Nyungwe: Bible for 1 Corinthians, 1 John, 1 Peter, 1 Thessalonians, 1 Timothy, 2 Corinthians, 2 John, 2 Peter, 2 Thessalonians, 2 Timothy, 3 John, Acts, Colossians, Deuteronomy, Ephesians, Galatians, Genesis, Hebrews, James, John, Jude, Luke, Mark, Matthew, Philemon, Philippians, Revelation, Romans, Titus

Formatted for Translators

©2022 Wycliffe Associates
Released under a Creative Commons Attribution-ShareAlike 4.0 International License.

Bible Text: The English Unlocked Literal Bible (ULB)
©2017 Wycliffe Associates
Available at https://bibleineverylanguage.org/translations
The English Unlocked Literal Bible is based on the unfoldingWord® Literal Text, CC BY-SA 4.0. The original work of the unfoldingWord® Literal Text is available at https://unfoldingword.bible/ult/.
The ULB is licensed under the Creative Commons Attribution-ShareAlike 4.0 International License.

Notes: English ULB Translation Notes
©2017 Wycliffe Associates
Available at https://bibleineverylanguage.org/translations
The English ULB Translation Notes is based on the unfoldingWord translationNotes, under CC BY-SA 4.0. The original unfoldingWord work is available at https://unfoldingword.bible/utn.
The ULB Notes is licensed under the Creative Commons Attribution-ShareAlike 4.0 International License.

To view a copy of the CC BY-SA 4.0 license visit http://creativecommons.org/licenses/by-sa/4.0/

Below is a human-readable summary of (and not a substitute for) the license.
You are free to:

Share — copy and redistribute the material in any medium or format.

Adapt — remix, transform, and build upon the material for any purpose, even commercially.

The licensor cannot revoke these freedoms as long as you follow the license terms.
Under the following conditions:

Attribution — You must attribute the work as follows: "Original work available at https://BibleInEveryLanguage.org." Attribution statements in derivative works should not in any way suggest that we endorse you or your use of this work.

ShareAlike — If you remix, transform, or build upon the material, you must distribute your contributions under the same license as the original.

No additional restrictions — You may not apply legal terms or technological measures that legally restrict others from doing anything the license permits.

Notices:
You do not have to comply with the license for elements of the material in the public domain or where your use is permitted by an applicable exception or limitation.
No warranties are given. The license may not give you all of the permissions necessary for your intended use. For example, other rights such as publicity, privacy, or moral rights may limit how you use the material.

Genesis

Chapter 1

¹Pakutoma Mulungu adalenga kudzaulu na dziko lapansi. ²Dziko lapansi likhali lakusaya makonzedwe na lakusaya chinthu. M'dima ukhadampsinkha padzaulu pakuzika. Mzimu wa Mulungu ukhafamba famba padzaulu pa madzi.³Mulungu adati, "Mbakuchene," apo kudachena. ⁴Mulungu adaona kuchenako, kuti kukhali kwabwino. Iye adagawanisa kuchena na m'dima. ⁵Mulungu adachemera kuchenako "masikati," apo m'dimayo adauchemera "usiku" Ndiye pakhana maulo apo pakhana machibese, nsiku yakutoma.⁶Mulungu adati, "Mbapakhale mbuto pakati pamadzi na madzi manzache, apo igawe uku madzi uku madzi." ⁷Mulungu adagawanisa mbuto ya kunsi kwa madzi na madzi ya padzaulu pa mbutoyo. Bzikhali tenepo letu. ⁸Mulungu adachemera mbutoyo "mdzaulu." Apo pakhana maulo, na machibese, nsiku yachiwiri.⁹Mulungu adati, "Madzi ya pansi pa thambo mbayagwezekane pabodzi, apo mbuto yakuuma mbaioneke." Bzidachitika tenepo. ¹⁰Mulungu adachemera mbuto yakuumayo "dziko lapansi," na madzi yakugwezekanayo "nyanza." Iye adaona kuti bzikhali bwino.¹¹Mulungu adati, "Dziko lapansi mbalimere bzakumera: mbeu zakukololewa njere zache na miti ya bzipaso yakumbabala bzipaso bzomwe njere zache ziri mchipasomo, chirichense na mtundu wache wache." Bzikhali tenepo. ¹²Dziko lapansi lidachosa bzakumera, mbeu kuchosa njere zamtundu wawo, na miti ichibala bzipaso bzomwe njere zache ziri mkatimo, za mtundu wache. Mulungu adaona kuti bzikhali bwino. ¹³Apo pakhana maulo apo pakhana machibese, nsiku yachitatu.¹⁴Mulungu adati, "Mbabzikhale bzakubvunika mdzaulu kugawa masikati kwa usiku apo mbabzikhale ninga bzizindikiro, bza nyengo, pala nsiku na magole. ¹⁵Mbapakhale bzakubvunika mdzaulu kupereka kutoya kudziko lapansi." Bzikhali tenepo.¹⁶Mulungu adalenga bzakubvunikira bziwiri bzikulu bzikulu, chakubvunikira champhamvu kumbatonga masikati, na chakuchepa mphamvu kumbatonga usiku. Adalenga pomwe nyenyezi. ¹⁷Mulungu adabziikha mdzaulu kumbabvunika padziko lapansi, ¹⁸kutonga masikati na usiku, na kugawa kubvunika na m'dima. Mulungu adaona kuti bzikhali bwino. ¹⁹Apo pakhana maulo na machibese, nsiku yachinayi.²⁰Mulungu adati, "Madzi mbayadzale na bzakulengiwa bzamoyo bzizinjitsa, na mbalame zimbuluke mbuto ya mdzaulu ya dziko lapansi." ²¹Mulungu adalenga bzinyama bzikulu bzikulu bza mnyanza, na mtundu pomwe wachirichense cha moyo, bzalulengiwa bzakumbafamba kumbadzala madzi palipense, na mbalame iriyense yamaphapidwe mwa mtundu wache. Mulungu adaona kuti bzikhali bwino.²²Mulungu adabzidalisa bzimwebzo, kulewa kuti, "Bzikhale bzakubala na kubalana, na kudzala madzi mnyanza mwense. Mbalame mbaziwande pa dziko lapansi." ²³Apo pakhana maulo na machibese nsiku yachichanu.²⁴Mulungu adati, "Dziko lapansi mbalibale bzamoyo, chirichense mwamtundu wache, ng'ombe, bzinthu bzakukwawa, na nyama zakuthengo, iriyense mwa mtundu wache." Bzikhali tenepoyo letu. ²⁵Mulungu adalenga nyama zakuthengo za mtundu wache, na chirichense chakukwawa pansi cha mtundu wache. Iye adaona kuti bzikhali bwino.²⁶Mulungu adati, "Mbatiye tilenge munthu mchilinganiro chathu, ninga chikhalidwe chathu. Iwo akhale na chinyang'aniro pa nsomba za mnyanza, pambalame za mdzaulu, pa ng'ombe, padziko lense lapansi, na pachirichensene chakukwawa padziko lapansi." ²⁷Mulungu adalenga munthu mchilinganiro chache. Mchilinganiro chache adamulenga iye. Mwamuna na mzazi adawalenga iwo.²⁸Mulungu adawadalisa achiti kuna iwo, "Mubalane, na kuwanda. Dzazani dziko lapansi, na kuligonjesa. Khalani wa kunyang'anira pa nsomba zamnyanza, pa mbalame za mdzaulu, na pa chirichense chamoyo chakufamba padziko lapansi." ²⁹Mulungu adati, "Onani, ndakupani mbewu iriyense yakubala njere ndiyo iri padziko lapansi, na muti uliwense na chipaso ndicho china njere mkati mwache. Bzimdzakhala bzakudya bzanu.³⁰Kuchilombo chirichense chapadziko lapansi, kumbalame iriyense yamdzaulu, na kuna chirichense chakukwawa padziko lapansi, na kuna chakulengiwa chirichense chakukhala na kupuma kwa moyo ndapereka therere liwisi kukhala chakudya." Bzikhali tenepoyo. ³¹Mulungu adaona chirichense ndicho adachilenga. Onani, chikhali bwino maninge. Apo pakhana maulo na machibese, nsiku yachitanthatu.

Chapter 2

¹Tsapano kudzaulu na pansi kudamaliziwa, na bzinthu bziribzense ndibzo bzikhadadzala momo. ²Pansiku yachinomwe Mulungu adafika pamapeto pa basa lache ndilo akhadachita, apo adapuma nsiku yachinomwe kubasa lache lensene. ³Mulungu adadalisa nsiku yachinomweyi achilichenesa, thangwe paimwei adapuma kubasa lache lensene ndilo adalilenga na kulikonza.⁴Imweyi ndiyo mmibwado ya bza kudzaulu na padziko lapansi, nthawe ndiyo adabzilenga, pansiku ndiyo Mulungu Yahova adalenga dziko lapansi na kudzaulu. ⁵Padziko lapansi pakhanati kukhala bzakumera bza mthengo, apo chakumera chirichense chakuthengo chikhanati kuphuka, thangwe Yahova Mulungu akhanati kubvumbisa mvula pa dziko lapansi, apo pakhalibe munthu wakulima pamataka. ⁶Soma nkhungu ikhabula kunja kuchoka mmataka mkumbathirizira padzaulu pensene pa mataka.⁷Yahova Mulungu adaumba munthu kuchokera ku pfumbi la mataka, achimupumira mu mphuno zache mphuye ya moyo, apo munthuyo adasanduka munthu wa moyo. ⁸Yahova Mulungu adabzala munda mbali za kumabvadzuwa, mu Edeni, apo momo adaikha munthu adamuumbayo.⁹Kuchoka mmataka Mulungu Yahova adameresa muti uliwense wakudeka kuunyang'anisa na wabwino kukhala chakudya. Uku mkuphatanidza na muti wamoyo ndiwo ukhali pakati pa munda, na muti wakudziwisa bzabwino na bzakuipa. ¹⁰Mkulo udabula mu Edeni wakuthirizira mundayo. Kuchoka popo udagawanikana mkukhala mikulo minayi.¹¹Mkulo wakutoma ni Pisoni. Ndiwo umbayerera kumbuto yensene ya Havila, ndiko kuna oro. ¹²Oro wakumbuto koko ngwabwino. Kuna minyala pomwe ya bedola na sohamu.¹³Dzina la mkulo wachiwiri ni Gihoni. Uyu umbayerera kumbuto yensene ya Kusi. ¹⁴Dzina la mkulo wachitatu ni Hidikeli, omwe ubayererera kumachibese kwa Asuri. Mkulo wachinayi ni Firate.¹⁵Mulungu Yahova adatenga munthu mkumuikha mmunda wa Edeni kumbalima na kuutchenkha. ¹⁶Mulungu Yahova adatonga munthuyo,kulewa kuti, "Muti uliwense mmundamu udye. ¹⁷Soma muti wakudziwisa bzabwino na bzakuipa nampodi kuudya umweyo, thangwe nsiku ndiyo umdzadya chakuchoka momo umdzafa chadidi."¹⁸Kinangoka Mulungu Yahova adati, "Mpsabwino lini kuti mwamuna akhale yekha. Nimdzamuikhira wakumuthandizira wakuthemera iye." ¹⁹Kuchoka ku matala Mulungu Yahova adaumba nyama iriyense yakuthengo na mbalame iriyense ya mdzaulu. Ndiye adabzibweresa kuna munthuyo kuti awone am'bzichemera kuti chani. Dzina lirirense la chakulengiwa ndilo munthuyu adalisandula, dzina lache lidakhaliratu limwero. ²⁰Munthuyo adapa madzina ya bzinyama bzensene, ya mbalame zensene za mdzaulu, na la chilombo chirichense cha kuthengo. Soma pala mwamunayo pakhanati kugumanika wakumuthandizira wakumuthemera iye.²¹Yahova Mulungu adagonesa mwamunayo tulo twa kufa nato, ndiye munthuyo adagona. Yahova Mulungu adachosa mbabvu ibodzi achifunga na mnomfu pomwe adachosa mbabvupo. ²²Na mbabvu ndiyo Yahova Mulungu adatenga kuna mwamunayo, adalenga mkazi achiyenda naye kuna mwamunayo. ²³Mwamunayo adati, "Panthawe ino, uyu ni pfupa la mafupa yangu, na mnomfu wa minomfu yangu. Amdzachemeriwa 'mkazi,' thangwe adatengiwa kuchokera kuna mwamunayo."²⁴Ndiye tsono mwamuna amdzasiya babache na mai wache, achidzaphathika kwa mkazache, achidzakhala thupi libodzi. ²⁵Wensene akhali pezi, mwamuna na mkazache, soma iwo akhabva lini manyazi.

Chapter 3

¹Tsapano nyoka ikhali yakuchenjera kuposa chilombo chirichense chakuthengo ndicho Yahova Mulungu akhadachilenga. Iyo idati kuna mkaziyo, "Mulungu adati chadidi, 'Nampodi kudya chipaso chirichense cha mmundamu'?" ²Mkazi adati kuna nyokayo, "Adati tidye bzipaso bza miti ya mmundamu, ³soma bza muti ndiwo uli pakati pa munda, Mulungu adati, 'Nampodi kuudya, nampodi neye kuuphata, ayai mumdzafa.'"⁴Nyoka idati kuna mkaziyo, "Chadidi letu umdzafa lini. ⁵Thangwe Mulungu akudziwa kuti nsiku ndiyo umdzaudya maso yako yamdzafunguka, apo umdzalingana na Mulungu, kudziwa chabwino na chakuipa." ⁶Pomwe mkaziyo adaona kuti mutiyo ukhali bwino pala kudya, apo kuti ukhali wakudeka mmaso, na wakukwanisa kupereka nzeru, adatchola chipaso chache chinango mkudya. Kinangoka adapasambo chinango kuna bayache omwe akhanaye pabodzi, apo iye adadyambo.⁷Maso yawo wensenewo yadafunguka, apo adazindikira kuti zjai ali pezi. Ndiye adasona masamba ya mkuyu achibisa upezi bwawo. ⁸Iwo adabva mafala yakuchoka kuna Yahova Mulungu akufamba mmunda mkujejera kwa maulo, ndiye mwamunayo na mkazache adabisalika pamaso pa Yahova Mulungu pakati pa miti ya mmundamo.⁹Yahova Mulungu adachemera mwamunayo achiti kuna iye, "Uli kuponi" ¹⁰Mwamunayo adati, "Ndakubvani imwepo mmundamu soma ndikhagopa, thangwe ndikhali pezi. Ndiye zjai ndidabisalika." ¹¹Mulungu adati, "Mbani adakuuza kuti ukhali pezi? Kani wadya bza mmuti ndiwo ndidakutonga kuti nampodi udye ule?"¹²Mwamunayo adati, "Mkazi ndiye mudandipa kuti ndikhale nayeyu, wandipa chipaso cha mmutimo, ndiye zjai ndidadya." ¹³Yahova Mulungu adati kuna mkaziyo, "Mchani ndicho wachita iwepo?" Mkazi adati, "Nyoka idandinyengeza ine, ndiye ndidadya zjai."¹⁴Mulungu Yahova adati kuna nyokayo, "Thangwera kuti wachita bzimwebzi, ndiwe wekha wakutembereriwa pakati pa bzinyama bzensene na bzilombo bzensene bzakuthengo. Umdzapsenda na mimba yako, na kudya pfumbi nsiku zensene za moyo wako. ¹⁵Nimdzaikha chiwengi pakati pa iwepo na mkazi, na pakati pa mbeu yako na mbeu yache. Iye amdzadya msolo wako, apo iwe umdzadya katendene wache."¹⁶Kuna mkaziyo adati, "Nimdzathimizira kwene kwene kuwawa kwako pakubala; mkuwawa kumweko ndiko iwepo umdzabva pakubala wana. Umdzakhumba bayako, soma iye amdzakutonga iwepo."¹⁷Kuna Adamu iye adati, "Thangwe wabvera mafala ya mkazako, apo wadya bzakuchokera mmutimo, omwe ndidakutonga, kulewa kuti, 'Nampodi kudya bzakuchokera momo,' mataka zjai ndayatemberera thangwera iwepo; umdzadya na kuphatira basa lakuwawa nsiku zensene za moyo wako. ¹⁸Yamdzayambisa minga na bzitsotso pala iwe, apo umdzadya bzakumera bza mmunda. ¹⁹Umdzadya chakudya na kaluma yakunkhope kwako, ate udzabwerere kumataka, thangwe udatengiwa kuchoka kumweko. Nakuti ndiwe pfumbi, apo kupfumbiko umdzakubwerera."²⁰Mwamunayo adachemera dzina la mkazache Hava thangwe akhali mayi wa wamoyo wensene. ²¹Yahova Mulungu adakonzera Adamu na mkazache bzakubvala bza makhanda achiwabvazika iwo wale.Yahova ²²Mulungu adati, "Tsapano mwamunayo wasanduka ninga m'bodzi wa ife, kudziwa bzabwino na bzakuipa. Tsapano nampodi kumubvuma kufuthula boko lache, kutengambo kuchoka mmuti wa moyo, kudya chimwecho, na kukhalambo na moyo kunthawe za nthawe." ²³Ndiye Yahova Mulungu adamuchosa mmunda wa Edeni, kukalima munda ndiwo akhadatengedwera. ²⁴Ndiye Mulungu adabulisa mwamunayo mmundamo, achiikha anjero kumachibese kwa munda wa Edeni, na lupanga la malambi ya moto ndilo likhachungunusiwa pensenepo, pala kukoya njira ya ku muti wa moyo.

Chapter 4

¹Mwamuna adadziwa Hava mkazi wache achitenga pathupi mkubala Kaini. Mkaziyo adati, "Ndabala munthu na chithandizo cha Yahova." ²Ndiye adabala pomwe m'bale wache Abele. Tsapano Abele adakhala makabusa wa mabira, soma Kaini akhambalima pamataka.³Bzidachitika kuti mkupita kwa nthawe Kaini adabweresa bzipaso bzakumunda ninga nsembe kuna Yahova. ⁴Pomwembo Abele, adabweresa wina wa wana wakutoma wa mabira na mafuta yache. Yahova adatambira Abele na nsembe yache, ⁵soma Kaini na nsembe yache alibe kubzitambira. Ndiye Kaini adakalipa kwene kwene, achinyang'ana mwakubzokola.⁶Yahova adati kuna Kaini, "Thangweranyi ukukalipa apo thangweranyi ukunyang'ana mwa kubzokola? ⁷Penu umbachita bzakulungama, umdzatambiriwa lini kani? Soma penu umbachita lini bzakulungama, chakuphonya chimdzakotama pa msuwo pako na kukhumba kudzakutonga iwe, soma umfunika udzachitonge ndiwe."⁸Kaini adasewera na Abele m'bale wache. Idafika nthawe yakuti pomwe iwo akhali mthengo, Kaini adagandukira Abele m'bale wache achimupha iye. ⁹Ndiye Yahova adati kuna Kaini, "Ali kuponi m'bale wako Abele?" Iye adati, "Ndikudziwa lini. Kani ndine wakukoya m'bale wanguyo?"¹⁰Yahova adati, "Wachita chani iwepo? Mulopa wa m'bale wako ukundichemera ine kuchokera pansi. ¹¹Tsapano wakutembereriwa ndiwe kuyambira pansi, pomwe pafungula pakamwa pache kutambira mulopa wa m'bale wako kuchoka mmanja mwako. ¹²Ungakalima pansipo, kuchokera tsapano ate pamdzakubalira lini mphamvu yache. Umdzakhala wakuthawathawa na wakukhala apa na apa mdziko lapansi."¹³Kaini adati kuna Yahova, "Chilango changu mchikulu kwakusaya kupiririka. ¹⁴Mchadidi, mwandithamangisa lero kuchoka pansi pano, apo nimdzabisalika pamaso panu. Nimdzakhala wakuthawathawa na wakumbakhala apa na apa padziko lapansi, apo aliyense wakundigumana amdzandipha ine." ¹⁵Yahova adati kuna iye, "Penu wina anipha Kaini, amdzabwezeriwa kanomwe." Ndiye Yahova adaikha chizindikiro pa Kaini, pala kuti wina angamugumana, munthu umweyo nampodi amuchite chakuipa.¹⁶Ndiye Kaini adachoka pamaso pa Yahova achikakhala kudziko la Nodi, kumabva dzuwa kwa Edeni. ¹⁷Kaini adadziwa mkazi wache achimupa pathupi. Iye adabala Inoki. Kaini adamanga mzinda achiupa dzina la mwanache Inoki.¹⁸Kwa Inoki kudabadwa Irade. Irade adabala Mehuyaeli. Mehuyaeli adabala Metusaeli. Metusaeli adabala Lameki. ¹⁹Lameki adabzitengera yekha akazi awiri. Mkazache m'bodzi akhali Ada, apo dzina la winangoyo likhali Zila.²⁰Ada adabala Yabala. Iye akhali babawo wa wale akhakhala mmisasa omwe akhana bzifuwo. ²¹Dzina la m'bale wache likhali Yubala. Iye adabala wale akhaimba azeze na bzitolilo. ²²Angakhala Zila, adabala Tubala-Kaini, wakusungunula bzipangizo bza mkuwa na bzitsulo. Nana wache wa Tubala-Kaini akhali Nama.²³Lameki adati kuna akazache, "Ada na Zila, tetekerani mafala yanguya; imwe akazi wa Lameki, tetekerani mafala yangu. Thangwe ndapha munthu omwe adandidzonga ine, mnyamata pakundidzonga ine. ²⁴Penu Kaini anibwezeriwa kanomwe, ndiye kuti Lameki amdzabwezeriwa makumi manomwe na kanomwe."²⁵Adamu adadziwa pomwe mkazi wache, apo adabala Mwana wina wachimuna. Mkaziyo adasandula dzina la mwanayo kuti Seti achiti, "Mulungu wandipa mwana winango wachimuna kupita m'buto ya Abele, nakuti Kaini adamupha iye." ²⁶Mwana wachimuna adabadwa kuna Seti apo adamusandula Inosi. Panthawe imweyo wanthu adayamba kuguma dzina la Yahova.

Chapter 5

¹Uyu ni mndandanda wa wana wa Adamu. Pansiku ndiyo Mulungu adalenga wanthu, adawalenga mchilinganiro chache. ²Iye adawalenga mwamuna na mkazi. Adawadalisa achiwachemera kuti wanthu pomwe adawalenga.³Nthawe ndizo Adamu akhadakhala magole dzana libodzi na makumi matatu, adabala mwana wachimuna wakulinganira na iye, wachilinganiro chache, apo adamusandula dzina lache Seti. ⁴Adamu atabala kale Seti, adakhala magole madzana masere. Iye adabala wana azinji wachimuna na wachikazi. ⁵Adamu adakhala na moyo magole madzana mapfemba na makumi matatu, apo kinangoka adasaika.⁶Nthawe ndizo Seti adakhala magole dzana libodzi na machanu, adabala Enosi. ⁷Iye atabala Enosi, adakhala magole madzana masere na manomwe achibala wana azinji wachimuna na wachikazi. ⁸Seti adakhala magole madzana mapfemba na khumi na mawiri, apo kinangoka adasaika.⁹Nthawe ndizo Enosi akhadakhala magole makumi mapfemba, adabala Kenani. ¹⁰Atabala Kenani, Enosi adakhala magole madzana masere na khumi na machanu. Iye adabala wana azinji wachimuna na wachikazi. ¹¹Enosi adakhala na moyo magole madzana mapfemba na machanu, apo kinangoka adasaika.¹²Nthawe ndizo Kenani akhadakhala magole makumi manomwe, adakhala babache wa Mahalalele. Iye atabala Mahalalele, ¹³Kenani adakhala magole madzana masere na makumi manayi. Iye adabala wana azinji wachimuna na wachikazi. ¹⁴Kenani adakhala na moyo magole madzana mapfemba na khumi, apo kinangoka adasaika.¹⁵Nthawe ndizo Mahalalele akhadakhala magole makumi matanthatu na machanu, adabala Yaredi. ¹⁶Atabala Yaredi, Mahalalele adakhala magole madzana masere na makumi matatu. Iye adabala wana azinji wachimuna na wachikazi. ¹⁷Mahalalele adakhala na moyo magole madzana masere na makumi mapfemba na machanu, apo kinangoka adasaika.¹⁸Nthawe ndizo Yaredi akhadakhala dzana libodzi na makumi matanthatu na mawiri, adabala Enoke. ¹⁹Atabala Enoke, Yaredi adakhala magole madzana masere. Iye adabala wana azinji wachimuna na wachikazi. ²⁰Yaredi adakhala na moyo magole madzana mapfemba na makumi matanthatu na mawiri, apo kinangoka adasaika.²¹Nthawe ndizo Enoke akhadakhala magole makumi matanthatu na machanu, adabala Metusela. ²²Enoke adafamba na Mulungu magole madzana matatu atabala kale Metusela. Iye adabala wana azinji wachimuna na wachikazi. ²³Enoke adakhala na moyo magole madzana matatu na makumi matanthatu na machanu. ²⁴Enoke adafamba na Mulungu, apo kinangoka adaguduka, thangwe Mulungu adamutakula iye.²⁵Nthawe ndizo Metusela akhadakhala magole dzana libodzi na makumi masere na manomwe, adabala Lameke. ²⁶Atabala Lameke Metusela adakhala magole madzana manomwe na makumi masere na mawiri. Iye adabala wana azinji wachimuna na wachikazi. ²⁷Metusela adakhala na moyo magole madzana mapfemba na makumi matanthatu na mapfemba. Kinangoka adasaika.²⁸Nthawe ndizo Lameke akhadakhala magole dzana libodzi na makumi masere na mawiri, adabala mwana wachimuna. ²⁹Adamusandula dzina lache, Nowa, kulewa kuti, "Uyu amdzatipa kupuma ku basa lathu na kuwawa kwa basa la manja yathu, ndilo timfunika kuphata thangwera pansi ndipo Yahova wapatemberera."³⁰Lameke adakhala magole madzana machanu na makumi mapfemba na machanu atabala kale Nowa. Iye adabala wana azinji wachimuna na wachikazi. ³¹Lameke adakhala na moyo magole madzana manomwe na makumi manomwe na manomwe. Kinangoka iye adasaika.³²Nowa atakhala magole madzana machanu, adabala Semu, Hamu, na Yafeti.

Chapter 6

¹Bzidachitika kuti ndipo wanthu adadzayamba kuwanda padziko lapansi na wana wachikazi mkumbabadwa kuna iwo, ²zjai wana wachimuna wa Mulungu adadzaona kuti akaziwo akhali wakudeka. Adabwitengera okha akazi, aliyense wache ndiye angasankhuleyo. ³Yahova adati, "Mzimu wangu umdzakhala lini mwa amunawa ku nthawe zanthawe, nakuti akali watsapano. Iwo amdzakhala na moyo magole dzana libodzi na makumi mawiri."⁴A Nefilimu akhali padziko lapansi nsiku zozo, na kutsogolo kwache. Ibzi bzidachitika nthawe ndizo wana wachimuna wa Mulungu adaloola wana wachikazi wa wanthu, mkumbabala nawo wana. Awa akhali wanthu wamphamvu wachikalekale, wanthu wakubvekera.⁵Yahova adadzaona kuti kupanduka kwa wanthu kudakula padziko lapansi, na bzakukumbuka bza maganizo ya miyoyo yawo bzikhalemwerera kukhala bzaupandu bzokha bzokha. ⁶Yahova zjai adabuza kulenga munthu padziko lapansi, apo bzidamuipira mumtima mwache.⁷Ndiye Yahova adati, "Nimdzapfudza wanthu ndiwo ndidawalenga padziko lapansi---munthu na nyama, na bzinthu bzakukwawa na mbalame za mdzaulu, thangwe zjai ndikubuza pakubzilenga ibzo." ⁸Soma Nowa adagumana udidi pamaso pa Yahova.⁹Iyi ni mbiri ya Nowa. Nowa akhali munthu wakulungama, wakusaya chirema pamaso pa wanthu wa munthawe yache. Nowa adafamba na Mulungu. ¹⁰Nowa adabala wana atatu: Semu, Hamu, na Yafeti.¹¹Dziko lapansi likhadabvunda pamaso pa Mulungu, nakuti likhadadzala na upandu. ¹²Mulungu adaona dziko lapansi; onani, likhali lakubvunda, nakuti wanthu wensene akhadabvundisa njira zawo mdziko lapansi.¹³Mulungu adati kuna Nowa, "Ndikuona kuti nthawe yakwana kuti ndimalise wanthu wensene, thangwe dziko lapansi lalemwa ladzala la upandu thangwera iwo. Mchadidi, nimdzawadzonga pabodzi na dziko lapansi. ¹⁴Ubzitsemere wekha chimwadiya cha muti wa mnjale. Ugobe masubi mchimwadiyamo, apo upalange mtoto kunja na mkati mwache. ¹⁵Uchikonze terepayu: Kutalika kwa chimwadiyacho kukhale maboko madzana matatu; mulifupi mwache mukhale maboko makumi machanu, apo kutalika mdzaulu kukhale maboko makumi matatu.¹⁶Ukonze nsodzi ya chimwadiyacho, apo uyimalize na boko libodzi kuchoka padzaulu pa m'bali mwache. Konza msuwo m'bali mwa mwadiyayo nakukonza nyumba yamnyansi, yachiwiri, na yachitatu. ¹⁷Tetekera, ndasala pang'ono kubweresa chigumula cha madzi padziko lapansi, kudzonga bzamoyo bzensene bwakupuma mphuye yamoyo pansi pa thambo lakudzaulu. Chirichense chiri padziko lapansi chimdzafa.¹⁸Soma nimdzakhazikisa mpangano na iwe. Umdzabwera mchimwadiyamo, iwe, na wana wako wachimuna, na mkazako, na akazi wa wana wako wachimuna na iwepo. ¹⁹Pa chamoyo chirichense cha nyama zense, bziwiri bziwiri bza mtundu uliwense, ubzipise mchimwadiyamo, kuti bzikhale na moyo pabodzi na iwe, bzikazi na bzimuna kubodzi.²⁰Mbalame za mtundu wache, na nyama za mtundu wache, na chakukwawa chirichense cha pansi cha mtundu wache, bziwiri bziwiri bza mtundu uliwense bzimdzabwera kuna iwe bzamoyo. ²¹Bzigwezekere wekha bzakudya bzensene bzakudyewa ubzikoye, pala kuti bzidzakhale bzakudya bzako na bzawo." ²²Ndiye Nowa adachitadi bzobzi. Malingana na bzense ndibzo Mulungu adamutonga iye, adachita tenepo letu.

Chapter 7

¹Yahova adati kuna Nowa, "Bwera, iwe na banja lako lensene, mchimwadiya, thangwe ndaona kuti ndiwe wakulungama pamaso pangu mu m'bwado uno. ²Pa nyama iriyense yakuchenesiwa ubwerese zinomwe zimuna na zinomwe pomwe zikazi. Pa nyama zakusaya kuchenesiwa, bweresa ziwiri ziwiri, imuna na ikazi yache. ³Na kuna mbalame pomwe za mdzaulu, bweresa zinomwe zimuna na zinomwe zikazi, kukoya mbewu yawo ikhale na moyo padziko lensene la pansi.⁴Thangwe mu nsiku zinomwe zikubwerazi nimdzagwesa mvula padziko lapansi ate masikati makumi manayi na usiku makumi manayi. Nimdzadzonga chinthu chirichense cha moyo chapadziko ndicho ndachilenga." ⁵Nowa adachita bzensene ndibzo Yahova adamutonga.⁶Nowa akhana magole madzana matanthatu nthawe ndizo chigumula chidabwera padziko lapansi. ⁷Nowa, wana wache wachimuna, mkazache, na akazi wa wana wache adakapita pabodzi mchimwadiyamo thangwera chigumula cha madzi.⁸Nyama zakuchenesiwa na zakusaya kuchenesiwa, mbalame, na chirichense chakukwawa padzaulu pa mataka, ⁹bziwiri bziwiri, chimuna na chikazi, bzidabwera kuna Nowa bzichipita mchimwadiya, ninga ndimo Mulungu adamutongera Nowa. ¹⁰Bzidachitika kuti patapita nsiku zinomwe, madzi ya chigumula yadabwera padziko lapansi.¹¹Mgole la dzana la chitanthatu la moyo wa Nowa, mwezi wachiwiri, pansiku yakhumi na chinomwe ya mwezi, pansiku yokha yokhayo, mphuno za lowe zensene zikulu zikulu zapansi pamataka zidaphoka, na majanera yakudzaulu yadafunguka. ¹²Mvula idayamba apo idagwa padziko lapansi kwa masikati makumi manayi na usiku makumi manayi.¹³Pansiku ibodzinodziyo Nowa na wana wache wachimuna, Semu, Hamu, na Yafeti, na mkazi wa Nowa, na akazi atatu wa wana wa Nowa na iwo, adapita mchimwadiya. ¹⁴Adapita pabodzi na iriyense ya nyama zakuthengo ya mtundu wache, na chifuwo chirichense cha mtundu wache, na chakukwawa chirichense ndicho chimbakwawa padzaulu pa mataka cha mtundu wache, na mbalame iriyense ya mtundu wache, chakulengiwa chirichense chakukhala na maphapidwe.¹⁵Ziwiri ziwiri za nyama zakupuma mphuye yamoyo zidabwera kuna Nowa zichipita mchimwadiyamo. ¹⁶Nyama zakupita momo zikhali zimuna na zikazi zamoyo zensene; zidapita momo ninga ndimo Mulungu adamutongera iye. Kinangoka Yahova adawafungira na msuwo momo.¹⁷Kinangoka chigumula chidafika padziko lapansi kwa nsiku makumi manayi, apo madzi yadawanda yachidzusa chimwadiyacho mdzaulu mwa mataka yadziko lapansi. ¹⁸Madzi yadampsinkhiratu kumaliza padzaulu pense padziko lapansi, chimwadiya chichiberuka padzaulu pa madziyo.¹⁹Madzi yadakwira maninge padziko lapansi mwakuti mapiri yensene ya pansi pa thambo yadampsinkhika. ²⁰Madzi yadakwira maboko khumi na machanu kupitirira pakatolotolo pa mapiri.²¹Bzamoyo bzensene bzakufamba padziko lapansi bzidafa---mbalame, bzifuwo, nyama zakuthengo, bzamoyo bzensene ndibzo bzikhakhala mwakuwanda padziko lapansi, na wanthu wensene. ²²Bzalulengiwa bzense bzamoyo bzakukhala pamataka, ndibzo bzikhapuma mphuye ya moyo na mphuno zawo, bzidafa.²³Ndiye chamoyo chirichense chakukhala padzaulu pa mataka yadziko lapansi chidapfudzika, wanthu na nyama na bzinthu bzakukwawa na mbalame za mdzaulu. Bzidadzongewa bzensene kuchoka padziko lapansi. Nowa yekha na wale ndiwo akhanawo mchimwadiya ndiwo adasala. ²⁴Madzi yadakhala padziko lapansi kwa nsiku dzana libodzi na makumi machanu.

Chapter 8

¹Mulungu adakumbukira Nowa, na nyama zakuthengo, na bzifuwo bzensene ndibzo bzikhana iye mchimwadiyamo. Mulungu adachitisa chonzi kukuntha padziko lapansi, apo madzi yadayamba kuphwera. ²Mphuno zalowe zapansi na majanera yakudzaulu bzidafungiwa, apo mvula idalekeza kubvumba. ³Madzi yachigumula yadayenda pang'ono pang'ono kuchoka padziko lapansi, apo patamala nsiku dzana libodzi na makumi machanu madzi zjai yadatera pansi.⁴Chimwadiya chidakapuma mwezi wachinomwe, pansiku yakhumi na chinomwe ya mwezi, pa mapiri ya Ararati. ⁵Madzi yadapitirira kuphwera ate mwezi wachikhumi. Pansiku yakutoma ya mwezi, nsonga za mapiri zidaonekera.⁶Bzidachitika patapita nsiku makumi manayi kuti Nowa adafungula janera yachimwadiyacho ndiyo akhadaikonza. ⁷Iye adatuma mbalame ya psololo apo ikhambuluka kumbayenda ichibwera ate madzi kudzauma padziko lapansi.⁸Kinangoka adatuma nkhangaiwa kukaona penu madzi yaphwera padziko lapansi, ⁹soma nkhangaiwayo iribe kuona mbuto yakumbutha nzayo zache, apo idabwerera kuna iye mchimwadiyamo, nakuti madzi yakhadampsinkha basi padziko lensene lapansi. Iye adatanthawira na boko lache, achiiphata mkuibweresa mchimwadiyamo.¹⁰Iye adadikhira nsiku zinango pomwe zinomwe kinangoka adatuma pomwe nkhangaiwa kuchoka mchimwadiyamo. ¹¹Nkhangaiwa idabwerera kuna iye maulo. Nyang'anani! Kumulomo kwache kukhana tsamba la zitona liwisi lakuthotholewa bwino. Ndiye Nowa adadziwa kuti zjai madzi yaphwera padziko lapansi. ¹²Iye adadikhira pomwe nsiku zinomwe, achituma pomwe nkhangaiwayo. Iribe kubwerera pomwe kuna iye.¹³Bzidachitika kuti mugole la madzana matanthatu na libodzi, mwezi wakutoma, pansiku yakutoma yamwezi, madzi yadauma kuchoka padziko lapansi. Nowa adachosa chakumpsinkha cha mwadiya, mkunyang'ana kunja, mkuona kuti, onani, padzaulu pamataka pauma. ¹⁴Mu mwezi wachiwiri, pansiku ya makumi mawiri na zinomwe zamwezi, dziko lapansi lidauma.¹⁵Mulungu adati kuna Nowa, ¹⁶"Ndoko kunja kwa mwadiya, iwe, mkazako, wana wako, na akazi wa wana wako na iwepo. ¹⁷Bulisa chamoyo chirichense chakulengiwa ndicho china iwe---mbalame, nyama, na chakukwawa chirichense chapadziko lapansi---kuti bzipsane kwene kwene padziko lapansi, kuti bzibalane na kuwanda padziko lapansi."¹⁸Ndiye Nowa adabula na wana wache wachimuna. mkazache, na akazi wa wana wache na iye. ¹⁹Chakulengiwa chamoyo chirichensene, chinthu chirichense chakukwawa, na mbalame iriyense, chirichense chekufamba padziko lapansi, na mabanja yawo, bzidabula mchimwadiyamo.²⁰Nowa adamanga guwa lansembe la Yahova. Iye adatenga zinango mwa nyama zakuchenesiwa na zina mwa mbalame zakuchenesiwa, mkuthira nsembe yakupserereza paguwapo. ²¹Yahova adabva kununchira kwakudeka achiti mumtima mwache, "Nimdzatemberera lini pomwe mataka thangwera wanthu, napo kuti bzakukumbuka bza mitima yawo bziri bzaupandu kuchoka paubwana. Ayai kudzadzonga pomwe chirichense cha moyo, ninga ndachitabzi. ²²Pomwe dziko lasalira, nthawe yakubzala na yakukolola, kujejera na kupsa, chirimo na mainza, masikati na usiku bzimdzalekeza lini."

Chapter 9

¹Ndiye Mulungu adadalisa Nowa na wanache wachimuna, achiti kuna iwo, "Mubalane, muwande, mudzale dziko lapansi. ²Kugopsa kwanu na kuchitisa mantha kwanu kumdzakhala pa chinthu chirichense chamoyo padziko lapansi, pa mbalame zensene za mdzaulu, pa chirichense ndicho chimbafamba pamataka, na pansomba zensene za mnyanza. Bzaperekiwa mmanja mwanu.³Chakufamba chirichense cha moyo chimdzakhala chakudya chanu. Ninga ndimo ndidakupasirani therere liwisi, tsapano ndikukupani chirichense. ⁴Soma nampodi kudya nyama na moyo wache kubodzi---omwe ni mulopa wache---mwemo.⁵Soma pala mulopa wanu, moyo ndiwo uli mmulopa wanu, nimdzaufuna. Kuchoka pa boko la nyama iriyense nimdzaufuna. Kuchoka pa boko la munthu aliyense, ndiye kuti, kuchoka pa boko la ule wakupha m'bale wache, nimdzafuna kulewengera za moyo wa munthu umweyo. ⁶Aliyense wakujojeza mulopa wa munthu, na munthu mulopa umweyo umdzajojezewambo, thangwe ni mchindendemezo cha Mulungu kuti iye adalenga munthu. ⁷Mungakhala imwepo, balanani, muwande, mudzale padziko lensene lapansi na kuwanda mwemo."⁸Ndiye Mulungu adasewera na Nowa na kuna wanache na iye, kulewa kuti, ⁹"Ninga mwa ine, tetekerani! nimdzakhazikisa mpangano wangu na imwe na mbumba yanu pambuyo panu, ¹⁰na pa bzamoyo bzense na imwe, na mbalame, na bzifuwo, na bzakulengiwa bzensene bza padziko lapansi pabodzi na imwe, kuchoka kuna bzensene ndibzo bzidabula mchimwadiya, kuna bzinyama bzensene bza padziko lapansi.¹¹Nimdzakhazikisa mpangano wangu na imwe, kuti bzamoyo bzensene bzimdzadzongewa lini pomwe na madzi ya chigumula. Pamdzakhala lini pomwe chigumula kudzonga dziko lapansi." ¹²Mulungu adati, "Ichi ndicho chizindikiro cha mpangano wangu ndiwo nimchita pakati pa ine na imwe na pa bzamoyo bzensene ndibzo bzina imwe, pala mibwado ya mtsogolo: ¹³Ndaikha chitalaleza changu mu mtambo, apo chimdzakhala chizindikiro cha mpangano wangu pakati pa ine na dziko lapansi.¹⁴Bzimdzachitika bzakuti nimdzabweresa mtambo kumpsinkha dziko lapansi apo chitalaleza chimdzaoneka mu mtambo, ¹⁵ndiye nimdzakumbukira mpangano wangu, ndiwo uli pakati pa ine na imwe na bzamoyo bzensene bzakukhala na moyo. Madzi yamdzakhala lini pomwe chigumula chakudzonga bzamoyo bzensene.¹⁶Chitalaleza chimdzakhala mmitambo apo nimdzachiona, pakukumbukira mpangano wachikhalire wa pakati pa Mulungu na bzamoyo bzensene bzakukhala na moyo padziko lapansi." ¹⁷Ndiye Mulungu adati kuna Nowa, "Ichi mchizindikiro cha mpangano ndiwo ndaukhazikisa pakati pa ine na bzamoyo bzensene bza padziko lapansi."¹⁸Wana wachimuna wa Nowa omwe adabula mchimwadiya akhali Semu, Hamu, na Yafeti. Hamu akhali babache wa Kenani. ¹⁹Atatuwa akhali wana wachimuna wa Nowa, apo kuchokera mwa amwewa dziko lensene lapansi lidadzala.²⁰Nowa adayamba kukhala munthu wakulima pamataka, apo adalima munda wa mpesa. ²¹Iye adamwa wina mwa vinyu achiledzera. Adagona ali pezi pezi mkati mwa chihema chache.²²Ndiye Hamu, babache wa Kenani, adaona kukhala pezi kwa babache achikauza abale wache awiri panja. ²³Ndiye Semu na Yafeti adatenga chakufunika achichimanika pamapewa pa wensene awiriwo, achifamba cha mfadambuyo achimpsinkha upezi bwa babawoyo. Nkhope zawo adazinyang'snisa kumbali, seye nkuona upezi bwa babawo.²⁴Nthawe ndizo Nowa adalamuka kuchoka pa vinyu wache, adabva ndibzo mwanache wachimuna wachimalizira adachita kuna iye. ²⁵Ndiye adati, "Wakutembereriwa ni Kenani. Mbaadzakhale kapolo wa akapolo wa abale wache."²⁶Iye adati pomwe, "Yahova, Mulungu wa Semu, adalisike, apo Kenani akhale kapolo wache. ²⁷Mulungu mbaathimizire mbuto ya Yafeti, apo iye mbaamange muyi wache mmahema cha Semu. Kenani mbaakhale kapolo wache."²⁸Chitapita chigumula, Nowa adakhala magole madzana matatu na makumi machanu. ²⁹Nsiku zensene za Nowa zikhali magole madzana mapfemba na makumi machanu, kinangoka adasaika.

Chapter 10

¹Awa akhali wana wa wana wachimuna wa Nowa, omwe ni, Semu, Hamu, na Yafeti. Wana wachimuna adabadwa kuna amwewa chitapita chigumula.²Wana wachimuna wa Yafeti akhali, Gomeri, Magogi, Madai, Yavani, Tubala, Mesheki na Tirasi. ³Wana wachimuna wa Gomeri akhali Asekenazo, Rifata, na Togarma. ⁴Wana wachimuna wa Yavani akhali Elisa, Tarisisi, Kitimu na Dodanimu. ⁵Kuchoka mwa amwewa wanthu wa mmagombe adagawikana achikakhala ku mbuto za kunja kumataka, aliyense na chiseweredwe chache, malingana na mitupo yawo, na madzinza yawo.⁶Wana wachimuna na wa Hamu akhali, Kusi, Mizraimu, Puti, na Kanani. ⁷Wana wachimuna wa Kusi akhali Seba, Havila, Sabita, Raama, na Sabiteka. Wana wachimuna wa Raama akhali Sheba na Dedane.⁸Kusi adakhala babache wa Nimrode, omwe akhali wamphamvu meju padziko lapansi. ⁹Akhali kasadolo wamphamvu pamaso pa Yahova. Mnthangwerache bzimbalewedwa kuti, "Ninga Nimrode penu, kasadolo wamphamvu pamaso pa Yahova." ¹⁰Kutoma kwa ufumu bwache kukhali Babele, Ereke, Akadi na Kaline mdziko la Sinara.¹¹Atachoka mdziko limwero iye adayenda ku Ashuri achikamanga Nineve na muyi wa Rehoboti , Kala ¹²na Resene pakati nakati pa Nineve na Kala. Ukhali muyi ukulu. ¹³Mizraimu adabala Ludimu, Anamimu, Lehabimu, ¹⁴Nafituhimu, Patrusimu, Kasiluhimu (komwe kudachokera Afirisiti), na Kafitorimu.¹⁵Kanani adabala Sidonia, mwana wache wakutoma, na Heti, na wa Ajebusi ¹⁶na Amori pomwe, Agirigasi, ¹⁷a Hivi, a Aariki, a Asini, ¹⁸a Aaravadi, a Aazemari, na a Ahamati. Pambuyo pache mabanja ya a Kanani yadawanda.¹⁹Malire ya a Kanani yadayambira pa Sidoni, kuyendera ku Gerari, ate ku Gaza, na pakuyendera ku Sodomu, Gomora, Adima na Zeboimu, ate ku Lasa. ²⁰Awa akhali wana wachimuna wa Hamu, na mabanja yawo, na bziseweredwe bzawo, mmadziko yawo, na mmadzinza yawo.²¹Wana wachimuna adabadwa pomwe kwa Semu, mkulu wache wa Yafeti. Semu akhali pomwe kholo la wana wensene wa Ebere. ²²Wana wachimuna wa Semu akhali Elamu, Ashuri, Aripakasadi, Ludi, na Aramu. ²³Wana wa Aramu akhali Uzi, Huli, Getere, na Masi.²⁴Aripakasadi adabala Sela, apo Sela mkubala Ebere. ²⁵Ebere adabala wana wachimuna awiri. Dzina la m'bodzi likhali Pelege, thangwe munsiku zache dziko lapansi lidagawikana. Dzina la mng'ono wache likhali Yokitani.²⁶Yokitani adabala Alamodadi, Selefe, Hazaramaveti, Yera, ²⁷Hadorimu, Uzari, Dikila, ²⁸Obali, Abimaele, Sheva, ²⁹Ofiri, Havila, na Yobabi. Wensenewa akhali wana wa Yokitani.³⁰Kwawo kudayambira pa Mesa, pakuyenda ku Sefere, phiri la kumachibese. ³¹Awa akhali wana wachimuna wa Semu malingana na mabanja na bziseweredwe bzawo, mmadziko yawo, malingana na madzinza yawo.³²Aya yakhali mabanja ya wawa wachimuna wa Nowa, kutengera mibwado yawo, na mmadzinza yawo. Kuchoka kuna amwewa ndipo madzinza yadamwazikana tsapano yachiyenda padziko lapansi chitapita chigumula.

Chapter 11

¹Tsapano dziko lensene lapansi lidaphatisa chiseweredwe chibodzi na chibodzi apo chikhana mafala mabodzi. ²Pomwe adanyamuka kuyendera ku machibese, adagumana chigwa mphimba ya Sinara apo adakhala pamwepo.³Iwo adati kuna wina na mwayache, "Bwerani, mbatiye tiumbe njedwa tizitenthe bwino bwino." Iwo akhana njedwa achiziyesa minyala na katondo kumuyesa matope. ⁴Iwo adati, Bwerani, Mbatiye tibzimangire tekha muyi na nsaka yakuti pansodzi pache pagunse kudzaulu, apo mbatiye tibzikonzere tekha dzina. Tingasaya kutenepo, timdzamwazikana padziko lensene lapansi."⁵Ndiye Yahova adabuluka kudzaona muyiyo na nsaka ndiyo wana wa Adamu akhamanga. ⁶Yahova adati, "Nyang'anani, ni wanthu abodzi na chiseweredwe chakulingana, apo zjai akuyamba kuchita ibzi! Tsampanopali palibe ndibzo akufuna kuchita ndibzo bzimdzatazika kuna iwo. ⁷Bwerani, mbatiye tibuluke kukasongoneza chiseweredwe chawo kumweko, pala kuti nampodi ambabvane wina na mwayache."⁸Ndiye Yahova adawamwaza kuyambira popo ate padziko lensene lapansi apo iwo zjai adalekeza kumanga muyiyo. ⁹Tsono, dzina lache adauchemera Babele, thangwe Yahova pampwepo adasongonezera chiseweredwe cha dziko lensene lapansi nakuti pomwe mpamwepo ndipo Yahova adawamwazira pa dziko lensene lapansi.¹⁰Awa akhali wana wa Semu. Semu akhana magole dzana libodzi, apo adabala Aripakasadi magole mawiri chitapita chigumula. ¹¹Semu adakhala magole madzana machanu atabala kale Aripakasadi. Iye adabala pomwe wana winango wachimuna na wachikazi.¹²Pomwe Aripakasadi akhana magole makumi matatu, Adabala Sela. ¹³Aripakasadi adakhala magole madzana manayi na matatu atabala kale Sela. Iye adabala pomwe wana winango wachimuna na wachikazi.¹⁴Pomwe Sela akhana magole makumi matatu, adabala Ebere. ¹⁵Sela adakhala magole madzana manayi na matatu atabala kale Ebere. Adabala pomwe wana winango wachimuna na wachikazi.¹⁶Pomwe Ebere akhadakhala magole makumi matatu na manayi, adabala Pelege. ¹⁷Ebere adakhala magolemadzana manayi na makumi matatu atabala kale Pelege. Iye adabala pomwe wana winango wachimuna na wachikazi.¹⁸Nthawe ndizo Pelege akhana magole makumi matatu, adabala Reu. ¹⁹Pelege adakhala magole madzana mawiri na mapfemba atabala kale Reu. Iye adabala pomwe wana winango wachimuna na wachikazi.²⁰Nthawe ndizo Reu akhana magole makumi matatu na mawiri, adabala Serugi. ²¹Reu adakhala namoyo magole madzana mawiri na manomwe atabala kale Serugi. Iye adabala pomwe wana winango wachimuna na wachikazi.²²Nthawe ndizo Serugi akhana magole makumi matatu, adabala Nahori. ²³Serugi adakhala namoyo magole madzana mawiri atabala kale Nahori. Iye adabala pomwe wana winango wachimuna na wachikazi.²⁴Nthawe ndizo Nahori akhana magole makumi mawiri na mapfemba adabala Tera. ²⁵Nahori adakhala magole dzana libodzi na khumi na mapfemba atabala kale Tera. Iye adabala pomwe wana winango wachimuna na wachikazi. ²⁶Tera atakhala magole makumi manomwe, adabala Aburamu, Nahori, na Harana.²⁷Tsapano awa akhali wana wa Tera. Tera adabala Aburamu, Nahori, na Harani, apo Harani adabala Loti. ²⁸Harani adafera pamaso pa babache Tera mdziko ndilo adabaliwa iye, mu Uri wa ku Akaldayo.²⁹Aburamu na Nahori adatenga akazi. Dzina la mkazi wa Aburamu likhali Sarai apo dzina la mkazi wa Nahori likhali Milika, mwana wa Harani, omwe akhali babawo wa Milika na Yisika. ³⁰Tsapano Sarai akhali ngomwa; akhalibe mwana.³¹Tera adatenga mwanache wachimuna Aburamu, Loti mwana wachimuna wa mwanache wachimuna Harani, na Sarai kunyada wache, mwanache wachimuna Aburamu mkazi wache, apo pabodzi adachoka mu Uri waku Akaldayo, mkuyenda kukakhala kudziko la Kanani. Soma adabwera ku Harani achikhala koko. ³²Tera adakhala na moyo magole madzana mawiri na machanu apo kinangoka adasaika.

Chapter 12

¹Tsapano Yahova adati kuna Aburamu, "Ndoko choka mdziko lako, na pa abale wako, na pa banja la abereki wako, uyende kudziko ndilo nimdzakulatiza iwe. ²Nimdzakusandusa iwe dzinza likulu, ndichidzakudalisa, na kukulisa dzina lako, apo umdzakhala mdaliso. ³Nimdzadalisa wale ndiwo ambakudalisa, soma omwe ambakunyoza nimdzawatemberera. Mabanja yensene yadziko lapansi yamdzadalisika thangwera iwepo.⁴Ndiye Aburamu adayenda, ninga ndimo Yahova Adamuuzira kuchita, apo Loti adayendambo na iye. ⁵Aburamu akhana magole makumi manomwe na machanu pomwe adachoka mu Harana. Aburamu adatenga Sarai, mwana wa mng'ono wache, bzombo bzawo bzensene ndibzo akhadakontcheza, na wanthu ndiwo akhadabala mu Harana. Iwo adachoka achiyenda kudziko la Kanani, kubwera kudzakhala kudziko la Kanani.⁶Aburamu adapitirira kuyenderatu mdzikko la kutali ku Sekemu, kufika ate ku muti wa thundu waku More. Panthawe yoyo wanthu waku Kanani akhakhala mdzikomo. ⁷Yahova adaonekera kuna Aburamu, achiti, "Kuna wana wako nimdzawapa dziko limweli. Ndiye popo Aburamu adamanga guwa la nsembe la Yahova, omwe akhadaonekera kuna iye.⁸Kuchoka Popo adafulukira kudziko la mapiri kumachibede kwa Beteli, komwe adakamanga chihema chache, komwe Beteli akhali kumaulo apo Ai kumachibese kwache. Apo kumweko adakamanga guwa lansembe la Yahova achichemera dzina la Yahova. ⁹Kinangoka Aburamu adapitiriza ulendo, kumbayendera ku Negevu.¹⁰Kukhana njala kudziko limwero, ndiye Aburamu adapolika kuyenda ku Aigupto kukakhala, thangwe njalayo ikhadanyanya mdzikomo. ¹¹Atatsala pang'ono kufika mu Aigupto, adati kuna mkazache Sarai, "Ona tsapano, ndikudziwa kuti ndiwe mkazi wakudeka. ¹²Wanthu waku Aigupto angakakuona amdzati, 'Umweyu ni mkazache,' apo amdzandipha ine, soma iwepo amdzakuleka namoyo. ¹³Ukalewe kuti ndiwe nana wanngu, pala kuti bzikandikhalire bwino ine thangwera iwepo, na kuti pomwe moyo wangu upulumuke thangwera iwepo."¹⁴Bzidachitika kuti pomwe Aburamu adapita mu Aigupto, wanthu wa mu Aigupto adaona kuti Sarai akhali wakudeka kwene kwene. ¹⁵Akulu akulu wakuphata basa kwa Falawo adamuona iye achimuthembeza kuna Falawo, apo mkaziyo adatengiwa kukakhala kubanja la Falawo. ¹⁶Falawo adamukoya bwino Aburamu thangwera iye, apo Aburamu adatambira mabira na ng'ombe, abulu wachimuna, anyabasa wachimuna, anyabasa wachikazi, abulu wachikazi, na ngamira.¹⁷Ndiye Yahova adaboneresa Falawo na banja lache na muliri mikulu thangwera Sarai, mkazi wa Aburamu. ¹⁸Falawo adachemeresa Aburamu, achiti, "Mchani ndicho wachitachi kuna ine? Thangweranyi ulibe kundiuza kuti akhali mkazako? ¹⁹Thangweranyi udati, 'Ni nana wangu,' pala kuti ndidamtenga kukhala mkazi wangu? Ndiye tsapano, mkazako uyu. Mtenge, ndoko njira Zako," ²⁰Ndiye Falawo adapereka malangizo kuna anyabasa wache bzakuguma iye, apo iwo adamulekera, pabodzi na mkazache na bzense ndibzo iye akhanabzo.

Chapter 13

¹Aburamu adakwira kuchoka ku Aigupto kuyenda ku Negevu, iye, mkazache, na bzense ndibzo iye akhanabzo. Loti adayenda nawombo. ²Tsapano Aburamu akhadabala kwene kwene na ng'ombe, siriva na oro.³Iye adapitiriza ulendo bwache kuchoka ku Negevu kuyenda ku Beteli, kumbuto ndiko chihema chache chikhali pakutoma, pakati nakati pa Beteli na Ai. ⁴Iye adayenda kumbuto ndiko kukhana guwa la nsembe lomwe akhadalimanga pakutoma. Apa adachemera dzina la Yahova.⁵Tsapano Loti, omwe akhafamba na Aburamu, akhanambo mabira, ng'ombe na mahema. ⁶Mbuto ikhakwanisika lini kuwathandiza wensenewo kukhalira pabodzi pafupi na pafupi. ⁷Pakhana pomwe mkangano pakati pa amakabusa wang'ombe za Aburamu na a amakabusa wang'ombe za Loti. Akanani na Aperezi akhakhala mphimpha zimwezo panthaweyo.⁸Ndiye Aburamu adati kuna Loti, "Nampodi pakhale ndewo pakati pa ine na iwe, na pakati pa amakabusa wangu na amakabusa wako; chensecho pomwe ndife ubale. ⁹Dziko lenseli liri lini mmanja mwako kodi? Pitiriza tenepo timwazane iwe na ine. Ungayenda mphimpha za kumadzere, ndiye kuti nimdzayendera kumadidi. Ayai ungayendera kumadidi, ndiye kuti nimdzayendera kumadzere."¹⁰Ndiye Loti adamwaza maso, achiona kuti chigwa chensene cha Yorodano chikhana madzi mazinji palipense ate ku Zoare, ninga munda wa Yahova, ninga dziko la Aigupto. Apa ikhali nthawe ndiyo Yahova akanati kudzonga Sodomu na Gomora. ¹¹Ndiye Loti adabzisankhulira yekha chigwa chensene cha Yorodano achifamba kuyendera ku machibese, apo achibale adamwazana wina na mwayache.¹²Aburamu adakhala mdziko la Kanani, apo Loti adakhala mmiyi ya mchigwamo. Iye adakhazikisa bzihema bzache kutali ninga ku Sodomu. ¹³Tsapano wanthu waku Sodomu akhali wakuphonya kwakunyanya kuna Yahova.ml ki¹⁴Yahova adati kuna Aburamu Loti atachoka pana iye, "Nyang'ana mbuto ndiyo waimayo kunyang'ana kumpotoku, kumwera, kumachibese, na kumaulo. ¹⁵Mphimpha yensene ukuonayi, nimdzakupa iwe na mbeu yako kwa nthawe zensene.¹⁶Nimdzayesa mbeu yako ninga pfumbi lapansi, pala kuti wina angakwanisa kulewenga pfumbi lapansi, mbeu yakombo amdzailewenga. ¹⁷Lamuka, famba famba mdzikomu mulitali na mulifupi mwache, nakuti nimdzalipa kuna iwe limwelo." ¹⁸Ndiye Aburamu adafulusa chihema chache achibwera kudzakhala pa miti ya thundu ya pa Mamre, ndiyo iri mu Hebroni, achimanga guwa lansembe la Yahova popo.

Chapter 14

¹Bzidachitika nsiku za Amarafele, mfumu ya ku Sinara, Arioki, mfumu ya ku Elasara, Kedorelaomere, mfumu ya ku Elamu, na Tidala mfumu ya ku Goimu, ²kuti adachita nkhondo kulimbana na Bela, mfumu ya ku Sodomu, Birisa mfumu ya ku Gomora, Sinabi, mfumu ya ku, Adima, Semebere, mfumu yaku Ziboimu, na pa mfumu yaku Bela (yakubvekera pomwe na dzina lakuti Zoari).³Mafumu machanu yakumaliziraya yadaphatanidzana mchigwa cha Sidimu (chakudziwika pomwe na dzina la Nyanza ya Munyu). ⁴Magole khumi na mawiri akhadatumikira Kedorelaomere, soma mgole lachikhumi na chitatu zjai adagandukira. ⁵Kinangoka mgole lachikhumi na chinayi, Kedorelaomere na mafumu ndiyo akhanayo adabwera achidzamenya a Refai mu Aseteroti Karnaimu, na Azizi mu Hamu, a Semi mu Savekiriataimu, ⁶na Ahori mdziko lawo la mapiri la Seiri, kufika ate ku Eliparana, komwe mkufupi na chipululu.⁷Kinangoka adazungunuka achibwera ku Eni Misipati (Kwakuchemeriwa pomwe kuti Kadese), achigonjesa dziko lense la Aamaleki, na Aamori pomwe ndiwo akhakhala mu Hazezoni Tamara. ⁸Ndiye mfumu ya ku Sodomu, mfumu yaku Gomora, mfumu yaku Adima, mfumu ya ku Zedoimu, na mfumu ya ku Bela (yakuchemeriwa pomwe kuti Zoari) adayenda kunja achikakonzekera nkhondo mchigwa cha ⁹Sidimu kulimbana na a Kedorelaomere, mfumu ya Elamu, Tidala, mfumu ya Goimu, Àmarafele, mfumu ya Sinara, Arioki, mfumu ya Elasara; mafumu manayi kulimbana na machanu.¹⁰Tsapano chigwa cha Sidimu chikhadadzala na madindi, apo pomwe mafumu yaku Sodomu na Gomora yadathawa, yadagwera momo. Wale ndiwo adasala adathawira kumapiri. ¹¹Ndiye mafumu yadatuta bzinthu bzensene bza ku Sodomu na Gomora na vida yawo yensene, achiyenda njira zawo. ¹²Pomwe iwo adayenda, adatenga pomwe Loti, mwana wa mano wache wa Aburamu, omwe akhakhala mu Sodomu, pabodzi na bzombo bzache bzensene.¹³M'bodzi omwe akhadathawa adabwera kudzauza Aburamu m'Heberi. Iye akhakhala pafupi na miti ya thundu ya ku Mamre, M-Amori, omwe akhali m'bale wache wa Esakolo na Aneri, omwe wense akhali anzache wa Aburamu. ¹⁴Tsapano pomwe Aburamu adabva kuti awengi akhadaphata abale wache, adatsogolera akamuna wache madzana matatu na khumi na asere wakupfunzira omwe akhadabadwa mnyumba mwache, apo achiwapsaga ate ku Dani.¹⁵Iye adagawa wanthu wache usiku, iye na anyabasa wache, achiwathamangisa ate ku Hoba, ndiko ku boko lamadzere la Damasiko. ¹⁶Kinangoka adabweresa bzombo bzensene, achibweresa pomwe m'bale wache Loti na mitolo yache, pabodzi pomwe na azimayi na wanthu winango.¹⁷Nthawe ndizo Aburamu adabwerera kuchokera kwakukagonjesa Kedorelaomere na mafumu ndiyo yakhana iye, mfumu yaku Sodomu idabula kukamuchingamira pa chigwa cha Save (chakuchemeriwa pomwe kuti chigwa cha mfumu). ¹⁸Melekizedeke, mfumu ya ku Salemu, idabula nawo mkate na vinyu. Iye akhali wansembe wa Mulungu Mkulukulu.¹⁹Iye adamudalisa kulewa kuti, "Wakudalisika na Mulungu Mkulukukuluyo ni Aburamu, Wakulenga kudzaulu na dziko lapansi. ²⁰Wakudalisika mbaakhale Mulungu Mkulukukuluyo, omwe wapereka awengi wanu mmanja mwanu." Kinangoka Aburamu adamupa iye chibodzi cha magawo khumi ya chirichense.²¹Mfumu ya ku Sodomu idati kuna Aburamu, "Ndipenimbo wanthu, apo ubzitakulire vidayi wekha." ²²Aburamu adati kuna mfumu yaku Sodomu, "Boko langu ndalitukulira kuna Yahova, Mulungu Mkulukulu, Wakulenga kudzaulu na dziko lapansi, ²³kuti nimdzatenga lini usalu, chingwe cha nsapato, ayai chirichense chako, pala ungati, 'Ndamudaza Aburamu.' ²⁴Nimtakula lini chirichense kupambula ndibzo anyamata adya na gawo la wanthu omwe adayenda na ine. Lekani Aneri, Esikolo. na Mamre atenge gawo lawo."

Chapter 15

¹Bzitamala bzobzi mafala ya Yahova yadabwera kuna Aburamu mmasomphenya, kulewa kuti, Nampodi kugopa, Aburamu! Ndine mtetezi wako na mpfupo yako ikulutsa,' ²Aburamu adati, "Mbuya Yahova, mumdzandipa chani, nakuti ndikalibe mwana basi, apo wakudzapita manyumba yangu ni Eliezekere wa ku Damasiko?" ³Aburamu adati, "Nakuti mulibembo kundipa mbeu ine, onani, wakubadwa mnyumba mwangu ndiye amdzakhala wakudzapita manyumba yangu!"⁴Ndiye, onani, mafala ya Yahova yadabwera kuna iye, kulewa kuti, "Munthu uweyu amdzakhala lini wakudzapita m'buto mwako; soma iye wakudzachokera mchuno mwako chaimo ndiye amdzapita m'buto mwako. ⁵Kinangoka adamubulisa panja, achiti, "Jiguma kudzauluku, apo ulewenge nyenyezi, penu unikwanisa kuzilewenga." Ndiye adati kuna iye, "Umu ndimo mbeu yako imdzakhalira."⁶Iye adakhulupirira Yahova, apo iye adatenga kuti chikhali chilungamodi meju. ⁷Iye adati kuna iye, "Ndine Yahova, omwe ndidakupulumusa kuna Uri wa ku Akaldayo, kukupa iwe dziko ili likhale lako lako." ⁸Iye adati, "Mbuya Yahova, nimdzadziwa tani kuti limdzakhala langu ine?"⁹Ndiye adati kuna iye, "Kanditengere ng'ombe ikazi ya magole matatu, mbuzi ikazi ya magole matatu, nkhangaiwa, na kamwana ka njiwa." ¹⁰Iye adamubweresera bzensebzi, achibzigwata pakati, mkutula agwatabzo mwakunyang'anizana china na chinzache, soma mbalamezo alibe kuzigwata. ¹¹Nthawe ndizo mbalame za anyamg'omba zidabwera mkumbutha panyamazo, Aburamu adazithamangisa.¹²Tsono pomwe dzuwa likhamira, Aburamu adagona tulo apo, onani, m'dima ukulu wakugopsa udamugwera iye. ¹³Kinangoka Yahova adati kuna Aburamu, "Dziwa meju kuti mbeu zako zimdzakhala alendo mdziko lakuti ndawo lini, apo zimdzasandusiwa akapolo achiboneresewa kwa magole madzana manayi.¹⁴Nimdzayeruza dzinza ndilo amdzalitumikilalo, apo pambuyo pache amdzabula na vida izinjitsa. ¹⁵Soma umdzayenda kuna abereki wako mwamtendere, apo iwe udzafuchiriwa utakalamba bwino. ¹⁶Mu m'bwado wachinayi amdzabwera pomwe kuno, nakuti mphumbza za Amori zikamati kufika pamapeto."¹⁷Nthawe ndizo dzuwa lidamira m'dima utagwa, onani, ng'anjo yakufukutira utsi na mtsatso wamoto wakubvunika bzidapita pakati nakati pa nyama adagwata ire. ¹⁸Pansiku yoyo Yahova adapangana mpangano na Aburamu, kulewa kuti, "Kuna mbeu yako ndikukupa dziko ili, kuchokera mkulo waku Aigupto kukafika ku mkulo ukulu, Firate--- ¹⁹Akeni, Akenizi, Akadimoni, ²⁰Ahiti, Aperezi, Arefai, ²¹Aamori, Akanani, Agirigasi, na Ajebusi."

Chapter 16

¹Tsapano Sarai, mkazi wa Aburamu, akhalibe kumubalira mwana aliyense iye, soma akhana nyabasa wachikazi, waku Aigupto, omwe dzina lache akhali Hagara. ²Ndiye Sarai adati kuna Aburamu, "Onani tsapano, Yahova wandilambiza kukhalambo na wana ine. Ndiye chonde ndokoni kuna nyabasa wanguyu. Aburamu adatetekera mafala ya Sarai. ³Ikhali nthawe yakuti Aburamu atakhala magole khumi mdziko la Kanani pomwe Sarai, mkazi wa Aburamu adapereka Hagara nyabasa wache waku Aigupto, kuna bayache kukhala mkazi wache. ⁴Ndiye adayenda kuna Hagara, apo iye adatenga pathupi, iye akhabzokola mwa kupepusa Sarai.⁵Ndiye Sarai adati kuna Aburamu, "Kuboneraku inepano thangwera iwepo. Ndidapereka nyabasa wangu wachikazi pamtima wako, apo ataona kuti watenga pathupi, zjai ndidapepuka mmaso mwache. Yahova ayeruze pakati pa ine na iwe." ⁶Soma Aburamu adati kuna Sarai, "Ona pano, nyabasa wako mkaziyo zjai ali mmanja mwako, chita kuna iye chakuti chikudekere iwe." Ndiye Sarai adamuboneresa iye, achithawiratu pamaso pache.⁷Mnjero wa Yahova adamugumana iye pafupi na lowe wa madzi mchipululu, pa lowe ndiye akhali panjira yakuyendera ku Suri. ⁸Iye adati, "Hagara, nyabasa wa Sarai, wachokera kuponi apo ukuyenda kuponi?" Ndiye iye adati, "Ndikuthawa mbuyangu wachikazi Sarai.⁹Mnjero wa Yahova adati kuna iye, "Bwerera kuna mbuyako wachikazi, ukabzichepse wekha pamaso pache." ¹⁰Kinangoka mnjero wa Yahova adati kuna iye, "Nimdzawanza mbeu yako kwene kwene, mwakuti amdzakhala azinjitsa wakusaya kulewengeka.¹¹Mnjero wa Yahova adati pomwe kuna iye, "Ona, una pathupi apo umdzabala mwana wachimuna, apo umdzamuchemera dzina lache Ismayeli, thangwe Yahova wabva kubonera kwako. ¹²Iye amdzakhala nkhandwe yamunthu yamchipululu. Iye amdzakhala wakugazana na munthu aliyense, na munthu aliyense kumugaza iye, apo amdzakhala lini phathi na abale wache wensene."¹³Ndiye adapa dzinali kuna Yahova omwe adasewera naye, "Ndimwe Mulungu omwe mumbandikonda," nakuti iye adati, "Ndikupitiriza chadidi kuona, napo kuti iye wandiona kale ine?" ¹⁴Mthangwerache mcherayo udachemeriwa Beerelahai-roi; onani uli pakati nakati pa Kadese na Berede.¹⁵Hagara adabalira Aburamu mwana wachimuna, apo Aburamu adasandula dzina lache, omwe Hagara adabalayo, Ismayeli. ¹⁶Aburamu akhana magole makumi masere na matanthatu pomwe Hagara adam'balira Aburamu Ismayeli.

Chapter 17

¹Nthawe ndizo Aburamu akhana magole makumi mapfemba na mapfemba, Yahova adaonekera kuna Aburamu achiti kuna iye, "Ndine Mulungu Wamphamvu zense. Famba pamaso pangu, apo khala wakusaya chirema. ²Ndiye nimdzapangana mpangano pakati pa ine na iwe, apo nimdzakuwanza kwene kwene."³Aburamu adakotamisa nkhope yache pansi apo Mulungu adalewalewa na iye, kulewa kuti, ⁴"Ningakhala ine, onani. mpangano wangu una iwe. Umdzakhala baba wathimu la madzinza. ⁵Dzina lako umdzachemeriwa lini pomwe Aburamu, soma dzina lako umdzakhala Aburahamu---thangwe ndakuikha kukhala baba wa thimu lamadzinza. ⁶Nimkubalisa iwe maninge, apo nimdzakuyesa iwe madzinza, apo mafumu yamdzabula kuchokera mwa iwe.⁷Nimdzalimbisa mpangano wangu pakati pa ine na iwe na mbeu yako pambuyo pako, kupita mmibwadwo yawo yensene kuti ukhale mpangano wa nthawe zensene, kuti ndikhale Mulungu wako na wa mbeu zako za pambuyo pako. ⁸Apo kuna iwe na mbeu za pambuyo pako nimdzakupani dziko la maulendo yanu, dziko lensene la Kanani, likhale lako nthawe zensene, apo ine nimdzakhala Mulungu wawo."⁹Ndiye Mulungu adati kuna Aburahamu, "Ungakhala iwe, ukoye mpangano wangu, iwe na mbeu yako mmibwado yawo yensene pambuyo pako. ¹⁰Uyu ni mpangano wangu, ndiwo iwe umfunika kuukoya. pakati pa ine na iwe na mbeu yako pambuyo pako: Mwamuna aliyense waiwe agwatiwe. ¹¹Mugwatiwe Khandwa la kunsonga kwa kumaso kwanu, apo ichi chimdzakhala chizindikiro cha mpangano pakati pa ine na imwe.¹²Mwamuna aliyense waiwe wa magole masere agwatiwe, kupita mmibwado yawanthu wako wensene. Uku mkuphatanidza na iye wakubadwa mnyumba yako na iye wakuguliwa na kobiri kuchoka kuna wakunja aliyense omwe ngwako lini wa mbeu yako. ¹³Iye wakubadwa mnyumba yako na iye wakuguliwa na kobiri zako agwatiwe basi. Apo mpangano wangu umdzakhamthupi mwako mpangano wakusaya kumala. ¹⁴Mwamuna aliyense wakusaya kugwatiwa omwe alibe kugwatiwa khanda la kunsonga kwa kumaso kwache adzaphiwe pakati pa wanthu wache. Wapsa mpangano wangu."¹⁵Mulungu adati kuna Aburahamu, "Angakhala Sarai mkazi wakoyu, nampodi kumbamuchemera pomwe kuti Sarai. Soma, dzina lache amdzakhala Sara. ¹⁶Nimdzamudalisa iye, apo nimdzakupa mwana wachimuna na iye, apo iye amdzakhala Mayi wa madzinza. Mafumu ya wanthu yamdzachokera mwa iye."¹⁷Ndiye Aburahamu adakotamisa nkhope yache pansi, achiseka, achilewa mumtima mwache, "Mwana angabadwedi kuna mwamuna wamagole dzana libodzi? Sara, wamagole makumi mapfemba angakhale tani na mwana?" ¹⁸Aburahamu adati kuna Mulungu, "Oh mpsakuti Ismayeli akhale na moyo pamaso panu!"¹⁹Mulungu adati, "Neye, soma Sara mkazi wako amdzakubalira iwe mwana wachimuna, apo udzamupe dzina lakuti Isaki. Nimdzalimbisa mpangano wangu na iye ninga mpangano wakusaya kumala wa mbeu yache pambuyo pache. ²⁰Soma bza Ismayeli, ndakubvera iwe. Onani, ndamudalisa iye apo nimdzamuwanzisa iye kwene kwene. Amdzakhala kholo la atsogoleri khumi na awiri, apo nimdzamuchitisa kukhala dzinza likulu. ²¹Soma mpangano wangu nimdzalimbinimdzalimbikisakisa na Isaki, omwe Sara amdzakubalira iwe panthawe ninga ino gole lamangwana."²²Atamaliza kusewera naye, Mulungu adakwira kuchoka kuna Aburahamu. ²³Ndiye Aburahamu adatenga Ismayeli mwana wache, na wensene ndiwo adabadwa m'banja mwache, na wensene ndiwo adaguliwa na kobiri zache, mwamuna aliyense pakati pa amuna wabanja la Aburahamu, achigwata Khanda la kumaso kwawo nsiku yoyo letu, ninga ndimo Mulungu akhadamuuzira iye.²⁴Aburahamu akhana magole makumi mapfemba pomwe adagwatiwa khanda la kumaso kwache. ²⁵Ismayeli mwana wache akhana magole khumi na matatu pomwe adagwatiwa khanda la kumaso kwache. ²⁶Pansiku yokha yokhayo ndiyo Aburahamu adagwatiwa pabodzi na Ismayeli mwana wache. ²⁷Amuna wensene wa m'banja mwache adagwatiwa pabodzi naye, kuphatanidza na iwo wakubadwa m'banja na iwo wakuguliwa na kobiri kuchoka kwa alendo.

Chapter 18

¹Yahova adaonekera kuna Aburahamu pa miti ya thundu ya ku Mamre, pomwe akhadakhala pamsuwo wa chihema mkupsa kwa masikati. ²Iye adakwiza maso apo, onani, adaona amuna atatu ataima pafupi na iye. Pomwe adawaona, adathamanga kukagumana nawo kuchoka pamsuwo wa chihemacho achikotama kutsulima pansi.³Iye adati, "Mbuyangu, penu ndagumana udidi pamaso panu, nampodi kupitirira pa kapolo wanu." ⁴Mbaabwerese madzi pang'ono, usambise nzayo zakozi, apo upume wekha pamuti. ⁵Apo nimdzatenga chakudya pang'ono, pala mujejerese mitima yanu. Pambuyo pache muyende njira zanu, thangwe mwafika kuna kapolo wanu." Iwo adatawira, "Chita ndimo walewera."⁶Kinangoka Aburahamu adapita kamkulumize mchihema kwa Sara, achiti, "Kulumiza, Monza kamangu miyezo mitayu ya ufa bwa tirigu, umunye ukonze mikate." ⁷Kinangoka Aburahamu adathamangira kuna thimu la ng'ombe, achikatemga ksmkono katete kwabwino, achikapasa kuna kapolo, achikulumiza kukaphika. ⁸Adatenga mafuta na mkaka, na kamkono kadaphikiwako, achiwaikhira chakudya pamaso pawo, apo adaima pafupi na iwo patsinde pamuti pomwe iwo akhadya.⁹Iwo adati kuna iye, "Mkazako Sara ali kuponi?" Iye adatawira, "Umo mchihemamo." ¹⁰Iye adati, "Nimdzabwerera pomwe kuna iwepo pakufika nthawe yache, apo ona, Sara mkazi wako amdzakhala na mwana wachimuna." Sara akhatetekera pamsuwo wa chihemapo, omwe ukhali kumbuyo kwache.¹¹Tsapano Aburahamu na Sara akhadakalamba, adapitirira kwene kwene nsiku zawo, apo Sara akhadapitirira msinkhu ndiwo mkazi angadabalira wana. ¹²Ndiye Sara adaseka yekha yekha, kulewa yekha, "Ndasukwa sukwa na mbuyangu pomwe zjai wakalamba, ndiye nimdzadekedwa bwino tsapano?"¹³Yahova adati kuna Aburahamu, "Thangweranyi Sara adaseka achiti, 'Nimdzabaladi mwana ine, uko ndakalamba kalamba'? ¹⁴Chiripo chimtaza kukwanisa Yahova? Pakufika nthawe yakuikhika na ine, munthaweyo, nimdzabwerera kuna iwe. Panthawe ninga ino gole lamangwana Sara amdzakhala na mwana wachimuna." ¹⁵Ndiye Sara adagaza achiti, "Ndiribe kuseka ine," thangwe iye akhagopa. Iye adatawira, "Neye, udaseka iwe."¹⁶Kinangoka wanthuwo adalamuka achinyamuka kunyang'ana kuphompho ku Sodomu. Aburahamu adayenda nawo kuwaperekeza njira yawo. ¹⁷Soma Yahova adati, "Ndim'bisire Aburahamu ndibzo nimfuna kuchita, ¹⁸nakuti Aburahamu amdzakhala chadidi dzinza likulu lamphamvu, apo madzinza yensene yadziko lapansi yamdzadalisika thangwera iye? ¹⁹Thangwe ndamusankhula iye pala kuti atonge wana wache na banja lache pambuyo pache kukoya njira ya Yahova, kuchita chilungamo na chiyeruziro, pala kuti Yahova abwerese pa Aburahamu bzobwe walewa kuna iye."²⁰Kinangoka Yahova adati, "Thangwe kulira kwa Sodomu na Gomora kwakula, nakuti pomwe chakuphonya chawo chalemera meju, ²¹nimdzabuluka tsapano koko kukaona kulira kwawoko pala iwo ndiko kwandifikira ine, kuti penu achitadi chimwecho. Penu neye, nimdzadziwa."²²Ndiye wanthuwo adatembenuka kuchoka koko, achiyendera ku Sodomu, soma Aburahamu adasalira ataima pamaso pa Yahova. ²³Kinangoka Aburahamu adafendera achiti, "Kodi mumdzapsaira wakulungamawa pabodzi na wakuipa?²⁴Pinangopense alipo makumi machanu wakulungama mmuyimu. Mumdzapsaira basi neye kusiya m'buto thangwera wakulungama makumi machanu ndiwo ali momowo? ²⁵Nampodi kuchita tenepoyo neye, kupha wakulungama!a pabodzi na wakuipa, pala kuti wakulungama achitiwe mwakulinganira na wakuipa. Nampodi kutenepoyo! Kodi wakutonga wadziko lense lapansiyo amdzachita lini bzakuthemera? ²⁶Yahova adati, "Ningakagumana wakulungama makumi machanu mu mzimda wa Sodomu, ndiye nimdzaleka m'buto yensene thangwera iwo."²⁷Aburahamu adatawira achiti, " Onani tsapano, ndabziyesera kusewera kuna Mbuya wangu, napo kuti ndine pfumbi na dotha! ²⁸Tani angakagumanika kuti alipo wakusalira achanu kuti akhane makumi machanuwo? Mumdzadzonga mzimda wensene thangwera kuti akuperewera achanu?" Ndiye iye adati, "Nimdzaudzonga lini, penu ningakagumane momo makumi manayi na achanu."²⁹Adasewera naye pomwe, achiti, "Tani penu mungakagumane makumi manayi momo?" Iye adatawira, "Nimdzachita lini thangwera makumi manayiwo. ³⁰"Iye adati, "Chonde nampodi kukalipa, Mbuya, kuti ndilewelewe. Pinangopense makumi matatu angakagumanika momo." Iye adatawira, "Nimdzachita lini basi ndichikagumana makumi matatuwo momo." ³¹Iye adati, "Onani tsapano, ndabziyesela kulewa kuna Mbuya wangu! Pinangopense makumi mawiri angakagumanike momo." Iye adatawira, "Nimdzaudzonga lini thangwera makumi mawiriwo."³²Iye adati, "Chonde nampodi kukalipa, Mbuya, apo nimdzasewera ichi kwakumaliza. Pinangopense khumi amdzagumanika momo." Ndiye adati, "Nimdzaudzonga lini basi thangwera khumiwo." ³³Yahova adayenda njira zache atatondo kumaliza kusewera na Aburahamu, apo Aburahamu adabwerera kumuyi.

Chapter 19

¹Anjero awiri adabwera ku Sodomu maulo, nthawe ndizo Loti akhadakhala pamsuwo wa mu Sodomu. Loti adawaona iwo, mkulamuka kukagumana nawo, achitsulima nkhope yache pansi. ²Iye adati, "Onani tsapano, ambuyangu, tembenukirani kupita kunyumba kwa kapolo wanu, Khalani usikubu, apo musambise nzayo zanu. Kinangoka mumdzalamuka machibese bese mkuyenda njira zanu." Iwo adatawira, "Neye, timdzakhala usiku bwense mkhwalaamu." ³Soma adawakumbira mwakungingimira, ndiye adayenda naye, achikapita mnyumba mwache. Iye adakonza chakudya achiphika mkate wakusaya bzakufufumisa, iwo achidya.⁴Soma akanati kugona, wanthu wammuyimo, wanthu wamu Sodomu, adazungulira nyumbayo, ang'ono na wakukalamba kubodzi. Wanthu wensene wakuchokera mbali zensene za muyiyo. ⁵Iwo adachemera Loti, achiti kuna iye, "Alikuponi wanthu ndiwo abwera muno kuna iwe maulo yamweyano? Abulise kuna ife, kuti tiwadziwe."⁶Ndiye Loti adabula panja achifunga msuwo. ⁷Iye adati, "Ndikukukumbirani, abale .wangu, nampodi kuchita bzakuipa. ⁸Onani tsapano, ndina wana wachikazi awiri ndiwo akanati kudziwa mwamuna aliyense. Chonde dikhirani ndikubulisireni amwewo kuna imwe, apo muchite nawo ndicho mumchiona chabwino mmaso mwanu. Nampodi kuchita chakuipa wanthuwa, thangwe abwera mu mthunzi wa nsodzi yangu."⁹Iwo adati, "Bakaimani!" Iwo adati pomwe, Uyu adabwera Kuno kudzakhala ninga mlendo, apo tsapano zjai wasanduka wakutitonga! Tsapano timdzakuchitita kuipa iwepo kuposa iwo." Iwo adamungingimiza munthuyo , Loti meju! achifendeza kuti apse msuwo.¹⁰Soma wanthuwo adabulisa manja yawo achibweresa Loti mnyumbamo na iwo achifunga msuwo. ¹¹Tsapano alendo wa Loti adachitisa chidima wanthu omwe akhali panja pa msuwo wa nyumbayo, ang'ono na akuluwo, mwakuti adafika pakuneta pomwe akhayezera kupsaga kuti aphate msuwo.¹²Ndiye wanthuwo adati kuna Loti, "Una winango pomwe muno? Mkuwasa aliyense, wanako wachimuna na wachikazi, na wina ndiye unaye wa mmuyi muno, abulise panja pano. ¹³Thangwe tatsala pang'ono kudzonga mbuto ino, thangwe kulira kwawo kwakula pamaso pa Yahova apo Yahova watituma kuti tiudzonge."¹⁴Loti adabula panja achikasewera na mkuwasa wache, wanthu ndiwo adalonjeza kuloola wanache wachikazi, achiti, "Kulumizani, bulani pambuto pano, thangwe Yahova ali pafupi kudzonga muyi uno." Soma kuna mkuwasa wache akhaoneka ninga akutondo kulewa bwamsobwe. ¹⁵Pomwe manyika yadaoneka, anjero adakumbira Loti, kulewa kuti, "Lamuka uyende, takula mkazako na wanako awiri wachikazi omwe ali panowa, pala kuti nampodi mupsairiwe mchilango cha muyiyu."¹⁶Soma adachedwa. Ndiye wanthu adamuphata boko lache, na boko a mkazache, na manja ya wanache awiri wachikazi, thangwe Yahova akhamubvera nsisi. Iwo adamubulisa iye panja, achikawatula kunja kwa muyi. ¹⁷Atawabulisa panja m'bodzi wa wanthuwo adati. "Pulumusani miyoyo yanu! nampodi kucheuka mmambuyo, ayai kuima pachigwa palipense. Thawira kumapiri pala kuti ungadzongeke."¹⁸Loti adati kuna iwo, "Neye, chonde, azimbuyangu! ¹⁹Onani tsapano, kapolo wanu wangumana udidi pamaso panu, apo mwandionesera chikondi chikulu pakupulumusa moyo wangu, soma ningakwanise lini kuthawira kumapiri, thangwe chakuipacho chingandipinzule, apo ine nimdzafa. ²⁰Onani tsapano, muyi uyu apo ngung'ono. Chonde, ndilekeni ndithawire koko---Ngung'ono lini kodi? ---apo moyo wangu umdzapulumuka."²¹Iye adati kuna iye, "Chadidi, ndakutawiriza, nimdzadzonga lini muyi ndiwo wandiuzayu. ²²Kulumiza! Thawa popo, thangwe ningachite lini chinthu ate ukafike kumweko." Mnthangwerache muyiyo udachemeriwa Zoari.²³Dzuwa likhadabula padziko lapansi pomwe Loti adafika ku Zoari. ²⁴Kinangoka Yahova adabvumbisa pa Sodomu na Gomora minyala ya sufule na moto kubula kwa Yahova kuchoka kudzaulu. ²⁵Iye adadzonga miyiyo, na chigwa chensene, na bzense bzakukhala mmiyimo, na bzakumera bza pansi.²⁶Soma mkazi wa Loti, omwe akhafamba pambuyo pa iye, adanyang'anisa mmambuyo, apo adasandula chulu cha munyu. ²⁷Aburahamu adalamuka machibese bese kuyenda pambuto ndipo akhadaima pamaso pa Yahova. ²⁸Adanyang'anisa kuphompho ku Sodomu na Gomora na ku mbuto ya chigwa. Iye adanyang'ana apo onani, utsi mukhakwira kuchoka pansi ninga utsi bwa ng'anjo.²⁹Ndiye pomwe Mulungu adadzonga miyi ya mchigwa, Mulungu adakumbukira Aburahamu. Adamuchosa Loti pakati pa chidzongeko cha miyi ndiyo Loti akhadakhala.³⁰Soma Loti adakwira kuyenda ku Zoari kukakhala mmapiri na wanache wachikazi awiri, thangwe zjai akhana mantha kukhala mu Zoari. Ndiye adakakhala mu mphanga, iye na wanache wachikazi awiri.³¹Mwana wakutoma adati kuna mng'ono wache, "Banathuwa akalamba, apo palibe mwamuna kwinangombo ndiye amdzapita kuna ife ninga akhachitira padziko lensene lapansi. ³²Bwera, mbatiye tiwamwese vinyu babawa, apo timdzagona nawo, pala kuti tikoye mbeu ya banja lathu na moyo kudzera mwa babathuwa." ³³Ndiye babawoyo adamumwesa vinyu usikubo. Ndiye mwana wakutomayo adayenda momo achigona nawo babachewo; iwo alibe kudziwa pomwe iye adadzagona popo, ayai nthawe ndiyo iye adalamuka.³⁴Mangwana yache mwana wakutomayo adauza mng'ono wacheyo, "Tetekera, pano ndagona usikubu na babangu. Mbatiye tiwamwese pomwe vinyu usiku, apo uyendembo ukagone nawo, pala kuti mbeu ya banja lathuli tiikoye na moyo kudzera mwa babawa." ³⁵Ndiye adawamwesa pomwe vinyu babawowo usikubo, apo mng'onoyo adayendambo achikagona nawo. Iwo alibe kudziwa pomwe basi nthawe ndizo iye adadzagona ayai nthawe ndizo iye adalamuka.³⁶Ndiye wana wa Loti wachikazi awiriwo adatenga pathupi pa babawo. ³⁷Wakutomayo adabala mwana wachimuna, achimusandula dzina lakuti Moabu. Iye adakhala kholo la Amoabu ate lero. ³⁸Angakhala mwana wachikazi mng'onoyo, adabala pomwe mwana wachimuna, achimusandula dzina lakuti Ben-Ammi. Adakhala kholo la wanthu wa Aamoni ate lero.

Chapter 20

¹Aburahamu adayenda ulendo kuchoka popo kuyendera kudziko la Negev, achikakhala pakati nakati pa Kedesi na Suri. Akhali mlendo wakukhala m'Gerari. ²Aburahamu adati bza Sara mkazache, "Ni mpfumakazi yangu." Ndiye Abimeleke mfumu ya ku Gereri idatumiwa kukatenga Sara. ³Soma Mulungu adabwera kuna Abimeleke mmaloto usiku, achidzati kuna iye, "Ona, ndiwe munthu wakufa thangwera mkazi ndiye watengayu, thangwe ni mkazi wa mwenekachiro."⁴Tsapano Abimeleke akhanati kubwera pafupi na iye apo Abimeleke adati, "Mbuya, mumdzapha kubodzi na dzinza la kulungama? ⁵Alibe kulewa yekha kuna ine, 'Ni mpfumakazi yangu?" Neye iye mwenekachiro achitawira pomwe kuti, 'Ni mano wangu." Ndachita bzimwebzi na mtima wangu wangwiro na manja yangu ya lazau."⁶Ndiye Mulungu adati kuna iye mmaloto, "Inde, ndikudziwadi kuti wachita ichi na mtima wangwiro, soma ine ndidakulambiza kuti nampodi kundiphonyera. Mnthangwerache ndidakulambiza kumukhuya mkaziyo. ⁷Mnthangwerache bwezera mkaziyo kuna mwenekachiro, thangwe bayacheyo ni mneneri. Amdzakupempherera iwepo, uchikhala na moyo. Soma ungasaya kumubzezera, dziwa kuti iwe na wensene ndiwo uli nawo mumdzafa meju."⁸Abimeleke adalamuka na machibesebese achichemera akapolo wache. Iye adawauza bzensebzi, apo wanthuwa akhana mantha kwene kwene. ⁹Ndiye Abimeleke adachemera Aburahamu achiti kuna iye, "Wachita chani kuna ife iwepo? Ndakuphonyera tani iwepo, kuti wafikisa pa ine na pa ufumu bwangu chakuphonya chikulu? Wachita bzinthu ndibzo lini kuna ine."¹⁰Abimeleke adati kuna Aburahamu, "Chidakuchitisa mchani kuchita bzinthu bzobzi?" ¹¹Aburahamu adati, "Thangwe ndidakumbuka, 'Kuno wanthu ambagopa lini Mulungu, apo amdzandipha thangwera mkazanguyu.' ¹²Kupambula bzobzo, ni mpfumakazi yangudi, mwana wa babangu, soma sikuti mwana wa mayi wangu; soma adakhala mkazangu.¹³Pomwe Mulungu adachitisa kuti ndichoke mnyumba ya babangu mkumbafamba mbuto iyi na iyi, ndidati kuna mkaziyo, 'Undionesere kukhulupirika uku ninga mkazangu: Kumbuto kulikwense tiniyendako, lewa bza ine, "Ni mano wangu.""' ¹⁴Ndiye Abimeleke adatenga mabira na ng'ombe, na akapolo wachimuna na wachikazi achimupa Aburahamu. Kinangoka adabwezera Sara, mkazi wa Aburahamu, kuna iye.¹⁵Abimeleke adati, "Nyang'ana, dziko langu liri pamaso pako. Khala ndipo pamkudekerapo." ¹⁶Kuna Sara adati, "Nyang'ana, ndapa mano wakoyu chulu chibodzi cha kobiri za siriva. Mkumpsinkha mulandu uliwense pa iwe mmaso mwa wense ndiwo unawo, apo pamaso pa wensene zjai ndiwe wakulungama bwino bwino."¹⁷Ndiye Aburahamu adapemba kuna Mulungu, apo Mulungu adalimbisa Abimeleke, mkazache, na akapolo wache wachikazi kuti zjai akhakwanisambo kubala wana. ¹⁸Thangwe Yahova akhadafunga zjai bziberekero bza wapabanja la Abimeleke thangwera Sara, mkazi wa Aburahamu.

Chapter 21

¹Yahova adamunyang'anira Sara ninga ndimo adati, apo Yahova adamchitira Sara ninga ndimo adamlonjezera. ²Sara adatenga pathupi achibala mwana wachimuna kwa Aburahamu mumsinkhu wakukalamba, pa nthawe yakuikhika ninga ndimo Mulungu adamuuzira iye. ³Aburahamu adasandula mwanache wachimuna, omwe adabadwa kuna iye, omwe Sara adamubalira iye, Isaki. ⁴Abulahamu adagwata kumaso kwa mwanache Isaki pomwe iye akhana nsiku zisere zakubadwa, ninga ndimo Mulungu adamutongera iye.⁵Aburahamu akhana magole dzana libodzi pomwe adabala Isaki. ⁶Sara adati, "Mulungu wandisekeresa; aliyense wakubva amdzasekera nande pabodzi." ⁷Adati pomwe, "Mbani angadalewa kuna Aburahamu kuti Sara angamamise wana, apo tsono ndamubalira iye mwana wachimuna mu msinkhu wache wakukalamba!"Mwanayo adakula achiletsewa kumama, apo Aburahamu adakonza madyerero makulu nsiku ndiyo Isaki adaletsiwa kumama. Sara adaona mwana wachimuna wa Hagara waku Aigupto, omwe adabadwa kuna Aburahamu, ali mkuseka.¹⁰Ndiye iye adati kuna Aburahamu, "Thothani pano mkazi nyabadayu na mwanache wachimunayu, thangwe mwana wachimuna wa mkazi umweyu amdzakhala lini mpita nyumba na mwanangu, Isaki." ¹¹Mafalaya yadaipira kwene kwene Aburahamu thangwera mwanache wachimunayo.¹²Soma Mulungu adati kuna Aburahamu, "Nampodi kuipidwa thangwera mnyamatayu na thangwera kapolo wako wachikazi. Tetekera mafala ya Sara mu bzense anilewa kuna iwe pa nkhani yoyi, thagwe mbeu zako zimdzachemeriwa mdzina la Isaki. ¹³Nimdzaikha pomwe mwana wachimuna wa kapolo wakoyu mdzinza lako thangwe ni mbeu yako."¹⁴Aburahamu adalamuka na machibese bese, mkutenga mkate na chikasi cha madzi, achichipereka kuna Hagara, mkukupika paphewa. Adamupa iye mnyamata achimutuma. Iye adanyamuka achidzungaira mchipuluku cha Beereseba. ¹⁵Nthawe ndizo madzi yadamala mchikasimo, adataya mwanayo pansi pa chitsamba chibodzi. ¹⁶Kinangoka adayenda, kukakhala pansi pakatali pankiti kuchoka pakhana iyepo, ninga pakuti kuthusa msewe wauta kufika, nakuti mkaziyo adati, "Nampodi ine ndione rere imfa ya mwanayu." Pomwe iye adakhala popo kunyang'anizana naye, adakwiza mafala yache kumbalira.¹⁷Mulungu adabva mafala ya mnyamatayo, apo mnjero wa Mulungu adachemera Hagara kuchoka kudzaulu, achiti kuna iye, "Chikukunesa mchani iwe, Hagara? Nampodi kuchita matha, thangwe Mulungu wabva mafala ya mnyamatayo mbuto aliyo. ¹⁸Lamuka, mulamuse mnyamatayo, apo muphate boko; nakuti nimdzamusandusa iye dzinza likulu.¹⁹Kinangoka Mulungu adafungula maso yache, apo adaona mchera wa madzi. Adayenda kukadzaza chikasicho na madzi mkumupa mnyamatayo chakumwa. ²⁰Mulungu akhana mnyamatayo, apo adakula. Iye adakulira mchipuluku achisanduka kasadolo wa mauta. ²¹Iye adakhala mchipululu cha Parani, apo mayi wache adamuloolera mkazi wa mdziko la Aigupto.²²Idafika nthawe yakuti Abimeleke na Fikolo kapitawo wa anyankhondo wache adasewera na Aburahamu, kulewa kuti, "Mulungu ali nawe mu bzense ndibzo umbachita. ²³Tsapano undilumbirire ine pano pa Mulungu kuti umdzandinyengeza lini, ayai na mwanangu, ayai azukulu wangu. Udzandichitire ine na kudziko ndilo wakhala ninga mlendo udidi ndibo ndidakuonesera iwepo. ²⁴Aburahamu adati, "Ndikulumbirira ine."²⁵Aburahamu adadandaula kuna Abimeleke bza mchera wa madzi ndiwo akapolo wa Abimeleke adapsokonyola kuna iye. ²⁶Abimeleke adati, ""Nimmudziwa lini ndiye wachita bzobzi. Mulibe kundiuza kamangu tsapano; Ndikhanati kubva ate lero lino." ²⁷Ndiye Aburahamu adatenga mabira na ng'ombe achizipereka kuna Abimeleke, apo wanthu awiriwa adachita mpangano.²⁸Kinangoka Aburahamu adapambula patokha tuntchere twa mabira tukazi tunomwe. ²⁹Abimeleke adati kuna Aburahamu, "Thanthauzo lache mchiyani la kupambulira patokha tuntchere tunomwe tukazi twa mabiratu?" ³⁰Iye adatawira, "Ntchere zinomwe zikazizo umdzatambira pamanja pangu, pala kuti budzakhale umboni bwangu, kuti ndidachera mcherayu ndine."³¹Ndiye adachemera mbuto yoyo Beereseba, thangwe popo ndipo wense awiriwo adalumbira lumbiro. ³²Iwo adachita mpangano pa Beereseba, apo kinangoka Abimeleke na Fikolo, kapitawo wa anyankhondo, adabwerera kudziko la Afirisiti.³³Aburahamu adaokera muti wa usika mu Beereseba. Popo adachemera dzina la Yahova, Mulungu wa muyaya. ³⁴Aburahamu adasalira ninga mlendo mdziko la Afirisiti nsiku zizinjitsa.

Chapter 22

¹Bzidachitika kuti bzitamala bzinthu ibzi Mulungu adayezera Aburahamu. Iye adati kuna iye, "Aburahamu!" Aburahamu adati, "Ine ndiri pano." ²Ndiye Mulungu adati, "Tenga mwanako wachimuna, omwe umbamukondayo, Isaki, apo uyende kudziko la Moriya. Ukamuthire nsembe yakupserereza padzaulu pa libodzi la mapiri ya koko, lomwe ine nimdzakupanganiza." ³Ndiye Aburahamu adalamuka na machibese bese, mkutchobva bulu wache, mkutenga anyamata wache awiri pabodzi na iye, na mwanache wachimuna Isaki. Iye adagwata nkhuni za kuotchera nsembe yakupserereza, achinyamuka ulendo bwache kuyenda kumbuto ndiko Mulungu adamupanganiza.⁴Pansiku yachitatu ali mkufamba Aburahamu adakwiza maso achiona mbutoyo patali. ⁵Aburahamu adati kuna anyamata wache, " Khalani pano na buluyu, apo ine na mnyamatayu tiniyenda apo. Tikukanamata apo tinibwera pomwe kuna imwe." ⁶Ndiye Aburahamu adatenga nkhuni zansembe yakupserereza achiziikha pa mwanache wachimuna Isaki popo. Adatenga mmanja mwache moto na chisu; apo adayenda wense awiri pabodzi.⁷Isaki adasewera kuna Aburahamu babache achiti, "Babamwe," apo iye adati, "Ndiri pano, mwanangu," Iye adati, "Onani, moto na nkhuni ibzi, tsono birayo ali kuponi pala nsembe yakupsererezayo?" ⁸Aburahamu adati, "Mulungu mwenechiro anipereka bira wansembe yakupserereza, mwanangu." Ndiye adayenda, awiri wensene pabodzi.⁹Pomwe adafika pambuto ndipo Mulungu adamupanganiza, Aburahamu adamanga guwa la nsembe popo achitula nkhuni zache pampwepo. Kinangoka adamanga Isaki mwanache wachimunayo, achimuikha pa guwapo, padzaulu pa nkhuni. ¹⁰Aburahamu adafuthula boko lache achitenga chisu kuti aphe mwanacheyo.¹¹Kinangoka mnjero wa Yahova adamuchemera kuchoka kudzaulu achiti, "Aburahamu, Aburahamu!" ¹²apo iye adati, "Ine ndiri pano." Adati, "Nampodi kuikga boko lako pa mnyamatayo, ayai kuchita chirichense chakumudzonga iye, thangwe tsapano ndadziwa kuti umbagoopa Mulungu, kuoneka kuti ulibe kundilambiza ine mwanako, mwanako yekhayo basi.¹³Aburahamu adajiguma kudzaulu apo onani, kumbuyo kwache kukhala tonde wa bira atakoloweka upsa pa manyanga yache. Aburahamu adatenga tonde wa birayo achipeteka nsembe yakupserereza kupita mbuto ya mwanache wachimuna. ¹⁴Ndiye Aburahamu adasandula mbutoyo, "Yahova amdzampereka, " apo ikuchemerewa tenepo ate lero, ", Paphiri ka Yahova imdzaperekiwa."¹⁵Mnjero wa Yahova adachemera Aburahamu kachiwiri kuchoka kudzaulu ¹⁶achiti---uku mkulewa kwa Yahova---pa ine ndekha ndalumbira kuti popeza wachita chinthu ichi, apo ulibe kundilambiza mwana wakoyu. mwana yekhayo basi, ¹⁷nimdzakudalisa chadidi iwepo na kudzawanzisa mbeu yako ninga nyenyezi za kudzaulu, apo ninga pomwe mchenga wa mgombe mwa nyanza, apo mbeu yako imdzagonjesa bzipata bza awengi wawo.¹⁸Mu mbeu zako madzinza yensene yapadziko lapansi yamdzadalisika, thangwe watetekera mafala yangu." ¹⁹Ndiye Aburahamu adabwerera kuna anyamata wache, apo adanyamuka mkuyenda ku Beereseba, apo adakakhala ku Beereseba.²⁰Bzidachitika kuti bzitamala bzinthu ibzi Aburahamu adauziwa, "Milika wabala wana, pomwe, kwa mng'ono wako Nahori." ²¹Akhali Uzi mwanache wakutoma, Buzi mng'ono wache, Kemueli babache wa Aramu, ²²Kesede, Hazo, Pilidasi, Yidilafi, na Betuele.²³Betuele adabala Rebeka. Awa akhali wana asere ndiwo Milika adabala na Nahori, mng'ono wache wa Aburahamu. ²⁴Mkazi wache mng'ono dzina lache Reuma, adabalambo Teba, Hamu, Tahasi, na Maaka.

Chapter 23

¹Sara adakhala na moyo magole dzana libodzi na makumi mawiri na manomwe. Aya yakhali magole ya moyo waSara. ²Sara adasaikira ku Kiriyati Araba, kumweko mku Heburoni, mdziko la Kanani. Aburahamu adalira nkhawa ya Sara.³Ndiye Aburahamu adalamuka achiyenda kuchoka pakhana mkazache wakusaikapo, achikasewera na wana wachimuna wa Heti, achikati, ⁴"Ine ndine mlendo na wakutsakalira pakati panu. Chonde ndipasenimbo mbuto ya thenje, pala kuti ndifuchire nkhawa yanguyi."⁵Wana wachimuna wa Heti adamutawira Aburahamu, kulewa kuti, ⁶"Tetekerani ife, mbuyangu. Ndimwe mfumu ya Mulungu pakati pathu. Fuchirani nkhawa yanu mnthenje mwathu chaimo. Palibe m'bodzi wa ife angakulambizeni thenje lache, pala kuti mufuchire nkhawa yanui."⁷Aburahamu adalamuka achikotamira wanthu wa mdzikomo, kuna wana wachimuna wa Heti. ⁸Iye adalewalewa nawo, kulewa kuti, "Penu mwaphatizana nabzo kuti ndifuchire nkhawa yanguyi, ndiye ndibveni na kukandiuzirambo kuna Efuroni mwana wachimuna wa Zohari. ⁹Mundikumbirire andigulisirembo phanga la Makipela, lomwe liri mmanja mwache, pansonga pa munda wache. Na nsengwa yache yense andigulisire padecha ninga thenje langu langu."¹⁰Tsapano Efuroni akhadakhala pakati pa wana wachimuna wa Heti, apo Efuroni waku Hiti adamutawira Aburahamu wana wachimuna wa Heti akubva, na wensene ndiwo akhadabweran pa mpita wa muyiyo, kulewa kuti. ¹¹"Neye, mfumu, bvani ine. Ndakupani mundayu, na phanga ndilo liri momo. Ndakupani pamaso pa wana wa wanthu wangu. Ndakupasani fuchirani wakufa wanuyo."¹²Ndiye Aburahamu adakotama pamaso pa wanthu wa mdzikomo. ¹³Adasewera na Efuroni wana wachimuna wa wanthu wamdzikomo ali kubva, kulewa kuti, "Soma penu mulikufuna, chonde ndibveni. Nimpagali mundayo. Thoma tengani kobiri kuna ine, apo nimdzafuchira bwino wakufa wanguyu mwemo."¹⁴Efuroni adamutawira Aburahamu, kulewa kuti, ¹⁵"Chonde, mfumu yangu, ndibvereni. Kambuto ka munda kakukwana masekele madzana manayi ya siriva, mchiyani yoyo pakati pa ine na imwe? Fuchirani wakufa wanu." ¹⁶Aburahamu adatetekera Efuroni apo Aburahamu adapima kuna Efuroni kuwanda kwa siriva omwe adalewayo wana wa Heti ali mkubva, masekele madzana manayi ya siriva, malingana na kapimidwe kwabwino ka wamalonda.¹⁷Thangwe munda wa Efuroni, omwe Khali mmanja mwa Makipela, omwe ukhali patsogolo pa Mamre, ndiye, munda, phanga ndilo likhali momo, na miti yensene ndiyo ikhali mmundamo na yense ya mmalire mwache, idayenda ¹⁸kuna Aburahamu pa kugula pamaso pa wana wachimuna wa Heti, pamaso pa wensene ndiwo akhadabwera pampita wa muyi wacheyo.¹⁹Bzitamala ibzi, Aburahamu adafuchira Sara mkazi wache mu phanga la mmunda wa Makipela, omwe uli patsogolo pa Mamre, ndiye. Heburoni, mdziko la Kanani. ²⁰Ndiye munda na phanga likhali momolo bzidasanduka bza Aburahamu kukhala thenje kuchoka kuna wana wachimuna wa Heti.

Chapter 24

¹Tsapano Aburahamu akhali wakukalamba kwene kwene apo Yahova akhadamudalisa Aburahamu mu bzinthu bzensene. ²Aburahamu adati kuna kapolo wache, omwe akhali mkulu letu wa pabanja pache iye pomwe akhali mkulu wakukoya bzense ndibzo akhanabzo iye, "Ikha boko lako kutseri kwa ntchafu yangui ³apo nimdzakulumbirisa kuna Yahova, Mulungu wa kudzaulu na Mulungu wadziko lapansi, kuti nampodi udzatenge mkazi pala mwanangu kuchoka kuna akazi wa a Kanani, omwe ndikukhala pakati pawo. ⁴Soma udzayende kudziko langu, na kuna abale wangu, uchikatenga mkazi pala mwanangu Isaki."⁵Kapoloyo adati kuna iye, "Tani mkaziyo achidzakalamba kunditewera kubwera nande kundziko lino? Kodi ndidzatenge mwananuyu kuyenda naye kudziko ndilo mudachokera?" ⁶Aburahamu adati kuna iye, "Chenjera nampodi kudzamubwezera pomwe mwanangu koko! ⁷Yahova, Mulungu wakudzaulu, omwe adanditenga ine kunyumba ya babangu na kudziko la abale wangu, na omwe adandilumbirisa ine chilumbiro kulewa kuti, 'Kuna mbeu yako nimdzakupa dzikoli,' amdzatumiza mnjero pamaso pako, apo umdzatenga mkazi pala mwananguyu kuchokera koko.⁸oma penu mkaziyo amfuna lini kukutewera, zjai umdzakhala na lazau pa chilumbiro changuchi. Soma nampodi kutengera mwanangu kumweko." ⁹Ndiye kapoloyo Adaikha boko lache kutseri kwa ntchafu ya ,Aburahamu mbuyache, achilumbira kuna iye bza nkhani imweyi.¹⁰Kapoloyo adapambula ngamira khumi za mbuyacheyo achinyamuka. Adatenga pomwe bzombo bza mbuyache bza moda wense. Adanyamuka achiyenda ku mphimpha za ku Aramu Naharaimu, ku muyi wa Nahori. ¹¹Adagodamisa ngamira kunja kwa muyiyo pafupi na mchera wa madzi. Yakhali maulo, nthawe yakubula azimayi kukatunga madzi.¹²Ndiye adati, Yahova, Mulungu wa mbuyangu Aburahamu, ndifambiseni bwino lero na kumuonesera chikhulupiriro cha mpangano kuna mbuyangu Aburahamu. ¹³Nyang'anani, pano ndaima pafupi na lowe wa madzi, apo wana wachikazi wa wanthu wa mmuyimu amkubwera kudzatunga madzi. ¹⁴Mbabzichitike tenepoyo. Ningalewa kuna mtsikana, 'Chonde tula mtsuko wako kuti ndimwembo.' apo achilewa kuna ine, 'Mwani, apo nimdzamwesambo ngamira zanuzi,' ndiye umweyo mbaakhale letu ndiye mwamusankhula pala kapolo wanu Isaki. Pa ichi nimdzadziwa kuti mwaonesera chikhulupiriro cha mpangano wangu kuna mbuyangu."¹⁵Bzidachitika kuti napo akanati kumaliza kulewalewa, onani, Rebeka adatulukira na mtsuko wakutungira madzi paphewa pache. Rebeka adabadwa kuna Betuele mwana wachimuna wa Milika, mkazi wa Nahori, mng'ono wache wa Aburahamu. ¹⁶Mtsikanayo akhali namwali wakudeka. Pakhalibe mwamuna ndiye akhadamudziwa kale. Iye adapolikira ku mcherako, achikadzaza mtsuko wacheyo achikwira kubwera.¹⁷Ndiye kapolo adathamanga kukagumana naye achiti, "Chonde ndipasembo madzi pang'ono ndimwe kuchoka mumtsuko mwakomu." ¹⁸Iye adati, "Mwani, mbuyangu," apo iye kamkulumize adatula mtsuko wamadziyo kuchoka mmanja mwache, achimupa iye chakumwa.¹⁹Atamaliza kumupa chakumwacho, iye adati, "Nimkatunga pomwe madzi yangamira zanuzi, ate zimamalize kumwa." ²⁰Ndiye adathamanga kukakhuthula madzi ya mu mtsukoyo mu chakumwera, mkuthamanga pomwe ku mchera kukatunga madzi, achitunga madzi ya ngamira za iye zensene.²¹Mwamunayo adanyang'anisa chete kuona penu Yahova adamfambisa bwino ulendo bwache ayai neye. ²²Pomwe ngamirazo zidamala kumwa, munthuyo adasokolosa kamphete ka oro ka pamphuno kakulemera meya ya sekele, na bzibangiri bziwiri bza oro pala kumaboko yache bzakulemera masekele khumi, ²³achibvunza, "Ndiwe mwana mkazi wambani? Ndiuze chonde, subi iripo mnyumba mwa babako kuti ife tingakagone usiku?"²⁴e adati kuna iye, "Ndine mwana wa a Betuele wana wa a Milika, omwe adabala na a Nahori." ²⁵Iye adati pomwe kuna iye "Tina pomwe, upsa buzizinji na bzakudya kubodzi na subi pomwe yakuti mungakagone usiku."²⁶Kinangoka munthuyo adakotama achinamata Yahova. ²⁷Iye adati, "Athembeke Yahova, Mulungu wa mbuyangu Aburahamu, omwe alibe kutula mpangano wache wachifundo na kukhulupirika kwache pa mbuyangu. Ningakhala ine, Yahova wandilatiza kubzatika nyumba ya abale wawo wa mbuyangu.²⁸Kinangoka mtsikanayo adathamanga kukauza wwakubanja la mail wache bzinthu bzensebzi. ²⁹Tsapano Rebeka akhana mano wache, apo dzina lache akhali Labani. Labani adathamanga kuna munthu omwe akhali kunja pamsewu pafupi na loweyo. ³⁰Pomwe iye adaona kamphete kapamphuno na bzibangiri mmaboko mwa nana wache, na kubva mafala ya nana wache Rebeka kuti , "Ibzi ndibzo munthuyo adalewa kuna ine," Labani adayenda kuna munthuyo, apo, onani, akhadaima pafupi na ngamirazo pa lowe pale.³¹Ndiye Labani adati, "Bwera, iwe wakudalisika na Yahova. Thangweranyi ukuima panja? Ndakonza mnyumba, na mbuto ya ngamira." ³²Ndiye mwamunayo adabwera kunyumbako mkubulusa mitolo pa ngamirazo. Ngamirazo zidapasiwa upsa na bzakudya, apo adamupa madzi kutsuka nzayo zache na nzayo za wanthu ndiwo akhana iye.³³Adamuikhira chakudya kuti adye, soma iye adati, "Nimdya lini kamangu ate ndisewere ndibzo nimfuna kusewera." Ndiye Labani adati. "Sewerani." ³⁴Iye adati, "Ndine kapolo wa Aburahamu. ³⁵Yahova wamudalisa mbuyanguyo kwene kwene apo wasanduka mkulu. Amupa mabira na ng'ombe, siriva na oro, akapolo wachimuna na akapolo wachikazi, na ngamira na mabulu.³⁶Sara, mkazi wa mbuyangu, adabala mwana wachimuna na mbuyanguyo pomwe Sara akhali wakukalamba, apo Aburahamu amupa iye vida yense ndiyo akhanayo. ³⁷Mbuyangu adandilumbirisa, kulewa kuti, 'Nampodi kutenga mkazi pala mwanangu kuchoka mwa akazi wamu Kanani, mdziko mwawo ndimo ndikukhala ine. ³⁸Soma, uyende kubanja la babangu, na kuna abale wangu, apo ukatenge mkazi pala mwanangu.'³⁹Ndidati kuna mbuyangu, "Pinangopense mkaziyo amdzanditewera lini.' ⁴⁰Soma iye adati kuna ine, 'Yahova, omwe ndikufamba pamaso pache, amdzatuma mnjero wache na iwe achidzakufambisa bwino njira yako, pala kuti ukatenge mkazi pala mwanangu wachimuna kuchoka kuna abale na kuchoka ku chipande kwa banja la baba. ⁴¹Soma umdzakhala na lazau ku lumbiriro langu penu unibwera kuna abale wangu neye kukakupa iye. Ndiye umdzakhala na lazau ku lumbiriro langu.'⁴²Ndiye ndafika lero pa lowe pale, ndichiti, 'O Yahova, Mulungu wa mbuyangu Aburahamu, chonde, penu mumfunadi kundifambisa bwino njira yanguyi--- ⁴³ndiri pano ine, kuima pafupi na lowe wa madzi---chitani bzakuti mkazi ndiye anitulukira kudzatunga madziya, mkazi omwe nimmuuza kuti, "Chonde ndipasembo madzi pang'ono kuchoka mumtsuko mwako ndimwe," ⁴⁴mkazi ndiye anilewa kuna ine, "Mwaya, apo nimkatunga pomwe madzi pala ngamira zanuzi" ---chitani kuti umweyo akhale letu omwe imwe, Yahova, mwasankhula pala mwana wachimuna wa mbuyangu.'⁴⁵po ndikanati kumaliza kulewalewa mumtima mwangu, onani, Rebeka adatulukira letu na mtsuko wache wamadzi paphewa pache apo adapolika kuyenda ku loweko achikatunga madzi. Ndiye ndidati kuna iye, 'Chonde ndipasembo chakumwa.' ⁴⁶Iye adatula kamkulumize mtsuko wache kuchoka paphewa achiti, 'Mwani, apo nimdzapa pomwe ngamira zanuzi madzi.' Ndiye ndidamwa, apo iye achimwesa pomwe ngamirazi.⁴⁷Ndidamubvunza ndichiti, 'Ndiwe mwana mkazi wambani?' Iye adati, 'Mwana wa a Betuele, wana wachimuna wa a Nahori, omwe adabala na a Milika.' Ndiye ndidaikha mphete pamphuno pache na bzibangiri ku maboko yache. ⁴⁸Ndiye ndidakotama kunamata Yahova, ndichitenda Yahova, Mulungu wa mbuyangu Aburahamu, omwe wanditsogolera njira yabwino kudzagumana mkazi wa abale wawo wa mbuyangu pala mwana wawo wachimuna.⁴⁹Tsapano mnthangwerache, penu mwakonzeka kuonesa ufulu bwa chikondi na chikhulupiriro kuna mbuyanguyo, mundiuze. Soma penu neye, ndiuzeni, pala kuti ndipambukire kuboko lamadidi ayai lamadzere."⁵⁰Ndiye Lebani na Betuele adatawira achiti, "Chinthuchi chachokera kuna Yahova; tingasewere lini kuna imwe bzakuipa ayai bzabwino. ⁵¹Nyang'anani, Rebeka ali pamaso panu. Mtengeni mumbayende, kuti akakhale mkazi wa mwana wachimuna wa mbuyanu, ninga ndimo Yahova wasewerera."⁵²Pomwe kapolo wa Aburahamu adabva mafala yawoyo, iye adakotama pansi pamaso pa Yahova. ⁵³Kapoloyo adasokolosa bzinthu bza siriva na bzinthu bza oro, na bzakubvala, achipa Rebeka. Adapa pomwe mpaso za kuumira kuna mano wache na kuna mai wache.⁵⁴Ndiye iye na wanthu omwe akhanawo adadya achimwa. Iwo adaphuphudza popo usiku bwense, apo atalamuka machibese yache, iye adati, "Nditumizeni ine kuna mbuyangu." ⁵⁵Mano wache na mai wache adati, "Mulekeni mtsikanayu abakakhale na ife kwa nsiku zina zing'onong'ono, pafupifupi nsiku khumi. Kinangoka akhoza kudzayenda."⁵⁶Soma munthuyo adati kuna iwo, "Nampodi kundichedwesa ine, nakuti Yahova wandifambisa kale bwino njira yangu. Ndilekeni ndimbayende kuna mbuyangu." ⁵⁷Iwo adati, "Timuchemere mtsikanayo timubvunze." ⁵⁸Ndiye adamchemera Rebeka achimubvunza, "Uniyenda na munthuyu?" Iye adatawira, "Niyenda inde,"⁵⁹Ndiye adatumiza mpfumakazi yawoyo Rebeka, pabodzi na kapolo wachikazi pa ulendo bwache na kapolo wa Aburahamu na wanthu wache. ⁶⁰Adamudalisa Rebeka, achiti kuna iye, "Mpfumakazi yathuwe, ukakhale mayi wa bzulu na bzulu khumi, apo mbeu yako idzagonjese chipata cha wale wakuwawenga."⁶¹Ndiye Rebeka adalamuka, apo iye na kapolo wachikaziyo adapakira ngamirazo, achitewera munthuyo. Kapoloyo adatenga Rebeka, achiyenda naye njira yache. ⁶²Tsapano Isaki akhakhala ku Negevu, apo akhadabwerera kunene kuchoka ku Beere Lahai Roi.⁶³Isaki adayenda kunja kukazonda mmunda maulo. Pomwe iye adatukula maso mkuona, onani, pakhana ngamira ndizo zikhabwera! ⁶⁴Rebeka adanyang'ana, apo pomwe adaona Isaki, adamogera pansi kuchoka pa ngamirayo. ⁶⁵Iye adati kuna kapoloyo, "Mwamuna uyu mbani akufamba mmunda kudzagumana nafeyu? Kapoloyo adati, "Ni mbuyangu umweyu." Ndiye Rebeka adatenga chakumpsinkha chache, achibzigugudiza.⁶⁶Kapoloyo adasimbira Isaki bzinthu bzensene ndimo bzidachitikira. ⁶⁷Ndiye Isaki adabweresa Rebeka mchihema cha mayi wache Sara achitenga Rebeka, mkukhala mkazache, apo Isaki adamukonda iye. Ndiye Isaki adanyamalizika mtima kusaika mayi wache.

Chapter 25

¹Aburahamu adatenga mkazi winango; dzina lache akhali Ketura. ²Iye adamubalira Zimerani, Yokesani, Medani, Midyani, Yisebaki na Sua. ³Yokesani adabala Seba na Dedani. Wana wa Dedani ikhali wanthu wa Aasuri, wanthu wa Aletusi, na wanthu wa Aleumi. ⁴Wana wachimuna wa Midyani akhali Efa, Efere, Hanoki, Abida, na Elida. Wensenewa akhali wana wa Ketura.⁵Aburahamu adapereka bzense ndibzo akhanabzo kuna Isaki. ⁶Apo nthawe ndizo iye akana moyo, adapereka mphaso kuna wana wachimuna wa azikazache ang'ono achiwatumiza kudziko la kumachibese, kutali na Isaki, mwanache wachimuna.⁷Izi zikhali nsiku za magole ya moyo wa Aburahamu, magole dzana libodzi na makumi manomwe na machanu. ⁸Aburahamu adapuma kwakumaliza achisaika pa msinkhu wachikalamba wabwino, Munthu wakukalamba na moyo wache wakudzala, apo adatengiwa kukakhala na wanthu wache.⁹Isaki na Ismayeli, wana wache wachimuna, adamufuchira iye mu phanga la Makipela, mmunda wa Efroni mwana wachimuna wa Zohari wa ku Hiti, omwe uli pafupi na Mamre. ¹⁰Munda wa Aburahamu udaguliwa kuna wana wachimuna wa Heti. Aburahamu adafuchiriwa popo na Sara pomwe mkazache. ¹¹Aburahamu atasaika, Mulungu adadalisa Isaki mwanache wachimuna, apo Isaki adakhala pafupi na Beere Lahai Roi.¹²Tsapano awa akhali wana wa Ismayeli, mwana wachimuna wa Aburahamu, omwe Hagara wa ku Aigupto, kapolo wa Sara adamubalira Aburahamu.¹³Aya yakhali madzina ya wana wachimuna wa Ismayeli, kutengera ndondokeko ya kabadidwe: Nebayoti---wakutoma kubadwa wa Ismayeli, Kedara, Abideele, Mibisamu, ¹⁴Misima, Duma, Masa, ¹⁵Hadada, Tema, Yeturi, Nafisi, na Kedema. ¹⁶Awa akhali wana wachimuna wa Ismayeli, apo aya yakhali madzina yawo, kudziwika na miyi yawo, na matsasa yawo; akuluakulu khumi na awiri malingana na madzinza yawo.¹⁷Aya yakhali magole ya moyo wa Aburahamu, dzana libodzi na makumi matatu na machanu. Iye adapuma kwakumaliza achisaika, apo adakonkhobzewa na wanthu wache. ¹⁸Iwo adakhala kuyambira ku Havila ate ku Suri, komwe mkufupi na Aigupto, wina angakhala akuyenda ku Aasuri. Adakhala mwakumbapokana wina na mwayache.¹⁹Iyi ni mbiri ya Isaki, mwana wachimuna wa Aburahamu. Aburahamu adabala Isaki. ²⁰Isaki akhana magole makumi manayi nthawe ndizo adatenga Rebeka kukhala mkazache, mwana wachikazi wa Betuele waku Srameya wa ku Padanaramu, mfumakazi ya Labani wa ku Arameya.²¹Isaki adapemba kuna Yahova pala mkazache thangwe mkaziyo akhali ngomwa, apo Yahova adatawira pembo lache, apo Rebeka mkazache adatenga pathupi. ²²Wanawo adabonera pabodzi mkati mwache, apo Rebeka adati, "Msabwanyi ibzi bzikuchitika kuna ine?" Adayenda kukabvunza Yahova bzimwebzi.²³Yahova adati kuna iye, "Madzinza mawiri yali mmimba mwako, apo wanthu awiri amdzalekanisiwa kuchoka mkati mwako. Thimu libodzi limdzapambana mphamvu na linzache, apo likululo limdzatumikira ling'ono."²⁴Itakwana nthawe yakubala, onani, mukhana wana wapamphase mchiberekero mwache. ²⁵Mwana wakutoma adachoka mfwira thupi lensene ninga chakubvala chaukuse. Adamusandula dzina lache Esau. ²⁶Kumala popo, mano wache adabulambo. Boko lache likhadaphata katendene wa Esau. Adasanduliwa Yakobo. Isaki akhana magole makumi matanthatu pomwe mayi wawo adabala iwowa.²⁷Anyamatawo adakula, apo Esau adakhala kasadolo waluso, Munthu wa mthengo; soma Yakobo akhali Munthu wakupfatsa, omwe akhambakhala nthawe zezense mmahema. ²⁸Tsapano Isaki akhambakonda Esau thangwe akhambadya nyama ndizo iye akhambakapha, soma Rebeka akhakonda Yakobo.²⁹Yakobo adaphika nzama. Esau adabwera kuchoka kuthengo, apo akhadalenguka na njala. ³⁰Esau adati kuna Yakobo, "Ndipembo ndidye nzama zifwirazo. Chonde, ndalenguka!" Mnthangwerache dzina lache adamchemera Edomu.³¹Yakobo adati, "Utome kundigulisira ukulu bwakobu." ³²Esau adati, "Nyang'ana, ndasala pang'ono kusaika. Ukulu buna ubwino bwanyi kuna ine?" ³³Yakobo adati, "Utome kulumbirira kuna ine," ndiye Esau adalumbira lumbiro apo mu lumbiro limwero zjai adagulisa ukulu kuna Yakobo. ³⁴Yakobo adapa Esau mkate na kamphodza wakuphika. Adadya na kumwa, kinangoka achilamuka mkuyenda njira zache. Mukutenepayuku Esau adanyoza ukulu bwache.

Chapter 26

¹Tsapano mdziko mule mudachitika njala, kupambula njala ndiyo ikhalipo mu nsiku za Aburahamu. Isaki adayenda kuna Abimeleke, mfumu ya Afilisiti ku Gereri.²Tsapano Yahova adaonekera kuna iye achiti, "Nampodikupolika kuyenda ku Aigupto; khala mdziko ndilo nimkuuza ukakhale. ³Khala mdziko mommuno, apo nimdzakhala nawe ndichidzakudalisa iwe; thangwe kuna iwe na mbeu yako, nimdzakupani madziko yenseya, ndichidzakwanirisa malumbiriro ndiyo ndidalumbirira kuna Aburahamu babanu.⁴Nimdzawanzisa wana wako ninga nyenyezi zakudzaulu, ndichidzapa wana wako dziko lenseneli. Kudzera mwa wana wako madzinza yensene yadziko lapansi yamdzadalisiwa. ⁵Nimdzachita ibzi thangwe Aburahamu adabvera mafala yangu achikoya malangizo yangu, bzitongi bzangu, manemba yangu, na mitemo ya bzitongi bwangu."⁶Ndiye Isaki adakhala mu Gerari. ⁷Pomwe wanthu wambuto imweyo adamubvunza bza mkazache, iye adati, "Ni mpfumakazi yangu." Adagopa kulewa, "Ni mkazangu, "Wanthu wakuno amdzandipha mkutenga Rebeka, thangwe ngwakudeka." ⁸Isaki atakhala popo nthawe itali, Abimeleke mfumu ya Afilisiti adasuzumira pa janera. Iye adaona, onani, Isaki akhasisita Rebeka, mkazache.⁹Abimeleke adachemera Isaki kuna iye achiti, "Nyang'ana, uyu nimkazako meju. Thangweranyi udati, ni mfumakazi yangu?" Isaki adati kuna iye, "Thangwe ndikhakumbuka kuti wina angandiphe mkumutenga." ¹⁰Abimeleke adati, "Mchani wachitachi kuna ife? Munthu m'bodzi akhadasala pang'ono kugona na mkazakoyu, ndiye ungadatiphonyesa iwepo." ¹¹Ndiye Abimeleke adatonga wanthu wensene achiti, "Omwe aniphata munthu uyu ayai mkazache chadidi amdzaphiwa meju."¹²Isaki adabzala mbeu mdzikomo achikolola gole limwero kufunya dzana libodzi kuwanda kwache, thangwe Yahova adamudalisa iye. ¹³Munthuyo adadala, achikwirira kwirira ate kukhala mkuluwense. ¹⁴Akhana mabira mazinji na ng'ombe, na banja likulu. Afilisiti akhanunkhidwa naye.¹⁵Tsapano michera yensene ndiyo akapolo wa babache akhadafukula mu nsiku za Aburahamu babache, Afilisiti adaifunga ¹⁶pakuifuchira na mataka. Abimeleke adati kuna Isaki, "Bula pana ife pano, thangwe zjai ndiwe mkulu kuposa ¹⁷ifepano." Ndiye Isaki adanyamuka kuchoka popo achikakhala mwakudikhira Mchigwa cha Gerari, achikhala popo.¹⁸Isaki adafukula pomwe michera yamadziyo, yomwe akhadafukula munsiku za Aburahamu babache. Afilisiti akhadawafungisa atasaika Aburahamu. Isaki adaichemera pomwe madzina mabodzi bodziyo ndiyo babache akhayachemera.¹⁹Pomwe akapolo wa Isaki adafukula mchigwa, adagumana mchera wamadzi yakuyerera. ²⁰Amakabusa wa mu Gerari adapokana na amakabusa wa Isaki, achiti, "Madziya ngathu." Ndiye Isaki adauchemera mchera umweyo "Eseki," thangwe adapokana naye.²¹Ndiye adachera mchera winango, apo achipokana nawo, pomwe, ndiye adaupa dzina lakuti "Sitina." ²²Adachoka popo achikacheta mchera winango, soma alibe kupokana nawo umweyo. Ndiye adauchemera Rehoboti, apo adati, "Tsapano Yahova wakonza mbuto pala ife, apo timdzabalana mdziko muno.²³Kinangoka Isaki adakwira kuchoka popo kuyenda ku Beereseba. ²⁴Yahova adaonekera kuna iye usiku bokha bokhabo letu achiti, "Ndine Mulungu wa Aburahamu babako. Nampodi kugopa, thangwe ndiri nawe apo nimdzakudalisa na kuwanza mbeu yako, thangwera Aburahamu kapolo wangu." ²⁵Isaki adamanga guwa lansembe achichemera dzina la Yahova. Popo adamanga chihema chache, akapolo wache achifukula mchera.²⁶Ndiye Abimeleke adayenda kuna iye kuchoka ku Gerari, na Ahuzati, mwayache, na Fikoli, kapitawo wa achikunda wache. ²⁷Isaki adati kuna iwo, "Thangweranyi mukubwera kuna inepano, pomwe mumbandiwenga muchindithotha pamaso panu?"²⁸Ndiye iwo adati, "Taonesesa bwino kuti Yahova wakhala nawedi. Ndiye tidakumbuka kuti pakhale lumbiro pakati pa ife, inde, pakati pa ife na iwepo. Ndiye mbatiye tipangane mpangano na iwe, ²⁹kuti umdzatichita lini chakuipa, ninga ndimo ife tiribembo kuchita chakuipa kuna iwe, apo ninga ndimo takuchitira iwe bzabwino apo takubvuma uyende mumtendere. Mchadidi, wadalisika na Yahova."³⁰Ndiye Isaki adawakonzera iwo madyerero, apo adadya na kumwa. ³¹Adalamuka na machibese bese mkulumbirirana lumbiro wina na mwayache. Kinangoka Isaki adawabvumiza kuyenda, apo iwo adamusiya iye mumtendere.³²Nsiku yoyo letu akapolo wa Isaki adabwera mkudzamuuza iye bza mchera ndiwo akhadafukula. Iwo adati, "Tayagumana madzi." ³³Iye adauchemera mcherayo Seba, ndiye dzina la muyi umweyo ni Beereseba ate lero lino.³⁴Pomwe Esau akhana magole makumi manayi, adatenga mkazi, Yuditi mwana wa Beeri waku Hiti, na Basemati mwanamkazi wa Elone waku Hiti. ³⁵Iwo adawawisa mtima wa Isaki na Rebeka.

Chapter 27

¹Nthawe ndizo Isaki adakalamba apo maso yache yakhachita nkhungu mwakuti akhakwanisa lini kuona, adachemera Esau, mwanache wachimuna mkulu, achiti kuna iye, "Mwanangu." Esau adati kuna iye, "Ine ndiri pano, " ²apo Isaki adati, "Ona tsapano, ine ndakalamba. Ndikudziwa lini nsiku yangu ya kusaika kwangu.³Ndiye tenga bzida bzako, khanda lakuikhira misewe yako na uta bwako, uyende mthengo ukandisakire nyama. ⁴Undiphikire chakudya chakununchira, ndicho nimbachikonda, undibweresere kuno kuti ndidye na kukudakisa ndikanati kufapa."⁵Tsapano Rebeka adabva pomwe Isaki akhasewera na Esau mwanache. Esau adayenda mthengo kukasaka nyama achibweresa. ⁶Rebeka adasewera kuna Yakobo mwanache wachimuna achiti, "Ona pano. ndabva babako akulewalewa na mano wako Esau. ⁷'Undibweresere nyama apo kinangoka undikonzere chakudya chakununtchira, kuti ndidye ndikudalise pamaso pa Yahova ndikanati kufapa.'⁸Ndiye tsapano mwanangu, bvera mafala yangu ndiyo nimkutonga iwe. ⁹Ndoko kuna mabira, apo undibweresere ntchere ziwiri zabwino; apo nimdzaphika chakudya chakununtchira cha babako, ninga ndimo ambakondera iwo. ¹⁰Udzatakule kukawapa babako, kuti akadye, pala kuti akudalisiretu imfa yawo ikanati kufika."¹¹Yakobo adati kuna Rebeka mayi wache, "Onani, Esau mano wangu ni munthu waukuse thupi lache, apo ine ndine munthu wakunyalala. ¹²Pinangopense babangu amdzandiphata, apo nimdzaoneka ninga wakuwanyengeza. Nimdzabzibweresera themberero sikuti mdaliso neye."¹³Mai wache adati kuna iye, "Mwanangu, themberero lirilense mbaligwere pa ine pano. Utondo kubvera mafala yanguya basi, apo zijai, ukandibweretsere." ¹⁴Ndiye Yakobo adayendadi achikatenga ntchere zambuzizo achizibweretsa kuna mai wache apo mai wache adakonza chakudya chakukoma ninga babache akhakondera.¹⁵Rebeka adatenga bzakubvala bzabwino bza Esau, mwanache mkulu, ndibzo bzikhana iye mnyumba, achimubvazika Yakobo, mwanache mng'ono. ¹⁶Adabvazika khanda la ntchere zire kuboko kwache na mkhosi mwache. ¹⁷Adapa chakudya chakununtchira na mkate bzomwe akhadakonza mmanja mwa mwanache wachimuna Yakobo.¹⁸Yakobo adayenda kuna babache achikati, "Babamwe." Babache adati, "Ndau ndiri pabodzi; ndiwe mbani, mwanangu?" ¹⁹Yakobo adati kuna babache, "Ndine Esau mwananu mkulu. Ndachita ndibzo mudandiuza ine. Tsapano khalani tsonga mudye nyama yangu ina, kuti mundidalise ine."²⁰Isaki adati kuna mwanache, "Bzachitika tani kuti wakaigumana kamkulumize tenepayu, mwanangu?" Iye adati, "Thangwera Yahova Mulungu wanu adaibweresa kuna ine." ²¹Isaki adati kuna Yakobo, "Ngafendera kuno, kuti ndikuphate, mwanangu, ndidziwe penuri ndiwe mwanangu chaiye Esau ayai neye."²²Yakobo adafendera kuna babache; apo Isaki adamuphata achiti, "Mafalaya ni mafala ya Yakobo, soma manjaya ni manja ya Esau." ²³Isaki alibe kumuzindikira iye, thangwe manja yache yakhana ukuse, ninga manja ya mano wache Esau, ndiye Isaki adamudalisa iye.²⁴Iye adati, ""Ndiwe mwanangudi Esau chaiye iwepo?" Iye adatawira, "Ndinepano." ²⁵Isaki adati, "Ndibweresere chakudya, apo nimdzadya nyama yako, pala kuti ndikudalise bwino." Yakobo adabweresadi chakudya kuna iye. Isaki adadya, apo Yakobo adamubweresera, vinyu, achimwa.Ndiye ²⁶babache Yakobo adati kuna iye, "Bwera pafupi tsapano undimpsompsone, mwanangu." ²⁷Yakobo adabwera pafupi achimumpsompsona iye, apo adabva khwema la bzakubvala bzache achimudalisa. Iye adati, "Ona, khwema la mwanangu liri ninga khwema la munda ndiwo Yahova waudalisa.²⁸Mulungu akupe mbali ya mame yakudzaulu, mbali ya bzakunenepa bza dziko lapansi, na tirigu mzinji na vinyu mupsa.²⁹Wanthu mbaakutumikire iwe na madzinza yakukotamire iwe. Ukhale mkulu pakati pa abale wako, apo wana wachimuna wa mayi wako ambakukotamire iwe. Aliyense wakukutemberera iwe atembereriwe; aliyense wakukudalisa iwe adalisike."³⁰Isaki atatondo kumaliza kudalisa Yakobo, apo Yakobo mkutondo kubula pamaso pa Isaki babache, Esau mano wache adatulukira kuchoka kwakusaka kwache. ³¹Adaphikambo chakudya chakununtchira achichibweresa kuna babache. Iye adati kuna babache, "Babamwe, lamukani mudye ina mwa nyama ya mwananu, kuti mundidalise ine."³²Isaki babache adati kuna iye, "Ndiwe mbani iwepo?" Iye adati, "Ndine mwananu, mkulu, Esau." ³³Isaki adanjenjemera maninge achiti, "Mbani wakasaka nyama achibweresa kuna ine? Ndadya kale yensene ukanati kubwera, apo iye ndamudalisa kale zjai. Mchadidi, amdzadalisika iye."³⁴Pomwe Esau adabva mafala ya babache, adalira na mkuwe ukulu wakuwawa, achiti kuna babache, "Ndidaliseni, inembo, babangumwe." ³⁵Isaki adati, "Mano wako wabwera pano mwachinyengo apo wapsokonyola mdaliso wako."³⁶Esau adati, "Ndipopa lini adamuchemera kuti Yakobopa? Thangwe iye wandinyengeza kawiri kense. Adapsokonyola ukulu bwangu, apo, onani, tsapano wapsokonyola pomwe mdaliso wangu." Ndiye adati, "Mulibe kundikoyerambo mdaliso ine?" ³⁷Isaki adatawira achiti kuna Esau, "Nyang'ana, Ndamuikha kukhala mkulu wako zjai, apo ndamupa iye abale wache wensene kukhala akapolo wache, apo ndamupa iye tirigu na vinyu mupsa. Mchani pomwe chinango ndicho ningakuchitire, mwanangu?"Esau adati kuna babache, "Mulibiretu neyembo mdaliso ubodzi okha pala ine, babangu? Ndidaliseni, inembo pomwe, babangu," Esau adalira mwakukuwa.³⁹Isaki babache adatawira achiti kuna iye, "Nyang'ana, mbuto ndiyo ukukhalayi umdzakhala kutalitali na vida ya dziko lapansi, kutali na mame yamdzaulu. ⁴⁰Na lupanga lako umdzakhala na moyo uchimbadzatumikira mng'ono wakoyu. Soma ungagandukira, umdzachosa chigologolo chache mkhosi mwako."⁴¹Esau adachita njiru pa Yakobo thangwera mdaliso ndiwo babache adamupa iye. Esau adati mumtima mwache, "Nsiku zakulira nkhawa ya babangu zafendera; pambuyo pache nimdzapha mano wangu Yakobo." ⁴²Mafala ya Esau mwanache yadabveka kuna Rebeka. Ndiye adatuma mtumi kukachemera Yakobo mwanache mg'ono achiti kuna iye, "Ona, mano wako Esau akunyamaliza yekha mtima wache bzaiwe pakukonza chiwembu kufuna kupha iwe.⁴³Ndiye tsapano, mwanangu, ndibvere ine apo uthawire ku Labani, kuna mano wangu ku Harani. Kakhale naye kwa kanthawe, ⁴⁴ate ukhali bwa m'bale wakoyu budzaphwere, ⁴⁵ate ukhali bwa m'bale wako budzamale pa iwe, apo adzayebwe ndibzo wamuchitabzi. Kinangoka nimdzatuma mtumi kudzakutenga kuchoka koko. Thangweranyi kuti nditaye awiri mwensemwe nsiku ibodzi?⁴⁶Rebeka adati kuna Isaki, "Ndaneta moyo wangu thangwera wana wachikazi wa Heti. Yakobo achitenga m'bodzi wa wana wachikazi wa Heti kukhala mkazache, ninga bzimchita akazi awa, akazi winango wa mdziko muno, moyo zjai umdzandikomera ine?"

Chapter 28

¹Isaki adachemera Yakobo, mkumudalisa, achimutonga iye, "Nampodi kutenga mkazi kuchoka mwa akazi waku Kanani. ²Lamuka, ndoko ku Padani Aramu, kunyumba kwa Betuele babawo wa mayi wako, apo ukatenge mkazi koko, m'bodzi wa wana wachikazi wa Labani, mano wawo wa mayi wako.³Mulungu wamphamvu zense mbaakudalise iwe, akubalise na kukuwanzisa iwe, kuti ukhale thimu lawanthu. ⁴Iye mbaakupe mdaliso wa Aburahamu, kuna iwe, na kuna mbeu yako pambuyo pako, kuti upite mdziko ndilo ukukhala ndilo Mulungu adamupa Aburahamu.⁵Ndiye Isaki adamubvuma Yakobo kuyenda. Yakobo adayenda ku Padani Aramu, ku Labani mwana wachimuna wa Betuele waku Arameya, mano wache wa Rebeka mai wao wa Yakobo na Esau.⁶Tsapano Esau adaona kuti Isaki wadalisa Yakobo achimubvuma kuyenda ku Padani Aramu, kukatenga mkazi koko. Iye adaona pomwe kuti Isaki akhadadalisa iye achimupa pomwe chitongi, kulewa kuti. "Nampodi kutenga mkazi kuchoka mwa akazi waku Kanani." ⁷Esau adaona pomwe kuti Yakobo akhadabvera babache na mayi wache, apo akhadayenda ku Padani Aramu.⁸Esau adaona kuti akazi wa ku Kanani alibe kudekera babache Isaki. ⁹Ndiye adayenda kuna Ismayeli, achikatenga, pambali pa akazi ndiwo iye akhanawo, Mahalati mwana mkazi wa Ismayeli, mwana wachimuna wa Aburahamu, nana wache wa Nebayoti, kukhala mkazache.¹⁰Yakobo adachoka ku Beereseba achiyendera ku Harani. ¹¹Iye adabwera pambuto pinango achikhala popo usiku bwense, thangwe dzuwa zjai likhadamira. Adatenga ubodzi wa minyala ya popo, achiuikha kunsi kwa msolo wache, achitandika popo mkugona.¹²Iye adalota achiona matambiko yataimisiwa padziko lapansi. Kudzaulu kwache kutajima kudzaulu apo anjero wa Mulungu alimkumbakwira na kumbabuluka pamwepo. ¹³Onani, Yahova, adaima kuyapitirira achiti, "Ndine Yahova, Mulungu wa Aburahamu babako, na Mulungu wa Isaki. Dziko ndilo wagonalo, nimdzakupa iwe na mbeu yako.¹⁴Mbeu yako imdzakhala ninga pfumbi lapadziko lapansi, apo mumdzafalikira kutali kumaulo na kumachibese, kumpoto na kummwera. Kudzera mwa iwe na mbeu zako mabanja yensene yapadziko lapansi yamdzadalisika. ¹⁵Ona, ndiri nawe, apo nimdzakutchenkha kulikwense ndiko umdzayendako. Nimdzakubweresa pomwe mdziko lino; thangwe nimdzakulekerera lini. Nimdzachita bzense ndibzo ndakulonjeza iwe."¹⁶Yakobo adaphephuka pa tulo twache, apo adati, "Chadidi Yahova ali pambuto pano meju, apo ine ndiribe kudziwa bzobzi." ¹⁷Iye akhana mantha achiti, "Mbuto ino njakugopsadi! Iyi njinango lini soma nyumba ya Mulungu. Ichi mchipata chakudzaulu."¹⁸Yakobo adalamuka na machibese bese achitakula mwala ndiwo iye akhadatsamira kumsolo kwache. Adamuikha ninga chipilala achikhuthua mafuta padzaulu pache. ¹⁹Adachemera dzina la mbutoyo Beteli, soma dzina la muyiyo pakutoma likhali Luzi.²⁰Yakobo adalumbira lumbiro, kulewa kuti, "Penu Mulungu amdzakhala nande achidzanditchenkha mnjira iyi ndiyo ndikufambayi, mkudzandipa mkate mkumbadyadi, na bzakubvala mkumbabvala, ²¹mwakuti ine mkubwereradi bwino bwino kunyumba ya babangu, ndiye Yahova amdzakhala Mulungu wangu. ²²Ndiye mwala uyu ndiwo ndauimisa ninga chipilala umdzakhala mwala wakupambulika. Kuchoka kubzinthu bzense ndibzo mumdzandipa ine, nimdzapereka chibodzi cha magawo khumi kuna imwe."

Chapter 29

¹Ndiye Yakobo adayenda ulendo bwache achikafika kudziko la wanthu wakumachibese. ²Pomwe adanyang'ana, adaona mchera mmunda, apo, onani, mathimu matatu ya mabira yakhadagona gona pafupi na mundayo. Thangwe akhamwesera madzi yakuchokera mu mcheramo, apo mwala wakufungira pakamwa pa mcherayo ukhali ukulu. ³Pomwe mabira yensene yadagwezekana popo, amakabusa akhambagwinya chimwalacho mkumwesera mabirayo, kinangoka mkuikha pomwe chimwalacho kukamwa kwa mcherayo, m'buto mwache.⁴Yakobo adati kuna iwo, "Abale wangu, ndimwe wakuponi?" Iwo adatawira, "Ndife waku Harani." ⁵Iye adati kuna iwo, "Mumbamudziwa Labani mwana wachimuna wa a Nahori?" Iwo adati, "Timbamudziwa." ⁶Iye adati kuna iwo, "Tani ali bwino iye?" Iwo adati, "Ali bwino bwino, apo, nyang'anani pale, Rakelo mwanache wachikazi ali kubwera na mabira."⁷Yakobo adati, "Onani, ni masikati chaiyo yano. Ni nthawe lini yakuti mabira yangagwezekane pabodzi. Muyamwese madzi kinangoka mukayadyesere." ⁸Iwo adati, "Tingayamwese lini madzi ate yensene yagwezekane pabodzi. Wanthuwa kinangoka amdzagwinya chimwalachi kuchoka pakamwa pa mcherapa, apo tichiyamwesera mabiraya."⁹Pomwe Yakobo ali mkati kulewalewa nawo, Rakelo adabwera na mabira ya babache, nakuti akhayadyesera ndiye. ¹⁰Pomwe Yakobo adaona Rakelo, mwana wachikazi wa Labani, mano wawo wa mai wache, na mabira ya Labaniyo, mano wawo wa mayi wache, Yakobo adafendera, mkugubuduza chimwala kuchoka pakamwa pa mcherayo, achimwesera mabira ya Labaniyo, mano wawo wa mayi ache.¹¹Yakobo adampsompsona Rakelo achilira mwakukuwa. ¹²Yakobo adauza Rakelo kuti iye akhali m'bale wao wa babache, apo kuti iye akhali mwana wachimuna wa Rebeka. Ndiye Rakelo adathamanga kukauza babache.¹³Pomwe Labani adabva nkhani ya Yakobo mwana wa nana wache, adathamanga kukagumana naye, achimukumbatira mkumumpsompsona, achimubweresa kumuyi kwache. Yakobo adauza Labani bzinthu bzensebzi. ¹⁴Labani adati kuna iye, "Ndiwe chadidi pfupa na mnomfu wangu." Kinangoka Yakobo adakhala naye pafupifupi mwezi ubodzi.¹⁵Kinangoka Labani adati kuna Yakobo. "Unganditumikire fovolo thangwera kuti ndiwe m'bale wangu? Ndiuze, malipiro yako yamdzakhala chani?" ¹⁶Tsapano Labani akhana wana awiri wachikazi. Dzina la winangoyo likhali Leya, apo dzina la mng'ono likhali Rakelo. ¹⁷Maso ya Leya yakhali yakuwala, soma Rakelo akhali wakudeka mmaonekedwe. ¹⁸Yakobo adakonda Rakelo, ndiye adati, "Nimdzakutumikirani basa magole manomwe pala Rakelo, mwana mng'onoyu.¹⁹Labani adati, "Mpsabwino kuti ndimupereke iye kuna iwe, kusiyana zjai nakuti ndipase munthu winango. Khala na ine." ²⁰Ndiye Yakobo adatumikira magole manomwe pala Rakelo; apo kuna iye zidaooneka ninga nsiku zing'ono ng'ono, thangwera chikondi ndicho akhanacho pa iye.²¹Ndiye Yakobo adati kuna Labani, "Ndipeni mkazangu, thangwe nsiku zangu zamalizika---pala kuti ndiyende kuna iye!" ²²Ndiye Labani adakontcheza wanthu wensene wapambutopo mkukonza madyerero.²³Maulo yache, Labani adatenga Leya mwanache achimubweresa kuna Yakobo, omwe adayenda kuna iye. ²⁴Labani adapereka kapolo wache wachikazi Zilipa kuna mwanache wachikazi Leya, kukhala kapolo wache. ²⁵Machibese yache, Onani, akhali Leya! Yakobo adati kuna Labani, "Mchani mwachitachi kuna ine? Ndiribe kukutumikirani basa pala Rakelo? Thangweranyi tsono mukundinyengeza?"²⁶Labani adati, "Ni mtemo lini wanthu kupereka mng'ono uko mkulu akanati. ²⁷Maliza sumana yachinamwali cha mkaziyu, apo timdzakupa pomwe winangoyo mmalo akuti utumikire pomwe magole inango manomwe."²⁸Yakobo adachita tenepo, achimaliza sumana ya Leya. Kinangoka Labani adapereka Rakelo kukhala mkazache pomwe. ²⁹Labani adapereka pomwe Biliha kuna mwanache wachikazi Rakelo, kukakhala kapolo wache. ³⁰Ndiye Yakobo adayenda kuna Rakelo, pomwe, soma akhakonda Rakelo kwene kwene kuposa Leya. Ndiye Yakobo adamtumikira pomwe Labani magole ina manomwe.³¹Yahova adaona kuti Leya akhakondewa lini, ndiye adafungula chiberekero chache, soma Rakelo akhali ngomwa. ³²Leya adatenga pathupi achibala mwana wachimuna, apo adamuchemeta iye dzina lakuti Rubeni. Thangwe iye adati, "Thangwe Yahova waona matsautso yangu; chadidi tsapano bayangu amdzandikonda ine."³³Kinangoka adatenga pomwe pathupi achibala mwana wachimuna. Iye adati, "Thangwe Yahova wabva kuti ndikukondewa lini, iye wandipa pomwe mwana wachimuna uyu," apo adamuchemeta dzina lache Simeoni. ³⁴Ndiye adatenga pomwe pathupi achibala mwana winango wachimuna. Iye adati, "Tsapano nthawe zino zjaimbo bayangu amdzakhalisa kuna ine, thangwe ndamubalira wana atatu." Mnthangwerache dzina lache adamuchemeta Levi.³⁵Iye adatenga pomwe pathupi achibala mwana wachimuna. Iye adati, "Ulendo buno nimtenda Yahova." Mnthangwerache adamuchemeta dzina lache Yuda; kinangoka adalekeza kukhala na wana.

Chapter 30

¹Pomwe Rakelo adaona kuti alibe kum'balira wana Yakobo, Rakelo akhana njiru na nana wacheyo. Iye adati kuna Yakobo, "Undipe wana, ayai nimfa." ²Kukalipa kwa Yakobo kudamutentha mumtima Rakelo. Yakobo adati, "Ndiri pambuto ya Mulungu, omwe waletsa mphaso ya mwana mchinerekero chako?"³Iye adati, "Ona, kapolo wangu ali apo uyo Biliha. Ndoko kuna iye, kuti akabale wana pa mabondo yangu, apo nimdzakhala na wana thangwera iye." ⁴Ndiye iye adamupa iye kapolo wache Biliha kukhala mkazi, apo Yakobo adayenda kuna iye.⁵Biliha adatenga pathupi achim'balira Yakobo mwana wachimuna. ⁶Ndiye Rakelo adati, "Mulungu wandipulumusa ine, apo wabva mafala yangu achindipa mwana wachimuna." Na thangwe limweri iye adamusandula dzina lache Dani.⁷Biliha, kapolo wa Rakelo, adatenga pomwe pathupi achibala mwana wachiwiri wachimuna. ⁸Rakelo adati, "Na kuthatha kukulu ndathatha na nana wanthuwa tichipambana." Adauchemera dzina lache Nafitali.⁹Pomwe Leya adaona kuti waleka kukhala na wana, adatenga Zilipa, kapolo wache, achimpereka kuna Yakobo kukhala mkazi. ¹⁰Zilipa, kapolo wa Leya, adam'balira Yakobo mwana wachimuna. ¹¹Leya adati, "Uyu ni mwayi!" ndiye adamchemera dzina lache Gadi.¹²Ndiye Zilipa, kapolo wa Leya, adam'balira mwana wachiwiri wachimuna. ¹³Leya adati, "Ndasekera ine! Thangwe wana wachikazi amdzandichemera ine wakudekedwa." Ndiye adamchemera dzina lache Aseri.¹⁴Ruben adayenda nsiku zakumweta tirigu achigumana bzibalobalo bza mankhwaya ya chikondi mmundamo. Adawabweresa kuna mayi wache Leya. Ndiye Rakelo adati kuna Leya, "Ndipe bzina bza bzibalo balo bza mankhwaya ya chikondi bza wana wako." ¹⁵Leya adati kuna iye, "Ni nkhani ing'ono kuna iwe, kuti wandipsokonyola bayangu? Ndiye ukufuna pomwe kutenga bzibalo balo bza mankhwaya ya chikondi bza wana wangu?" Rakelo adati, "Ndiye amdzagona nawe usiku buno, pakusinthana na bzibalo balo bza mankhwaya ya chikondi bza wana wako wachimuna"¹⁶Yakobo adabwera kuchoka kumunda maulo. Leya adayenda kukagumana naye achiti. "Ubwere kuna ine, thangwe ndakulogali iwepo na bzibalo bzachikondi bza wa wana wangu" Ndiye Yakobo adagona na Leya usiku bobo. ¹⁷Mulungu adamtetekera Leya, apo adatenga pathupi achim'balira Yakobo mwana wachimuna wachichanu. ¹⁸Leya adati, "Mulungu wandipa malipiro yangu, thangwe ndidapereka kapolo wangu wachikazi kuna bayangu." Adamuchemera dzina lache Isakara.¹⁹Leya adatenga pomwe pathupi achim'balira yakobo mwana wachitanthatu wachimuna. ²⁰Leya adati, "Mulungu wandipa mpfupo yabwino. Tsapano bayangu amdzandilemekeza ine, thangwe ndamubalira wana atanthatu." Iye adamchemera dzina lache Zebuluni. ²¹Pambuyo pache adabala mwana wachikazi achichemera dzina lache Dina.²²Mulungu adamkumbukira Rakelo achimutetekera. Iye adamchitisa kutenga pathupi. ²³Adatenga pathupi achibala mwana wachimuna. Iye adati, "Mulungu wandichosa manyazi yangu." ²⁴Adamchemera dzina lache Yosefe, kulewa kuti, "Yahova wandithimizira mwana winango wachimuna."²⁵Rakelo atabala Yosefe, Yakobo adati kuna Labani, "Nditumizeni, pala kuti ndiyende kumuyi kwangu na kudziko langu. ²⁶Ndipeni azikazi wangu na wana wangu omwe ndakutumikirani imwe, apo ndilekeni ndiyende, thangwe mukudziwa basa ndilo ndakuphatirani imwepo."²⁷Labani adati kuna iye, "Penu tsapano ndagumana udidi pamaso pako, dikhira, thangwe ndazindikira pakuphatisa basa kubvimira kuti Yahova wandidalisa thangwera iwe." ²⁸Ndiye adati, "Lewa malipiro yakoyo, apo nimdzakupagali iwe."²⁹Yakobo adati kuna iye, "Mukudziwa ndimo ndakutumikirani, na ndimo ng'ombe zanu zachita kuna ine. ³⁰Thangwe ndikanati kubwera mukhana zing'ono ng'ono, apo zathimizirika kwene kwene. Yahova wakudalisani kulikwense ndaphata basako. Tsapano ni liti ndilo nimdzaphindulirambo banja langu?"³¹Ndiye Labani adati, Nimdzakupagali chani?" Yakobo adati, "Mumdzandipa lini chirichense. Mungadzachita bzobzi kuna ine, nimdzadyesera pomwe mabira yanu na kuyakoya. ³²Ndilekeni ndifambe fambe pathimu la mabira yanu yenseya lero, nakuchosa yamathotho na yamabanga, na mapsipa yense pakati pa mabira, na zamathotho na zamabanja pakati pa mbuzi. Zimwezo zimdzakhala malipiro yangu.³³Chilungamo changu chimdzandichitira umboni mtsogolo, pomwe mumdzabwera kudzazonda malipiro yangu. Iriyense yakusaya mathotho mathotho na yakusaya mabanga pakati pa mbuzi, na ipsipa pakati pa mabira, penu mumdzayagumana yana ine, mudzatenge kuti ngakuba." ³⁴Labani adati, "Bzabveka. Bzichitike ninga mafala yako."³⁵Nsiku yoyo Labani adapambula mbuzi zimuna ndizo zikhana mizere mizere na mathotho, na mbuzi zikazi za mathotho na mabanga, iriyense ya kuchena mwemo, na yakupsipa yense pakati pa mabira, mkuyapereka mmanja mwa wanache wachimuna. ³⁶Labani pomwe adatalikisana na Yakobo ulendo bwa nsiku zitatu. Ndiye Yakobo adasala achinyang'aniira mabira ya Labani.³⁷Yakobo adatenga mitawi miwisi ya muti walibune, katungulume na wa arimoni achikupula mizere michena mwemo achikonzera mizere michena ya mwakutcholamo. ³⁸Ndiye adaikha mitawi ndiyo adapululayo kutsogolo kwa mabirayo, kutsogolo kwa ngalawa zakumwesera madzi pambuto ndipo zikhabwera kudzamwa. Izo zidatenga madzamu pomwe zidabwera kudzamwa.³⁹Mabirayo yadatenga madzamu patsogolo pa nthotchozo; apo mabirayo yadachoka ya mizere mizere, mathotho, na mabanga mabanga. ⁴⁰Yakobo adapambula ntchere zimwezi, soma adachitisa zakusalazo kunyang'anizana na zamizerezo na yense mabira yakupsipa pathimu ya mabira ya Labani. Ndiye adapambula mabirayo mwa iye yekha apo alibe kuyasanganiza pabodzi na mabira ya Labani.⁴¹Pomwe mabira yamphamvu yakhatenga madzamu, ndiye Yakobo akhatandika ntchotchozo mungalawa zakumwera madzi patsogolo pa mabira, pala kuti zitenge madzamu pakati pa ntchotchozo. ⁴²Soma pomwe yakulefuka yakhabwera, akhaikha lini ntchotchozo kutsogolo kwa izo. Ndiye zakulefukazo zikhali za Labani, apo zamphamvuzo zikhali za Yakobo.⁴³Munthuyo adakhala wakudala maninge. Akhana mabira mazinjitsa, na akapolo wachimuna, na ngamira na mabulu.

Chapter 31

¹Tsapano Rakelo adabva mafala ya wana wachimuna wa Labani, kuti adati, "Yakobo watenga bzensene ndibzo bzikhali bza babathu, apo mkuchoka mwa vida ya baba kuti iye akhale na vida yenseneyi." ²Yakobo adaona kanyang'anidwe ka nkhope ya Labani. Adaona kuti makhalidwe yache kuna iye yakhadachinja. ³Ndiye Yahova adati kuna Yakobo, "Bwerera kudziko la abereki wako na la abale wako, apo ine nimdzakhala nawe."⁴Yakobo adatuma mtumi achichemeresa Rakelo na Leya kumunda kukhana mabira yache ⁵achiti kuna iwo, "Ndikuona kuti makhaliro ka babanu kuna ine zjai yachinja, soma Mulungu wa babangu wakhala nande. ⁶Mukudziwa kuti ni mphamvu zangu zense ndizo ndatumikirira babanuwa.⁷Babanu wandinyengeza ine achichinja malipiro yangu kakhumi, soma Mulungu alibe kumubvuma andichite ine chakuipa. ⁸Angalewa kuti 'Bzifuwo bzamathotho mathotho bzimdzakhala malipiro yako,' ndiye mabira yensene yakhapsa ntchere zamathotho. Angati, 'Yamizere mizere yamdzakhala malipiro yako,' ndiye mabira yensene yakhapsa ntchere zamizere mizere. ⁹Na tenepo Mulungu wapsokonyola bzifuwo bza babanu apo wapa ine.¹⁰Apo pa nthawe yakutenga madzamu, ndidaona mmaloto atonde wa mbuzi omwe akhamemesa mabira. Atondewo akhali wamizere mizere , wamathotho, na wamabanga. ¹¹Mnjero wa Mulungu adati kuna ine kumalotoko, 'Yakobo,' Ndidati, 'Ine ndiri pano,'¹²Iye adati, 'Tukula maso yako uwone atonde wa mbuzi akumemesa mabira. Mbamizere mizere, wamathotho, na wamabanga, thangwe ndaona bzense ndibzo Labani akuchita kuna iwe. ¹³Ndine Mulungu wa Beteli, mbuto ndiyo udadzoza chipilala, pambuto pomwe udalumbira kuna ine. Tsapano lamuka ubule mdziko lino ubwerere kudziko ndilo udabadwira iwe."'¹⁴Rakelo na Leya adatawira achiti kuna iye, " Kodi tinabzo mbali iriyense ayai chakupita chamasiye mnyumba ya babathu? ¹⁵Ambatitenga lini ninga alendo umweyu? Thangwe watigulisa na kumala pomwe kudzonga kobiri zathu. ¹⁶Thangwe vida yensene ndiyo Mulungu wapsokonyola kuna babathu njathu zjai na wana wanthu. Tsapano kinangoka, chirichense ndicho Mulungu wakuuzani chitani chimwecho."¹⁷Ndiye Yakobo adalamuka achipakiza wana wache wachimuna na akazache pa ngamira. ¹⁸Adakumba bzifuwo bzache bzensene patsogolo pache, pabodzi pomwe na bzombo bzache bzensene, kuphatanidza na bzifuwo ndibzo adabzigumana nthawe ndizo akhali ku Padani Aramu. Kinangoka adanyamuka mkuyenda kuna babache Isaki mdziko la Kanani.¹⁹Nthawe ndizo Labani akhadayenda kukasenga mabira yache, Rakelo adaba milungu ya babache mnyumba mwawo. ²⁰Yakobo adanyengeza pomwe Labani wa ku Arameya, pa kusaya kukuuza kuti akhathawa. ²¹Ndiye adathawa na bzense ndibzo akhanabzo achiyambuka mkulo kamkulumize, achiyendera ku dziko la mapiri la Gileadi.²²Mkucha wache Labani adauziwa kuti Yakobo adathawa. ²³Ndiye adatenga abale wache na iye achimupsaga iye kwa ulendo kwa nsiku zinomwe. Adakamugumana mdziko la mapiri la Gileadi.²⁴Tsapano Mulungu adabwera kuna Labani waku Arameya mmaloto usiku achiti kuna iye, "Ucheniere kuti nampodi usewere bzabwino ayai bzakuipa kuna Yakobo." ²⁵Labani adamugumana Yakobo. Tsapano Yakobo akhadakunga chihema chache m'phiri. Labani adakhala pomwe na abale wache mdziko la mapiri la Gileadi.²⁶Labani adati kuna Yakobo. "Wachita chani iwepo, kundinyengeza ine mkutakuliratu wana wangu wachikazi, ninga akapolo wa lupanga na? ²⁷Thangweranyi udathawa kanonono mkundipusisa ine apo seye kundiuza? Ningadakufusula na madyerero na nyimbo, na lingaka na zeze. ²⁸Ulibe kundibvumiza kumpsompsona azukulu wangu na kugonekana na wangu wachikaziwa. Tsapano wachita bzakupusa iwepo.²⁹Na mphamvu zangu ningakwanise kukuchita chakuipa iwepo, soma Mulungu wa babako wasewera nande usikubu achiti, 'Chenjera kuti Yakobo nampodi kukamusewra bzabwino ayai bzakuipa.' ³⁰Tsapano wathawa thangwe udakhumba kudzabwetera pomwe mnyumba ya babako. Soma thangweranyi udaba milungu yangu?"³¹Yakobo adatawira achiti kuna Labani, Thangwe ndikhana mantha na kukumbuka kuti mumdzayamba bzakunditengera wana wanguwa kuna ine mwakungingimiza ndidanyamukadi mwa kanonono. ³²Omwe waba milungu yanuyo amdzapitiriza lini kukhala na moyo. Pamaso pa abale wanthu, zindikirani chinthu chanu muchitenge." Thangwe Yakobo alibe kudziwa kuti Rakelo ndiye akhadaba bzobzo.³³Labani adayenda mchihema cha Yakobo, mchihema cha Leya, na mmahema ya akapolo awiri wachikazi, soma alibe kuigumana. Adabula mchihema cha Leya achikapita mchihema cha Rakelo.³⁴Tsapano Rakelo akhadatengadi milungu ya mnyumba, achiikha pa chakukhalira cha ngamira, achikhalira popo. Labani adapsaga mchihemaa mwensenemo, soma alibe kuigumana. ³⁵Iye adati kuna babache, "Nampodi kukalipa, mbuyangu, kuti ningakwanise lini kuima pamaso panu, thangwe bzakuchitika bza akazi bziri paine." Ndiye adapsaga pdaga soma alibe kuigumana milungu ya mnyumba mwache.³⁶Yakobo adakalipa achikekedzana na Labani. Adati kuna iye, "Ndaphonya chani kodi? Chakuphonya changu mchiponi, kuti munditewere tewere ine? ³⁷Thangwe mwapsaga mubzombo mwangu mwense. Mwagumana bzombo bzanyi pa bzensene bza mnyumba mwanu? Bziikheni padecha pamaso pa abale wathu, kuti ayeruzembo pakati pa awirife.³⁸Kwa magole makumi mawiri ndidakhala namwe. Mabira yanu makazi na mbuzi zanu zikazi ziribe kupoloza, ayai ndiribe kudya neye tonde wanu kuchoka pathimu la mabira. ³⁹Yomwe yakhambazomoliwa na bzilombo ndikhambayabweresa lini kuna imwe. Ndikhapagali chakutaika. Mudangingimira malipiro pa manja yangu, ayai pa chakubewa masikati ayai chakubewa usiku. ⁴⁰Ndikhali popo; kupsa kwa masikati kukhandiboneresa ine, na zawe wa usiku; apo ndikhagona lini tulo.⁴¹Magole makumi mawiriya ndakhala mnyumba mwanu. Ndidakuphatirani basa magole khumi na manayi pala wananu wachikazi awiriwa, na magole matanthatu pala mabira yanu. Mudachinja malipiro yangu kakhumi. ⁴²Mwayi kuti Mulungu wa babangu, Mulungu wa Aburahamu, na omwe Isaki ambamugopa, akhali nande, chachidi meju mukhafuna kundichosa neye kundipa chinthu. Mulungu waona kubonera kwangu na basa la manja yangu, apo wakutsimulani usikubu."⁴³Labani adatawira achiti kuna Yakobo, "Wana wachikaziwa mbanangu, azukuluwa mbaazukulu wangu, na mabiraya ngangu. Bzense ukuonabzi mpsangu. Soma ningachite chani lero kuna wanangu wachikaziwa, ayai kuna wana abalawa? ⁴⁴Ndiye tsapano, mbatiye tichite mpangano, iwe na ine, apo pakhale mboni pakati pa iwe na ine."⁴⁵Ndiye Yakobo adatenga mwala achiuikha ninga chipilala. ⁴⁶Yakobo adati kuna abale wache, "Gwezekani minyala." Ndiye adagwezeka minyala ichikhala mudwi. Ndiye adadyera pafupi na mudwiyo. ⁴⁷Labani adauchemera Yegara Sahaduta. soma Yakobo adauchemera Galeeda.⁴⁸Labani adati, "Mudwiyo ni mboni pakati pa ine na iwe lero." Mnthangwerache dzina lache adauchemera Galeeda. ⁴⁹Umbachemeriwa pomwe Mizipa, thangwe Labani adati, "Yahova mbaaone pakati pa iwe na ine, pomwe tasiyana wina na mwayache. ⁵⁰Ungaboneresa wanangu wachikaziwa, ayai ungatenga pomwe akazi winango pambali pa wananguwa, napo palibe munthu pano, ona, Mulungu ni mboni pakati pa iwe na ine."⁵¹Labani adati kuna Yakobo, "Nyang'anisa mudwiyu, apo nyang'anisa chipilalachi chomwe ndachiikha pakati pa iwe na ine. ⁵²Mudwiyu ni mboni, apo chipilalachi ni mboni, kuti nimdzapitirira lini mudwiyu kuna iwe, na kuti umdzapitirirambo lini mudwiyu na chipilalachi kuna ine, kudachitirana chakuipa. ⁵³Mulungu wa Aburahamu, na Mulungu wa Nahori, milungu ya kholo lawo, mbaayeruze pakati pa ife." Yakobo adalumbirira na Kugopsa kwa babache Isaki.⁵⁴Yakobo adapereka nsembe paphiri mkuchemera abale wache kudzadya chakudya. Adadya achikhala usiku bwense paphiripo. ⁵⁵Machibese bese Labani adalamuka, mkumpsompsona azukulu wache na wanache wachikazi achiwadalisa. Kinangoka Labani adachoka mkubwerera kumuyi.

Chapter 32

¹Yakobo adayenda pomwe njira zache, apo anjero wa Mulungu adagumana naye. ²Pomwe Yakobo adaona iwo, adati, "Iyi ni mbuto ya Mulungu," ndiye adachemera dzina la mbutoyo Mahanaimu.³Yakobo adatuma mitumi kutsogolo kwache kuna mano wache Esau mdziko la Seiri, mphimpha yaku Edomu. ⁴Iye adawatonga iwo, kulewa kuti, "Ibzi ndibzo muti mukalewe kuna mbuya wangu Esau: Ibzi ndibzo walewa kapolo wako Yakobo: Ndidakhala na Labani, apo wachedwesa kubwerera kwangu mpaka pano. ⁵Ndina ng'ombe na mabulu, na mabira, akapolo wachimuna, na akapolo wachikazi. Ndatuma mtumi uyu kuna mbuyangu, pala kuti ngigumane udidi pamaso pako"'⁶Mitumi ire idabwerera kuna Yakobo ichidzati, "Tikhadayenda kuna mano wanu Esau. Iye akubwera kudzagumana namwe, na amuna madzana manayi pabodzi naye." ⁷Ndiye Yakobo akhana mantha kwene kwene na ukhali. Ndiye adagawa wanthu ndiwo akhanawo mmathimu mawiri, na mabira pomwe, mathimu ya ng'ombe, na ngamira. ⁸Iye adati, "Penu Esau anibwera pa thimu libodzi achilithira nkhondo, ndiye kuti thimu lakusalalo limdzathawa."⁹Yakobo adati, "Mulungu wa babangu Aburahamu, na Mulungu wa babangu Isaki , Yahova, omwe adati kuna ine, 'Bwerera kudziko lako na kuna abale wako, apo nimdzakuchitira bwino iwe,' ¹⁰Ndikuthemera lini pa bzichito bzensene bzakukwanirisa mpangano na bzachadidi bzense ndibzo mwamchitira kapolo wanu. Thangwe na mpsimbo yangu yokha ndidayambuka Yolodanoyu, apo tsapano ndasanduka mathimu mawiri.¹¹Chonde ndipulumuseni mmanja mwa mano wangu, kuchoka mmanja mwa Esau, thangwe ndikubva naye mantha, kuti amdzabwera kudzandithira nkhondo na azimai na wana. ¹²Soma mudati, 'Nimdzakuchitira bwino iwe. Nimdzachitisa mbeu yako ninga mchenga wamu nyanza, omwe ungalewengeke lini thangwera kawandidwe kache.¹³Yakobo adakhala popo usiku bumwebo. Adatenga bzinango bzomwe akhanabzo ninga mphaso kukapa Esau, mkulu wache: ¹⁴mbuzi zikazi madzana mawiri nambuzi zimuna makumi mawiri, mabira makazi madzana mawiri na atonde wa mabira makumi mawiri, ¹⁵ngamira makumi matatu zakumamisa na tumphulu twache, ng'ombe zikazi makumi manayi na zimuna khumi, abulu akazi makumi mawiri na atonde wamabulu khumi. ¹⁶Ibzi adabzipereka mmanja mwa akapolo wache, thimu lirirense palokha. Iye adati kuna akapolo wache, "Ndokoni kutsogolo mukakonze mipata pakati pa thimu lirirense."¹⁷Adapanganiza kapolo wakutoma, kulewa kuti, "Esau mano wangu angagumana nawe mkukubvunza, kulewa kuti, 'Ndiwe wambani? Ukuyenda kuponi? Bzifuwo bziri patsogolo pakobzi mpsambani?' ¹⁸Ndiye udzati, 'Mpsa kapolo wako Yakobo. Ni mpaso yakutumiziwa kuna mbuyangu Esau. Ona, iye akubwera pomwe mmambuyo mwathumu."'¹⁹Yakobo adapanganiza pomwe thimu kachiwiri, lachitatu na wanthu wensene ndiwo akhali pambuyo pa thimu la bzifuwobzo, Iye adati, ²⁰"Mudzalewembo bzibodzibodzi kuna Esau mungadzagumana naye. Mudzalewembo kuti, 'Kapolo wanu Yakobo alikubwera mmambuyo mwathumu."' Thangwe iye adakumbuka, "Nimdzamunyengerera na mphaso ndizo ndikutumiza patsogolo panguzi. Ndiye kinangoka, pomwe nimdzamuona iye, pinangopense amdzanditambira ine." ²¹Ndiye mphasozo zidatsogoladi patsogolo pache. Iye mwenekachiro adakhala usiku bobo pambutopo.²²Yakobo adalamuka mkati mwa usiku, achitenga akazache awiri, akapolo wache wachikazi awiri, na wanache wachimuna khumi na m'bodzi. Adawatumiza kuyambuka pa gombe la Yaboki. ²³Munjira ninga yoyi adawatumiza kuyambuka kamkulo pabodzi na bzense ndibzo akhanabzo.²⁴Yakobo adasala yekha yekha, apo adalimbana na munthu kufika ate kuoneka manyika yamachibese. ²⁵Pomwe munthuyo adaona kuti angakwanise lini kumugonjesa iye, adamenya mchiuno mwa Yakobo, mafupa yamchiunomo yachilekanaka letu m'buto mwache pakulimbana naye. ²⁶Munthuyo adati, "Ndileke ndiyende, thangwe manyika yakuoneka." Yakobo adati, "Nimkulekera lini kuti uyende pokha pokha utome kundidalisa ine."²⁷Munthuyo adati kuna iye, "Dzina lako ndiwe mbani?" Yakobo adati, "Yakobo." ²⁸Munthuyo adati, "Dzina lako umdzachemeriwa lini pomwe Yakobo. Soma Isarayeli. Thangwe walimbana na Mulungu na wanthu apo wapambana."²⁹Yakobo adamubvunza iye, "Chonde undiuze dzina lako." Iye adati, "Thangweranyi ukubzunza dzina langu?" Ndiye adamudalisa iye popo. ³⁰Yakobo adasandula dzina la mbutoyo Penieli thangwe adati, "Ndaonana na Mulungu nkhope na nkhope, apo moyo wangu zjai wapulumuka."³¹Dzuwa lidamumilira Yakobo pomwe akhafamba kupita mu Penieli. Akhagwidoma thangwera chiuno chache. ³²Mnthangwerache ate pano wanthu wa mu Isarayeli ambadya lini mnomfu wakugumanidza mafupa ya mchiuno yomwe yali pakugumikidzira mchiuno, thangwe munthu adadzonga bzakugumikidzira pomwe adabzugudula chiuno cha Yakobo.

Chapter 33

¹Yakobo adakwiza maso, Onani, Esau akhabwera, na wanthu madzana manayi. Yakobo adagawa wana kuna Leya, Rakelo, na akapolo awiri wachikazi. ²Kinangoka Adaikha anyabasa wachikazi na wana wawo patsogolo, pambuyo pawo Leya na wanache, pambuyo pawo Rakelo na Yosefe pakumalizira pa wense. ³Iye mwenekachiro adatsogolera patsogolo pa wense. Adakotama kutsulima pansi kanomwe, ate kufendera pakhana mkulu wachepo.⁴Esau adathamanga kukagumana naye, mkumukumbatira, mkugwa pamaso pache, mkumumpsompsona. Kinangoka iwo adalira. ⁵Pomwe Esau adatukula maso, adaona akazi na wana. Iye adati, "Mbani wanthu unawowa?" Yakobo adati, "Wana ndiwo Mulungu adakomera mtima kumupa kapolo wanu."⁶Kinangoka akapolo wachikazi wale adabwera pafupi na wana wawo, apo adakotama pansi. ⁷Mkubwera pomwe Leya na wanache adabwera patsogolo achikotama pansi. Pakumalizira Yosefe na Rakelo adabwera patsogolo achikotama pansi. ⁸Esau adati, "Bzikulewa chani tenepa mathimu yense ndagumana nayoya?" Yakobo adati, " Kuti ngigumane udidi pamaso pa mbuyangu."⁹Esau adati, "Ndinabzo bzakukwana, mano wangu. Khala nabzo bzomwe unabzobzi pala iwe wekha." ¹⁰Yakobo adati, "Neye, chonde, penu ndagumana udidi pamaso panu, ndiye bvumani mphaso yangu kuchoka pa boko langu, thangwe chadidi, ndaona nkhope yanu, apo bziri ninga kuona nkhope ya Mulungu, apo mwanditawira ine. ¹¹Chonde bvumani mphaso ndiyo ndabweresa kuna imwe, thangwe Mulungu wachita mwakukoma mtima kuna ine, nakuti pomwe ndinabzo kale bzizinjitsa." Ndimo Yakobo adamungingimizira iye, apo Esau adabzibvuma.¹²Ndiye Esau adati, "Mbatiye tiyende. Nimfamba pambuyo pako." ¹³Yakobo adati kuna iye, "Mbuyangu akudziwa kuti wanawa akali ang'ono ang'ono, nakuti mabira na ng'ombezi zikumamisa ntchere zawo. Zingakumbiwa mwakuthamanga neye nsiku ibodzi yokha, zinimala kufa. ¹⁴Chonde mbuyangu mbaayende patsogolo pa akapolo wache. Ine nimdzafamba pamkiti pamkiti, kuteweza mathanya ya bzifuwo ndibzo bziri mmambuyo mwangu, na mathanya yawanawa, ate ndikafike kuna mbuyangu ku Seiri."¹⁵Esau adati, "Dikhira ndikusiire wanthu winango omwe ana ine." Soma Yakobo adati, "Thangweranyi kuchita tenepo? Ndileke ndigumane udidi pamaso pa mbuyangu." ¹⁶Ndiye Esau nsiku yoyo adabuyamba ulendo bwakubwerera ku Seiri. ¹⁷Yakobo adafamba kuyenda ku Sukoti, achimanga nyumba yache popo, achimanga mathanga pala bzifuwo bzache. Mnthangwerache dzina la mbutoyo imbachemeriwa Sukoti.¹⁸Pomwe Yakobo adabwera kuchoka ku Padani Aramu, adafika na mtendere ku muyi wa Sekemu, omwe uli mdziko la Kanani. Iye adamanga tsasa pafupi na muyipo. ¹⁹Ndiye adagula mbuto kuchoka kuna wana wa Hamori babache wa Sekemu pa nsengwa masiriva dzana libodzi. Popo adakunga chihema chache. ²⁰Pampwepo adaikha guwa la nsembe achipachemera Elelohe Isaraeri.

Chapter 34

¹Tsapano Dina, mwana wachikazi wa Leya omwe adabala na Yakobo, adabula kunja kukagumana na akazi wa mdzikomo. ²Sekemu mwana wachimuna wa Hamori m' Hivi, mkulu wa dzikolo, adamuona iye. Iye adamutenga achigona naye, apo adamuipisa iye. ³Iye zjai mtima wache udakhumba Dina, mwana wachikazi wa Yakobo. Adamkonda mtsikanayo achimusewera mwakunyodoka iye.⁴Sekemu adasewera na babache Hamori, kulewa kuti, "Tengani mtsikanayu pala ine akhale mkazangu." ⁵Tsapano Yakobo adabva kuti iye akhadaipisa Dina mwanache wachikazi. Wanache wachimuna akhali mthengo na bzifuwo bzache, ndiye Yakobo adaphata mtendere wache ate iwo kubwera.⁶Hamori babache wa Sekemu adabula kuyenda kuna Yakobo kukasewera naye. ⁷Wana wachimuna wa Yakobo adatulukira kuchokera mthengo pomwe adabva bza nkhaniyi. Wanthuwa adakalipa. Iwo akhali wakukalipa kwene kwene thangwe iye adanyazisa Isarayeli pa kugona na mwana wachikazi wa Yakobo, thangwe chinthu ninga chimwecho chikhafunika lini kuchitika.⁸Hamori adasewera nawo, kulewa kuti, "Mwanangu Sekemu akukhumba mwananu wachikazi. Chonde mupeni iye akhale mkazache. ⁹Mulowolerane na ife, perekani wananu wachikazi kuna ife, apo bzitengerenimbo wanthu wachikazi pala imwe. ¹⁰Mumdzakhala na ife, apo dziko limdzafunguka kuna imwe kukhala na kuchita malonda mwemo, na kukhala nabzo bzanu bzanu."¹¹Sekemu adati kuna babache na kuna abale wache, "Ndilekeni ndigumane udidi pamaso panu, apo chirichense mungandiuzecho nimpereka. ¹²Ndikumbireni nseulo ingakule maka na bzafovolo ndimo mumfunira, apo ine nimpereka ndicho mungalewecho, soma ndipeni namwaliyo akhale mkazangu." ¹³Wana wachimuna wa Yakobo adamutawira Sekemu na Hamori babache mwakunyengeza, thangwe Sekemu akhadaipisa Dina mfumakazi it yawo.¹⁴Iwo adati kuna iwo, "Tingakwanise lini kuchita chinthu ichi kupereka mfumakazi yathu kuna munthu wakusaya kugwatiwa; thangwe chimwecho chingadzakhale cha manyazi kuna ifepano. ¹⁵Pa ichi chokha ndicho tiniphatizana namwe: Ungadzakhala wakugwatiwa ninga tiriri ife, penu mwamuna aliyense wa imwe amgwatiwa. ¹⁶Ndiye ningadzapereke bwino mfumakazi yathuyi kuna imwe, apo tichidzatengambo wananu wachikazi kukhala wathu, apo timdzakhala namwe mkudzasanduka wanthu abodzi. ¹⁷Soma penu mumtitetekera lini na kukhala wakugwatiwa, timtenga mfumakazi yathuyi tichiyenda."¹⁸Mafala yawo yadadekera Hamori na mwanache Sekemu. ¹⁹Mwamunayo alibe kuchedwa kuchita ndibzo iwo adalewa, thangwe adadekedwa na mwana mkazi wa Yakobo, na kuti pomwe Sekemu akhali munthu wakulemekezeka kwakunyanya kuposa wa m'banja lense la babache.²⁰Hamori na Sekemu mwanache adayenda pa mpita wa muyi wawo achikasewera na wanthu wammuyi mwawomo, kulewa kuti, ²¹"Wanthu awa ali pa mtendere na ife, ndiye alekeni akhale mdziko muno na kuchita malonda mwemu thangwe, chadidi, dzikoli ndikulu bwino pala iwo. Mbatiye timbatenge wana wawo wachikazi kukhala akazathu, apo tiwapembo wanthu wachikazi.²²Pa ichi chokha ndicho wanthuwa amdzabvuma kukhala nafe tichikhala wanthu abodzi: Tichikhala amuna tensefe tagwatiwa, ninga iwo ndimo aliri wakugwatiwa. ²³Bzifuwo bzawo na bzombo bzawo--- nyama zawo zensene zingadzakhale linimbo zathu? Ndiye mbatiye tiphatizane nawo, apo amdzakhala pabodzi nafe."²⁴Wense ndiwo adabula kuyenda ku mipita ya muyi wache adatetekera Hamori na Sekemu, mwanache. Amuna wensene adagwatiwa, wense omwe adayenda ku mipita ya muyi wache. ²⁵Mkucha wache, pomwe iwo akadali mkuwawa, awiri wa wana wachimuna wa Yakobo (Simoni na Levi, nkhopse zache za Dina), aliyense adatakula dipa achikathira nkhondo muyi wakusaya chitetezo, apo adapha amuna wensene. ²⁶Iwo adapha Hamori na mwanache Sekemu na nsonga ya dipa. Adatenga Dina kuchoka kunyumba kwa Sekemu achiyenderatu.²⁷Wana wina wa Yakobo adabwera kuna matupi yakufayo achipfudza muyiyo, thangwe wanthu akhadaipisa mfumakazi yawo. ²⁸Iwo adatenga mabira yawo, bzifuwo bzawo, mabulu yawo, na chirichense mumzindamo na mminda yakuzungulira. ²⁹Adatenga vida yawo yense, wana wawo wense, na azikazawo. Adapfudza chirichense ndicho chikhali mnyumba zawo.³⁰Yakobo adati kuna Simoni na Levi, "Mwandibweresera ngwete inepano, kundinunkhiza kuna wenekachiro wa mdziko muno, a Kanani na a Perezi. Ndine wa wanthu wakulewengeka. Achidzagwezekana mkundikutira ine ndiye kuti nimdzadzongewa, Ine na banja langu." ³¹Soma Simeone na Levi adati, "Mukhafuna Sekemu ambatenge mfumakazi yathuyi ninga puta?"

Chapter 35

¹Mulungu adati kuna Yakobo,"Lamuka, kwira ndoko ku Beteli, ukakhale koko. Kamange guwa la nsembe koko la Mulungu, omwe adaonekera kuna iwe pomwe udathawa Esau m'bale wako." ²Ndiye Yakobo adati kuna banja lache na wense ndiwo akhana iye, 'Chosani milungu ya chilendo ndiyo ili pakati panu, bzicheneseni mwekha, na kuchinja bzakubvala bzanu. ³Ndiye mbatiye tinyamuke na kukwira kuyenda ku Beteli. Nimdzamangira Mulungu guwa la nsembe koko, omwe adanditawira ine mu nthawe ndikhali pa ngwete, apo wakhala nande kulikwense ndiko ndikhayendako."⁴Ndiye adamupa Yakobo milungu yensene yachilendo ndiyo ikhali mmanja mwawo, na mphete ndizo zikhali mmakutu mwawo. Yakobo adaifuchira pakuti wa thundu ndiwo ukhali kufupi na Sekemu. ⁵Pomwe iwo akhafamba, Mulungu adachitisa kugopsa kwache kugwera pa miyi yakuzungulira iwo, ndiye wanthu amwewo alibe kutewera wana wachimuna wa Yakobo.⁶Ndiye Yakobo adafika ku Luzi (ndiko ku, Beteli), omwe uli mdziko la Kanani, iye na wanthu wensene ndiwo akhanawo. ⁷Iye adamanga guwa la nsembe popo achisandula dzina mbutoyo Eli Beteli, thangwe popo Mulungu adabzizimbula yekha kuna iye, pomwe iye akhathawa mano wache. ⁸Debora, mlezi wa Rebeka, adasaika. Iye adafuchiriwa kunyansi kwa Beteli pansi pa muti wa thundu, ndiye adapachemera Aloni Bakuti.⁹Pomwe Yakobo adabwera kuchoka ku Padani Aramu, Mulungu adamuonekera pomwe iye achimudalisa. ¹⁰Mulungu adati kuna iye, "Dzina lako ndiwe Yakobo, soma dzina lako umdzachemeriwa lini pomwe Yakobo. Dzina lako umdzakhala Isaraeli." Ndiye Mulungu adamuchemera dzina lache Isaraeli.¹¹Mulungu adati kuna iye, "Ndine Mulungu Wamphamvu yense. Mubalane na kuwanda. Dzinza na thimu la madzinza yamdzabula mwa iwepo, na mafumu yamdzachokera mu mbeu yako. ¹²Dziko ndilo ndidapa Aburahamu na Isaki, nimdzalipa kuna iwe. Kuna mbeu yako pambuyo pako nimdzaipa pomwe dziko." ¹³Mulungu adakwira kuchoka kuna iye mu mbuto ndiyo iye adasewera naye.¹⁴Yakobo adaimisa chipilala pambuto ndipo Mulungu adasewera naye, chipilala cha mwala. Adathira nsembe ya chakumwa padzaulu pache. ¹⁵Yakobo adachemera dzina la mbutoyo ndipo Mulungu adasewera nayepo, Beteli.¹⁶Iwo adafamba ulendo kuchoka ku Beteli. Pomwe akhali pakatali na Efrati, Rakelo adamonyiwa kufuna kukabala. Iye akhana mimba yakunesa. ¹⁷Pomwe akhali pakumonyewa chaipo, mzamba adati kuna iye, "Nampodi kuchita mantha, thangwe tsapano umdzakhala na mwana winango wachimuna." ¹⁸Pomwe iye akhamalizika, na kupuma kwa kuthatha nako adamuchemera dzina lakuti Benoni, soma babache adamuchemera kuti Benjamini. ¹⁹Rakelo adasaika apo adafuchiriwa panjira yakuyendera ku Efrati ( ndiye kuti, Beterehemu) ²⁰Yakobo adaimisa chipilala panthutu pachepo. Mchizindikiro cha nthutu ya Rakelo ate lero.²¹Isaraeli adafamba achikakunga chihema chache kupitirira nsaka yakulindira mabira. ²²Pomwe Isaraeli akhakhala mdziko limwelo, Rubeni adagona na Biliha mkazi mng'ono wa babache, apo Isaraeli adaibva. Tsapano Yakobo akhana wana wachimuna khumi na awiri.²³Wanache wachimuna wakubala na Leya akhali Rubeni, mwana wakutoma wa Yakobo, na Simeoni, Levi, Yuda, Isakara, na Zebuluni. ²⁴Wanache wachimuna wakubala na Rakelo akhali Yosefe na Benjamini. ²⁵Wanache wachimuna wakubala na Biliha, kapolo wachikazi wa Rakelo, akhali Dani na Nafitali.²⁶Wana wachimuna we a Zilipa, kapolo wachikazi wa Leya, akhali Gadi na Aderi. Wensenewa akhali wana wa Yakobo omwe adabaliwa na iye ku Padani Aramu. ²⁷Yakobo adabwera kuna Isaki. babache, ku Mamre mu Kiriati Araba (ndendende na Heburoni), komwe Aburahamu na Isaki akhadakhala.²⁸Isaki adakhala namoyo magole dzana libodzi na makumi masere. ²⁹Isaki adapuma kwakumaliza achifa, achitsonkhanisiwa na wanthu wadzinza lache, munthu wakukalamba na nsiku zakukwana. Esau na Yakobo, wanache wachimuna, adamufuchira iye.

Chapter 36

¹Awa akhali wana wa Esau (wakuchemeriwa pomwe Edomu). ²Esau adatenga akazache kuchokera ku a Kanani. Awa akhali akazache: Ada mwana wachikazi wa Eloni m'Hiti; Oholibama mwana wa Ana, mzukulu wachikazi wa Zibeoni m'Hivi; ³na Basemati, mwana wachikazi wa Ismayeli, mpfumakazi yache ya Nabayoti.⁴Ada adabala Elifazi kwa Esau, apo Basemati adabala Reueli. ⁵Oholibama adabala Jeusi, Jalamu, na Kora. Awa akhali wana wwchimuna wa Esau omwe adabadwa kuna iye mdziko la Kanani.⁶Esau adatenga mkazache, wanache wachimuna, wanache wachikazi, na wensene wa pabanja pache, bzifuwo bzache---na nyama zache zinango, na bzombo bzache bzense, bzomwe akhadabzikontcheza mdziko la Kanani, mkuyenda mdziko lakutali kumwazana na mano wache Yakobo. ⁷Adachita bzobzi thangwe vida yawo ikhadawanda kwakunyanya pala kukhalira pabodzi. Dziko ndilo akhakhalalo lingadakwanisa lini kuwathandiza thangwera bzifuwo bzawo. ⁸Ndiye Esau wakudziwika pomwe na dzina la Edomu, adakakhala mdziko la mapiri la Seiri.⁹Awa akhali wana wa Esau, kholo la a Edomu mdziko la mapiri ya Seiri. ¹⁰Aya yakhali madzina ya wana wachimuna wa Esau: Elifazi mwana wachimuna wa Ada, mkazi wa Esau; Reueli mwana wachimuna wa Basemati, mkazache wa Esau. ¹¹Wana wachimuna wa Elifazi akhali Temani, Omari, Zefo, Gatamu, na Kenazi. ¹²Timna, mkazi mng'ono wa Elifazi, mwana wachimuna wa Esau, adabala Amaleki. Amwewa akhali azukulu wa Ada, mkazi wa Esau.¹³Awa akhali wana wachimuna wa Reueli: Nahati, Zeta, Sama, na Miza. Amwewa akhali azukulu wa Basemati, mkazache wa Esau. ¹⁴Awa akhali wana wachimuna wa Oholibama, mkazache wa Esau, omwe akhali mwana wachikazi wa Ana na mzukulu wachikazi wa Zibeoni. Iye adabala na Esau Jeusi, Jalamu, na Kora.¹⁵Aya yakhali mafumu ya wana wachimuna wa Esau: Wana wa Elifazi, mwana wakutoma wa Esau: mfumu Temani, mfumu Omari, mfumu Zefo, mfumu Kenazi, ¹⁶mfumu Kora, mfumu Gatamu, na mfumu Amaleki. Aya akhali mafuju yakubaliwa kuchoka kuna Elifazi mdziko la Edomu. Akhali azukulu wa Ada.¹⁷Aya yakhali mafumu kuchoka kuna Reueli, mwana wachimuna wa Esau: Nahati, Zera, Sama, Miza. Aya yakhali mafumu yakubuluka mkubaliwa kwa Reueli mdziko la Edomu. Akhali Azukulu wa Basemati, mkazache wa Esau. ¹⁸Aya yakhali mafumu ya Oholibama, mkazache wa Esau: Jeusi, Jalamu, Kora. Aya yakhali mafumu yakubuluka mkubaliwa kwa mkazi wa Esau Oholibama, ntchembere ya Ana. ¹⁹Awa akhali wana wachimuna wa Esau (wakudziwika na Edomu), apo yamweya yakhali mafumu yawo.²⁰Awa akhali wana wachimuna wa Seiri m'Hori, mbadwa za mdzikomo: Lotani, Sobala, Zibeoni, Ana, ²¹Disoni, Ezeri, na Disani. Awa akhali mafumu ya a Horiti, mbadwa za mu Seiri mdziko la Edomu. ²²Wana wachimuna wa Lotani. akhali Hori na Hemani, apo Timna akhali mpfumakazi yache ya Lotani.²³Awa akhali wana wachimuna wa Sobali: Alivani, Manahati, Ebali, Sefo, na Onamu. ²⁴Awa akhali wana wachimuna wa Zibeoni: Aia na Ana. Uyu ni Ana omwe adabulukira lowe wa madzi yakupsa mchipululu, pomwe akhadyedera mabulu ya babache Zibeoni.²⁵Awa akhali wana wa Ana: Disoni na Oholibama, mwana wachikazi wa Ana. ²⁶Awa akhali wana wachimuna wa Disoni: Hemadani, Esibani, Itirani, na Kerana. ²⁷Awa akhali wana wachimuna wa Ezeri: Biliha, Zavani, na Akani. ²⁸Awa akhali wana wachimuna wa Disoni: Uzi na Arana.²⁹Awa akhali mafumu ya a Hori: Lotani, Sobala, Zibeoni, na Ana, ³⁰Disoni, Ezeri, Disani: Awa akhali mafumu ya a Hori, kutengera mndandanda wa mafumu mdzko la a Seiri.³¹Aya ni mafumu ndiyo yadatonga mdziko la Edomu mfumu iriyense ikanati kuti itonge pa wana wa Isaraeli: ³²Bela mwana wachimuna wa Beori, adatonga mu Edomu, apo dzina la miyiyu likhali Dinaba. ³³Pomwe Bela adasaika, kinangoka Jobabi Mwana wachimuna wa Zeta wa ku Bozara, adatonga m'buto yache.³⁴mwe Jobabi adasaika, Husami omwe akhali wa mdziko la Atemani, adatonga m'buto yache. Pomwe ³⁵Husamu adasaika, Hadadi mwana wachimuna wa Bedadi omwe adagonesa a Midyani mdziko la Moabu, adatonga m'buto yache. Dzina la muyi wache likhali Avita. Pomwe ³⁶Hadadi adasaika, kinangoka Samila wa ku Masereka adatonga m'buto yache.³⁷Pomwe Samila adasaika, a Sauli wa ku Rehoboti pafupi na mkulo adatonga m'buto yache. ³⁸Pomwe Sauli adasaika, kinangoka Baal-Hanani Mwana wachimuna wa Akibori adatonga m'buto yache. ³⁹Pomwe Baal-Hanani mwana wachimuna wa Akibori, adasaika, kinangoka Hadari adatonga m'buto yache. Dzina la muyi wache likhali Pau. Dzina la mkazache likhali Mehetabeli, mwana wachikazi wa Matiredi, mzukulu wachikazi wa Me-Zahabi.⁴⁰Aya yakhali madzina ya mafumu makulu yakubadwa kuna wana wa Esau, kutengera ku mafumu yawo na mbuto zawo, na madzina yawo: Timna, Aliva, Jeteti, ⁴¹Oholibama, Ela, Pinoni, ⁴²Kenazi, Temani, Mibezari, ⁴³Magidieli, na Iramu. Aya yakhali mafumu makulu ya mu Edomu, malingana na kukhala kwawo mdziko lawo lawo. Uyu akhali Esau, baba wa a Edomu.

Chapter 37

¹Yakobo adakhala mdziko ndilo babache akhadakhala mdziko la Kanani. ²Iyi ni mbiri ya Yakobo. Yosefe, omwe akhali mnyamata wa magole khumi na manomwe, akhadyesera mabira na abale wache. Iye akhana wana wachimuna wa Biliha na wana wachimuna wa Zilipa, akazi wa babache. Yosefe adabweresa mafala yakuipa kuna babawo yakuguma iwo.³Tsapano Isaraeli akhamkonda Yosefe zedi kuposa wanache wensene wachimuna thangwe akhali mwana wakubadwa iye atakalamba. Adamukonzera chakubvala chakudekeseriwa na mamtikade. ⁴Abale wache adaona kuti babawo akhamkonda iye kwene kwene kuposa abale wache wensewo. Iwo adaipidwa naye mwakuti zjai akhasewera lini naye pomwe mwamtendere.⁵Yosefe adalota loto, apo adaliuza kuna abale wache. Iwo ndiye adanyanyiratu kumuwenga zjai. ⁶Iye adati kuna iwo, "Chonde tetekerani loto iri ndilo ndidalota.⁷Onani, tikhamanga mphuthu za tirigu mmunda apo onani, mphuthu yangu idalamuka ichiima dzololo, apo onani, mphuthu zanu zidabwera zichidzakotamira pansi kuna mphuthu yangu ire." ⁸Abale wache wale adati kuna iye, "Kodi umdzatitongadi ife iwepo na? Umdzatitonga chadidi iwepo?" Iwo adamuwenga maninge na loto lachelo na thangwera mafala yache.⁹Iye adalota loto linango achilewa pomwe kuna abale wache. Iye adati, "Nyang'anani, ndalota pomwe loto linango: Dzuwa na mwezi na nyenyezi khumi na ibodzi zidandikotamira ine." ¹⁰Iye adasimbira babache mwakulinganira na kuna abale wache, apo babache adamutsimula iye. Iwo adati kuna iye, "Loto lanyi loli walotali? Mayi wako na ine na abale wakowa meju tingadzabweredi kudzakotamira pansi pala iwepo?" ¹¹Abale wache akhanunkhidwa naye, soma babache adakoyera nkhaniyi mumtima.¹²Abale wache adayenda kukausa mabira ya babawo ku Sekemu. ¹³Isaraeli adati kuna Yosefe, "Abale wako akudyesera lini mabira ku Sekemu kodi? Bwera, apo ndikutume uyende kuna iwoko." Yosefe adati kuna iye, "Ndine wakukonzeka." ¹⁴Iye adati kuna iye, "Ndoko tsampanopali, ukaone penu ali bwino abale wako na mabira pomwe, apo adzandiuze," Ndiye Yakobo adamutuma kunja kwa Chigwa cha Heburoni, apo Yosefe adayenda ku Sekemu.¹⁵Munthu wina adagumana Yosefe. Onani, Yosefe akhafambafamba mthengo. Munthuyo adamubvunza iye, "Ukupsaga chani?" ¹⁶Yosefe adati, "Ngikupsaga abale wangu. Ndiuzeni, chonde, ndiko ali akudyesera mabira." ¹⁷Munthuyo adati, " Mbuto ino zjai adachoka, thangwe ndidabva akhati, 'Mbatiye ku Dotana."' Yosefe adatewera abale wache achikawagumana ku Dotana.¹⁸Iwo adamuona iye kuchokera patali, apo akanati kufendera kuna iwo, adapangana bza kumupha iye. ¹⁹Abale wachewo adati kuna wina na mwayache, "Nyang'anani, mbuya wa maloto ule akufendera. ²⁰Bwerani tsapano, ndiye mbatiye timuphe apo timuthuse mu libodzi la madindiya. Timkalewa kuti, 'Wadyewa na chilombo cha mnthengo.' Timdzaona ndicho chimdzachitika na maloto yacheyo."²¹Rubeni adabva bzobzi achimupulumusa iye mmanja mwawo. Iye adati, "Nampodi tichose moyo wache." ²²Rubeni adati kuna iwo, "Nampodi kujojeza mulopa. Muthuseni mdindi lomwe liri mchipulululi, soma nampodi kuikha boko pa iye"--- kuti adzamupulumuse kuchoka mmanja mwawo pakumubulisa kuyenda naye kuna babache.²³Bzidachitika kuti pomwe iye adafendera kuna abale wachewo, adamukhundula chakubvala chache chamamtikade chire. ²⁴Adamuphata mkumuthusa mdindi. Dindilo likhalibe bzinthu lakusaya madzi momo.²⁵Iwo adakhala pansi mkumbadya mikate. Adatukula maso yawo achiona, apo, onani, ulendo bwa a Ismayeli akhachokera ku Gileadi, na ngamira zawo zitanyamula bzakununtchira na mafuta ya mankhwala na libano. Akhafamba kubzitakula kupolika nabzo kunyansi ku Aigupto. ²⁶Yuda adati kuna abale wache, "Pana phindu lanyi tichipha m'bale wathu mkufuchira mulopa wache?²⁷Bwerani, apo timugulise kuna a Ismayeli apo nampodi timuphe iye. Thangwe ni m'bale wathu umweyu, thupi lathu." Abale wache adamutetekera iye. ²⁸Wamalonda waku Midyani adagwata pafupipo. Abale wache wale adamudzusa Yosefe mdzaulu achimubulisa kunja kwa dindi. Adamugulida Yosefe kuna a Ismayeli pa nsengwa ya kobiri masiriva makumi mawiri. A Ismayeli adayenda naye Yosefe ku Aigupto.²⁹Rubeni adabweresa ku dindi kule, apo, onani, Yosefe akhali lini mdindimo. Iye adaphadzula bvakubvala bzache. ³⁰Adabwerera kuna abale wache wale achikati, "Mwana ule mulibe! Apo ine, niyenda kuponi?"³¹Iwo adapha mbuzi apo kinangoka mkubvwika chakubvala chache mmulopa. ³²Kinangoka adabweresa chakubvala chakudekeseriwa na mamtikade chire kuna babawo achikati, "Tagumana ichi. Chonde nyang'anani penu mchakubvala cha mwananu ayai neye." ³³Yakobo adachizindikira achiti, "Mchakubvala cha mwanangu ichi. Chinyama cha mnthengo chamudya iye zjai. Yosefe wanyodzoliwa m'bzidupsa.³⁴Yakobo adaphadzula bzakubvala bzache achibvala chiguduli mchiuno mwache. Adalira mwanache kwa nsiku zizinji. ³⁵Wanache wense wachimuna na wachikazi adalamuka kumbamunyamaliza iye, soma iye adalamba kunyamaliziwa. Iye adati, "Mchadidi letu ate nimdzaguduka kuthenje la Siolo ndikulira nkhawa ya mwananguyo basi." Babache adamuriradi iye. ³⁶A Midyani wale adamugulisambo ku Aigupto kuna Potifala, nduna ya Falawo yakunyang'anira alindiri.

Chapter 38

¹Bzidachitika nthawe yoyo kuti Yuda adaphadzana na abale wache wale achikakhala na munthu wina wa ku Dulami dzina lache Hira. ²Yuda adagumana koko na mwana wachikazi wa munthu wa ku Kanani dzina lache Sua. Adamutenga achigona naye.³Iye adatenga pathupi achikhala na mwana wachimuna. ⁴Iye adachemeriwa dzina la Eri. Adapasiwa pomwe pathupi achikhala na mwana wachimuna. Adamuchemera dzina lache Onani. ⁵Adakhala pomwe na mwana wachimuna achimuchemera dzina lache Sela. Pakhali pa Kezibu pomwe adam'balira iye.⁶Yuda adanyang'ara mkazi pala Eri, mwanache wakutoma. Dzina lache akhali Tamara. ⁷Eri, mwana wakutoma wa Yuda, akhali wakuipa pamaso pa Yahova. Yahova adamupha iye.⁸Yuda adati kuna Onani, "Ndoko kuna mkazi wa mano wako. Chita basa la mkuwasa kuna iye, apo ukuze mwanayu pala mano wako." ⁹Onani adadziwa kuti mwanayo angadakhala lini wache. Nthawe zense angayenda kuna mkazi wa mano wacheyo, akhatayira pansi kuti nampodi akhale na mwana pala mano wache. ¹⁰Bzomwe adachitabzo bzikhali bzakuipa pamaso pa Yahova. Yahova adamupha pomwe iye.¹¹Ndiye Yuda adati kuna Tamara, muloola wache, "Bakakhala mbeta mnyumba mwa babako ate Sela mwanangu wachimuna, akule." Thangwe iye adagopa, "Iye angadafa pomwe. ninga abale wache." Tamara adachoka achikakhala mnyumba mwa babache.¹²Patapita nthawe itali, mwana wachikazi wa Sua mkazache wa Yuda adasaika. Yuda adanyamalizika achikwira kuyenda kuna eakusenga mabira yache ku Timna, iye na mwayache Hira waku Dulami. ¹³Tamara adauziwa, "Nyang'ana, mabzala wako wachimuna akukwira kuyenda ku Timna kukasenga mabira yawo." ¹⁴Iye adakhundula chakubvala chaumasiwa achibzigugudiza na chakubvala pa maloozi achibzitsengedera. Iye adakhala pa mpita wa Enaimu, omwe ukhali pafupi na Mary waku Timna. Thangwe adaona kuti Sela akhadakhala soma akhalibe kupasiwa kuna iye ninga mkazi.¹⁵Pomwe Yuda adamuona iye akhakumbuka kuti akhali puta thangwe akhadampsinkha nkhope yache. ¹⁶Iye adayenda kuna iye m'bali mwa mseu achiti, "Bwera, chonde ndileke ndibwere kuna iwe"---thangwe alibe kudziwa kuti akhali muloola wache---apo iye adati, "Um'dipasa chani kuti ubwere kuna ine?"¹⁷Iye adati, "Nimdzakutumizira ntchere ya mbuzi kuchoka pa thimu." Iye adati, "Umdzandipa luphato kufikira udzaitumize?" ¹⁸Iye adati. "Luphato lanyi ningakupe iwepo?" Iye adatawira, "Mphete yako na chingwe, na mpsimbo ndiyo iri mmanja mwakoyo." Adabzipereka kuna iye apo adayenda kuna iye, achipasiwa naye pathupi.¹⁹Iye adalamuka achiyenda. Adakhundula chakubvala chamaloozicho achibvala chaumasiwa. ²⁰Yuda adatumiza mwayache wa ku Adula ntchere ile pala kuti iye akatambire luphato kubwezera mmanja mwa mkaziyo, soma alibe kukamugumana mkaziyo.²¹Ndiye waku Dula ule adabvunza wanthu wapambutopo, "Alikuponi puta wakubvekera ule omwe akhali pa Enaimu m'bali mwa mseu?" Iwo adati, "Pakhalibe puta wakubvekera pano." ²²Iye adabwerera kuna Yuda achiti, "Ndiribe kukamugumana. Wanthu wapambutopo adati pomwe, 'Pakhalibe puta wakubvekera pano."' ²³Yuda adati, "Mulekeni akoye bzinthu, kuti nampodi tichite manyazi. Mchadidi, ndidatumiza ntchere yambuzi, soma ulibe kukamugumana."²⁴Bzidachitika kuti patapita pafupifupi miyezi mitatu kuti adauziwa Yuda, "Tamara muloola wako wachita uputa, apo chadidi, anabo pathupi." Yuda adati, Mubwereseni kuno apo adatenthiwe." ²⁵Pomwe iye adamubulisa panja, adatumiza kuna amabzaka wache wachimunawo mafala, "Ndina pathupi pa mwenekachiro ibzi." Iye adati, "Zindikirani chonde ibzi mpsambani, chibangiri na bzingwe na mpsimbo." ²⁶Yuda adabzizindikira achiti, "Iye ngwakulungama kuposa inepano zjai, thangwe ndiribe kumupa ninga mkazi kuna Sela, mwanangu wachimuna." Iye alibe kumudziwa pomwe.²⁷Bzidachitika pa nthawe yakuti abale mwana kuti, Onani, mamphase yakhali mchiberekero mwache. ²⁸Bzidachitika nthawe ndizo iye akhabala kuti m'bodzi adabulisa boko, apo mzamba adatenga usalu bufwira achibumanga pa boko lache achiti, "Uyu wabula panja pakutoma."²⁹Soma kinangoka adabwezera boko lache mkati, apo, Onani, mano wache adabula panja pakutoma. Mzamba adati, "Wapsa tani tenepa!" Ndiye adamusandula Pereze. ³⁰Ndiye mano wache adabula, omwe akhana usalu bufwira ku boko lache Ile, apo adamusandula Zera.

Chapter 39

¹Yosefe adabwera naye kunyansi ku Aigupto. Potifala, nduna ya Falawo omwe akhali kapitawo wa alindiri iye achikhala pomwe wa mu Aigupto, adamugula iye kuchoka kuna a Ismayeli, omwe adamubweresa iye kunyansiko. ²Yahova akhali naye Yosefe apo adasanduka munthu wakupambana. Iye adakhala mnyumba ya mbuyache wa chi Aigupto.³Mbuyache adaona kuti Yahova akhali naye iye na kuti pomwe Yahova adapambanisa chirichense ndicho iye adachita. ⁴Yosefe adagumana udidi pamaso pache. Iye adatumikira Potifala. Potifala adamuikha iye kukhala mkulu wakunyang'anira pamuyi pache, na chirichense ndicho akhanacho, adachiikha mmanja mwache.⁵Bzidachitika kuchoka pa nthawe ndiyo adamuikha mkulu wanyumba yache na chirichense ndicho akhanacho, kuti Yahova Mulungu adadalisa nyumba ya a Aiguptowo thangwera Yosefe. Madaliso ya Yahova yakhali pa chirichense ndicho Potifala akhanacho mnyumba na kumunda. ⁶Potifala Adaikha chirichense ndicho akhanacho mmanja mwa Yosefe. Akhabonera lini pomwe kumbakumbuka chirichense kupambula chakudya ndicho akhadya. Tsapano Yosefe akhali wamaonekedwe yakudeka na yakutenga mtima.⁷Bzidachitika bzitamala ibzi kuti mkazi wa mbuyache adadyerera maso yache pa Yosefe achiti, "Gona na ine." ⁸Soma iye adalamba achiti kuna mkazi wa mbuyacheyo, "Nyang'anani, mbuyangu ambadziwa lini chirichense ndicho nimbachita mnyumba muno, apo waikha chirichense ndicho anacho mmanja mwangu. ⁹Palibe winangombo mkulu mnyumba muno kuposa ndimo ine ndiriri. Ambandilambiza lini chinthu chirichense soma imwe basi, thangwe ndimwe mkazawo. Nimchitiranti chakuipa chikulu ichi tsono ndichiphonyera Mulungu?"¹⁰Iye adasewera kuna Yosefe nsiku na nsiku, soma adalamba basi kugona naye ayai kukhala naye. ¹¹Bzidachitika nsiku inango kuti iye adapita mnyumba kukaphata basa lache. Mukhalibe munthu aliyense wapamuyipo mnyumbamo. ¹²Adamupfekeza bzakubvala bvache achiti, "Gona nande." Iye adasiya bzakubvala bzache mmanja mwamkaziyo, achithawa, mkubula panja..¹³Bzidachitika, pomwe mkaziyo adaona kuti iye wamusiyira bzakubvala bzache mmanja mwache apo wathawira panja, ¹⁴kuti achemera wanthu wa pamuyi pachepo achiwauza iwo, "Onani, Potifala wabweresa m'Heberi muno kudzatiseka ife. Adabwera kuna ine kuti adzagone nande, apo ndidachita kudzidzimuka. ¹⁵Bzidachitika kuti atabva kuti ndadzidzimuka, kuti adasiya bzakubvala bzachebzi na ine, mkuthawa, achiyenda panja."¹⁶Mkaziyo adabziikhira bzakubvala bza Yosefe pafupi na iye ate mbuyache kubwera pamuyipo. ¹⁷Iye adafokotozera iye bzobzi, "Nyabasa wachi Heberi ndiye mwatibwereserayu, adabwera muno kudzandiseka. ¹⁸Bzidachitika kuti pa nthawe ndiyo idadzidzimuka, adasiya bzakubvala bzachebzi kuna ine mkuthawira panja."¹⁹Bzidachitika kuti, pomwe mbuyache adabva kufokotoza kwa mkazache adamuuzako, "Ibzi ndibzo nyabasa wanu wandichita," iye adakalipa kwene kwene. ²⁰Mbuya wa Yosefe adamutenga iye mkumuikha mkaoko, mbuto ndiyo wamkaoko wa mafumu akhaikhiwa. Iye akhali momo mkaokomo.²¹Soma Yahova akhanaye Yosefe achionesa chikwaniriso cha mpangano kuna iye. Adamupa iye udidi pamaso pa wakunyang'anira kaoko. ²²Wakunyang'anira kaoko adapa Yosefe wamkaoko wense omwe akhali mkaokomo mmanja mwache. Chirichense akhachita momo, Yosefe ndiye akhanyang'anira chocho. ²³Wakunyang'anira kaokoyo akhadandaula lini chinthu chirichense ndicho achisiya mmanja mwache, thangwe Yahova akhanaye. Chirichense akhachitacho, Yahova akhachipambanisa.

Chapter 40

¹Bzidachitika kuti bzitamala bzinthu bzobzi, wakupereka mkombo wa mfumu ya ku Aigupto na wakuphika mkate wa mfumu adaphonyera mbuyawo, mfumu ya Aigupto. ²Falawo adakalipa na nduna zache ziwiri, mkulu wa anyakupereka mkombo na mkulu wakuphika mkate. ³Adawaikha iwo mkaoko mnyumba ya kapitawo wa alindiri, mkaoko yokha yokhayo ndiyo Yosefe adaikhiwa.⁴Kapitawo wa alindiri adapereka Yosefe kuna iwo, apo iye adawatumikira iwo. Adakhala mkaoko basi kwa kanthawe. ⁵Awiri wensewo adalota loto---wakupereka mkombo na wakuphika mkate wa mfumu ya mu Aigupto omwe adatsekerewa mkaoko wale---munthu aliyense payekha pa awiriwa adalota loto lache lache usiku bubodzibodzibo, apo loto lirirense likhana kuthumbudzulira kwache.⁶Yosefe adabwera kuna iwo machibese achiwaona. Onani, iwo akhadapsoma. ⁷Iye adabvunza nduna za Falawo ndizo zikhana iye mkaoko mule mnyumba ya mbuyache, kulewa kuti, ""Thangweranyi mukuoneka wakupsoma lero?" ⁸Izo zidati kuna iye, "Awiri tensefe talota maloto ndiyo palibe wakutithumbudzulira. Yosefe adati kuna iwo, "Kuthumbudzulira mesa mkwa Mulungu? Nduizeni ine pano chonde."⁹Mkulu wa wakupereka mkombo adauza Yosefe loto lache. Iye adati kuna iye, "Mu loto langu, ona, mpesa ukhali pamaso pangu. ¹⁰Mumpesamo mukhana mitawi mitatu. Pomwe ukhaphuka, maluwa yache yadaphuka apo matsapfundu yache yachibala nkhunje zakufwira. ¹¹Mkombo wa Falawo, ukhali mmanja mwangumu, Ndidatenga mpesa ule ndichiupsinyira mu mkombo wa Falawo, apo ndidapereka mkombo ule mmanja mwa Falawo.¹²Yosefe adati kuna iye, "Uku mkuthumbudzula kwache. Mitawi mitatuyo ni nsiku zitatu. ¹³Mkati mwa nsiku zitatu Falawo amdzatukula msolo wako achidzakubwezeresa pa basa lako. Umdzapereka pomwe mkombo wa Falawo mmanja mwache, ninga kalekale pomwe ukhali wakumbapereka mkombo wache.¹⁴Soma undikumbukire ine bzingakufambira, apo chonde dzandioneserembo chifundo ine. Dzandigume kuna Falawo na kundibulisa panja pa kaoko ino. ¹⁵Thangwe chadidi ndidachita kubewa mdziko la a Heberi. Kuno pomwe ndiribe kuchita chinthu chakuti andiikhire m'dindi la mdima lino."¹⁶Pomwe mkulu wa wakuphika mkate ule adaona kuti. thumbudzulo lire likhali labwino iye adati kuna Yosefe, "Ndidalotambo loto, apo, ona, bzisero bzitatu bza mikate bzikhali pamsolo pangupa. ¹⁷Mchisero cha padzaululetucho mukhana mikate ya Falawo ya moda wense, soma mbalame zikhaijonkhona kuchoka mchiseromo pamsolo pangupa.Yosefe adatawira achiti, "Kuthumbudzula kwache mkulu. Bzisero bzitatubzo ni nsiku zitatu. ¹⁸Mkati mwa nsiku zitatu Falawo amdzachosa msolo wako kuchoka kuna iwepo achidzakumanika pa muti. Mbalame zimdzadya mnomfu wako kuchoka kuna iwe.²⁰Bzidachitika mkucha wache kuti ikhali nsiku yakubadwa Falawo. Iye adakonzera madyerero anyabasa wache wensene. Iye adadzusa msolo wa mkulu wa wakupereka mkombo na msolo wa mkulu wakuphika mikate, pakati pa anyabasa wache. ²¹Adabwezeresa mkulu wa wakupereka mkombo ule pa udindo bwache, apo adapereka pomwe mkombo mmanja mwa Falawo. ²²Soma adamanika mkulu wa wakuphika mkate, ninga ndimo Yosefe adawathumbudzulira iwo. ²³Chensecho mkulu wa wakupereka mkombo ule alibe kukumbuka Yosefe, soma adamuyebweratu iye.

Chapter 41

¹Bzidachitika pakumala magole mawiri yamtelo kuti Falawo adalota loto. Onani, adakhala pafupi na mkulo wa Nailo. ²Onani, ng'ombe zinomwe zikazi zidanuka kuchoka mu Nailomo, zakudeka zichikhala zakunenepa, apo zidadya mmitete. ³Onani, ng'ombe pomwe zinomwe zikazi zidanuka pomwe pambuyo paizo kubula mu Nailo, zakuipa zichikhala zakuonda. Zidaima pambali pa zinzachezo mgombe mwa mkuloyo.⁴Ndiye ng'ombe zakuipa zichikhala zakuonda zire zidadya ng'ombe zakudeka na kunenepa zire. Kinangoka Falawo adaphephuka. ⁵Kinangoka adagona achilota pomwe kachiwiri. Onani, ngalengale zinomwe za tirigu zidamera pa tsinde libodzi, zabulungire zichikhala zabwino. ⁶Onani, ngalengale zinomwe, zakuonda zichikhala zakubvuka na chonzi chakumachibese, zidamera pambuyo pa izo.⁷Ngalengale zakuonda zire zidakhudyula ngalengale zabulungire zichikhala za kunenepa zire. Falawo adaphephuka, apo, onani yakhali maloto. ⁸Bzidachitika machibese yache kuti mtima wache udabonera. Iye adatuma mitumi kukachemera wense wamatsenga na wanthu wanzeru wa mu Aigupto. Falawo adawauza iwo maloto yache, soma pakhalibe angadakwanisa kumuthumbudzulira Falawo.⁹Ndiye mkulu wa wa wakupereka mkombo ule adati kuna Falawo, "Ndakumbukira bzakuphonya bzangu lero. ¹⁰Falawo adakalipa nawo anyabasa wache, achindiikha ine muno mkaoko mnyumba ya kapitawo wa alindiri, mkulu wakuphika mikate na inepano. ¹¹Tidalota maloto usiku bubodzibodzibo, iye na inepano. Tidalota munthu aliyense malingana na kuthumbudzula kwa loto lache.¹²Akhana ife momo mnyamata winango wachi Heberi, nyabasa wa kapitawo wa alindiri. Tidamuuza iye achithumbudzula maloto yathuyo. Adathumbudzula kuna ife malingana na loto lache. ¹³Bzidachitika kuti pomwe iye adatithumbudzulira ife, tenepo bzidachitika Falawo mkundibwezeresa ine pa udindo bwangu, soma winangoyo adamumanika."¹⁴Kinangoka Falawo adatuma mtumi kukachemera Yosefe. Kamkulumize iwo adamubulisa panja kuchoka m'dindi la mdima. Adabzimeta, mkuchinja bvakubvala bzache, achibwera mkati muna Falawo. ¹⁵Falawo adati kuna Yosefe, "Ndidalota loto, soma palibe wakulithumbudzulira . Soma ndabva bza iwepo, kuti ungabva loto ukukwanisa kulithumbudzula." ¹⁶Yosefe adamutawira Falawo, kulewa kuti, "Chiri lini mwa ine. Mulungu amdzamutawira Falawo na udidi."¹⁷Falawo adasewera na Yosefe, "Mu loto langu, ona, ndidaima pagombe lamkulo wa Nailo. ¹⁸Ona, ng'ombe zinomwe zikazi zidanuka mu Nailo, zakunenepa zichikhala zakudeka, apo zidadya pakati pa mitete.¹⁹Ona. ng'ombe pomwe zinomwe zikazi zidanuka pambuyo paizo, zakulenguka, zakuipa kwene kwene zichikhala zakuonda. Ndikhanatimbo kuona kale mdziko la Aigupto zakuipa ninga zozo. ²⁰Ng'ombe zakuonda na kuipa zire zidakhudyula ng'ombe zinomwe zikazi zakunenepa zire. ²¹Zitazikhudyula, ziribe kudziwika kuti azikhudyula, thangwe zikhali zakuipa basi ninga pakutoma. Kinangoka ndidaphephuka.²²Ndidanyang'ana mu loto langu, apo, ona, ngalengale zinomwe za tirigu zidamera pa tsinde libodzi, zipulumira bwino zichikhala zabwino. ²³Ona, ngalengale pomwe zinomwe---zidafofoloka, zakuonda, zichibvuka na chonzi chakumachibese---zidamera pambuyo paizo. ²⁴Ngalengale zakuonda zire zidakhudyula ngalengale zinomwe zabwino zire. Ndidawauza malotoya wamatsenga, soma palibe adakwanisa kuyathumbudzula kuna ine."²⁵Yosefe adati kuna Falawo, "Maloto ya Falawoya ngabodzibodzi. Ndicho Mulungu amfuna kuchita, wachipereka kuna Falawo. ²⁶Ng'ombe zinomwe zabwinozo ni magole manomwe yamweyo, apo ngalengale zinomwezo ni magole manomwe. Malotoya ngakulingana.²⁷Ng'ombe zinomwe zakuonda zichikhala zakuipazo ndizo zidabwera pambuyo paizo ni magole manomwe, apo pomwe ngalengale zinomwe zakubvuka na chonzi chakumachibesezo yamdzakhala magole manomwe ya njala. ²⁸Ichi mchinthu ndidasewera kuna Falawo. Ndicho Mulungu amfuna kuchita wachizimbulratu kuna Falawo. ²⁹Nyang'anani, magole manomwe ya mpfumba yakunyanya yamdzabwera mdziko lensene la Aigupto.³⁰Magole manomwe ya njala yamdzabwera yangadzamala yoyo, apo bzense bzakuti mukhana mpfumba mu Aigupto bzimdzayebweka, apo njalayo imdzasukwisa dziko. ³¹Mpfumba imdzakumbukika lini pomwe padziko thangwera njala ndiyo imdzabwerayo, nakuti imdzakhala ikulutsa. ³²Bzakuti lotolo lidabwereziwa kuna Falawo ni thangwe lakuti nkhaniyi yakhazikisiwa na Mulungu, apo Mulungu tsampanopa amdzaichita.³³Tsapano Falawo apsage munthu wakuzindikira na wanzeru, apo amuikhe wakunyang'anira dziko la Aigupto. ³⁴Falawo anembe wakunyang'anira dziko, apo iwo atsonkhese gawo libodzi la machanu ya bzakukolola bza mu Aigupto mmagole manomwe yampfumba.³⁵Iwo mbaakontcheze bzakudya bzensene mmagole yabwino yamkubweraya na kukoyeratu tirigu pa mkutonga kwa Falawo, pala chakudya chakudzaphatisiwa basa mmiyi. Iwo mbaachikoye. ³⁶Chakudyacho chimdzakhala chakutsonkhera dziko kwa magole manomwe ya njala yomwe imdzakhala mdziko la Aigupto. Munjira yoyo dziko limdzasukwa lini na njala."³⁷Langizo limweri likhali labwino pa maso pa Falawo na pa maso pa anyabasa wache wensene. ³⁸Falawo adati kuna anyabasa wache, "Tingakwanise kumugumana munthu ninga umweyu, omwe mwa iye muna Mzimu wa Mulungu?"³⁹Ndiye Falawo adati kuna Yosefe, "Nakuti Mulungu wakuonesera iwe bzensebzi, palibe winango wakuzindikira na wanzeru ninga iwepo. ⁴⁰Umdzanyang'anira nyumba yangu, apo na mafala yakoya wanthu wangu wensene amdzatongewa. Pakadera yangu yokha yachifumu ndiye nimdzakhala mkulu kuposa iwe." ⁴¹Falawo adati kuna Yosefe, "Ona, ndakukhazika iwe wakunyang'anira dziko lensene la Aigupto."⁴²Falawo adakhundula mphete yakudindiwa kuboko lache achiibvazika kuboko la Yosefe. Adamubvazika iye bzakubvala bza bafuta, achiikha korenti ya oro mkhosi mwache. ⁴³Adampakiza galeta lache lachiwiri ndilo akhali nalo. Wanthu akhambakuwa patsogolo pache, "Funyani mabondo." Falawo adamuikha iye kukhala wakutonga dziko lensene la Aigupto.⁴⁴Falawo adati kuna Yosefe, "Ndine Falawo, apo kupambula iwe, palibe munthu amdzadzusa boko lache ayai nzayo yache mdziko lensene la Aigupto." ⁴⁵Falawo adachemera dzina la Yosefe "Zafenati-Panea." Adamupa iye Asenati, mwana wachikazi wa Potifera wanwembe wa ku Oni, kukhala mkazache. Yosefe adazunga zunga wakutonga mdziko la Aigupto.⁴⁶Yosefe akhana magole makumi matatu pomwe adaima pamaso pa Falawo, mfumu ya Aigupto. Yosefe adabula kuchoka pamaso pa Falawo, achizunga mdziko lensene la Aigupto. ⁴⁷Mgole lachinomwe la mpfumbalo mataka yadabala bzizinjitsa.⁴⁸Iye adagwezeka chakudya cha magole manomwe chomwe chikhali mdziko la Aigupto achiikha chakudyacho mmizinda. Adaikha mu mzinda uliwense chakudya cha mminda yakuzungulira mzindayo. ⁴⁹Yosefe adakoya chakudya ninga mchenga wa mnyanza, chizinji kuti adalekeza kulewenga, thangwe chikhadapitirira pa kulewengapo.⁵⁰Yosefe akhana wana wachimuna awiri njala ikanati kubwera, omwe Asenati mwana wachikazi wa Potifera wansembe wa ku Oni, adamubalira iye. ⁵¹Yosefe adasandula dzina la mwanache wakutomayo Manase, thangwe adati, "Mulungu wandiyebwesa matsautso yangu yensene na banja lense la babangu." ⁵²Iye adasandula dzina la mwanache wachiwiri Eferemu, thangwe adati, "Mulungu wandibalisa ine mdziko la kusaya kwangu."⁵³Magole manomwe ya mpfumba ndiyo ikhali mdziko la Aigupto yadafika ku mapeto. ⁵⁴Magole manomwe ya njala yadayanbika, ninga ndimo Yosefe akhadalewera. Mukhana njala mmadziko yensene, soma mdziko lensene la Aigupto mukhana chakudya.⁵⁵Pomwe dziko lensene la Aigupto likhana chakudya, wanthu adachemera mwakukuwa Falawo pala chakudya. Falawo adati kuna wanthu wensene wa mu Aigupto, "Ndokoni kuna Yosefe apo mukachite ndibzo iye amkalewa." ⁵⁶Njala ikhali pa nkhope pa dziko lensene. Yosefe adafungula nyumba zense zakukoyera achigulisira wanthu wa mu Aigupto. Njalayo ikhali ikulutsa mdziko la Aigupto. ⁵⁷Dziko lense lapansi likhabweta ku Aigupto kudzagula tirigu kuchoka kuna Yosefe, thangwe njala ikhali ikulutsa padziko lense lapansi.

Chapter 42

¹Tsapano Yakobo adabva kuti kukhana tirigu ku Aigupto. Iye adati kuna wanache wachimuna, "Thangweranyi mukunyang'anisana?" ²Iye adati, "Onani pano, ndabva kuti ku Aigupto ndiko kuna tirigu. Polikani muyende koko mukatigulire pala tikhale na moyo seye kufa." ³Abale wache khumi wa Yosefe adapolika kuyenda kukagula tirigu wakuchoka ku Aigupto. ⁴Soma Yakobo alibe kutumiza Benjami m'bale wache wa Yosefe, kuyenda na abale wache wale, thangwe adati, "Ndikugopa kuti chakuipa chingakamuchitikire."⁵Wana wachimuna wa Isarayeli adabwera kudzagula pabodzi na adabwerawo, thangwe njalayo ikhali mdziko la Kanani. ⁶Tsapano Yosefe akhali wakutonga dzikolo. Ndiye akhali wakumbagulisira wanthu wense wadziko. Abale wache wa Yosefe adabwera achikotama nkhope zawo pansi kuna iye.⁷Yosefe adaona abale wache wale achiwazindikira, soma adabzibisa yekha kuna iwo achisewera nawo kwene kwene. Iye adati kuna iwo, "Imwepo mwachokera kuponi?" Iwo adati, "Kudziko la Kanani kudzagula chakudya." ⁸Yosefe adawazindikira abale wache wale, soma iwo alibe kumuzindikira.⁹Ndiye Yosefe adakumbukira maloto ndiyo adalota yakuguma iwo, apo iye adati kuna iwo wale, "Ndimwe wakuzonda! Mwabwera kudzaona mbuto zakusaya kuteteziwa za dziko lino." ¹⁰Iwo adati kuna iye, "Neye, mbuyangu. Akapolo wanu abwera kudzagula chakudya. ¹¹Tense ndife wana wachimuna wa munthu m'bodzi. Ndife wanthu wachadidi. Akapolo wanu ndife lini wakudzazonda.¹²Iye adati kuna iwo, "Neye, mwabwera kudzazonda mbuto zakusaya kuteteziwa zadziko lino." ¹³Iwo adati, "Ife akapolo wanu tiripo khumi na awiri paubale bwathu, wana wachimuna wa munthu m'bodzi mdziko la Kanani. Onani, mng'ono letu pali pano ana babathu, apo mano wathu m'bodzi ali lini na moyo."¹⁴Yosefe adati kuna iwo, "Ndibzo ndakuuzani imwepo; ndimwe wakuzonda. ¹⁵Pa ichi muniyezeriwa. Na moyo wa Falawo, mumdzabula lini muno, pokha pokha mano wanu mng'onoletuyo abwere kuno. ¹⁶Tumani m'bodzi wa imwe akatenge m'bale wanuyo. Mum'bakakhala mkaoko, kuti mafala yanuya yaezeriwe, penudi muna chadidi mwa imwe. Seye apo, na moyo wa Falawo, meju ndimwe wakudzazonda." ¹⁷Iye adawaikha iwo mkaoko kwa nsiku zitatu.¹⁸Yosefe adati kuna iwo mkucha wacheyo, "Chitani ichi apo mukhale na moyo, thangwe ine nimbagopa Mulungu. ¹⁹Penudi ndimwe wanthu wachadidi, winango mbaabakakhale mkaokomu, soma imwe muyende, mutakule tirigu wa njala ya mmiyi mwanu. ²⁰Kabwereseni mng'ono wanu letuyo kuna ine kuti mafala yanuya yatsimikizike apo mumdzafa lini." Ndiye iwo adachitadi tenepo.²¹Iwo adati kuna wina na mwayache, "Ndife wakuphonyadi kwene kwene pa ndibzo tidachita kuna m'bale wathubzo munjira yakuti tidachita kuonadi kubonera kwa mtima wache pomwe iye adatidandaulira soma ifepano tidalamba basi kumutetekera. Mthangwerache kubonera uku mwabwera kuna ife." ²²Rubeni adawatawira iwo, "Ndiribe kukuuzani ine, 'Nampodi kumuphonyera mwanayu.' Tsapano, onani ndipo, mulopa wache ukufunika pa ife."²³Alibe kudziwa kuti Yosefe akhawabva, thangwe pakhana wakuthumbudzulira chiseweredwe pakati pawo. ²⁴Iye adawafokotozera iwo achilira. Adazungunuka kuna iwo achisewera nawo. Iye adaphata Simeone pakati pawo achimumanga pamaso pawo. ²⁵Kinangoka Yosefe adatonga abale wache wale kudzaza masakha yawo na tirigu, na munthu aliyense kuikha kobiri zache msakha wache wache, na kuwapa kaliboso wa pa ulendo. Bzidachitika kuna iwo.²⁶Abale wache wale adaidzaza mabulu yawo na tirigu wawo achinyamuka kuchoka popo. ²⁷Nthawe ndizo m'bodzi wa Iwo adatsudzula sakha wache kuti ape chakudya bulu wache pamtetete, adaona kobiri zache zire. Onani, zikhali kukamwa kwa sakha wache. ²⁸Iye adati kuna abale wache, "Kobiri zangu andibwezera. Nyang'anani izi; ziri mkakha mwangumu." Mitima yawo idapsipa apo zjai adabwerera akunjenjemera kuna wina na mwayache, kulewa kuti, "Mchani ndicho Mulungu wachita kuna ifepano?"²⁹Iwo adayenda kuna Yakobo, babawo mdziko la Kanani achikamuuza bzense ndibzo bzikhadachitika kuna iwo. Iwo adati, ³⁰"Munthu, mbuya wa dzikolo, adasewera mwakuipa kuna ife achiganiza ninga tikhali wakukazonda mdzikomo. ³¹Tidati kuna iye, 'Ndife wanthu wachadidi. Ndife lini wakudzazonda neye. ³²Tiripo khumi na awiri ubale bwathu, wana wachimuna wa babathu. M'bodzi zjai ali lini na moyo pomwe, apo mng'ono letu ana babathu mdziko la Kanani.'³³Munthuyo, mbuya wadzikolo, adati kuna ife, 'Na ichi nimdzadziwadi kuti ndimwe wanthu wachadidi. M'bale wanu m'bodzi musiyeni na ine, takulani tirigu pala njala mmiyi mwanu apo muphate njira yanu muyende. ³⁴Kabwereseni m'bale wanu mng'ono letuyo kuna ine. Apodi nimdzadziwa kuti ndimwe lini wakudzazonda, soma kutidi ndimwe wanthu wachadidi wale. Kinangoka nimdzakutsudzulirani m'bale wanuyo kuna imwe, apo mumdzachita malonda mdziko muno."'³⁵Bzidachitika nthawe ndizo iwo adakhuthula masakha yawoyo, kuti, onani, aliyense kobiri zache zakugulira sakha zikhali msakha mwache. Pomwe iwo na babawo adaona kobiri za siriva zakukagulira masakhayo, akhana mantha. ³⁶Yakobo babawo adati kuna iwo, "Mwanditengera wanangu imwe. Yosefe ali lini na moyo, Simoni adayenda, apo mumdzachosa pomwe Benjaminiyu basi. Bzinthu bzensebzi bzakugwera ine."³⁷Rubeni adalewa kuna babache, kulewa kuti, "Mumdzapha wanangu wachimuna awiri penu nimdzabwezera lini Benjamini kuna imwe. Muikheni mmanja mwangu, apo nimdzamubweresa pomwe kuna imwe." ³⁸Yakobo adati, "Mwanangu ampolika lini namwe. Thangwe mano wache adafa nabzo apo iye wasala yekha. Penu chakuipa chimmugwera iye panjira ndiyo mukuyenderayi, ndiye mudziwiretu mumdzachita kubwerera kunyansi imvi zanguzi na nsisi ku thenje la Siolo."

Chapter 43

¹Njala ikhali ikulutsa mdzikomo. ²Bzidachitika kuti pomwe adamala kudya tirigu ule adabweresa kuchoka ku Aigupto, babawo adati kuna iwo, "Ndokoni pomwe; mukatigulire chakudya."³Yuda adawauza iwo, "Munthuyotu adatichenjeza chaibzo, 'Mumdzaiona lini nkhope yangui pokha pokha mng'ono wanuyo mukabwere naye pabodzi.' ⁴Mungatituma pabodzi na mng'ono wathuyo, timpolika kukakugulirani chakudyacho. ⁵Soma penu munimtumiza lini, timpolika lini. Thangwe munthuyo adati kuna ife, 'Mumdzaiona lini nkhope yanguyi pokha pokha mng'ono wanuyo mukabwere naye pabodzi."'⁶Isaraeli adati, "Thangweranyi mundandichita kuipa tenepo ine kumuuza munthuyo kuti mukhana pomwe mng'ono wanu winango?" ⁷Iwo adati, "Munthuyo adabvunza kuti timuuzitsitse bwino bza banja lathu. Iye adati, 'Babanu akana moyo? Muna m'bale wanu pomwe winango?' Ife tidamutawira iye malingana na mabvunzo yoya. Tingadakwanisa tani kudziwa kuti amfuna kulewa kuti, 'Kapolike nayeni kuno?'"⁸Yuda adati kuna Isaraeli babache, "Mtumizeni mnyamatayo na ine. Tinilamuka tichiyenda kuti tikhale na moyo seye kufa, tense awirife, imwe na wanathu pomwe ang'ono. ⁹Nimdzakhala chiphatiro cha iye. Mumdzadziwa ine. Penu nimkabwerera lini naye kuna imwe ndichidzamuimisa pamaso panu, ndiye thangwe limweli mbalidzakhale pa ine ate mtsogolo. ¹⁰Thangwe tingadakhala tiribe kuchedwa, chadidi pakufika nthawe zino zjai tingadakhala tabwerera kale pomwe kachiwiri."¹¹Babawo Isaraeli adati kuna iwo, "Penu bziri tenepoyo, tsapano chitani terepayu. Takulani bzipatso bzinango bzabwino kwene kwene bza mdziko muno mbzakutakulira bzanu. Mumutengere mphatso munthuyo mupolike nazo---mafuta ya mankhwala pang'ono, uchi pang'ono, bzakununchira na mure, mpfula na katungulume. ¹²Takulani kobiri zakupita kawiri mmanja mwanu. Kobiri ndizo adakubwezerani kumilomo kwa masakha yanu zire, muzitakule pomwe mmanja mwanu. Pinangopense kukhali kuphonyesa.¹³Tengani pomwe m'bale wanuyu. Lamukani muyende pomwe kuna munthuyo. ¹⁴Mulungu Wamphamvu zense akakuchitireni chifundo imwe pamaso pamunthuyo, pala kuti akakuchosereni m'bale wanuyo pabodzi na Benjamini. Penu ine nimkhala wakusaya wana wanguwo, mbandikhake nyamalira." ¹⁵Wanthuwo adatakula mphaso ire, apo mmanja mwawo adatakula kobiri zakukwana kawiri, pabodzi na Benjamini. Adanyamuka achipolika ku Aigupto achikaima pamaso pa Yosefe.¹⁶Nthawe ndizo Yosefe adaona Benjamini ana iwo, adati kuna tsanyumba wache, "Abwerese wanthuwo mnyumba muno, phaya nyama uyikonzekonze, thangwe wanthuwa anidya na ine masikati Yano." ¹⁷Tsanyumbayo adachita ndimo Yosefe adalewera. Adabweresa wanthuwo kunyumba ya Yosefe.¹⁸Wanthuwo akhana mantha thangwe adapisiwa mnyumna ya Yosefe. Iwo adati, "Ni thangwera kobiri ndizo zidabwezeriwa mmasakha mwathu pakutoma pale pomwe tidatumiwa muno kuti ationere thangwe. Pala iye atimange Ife mkutitenga ninga akapolo, apo atitengere abulu wathuwa. ¹⁹Iwo adafenderera tsanyumba wa Yosefeyo, achilewalewa naye pamsuwo wanyumbayo, ²⁰kulewa kuti, "Mbuyangu, tidapolika pakutoma kudzagula chakudya.²¹Bzidachitika, nthawe ndizo tidafika pambuto yakugona, kuti tidatsudzula masakha yathu, apo, onani, kobiri za munthu aliyense zikhali kukamwa kwa sakha wache, kobiri zathu mkulemera kwache kwense. Tazibweresa mmanja mwathu. ²²Kobiri zathu zinango tapolikanazo pomwe mmanja mwathu kudzagulira chakudya. Tikudziwa lini ndiye adaikha kobirizo mmasakha mwathumo." ²³Tsanyumbayo adati, "Mtendere ukhale kuna imwe, nampodi kugopa. Mulungu wanu na Mulungu wa babanu angakhale iye adaikha kobiri zanu mmasakha mwanumo. Ndidatambira kobiri zanu." Tsanyumbayo kinangoka adawabweresera iwo Simeoni.²⁴Tsanyumba adatenga wanthuwo mkupita nawo mnyumba mwa Yosefe. Adawapa madzi, achitsuka nzayo zawo. Iye adapa bzakudya mabulu yawo. ²⁵Iwo adakonzesera mphaso pala kubwera kwa Yosefe masikati, thangwe akhadabva kuti iwo amdzadya pampwepo.²⁶Nthawe ndizo Yosefe adabwera pamuyipo, iwo adabweresa mphaso ndizo zikhali mmanja mwawo mnyumbamo achikotama pansi pamaso pache kuna iye. ²⁷Iye adawamusa iwo bza moyo wawo achiti, Babanu ali bwino, nkhalamba mukhalewayo? Iwo akana moyo?"²⁸Iwo adati, "Kapolo wanu babathu ali bwino bwino. Iwo akana moyo." Apo iwo adakotama achimupa iye ulemu. ²⁹Pomwe iye adadzusa maso yache adaona mano wache Benjamin, mwana wachimuna wa mayi wache, apo iye adati, "Umweyu ndiye m'bale wanu mng'ono letu mudandiuzayo?" Ndiye iye adati, "Mulungu mbaakhale wachifundo kuna iwe, mwanangu."³⁰Yosefe adafulumiza kubula msubimo, thangwe akhali wakukhudzika na mano wacheyo. Adapsaga mbuto inango kukalira. Iye adayenda kusubi kwache kukalira momo. ³¹Adasamba nkhope yache achibula panja. Adabzilimbisa yekha, kulewa kuti, "Dyani chakudya."³²Akapolowo adamupa Yosefe payekha apo abalewo paokha. Aiguptowo popo adadya naye paokhambo thangwe Aigupto angadadya lini mkate pabodzi na Aheberi, nakuti kutenepo Aigupto mkubzipsipiza. ³³Abalewo adakhala pamaso pache, wakutoma kubadwa malingana na ukulu bwache, apo wakumalizira kubadwa malinganambo na umwana bwache. Wanthuwo akhali wakudabwa pabodzi. ³⁴Yosefe adatumiza mitanda kuna iwo kuchoka mu chakudya pamaso pache. Soma mtanda wa Benjamini ukhali wakukula kachanu kuposa mtanda wa aliyense wa abale wachewo. Iwo adamwa bwino bwino achisekerera pabodzi na iye.

Chapter 44

¹Yosefe adatonga tsanyumba wache, kulewa kuti, "Dzaza masakha yawanthuya na chakudya, chakuwanda ndimo angakwanisire kutakula, na kuikha kobiri za munthu aliyense kukamwa kwa sakha wache. ²Ikha kaneka yangu, kaneka ya siriva, kukamwa kwa sakha wa mng'onoletuyo, na kobiri zache pomwe za tirigu." Tsanyumbayo adachita ndimo Yosefe adalewera.³Machibese yadaonesa manyika, apo wanthuwo adanyamuka, iwo na mabulu yawo. ⁴Nthawe ndizo adabula kunja kwa muyiyo soma akhali lini patali letu, Yosefe adati kuna tsanyumba wache, "Lamuka, uwatewere wanthu wale, apo ungakawapinzula, ukalewe kuna iwo, 'Thangweranyi mwabwezera chakuipa mmalo mwa chabwino? ⁵Iyi ni kaneka lini ndiyo mbuyangu ambamwera, na kaneka ndiyo ambaphatisa basa kuombezera ula? Mwachita chakuipa, ichi ndicho mwachitachi."'⁶Tsanyumbayo adawapinzula iwo achisewera mafalaya kuna iwo. ⁷Iwo adati kuna iye, "Thangweranyi mbuyangu ambasewera mafala ninga yoya? Bziri kutali kuti akapolo wanuwa angachite chinthu ninga chimwecho.⁸Nyang'anani, kobiri ndizo tidazigumana kukamwa kwa masakha yathu, tidakubwereserani pomwe kuchoka nazo ku dziko la Kanani. Tingabe tani pomwe siriva na oro ya mbuyanu? ⁹Penu wina wa akapolo wanuwa anigumanika nayo aferetu umweyo, apo pomwe ife timdzakhala akapolo wa mbuyangu." ¹⁰Tsanyumba ule adati, "Tsapano mbabzichitike ninga ndimo mafala yanu yalewera. Iye anigumanika na kanekayo anikhaliratu kapolo wangu umweyo, apo winango mwensemwe munikhala na lazau.¹¹Kinangoka munthu aliyense adakulumiza kubulusa sakha wache pansi, apo munthu aliyense adatsudzula sakha wache. ¹²Tsanyumba ule adafununkhula. Adayamba na mkulu letuyo kumalizira na mng'onoletuyo, apo kanekayo idagumanika msakha mwa Benjamini. ¹³Kinangoka iwo adaphadzula bzakubvala bzawo. Munthu aliyense adapakiza bulu wache achibwerera pomwe mmuyimo.¹⁴Yuda na m'bale wache adabwera kunyumba ya Yosefe. iye mkuti akali popo basi, apo iwo adakotama pansi pamaso pache. ¹⁵Yosefe adati kuna iwo, "Mchani ichi ndicho mwachita? Mukudziwa lini kuti munthu ninga ine nimbachita bzakubzimira?"¹⁶Yuda adati, "Tingalewe chani kuna mbuyangu? Timsewera chani? Ayayi tim'bzipidigula tani tekha? Mulungu wagumana mphumbza za akapolo wanu. Nyang'anani, ndife akapolo wa mbuyangu, ife pabodzi na iye ndiye wagumanika na kaneka mmanja mwache." ¹⁷Yosefe adati, "Bziri kutali na ine kuchita tenepoyo. Munthu ndiye kaneka yagumanika mmanja mwacheyo, munthu umweyo amdzakhala kapolo wangu letu, soma pala winangomwe, kwirani mumtendere kuna babanu."¹⁸Kinangoka Yuda adabwera pafupi na iye achidzati, "Mbuyangu, chonde bvumani kapolo wanuyu asewere mafala mmakutu mwa mbuyangu, apo nampodi ukali bwanu bukhale pa kapolo wanguyu, thangwe muli ninga Falawo chaiye. ¹⁹Mbuyangu adamubvunza kapolo wache, kulewa kuti, 'Una baba ayai mano?²⁰Ife tidati kuna mbuya, 'Baba tinawo , munthu wakukalamba, na mwana wa muukalamba bwawo, ni mwana mng'ono. Soma mano wache adasaika, apo iyeyu yekha basi ndiye wasala kuna mayi wache, apo babachewo umweyu ambamukonda.' ²¹Ndiye mudati kuna akapolo wanu, polika nayeni kuno kuti ndidzamuone.' ²²Kumala popo, tidati kuna mbuyanguyo, 'Mnyamatayu angasiyane lini na babache. Thangwe achitondo kusiyana na babache babachewo amferatu.'²³Ndiye mudati kuna akapolo wanu, "'Pokha pokha mng'ono wanu letuyo apolike na imwe, mumdzaona lini pomwe nkhope yanguyi. ²⁴Ndiye bzidachitika nthawe ndizo ife tidakwira kuna kapolo wanu babangu, tidamuuza iye mafala ya mbuyangu. ²⁵Babathu adati, "Ndokoni pomwe, mukatigulire chakudya.' ²⁶Ndiye tidati, 'Tingapolike lini. Angakhala mng'ono wathuyu tiri naye, ndiye kuti timdzapolika, thangwe timdzakwanisa lini kuona nkhope yamunthuyo pokha pokha mng'ono wathuyo tiri naye.'²⁷Kapolo wanu babangu adati kuna ife, 'Mukudziwa kuti mkazangu adandibalira ine wana awiri wachimuna. ²⁸M'bodzi waiwo adandichokera ine apo ndidati, "Mchadidi iye wakhadzuliwa mbzidupsa, apo kuyambira popo ndiribe kumuona pomwe." ²⁹Tsapano munganditengera pomwe uyu, apo chakuipa chimdzamuonekera iye, mumdzapolika na imvi zanguzi na nsisi ku thenje la Siolo.'³⁰Tsapano, mnthangwerache, ningabwera kuna kapolo wanu babangu, uko mnyamatayu palibe, nakuti moyo wache wamangika mmoyo wa mnyamatayu, ³¹bzimdzachitika, nthawe ndizo amdzatondo kuona mnyamatayu ali lini na ife, iwo amdzaferatu. Akapolo wanu amdzapolika na imvi za kapolo wanu babathu na nsisi ku thenje la ku Siolo. ³²Thangwe kapolo wanuyu adakhala chiphatiro cha mnyamatayu kuna babangu achiti, 'Ningadzasaya kumubweresa kuna imwe, ndiye kuti nimdzatenga pikado kuna baba ate mtsogolo.'³³Tsapano mnthangwerache, chonde kapolo wanuyu mbaasale mmalo mwa mnyamatayu ninga kapolo kuna mbuyangu, apo mulekeni mnyamatayu akwire na abale wachewa. ³⁴Thangwe ningayende tani kuna baba pomwe mwanayu ana lini ine? Ndina mantha kukaona chakuipa ndicho chimkabwera pa baba.

Chapter 45

¹Ndiye Yosefe alibe ukwanisa kubzilambiza pa akapolo wense ndiwo akhadaima pambali pache. Iye adati mwakukuwa, "Mwensene mundichokere pano." Ndiye pakhalibe kapolo wakuima pafupi na iye pomwe iye adabzidziwisa kuna abale wache wale. ²Iye adalira mwakukuwa, Aigupto adabva bzobzo, na nyumba ya Falawo idabva pomwe bzimwebzo. ³Yosefe adati kuna abale wache, " Ine ndine Yosefe. Kodi babangu akana moyo na?" Abale wache wale alibe kumutawira, thangwe akhadaphatiwa na mantha pakumuona iye.⁴Ndiye Yosefe adati kuna abale wache, "Bwerani pafupi na ine, chonde." Iwo adafendera pafupi. Iye adati, " Ine ndine Yosefe m'bale wanu ule, omwe mudandigulisa ku Aigupto. ⁵Nampodi kuwawidwa mtima ayai kubzikalipira mwekha kuti mudandigulisa ine kuno, thangwe Mulungu adanditsogoza patsogolo panu kufuna kukoya moyo. ⁶Pa magole mawiriya mwakhala njala mdziko muno, apo yasala magole machanu ndiyo pamkhala lini kulima ayai kutsenga.⁷Mulungu adanditumiza ine patsogolo panu ninga wakusalira padziko lapansi, na kukukoyani imwe namoyo na chipulumuso chikulu. ⁸Ndiye ndimwe lini omwe mudanditumiza kuno neye soma ni Mulungu, apo wandisandusa babache wa Falawo, wakutonga nyumba yache yensene, na mtongi wa dziko lensene la Aigupto.⁹Kulumizani muyende kuna babangu mukawauze kuti, 'Ibzi ndibzo mwananu Yosefe walewa, "Mulungu wandisandusa mtongi wa dziko lense la Aigupto. Bwerani polikani kuna ine, nampodi kuchedwa. ¹⁰Mumdzakhala mdziko la Goseni, apo mumdzakhala pafupi na inepano, imwe na wana wanu, na wana wa wana wanu, na mabira yanu na ng'ombe zanu, na bzense ndibzo munabzo. ¹¹Nim'badzakudyesani kumweko, thangwe pakana magole machanu ya njala, pala kuti nampodi musauke, imwe, mabanja yanu, na bzense ndibzo muli nabzo."'¹²Nyang'anani, maso yanu yakuona, na maso ya m'bale wangu Benjamini, kuti ni mulomo wangu ndiwo ukusewera kuuza imwe. ¹³Mumkawauza Babanguwo bza ulemu bwangu muno mu Aigupto na bzensene ndibzo imwe mwaona. Mukakulumize mukapolike nawo babanguwo kuno."¹⁴Iye adakumbatira mkhosi mwa m'bale wache Benjamini achilira, apo Benjamini adalira pakhosi pachepo. ¹⁵Iye adampsompsona abale wache wensewo achiwalirira iwo. Kumala popo abale wachewo adalewalewa naye.¹⁶Mbiri ya nkhaniyo adauziwa wa kunyumba la Falawo: "Abale wache wa Yosefe abwera." Ibzi bzidakomera kwene kwene Falawo na akapolo wache. ¹⁷Falawo adati kuna Yosefe, "Lewa kuna abale wako, 'Chitani ichi: Pakizani nyama zanu apo mumbayende mdziko la Kanani. ¹⁸Katengeni babanu na mabanja yanu mukabwere kuna ine. Nimdzakupani bzabwino bza mdziko la Aigupto, apo mumdzadya bzakunenepa bza dzikoli.'¹⁹Tsapano mukutongewa, 'Chitani ichi, muwatengere kalosa wana wanu na akazanu kuchoka nazo mu Aigupto. Katengeni babanu mukabwere. ²⁰Nampodi kuchita thupo na vida yanu, thangwe bzabwino bzensene bza mdziko la Aigupto mpsanu meju."'²¹Wana wachimuna wa Isaraeli adachita tenepoyo. Yosefe adawapa makalosa, malingana na chitongi cha Falawo, na kuwapa bzakuthemera paulendo. ²²Kuna wensewo adapa munthu aliyense bzakubvala bzakumbachinja, soma kuna Benjamini adamupa kobiri madzana matatu za siriva na bzakubvala bzichanu bzakumbachinja. ²³Pala babache adatumiza ibzi: mabulu khumi yakupakiziwa na bzinthu bzabwino bza mu Aigupto; na mabulu khumi makazi yakupakiziwa kudzala na tirigu, mikate, na bzinthu bzinango pala babache paulendobo.²⁴Ndiye adawayendesa abale wachewo iwo achinyamuka. Iye adati kuna iwo, "Onesesani kuti munjiramu nampodi kupokana." ²⁵Iwo adakwira kubula mu Aigupto achibwera mdziko la Kanani, kuna Yakobo babawo. ²⁶Iwo adawauza iwo kulewa kuti "Yosefe ule akana moyo, apo zjai ni mtongi wa dziko lensene la Aigupto." Mtima wawo udadabwisika, thangwe alibe kukhulupirira ndibzo akhawauzabzo.²⁷Iwo adawauza babawowo mafala yensene ya Yosefe yomwe adalewa kuna iwo. Nthawe ndizo Yakobo adaona makalosa ndiyo Yosefe adatumiza kudzawatakula, mtima wa Yakobo babawo udatsitsimuka. ²⁸Isaraeli adati, "Bzakwana. Yosefe mwanangu akana moyo. Nimdzayenda ndikamuone ndikanati kufapa."

Chapter 46

¹Isaraeli adalonga ulendo bwache na wense ndiwo akhanawo achiyenda ku Bereseba. Kumweko adakathira nsembe kuna Mulungu wa babache Isaki. ²Mulungu adasewera na lsaraeli mmasomphenya usiku, kulewa kuti, "Yakobo, Yakobo." Iye adati, "Ine ndiripano." ³Iye adati, "Ndine Mulungu, Mulungu wa babako. Nampodi kugopa kupolika ku Aigupto, thangwe kumweko nimkakusandusa kukhala dzinza likulu. ⁴Nimdzapolika nawe pabodzi ku Aigupto, apo chadidi nimdzakubweresa pomwe kudzaulu apo Yosefe amdzampsinkha maso yako na boko lache."'⁵Yakobo adalamuka kuchoka ku Bereseba. Wana wa Isaraeli adanyamuka Yakobo babawo, Wana wawo, na akazawo mmakalosa ndiyo Falawo adatumiza kukamunyamula iye. ⁶Iwo adatakula ng'ombe zawo na vida zawo ndizo akhadazigumana mdziko la Kanani. Iwo adabwera mu Aigupto, Yakobo na wanache wensene na iye. ⁷Iye adabweresa ku Aigupto wanache wachimuna na Wana wachimuna wa wana wawo, wanache wachikazi na wana wachikazi wa wana wawo wachimuna, na mbeu yache yensene.⁸Aya ni madzina ya wana wachimuna wa Isaraeli omwe adabwera ku Aigupto: Yakobo na mbeu yache, Rubeni, mwana wakutoma wachimuna wa Yakobo; ⁹wana wachimuna wa Rubeni, Hanoki, Palu, Hezroni, na Karmi; ¹⁰wana wachimuna wa Simoni, Yemueli, Yamini, Ohadi, Yakini, Zohari, na Sauli, mwana wachimuna wa mkazi wa ku Kanani; ¹¹na wana wachimuna wa Levi, Gerisoni, Kohati, na Merari.¹²Wana wachimuna wa Yuda akhali Eri, Onani, Sela, Perezi, na Zera (soma Eri na Onani akhadasaika kale mdziko la Kanani). Wana wachimuna wa Perezi akhali Hezroni na Hamuli. ¹³Wana wachimuna wa Isakara akhali Tola, Pua, Yasubi, na Simuroni. ¹⁴Wana wachimuna wa Zebuluni akhali, Seredi, Eloni, na Yaleeli. ¹⁵Awa akhalimbo wana wa Leya omwe adabala na Yakobo ku Padani Aramu, pabodzi na mwana wachikazi Dina. Wanache wachimuna na wachikazi akhakwana makumi matatu na atatu.¹⁶Wana wachimuna wa Gadi akhali Zifloni, Hagi, Suni, Ezboni, Eri, Arodi, na Areli. ¹⁷Wana wachimuna wa Aseri akhali Yimna, Yisiva, Yisivi, na Berita; apo Sera akhali mpfumakazi yawo. Wana wachimuna wa Beriya akhali Hebere na Malikieli. ¹⁸Awa akhali wana wachimuna wa Zilipa, omwe Labani akhadawapereka kuna Leya mwanache wachikazi. Wana wachimuna wa iye adabala na Yakobo---khumi na atanthatu wense pabodzi.¹⁹Wana wachimuna wa mkazi wa Yakobo Rakelo akhali Yosefe na Benjamin. ²⁰Mu Aigupto Manase na Eferemu adabadwa kuna Yosefe omwe Asenati, mwana wachikazi wa Potifera wansembe wa ku Oni adamubalira iye. ²¹Wana wachimuna wa Benjamin akhali Bela, Bekeri, Asiberi, Gera, Janani, Ehi, Rosi, Mupimu, Hupimu, na Aridi. ²²Awa akhali wana wachimuna wa Rakelo omwe adabadwa kuna Yakobo---khumi na anayi wense pabodzi.²³Mwana wachimuna wa Dani akhali Husimu. ²⁴Wana wachimuna wa Nafitali akhali Yazeeli, Guni, Yezera, na Silemu. ²⁵Amwewa ndiwo akhali wana wachimuna wakubaliwa kuna Yakobo kwa Biliha, omwe Labani adapa kuna Rakelo mwanache wachikazi---anomwe wense pabodzi.²⁶Wensene ndiwo adayenda ku Aigupto na Yakobo, omwe akhali wambeu yache chaiwo, seye kulewengera wana wachimuna wa mkazi wa Yakobo, akhali makumi matanthatu na atanthatu wense pabodzi. ²⁷Na wana chimuna awiri wa Yosefe ndiwo adabadwa kuna iye mu Aigupto, wanthu wa ku nyumba ya Yakobo omwe adayenda ku Aigupto akhali makumi manomwe wense pabodzi.²⁸Yakobo adatumiza Yuda patsogolo pache kuna Yosefe kukamulatiza njira iye akanati kuti ayende ku Goseni, apo adabwera kudziko la Goseni. ²⁹Yosefe adakonzekera galeta lache achiyenda kukagumana naye Isaraeli babache ku Goseni. Iye adamuona iye, mkumukumbatira khosi lache, achilira pakhosi lache nthawe itali. ³⁰Isaraeli adati kuna Yosefe, "Tsapano ndilekeni ndife zjai, thangwe ndaona nkhope yako, kuti ukana moyo."³¹Yosefe adati kuna abale wache wale na kuna nyumba ya babache, "Nimdzakwira kukamuuza Falawo , kulewa kuti, 'Nyumba ya abale wangu na nyumba ya babangu, ndiwo akhali mdziko la Kanani, abwera kuna ine. ³²Wanthuwa mbaamakabusa wamabira, thangwe akhala wakumbafuwa ng'ombe. Iwo abweresa mabira yawo, ng'ombe zawo, na bzense ndibzo anabzo.³³Bzimdzachitika, nthawe ndizo Falawo amdzakuchemerani na kudzabvunza, 'Baea lanu mchiyani?' ³⁴kuti mudzalewe, 'Akapolo wanufe timbafuwa ng'ombe kuchoka paubwana ate lero lino, ife, pabodzi na abereki wathu.' Chitani bzobzi pala kuti mukhale mdziko la Goseni, thangwe amakabusa wamabira wense Aigupto ambanyansidwa nawo."

Chapter 47

¹Kinangoka Yosefe adapita momo achiuza Falawo, "Babangu na abale wangu, mabira yawo, ng'ombe zawo, na bwense ndibzo anabzo, afika kuchoka ku dziko la Kanani. Onani, ali mdziko la Goseni." ²Iye adatenga achanu mwa abale wache achiwadziwisa kuna Falawo.³Falawo adati kuna abale wache wa Yosefe, "Basa lanu mchiyani?" Iwo adati kuna Falawo, "Akapolo wanu mbaamakabusa, ninga abereki wathu." ⁴Ndiye iwo adati kuna Falawo, "Tabwera ninga wakutondo kudzadikhira mdziko muno. Palibe upsa bwakudyesera bzifuwo bza akapolo wanu, thangwe njala yakula mdziko la Kanani. Ndiye tsapano, chonde bvumani akapolo wanu akhalembo mdziko la Goseni."⁵Kinangoka Falawo adalewa kuna Yosefe, kulewa kuti, "Babako na abale wakowa abwera kuna iwe. ⁶Dziko la Aigupto liri pamaso pako. Uwakhazike babako na abale wakowa pa mbuto yakudekesesa, mdziko la Goseni. Penu ukudziwa wanthu wanzeru pakati pa amwewa, uwaikhe anyang'anire ng'ombe zanguzi."⁷Kinangoka Yosefe adabweresa momo babache Yakobo achiwadziwisa kuna Falawo. Yakobo adadalisa Falawo. ⁸Falawo adati kuna Yakobo, "Mwakhala magole mangasi?" ⁹Yakobo adati kuna Falawo, "Magole ya ulendo bwangu ni dzana libodzi na makumi matatu. Magole ya moyo wangu yakhala yakuchepa na yakuwawa. Yalibe kukhala yakutalika ninga nsiku za abereki wangu' zaulendo." ¹⁰Kinangoka Yakobo adadalisa Falawo achichoka pamaso pache.¹¹Kinangoka Yosefe adakhazika babache na abale wache. Iye adawapa iwo pakukhala mdziko la Aigupto, pakukomesesa mdzikomo, mdziko la a Ramese, ninga ndimo Falawo adatongera. ¹²Yosefe adapereka chakudya kuna abale wachewo, na wabanja lensene la babache. malingana na kuwanda kwa wana wawo.¹³Tsapano mukhalibe chakudya mdzikomo; thangwe njala ikhadakula. Dziko la Aigupto na dziko la Kanani yakhadasukwa thangwera njala. ¹⁴Yosefe adakontcheza kobiri zensene ndizo zikhali mdziko la Aigupto na mdziko la Kanani, pakugulisa tirigu kuna wamzdikomo. Tsapano Yosefe adabweresa kobiri ku nyumba yachifumu ya Falawo.¹⁵Pomwe kobiri zense zamu Aigupto na Kanani zidasakazika, Aigupto wense adabwera kuna Yosefe kudzati, "Tipenimbo chakudya! Thangweranyi kuti tife na njala uko imwe mulipo thangwera kuti kobiri zathu zayenda?" ¹⁶Yosefe adati, "Penu kobiri zanu zayenda, bweresani bzifuwo bzanu nimkupani chakudya timbachite matsintha na bzifuwo bzanubzo." ¹⁷Ndiye iwo adabweresadi bzifuwo bzawo kuna Yosefe. Yosefe adawapa chakudya kuchita matsintha na akavalo, na mabira, na ng'ombe, na abulu. Iye adadyesa iwo chakudya chakusinthana na bzifuwo bwawo bzense gole limwelo.¹⁸Pomwe gole limwelo lidamala, adabwera kuna iye gole linzachelo kudzati kuna iye, "Tinibisila lini mbuyathu kuti kobiri zathu zayenda zense, na kuti ng'ombe mzambuyathu. Palibe chasala pamaso pa mbuyangu, kupambula matupi yathuya na dziko lathuli. ¹⁹Thangweranyi tife ife pamaso panu, ifepano na dziko lathu kubodzi? Mugule ifepano na dziko lathu kubodzili kuchita matsintha na chakudya, apo ife na dziko lathuli timdzakhala akapolo kuna Falawoyo. Tipenimbo mbeu pala kuti tikhale na moyo seye kufa, nakuti pomwe dzikoli nampodi lisanduke matere."²⁰Ndiye Yosefe adagulira Falawo dziko lensene la Aigupto. Thangwe munthu aliyense mu Aigupto adagulisa munda wache, thangwe njala ikhali ikulutsa maninge. Munjira yoyi, dziko lidasanduka la Falawo. ²¹Angakhala wanthu, iye adawasandusa akapolo wache kuchoka kumalire ya Aigupto kufika kumapeto kwinango. ²²Ni dziko lokha la ansembe ndilo Falawo alibe kugula, thangwe ansembe akhapasiwa gawo la kwa Falawo. Iwo akhambadya gawo ndilo Falawo akhawapasalo. Mnthangwerache iwo alibe kugulisa dziko lawo.²³Kinangoka Yosefe adati kuna wanthu, "Onani, ndakugulani imwepo na dziko lanu lero kukhala wa Falawo. Tsapano iyi ni mbeu yanu, apo mumdzakabzala mdziko. ²⁴Pakudzakolola, mudzapereke libodzi la magawo machanu kuna Falawo, apo magawo manayiyo yamdzakhala yanu, thangwe mbeu ya mmunda na ya chakudya cha mabanja yanu na ya wana wanu."²⁵Iwo adati, "Mwapulumusa miyoyo yathu. Mbatigumane udidi pamaso panu. Timdzakhala akapolo wa Falawo." ²⁶Ndiye Yosefe adakhazikisa kukhala chizerewezi ndicho chikuphata basa mdziko la Aigupto ate lero lino, kuti libodzi la magawo machanu yambakhala ya Falawo. Dziko lokha la ansembe ndilo liribe kusanduka la Falawo.²⁷Ndiye Isaraeli adakhala mdziko la Aigupto, mphimpha ya ku Goseni. Wanthu wache adagumana vida zawo mumwemo. Akhali wakubala achiwanda kwene kwene. ²⁸Yakobo adakhala mdziko la Aigupto magole khumi na manomwe, ndiye magole ya moyo wa Yakobo yakhali dzana libodzi na makumi manayi na manomwe.²⁹Pomwe nthawe idafendera kuti Isaraeli afe, adachemera mwanache wachimuna Yosefe achiti kuna iye, "Penu tsapano ndagumana udidi pamaso pako, bzatika boko lako kutseri kwa ntchafu yangu, apo undionese bzabwino na bzachadidi. Chonde nampodi kudzandifuchira mu Aigupto. ³⁰Ningadzagona na abereki wangu, mudzandichose mu Aigupto mkudzakandiikha mnthenje la aberekiwo." Yosefe adati, "Nimdzachita ndimo mwalewera." ³¹Isaraeli adati, "Lumbira kuna ine," apo Yosefe adalumbira kuna iye. Kinangoka Isaraeli adakotama pa msolo wa msolo wache.

Chapter 48

¹Bzidachitika bzitamala ibzi, kuti winango adalewa kuna Yosefe, "Nyang'anani, babanu akudwala." Ndiye adatengana na wanache awiri wachimuna, Manase na Eferemu. ²Pomwe Yakobo adauziwa, "Nyang'anani, mwananu wachimuna Yosefe wafika kudzakuonani," Isaraeli zidadzerera mphamvu achilamuka kukhala tsonga pa kugona pache.³Yakobo adati kuna Yosefe, "Mulungu wamphamvu zense adandionekera ine pa Luzi mdziko la Kanani. Iye adandidalisa ⁴achiti kuna ine, 'Ona, nimdzakuchitisa kukhala wakubala, na kukuwanzisani. Nimdzakusandusa iwe kukhala thimu la wamadzinza. Nimdzapereka dzikoli kuna mbeu yako ya pambuyo pako ninga lawo lawo chikhalire.'⁵Tsapano wanako wachimuna awiri, omwe adabadwa kuna iwe mdziko la Aigupto ndikanati kubwera ine mu Aigupto, mbangu. Eferemu na Manase amdzakhala wangu, ninga ndimo aliri wangu Rubeni na Simeone. ⁶Wana wakubaliwa pambuyo pawo amdzakhala wako; iwo amdzandandaliziwa pansi pa madzina ya abale wangu wa mmibadwo yawo. ⁷Soma ningakhala inepano, pomwe ndidabwera kuchoka ku Padani, kuna wamisozi wangu Rakelo adafera mdziko la Kanani panjira, tikadali patali kuti tifike ku Efrati. Ndidamuikha pampwepo panjira ya ku Efrati" (ndiye kuti, Beterehemu).⁸Pomwe Isaraeli adaona wana wachimuna wa Yosefe, adati, "Ngwayani amwewa?" ⁹Yosefe adati kuna babache, "Mbangu, omwe Mulungu wandipa kuno." Isaraeli adati, "Abwerese kuna ine, kuti ndiwadalise." ¹⁰Tsapano maso ya Isaraeli yakhatazira thangwera kukalamva kwache, ndiye zjai akhakwanisa lini kuona. Ndiye Yosefe adawabweresa iwo pafupi na iye, achiwampsompsona na kuwakumbatira.¹¹Isaraeli adati kuna Yosefe, "Ndikhadikhira lini kuona pomwe nkhope yako, soma Mulungu wandibvuma kuona wana wako." ¹²Yosefe adawabulisa kuchoka pa mabondo ya Isaraeli, achikotama nkhope yache pansi. ¹³Yosefe adawatenga awiri wensewo, Eferemu kuboko lache lamadidi kunyang'ana boko lamadidi la Isaraeli, achiwabweresa pafupi na iye.¹⁴Isaraeli adafuthula boko lache lamadidi achibzatika pa msolo pa Eferemu, omwe akhali mng'ono, na boko lache lamadzere pa msolo wa Manase. Adapingasa manja yache, thangwe Manase akhali mwana wakutoma. ¹⁵Isaraeli adadalisa Yosefe, achiti, "Mulungu omwe abereki wangu Aburahamu na Isaki adafamba pamaso pache, Mulungu omwe wanditchenkha ine kufika ate lero, ¹⁶mnjero ndiye wanditeteza inepano ku bzakuipa bzense, mbaadalise anyamatawa. Dzina langu mbaligumiwe mwa iwowa, na dzina la abereki wangu Aburahamu na Isaki. Mbaakule kukhala thimu padziko lapansi."¹⁷Pomwe Yosefe adaona babache kubzatika boko lawo lamadidi pa msolo pa Eferemu, bziribe kumukomera. Iye adatenga boko la babache mkuligwinya kuchoka pamsolo pa Eferemu kuyenda pamsolo pa Manase. ¹⁸Yosefe adati kuna babache, "Si tenepa, babangu; thangwe uyu ni mwana wakutoma. Boko lanu lamadidi ikhani pamsolo pache."¹⁹Babache adalamba achiti, "Ndikudziwa inepano, mwanangu, ndikudziwa. Iye pomwe amdzakhala wanthu, apo iye pomwe amdzakhala mkulu. Ndiye mng'ono wacheyo amdzakhala mkulu kuposa iye, apo mbeu yache imdzakhala thimu la madzinza." ²⁰Isaraeli adawadalisa iwo nsiku yoyo na mafala yoya, "Wanthu wa ku Isaraeli amdzaguma madaliso na madzina yanu kulewa kuti, 'Mulungu mbaakuikhe iwe kukhala ninga Eferemu na ninga Manase'." Munjira yoyi, Isaraeli adaikha Eferemu wakutoma pa Manase.²¹Isaraeli adati kuna Yosefe, "Onani, ndiri pafupi kufa, soma Mulungu amdzakhala nawe, achidzakubwezeresa kudziko la makolo yako. ²²Kuna iwe, ninga omwe uli padzaulu pa abale wako, nimkupasa phompho la phiri ndilo ndidatenga kuchoka kuna Amori kuphatisa basa dipa langu na uta bwangu."

Chapter 49

¹Kinangoka Yakobo adachemera wanache wachimuna, achiti: "Gwezekanani pabodzi, kuti ndikuuzeni bzomwe bzimdzakuchitikirani mtsogolo. ²Gwezekanani kuti mutetekere, imwe wana wachimuna wa Yakobo. Tetekerani kuna Isaraeli babanu.³Rubeni, ndiwe mwanangu wakutoma, mphamvu zangu na chiyambi cha mphamvu zangu, ulemu bwakupambana, na mphamvu yakupambana. ⁴Wakusaya kutetezeka ninga madzi yakuthamanga, umdzapambana lini, thangwe udayenda ate pa kama ya babako. Kinangoka udaipsipiza; udayenda ate ndipo nimbagonapo.⁵Simeoni na Levi mbubale bwawo. Bzida bza mphumbza ndibzo madipa yawo. ⁶O mtima wanguwe, nampodi kupita mmalangizo mwawo; Ulemerero bwanguwe, nampodi kubziphathika mmagumano mwawo, thangwe mtima wangu una ulemu bukulutsa pachimwecho. Thangwe mu ukali bwawo adapha wanthu. Mkufuna kwawo adapungula ng'ombe zapakalosa.Ukali bwawo mbabutembereriwe, thangwe kukhali kwakugopsa--apo ukali bwawo, nakuti bukhali bukulu. Nimdzawagawa mwa Yakobo na kuwabalalisa mwa Isaraeli.⁸Yuda m'bale wako amdzakutenda iwepo. Boko lanu limdzakhala pakhosi pa awengi wanu. Wana wachimuna wa babanu amdzakukotamirani imwepo.⁹Yuda ni mwana wa mphondolo. Mwananguwe, wayenda kukwira kuchoka kuna wakugwedwa wako. Iye adakotama pansi, adakhwathama ninga mphondolo, ninga mphondolo ikazi. Mbani angabzithembe kukamulamusa iye?¹⁰Mpsimbo yachifumu imdzachoka lini mwa Yuda, ayai mpsimbo ya mtongi kuchoka pakati pa nzayo zache, ate Silo kubwera. Madzinza yamdzamubvera iye.¹¹Adamangirira bulu wache pa mpesa, na mphulu ya bulu wache pa mpesa wakusankhuliwa, Wafula malaya yache mu vinyu, na chakufunika chache mmulopa wa mpesa. ¹²Maso yache yamdzakhala mapsipa ninga vinyu, na mano yache kuchena ninga mkaka.¹³Zebuluni amdzakhala m'phepete mwa nyanza. Amdzakhala gombe la mimwadiya, na malire yache yamdzafika ku Sidoni.¹⁴Isakara ni bulu wamphamvu, akugona pakati pa makhola yamabira. ¹⁵Iye waona mbuto yabwino yakupumira na mbuto yakudeka. Amdzakotamisa phewa lache pa kachitigu kutakula na kukhala kapolo wa kuphata basa lakungingimiza.¹⁶Dani amdzayeruza wanthu wache ninga m'bodzi wa dzinza la Isaraeli. ¹⁷Dani amdzakhala nyoka m'phepete mwa njira, nyoka ya ndulu munjira ndiyo imbaluma makatendene ya akavalo, pala kuti wakupakira wache agwere chakumbuyo. ¹⁸Ndikudikhira chipulumuso chanu, Yahova.¹⁹Gadi---akapondolo amdzamumpsinkha, soma amdzawampsinkha pa akadendene wawo. Chakudya cha ²⁰Aseri chimdzadala, achidzapereka bzakulongosoka bzachifumu. ²¹Nafitali nswala yakutsudzula; amdzakhala na mafala yabwino.²²Yosefe mtawi wakubala, mtawi wakubala pafupi na lowe, omwe mitawi yache yayanga pa litsito. ²³Wenekachiro uta amdzamubvutisa iye kwene kwene achimuthwika iye na chibonereso.²⁴Soma uta bwache bumdzakhala bwakuteya teya, na manja yache yamdzakhala yakuzerewera thangwera manja ya Wamphamvu zense wa Yakobo, thangwera dzina la makabusa, Thanthwe la Isaraeli.²⁵Mulungu wa babako amdzakuthandiza na Mulungu Wamphamvu zense amdzakudalisa na madaliso ya kudzaulu kupitirira, madaliso ya madzi yakuzika ndiyo yali kuseri, na madaliso ya masuku na chibaliro.²⁶Madaliso ya babako mmakulu kuposa madaliso ya mapiri ya kalekale ayai bzinthu bzakudeka bza mmapiri yachikalekale. Mbabzikhale pamsolo pa Yosefe, ayai pomwe pa korona wa pamsolo pa iye wakulekanisiwa na abale wache.²⁷Benjamin ni mphumphi ya njala. Machibese amdzadya chilombo chakuzomola, apo kumaulo amdzamwaza wakudzaphotolawo."²⁸Aya ni madzinza khumi na mawiri ya Isaraeli. Ibzi ndibzo babawo adawauza iwo nthawe ndizo adawadalisa. Aliyense adamudalisa na mdaliso wakuthemera. ²⁹Ndiye adawalangiza achiti kuna iwo, "Ndasala pang'ono kuyenda kuna wanthu wangu. Mundiikhe pabodzi na abereki wangu wakale mgwinza ndilo liri mmunda wa Efroni m'Hiti, ³⁰mgwinza la mmunda wa Makipela, ndilo liri patsogolo pa Mamre mdziko la Kanani, munda ndiwo Aburahamu adagula kusandusa thenje kuchoka kuna Efuroni m'Hiti.Popo adamuikha Aburahamu na Sara mkazache; Popo adamuikha Isaki na Rebeka mkazache; apo popo ndidaikha Leya. Mundayo na gwinza ndilo liri momo bzidaguliwa kuchoka kuna wanthu wa ku Heti." Pomwe Yakobo adamaliza malangizoya kuna wanache wachimunawo, adafunya nzayo zache pakama, achipuma kwakumaliza, achiyenda kuna wanthu wache.

Chapter 50

¹Kinangoka Yosefe adadandaula zedi mwakuti adagwa pa nkhope ya babache, achimlilira iye, achimumpdompsona. ²Yosefe adatonga akapolo wache anyabezi kuikha babache mankhwala yakuletsa thupi kubvunda. Ndiye anyabeziwo adathira Isaraeli mankhwalayo. ³Iwo adatenga nsiku makumi manayi, thangwe ndiyo ikhali nthawe yakukwana kuthira mankhwalayo. Wanthu wa mu Aigupto adamulira iye nkhawa nsiku makumi manomwe.⁴Nthawe ndizo nsiku zakulira nkhawayo zidamala, Yosefe adauza wakunyumba ya Falawo, kulewa kuti, "Penu ndagumana udidi pamaso panu, chonde sewerani kuna Falawo kulewa kuti, ⁵'Babangu adandilumbirisa, kulewa kuti, "Ona, ndasala pang'ono kufa ine. Undiikhe mgwinza langu ndilo ndidabzigobera mdziko la Kanani. Mwemo ndimo udzandiikhe inepano." Tsapano Ndilekeni ndikwire ndikaikhe babanguwo, apo kinangoka nimdzabwerera.'" ⁶Falawo adatawira, "Ndoko ukaikhe babakowo, ninga ndimo iwo adakulumbirisila."⁷Yosefe adakwira kukaikha babachewo. Akapolo wensene wa Falawo adayenda naye---akulu akulu wapabanjapo, nduna zense zikulu zikulu za mdziko la Aigupto, ⁸na wapabanja lense la Yosefe na abale wache, na wakubanja la babache kubodzi. Soma wana wawo, mabira yawo, na ng'ombe zawo zidasala mdziko la Goseni. ⁹Magaleta na wakupakira akavalo adayenda naye pomwe. Likhali thimu lizinjitsa la wanthu.¹⁰Pomwe iwo adafika pa mataka yachipfuku pfuku ya Atadi ng'ambu ya mkulo wa Yolodano, adalira nkhawa na nsisi zikulutsa. Popo Yosefe adachita nsiku zinomwe akulira babachewo. ¹¹Pomwe wanthu wa mdzikomo, a Kanani, adaona kulira kwa pamataka yakupfukuka ya Atadi, adati, "Ichi mchakuchitika chakuipira Aigupto chikulu." Mnthangwerache dzina la mbutoyo imbachemeriwa Abeli Mizraimu, ndiyo iri ng'ambu ya Yorodano.¹²Ndiye wana wache wachimunawo adachita kuna Yakobo ninga ndimo iye adawapanganizira. ¹³Wanache adamutakula iye kuyenda naye mdziko la Kanani achikamuikha mgwinza mmunda wa Makipela, patsogolo pa Mamre. Aburahamu akhadagula gwinzalo na mundayo kudzakhala mbuto ya thenje. Akhadagula kuchoka kuna Efroni m'Hiti. ¹⁴Atamala kuikha babachewo, Yosefe adabwerera ku Aigupto, iye, pabodzi na abale wache, na wensene ndiwo akhadamperekeza iye kukaikha babache.¹⁵Nthawe ndizo abale wa Yosefe adaona kuti babawo adasaika, adati, "Tani achikhala kuti Yosefeyu wapitiriza kutikalipira ifepano mkukhumba bzakutibwezera meju bzachadidi pa bzense bzakuipa ndibzo tidamuchitira?" ¹⁶Ndiye iwo adafuna pakhale Yosefe. kulewa kuti, "Babako adasiya malangizo akanati kufa, kulewa kuti, ¹⁷'Muuzeni Yosefe tere, "Chonde lekerera chakuipa cha abale wako na chakuipa chawo nthawe ndizo adakuchita chakuipa iwepo."' Tsapano chonde lekerera akapolo wa Mulungu wa babako." Yosefe adalira pomwe iwo akhasewera kuna iye.¹⁸Abale wache adayendambo achigwesa nkhope zawo pansi pamaso pache. Iwo adati, "Ona, ndife akapolo wako." ¹⁹Soma Yosefe adawatawira iwo, " Nampodi kubva mantha. Kodi ine ndiri m'buto ya Mulungu? ²⁰Mungakhala imwepo, mudafuna kundipha ine, soma Mulungu adasanduliza kukhala bzabwino, kupulumusa miyoyo ya wanthu azinji, ninga mukuoneka leroli. ²¹Ndiye tsapano nampodi kubva mantha. Nimdzakuchezesani imwe na wananu ang'ono." Adawanyamalizq tenepo achiwasewera mwakukoma mmitima yawo.²²Yosefe adakhala mu Aigupto, pabodzi na wabanja la babache. Iye adakhala magole dzana libodzi na khumi. ²³Yosefe adaona wana wa Eferemu ku m'bwado wachitatu. Iye adaona pomwe wana wa Makiri mwana wachimuna wa Manase, omwe adakhazikiwa pamabondo pa Yosefe.²⁴Yosefe adati kuna abale wache, "Ndiri pafupi kufa; soma Mulungu amdzabwera chadidi kuna imwe achidzakutsogolerani kubula mdziko muno kuyenda kudziko ndilo adakumbukira kudzapa Aburahamu, kuna Isaki, na kuna Yakobo." ²⁵Tsono Yosefe adachititsa wana Isarayeli kulumbirira lumbiro. Iye adati, "Mulungu adzabwera chadidi kuno imwepo. Nthawi zozo mudzatukule mafupa yangu kuchoka pano." ²⁶Ndiye Yosefe adasaika, ali na magole dzana limodzi na khumi.

Deuteronomy

Chapter 1

¹Aya ni mafala ndiyo Mose adasewera kuna a Isaraeli wensene ng'ambu ya Yorodano mchipululu, mchigwa cha Mkulo wa Yorodano kunyang'anizana na ku Sufu, pakati pa Parani, Tofeli, Labani, Hazeroti, na Dizahabi. ²Ni ulendo bwa nsiku khumi na ibodzi kuchoka ku Horebe kudzera njira ya Phiri la Seiri kufika ku Kadesi Barineya.³Bzidachitika mu gole lachi makumi na manayi, mwezi wa khumi na ubodzi, pa nsikubyakutoma ya mweziyo, kuti Mose adasewera kuna wana wa Isaraeli, kuwauza ndibzo Yahova adawatonga kuchita bzakuguma iwo. ⁴Apa pakhali pomwe Yahova atamenya Sihoni mfumu ya Aamori, ndiyo ikhakhala ku m'Heziboni, na Ogi mfumu ya Basana, ndiyo ikhakhala mu Asitaroti ku Edreyi.⁵Ng'ambu ya Yorodano, mdziko la Moabu, Mose adayamba kufokotoza malangizoya, kulewa kuti, ⁶"Yahova Mulungu wathu adasewera kuna ife ku Horebe, kulewa kuti, 'Mwakhalisa mwakukwana maninge mdziko lino la mapiri.⁷Chungunukani phatani ulendo bwanu, muyende kudziko la mapiri la Aamori na kumbuto zensene zakufupiko mchigwa cha Mkulo wa Yorodano, mdziko la mapiri, kuchidikha, mu Negevi, na mgombe mwa nyanza---mdziko la a Kanani, na mu Lebanoni ate kutali ku mkulo ukulu, wa Firate. ⁸Nyang'anani, Ndakuikhirani dzikolo pakati panu; ndokoni momo mukakhale mdziko ndilo Yahova adalumbira kuna abereki wanu---kuna Aburahamu, kuna Isaki, na kuna Yakobo---kuwapa iwo na kuna wana wawo pambuyo pawo.'⁹Ndidasewera kuna imwepo nthawe yoyo, kulewa kuti, 'Ningakwanise lini kukutakulani ndekha pandekha. ¹⁰Yahova Mulungu wanu, wakuwanzisani imwe, apo nyang'anani, lero muli ninga thimu la nyenyezi za kudzaulu. ¹¹Yahova Mulungu wa abereki wanu, mbaakuthimizireni kuwanda ka chulu chibodzi kuposa mulirimu, achikudalisani, ninga ndimo wakulonjezerani imwepo!¹²Soma ningakwanise tani ndekhandekha kutakula mitolo yanu, kachitigu zanu, na kupokana kwanu? ¹³Tengani wanthu wanzeru, wanthu wakubvesesa, na wanthu wa mbiri yabwino kuchoka mdzinza lirirense, apo nimdzawaikha iwo kukhala misolo misolo pakati panu.' ¹⁴Mudanditawira muchiti, 'Chinthu ndicho mwaseweracho mchakudeka pala ife kuchichita.'¹⁵Ndiye Ndidatenga misolo misolo ya madzinza yanu, wanthu wanzeru, na wanthu wambiri yabwino, mkuwaikha misolo misolo pakati panu, akapitawo wa bzulu, akapitawo wa madzana, akapitawo wa makumi machanu, akapitawo wa makumi, na akapitawo wa dzinza na dzinza. ¹⁶Ndidatonga wakutonga milandu wanu nthawe zozo, kulewa kuti, 'Mbabvani mipokano pakati pa abale wanu, na kutonga mwachilungamo pakati pa munthu na m'bale wache, na mlendo ndiye akukhala naye.¹⁷Nampodi kudzaonesa mbali kuna aliyense pakutonga mulandu; mudzatetekere ang'ono na akulu mwakulingana. Nampodi kudzachita mantha na nkhope ya munthu, nakuti chiyeruzo mcha Mulungu. Mulandu wakukunesani kwakunyanya, mudzaubwerese kuna inepano, apo nimdzaubva.' ¹⁸Ndidakutongani nthawe zozire bzinthu bzensene bzakuti mumbachite.Tidayenda ulendo kuchoka mu Horebe tichipita na mchipululu chikulu na chakugopsa ndicho mudachiona chire, njira yathu ya kudziko la mapiri la Aamori, ninga ndimo Yahova Mulungu wathu adatitongera ife; apo tidabwera ku Kadesi Barinea.²⁰Ndidati kuna imwe, 'Mwabwera kudziko la mapiri la Aamori, ndilo Yahova Mulungu wathu akutipa ife. ²¹Nyang'anani, Yahova Mulungu wanu waikha dzikoli pamaso panu; kwirani, tambirani, ninga ndimo Yahova, Mulungu wa abereki wanu, wakuuzirani imwe; nampodi kugopa, ayai kuchita thupo.'²²Aliyense wa imwe adafendera kuna ine achiti, 'Mbatiye titume wanthu patsogolo pathu, pala kuti akatizondere dzikolo, mkudzatiuza mafala ndimo tingakalimenyere, na miyi ndiyo titi tidzakafike.' ²³Langizoli lidandikomera bwino; Ndidatenga amuna khumi na awiri wa imwe, munthu m'bodzi wa dzinza lirilense. ²⁴Amwewa adatembenuka achikwira kuyenda ku dziko la mapiri, mkubwera ku Chigwa cha Ekisolo, achikachizonda.²⁵Iwo adatakula bzakukolola bzinango bza mdzikomo mmanja mwawo achipolika nabzo kutibweresela ife. Adatibweresera pomwe mafala achiti, 'Ni dziko labwino ndilo Yahova Mulungu wathu akutipa ife.²⁶Chensecho mudalamba kukamenya, soma mudapikisana na chitongi cha Yahova Mulungu wanu. ²⁷Mudadandaula mmahema yanu muchiti, Nithangwera kuti Mulungu ambatiwenga ife ndipopa watigulisa mdziko la Aigupto, kutipereka mmanja mwa Aamori kuti atidzonge ife. ²⁸Tiniyenda kuponi tsapano? Abale wathu atinyukisa mitima, pakusimba kuti, 'Wanthu amwewo mbaakulu akulu na atati atali kuposa ndimo tiliri ifemu; miyi yawo mmikulu mmikulu yakukhaka na malitsito ate kudzaulu; ndiponso takaona wana wachimuna wa Anaki kumweko."'²⁹Ndiye ndidati kuna imwe, 'Nampodi kugopsiwa, ayai kubva nawo mantha. ³⁰Yahova Mulungu wanu, omwe ambayenda patsogolo panu, amdzakumenyerani nkhondo, ninga chirichense ndicho adachita mu Aigupto pamaso panu, ³¹na mchipululu pomwe, ndiko mwaona ndimo Yahova Mulungu wanu adakunyamulirani, ninga ndimo munthu ambanyamulira mwanache wachimuna, kulikwense ndiko mukhayenda ate kubwera pambuto ino.'Chensecho mmafalaya mulibe basi kukhulupirira Yahova Mulungu wanu, wakuti adayenda patsogolo kukakupsagirani mbuto pala imwe mukakhale mwakudikhira, mu moto nthawe ya usiku na mu mtambo kungachena.³⁴Mulungu adabva mafala ya kulewa kwanu apo adakalipa; iye adalumbira achiti, ³⁵'Chadidi neye m'bodzi wa wanthu awa wa m'bwado wakuipayu ndiye amdzaona dziko labwino ndilo ndidalumbirira kuna makolo yanu, ³⁶kupambula Kalebi basi mwana wachimuna wa Yefune. Iye amdzaliona ndichidzamupa iye na wana wache dziko ndilo wapondalo, thangwe adalimbika kutewera Yahova.'³⁷Mulungu adakalipa pomwe na ine thangwera imwepo, kulewa kuti, 'Iwepo pomwe umdzapita lini momo; ³⁸Yoswa mwana wachimuna wa Nuni, wakuima pamaso pako, ndiye ati adzapite momo; umulimbikise mtima, thangwe iye amdzatsogolera Isaraeli kumuletsetsa.³⁹Apo, wana wanu ang'ono, ndiwo mudalewa kuti amdzakhala wakuguliwa, ndiwo lero lino amdziwa lini chakuipa ayai chabwino---iwo amdzapita momo. Kuna iwo nimdzawapa ili, apo amdzalitambira. ⁴⁰Soma mungakhala imwepo, chungunukani apo phatani ulendo bwanu bwa ku chipululu kuyendera ku Nyanza Ifwira.'⁴¹Ndiye mudatawira muchiti kuna ine, 'Taphonyera Yahova; timdzakwira kukamenya nkhondo, apo timdzateweza bzensene ndibzo Yahova Mulungu wathu watitonga ife kuchita.' Munthu aliyense wa imwe adabzimangira mchiuno bzida bza nkhondo, apo mukhadakonzeka kumenya nkhondo mdziko la mapiri. ⁴²Yahova adati kuna ine, 'Uwauze iwo, Nampodi kuwatekenya apo nampodi kumenya, thangwe nimdzakhala lini namwe, apo mumdzagonjesiwa na awengi wanuwo.'⁴³Ndidasewera kuna imwe munjira iyi, soma mulibe kutetekera. Mulibe kubvera chitongi cha Yahova; mudagazana na mafala ya Yahova muchikwira basi kukathira nkhondo dziko la mapirilo. ⁴⁴Soma Aamori, wakukhala mdziko la mapiriro, adabula kunja achikuthothani ninga nyuchi, achikumenyani mu Seiri, ate ku Horima.⁴⁵Mudabwerera muchidzalira pamaso pa Yahova; soma Yahova alibe kukutetekerani mafala yanu, ayai kukutcherani khutu. ⁴⁶Ndiye mudakhala mu Kadesi nsiku zizinji, ninga mwa nsiku zense ndizo mudakhala momo.

Chapter 2

¹Ndiye tidabwerera mkuphata njira yathu kuyendera mchipululu kutewera njira ya ku Nyanza Ifwira, ninga ndimo Yahova adalewera kuna ine; tidayenda kuzungulira phiri la Seiri kwa nsiku zizinji. ²Yahova adasewera kuna ine, kulewa kuti, ³'Mwafamba kuzungulira philiri mwakukwana; tembenukirani kummpoto.⁴Uza wanthuwo, kulewa kuti, "Munipita na mmalire mwa abale wanu, mbeu ya Esau, ndiwo akukhala mu Seiri; iwo amdzabva namwe mantha. Ndiye chenjerani ⁵nampodi kuti mukalimbane nawotu, nakuti nimdzakupani lini lirirense la dziko lawo, neye, neye pakutondo kukwana nzayo kuponda popo; thangwe ndapa Phiri la Seiri kuna Esau kukhala lache lache.⁶Mumdzagula chakudya kuchoka kuna iwo na kobiri, pala kudya; mumdzagula pomwe madzi na kobiri, pala kumwa kuchoka kuna iwo. ⁷Thangwe Yahova Mulungu wanu wakudalisani imwe mmabasa yense ya manja yanu; iye wadziwa mafambidwe yanu kudzera mchipululu chikuluchi. Thangwe magole makumi manayiya Yahova Mulungu wanu wakhala namwe, apo mulibe kusaya chinthu."'⁸Ndiye tidagwata pafupi na abale wanthuwo, mbeu ya Esau wakukhala mu Seiri, kutali na mseu wa Araba, kuchoka ku Elati na kuchoka ku Ezioni Geberi. Ndiye tidatembenuka tichigwata na njira ya chipululu cha Moabu.⁹Yahova adati kuna ine, 'Nampodi kubvutisa Moabu, apo pomwe nampodi kumenyana naye nkhondo. Thangwe nimdzakupani lini dzikoli kukhala lanu lanu, thangwe ndapa dziko la Ari kuna wa mbeu ya Loti, kukhala lawo lawo.'¹⁰(A Emi akhakhala popo kale kale, wanthu akulu akulu, azinji, atali atali ninga a Aanaki; ¹¹amwewa pomwe akhambawatenga kuti mba a Refai, ninga a Aanaki; soma a Moabu ambachemera iwo a Emi.¹²A Hori adakhala pomwe mu Seiri kale kalelo, soma mbeu ya Esau adapisirana nayo. Iwo adawadzonga iwo kuchoka pa maso pawo iwo achikhaliratu m'buto mwawo, ninga ndimo Isaraeli adachitira kudziko lache lache ndilo Yahova adawapa iwo.)¹³"'Tsapano lamukani muyambuke kamkulo ka Zeredi.' Ndiye tidayenda ng'ambu ya kamkulo ka Zeredi. ¹⁴Tsapano nsiku zakuchoka nthawe ndizo tidabwera kuchoka ku Kadesi Barinea kufika ndipo tidayambuka kamkulo ka Zeredi, zikhali magole makumi matatu na masere. Zikhali nthawe zozo ndizo m'bwado wensene wa wanthu wakuthemera kumenya nkhondo ukhadamala kuchoka pa wanthu, ninga ndimo Yahova akhadalumbirira kuna iwo. ¹⁵Chensecho pomwe, boko la Yahova likhawengana na m'bwado umweyo pala kuti audzonge kuchoka pa wanthu kufikira ate adamala.¹⁶Ndiye bzidachitika, nthawe ndizo wanthu wense wakuthemera kumenya nkhondo adafa na kumala pakati pa wanthu, ¹⁷kuti Yahova adasewera kuna ine, kulewa kuti, ¹⁸'Lero mumgwatira mphimpha ya ku Ari, malire na Moabu. ¹⁹Mungakafika kufupi kunyang'anizana na wanthu wa ku Amoni, nampodi kukalimbana nawo ayai kukawamenya; thangwe nimdzakupani lini neye mbuto iriyense ya wanthu wa mdziko la Amoni kukhala yanu yanu; thangwe ndalipa kuna wa mbeu ya Loti kukhala lawo lawo."'²⁰(Limwero pomwe limbalewengiwa kuti ni dziko la a Arefai. A refai adakhala popo kale kale---soma a Amoni ambawachemera iwo a Zamzumi --- ²¹wanthu akulu akulu, azinji, atali atali ninga a Aanaki. Soma Yahova adawadzonga pamaso pa a Amoni, achiwatengera mkupita m'buto mwawo. ²²Ichi Yahova adachitira pomwe kuna wanthu wa Esau, wakukhala mu Seiri, nthawe ndizo iye adadzonga a Hori kuchoka pamaso pawo, apo wa mbeu ya Esau adawatengera iwo achikhala m'buto mwawo mpakana lero.Tingalewa bza Aavi omwe akhakhala mmiyi ate ku Gaza, Akafitori, wakuchokera ku Kafitori, adawadzonga iwo achikhaliratu m'buto mwawo.)²⁴"'Tsapano lamuka, ndoko ulendo bwako, apo uyambuke chigwa cha Arinoni; nyang'ana, ndakupa mmanja mwako Sihoni wa mu Amori, mfumu ya Hesiboni, na dziko lache. Yamba kulitambira kukhala lako lako, na kumenyana naye nkhondo. ²⁵Lero niyamba kuikha mantha na kunjenjemera pa iwe kuna wanthu ndiwo ali pansi pa thambo lensene; iwo amdzabva mbiri ya iwe achidzanjenjemera na kuwawidwa thangwera iwepo.'²⁶Ndidatuma mitumi kuchoka mchipululu cha Kedemoti kuyenda kuna Sihoni, mfumu ya Hesiboni, na mafala ya mtendere, kulewa kuti, ²⁷'Ndibvume ndigwatembo na mdziko mwako; nimdzatewera njira yokha yokha; nimdzapambuka lini kuboko la kumadidi ayai kumadzere.²⁸Umdzandigulisira chakudya na kobiri, pala kuti ndidzadye; ndipe madzi na kobiri, pala kuti ndimwe; tondo ndibvuma ndigwate kufamba pansi; ²⁹ninga wa mbeu ya Esau wakukhala mu Seiri, apo ninga ndimo a Moabu wakukhala mu Ari, adachita kuna ine; ate ndigwate kuyambuka Yorodano kupita mdziko ndilo Yahova Mulungu wathu akutipa ife.'³⁰Soma Sihoni, mfumu ya Hesiboni, imdzatibvumiza lini kugwata pafupi na iyo; thangwe Yahova Mulungu wako waumisa mzimu wache na kulimbisa mtima wache, kuti amupereke mmanja mwanu ninga lero lino. ³¹Yahova adati kuna ine, 'Nyang'ana, ndayamba kumpereka Sihoni na dziko lache pamaso pako; Yamba kulitambira, pala kuti likhale lako lako.'³²Kinangoka Sihoni adabula kulimbana na ife, iye na wanthu wache wense, kudzachita nkhondo pa Yahazi. ³³Yahova Mulungu wathu adamupereka kuna ife tichimugonjesa na wanache wachimuna na wanthu wache wensene.³⁴Tidatenga miyi yache yense nthawe zozo na kudzongeratu muyi uliwense---amuna na akazi na wana ang'ono; tiribe kusiya wakupulumuka. ³⁵Ni ng'ombe zokha ndizo tidabzitengera, ninga bzakupsokonyola pabodzi na kudzonga miyi ndiyo tikhadatengayo.³⁶Kuyambira ku Aroeri ndiko mkumphepete kwa Chigwa cha Arinoni, na kuchoka ku muyi ndiwo uli mchigwa, ate ku Gileadi, pakhalibe muyi wakutalikiratu litsito lache kuna ife. Yahova Mulungu wathu adawapa iwo mmanja mwathu. ³⁷Mkudziko la wana wa Amoni kokha ndiko mulibe kuyenda, na mbali zense pomwe za Mkulo wa Yaboki, na miyi ya mdziko la mapiri---kulikwense ndiko Yahova Mulungu wathu adatilambiza kuyenda.

Chapter 3

¹Kinangoka tidachungunuka tichikwira njira ya ku Basana. Ogi, mfumu ya Basana, adabwera kudzatithira nkhondo, iye na wanthu wache wense, kudzamenya pa Edrei. ²Yahova adati kuna ine, 'Nampodi kumugopa; thangwe ndakupa iwe chipambano pa iye apo ndaikha wanthu wache wense na dziko lache mmanja mwako. Umdzachita kuna iye ninga ndimo udachitira kuna Sihoni, mfumu ya Aamori, omwe adakhala mu Hesiboni.'³Ndiye Yahova Mulungu wathu adatipa chipambano pa Ogi mfumu ya Basana, na wanthu wache wense adaikhiwa mmanja mwathu. Tidawapha kufikira neye m'bodzi wakupulumuka kusala wa iye. ⁴Tidatenga miyi yache yense nthawe zozo. Pakhalibe neye m'bodzi wa miyi makumi matanthatu ndiye tiribe kumutenga kuchoka kuna iwo---mphimpha yense ya Arigobi, ufumu bwa Ogi mu Basana.⁵Yensei ikhani miyi yakuzunguliriwa na malitsito matali, bzipata, na mipiringidzo; apa pakhali pambali pa miyi mizinjitsa yakusaya malitsito. ⁶Tidawadzongeratu kwakumaliza, ninga ndimo tidachita kuna Sihoni mfumu ya Hesiboni, kumaliratu kudzonga muyiyo-- amuna na akazi na wana ang'ono. ⁷Soma ng'ombe zense na madzongedwe ya miyi tidaitenga ninga bzakukolola bzathu.⁸Panthawe zozo tidatenga dziko mmanja mwa mafumu mawiri ya Aamori, omwe akhali ng'ambu ya Yorodano, kuchoka mchigwa cha Arinoni kufika ku Phiri la Herimoni ⁹(Phiri la Herimoni a Sidoniya ambalichemera Sirihoni, apo a Aamori ambalichemera Seniri) ¹⁰na miyi yensene ya mchigwa, Gileadi wense, na Basana wense, njira yensene ya ku Saleka na Edrei, miyi ya ufumu bwa a Ogi mu Basana."¹¹(Thangwe wakusalira mu Arefai, Ogi yekha basi mfumu ya a Basani ndiyo idasala. Nyang'anani! Kama wache akhali kama wa fero. Mukhali lini mu Raba, ndimo wa mbeu ya Amoni ambakhala? Ikhali maboko mapfemba kutalika na maboko manayi mulifupi, ndimo wanthu ambapimira.)¹²"Dziko ili ndilo tidatenga kukhala lathu lathu nthawe zozo---kuchoka ku Aroeri, ndiye mumphepete mwa Chigwa cha Arinoni, na meya ya dziko la mapiri la Gileadi, na miyi yache---ndidaipa kuna wene Rubeni na kuna wene Gadi. ¹³Gileadi wense wakusalirayo na Basana wense, ufumu bwa Ogi, ndidapa kuna meya ya dzinza la Manase. (Mphimpha yense ya Arigobi mu Basana likhachemeriwa dziko la Arefai.¹⁴Yairi, wa mbeu ya Manase, adatenga mphimpha yensene ya Arigobi kumalire na a Gesuri na a Maakati. Iye adaichemera mphimphayo Basani, ninga mwa dzina lache, Havoti Yairi, mpaka lero.)¹⁵Ndidapa Gileadi kuna Makiri. ¹⁶Kuna wene Rubeni na kuna wene Agadi ndidawapa mphimpha yakuyambira ku Gileadi ku Chigwa cha Arinoni---pakati nakati pa chigwacho ni malire ya mphimphayo--- na ku Mkulo wa Yaboki, yomwe ni malire na wa mbeu ya Amoni.¹⁷Inango yamarire yache ni nsansa pomwe ya chigwa cha Mkulo wa Yorodano, kuyambira ku Kinerete ku nyanza ya a Araba (ndiyo, Nyanza ya Munyu) patsinde pa Phiri la Pisiga kumachibese kwache.¹⁸Ndidakuuzani imwe nthawe zozo, kulewa kuti, 'Yahova Mulungu wanu wakupani dziko ili kukhala lanu lanu; imwe, amuna wense wamphamvu zao, amdzabvala bzida bzao pamaso pa abale wanu, wana wanu wa Isaraeli.¹⁹Soma akazi wanu, wana wanu ang'ono, na ng'ombe zanu (Ndikudziwa kuti muna ng'ombe zizinji), bzimdzakhala mmiyi yanu ndiyo ndakupani imwe, mpakana Yahova apereke kupuma kuna abale wanu, ninga ndimo adapumisiraq imwe, ²⁰mpakana adzatambirembo dziko ndilo Yahova Mulungu wanu akuwapa iwo ng'ambu ya Yorodano; ndiye mumdzabwereradi, munthu aliyense wa imwe, ku chinthu chache chaicho ndicho ndakupani.'²¹Ndidauza Yoswa nthawe zozo, kulewa kuti, 'Maso yako yaona bzense ndibzo Yahova Mulungu wanu wachitira mafumu mawiriya; Yahova amdzachita bzibodzi bodzi kuna mafumu yensene ndiko muniyendako. ²²Mumdzawagopa lini iwo, thangwe Yahova Mulungu wanu ndiye amdzakumenyerani imwe nkhondo.'²³Ndidakumbira mwa nyong'o kuna Yahova nthawe zozo, kulewa kuti, ²⁴'O Mbuya Yahova, mwayamba kuonesera mtumiki wanu ukulu bwanu na boko lanu la mphamvu; thangwe ni mulungunyi kudzaulu ayai dziko lapansi ndiye angachite mabasa yakulingana ninga mwachitaya, na bzichito bzakulingana na bzikulubzi? ²⁵Ndilekeni ndiyende, ndikukukumbirani, apo ndikaone dziko labwino ndilo liri ng'ambu ya Yorodano, dziko labwino ilo la mapiri, na Lebanoni pomwe.'²⁶Soma Yahova adakalipa na ine thangwera imwepo; alibe kunditetekera. Yahova adati kuna ine, 'Ibzi bzikukwanire kuna iwe---nampodi kumanza manza kusewera pomwe kuna ine chinthu chochi: ²⁷ndoko kwira kudzaulu ku Pisiga ukakwize maso yako kunyang'ana kumaulo, kumpoto, kummwera, na kumabvadzuwa; Nyang'ana na maso yako, thangwe umdzayenda lini kuyambuka Yorodano.²⁸Mwakutenepo, langiza Yoswa na kumulimbisa mtima na kumkhumisa, thangwera amdzayambuka patsogolo pamaso pa wanthuwa, apo iye amdzawachitisa iwo kutambira dziko kukhala lawo lawo ndilo imwe mumdzaliona.' ²⁹Ndiye tidakhala mchigwa kunyang'anizana na Beti Peori.

Chapter 4

¹Tsapano, Isaraeli, tetekerani ku bzitongi na malangizo ndiyo nditi ndikupfunziseni, kuchita; pala kuti mukhale na moyo na kupita momo na kukatambira dziko ndilo Yahova, Mulungu wa abereki wanu, akukupani imwepo. ²nampodi kudzathimizira mafala ndiyo nimdzakutongani imwe, ayai kuyachepsa. pala kuti mukoye bzitongi bza Yahova Mulungu wanu ndibzo nditi ndikutongeni imwepo.³Maso yanu yadaona ndibzo Yahova adachita thangwera Bala Peori; nakuti amuna wense ndiwo adapumpsika kutewera Baala wa Peori, Yahova Mulungu wako waadzonga iwo kuchoka pa imwe. ⁴Soma imwe omwe mudaphathika kuna Yahova Mulungu wanu muna moyo lero lino, aliyense wa imwe.⁵Nyang'anani ndakupfunzisani mitemo ya utongi na manemba, ninga ndimo Yahova Mulungu wangu wandiuzira ine, kuti mumbachite tenepo mkati mwa dziko ndilo mukuyendalo kuti mukalitambire likhale lanu lanu. ⁶Mnthangwerache uyakoye na kuyachita; nakuti ichi ni nzeru zanu na chidziwiso chanu pamaso pa mitundu ya wanthu ndiwo amdzabva bza manemba na kulewa, 'Chadidi dzinza likululi nda wanthu wa nzeru na wakuzindikira.'⁷Nakuti dzinza la wanthu ndiponi lakukhala na Mulungu pafupi nalo, ninga ndimo Yahova Mulungu wathu aliri nthawe iriyense timimchekerayo? ⁸Mdzinza liponi la wanthu ndilo lina mitemo ya utongi na mayeruzo yakulungama ninga mtemo uyu ndiwo ndikuuikha pakati panu lero lino?⁹Chokhacho chenjerani mwekha na kubzilindira mwekha, pala kuti nampodi muyebwe bzinthu ndibzo maso yanu yaona, kuti nampodi bzichoke mumtima mwanu mu nsiku za moyo wanu wensene. Bzidziwiseni ibzo kuna wana wanu na kuna wana wa wana wanu. ¹⁰Pa nsiku ndiyo mudaima pamaso pa Yahova Mulungu wanu pa Horebu, nthawe ndizo Yahova adati kuna ine, 'Ndigwezekere wanthu, apo nimdzawachitisa kubva mafala yangu, kuti apfunzire kundigopa nsiku zense zakukhala iwo padziko lapansi, na kuti apfunzise wana wawo.'¹¹Mudafendera pafupi muchiima patsinde pa phiri. Phirilo lidagaka na moto kufika pakati pa thambo, na m'dima, mtambo, na m'dima wakuthonera. ¹²Yahova adasewera namwe kuchoka pakati nakati pa moto; mudabva mkuwe na mafala yache, soma mulibe kuona maonekedwe; mudatondo kubva mafala yokha basi.¹³Adakufokotozerani mpangano wache ndiwo adakutongani imwe kuuchita, Bzitongi Khumi. Iye adabzinemba pa magome mawiri ya minyala. ¹⁴Yahova adanditonga ine pa nthawe zozo kukupfunzisani manemba na bzitongi, pala kuti mubzichite ibzo mdziko ndilo mukuyambukiralo kukalitenga kukhala lanu lanu.¹⁵Ndiye bzinyang'anireni mwekha bwino bwino --- thangwe mulibe kuona moda wa maonekedwe pa nsiku ndiyo Yahova adasewera namwe pa Horebu kuchoka pakati nakati ya moto--- ¹⁶kuti mulibe kubzinyengeza mwekha pa kukonza fano lirirense mchilinganiro chirichense, chakulinganira na mwamuna ayai mkazi, ¹⁷mchilinganiro cha nyama iriyense ya padziko lapansi, mchilinganiro cha mbalame iriyense ya maphapidwe ndiyo imbambuluka mdzaulu, ¹⁸chilinganiro cha chirichense ndicho chimbakwawa pansi, ayai chilinganiro cha nsomba iriyense ndiyo iri mmadzi pansi pa dziko.¹⁹Nampodi kukwiza maso yanu kudzaulu mkunyanganisa dzuwa, mwezi, ayai nyenyezi---thimu lensene la bzakudzaulu---na kupumpsika kubzinamata ibzo na kubzisirira--- bzinthu ndibzo Yahova Mulungu wanu wabzigawira ibzo kuna wanthu wense wapansi pa thambo. ²⁰Soma Yahova wakutengani imwe na kukubulisani kunja kwa ng'anjo, kunja kwa Aigupto, kukhala kuna iye wanthu wa chakupita chache, ninga muliri lero lino.²¹Yahova adakalipa nande thangwera imwepo; adalumbira kuti nimdzayambuka lini Yorodano, na kuti nimdzatenga lini dziko labwino ndilo Yahova Mulungu wanu akukupani ninga chakupita. ²²Soma, ndifere mdziko lino; nampodi ndiyambuke Yorodano. Soma mumdzayambuka kukatenga dziko labwinolo kukhala lanu lanu.²³Chenjerani mwekha, kuti nampodi muyebwe mpangano wa Yahova Mulungu wanu, ndiwo adakuchita na imwe, nakuti mungabzikonzere mwekha chilinganiro chakutsema mchilinganiro cha chirichense ndicho Yahova Mulungu wanu wakulambizani imwe kukonza. ²⁴Thangwe Yahova Mulungu wanu ni moto wakupserereza, ni Mulungu wa nsanje.²⁵Muchikabala Wana na azukulu, apo mungakhala nthawe itali mdzikomo, apo mkukabzinjengeza mwekha mkukakonza chilinganiro chakutsema mchilinganiro cha chirichense, na kukachita chakuipa pamaso pa Yahova Mulungu wanu, kukaputa ukhali bwache --- ²⁶ndikuchemera kudzaulu na dziko lapansi kukhala mboni pa imwe lero kuti tsampanopali mumdzadzongeka kuchosewa mdziko ndilo mukuyendalo ng'ambu ya Yorodano kukakhala lanu lanu; mumdzatalikisa lini nsiku zanu mwemo, soma mumdzadzongeweratu kwene kwene.²⁷Yahova amdzakumwazani pakati pa wanthu, apo mumdzasala wakulewengeka pakati pa madzinza, komwe Yahova amdzakutsogolerani kwawo. ²⁸Kumweko mumdzatumikira milungu ina, basa la manja ya wanthu, miti na minyala, ndiyo imbaona lini, kubva, kudya, ayai kubva pfungo.Soma kuchokera koko mumdzapsaga Yahova Mulungu wanu, apo nimdzamuona iye, nthawe ndizo mumdzamupsaga iye na mtima wanu wense na moyo wanu wense.³⁰Mungakhala pa matsautso, na nthawe ndiyo bzinthu bzensebzi bzimdzabwera pa imwepo, nsiku zimwezo mumdzabwerera kuna Yahova Mulungu wanu na kudzatetekera mafala yache. ³¹Thangwe Yahova Mulungu wanu ni Mulungu wachifundo; amdzakutazirani lini ayai kukudzongani, ayai kuyebwa mpangano wa abereki wanu ndiwo iye adalumbira kuna iwo.³²unzani tsapano bza nsiku ndizo zapitazi, ndizo zikhalipo mukanati kukhala imwe, kutoma ndipo Mulungu adalenga munthu padziko lapansi, bvunzani kuchoka kumalekezero ya kudzaulu kufika kwinango, penu padakhalambo kale chinthu chikulu ninga ichi, ayai chirichense ninga chochi penu chidabvekambo kale? ³³Wanthu adabvambo kale mafala ya Mulungu kulewalewa kuchokera pakati pa moto, ninga mudabvera mule, mkukhala na moyo?³⁴Ayai Mulungu adayezerambo kale kukabzitengera yekha dzinza pakati pa dzinza linango, kuphatisa basa mayezero, na bzizindikiro, na bzakudabwisa, na kuphatisa basa nkhondo, na kuphatisa basa boko lache lamphamvu, na boko lache lakufuthuka, na kuphatisa basa bzakugopsa bzikulu, ninga chirichense ndicho Yahova Mulungu wanu adakuchitirani imwe mu Aigupto pamaso panu?³⁵Kuna imwe bzinthu ibzi bzidaonesiwa, pala mudziwe kuti Yahova ni Mulungu, nakuti palibe winango pomwe pachisaya iye. ³⁶Kuchoka kudzaulu iye adachitisa imwe kubva mafala yache pala kuti akupfunziseni; pa dziko lapansi adachitisa imwe kuona moto wache ukulu; mudabva mafala yache kubula pakati nakati ya moto.Thangwera adakonda abereki wanu, adasankhula wa mbeu yawo yakuwatewera pambuyo pawo, na kukubulisani kunja kwa Aigupto na kuoneka kwache, na mphamvu zache zikulu, pakufuna kuthamangisa pamaso panu madzinza makulu na yamphamvu kuposa imwepo, kukupitisani mkati, kukupani dziko lawo ninga chakupita chanu, ninga leroli.³⁹Dziwani tsono lero, na kuchikhazikisa mumtima mwanu, kuti Yahova ni Mulungu mdzaulu kupita na kutseri kwa dziko lapansi; palibe winango pomwe. ⁴⁰Mumdzakoya manembaya na bzitongi bzache ndibzo nimkuuzani lero lino, kuti bzikufambireni bwino na wana wanu pambuyo panu, na kuti mutalimphise nsiku zanu mdziko ndilo Yahova Mulungu wanu akukupani iwe kunthawe zense."⁴¹Ndiye Mose adasankhula miyi mitatu mbali yakumachibese kwa Yorodano, ⁴²pala kuti aliyense athawire ku ubodzi ya iyo angapha munthu mwangozi, wakuti akhali lini muwengi wache m'buyomu. Pakuthawira ku ubodzi mwa miyiyo, amdzapulumuka. ⁴³Ikhali: Bezeri mchipululu mwemo, dziko la nsansa, pala wene Rubeni; Romoti mu Gileadi, pala wene Gadi; na Golani mu Basani, pala wene Manase.⁴⁴Ichi mchitongi ndicho Mose Adaikha pamaso pa wana wa Isaraeli; ⁴⁵aya ni mafala ya mpangano, mitemo ya utongi, na chipfunziso ndicho iye adasewera kuna wana wa Isaraeli nthawe ndizo adabula mu Aigupto, ⁴⁶pomwe iwo akhali kumachibese kwa Yorodano, mchigwa kunyang'anizana na Beti Peori, mchigwa cha Sihoni, mfumu ya Aamori, ndiwo akhadakhala pa Hesiboni, omwe Mose na wana wa Isaraeli adawagonjesa iwo nthawe ndizo adabula mu Aigupto.⁴⁷Adatenga dziko lache ninga lawo lawo, na dziko la Ogi mfumu ya Basani---aya, mafumu mawiri ya Aamori, ndiyo yakhali ng'ambu ya Yorodano kuyendera kumachibese. ⁴⁸Mphimpha imweyi idayenderatu kuchokera ku Aroeri, kumapeto kwa chigwa cha Arinoni, kufika ku Phiri la Siyoni (ayai Phiri la Herimoni), na kuphatanidza ⁴⁹na nsansa yensene ya Mkulo wa Yorodano, kuyendera ku Nyanza ya Araba, mtsinde mwa Phiri la Pisiga.

Chapter 5

¹Mose adachemera a Isaraeli wensene achiti kuna iwo, "Tetekerani, Isaraeli, ku mafala na malangizo ndiyo nimsewera mmakutu mwanu lero, kuti muyapfunzire na kuyakoya. ²Yahova Mulungu wathu adachita nafe mpangano pa Horebu. ³Yahova alibe kuchita mpangano umweyu na abereki wathu, soma na ife, tensenepano wamoyo lero lino.⁴Yahova adasewera namwe maso na maso pa phiri kuchokera pakati pa moto ⁵(ndikhadaima pakati pa Yahova na imwepo nthawe zozire, kukuzimbulirani mafala yache; thangwe mukhana mantha na motoyo, apo mulibe kuyenda padzaulu paphiriro). Yahova adati, ⁶'Ndine Yahova Mulungu wanu, omwe ndidakubulisani kunja kwa dziko la Aigupto, kunja kwa nyumba ya ukapolo.⁷Nampodi kukhala nayo pomwe milungu inango kupambula inepano. ⁸Nampodi kubzikonzera mwekha chilinganiro chakutsema ayai chilinganiro chirichense chakuyezezera bzinthu bza kudzaulu, ayai pa dziko lapansi, ayi ndibzo bziri mmadzi ya padziko.⁹Nampodi kubzinamatira ibzo ayai kubzitumikira ibzo, thangwe ine, Yahova Mulungu wako, ndine Mulungu wansanje. Nimbalanga wana thangwera abereki wawo, ku m'bwado wachitatu na wachinayi wa iwo wakundiwenga ine, ¹⁰na kuonesa chifundo kuna wanthu bzulu na bzulu, kuna wale ndiwo ambakondana nande achikoya bzakutonga bzangu.¹¹Nampodi kuguma dzina la Yahova Mulungu wako papezi, thangwe Yahova amdzayesa lini wakusaya kuphonya ndiye aniguma papezi dzina lachero .¹²Tchenkha nsiku ya Sabudu ikhale yakupambulika, ninga ndimo Yahova Mulungu wako adakutongera iwepo. ¹³Pa nsiku zitanthatu umbaphate na kumaliza basa lako lensene; ¹⁴soma nsiku yachinomwe ni nsiku ya Sabata ya Yahova Mulungu wako. Pansiku yoyi nampodi kuphata basa lirilense---neye iwepo, ayai mwanako wachimuna, ayai mwanako wachikazi, ayai nyabasa wako wachimuna, ayai nyabasa wako wachikazi, ayai ng'ombe yako yapakalosa, ayai bulu wako, ayai chifuwo chako chirichense, ayai mulendo wako aliyense ndiye ali mmuyi mwako. Ibzi bziri tenepo pala kuti nyabasa wako wachimuna na nyabasa wako wachikazi apumembo ninga iwepo pomwe mwenekachiro.¹⁵Umbakumbukire mumtima mwako kuti ukhali kapolo mdziko la Aigupto, nakuti Yahova Mulungu wako adakubulisa kuchoka mwemo na boko la mphamvu na lakuthamuka. Ndipopa Yahova Mulungu wako wakutonga iwepo kukoya nsiku ya Sabudu.¹⁶Lemekeza babako na Mayi wako, ninga ndimo Yahova Mulungu wako wakutonga iwe kuchita, kuti moyo wako utalike mdziko ndilo Yahova Mulungu wako wakupa iwe, na kuti bzikufambire bwino.¹⁷Nampodi kupha. ¹⁸Nampodi kuchita chigololo. ¹⁹Nampodi kuba. ²⁰Nampodi kuchitira umboni bwakunama kunamizira mwayako.Nampodi kusirira mkazi wa mwayako, nampodi kusirira nyumba ya mwayako, munda wache, ayai nyabasa wache wachimuna, ayai nyabasa wache wachikazi, ng'ombe yache ya pa kalosa, ayai bulu wache, ayai chinthu chirichense cha mwayako.'Mafalaya Yahova adayasewera mwakukuwa kuna wanthu wense pa mtsonkhano paphiripo kuchoka pakati pa moto, pa mtambo, na pa m'dima wakuthonera; iye alibe kuthimizira pomwe mafala inango. Iye adayanemba pa magome mawiri ya minyala achiyapereka kuna ine.²³Bzidachitika, pomwe mudabva mafala kuchoka pakati pa mdima, nthawe ndizo phiri likhagaka, kuti mudafendera kuna ine--- mafumu yanu yensene na akulu akulu wa madzinza yanu. ²⁴Mudati, 'Nyang'anani, Yahova Mulungu wathu wationesera ulemerero bwache na ukulu bwache, apo tabva mafala yache kuchoka pakati pa moto; taona lero kuti pomwe Mulungu wasewera na wanthu, iwo angakwanise kukhala na moyo.²⁵Soma thangweranyi kuti tife ife? Nakuti moto wache ukuluyo umdzatimaliza ife; penu tinibva mafala ya Yahova Mulungu wathu kwakunyanya, timdzafa. ²⁶Nakuti mbanimbo wa bzamoyo bzense adabva kale mafala ya Mulungu wamoyo kumbalewalewa ali pakati pa moto ninga ifepano achikhala na moyo, ninga tachitiramu? ²⁷Mungakhala imwe, ndokoni mukatetekere bzense ndibzo Yahova Mulungu wathu walewa; tibwerezereni bzensene ndibzo Yahova Mulungu wathu wakuuzani; timdzatetekera na kudzabzibvera.'²⁸Yahova adabva mafala yanu pomwe mudasewera kuna ine. Iye adati kuna ine, 'Ndabva mafala ya wanthuwa, ndiyo adalewa kuna iwe. Bzomwe adalewabzo bzikhali bwino. ²⁹Oh, kuti angadakhala nawo mtima tenepa mwa iwo, wakundilemekeza ine na kumbakoya bzakutonga bzangu nthawe sense, kuti chiwakomere iwo na wanawo wense ate mpakana! ³⁰Ndoko kawauze, "Bwererani ku mahema yanu.Soma ungakhala iwe, ima kuno na ine, apo nimdzakuuza bzakutonga bwense, manemba, na mayeruzo ndiyo uti udzakawapfunzise, pala kuti akayakoye mdziko ndilo nimdzawapa kukhala lawo lawo.'³²Mudzakoye, tsono, ndibzo Yahova Mulungu wanu wakutongani imwe; mumdzapambuka lini kuboko lamadidi ayai kumadzere. ³³Mumdzafamba munjira zense ndizo Yahova Mulungu wanu wakutongani imwe, pala kuti mukhale na moyo, na kuti bzikufambireni bwino, na kuti mudzathimizire nsiku zanu mdziko ndilo limdzakhala lanu lanu.

Chapter 6

¹Tsapano ibzi ni bzitongi bzangu, mafala na mayeruzo ndiyo Yahova Mulungu wanu wanditonga ine kukupfunzisani, pala kuti mukayakoye mdziko ndilo mukuyendalo ng'ambu ya Yorodano kukhala lanu lanu; ²kuti mulemekeze Yahova Mulungu wanu, pala mukoye mafala yache yensene na bzakutonga ndibzo ndikukutongani---imwe, wananu wachimuna, azukulu wanu, nsiku zense za moyo wanu, pala kuti nsiku zanu ziwande.³Mnthangwerache atetekereni iwo, Isaraeli, apo muyakoye, kuti bzikufambireni bwino, pala muwande kwene kwene, mdziko lakuyerera mkaka na uchi, ninga Yahova Mulungu wa abereki wanu, wakulonjezerani kuchita.⁴Tetekerani, Isaraeli: Yahova Mulungu wathu, Yahova ni m'bodzi. ⁵Mumbakonde Yahova Mulungu wanu na mtima wanu wense, na moyo wanu wense, na mphamvu zanu zensene.⁶Mafala ndiyo ndikukuuzani lero yamdzakhala mumtima mwanu; ⁷apo mumdzayapfunzisambo mwakukwana kuna wana wanu; mum'badzayasewera mutakhala mnyumba mwanu, pakufamba pa mseu, pakugona, na pakulamuka.⁸Mumdzayamanga ninga chizindikiro paboko lanu, chimdzakhala ninga chapamkuma pakati pa maso yanu. ⁹Mumdzayanemba pa nsandamira za misuwo yanyumba zanu na pa bzipata bzanu.¹⁰Yahova Mulungu wanu angadzakubwetesani mdziko ndilo adalumbira kuna abereki wanu, kuna Aburahamu, kuna Isaki, na kuna Yakobo, kuti amdzakupani, na miyi mikulu na yabwino kwene kwene ndiyo mulibe kuyimanga ndimwe, ¹¹na nyumba zakudzala na bzinthu bzense bzabwino ndibzo mulibe kubzikonza ndimwe, na michera ndiyo mulibe kuichera ndimwe, na minda ya mpesa na miti ya azitona ndiyo mulibe kuibzala ndimwe, mumdzadya muchikhuta--- ¹²ndiye chenjerani kuti nampodi muyebwe Yahova, omwe adakubulisani kunja kwa dziko la Aigupto, kunja kwa nyumba ya akapolo.¹³Mumbagope Yahova Mulungu wanu; iye mumbamunamate, apo pakulumbira mumbalumbirire dzina lache. ¹⁴Nampodi kumbatewera milungu inango, milungu ya wanthu wina wense ndiwo akuzungulirani--- ¹⁵thangwe Yahova Mulungu wanu pakati panu ni Mulungu wa nsanje, penu mumchita, ukali bwa Yahova Mulungu wanu bumdzakhala pa imwe achidzakudzongani kukuchosani pa nkhope yadziko lapansi.¹⁶Nampodi kumbamuyezera Mulungu wanu ninga ndimo mudamuyezerera ule waku Masa. ¹⁷Mumbakoye kamkulumize bzakutonga bza Yahova Mulungu wanu, bzakutonga bzache chaibzo, na manemba yache, yomwe wakutongani imwe.¹⁸Mumbachite bzakulungama na bzakukoma pamaso pa Yahova, kuti bzikufambireni bwino, na kuti mupite na kutambira dziko lanu lanu labwino ndilo Yahova adalumbira kuna abereki wanu, ¹⁹kufulusa awengi wanu wensene kuchoka pamaso panu, ninga ndimo Yahova walewera.²⁰Mwananu angakubvunzani bza mtsogolo likubweralo, kulewa kuti, 'Mayeruzo ya mpanganoyo, manemba na mayeruzo inango ndiyo Yahova Mulungu wathu adakutongani imwepoyo ngaponi? ²¹ndiye mudzati kuna mwananuyo, 'Tikhali akapolo wa Falawo mu Aigupto; Yahova adatibulisa kunja kwa Aigupto na boko lamphavu, ²²apo iye adaonesera bzizindikiro na bzakudabwisa, bzikulu na bzakukwawa, pa Aigupto, kuna Falawo, na kuna nyumba yache yensene, pamaso pathu; ²³achitibulisa kuchoka momo, kuti atibwerese muno, kutipa dziko ndilo iye adalumbira kuna abereki wathu.²⁴Yahova adatitonga kukoya manemba aya yense, kugopa Yahova Mulungu wathu kuti tione ubwino, pala kuti atikoye ife na moyo, ninga tiliri leromu. ²⁵Penu tinikoya kuchita bzense bzakutonga iye pamaso pa Yahova Mulungu wathu, ninga ndimo watitongera ife, ichi chimdzakhala chilungamo chathu.'

Chapter 7

¹Yahova Mulungu wanu angakutengerani kudziko ndilo mukuyenda kuti likakhale lanu lanu, amdzafulusa madzinza mazinji pamaso panu--- Ahori, Agirigazi, a Aamori, a Kanani, Aperizi, Ahivi. na Ayebusi---madzinza manomwe makulu na yamphamvu kuposa imwepo.²Ni Yahova Mulungu wanu ndiye ambawapereka kuna imwe kuti mukawagonjese, apo kinangoka muwadzongeretu iwo. Nampodi kuchita nawo mpangano, ayai kuwaonesera chifundo. ³Nampodi kuloolerana nawo. Nampodi kupereka wananu wachikazi kuna wanawo wachimuna, nampodi pomwe kutenga wananu wachikazi kupereka kuna wananu wachimuna.⁴Thangwe amdzatembenuza wananu wachimunawo kuleka kutewera ine, pala kuti anamate milungu inango. Ndiye ukali bwa Yahova bumdzagaka pa imwe, achidzakudzongani kamkulumize. ⁵Umu ndimo muti mudzachitire nawo: Mudzapasule maguwa yawo yansembe, kubodola bodola mmbzidupsa bzakuimisira bzawo bzaminyalabzo, kugwata bzamiti bzawo bza Asela, na kutentha bzilinganiro bzao bzakutsema.⁶Thangwe ndimwe dzinza lakupambulika kuna Yahova Mulungu wanu. Wakusankhulani imwe kukhala wanthu wache wache wa iye, kuposa wanthu winango wensene ndiwo ali pa nkhope yadziko lapansi.⁷Yahova alibe kuikha chikondi chache pa imwe ayai kukusankhulani thangwera kuti mukhali azinji kuposa wanthu wina wense neye --- nakuti mukhali wakuchepetsetsa pa wanthu wense--- ⁸soma thangwera ambakukondani, apo akhafuna kukoya chilumbiro ndicho iye adalumbira kuna abereki wanu, Ili ni thangwerache Yahova wakubulisani kunja na boko lache la mphamvu na kukuombolani mnyumba ya akapolo, kuchoka mmanja mwa Falawo, mfumu ya Aigupto.⁹Mthangwerache dziwani kuti Yahova Mulungu wanu--- ni Mulungudi, Mulungu wakukhulupirika, omwe ambakoya mipangano na chifundo cha mibwado bzulu na bzulu bza iwo wakumukonda na kukoya bzakutonga bzache, ¹⁰soma ambabwezera kuna iwo wakumuwenga pamaso pawo, kuwadzonga iwo; iye amdzasasatisa lini kuna aliyense wakumuwenga iye; amdzamubwezera iye pankhope yache. ¹¹Ndiye mumbakoye bzakutonga, manemba, na mayeruzo ndiyo ndikukutongani imwepo lero lino, pala kuti muyachite.¹²Mungatetekera mayeruzoya, mkuyakoya na kuyachita, bzimdzachitika kuti Yahova Mulungu wanu amdzakoya namwe mpangano na chifundo ndicho iye adalumbira kuna abereki wanu. ¹³Amdzamukondani, kukudalisani, na kukuwanzisani. Amdzadalisa bzipaso bza mchibaliro chanu, bzipaso bza mataka---tirigu wanu, vinyu wanu mupsa, na mafuta yanu---mphulu za ng'ombe zanu na nthere za mabira yanu mdziko ndilo iye adalumbira kuna abereki wanu kudddzakupani.¹⁴Mumdzadalisika kwene kwene kuposa wanthu winango wense; pamdzakhala lini mwamuna wakusaya mwana ayayi mkazi ngomwa pa imwe ayai pakati pa bzifuwo bzanu. ¹⁵Yahova amdzachosa matenda yense pa imwe; palibe iriyense ya nthenda zakuipa za mu Aigupto ndizo mumzidziwa zire ndiyo imdzaikhiwa pa imwe, soma amdzaziikha pa iwo wense wakukuwengani.¹⁶Mumdzamala wanthu wensene ndiwo Yahova Mulungu wanu amdzapereka kuna imwe, apo diso lanu limdzawabvera lini nsisi. Nampodi kumbanamata milungu yawo, thangwe umweyo udzakhala mulapu kuna imwe.¹⁷Penu munilewa mumtima mwanu, 'Madzinza yoya mmazinjitsa kuposa ine; niyathotha tani?'--- ¹⁸nampodi kuchita nawo mantha; mukumbukire ndibzo Yahova Mulungu wanu adachita kuna Falawo na kuna Aigupto wensene; ¹⁹ngwete ikulu ndiyo maso yanu yadaona, bzizindikiro, bzakudabwisa, boko lamphamvu, na boko lakufuthula ndilo Yahova Mulungu wanu adakubulisirani imwe kunja. Yahova Mulungu wanu amdzachita bzibodzibodzi kuna wanthu wense ndiwo ambamugopa iye.²⁰Komanso, Yahova Mulungu wanu amdzatumiza malume pakati pawo, ate wensene wakusalawo na wakubisalika okha pamaso panu atadzongeka kuchoka pamaso panu. ²¹Nampodi kudzawagopa neye, thangwe Yahova Mulungu wanu ali pakati panu, Mulungu mkulu na wakugopsa. ²²Yahova Mulungu wanu amdzataya madzinza yoya pamaso panu pang'ono na pang'ono. Mukufunika lini kuwagonjesa wensewo kabodzi na kabodzi neye, kuti bzilombo bzakuthengo bzingadzakuwandireni.²³Soma Yahova Mulungu wanu amdzakupambanisani pa iwo mungadzagumana nawo ku nkhondo; amdzawazunguzisa maninge ate iwo atagonjesiwa. ²⁴Iye amdzapereka mafumu yawo mmanja mwanu, apo mumdzachitisa dzina lawo kupfudzika pansi pa thambo. Palibe ndiye amdzakwanisa kuima pamaso panu, ate mutawagonjesa.²⁵Mumdzatentha bzilinganiro bzakutsema bza milungu yawo---nampodi kusirira siriva ayai oro ndibzo bziri paiwo mkubzitengera mwekha, thangwe mungachita tenepoyo, mumdzakolowekedwa nabzo---thangwe ibzi bzimbanyansira Yahova Mulungu wanu. ²⁶Nampodi kubweresa chakunyansa chirichense mnyumba mwanu mkuyamba kuchinamatira chocho. Mumbanyansidwe nacho na kuipidwa nacho, thangwe mchinthu chakuthemera kudzongewa.

Chapter 8

¹Mukoye bzakutonga bwense ndibzo ndikukupani lero lino, pala kuti mukhale na moyo na kuwanda, apo ndokoni mwemo mukakhale mdziko lanu lanu ndilo Yahova adalumbirira kuna abereki wanu. ²Mukumbukire mumtima mwanu njira zense ndizo Yahova Mulungu wanu wakutsogolerani magole makumi manayiya mchipululu, pala kuti akuchepeseni, kuti akuyezereni kudziwa ndibzo bziri mumtima mwanu, penu mungakoyedi bzakutonga bzache ayai neye.³Adakuchepesani, achikubvesani njala, achikudyesani na mana, ndiyo mukhanati kuyadziwa kale na ndiyo abereki wanu akhanati kuyadziwa kale. Adachita bzobzo kukudziwisani kuti ni mkate lini okha ndiwo wanthu akhakhalire na moyo; soma, mchirichense ndicho chimbabula mkamwa mwa Yahova ndicho wanthu angakhale nacho na moyo.⁴Bzakubvala bzanu bziribe kusakala na kukutayikirani, apo nzayo zanu ziribe kugwera mmagole makumi manayi. ⁵Mumbakumbuke mumtima mwanu, ndimo, ninga munthu ambalangira mwanache, ndimombo Yahova Mulungu wanu ambalangira imwepo. ⁶Mumbakoye bzakutonga Yahova Mulungu wanu, kuti mufambe mnjira zache na kumugopa.⁷Thangwe Yahova Mulungu wanu akukubweresani mdziko labwino, dziko la tumikulo twa madzi, alowe na maiwe, wakuyerera mbzigwa na mmipata mwa mapiri; ⁸dziko la tirigu na barele, la mpesa, mikuyu, na makangaza; dziko la miti ya azitona na uchi.⁹Ni dziko lakuti mumdzadya lini mkate mwakupereweza na lakuti mumdzasaya lini chinthu chirichense; dziko ndilo minyala yache njakukonziwa na fero, na mmapiri mwache mum'badzachera mkuwa. ¹⁰Mumdzadya muchikhuta, muchidzatenda Yahova Mulungu wanu thangwera dziko labwino ndilo wakupani.¹¹Chenjerani kuti mungayebwe Yahova Mulungu wanu, pakutazira kukoya bzakutonga bzache na mayeruzo yache na manemba ndiyo ndikukutongani lero. ¹²Apo neye, mungadya muchikhuta, na nthawe ndizo mwamanga nyumba zabwino mkumbakhala momo, mumdzakula mtima.¹³Chenjerani nthawe ndizo ng'ombe zanu na mabira yanu zawanda na pomwe siriva na oro bziniwanda, na bzense ndibzo munabzo bzingawanda, ¹⁴ndiye mtima wanu umbadzakula zjai muchidzayebweratu Yahova Mulungu wanu, omwe adakubulisani mdziko la Aigupto, kunja kwa nyumba ya akapolo.¹⁵Nampodi kumuyebwa ndiye adakutsogolerani kudzera mchipululu chikulu na chakugopsa, na nyoka zache mwemo zakugopsa na mphiriri na mataka ya nyota pomwe pakhalibe madzi, omwe adakubulisirani madzi kuchoka Ku thanthwe la nsongolobwe. ¹⁶Adakudyesani mchipululu na mana yakuti abereki wanu akhanati kuyadziwa kale, pala kuti akuchepeseni na kukuyezerani, kukuchitirani bzabwino kumapeto kwache, ¹⁷soma mumbati mumtima mwanu, 'Mphamvu zangu na mphamvu za boko langu izi zidandipsagira vida yenseneyi.'¹⁸Soma kumbukirani Yahova Mulungu wanu, thangwe ndiye ambapereka mphamvu zakuphatira vida, kuti akhazikise mpangano wache ndiwo adalumbirira abereki wanu, ninga ndimo bziliri lero lino. ¹⁹Bzimdzachitika kuti, mungayebwa Yahova Mulungu wanu na kutewera milungu ina, na kuinamata, na kuitumukira, nimkuchitirani umboni lero lino kuti mumdzadzongeka meju. ²⁰Ninga madzinza ndiyo Yahova wayadzonga pamaso panu, mterepoyombo mumdzadzongeka, thangwera kusaya kubvera mafala ya Yahova Mulungu wanu.

Chapter 9

¹Bvani, Isaraeli; mwasala pang'ono kuyambuka Yorodano lero, kupita na kutambira madzinza makulu na ya mphamvu yakuposa imwe, na miyi mikula na yakukhala na malitsito yakuguya kudzaulu, ²wanthu akulu na atali, wana wachimuna wa Aanaki, omwe mukuwadziwa wale, na ndiwo mwakhala mukubva wanthu kumbati, 'Mbani angaime pamaso pa wana wachimuna wa Aanaki?'³Dziwani tsono lero kuti Yahova Mulungu wanu ndiye ambayambuka patsogolo panu imwe mukanati ninga moto walupsa; iye amdzawadzonga iwo, achidzawagwesa iwo pamaso panu; ndiye mumdzawathotha na kuwadzonga kamangu, ninga ndimo Yahova wakuuzirani imwe.⁴Nampodi kulewa mumtima mwanu, Yahova Mulungu wanu waathotha pamaso panu, 'Chikhali chilungamo changu ndipopa Yahova wandibweresera muno kudzatambira dziko kukhala langulangu.' thangwera bzakuipa bza madzinza yoya ndipopa Yahova akuwathothapa pamaso panu.⁵Nithangwera lini chilungamo chanu ayai kuthamuka kwa mtima wanu kuti mukuyenda kukatambira dziko lawopa, soma thangwera kuipa kwawo kwa madzinza yamweya ndiyo Mulungu wanu akuyathotha kuchoka pamaso panu, nakuti achitise mafala kukhala yachadidi ndiyo adalumbirira kuna abereki wanu, kuna Aburahamu, Isaki, na Yakobo.Dziwani tsono, kuti Yahova Mulungu wanu akukupani dziko labwinoli kukhala lanu lanu thangwera chilungamo chanu, thangwe ndimwe wanthu wakutayika.⁷Kumbukirani apo nampodi kuyebwa ndimo mudamputira Mulungu achikalipa mchipululu; kuchoka nsiku ndiyo mudabula mdziko la Aigupto ate kudzafika mbuto ino, mudapikisana na Yahova. ⁸Pa Horebu pomwe mudamputa Mulungu achikalipa, apo Yahova akhadakalipa mwakuthemera kukudzongani.⁹Nthawe ndizo ndidakwira paphiri kukatambira magome ya minyala, magome ya mpangano ndiwo Yahova adachita namwe, ndidakhala paphiripo masikati makumi manayi na usiku makumi manayi; ndiribe kudya mkate ayai kumwa madzi. ¹⁰Yahova adandipa magome mawiri ya minyala yakunemba na chala chache; pamwepo pakhadanembiwa chirichense ninga mafala yense ndiyo Yahova adapangana namwe paphiri kuchoka pakati pa moto pa nsiku ya mtsonkhano.¹¹Bzidachitika pamapeto pa masikati makumi manayi na usiku makumi manayi bule kuti Yahova adandipa magome mawiri ya minyala, magome ya mpangano. ¹²Yahova adati kuna ine, 'Lamuka, ndoko polika kamkulumize kuchoka pano, thangwe wanthu wako ndiwo waabulisa mu Aigupto wale, abzinyengeza okha. Kamkulumize zjai apambuka munjira yangu ndiyo ndidawatonga. Abzikonzera okha chilinganiro chakunyengeza.'¹³Kuthimizira apo, Yahova adasewera kuna ine achiti, 'Ndaona wanthuwa; mbanthu wakutayika. ¹⁴Ndilekeni, ndiwadzonge zjai na kupfudza dzina lawo pansi pa thambo, apo nimdzakuyesani dzinza lamphamvu na likulu kuposa iwo.'¹⁵Ndiye ndidazungunuka ndichibuluka paphiripo, apo phirilo likhagaka. Magome mawiri ya mpanganoyo yakhali mmanja mwache. ¹⁶Ndidanyang'ana, apo onani, mudaphonyera Yahova Mulungu wanu. Mwabzikonzera mwekha mwana wa ng'ombe. Mwakulumiziratu kupambuka munjira ndiyo Yahova adakutongani.¹⁷Ndidatakula magome mawiri ndichiyathusa kuchoka mmanja mwangu. Ndidayapsa iyo pamaso panu. ¹⁸Ndidagwesa pomwe nkhope yangu pamaso pa Yahova kwa masikati makumi manayi na usiku makumi manayi; ndiribe kudya mkate ayai kumwa madzi, thangwera bzakuphonya bzanu bzense ndibzo mudachita, pakuchita chimwecho chomwe chikhali chakuipa pamaso pa Yahova, kuputa ukali bwache.¹⁹Thangwe ndikhana mantha na ukali na kutentha mtima ndiko Yahova akhadakalipa namwe kwene kweneko kufuna kukudzongani. Soma Yahova adanditetekera ine nthawe zozo letu. ²⁰Yahova akhadakalipa maninge na Aloni kuti amudzonge; ndidampempherera pomwe Aloni pa nthawe yoyo.²¹Ndidatenga bzakuphonya bzanu, mwana wang'ombe ndiye mudakonza ule, mkumutentha, kummenya, mkumutswanya na kumpeya kukhala kang'ono ng'ono, ate kunyalala ninga pfumbi. Ndidathusa phumbi lache mu mkulo ndiwo udabuluka kuchoka m'phiri.²²Ku Tabera, ku Masa, na ku Kibiroti Hatava, mudaputa ukali bwa Yahova. ²³Pomwe Yahova adakutumizani kuchoka ku Kadesi Barinea achiti, 'Kwirani ndokoni mukatenge dziko ndilo ndakupani.' ndiye mudapikisana nayo mafala ya Yahova Mulungu wanu, neye kumukhulupirira ayai kumubvera mafala yache. ²⁴Mudapikisana na Yahova kuchoka pansiku ire ndiyo ndidakudziwani imwepo.²⁵Ndiye ndidagwesa nkhope pamaso pa Yahova masikati makumi manayi na usiku makumi manayi yamweyo, thangwe akhadalewa kuti amdzakudzongani imwepo. ²⁶Ndidapemba kuna Yahova ndichiti, 'O Mbuya Yahova, nampodi kudzonga wanthu wanu ayai chakupita ndicho achipulumusa kuchoka mu ukulu bwanu, ndicho mwachibulisa kuchoka mu Aigupto na boko la mphamvu.²⁷Kumbukirani akapolo wanu Aburahamu, Isaki, na Yakobo; nampodi kunyang'anira kutaika kwa wanthuwa, ayai kuipa kwao, ayai pa bzakuphonya bzao, ²⁸pala kuti dziko ndilo imwe mudatibulisa lilewe, "Thangwera Yahova adatazira kuwabweresa mdziko ndilo adawalonjeza iwo, na thangwera akhawawenga, wawabulisa kukawapha mchipululu." ²⁹Chensecho mbanthu wanu na chakupita chanu, ndiwo mudawabulisa na mphamvu zanu zikulutsa na kuonesera mphamvu zanu.'

Chapter 10

¹Nthawe zozo Yahova adati kuna ine, 'Tsema magole mawiri ya minyala ninga yakutoma Yale, ukwire mayo kuna ine paphiri pano, apo utseme likasa la muti. ²Nimdzanemba pa magomeyo mafala ndiyo yakhali pa udapsa yale, apo udzayaikhe mulikasamo.'³Ndiye ndidakonza likasa la muti wa sitimu, ndichitsema magome mawiri yaminyala ninga yakutoma yale, ndichikwira paphiripo, nditatakula magome mawiri mmanja mwangu. ⁴Adanemba pa magomepo, ninga kunemba kwakutoma kule, Bzakutonga Khumi ndibzo Yahova akhadasewera kuna imwe paphiri pale pakati pa miti nsiku ya mtsonkhsno; kinangoko Yahova adayapa kuna ine.⁵Ndidazungunuka ndichipolika kuchoka paphiripo, ndichiikha magomeyo ndiyo ndikhadakonzayo mu likasamo; yali pale, ninga Yahova adanditongera ine."⁶Wana wa aIsaraeli adafamba ulendo kuchoka ku Beroti Bene Yaakani kuyenda ku Mosera. Kumweko Aroni adasaika, achiikhiwa koko; Eliezara, mwanache wachimuna, adaphata basa la unsembe kupita m'buto mwache. ⁷Kuchoka popo adafamba ulendo bwa ku Gudigoda, apo kuchoka Ku Gudigoda kuyenda ku Yotibata, dziko la mikulo ya madzi.⁸Panthawe yoyo Yahova adasankhula wadzinza la Levi kumbatakula likasa la mpangano wa Yahova, kumbaima pamaso pa Yahova mkumbamutumikira, na kudalisa wanthu mdzina lache, ninga leroli. ⁹Mnthangwerache Levi alibe gawo ayai chakupita cha dziko na abale wache; Yahova ndiye chakupita chache, ninga Yahova Mulungu wanu adasewerera kuna iye.)¹⁰"Ndidakhala paphiripo ninga nthawe yakutoma ire, masikati makumi manayi na usiku makumi manayi. Yahova adanditetekera pomwe nthawe zozo; Yahova alibe kufuna kukudzongani imwepo. ¹¹Yahova adati kuna ine, 'Lamuka, ndoko pamaso pa wanthu ukawatsogolere pa ulendo bwawo; amdzakapita momo kukatambira dziko ndilo ndidalumbirira kuna abereki wawo kudzawapa.'¹²Tsapano, Isaraeli, Yahova Mulungu wanu amkufuna chani kuna imwe, kupambula kugopa Mulungu, kufamba mnjira zache zense, kumukonda iye, na kunamata Yahova Mulungu wanu na mtima wanu wense na moyo wanu wense, ¹³kukoya bzakutonga Yahova, na manemba yache, ndiyo ndikuuzani imwe lero pala bzikukomereni?¹⁴Onani, kuna Yahova Mulungu wanu mpsache kudzaulu na kudzaulu kwa kudzaulu, dziko lapansi na bzense bziri momo. ¹⁵Yahova yekha ndiye adakomedwa na abereki wanu na kuwakonda, apo adasankhula imwe, mbeu yawo, pambuyo pawo, kwene kwene kuposa wanthu wina wense, ninga ndimo ambachitira lero.¹⁶Ndiye gwatani khanda la mtima wanu, apo nampodi kutaika pomwe. ¹⁷Thangwe Yahova Mulungu wanu, iye ni Mulungu wa milungu na Mbuya wa azimbuya, Mulungu Mkulutsa, Wamphamvu Zense na Wakugopeka, omwe ambapondera lini aliyense na kutambira bzakukomesera milandu.¹⁸Ambayeruzira wana wamasiye na akazi wamasiye, apo ambakonda mlendo na kumupa chakudya na chakubvala. ¹⁹Ndiye kondani mlendo; thangwe mukhalimbo alendo mdziko la Aigupto.²⁰Mumbagope Yahova Mulungu wanu; iye mumunamate. Kuna iye muphatisise, apo mu dzina lache mumbalumbire. ²¹Ngwakumunamata wanu, apo ni Mulungu wanu, omwe wachita bzinthu bzakudabwisa na bzakugopsa bzikulubzi, bzomwe maso yanu yaona.²²Abereki wanu adapolika kuyenda ku Aigupto ninga wanthu makumi manomwe basi; tsapano Yahova Mulungu wanu wakuwanzisani ninga nyenyezi zakudzaulu.

Chapter 11

¹Ndiye tsono mukonde Yahova Mulungu wanu na kukoya malangizo yache nthawe zense, manemba yache, mayeruzo yache, na bzakutonga bzache.²Dziwani kuti ndikusewera lini kuna wana wanu, ndiwo akanati kuona kale chilango cha Yahova Mulungu wanu, ukulu bwache, boko lache la mphamgu, ayai boko lache lakufuthuka, ³bzizindikiro na bzichito ndibzo adabzichita pakati pa Aigupto kuna Falawo, mfumu ya mu Aigupto, na kudziko lache lensene.⁴Ayai iwo kuonambo okha ndibzo iye adachita kuna wankhondo wa ku Aigupto, akavalo wao, magaleta yao, ndimo adachitira kuna madzi ya Mnyanza Ifwira kuwamiza kule pomwe akhakutewerani pambuyo panu pale, na ndimo Yahova wawadzongera ate lero, ⁵ayai ndibzo adachita kuna imwe mchipululu ate kudzafika pambuto ino.⁶Akhanati kuona iwo ndibzo Yahova adachita kuna Datani na Abiramu, wana wachimuna wa Eliabu mwana wachimuna wa Rubeni, ndimo dziko lidafungulira kukamwa kwache lichiwakhudyula, mabanja yawo, mahema yawo, na chirichense cha moyo ndicho chidawatewera iwo, pakati pa Aisarseli wensene. ⁷Soma maso yanu yaona mabasa makulu yense ya Yahova ndiyo adayachita.⁸Ndiye koyani bzitongi ndibzo ndikukuuzani lero lino, kuti mukhale wa mphamvu, na kuyenda momo kukatambira dziko ndilo mukuyambuka kukalitambira, ⁹nakuti mukawanzise nsiku zanu ndizo Yahova adalumbirira kuna abereki wanu kudzawapa iwo na wa mbeu yawo, dziko lakuyerera mkaka na uchi.¹⁰Thangwera dziko, ndilo mukuyenda kukatambiralo, liri lini ninga dziko la Aigupto neye, ndilo mudachokera lire, ndilo mudafesaa mbeu zanu mkumbathirizira na nzayo yanu, ninga munda wa therere; ¹¹soma dziko, ndilo mukuyenda kukatambiralo, ni dziko lamapiri na bzigwa, na kumbakamwa madzi ya mvula yakudzaulu, ¹²dziko ndilo Yahova Mulungu wanu ambalitchenkha; maso ya Yahova Mulungu wanu yali pa ilo nthawe zensene, kuchoka kwakutoma kwa gole ate kumapeto kwa gole.¹³Bzimdzachitika, penu munitchenkha bwino bzakutonga bzangu ndibzo nimkuuzani lero lino, kukonda Yahova Mulungu wanu na kumtumikira iye na mtima wanu wense na moyo wanu wense, ¹⁴kuti nimdzapereka mvula mdziko lanu pa nthawe yache, Mvula yakutoma na yatsapanoyi, kuti mukolole tirigu wanu, vinyu wanu mupsa, na mafuta yanu. ¹⁵Nimdzapereka maupsa mthengo mwanu pala ng'ombe zanu, apo mumdzadya muchidzakhuta.¹⁶Chenjerani mwekha pala kuti mtima wanu nampodi unyengezeke, kuchungunuka kumbani mkumbanapata milungu ina nakumbaigodamira; ¹⁷pala kuti ukali bwa Yahova nampodi bufike pa imwe; kuti nampodi afunge mvula kudzaulu kuti kungadzakhale kwakusaya mvula, dziko lichidzataza kubala bzipaso, pala kuti mungadzamale kamangu kuchoka mdziko labwino ndilo Yahova akukupani imwe.¹⁸Ndiye koyani mafala yanguya mumtima na mmoyo mwanu, yamangeni ninga chizindikiro cha paboko panu, apo yakhale ninga bzapamkuma pakati pa maso yanu. ¹⁹Mumbadzayapfunzise kuna wana wanu na kuyasewera nthawe ndizo mumkhala mnyumba mwanu, pakufamba pamseu, pakugona, na pakulamuka.²⁰Mumbadzayanembe pa nsandamira za nyumba zanu na pa bzipata bza miyi yanu ²¹kuti nsiku zanu na nsiku za wana wanu zidzathimizirike mdziko ndilo Yahova adalumbirira kuna abereki wanu kudzawapa ninga ndimo kudzaulu kuliri kutali na pa dziko lapansi.²²Thangwe mungakoyesesa bzakutonga bzensebzi ndibzo nimkuuzani imwe, kuti mubzichite, kukonda Yahova Mulungu wanu, kufamba munjira zache zensene, na kuphathika kuna iye, ²³ndiye Yahova amdzathotha madzinza yenseneya kuchoka pamaso panu, apo mumdzapsokonyola madzinza makulu na ya mphamvu kuposa imwe.²⁴Mbuto iriyense ndiyo nzayo yanu imdzaponda imdzakhala yanu; kuchoka mchipululu kufika ku Lebanoni. kuchokera ku mkulo, Mkulo wa Firate, ate kunyanza ya kumachibese ndiyo yamdzakhala malire yanu. ²⁵Palibe munthu amdzakwanisa kuima pamaso panu. Yahova Mulungu wanu amdzaikha mantha pa imwe na mantha pa imwe kudziko lense ndilo mumdzapondalo, ninga ndimo wakuuzirani.²⁶Nyang'anani, ndikuikha paimwe lero mdaliso na themberero; ²⁷mdaliso, mungabvera bzakutonga bza Yahova Mulungu wanu ndibzo ndikukuuzanibzi lero, ²⁸na themberero, mungasaya kubvera bzakutonga bza Yahova Mulungu wanu, soma lekani njira nimkuuzani lero, kumbatewera milungu ina ndiyo muniidziwa lini.²⁹Bzimdzachitika, pomwe Yahova Mulungu wanu amdzakubweresani mdziko ndilo mukukatambiralo, kuti mumdzaikha mdaliso pa Phiri la Gerizimu, na themberero pa Phiri la Ebala. ³⁰Yali lini ng'ambu ya Yorodano yamweya, kumaulo kwa mseu wakumaulo, mdziko la a Kanani omwe ambakhala ku Araba, kuyambuka ku Giligala, pafupi na mathunda ya More?³¹Thangwe muniyambuka Yorodano kupita momo kukatambira dziko ndilo Yahova Mulungu wanu akukupani, apo mumdzalitambira muchikhala momo. ³²Mumbakoye manemba yense na mayeruzo ndiyo nimkuikhirani pamaso panu lero lino.

Chapter 12

¹Aya ni manemba na mayeruzo ndiyo muti mukayakoye mdziko ndilo Yahova, Mulungu wa abereki wanu, wakupani kukhala lanu lanu, nsiku zensene zakukhala padziko lapansi. ²Mumdzadzonga chadidi mbuto zense ndizo madzinza ndiyo mumdzayapsokonyola yakhanamatira milungu yawo, mmapiri matali matali, mtumapiri, na patsinde pamuti uliwense uwisi.³Mudzaphasule malikasa yawo, kupsa mmapidaso nthutu zawo, na kutentha miti yawo ya Asela. Mudzagwate bzilinganiro bzakutsema bza milungu yawo na kupfudza dzina lawo kuchoka pa mbuto yoyo. ⁴Nampodi kudzanamata Yahova Mulungu wanu ninga tenepoyo.⁵Soma kumbuto ndiyo Yahova Mulungu wanu wasankhulira mwa madzinza yanu yensene kuikha dzina lache, imweyo imdzakhala mbuto ndiyo iye ambakhala, apo mkumweko ndiko mumdzayenda. ⁶Na kubwera nazo nsembe zanu zakupserereza, na nsembe zanu zakuphera, bzachikhumi bzanu, na nsembe yakukwiza ya boko lanu, na bzakutoma kukhuma bzanu, nsembe zanu zaufulu, na bzakutoma kubadwa bza ng'ombe zanu na mabira na mbuzi.⁷Kumweko mumbadye pamaso pa Yahova Mulungu wanu na kusekera pa chirichense ndicho mudachiphata na boko lanu, imwe na wapabanja lanu, ndiko Yahova Mulungu wanu wakudalisani.⁸Nampodi kumbadzachita ninga bzense mukuchita kunobzi lero lino; tsapano aliyense akuchita ndicho akuona kuti mchakuthemera pamaso pache; ⁹nakuti mukanati kufikira mpumo, ku chakupita ndicho Yahova Mulungu wanu akukupani.¹⁰Soma mungayambuka Yorodano mkukakhala dziko ndilo Yahova Mulungu wanu akutambirisani amdzakupani mpumo kuna awengi wanu wense kuzungulira popo apo mumdzakhala mwakukhazikika. ¹¹Ndiye kumbuto ndiyo Yahova Mulungu wanu amdzakusankhulirani kuchitisa dzina lache kukhala momo---koko mumdzabweresa bzense nimkuuzanibzo: nsembe zanu zakupserereza, bzachikhumi bzanu, na bzakupereka bzakuphata na boko lanu, na bzakutoma kukhuma bzanu, bzakupereka bzaufulu ndibzo mum'bzisankhulira ndibzo mum'bzilonjezera kuna Yahova.¹²Mumdzasekera pamaso pa Yahova Mulungu wanu--imwe, wana wanu wachimuna, wana wanu wachikazi, anyabasa wanu wachimuna, anyabasa wanu wachikazi, na Alevi ndiwo ali mmiyi mwanu, popeza alibe gawo ayai chakupita pabodzi na imwe.¹³Chenjerani mwekha kuti nampodi mupereke nsembe zakupserereza mbuto iriyense ndiyo munionayo; ¹⁴soma pambuto ndipo Yahova amdzasankhula mwa libodzi la madzinza yanu kuti mudzapereke nsembe zanu zakupserereza, apo kumweko ndiko mumdzakachita chirichense ndicho nimdzakuuzani.¹⁵Ndiye, mumbaphe na kudya nyama za mmiyi mwanu, ninga ndimo mumfunira, kumbatambira madaliso ya Yahova Mulungu wanu pa bzense ndibzo wakupani; wanthu wakupsipiziwa na wakuchena wensewo ambadye, nyama ninga mphoyo, na ngondo. ¹⁶Soma mulopa nampodi kumbadya; mumbautsanulire pansi ninga madzi.¹⁷Nampodi kumbadya chachikhumi cha tirigu wanu mmiyi mwanu, vinyu wanu mupsa, mafuta yanu ayai yakutoma kubaliwa ya ng'ombe ayai mabira na mbuzi zanu; apo nampodi kudya nyama iriyense ndiyo mwaipereka nsembe pabodzi na bzakutoma kukhuma na bziribzense ndibzo mum'bzilonjeza ayai nsembe zanu za ufulu, ayai nsembe zakukwiza za boko lanu.¹⁸Soma, mumbadye pamaso pa Yahova Mulungu wanu pambuto ndipo Yahova Mulungu wanu wasankhula---imwe, wana wanu wachimuna, wana wanu wachikazi, akapolo wanu wachimuna, akapolo wanu wachikazi, na Alevi ndiwo ali mmiyi yanu; mudzasekera pamaso pa Yahova Mulungu wanu pa chirichense mumdzaphata na boko lanu. ¹⁹Chenjerani mwekha kuti nampodi muwaswaye Alevi nthawe ndizo mukukhala mdziko lanu.Nthawe ndizo Yahova Mulungu wanu amdzakuza malire yanu, ninga ndimo wakulonjezerani, apo mungadzati, 'Ndidye nyama,' thangwera chikhumbo chanu chakudya nyamacho, mudzadye nyamayo, ndimo moyo wanu umfunira.²¹Penu mbuto ndiyo Yahova Mulungu wanu amdzaisankhula kuikha dzina lache yangakutalimphirani , mumbadzaphe mwa ng'ombe zanu na mabira yanu ndiyo Yahova adakupanizo, ninga ndimo ndakuuzirani; mkuzidya mmuyi mwanu mokha mokhamo, ninga ndimo mtima wanu umdzafunira. ²²Ninga mphoyo na ngondo zimbadyedwera, ndendembo mumdzabzidya tenepo; wanthu wakusaya kuchenesiwa na wakuchena ambadzadye mwakundendemera.²³Soma onesesani nampodi kudya mulopa, thangwe mulopa ni moyo; nampodi kumbadyera kubodzi moyo na nyama. ²⁴Nampodi kudzaudya; mumbautsanulire pansi ninga madzi. ²⁵Nampodi kumbaudya, pala kuti bzikufambireni bwino, na wana wanu pambuyo panu, mungambachita bzakulungama pamaso pa Yahova.²⁶Soma bzinthu bza Yahova ndibzo munabzo na bzakupereka bzanu bzakutoma kukhuma---mubzitenge kuyenda nabzo kumbuto ndiyo Yahova wasankhula. ²⁷Kumweko mupereke nsembe zanu zakupserereza, nyama na mulopa, pa guwa lansembe la Yahova Mulungu wanu apo mudye nyamayo.²⁸Tchenkhani na kutetekera mafala yense nimkuuzaniya, pala bzikufambireni bwino na wana wanu pambuyo panu kwa muyaya, mungachita bzabwino na bzakulungama pa maso pa Yahova Mulungu wanu.²⁹Pamene Yahova Mulungu wanu akudzagwata wa madzinza kuchoka pa maso panu, pomwe munipita kukawatambira, apo mungawatambira na kukhala mdziko lawo, ³⁰chenjerani mwekha kuti nampodi mupite mmulapu wakuwatewera iwo, angadzamala kudzongeka kuchoka pamaso panu --- mungapite mmulapu wakupsaga milungu yawo, mkumbabvunza, 'Madzinza yoya yambanamata tani milungu ina? Nimchitambo bzibodzibodzi.'³¹Nampodi kunamata Yahova Mulungu wanu munjira yoyo, thangwe chirichense chakunyansira Yahova, bzinthu ndibzo ambawengana nabzo--- iwo ndiye kuti ambabzichita na milungu yawo; ambabvuma kutentha wana wawo wachimuna na wana wawo wachikazi pamoto thangwera milungu yawo. ³²Chirichense nimkuuzanicho, chioneseseni. Nampodi kuchithimizira ayai kuchipunguza.

Chapter 13

¹enu pakati panu pamdzaoneka mneneri ayai wakumbalota maloto, apo penu amkuonesani chizindikiro ayai chakudabwisa, ²apo penu chizindikiro ayai chakudabwisacho chimdzaonekadi, ndicho adachilewalewa kuna imwe na kuchisewela, 'Mbatiye titewere milungu ina, ndiyo mukanati kuidziwa kale apo mbatiye tiinamate,' ³nampodi kutetekera mafala ya mneneri umweyo ayai nyakulota imweyo; thangwe Yahova Mulungu wanu akukuyezerani penu mumbakondadi Yahova Mulungu wanu na mtima wanu wense apo na moyo wanu wense.⁴Mudzafambe pambuyo pa Yahova Mulungu wanu, mulemekezeni, koyani bzakutonga bzache, apo bverani mafala yache, so mudzamunamate na kumumamatira iye. ⁵Mneneri umweyo ayai nyakulota maloto umweyo mumuphe, thangwe wasewera bakugazana na Yahova Mulungu wanu, ndiye adakubulisani mdziko la Aigupto, na ndiye adakulombolani mnyumba ya akapolo. Mneneri umweyo amfuna kutondo kukusocheresani mnjira ndiyo Yahova Mulungu wanu adautongani imwe kumbafamba. Ndiye chosani letu kwakunyanya chakuipa pa imwe.⁶Achikhala m'bale wanu, mwana wachimuna wa m'bale wanu, ayai mwananu wachikazi, ayai mkazi wa kumtima kwanu, ayai mwayanu ndiye kuna imwe ali ninga moyo wanu chaiwo, akukungingimizani mtseri kuti, 'mbatiye tikanamate milungu ina' ndiyo mukanati kuidziwa, neye imwe ayai abereki wanu--- ⁷aliyense wa mulungu wa wanthu ndiye ali pafupi na imwe, pafupi namwe ayai kutali namwe, kuchoka kumalekezero kwa dziko kufika ku malekezero kwinango.'⁸Nampodi kumutawira ayai kumutetekera, apo nampodi kubvuma diso lako kumubvera nsisi, apo nampodi kumuleka, ayai kumubisa. ⁹Soma, umuphe meju; boko lako likhale lakutoma kumupha, kinangoka manja bwino yawanthu winango.¹⁰Mudzamuphe kuchita kumuboma minyala, thangwe wayezera kukusocheresani kuna Yahova Mulungu wanu, ndiye adakubulisani mdziko la Aigupto, kuchoka mnyumba ya akapolo. ¹¹Isaraeli wense amdzabva achigopa, apo amdzapitiriza lini kuchita bzakuipa bza mtunduyu paimwe.¹²Mungabva wina akulewa kuguma ubodzi wa miyi yanu, ndiyo Yahova Mulungu wanu wakupani kuti mukhale momo: ¹³Amuna wina wa pezipezi apambuka pakati panu mkupumpsa anzanu wina wakukhala namwe mmuyi kuti, 'Mbatiye tinamate milungu ina ndiyo mukanati kuidziwa kale.' ¹⁴Ndiye mukhale na umboni, fufudzani, apo unguzani bwino bwino. Mungabulukira kuti mpsachadidi na bzakutsimikizika kuti chakunyansachi chachitikadi pa imwe, ndiye muchite chinthu.¹⁵Mumbamenye wakukhala mmuyimo na lupanga lakuthwa, na kudzongeratu kubodzi na wanthu wense ndiwo ali momo, na ng'ombe zache kubodzi, na lupanga lakuthwa. ¹⁶Mudzagwezeke bzakudzongeka bzense bza momo pakati pa muyi mkutentha muyiyo, na bzakukolola bzache bzense, ninga nsembe yakupserereza ya Yahova Mulungu wanu. Muyiyo umdzakhala mudwi wa mauwo ate muyaya; nampodi udzamangiwe pomwe.¹⁷Neye kuti chibodzi cha bzinthu bzapambuliwa pala kudzongewabzo bzimamatire mmanja mwanutu. Ichi chikhale tenepo, kuti Yahova aleke kukalipa kwa ukhali bwache pa imwe, mkukuoneserani chifundo, kukubverani nsisi, na kukuchitisani kuwanda, ninga ndimo adalumbiririra kuna abereki wanu. ¹⁸Amdzachita bzobzi thangwe mukutetekera kuna mafala ya Yahova Mulungu wanu, kukoya bzakutonga bzache bzense ndibzo ndikukuuzani imwe lero, kuchita bzobzo ndibzo mpsabwino pamaso pa Yahova Mulungu wanu.

Chapter 14

¹Ndimwe wana wa Yahova Mulungu wanu. Nampodi kubzigwata mwekha, ayai kumeta mbuto iriyense ya kunkhope kwanu thangwera nyakufa. ²Thangwe ndimwe dzinza lakupambulika kuna Yahova Mulungu wanu, apo Yahova wakusankhulani kukhala wana wache wache, kuposa wanthu wense ndiwo ali padziko lapansi.³Nampodi kumbadya chinthu chakunyansa. ⁴Izi ni nyama ndizo mumbadye: ng'ombe, mabira, na mbuzi, ⁵mphoyo, ngondo, nswala, mphalapala, ngoma, nyumbu, na mbalale.⁶Mumbadye nyama zakugawanika bziboda, ndiye kuti, ndizo zidagawanika bziboda pawiri, na ndizo zimbabzukula zichitampfuna ndibzo zakhudyula kale. ⁷Soma, nampodi kumbadya nyama zinango ndizo zimbabzukula ayai ndizo zina bziboda bzakugawanika pawiri: ngamira, asulo, na mabira; thangwe zimbabzukula zichitampfuna ndibzo zadya kale soma ziribe kugawanika bziboda, mzakupsipiziwa kuna imwe.⁸Nkhumba njakupsipiziwa pomwe kuna imwe thangwe njakugawanika bziboda soma imbabzukula lini; njakupsipiziwa kuna imwe. Nampodi kumbadya nyama ya nkhumba, na kumbaphata thupi lache.⁹Bzinthu bzina ibzi ndibzo bziri mmadzi mumbadye: chirichense ndicho china minga na makakanamba; ¹⁰soma chirichense ndicho chiribe minga na makakanamba nampodi kudya; mpsakupsipiziwa kuna imwe.¹¹Mbalame zense zakuchenesiwa mumbadye. ¹²Soma izi ni mbalame zakuti nampodi mumbadye: mphungu, nkhwazi, chikambi, ¹³kamtande na khwangwala, chimbalame chirichense chakudya zinzache.¹⁴Nampodi kumbadya, psololo, khungubwe, ¹⁵na nthiwatiwa, na chipudo, kakowa, na kabawi aliyense, ¹⁶kaukutu, mantchichi, tsekwe, ¹⁷bvuwo, dembu, chipsa nkhono.¹⁸Nampodi kumbadya indwa, nyantchengwe aliyense, nsadzu na kalimpsimpsi. ¹⁹Bzense bzamatenga bzakumbuluka mathimu mpsakupsipiziwa kuna imwe; nampodi bzimbadyiwe. ²⁰Mumbadye bzakumbuluka bzakuchenesiwa basi.²¹Nampodi kumbadya chirichense chakufa chokha; mumbapase mlendo ndiye ali mmuyi mwanu, kuti abzidye; ayai mugulise kuna mlendo. Thangwe ndimwe dzinza lakupambulika kuna Yahova Mulungu wanu. Nampodi kuphika ntchere yambuzi ya mu mkaka wa mai wache.²²Mumbapereke chachikhumi cha mbeu zanu, ndizo zachoka kumunda gole na gole. ²³Mumbadye pamaso pa Yahova Mulungu wanu, kumbuto ndiko amdzasankhula kukhala kwakukhala dzina lache, chachikhumi cha mbeu zanu, cha vinyu wanu mupsa, na mafuta yanu, na zakutoma kubaliwa za ng'ombe zanu na mabira yanu na mbuzi zanu; kuti mupfunzire kulemekeza Yahova Mulungu wanu nthawe zense.²⁴Penu ulendo bwakutalikirani maninge kuti ningakwanise lini kuitakula, thangwera mbuto ndiyo Yahova Mulungu wanu amdzasankhula kuikha dzina lacheyo mkutalitsa na imwe, ndiye, pomwe Yahova wakudalisani, ²⁵mudzachinje chakuperekacho kukhala kobiri, mangani kobirizo zikhale mmanja mwanu, apo muyende kumbuto ndiko Yahova Mulungu wanu amdzasankhula.²⁶Kumweko mumkaphatisira basa kobirizo pa chirichense mumdzakakhumbacho: ng'ombe, mabira, vinyu, ayai chakumwa chakulimba, ayai chirichense mumfunacho. Ndiye mumbadzadye kumweko pamaso pa Yahova Mulungu wanu na kusekera, imwe na banja lanu. ²⁷Mlevi ndiye ali mmiyi mwanu --- nampodi kumuswaya, thangwe alibe namwe gawo ayai chakuipira.²⁸Pamapeto pa magole matatu yaliyense mumbadzaonese bzachikhumi bzanu mgole lolo, apo mumbadzagwezeke mmiyi mwanu; ²⁹na Mlevi, thangwe alibe namwe gawo ayai chakupita, apo mlendo, na wakusaya baba, na amasiwa ndiwo ali mmiyi mwanu, amdzabwera kumbadzadya achimbadzakhuta. Dzachiteni ibzi pala kuti Yahova Mulungu wanu adzakudaliseni pa basa lense la boko lanu ndilo mumbachita.

Chapter 15

¹Pamapeto pa magole manomwe yaliyense, mumbapfudze mangawa. ²Uyu ni mana wakutsudzulana: Wakufiyaliwi aliyenseyo ambalekerere ndicho adakumbiza kuna mwayache; amdzasunda lini pomwe kuchoka kuna mwayache ayai m'bale wache thangwe kupfudza mangawa kwa Yahova kwalalikiwa. ³Kuchoka kuna mlendo mbasundani; soma chanu chirichense ndicho china m'bale wanu boko lanu lichitsudzule.⁴Ndiye kuti, nampodi pambakhale nyakusaya pakati panu (thangwe Yahova amdzakudalisani chadidi mdziko ndilo wakupani kukhala chakupita chanu chanu), ⁵penu mudatetekera bwino mafala ya Yahova Mulungu wanu, kukoya bzakutonga bzache bzensebzi ndibzo ndikukuuzani lerobzi. ⁶Thangwe Yahova Mulungu wanu amdzakudalisani, ninga adakulonjezerani ; mumdzafiyalisi kuna madzinza mazinji, soma mumdzafiyali lini; mumdzatonga madzinza mazinji, soma iyo yamdzakutongani lini.⁷Penu Pana nyakusaya pakati panu, wina wa m'bale wanu, mkati mwa miyi yanu mdziko ndilo Yahova Mulungu wanu akukupani, nampodi kuumisa mtima wanu ayai kufunga boko lanu kuna m'bale wanu nyakusayayo; ⁸soma mufungule chadidi boko lanu kuna iye mkumufiyalisi bzakukwana meju ku bzakufuna bzache.⁹Chenjerani nampodi kukhala na bzakukumbuka bzakuipa mumtima mwanu, kulewa kuti, 'Gole lachinomwe, gole lakulekerera, lafendera,' pala kuti diso lanu lingaipire m'bale wanu wakusaya neye kumupa chinthu neye; angadzakulirireni kuna Yahova, apo chimdzakhala pikado kuna imwe. ¹⁰Mumupe bzachadidi iye, apo mtima wanu nampodi umbasale ukudandaula mungamupa iye, thangwe pakubwezera chochi Yahova Mulungu wanu amdzakudalisani imwe mmabasa yanu yense na mubzense ndibzo mwaikha boko lanu.¹¹Thangwe wakusaya amdzalekeza lini kukhala mdziko; mnthangwerache ndikukuuzani ndikuti, 'Mumbafuthule bzachadidi boko lanu kuna m'bale wanu, kuna wakusaya wanu, na kuna wakusaya mdziko lanu.'¹²Penu m'bale wanu, mwamuna m'Heberi, ayai mkazi m'Heberi, wagulisiwa kuna imwe mkukutumikirani kwa magole matanthatu, kinangoka mgole lachinomwe ¹³mumubvume ayende bzaufulu kuchoka kuna iwe. Mungamubvuma kuyenda bzaufulu, nampodi kumuyendesa seye chinthu. ¹⁴Mumupasembo bza mabira yanu, bzakuchoka pa kubagula pansi panu, bzakusala pakupsinya vinyu wanu. Ninga ndimo Yahova Mulungu wakudalisirani imwe, mumupasembo.¹⁵Mukumbukire kuti mukhali akapolo mdziko la Aigupto, na kuti Yahova Mulungu wanu adakulombolani; mnthangwerache ndikukuuzani lero kuchita ichi. ¹⁶Bzimdzachitika kuti angadzakuuzani kuti, 'Nimchoka lini pano,' thangwe ambakukondani na nyumba yanu, nakuti mwamudekera, ¹⁷ndiye mumbatenge mkuluzo mkupsondera chipapa cha khutu lache kuchitseko, apo amdzakhala kapolo wanu kwa moyo wache wense. Muchite bzibodzibodzi na kapolo wanu wachikazi.¹⁸Nampodi bzioneke bzakunesa kumubvuma kuyenda waufuluko kuchoka kuna imwe, thangwe wakuphatirani basa magole matanthatu mkukupani kale ninga kawiri kense achikhala munthu wakupagaliwi. Yahova Mulungu wanu amdzakudalisani mu bzense mumdzachitabzo.¹⁹Atonde wense wakutoma kubadwa mu ng'ombe zanu na mabira yanu na mbuzi apambuliwe pambali pala Yahova Mulungu wanu. Mulibe nawo basa atonde wang'ombewo, ayai kusenga ukuse bwa atonde wakutoma wa mabira. ²⁰Mumbadye atonde wakutomawa pamaso pa Yahova Mulungu wanu gole na gole pambuto ndipo Yahova amdzapasankhula. ²¹Penu ana chirema --- ninga, kupunduka ayai wakusaya maso, ayai chirema chirichense---nampodi kumpereka nsembe kuna Yahova Mulungu wanu.²²Mudzadye mmiyi mwanu; wanthu wakupsipiziwa na wakuchenesiwa mpsibodzibodzi ambadzaidye, ninga mumbadyera mphoyo ayai nswala. ²³Soma nampodi kudya mulopa wache; mutsanulire mulopa wache pansi ninga madzi.

Chapter 16

¹Zindikirani mwezi wa Abibu, apo koyani Pasaka kuna Yahova Mulungu wanu, thangwe mu mwezi wa Abibu Yahova Mulungu wanu adakubulisani mu Aigupto na usiku. ²Mumbapereke nsembe ya pasaka kuna Yahova Mulungu wanu na ina mwa mabira yanu na ng'ombe pambuto ndiyo Yahova amdzasankhula kukhala pakukhala dzina lache.³Nampodi kumbadyera mkate wachakufufumisa, nsiku zinomwe mudye mkate wakusaya chakufufumisa; thangwe mudabula mu Aigupto mwakamkulukize. Mbachitani bzobzi nsiku zensene za moyo wanu kuti mumbakumbukire nsiku ndiyo mudabula mdziko la Aigupto. ⁴Bzakufufumisa nambodi bzioneke pa imwe mkati ma malire yanu yense mkati mwa nsiku zinomwe; ayai damba nyama iriyense ndiyo mwaipereka nsembe maulo ya nsiku yakutoma mkusala ate machibese yache.⁵Nampodi kuphera nsembe ya pasaka mmuyi wanu uliwense ndiwo Yahova Mulungu wanu wakupani. ⁶Soma, pherani nsembe pambuto ndipo Yahova Mulungu wanu wasankhula kukhazikisa dzina lache. Pamwepo chitani mwambo wa nsembe ya Pasaka maulo pakumira dzuwa, nthawe yapagole ndiyo mudabula mdziko la Aigupto.⁷Muiphike na kuidya pambuto ndipo Yahova Mulungu wanu wasankhula; machibese yache mudzabwerere kuyenda ku mahema yanu. ⁸Kwa nsiku zitanthatu mudzadye mkate wakusaya bzakufufumisa; pa nsiku yachinomwe pamdzakhala mtsonkhano wa Yahova Mulungu wanu; nsiku yoyo nampodi kudzaphata basa.⁹Mudzabzilewenere mwekha sumana zinomwe; kuchoka nthawe yakutoma kumweta tirigu wakuima chiriri mulewenge sumana zinomwe. ¹⁰Muchitire Yahova Mulungu wanu Madyerero ya Masumana ndiwo mtsonkhano waufulu wa boko lanu ndiwo muti mupereke, malingana ninga Mulungu wakudalisirani.¹¹Musekere pamaso pa Yahova Mulungu wanu---imwe, wananu wachimuna, wananu wachikazi, akapolo wanu wachimuna, akapolo wanu wachikazi, Mlevi ndiye munaye mmuyi mwanu, na mlendo, na wakusaya baba, na akazi wamasiwa ndiwo ali pakati panu, pambuto ndipo Yahova Mulungu wanu wasankhula kukhazikisa dzina lache. ¹²Mukumbukire kuti mukhali akapolo mu Aigupto; muzindikire na kuchita manembaya.¹³Muchite Madyerero ya Misasa kwa nsiku zinomwe mutagwezeka bzakukolola bza pansi na bza mwakupsinyira mpesa. ¹⁴Musekere pamadyerero yanu---imwe, mwananu wachimuna, mwananu wachikazi, kapolo wako wachimuna, kapolo wanu wachikazi, Mlevi, na mlendo, na wakusaya baba na mkazi wamasiwa ndiye ali mmiyi mwanu.¹⁵Kwa nsiku zinomwe muchitire madyerero Yahova Mulungu wanu pambuto ndipo Yahova wapasankhula, thangwe Yahova Mulungu wanu amdzakudalisani imwe mu bzakukolola bzanu bzense na basa lensene la manja yanu, apo mukhale wakudekedwa kwakunyanya.¹⁶Katatu pa gole amuna wanu wense ambaonekere pamaso pa Yahova Mulungu wanu pambuto ndipo amdzapasankhula: pa Madyerero ya Mkate Wakusaya bzakufufumisa, pa Madyerero ya Masumana, na Madyerero ya Pamisasa. Palibe adzaonekere pamaso pa Yahova seye chinthu mmanja. ¹⁷Soma, mwamuna aliyense adzabwerese mphaso ninga ndimo angakwanisire, kuti mudziwe madaliso ndiyo Yahova Mulungu wanu wakupani.¹⁸Mubziikhire wakuyeruza na akapitawo mmiyi yanu yensene ndiyo Yahova Mulungu wanu wakupani; atengiwe kuchoka mdzinza lanu lirilense, apo ayeruze wanthu mwa chiyeruzo cha kulungama. ¹⁹Nampodi kumbagonyosa chilungamo mwakungingimiza; nampodi kumbanyang'ana munthu ayai kutambira chakukomesera mlandu, chimbapsipiza maso ya wanzeru na kumpsinkha mafala ya wakulungama. ²⁰Mutewere chilungamo, mutewere chilungamo chokha, pala kuti mukhale na kutambira dziko ndilo Yahova Mulungu wanu wakupani.²¹Nampodi kubziikhira mwekha Asela, muti wina uliwense, pambali pa guwa la nsembe la Yahova Mulungu wanu kuti mubzimangire mwekha. ²²Ayai kubziimisira chipilala chirichense cha mwala, ndicho Yahova Mulungu wanu akuwengana nacho.

Chapter 17

¹Nampodi kupereka kuna Yahova Mulungu wanu nsembe ya ng'ombe ayai bira ndiye ana chirema ayai chirichense chakuipa, thangwe chimdzakhala chakunyansira Yahova Mulungu wanu.²Angaoneka pa imwe, mkati mwa ubodzi wa miyi yanu ndiyo Yahova Mulungu wanu wakupani, mwamuna aliyense ayai mkazi wakuchita chakuipa pamaso pa Yahova Mulungu wanu na kuphonyesa mpangano wache, ³aliyense ndiye wayenda kukanamata milungu ina na kuigodamira, ayai dzuwa, mwezi, ayai thimu lirirense lakudzaulu --- ndicho ndiribe kulewa --- ⁴apo mungauziwa ichi, ayai mwachibva, apo fufudzani bwino bwino. Penu mchadidi na kutsikimizikadi kuti chakuipacho chachitikadi mu Isaraeli, muchite tenepayu.⁵Mum'bwerese mwamuna ayai mkazi umweyo, ndiye wachita chakuipachi, ku bzipata bza miyi yanu, mwamuna umweyo letu ayai mkaziyo, apo mumuphe kuchita kumuboma na minyala. ⁶Pakhale pakamwa pa mboni ziwiri, ayai mboni zitatu, iye wakufuna kuphiwayo aphiwe bwino tsapano; soma pakamwa pa mboni ibodzi nampodi aphiwe. ⁷Boko la mbonizo likhale lakutoma kumupha iye, kinangoko mkubwera bwino boko la wanthu wense; apo mumdzachosa wakuipa pakati panu.⁸Penu panioneka nkhani yakunesa kuitonga imwepo --- pinangopense yakujojesa mulopa ayai inangombo, yakuchitana makani ayai inangombo, ayai yakumenyana ayai inangombo---yakutengerana bzipata bza miyi yanu---ndiye mumbakakwire kumbuto ndiko Yahova Mulungu wanu wasankhula. ⁹Mumbayende kuna ansembe, wa mbeu ya Levi, na kuna mtonga nkhani wakutumikira nthawe yoyo; mukabvunze chiyeruzo chawo, apo amdzakupanganizani mayeruzidwe yache.¹⁰Ndiye mumbachite ndibzo amkuuzani kuchita, pambuto ndipo Yahova wasankhula. Chenjerani kuchita bzense amkupfunzisanibzo. ¹¹Tewezani bzakutonga amkupfunzisanibzo, apo chitani bzakukumbuka ndibzo amkupanibzo. Nampodi kupambusa ndibzo amkuuzanibzo, kuboko lamadidi ayai kulamadzere.¹²Aliyense wakuchita mwakubzithusa, kulamba kutetekera wansembe wakukhala chiriri kutumikira pamaso pa Yahova Mulungu wanu ayai kuna wakuyeruza---munthu umweyo afe; mumdzachoseratu chakuipa kuchoka mu Isaraeli. ¹³Wanthu wensene amdzabva achigopa, neye kubzikuza pomwe.¹⁴Mungadzabwera kudziko ndilo Yahova Mulungu wanu wakupani, apo mungadzalitenga kukhala lanu lanu mkuyamba kukhala momo, apo mumdzati, 'Nimdzabziikhira mfumu pakati pangu, ninga madzinza yense ndiyo yandizunguliraya,' ¹⁵ndiye mudzabzisankhulire mfumu pakati panu munthu ndiye Yahova Mulungu wanu wasankhula. Mudzabziikhire mfumu munthu ndiye ni m'bale wanu. Nampodi kuikha mlendo, ndiye ni m'bale wanu lini, pakati panu.¹⁶Nampodi abziwanzisire yekha akavalo, ayai kuchitisa wanthu kubwerera pomwe ku Aigupto kuti awanzise akavalo, thangwe Yahova adati kuna imwe, 'Mumdzabwetera lini pomwe njira yoyo.' ¹⁷Nampodi abzitengere yekha akazi azinji, pala kuti moyo wache ungazungunuke. Nampodi abzigwezekere siriva na oro mzinji.¹⁸Angakhala pa kadera yaufumu bwache. abzinembere yekha m'bukhu chitongi chakulingana na chochi, kuchoka mchitongi ndicho chiri pamaso pa ansembe, omwe mba Alevi. ¹⁹Bukhulo likhale na iye, apo ambalilewenge nsiku zensene za moyo wache, pala kuti apfunze kulemekeza Yahova Mulungu wache, pala kuti akoye mafala yensene ya chitongi ichi na manembaya, kuyachita.²⁰Achite ichi kuti mtima wache nampodi ukulire abale wache, na kuti nampodi apambukire kumbali kwa bzakutonga ibzi kuboko lamadidi ayai kulamadzere, kuti awanzise nsiku zache mu ufumu bwache, iye na wambeu yache pakati pa Isaraeli.

Chapter 18

¹Wansembe, omwe mba Alevi, na wadzinza la Alevi wense, alibe phathi ayai chakupita pabodzi na Isaraeli; ambadye bzakuperekiwa nsembe bza Yahova bzakukonziwa na moto ninga chakupita chawo. ²Akhale alibe chakupita pakati pa abale wawo; Yahova mwenekachiro mchakupita chawo, ninga iye adalewera kuna iwo.³Ili ni gawo lakupasa ansembe, lakupasiwa iwo kuchoka kuna wanthu wakupereka nsembe, penu ingakhala ng'ombe ayai bira: phewa, maputu mawiri, na bza mmimba. ⁴Bzipaso bzakutoma bza tirigu wanu, bza vinyu wanu mupsa, na bza mafuta yanu, na ukuse bwakutoma kusengiwa bwa mabira yanu, mumupase iye. ⁵Thangwe Yahova Mulungu wanu wamusankhula iye kuchoka pa wadzinza wanu wense kuima pulu kutumikira mdzina la Yahova, iye na wana wache wachimuna kwa muyaya.⁶Penu Mlevi anibwera kuchoka mu uliwense wa mzinda wanu pa Isaraeli wenseneyu ndiwo akukhala mkukhumba na moyo wache wense kubwera kumbuto ndiko Yahova wasankhulako, ⁷ndiye atumikire mdzina la Yahova Mulungu wache ninga abale wache wense wachi Levi ambachitira, ndiwo ambaima popo pamaso pa Yahova. ⁸Gawo la kudya kwawo lilingane, seye kulewengera ndibzo aphata atagulisa bzakupita bza banja lache.⁹Penu munibwera mdziko ndilo Yahova Mulungu wanu wakupani, nampodi kupfunzira kuchita bzakunyansa bza madzinza yoyo. ¹⁰Nampodi pagumanike wina wa imwe wakupereka nsembe mwanache wachimuna ayai mwanache wachikazi pamoto, ayai aliyense wakuphatisa basa matsenga kumbabvimira mwai ayai kumbathumbudzulira malodza, ¹¹ayai wanyanga ayai nyachiwindo ayai nyabezi ayai nyamizimu ayai nyakubvunza anyamuya.¹²Thangwe aliyense wakuchita bzinthu ibzi ngwakunyansa kuna Yahova; Ni thangwera bwakunyansabzi ndipopa Yahova Mulungu wanu amkuwathotha pamaso panu. ¹³Mukhale wakusaya chirema pamaso pa Yahova Mulungu wanu. ¹⁴Thangwe madzinza yoya ndiyo mumdzayatambiraya yambatetekera wakuchita bzakumbabvimira na madimonyo; soma imwepo, Yahova Mulungu wanu akukubvumizani lini kuchita tenepoyo.¹⁵Yahova Mulungu wanu amdzakumusirani mneneri kuchoka pakati panu, m'bodzi wa abale wanu, ninga inepano. ¹⁶Ichi ndicho mudakumbira kuna Yahova Mulungu wanu pa Horebe panjira ya ku mtsonkhano, kulewa kuti, 'Nampodi tibve pomwe mafala ya Yahova Mulungu wathu, ayai kuona pomwe moto ukuluyu, ayai timdzafa nabzo.'¹⁷Yahova adati kuna ine, 'Ndibzo alewabzo mpsabwino. ¹⁸Nimdzalamusa mneneri pala iwo kuchoka pa abale wawo, ninga iwepo. Nimdzaikha mafala yangu mkamwa mwache, apo amdzasewera kuna iwo bzense ndibzo nimdzamuuza iye. ¹⁹Bzimdzachitika kuti penu wina amdzatetekera lini ku mafala yangu ndiyo amdzasewera mdzina langu, nimdzamubvunza.²⁰Soma mneneri wakusewera mwakubzithusa mdzina langu, fala lakuti ndiribe kumutonga kuti asewere, ayai wakusewerera milungu ina, mneneri umweyo afe.' ²¹Ichi ndicho mumsewera mumtima mwanu: 'Timdzazindikira tani mafala ndiyo Yahova alibe kuyasewera ndiye?'²²Mumdzazindikira uthenga ndibo Yahova wasewera penu amkusewera mdzina la Yahova. Penu chinthu chocho chinioneka lini ayai kuchitika, ndiye kuti mchinthu chakuti Yahova alibe kuchisewera ndiye apo mneneriyo wasewera mwakubzikuza, apo nampodi kuchita naye mantha.

Chapter 19

¹Nthawe ndizo Yahova Mulungu wanu atadzonga madzinza, iwo omwe dziko lawo Yahova Mulungu wanu wakupani, mungabwera pambuyo pawo mkukhala mmiyi na mnyumba zawo, ²mubzisankhulire miyi mitatu pakati nakati pa dziko lanu ndilo Yahova Mulungu wanu wakupani kukhala lanu lanulo. ³Mumange mseu na kugawa malire ya dziko lanu mmagawo matatu, dziko ndilo Yahova Mulungu wanu akukuchitisani imwe kulitambira, pala kuti aliyense wakupha mwayache athawire momo.⁴Ili ni langizo lakuguka munthu wakupha mwayache achithawa kuchoka koko kufuna kupulumusa moyo wache---ule ndiye alibe kupha utowa mwayache neyembo kuwengana naye panthawe yanzoziyo neye. ⁵Ningati tere, achikhala kuti munthu wayenda mnkhalango na mwayache kukagwata miti, achitamula mbadzo pakugwata mutiyo, apo mbadzoyo mkugululuka kuchoka kumpiniko mkutenga mwayacheyo mkumupheratu---ndiye munthu umweyo athawire ku ubodzi mwa miyi Imweyi kupulumusa moyo wache.⁶Pinango pense wakukabwezera mulopayo amdzamutewera watenga moyo ule, apo na kutentheka mtima mkumuposa mphamvu, penu ulendobo m'butali kwene kwene, mkumumenya mkumupha, napo kuti munthuyo akhathemera lini kufa, thangwe akhalibe kuwengana naye mwayacheyo m'buyomu. ⁷Ndipopa ndikukutongani mubzisankhulire mwekha miyi mitatu.⁸Penu Yahova Mulungu wanu anikuza malire yanu, ninga adalumbirira mule kuna abereki wanu kudzachita tenepo, mkukupani dziko lense ndilo adalonkeza kudzapa abereki wanu; ⁹penu mumkoya bzakutonga bzensebzi kubzichita, ndikukutongani imwe lero--- bzitongi kukonda Yahova Mulungu wanu na kufamba munjira zache nsiku zense, ndiye muthimizire pomwe mwekha miyi mitatu, pambali pa mitatuyi. ¹⁰Chitani ichi kuti mulopa wakusaya kuphonya nambodi ujojezewe pakati pa dziko ndilo Yahova Mulungu wanu wakupani ninga chakupita chanu, pala nampodi pikado ya mulopayo ikhale pa imwe.¹¹Soma penu wina aniwenga mwayache, Mkumbakhala mwakudikhirira iye, kumugandukira iye, mkumudzonga ate kumupha, ndiye achithawira mu ubodzi wa miyi imwei--- ¹²ndiye akulu wa muyiyo atume mtumi kumubweresa iye m'buyo kuchoka koko, mkumupereka mmanja mwa wakubwezera mulopa, kuti iye afe. ¹³Diso lanu nampodi limubvere nsisi; soma, Chosani wakujojeza mulopa azao kuchoka mu Isaraeli kuti bzikufambireni bwino.¹⁴Nampodi kumbachosa bzizindiro bza malire ndiyo yadaikhiwa m'buto mwache kale kale, mu chakupita chanu ndicho munitambira, mdziko ndilo Yahova Mulungu wanu wakupani kukhala lanu lanu.¹⁵Mboni ibodzi nampodi igandukire munthu pa mphumbza iriyense, ayai pachakuphonya chirichense, munkhani iriyense aniphonyayo; pakamwa pa mboni ziwiri, ayai pakamwa pa mboni zitatu, nkhani iriyense itsimikizike. ¹⁶Bzichikhala kuti mboni yakusaya chilungamo yagandukira kuchita umboni kuukira munthu kuti wachita chakuipa.¹⁷Pamwepo wanthu awiri, ndiwo aimisana nkhaniwo, ayime pamaso pa Yahova, pamaso pa ansembe na amtonga nkhani wansiku zozo. ¹⁸Amtonga nkhaniwo achite kafukufuku wakukwana; onani, penu mboniyo ni mboni yakunama apo yachitira umboni bzakunama kwa m'bale wache, ¹⁹ndiye muchite kuna iye, ninga ndibzo iye akhakhumba kumchitira m'bale wacheyo; apo mumdzachosa wakuipa pamaso panu.²⁰Ndiye wakusala amdzabva achigopa. apo kuchoka Popo mpakana amdzachita lini chakuipa chocho pakati panu. ²¹Maso yanu nampodi yabve nsisi; moyo umdzapagali moyo, diso pala diso, dzino pala dzino, boko pala boko, nzayo pala nzayo.

Chapter 20

¹Mungayenda kunkhondo kukalimbana na awengi wanu, mkukaona akavalo, magaleta, na wanthu azinjitsa kuposa imwepo, nampodi kuchita nawo mantha; thangwe Yahova Mulungu wanu ali namwe, iye omwe qdakubulisani mdziko la Aigupto.²Mungatsala pang'ono kupita mu nkhondo, wanwembe afendere mkutewera kuna wanthu. ³Iye alewe kuna iwo, 'Tetekerani, Isaraeli, mukuyenda kunkhondo kukalimbana na awengi wanu. Nampodi mitima yanu ifumuke. Nampodi kugopa ayai kunjenjemera. Nampodi kuchita nawo mantha. ⁴Thangwe Yahova Mulungu wanu ndiye aniyenda namwe kukakumenyerani nkhondo kulimbana na awengi wanuwo na kukupulumusani.'⁵Akapitawo alewe kuna wanthu kuti, 'Mbani munthu alipo kale adamanga nyumba ipsa apo neye kuipita? Mbaayende abwerere kunyumba yacheyo, pala kuti nampodi afere kunkhondo apo mkudzaipita ni munthu wina.⁶Mbani ndiye adabzala munda wa mpesa soma neye kudya bzipatso bzache? Mbaayende kumuyi umweyo, pala kuti nampodi afere kunkhondo apo munthu wina mkudzadya ndiye bzipasobzo. ⁷Mbani munthu alipo ndiye adatomera kale mkazi soma neye kumuloola? Mbaayende kumuyi umweyo pala kuti nampodi afere ku nkhondo pala mkudzamuloola ni munthu wina.'⁸Akapitawo apitirize kusewera kuna wanthu kuti, Mbani munthu alipo ndiye akugopa ayai kufumuka mtima? Mbaayende abwerere kumuyi kwache, pala kuti mtima wa abale wache nampodi usungunuke ninga bzachita wacheyo.' ⁹Nthawe ndizo akapitawo amaliza kusewera kuna wanthu, asankhule akulu akulu wankhondoyo paiwowo.¹⁰Mungafamba kukathira nkhondo muyi, akuwizeni wantuwo bza mtendere. ¹¹Angatawira mwamtendere mkukufungulirahi bzipata bzawo, wanthu wense wakugumanika momo akhale akapolo wanu apo ambakutumikireni.¹²Soma angasaya kukutawirani bzakufuna namwe mtendere, soma mkuchita namwe nkhondo, ndiye muuzungulire, ¹³apo penu Yahova Mulungu wanu amkupani chipambano mkuwapereka mmanja mwanu, muphe mwamuna aliyense mmuyi umweyo na nsonga ya lupanga lakuthwa.¹⁴Soma akazi, wana ang'ono, ng'ombe, na chirichense ndicho chiri mmuyimo, na bzankhondo bzache, mubzitutire mwekha ninga mauwo yanu. Mudzadye mauwo ya awengi wanu, omwe Yahova Mulungu wanu wakupani. ¹⁵Muchite tenepo kuna miyi yense ndiyo muli nayo kutalitsa na imwe, miyi ndiyo ni miyi lini ya wadzinza amwewa.¹⁶iyi ya wanthu amwewa ndiyo Yahova Mulungu wanu wakupani kukhala chakupita chanu, nampodi kusiya chinthu ndicho chimbapuma. ¹⁷Mudzongeretu bzense: a Hiti, na a Aamori, a Kanani, a Perizi, a Hivi, na a Yebusi, ninga ndimo Yahova Mulungu wanu wakutongerani. ¹⁸Chitani ibzi pala kuti nampodi akupfunziseni kuchita njira zawo zakunyansa, ninga ndizo iwo achita kuna lungu yawo. Penu mumchita, muniphonyera Yahova Mulungu wanu.¹⁹Mungauzungulira muyi nthawe itali, nthawe ndizo muniuthira nkhondo mkuutenga, nampodi kuphata mbadzo kugwesa miti yache kulimbana nawo. Thangwe mungakhoze kudya bzakuchoka mwemo, ndiye nampodi kuigwata. Thangwe muyiyo ni munthu pomwe kuti ate muchite kuuzungulira? ²⁰Miti yokhayo ndiyo mukudziwa kuti njabzakudya lini, mukhoza kuidzonga kumbaigwata; muyi wakuchita namwe nkhondoyo muumangire matchemba ate, ugwe.

Chapter 21

¹Penu wina anigumanika atafa mdziko ndilo Yahova Mulungu wanu wakupani kukhala lanu lanulo, ali gone mmunda, apo seye kudziwika ndiye wamupha; ²apo akulu na amtonga nkhani wanu abule kunja, akayeze mmiyi ndiyo yamuzungulira iye nyakuphiwayo.³Ndiye akulu wa muyi wakufupi na munthu wakufayo atenge msoti wa ng'ombe kuchoka pathimu lache, ndiwo ukanati kale kuphatisiwa basa, ule ndiwo ukanati kupfuwa gejo. ⁴Ndiye awuse msotiyo kupolika nawo ku chigwa chakufamba madzi, chigwa ndicho chikanati kale kulimiwa ayai kubzaliwa, apo kuchigwako akagwate khosi la msotiyo.⁵Wanwembe, wambeu ya a Levi, abwere kutsogolo, thangwe Yahova Mulungu wanu adawasankhula iwo kumutumikira iye na kuwapa mdaliso mdzina la Yahova na kutonga mulandu uliwense wampokano na kumenyana kuphatisa basa lupanga lawo.⁶Akulu wense wa muyi ndiwo uli kufupi na munthu wakuphewayo asambire mmanja mwawo padzaulu pa msoti ndiwo wagwatiwa khosi mchigwa ule; ⁷apo atawire ku mulanduyo kuti, 'Manja yathu yalibe kujojeza mulopayu, neye maso yathuya kuona kokha.⁸Tambirani, Yahova, wanthu wanu Isaraeli, omwe mwawapulumusa, apo nampodi kuikha mulandu pa mulopa wakusaya kuphonya pakati pa wanthu wanu Isaraeli.' Ndiye kujojeza mulopako kumdzawalekerera iwo. ⁹Munjira yoyo mumdzachoseratu mulopa wakusaya kuphonya kuchoka pakati panu, mungachita bzakulungama pamaso pa Yahova.¹⁰Mungabula kunja kukachita nkhondo kulimbana na awengi wanu apo Yahova Mulungu wanu mkukupambanisani mkuwaikha iwo mmanja mwanu, mkuwatenga ukapolo, ¹¹penu muniona pakati pa akapolowo mkazi wakudeka, apo imwe mkudekedwa naye mkufuna kumutenga kukhala mkazi, ¹²ndiye mumubwerese pamuyi panu; iye adzasenge mumsolo mwache achigwata ntchala zache.¹³Ndiye akhundule bzakubvala akhadabvala pakutengewa ukapolobzo apo akhale mnyumba mwanu akulira nkhawa ya babache na mayi wache mwezi wamtero. Angamala popo ndokoni mukakhale bayache, apo iye amdzakhala mkazanu. ¹⁴Soma penu mulibe kudekedwa naye, ndiye mulekeni ambayende ndiko amfunako. Soma nampodi kumugulisa na kobiri, apo nampodi kumusandusa ninga kapolo, thangwe mwamuchepesa.¹⁵Penu munthu ana akazi awiri apo m'bodzi ambakondewa apo winangoyo ambawengiwa, apo wensewo amubalira iye wana---mkazi wakukondewayo na mkazi wakuwengiwayo wensewo--- penu mwana wachimuna wakutoma ngwa nyakuwengiwayo, ¹⁶ndiye pansiku ndiyo babamunthuyo amdzagawa vida yache ndiyo akhanayo kuna wanawo, nampodi asanduse mwana wakutoma wa nyakukondewayo pamaso pa mkazi nyakuwengiwayo, mwana wachimuna ndiye ngwakutomadi kubaliwayo. ¹⁷Mmalo mwache, atawirize mwana wakutoma, wa mkazi nyakuwengiwayo, pa kumupa kawiri ka bzinthu bzense ndibzo babamunthuyo akhanabzo, thangwe mwana umweyo mkutoma kwa mphamvu zache. Ufulu bwa nyakutoma kubadwa m'bwache.¹⁸Penu munthu ana mwana wachimuna maluku nyakuzunguza ndiye ambabvera lini mafala ya babache ayai mafala ya mayi wache, na ndiye, neye kumuyeruza, ambawabvera lini basi; ¹⁹ndiye babache na mayi wachewo amuphate mkumuyendesa kunja kuna akulu wa muyi wache na kuchipata cha muyi wache.²⁰Iwo akalewe kuna akulu wa muyi wache, 'Mwanathuyu ni maluku nyakuzunguza; ambabvera lini mafala yathu; ngwakudzonga kobiri na chigona m'bawa.' ²¹Ndiye wanthu wensene wa muyi wache amuphe na kuchita kumuboma na minyala; apo mumdzachosa chakuipa pakati panu. Isaraeli wense amdzabva bzobzi achidzagopa.²²Penu munthu wachita chakuipa chakuthemera kuphiwa, apo mkuphiwa, mkumumanika pamuti, ²³ndiye thupi lache nampodi liphuphudze pamutipo. Mumufuchire chadidi nsiku imweyo; thangwe aliyense wakumanikiwa ngwakutembereriwa na Mulungu. Nampodi kupsipiza dziko ndilo Yahova Mulungu wanu wakupani kukhala chakusiiriwa chanu.

Chapter 22

¹Nampodi kunyang'anisa ng'ombe ayai bira wa m'Isaraeri mwayanu akusochera apo imwe mkubisalika; mumfunika chadidi kuzibweresa kuna iye. ²Penu m'Isaraeli mwayanuyo ali lini pafupi namwe, ayai penu mukumdziwa lini, ndiye ikusireni kumuyi kwanu, ichibakakhala na imwe ate iye ayipsage, apo kinangoka muibwezere kuna iye.³Muchite bzibodzibodzi na bulu wache; muchite bzibodzibodzi na chakubvala chache; muchite bzibodzibodzi na chakutayika chirichense cha m'Isaraeli mwayanu, chirichense ndicho iye wataya apo imwe mkulokota; nampodi kubzibisa. ⁴Nampodi kuona kuti bulu ayai ng'ombe ya m'Isaraeli mwayanu yagwa mumseu apo imwe mkubzibisa kuna iwo; mumfunika chadidi mumuthandize kuilamusa pomwe.⁵Mkazi nampodi abvale chakundendemera na mwamuna, apo ayai mwamuna kubvaka chakubvala cha mkazi; thangwe aliyense wakuchita ibzi aninyansira Yahova Mulungu wanu.⁶Punu chitsa cha mbalame chiri kutsogolo kwanu munjira, mmuti uliwense ayai pansi, chichikhala na wana ayai mazai mwemo, apo mamunthu mkubwamira wanawo ayai mazayiyo, nampodi kutengera kubodzi mamunthuyo na wanawo. ⁷Muchite chadidi kuti mamunthuyo ayende, soma wanawo mukhoza kubzitengera mwekha. Bverani chakutongachi pala kuti bzikufambireni bwino, na kuti mutalimphise nsiku zanu.⁸Mungamanga nyumba ipsa, mumbamange litsito pansodzi yanu pala kuti nampodi kujojeza mulopa panyumba yanu wina angagwa kuchoka popo.⁹Nampodi kubzala munda wanu wampesa na mbeu zamitundu miwiri, pala kuti bzakukolola bzense nampodi bzitengiwe na mbuto yakulemekezeka, mbeu mwabzalazo na bzakukolola bza mmunda wa mpesayo. ¹⁰Nampodi kumbalimisa ng'ombe na bulu pabodzi. ¹¹Nampodi kubvala chakubvala chakukonziwa na ukuse na thonje kubodzi.¹²Mubzikonzere mwekha chakukolowekera mmaponta manayi ya chakufunika chanu ndicho mumbafunika.¹³Achikhala mwamuna watenga mkazi, apo achiyenda kuna iye, apo kinangoka mkumuwenga zjai, ¹⁴apo mkumulewera iye bzakuchita bzakupasa manyazi apo mkumupasisa mbiri yakuipa, apo mkuti, 'Ndidatenga mkaziyu, soma pomwe ndidafendera kuna iye, ndiribe kugumana bzizindikiro bza udende mwa iye.'¹⁵Ndiye baba na mayi wa mtsikanayo atengere bzizindikiro bza udende bwache kuna akulu pa chipata cha muyi.¹⁶Babache wamtsikanayo alewe kuna akukuwo, 'Ndidapa mwanangu wachikaziyu kuna mwamuna uyu kukhala mkazache, apo zjai akumuwenga. ¹⁷Onani, akumulewera bzinthu bzakuchitisa manyazi kuti, "Ndiribe kugumana bzizindikiro bza udende mwa mwananuyu." Soma ichi mchizindikiro cha udende bwa mwanangu.' Ndiye afuthule nguwo pamaso pa akulu wa muyiyo.¹⁸Akulu wa muyi umweyo atenge mwamuna umweyo amupe chilango; ¹⁹apo amungingimize kupereka chakupusa nacho cha masekele dzana libodzi ya siriva, kuyapereka kuna babache wa mtsikanayo, thangwe mwamunayo wapasisa mbiri yakuipa kuna dende la Isaraeli. Akhale basi mkazache; nampodi amuleke nsiku zache sense.²⁰Soma penu bzinthu bzobzo mchadidi, kuti chizindikiro cha udende chiribe kugumanika mwa mtsikanayo, ²¹ndiye abulise mtsikanayo panja pa nyumba ya babache, apo amuna wa mmuyimo amuphe kuchita kumuboma na minyala, thangwe wachita chakunyazisa mu Isaraeli, kuchita ninga puta mnyumba mwa babache; apo mumdzachosa chakuipa pamaso panu.²²Penu mwamuna anigumanika kugona na mkazi wakuloodwa na mwamuna winango, apo wensewo afe, mwamuna akhagona na mkaziyo na mkaziyo pomwe; apo mumdzachosa chakuipa mu Isaraeli.²³Penu pana mntsikana ndiye ali dende, wakubvunziriwa na mwamuna, apo mwamuna wina mkumugumana mmuyimo mkugona naye, ²⁴atengereni wensewo pachipata cha muyi, apo mukawaphe kuchita kuwaboma na minyala. Mubome mtsikanayo, thangwe alibe kukuwa, napo kuti akhali mmuyimo. Bomani mwamunayo, thangwe adadzonga mkazi wa mwayache; apo mumdzachosa chakuipa pamaso panu.²⁵Soma penu mwamunayo anigumana mkazi wakubvunziriwayo mnthengo, apo achimuphata mkugona naye, ndiye mwamuna yekha adagona nayeyo ndiye afe. ²⁶Soma kuna mntsikanayo nampodi kumuchita chinthu; palibe chakuipa chakuthemera kufa mwa mtsikanayo. Thangwe mulandu umweyu uli ninga pomwe mwamuna aniphata mwayache mkumupha. ²⁷Thangwe adamugumana mnthengo; mtsikana wakubvunziriwayo adakuwa, soma pakhalibe aliyense wakumupukumusa.²⁸Penu mwamuna anigumana mtsikana ndiye ni dende soma alibe kubvunziriwa, apo achimuphata mkugona naye, apo penu anigumanika, ²⁹ndiye mwamuna adagona nayeyo apereke masekele makumi machanu ya siriva kuna babache wa mkaziyo, apo iye akhaliretu mkazache, thangwe wamudzonga iye. Nampodi amuleke nsiku zache zense.³⁰Munthu nampodi atenge mkazi wa babache kukhala ninga wacheretu; nampodi apsokonyole ufulu bwa kuloola bwa babache.

Chapter 23

¹alibe munthu wakusunuliwa ayai wakugwatiwa ndiye angapite mu mtsonkhano wa Yahova. ²Mwana wachigololo angapite lini mu mtsonkhano wa Yahova; ate ku m'bwado wachikhumi wa mbeu yache, palibe m'bodzi wa iwo angakhale nawo mu mtsonkhano wa Yahova.³M' Amoni ayai m'Moabu angakhale lini pamtsonkhano wa Yahova; ate ku m'bwado wachikhumi wa mbeu yache, palibe m'bodzi wa iwo angakhale pa mtsonkhano wa Yahova. ⁴Ichi ni thangwera kuti alibe kukuchingamirani na mkate na madzi munjira ndipo mukhadabula mu Aigupto, na thangwera kuti adakugulirani Balamu mwana wa Beori kuchokera ku Petori mu Aramu Naharaimu, kukutembererani imwe.⁵Soma Yahova Mulungu wanu alibe kumutetekera Balamu; soma, Yahova Mulungu wanu adazungunusa themberero kukhala mdaliso kuna imwe, thangwe Mulungu wanu adakukondani. ⁶Nampodi kupsaga mtendere wawo ayai chakuwakomera, mu nsiku zanu sense.⁷Damba kunyansidwa naye munthu wa ku Edomu, thangwe ni m'bale wanu umweyo; nampodi kununkhidwa naye munthu wa ku Aigupto, thangwe mukhali mlendo mdziko lache. ⁸Wana wa m'bwado wachitatu ndiwo akubadwa kuna iwo amdzakhala nawo ku mtsonkhano wa Yahova.⁹Mungabula kunja ninga wankhondo kukalimbana na awengi wanu, ndiye mubzikoye ku chakuipa chirichense. ¹⁰Penu pana wina waimwe ndiye wabzipsipiza na bzakuchitika bza usiku, ndiye damba umweyo kupita mu msasa wa anyankhondo; nampodi kuti abwerere mu msasa. ¹¹Maulo yangafika abzisambise yekha mmadzi; dzuwa lingamira, abwerere mkati mwa msasa.¹²Mukhale pomwe na mbuto kunja kwa msasa ndiko mumbayende; ¹³apo mukhale na chinthu china pa bzida bzanu chakucherera; pomwe muninjunga kubzithandiza, muchere na chimwecho mkufuchira na mataka ndibzo bzabula mnthupi mwanu. ¹⁴Thangwe Yahova ambafamba pakati pa msasa wanu kukupulumusani na kupereka awengi wanu mmanja mwanu. Ndipopa msasa wanu ukhale wakupambulika, pala kuti nampodi ambaone chakunyansa pakati panu kuti angakutayeni.¹⁵Nampodi kumpereka kuna mbuyache kapolo ndiye wathawa kuchoka kuna mbuyacheyo. ¹⁶Mulekeni akhale namwe, mmuyi uliwense angasankhuleyo. Damba kumuboneresa.¹⁷Nampodi pakhale puta pakati pa wana wachikazi wa Isaraeli, ayai nyachigololo pakati pa wana wachimuna wa Isaraeli. ¹⁸Nampodi kubwera nayo mpfupo ya nyachigololo ayai mpfupo ya mbwaya mnyumba ya Yahova Mulungu wanu pala ninga chakutoma kukhuma; thangwe bziwiri bzensebzi mpsakunyansira Yahova Mulungu wanu.¹⁹Nampodi kufiyalisi pa mpangano wa banyira kuna m'Isaraeli mwayanu---banyira la kobiri, banyira la chakudya, ayai banyira la chirichense chakufiyaliwi pa banyira. ²⁰Kuna mlendo mukhoza kumufiyalisi pa banyira; soma kuna m'Isaraeli mwayanu nampodi kufiyalisi pa banyira, pala kuti Yahova Mulungu wanu akudaliseni mu bzense ndibzo muniphata na boko lanu, mdziko ndilo mukuyenda kukapasiwa kukhala lanu lanu.²¹Mungalonjeza kuna Yahova Mulungu wanu, nampodi kuchedwa kukwanirisa chimwecho, thangwe ²²Yahova Mulungu wanu chadidi letu amdzachifuna; chimdzakhala chakuphonya kuna imwe seye kuchikwanirisa. Soma penu munikhala nabzo kutali kumbalonjeza bzakutoma kukhuma, mkuphonya lini kuna Yahova. ²³Icho ndicho chabula pamilomo panu muchionesese na kuchichita; malingana na kulonjeza kwanu kuna Yahova Mulungu wanu, chirichense ndicho mwalonjeza mwaufulu na pakamwa panu.²⁴Mungayenda mmunda wa mpesa wa mwayanu, mudye mpesa uzinji ndimo mumfunira, soma damba kuikha wina mchakutakulira chanu. ²⁵Mungapita muna tirigu wakukhuma wa mwayanu, mutsidibule ngalengale za tirigu na boko lanu, soma nampodi kumweta na chikwakwa tirigu wakukhuma uli chiriri wa mwayanu.

Chapter 24

¹Mwamuna angatenga mkazi mkumuloola, penu aniona lini udidi mmaso mwache thangwera kuti wagumana chinthu china chakupasa manyazi mwa iye, ndiye anembe tsamba la chizimbu, aliikhe mmanja mwache, apo mkumubulisa panja pa nyumba yache. ²Angayenda kunja kwa nyumba yache, akhoza kuyenda kukakhala mkazi wa mwamuna winango.³Penu bayache wachiwiriyo animuwenga mkunemba tsamba lachizimbu, mkumufumbatisa mmanja mwache, mkumubulisa kunja kwa nyumba yache; ayai penu bayache wachiwiriyo wafa, mwamuna ndiye adamutenga kukhala mkazacheyu--- ⁴ndiye bayache wakutoma ule, ndiye adamubulisa kunja pakutoma ule, nampodi amutenge pomwe kukhala mkazache---, atapsiziwa iye; thangwe chimdzakhala chakumunyansira Yahova. Nampodi kuphonyesa, dziko ndilo Yahova Mulungu wanu wakupani kukhala chakutambira chanu.⁵Mwamuna angatenga mkazi mupsa, nampodi ayende kunkhondo na achikunda, ayai kutongewa kuyenda ku basa lakungingimiziwa, amdzakhala waufulu kukhala pamuyi kwa gole libodzi apo amdzabweresa nsangala kuna mkazache omwe amutengayo.⁶Munthu nampodi atenge mphero ayai mwana mphero ninga chikole, thangwe kutenepoyo kumdzakhala ninga kutenga moyo wamunthu kukhala chikole.Penu munthu aniba m'bale wache aliyense kuchoka pakati pa wana wa Isaraeli, apo mkumusandusa ninga kapolo apo mkumugulisa. mbava imweyo ife; apo mumdzachosa chakuipa pakati panu.⁸Chenjerani ku mliri uliwense wa mapere, pala kuti mumbatchenkhe bwino na kuteweza malangizo yensene yakuperekiwa kuna imwe na ansembe, Alevi, kukupfunzisani; ninga ndimo ndidawauzira iwo, mtenepo ndimo mumdzachitira. ⁹Kumbukirani ndimo Yahova adachitira kuna Miriamu pomwe mukhabula mu Aigupto.¹⁰Mungafiyalisi mwayanu ngongole iriyense, nampodi kuyenda kunyumba kwache kukaphatira chinthu. ¹¹Muyime panja, apo munthu mudamufiyalisiyo amdzabula nacho panja kukupani yekha chakuphatiracho kuna imwe panjapo.¹²Penu ni munthu wakusaya, nampodi kugona muli nacho mwaphatira iyecho. ¹³Mumubwezere chadidi mwaphatiracho pakumira kwa dzuwa, pala kuti akagone mchakufunika chache mkukudalisani; chimdzakhala chilungamo pamaso pa Yahova Mulungu wanu.¹⁴Damba kuboneresa wakuphata ganya omwe ngwakusaya na nyakubonera, penu ni m'Isaraeli mwayanu ayai wachilendo ndiye ali mdziko lanu mu bzipata bza miyi yanu. ¹⁵Nsiku zense mumupe malipiro yache; dzuwa nampodi likamire nkhaniyi ikanati kumala, thangwe iye ngwakusaya apo akulewengera imweyo. Chitani ichi pala kuti nampodi akulirireni imwe kuna Yahova, na kuti nampodi chikhale chakuphonya chanu ndicho mwachita.Abereki nampodi aphiwe thangwera wana wawo, ayayimbo wana kuphiwa thangwera abereki wawo. Aliyense aphiwe thangwera chakuphonya chache.¹⁷Damba kuponyongola chilungamo cha kwa mlendo ayai wamasiye, ayai kuphatira chakubvala cha mkazi mmasiwa. ¹⁸Kumbukira kuti ukhali kapolo mu Aigupto, na kuti Yahova Mulungu wako adakupulumusa iwe kuchoka momo. Ndipopa ndikukulangiza iwe kubvera chitongi ichi.¹⁹Mungakolola bzakukolola mmunda mwanu. apo mungayebwa mudwi wa tirigu mmundamo, nampodi kubweresa kukautenga; ukhale wa mlendo, na wamasiye, ayai mkazi mmasiwa, pala kuti Yahova Mulungu wanu udaliseni pa bzense bzakuphata bza manja yanu. ²⁰Mungakunkhumula azitona mmuti wanu wa azitona, nampodi kuyenda pomwe mmitawi; amdzakhala wa mlendo, wa wamasiye, ayai wa mkazi mmasiwa.²¹Mungagwezeka bzipatso bza mpesa wanu, nampodi kuphalasa pomwe khunkha. Ndibzo bzasalabzo bzimdzakhala bza mlendo, bza wamasiye, na bza mkazi mmasiwa. ²²Mumbakumbukire mumtima kuti mukhali kapolo mdziko la Aigupto; mnthangwerache ndikukuuzani kubvera chitongi ichi.

Chapter 25

¹Penu pana mpokano pakati pa amuna apo iwo mkuyenda kunyumba yakutongera milandu, apo wakutongayo mkuwatonga iwo, ndiye ambatsudzule walazauyo mkumanga nyakuphonyayo. ²Penu munthu nyakuphonyayo akuthemera kumenyiwa. nyakutonga mulanduyo amugonese pansi pamaso pache na mitchamu ndiyo yatongewa, malingana na kuipa kwache.³Wakutonga mulanduyo akhoza kumupa mitchamu makumi manayi, soma nampodi apitirize kawandidwe kamweko; thangwe angapitiriza kawandidwe kamweko mkumumenya mitchamu mizinjitsa, ndiye m'Isaraeli mwayanu anichepsewa pamaso panu.Nampodi kufunga kumulomo kwa ng'ombe yapakalosa ingambapuntha tirigu.⁵Penu umano bwawo anikhala pabodzi apo m'bodzi mkusaika, seye mkusiya mwana wachimuna aliyense, ndiye mkazi wa nyakusaikayo nampodi aloodwe mkutakuliwa na winango wakunja kwa banjalo. Soma, mano wache wa bayacheyo ayende kuna iye mkumutenga kukhala mkazi wache, mkukachita basa la mwamuna kuna iye. ⁶Ibzi bziri temepo kuti mwana wakutoma ndiye anibalayo apite m'buto yakutenga dzina la mano wache adasaikayo, kuti dzina lache nampodi lipfudzike kuchoka mu Isaraeli.⁷Soma penu mano wacheyo amfuna lini kubzitengera mkazi wamano wacheyo, ndiye mkazi wamano wacheyo akwire kuyenda pachipata cha akulu mkukati, 'Mano wache wa bayangu akulamba kukuza dzina la mano wache mu Isaraeli; amchita lini basa la mano wache kuna ine.' ⁸Ndiye akulu wa muyi amuchemerese mkusewera naye iye. Soma tiyezezere kuti achingingimira basi apo mkuti, 'Ndikufuna lini basi kumutenga.'⁹Kinangoka mkazi wa mano wacheyo abwere kuna iye pamaso pa akulu, mkumukhundula chango zache kuchoka nu nzayo yache, mkupsipira mata kunkhope kwache. Apo amutawire kulewa kuti, 'Ibzi ndibzo bzimbachitika kuna mwamuna ndiye amfuna lini kumanga nyumba ya m'bale wache.' ¹⁰Dzina lache limdzachemeriwa mu Isaraeli, 'Nyumba ya ule ndiye chango yache yakhunduliwa.'¹¹Penu amuna animenyana, apo mkazi wa m'bodzi mkubwera kudzalatsetsa bayache kuchoka mmanja mwa ule ndiye wamumenyayo, apo penu mkaziyo anifuthula boko lache mkuphata kumbuto kwakubisika, ¹²ndiye mugwate boko lachelo; diso lanu nampodi lichite nsisi.¹³Nampodi kukhala na minyala yakupimira yakusiyana mchola chanu, ukulu na ung'ono. ¹⁴Nampodi kukhala na mphino zakusiyana mnyumba mwanu, ikulu na ing'ono.¹⁵Mwala wamphimo wabwino ndiwo mukhale nawo; mphimo yabwino ndiyo mukhale nayo, pala kuti nsiku zanu ziwande mdziko ndilo Yahova Mulungu wanu wakupani. ¹⁶Thangwe wensene wakuchita bzinthu bzimwebzo, wensene wakuchita mwakusaya kulungama, mbakunyansa kuna Yahova Mulungu wanu.¹⁷Kumbukirani ndibzo Amaleki adachita kuna imwe panjira pakubula mu Aigupto, ¹⁸ndimo anagumanirana namwe panjira mkumenya wale wa imwe mmambuyo, wensene wakulobwa akhali mmambuyo mwanu, pomwe mukhali wakulefuka na kuneta; iye alibe kulemekeza Mulungu. ¹⁹Mnthangwerache, pomwe Yahova Mulungu wanu wakupani kupuma kuchoka kuna awengi wanu wakukuzungulirani, mdziko ndilo Yahova Mulungu wanu wakupani kukhala lanu lanu ninga chakusiiriwa chanu, nampodi kuyebwa kuti mumfunika mupfudze chikumbukiro cha Amaleki kuchoka pansi pa thambo.

Chapter 26

¹Nthawe ndizo mwabwera mdziko ndilo Yahova Mulungu wanu wakupani ninga chakusiiriwa chanu, apo pomwe munilitambira mkukhala momo, ²ndiye mutenge bzina mwa bzipaso bzensene bzakutoma bza mdziko ndibzo mwabweresa muno kuchoka mdziko ndilo Yahova Mulungu wakupani. Mubziikhe mchitundu mkuyendesa pambuto ndipo Yahova Mulungu wanu amdzasankhula kukhala pakukhala dzina lache.³Muyende kuna wansembe ndiye amdzakhala akutumikira nsiku zozo mkulewa kuna iye, 'Ndikutawiriza lero kuna Yahova Mulungu wako kuti ndabwera mdziko ndilo Yahova adalumbirira kuna abereki wathu kutipasa.' ⁴Wansembe atenge chitundu kuchoka mmanja mwanu mkutula pansi pa guwa la Yahova Mulungu wanu.⁵Mulewe pamaso pa Yahova Mulungu wanu, 'M'bereki wangu akhali m'Aramu wakukhala apa na apa. Iye adapolika kuyenda ku Aigupto mkukakhala koko, apo wanthu wache akhali wakuchepa kuwanda kwawo. Kumweko adakakhala dzinza likulu, lamphamvu, na lakubvekera.⁶Waku Aigupto adatichita bzakuipa na kutidzonga ife. Adaikha basa lakukhuma pa ife. ⁷Tidalirira kuna Yahova, Mulungu wa abereki wathu, apo adabva mafala yathu na kuona masada yathu, basa lathu, na kubonera kwathu.⁸Yahova adatibulisa kunja kwa Aigupto na boko la mphamvu, na boko lakuthamuka, lakukhala na chakugopsa chikulutsa, na bzilatizo, na bzakudabwisa; ⁹apo watibweresa ku mbuto ino apo watipa dziko lino, dziko lakuyerera mkaka na uchi.¹⁰Tsapano nyang'anani, ndabweresa bzipaso bzakutoma kukhuma bza dziko ndilo imwe, Yahova, mwandipa ine.' Mubziikhe pamaso pa Yahova Mulungu wanu na kunamata pamaso pache; ¹¹apo musekere mu bzabwino bzense ndibzo Yahova Mulungu wanu wakuchitirani imwe, pala nyumba yanu---imwe, na m'Levi, na mlendo ndiye ali pakati panu.Mungamaliza ¹²kupereka chachikhumi cha bzakukolola bzanu mgole lachitatu, lomwe ni, gole la chachikhumi, ndiye mupereke ibzo kuna Alevi, kuna mlendo, kuna wamasiye, na kuna akazi wamasiye. pala kuti adyere mkati mwa bzipata bza miyi yanu achikhuta. ¹³Mulewe pamaso pa Yahova Mulungu wanu, 'Ndamaliza kuchosa mnyumba mwangu bzinthu bza Yahova, apo ndapereka kuna Alevi, kuna mlendo, kuna wamasiye, na kuna akazi wamasiye, malingana na bzitongi bzanu bzense ndibzo mwandipa. Ndiribe kuphonyera china mwa bzitongi bzanu, ayai kubziyebwa ibzo.¹⁴Ndiribe kudya chibodzi mwa ibzo mkulira nkhawa kwangu, ayai kuikhambo mbuto inango pomwe ndikhali wakupsipiziwa, ayai kupasa china mwa ibzo kulemekeza anyamuya. Ndatetekera mafala ya Yahova Mulungu wangu; Ndabvera chirichense mudanditonga kuchita. ¹⁵Nyang'anani pansi kuchoka kumbuto yakupambulika ndiko mumbakhala, kuchoka kudzaulu, na kudalisa wana wanu Isaraeli, apo dziko ndilo mwatipa ife, ninga mudalumbirira kuna abereki wathu, dziko lakuyerera mkaka na uchi.'¹⁶Lero Yahova Mulungu wanu akukutongani imwe kubvera manemba na mayeruzo aya; ndiye tsono mumdzayakoya na kuyachita na mtima wanu wense na moyo wanu wense. ¹⁷Mwalonjezetsa lero kuti Yahova ni Mulungu wanu, na kuti mumdzafamba mnjira zache na kukoya manemba yache, bzakutonga bzache, na mayeruzo yache, na kuti mumdzatetekera mafala yache.¹⁸Lero Yahova walewesesa kuti ndimwe wanthu omwe muli wache wache, ninga adakulonjezerani imwe, na kuti mumdzakoya bzakutonga bzache bzense, ¹⁹apo amdzakukwizani padzaulu pa madzinza inango yense ndiyo wayakhazikisa, apo mumdzatambira mnamato, kubvekera, na kulemekezeka. Mumdzakhala wanthu wakuikhiwa pambali na Yahova Mulungu wanu, ninga iye adalewera."

Chapter 27

¹Mose na akulu wa mu Isaraeli adatonga wanthu achiti, "Mukoye bzitongi bzense ndibzo nimkuuzani lero. ²Pa nsiku ndiyo mumdzayambuka Yorodano kuyenda kudziko ndilo Yahova Mulungu wanu wakupani, muyimise minyala inango mikulu mikulu mkuipalanga na mtoto. ³Munembe popo mafala yensene ya chitongichi mungayambuka, pala kuti muyende mdziko ndilo Yahova Mulungu wakupani, dziko la kuyerera mkaka na uchi, ninga ndimo Yahova, Mulungu wa abereki wanu, adakulonjezerani.⁴Mungayambuka Yorodano, imisani minyala Imweyi ndiyo ndikukutongani lero, pa Phiri la Eba, apo mupalange na mtoto. ⁵Pamwepo mumange guwa kuna Yahova Mulungu wanu, guwa la minyala; soma nampodi kuimisa chipangizo cha chitsulo kuphatisira minyalayo.⁶Mumange guwa la nsembe la Yahova Mulungu wanu la minyala yakusaya kuphatisa kale basa; mumbapereke nsembe zakupserereza kuna Yahova Mulungu wanu, ⁷apo mudzapereke nsembe yaubale na kudya pamwepo; mumdzasekera pamaso pa Yahova Mulungu wanu. ⁸Mudzanembe pa minyala mafala yense ya chitongi ichi. Munembe mwakuoneka bwino."⁹Mose na ansembe, Alevi, adasewera kuna Isaraeli wensene achiti, "Nyamalani mutetekere, Isaraeli: Lero mwasanduka wanthu wa Yahova Mulungu wanu. ¹⁰Mumfunika tsono kumbabvera mafala ya Yahova Mulungu wanu na kuteweza bzitongi bzache na manemba ndiyo ndikukutongani imwepo lero lino.¹¹Mose adawatonga wanthu nsiku yokhayokhayo achiti, ¹²"Madzinza aya yaime pa Phiri la Gerizimu kudalisa wanthu angayambuka Yorodano: Simeoni, Levi, Yuda, Isakara, Yosefe, na Benjamini.¹³Aya ni madzinza ndiyo yaime pa Phiri la Ebala kulengeza matemberero: Rubeni, Gadi, Aseri, Zebuluni, Dani, na Nafitali. ¹⁴Alevi amdzatawira achiti kuna amuna wense wa Isaraeli mwakukuwa:¹⁵Mbaatembereriwe munthu wakukonza chiringanilo chakutsema ayai kusula chiringanilo cha chitsulo, chakunyansira Yahova, basa la manja ya misiri, na ndiye ambaikha mwakanonono.' Ndiye wanthu wense atawire kulewa, 'Amen.'¹⁶'Munthu umweyo mbaatembereriwe omwe ambanyoza babache ayai mai wache.' Ndiye wanthu wensene alewe kuti, 'Amen.' ¹⁷'Munthu umweyo mbaatembereriwe omwe ambachoka chizindikiro cha malire ya mwayache.' Ndiye wanthu wense alewe. 'Amen.'¹⁸Munthu mbaatembereriwe ndiye ambasocheresa zimola pa mseu.' Ndiye wanthu wense alewe, 'Amen.' ¹⁹Munthu mbaatembereriwe ndiye ambaphatisa basa mphamvu kulamba chilungamo kuna mlendo,wana wamasiye, ayai mkazi wamasiye.' Ndiye wanthu wense alewe, 'Amen.'²⁰'Munthu umweyo mbaatembereriwe omwe ambagona na mkazi wa babache, thangwera zjai watenga udindo bwa babachewo.' Ndiye wanthu wensene alewe, 'Amen.' ²¹Munthu umweyo mbaatembereriwe omwe ambagona na nyama iriyense,' Ndiye wanthu wensene alewe, 'Amen.'²²Munthu umweyo mbaatembereriwe omwe ambagona na nana wache, mwana wachikazi wa babache, ayai na mwana wachikazi wa mai wache.' Ndiye wanthu wense alewe kuti, 'Amen.' ²³'Munthuyo mbaatembereriwe omwe ambagona na amabzala wache wachikazi.' Ndiye wanthu wensene alewe kuti, 'Amen.'²⁴'Munthu mbaatembereriwe omwe ambapha mwayache mwakanonono.' Ndiye wanthu wensene alewe kuti, 'Amen.' ²⁵'Munthu umweyo mbaatembereriwe omwe ambatambira chiphuphu kukapha munthu wakusaya kuphonya.' Ndiye wanthu wense alewe kuti, 'Amen.'Munthu umweyo mbaatembereriwe omwe akutsimikiza lini mafala ya chitongichi, kuti amdzayakhulupirira.' Ndiye wanthu wense alewe, 'Amen.'

Chapter 28

¹Mungatetekera bwino mafala ya Yahova Mulungu wanu pala kuti mukoye bzitongi bzache bzense ndibzo ndikukuuzani imwe lero, Yahova Mulungu wanu amdzakukwizani padzaulu pa madzinza yense padziko lapansi. ²Madaliso yenseneya yamdzabwera pa imwe, mungatetekera mafala ya Mulungu.³Mumdzakhala wakudalisika mu mmuyi na wakudalisika mmunda. ⁴Chakudalisika chimdzakhala chipaso cha mmimba mwanu, chipaso cha mataka yanu, na chipaso cha bzifuwo bzanu, na kuthimizirika kwa ng'ombe zanu na ntchere za mabira yanu.⁵Chakudalisika chimdzakhala chitundu chanu na chamumunyira chanu. ⁶Mumdzakhala wakudalisika mungadzapita mkati, na kudalisika mungadzabula panja.⁷Yahova amdzachitisa awengi wanu wakukugandukirani kuphiwa pamaso panu; amdzabula panja kukugandukirani kuchokera njira ibodzi soma amdzathawa pamaso panu njira zinomwe. ⁸Yahova amdzatonga madaliso kubwera pa imwepo mmagwangwa mwanu na mwense ndimo mumbapisa boko lanu; iye amdzakudalisani mdziko ndilo wakupani.⁹Yahova amdzakukhazikisani imwe kukhala wanthu wakupambulika pala iye yekha, ninga ndimo walumbirira kuna imwe, mungakoya bzakutoma bza Yahova Mulungu wanu, na kufamba mnjira zache. ¹⁰Wanthu wense wa dziko lapansi amdzaona kuti mwachemeriwa na dzina la Yahova, achidzabva namwe mantha.¹¹Yahova amdzakupambanisani maninge mchipaso cha mmimba mwanu, mchipaso cha bzifuwo bzanu, na bzipaso bza mataka yanu mdziko ndilo iye adalumbira kukupani. ¹²Yahova amdzakufungulirani imwe nyumba yache yakukoyera yakudzaulu kupereka mvuna pala dziko lanu pa nthawe yache chaiyo, achidalisa basa lense la boko lanu; mumdzakumbiza kuna madzinza mazinji, soma imwepo mumdzakumbira lini.¹³Yahova amdzakusandusani msolo sikuti mchira neye; mumdzakhala padzaulu pokha basi, apo mumdzakhala lini panyansi, mungatetekera bzakutonga bza Yahova Mulungu wanu ndibzo ndikukuuzanibzi imwe lero, pala mubzitchenkhe na kubzichita, ¹⁴apo penu munipambusira lini kumbani mafala yense ndiyo ndikukuuzani leroya, kuboko lamadidi ayai lakumadzere, pala kutewera milungu inango mkutumikira imweyo.¹⁵Soma mungasaya kutetekera mafala ya Yahova Mulungu wanu, pala kuti mukoye bzakutonga bzanu bzensene na manemba yache ndiyo ndikukuuzani leroya, ndiye matemberero yenseya yamdzabwera pa imwe yachikupinzulani.¹⁶Mumdzakhala wakutembereriwa mmuyi mwanu, apo mumdzakhala wakutembereriwa mmunda mwanu. ¹⁷Chakutembereriwa chimdzakhala chitundu chanu na chombo chanu chakumunyira.¹⁸Chakutembereriwa chimdzakhala chipaso cha mmimba mwanu, chipaso cha mataka yanu, ntchere za ng'ombe zanu, na ntchere za mabira yanu. ¹⁹Mumdzakhala wakutembereriwa mungadzapita mkati, muchidzakhala wakutembereriwa pakubula panja.²⁰Yahova amdzakufungulirani matemberero, chisokonezo, na bzitsimulo mu bzense ndibzo mumbaikha boko lanu, ate mutadzongeka, na kufikizana mutamaliratu kamkulumize thangwera kuipa kwa bzakuchita bzanu ndibzo mwandilamwira ine. ²¹Yahova amdzachitisa muliri kuphathirira pa imwe kufikizana atakudzongani imwe kuchoka mdziko ndilo mukuyenda momo kukakhala lanu lanu.²²Yahova amdzakumenyani imwe na matenda yakupasirana, na manungo, na chibayo, na chilala, na lupanga, na chonzi chakupsa, na mame ibzi bzimdzakutewerani kufikizana mutamala .²³Mdzaulu pamsolo panu mumdzakhala mkhuwa, apo mataka mwapondayo yamdzakhala chitsulo. ²⁴Yahova amdzachitisa mvula ya mdziko lanu kukhala ufaufa na pfumbi; imdzachokera kudzaulu kugwa paimwe, kufikizana mutadzongeka.²⁵Yahova amdzachitisa imwepo kuphiwa na awengi wanu; mumdzawayendera kutewera njira ibodzi soma mumdzathawa pamaso pawo kutewera njira zinomwe. Mumdzathusiwa kutsogolo na mmambuyo pakati pa maufumu yensene ya dziko lapansi. ²⁶Matupi yanu yakufa yamdzakhala chakudya cha mbalame za mdzaulu na nyama zadziko lapansi; pamdzasaika munthu wakuzigopsa kuti zithawe.²⁷Yahova amdzakumenyani na mapute ya Aigupto na bzilonda bza mmimba, mphere, na kupfika, ndiko mumdzalimba lini nako. ²⁸Yahova amdzakumenyani na misala, na uzimola, na kuzungulira msolo. ²⁹Mumdzampsampsadzira mbzee masikatisikati ninga zimola ambampsampsadzirira mum'dima, apo mumdzapambana lini mnjira zanu; mumdzakhala wakumbaboneresiwa basi na kumbaberiwa, apo pamdzakhala lini aliyense wakukupulumusani.³⁰Mumdzabvunzira mkazi, soma mwamuna wina dzamupsokonyola achimuphatirira. Mumdzamanga nyumba soma neye kuikhala; mumdzabzala munda wa mpesa soma neye kudyerera bzipaso bzache. ³¹Ng'ombe yanu yapakalosa imdzaphiwa pamaso panu, soma nyama yache mumdzaidya lini; bulu wanu amdzatengiwa mwakungingimiza kuchoka pamaso panu apo amdzabwezeriwa lini kuna imwe. Mabira yanu yamdzaperekiwa kuna awengi wanu, apo pamdzasaika wina wakukubwezerani.³²Wananu wachimuna na wachikazi amdzaperekiwa kuna wanthu wina; maso yanu yamdzawapsaga nsiku yamtero, soma yamdzatazira na kudikhira iwo. Mumdzakhala mulibe mphamvu mmanja mwanu.³³Bzakukolola bza mdziko lanu na bza mabasa yanu yense---dzinza ndilo mukulidziwa lini ndilo limdzabzidya; mumdzakhala muchiboneresiwa basi na kumbaphiwa, ³⁴mwakuti mumdzakhala wamisala na bzakumbaona bziri mkumbachitika. ³⁵Yahova amdzakumenyani mmabondo na mmiyendo na mapute makulu ndiyo mumdzachira nayo lini, kuchokera kunyansi kwa nzayo zanu kufikira pamsolo.³⁶Yahova amdzakutengani imwepo pabodzi na mfumu ndiyo mwaisankhula pakati panu kuyenda namwe kudzinza ndilo mukanati kulidziwa kale, neye imwe ayai abereki wanu; kumweko mumdzakanamata milungu inango ya matabwa na minyala. ³⁷Mumdzakhala chiyambi cha bzakuipa, mwambi, na mafala, pakati pa wanthu wense ndiwo Yahova amdzakutsogolerani.³⁸Mumdzakabzala mbeu zizinji kumunda, soma mumdzakolola bzakuchepa, thangwe bziwala bzimdzalala kubzidya. ³⁹Mumdzabzala minda ya mpesa mkumbailima, soma mumdzamwa lini vinyo wache, ayai neyembo kugwezeka bzipaso, thangwe nkhonye zimdzabzidya.⁴⁰Mumdzakhala na miti ya azitona mphimpha yanu yense, soma mumdzabzidzoza lini na mafuta yache, thangwe miti yanu ya azitonayo imdzadodeza bzipaso bzache. ⁴¹Mumdzakhala na wana chimuna na wachikazi, soma amdzakhaliratu lini wanu wanu ate kalekale, thangwe amdzayenda kuukapolo.⁴²Miti yanu yense na bzakukolola bza mataka yanu---bziwala bzimdzalala kudya. ⁴³Mulendo ndiye ali pakati panu amdzalamuka kukhala achimbakulakula; imwepo mwekha mumdzakhala muchigwa pansi nthawe na nthawe. ⁴⁴Iye amdzakufiyalisini, soma imwe mumdzamufiyalisi lini; iye amdzakhala msolo, apo imwe mumdzakhala mchira.⁴⁵Matemberero yenseneya yamdzabwera pa imwe apo yamdzakutewerani yachikupinzulani ate mutadzongeka. Ibzi bzimdzachitika thangwe mulibe kutetekera Yahova Mulungu wanu, kuti mukoye bzakutonga bzache na malamulo ndiyo adakutongani imwepo. ⁴⁶Matemberero yoya yamdzakhala pa imwe ninga bziringaniro na bzakudabwisa, na pa wambeu yanu ate mpakana.⁴⁷Thangwera mulibe kunamata Yahova Mulungu wanu na chimwemwe na kusekera kwa mtima pomwe mukhana vida, ⁴⁸mnthangwerache mumdzatumikira awengi ndiwo Yahova amdzakutumizirani; mumdzawatumikira pa njala, nthawe ya nyota, mum'dima, na muumphawi. Amdzakhala chipsinjo cha chitsulo ayai pa Khosi panu kufikira atakudzongani imwepo.⁴⁹Yahova amdzabweresa dzinza pa imwe lakuchokera kutali, kuchokera ku malekezero ya dziko lapansi, ninga mphungu ndimo imbambulukira pa nyakuipha wache, dzinza ndilo chiseweredwe chache mumbachibva lini; ⁵⁰dzinza la nkhope yakugopsa ndilo limbalemekeza lini wakukalamba na kuchita nsisi wana. ⁵¹Iwo amdzadya wana wa bzifuwo bzanu na bzakukolola bza dziko lanu kufikira mutadzonongeka. Amdzakusiirani lini neye tirigu, vinyu mupsa, ayai, mafuta, neye wana wa ng'ombe zanu ayai ntchere za mabira yanu, kufikizana atakuchitisani kumaliratu.⁵²Amdzakuzungulirani imwe mbzipata bzanu bzense, kufikira malitsito yanu matali na yakutetezekayo yatagwesiwa palipense mdziko lanu, malitsito ndiyo mukhayakhulupirira. Iwo amdzakuzungulirani mbzipata bzense bza miyi yanu mdziko lense ndilo Yahova Mulungu wanu wakupani. ⁵³Mumdzadya bzipaso bza thupi lanu, nyama ya wana wanu wachimuna na wachikazi, omwe Yahova Mulungu wanu adakupani, mtsasa na mmatsautso ndiyo awengi wanu amdzakuboneresani nayo.⁵⁴Mwamuna wakulobwa mnkhongono na wakusaya mphamvu pakati panu---amdzakhala wa nsanje kuna m'bale wache na kuna mkazi wache wakukondeka, na kuna wana aliwense ndiwo wasiya. ⁵⁵Ndiye amdzampereka lini kuna aliyense wa iwo nyama ya wanache chaiwo ndiyo akufuna kudya, thangwe amdzakhala lini na chakusala nacho mtsasa na mmatsautso ndiyo muwengi wanu amdzakuboneresani mbzipata bzensene bza miyi yanu.⁵⁶Mkazi wakulobwa mnkhongono na wakulefuka pakati panu, ndiye amdzayezera lini kuikha kutseri kwa nzayo yache pamataka thangwera kulobwa na utete bwache---iye amdzakhala wansanje kuna bayache chaiye, kuna wanache wachimuna, ⁵⁷na kuna wanache wachikazi, na kuna tcheche lakubula pakati miyendo yache, na wa wanache ndiwo amdzabala. Iye amdzawadya iwo mwamtseri thangwera kusaya chirichense, nthawe ya matsasa na mtsautso ndiwo awengi wanu amdzaboneresa nawo imwe mbzipata bza miyi yanu.⁵⁸Penu munikoya lini mafala yense ya chitongi ichi ndiyo yanembiwa mmbukhu iri, pala kulemekeza dzina lache lakupambana na lakugopsa, Yahova Mulungu wanu, ⁵⁹ndiye Yahova amdzachitisa miliri yanu kukhala yakugopsa, na ire ya abereki wanu; imdzakhala miliri mikulu, ya nthawe itali, na matenda makulu, ya nthawe itali.⁶⁰Amdzakubwereserani pomwe pa imwe matenda yensene ya ku Aigupto ndiyo mukhayagopa; yamdzakukakamirani. ⁶¹Matenda yaliyense pomwe na muliri ndibzo bziribe kunembiwa m'bukhu la chitongi ichi, yamweyo pomwe Yahova amdzayabweresa pa imwe kufikira mutadzongeka. Mumdzasala wakuchepa kuwanda kwanu, ⁶²napo kuti mukhali ninga nyenyezi zakudzaulu kuwanda kwanu, thangwera mulibe kutetekera mafala ya Yahova Mulungu wanu.⁶³Ninga ndimo Yahova adasekerera pa imwe pakukuchitirani bzabwino, na kukuwanzisani, mtenepoyo amdzasekera pa imwe pa kukumalisani na kukudzongani. Mumdzathotholiwa mdziko ndilo mukuyenda kukalitambira. ⁶⁴Yahova amdzakumwazani imwe pakati pa wanthu wensene kuchoka kumalekezero kwa dziko kufika ku malekezero kwinango; kumweko mumdzanamata milungu ina ndiyo mukanati kuidziwa, neye imwe ayai abereki wanu, milungu ya matabwa na minyala.⁶⁵Pakati pa madzinza yoya mumdzagumana lini udidi, apo pamdzakhala lini kupuma kutseri kwa nzayo zanu; Yahova amdzakupani koko mtima wakunjenjemera, maso yakutazira, na moyo wakulira. ⁶⁶Moyo wanu umdzakhala mchikaiko pamaso panu; usiku na masikati mumdzachita mantha apo mumdzakhala lini na chikhulupiriro cha moyo wanu.⁶⁷Machibese mumdzati, 'Ndikufuna yatakhala maulo!' apo maulo mumdzati, 'Ndikukhumba yatakhala machibese!' thangwera mantha mmitima yanu na bzinthu ndibzo maso yanu yamdzaona. ⁶⁸Yahova amdzakubweresani pomwe ku Aigupto kupakira bzombo, kudzera njira ndiyo ndikhadati kuna imwe, 'Mumdzaona lini pomwe Aigupto.' Kumweko mumdzabziikha mwekha pamalonda kuna awengi wanu kukhala akapolo wachimuna na akapolo wachikazi, soma palibe ndiye amdzakugulani."

Chapter 29

¹Aya ni mafala ndiyo Mose adatonga wana wa Isaraeli mdziko la Moabu, mafala ndiyo yadaphatidziwa pa mpangano ndiwo iye adauchita pabodzi nawo pa Horebu.²Mose adachemera a Isaraeli wense achiti kuna iwo, "Mwaona bzense ndibzo Yahova adachita pamaso panu mdziko la Aigupto kuna Falawo, kuna akapolo wache wensene, na kuna dziko lache lense --- ³ngwete ikulu ndiyo maso yanu yadaona, bzilatizo, na bzakudabwisa bzizinji bzire. ⁴Soma ate lero Yahova akanati kukupani mtima wakudziwa, maso kuona, ayai makutu kubva.⁵Ndakutsogolerani kwa magole makumi manayi mchipululu; bzakubvala bzanu bziribe kusakala pathupi panu, na chango zanu ziribe kupereseka kunzayo kwanu. ⁶Mulibe kudya mkate uliwense, na kumwa vinyu aliyense ayai chakumwa chirichense chakuledzeresa, pala kuti mudziwe kuti ndinedi Yahova Mulungu wanu.⁷Pomwe mudabwera kumbuto ino, Siho, mfumu ya Hesiboni, na Og, mfumu ya ku Basani, idabula kudzamenyana nafe, apo ife tidawapha. ⁸Tidawatengera dziko lawo tichiripereka ninga chakusiiriwa kuna wadzinza la wene Rubeni, kuna Agadi, na kuna meya ya dzinza la Manase. ⁹Mnthangwerache koyani mafala ya mpangano uyu na kuyachita, pala kuti mupambane pa chirichense ndicho mumchita.¹⁰Mukuima lero, mwensemwe, pamaso pa Yahova Mulungu wanu; mafumu yanu, madzinza yanu, akukuakulu wanu, na anyamata wanu --- amuna wense wamu Isaraeli, ¹¹wana wanu ang'ono, akazi wanu, na mlendo omwe muli naye pakati panu mtsasa mwanu, kuchoka kuna iye wakukugwatirani muti wanu kuyenda kuna iye wakukutungirani madzi yanu.¹²Muli pano kuti mupite mu mpangano wa Yahova Mulungu wanu na mu chilumbiriro ndicho Yahova Mulungu wanu akuchita namwe lero, ¹³pala kuti akuchitiseni imwe lero kukhala wanthu wache, na kuti akhale Mulungu wanu, ninga adasewerera kuna imwe, na ninga ndimo iye adalumbirira kuna Abereki wanu, kuna Aburahamu, kuna Isaki, na kuna Yakobo.¹⁴Thangwe ndimwe lini mwekha kuti ndikuchita namwe mpangano uyu na chilumbirochi-- ¹⁵na aliyense waima pano na ife lero pamaso pa Yahova Mulungu wanu---soma na wale pomwe ndiwo ali lini pano na ife lero lino. ¹⁶Mukudziwa ndimo tidakhalira mule mdziko la Aigupto, na kabweredwe kache kudzera pampikiti pa madzinza ndiyo mudadzera.¹⁷na bzilinganilo bzao bzakutsema bzakunyansa bzakukonziwa na matabwa na mwala, siliva na golide, ndibzo bzikhali pakati pawo. ¹⁸Onesesani kuti pakati panu palibe mwamuna aliyense, mkazi, banja, ayai dzinza ndilo mtima wache ukusandulika kulamba Yahova Mulungu wathu, pala kunamata milungu ya madzinza yamweyo. Onesesani kuti pakati panu palibe muzi wakubala chipaso chakupha ayai mabade. ¹⁹Pomwe munthu umweyo wabva mafala ya themberero limweri, amdzabzidalisa yekha mumtima mwache mkuti, 'Nimdzakhala na mtendere, Napo ndikufamba mbzakusamwa bza mtima wangu.' Ichi chimdzadzonga kutota pabodzi na kuuma.²⁰hova amdzamu......lini iye. Soma, ukhali bwa Yahova na nsanje yache bzimdzafukiza munthu umweyo, apo matemberero yensene ndiyo yadanembiwa m'bukhuli yamdzagwera pa iye, apo Yahova amdzapfudza dzina lache kuchoka pansi pa thambo. ²¹Yahova amdzamuikha pambali pala ngozi pa wanthu wense wa mu Isaraeli, mkukoya kwa matemberero yensene ya mpangano ndiyo yanembiwa m'bukhuli la chitongi.²²M'bwado ukubwerayo, Wana wanu omwe amdzakugandukirani, na mulendo wakubwera kuchokera ku dziko lakutali, amdzalewalewa angadzaona miliri imweyi mdziko limweri na matenda ndiyo Yahova walidwalisa nayo --- ²³apo pomwe soma kuti dziko lensene lasanduka sufure na munyu wakugaka, ndiko chirichense chimbafesewa lini ayai kubala chipaso, ndiko kumbamera lini bzakumera, ninga kugwa kwa Sodomu na Gomora, Adima na Zeboimu, ndiwo Yahova adawadzonga mu ukali bwache na chilango--- ²⁴iwo amdzalewa ali pabodzi na madzinza yensene inango, 'Thangweranyi Yahova wachita ichi kudzikoli? Kupsa kwa ukali bukulu terepayuku nkhwanyi?²⁵Ndiye wanthu amdzati, 'Mnthangwera kuti iwo adalamba mpangano wa Yahova, Mulungu wa abereki wawo, ndiwo adauchita na iwo pomwe iye adabulisa iwo mdziko la Aigupto, ²⁶apo thangwera iwo adayenda achikatumikira milungu ina achiigodamira iyo, milungu ndiyo akhanati kuidziwa kale na ndiyo alibe kuchita kuwapa iwo.²⁷Mnthangwerache ukali bwa Yahova bwanyanduka kudziko ili, pala kulibweresela matemberero yensene ndiyo yadanembiwa m'bukhuli. ²⁸Yahova waazula iwo kuchoka mdziko lawo mwa ukali, na chilango, na mu ukali bukulu, apo waathusa iwo mdziko linango, ninga lero.'²⁹Nkhani zachinsinsi mza Yahova yekha Mulungu wathu; soma bzinthu ndibzo bzaonekera mpsathu ate kale kale na kuna abereki wathu, pala kuti tichite mafala yensene ya chitongicho.

Chapter 30

¹Pomwe bzinthu bzense bzabwera kuna imwe, madaliso na matemberero ndiyo ndakuikhirani pamaso panu, apo mungayaikha mumtima pakati pa madzinza yensene ndiko Yahova Mulungu wanu waku.....imwe, ²apo mungabwerera kuna Yahova Mulungu wanu mkubvera mafala yache, kuteweza bzense ndibzo ndikukutongani lero--- imwe na wana wanu ---na mtima wanu wense na moyo wanu wense, ³ndiye Yahova Mulungu wanu amdzabweza ukapolo bwanu achidzakuchitirani nsisi; amdzabwerera mkudzakugwezekani kuchoka kuna wanthu wensene ndiko Yahova Mulungu wanu wakumwazani.⁴Penu wina wa wanthu wanu waukapopo ali mbuto yakutalitsa pansi pa thambo, kuchoka popo Yahova Mulungu wanu amdzakugwezekani, apo kuchoka popo iye amdzakubweresani imwe. ⁵Yahova Mulungu wanu amdzakupitisani mdziko ndilo abereki wanu adatambira kukhala lawo lawo, muchidzakhala nalo pomwe; iye amdzakuchitirani bzabwino na kukuwanzisani kuposa ndimo adachitira na abereki wanu.⁶Yahova Mulungu wanu amdzauchita mgwatidwe mtima wanu na mtima wa wana wabubadwa pambuyo panu, ndiye mumdzamkonda Yahova Mulungu wanu na mtima wanu wense na moyo wanu wense, pala kuti mukhale na moyo. ⁷Yahova Mulungu wanu amdzaikha matemberero yenseneya pa awengi wanu na iwo wakudana namwe, iwo omwe ambakulondanilondani. ⁸Mumdzabwerera mkudzabvera mafala ya Yahova, apo mumdzachita bzakutonga bzache bzensene ndibzo ndikukuuzani lero.⁹Yahova Mulungu wanu amdzakupambanisani kwene kwene mmabasa yanu yense ya boko lanu, mchipaso cha mmimba mwanu, mchipaso cha bzifuwo bzanu, na mchipaso cha mmataka yanu, pala ............ Thangwe Yahova amdzakomedwa pa kukupambanisani. ninga ndimo adakomedwera na abereki wanu. ¹⁰Iye amdzachita bzobzi mungabvera mafala ya Yahova Mulungu wanu, pala kukoya bzakutonga bzache na manemba ndiyo yadanembiwa mmbukhu iri la malamulo, mungatembenukira kuna Yahova Mulungu wanu na mtima wanu wense na moyo wanu wense.¹¹Thangwe chitongi ndikukuuzani lerochi mchakunesa lini zedi pala imwe, ayai chakunesa kwene kwene kuchifikira. ¹²Chiri linimbo kudzaulu neye, kuti mungati, 'Mbani amdzatikwirira kudzauluko achikatibweresera pansi mkutichitisa kukwanisa kuchibva, pala tichichite?¹³Ayayi kuti yali ng'ambu ya nyanza kuti mungati, 'Mbani amdzatiyambukira nyanzayo kudzatibweresera mkudzatichitisa kuchibva, kuti tiyachite?' ¹⁴Soma mafalayo yali namwe pafupi zedi, mkamwa mwanu na mumtima mwanu, pala kuti muyachite.¹⁵Onani, lero ndakuikhirani pamaso panu moyo na chabwino, imfa na chakuipa. ¹⁶Mungabvera mayeruzo ya Yahova Mulungu wanu, ndiyo ndikukuuzani leroya kukonda Yahova Mulungu wanu, kufamba mnjira zache, na kukoya bzakutonga bzache, ........, na manemba yache, mumdzakhala na moyo na kuwanda, apo Yahova Mulungu wanu amdzakudalisani mdziko ndilo mukupta kukakhala lanu lanu.¹⁷Soma mtima wanu ungachungunuka, apo neye kubvera mkufumuka mkumbagodamira milungu inango mkumbainamata, ¹⁸ndiye ndikukuuzani lerolino kuti mumdzamala meju; mumdzatalimphisa lini nsiku zanu mdziko ndilo mukuyambukira Yorodanolo mkukapita momo kukakhala lanu lanu.¹⁹Ndachemera kudzaulu na dziko lapansi kuchitira umboni bwanu lero lino kuti ndakuikhirani pamaso panu moyo na imfa, madaliso na matemberero; mnthangwerache sankhulani moyo pala kuti mukhale na moyo, imwe na wana wa pambuyo panu. ²⁰Chitani ibzi kuti mukonde Yahova Mulungu wanu, kubvera mafala yache, na kuphathika kuna iye. Thangwe iye ni moyo wanu na kutalimpha kwa nsiku zanu; chitani ichi kuti mukakhale na moyo mdziko ndilo Yahova adalumbirira kuna abereki wanu, kuna Aburahamu, kuna Isaki, na kuna Yakobo, kuwapa iwo."

Chapter 31

¹Mose adayenda achikasewera mafala aya kuna a Isaraeli wensene. ²Tsapano ndina magole dzana libodzi; ningayende lini pomwe panja mkubwera pomwe muno; Yahova walewa kuna ine, 'Uniyambuka lini Yorodanoyo.' ³Yahova Mulungu wanu, iye amdzayenda patsogolo panu; amdzagonjesa madzinza yoya kuchoka pamaso panu, apo mum........ iwo. Yoswa, iye amdzatsogola patsogolo panu, ninga ndimo Yahova wasewerera.⁴Yahova amdzachita kuna iwo ninga ndimo adachitira kuna Siho na kuna Ogi, mafumu ya Aamori, na ku dziko lawo, lomwe adalidzonga. ⁵Yahova amdzawapereka iwo mmanja mwanu, apo mumdzachita kuna iwo malingana na bzense ndibzo ndidakutongani. ⁶Khalani wa mphamvu na wakulimbika mtima bwino bwino, nampodi kugopa, apo nampodi kuchita nawo mantha; thangwe Yahova Mulungu wanu, iye ndiye omwe ambayenda namwe; amdzakutazisani lini ayai kukulekererani imwe."⁷Mose adachemera Yoswa achiti kuna iye pamaso pa a Isaraeri wensene, "Khala wa mphamvu na wakulimbika mtima bwino, thangwe umdzayenda na wanthuwa mdziko ndilo Yahova adalumbira kuna abereki wawo kuwapa iwo; umdzawachitisa iwo kulitambira. ⁸Yahova, iye ndiye amdzayenda patsogolo panu; iye amdzakhala namwe; amdzakutazisani lini ayai kukulekerani; nampodi kuchita mantha, nampodi kubvesewa utofu."⁹Mose adanemba chitongi Ichi achichipereka kuna ansenbe, wana wa Levi, omwe adatakula likasa la mpangano la Yahova; adapereka pomwe bzakundendemera bzache bza iyo kuna akulu akulu wensene wa Isaraeli. ¹⁰Mose adawauza iwo kulewa kuti, "Pakumala kwa magole manomwe yaliyense, pa nthawe yakuikhika pala kupfudza mangawa, nthawe ya Madyerero ya Matsasa, ¹¹pomwe a Isaraeli mwensene mwabwera kudzaonekera kuna Yahova Mulungu wanu pa mbuto ndiyo iye amdzasankhula pala....... yache, umfzalewenga chitongichi pamaso pa Isaraeli wensene pakubva pawo.¹²Agwezeke wanthu, amuna, akazi, na wana ang'ono, na mlendo ali mbzipata bza muyi wanu, pala kuti abve na kupfunza, na kuti alemekeze Yahova Mulungu wanu na kukoya mafala yensene ya chitongi ichi. ¹³Chita ichi pala kuti wana wawo, ndiwo akanati kumudziwa, abve na kupfunza kulemekeza Mulungu, Panthawe ndiyo mukukhala mdziko ndilo mukuyambukira Yorodano kukakhala lanu lanu."¹⁴Yahova adati kuna Mose, "Nyang'ana nsiku ikubwera ndiyo umdzafa; chemera Yoswa ubzionesere wekha mchihema cha kugumanirana. pala kuti ndimupe lamulo, " Mose na Yoswa adayendadi achikabzionesera okha mchihema chakugumanirana. ¹⁵Yahova adaonekera mchilinganiro cha mtambo; mtamboyo udaima pamsuwo wa chihemacho.¹⁶Yahova adati kuna Mose, "Nyang'ana, umdzagona ndiko kudagona abereki wako; wanthuwa amdzasandulika achidzachita ninga maputa kutewera milungu inango yachilendo ndiyo iri mdziko ndilo akuyendalo. Amdzandisiya inepano mkupsa mpangano wangu ndiwo ndachita nawo.¹⁷nangoko, pa nsiku yoyo, ukhali bwangu bumdzanyanduka pa iwo ndichidzawalamwa amwewa. Nimdzawabisira nkhope yangu apo amdzaphwirira. Miliri mizinji na mabvuto yamdzawafikira iwo mwakuti amdzati nsiku yoyo, 'Khali miliri imweyi iribe kutigwera ife mthangwera kuti Mulungu wathu ali lini pakati pathu?' ¹⁸Nimdzampsinkha chadidi nkhope yangu kuna iwo pansiku yoyo thangwera bzakuipa ndibzo amdzakhala achita, thangwe zjai amdzakhala akutewera milungu inango.¹⁹Tsapano nemba nyimboyi ya iwe wekha uyipfunzise kuna wana wa Isaraeri. Uyiikhe mkamwa mwawo, pala kuti nyimbo yoyi ikhale mboni yangu kugazana na wana wa Isaraeli. ²⁰Thangwe pomwe nimdzakhala nditawabweresa mdziko ndilo ndidalumbirira kuwapa abereki wawo, dziko lakuyerera mkaka na uchi, apo angadzakhala adya achikhuta mkudala, amdzatewera milungu inango achidzaitumikira apo zjai amdzandinyoza inepano apo amdzapsa mpangano wanguyo.²¹Pomwe bzakuipa bzizinji na matsauto yabwera pakati pa wanthuwa, nyimboyi imdzawachitira umboni pamaso pawo ninga mboni (thangwe imdzayebweka lini kuchoka mkamwa mwa azukulu wawo). Thangwe ndikudziwa nzeru ndizo iwowa akukonza lero lino, napo ndikanati kuwabweresa iwo mdziko ndilo ndidawalumbiriraro."²²Ndiye Mose adanemba nyimboyi nsiku yoyo letu achiipfunzisa kuna wana wa Isaraeli. ²³Yahova adapa Yoswa mwana wachimuna wa Nuni lamulo achiti, "Khala wamphamvu na wakulimbika mtima bwino bwino: thangwe umdzabweresa wana wa Isaraeli mdziko ndilo ndidalumbirira kuna iwo, apo ine nimdzakhala nawe."²⁴Bzidachitika kuti pomwe Mose adamaliza kunemba mafala ya lamulo limweri m'bukhu, ²⁵lomwe iye adatonga Alevi omwe adatakula likasa la mpangano la Yahova, apo adati, ²⁶"Tenga bukhu la chilamuloli uliikhe pamphepete pa likasa la mpangano wa Yahova Mulungu wako, pala kuti likhale popo ninga mboni yakugazana nawe.²⁷Thangwe ndikudziwa kugandukira kwanu na khosi lanu la kuuma; nyang'ana, nthawe ine ndikana moyo na iwe neye lero, wakhala ukugandukira Yahova; kuna tani ningafa? ²⁸Ndigwezekere akulu wense wa madzinza yako, na anyamata wabasa lapano, pala kuti ndisewere mafalaya mmakutu mwawo na kuchemera kudzaulu na dziko lapansi kudzachitira umboni kugazana nawo. ²⁹Thangwe ndikudziwa kuti ningadzafa mumdzanyengezana kwene kwene mwekha mwekha mkudzaphinduka kuchoka mnjira ndiyo ndakutongani imwe; muliri umdzakugwerani mu nsiku zakutewera zache. Ichi chimdzachitika thangwe mumdzachita chakuipa pamaso pa Yahova, pala kumunyosa iye ukali bwache kudzera m'basa la manja yanu."Mose adasewera mmakutu mwa thimu lensene la Isaraeli mafala ya nyimboyi ate kuyamaliza.

Chapter 32

¹Kutchere khutu, mdzaulu, apo ndilekeni ndisewere. Dziko lapansi mbalitetekere mafala ya pakamwa pangu. ²Lekani chipfunziso changu chidode pansi ninga mvula, mafala yangu yadode ninga mame, ninga mvula yakuderekha pa mauswa matete, ninga mvula pa bzitsamba.³Thangwe nimdzalalika dzina la Yahova, na kulewa ukulu kuna Mulungu wathu. ⁴Thanthwe, basa lache ndangwiro; thangwe njira zache zensene mzakulungama. Iye ni Mulungu wakukhulupirika, wakusaya tsankulo. Iye ngwakulungama na wakuipa dzololo.⁵Achita mwachinyengo kugazana naye. Iwo ni wanache lini. Ichi mchakunyazisa chawo. Iwo ni m'bwado wakusochera na wakuponyongoka. ⁶Mumbamubwezera Yahovayo tenepayu, imwe wanthu wakupusa na wakusaya nzeru? Iye ni Babanu lini, omwe adakulengani? Adakulengani achikukhazikisani.⁷Kumbukirani nsiku zakalekale, kumbukirani bza magole ya m'bwado wapitayo. Bvunzani babanu apo amdzakuonesani, akulu akulu wanu apo amdzakuuzani. ⁸Pomwe Wa Mdzauluyo adapa madzinza chakusalira chawo--- nthawe ndizo iye adagawa wanthu wensene, Adaikha malire ya wanthu kutengera kuwanda kwa wana wa Isaraeli.⁹Nakuti gawo la Yahova ni wanthu wache; Yakobo ndiye muyezo wa chakusiiriwa chache. ¹⁰Adamugumana mchipululu, mchipulu cha kuuma na chakusaya chinthu; adamukhotcherera iye achimutchenkha iye, adamulindira ninga mwanadiso wache.¹¹Ninga mphungu ndiyo imbalindirira chitsa chache mkumbazungulira padzaulu pa wanache, Yahova adatambalalisa matenga yache achiwatenga iwo, mkuwatenga pa maphapidwe yache. ¹²Yahova yekha adawatsogolera iwo; palibe mulungu wachilendo omwe akhana iwo.¹³ Adamufanbisa pa mbuto zakumapiri ya dzikolo, achimudyesa bzipaso bza mmunda; iye adamudyesa iye uchi bwa pa thangwe, na mafuta kuchokera mmataka ya mminyala.¹⁴Iye adadya mkaka kuchoka Ku ng'ombe na kumwa mkaka kuchoka ku mabira, na mafuta ya ntchere zamabira, atonde wa mabira ya ku Basani na mbuzi, na tirigu wabwino---apo mudamwa vinyu wa thobvu wakukonzewa kuchoka ku mulopa wa mpesa.¹⁵Soma Yesuruni adanenepa achitazira---wasanduka wakunenepa, ukhali wanunenepa kwene kwene, apo ukhadadya mwakudzala kwako--- adasiya Mulungu omwe adamulenga iye, apo adalamba Thanthwe la chipulumuso. ¹⁶Adachitisa Yahova kukhala wa nsanje na milungu yawo yachilendoyo; na bzakunyansa bwawo iwo adamukalipisa iye.¹⁷Iwo adabziphera nsembe bziwanda, bzomwe ni Mulungu lini---milungu yakuti akhanati kuidziwa kale, milungu ndiyo yaonekera tsampanopa, milungu ndiyo abereki wanu alibe kuigopa. ¹⁸Mwalithawa Thanthwe ndilo, lidasanduka Babanu, apo mudayebwa Mulungu omwe adakulengani.¹⁹Yahova adaona ichi apo iye adawalamba iwo, thangwe wanache wachimuna na wanache wachikazi adamuputa iye tenepo. ²⁰"Nimdzawabisira nkhope yangu,"iye adati, "apo nimdzaona kuti chimaliziro chawo chimdzakhala moda wanyi; thangwe ni m'bwado wakutayika, wana omwe mwa iwo mulibe chikhulupiriro.²¹Iwo andichitisa nsanje na chinthu chakuti ni mulungu lini mkundikalipisa na bzinthu bzao bza pezi pezi. Nimdzawachitisa nsanje na iwo wakuti neye ni wanthu lini; na dzinza lakupusa nimdzawachitisa kukalipa.²²Thangwe moto wagasiwa na ukali bwangu apo ukugaka ate kunyansi kwa thenje la Siolo; ukukhudyula dziko lapansi na mbeu zache; ukugasa moto matsinde ya mapiri.²³Nimdzawagwezekera miliri iwo; nimdzathusa mapsimo yangu yensene pa iwo; ²⁴Amdzaonda nayo njala na kukhudyuliwa na moto wakugaka na chionongeko chakuwawa; Nimdzawatumizira iwo mano ya bzilombo bzakuthengo, na venenoya ya nyama zakukwawa mu pfumbi.²⁵Panja lupanga limdzapsokonyola, na mmasubi mantha yamdzachita tenepoyo. Yamdzadzonga anyamata na namwali kubodzi, tcheche lakumama, na munthu waimvi. ²⁶Ndidati nimdzawabalalisira kutali, kuti nimdzachitisa mphamvu yawo yakukumbuka kuchepa pakati pa wanthu.Ningadasaya kugopa ukali bwa muwengi, na kuti awengi wawo amdzakumbuka mwakuphonyeka, apo kuti angadzati, 'Boko lathu lakwiziwa,' Ningadachita bzensebzi.²⁸Thangwe Isaraeli mi dzinza lakusaya utsaphungu, apo mulibe kubvesesa mwa iwo. ²⁹O, iwo khali ali wanzeru, angadabvesesa bzobzi, kuti kubwera kwao iwo angadakulewa tsoka!³⁰M'bodzi angathamangise tani wakukwana chulu, apo awiri kuikha bzulu khumi kukamenya nkhondo, pokha pokha thanthwelo kuwagulisa iwo, apo Yahova akhadawalamba? ³¹Nakuti thanthwe la awengi wathu liri lini ninga thanthwe lathu, ninga ndimo awengi wathu aonerambo pakumaliza.³²Thangwe mpesa wawo umbachokera ku mpesa waku Sodomu, na kuchoka kuminda ya Gomora; mpesa wawo ni mpesa wa veneno; matsangwi yawo ngakuwawa.³³Vinyu wawo ni veneno ya bzinyoka na veneno yakuipa ya bvumbwe. ³⁴Kodi nzeruyi iribe kukoyewa mwakanonono na ine, yakuikhiwa pakati pa vida yangu chaiyoiyo?³⁵Kubwezera mkwangu kupasa, na kubwezera, pa nthawe yomwe nzayo zawo zaphuzunyuka nsiku ya ngozi pala iwo yafendera, na bzinthu ndibzo bzikubwera pa iwo bzimkulumiza kuchitika."Thangwe Yahova amdzapereka chilungamo kuna wanthu wache, apo amdzachitira nsisi akapolo wache. Iye amdzaona kuti mphamvu zawo zamala, nakuti palibe wakusala pomwe, ayai akapolo ayai wanthu afulu.³⁷Ndiye iye amdzati, "milungu yawo iri kuponi, thanthwe ndilo akhayesa kwakuthawira, ³⁸milungu yomwe ikhadya mkaka wa nsembe zawo na kumwa vinyu wa chakumwa chawo cha nsembe? Alekeni alamuke akuthandizeni imwepo; alekeni asanduke pakubisala panu.³⁹Nyang'anani tsapano kuti ine, apo ine, ndine Mulungu, na kuti palibe mulungu pambali pangu; nimbapha, na kukonza moyo; nimpapasa bzilonda, apo nimbachiza, apo palibe wina omwe angakupulumuseni kuchoka mu mphamvu yangu. ⁴⁰Thangwe ndadzusa boko langu kutosa kudzaulu mkulewa, 'Nakuti nimkhala kwa nthawe za nthawe, nimdzachita.⁴¹Pomwe nimnoza lupanga langu lakuyetima, na pomwe boko langu liniyamba kubweresa chilungamo, nimtsanulira chibwezero changu pa awengi wangu, ndichidzawabwezera chilango wakundiwenga ine.⁴²Nimdzamwesa mapsimo yangu na mulopa, apo lupanga langu limdzakhudyula thupi na mulopa wa anyakuphiwa na akapolo, na kuchoka kuna akulu wa atsogoleri wa awengi."'⁴³Sekerani, imwe madzinza na wanthu wa Mulungu, thangwe amdzabwezera mulopa wa akapolo wache; amdzapereka chibwezero kuna awengi wache, apo amdzapfudza bzakuipa pala dziko lache, pala wanthu wache.Mose adabwera achidzasewera mafala yensene ya nyimbo iyi mmakutu mwa wanthu, iye, na Yoswa mwana wachimuna wa Nuni. Ndiye Mose adamaliza kusewera mafala yenseneya kuna a Isaraeli wensene.⁴⁶Iye adati kuna iwo, "Ikhani mitima yanu pa mafala yensene ndiyo ndayachitira umboni kuna imwe lero, pala kuti mutonge wana wanu kuyakoya, mafala yensene ya chitongi chochi. ⁴⁷Thangwe iyi ni nkhani lini yakusaya basa kuna imwe, thangwe ni moyo wanu, apo kudzera mchinthu ichi mumdzatalimphisa nsiku zanu mdziko ndilo mukuyambukira Yorodano kukakhala lanu lanu."⁴⁸Yahova adasewera kuna Mose pa nsiku yoyo achiti, ⁴⁹"Ndoko kwira mu phiri la Abarimu, pa phiri la Nebo, lomwe liri mdziko la Moabu, kunyang'anizana na Yeriko. Mumdzanyang'ana dziko la Kanani, lomwe ndikupereka kuna wanthu wa Isaraeli ninga lawo lawo.⁵⁰Umdzakafera pa Phiri unikwiralo, apo umdzagwezekiwa kuna wanthu wako, ninga ndimo Aroni wa ku Isaraeli mwayako adafera pa Phiri la Hori achigwezekiwa kuna wanthu wache. ⁵¹Ichi chimdzachitika thangwera mukhali wakusaya kukhulupirika kuna ine pakati pa wana wa Isaraeli pa madzi ya Meriba mu Kadesi, mchipululu cha Zin; thangwe mulibe kundipa ulemu na kulemekeza pakati pa wanthu wa Isaraeli. ⁵²Thangwe umkaona dziko pamaso pako, soma umdzayenda lini mwemo, mdziko ndilo ndikupereka kuna wana wa Isaraeli."

Chapter 33

¹Ili ni daliso ndilo Mose munthu wa Mulungu adadalisa nalo wana wa Isaraeli akanati kufa. ²Iye adati: Yahova adachokera ku Sinai achilamuka kuchoka pa Seiri kubwera pa iwo. Iye adatoya kuchokera pa Phiri la Parana, apo adachokera kuna wakupambulika bzulu khumi bza wakupambulika. Kuboko lache la madidi kukhana kupenya kwa chiphaliwali.³Mchadidi, ambakonda wanthu; wanthu wache wensene wakupambulika ali mmanja mwako, apo adagodamira pa nzayo zako; iwo adatambira mafala yanu. ⁴Mose adatiuza lamulo ife, chakusiiriwa cha mtsonkhano wa Yakobo.⁵Ndiye mukhana mfumu mu Yeduruni pakutsonkhana mafumu ya wanthu, madzinza yensene ya mu Isaraeli pabodzi. ⁶Rubeni mbaakhale na moyo nampodi kufa, soma wanthu wache akhale wakulewengeka.⁷Uyu ni m'daliso wa Yuda. Mose adati: Tetekerani, Yahova, mafala ya Yuda, apo mubwereseni pomwe kuna wanthu. Mmenyereni nkhondo; khalani thandizo lache kuna iwo wakumuukira.⁸Bza Levi, Mose adati: Tumimu na Urimu wanu bzimkhala na wakukondeka wanu, omwe mudawaezera pa Masa, omwe mudalimbana naye pa madzi ya Meriba,⁹omwe adasewera bza babache na mai wache, "Ndiribe kuwaona iwo." Iye alibe kuzindikira abale wache, ayai kudziwa wana wache chaiwo, Thangwe adakoya mafala yanu achikoya mpangano wanu.Ambapfunzisa Yakobo mayeruzo yanu na Isaraeli chilamulo chanu. Iye amdzaikha chakufukiza pamaso panu na nsembe yakupserereza yamtero pa guwa lanu lansembe.¹¹Dalisani, Yahova, mphamvu yache, apo bvumani basa la manja yache. Menyani mchiuno mwa iwo wakugandukira iye, na bza wanthu omwe ambamuwenga iye, pala kuti iwo nampodi alamuke pomwe.¹²Bza Benjamini, Mose adati: Wakukondeka na Mbuya ambakhala mwachitetezo pambali pache; Yahova ambamukhotcherera iye nsiku yense yamtero, pomwe amkukhala pakati pa manja ya Yahova.¹³Bza Yosefe, Mose adati: Dziko lache mbalidalisike na Yahova na bzinthu bzakuumira bza kudzaulu, na mame, na madzi yakukhala pansipo.¹⁴Dziko lache mbalidalisike na bzinthu bzakuumira bza bzakukolola bza dzuwa, na bzinthu bza bzakukolola bza pamiyezi, ¹⁵na bzinthu bzakudeka maninge bza mapiri yakale, na bzinthu bzakuumira bza mapiri yachikhalire.¹⁶Dziko lache mbalidalisike na bzinthu bzakuumira bza dziko lapansi na kudzala kwache, na mafuno yabwino ya iye omwe akhali pachitsamba. Madaliso mbayakhale pamsolo pa Yosefe, na pamsolo pa iye wakukhala mkulu pakati pa abale wache.¹⁷Mwana wakutoma wa ng'ombe, ulemerero bukhale bwache, apo nyanga zache ni Nyanga za mkati. Na nyangazo amdzagwinya wanthu, wense wa iwo, kufika nawo kumalekezero kwa dziko. Awa ni bzulu khumi wa Eferemu; awa ni bzulu wa Manase.¹⁸Bza Zebuloni, Mose adati:. Sekera, Zebuloni, pa kubula panja kwako, na iwe, Isakara, mmahema yako. ¹⁹Iwo amdzachemerera wanthu kumapiri. Kumweko amdzakapereka nsembe za kuchita chilungamo. Thangwe amdzamama bzakuwanda bza mnyanza, na bzakuchoka mumchenga pa gombe.²⁰Bza Gadi, Mose adati: Wakudalisika ndiye omwe wakuza Gadi. Iye amdzakhala popo ninga mphondolo ikazi, achidzakhadzula boko ayai msolo.²¹Adabzisankhulira Mbali yabwino ya iye yekha, thangwe arakoya kambali ka mbuto ya myongi. Iye adabwera na atongi wawanthu. Iye adatakula chilungamo cha Yahova na mayeruzo yache na Isaraeli.²²Bza Dani, Mose adati: Dani ni mwana wa mphondolo wakumogamoga kuchoka ku Basani.²³Bza Nafitali, Mose adati: Nafitali, wakukhuta na bzakumudekera, na kudzala na mdaliso wa Yahova, tambira dziko la kumaulo na kummwera.²⁴Bza Aseri, Mose adati: Wakudala ni Aseri kuposa wana wachimuna winango; iye akhale wakutawirika kuna abale wache, apo iye abvwike nzayo yache mmafuta ya azitona. ²⁵Bzakutchinga bza muyi wanu bzikhale bza chitsulo na mkuwa; na nsiku zako pomwe, na mphamvu yako kubodzi.²⁶Palibe wina ninga Mulungu wa Yesuruni, wakufamba kukwira pathambo kukuthandiza, na ukulu bwache pa mitambo.²⁷Mulungu wamuyaya ndiye pakukhala, na pansipo pana manja yakusaya kumala. Iye anipsamira awengi pamaso pako, apo adati, "Dzonga!"²⁸Isaraeli adakhala mwakukhazikika, Lowe wa Yakobo akhali wakukhazikika mdziko la tirigu na vinyu mupsa; mchadidi, kudzaulu kujojeze mame pa iye.²⁹Madaliso yanu mmazinjitsa, Isaraeli! Wakukhala ninga iwe, wanthu wakupulumusiwa na Yahova, chishango cha chithandizo chanu, na lupanga la ukulu bwako? Awengi wako amdzabwera ali kunjenjemera kuna iwe; umdzapondedza pa mbuto zawo zakulemekezeka.

Chapter 34

¹Mose adakwira kuchoka mbzidikha bza Moabu kuyenda ku Phiri la Nebo, pakatolotolo pa Pisiga, lomwe liri kunyang'anizana na Yeriko. Popo Yahova adamulatiza dziko lense la Gileadi ate kutali ku Dani, ²na Nafitali wense, na dziko la Eferemu na Manase, na dziko lense la Yuda, ku nyanza yakumaulo, ³na Negevi, na nsansa ya chigwa cha Yeriko, Muyi wa Migwalangwa, ate ku Zoari.⁴Yahova adati kuna iye, "Ili ni dziko ndilo ndidalumbira kuna Aburahamu, kuna Isaki, na kuna Yakobo, kulewa kuti, 'Nimdzalipereka kuna wa mbeu yako.' Ndakubvuma kulinyang'ana na maso yako, soma umdzayambuka lini koko." ⁵ndiye Mose mtumiki wa Yahova, adasaika Popo mdziko la Moabu, ninga ndimo mafala ya Yahova yadalonjezera. ⁶Yahova adamufuchira mdziko la Moabu kunyang'anizana na Beti Peori, soma palibe ambadziwa pana thenje lachelo ate lero.⁷Mose akhana magole dzana libodzi na makumi mawiri pomwe adasaika; maso yache yakhalibe kuchita mdima, ayai mphamvu zache kutazira. ⁸Wanthu waku Isaraeli adamulira Mose mbzidikha bza Moabu kwa nsiku makumi matatu, kinangoko nsiku zakulira Mose zidamala.⁹Yoswa mwana wachimuna wa Nuni akhali wakudzaziwa na mzimu wanzeru, thangwe Mose akhadabzatika manja pa iye. Wanthu wa mu Isaraeli adamutetekera iye achichita ndibzo Yahova akhadatonga Mose.¹⁰Pakhanati kuoneka kale mneneri chikhalidwe ninga Mose, omwe Yahova adamdziwa maso na maso. ¹¹Pakhanati kale kuoneka mneneri aliyense mubzilatizo na bzakudabwisa ndibzo Yahova adamtuma iye kuchita mdziko la Aigupto, kuna Falawo, na kuna atumiki wache wense, na kudziko lache lense. ¹²Pakhanati kale kukhala mneneri ninga iye mu mphamvu, na mubzakuchitika wakugopsa ninga Mose nakachita pa maso pa Isalaeli bzonse.

Matthew

Chapter 1

¹Bukhu lakufotokoza za m'bado wa Yesu Khilisitu, mwana wa Davite, mwana wa Abulahamu. ²Abulahamu adabala Isaki, na Isaki adabala Yakobo, Yakobo adabala Yuda na bale wache. ³Yuda adabala Perezi na Zera omwe mayi wao akhali tamala, Perezi adabala Hezironi, Hezironi adabala Ramu.⁴Rama adabala Aminadabu, Aminadabu adabala Nason, Nasoni adabala Salimoni. ⁵Salimoni adabala Bowazi ndipo mayi wache akhali Rahabu, Bowazi adabala Obedi omwe mayi wache akhali Rute, Obedi adabala Yese. ⁶Yese adabala Davite pfumu. Davite adabala Solomoni omwe mayi wache akhali mkazi wa Uriya.⁷Solomoni adabala Rehobuwamu, Rehobuwamu adabala Abiya, Abiya adabala Asa . ⁸Asa adabala Yehosafati, Yehosafati adabala Yolamu, Yolamu adabala Uziya.⁹Uziya adabala Yotamu, Yotmu adabala Ahazi, Ahazi adabala Hezekiya. ¹⁰Hezekiya adabala Manase, Manase adabala Amoni, Amoni adabala Yosiya. ¹¹Yosiya akhali atabala Yekoniya na abale wache pomwe Yuda adatengi ukapolo ku Babulo.¹²Pomwe akhali kuukapolo ku Babeloni, Yekoniya adabala Selatiyeli, Selatiyeli akhali babache wa Zeubabele. ¹³Zelubabele adabala Abiudi, Abiudi adabala Eliyakimu, Eliyakimu adala Azolo. ¹⁴Azolo adabala Zadoki, Zadoki adabala Akimu, Akimu adabala Eliudi.¹⁵Eliudi adabala Eliezala, Eliezala adabala Matani, na Matani adabala Yakobo. ¹⁶Yakobo adabala Yosefe bayache wa Mariya, omwe iye adabala Yesu, wakuchemeliwa Khilisitu. ¹⁷Mibadwo yensene kuyambila pa Abulahamu kufikila Davite pana mibadwo khumi na manayi, napo kuchoka pa Davite kufika kutengiwa ukapolo ku Babulo panami badwo khumi na manayi, nakuti kuchoka kuukapolo kufikilana kubadwa kwa Yesu pana mibadwo khumi na manayi¹⁸Kubadwa kwache kwaYesu bzida chitika terepayi. Mayi wache, Mariya, akhada bvunziliwa na Yosefe, koma akhanati gona pabodzi, iye adagumanika anamimba yamphamvu za Mzimu Oyera. ¹⁹Tsono Yosefe, bayache akhali munthu wachilungamo alibe kufuna kumchitisa manyazi kumulamba padecha, adakumbuka kumuleka mwamderekho.²⁰pomwe iye adakumbuka bzinthu bzomwebzi, mngelo wamulungu adamuonekera iye mkulota, nkumuuza, ''Yosefe mwana Davite, nampodi kugopa kumutenga maliya ninga mkazako , thangwe mwana omwe akudikilayo ngwamphamvu yaMzimu Wakuchenna. ²¹Ndpo amzabala mwana wa mwamuna ,udzamutchula dzina lache Yesu , iye adzapulumusa wanthu ku bzakuyipa bzawo."²²Bzensenebzi bzdachitika pakukwanilisa bzomwe mulungu adalewa kudzela mwa mneneri, kuti, ²³''Onani , namwali adzakhala na mimba ndipo adzabala mwana wamwamuna adzamupasa dzina lache Manuwere'' ndibzo kuthumbudzula kuliti, ''Mulungu alinafe.''²⁴Yosefe adalamuka kutulo kwache achichita bzomwe angelo wa Mulungu adamutongela iye, tsono iye adamutenga mkazache. ²⁵Tsono iye alibe kugona naye mkazacheyo ateye adabala mwana mwana. Iye adamuchemera dzina la che Yesu.

Chapter 2

¹Atabadwa Yesu ku Betelehemu waku Yudeya mu nthawi ya mfumu Herodi, adafika ku Yelusalemu amuna wa nzeru kuchokera ku machibese mkulewa, ²''Iri kuponi Mfumu ya Ayuda yomwe ya badwayo? Tawona nthanda yache yakumachibese yabwera kudzamunamatira iye.'' ³Pomwe mfumu Helodi adabva bzimwebzi, adabonela mumtima, pabodzi na wanthu wense mu Yerusalemu.⁴Herodi adachemelesa wanthu wense akulu wa nsembe na apfunzisi wa malamulo, apo adawabvunza iwo, ''Kodi Mkhirisitu anzabadwila kuponi?'' ⁵Iwo adamutawira iye, ''Betelehemu wa Yudeya, thangwe ibzi mbzomwe adanemba aneneri, ⁶'Tsono iwe, Betelehemu, mbali ya Yuda, ndiwe lini wakumalizira pa atongi wachi Yuda, pakuti anyakutsogolera amdzachoka mwa iwe, omwe anzatsogolera wanthu wangu Aizalaeri.'''⁷Tsapano Herodi adachemera amuna wanzeluwo zawo mkuwabvunza nthawi chayiyo ndiyo adawona nthandayo. ⁸Iye adawatumiza ku Betelehemu, achiti, ''Ndokoni mukapsage mwanayo palipense. Mungakamugumana, mudzandiuzembo pala kuti inembo ndikamunamatire iye.''⁹Atamala kubvera mafala ya mfumu, adanyamuka ulendo bwawo, ndipo nyenyezi yomwe adayiwona kumachibese ile idawatsogolera ate ichikayima pulu mdzaulu pomwe mwana ule akhali. ¹⁰Pomwe adawona nyenyeziyo, adasekera kwenekwene.¹¹Adapita mnyumbamo mkuwona mwanayo pabodzi na mayi wache Mariya. Adagodama mkumpembedza iye. Adatsudzula pamwepo mitolo yawo mkupeleka mpfupo zawo za kobiri za golide, lubani, na mure. ¹²Mulungu ku atulo adawapasa basopo kuti nampodi kudzela kuna Herodi, mwakuti pakubwereradi kudziko lakwawo adadzela njira inango.¹³Pambuyo atachoka, mnjelo wa mbuya adawonekera kuna Yosefe kutulo achiti, ''Muka, thawa naye mwanayu na mayi wache, thawira ku ku Aiguputo. Kakhaleni koko ate ndidzakuuzeni, thangwe Herodi amdzamupsaga mwanako pala adzakuphele.'' ¹⁴Usiku bumwebo Yosefe adamuka mkunyamula mwanayo pabodzi na mayi wache ulendo bwa ku Aiguputo. ¹⁵Adakhaladi kuoko ate Herodi kusaika. Ibzi bzidakwanirisa mafala ndiyo Mbuya adasewera kudzela kwa mneneli kuti, ''Kubula mu Aiguputo ndadachemela mwanangu.''¹⁶Tsapano Herodi, pomwe adabulukila kuti wanzeruwo adampusisa adabva chiya kwenekwene. Iye adatonga kuti wana wense wachimuna mu Betelehemu na miyi yense yakuzungulira wakuyambila magole mawiri kubwerera m'buyo aphiwe, malingana na nthawi yomwe iye adaganizira ndendende kuchoka kuna wanzeru wacheo.¹⁷Apo bzidakwanirisiwa bzomwe bzidalewedwa na mneneli Yelemiya, kuti, ¹⁸''Kulila kukubveka ku Rama, kubula na kulira, Rakelo kulilira wana wache, apo iye akulamba kunyamaliziwa, thangwe wana wache palibe.''¹⁹Pomwe Herodi adasaika, onani, mnjelo wa Mbuya adamuwonekela Yosefe kutulo ku Aiguputo kulewa kuti, ²⁰''Muka tenga mwanayo na mayi wache ndoko kudziko la Izalayeli, pakuti omwe akhafuna kuchosa moyo wa mwanayo adasaika.'' ²¹Yosefe adalamuka, achitenga mwanayo na mayi wache, kuyenda kudziko la Izalayeli.²²Soma atabva kuti Alekiyesi akutonga mu Yudeya kupita nthaka ya babache Herodi, adagopa kuyenda kumweko. Atachenjeziwa na Mulungu kutulo, adayenda ku Galileya ²³adayenda mkukakhazikika ku Nazaleti. Ibzi bzidakwanirisa bzomwe adalewa aneneri, kuti anzachemeliwa Mnazareni.

Chapter 3

¹Msiku zimwezo Yohani m'batizi adabwera mkumbalalikira mchipululu mwa Yudeya kuti, ²''Lapani, thangwe ufumu bwa kudzaulu bwafendera.'' ³Ibzi bzomwe mneneli Yesaya akhafotokoza, kulewa kuti, ''Mafala yawinango kukuwa m'chipululu, 'Konzani njira ya Mbuya, thamulani njira zache.'''⁴Tsono Yohani akhabvala bzakubvala bzakukonziwa na ukuse bwa ngamira na mcheka wakhanda m'chuno mwache. Bzakudya bzache bzikhali uchi na bziwala. ⁵Tsapano Yerusalemu, Yudeya wense , na mbali yensene ya mkulo wa Yolodani akhayenda kuna iye. ⁶Iwo akhabatiziwa na iye mu mkulo wa Yolodani, akatawiriza nakulapa bzakuphonya bzao.⁷Soma pomwe adawona Afarisi na Asaduki azinji kubwera kuna iye kudzabatiziwa, adalewa kuna iwo, wana wa nyoka imwe, mbani wakuchenjezani kuthawa ukali bomwe bukubwela? ⁸Balani chipatso chakutembenuka mtima. ⁹Nampodi kumwa nakulewa mwekha, 'Tinaye Abrahamu pala babathu.' Thangwe nilewa na imwe kuti Mulungu angakwanise kulamusa wana pala Abrahamu ayayi kuwasandusa kuchoka ku minyalayi.¹⁰Mbadzo njakukonzakonza kugwatira mizi ya miti. Tsono muti uliwense omwe um'bala lini bzipatso bzabwino umdzagwatiwa uchithusiwa pa moto. ¹¹Ine ndikukubatizani na madzi pala mutembenuke mtima. Soma iye akubwera pambuyo pangu ngwakuposa ine, apo ndikuthemera lini kunyamula shango zache. soma iye amdzakubatizani imwe na Mzimu Wakuchena na moto. ¹²M'manja mwamwe muna chiselo amdzapepeta bwinobwino achidzakonza pambuto nakudzagwezeka tirigu mu nyumba ya kukoyera. Apo amdzatentha gaga wensene na moto wakusaya kuthima.''¹³Tsono Yesu adabwera kumkulo wa Yolodani kuchokera ku Galileya kuti adzabatiziwe na Yohani. ¹⁴Soma Yohani adayezeza kumulamba, kuti, ''Ndikuthemera ndine kubatiziwa na imwe, apo zjai mukubwera kuna ine?'' ¹⁵Yesu adamutawira kuti, ''Bvuma tsapano, nakuti m'bzakuthemera kuti tikwanilise chilungamo chense.'' Apo Yohani adamubvuma.¹⁶Atabatiziwa, Yesu adabula kamkulumize m'madzi mule , apo onani, kudzaulu kudafungukira iye. Adawona Mzimu wa Mulungu ukubuluka ninga nkhangayiwa mkudzambutha pa iye. ¹⁷Onani, kudabveka mafala kuchoka kudzaulu kulewa kuti, ''Uyu ni Mwanangu wakukondeka. Nimbadekedwa naye maninge.''

Chapter 4

¹Pambuyo pache Yesu adatsogoziwa na Mzimu kuyenda kuchipululu kukayeziwa na satana. ²Adasala kudya masiku makumi manayi usiku na masikati, iye akhabva njala. ³Nyakumuyezerayo adabwera mkumuuza iye kuti, ''Penu ndiwedi mwana wa Mulungu uza minyalayi kuti isanduke mkate.'' ⁴Soma Yesu adatawira achiti kuna iye, ''Kudanembidwa, 'Munthu ambakhala lini na moyo thangwe la mkate okha, soma thangwera fala lirilense lakuchokera pakamwa pa Mulungu.'''⁵Pambuyo pache Satana adamutengera munzinda wakuchena mkukamuyimisa pakatolotolo pa tchalitchi, ⁶apo adati kuna iye , ''Penu ndiwe mwana wa mulungu bzithuse wekha pansi, nakuti, kudanembiwa, 'amdzauza anjelo wache kuti akukonkhobze, apo anzakunyamula mdzaulu m'manja mwawo, pala kuti nzayo zako nampodi zidzadzongeke na minyala.'''⁷Yesu adalewa kuna iye, ''Kudanembiwa pomwe, 'Nampodi kumuyezera bza utowa Mbuya Mulungu wako.''' ⁸Thimize, satana adamutengera pomwe pa phiri litali mkumuwonesa mafumu yense yadziko lapansi na ulemelero bwawo. ⁹Adalewa kuna iye, ''Nimkupa bzensenebzi, ungandigodamira na kundi pemba.''¹⁰Kinangoka Yesu adalewa kuna iye, ''Bula pano, Satana! Nakuti kudanembiwa, 'Umdzapemba Mbuya Mulumgu wako, nakumupemba iye yekha.''' ¹¹Pambuyo pache satana adachoka, achiyenda, apo anjelo adabwera kudzamutumikira iye.¹²Tsapano pomwe Yesu adabva kuti Yohani alikukayidi, iye adabwerera ku Galileya. ¹³Iye adachoka ku Nazaleti mkuyenda kukakhala ku Caperenawo, mphepete mwa Nyanza ya Galileya ku mbuto za Zebuloni na Nafutali.¹⁴Ibzi bzidachitika kuti akwanirise bzomwe bzidalewiwa na Yesaya mneneri, ¹⁵''Dziko la Zebuloni na dziko la Nafutali, njira yakunyanza, ng'ambu ya Yolodani, Galileya wa wanthu wachikunja! ¹⁶Wanthu wakukhala mu mdima awona kutoya kukulu, na iwo omwe ambakhala mumthunzi wa nkhwawa, kubvunika kwafikira pa iwo.''¹⁷Kuchokera nthawi yoyo Yesu adayamba kupfunzisa achiti, ''Lapani, pakuti ufumu bwa kudzaulu bwafendela.''¹⁸Pomwe akhafamba mphepete mwa Nyanza ya Galileya, adawona wanthu awiri ubale bwao, Simoni wakuchemeriwa Petulo, na m'bale wache Andireya, akhathusa bwazi munyanza, thangwe akhali akhombwe wa nsomba. ¹⁹Yesu adalewa kuna iwo, ''Bwerani, munditewele ine, ninzakusandusani kukhala asodzi wa wanthu.'' ²⁰Kamfulumize adasiya bwazi bwawo mkumtewera iye.²¹Pomwe Yesu akhayenda patsogolo kuchoka popo adawona pomwe amuna awiri ubale bwao, Yakobo mwana wa Zebedayo na m'bale wache Yohani. Iwo akhali m'wadiya pabodzi na babawo Zebedayo kuteya ma bwazi yawo. Iye adawachemera iwo, ²²Kamfulumize adasiya ngalawayo na babawoyo mkumutewera iye.²³Yesu adafamba kuzungulira mu Galileya mwense, kumbapfunzisa m'ma sunagogue, kulalikira mafala yabwino ya ufumu na kumbalimbisa matenda yaliyense na ma dwale yense pakati pa wanthu. ²⁴Mbiri ya iye idabvekera ku Siriya kwense, apo wanthu adamubwelesera iye wense omwe akhadwala matenda na bzakuwawa, iwo omwe akhadaphatiwa na bziwanda, wa mpfayi na anyakupunduka. Yesu adawalimbisa iwo. ²⁵Chithimu chawanthu chidamutewera kuchokera ku Galileya, Dekapoli, Yerusalemu, na Yudeya, na ng'ambu ya Yolodani.

Chapter 5

¹Pomwe yesu adawona thimu lawanthu, adayenda padzaulu pa phiri. Adakhala pansi, wakupfunza wache adabwera kwa iye. ²Iye adafungula pakamwa pache ndipo adawapfunzisa iwo, achiti, ³''Wakudala ni wale wakusauka muuzimu, pakuti ufumu bwa kudzaulu m'bawo. ⁴Wakudala ni wale omwe ambalira, thangwe amdzanyamaliziwa.⁵Wakudala ni ale waku pfatsa, thangwe adzatambira dziko lapansi. ⁶Wakudala ni wale akubva njala na nyota ya chilungamo, thangwe amdzakhuta. ⁷Wakudala ni wale wakuchita chifundo, thangwea amdzachitiriwambo chifundo. ⁸Wakudala ni wale wakuchena mtima, thangwe amdzaona Mulungu.⁹Wakudala ni wale wakubweresa mtendere, thangwe amdzachemeriwa wana wa Mulungu. ¹⁰Wakudala ni wale omwe amdzabonera' thangwera chilungamo, thangwe ufumu bwa kudzaulu m'bwao.¹¹''Wakudala ndimwe wanthu omwe winango amdzadana namwe achikuboneresani achikusemerani milandu mizinji yakunama thangwera dzina langu. ¹²Sekerani nakusangalala thangwe mpfupo yanu ikulu iri kudzaulu. Thangwe munjira ninga imweyi wanthu adaboneresa aneneri omwe akhalipo imwe mukanati kubadwa.¹³''Ndimwe munyu wa dziko. Soma munyu ukamala kunyung'unya kwache, bzingachitike tani pomwe kuti ukhale munyu? Umdzaphatisiwa lini pomwe basa pa chilichense soma kutaya basi pala kuti wanthu akauponde na nzayo zawo. ¹⁴Ndimwe kubvunika kwa dziko lapansi. Mzinda wakumangiwa pa dzaulu pa phiri umbabisiwa lini.¹⁵Palibe wanthu omwe ambagasa nyale achiyigwanankhira pa dengu, soma ambayiikha pakumanikira nyale, apo imbabvunike kuna aliyense mnyumba. ¹⁶Bvumani kuwala kwanu kuunike kuna wanthu kuti ambaone bzichito bzanu kuti bzilemekeze Baba wanu wakukhala kudzaulu.¹⁷''Nampodi kuganiza kuti ndabwera kudzaononga lamulo ayayi aneneri. Ndilibe kubwera kudzayaononga, soma kudzayakwanirisa. ¹⁸Thangwe chadidi ndikukuuzani kuti pokha pokha kudzaulu na pansi kudzamale, palibe ne nemba libodzi ne kankitikiti komwe kamdzamala mbzitongi bzache munjira iriyense, mpakana bzense bzitakwanirisiwa.¹⁹Thangwe lache omwe anipsa libodzi la bzitonji bzache mkupfunzisa winango kuchitambo terepoyo amdzachemeriwa wakumalizira letu mu ufumu bwa kudzaulu. Soma iye wakuyakoya achiwapfunzisa iwo amdachemeriwa mkulu mu ufumu bwa ku dzaulu ²⁰Terepoyo ndikukuzani kuti pokha pokha chilungamo chanu chipose chilungamo cha alembi na afalisi, mumdzapita mu ufumu bwa kudzaulu.²¹''Mwabva kuti kudalewedwa kwa iwo kalekalelo, 'Nampodi kupha.' ndipo, 'Aliyense wa kupha anzakhala pa mpholemphole ya chiweruzo.' ²²Soma ndikulewa kuna imwe kuti aliyense wakukalipira m'bale wache ali pa mpholemphole yakutambira chilango; ndipo omwe anilimula m'bale wache kuti, 'Ndiwe wa pezipezi!' amdzalakhala pa chigopsero cha kutongiwa; ndipo ule wakulewa kuti, 'Iwe chilema!' anzakhala pa chigopsero cha kudzayenda ku ng'anjo ya moto.²³Thangwe lache mukambapereka chakupereka cha mphatso pa guwa pamwepo mukumbukire kuti m'bale wanu wakusungirani mathangwe. ²⁴Tulani mphatso yanu kutsogolo kwa guwa, muchiyenda njira yanu. Chakuyambilira utome kuyanjanisana na m'bale wako, kinangoko bwera udzapereke mphatso yako.²⁵Bveranani na ule omwe mwaputana naye kamfulumize pomwe mulinaye pabodzi mukadali mjira kuyena ku nyumba ya utongi, mukasaya kuterepoyo mwamuputayo anzakakuperekani kuna mtongi, apo mtongiyo angakakuperekeni kuna mphabvu za umangi, apo mungadzathusiwe mkaoko. ²⁶Chadidi ndikukuzani, mumdzabula lini mwemo pokha pokha mutapagali ate kumaliza kobiri zense zomwe munazo.²⁷''Mwabva kuti kudanembiwa, 'Nampodi kuyenda kumalume yaku mphasa.' ²⁸Soma ndikulewa kuna imwe kuti aliyense wakuyang'ana mkazi achimu khumba kugons naye wachita naye kale chigololo mumtima mwache.²⁹Penu diso lako lakumadidi likukuphonyesa, lichose ulitaye kutali na iwe. Thangwe nkhasa kuti mwayanu m'bodzi akapse na moto kulekana na kuti thupi lako lense likathusiwe kumoto. ³⁰Penu boko lako lakumadidi likukuphonyesa, ligwate ulitaye kutali na iwe. Thangwe nkhasa kuti mwayanu m'bodzi akapse, kusiyana nakuti thupi lako lense likayende ku moto.³¹Bzidalewiwa pomwe kuti, 'Omwe anileka mkazache, amupase tsamba la chizimbu.' ³²Soma ndikulewa kuna imwe kuti aliyense wakuzimbula mkazache, kupambula mathangwe ya chigololo, akumuchitisa uputa. Omwe anilowolambo omwe wazimbuliwayo neye chitsamba wachitambo chigololo.³³''Pomwe, mudabva kuti bzidalewiwa kale kuna iwo kalekalero, 'Nampodi kulumbira malonjezano yakunama, soma tengani malonjezano yanu kwa Mbuya.' ³⁴Soma nilewa kuna imwe, nampodi pomwe kumbalumbirira, ne kuguma kudzaulu, thangwe nku mpando wa Mulungu; ³⁵Ne kulumbira dziko kuguma dziko lapansi, thangwe ndiye pakuponda nzayo zache; pinango kulumbira kuguma Yerusalemu, thangwe ni mzinda wa Mpfumu ikulutsa.³⁶Nampodi pomwe kulumbirira msolo wanu, thangwe mungathelini kusandusa tsisi lanu kukhala lichena pinango lipsipa. ³⁷So kusewera kwanu mumbaondo kuti 'Inde, inde,' pinango 'Ne, ne.' Chilichense chakuthimizira apa nchakuchokera kwa wakuipayo.³⁸''Mwabva kuti bzidalewiwa, 'Diso pa diso, na dzino kuli pa dzino.' ³⁹Soma ndikuti kuna imwe, nampodi kupirira kwa wakuipayo. Mmalo mwache, ule omwe amkumenya phutu lako lamadidi, Zungunuka amenye pomwe linangolo.⁴⁰Penu winango amkakusumira mlandu achitenga mabota yako, mpase pomwe bulande lako. ⁴¹Omwe amkungingimiza kuyenda naye mayadi dzana libodzi, ndoko naye madzana mawiri. ⁴²Aliyense ndiye ankukumbirayo mpase, apo nampodi kulambiza omwe amfuna kukumbira chinthu chako.⁴³''Mwabva kuti bzidalembiwa kale, 'Konda mnansi wako ndipo dana na mdani wako. ⁴⁴Koma ndikuti kwa imwe, kondani adani wanu apo pemphererani wale omwe ambakuboneresani imwe, Bzakunemba bza kalekale bzikhalibe mafalaya yakuti Dalisani wale ndiwo ambakutembererani, chitani bzabwino kwa omwe ambakuwengani. ⁴⁵Apo kuti mukhale wana wa Baba wakudzaulu. Thangwe ambawalisa dzuwa pa wanthu wakuipa nawabwino kubodzi, apo ambagwesa bvula pa wabwino na pa wakuipa.⁴⁶Thangwe ukakonda wale omwe ambakukonda, ni mphfupo yanyi yomwe mumdzatambira? Wakukhomesa mitsonkho ambachitambolini pomwe bzokha bzokhabzi? ⁴⁷Mukapa moni abale wanu okha, mumtchita pomwe chani chakuposa winango? Ne wachikunja mbachita lini pomwe bzomwebzi? ⁴⁸Thangwe lache bzimfunikana mukhale wakuchena bzachaibzo, ninga ndimo Baba wakudzaulu alirimbo wakuchena.

Chapter 6

¹Chenjerani kuti nampodi kumbachita chilungamo pala kuti mubzionesere kuna wanthu, penu mtenepo mumdzatambira lini mpfupo kucoka kuna Baba wa kudzaulu. ²Tsapano mungapa wina chinthu, nampodi kumbachita kuimba lipenga ninga ndibzo wachinyengo ambachita mma sunagogue na mmizinda, pala kuti wanthu awatende. Chadidi ndikulewa kuna imwe, amwewo atambiriratu, mpfupo yao yensene.³Soma mungapereka chinthu, nampodi kubvuma kuti boko lanu lamadzere lidziwe bzomwe boko la madidi likuchita ⁴pala kuti chakupereka chanucho chikhale mwa kavindivindi. Kuti Babanu omwe ambaona mwa mchibisira akupeni mpfupo.⁵Pakupemphera, nampodi kukhala ninga wachinyengo,thangwe ambakonda kuima nkumba pemphera mma sunagogue na mmaponta mwa mizinda pala kuti abzionesere kuna wanthu. Chadidi ndikulewa kuna imwe, atambira kale mpfupo yao. ⁶Soma imwe, pakupemphera, pitani mka subi ka mkati. Fungani msuwo apo pempherani kuna Baba wanu, omwe ali mwa kubisa. Tsapano Babanu ndiye ali mwa kubisayo amdzakupani mpfupo. ⁷Pakupemphera, nampodi kumbabwerezera bwerezera bza pezi ninga ndibzo wakusaya kudziwa Mulungu ambachita, thangwe ambakumbuka kuti amdzawabvera thangera kuwanza mafalako.⁸Mthangwe lache, nampodi kukhala ninga iwo, nakuti Babanu ambadziwa kale bzomwe munkufuna mukanati kumukumbira. ⁹Natenepo pempherani tenepayu: Mulungu wathu wakudzaulu, dzina lanu lichenesiwe. ¹⁰Ufumu bwanu mbabubwere. Kufuna kwanu kuchitiwe pa dziko lapansi bzibodzibodzi pomwe na kudzaulu.¹¹Tipeni ife lero chakudya chathu ca lero. ¹²Tilekerereni mathangwe yathu, ninga ndimo ifembo timbalekererera ndiwo tinaombo mathangwe. ¹³Nampodi kutitengera ife kwa kukatiyezera, soma tiletsetseni kuna wakuipayo.'¹⁴Thangwe mungawalekerera wanthu mphumbza zao, Babanu wa kudzaulu amdzakulekereranimbo. ¹⁵Soma penu munilekerera lini mphumbza zao, neye Babanumbo amdzakulekererani lini mphumbza zanu.¹⁶Mungambasala kudya, nampodi kumbagwesa nkhope ninga ndimo wa chinyengo ambacitira, nakuti ambachinja nkhope zao pala kuti ambabzionesere kuna wanthu kuti akusaladi kudya. Chadidi ndikulewa kuna imwe, atambira kale mfupo yao yensene. ¹⁷Soma imwe, pakusala kudya, dzolani mumsolo mwanu na kusamba nkhope yanu ¹⁸pala kuti nampodi kuoneka kuna wanthu kuti mukusala kudya, soma Babanu yekha omwe ali mwa kubisala ndiye adziwe; apo Babanu wakuona mwakabisira ndiye ati adzakupeni mpfupo.¹⁹Nampodi kubzigwezekera vida ya pa dziko lapansi, pomwe ingakhoze kudzongeka na mabethe na furuju, na pomwe mbava zingatchole zichiiiba. ²⁰Soma, bzisungireni vida yanu kudzaulu, ndiko neye mabethe ayayi furuju ingadzonge lini, na ndiko neye mbava ingatchole lini achaiiba. ²¹Nakuti ndipo pana vida yanu, mtima wanumbo umbakhala popo.²²Diso ni nyale ya thupi. Mthangwe lache, penu diso lanu ndabwino, thupi lensene limbadzala na kutoya. ²⁴Soma penu diso lanu ndakuipa,thupi lanu lensene limbadzala na kupsipa. Mthangwe lache, penu kutoya ndiko kuli mthupi lanulo ni mdima,ndiye kuti mdima umweyo ngukulu tani! ²³Palibe ndiye angatumikire ambuya awiri, thangwe ayayi amdzawenga m'bodzi achikonda winangoyo, apo ayayi amdzakhazikika kuna m'bodziyo achinyoza winangoyo. Ungatumikire lini Mulungu na vida.²⁵²⁶Tsono ndikulewa kuna imwe, nampodi kuchita thupo na moyo wanu, kuti mumdzadya cani ayayi mumdzamwa cani; ayayi bza thupi lanu, kuti mumdzabvala cani. Nakuti mesa moyo umbaposa chakudya apo thupi lichiposa bzakubvala? Nyang'anani mbalame za mdzaulu. Zimbabzala lini ayayi kukolola ayayi kugwezeka mgwangwa, soma Babanu wa kudzaulu ambazidyesa. Ndimwe lini wakufunika maninge kuposa mbalame?²⁷Mbani m'bodzi wa imwepa na kuchita thupo angakwanise kuthimizira kutalika kwa moyo wache ninga boko libodzi lokha? ²⁸Thangweranyi mumchita thupo na kubvala? Ganizirani bza mafolori ya mthengo, ndimo yambakulira. Yambaphata lini basa, apo neye yambasona lini bzakubvala. ²⁹Ndiye ndikulewa kuna imwe, neye mfumu Solomoni chaiyoyo mu ulemerero bwace ilibe kubvala neye chakubvala chibodzi chakudeka ninga libodzi mwa mafololiya.³⁰Ninga Mulungu ambabvazika upsa bwa mthengo, bomwe bumbakhala lero mangwana buchithusiwa pamoto, ndiye kuna tani imwepo kukubvazikani kwache, imwe wa chikhulupiriro chakuchepa? ³¹Mthangwerace nampodi thupo kulewa kuti, 'Timdzadya cani?' ayayi 'Timdzamwa chani?' ayayi 'Timdzabvala bzakubvala bzanyi?'³²Thangwe wachikunja ambapsaga bzinthu bzobzi, apo Babanu wa kudzaulu ambadziwa kuti mumbawafuna. ³³Soma chakutoma psagani ufumu bwache na chilungamo chache, apo mumdzapasiwa bzensebzi. ³⁴Mthangwe lache, nampodi kuchita thupo na mangwana, thangwe mangwanayo yamdzakhalambo na thupo lache. Nsiku iriyense ina bzakuipa bwache bzakukwana.

Chapter 7

¹''Nampodi kutonga, thangwe mudzatongiwambo lini. ²Nakuti nautongi bomwe imwe muntonga, imwembo mudzatongewa, nakuti muyezo omwe muniyeza nawo, omweyo mumdzayeziwa nawo.³Thangwe lanyi iwe ulikuona kachitsotso kali m'diso la m'bale wako, pomwe iwe ulikuona lini mtanda omwe uli m'diso lako? ⁴Iwe ungalewe tani kwa m'bale wako, 'Bwera ndikuchose kachitsotso komwe kali m'diso lako,' pomwe mtanda uli m'diso lako? ⁵Iwe nyakunama! Chakutoma chosa mtanda m'diso lako, kinangoko umkwanisa kuona bwinobwino chitsotso chili mudiso la m'bale wako.⁶Nampodi kupereka chuku pambuliwa chako kuna mbwaya, pomwe nampodi kuthusa ngalengale zako kutsogolo kwa nkhumba. Nakuti izo zidzadzonga zichipondedza, kinangoko zidza zungunuka zichikukhadzula iwe.⁷''Bvunzani, ndipo chidzaperekiwa kuna imwe, Nyang'anani, ndipo mudzabziona. Gogodzani, ndipo chidzafunguliwa kuna imwe. ⁸Nakuti aliyense omwe am'bvunza, anitambila; aliyense omwe anyang'ana, adza bziwona; na munthu omwe agogodza, adzafunguliiwa. ⁹Pinango mbani wa imwepo, penu mwanache angakumbile mkate, iye achimpasa mwala? ¹⁰Pinango iye mkukumbira nsomba, achimpasa iye nyoka?¹¹Pamwepa, ninga imwepo anyakuphonya mubadziwa kupasa wana wanu mphatso zakudeka, kuna bzakuwanda tani kuna Baba wakudzaulu angapase bzinthu bzabwino kwa omwe animkumbila iye? ¹²Pamwepa, chinthu chili chense chomwe mufuna wanthu akuchitileni, muchitembo bzomwebzo kuna iwo, nakuti ili nilamulo na aneneli.¹³''Pitani pa msuwo wakupsindiza. Nakuti msuwo ngukulu njira njikulu pomwe yakuyenda nayo kudzonongeko, ndipo alipo wanthu azinjialikupita njira imweyi, ¹⁴Tsono msuwo waku psindiza nikanjira kamng'ono nkhakunesa kakuyenda nako kumoyo, ndipo mbang'ong ng'ono amwe aniyiwona.¹⁵Khalani wakungwala naaneneri wakunama, iwo ambabwera kuna imwe ninga mabila komabzachadidi bzache nimphumphi. ¹⁶Nabzakubala bzawo mudzawa dziwa iwo. Nandi wanthu ambatcha mphesa pa minnga pinango nkhuyu kuchoka pa nthula? ¹⁷Tenepoyo, muti uliwense wabwino umbala bzibalo bza bwino, na muti wakuipa umbabala bzibalo bzakuipa.¹⁸Muti wabwino umbabala lini bzibalo bzakuipa, neye penu muti wakuipa kubala bzibalo bzabwino. ¹⁹Muti uliwense wakusaya kubala bzibalo bza bwino adzaugwata achiuthusa pamoto. ²⁰Tsono pamwepo, mudzaudziwa iwo na bzibalo bzache.²¹Neye wensene omwe anilewa kuna ine, 'Mbuya, Mbuya,' adzayenda kuufumu bwakudaulu, koma iwo wense omwe achita bzakufuna bza Baba omwe ali kudzaulu. ²²Wanthu azinji adzalewa kuna ine nsiku zozo, 'Mbuya, Mbuya, ife tilibe kunenera mudzina lanu, tichibulisa bziwanda mudzina lanu, ndipo mudzina lanu tida chita bzinthu bzakudabwisa?' ²³Pomwepo nidzalewa kwa iwo, ndikukudziwani lini imwe! chokani kuna ine, ndimwe anyakuchita bza kusaya kutongeka!'²⁴Pomwe pale, aliyense omwe adzabva mafala yangu achiyabvera adzakhala ninga munthu nya nzeru omwe am'manga nyumba yache pa pfefe. ²⁵Pomwe mvula idabvumba, madzi yadabwera, nachonzi chidabwera ndipo chidamenya nyumba ile, koma ilibe kugwa, nakuti iyo idamangiwa pa pfefe.²⁶Koma munthu aliyense amwe nibva mafala yangu achisaya kubvera iye adzakha ninga munthu chilema nyakumanga nyumba yache pa m'chenga. ²⁷Mvula idabvumba, madzi yadawera, napo chonzi chidamenya chichigumula nyumba, iyo ichigwa, ateye ichidzongekelatu yensene.''²⁸Ndipo bzitamala ibzi Yesu adamaliza kulewalewa mafala yomweya, thimu lidadabwisika na mapfunzisidwe yache, ²⁹nakuti iye adapfunzisa iwo ninga m'bodzi wamphamvu zautongi, neye ninga anyakunemba wawo.

Chapter 8

¹Pomwe Yesu adabwera kuchokera kuphiri, thimu la wanthu lidamutewera iye. ²Nyang'anani ,Nyamapere adabwera kunaiye achimu godamira iye, achilewa, ''Mbuya, penu muliku funa, munga kwanise kundilimbisa.'' ³Yesu adafuthula boko lache achimuphata iye , mkulewa, ''Ine ndikufuna. limba.'' Pomwepo mapere yache yadamala pa iye.⁴Yesu adalewa kuna iye, ''Nyang'ana iwepo nampodi kulewa kuna munthu aliyense. Ndoko njira yako, ukabzionesere wekha kuna wa nsembe, ukapereke chakupereka ninga Mose adatongera, ninga umboni kuna iwo.''⁵Pomwe iye akhapita m'Kapelenawo, kentuliyo adabwera kuna iye, mkumukumbila iye ⁶achilewa, ''Mbuya, nyabasa wangu aligone kumuyi akudwala manthenthe wabonera kwenekwene.'' ⁷Tsono Yesu adalewa kuna iye, ''Nibwera nidzamulimbisa iye.''⁸Kentuliyo adatawira achilewa, ''Mbuya, Ndikuthemera lini kuti mupite pa nsodzi ya nyumba yangu. Mukando kulewa mafala nyabasa wangu anilimba. ⁹Poti inembo ndine munthu wakutetekera ulamuliro, ndili nawo achikunda ambandibvera. Ndikalewa kuna m'bodzi, 'Ndoko,' iye ambayenda, kuna winango, 'Bwera,' iye ambabwera, kuna nyabasa wangu, 'Chita ibzi,' iye achichita.'' ¹⁰Pomwe Yesu adabva ibzi, adadabwa achilewa kuna wale omwe akhamutewera iye, ''Chadidi ndikulewa kuna imwe, ndilibe kuona m'bodzi wachikhulupiliro ninga ichi mu Isarayeli.¹¹Ine ndikukuuzani imwe, azinji adzabwera kuchokera kumachibese na kumaulo, iwo adzabwera adzakhala pa meza pabodzi na Abulahamu, Isaki, na Yakobo, muufumu bwa kudzaulu.komweko kuddzakhala ¹²Tsono wana waufumu adzataiwa kunja kwa m'dima,komweko kudzakhala kulila na kukuta mano.'' ¹³Yesu adalewa na kentuliyo, ''Ndoko! Nam'mene iwe wakhulupira, ibzo bzinkachitika kuna iwe.'' Na nyabasa ule adalimbisiwa nthawe yibodzi bodziyo.¹⁴Pomwe Yesu adafika kumuyi kwa Petulo, adaona amabzala wache wa Petulo aligone kudwala manungo. ¹⁵Yesu adaphata boko lache, napo manungo yachimalilatu pa iye. Pamwepo iye adalamuka achiyamba kumuphatira basa.¹⁶Pomwe maulo yadakwana, Adabwera nawo kuna Yesu wanthu azainji wakuphatiwa na bwiwanda.Iye adabulisa bziwanda bzakuipa na mafala anyakudwala wense adalimbisiwa. ¹⁷Na telepoyo bzidakwanisiwa bzomwe bzidalewidwa na Yesaya m'neneri, kuti, ''Iye adatakulabzakutazila bzathu nthenda zathu.''¹⁸Tsono pomwe Yesu adaona thimu lamuzulira iye, iye dawatonga kuti alamuke ayende ng'ambu inango ya nyanza ya Galileya. ¹⁹Tsono mlembi adabwera kuna iye achilewa, ''Mpfunzisi, Ine ni,baku tewerani imwe kulikwense komwe imwe muniyenda.'' ²⁰Yesu adalewa na iye, ''Mphumphi zina mphako zawo, na mbalame za m'dzaulu zina bzitsa bzawo, soma Mwana wa Munthu alibe pakutsimira msolo wache.''²¹Wakupfunzira winango adalewa kuna iye, ''Mbuya, ndibvumeni ndiyambe kayikha babangu.'' ²²Tsono Yesu adalewa kuna iye, ''Nditewere ine, aleke wakufa ayikhane wakufa okhaokha.''²³Pomwe Yesu adapita m'mwadiya, anyakupfunzira wache adamutewera iye momo. ²⁴Nyang'anani, chonzi chikulu chida nyanduka pa nyanza, tsono mwadiya udatchingiwa na mabimbi. Tsono Yesu akhagona. ²⁵Wakupfunza adayenda kuna iye achikam'musa, achilewa, ''Ttipulumuseni ife, Mbuya; tili kutayika!''²⁶Yesu adalewa na iwo, ''Thangwe lanyi mukuchita mantha, ndimwe wa chikhulupiliro chakuchepa?'' Tsono iye adamuka achitsimula chonzi na nyanza. ²⁷Tsono kunja kudakhala zii. Wanthu wale adadabwitsika achilewa, ''Ni munthu wa mtundu wanyi umweyu, mphepo na nyanza kubodzi kumubvera iye?''²⁸Pomwe Yesu adabwera ng'ambu inango ya dziko la Gadala, wanthu awiri omwe adaphatiwa na bziwanda adagumana naye iye. Iwo akhabula m'thenje ali kukalipa kwenekwene, nakuti pakhalibe munthu akhadzera njira yomweyo. ²⁹Nyang'anani, adakuwa achilewa, ''Tinamwe chiyani naimwe, Mwana wa Mulungu? Mwabwera kuno kudzati ife nthawe ikanati kukwana?''³⁰Patsoglo pawo pakhana gunyenye la nkhumba zizinji zomwe zikhadya, neye patali letu na iwo. ³¹Bziwanda bzile bzidakumbira Yesu mkulewa, '' Penu mumtibulisa ife, mutiyendese kuna gunyenye la nkhumba kule. ³²Yesu adalewa kwa iwo, ''Ndokoni!'' Bwiwanda bzile bzidabula bzichiyenda mwa nkhumba; nyang'anani, gunyenye lense la nkhumba zile zidabuluka m'phili zichikamila m'nyanza izo zichifera m'madzi.³³Iwo omwe akhadyesera nkhumba zire ada thamanga achiyenda mum'mzinda kukalewa bzense, bzokha bzokhabzo bzomwe bzidachitika na wanthu wa wakuphatiwa na bziwanda wale. ³⁴Nyang'anani, wense wamu mzinda adabwera kudzagumana na Yesu. Pomwe adamuona iye, iwo adamukumbila iye kuti achoke mbali yawoyo.

Chapter 9

¹Yesu adapita mmwadiya, nkuyambuka, achipita mu mzinda wache. ²Onani, adabweresa kuna iye mwamuna wakupunduka atamugonesa pa makha ya mphasa. Nakuona chikhulupiriro chawo, Yesu adati kuna nyakupundukayo, '' Mwana iwe, limba mtima. Bzakuipa bzako bzalekereriwa.''³Onani, anembi winango adasewera okha okha, ''Munthu umweyu akuchita makiriyado.'' ⁴Yesu adabvima bzakukumbuka bzao achiti, ''Sabwanyi munkukumbuka bzakuipa mmitima mwanu? ⁵Nakuti kodi chapafupi mchiyani, kulewa, 'Bzakuipa bzako bzalekereriwa,' ayayi kulewa, 'Muka ufambe'? ⁶Soma ndicho mudziwe mchakuti Mwana wa Munthu ana mphamvu padziko lapansi pano yakulekerera bzakuipa,... '' adati kuna nyakupunduka ule , ''Muka, takula mphasa yako, uyende kumui kwako.''⁷Apo munthu ule adanyamuka achiyenda kumui kwache. ⁸Pomwe thimu la wanthu lidaona bzobzi, lidachita mantha lichitenda Mulungu, omwe adapereka mphamvu imwei kuna wanthu. ⁹Pomwe Yesu adapitirira kucoka pamwepo, adaona munthu dzina lache Mateu atakhala pa kanyumba ka munthu nyakukhomesa mitsonkho. Adati kuna iye, ''Nditewere ine.'' Adamuka achimutewera iye.¹⁰Pomwe yesu adakhala pansi kudya mnyumba, onani, wakukhomesa mitsonkho na anyakuphonya azinji adabwerambo nkumbadzadya na Yesu na anyakupfunzira wache. ¹¹Pomwe Afarisi adaona bzobzi, adati kuna wakupfunzira wache, ''Sabwanyi mpfunzisi wanuyu ankudya na anyakukhomesa mitsonkho na anyakuphonya?''¹²Pomwe Yesu adabva bzobzi, adati, ''Wanthu wakulimba ambafuna lini nyabezi, soma okhawo ndiwo ankutsautsika. ¹³Ndokoni mukapfunzire bzobzi kuti bzinkulewanyi: 'Nimbafuna chifundo sikuti nsembe.' Thangwe ndiribe kubwera kudzachemera wakulungama kuti alape, soma wakuphonya.''¹⁴Tsapano wakupfunzira wa Yohani adabwera kuna iye achiti, ''Thangwelanyi ife na Afarisi timbasala kudya nthawe zizinji, soma wakupfunzira wanu ambasala lini?'' ¹⁵Yesu adati kuna iwo, '' Wanthu wa pa ma loozo angalire pomwe mulooli akadali popo na iwo? Soma nsiku zinkubwera ndizo mulooliyo amdzatengiwa kuna iwo, apo tsapano amdzasala kudya.¹⁶Palibe ambasonerera chigamba chipsa pa chakubvala chakusakala,thangwe chigambacho chimdzalekera ku cakubvala chakalecho ,apo kung'ambika kukulu kumdzachitika.¹⁷Neye wanthu ambatsanulira lini vinyo wakusasa mu mitsuko ipsa. Achitenepo, mitsukoyo imdzaphoka, vinyo wense achitaika, apo mitsukoyo ichipseka. Soma, ambaikha vinyo mupsa mmitsuko ipsa, apo bwensene bzimdzakoyeka.''¹⁸Pomwe Yesu ali mkati kusewera bzobzi kuna iwo, onani, mkulu winango waboma adabwera achidzagodama kuna iye, Achiti, ''Mwanangu mkazi wasaika tsampanopali, soma bwerani mudzamubzatikembo manja, apo anilimba.'' ¹⁹Apo Yesu adalamukadi achimutewera, na wakupfunzira wache pabodzi.²⁰Onani, mkazi winango ndiye akhatsautsika na matenda ya kuchoka mulopa ate magole khumi na mawiri adabwera nkuwenda mmuyo mwa Yesu achikhuya pa ponta pa chakubvala chace. ²¹Thangwe adati mumtima mwace, ''Ndichitondo kukwanisa kukhuya bzakubvala bzache bzire, nilimbiratu.'' ²²Soma Yesu adachungunuka achimuona iye, achiti, Mkaziwe, limba mtima; chikhulupiriro chako chakulimbisa.'' Apo mkaziyo adalimbadi nthawe imweyo letu.²³Pomwe Yesu adabwera mnyumba mwa munthu ule, adaona wakuimba bzitolilo na thimu lawanthu wakulila, ²⁴Adati, ''Ndoko uko, thangwe mwanayo alibe kusaika, soma watondo kugona.'' Soma wanthu adamuseka mwakumunyongodola.²⁵Pomwe thimu lire lidabulisiwa panja, adapita momo achimuphata boko lache, apo mtsikanayo adalamuka. ²⁶Nkhani imwei idabveka kudziko kwenseneko.²⁸Pomwe Yesu adapitirira kuchoka popo, azimola awiri adamutewera. Akhakuwa kumbati, ''Tichitirenimbo chifundo, Mwana wa Davide!'' ²⁷Pomwe Yesu adapita mnyumbamo, azimola wale adabwera kuna iye. Yesu adati kuna iwo, ''Mukukhulupirira kuti ningachite bzobzi?'' Adati kuna iye, ''Inde, Mbuya.''²⁹Kinangoka Yesu adaphata maso yawo achiti, ''Lekani bzichitike kuna imwe malingana na chikhulupiriro chanu,'' ³⁰apo maso yawo yadapenya. Tsapano yesu adawatsinda bzachadidi bzire achiti, ''Chitani bzakuti munthu wina nampodi adziwe bzobzi,'' ³¹Soma amuna awiriwo adayenda achimbasimba bzobzi kuna aliyense kwenseneko.³²Pomwe amuna awiriwo akhayenda, onani, bewewe wakuphatiwa pomwe na chiwanda adamubweresa kuna Yesu. ³³Pomwe chiwandacho chidabulisiwa, beweweyo adasewera. Wanthu azinji popo adadabwa achiti, ''Ibzi bzikanati kuoneka kale muno mu Isaraeli!'' ³⁴Soma Afarisi popo akhalewa kuti, ''Akuchosa bziwandabzi, na mphamvu ya mkulu wa bziwanda.''³⁵Yesu adamala kuzunga mmizinda na mmiyi yensene. Adapitiriza kupfunzisa mma sunagoge yao,kulalika mafala ya ufumu na kulimbisa matenda ya mitundu yense na madwale mazinji. ³⁶Pomwe adaona thimu lawanthu, adachita nawo nsisi, thangwe akhadabonera achifika pa kuphwiriziwa . Akhali ninga mabira ya kusaya nyakabusa.³⁷Adati kuna wakupfunzira wache, ''Bzakukolola bzawandisa, soma anyabasa achepa. ³⁸Mthangwe lache kamkulumize pempherani kuna Mbuya wa bzakukololayo, pala kuti atumize anyabasa muna bzakukololamo.''

Chapter 10

¹Yesu adachemera wakupfunzira wache wensene khumi na awiri wale achiwapa mphamvu pa bziwanda, kubzibulisa, na kulimbisa matenda ya mtundu uliwense na kudwala kwamoda wense.²Tsapano madzina ya wakupfunzira wale yakhali aya. Wakutoma, Simoni (ndiye akhamuti pomwe Petulo), na Andreya mano wache, Yakobo mwana wa Zabedayo, Na Yohani mano wache,' ³Filipi, na Batumeyo; Yakobo mwana wa Afiyasi, na Tadeyo; ⁴Simoni Mkanani , na Yudasi Isikariyoti, wakudzampereka Yesu.⁵Awa ndiwo khumi na awiri ndiwo Yesu adawatumiza. Adawapanganiza kuti, ''Nampodi kuyenda kulikwense ndiko kumbakhala wa chikunja, apo nampodi pomwe kukapita mu mzinda wa a Samariya. ⁶So ndokoni kuna mabira yakutayika ya ku Isarayeri ; ⁷apo pakuyenda, kalalikeni kuti, 'Ufumu bwa kudzaulu buli pafupi.'⁸Kalimbiseni atenda, kalamuseni wakusaika, kalimbiseni wa mapere, apo pomwe kabuliseni bziwanda. Mwatambira fovolo, kapeni fovolo. ⁹Nampodi kutakula oro, siliva, ayayi kopa mu mchuno mwanu. ¹⁰Nampodi kutakula chola cha pa ulendo pa ulendo bwanu, ayayi nsapato inango, ayayi shango, ayayi mpsimbo, thangwe nyabasa ambathemera na chakudya chace.¹¹Mzinda ayayi muyi uliwense munkapitayo, kaoneni wakuthemera mbani mwemo, apo kakhaleni momo ate kudzabula. ¹²Pakupita mnyumbamo, ipaseni moni. ¹³Penu nyumbayo njakuthemera, mtendere wanu ukakhale pa iyo. Soma penu njakuthemera lini, mtendere wanu ukabwerere kuna imwe.¹⁴Kuna iwo ndiwo ankakutambirani lini ayayi kukubverani mafala yanu, pakubula mnyumba yoyo ayayi mzinda umweyo, kakunkhumuleni pfumbi lanu ku nzayo zanu. ¹⁵Chadidi ndikulewa kuna imwe, zjai bzimdzapusa kudzalekerera chakuipa kuna Sodomu na Gomorra pa nsiku ya kumaliza kusiyana na mzinda umweyo.¹⁶''Nyang'anani, ndikukutumani ninga mabira pakati pa mphumphi, na tenepo khalani wa kuchenjera ninga nyoka na wakusaya kuphonya ninga nkhangaiwa. ¹⁷Khalani tcheru na wanthu! Amdzakutengerani ku mbuto za kutongera milandu, apo achidzakutchangani mma sunagogue mwao. ¹⁸Kinangoka amdzakupfuwirani kuna atongi na mafumu thangwera ine, pakukhala umboni kuna iwo na wakunja.¹⁹Angadzakuperekani, lekani kudzakhala na thupo kuti mumdzasewera tani,thangwe bzomwe mudzalewelewe mumdzapasiwa letu nthawe imweyo. ²⁰Thangwe ndimwepo lini omwe mumdzakalewalewa, soma ni Mzimu wa Babanu ndiwo umdzasewera mwa imwepo.²¹Mano na mano kumdzakhala kuperekana kukaphiwa, na baba kuna mwanace. Wana amdzapandukira abereki wao achiwaphesa. ²²Mumdzazondiwa na aliyense thangwera dzina langu. Soma ndiye amdzapirira ate kumamaliziro, umweyo amdzapulumuka. ²³Angadzakuboneresani mu mzinda, dzathawireni ku mzinda winango, nakuti chadidi ndikulewa kuna imwe, mungadamaliza lini kufamba mu mzinda wa Isaraeri Mwana wa Munthu akanati kubwera.²⁴Wakupfunzira amposa lini mpfunzisi wace, ayayi nyabasa kuposa mbuyace. ²⁵So bzingakwanisike kuti nyakupfunzira akhale ninga mpfunzisi wace, na nyabasa ninga mbuyace. Ningati mbuya wa pa muyi pawo akumuchemera kuti Berezebule, kuna tani kuipa kwa madzina ndiyo amdzachemera wanthu wa pa muyi pace!²⁶Mthangwe lace nampodi kuwagopa, nakuti palibe chinthu cakubisala ndico cimdzazimbulika lini, na cinthu ca kumpsinkhika ndico cimdzadziwika lini. ²⁷Ndico ninkuuzani mu mdima, mukacilewe pa decha, na comwe mumchibva nung'u nung'u mmakutu mwanu, mukachikuwe pa nsodzi pa nyumba.²⁸Nampodi kugopa wale ndiwo ankwanisa kupha thupi lokha soma nkutazira kupha kubodzi na mzimu, so gopani ule ndiye amkwanisa kudzonga thupi na mzimu kubodzi ku jahena. ²⁹Nserenga ziwiri zimbagulisiwa lini kakobiri ka mkitikiti? Pamene palibe neye nserenga ibodzi ndiyo ingambuthe pansi Babanu seye nkuidziwa. ³⁰Soma neye tsisi la munsolo mwanu lokha ambalidziwa basi kuwanda kwace. ³¹Nampodi kugopa. Ndimwe wakufunikira maninge kusiyana na nserenga zizinjizo.³²Mthangweracembo aliyense ndiye amdzanditambira padeca pana wanthu, nimdzamutambirambo pa maso pa Babangu ndiye ali kudzaulu. ³³Soma ndiye am'dilamba pana wanthu, nimdzamulambambo pamaso pa Babangu ndiye ali ku dzaulu.³⁴Nampodi kukumbuka kuti ndidabwera kudzathusa mtendere pa dziko la pansi, soma lupanga. ³⁵Thangwe ndidabwera kudzasiyanisa mwana mamuna na babace, na mwana mkazi na mamace, na muloola na mabzala wace wa chikazi. ³⁶Anyakumuwenga munthu amdzakhala wa pa muyi pache chaiwo.³⁷Iye wakukonda babace ayayi mamace kuposa ine umweyo akuthemera lini ine; iye wakukonda mwanace wachimuna ayayi wachikazi kuposa ine ankuthemera lini ine. ³⁸Iye omwe amtakula lini mtanda wace nkunditewera akuthemera lini ine umweyo. ³⁹Iye wakupsaga moyo wache amdzautaya. Soma iye wakutaya moyo wache thangwera dzina langu amdzaugumana.⁴⁰Iye wakutambira iwe watambira ine, apo iye wakutambira ine watambira iye ndiye adandituma. ⁴¹Iye wakutambira mneneri mudzina la mneneri amdzatambira mpfupo ya mneneri, apo iye wakutambira munthu wakulungama mu dzina la munthu wakulungama amdzatambirambo mpfupo ya munthu wa kulungama.⁴²Aliyense wakupereka kuna ang'ono ang'ono awa neye mkombo wa madzi yakujejera okha mu dzina la mneneri, chadidi ndikulewa kuna imwe, bzingadzakwanisike lini kuluza mpfupo yace.''

Chapter 11

¹Bzidachtika kuti pomwe Yesu adamaliza kulangiza wakupfunza wache khimi na awili wale, adalamuka pomwepo kukapfunzisa na kulalika m'mizinda yawo. ²Tsopano Yohani adabva mkawoko bzichito mkhilisitu, iye adatumiza mtumi kwa wakupfunza wache ³ndipo adalewa kuna iwo, ''Kodi ndimwe mbodzi waomwe mukubwera, pinango tidikilire winango?''⁴Yesu adawatawira achilewa kuna iwo, ''Ndokoni mukafotokoze kwa Yohani bzomwe mwaona na kubva. ⁵Azimola ali kutambila kuona, anyakupunduka miyendo ali kufamba, wamapele ali kukonzewa, agonthi akuyamba pomwe kubva, wakufa ali kumusiwa achikhala pomwe na moyo, ndipo mafala ya Mulungu yakulikiwa kuna anyakusauka. ⁶Wakudala ngule alibe kupitiwa thangwe la ine.''⁷Amuna wense wale adapita njira zawo, Yesu adayamba kulewa na thimu lile bza Yohani, ''Kuchipululu mudayenda kaona chiyani_ mitete kutetemera na chonzi? ⁸Tsono mudayenda kunja mudakaona chiyani_ munthu wakubvala chakubvala chakufewa? Chadidi, iwo omwe ambabvala bzaku bvala bzakufewa ambakhala m'nyumba za mafumu.⁹Tsono mudaona chiyani_ mneneri? Inde, ndikulewa na imwepo, ndipo kuposa mneneri. ¹⁰Uyu ndiye omwe kudanembiwa, 'Nyang'anani, ndikutumiza mthenga wangu maso panu, omwe amdzakonza njira yanu.'¹¹Chadidi ndikulewa kwa imwe kukanati kuoneka kale m'mbodzi wakubaliwa na azimayi, mkulu kuposa Yohani M'batizi. Chensecho munthu nyafuniwa mu ufumu bwa kudzaulu nimkulumbo kuposa iye. ¹²Kuchokela nsiku za Yohani M'batizi ateye pano, ufumu bwa kudzaulu buku bonera na chiwawa, ndipo wanthu wa chiwawa ambabzitengera nsimba.¹³Mwa aneneri wensene na wachilamulo wense adalewera kufikila Yohan; ¹⁴neye penu mukufuna kubvuma, iye ni Eliya omwe akubwera. ¹⁵Iye omwe anamakutu yakufuna kubva, mulekeni iye abve.¹⁶Ni chiyani chomwe ninga ndendemezere na m'badwo uno? Uli ngati wana wakusenzeka msika achimba chemerezana, ¹⁷achilewa, 'Tidasenzeka na fuluti pala imwe, tsono imwe mulibe kubzina. Tidalira, tsono imwe mulibe kubveka mkuwe.'¹⁸Nakuti Yohani adabwera se kudya mkate neye kunwa badwa, ndipo iwo adalewa, 'Iye ana chiwanda; ¹⁹Mwana wa Munthu wabwera akudya nakumwa tsono iwo akulewa, 'Nyang'anani, iye ngwadyera ndipo mchiledzelere, mwanzawo ni anyakukhomesa msonkho na anyakuphonya!' Tsono nzeru imba dziwika na bzakuchitika bzache.''²⁰Kinangoko Yesu adayamba kutsimula mizinda yomwe adaichitira bzakudabwisa bzache thangwe wanthu akhalibe kulapa. ²¹''Tsoka kuna iwe, Cholazini! tsoka kuna iwe, Betania! bzikadakhala kuti bzakudabwisa bzidachitikila ku Tiro na Sido bzomwe bzida chitikila imwebzi, akada lapa kalekle akadabvala bzi guduli na kudzola dotha. ²²Tsono, ndikukuzani imwe kudzakhala bzizinji bza kunesa ku Tiro na Sido pa nsiku ya chiweruzo kusiyana na imwepo²³Iwe, Kaperenawo, ukukumbuka kuti ndiwe wakusankhika kudzaulu? ukukumbuka kuti udzakwiziwa ateye kudzaulu? Neye, udzabuluka kufika ateye kwa kufa. Thangwe bza mphamvu bzomwe bzida chitika na iwe bzingadakhala bzidachitila Sodomu, angadakhala wa kusungiwa ateye lero. ²⁴Tsono ndikulewa kuna imwe nsiku yatonga mulandu wa Sodomu udzachepa na iwe.''²⁵Panthawe yomweyo Yesu adalewa, ''Ndikukutendani imwe, Baba, Mbuya wakudzaulu na dziko la pansi, thangwe imwe mudabisa bzinthubzi kuna wanthu wa nzeru na wakudziwa bwino, achi bziuzambo wana wao. ²⁶Inde, Baba, ichi chikhali chakudeka pamaso panu. ²⁷Bzinthu bzense bzaperekiwa kuna ine kuchokera kwa Baba, palibe m'bodzi akudziwa Mwana kupambula Baba, napo palibe m'bodzi akudziwa Baba kupambula Mwana na aliyense omwe Mwana wasankhula kuti adziwe chinsinsi chache.²⁸Bwerani kuna ine, mwense waku bonera na kuneta, nakuti nidzaku pumisani. ²⁹Bzitengereni goli lanu pa ine napo mupfunze kuchoka kuna ine, nakuti ndine waku bzichepsa naku pfatsa mtima, pomwe mudzaugumana mpumulo wa mzimu wanu. ³⁰Poti goli langu ndakusaya kunesa napo chilango changu nchakupepuka.''

Chapter 12

¹Pa nthawi imweyo Yesu adayenda nsiku ya Sabata pakati paminda ya tiligu. wakupfunzira wache akhana njala apo adayamba kutsudubula ngalale achidya. ²Soma pomwe Afarisi adawona bzobzire, adamuuza Yesu, ''Onani, wakupfunzira wanu akuchita bzomwe mpsakutayana na mtemo kuchita nsiku ya Sabata.''³Soma Yesu adalewa kuna iwo ,'' Kodi mulibe kulewenga bzomwe Davide adachita pomwe akhana njala, na amuna omwe akhanao? ⁴Adayenda mu nyumba ya Mulungu apo adadya mikate ya chioneso, yomwe ikhali yakuletsiwa kuna iye kudya ayayi pomwe omwe akhanawo, soma pa mtemo wace akhabvumiziwa kudya akhali wansembe okha basi.⁵Kodi imwe mulibe kulewenga mtemo wa utongi omwe unkuti pa Sabata wansembe mtchalitchi ambaipisa nsiku ya Sabata soma ambakhala se pikado? ⁶Soma nilewa kuna imwe kuti m'bodzi nyakuposa kachisiyo ali pampano.⁸Mucikhala mukhadziwa kuti bzobzi bzikulewa chani, 'Ine nimfuna chifundo se kuti nsembe neye ,' imwepo mungadatsimula lini anyakusaya kuphonya. ⁷Nakuti Mwana wa Munthu ni Mbuya wa Sabata,''⁹Apo yesu adachoka pamwepo , achikapita mu sunagogue mwao. ¹⁰Onani, pakhana munthu omwe akhana boko la ku mpsimpsinika. Afarisi adabvunza yesu, achiti , ''Mpalamulo lace kulimbisa nsiku ya Sabata?'' pala kuti amulewe iye kuti ngwakuphonya.¹¹Yesu adalewa kuna iwo , ''Munthu mbani kuna imwe ,omwe , achikhala naye bira m'bodzi , apo achigwera mdindi nsiku ya Sabata, angaleke kumuphata achimucosa kunja? ¹²Tsono kupita kwanyi kwa nsimba, komwe , kuna bila! Natenepoyo mpalamulo lace kucita bwabwino pa Sabata.''¹³Apo Yesu adalewa kuna munthuyo, '' Futhula boko lako '' Iye adalifuthula, napo lidabwerera mwache, ninga linango lire. ¹⁴Soma Afarisi adabula achikhala gwere kumpangana iye. Iwo akhanyang'ana mule mwakuti am'phere iye.¹⁵Yesu, pakubvimira bzobzi, adachoka pompale. Wanthu azinji adamutewera iye, achiwalimbisa wensene. ¹⁶Iye adawatsinda iwo kuti nampodi winango adziwe bza iye, ¹⁷kuti bzikwanirisiwe, ndibzo bziidalewiwa na Yesaya mneneri, kuti,¹⁸''Nyang'anani, kapolo wangu omwe ndidamusankhula; nyakukondewayo, mwa iye mzimu wangu unidekedwa naye. Nimdzaikha Mzimu wangu pana iye, apo iye amdzalalikira chilungamo kuna Wachikunja.¹⁹Amdzalimbana lini ayayi neye kukuwa; pinango m'bodzi yekhambo kumubva mafala yace mmakwalala. ²⁰Iye neye mtete wakupseka amdzaukhobola lini neye kuthimisa chikoloboyi cha ku fukutira mpakana atatsogolera chilungamo ku chipambano, ²¹apo mudzina lache Wachikunja amdzakhala na chikhulupiriro.''²²Pamwepo adabwera naye kuna yesu munthu zimola akhali pomwe bewewe akhana pomwe bziwanda. Iye adamulimbisa, ate achiyamba kusewera achiona pomwe. ²³Apo thimu lense la wanthu lidadabwa lichilewa, '' Kodi munthu umweyu angakhale mwana wa Davide ule na?''²⁴Soma Afarisi pakubva bzakudabwisa ibzi adati. ''Munthu umweyu ambachosa lini bziwanda soma ni mphamvu ya Belezebule, mkulu wa bziwanda.'' ²⁵Soma Yesu adabvimira bzakukumbuka bzawo, achiti kuna iwo, ''Ufumu bulibwense bwakugawanika bumdzachedwa lini kupasuka, namzinda ayai muyi wakugawanika umdzafudzika.²⁶Penu Satana ambachosa Satana, iye ndiye kuti wagawanika kale yekha. Ndiye kuti ufumu bobo bumdzakhala tani? ²⁷Apo penu ine nimbachosa bziwanda na mphamvu ya Berezebule, tsono wana wanu ambachosa na mphamvu yayani? Na thangwe ili amdzakhala wakutonga imwe.²⁸Soma penu nimbachosa bziwanda na Mzimu wa Mulungu, ndiye kuti ufumu bwa Mulungu bwafika kuna imwe. ²⁹Bzingakwanisike tani munthu kukapita mnyumba mwa munthu wa mphamvu kukamubera bzinthu bzensene se kutoma kukamupima? Salipo iye nkudzabwera bwino kudzaba bzinthubzo mnyumba mule. ³⁰Iye omwe analini ine ni muwengi wangu apo pomwe ndiye ambatsonkhana lini pabodzi na ine ambabalalikana.³¹Mthangwe lace ndikulewa kuna imwe, bzakuphonya na makiriyado yensene bzimdzalekeleriwa kuna imwe soma wakuchitira makiriyado Mzimu wakuchena amdzalekereriwa lini. ³²Iye wakusewera makiriyado yaliyense kuna Mwana wa Munthu amdzalekeleriwa chakuipa cace. Soma iye wakuchitira makiriyado Mzimu Wakuchena amdzalekereriwa lini chakuipa chache, neye mudziko lapansi lero lino neye mtsogolo.³³Chitani bzakuti muti udeke bzibalo bzache pomwe bzideke , chitani kuti muti uyipe bzibalo bzache bwiyipe pomwe, thangwe muti umbadziwika na bzakubala bzache. ³⁴Imwe wana wa nyoka , nakuti ndimwe wakuphonya, mungalewe tani bzinthu bzabwino? Thangwe mulomo umbasewera bzomwe bzadzala mumtima. ³⁵Munthu wabwino wakuchokera mu vida ya mtima wache wabwino ambachosambo bzabwino, napo munthu wakuipa wa kuchokera mu vida yakuipa ya mtima wache ambachosambo bzakuipa.³⁶Ndikukuuzani kuti pa nsiku ya ku dzatongewa wanthu amdzatawira mulandu wa fala lirilense ndilo adalewalewa. ³⁷Thangwe mumzayezeriwa wakulungama na mafala napo mumdzagaziwa na mafala yanu pomwe.''³⁸Tsapano anembi na Afarisi winango adamutawira Yesu achiti, '' Mpfunzisi , tikufuna bzizindikiro kuchokera kuna imwe.'' ³⁹Soma Yesu adawatawira achiti, ''M'bwado wa wanthu wakuipa na wa chigololo umbafuna bzizindikiro. Soma palibe chizindikiro ndicho chimdzaperekiwa kupambula cha mneneri Yona. ⁴⁰Pakuti Yona adakhala mmimba mwa chinsomba chikulu nsiku zitatu na usiku pomwe butatu, ndendende pomwe na Mwana wa Munthu amdzamala nsiku zitatu na usiku butatu pomwe pa mtima wa dziko lapansi.⁴¹Tsapano amuna wa ku Nineveh amdzaima pa chitongero pabodzi na wanthu wa mbadwo uno apo amdzautsimula. Thangwe adalapa na ulaliki bwa Yona, napo onani, winango mkulu kuposa Yona ali pano.⁴²Mfumukazi ya ku m'wera imdzalamuka pa nsiku ya chitongero na wanthu wa mbwado uno napo imdzagaza bzobzi. Imdzabwera kuchokera kumalekezero ya dziko lapansi kudzabva nzeru za Sololmoni, apo onani winango mkulu wakuposa Solomoni ali pampano.⁴³Pomwe mzimu wakuipa wachoka mwa munthu umbapitirira mbuto zakusaya madzi kukanyang'ana mbuto kuti ukapume soma umbaisaya. ⁴⁴Apo umbati, 'Zjai nim'bwerera ku nyumba yangu ndiko ndidachokera,' Ungabwerera, umbakagumana nyumbayo idapsaira bwino apo iri mu mchikonzero chabwino. ⁴⁵Ndiye umbabwerera kukatengana na inzache minomwe yakuipa kuposa iwo, apo imbakabwera kudzakhala pomwe mwa munthu ule. Tsapano khalidwe lakumaliza la munthu ule limbadzalemweratu kunyanya kuposa pakutoma pale. Bzimdzaterepoyombo na mbadwo wakuipa uno.''⁴⁶Pomwe Yesu akhali mkati kulewalewa kuna mathimu ya wanthu yale, onani, mayi wache na abale wache adaima panja, kufuna kuti alewelewe naye. ⁴⁷Winango adati kuna iye, '' Nyang'anani , mai wanu na abale wanu aima panjapa, akufuna kusewera namwe.''⁴⁸Soma Yesu adamutawira achiti kuna adamuuzayo, ''Mayi wangu mbani na abale wangu mbani?'' ⁴⁹Kinangoka adafuthula boko lache kuna anyakupfunzira wache achiti, ''Onani, mayi wangu na abale wangu mbawa! ⁵⁰Thangwe munthu aliyense omwe ambachita bzakufuna bza Baba wangu ndiye ali kudzaulu, umweyo ndiye mano wangu, mfumakazi, na mayi wangu.''

Chapter 13

¹Pa nsiku imweyo Yesu adayenda kunja kwa nyumba achikakhala m'gombe mwa nyanza. ²Thimu lizinji kwene kwene la wanthu lidagwezekana kumuzungulila iye, apo adapita m'wadiya achikhala mwemo apo thimu lensene lire lidakhala pansi m'gombe mule.³Ndiye Yesu adawauza bzinthu bzizinji mbwifanizo. Adati, ''Onani, mulimi adayenda kukafesa mbeu, ⁴Pomwe akhafesa, mbewu zinango zidagwera m'bali mwa njira, apo mbalame zidabwerra kudzazijonkhona. ⁵Zinango zidagwera pa minyala, pomwe pakhalibe mataka mazinji. Kamfulumize zidamera thangwe pakhalibe mataka mazinji . ⁶Soma ndipo dzuwa lidachoka, zidabvuka thangwe zikhalibe mizi, apo zidafota.⁷Njere zinango zidagwera pa uzuzu bwa minga. Mingazo zidakula zichikoloweka mbeu zire. ⁸Njere zinango zidagwera pa mataka ya ndovolo zichibala bzipatso, zinango njere dzana libodzi kupitirira , zinango makumi matanthatu, zinango makumi matatu. ⁹Iye ndiye ana makutu abve.''¹⁰Wakupfunzira adabwera kuna Yesu achiti, ''Sabwanyi mumbasewera kuna thimu lawanthu mbzifanizo?'' ¹¹Yesu adawatawira kuti, ''Mwapasiwa mwai wa kubvesesa bzakubisika bza bzakudabwisa bza ufumu bwa kudzaulu, soma kuna iwo alibe kupasiwa. ¹²Nakuti ule ndiye anabzo amdzapasiwa bzizinji, achidzakhala nabzo mtaye mtaye, Somandiye alibe, neye ndibzo anabzobzo bzimdzatengiwa kuna iye.¹³Nithangwe lace nimbasewerra mwakuphiphirisa kuna iwo : Pala kuti neye akuona, nampodi aone; napo neye akubva, nampodi abve, ayayi kubvesesa. ¹⁴Kuna iwo kubvimira kwa Yesaya kwakwanisiwa, kule ndiko kumbati, 'Pakutetekera , mumdzabva,soma mumdzabvesesa lini; kuona, mumdzaona, soma mumdzadziwa lini.¹⁵Thangwe mtima wa wanthu awa wasanduka wakufa, na makutu yambabva mwakubonerera, aphophoma maso yao, Pala kuti angaone na maso yao, achibva na makutu yao,napo achibvesesa na mitima yao nkutembenuka pomwe, nakuti ningawalimbise.'''¹⁶Soma yakudala maso yanu,thangwe yambaona; na makutu yanu thangwe, yambabva. ¹⁷Inde chadidi nilewa kuna imwe kuti aneneri azinji na wanthu wakulungama adakhumba kuona bzinthu bzomwe mukuonabzi, apo alibe kubziona. Adakhumba kubva bzinthu ndibzo mukubvabzi apo alibe kubzibva.¹⁸Tetekerani tsono chifanizo cha mulimi ndiye adakafesa njere zace. ¹⁹Pomwe wina anibva mafala ya ufumu soma neye kuyabvesesa, wakuipayo ambabwera kudzapsokonyola chomwe cha fesewa mumtima mwace. Iyi ni njere ndiyo idagwera m'phepete mwa mseu.²⁰Yomwe idafesiwa pathantwe ire ni munthu ndiye ambabva mafala apo nthawe ya kuchepa ambayatambira mwa kudekedwa , ²¹chensecho yalibe mizi muna iye apo ambapirira mka nthawe kakuchepa. Masada ayayi mzunzo ungabwera thangwera mafalayo, kamkulumize ambagwa.²²Ndiyo idafesiwa pa ,minga ,uyu ni munthu ndiye ambabva mafala, soma bzakuchitika bza m'dziko lapansi na chinyengo cha vida chidathawisa mafala yache, opo ambabala lini bzipatso. ²³Njere ndiyo idagwera pa mataka ya ndovolo, uyu ni munthu ndiye ambabva mafala achiyaphatisa basa. Ambabala bzipatso bzichikololewa, apo chigoba chibodzi chichichosa njere makumi khumi, chigoba chinango makumi matanthatu,apo chigoba chinango kukwana makumi matatu kuposa zomwe adabzala zire.''²⁴Yesu adawauza pomwe chakuyezezera chinango. Adati, ''Ufumu bwa kudzaulu buli ninga munthu ndiye wabzala mbeu mmunda ,mwache. ²⁵Soma pomwe wanthu adagona, nyakumuwenga adabwera achiwazambo upsa bwa nyamsongole mmapando mwa tirigumo achiyenda. ²⁶Pomwe misonjo idamera nkukula nkubala bzipatso, upsa bule budaonekerambo.²⁷Anyabasa wa mwenekachiro munda adabwera achiti kuna iye, 'Mbuya, mulibe kubzala mbeu zabwino mmunda mwanu mule? Bzachita tani tsapano kuoneka nyamsongole?' ²⁸Adati kuna iwo, ''Mnyakundiwenga wachita bzimwebzoyo.' ''Anyabasa wale adati kuna iye, 'Tsono mumfuna tiyende tikabuzule?'²⁹''Mwenekachiro munda adati, 'Nada. Thangwe pakukazula nyamsongoleyo, mungakazule kubodzi na tiriguyo. ³⁰Bwilekeni bzikulire pabodzi mpakana pa kudzakolola.Pa kudzakololapo nimdzauza anyakukulolawo, ''Chakutoma zulani upsa bwensene mubumange mphuthu mukatenthe, soma tiriguyo konkhobzani muikhe mgwangwa mwangu.'''''³²Kinangoka Yesu adawauza pomwe chifaniziro chinango. Adati, ''Ufumu bwa kudzaulu buli ninga kanjere ka muti wa mpiru komwe munthu adakatenga nkukafesa, mmunda mwace. ³¹Njere imweyi njing'ono maninge kuposa njere zensene. Soma ingakula, imbaposa mbeu za mmunda. Imbasanduka muti, kuti ate mbalame za mdzaulu zimbabwera kudzamanga bzitsa mmitawi yache.''³³Yesu adawauza pomwe chifaniziro chinango. ''Ufumu bwa kudzaulu buli ninga chakufufumisa mkate chomwe mkazi adatenga achisanganiza na magaba matatu ya ufa bwa tirigu ate bzakumunyabzo bzidafufuma,''³⁴Bwensebzi yesu akhabziphiphirisa mu bza kuyezezera; apo akhalewalewa lini kuna iwo se bza kuyezezera. ³⁵Uku kukhali pala kuti bzire bzomwe adalewa aneneri bzikwanirisiwe, pomwe adati, ''Nimdzafungula pakamwa pangu mu bzakuyezezera. Nimdzalewa bzinthu ndibzo bzikhadafuchirika pansi pa dziko.''³⁸Kinangoka Yesu adachoka pa thimu la wanthu pale achikapita mnyumba.Wakupfunzira wache adabwera kuna iye achiti, ''Tifokotozereni bwino chifanizo cha uswa bwa nyamsongole mmunda.'' ³⁷Yesu adatawira achiti, ''Iye omwe akhabzala njere zabwino ule ni Mwana wa Munthu. ³⁶Mundayo ni dziko lapansi; apo njere zabwinozo,awa ni wana wa mu ufumu. Uswabo ni wana wa satana. ³⁹Apo nyakundiwenga adakawazayo ni satana.Kukololako ni chimaliziro cha dzik,apo anyakututawo ni anjero.⁴⁰Mthangwe lache, uswa bule budagwezekiwa achibugasa moto, mtenepoyo letu ndimo bzimdzachitikira pa nsiku ya chimaliziro. ⁴¹Mwana wa munthu amdzatuma anjero wache, apo iwo amdzagwezeka pabodzi bzinthu bzense mu ufumu bwace bzense bzakuipa bzakuyambisa machimo na wense wakusaya kuweruzika. ⁴²Amdzawathusa mu ng'anjo ya moto, ndiko amdzalira achikukuta mano. ⁴³Kinangoka wanthu wakulungama amdzatoya ninga dzuwa mu ufumu bwa Babawo. Iye omwe ana makutu, abve.⁴⁴Ufumu bwa kudzaulu buli ninga vida yakubisika mmunda. Munthu adaigumana achiibisa. Mwakudekedwa achiyenda kukagulisa bzensene ndibzo akhanabzo, nkukagula mundayo. ⁴⁵Pomwe, ufumu bwa kudzaulu buli ninga munthu wa malonda wakunyang'ana ngalale yakuumira. ⁴⁶Pomwe adaigumana ngalale ibodzi ya kuumira maningeyo, adaenda kukagulisa bzensene ndibzo akhanabzo nkukaigula.⁴⁷Pomwe ufumu bwa kudzaulu buli ninga khoka ndilo lidathusiwa mnyanza, lichikusa mtundu wensene wa nsomba. ⁴⁸Pomwe litadzala, akhombwe wale adalinula khoka lawo kunja kwa gombe. Apo adakhala pansi achigwezeka zabwino kuziikha mu bzombo, soma zakuipa achizitaya.⁴⁹Bzimdzatenepoyombo pa nsiku ya kumaliza. Anjero amdzabwera kudzakhetha wakuipa pakati pa wakulungama. ⁵⁰Amdzawathusa mu ng'anjo ya moto ndiko amdzalira achibubuda mano.⁵¹Kodi mwabvesesa bzinthu bzensebzi?'' Wakupfunzira wace adati kuna iye, ''Inde.'' ⁵²Apo Yesu adati kuna iwo, '' Mthangwe lache mnembi aliyense ndiye wasanduka mneneri ku ufumu bwa kudzaulu ali ninga munthu mwenekachiro nyumba,omwe ankucosa bzakale achiikha bzipsa mu thungwa lace. ⁵³Ndiye idafika nthawe yakuti Yesu atamaliza bzifanizo bzire, adacoka pa mbutopo.⁵⁴Kinangoka Yesu adapita mdziko la kwao achipfunzisa wanthu mu sunagoge mwao. Mapeto yache wanthu wensene adadabwa achiti, ''Munthu umweyu nzeru zozi ambazitenga kuponi na msumba za kuchitira bza kudabwisabzi? ⁵⁵Ngumweyu lini mwana wa mpala matabwa ule? Mayi wache uyu si Mariya? Ngumweyu lini m'bale wao wa wene Yakobo,Yosefe,Simoni na Yudasi? ⁵⁶Mfumakazi zache zense si zozi tinazo pabodzizi? Bzinthu bzensebzi adabzitenga kuponi?⁵⁷Iwo adaipidwa naye. SomaYesu adawauza kuti, ''Mneneri ambalemekeziwa lini kwao ayayi ku banja lace chailo.'' ⁵⁸Iye alibe kuchita bzakudabwisa bzizinji thangwera kusaya kukhulupirira kwao.

Chapter 14

¹Pa nthawe yomweyo, Herodi Mfumu adabva bza mbiri ya Yesu. ²Iye adalewa kuna anyabasa wache. ''umweyu ni Yohani m'batizi; iye wamuka kuna wakufa. Nithangwe lache mphamvu zikuphata basa mwa imweyu.''³Nakuti Herodi akhada m'manga Yohani, adamuphata iye, achumukoya iye mu kadeya thangwe la Herodiya, mkazi wa m'dzinza wache Filipi. ⁴Tsono Yohani adalewa kuna iye, ''Bzakuthemera lini kuna iwe kuti engamutenge iye ninga mkazako.'' ⁵Herodi akadamupha iye, soma iye adagopa wanthu, thangwe iwo akhamuyesa ninga m'neneri.⁶Soma pakufika nsiku yakubaliwa kwa Herodi, mwana wachikazi wa Herodiya adabvina pa mpikiti pawo achikomedwa naye Herodi. ⁷Mwakulumbira, iye adamulonjeza achilumbilra kuti animpasa iye cilichense chomwe iye angakumbire.⁸Pomwe iye adapanganiziwa na mayi wache, iye adalewa, ''Mundipase ine popano, mpalato, msolo wa Yohani m'batizi. ⁹''Mfumuyo idaphatiwa nsisi na kukumbira kwacheko, soma thangwe la kulumbira kwache na thangwe la wanthu wense omwe akhanawo pa bzakudyapo, iye adalamula kui bzichitike tenepoyo.¹⁰Iye adawatuma achikagwata msolo wa Yohani mkadeya. ¹¹Kinangoko adaunyamula msolo wache m'palato achimupasa tsikanayo iye adautenga achiupereka kuna mayi wache. ¹²Kinangoko wakupfunza wache adabwera, achidzatenga mtembo wache achikaufuchila m'thenje. Bzitamala bzobzi, iwo adayenda achikamuuza yesu.¹³Tsapano pomwe Yesu adabva bzobzi, iye adachoka kumweko mumwadiya achiyenda kumbuto yachipululu. Pomwe thimu lidabva bza ibzi, iwo adamutewera iye pakatali kuchokera mumzinda. ¹⁴Pomwe Yesu adabwera kuna iwo adaona thimu likulu. Iye adadzaliwa chifundo na iwo adawachiza nthenda zawo.¹⁵Pomwe kunja kudadoka, anyakupfunza adabwera kuna iye achirewa, ''Kuno mkumbuto yachipululu, nthawe yayenda kale. Limwazeni thimuli, kuti ayende m'mamiyi kuti akague bzakudya bzawo.''¹⁶Soma Yesu adalewa kuna iwo, '' Bzimfunikana lini kuti iwo ayende. Imwepo muni wapasa bzinthu kuti adye.'' ¹⁷Iwo adalewa kuna iye, ''Ife tinanayo pano ni mikate michanu na nsomba ziwiri basi.'' ¹⁸Yesu adalewa, ''Ibwereseni kuna ine.''¹⁹Kinangoka Yesu adalilamula thimulo kuti likakhale pansi pamauswa. Iye adatenga mikate michanu na nsomba ziwiri. Adanyang'ana kudzaulu, iye adanamata achibedula mikate achiyi pereka iyo kuna wapfunza, anyakupfunza achiipereka kuthimu. ²⁰Iwo wense adadya achikwana nayo. Kinangoko iwo adalokota bzakudya__bzomwe bzidasala madengu khumi na mawiri yakudzaza. ²¹Wense omwe adadya akhali ninga amuna bzulu bzichanu, kupambula akazi na wana.²²Kankulumize iye adawauza wapfunza kuti akapite m'mwadiya atsogole ng'ambu inango, pomwe iye akhauza thimu lire kuti liyende. ²³Pomwe iye adamaliza kulimwaza thimu lire, iye adayenda kukakwira m'phiri yekha kukapemphera. Pomwe kunja kudadoka, iye akhali yekha. ²⁴Soma mwadiya akhali patali pakati pa nyanza, akhazunzika na mafunde, thangwe mphepo ikhavunga mwakugumana nayo.²⁵Chaku machibese munthawe ya chinayi usiku Yesu adayenda kuna iwo,akufamba pa nyanza. ²⁶Pomwe anyakupfunza adamuwona iye akufamba pa nyanza, iwo ada njenjemera achilewa, ''Umweule ni mzukwa,'' iwo adakuwa namantha. ²⁷Soma yesu adalewa na iwo alikutali achilewa, ''Limbani mtima! Ndine! nampodi kuchita mantha.''²⁸Petulo adamutawira iye achilewa, ''Mbuya, penu ndimwepo, ndiuzeni ine ndibwerembo kuna imwepo pamadzipa.'' ²⁹Yesu adalewa, ''Bwera.'' Tsono Petulo adabula kuchoka m'mwadiya mule achifamba pamadzi kuyenda kuna Yesu. ³⁰Soma powe petulo adaona mphepo ikunyanya kuwanda, iye adayamba kuchita mantha. Iye adayamba kumira, iye adakuwa achilewa, ''Mbuya, ndipulumuseni ine!''³¹Yesu kamkulumize adafuthula boko lache, achimuphata Petulo, achilewa kuna iye, ''Ndiwe wachikhulupilo chakuchepa, thangwe lanyi wakaiyikira?'' ³²Kinangoka Yesu na Petulo adakapita mwadiya, mphepo idaleka kuvunga. ³³Kinangoka anyakupfunza omwe akhali mumwadiya wale adamugodamira achimulemekeza Yesu eachilewa, ''Chadidi ndimwedi Mwana wa Mulungu.''³⁴Pomwe iwo adayambuka, adayenda kumtunda ku Genesareti. ³⁵Pomwe wanthu waku mbuto imweyo adazindikira Yesu, iwo adamwaza mithenga palipense kuzungulira mbuto imweyo, iwo adabwera nawo kuna iye aliyense omwe akhaduwala. ³⁶Iwo adamukumbila iye kuti iwo atondo kuphata chakubvala chache, ndipo wense omwe adakwanisa kuphata adachiziwa.

Chapter 15

¹Pomwepo Afalisi winango pabodzi na apfunzisi wa malamulo adabwela kunayesu kuchokela ku yelusalemu. Adalewa, ²''Thangwe lanyi anyakupfunzila wanu adaphonya mtemo wakulu wakulu? Iwo ambasamba lini m'manja pakudya m'kate. ³''Iye adawatawila kulewa kuna iwo,''Thangwe lanyi mumbaphonya malamulo ya Mulungu pakufuna kuteweza mtemo wa makolo yanu?⁴Nakuti mulungu adalewa, 'Lemekeza baba na mayi wako; na Iye omwe anyoza babache na mayi wache afe basi.' ⁵Tsono imwe mukulewa, 'Omwe anilewa kuna babache na mamache, ''Thandizo lense lomwe muntambila kuna ine nithandizo lakuchokela kuna Mulungu,'' ⁶munthu omweyo afuna lini kulemekeza babache.'' Khalidwe lomweli limbapepusa mafala ya Mulungu. Mubzakunembiwa bzinango bzina mafala yamulungu pomwe bzinanango bzina malamulo. Psakunesa kufuna kusankhula bzakuwelenga. Bzabwino pakufuna kuteweza chikhalidwe chanu.⁷Imwe anyakunama! m'neneri Yesaya adalewa kale bwino bzayimwe kuti. ⁸'Wanthu aw ambandilekeza ine na milomo yawo ,tsono na mitima yawo ali kutali na ine. ⁹Iwo ambandi pembedza ine papezi thangwe ambaphunzisa malangizo yawo na na malamulo ya wanthu.''¹⁰Kinangoko iye adachemera thimu lire kuna iye achilewa kuna iwo, ''Tetekerani ndipo mundibvesese_ ¹¹Palibe bzomwe bzimbapita na pa mulomo pamunthu bzichimu ipisa. soma, bzomwe bzinichoka pa mulomo, ibzi ndibzo bzini muipisa.''¹²Kinangoka wakupfunza adabwera achilewa kuna Yesu. ''Mukudziwa kuti Afalisi wale bzawayipila pomwe abva bzomwebzi?'' ¹³Yesu adawatawira iwo, ''M'mela uliwense omwe Baba wakudzaulu alibe kuubzala udzazuliwa. ¹⁴Alekene iwo okha, iwo mbakusaya kuona. Penu munthu zimola ambatsogolera mwanzache nyakusaya kuona, wense amkagwera m'chidindi.''¹⁵Petulo adatawira achilewa kuna Yesu, ''Tithumbudzulileni fanizoli ife.'' ¹⁶Yesu adalewa, ''Kani na imwepo kubodzi mukubvesesa lini? ¹⁷Imwepo mukubvesesa lini kuti bzense bzakupita na pamulomo bzichipita m'mimba kinangoko bzimba tayiwa kuthengo?¹⁸Tsono bzinthu bzomwe bzimba choka pa mulomo bzimba chokera mumtima. Ibzi ndibzo bzimbamuyipisa munthu. ¹⁹Nakuti mumtima ndimo mumba chokera malingalilo yakuipa, kupha, bzauputa, bzachigololo bzaumbava kulewera umboni bwakunama, na makiliyado. ²⁰Ibzi ni bzinthu bzomwe bzimba muipisa munthu.''²¹Kinangoka Yesu adachoka pomwepo nkuyenda kumbali inango ya mzinda wa Tiro na Sidoni. ²²Nyang'anani, mkazi wa Kukanani adabwera mumzindamo. Iye adakuwa achilewa, ''Ndichitilenimbo chifundo ine, Mbuya, Mwana wa Davide! Mwanangu mkazi waphatiwa na chiwanda.'' ²³Tsono Yesu alibe kumutawila chinthu. Anyakuphunzila wache adabwera achimukumbila iye, achilewa, ''Muthamangiseni ayende, thangwe umweyu akukuwa kwenekwene.''²⁴Tsono Yesu adatawira achilewa, ''Ine ndilibe kutumiwa kuna aliyense kupambula mabila yokhayo yakutayika ya nyumba ya Isarayeli. ²⁵''Tsono mayiyo adabwera achigodama kuna iye, achilewa, Mbuya, ndithanizenimbo ine.'' ²⁶Iye adatawila achilewa, ''Psabwino lini kutenga bzakudya bzawana nkhuthusira tunsinza twa bwaya.''²⁷Mayiyo adalewa, ''Inde, Mbuya, neye tumbwaya tumbadyambo nyenyeswa zakugwa pameza ya mbuya wao.'' ²⁸Kinangoko Yesu adatawira achilewa kuna m'mayiyo, ''Mkaziwe, chikhulupiliro chako nchikulu kwenekwene; leka bzense bvichitike ninga momwe iwe ufunila.'' Mwana wache wamkazi adachilisiwa nthawe yomweyo.²⁹Yesu adachoka mbuto yomweyo adayenda kufupi na nyanza ya Galileya.Tsono iye adayenda kukakwira pa phiri mkukhala pansi. ³⁰Chithimu cha wanthu chidabwera kuna iye. Adabwera nawo kuna iye wanthu wakupunduka, azimola, abewewe. wakupunduka miyendo, na winango azinji wakudwala Iwo adawakhazika pansi pa nzayo za Yesu, napo iye adawachiza iwo. ³¹Tsono thimu la wanthu lire lida dabwisika pomwe adaona abewewe akusewera, awakupunduka akulimba, wakupunduka miyendo akufamba, na azimola ali kuona. Iwo alikutenda Mulungu wa isarayeli.³²Yesu adachemera wakupfunza wache kuna iye achilewa, ''Ndikubva nsisi na thimuli thangwe akhala kale na ine nsiku zitatu alibe kudya chinthu. Ndikufuna lini kuti iwo ayende neye kudya, thangwe angakomoke munjira.'' ³³Wakupfunzira adalewa kuna iye, ''Tingaone kuponi mchipululu muno mikate yakukwanisa kudyesa thimu lenseli?'' ³⁴Yesu adalewa kuna iwo, ''Muna mikate mingasi?'' Iwo adalewa, ''Minomwe, na nsomba zing'ono ng'ono.'' ³⁵Tsono Yesu adalamula thimu lire kuti likhale pansi.³⁶Iye adatenga mikate minomwe na nsomba, tsono adatenda Mulungu, iye adabudula mikate achiyi pereka kuna wakupfunzira wache. Wakupfunzira achiyipereka kuna thimu lire. ³⁷Wanhu wense adadya achikuta. Kinangoka iwo adalokota nyenyeswa zakusala madengu manomwe yakudzaza. ³⁸Wense omwe adadya akhali bzulu bzinayi azimuna, kupambula azikazi na wana. ³⁹Kinangoka Yesu adaliuza thimu lire kuti liyende tsono iye adapita mwadiya achiyenda mbali ya Magadani.

Chapter 16

¹Pomwe Afarisi na a Saduki adabwera kudzamuyezera iye adamubvunza iyekuti awaonese chilatizo chakudzaulu. ²Tsono iye adawatawira iwo, ''Maulo yakafika, munilewa, 'kudzakhala kwaku chena, pomwe thambo lidzakhala likugaka.'³Pomwe ni kumachibese, mukulewa, lero kukujejera, pomwe kudzaulu kuna cheza chakudoka.' Mumbadziwa bzizindikiro na mawonekedwe ya kudzaulu, koma bzizindikiro bza nthawe yino mukubzitaza. ⁴M'badwo wakuipa na wauputa mumfuna chizindikiro, tsono palibe chizindikilo icho mudzapasiwa kupambula chizindikiro cha Yona.'' Pomwepo Yesu adawaleka iwo iye achichoka.⁵Pomwe anyakupfunzira adafika ng'ambu inangoyo iwo adayebwa kutakula mikate. ⁶Yesu adalewakuna iwo, ''Nyang'anani mugope bzakufufumisa mikate bza Afarisi na Asaduki.'' ⁷Anyakupfunza ada bvunzana wokhaokha ndipo achilewa , ''Thangwe tilibe kunyamula mikate.'' ⁸Yesu adadziwa bzobzi adalewa, Ndimwe anya chikhulupiliro chakuchepa, thangweranyi mukubvunzana mwekhamwekha, mukulewa kuti thangwe mulibe kutenga mikate?⁹Kodi imwe mukudziwa lini? kodi imwe mukukumbuka lini mikate michanu na wanthu dzulu bzichanu, nimadengu mangasi mudalokotesa yensene? ¹⁰Pinango mikate minomwe pa bzulu bzinayi, nimadengu mangasi ndiyo mudatenga?¹¹Mukubvesesa lini tani mukati ndiribe kukuuzani imwepo bza mikate? Nyang'anani gopani bzakufufumisa bza Afarisi na Asaduki.'' ¹²Apo iwo adadziwa kuti akulewa lini kuti agope bzakufufumisa mikate, koma kutiagope bzakupfunzisa Afarisi na Asaduki.¹³Tsono pomwe Yesu adawera ku mzinda wa Kaisaleya Filipi, iye adawabvunza anyakupfunzira wache, achilewa, ''Wanthu winango akumbati Mwana wa Munthu mbani?'' ¹⁴Iwo adalewa, ''Winango akulewa Yohani Mbatizi; winango, Eliya; na winango, Yeremiya, pinango m'bodzi wa aneneri.'' ¹⁵Iye adalewa kuna iwo, Tsono imwepo mumbati ndine yani?'' ¹⁶Adatawira, Sinoni Petulo mkulewa, ''Ndimwe Khilisitu, Mwana wa Mulungu.''¹⁷Yesu adatawira achilewa kuna iye. ''Ndiwe nyakudala, Simoni mwana wa Yona, poti thipi na mulopa bziribe kukuzimbulira iwe koma Baba wangu wakudzaulu. ¹⁸Ine ndikulewa kuna iwe kuti ndiwe Petulo, tsono pa thathwe limweri nidzamanga tchalitchi yangu. Misuwo ya wanthu wa kufa idzawutaza.¹⁹Nidzakupasa bzavi bza ufumu bwa kudzaulu. Chilichense chomwe udzamanga pansi pano chidza mangiwa kudzaulu, na chilichense chomwe udzatsudzula pansi pano chidzakhala chakutsudzuliwa kudzaulu.'' ²⁰Kinangoko yesu adawatonga akupfunzira wache nampodi kuti awuze munthu aliyense kuti iye akhali khilisitu.²¹Kuchokera pa nthawe yomweyo Yesu adatoma kuwauza anyakupfunza kuti iye aniyenda ku Yelusalemu, kuka bobeneresewa na bzinthu bzizinji m'manja mwa akulu wa nsembe na alembi, naku phewa koma nsiku ya chitatu adzamuka. ²²Tsono Petulo adamutenga iye pambali achimugaza iye, ''Ibzi bzikhale kutali na imwe, Mbuya! Ibzi bzidza chitika lini kwa imwe!'' ²³Tsono Yesu adazungunuka achilewa kuna Petulo, ''Ndoko kumbuyo kwangu, Satana! Ndiwe wakuika chakuipa kuna ine, poti iwe umbakumbuka lini bzinthu bza Mulungu, koma bza wanthu.''²⁴Kinangoka Yesu adalewa na anyakupfunzira wache, Penu munthu akufuna kutewera ine, iye abzilambize yekha, atakule mtanda wache, mkunditewera ine. ²⁵Soma aliyense amfuna kupulumusa moyo wache adza utaya, na aliyense adzaluza moyo thangwe la ine adzaugumana. ²⁶Tsono munthu adzapindulanyi kutambira dziko lense la pansi achiluza moyo wache? Munthu adzapereka chiyani cha kuchinjana na moyo?²⁷Tsono Mwana wa Munthu adzabwera na ulemelero bwa Babache pabodzina angelo. Iye adzapereka kwa munthu aliyense malingana nabzichito bzache. ²⁸Chadidi ndikulewa kuna imwe, alipo winango wa imwe adzalawidza lini imfa kufikana adzaona Mwana wa Munthu akubwera na ufumu bwache.''

Chapter 17

¹Tsono zitagwata nsiku zitanthatu Yesu adatenga Petulo, yakobo, na Yohani m'bale wache achiwatenga adawatenga kuyenda nawo paphiri litali wense. ²Iye adasandukapamaso pawo. Nkhope yache adagaka ninga dzuwa na bzakubva bzache bzidakhala ninga kuchena.³Nyang'anani, Mose na Eliya adawoneka akulewalewa na iye. ⁴Petulo Petulo adatawira Yesu achilewa kuna Yesu, Mbuya, nkhwabwino kuti ife tikhale pano. Penu mukufuna, nidzamanga matsasa matatu ubodzi wa imwe naubodzi wa Mose, na ubodzi wa Eliya.''⁵Pomwe iye akhalewalewa, nyang'anani, mtambo waku ngwerewera udawapsinkha iwo. Nyang'anani, mafala yadabveka mumtambomo, yakulewa, ''Uyu ndiye Mwanangu wakumukoewa, mwaumweyu nimbakomedwa. Mubvereni umweyu.'' ⁶Pomwe anyakupfunzira adabva ibzi, iwo adatsulia nkhope za pansi iwo adagopa kwenekwene.'' ⁷Tsono Yesu adabwera nkuwaphata iwo nkuwauza , ''Mukani nampodi kugopa.'' ⁸Pomwe iwoadayang'ana maso yawo alibe kuona winango koaYesu yekha basi.⁹Pomwe iwo akhapolika kuchoka m'phiri, Yesu adawatonga iwo, achilewa, ''Nampodi kulewalewa masomphenya kuna winango kufira mwana wa munthu kulamuka kwa kufa.'' ¹⁰Anyakupfunza adamubvunza iye, kuti,'' Thangweranyi anembi ambalewakuti Eliya adzatoma kubwera?''¹¹Yesu adatawira achilewa, ''Nchadidi Eliuya adzabwera kudzabweza bzinthu bzense. ¹²Tsono ndikukuuzani kuti, Eliya adabwera kale, soma iwo alibe kumudziwa iye. M'malo mwache adamuchita bzomwe iwo akhafuna kuna iye. Mchibodzi bodzi na Mwana waMunthu adzaboneresiwa m'manja mwawo.'' ¹³Apo anyakupfunza adadziwa kuti akulewa bza Yohani M'batizi.¹⁴Pomwe iwo adabwera kuna thimulire, munthu adabwera kuna iye, kudza mugodamira iye, achilewa, ¹⁵''Mbuya, muchitileni chifundo mwanangu, poti iyeakudwala pfayi ,Nthawe zizinji ambagwera pamoto pinango m'madzi. ¹⁶Ndikhadabwera naye kwa anyakuphunmza wanuwa atazila kumuchiza.''¹⁷Yesu adatawira achilewa, ''Wakubaliwa seye chikhulupiriro na dzunguzo, nidzakhala namwe mpakana liti? Nidza kulekani mwekha liti? Bweranayeni kuna ine.'' ¹⁸Yesu adachilamula chiwandacho, icho chidachoka kuna iye, pomwepo mulumbwanayo adachira pomwepo.¹⁹Kkinangoko anyakupfunzira adabwera kuna Yesu payekha achilewa, ''Thangweranyi ifepano tatazira?'' ²⁰Yesu adawatawira iwo,''Thangwe chikhulupiriro chanu ntching'ono. Mchadidi ndikukuuzani, penu mukhala nacho chikhulupilo ninga cha kambewu kalobo , mudzalewa kuna phiri, 'Muka choka bwerakuno,' ilo lidzabwera, palibe chinthu chidzalambika naimwe.'' ²¹Mabukhu inango mulibe vesi imweyi, Bziwanda bzobzi bzimba choka pokhapkha mukanamata na kusala kudya.²²Pomwe iwo adakhala kuGalileya, Yesu adalewa na anyukuphunzisa, ''Mwana wa Munthu adzaperekiwa m'manja mwa wanthu, ²³ndipo adza mupha iye, koma nsiku yachitatu iye adzalamuka,'' Anyakuphunzira adadabwa nabzo kwenekwene.²⁴Pomwe iwoadabwera ku Kaperenawo, wanthu anyakukhomesa mtsonkho adayenda kuna Petulo achilewa, ''Mpfunzisi wanu ambakhoma lini mtsonkho?'' ²⁵Iye adalewa, ''Inde'' Pomwe Petulo adabwera mnyumba, Yesu adasewera kuna iwo chakutoma achilewa, ukukumbuka tani Simoni. Mawufumu ya dziko lapansi yadzatambira kwambani mtsonkho? Kwawana wawo pinango kwa anzawo?²⁶Petulo adatawira, ''Kuna nzawo.'' Kinangoka, Yesu adalewa, ²⁷''Thagwe lache wana aona ufulu.'' Nampodi kuti ife tiwakalipise na bzilatizo bza kukhomesa tsonkho, ndoko kunyanza ukathuse mbedza, nkhukayilokota nsomba yakuyambirira kumedza. Pomwe umkayigabadula pakamwa pache umkawona lupiya. Katenge limweri ukawapase la tsonkho wako na wangu.''

Chapter 18

¹Pa nthawe imweyo anyakupfunzira wache adabwela kuna Yesu achiti, ''Mbani mkulu mu ufumu bwa kudzaulu ?'' ²Yesu adachemela kamwana kang'ono kunayiye, achikaimisa pakati pawo, ³achilewa kuti, ''Chadidi ndikukuzani imwe, penu mum'chinjalini kumkhala ninga tuwana tung'ono, mumdzapita lini mu ufumu bwa kudzaulu.⁴Telepoyo, aliyense ndiye ambzichepese ninga kamwana kamweka ndiye mkulu maninge mu ufumu bwa kudzaulu. ⁵Aliyense omwe amtambila kamwana kang'ono ninga aka mudzina langu watambila ine pomwe. ⁶Tsono ninga winango aliyense amchitisa m'bodzi mwa wanawa omwe amkhulupilira ine kuti aphonye, bzingadakhala bwino achimangiliriwa chimwala m'khosi mwache, apo achikamuthusa pansi pa nyanza.⁷''Tsoka ku dziko lapansi thangwe la bzakundundumisa ! Thangwe mbzakuthema kuti bwakundundumisabzo bwibwere , Soma pikado kuna munthu omwe ambzibweresa bzimwebzi! ⁸Penu ni boko lako pinango mwendo wako umkuphonyesa, ungwate utaye. Bzili bwino kupita mmoyo ule wakupunduka ayayi wakusaya mwendo kusiyana nakudzapita ku moto wakusaya kumala na manja mawiri ayayi nzayo ziwiri.⁹Penu diso lako limkuphonyesa, ulichose mkulitaya kutali na iwe . Bzili bwino kuna iwe kudzapita ku moyo wakusaya kumala na diso libodzi kusiyana nakudzathusiwa kumoto wa jahena na maso yensene mawiri.¹⁰¹¹Onesesani kuti nampodi kupepusa m'bodzi wa ang'ono ang'ono awa. Nakuti nilewa kuna imwe kuti kudzaulu anjero wawo nthawi zense ambanyang'ana pankhope pa Babangu ndiye ali ku dzaulu.¹²Mukukumbuka tani? Penu munthu ana mabila dzana libodzi, apo m'bodzi mkutayika, ambasiyalini makumi mapfemba na mapfemba yale kuphiri nkuyenda kukapsaga m'bodzi wakutayikayo? ¹³Angamuona, m'chadidi ndikukuzani, ambasekera kwene kwene kuposa mabila makumi mapfemba na mapfemba yomwe yalibe kutayikayo. ¹⁴M'chibodzi bodzi pomwe na Baba wangu wakudzaulu ambafuna lini kuti m'bodzi mwa wana wache akapse.¹⁵''Penu m'bale wako wakuphonyela iwe, ndoko kamutsimule bzakuphonya bzache, mwekha pa awiri. Penu akubvela, ungadamubweza m'bale wakoyo. ¹⁶Soma penu alibe kukubvela, tenga m'bodzi pinango awiri na iwepo pala kuti milomo ya awiri ayayi atatu imdzakhala mboni ya fala lililense ndilo linzatsikimizila.¹⁷Apo akalamba basi kuwabvera, tengerani nkhaniyo ku mpingo. Akalamba pomwe kubvera wa mpingo,mleke akhale kuna iwe ninga wachikunja na ninga wakukhomesa mitsonkho.¹⁸Ndikukuuzani chadidi kuti,chirichense ndicho chamangiwa padziko lapansi pano chamangiwa pomwe kudzaulu, apo ndicho chatsudzuliwa pansi pano chimdzatsudzuliwambo kudzaulu. ¹⁹Ninkuuzani pomwe chadidi, penu awiri apangana pa dziko lapansi pachirichense amkumbiracho, chimdzachitiwa pala iwo na Baba wangu ndiwo ali kudzaulu. ²⁰Nakuti pomwe awiri ayayi atatu agwezekana mu dzina langu, popo ndiri pakati pawo.''²¹Tsapano Petulo adabwera kuna Yesu achibvunza kuti, ''Mbuya,penu m'bale wangu wandiphonyera ningamulekerere kangasi? Mpakana kanomwe?'' ²²Yesu adati kuna iye, Ndikukuuza lini kuti kanomwe, soma makumi manomwe kukhala pomwe manomwe.²³Apo ufumu bwa kudzaulu buli ninga mfumu inango ndiyo ikhafuna kuwerengera kobiri na anyabasa wache. ²⁴Ndipo adatoma kukontali, adachemera nyabasa m'bodzi ndiye akhana ma talente madzana khumi. ²⁵Soma nakuti akhalibe manera yakubwezera kobirizo, mbuyacheyo adatonga kuti iye agulisiwe, pabodzi na mkazi na wana wache na chirichense ndicho akhanacho, na kobirizo achipagali pomwe basi.²⁶Apo nyabasayo adagwa pansi, achigodama kuna iye, achiti, ''Mbuya, ndicitireni nsisi, apo ninkubwezerani bzensene.' ²⁷Apo mbuya wa nyabasayo, nakuti zjai adabva nsisi, adamutsudzula achimulekerera mangawayo.²⁸Soma nyabasa ule adayenda achikagumana m'bodzi wa anyabasa anzache, omwe akhadafiyali dzana libodzi la denari. Adamuphata, achiyamba kumushipa, achiti, 'Ndipase bzomwe udandifiyali.' ²⁹Soma nyabasayo adagodama achimukumbira, kuti, ''Ndichitireni nsisi, apo nimkupani.'³⁰Soma nyabasa wakutoma ule adalamba. Mmalo mwache, adayenda kukamuthusa mkaliboso ate adzabweze ndibzo adafiyalibzo. ³¹Pomwe anyabasa anzache adaona ndibzo bzidachitikabzi, adabva nsisi maninge. Adabwera kudzauza mbuya wao bzense ndibzo bzidachitika.³²Apo mbuya wa nyabasa ule adamuchemera achiti kuna iye, Iwe nyabasa wakuipa, ndidakulekerera mangawa yako yensene thangwe udandikumbira. ³³Ungachitembo lini nsisi kuna nyabasa mwayakoyu, ninga ndimo ndidakuchitirambo mule?'³⁴Mbuya wache adakalipa achimupereka kuna anyakutchanga ate adzabweze bzense ndibzo akhadafiyali. ³⁵Mtenepoyo pomwe ninga Baba wangu wa kudzaulu ndibzo amdzakuchitani penu munilekerera lini chakuipa kuna m'bale wanu kucoka pansi pa mtima.''

Chapter 19

¹Bzidachitika kuti pomwe Yesu adamaliza mafala yomweya, iye adachokela ku Galileya ndipo adabwera kumbuto ya Yudeya yomwe ni ng'ambu ya mkulo wa Yolodani. ²Thimu la wanthu azinji lidamutewera iye, ndipo iye adawachiza iwo kumweko.³Afalisi adabwera kuna iye, kumuyezera iye, adalewa kuna iye, ''Loli ni lamulo kuti mamuna aleke mkazache na thangwe lililense? ⁴Yesu adawatawira achilewa, ''Imwepo mulibe mulibe kulewennga kuti omwe adalenga kuchokera pa kutoma adalenga iwo mamuna na mkazi?⁵Iye omwe adalenga iwo adalewa pomwe, 'Nathangwe limweli mamuna adzaleka babache na mayi wache achidza phatana na mkazache, ndipo adzakhala thupi libodzi.' ⁶Tsono iwo adzakhala lini pomwe awiri,soma thupi libodzi. Pomwepo chomwe Mulungu wachi phatanidza pabodzi munthu nampodi kuti agwatanise.''⁷Iwo adalewa kuna iye, ''Thangwe lanyi tsono Mose adatilamulira ife kupeleka mzimbu napo pomwe mukumuyendesa kwawo iye?'' ⁸Iye adalewa kuna iwo, 'Thangwe la kuwuma moyo kwanu Mose adakubvumani imwepo kuleka akazanu, soma kuchokela pakutoma bzikhali lini ninga tenepoyo. ⁹Nini lewa kuna imwe, aliyense anileka mkazache , napo achikalowola winango, wachita uputa,' napo mamuna ndiye animulowola umweule walekewaule, wachita uputa.''¹⁰Anyakupfunza adalewa kuna Yesu, ''Ningati mpsimwebzo kuna mamuna pala nimulandu kuna mkazache, mpsabwinolini kulowola,'' ¹¹Soma Yesu adalewa kuna iwo, ''Naye winango aliyense angati bvume kulewa kumweku, soma kuna wokha wokha ndiye chidapasiwa kuna iwo. ¹²Nakuti pana ngomwa zomwe zidatondo kubaliwambo tenepoyo kuchokela m'mimba mwa mayi wawo, napo pana ngomwa zakuti zidachita kusunuliwa, napo pinango mwa zinango zomwe zidabzichitisa zokha ungomwa thangwe la ufumu bwa kudzaulu. Iye ule amkwanisa kubvuma chipfunziso chimwechi mulekeni iye achibvume''.¹³Tsono wana winango ang'ono ang'ono adabwera nawo kuna iye pala iye awayike maboko na kuwa pempherera, soma anyakupfunza adawaletsa iwo. ¹⁴Tsono Yesu adalewa, ''Bvumana wana ang'ono, nampodi kuwaletsa iwo kubwera kuna ine, nakuti ufumu bwa kudzaulu buli mwakuterepayu.'' ¹⁵Iye adyika maboko yache pa wana wale,tsono kinangoka iye adachoka pomwe¹⁶Nyan'ganani, munthu adabwela kuna yesu ndipo achiti , ''Mpfunzisi, ningachite ine pinango ningakhale na moyo wakusaya kumala?'' ¹⁷Yesu adalewa kuna iwo, ''Thangwe lanyi mukundibvunza ine bzachinthu chabwino? M'bodzi yekha ndiye wabwino, soma penu unfuna kupita mu moyo, koya malamulo.''¹⁸Munthu ule adalewa kuna iye, ''Malamulo yache yapano?'' Yesu adalewa, ''Nampodi kupha, nampodi kuchita uputa, nampodi kuba, leka kuchita umboni bwakunama, ¹⁹lemekeza babako na mayi wako, ndipo konda mwanzako ninga ndimo umbabzikondela mwenekachilowe.''²⁰Mulumbwana adalewa kuna iye, ''Bzinthu bzensebzi nimbabzibvera. Nchiyani pomwe chasala ninfuna? ²¹Yesu adalewa kuna iye, ''Penu unfuna kukhala nyakulungama, ndoko, kagulise bzinthu bzomwe unabzo, ndipo ukawapase anyakusaya, ndipo udzakhala navida kudzaulu; ndipo ubwere, unditewere.'' ²²Soma pomwe mulumbwana ule adabva bzomwe bzidalewa Yesu bzire, iye adachoka achiyenda wansisi, nakuti iye akhana vida izinji.²³Yesu adalewa kuna anyakupfunza wache, ''Chadidi ninilewa kuna imwe, mpsakunesa nyakudala apite mu ufumu bwa kudzaulu. ²⁴Ninilewa pomwe kuna imwe, kuti mpsakupusa kuti ngamila ipite pakadiso nsingano na munthu nyakudala kuti akapite ufumu bwa Mulungu.''²⁵²⁶²⁷Pomwe anyakupfunzira adabva ibzi, adakalipa kwenekwene ndipo adalewa, ''Mbani tsono angapulumuke? Yesu adawanyang'ana iwo ndipo achiti, ''Nawanthu ibzi bzingakwanisikelini,'' soma na Mulungu bzense bzakukwanisika.'' Ndipo Petulo adatawira kuna iye, ''Nyang'anani, ife tidachoka tichisiya bzinthu bzense ndipo tidakutewelani imwepo. Nchiyani tsono ndicho ife tidzakhala nacho?''²⁸Yesu adalewa kuna iwo, ''chadidi ninilewa kuna imwe, imwe omwe mudanditewera ku bwado pomwe mwana wa munthu adzakhala pa ulemelero bwache, terepoyo kuna imwe omwe mudanditewera ine, mudzakhala pa mipando khumi na mawiri, kutonga mitundu khumi na iwiri ya izalayeri.²⁹Aliwense omwe adasiya nyumba zawo, mano, nana, mayi, wana,pinango mbuto thangwe la dzina langu, adzatambira bzakubwezeriwa madzana mazinji ndipo adzapita m'moyo wakusaya kumala. ³⁰Soma azinji anyatoma adzakhala kwakumalizira, na wa kwakumalizira wadzakhala wakutoma.

Chapter 20

¹Pakuti ufumu bwakudzaulu buli ngati mwenekachilo munda omwe adayenda kumachibese kukanemba wakuphata basa kumunda wa mpesa. ²Pomwe adapangana malipilo ya dinali libodzi nsiku ibodzi, adawatumiza kumunda kwache.³Iye adayenda pomwe nthawi ya 9 machibese adawona wanthu winango atayima pansika. ⁴Adawawuza iwo, 'imwe pomwe, ndokoni kumunda wangu wa mpesa, mukaphate basa ndipo ninzakupasani mwabwino.' Ndipo iwo adayenda kaphata basa.⁵Adayenda pomwe nthawi ya 12 masikati na 3 mawulo pomwe achikachita chibodzi bodzi. ⁶Pa nthawi ya 5 maulo adayenda pomwe achikawona winango adawondo yima. Adati kwa iwo, 'Thangwe lanyi mwaondo yima tsiku lense?' ''Iwo adati kwa iye, 'Thangwe palibe watinemba basa.' ⁷''Iye adati kwa iwo, '

Imwepo ndokoni mukaphate basa kumunda wangu wa mpesa.'

⁸Ndipo pakufika maulo, mwenekachilo munda adauza kapitawo wache, Chemela anyabasa nakuwapasa malipilo yao, kuyambila anyakumalizila kudzamaliza wakuyamba.' ⁹''Pomwe anyabasa omwe adamalizila atafika, adapasiwa kobili ibodzi(dinaliyasi). ¹⁰Pomwe wakuyambilira adabwela, akhakumbukila kuti amtambila zizinji. iwo pomwe adatambila kobili ibodzi(dinaliyasi) aliyense.¹¹Pomwe adatambila malipilo yao, adadandaulila mwenikachilo munda. ¹²Iwo adalewa, Anyabasa wakumalizilawa aphata basa ola libodzi, mwatindendemeza na ife, pomwe ife taphata basa tsiku lense ndipo dzuwa latimalira pansana.¹³''Ndipo mwanikachilo adatawila mkulewa kwa m'bodzi wa anyabasawo, 'Mwadzangu, Ndilibe kukuphonyera. Tilibe kugwirizana kupeleka kobili ibodzi? ¹⁴Tenga malipilo yako umbayende. Mkufuna kwangu kupeleka ndendende kwa wakumalizila pabodzi na imwepo wakuyamba.¹⁵Kodi ndilibe ufulu bwakuchita bzomwe nimfuna na bzomwe ndinabzo? Kapena ukuipidwa thangwe ndine wabwino?' ¹⁶Telepoyo wakumalizila anzakhala wakuyamba, ndipo wakuyamba anzakhala wakumalizila.''¹⁷Ndipo pomwe Yesu akhayenda ku Yelusalemu, adatenga anyakupfunzila wache khumi na awiri pamphepete, ndipo munjira adalewa na iwo, ¹⁸''Onani, tikuyenda ku Yelusalemu, ndipo mwana wa munthu anzapelekiwa kwa akulu wa nsembe na apfunzisi wamitemo. anzamutonga kuti aphedwe ¹⁹ndipo anzamupeleka kwa wanthu wamitundu inango kuti amunyoze, kumutchanga, na kumkhomela pa mtanda. Ndipo pa nsiku yachitatu anzamuka.''²⁰Pambuyo pache mayi wache wa Zabedayo adabwera pabodzi na wana wao kwa Yesu.Iye adamugodamira mkukumbira chinthu kwa iye. ²¹Yesu adabvunza iye, ''Ukufuna chiyani?'' mayiyo adalewa kuna iye, ''Bvumani kuti wana wangu awiriwa akhale, mmbodzi kuboko la didi winango kuboko la dzere, mu ufumu bwanu.''²²Ndipo yesu adatawira achilewa, ''mukudziwa lini chomwe mukukumbira. Imwepo mungakwanise kumwera mkombo omwe nimdzamwera?'' Iwo adamutawira, Tingakwanise.''

²³Iye adalewa kwa iwo, ''Mchadidi mumdzamwera mkombo wangu. Tsono kukhala kumbali yangu yadidi kapena boko ladzere neye ine kupereka, koma bziri kwa iwo omwe adakonzekeriwa kale na Baba.'' ²⁴Pomwe wakupfunzira khumi adabva ibzi, adakalipira abale awiriwo.²⁵Tsono yesu adawachemera kuna iye achiti, ''Mukudziwa kuti anyakutonga wamitundu inango ana mphamvu pa iwo, ndipo wanthu wakufunikira ambawatonga. ²⁶Tsono nampodi bzikhale tenepoyo kuna imwe. Mmalo mwache, ule omwe amfuna kukhala mkulu pakati panu akhale kapolo wanu, ²⁷ndipo aliyense omwe amfuna kukhala wakuyamba akhale kapolo wanu, ²⁸Natenepo mwana wamunthu alibe kubwera kudzatumikiriwa koma kudzatumikira, na kupereka moyo wache dipo la wazinji.''²⁹Pomwe iwo akhachoka ku Yeriko, chithimu cha wanthu chidamutewera iye. ³⁰Pakhana azimuna awiri azimola akhakhala pansewu. Pomwe iwo adabva kuti Yesu akupita, adakuwa, ''Mbuya, mwana wa Davite, tichitileni chifundo ife.'' ³¹Chithimu chidawaletsa iwo, kuwauza iwo kuti akhale zii, tsono iwo adalira kwakukwiza mafala, ''Mbuya, mwana wa Davite, tichitileni chifundo ife.''³²Ndipo Yesu adayima chilili ndipo adachemera iwo mkulewa, ''Mukufuna ndikuchitileni chani?'' ³³Iwo adalewa kwa iye, ;;Mbuya, tikufuna kuwona.'' ³⁴Ndipo Yesu, adabva nawo nsisi, mkuphata maso yawo. Nthawe yomweyo adawona mkuyamba kumutewera iye.

Chapter 21

¹Pomwe Yesu na wakupfunzira wache adafendera mu Yerusalemu achifika ku Betefage, ku phiri la Azitona, apo Yesu adatuma wakupfunzira wace awiri, ²achiwauza kuti, ''Ndokoni mmuyi winangoyo, apo kamfulumize munkagumana bulu mkazi adamangirira ana mwanache pamwepo. Kamutsudzuleni mukamubwerese na mwanacheyo kuno. ³Penu winango ankasewera chirichense kuna imwe bza mabuluyo, mukalewe kuti, 'Mbuya akuyafuna,' apo munthu umweyo ankakutsudzulirani nkukupani.''⁴Tsapano bzensebzi bzidachitikadi pala kukwanirisa ndibzo bzidaseweriwa na mneneri, kulewa kuti, ⁵''Uzani mkazi wa ku ziyoni, 'Onani, mfumu yanu ikubwera kuna imwe, yakubzichepesa itapakira bulu_pa mwana wa bulu,mwana wa bulu -wakutakula mitolo.'''⁶Apo wakupfunzira wale adayendadi achikachita ndimo Yesu adawapanganizira. ⁷Adabweresa bulu na mwanache achitandika bzakubvala bzawo pamsana pa mabuluyo. ⁸Wanthu pomwe azinzi adatandika bzakubvala bzawo mu msewu, apo winango achigwata bzitsamba achitandika pomwe mu msewu.⁹Tsapano wanthu ndiwo akhafamba patsogolo na mmambuyo mwa Yesu akhakuwa, ''Hosanna kuna mwana wa Davide! Wakudalisika ndiye ule ankubwera mu dzina la Mbuya! Hosanna kuna wa mdzauluyo!'' ¹⁰Pomwe Yesu adafika mu Yerusalemu, mzinda wense udasokonezeka achimbati, ''Mbani umweyu?'' ¹¹Thimu lire lidatawira, ''Uyu ni Yesu mneneri wa ku Nazarene ku Galileya.''¹²Kinangoka Yesu adapita mtchalitchi. Adabulisa wensene omwe akhambagula na kugulisira mtchalithimo, achimala kugwinya meza za akasinthesinthe na makadera ya anyakugulisa nkhangaiwa. ¹³Iye adalewa kuna iwo, ''Kudanembiwa, 'Nyumba yangu imdzachemeriwa nyumba ya kunamatira,' soma mwaisandusa nyumba ya mbava.'' ¹⁴Tsapano azimola na anyakupunduka adabwera kuna iye mtchalitchimo, apo adawalimbisa.¹⁵Soma pomwre akulu wa ansembe na anembi adaona bzakudabwisa bzomwe adachitabzo, napo kubva pomwe wana akukuwa mtchalitchimo kuti, ''Hosanna mwana wa Davide,'' adapsoma kwene kwene. ¹⁶Adati kuna iye, ''Mukubza ndibzo akulewabzi?'' Yesu adati kuna iwo, ''Inde! Soma mukanati kulewenga, kuti mkamwa mwa matcheche na anyakumama mudafokotoza bza kulemekeza'?'' ¹⁷Kinangoka Yesu adachoka nkuyenda ku mzinda wa Betaniya achikagoneratu koko.¹⁸Tsapano machibese pakubwerera pomwe mu mzinda ule, akhabva njala. ¹⁹Pakuona muti wa mkuyu m'bali mwa msewu, adayenda popo nkukagumana mulibe chinthu kupambula masamba yokha. Adati kuna mutiyo, ''Zjai umdzabala lini pomwe bzipatso iwepo,'' apo kamkulumize muti wamkuyuyo udatutumuka.²⁰Pomwe wakupfunzira wache adaona bzobzi, adasusumwa achiti, ''Kodi muti wa mkuyuyu watutumuka tani kamangu tenepayu?'' ²¹Yesu adatawira achiti kuna iwo, ''Chadidi ndikulewa kuna imwe, penu muna chikhulupiriro se kupenekera, mumdzachita lini ninga bzomwe bzachitika na mkuyuyu, soma mumdzalewa kuna phiri, 'Bzichose popa ukabzithuse mu nyanza,' apo bzimdzachitika. ²²Chirichense ndicho munkumbira na pemphero, khulupirirani, mumdzatambira.''²³Pomwe Yesu adabwera mtchalitchi, akulu wa ansembe na akulu wa wanthu adabwera kuna iye pomwe akhapfunzisa achiti, ''Bzinthu bzobzi umbachita na mphamvu yayani, apo mbani adakupa mphamvu zozi?'' ²⁴Yesu adawatawira achiti, ''Ninkubvunzanimbo bvunzo libodzi. Mungandiuza, ninkuuzanimbo kuti nimbachita na mphamvu yayani bzobzi.²⁵Ubatizo bwa Yohani_ budachokera kuponi? Kuchokera kudzaulu ayayi kuna wanthu?'' Adasewera okha okha, kulewa kuti, Tingatawira kuti, 'Kuchokera kudzaulu,' anilewa kuna ife, "Sabwanyi tsono mumbamukhulupirira lini?' ²⁶Soma tingatawira pomwe kuti, kuna wanthu,' tikugopa thimu lawanthuli, thangwe wensenewa ambakhulupirira kuti Yohani akhali mneneri.'' ²⁷Kinangoka adamutawira Yesuyo kuti, ''Timdziwa lini.'' Iye adati pomwe kuna iwo, ''Basimbo nimkuuzani lini tsono ndiko nimbatenga mphamvu zanguzi.²⁸Soma mukukumbuka tani? Munthu winango akhana wana awiri wachimuna. Adayenda kuna mwana wakutoma achiti, 'Mwanawe, ndoko lero ukalime kumunda wa mpesa.' ²⁹Mwana ule adatawira kuti, 'Ndanyonyo,' soma kinangoka adachinja maganizo achiyenda. ³⁰Apo babamunthuyo adayenda pomwe kuna mwana wachiwiriyo nkukamuuza bzibodzibodzi. Adatawira kuti, 'Niyenda,baba,' soma alibe kuyenda.³¹Mbani mwa wana awiriwa ndiye adachita bzakufuna babache?'' Adati, ''Wakutomayo.'' Yesu adati kuna iwo, ''Chadidi ndikulewa kuna imwe, ate anyakukhomesa mitsonkho na maputa amdzakapita ufumu bwa Mulungu imwepo mukanati basi. ³²Thangwe Yohani adabwera kuna imwe munjira pomwe ya chilungamo ninga yoyi soma mulibe kumubvera. Soma anyakukhomesa mitsonkho na maputa adamubvera. Soma imwe, pomwe mudaona bzobzi, mulibe kulapa pambuyo pache muchimukhulupirira.³³''Bveserani chifanizo chinango. Pakhana mamuna winango, na mwenekachiro mbuto. Adabzala mpesa, achimanga litsito la maluwa kuzungulira, achikonza chakupsinyira mpesa momo, nkumanga nsaka ya mdzaulu, nkuulogalisi kuna wakulima mpesa, Kinangoka adayenda ku dziko lina. ³⁴Pomwe nthawe yakukolola mpesa itafendera, adatuma anyabasa winango kuyenda kuna wakulogali munda wale kuti akatambire kobiri.³⁵Soma wakulima mpesa wale adawaphata anyabasa wale, m'bodzi mkummenya, winango mkumupheratu, winango nkumuboma na minyala. ³⁶Bwereze, mwenekachiro munda ule adatuma pomwe anyabasa winango, azinji kuposa wakutoma wale,soma wakulima wale adachita bzibodzibodzi. ³⁷Atamala popo, mwenekachiro ule adatuma mwanache chaiye mamuna kuna iwo, nkuti, 'Amkamulemekeza mwananguyu.'³⁸Soma pomwe wakulima mpesa wale adaona mwana ule, adati okhaokha, ' Uyu ni mwanache letu chaiye. Bwerani, mbatiye timuphe zjai vidayi ikhaliretu yathu.' ³⁹Apo adamuphata, nkumuthusira kunja kwa munda ule achimupha.⁴⁰Tsapano pomwe mwenekachiro munda wa mpesa ule atabwera, amdzachita tani kuna wakulima mpesa wale?'' ⁴¹Adati kuna iye, ''Amdzadzonga anyabasa wakuipawa, nkudzalogalisi kuna winango, wanthu omwe angadzamupasembo bzakukololabzo pa nthawe ya kukolola.''⁴²Yesu adati kuna iwo, ''Mulibe kulewenga mafala ya Mulungu, 'Mwala ndiwo amisiri wakumanga nyumba adaulamba udasandulika nkukhana wakufunika maninge. Uyu adachokera kwa Mbuya, apo ngwakudabwisa zedi mmaso mwathu'?⁴³Mthangwe lache ndikulewa kuna imwe, ufumu bwa Mulungu bumdzatengiwa kuna imwe buchidzaperekiwa kudziko ndilo limdzabala bzipatso. ⁴⁴Ndiye amdzagwera pa mwala umweyu umdzamtsotola. Na ndiye pomwe umdzamugwera umdzamupeya.''⁴⁵Pomwe akulu wa ansembe na Afarisi adabva bzobzi, adabvesesa kuti akhalewa iwo. ⁴⁶Kupsaga manera kuti amumange, akhana mantha na thimu la wanthu, thangwe wanthu akhamutenga kuti ni mneneri.

Chapter 22

¹Yesu adasewera pomwe kuna iwo mu bzifanizo, kuti, ²''Ufumu bwa kudzaulu buli ninga mfumu inango ndiyo idakonza phwando la maloolo kuna mwanache wachimuna. ³Adatuma anyabasa wache kukauza wanthu ndiwo adawachemera kuti abwere ku phwando limweri, soma ndiwo alibe kubwera.⁴Mfumu ire idatuma pomwe anyabasa winango, ichiti, Kauzeni ndiwo tawachemerawo, Onani, ndakonza phwando languli. Ndapha ng'ombe yangu yapa kalosa na inango yakunenepa, apo bzinthu bzense bzakonzeka. Bwerani kuphwando la maloololi.⁵Soma alibe kubziphatisa basa achiyenda ku bwakufuna bzawo, winango kumunda kwache, winango ku malonda. ⁶Winango adaphata anyabasa wa mfumu wale achiwaboneresa mwa kubvesa manyazi, nkuwapha. ⁷Mfumu ire idakalipa, ichituma anyankhondo wache achikadzonga anyakuphawo achitentha mzinda wawo.⁸Apo adalewa kuna anyabasa wache, 'Maloozo yakonzeka, soma ndiwo achemeriwawo akhali lini wakuthemera. ⁹Tsono ndokoni mu mphambano ya mmisewu mukachemere wanthu azinji ku phwando la maloololi ndiwo mungakawagumane.' ¹⁰Anyabasawo adayendadi mmisewuyo achikagumana wanthu azinji nkuwagwezeka pabodzi. wabwino na wakuipa kubodzi. Mwakuti nyumba ya mwambo wa maloolo ire idadzala na anyakuchemeriwa.¹¹Soma pomwe mfumu ire idabwera kudzaona wakuchemeriwao, idaona mamuna winango akhalibe kubvala bzakubvala bza maloozi. ¹²Mfumu ire idati kuna iye, 'Mwayangu wapita tani muno se nkubvala bza ma loozi?' Soma mamuna ule alibe kuuona mulomo.¹³Kinangoka mfumu ire idalewa kuna anyabasa wache, 'Mmangeni uyu miyendo na manja, mukamuthuse panja pamdima, komwe ankalira na kukukuta mano.' ¹⁴Thangwe wanthu azinji achemeriwa inde , soma wakusankhuliwa mbang'ono ng'ono.''¹⁵Tsapano Afarisi adayenda achikapsaga manera kuti angakamutape tani mkamwa na mafala yache. ¹⁶Apo adamutumizira wakupfunzira wache pabodzi na a Herodiya. Adati kuna yesu, ''Mpfunzisi, tikudziwa kuti ndimwe wa chadidi, nakuti mumbapfunzisadi njira ya Mulungu bzachadidi bzire meju. Mumbasamala lini bzakufuna bza munthu, apo pomwe mumbapondera lini munthu. ¹⁷Tsono tiuzeni, mukukumbuka tani? Mbzakuthemera kupereka mtsonkho kuna Caesara ayayi neye?''¹⁸Soma Yesu adadziwa kuipa kwao achiti, Mukundiyezera sabwanyi, imwe wachinyengo? ¹⁹Ndioneseni kobiri mukumbapereka mtsonkhoyo.'' Kinangoka adabweresa ka dinari kuna iye.²⁰Yesu adati kuna iwo, ''Chibvulibvuli na dzina bziri popabzi mbzayani?'' ²¹Adati kuna iye, ''Mbza Caesara.'' Tsapano adati kunaiwo, ''Tsapano perekani kuna Caesara bzache bza Caesara, napo kuna Mulungu bzachembo bza Mulungu,'' ²²Pomwe atabva tenepo, adadabwa achichoka popo nkumusiya.²³Pa nsiku imweyo Asaduki winango, ndiwo akhambati kulibe mmukiro wa anyamuya, adabwera kuna iye. Adamubvunza, ²⁴kulewa kuti, ''Mpfunzisi, Mose adati, 'Munthu angafa, se nkusiya wana,mano wache wa nyamuyayo apite manyumba mkazacheyo kuti akuze wana wa mano wachewo.'²⁵Pakhana wanthu anomwe pa ubale pawo. Wakutomayo adaloola achisaika. Nakuti alibe nkusiya wana, adasiya mkazache kuna mano wache. ²⁶Tsapano wachiwiri pomwe adachita bzibodzibodzi, wachitatu, tenepoyo basi ate mano wao wachinomwe ule. ²⁷Atamala wensene, mkaziyo adasaika pomwe. ²⁸Tsapano pa nsiku ya mmukiro, mkaziyo amdzakhala wambani pa anomwe wensene wale? Nakuti wensene wale adamuloolambo.''²⁹Soma Yesu adawatawira achiti kuna iwo, ''Mukuphonyesa thangwe mukudziwa lini manemba ya Mulungu na mphamvu yache. ³⁰Thangwe mu mmukiro ambaloola lini ayayi pomwe kuloodwa. Soma, ali ninga anjero wakudzaulu.³¹Soma kulewa bza mmukiro wa anyamuya, mulibe kulewenga ndibzo bzidalewiwa na Mulungu kuna imwe, kulewa kuti, ³²Ndine Mulungu wa Abrahamu, Mulungu wa Isaki, na Mulungu wa Yakobo'? Mulungu ni Mulungu lini wa anyamuya, soma wa anyamoyo.'' ³³Pomwe wanthu adabva bzobzi, adadabwa na mapfunzisidwe yache.³⁴Soma pomwe Afarisi adabva kuti Yesu wachitisa Asaduki kukhala chete, adagwezekana pabodzi. ³⁵Mbodzi wa iwo, mdziwi mkulu wa mitemo ya utongi, adamubvunza bvunzo, kumuyezera bzautowa_ ³⁶''Mmpfunzisi, mtongero ukulu kuposa yensene nguponi pa mitemo yensene ya utongi?''³⁷Yesu adati kuna iye, '''Konda Mbuya Mulungu wako na mtima wako wensene, na mzimu wako wensene, na maganizo yako yensene.' ³⁸Ichi ni chitongi chikulu na chakutoma.³⁹Apo chitongi cha chiwiri nchichi_'Konda mwayako ninga iwe mwenekachiro.' ⁴⁰Pa bzitongi bziwiribzi ndipo pamangirira bzitongi bzense na aneneri kubodzi.''⁴¹Tsapano ndipo Afarisi wale akadagwezekana basi pompale, Yesu adawabvunza bvunzo. ⁴²Adati, ''Mukukumbuka tani bza Mkhirisitu? Mwanache mbani?'' Adati kuna iye, ''Mwana wa Davide.''⁴³Yesu adati kuna iwo, ''Tani tsono Davide mu Mzimu ambachemera iye Mbuya, kulewa kuti, ⁴⁴'Mbuya adati kuna Mbuya wangu, ''Khala ku boko langu la madidi, ate ndichitise anyakukuwenga wako kukhala pakuponda nzayo zako'''?⁴⁵Penu tsono Davide ambachemera Mkhirisitu 'Mbuya,' ni mwanache tani pomwe wa Davide?'' ⁴⁶Palibe adakwanisa kumutawira neye fala libodzi, apo palibe adayezera kumubvunza pomwe bvunzo kuchokera nsiku yoyo ate mpakana.

Chapter 23

¹Tsono Yesu adasewera kuna thimu la wanthu na wakupfunza wache. ²Iye adalewa, ''Anembi na Afalisi ambakhala pa mpando wa Mose. ³Ndipopa chili chense iwo akuuzani imwe muchite, chitani bzinthu bzense muchiwa dziwa iwo. Soma nampodi kuwatewezera bza kuchita bzawo, anyaya iwo ambalewa bzinthu bzomwe iwo ambachita lini.⁴Inde, iwo ambasenzesa mitolo yakunesa kutakula, iwo ambayika bzithu pamapewa ya wanthu. Tsono iwo okha ambakwanisa lini kudzusa na chala chawo. ⁵Iwo ambachita bzinthu bzawo bzense bzakuti awoniwe na wanthu. Nakuti iwo ambabziyika mipukutu yamafala mikulu, achikuza pomwe bzakubvala bzawo.⁶Iwo ambakonda mbuto za ulemelero m'maphwando mwa mafumu nakukhala m'matchalitchi, ⁷nakumba musiwa bza ulemu m'misika, achimbacemeriwa 'Rabbi' na wanthu.⁸Soma nampodi kumba chemeredwa 'Rabi' thangwe muna mpfunzisi m'bodzi basi, ndipo mwense ndimwe paudzinza panu. ⁹Ndipo nampodi kuchemera munthu wa dziko la pansi kuti Baba, thangwe muna Baba m'bodzi basi, ndipo ali kudzulu. ¹⁰Nampodi kumba chemelewa kuti 'mpfunzisi,' thangwe muna mpfunzisi m'bodzi, khilisitu.¹¹Soma omwe ali mkulu wa imwe adzakhala nyabasa wanu. ¹²Iye ndiye amba bzikuza adzamuchepsa, na iye waku bzichepsa adzamukuza.¹³Koma tsoka kwa imwe anembi na Afalisi, waku bzikuza! Mukutsekereza wanthu ufumu bwa kudzulu. Tangwe munkabupitalini mwekha, ndipo na iwo adzapiwo mukuwalambiza pomwe. Mabukhu ya kalekale mukhalibe mafala ya ndime ¹⁴(Mabukhu inango yamba phatikidza ndime na ndime.) Tsoka kwa imwe, anembi na afalisi, wakubzikuza! Thangwe mumba dzonga nyumba, za azimayi wafedwa. pomwe mukumbabzionesela na mapemphero yanu matali matali. Thangwe lache mu'mdzatambira chitsimulo chikulu. ¹⁵Tsoka kuna imwe Anembi na Afalisi, wa kubzithusa! Mumba yenda kunyanza na kunja kukayezera munthu m'bodzi kuti akhale wakusandulika, ndipo akasandulika terepoyo, mumbamusandusa mwana wa gehena kawiri kuposa imwepo.¹⁶''Tsoka kuna imwe, imwe anyakulondolela azimora, ''omwe mumbalewa kuti, iye ndiye anilumbila achithula tchalitchi, palibe bvuto. so iye ndiye anilumbila mkumbatchula golide wa m'tchalitchi, wabzimanga goli na kulumbira kwache.' ¹⁷Imwe bzilema bzi azimora! Chikulu m'chiponi, golide ayayi tchalitchi yomwe imbachitisa golide kuchena?¹⁸Ndipo, 'Omwe anilumbira kuguma guwa la nsembe, palibe bvuto. Koma iye ndiye anilumbila kuguma golide wa m'tchalitchi, ali pa goli na lumbiliro lache.' ¹⁹Imwe azimora! Chikulu m'chiponi, mpfupo pinango guwa la nsembe lomwe limbachenesa mpfupo?²⁰Mthangwe lache, iye wakulimbila kuguma gula la nsembe na chilichense cha pamwepo. ²¹Wakulumbira kuguma tchalitchi walumira kubodzi na bzense bza momo. ²²Na iye wakulumbira kuguma kudzulu akulumbira ku mpando wa cifumu pabodzi na iye ndye ambakhala pa mpando umweyo.²³''Tsoka kuna imwe, anembi na Afalisi, wakubzikuza! Thangwe mumbapereka tumphilipiri, tumbewu twa kununtchira na chitowe, koma mumbaleka bza kulemelera kwa chilamulo kuchita chifundo na kukhulupirika. Koma mukachita bzobzi nampodi kuleka bzinangobzi. ²⁴Imwe wakutsogolera azimora wakukuntha mbulu soma ngamira mkumbaikhudyula!²⁵''Tsoka kuna imwe, anembi na Afalisi, wakubzithusa! Thangwe mumbatsuka kwa mkombo na ma palato, soma mu mtima mwanu mudadzara na dyera na kusaya kubzilambiza. ²⁶Imwe Afalisi azimora! Chatoma tsukani mkati mwa mkombo na palato, kuti kunjaku kukhale kwa kuchena pomwe.²⁷²⁸''Tsoka kuna imwe anembina Afalisi, wakubzithusa! Thangwe muli ninga ntumbira wakupalangiwa ntoto ,omwe kunja umbaoneka wakudeka kwene kwene, soma mkati mwache mudadzala mafupa nachilichense chakunyansa cha munthu wakufa. Mchibodzibodzi,kunja kwanu mumbaoneka ninga wanthu wakulungama ,soma mkati mwanu mudadzala na chinyengo nakusaya kuweruzika.²⁹''Tsoka kuna imwe, anembi na Afalisi, wachinyengo! Thangwe mumbamanga mitumbira ya aneneri na kuikha bzidekesero mitumbira ya wakulungama. ³⁰Imwe mumbati , 'Tikadakhala tikhalipo nsiku za makolo yathu, tikadachosalini mulopa wa aneneri,' ³¹Thangwe lache mwekhambo mukuchitira umboni kuti ndimwe wana wa wale omwe adapha aneneri.³²Mumbadzazikira mphimo za azibaba wanu. ³³Bzinyoka imwe, wana wa abvumbwe, mudzathawa tani chilango cha ku moto?³⁴Thangwe lache, nyang'nani, ndikakutumizirani aneneri, anyanzeru na anembi. Winangowo mumbawapha nkumbawakhomera pa thanda, winango mumbawatchanga ma tchalitchi nkumbafamba pembera m'mizinda kukawa nyang'ana. ³⁵Mamaliziro yache ngakuti mulopa wense wa wanthu mwapha wale pa dziko la pansi, udzakhala pa imwe. Kuyambira mulopa wakulungama ule wa Abele ate wa mulopa wa Zakariya mwana wa Belekiya, omwe mumdaphera pakati kuti uku guwa la nsembe uku tchalitchi. ³⁶Chadidi ndikukuuzani kuti, pikado yense idzagwera wanthu wa m'bwado uno.³⁷''Yerusalemu, Yerusalemu, omwe mumbapha aneneri na kumba boma minyala wale omwe akutumizirani! Koma kuti ndiwa kontcheze pabodzi wana wanu, bzidatengera nthawe ikulu, ninga ndimo nkhuku imbachitira kwa mwanapiye m'maphapidwe mwache, soma mukhafuna lini! ³⁸Nyang'anani, nyumba yanu yapfudzika. ³⁹Thangwe ndikulewa kuna imwe, mum'dzandiona lini ate mudzalewe kuti, ''Nyakudala iye wakubwera mu dzina la Mbuya.'''

Chapter 24

¹Yesu adabula ku chokera m'tchalitchi achifamba njira yache. Anyakupfunzira wache adabwera kuna iye nkumba muonesa mamangidwe ya tchalitchi. ²Tsono iye adawatawira achilewa kuna iwo, ''Mudza bziona lini bzinthu bzensenebzi? Mchadidi ndikulewa kuna imwe, palibe mwala ubodzi udzasala padzaulu pa unzache omwe udzagwesiwa lini.''³Pomwe iye adakhala pansi pa phiri ra Azitona, wakupfunzira wache adabwera kuna iye payekha achilewa, ''Tiuzeni ife, niliti bzinthu bzimwebzi bzinzachitika? Tsono bzizindikilo bzaku bwera kwanu na chimalizilo kumala kwa nthawe mtchiyani?'' ⁴Yesu adatawira achilewa kuna iwo, Chenjerani nampodi kuti winango akunamizeni. ⁵Nakuti azinji anzabwera mudzina langu. Iwo adzalewa, 'Ndine khilisitu,' adzanyengeza azinji.⁶Imwe munzabva bza nkhondo na mbiri za nkhondo. Onesesani kuti nampodi kudzidzimuka, poti bzinthu bzobzi bzakuthema kuchitika; soma chimalizilo chinati kufika. ⁷Nakuti mtundu ubodzi udzapokana na mtundu unzache, na ufumu kupokana na ufumu bunzache. Napo kudza khala njala na bziteketeke mbuto zinango. ⁸Tsono bzinhtu bzensenebzi m'kuyamba kwache kwa mazunzo.⁹Pomwepo adzakuperekani imwe kumazunzo achikuphani. Imwe mudzawengiwa na wannthu wense thangwe la dzina langu. ¹⁰Pomwepo azinji adzakuwengana, adzataya chikhulupiliro chawo mkuyamba kuperekana winango na mwanzache. ¹¹Aneneri azinji wa kunama anzaoneka nakupupsa wanthu azinji.¹²Thangwe la kuwanda kwa bzakuipa, lifoyi lawanthu azinji lidzamala. ¹³Tsono ule omwe adzapilira ateye chimalizilo adzapulumuka. ¹⁴Aya mafala ya uthenga bwabwino bwa ufumu yadza falisiwa dziko lense ninga umboni kuna wanthu wamitundu yense. pamwepo chimalizilo chidzafika.¹⁵Naterepoyo, pomwe mudzaona chinthu chakuipa chakudzonga, chomwe chidalewiwa na m'neneri Danieri, chitayima pa mbuto ya kuchena'' (Iye nya kuwerenga adziwe), ¹⁶''iye omwe ali kuYudeya athawire kumaphiri, ¹⁷iye omwe ali pa nsodzi nampodi kubuluka kukachosa chilichense cha nyumba mwache, ¹⁸apo uyo alikumunda nampodi kubwelera kukatenga bzakubvala bzavhe .¹⁹Tsono kunzakhala kwakugoswa kuna mayi wamimba na iwo ndiwo akumamisa pa nsiku zimwezi! ²⁰Pembani pala chimaliziro chanu nampodi chidzachitike pa nthawe yakujejela pinango pa nsiku ya sabudu (sabata). ²¹Pakuti bzimwebzi bzinzakhala bzakuwawisa bzikulu bzomwe bzikanati kuwoneka kale chiyambile kufikila lero, ndipo bzinzaoneka lini pomwe. ²²Zingadakhala nsiku zimwezo zilibe kuchepesiwa pakhalibe na mbodzi angadadza pulumuka. Soma thangwera wakusankhulidwawo nsikuzo zimdzafupikisiwa.²³Tsono penu winango anzalewa kuna imwe, 'Nyang'anani, khristu ali kuno!' ayayi, 'Khilisitu ali uko!' nampodi kudzakhulupilira bzomwebzo. ²⁴Thangwe akhirisitu anyakunama na aneneli adzawoneka na kuchita bzizindikiro bzikulu na bzakudabwisa kuti akapusise anyakusankhuliwawo. ²⁵Nyang'anani, ndakuuzani letu nthawe ikanati kufika.²⁶Ndipo, penu winango anilewa kuna imwe, 'Nnyang'anani, uyo ali kuchipululu, imwe nampodi kudzayenda; Pinango, 'Nyang'anani, iye ali musubi yamkati,' nampodi kudzakhulupilira ibzo. ²⁷Ninga pomwe kupenya kwa chiphaliwari chimbapenya kuchokera kumachibese ate kumaulo, tenepo kudzakhala kubwera kwa Mwana wa Munthu. ²⁸Kulikwense komwe kuna chinthu chakufa, makhwangwala yadza gwezekana kumweko.²⁹''Tsono yakadzandomala masautso ya nsiku zomwezo dzuwa lidzapsipa, na mwezi udzaleka kubvunika, nyenyezi zidzagwa kuchoka kudzulu, ndipo mphamvu za kudzulu zidzatekenyeka.³⁰Ndipo chizindikiro cha Mwana wa Munthu chidzawoneka kudzauluku, ndipo mitundu yense dzko la pansi idzalira. Adzaona Mwana wa Munthu akubwera m'mitambo na mphamvu ulemelero bukulu. ³¹Iye adzatumiza angero wache na kulira kukulu kwa lipenga, ndipo adzawagwezeka pabodzi anyakusankhuliwa wache kuchokera ku mphepo zense zinayi, kuchoka kumphepete inango yathambo kufikira mbali inango.³²Pfunzirani pfunziro kuna muti wa mkuyu. Pomwe mtawi wayamba kumbweza zitete zichiyamba kuphuka masamba, dziwani kuti mayinza yafendera. ³³Naterepoyo, pomwemuniona bzinthu bzensenebzi, imwepo mudziwe kuti iye ali pafupi, pamsuwo chayipo.³⁴Chadidi ndikukuuzami imwe, m'badwo uno udzamala lini wense bzimwebzi bzinati kuchitika. ³⁵Kudzaulu na dziko bzimdzamala, soma mafala yangu yamdzamala lini.³⁶Soma kulewa bza nsiku na nthawe palibe ndiye adziwa, neye penu angero waku dzauulu, neye Mwana, soma Baba yekha.³⁷Ninga nthawe ya Nowa ikhalili, kudza terepoyo kubwera kwache kwa Mwana wa Munthu. ³⁸Ninga terepoyo nsiku zomwezo chigumula chikhanati kubwera iwo akhadya achimbamwa, achilowola na kulowodwa ateye nsiku yomwe Nowa adapita m'chombo, ³⁹iwo adakhala neye kudziwa chinthu kufikana chigumula chidabwera chichi wamiza wense_terepoyo ndibzo bzidzakhalira pakubwera kwache kwa Mwana wa Munthu.⁴⁰Kudzaterepo amuna awiri adzakhala ali m'munda_m'bodzi adzatengiwa winango adzasala. ⁴¹Azikazi awiri adzakhala akupeya pa mpheyo_m'bodzi adzatengiwa, winango adzasala. ⁴²Terepoyo imwepo nyang'anani, poti imwepo mukudziwa lini nsiku yakubwera Mbuya wanu.⁴³Tsono dziwani ibzi, kuti mwene kechilo nyumba angadadziwa nthawe yakubwera mbava penu ni siku; iye angada dikila angada bvuma lini nyumba yache ichitcholewa. ⁴⁴Terepo imwembo khalani wakukonzeka, thangwe Mwana wa Munthu adzabwera nthawe yomwe imwe mukudikila lini.⁴⁵Ni nyabasa uponi wa nzeru wakukhulupilika omwe mbuya wache adamuika m'nyumba kuti apereke bzakudya kuna wanthu wache panthawe yache? ⁴⁶Ngwaku dalisika nyabasa umweyo omwe mbuya wache adzamuguna ali kuchita pamene iye am'bwera. ⁴⁷Chadidi ndikulewa kuna imwe kuti mbuya adzamuyika kukhala wakunyang'anila bzinthu bzache bzense.⁴⁸Tsono penu nyabasa wakuipa adzalewa mumtima mwache, 'Mbuya wangu akuchedwa kubwera,' ⁴⁹napo mkuyamba kumenya anyabasa anzache, kumbadya kumbamwa na bziledzelere, ⁵⁰kinangoko mbuya wa anyabasa ule mkudzabwera nsiku yomwe anyabasa akhadikila lini na nthawe yomwe akuidziwa lini. ⁵¹Mbuya wache adzamugwata iye nthindinthindi adzamuika iye mbuto na wanthu wa chipha maso ,komwe kudzakhala kulira na kuku kuta mano.

Chapter 25

¹Apo ufumu bwa kudzaulu bumdzakhala ninga anamwali khumi omwe adatenga nyale zawo kukagumana na nyakuloola. ²Ashanu wa iwo akhali wakupusa apo ashanu akhali wakuchenjera. ³Nakuti pomwe anamwali wakupusa wale adatenga nyale zawo, alibe kutakula pomwe mafuta ya pambali. ⁴Soma anamwali wakuchenjera wale adatakula pomwe mafuta inanango mbzakutakulira bwawo pabodzi na nyale zawo.⁵Tsapano ndipo nyakuloola ule adachedwa, wensene adaodzira achigona. ⁶Soma pakati pa tsiku padabveka kukuwa, 'Nyang'anani nyakuloola! Ndokoni panja mukagumane naye.⁷Apo anamwali wensene wale adamuka achikonza nyale zawo. ⁸Wakupusa wale adati kuna wakuchenjera wale,' Tipasenimbo pang'ono mafuta yanu inangoyo thangwe nyale zathuzi zikuthima zjai.' ⁹Soma wakuchenjera wale adatawira achiti, ' Pinango pense yamkwanambo lini kuna ife na imwe, so ndokoni basi kuna ndio ambagulisa mukagule.'¹⁰Pomwe iwo adayenda kukagula, nyakuloola ulembo zjai adafika, apo ndiwo akhadakonzeka wale adayenda naye ku madyerero ya malowoloyo, apo msuo zjai udafungiwa. ¹¹Pambuyo pache anamwali winango walembo adabwera achiti, Mbuya, Mbuya, tifungulireni.' ¹²Soma adawatawira achiti, Chadidi ninilewa kuna imwe, nimkudziwani lini imwepo.' ¹³Khalani tcheru tsono thangwera kuti mumdziwa lini nsiku na nthawe.¹⁴Nakuti bziri ninga munthu adafuna kucoka kuenda dziko linango. Adacemera anyabasa wace apo adawapasa mbali ya cuma cace. ¹⁵Kuna m'bodzi wa iwo adampasa kobiri za ma talente mashanu, apo winango ziwiri na winango ibodzi. Aliyense adatambira kuwanda kwa kobiri na kukwanisa kwace, apo munthu ule adanyamuka ulendo bwace. ¹⁶Mbodzi omwe adatambira kobiri za ma talente mashanu ule adenda kukaziphatisa basa achikaphindula zinango zishanu pomwe.¹⁷Ndendende pomwe na ule adatambira talente ziwiri ule adaphindula zinzace ziwiri pomwe. ¹⁸Soma nyabasa omwer adatambira talente ibodzi ule adayenda, kukachera dindi achikaifuchira pansi.¹⁹Tsapano patapita nthawe itali mbuya wao ule adabwera achidzakontcheza nawo pabodzi kobiri zense zire. ²⁰Nyabasa ndiye adatambira talente zishanu ule atabwera adabweresa zinango pomwe zishanu. ²¹Mbuya onani ine ndaphindula pomwe ma talente mashanu. Mbuya wace adati kuna iye, ' Wacita bwino ndiwe nyabasa wabwino wakukhulupirika! Wakhulupirika pa bzinthu bzing'ono. Ninkuikha umbanyang'anire bzinthu bzizinji. Pita mchisekerero cha mbuya wako.²²Nyabasa adatambira talente ziwiri ule adabwera achiti, 'Mbuya mudandipasa talente ziwiri. Onani ndaphindula pomwe talente ziwiri.' ²³Mbuya wace adalewa kuna iye, 'Wacita bwino, ndiwe nyabasa wabwino wakukhulupirika! wakhulupirika pa bzinthu bzing'ono. Ninkuikha umbanyang'anire bzinthu bzizinji. Pita mchisekerero ca mbuya wako.²⁴Apo nyabasa ndiye adatambira talente ibodzi ule adabwera achilewa, 'Mbuya, ndikudziwa kuti ndimwe munthu wa kuuma moyo. Mumbakolola ndipo mulibe kubzala, opo muchikolola ndipo mulibe kufesa. ²⁵Ine ndidagopa, opo ndidayenda kukaifuchira talente yanu irepansi. Onani, yanu yensene ire iyi.'²⁶Soma mbuya wace adamutawira achiti, 'Iwe nyabasa wakuipa ntofu udadziwa kuti nimbakolola ndipo ndiribe kubzala nakukolola ndipo ndiribe kufesa. ²⁷Penu ntenepo ungadakakoyesasa kobiri yanguyo kuna anyakukoya ku bank, apo pakubwerapa ningadadza gumana zawanda na yakubzatikira yache.²⁸Tsapano tengani talentezo kuna iye apo mumpase nyabasa ule ana ma talente khumi ule. ²⁹Apo aliyense omwe anabzo amdzapasiwa, bzizinji apo amdzakhala nabzo bzakuwanda. Soma aliyense omwe alibe chinthu, neye bzakuchepa bzomwe anabzo bzimdzatengiwa kuna iye. ³⁰Apo thusani nyabasa wakusaya phinduyo kunja kwa mdima,komwe kumdzakhala kulira nakukukuta mano. '³¹Pomwe Mwana wa Munthu akubwera mu ulemerwro bwache apo na anjero wense pabodzi na iye, amdzakhala pa mpando wache wa ulemerero. ³²Pomwe pana iye pamdzakontcheziwa madziko yensene.apo iye amdzamwazisa mb'odzi na mwayache, ninga ndimo nyakabusa ambapambulira mabira na mbuzi. ³³Iye amdzaikha mabira kuboko lache la madidi, apo mbuzi kuboko lache la madzere.³⁴Apo mfumu imdzalewa lewa nawo iwo wensene waku boko lace la madidi, ' Bwerani imwe omwe mwadalisiwa na Baba wangu, pitani mu ufumu bwa kukonzerewa kuna imwepo kuchokera pakutoma pa dzikoli. ³⁵Thangwe ndikhana njala mudandipa chakudya;Ine ndikhana nyota apo imwe mudandipa cakumwa; Ine ndikhali mulendo apo imwe mudanditambira; ³⁶Ine ndikhali pezi apo imwe mudandibvazika ine; Ine ndikhadwala imwe mudandikhongobza ine;Ndikhali mkaoko apo mudabwera kudzandimusa.³⁷Tsapano wakulungama amdzatawira kuti, Mbuya, ni lini tidakuonani nanjala tichikudyesani? Ayayi na nyota tichikupani madzi? ³⁸Ni lini tidakuonani mulendo tichikutengerani mnyumba? Ayayi pezi tichikubvazikani? ³⁹Ni lini tidakuonani mukudwala ayayi muli mkaoko tichibwera kuna imwe? ⁴⁰Apo mfumu imdzatawira ichiti kuna iwo, ' Chadidi ndikulewa kuna imwe, bzomwe mudachita kuna m'bodzi wa abale wangu wale, mudachitira pomwe ine;⁴¹Apo iye amdzauza wa ku boko la dzere wale, ' Chokani kuna ine, imwe anyakutembereriwa, nkumoto wa muyaya ndiwo wakonzerewa pala satana na anjero wace, ⁴²thangwe ndikhana njala soma mulibe kundipa chakudya; ndikhana nyota, soma mulibe kundipa chakumwa; ⁴³Ndikhali mulendo, soma mulibe kunditengera mnyumba; pezi, soma mulibe kundibvazika; kudwala na mkaoko, soma mulibe kundikhongobza.'⁴⁴Apo amdzatawirambo achiti,Mbuya, lini tidakuonani imwe muna njala, pinango nyota, pinango mulendo, pinango pezi, pinango kudwala, pinango mkaoko, pomwe tiribe kukutumikirani?' ⁴⁵Apo amzawatawira iwo achiti, Chadidi ndikulewa kuna imwe, bzomwe mulibe kuchitira kuna m'bodzi wa omwewa, mulibe kuchitirambo ine,' ⁴⁶Awa amdzaenda ku chilango cha muyaya, soma wakulungama ku moyo wamuyaya.'

Chapter 26

¹Bwidachitika kuti pomwe Yesu adamaliza mafala yenseneya, adati kuna wakupfunzira wache, ²''Mukudziwa kuti pakapita nsiku ziwiri pasika zjai ikubwera, apo Mwana wa Munthu anzaperekiwa kukakhomeriwa pa mtanda,''³Ndiye akulu wa ansembe na akulu akulu adagwezekana pabodzi kunyumba kwa mkulu wa ansembe, wakuchemeriwa Kayafa . ⁴Adapangana pabodzi kumanga Yesu mkavindivindi pala amuphe . ⁵Thangwe akhalewa kuti, ''Nampodi idzakhale nthawi ya chisangalalo cha mapemphero, kugopesa kuti wanthu angadzachite phiringu.''⁶Tsapano ndipo Yesu akhali mu Betaniya mnyumba mwa Simoni wamapere, ⁷pomwe akhadatsalira pa meza, mkazi adabwera kuna iye na chikasi cha alabastero cha mafuta ya kuumira kwene kwene ,achiya tsanulira pamsolo pa Yesu. ⁸Soma pomwe wa kupfunzira wache adaona ibzi, adakalipa achiti, ''Mthangwe lanyi akudzonga tenepayu? ⁹Akadayagulisa mwa kuumira maninge achipasa kobilizo anyakusaya.''¹⁰Soma Yesu pakudziwa ibzi , adati kuna iwo, '' Thangwe lanyi mukumuboneresa mkaziyu? Pomwe wachita chinthu chabwino kuna ine. ¹¹Wakusaya mumbakhala nawo nsiku zensene, soma ine mumdzakhala nande lini nthawi zense.¹³Pakuti pomwe adakhuthulira mafuta ya ku nuntchira yale mthupi mwangu, wachita ibzi pakukonzekera kuikiwa kwa ine ku thenje. ¹²Chadidi ndikulewa kuna imwe, kwensene ndiko mafala yabwinoya, yakulalikiwa mdziko lensene la pansi, bzomwe mkazi umweyu wachitabzi bzimdzakhala bzi kusimbiwa kumkumbukira umweyu,''¹⁴Apo m'bodzi wa wakupfunza khumi na awiri wale, wakuchemeriwa Yudasi Isikariyoti, adayenda kuna wkulu wa ansembe ¹⁵achikalewa kuti, ''Mukufuna mundipase chiyani pala kuti ndikupasireni iye? Apo iye adamupa kobiri za ngwi ngwi ngwi makumi matatu. ¹⁶kuchokera kanthawi kamweko iye adapsaga manera yaku mperekera Yesu kuna iwo.¹⁷Tsapano pa nsiku ya kutoma ya mkate wakusaya bza kufufumisa wakupfunzira adabwera kuna Yesu achiti, ''Mumfuna phwando la pasaka tikachitire mbuto iponi? ¹⁸Iye adati, Ndokoni mu mzinda ule kuna munthu winango mukamuuze kuti mpfunzisi wati, '' Nthawi yangu yafendera. Nimdzakoya chakudya changu cha pasaka pamuyi panu na wakupfunzira wangu.''''' ¹⁹Wakupfunzira adachita ninga ndimo Yesu adawauzira, apo adakonza chakudya cha pasaka.²⁰Maulo yatakwana, iye adakhala pansi kudya na wakupfunzira wache. ²¹Pomwe akhadya, adati, '' Chadidi ndikulewa kuna imwe kuti m'bodzi wa imwepa amdzandipereka.'' ²²Adaphatiwa na nsisi, apo aliyense adatoma kubvunza, '' Bzacadidiletu ndine lini, Mbuya?''²⁴Iye adawatawira,'' Omwe anibvwika boko lache pabodzi na ine mpalato mwangumu umweyo ndiye amdzandipereka. ²³Mwana wa Munthu amdzaenda, ninga ndimo bzidanembewera pala iye. Soma pikado kuna iye wakudzapereka Mwana wa Munthuyo! Bzikadakhala nkhasa munthu umweyo zjai angadasaya kubadwa.'' ²⁵Yudasi, omwe akhafuna kumpereka Yesu adati, '' Kodi ndine Rabbi?'' Adati kuna iye, ''Wanenepoyo ndiwe.''²⁶Pomwe akhadya, Yesu adatenga mkate, achiudalisa, adaubedula. Achipereka kuna wakupfunzira wache achiti, '' Tengani, dyani. Ili ni thupi langu.²⁷Adatenga mkombo achitenga achiwapasa iwo achilewa kuti, '' Mwani ichi mwensene . ²⁸Nakuti uyu ni mulopa wangu wa mpangano omwe wathiriwa thangwera wanthu azinji pala kukuchosani mu bzakuphonya bwanu. ²⁹Soma ndikulewa kuna imwe, nimdzamwa lini pomwe chipatso ichi cha mpesa ate nsiku ndiyo ndidzamwe chatsampanopa pabodzi na imwe mu ufumu bwa Baba wangu.³⁰Pomwe adaimba nyimbo adachoka kuenda kuphiri la Azitona. ³¹Pamwepo Yesu afalewa kuna iwo, '' Mwensene mumdzapsoma usiku buno thanwera ine, nakuti kwanembiwa, 'Nimdzamenya nyakabusa napo thimu la mabira yache limdza mwazikana.' ³²Soma nimdzalamuka, ndichidzakutsogolerani imwe ku Galileya.''³³Soma petulo adalewa kuna iye, '' Neye wensene achidzakulambani imwe, ine nimdzakulambani lini nthawe zense.'' ³⁴Yesu adati kuna iye, ' Chadidi ndikulewa kuna iwe, usiku bombuno, chongwe akanati kulira, umdandilamba ine katatu. ³⁵Petulo adalewa kuna iye, Neye ine nimfa pabodzi na imwe nimdakulambani lini,'' Wakupfunza wensene adaterepoyo pomwe kusewera bza kufanana.³⁶Pamwepo Yesu adayenda nawo kumbuto yakuchemeriwa Getsemane achilewa kuna wakupfunzira wache. '' Bakakhalani pano pomwe ndikuenda uko kukapemphera.'' ³⁷Apo adatenga Petulo na wana awiri wa Zabedayo pabodzi na iye achitoma kuphatiwa na nsisi zakubonera nazo. ³⁸Apo adalewa kuna iwo, '' mzimu wangu waphatiwa na nsisi zakunyanya zakufika nazo ku imfa. Khalani pano tione pabodzi.''³⁹Adayenda pakatsogolo pang'ono, achigwesa nkhope yache pansi achipemphera. Kuti, ''Penu mpsakukwanisika, mkombo uyu undipitirire. Sikuti ndimo nimfunira soma ndimo imwe mumfunira .'' ⁴⁰Adabwera kuna wakupfunzira wache achiwagumana akugona, apo adalewa kuna Petulo, ''Mchiyani, mungatazembo kundidikhira nthawi ibodziyi? ⁴¹Khalani tcheru na kupemphera thangwe mungapite mmayezero ya sathani. Mzimu chadidi ukufuna, soma thupi ndakugoboka.''⁴²Adayenda pomwe kachiwiri kukapemphera. Adati, ''Baba wangu, penu ichi chimdipitirira lini pokha _pokha nditamwa basi, kufuna kwanu kuchitiwe.'' ⁴³Adabwerera nkudzawagumana atagona pomwe. Nakuti maso yawo yakhadalemera. ⁴⁴Tsono adawasiya pomwe, achiyenda pakatali kukapemphera kachitatu, acikalewa pomwe mafala mabodzi bodziyo.⁴⁵Kinangoka Yesu adabwera kuna wakupfunzira wace achiti kuna iwo, "Mukugona basi meju nkumbapuma? Onani nthawi yatsala pankiti, apo Mwana wa Munthu ankuperekiwa mmanja mwa anyakuphonya. ⁴⁶Mukani, timbayende, Onani nyakundipereka ine wafendera.''⁴⁷Pomwe akhali mkati kulewalewa, Yudasi, m'bodzi wa khumi na awiri wale, adabwera. Thimu lizinji lidabwera naye kuchokera kuna mkulu wa ansembe na akulu wawanthu. Adabwera na madipa na bzibonga. ⁴⁸Tsapano munthu wakufuna kupereka Yesu ule adawapasa chizindikiro, kulewa kuti, 'Ndiye ninkamu mpsompsonayo ngumweyo letu. Kam'pateni.''⁴⁹Kamfulumize adafika pafupi na Yesupo achiti, ''Moni Rabbi! apo adamumpsompsona iye. ⁵⁰Yesu adalewa kuna iye, ''Mwayangu cita bzomwe wabwerera kudzacita.Kinangoka. Kinangoka iwo adabwera, nkuikha manja pa Yesu achimuphata mkumumanga.⁵¹Apo onani, munthu m'bodzi omwe akhana Yesu adafuthula boko lace, achisolola lupanga, achimenya nalo kapolo wa mkulu wa ansembe, achigwatiratu khutu lace. ⁵²Apo Yesu adati kuna iye,Bwezeresa lupanga lako m'buto mwace, thangwe wense wakufamba na lupanga amdzafa na lupanga. ⁵³Ayayi ukukumbuka kuti ningataze kupemphera kukumbira Baba wangu,apo angakwanise kunditumizira mathimu ya anjelo yakuposa khumi na mawiri. ⁵⁴Soma tsono manemba yamdzakwanisiwa tani bzomwe yadalewa kuti bzimdzacitika?''⁵⁵Panthawi imweyo Yesu adalewa kuna thimu lire ''Mwacita kubwera na malupanga na bzibonga kudzandiphata ninga ndine mbava? Nsiku zensene ndikhakhala mtchalitchi, apo neye kundimanga. ⁵⁶Soma bzensenebzi bzacitika kuti bzakunemba bza aneneri bzipherezere .'' Kinangoka wakupfunzira wace wensene adabalalika kumuthawa.⁵⁷Wale omwe adaphata Yesu adayenda naye kuna Kayafa mkulu wa ansembe, kumene anembi na akulu akhadagwezekana pabodzi. ⁵⁸Soma Petulo adamutewera pambuyo pakatali na kumuyi kwa mkulu wa ansembe ule. Iye adapitambo mkatimo acikhala pansi na ndiwo akhalondera Yesu pala kuti awonembo ndibzo bzimchitika.⁵⁹Tsapano mkulu wa ansembe na akulu wa kutonga milandu adanya

ng'ana umboni bwa kunama kuti anamizire Yesu pala kuti amuphe.

⁶⁰Adabusaya umboni, ngakhale kuti mboni zizinji zakunama zikhadabwera pompale. Soma kinangoka mboni ziwiri zidabwera, ⁶¹''Zichiti ''Munthu umweyu adati, ''Ningakwanise kugwesa tchalitchi ya Mulunguyi ndichiimanga pomwe nsiku zitatu basi,'''⁶²Mkulu wa ansembe adamuka achiti kuna iye,''Ulibe cakutawira? Nimulandu wanyi ndiwo akukuzenga iwepo?'' ⁶³Soma Yesu adakhala chete. Mkulu wa ansembe adati kuna iye, ''Ndikukutonga iwe kuna Mulungu wa moyo, tiuze penu ndiwedi mkirisitu, Mwana wa Mulungu.'' ⁶⁴Yesu adati kuna iye, ''Mwatenepoyo ndimwe. Soma ndikukuuzani kuti,kucoka lero ate mtsogolo mumdzaona mwana wa Mulungu kukhala ku boko lamadidi la mphamvu, na kubwera mmitambo ya ku dzaulu.''⁶⁵Kinangoka mkulu wa ansembe adang'amba bzakubvala bzace achilewa kuti, ''Wasewera makiriyado! Nimfuniranyi pomwe mboni zinango? Onani, mwabvambo mwekha makiriyadoya. ⁶⁶Mukukumbukambo tani?'' Iwo adatawira achiti, ''Akuthemera kuphiwa.''⁶⁷Kinangoka iwo adampsipira mata ku nkhope kwace achimmenya mabakera, pomwe winango ma bofutada ⁶⁸achilewa kuti,Bvima kuna ife Mkhirisituwe.Mbani wakumenya iwepo?''⁶⁹Tsapano Petulo akhadakhala panja pa mbuto ile, apo nyabasa wachikazi adabwera kuna iye achiti, Ukhana Yesu wa ku Galileya iwepo.'' ⁷⁰Soma adagaza pamaso pa wense kulewa kuti, ''Ndikudziwa lini bzomwe mukulewabzi.''⁷¹Atabula pa msuwo wa litsito, nyabasa winango pomwe wa chikazi adamuona iye achiuza wanthu popo, ''Munthu uyu pomwe akhali pabodzi na Yesu wa ku ⁷²Nazareti.''Adagaza pomwe achilumbira, '' Nimbamdziwa lini ine umweyu!''⁷³Patapita kanthawi pang'ono ndiwo akhadaima pakambali adati kuna Petulo, ''Mchadidi ndiwe pomwe m'bodzi wa wanthu amwewo, thangwe maseweredwe yakoya ukubvekeratu. ⁷⁴Kinangoka adayamba kutemberera na kulumbirira,'' Ndikumdziwa lini Munthuyu,'' apo kamkulumize chongwe adalira. ⁷⁵Petulo adakumbukira mafala ndiyo Yesu adalewa yale, ''Chongwe akanati kulira umdzandilamba ine katatu.'' Apo adayenda panja achikalira maninge.

Chapter 27

¹Tsapano pomwe kudachena machibese, akulu wensene wa ansembe na akulu wawanthu adapangana bzakuti Yesu amuphe. ²Adamumanga, nkumutsogoza nkukamupereka kuna mtongi Pilato.³Tsapano pomwe Yudasi, omwe adamupereka iye, adaona kuti Yesu watongiwa kuti akaphiwe, adalapa achikabweza kobiri makumi matatu zire kuna akulu wa ansembe na akulu wawanthu, ⁴achiti, '' Ndaphonya kupereka munthu wakusaya kuphonya.'' Soma adati.''Mchiani chochi kuna ife? Umbzionambo wekha.'' ⁵Apo adathusa tukobiri twa siriva tule pansi mtchalitchi, achinyamuka, nkuyenda panja nkukabzimangirira yekha.⁶Akulu wa ansembe wale adalokota tukobiri tule achiti, ''Mpsakubvumiziwa lini kukoya tukobiritu mthungwa mwakukoyera kobirimu thangwe mza mulopa.'' ⁷Atakambirana adaphata mfundo yakuti akagulire munda kuna nyakuumba mitsuko kuti likhale thenje la anyakubwera. ⁸Mthangwe lace mundayo umbachemeriwa , ''Munda wa mulopa'' ate lero.⁹Tenepo ndibzo bzidasewera mneneri Yeremiya

bzidakwanisiwa, kuti, ''Adatenga tukobiri makumi matatu twa ngwi ngwi ngwi, nsengwa ndiyo wana wa Isaraeri adatchaja pala iye,

¹⁰apo achikapagali munda kuna nyakuumba mitsuko. ninga ndimo Mbuya adandipanganizira.''¹¹Tsapano Yesu adaima pa maso pa mtongi, apo mtongiyo adati kuna iye, ''Ndiwe Mfumu ya Ayuda?'' Yesu adamutawira, ''Mwalewa tenepo ndimwe.'' ¹²Soma pomwe adazengiwa na akulu wa ansembe na akulu wawanthu, alibe kutawira chinthu. ¹³Apo Pilato adati kuna iye, ''Unkubva lini ni milandu mingasi akukuzenga kodi?'' ¹⁴Soma alibe kutawira neye fala libodzi, mwakuti mtongiyo adadabwa maninge.¹⁵Tsapano pa phwando la pasaka ukhali mtemo wa mtongi kutsudzula nyakumangiwa m'bodzi ndiye wanthu angamusankhule. ¹⁶Pa nthawe imweyo pakhana mkaidi kapondo mkulu wakuchemeriwa Barabba.¹⁷Apo pomwe adagwezekana pabodzi, Pilato adalewa kuna iwo, ''Mumfuna ndiku tsudzulireni yani? Barabba, ayayi Yesu omwe ankuchemeriwa Mkhirisitu?'' ¹⁸Adadziwa kuti Yesu adamupereka utowa kuna iye thangwera nsanje. ¹⁹Pomwe akhada khala pa mpando wa kuzengera milandu, mkazache adatumiza mafala kuna bayacheyo achiti, ''Nampodi kumuchita chinthu munthu nyakusaya kuphonyayo.Thangwe lero ndabonera maninge na atulo kulota bza munthu umweyo.''²⁰Tsapano akulu wa ansembe na akulu wawanthu adanyengerera thimu lire kuti litawire kuti atsudzule Barabba nkupha Yesu. ²¹Mtongi ule adawabvunza, ''Mbani mwa awiriwa ndiye mumfuna kuti ndikutsudzulireni? Adati, ''Barabba.'' ²²Pilato adati kuna iwo, ''Ndichite chani na Yesuyu ndiye ankuchemeriwa Mkhirisitu?'' Wensene adatawira, ''Mmanikeni.''²³Apo iye adati, ''Thangweranyi, wachita chakuipa chanyi?'' Soma adanyanyiratu kukuwa zjai, ''Mmanikeni.'' ²⁴Tsapano pomwe Pilato adaona kuti akhamubvera lini, soma zjai pakhayambika phiringu, adatenga madzi achisamba mmanja pamaso pa wanthu, achiti, ''Ndikukhudziwa lini na mulopa wa munthuyu, Mukuonambo mwekha.''²⁵Wanthu wensene adati, ''Mulopa wacheyo mbaukhale pa ife na wanathu kubodzi.'' ²⁶Tsapano adawatsudzulira Barabba ule, soma adamtchanga Yesu achimpereka kuti akammanike.²⁷Kinangoka anyankhondo wa mtongi adamtenga Yesu achiyenda naye kuna likulu la boma komwe adakagwezekana thimu lensene pabodzi. ²⁸Adamutchanga achimubvazika chimkanjo chifwira. ²⁹Adakonza kankhata kaminga achimubvazika kumsolo, achimuphatisa mtete m'boko lache lamadidi. Adagodama pafupi na iye achimuchita makiriyado, kuti, ''Tikuoneni mfumu ya Ayuda!''³⁰Adamupsipira mata, achitenga mpsimbo nkumutchanga kazinji. ³¹Atamala kumuchita makiriyadoya, adamukhundula mkanjo ule nkumubvazika bzakubvala bzache chaibzo, nkumutsogoza kukamumanika pa mtanda.³²Atabula mommule, adagumana na munthu winango wakuchokera ku Kerene wakuchemeriwa Simoni, omwe adamungingimiza kuti awatewere pala kuti atakule mtandayo. ³³Adafika naye pambuto yakuchemeriwa Gologota, ndiye kulewa kuti ''Mbuto ya Bade.'' ³⁴Adamumwesa vinyo wakusanganiza na ndulu. Soma pomwe adalawidza, alibe kumwa.³⁵Atamukhomera pa mtanda , adamenya njuga achigawana bzakubvala bzache, ³⁶adakhala pansi achimukhalirira pamwepo. ³⁷Padzaulu pache adanemba mulandu wache, kuti, ''Uyu ni Yesu, mfumu ya Ayuda.''³⁸Adamukhomera pabodzi na mbava ziwiri, kumadidi ibodzi na kumadzere kwache pomwe ibodzi . ³⁹Omwe akhapita na njira akhamunyoza, kumbagwedeza misolo yao ⁴⁰achimbati, ''Iwe ndiwe ukhayenda kukadzonga tchalitchi uchimanga pomwe nsiku zitatu, bzipulumuse wekha! Penu ndiwedi mwana wa Mulungu, buluka pa mtandapo tione!''⁴¹Ndendende pomwe akulu wa ansembe akhamuchita makiriyado, pabodzi na anembi na akulu wa wanthu, kumbati, ⁴²Akhambapulumusa winango umweyu, soma apa angabzipulumuse lini yekha. Ni mfumu ya a Isaraeri. Mulekeni abzibuluse pa mtandapo, apo ndiye tingamukhulupirire tsapano.⁴³Ambakhulupirira Mulungu umweyu, mulekeni Mulunguyo amupulumuse tsapano. Nakuti akhalewa pomwe kuti, 'Ndine mwana wa Mulungu.''' ⁴⁴Ndendende na mbava ziwiri zire zidamusewera pomwe makiriyado.⁴⁵Tsapano kutomera pa nthawe zitanthatu mdima udagwa pa dziko lensene la pansi ate nthawe zipfemba. ⁴⁶Itatsala pankiti nthawe ya chipfemba, Yesu adalira mwa kukuwa, achiti, ''Eli,Eli, lamasabachthani?'' ndiye kulewa kuti, '' Mulungu wangu, Mulungu wangu, sabwanyi mwandilekerera?'' ⁴⁷Pomwe winango wakuima popo adabva bzobzi, adati, '' Akuchemera Eliya.''⁴⁸Kamkulumize m'bodzi wa iwo adatenga chibvenje, achichibvwika mu vinyo wakusasa, nkuchiikha ku mtete, mkumupasa iye kuti amwe. ⁴⁹Winango wensewo adati, ''Muleke. Mbatiye tione penu Eliya anibwera kudzapulumusa.'' ⁵⁰Kinangoka Yesu adalira pomwe mwakukuwa achipereka mzimu wache.⁵¹Onani, chinguwo cha mtchalitchi chidang'ambika pawiri kuchokera padzaulu ate panyansi, apo dziko lapansi lidatekenyeka, apo mathanthwe yaching'ambika pakati. ⁵²Nthutu zidafukuka padecha, apo mathupi ya anyamuya wakulemekezeka yadalamusiwa. ⁵³Adabula kuchoka mu nthutu zire iye atalamusiwa, nkupita mu mzinda wakulemekezeka, achionekera kuna azinji.⁵⁴Tsapano pomwe kenturiyo na ndiwo akhali popo akhanyan'ganira Yesu ataona chiteketeke na bzinthu ndibzo bzidachitikabzo adacita mantha achiti, ''Mchadidi uyudi akhali mwana wa Mulungu.'' ⁵⁵Akazi azinji ndiwo akhadatewera Yesu kuchokera ku Galileya kudzakhala nawo pa bzakuchitika bzache akhali pakatali kumbanyang'anisa. ⁵⁶Wina mwa iwo akhali Mariya Magadalena, Mariya mayi wao wa Yakobo na Yosefe, na mayi wao wa wana wa Zebedayo.⁵⁷Pomwe yadakwana maulo, kudabwera munthu wa vida zache kuchoka ku Arimateya, wakuchemeriwa Yosefe, omwe akhali pomwe wakupfunzira wa Yesu. ⁵⁸Adafenderera kuna Pilato achikumbira thupi la Yesu. Kinangoka Pilato adatonga kuti amupase thupilo.⁵⁹Yosefe adatenga thupilo achilitsedengera mu nguwo yabwino, ⁶⁰achikaliikha mu gwinza lache lache ndilo akhadaligoba ku thanthwe. ⁶¹Kinangoka adagudubuza chimwala achifunga mkuyenda. Mariya Magadalene na Mariya winango ule adatsalira popo basi ali khale pa mphepete nkumbanyang'anisa thenjero.⁶²Mangwana yache, yomwe ikhali nsiku ya kukonzekera, akulu wa ansembe na Afarisi adakagwezekana kwa Pilato. ⁶³Adati, ''Mfumu, takumbukira kuti ndipo wakunyengeza ule akhana moyo, adati, Pangadzapita nsiku zitatu nimdzalamuka pomwe.' ⁶⁴Tsono tongani kuti pa nthutu pache pale pakakhaliririwe ate nsiku ya chitatu, pinango pense wakupfunzira wache angabwere kudzamuba nkudzalewa kuna wanthu, 'Walamuka kuna anyamuya,' apo chinyengo chakumalizachi chingadzapose chakutoma chire.''⁶⁵Pilato adati kuna iwo, ''Tengani mulonda. Ndokoni mukakhalirire ninga ndimo mumbadziwira.'' ⁶⁶Apo adayendadi kukakhalirira nthutuyo mwakuteteza, achiikha chizindikiro pa mwalapo achiikha mulonda.

Chapter 28

¹Tsono nsiku ya sabata, machibese kukuyamba manyika kuti kuchene nsiku yakutoma ya sumana, Mariya Magadala na Mariya winango adabwera kudzawona kuthenje. ²Tsono nyang'anani, pakhana chiteketeke chikulu, thangwe mngelo wa Mulungu ada mbuluka kuchoka kudzaulu, achibwera kudzagwiinya chimwala,chomwe chikhali popo.³Maonekedwe yache yakhali ninga chiphaliwali na bzakubvala bzache bzichena ninga matalala. ⁴Wakulondera popo adatemera namantha ndipo adakhala ninga wanthu wakufa.⁵M'ngeloyo adatawira azimayi wale kuti, ''Nampodi kugopa, thangwe ndikudziwa kuti mukupsaga Yesu, omwe wa khomeriwa pa mtanda. ⁶Iye mulibe muno, soma wamuka, ninga bzomwe adalewa. Bwerani mudzaone mbuto yomwe Iye akhada gona. ⁷Ndokoni kamangu mukawauze wapfunza wache kuti, 'Iye wamuka kwa wakufa. Nyang'anani, iye amkutsogolerani ku Galileya. Kumweko mumkamuona iye; Nyang'anani, ndakuuzani imwe.''⁸Azimayi wale adachoka kamfulumize mthenje mule na mantha na kudekedwa kwenekwene, achithamanga kukauza wapfunza wache. ⁹Nyanganani, Yesu adagumana nawo achilewa, ''Moni!'' Azimyi wale adabwera, achimphata nzayo zache achimugodamira iye. ¹⁰Tsono Yesu adalewa kuna iwo, ''Nampodi kugopa. Ndokoni mukawauze abale wangu ayende ku Galileya. Ine amkandiona kumweko.''¹¹Tsono pomwe azimayi wale akhayenda, Nyang'anani,alonda winango adafika mumzinda mule achikawauza wa nsembe bzense bzomwe bzidachitika bzire. ¹²Pomwe wa nsembe adagumana na akuluakulu adawauza nkhani imweyi, adawapasa achikunda kobiri zizinji ¹³achiwauza iwo, ''Muwauze, 'Wakupfunza waYesu adabwera usiku kudzaba thupi la Yesu ife tikhali mtulo.'¹⁴Nkhani imweyi ikabveka kwa anyakutonga, tidzamunyengerera kuti imwepo muchoke thupo.'' ¹⁵Naterepoyo achikunda wale adatmbira kobiri zire achichita bzense bzomwe iwo adauziwa. Nkhani imweyi idabveka basi kwense ku khana Yuda ndipo ikupitilira kubveka ateye na relo.¹⁶Tsono wakupfunza khumi na m'bodzi wale adayenda ku Galileya, kuphiri lomwe yesu adawalangiza iwo. ¹⁷Pomwe adamuona iye , adamupembedza koma wina adakayikira.¹⁸Yesu adabwera kuna iwo achilewa nawo iwo achiti, ''Mphamvu zense zapasiwa kuna ine kudzauulu na dziko pansi. ¹⁹Thangwe lache ndokoni mukapfunzise wanthu wa mitundu yense. Abatizeni mu dzina la Baba, na Mwana, na Mzimu wakuchena.²⁰Apfunziseni kubvera bzinthu bzense bzomwe ndidalewa namwe. Onani, ine ndiri namwe nthawe zense, kufikira kumapeto ya nthawe.''

Mark

Chapter 1

¹Ichi chikhali chakutoma chamafala yadidi ya yesu nkhilisitu, mwana wa Mulungu. ²Ninga kudanembiwa na Yesaya mneneli, ''Nyang'anani, Ine ndikutumiza mtumiki wangu patsogolo pa nkhope zanu, Iye ndiye ankonza njira yanu. ³Fala la m'bodzi ndiye ankuwa ntchipululu , 'Konzani njira yache ya Mbuya; konzani njira yache yakulungamira.''⁴Yohani adabwera, achibatiziwa ntchengo, na achilalikira ubatizo bwa kutembenuka mtima na bwa kulata ku chikhululukiro cha machimo. ⁵Dziko lense la Yudeya na wanthu wense waku Yerusalemu kwa iye. Adabatizidwa na iye mu Mkulo wa Jorodani, pakuwulula machimo yawo. ⁶Yohani adamvala chakumvala cha ukuse bwa Ngamira na mtcheka wa khanda mtchiuno mwache, ndipo akhadya bziwala na uchi bwa mthengo.⁷Iye achilalika, achiti, ''m'bodzi alikubwera wa mphamvu kuposa ine; nsapato zache ningakwanise lini kutsudzula ne kumanga. ⁸Ine ninkubatizani na madzi, tsono iye adzakubatizani na Nzimu wakuchena.''⁹Bzidachitika nsiku zomwezo Yesu adabwera kuchokera ku Nazaleti waku Galileya, ndipo iye adabatiziwa na Yohani mu mkulo wa Yorodani. ¹⁰Pomwe Yesu adanuka m'madzi, adaona kudzaulu kudafunguka na nzimu wakuchena ndipo ukubwera kuna iye ninga Nkhangayiwa. ¹¹Mafala yadamveka kuchokera ku dzaulu, ''Uyu ni mwanangu womwe nimbamkonda.Ndakomedwa nawe kwenekwene,''¹²Tsono nzimu wakuchena udamungingimiza kuyenda kuthengo. Iye adakhala mtchipululu nsiku makumi manayi, akuyesedwa na satana. ¹³Iye akhakhala na bzilombo bza mthengo, tsono angelo akha mtchinjilidza.¹⁴Tsono atamangiwa Yohani, Yesu adabwera ku Galileya achilalika mafala ya Mulungu. ¹⁵Iye achiti, ''Nthawe ya mala, ndipo ufumu bwa Mulungu bwafika. Chinjani mukhulupire mafala ya bwino.''¹⁶Pomwe akhafamba mphepete mwa nyanza ya Galileya, adawona Simoni na Andileya M'bale wache wa Simoni akhathusa bwazi nyanza, thangwe iwo akhali asodzi. ¹⁷Yesu adalewa nawo , ''Bwerani, nditewereni ine, ninzakusandusani asodzi wa wanthu,'' ¹⁸Pamwepo adatula bwazi achimutewera iye.¹⁹Tsono Yesu adafamba pang'ono, adawona Yakobe mwana wa Zebedayo na Yohani abale wache; akhali mwadiya kokonza bwazi. ²⁰Iye adawachemera popo adaleka babawo Zebedayo ali mwadiya na anyabasa, achimutewera iye.²¹Tsono iwo adabwera ku Kaperenawo, nsiku ya sabudu , Yesu adapita ntchalitchi achi pfunzisa. ²²Tsono iwo adadabwisiwa nachi pfunziso chache, iye adapfunzisa ninga mwenekachiro mphamvu neninga alembi.²³Tsono pomwepo pakhana munthu ntchalitchimo wa nzimu wakuyipa adakuwa, ²⁴achiti, ''Tilinamwe chani ife, Yesu wa kunazaleti? Wabwera kudzati dzonga ife? Ine ndikukudziwani. Ndimwe m'bodzi wakuchena wa Mulungu!'' ²⁵Yesu adatsimula chiwanda achiti, ''Nyamala ndipo uchoke mwa uyu!'' ²⁶Tsono nzimu wakuyipa udachoka mwa iye uchiyenda kutali pomwe adakuwa namafala makulu.²⁷Wanthu wense adadabwa , iwo adamvunzana wina na mwanzache, ''Nchiyani chochi? Bzakutoma kupfunzisa na ulamuliro! Iye akukwanisa kutonga mizimu yakuyipa iyo ichimumvera iye!'' ²⁸Nkhani iyi ya iye idabveka palipense mu nzinda wa Garileya .²⁹Pomwe adachoka mtchalitchi, iye adayenda mnyumba mwa Simoni na Andireya, pabodzi Yakobo na Yohani. ³⁰Tsono amabzala wache wa simoni akhali gone kudwala manungo, iwo adamuza Yesu ibzi. ³¹Tsono iye adabwera, adam'phata boko, achimmusa, manungo yadamala, achiyamba kuphata basa pabodzi.³²Maulo ya nsiku imweyo, adabwera nawo atenda wensene na anyakuphatiwa na bziwanda. ³³Tsono muyi wense adagwezekana pabodzi pa msuwo. ³⁴Iye adachirisa azinji omwe akhadwala nthenda achifulusa bziwanda bzizinji, koma alibe kubvuma bziwanda kusewera thangwe bzidamdziwa iye.³⁵Iye adabesera kumuka, kukana mdima, adawaleka achiyenda kumbuto ya chete kukapemba. ³⁶Simoni na anzache adamuyang'ana yang'ana iye. ³⁷Adakamugumana achimuuza iye, ''Wanthu wense akukuyang'anani.''³⁸Iye adalewa, ''Tiyendeni kulikwense , kumizinda yakuzungulira, kuti ndikalalikire pomwe kumweko. Nithangwe lache ndabwera kuno. ³⁹''Iye adazunga mu Galileya mwense, achilalika mmatchalitchi achifulusa bziwanda.⁴⁰Wamapere adabwera kuna iye. .Adamukumbira iye; adagodama achilewa kuna iye, ''Penu mukufuna, mungakhoze kundichenesa.'' ⁴¹Adaphatiwa na nsisi, Yesu adatamula boko lache achim'pata iye,adalewa naye, ''Ine nimfuna. Chena.'' ⁴²Pamwepo mapere yadachoka, ndipo adachenesiwa.⁴³Yesu popo adamutsinda achimuchosa popo. ⁴⁴Iye adalewa naye, ''Bvesesa nampodi kulewa kwa munthu aliyense , tsono ndoko, ukabwionesere wekha kuna wa nsembe, ukapereke chakupereke chako chomwe Mose adakulamulirani, ngati umboni kwa iwo.''⁴⁵Tsono iye adayenda achiyamba kufalisa achizimbula mafala , naterepo Yesu alibe kukwanisa kupita mu mzindamo padecha tsono adakhala mbuto za mderekho. Chensenecho wanthu akhabwera kwa iye kuchokera kuli kwense.

Chapter 2

¹Pomwe iye adabwerera ku kaperenao patapita nsiku zing`onong`ono, bzidabveka kuti akhali pamuyi. ²Azinji adagwezekana pamwepo ndipo pakhalibe mbuto, ndipo Yesu adalalikira mafala kwa iwo.³Kinangoka amuna winango adabwera kwa iye atatakula payi wakupunduka; adanyamuliwa na azipayi anayi. ⁴Pomwe adatazira kufika naye pafupi na iye thangwe la chithimu, adapasula nsodzi yomwe mukhana Yesu, adabola una kupisa na pompale makha adagonesela payi ule.⁵Pakuona chikhulupiriro chao, Yesu adalewa kwa nyakupunduka ule, ''payi iwe, bzakuphonya bzako bzakhululukiwa. ⁶Kenangoka alembi akhabzimvunza m`mitima mwawo, ⁷''Payiwa akuseweleranyi mafala yamweya? anamakiriyado! mbani angakhululukire bzakuphonya ni mulungu yekha?''⁸Kakulumize Yesu adadziwa na mphamvu ya nzimu wache bzomwe wanthu wale akhakumbuka. Iye adalewa kwa iwo, ''Thangwe lanyi mukukumbuka bzobzi m`mitima mwanu? ⁹Chapafupi nchani, kuwuza payi wakupunduka, 'bzakuphonya bzako bzakhululukiwa; kulewa kuti, 'Muka, nyamula mphasa yako ufambe`?¹⁰Tsono kuti mudziwe kuti mwana wamunthu ana mphamvu padziko lapansi yakukhululukira bzakuphonya,'' adalewa kwa nyakupundukayo, ¹¹''Ndikulewa kwa iwe, muka, takula mphasa yako, umbayende kumuyi kwako.'' ¹²Adamuka kankulumize nkunyamula mphasa, nkubula panja aliyense akuona, ndipo wense adadabwa nkuyamba kuthemba mulungu, achilewa kuti, ''Tikanati kuona kale bzobzi.''¹³Iye adayenda pomwe mphepete mwa nyanza, ndipo thimu lense lidabwera kwa iye, achiwa pfunzisa. ¹⁴Pakuyenda, adawona Levi mwana wa Alufeyo atakhala pakakhumbu ka anyakukhomesa misonkho iye achiti kwa iye, ''Tewera ine. ''Adamuka nkumutewera.¹⁵Yesu akhadya mnyumba mwa Levi ndipo azinji wakukhomesa misonkho na nyaphonya akhadya naye pabodzi na wakupfunza wache, thangwe popo pakhana azinji ndipo adamutewera. ¹⁶Pomwe alembi wale akhali wa kwa afalisi, adaona Yesu akudya pabodzi na anyakuphonya na wakukhomesa misonkho, adati wa wakupfunza wache, ''Thangwe lanyi akudya pabodzi na anyakuphonya?''¹⁷pomwe Yesu adamva ibzi adati kwa iwo, ''Wanthu wakulimba ambafunalini nyabezi; okhawo omwe akudwala ndiwo ambafuna. Ndilibe kubwerera wanthu wakulungama, so wakuphonya.''¹⁸Tsapano wakupfunza wa Yohani na afalisi akhasala kudya. Wanthu winango adabwera achiti kwa iye, ''Thangwe lanyi wakupfunza wa Yohani na wa afalisi ambasala kudya, koma wanu ambasala lini?'' ¹⁹Yesu adati kwa iwo, ''bzingakwanisike wanthu wapa chikwati kusala kudya nkwati akali naye popo? Nkwati angakhala alipopo angasele lini kudya.²⁰Tsono nsiku zilikubwera nkwati anzatengiwa pakati pawo, ndipo nsiku zimwezo, adzasala kudya tsapano. Palibe munthu ambasonera chigamba chipsa pa chakumvala chakusakala. ²¹Thangwe chigambacho chinganyothoke, chipsa kuchoka pa chakale, ndipo pambakhala kung`ambika kwakulemwa.²²palibe amene angatsanulire bwadwa bwa tsapanopa mmitsuko ya bwadwa bwa kalekale. Achiterepoyo bwadwabo bungapse mitsukoyo.Mmalo mwache bwabwa bupsa bumbayikiwa mmitsuko yipsa.²³Nsiku yasabudu Yesu akhafamba mminda ya tiligu, tsono wakupfunza wache adayamba kupulula njere zache. Afalisi achiti kwa iye, ²⁴''Nyang`anani, thangwe lanyi akuchita chinthu chakulambiziwa nsiku ya sabata?''²⁵Iye achiti kwa iwo, ''Mukanati kuwerenga bzomwe Davite adachita pomwe akhana njala-iye na wanthu wache omwe akhanawo- ²⁶Momwe adayendera mnyumba ya Mulung pomwe Abiatala akhali mkulu wa ansembe, achidya mikate yomwe ikhadaperekedwa kuguwa, bzomwe mbzakuletsiwa kwa aliyense kudya kupambula wansembe okha, ndipo iye adapasa pomwe wanthu omwe akhanawo?''²⁷Yesu achiti, ''Sabudu adayikira wanthu, neye munthu pala sabudu. ²⁸Kinangoko, mwana wa munthu ni mbuya, pomwe wa sabudu.''

Chapter 3

¹Nthawe inango Yesu adapita mtchalitchi, mukhana munthu wakupunduka boko. ²Wanthu akhadayima pafupi kuti awone penu angamuchize nsiku ya sabudu kuti atonge mlandu.³Yesu adalewa namunthu wakupunduka bokoyo, "muka udzaime pakati pa wanthuwa. ⁴''Tsono adalewa kuna wanthu, "chabwino mchiyani kuchita bzinthu bwino kapena bzakuipa nsiku yasabudu; kupulumusa moyo kapena kupha?'' Tsono iwo adakhala zii.⁵Yesu adawa nyang'ana na ukali, tsono adawawidwa namitima yawo yakuma,tsono adamuuza munthu ule, "Futhula boko lako." Iye adafuthula, pomwepo boko lache lidachila. ⁶Pomwepo Afarisi adabula mkuyamba kukonza chwembu na Herodi kuti anga muphe tani iye.⁷Tsono Yesu, na anyakupfunsira wache, adayenda ku nyanza ,chithimu cha wanthu ku Ggalileya na ku Yudeya ⁸na waku Yerusalemu na Idumeya na wense waku Yorodano na anyaku zungulira Turo na Sidoni. Pomwe iwo adabva bzinthu bzizinji bzomwe iye adachita, thimu la wanthu lidabwera kuna iye⁹Iye adawauza anyaku pfunzira wache kuti akonzekere ka ngalawa ka iye thangwe la thimu, kuti na mpodi ku manikiza. ¹⁰Tsono iye adachiza azinji, aliyense yemwe akhali ku mpaknikiza kuti amu khuyemmalo mwa ku mphatai ye.¹¹Pommwe bzimizimu bzakuyipa bzidaona iye, bzidagwa pafupi na iye ichikuwa, ''Ndimwe Mwana wa Mulungu.'' ¹²Iye adabzitonga ibzo kuti bzisamu dziwe iye.¹³Iye adayenda paphiri, mkuchera omwe akhawafuna, tsono iwo adabwera kuna iye. ¹⁴Iye adasankhula khumi na (ad

awachemera apositoli) kuti akhale na iye na kumbawatuma kukafalisa mafala,

¹⁵nakukhala mphamvu zakuchosera mizimu yakuipa. ¹⁶Iye adasankhula khumi na awiri Simoni omwe adapasiwa dzina lakuti petulo;¹⁷Yakobo mwana wa zebededeyo,na Yohan mbale wa Yakobe, ndiko kuti ,mwana wa mphezi, ¹⁸na Andireya,Filipi,Batumeyo, na mateyu, na Tomasi,Yakobe mwana wa Alufeyo, Tadeyo, na Simoni wa Ziloti, ¹⁹na Yudasi Sikaliyoti, omwe adadza mpereka iye.²⁰Tsono iye adayenda kumuyi, tsonothimu lidagwezekana pomwe,tsono akhabe nthawe yakuti angadye chakudya. ²¹Pomwe azibale wache adabva bzimwebzi, adayenda kuti akamutenge iye, iwo akhalewa, ''Iye ali kukumbuka lini bwino.'' ²²Tsono anembi omwe adachokera ku Yerusalemu adlewa, ''Iye waphatiwa na Berezebule" na "Mphamvu ya bziwanda iye ali kufulusa bziwanda."²³Yesu adwachemera yekha na kulewa nawo bzifanizo , "bzinga kwanisike Satana mkuthamangisa Satana? ²⁴Penu ufumu bukugawikana bokha, ufumu bomwebo bunilimba lini. ²⁵Penu ninyumba ikugawikana yokha, nyumba imweyo imkwanisa lini kulimba.²⁶Penu Satana amuka achibzi gaza yekha tsono wagawanika iye aniyima lini, apa wabwera kudzamala. ²⁷Tsono palibe munthu angapite nyumba wa mphamvu achimbera bzinthu bzache akanati kummanga munthu wa mphamvuyo chatoma, kinangoko mnkhubera bwino nyumbamo.²⁸Mchadidi ndikulewa kuna imwe , bzakuphonya bzense bza munthu bzidzalekeleriwa, neye penu khuphonya kuli kwense, ²⁹soma iye aphonyenyera Mzimu wa Chena adzalekeeleriwa lini lini, ni tchimo ate muyaya .'' ³⁰Yesu adalewa bzimwebzi thangwe iwo akhalewa, "Iye ana bzimizimu bzakuipa.''³¹Tsonomayi wache na azibale wache ada bwera mkuyima kunja. Iwo adatuma winango kuna iye kukamuchemera ³². Thimu likhada khala kumuzulira iye, "mayi wanu na bale wanu ali panjapa akukunyang'ananani.''³³Iye adawatawira iwo, ''Nimbani mayi na abale wangu?'' ³⁴Adanyang'ana wanthu omwe akhala mkuzungulira iye achilewa, ³⁵"Nyang'anani, pano mayi wangu na abale wangu! Mwachifuniro chache Mulungu ambapereka mchimene, nana, namayi''

Chapter 4

¹Pomwe adayamba kupfunzisa m'phepete mwa nyanza, thimu lizinji la wanthu lidagwezekana kuzungulira iye. Iye adapita m'mwadiya, achikhala pansi m'mwadiyamo. Thimu lense la wanthu lidakhala mphepete mwa nyanza. ²Iye adapfunzisa bzizinji m'dzifanizilo, ndipo mubzakupfunzisa bzache, ichi ndicho adalewa.³''Bverani! Mulimi adayenda kukafesa mbewu zache. ⁴Pomwe iye adafesa, mbewu zinango zidagwera munjira, ndipo mbalame zidabwera zichijonkhona. ⁵Mbewu zinango zidagwera pathanthwe, pomwe pakhalibe mataka mazinji. Zidakulumiza kuwuma thangwe mbewuzo zikhalibe kuzika mizu.⁶Pomwe dzuwa lidagaka, mbewuzo zidafota thangwe zikhalibe mizu. Mbewu zinango zidagwera paminga. ⁷Pomwe mingazo zidakula zidatazisa kukula, ndipo zilibe kubala bzipatso⁸Mbewu zinango zidagwera pa nthaka yabwino zidamera, zidakula zichibeleka bzipatso, zinango bzakuwanda makhumi matatu, zinango makhumi matanthatu ndipo dzana libodzi.'' ⁹Iye adalewa, ''Omwe anamakutu yakubva, abve.''¹⁰Pomwe Yesu akhali yekha, iwo omwe akhali pafupi na iye pabodzi na anyakupfunzira wache khumi na awiri adabvunza iye bza chifaniziro chile. ¹¹Iye adalewa kuna iwo, ''Kuti, chinsinsi chamulungu chaperekedwa kunayimwe. Koma kwa omwe alikunja bzinthu bzense bzidalewiwa m'bzifanizilo, ¹²Natelepoyo pomwe kuwomwe anzawona koma neye kuwona chinthu ndipo kubva anzabva koma neye kubvesesa kuti pinango angachungunike mulungu achiwakhululukira iwo.''¹³Pamwepo Yesu adawauza kuti, ''Kodi mukubvesabe lini fanizoli? Tsono munzazindikira tani fanizo linango lililense?'' ¹⁴Nyakufesa ambafesa mafala. ¹⁵Wanthu winango alingati mbewu zakugwera munjira, ndipo mafala yakafesedwa. Akatondo kuyabva satana ambabwera mkuchosa mafala yomwe yafesedwayo mwa iwo.¹⁶Ndipo mbeu zakufesiwa paminyala ndio omwe ambabva mafala ndipo panthawi yomweyo ambayatambira nakukondwa. ¹⁷Ndipo yambamera lini mizu pa iwo, naterepoyo yambakhala lini kanthawi. Mabvuto kapena masautso yakafika thangwe la mafala yamulungu, ambagwa kamkulumize.¹⁸Ndipo winango alininga mbewu zakufesedwa pakati pa minga. ¹⁹Koma bzakusamalira bza dziko lino chinyengo chachuma na bzakubinga bza bzinthu bzinango bzimbabwera m'kukhotcha mafala, ndipo bzimbachitisa kuti asaye kubala bzipatso. ²⁰Ndipo iwo wakufesiwa pa ndovolo ndiwo wale omwe ambabva mafala ya mulungu, achiyatambira ndipo ambabala bzipatso makumi matatu winango makumi matanthatu winango dzana libodzi kuthumizira popo.²¹Yesu adati kwa iwo, ''Kodi mumbatenga nyale kuyenda nayo mnyumba mkuyika m'dengu kapena pansi pa kama? Mumbabwera nayo muchitula pa chakuyikira chache. ²²Pakuti chilichense chakubisika chinzachosiwa padecha, ndipo chilichense chachinsinsi chinzachosiwa padecha. ²³Penu winango anamakutu yakubva wabva!''²⁴Iye adalewa kwa iwo, '' kumbukirani bzomwe mudabvunza, pakuti muyezo omwe mumphatisa basa ngomweyo unzaphatisiliwa basa kuyezela imwe ndipo anzathumiziliwa kwa imwe. ²⁵Thangwe omwe iye alinabzo anzapasiwa bzinango, ndipo uyo alibe ne chomwe aniyesa kuti alinacho chinzatengiwa.''²⁶Iye adalewa pomwe , ''Ufumu bwa mulungu buli ngati munthu womwe adafesa mbewu zache pansi. ²⁷Iye akhagona na kumuka usiku na masikati, ndipo mbewu zingamera zikhakula, iye anidziwa lini momwe zinichitira. ²⁸Mataka yanibala bzibalo bzache bzokha: Chakutoma ni mmera, chachiwiri ni ngalengale, pamwepo maso yakukhuma mungalengale. ²⁹Pomwe mbewu zile zakhuma, iye mwakamangu anitumiza chikwakwa thangwe kukolola kwafika.''³⁰Pomwe adalewa, ''Tinidza ndendemeza na chani ufumu bwa Mulungu, pinango tinzandendemeza na chani pabzifanizo bzache? ³¹Ili ningati mbewu ya lobo, yomwe, pomwe yafesiwa, njing'ono kwa mbewu zense padziko la pansi lino. ³²Koma, pomwe inibzaliwa, imbakula ndipo ichibala kuposa mbewu zense za m'minda, ndipo imbakonza mitawi ikulu ikulu yakuti mbalame za m'dzawulu zimbakonza bzitsa bzawo m'mithunzi mwache.''³³Na mandendemezo ningati limweli iye adalewa mafala kuna iwo, ningati momwe iwo adakwanisa kubvesesa, ³⁴ndipo iye alibe kusewera nawo pakusaya m'dendemezo. Soma pomwe iye akhali yekha, iye adafotokoza chilichense kuna anyakupfunzira wache.³⁵Pansiku imweyo, maulo yatakwana, adati kwa iwo, ''Mbatiye ng'ambu inango ire.'' ³⁶Naterepoyo adasiya thimu lire, achitenga Yesu momwe akhaliri mu mwadiya. Pakhana pomwe mi mwadiya inango ikhaendambo ng'ambu imweyo. ³⁷Pomwe akhali pakati pa nyanzapo padayambika chonzi chakunyanya, ndipo madzi yakhakhaphwikira kupita mu mwadiyamo mwakuti kusala pankiti kudzala.³⁸Koma Yesu akhali mtulo, atatsamira nsago wache. Adamumusa, achiti, ''m'phunzisi, mulibe nabzo basa kuti timfuna kufa ife? ³⁹Iye adalamuka, achitsimula chonzicho achiti kwa nyanzayo, ''Mtendere! Khala chete!'' Ndipo chonzicho chidalekeza, zyai pakhana bata la mphabvu⁴⁰Ndipo adati kwa iwo, ''Thangweranyi muna mantha? mukalibe chikhulupiliro basi?'' ⁴¹Adadzalidwa na mantha makulu achilewa kwa wina na mwayache, ''Uyu tsono m'bani, thangwe onani neye chonzi pomwe chikumbamubvera?''

Chapter 5

¹Iwo adabwera mbali inango ya nyanza, mphimpha za Geresa. ²Pomwepo Yesu adabuluka mu mwadiya, payi wa mzimu wakunyansa adabwera kuchokera kuthenje.³Munthuyo akhakhala kuthenge. Ndipo pakhalibe ne m'bodzi akadakwanisa kumumanga, ne na njema. ⁴Pakuti akhambamangiwa kawiri kawiri na matandadza na njema. Ndipo adaphwedza njema na kugwatagwata matandadza.Ndipo pakhalibe munthu womwe akadakwanisa kumufuwa.⁵Nsiku zense akhakhala kuthenje nakumapiri, iye akhambalira nakumbabzichekacheka naminyala. ⁶Pomwe iye adawona Yesu napatali, adamuthangira na kumugodamira iye.⁷Iye adalira mwakukuwa, ''Tsono ndinachiyani ine kwayimwepo, Yesu, mwana wa Mulungu.mkuluwense? Ndikukukumbilani kuna Mulungu wanu, nampodi kundibonelesa ine. ⁸''Pomwe iye adalewanaye, ''Bulakunja chimzimu chakuyipa kwa payiwa.'' Iwe chi mzimu chakuyipa.''⁹Adamubvunza iye, ''Dzina lako ndiwe mbani?'' Iye adamutawira, ''Dzina langu ndine Legio, thangwe tilipo azinji.'' ¹⁰Adamukumbila pomwe iye kuti nampodi kuwabulisa kunja kwa Legio.¹¹Ndipo pakhana thimu la nkhumba zikhadya ku phiri, ¹²ndipo adakumbira iye, achiti, "Titumizeni ife munkhumba; kuti tipite momule.'' ¹³Ndipo iye adawabvuma; mizimu yakuyipa idabula nkukapita mwa nkhumbazire, ndipo zidathamanga nkhupolika nkhukapita mnyanja, ndipo pafupifupi nkhumba bzikwi bziwiri zidapita mnyanja.¹⁴Ndipo omwe akha dyesa nkhumbazire adathamanga kukalewa bzomwe bzidachitika mumphimpha na chipande cha dzikolire, ndipo wanthu adayenda kuti akawone bzomwe bzidachitika bzire. ¹⁵Ndipo adabwera kwa Yesu adawona payi ule akhadaphatiwa nabziwanda bza Legio, akukhalapansi, akhadabvala mwakulongosoka mwa nzeruzache ndipo iwo adagopa.¹⁶Iwo omwe adaona bzobzile adafotokozera anzawo bzomwe bzikhachitika bzile,ate adafotokozera pomwe bzankhumba bzile. ¹⁷Ndipo adamukumbila iye kuti achoke kumbuto kwawo kule.¹⁸Pomwe iye adapakila mu mwadiya, payi wa bziwanda adakumbiriwa kuti akhale naye. ¹⁹Koma Yesu alibe kumubvuma iye, Tsono adalewa na iye, ''Ndoko kumuyi kwanu na kwawanthu wako ukawauze iwo bzomwe mbuya wakuchitira iwepo, na momwe iye wakuchitira chifundo.'' ²⁰Ndipo adamuka nkhuyamba kulalikira ku Dekapoli bzinthu bzikulubzikulu bzomwe Yesu adamuchitira iye, ndipo wanthu wense adadabwa.²¹Pomwe yesu adayambukapomwe ng'ambu inango pa mwadiya,Thimu la wanthu lida gwezekana kumuzungulila iye, pomwe iye akhali mphepete mwa nyanza. ²²Pamwepo mkulu mbodzi wa sunagoge dzina lace Jairo adabwera, ndipo pomwe adamuona iye.adagwa pansi panzayo zace. ²³Adakumbira kwenekwene ,achiti, ''Mwanangu mkazi wasalapankiti kufa. ''Ndikukumbirani, bwerani mudzabzatike maboko pana iye kuti angakhalebwino komanso namoyo.'' ²⁴Tsono iye adamutewera, ndipo thimu la wanthu lidamutewera nakupsindiza iye.²⁵Tsapano pakhana mayi omwe akhana nthenda yakutaya mulopa kwa magole khumi na mawiri. ²⁶Adabonera kwenekwene kufamba mwa anyabezi ate adamala kudzonga bzithu bzizinji bzomwe iye akhanabzo, koma mmalo mwakuti alimbe bzikhayipiratu khenekwene. ²⁷Pomwe adabva mbiri ya Yesu, adabwera kumambuyo kwa thimu la wanthu ate adakhuya nkanjo wa Yesu.²⁸Ndipo iye adalewa kuti, ''Ndikatondo kuphata chakubvala chache iye, ine ninzachira. ²⁹''Pomwe atandomuphata iye, mulopa adaleka kuchoka, ndipo adabva mthupi mwache kuti walimba kumatenda yache ya nsundi.³⁰Yesu mwakamangu mangu adadziwa kuti mphabvu mthupi mwache zabula. Iye adatembenuka nkhubvunza thimu la wanthu achiti, ''Nimbani waphata bzakubvala bzangu?'' ³¹Ndipo wakupfunzira wache adalewa naye, mukuwona thimu likukunyederaniri, koma mukulewa kuti, Mbani wandiphata?'' ³²Koma Yesu adanyang'ana nyang'ana kuti awone iye wachita bzobzi.³³Mayiyo, pakudziwa chomwe chidamuchitikira, adagopa nakunjenjemera. Adabwera nkugwa pafupi na iye achimuwuza bzachadidi bzense. ³⁴Iye adalewa naye, ''Dende iwe, chikhulupiliro chako chakupsuzunyusa. Ndoko mwamtendere ukhale mwakuchira kuchibonereko chako.''³⁵Uko iye akusewera, wathu winango adabwera kuchokera kwa anyakutsogolera wa sunagoge, achiti, ''Dende lako lafa. Ukumubonereseranyi pomwe mpfunzisiyi?''³⁶Ndipo Yesu alibe kubziphatizira basa bzomwe bzikhaseweriwa bzire, tsono adawuza nyakutsogolera sunagoge, ''Nampodi kugopa. Undokhulupilira.'' ³⁷Alibe kubvuma kuperekeziwa na wina aliyense kupambula Petulo, Yakobo, na Yohani nchimwene wache wa Yakobo. ³⁸Iwo adabwera kumuyi kwa nyakutsogolera sunagoge ndipo adawona wanthu akuchita baludya; iwo akhakuwa nakulira kwenekwene.³⁹Pomwe iye adapita mnyumba, iye adalewa nawo, ''Thangwe lanyi mukukuwa nakumbalira? Mwana alibe kufa koma wandogona.'' ⁴⁰Ndipo adamuseka iye. Koma iye adawabulisa panja wanthuwense adatenga babache na mayi wache na omwe akhanaye pabodzi. Adayenda nawo pomwe pakhana mwana ule.⁴¹Iye adatenga boko la mwana nkhulewa naye kuti, ''Talitha, Koum!'' Komwe kuthumbudzulira kwache ni, ''Kadende iwe, Ndikulewalewa na iwe, muka,'' ⁴²Mwaka nkulumize dendelire lidamuka nkhufamba (iye akhana magole khumi na mawiri yakubadwa). Iwo mwakamangu mangu adadabwa kwenekwene . ⁴³Iye adawatsindika nakuwauza kuti wina aliyense nampodi adziwe bzobzi. Kinangoka adawauza kuti amupase chinthu kuti adye.

Chapter 6

¹Pomwe iye adabulukira kudziko kwawo, waku pfunzira wache adamutewera iye. ²Tsiku la sabudu litafika, iye adapfunzisa mma sunagoge. Wanthu azinji adamubva iye ndipo adazimbwa. Adalewa, ''Umweyi wabzitenga kuponi bzobzi?'' Nzeru yakupasiwa na munthuyu njakutani?'' ''Na bzamphabvu bzomwe iye alikuchita na manja yache?'' ³''M'neye misiri wamiti uyu, mwana wa Maliya na adzinza wache wa Yakobo na Yose na Yuda na Simoni? azinana wache tilinawo lini pabodzi pomwepano?'' Kinangoka adanyansidwa naye.⁴Yesu adalewa na iwo, ''Mlaliki ambakhala alibe ulemu, kupambula kumuyi kwao na pakati pa adzinza wache na mnyumba mwache.'' ⁵m'mpomwe komkule alibe kuchita bza mpfabvu, bzense soma adaika manja yache pa wanthu atenda ang'onong'ono adalimba. ⁶Iye kinangoka adazimbwa nakusaya chikhulupiliro chawo. Kinangoka adafambafamba miyi yense achipfunzisa.⁷Iye adawachemera khumi na awiriwo achiyamba kuwatumiza awiri awiri, adawapasira nyonga ya bzimizimu bzakuyipa, ⁸adawauza nampodi kutenga kachinthu kalikense kapaulendo, soma m'psimbo yokha- ne mkate, ne sakha, pinango kobiri bolosa mwawo- ⁹soma mubvale nsapato nampodi kubvala makamiza mawiri.¹⁰Iye adalewa na iwo, ''Kulikwense komwe mumpita mnyumba, mukakhale kumweko kufikira na kubwerera. ¹¹Kulikwense kumbuto yomwe amkutambilani lini, amkumvelani lini imwepo, pakuchoka kumweko, bzikhupheni pfumbi lili kunzayo zanu bukhale bumboni kuna iwo.''¹²Pomwe adabula kukalalikira wanthu adatembenuka mitima. ¹³Adachosa bziwanda, nakupaka chomada wanthu azinji atenda adalimba.¹⁴Mfumu Helodi idabva ibzi, telepa dzina lache la Yesu likubvekera. Pomwe adalewa terepayi, ''Yohani wamuka kwa wakufa, thangwe lache alikuchita bza mphanvu iye'' ¹⁵Ndipo winango adalewa, ''Telepa ni Yeriya. ''Iye ni mlaliki, Winango adalewa, pinango m'bodzi mwa alaliki wale.''¹⁶Pomwe Helodi adabva ibzi adalewa achiti, ''Yohani, Womwe ndam'ngata msolo, wamuka iyeyo.'' ¹⁷Kinangoka Helodi mwanikachiro adatuma wanthu kukaphata Yohani nkhum'manga mnyumba ya akaidi thangwe la Helodiya (mkazi wa filipo), thangwe adalola iye.¹⁸Pomwe Yohani adalewa kwa Helodi, ''mpsakusaya kubvumiwa iwepo kukhala naye mkazi wa dzinza wanu,'' ¹⁹Pompale Helodiya adadana naye kufuna kumupha, soma iye alibe kukwanisa, Pompale ²⁰Helodi adagopa Yohani; pakudziwa ni munthu wakulungamira na wakuchena moyo, mpomwe adamukoya iye pabwino. pomwe adabva iye adamala nzeru, nakusekerera na kubvera iye.²¹Pompale padafika nsiku chaiyo nsiku ya kubaliwa kwache kwa Helodi iye adawakonzera madyerero ya malinge yache na akazembe wache na wanthu wakubveka mu Galileya. ²²Pompale mwanache wa Helodiya mkazi adapita yekha kudzabvina, adamukomedwesa Helodi mkukhala naye pa bzakudya. Pfumu ile idalewa kuna mkazi ule, ''Kumbira chirichense ukufuna kwa ine ninzakuchitira iwepo.''²³Pompale adamulumbirira telepayi, ''Chilichense chomwe undikumbira ninzakupas aneye upfumu bwangu. ²⁴Iye adabula kuna mayi wache, ''Ninzakumbira chani?'' Iye achiti, ''Msolo wache wa Yohani m'batizi.'' ²⁵Iye mwakamkulumize adayenda kwa pfumu, kukakumbira terepayi, achiti, ''Ine ndikufuna mundipase, tsampanopali, Msolo wache wa Yohani M'batizi mumbidzi.²⁶Kinangoka pfumu idabva nsisi maningi, soma thangwe la malumbiro yache na womwewale akhakhala pa chakudya alibe kufuna kumulambiza. ²⁷Pompale pfumu idatuma msilikali mkumutonga akatenge msolo wache iye adayenda kukagwata msolo mnyumba ya pelezo. ²⁸Adatenga msolo wache mumbidzi nkhumupeleka kwa mkazi ule pompale mkazi ule, adaupereka kwa mayi wache. ²⁹Pomwe anyakupfinzira adabva ibzi, adabwera kudzatakula chitanda chache mkuchika muthenje.³⁰pamwepo anyakupfunzira adagumana kuna yesu mkumuuza cilichense adacita na bzense bzomwe ³¹adapfunzisa.Iye adalewa nawo; ''Bwerani imwepo mwekha kumbuto ya chipululu mupume kanthawi pang'ono.'' Kinangokoka wakubwera na wakuchoka akhali nyalunyalu, akhalibe nthawichaiyo yakudya . ³²Pamwepo adachokera mwadiya kuyenda kumbuto inango okha.³³Pamwepo adawaona akumuka pompale azinji adawabulukira, adawathamangira pabodzi kumwekule kuchokera mmiyi mwense, nakuwapinzula. ³⁴Iye adabula mkuona, thimu lizinji la wanthu, adaphatiwa na nsisi nayiwo, thangwe akhali ngati mabila yakusaya nyakabusa. Popale adayamba kuwapfunzisa bzinthu bzizinji.³⁵Popale dzuwa lidapendeka, anyakupfunzira wache adabwera kuna iye achilewa, ''Mbuto ya wanangu ni chipulu, dzuwa lapendeka chadidi. ³⁶Mumuze alamuke kumilaga na kumiyi yakufupikirana akabzigulire okha chinthu chakudya.''³⁷Soma iye adatawira kuna iwo, ''Apaseni chakudya ndimwepo.'' Adalewa kuna iwo, ''Ndokoni mukagule buledi madzana mawiri iwo adye?'' ³⁸Iye adalewa kuna iwo, ''Munamikate mingasi? Ndokoni mukawone.'' Pomwe adakaona , achiti, ''Mikate michanu na nsomba ziwi.''³⁹Adawatonga wense kuti akhale pansi magwere magwere pamawupswa yakubiliwira. ⁴⁰Iwo adakhala magwere magwere bzulu khumi na bzichanu. ⁴¹Iye adatenga mikate michanu na nsomba ziwiri, nakunyang'ana ku dzaulu, nakudalisa, nakugawa mikate nakugawira nakupeleka kwa anyakupfunzira wache kulonza wanthu. Iye adawapasa nsomba ziwiri wensenewo.⁴²⁴³⁴⁴Wense adadya adakhuta. Popale adalokota makombo bzutundu khumi na bziwiri na msomba. Popale omwe adadya mikate akhali amuna bzulu bzichanu.⁴⁵Mwakamangumangu iye adakakamiza wakupfunzira apita mwadiya mphepete, ku Betasaida, pomwe iye yekha akhauza thimu lire kuti lilamuke. ⁴⁶Pomwe adalamuka iye kuyenda, kuphiri kukapemba. ⁴⁷Pakukwana mawulo mwadiya akhali pa kati pa nyanza. Na iye akhali yekha pa dzaulu.⁴⁸Pakuwona akubonelesiwa, nakutchobva, mphepo idabwera mkugumana nawo. Mkati mwa usiku bwa chinayi adabwera kuna iwo. ⁴⁹Pomwe adamuona akufamba pa dzaulu pa nyanza, kiti awapinzule iwo. akhayesa ninga chipoko ndipo adalira, ⁵⁰pomwe adamuwona iye wense adatetemera. Popale adalewa nawo, Limbani moyo! Ndine pano! nampodi kugopa!''⁵¹Pamwepo iye adapakira pabodzi mwadiya, napo mphepo idaleka. Adadabwa kwelekwene mwa iwo okha. ⁵²Pomwe akhalibe kubulukila mikateyo. Miyoyo yao ikhadauwa.⁵³Pomwe adayambuka, adafika pa dzaulu pa Genesarete nakuwa kotcheza padoko. ⁵⁴Pomwe adabuluka mwadiya wanthu adamuzindikira pamwepo, ⁵⁵adathamangira miyi yense mkuyamba kutakula wanthu anyakudwala pa mphasa zao kukafika komwe adabva akhali iye.⁵⁶Kuli kwense iye adapita mmiyi, pinango mmilaga, pinango dziko, kinangoka wanthu adagonesa anyakudwala kusika. Mkukumbira iye aphate mphonje yachakubvala yokha, wense womwe adaphata adalimbisiwa.

Chapter 7

¹Tsono Farisi na anyakunemba winango adabwera kuchokera ku Yerusalemu mkugwezekana mwaku mzungulira iye.²Tsono adawona akupfunzira wache winango akhadya na kusaya kusamba mmanja, mukhali mwakupswipa. ³(Nakuti Afarisi na yuda wense ambadya lini neye kusamba mmanja, mwa mwambo wamakolo yawo. ⁴Tsono Afarisi pakucholera kumsika, ambadya lini neye kusamba mmanja, nakuti akaphata nkutamira bzinthu, ninga mikombo, bzikakalango,bzisero, na bzinango bzakunyamulira bza kudya.)⁵Tsono Afarisi na anyakunemba amdabvunza Yesu, "Thangweranyi anyakunzira wanu akueweza lini mitemo yamakolo, iwo aili kudya neye kusamba mmanja?⁶Tsono adalewa kuna iwo, ''Yesaya adaleweratu bwino bza mtsogolo kwa imwe. Ninga kudambiwa, 'Wanthu awa ambanditenda ine namilomo yawo, soma namitima yawo aliktali na ine. ⁷Mmwa iwo ambanditumikira ine ,nakupfunzisa malangizo kwa wanthu.'⁸Imwe mwaleka malamulo ya mulungu mukoya miyambo ya makolo wanu.'' ⁹Iye adalewa nawo iwo, ''Mukulamba kukoya ya Mulungu soma mukukoya miyambo ya chikiunja! ¹⁰Tsono Mose adalewa, 'Lemekeza babako na mamako ;nakuti, 'Iye wakuwa chakuipa babache neye mamache afe basi.'¹¹Tsono imwe mukulewa, 'Penu munthu anilewa babache pinango mamache, ''Chilichonse chomwe chimbaku thandizani Corban''' (iyi timbalewa kuti 'Chakupasa cha Mulungu',), ¹²tsono anibvumiziwa lini pomwe kuchita kuchita chili chense kuna babache neye mamache. ¹³Imwe mukuipisa mafala ya Mulungu na miyambo yomwe mwaphata. Na bzinthu bzinango bzizinji ibzo mwachita,''¹⁴Iye adachemera pomwe thimulire achiliuza kuti, ''Nditetekerani ine, mwensene, ndipo mubvesese. ¹⁵Palibe chinthu chakuchoka kunja chomwe chingamuipise chikapita mthupi mwache, soma chomwe chimba choka mthupi ndicho chinga muipise.'' ¹⁶Mubzakunembera bzakale mulibe ndime imweyi. Penu munthu anamakutu, abve.¹⁷Tsono pamene Yesu pa thimupo adapita nyumba, ankupfunziraadabvunza mwakumuyesa. ¹⁸Yesu adalewa, ''Imwepo mukubvesesa lini basi? Mukuona lini kuti chilichense chakupiita mwa munthu kuchokera kunja chingamuipise lini, ¹⁹thangwe chimbapita lini mumtima, soma chimbapita m'mimba nkhukachoka kuthengo?'' Nakulewa terepoyo Yesu adachenesa bzakudya bvensene.²⁰Iye adalewa. ''Chomwe chimba choka mthupi mwa munthu ndicho chimbamuipisa. ²¹Nakuti mkati mwa mtima munthu, ndimo mumba chokera nzeru zakuipa,chilakolako cha chigololo,umbava na kupha, ²²chigololo, kuphakuba masiliro, bvakuipa,chinyengo, chinyanso, makiliyado, kubzikuza, kupusa. ²³Bzakuipa bzensebzi bzimbachokera nkati mwache,ndibzo bzimba muipisa munthu.''²⁴Iye adamuka achichoka komweko achiyenda kumzinda Turo naku Sidoni. Kumweko adatita nyumba, kuti wanthu nampodi adziwe komwe iye ali, koma alibe kukwanisa kubisala. ²⁵Pomwepo mkazi winango akhana mwana wa mkazi ankhagwa bziwanda adabva bza iye adabwera kudza godamapa nzayo zache. ²⁶Tsono mkaziyo akhali Muherene ntundu wache Msurofonika. Tsono adamukumbira iye kuti afuluse bziwanda mwa mwanayo.²⁷Iye adalewa naye, ''Mudikireni mwana ayambe kudya. Poti m'bzabwino lini kutenga mkate wa mwana kupasa mbwaya.'' ²⁸Tsono iye adatawira achilewa kuna iye, ''Inde, Mbuya, neye mbwaya zimbadya bzakusala pa meza ya kudyera wana.''²⁹Iye adalewa kuna iye, ''Thangwe la bzomwe walewa, podi kuyenda. Chiwanda mwa mwanako chachoka.'' ³⁰Iye adabwerera kuyenda kumuyi kwache achikagumana mwanayo atagona pa talima, na chiwandacho chita choka.³¹Kinangoka adayendapomwe ku mzinda wa Turo, achidzera ku Sido mpakana ku nyanza ya Galileya mpakana kumbuto Dekapoli. ³²Adabwera naye kwa iye munthu winango akhali nkhuthwi na chikukumira, iwo adamukumbira kuti amubzatike manja.³³Kinangoka achiyenda naye patali na thimu payekha, iye adapisa bzala mkhutu mwache ,ndipo ampsipira achiphata lilime lache. ³⁴Kinagoka adajiguma kudzaulu, achipuma mwakuwusa moyo achilewa kuna iye, ''Ephphatha,'' ndiko kulewa kuti, ''Fungula!'' ³⁵kabodzi nakabodzi makutu yache yada funguka, chaku manga lilime lache chidatsudzuka,pomwepo adayamba kulewalewa bzakubzeka bwino.³⁶Yesu adawatsinda kuti nampodi awuze munthu aliyense, kuwatsinda adachita kule ndiye lemwe kufamba achilewa bzobzi. ³⁷Iwo adabwa kwenekwene, achilewa, ''Wachita bzinthu bzensene bzabwino. Iye akuchitisa akhuthwi kuyamba kubva na abewewe kulewalewa.''

Chapter 8

¹Nsiku zomwezo, kukhana pomwe thimu, tsono pakhalibe bzakudya. Yesu adachemera anyaku pfunzira

wache adalewa nawo,

²''Ndikubva nsisi na wanthuwa thangwe ndakhala nawo nsiku zitatu tsono alibe bzakudya. ³Ndikawauza kuti neye kudya, angayambe kukomokera panjira . Winangowa achokera kutali.'' ⁴Anyaku pfunzra wache adamutawira iye, ''Nkhuponi tingamane na bzakudya mchipululu muno kuti wanthu akwane?''⁵Tsono adawabzunza, ''Muna mikate mingasi? iwo adalewa, ''Minomwe.'' ⁶Iye adalilamula thimulo kuti likhale pansi. Iye adatenga mikate minomweyo,achiyi pempherera,achii bedula iyo. Iye adayipereka kwa anyakupfunzira wache akanati kuwapasa, pambuyo pache adalipasa thimulo.⁷Tsono akhana pomwe tunsomba tung'onong'ono, tsono atamaliza kupemphera, iye adalamula anpfunza kuti awapase. ⁸Iwo adadya achikhuta, adalokotesa bzakusala bzisero bzinomwe bzakudzaza. ⁹Pakhana wanthu pafupifupi bzulu bzinai. Kinangoka adawauza kuti ayende. ¹⁰Pomwepo iye adakapita mwadiya na anyakupfunira wache, tsono iwo adyenda ku mzinda wa Dalmanuta.¹¹Tsono Afarisi adachoka nkhuyamba kubvana na iye. Iwo adafuna iye awaonese chidziwiso cha kudzaulu, kukhali mmuyezera utowa. ¹²Iye adabulusa moyo na mzimu wache achilewa, ''Thangwe m'badwo uwu ukufuna chidziwiso? Mchadidi ndikulewa kuna imwe, kulibe chidza perekiwa na m'badwo uno.'' ¹³Tsono iye adawasiya iwo, achipita pomwe m'mwadiya, achiyenda ng'ambu inango.¹⁴Tsono anyakupfunza akhada yebwa kutenga mikate , Iwo akhalibe kutakula mizinjikoma koma m'bodzi m'mwadiyamo. ¹⁵Iye achiwalangiza iwo, achilewa, '' Nyang'anani ndipo nyang'anisisani bzakudya bza Afarisi na bza bzakudya bza Herodi.''¹⁶Anyapfunzira adang'aniza winango na mwanzache pankhani mkate. ¹⁷Pamene iye dadziwa ibzi, iye adawabvunza iwo, ''Thangwe lanyi muku yang'anizana kuti mulibe mkate? mpakana lero munat kuona neye kuddziwa? kani muna mitima yakuuma?¹⁸Maso munayo, soma imwe mukuona lini? Makutu munayo soma imwe mukubva lini? ¹⁹Imwe mukukumbukani? Pamene ndidabedula mikate michanu pampikiti wa wanthu bzulu bzichanu ,nimadengu mangasi yadasala yakudzaza yamikate yomwe muda lokota?'' Iwo adatawira, ''Khumi na miwiri.''²⁰''Pamene ndidabedula mikate minomwe pampikiti pa wanthu bzulu bzinai, nimadengu mangasi yadasala ya mikate kakudzaza?''Iwo adamutawira, ''Minomwe.'' ²¹Iye adalewa, ''Imwepo mukudziwa lini?''²²Iwo adayenda ku Betisaida.Wanthu adabwera naye munthu zimola kuna iye achikumbira Yesu kuti am'phate iye. ²³Yesu adam'phata boko munthu zimolayo achi choka naye kunja kwa muyi. Pamene adapsipirara mata m'maso mwaso mwache achi sanjika manja pa iye , iyeadabvunza iye, ''Ukuona chinthu chili chense?''²⁴Iye adajiguma, achilewa ,''Ndikuona wanthu ngati miti iku fambafamba.'' ²⁵Kinangoko adaika manja pa im'maso mwache ,tsono maso yache yada funguka, iye maso yache yadabwerera, iye achiona bzinthu bzense bzakuchena. ²⁶Yesu adamuuza iye ayende kumuyi kwache a chimuuza, ''Nampodi kuyenda pomwe m'muyi.''²⁷Yesu adabula na anyakupfunzira achiyenda ku miyi ya Kaisala wa Filipi. Ali m'njira iye adawabvunza anyakupfunzira, ''Wanthu akambandiona ambati ndine mbani?'' ²⁸Iwo adamutawira iye achilewa, ''Yohani M'batizi. Winango ambalewa, Eliya; na winango, 'M'bodzi wa aneneri,''²⁹Iye adawabvunza, ''Apa imwepo mumbati ndine yani?'' Petulo adamutawira iye, ''Ndimwe khilisitu.''

³⁰Yesu adawacheuza nampodi kuti alewe kwa munthu aliyense.³¹Iye adayamba kuwapfunzisa kuti Mwana wa Munthu adzabva kuwawa bzinthu bzizinji, adza lambiwa na akulu na akulu wa nsembe na anyakunemba, achidzaphewa, pakumala kwa nsiku zitatu adzamuka. ³²Iye adasewera mafalaya padecha.Tsono Petulo adamutenga pambali achiyambna kumgaza iye.³³Tsono Yesu adacheuka achinyang'ana anyakupfunzira wache adamugaza Petulo achilewa, ''Choka ndoko kumbuyo kwangu, Satana! '''Iwepo ukuyang'ana lini bzinthu bzinthu bza Mulungu, koma bza wanthu.'' ³⁴Tsono iye adacchemera thimu pabodzi na anyakupfunzira wache, iye adalewa na iwo, ''Penu munthu akufuna kundtewera ine, iye ayambe kubzilambiza yekha, anyamule mtanda wache, achindi tewera ine.³⁵Tsono wense afuna kusunga moyo iwo adzauluza, na iye aniluza moyo na chifunilo cha ine na mafala adzaugumana. ³⁶Munthu adzapindula chiyani kutambila dziko lense lapansi achitaya moyo ³⁷wache?Munthu ankapereka chiyani chaku chinjana na moyo wache?³⁸Tsono wense wakuchita manyazii thangwe la ine na mafala yangu mu m'badwo uno wauputa na wakuphonya, Mwana waMunthu adza nchitirambo manyazi pamene iye adzabwera muulemero wa Babache na agelo wakuchena.''

Chapter 9

¹Ndipo adalewa nawo, ''Chadidi ndikulewa na imwe, alipo winango pano adayimirira pano omwe anzalawidza lini imfa ate anzawona ufumu bwa Mulungu butabwera na ng'onga.'' ²Nsiku zi tanthatu zitamala, yesu adatenga Petulo na Yohani adakwira nawo pa phiri litali pambali pawokha, ndipo adasandulika pamaso pawo. ³Bzakubvala bzache bzidaoneka bzakuyetimira, bzakuchena mbu ninga muwomba wakutsukira nguwo padziko lapansi angabzichenese lini okha.⁴Kinangoka Yeriya na Mose adawonekera kwa iwo, ndipo akhasewera na Yesu. ⁵Petulo adatawira achilewalewa na Yesu, ''Rabbi, bzatidekera ife kukhala pano, tsono bwerani timange tumakhumbi tutatu, kabodzi kanu, kabodzi ka Mose, na kabodzi ka Yeriya.'' ⁶(Pakuti iye akhadziwa lini chomwe amnzalewa.)⁷Mtambo udabwera ndipo udampsinkha iwo. Mumtambomo mudachoka mafala, ''Uyu ndiye mwana wangu nimbamfuna. Mtetekereni iye.'' ⁸Mwadzidzidzi, pomwe adatembenuka, alibe kuwona munthu aliyense na iwo, adaona Yesu yekha.⁹Pomwe iwo akhabuluka m'phiri, iye adawalamula iwo kuti nampodi kawuza wanthu pabzomwe adabziwona kufikira pomwe mwana wa Payi akadzamuka kwa kufa. ¹⁰Ndipo adakoya mafala mwa okha, ndipo adabvunzana bvunzana iwo okha, kuti, ''Kuti kumuka kwa kufa'' kukuthanthawuza chani.¹¹Iwo adamubvunza, ''Anyakunemba adalewa kuti chani anzayamba kubwera ni Yeriya?'' ¹²Ndipo iye adalewa nawo, ''Yeriya wayamba kubwera kudzakonza bzithu bzense. Tsono kwanembiwa chiyani kuti mwana wa payi akuthemera kubva bzakuwawa bzizinji na kuyeziwa bzautowa? ¹³Koma ndakuwuzani kuti Yeriya wa bwera, ndipo adawachitira chilichense chomwe iye akhafuna, pakuti bzidanembewa bza iye.''¹⁴Pomwe adabwera anyakupfunza, adawona chithimu chawanthu wakuzungulira iwo, ndipo anyakunemba akhabvunzana nawo. ¹⁵Pomwe iwo adamuwona Yesu, thimu lense lidadabwa na kumuthamangira iye ndipo adamseweza. ¹⁶Iye adawabvunza anyakupfunza, ''Mukubvunzana chiyani?''¹⁷Ndipo winango wapa thimulo adamutawira, ''m'pfunzisi, ndabwera naye kwa imwe mwanangu,. Anamzimu wakusaya kusewera. ¹⁸Ndipo pensene pomwe um'phata umugwesa, ndipo adachita thobvu pakamwa, achikukuta mano, na ofoka. Ndidawawuza anyakupfunzira wanu kuti amuchose iye, ndipo alibe.'' ¹⁹Iye adawatawira iwo achilewa, mtundu wakusaya kukhulupilira, ninzakhala namwe kufikira ate liti? ninzakulekelerani nthawi yanyi? mubwere naye kwa ine. ''²⁰Ndipo adabwera nalo tswaka kwa iye. Ndipo pomwe chimzimu chire chidamuwona Yesu, popo udangwamba kwenekwene. Ndipo iye adagwa pansi achibvubvunyika nakuchita phobvu kukamwa. ²¹Yesu adabvunza babache, kuti bzimwebzi bzidayamba liti kumuphata?'' Babache adalewa kuti, ''Bzidamuyamba alimwana. ²²Ndipo kawiri kawiri akhamtaya kumoto na mmadzi na kumudzomga. Penu munkwanisa chitani chilichense, tichitireni chifundo na kutithandiza.''²³Yesu adalewa naye, ''Penu mungakwanise'? Bzinthu bzensene bzinkwanisika kwa iye amkhulupilira.'' ²⁴Popale babache wa mwana ule adalira achiti, ''Ndakhulupilira! Thandiza kusaya kukhulupilira kwangu!'' ²⁵Pomwe Yesu adawona thimu lawanthu likuthamangira iwo, adamugaza mzimu wa kuyipayo achiti, ''mzimu wakutazisa kulewalewa na kutazira kubva, Ine ndikutonga iwe, choka mwa umweyu, ndipo nampodi kupita pomwe mwa umweyi.²⁶Ndipo pomwe adakuwa adachita ngati wakomoka ndipo udachoka. Tswakayo adakhala ngati wakufa, terepo wanthu azinji adalewa kuti, ''Iye wafa.'' ²⁷Ndipo Yesu adamuphata boko lache achimudzusa, tsono tswakalo lidamuka.²⁸Pomwe Yesu adapita mnyumba, wakupfunzira wache adamubvunza mbvunzo, ''Thangwe ranyi tatazira kuchosa mzimuyo?'' ²⁹Iye adalewa nawo, ''Mtundu umweyu unkwanisika lini kuchoka na chinthu chilichense koma nakupemphwera.''³⁰Ndipo adachoka kumweko, adayenda ku Galileya. Ndipo iye alibe kufuna kuti aliyense adziwe komwe iwo akhali. ³¹Pomwe iye akhapfunzisa wakupfunzira wache. Iye achiti kunaiwo, ''Mwana wa munthu anzaperekiwa kwa wanthu, ndipo anzamupha. Ndipo angadzamupha pakumala nsiku zitatu anzamuka pomwe kukhala na moyo,'' ³²Ndipo iwo alibe kumubvesesa mafala yamweyo, ndipo adachita mantha kumubvunza.³³Kenangoko adayenda ku kaperenao. Pomwe adapita mnyumba mule adawabvunza, "Mukhauzana chani munjira mule?'' ³⁴Koma iwo alibe kumutawira. Iwo akhagazana munjira kuti mkulu mbani. ³⁵Khalani pansi, iye adachemera wakupfunzira wache khumi na awiri achiwauza, ''Omwe iye akufuna kukhala wakuyamba akhale wakumalizira na wakutumikira wense.''³⁶Adatenga kamwana kang'ono achikayikha pakati pawo. Adamutakula mmanja mwache adalewa nawo, ³⁷''Ule omwe amtambira mwanangu mudzina langu watambira ine; iye wakutambira ine sikuti akutambira ine koma akutambira omwe adandituma.''³⁸Yohani adalewa kuna iye, ''mpfunzisi, tidawona winango akhachosa bziwanda mudzina lanu tsono tidamuletsa, thange akhalilini mwanzathu. ³⁹Koma Yesu adalewa tere, ''Nampodi kuletsa, thangwe palibe omwe anzaphata basa langu mudzina langu omwe tsampanopa lache achindisewera kuna wanthu bzakuyipa kuna ine.⁴⁰Omwe akuipidwalini nafe ngwathu umweyo. ⁴¹omwe ankupasani kaneka ya madzi yakumwa mudzina langu ndimwe wangu wa khilisitu, chadidi ndikukuzani imwe, anzaluzalini mpfupo.⁴²Omwe amchitisa m'bodzi wa maswakaya omwe ambandi khulupilira mkuwakhumudwisa, nibwino munthu wakuterepo kumumangirira chimwala chikulu mkosi mwache achithusiwa mu nyanza. ⁴³Penu boko lako limkuchoseresa, ligwate. Nibwino iwe kudzatambira moyo wa muyaya utapunduka thangwera ine kusiyana nakukhala na manja yense mawiri koma mkudzayenda kumoto, kumoto wakusaya kumala. ⁴⁴Bzakunemba bzakalekale bzilibe kunemba bzobzi, komwe nyongolotsi zao zinzafa lini, ndipo moto wache unzathima lini. Mafala aya yambawoneka mu ndime 48.⁴⁵Penu nzayo yako ikambakuphonyesa, igwate. Ndiponi kudzatambira moyo wakusaya kumala utapunduka kusiyana nakukhala na nzayo zako ziwiri koma mkukathusiwa ku ng'anjo ya moto. ⁴⁶Bzakunemba bza kalekale bzilibe mafala aya. Komwe nyongolotsi zao zinzafa lini, na moto wao unzathima lini .⁴⁷Penu diso lako likukusocheresa, lichosa. Ndiponi kukapita mu ufumu bwa Mulungu na diso libodzi kusiyana nakukhala na maso yense uchikathusiwa ku ng'anjo ya moto, ⁴⁸Komwe nyongolosi zawo zinzafa lini na moto wao unzathima lini.⁴⁹Pakuti aliyense anzayenda kumoto. ⁵⁰Munyu ngwabwino, koma mphabvu yache ikamala, mungayibwezerese pomwe tani? Mukhale na munyu pa mwekha, nakuti pomwe mukhale na mtendere na anzanu wense

Chapter 10

¹Yesu adanyamuka kuyenda kudziko la Yudeya ndipo adayenda ng'ambu ya nkulo wa Yolodano, tsono chithimu cha wanthu chidamutewera pomwe. Iye akhawapfunzisa pomwe, pakuti iwo akhadazerewera kale. ²Ndipo Afalisi adabwera kwa iye kudzamuyeza na kumubvunza, ''Kodi bzakubvumika kuti mamuna aleke mkazi wache?'' ³Iye adawatawira, ''Mose adakulamulani chani?'' ⁴Iwo achiyi, ''Mose adabvuma payi kunemba tsamba lakulekana na kulekana naye.''⁵''Thangwe kuyipa mitima yanu adakunemberani mtemo ,'' Yesu achiti kwa iwo, ⁶Koma kuyambira pa kutoma, 'Mulungu adalenga mamuna na mkazi.'⁷Na thangwe limweli payi anzalekana na babache na mamache ndipo anzaphatinidzana na mkazi wache. ⁸Ndipo awiriwa anzakhala thupi libodzi.' ⁹Thangwe lache chomwe mulungu adamanga, palibe munthu omwe anzachigawanisa.''¹⁰Pomwe iwo akhali mnyumba, anyakupfunza wache adamubvunza pomwe chinthu ichi, ¹¹Iye adati kwa iwo, ''Aliyense wakulekana na mkazache achikalora mkazi winango wachita upombo. ¹²Ndipo mkazi angalekana na bayache achikalodwa na mamuna winango, iye wachita uputa,''¹³Ndipo adachemeresa wana kwa iye kuti awaphate, koma wakupfunzira wache adawaletsa. ¹⁴Koma pomwe Yesu adadziwa, iye adakalipa achiwauza, ''Lekani tuwana tubwere kwa ine, thangwe ufumu bwaku dzaulu buli kwa wana ang'ono.¹⁵Inde ndikulewa namwe, ngati munthu amtambira lini ufumu bwaku dzaulu ngati kamwana kang'ono anzapita lini,'' ¹⁶Adatenga tuwana adatudalitsa pakutusanjizira maboko pa ito.¹⁷Pomwe adayamba ulendo bwache, mamuna m'bodzi adamuthamangila nakumugodamila ndipo adamubvunza iye, ''apfunsisi wabwino, ndichite chani kuti ndidzatambile moyo wakusaya kumala? ¹⁸Yesu adalewa,thangwe lanyi ukundichemela ine wabwino? Palibe wabwino kupambula mbuya basi. ¹⁹Umbadziwa M'temo; Nampodi kupha,nampodi kuchita uputa,nampodi kuba,nampodi kuchita umboni bwakunama,nampodi kunama,lemekeza Babako na mamako.''²⁰Payi achiti, ''Bzensene nimbabzidziwa kuyambila ndili mwana.'' ²¹Tsono Yesu adamunyang'ana ndipo adamufuna. Iye achiti kwa naye, ''Chinthu chibodzi chikusayika. Ugulise bzako bzense upase anyakusauka, ndipo kudala unzakhala nako kudzaulu. Ndipo bwera undilonde ine,'' ²²Namafala yamweya nkhope yache idatsulima pansi ndipo adachoka wakupasa nsisi, thangwe akhali wakudala kwenekwene.²³Yesu adayang'ana ndipo adawuza anyakupfunzira wache, ''Kodi nkwakunesa iwo anyakudala kudzapita ufumu bwa Mulungu!'' ²⁴Anyakupfunzira adadabwa na mafala yache. Ndipo Yesu adawauza pomwe iwo, ''Wanamwe, Psakunesa kwenekwene kwa iwo omwe adadala kukapita mu ufumu bwa Mulungu! ²⁵Psapafupi kuti ngamira iwone una bwansingano kuti nyakudala akapite mu ufumu bwa Mulungu.''²⁶Ndipo iwo adadabwa kwenekwene adabvunzana; Tsono mbani omwe anzapulumuka?'' ²⁷Yesu adawayang'ana achiti, ''Tsono psakukwanisika lini na wanthu koma psakukwanisika na Mulungu,'' ²⁸Petulo adayamba kusewera naye, ''Onani, tidasiya bzense ndipo tidakulondani imwe.''²⁹Yesu adati, ''Chadidi ndikulewa na imwe, palibe munthu adasiya nyumba, ne m'bale wache ne mlongo wache ne mayi ne baba ne mwana ne munda thangwe la ine koma ni mafala yabwino. ³⁰Ndipo iwo omwe amtambira lini bzikwi bzitanthatu padziko; manyumba na azibale na alongo na mayi na baba na wana na minda, pabodzi na masautso, ndipo m'dziko ukubwera moyo wakusaya kumala. ³¹Ndipo iwo wakuyamba anzamalizira, wakumalizira anzayambilira.³²Iwo pomwe akhali munjira kuyenda ku Yerusalemu, koma Yesu akhayenda patsogolo pawo. Wakupfunzira wache adadabwisika, ndipo wense omwe akhamutewera pambuyo adachita mantha. Ndipo Yesu adatenga wakupfunzira wache khumi na awiri adayamba kuwauza ndicho chiniwachitikira pa nthaweyo. ³³''Onani, tikuyenda ku Yerusalemu, ndipo mwana wa payi ankaperekiwa kwa akulu wa nsembe na anyakunemba. Iwo anzalewa kuti iye akufuna aphewe ndipo adamupereka kwa wamitundu winango. ³⁴Ndipo adamunyoza iye, achimupsipira mata, adamutchanga, ndipo adakamupha koma nsiku yachitatu adamuka. ''³⁵Yakobo na Yohani, wana wa Zabedeyo, adafika pa iye achiti, ''Pfunzisi tikufuna mutichitilile chilichense chomwe tinkubvunzani.'' ³⁶Iye adawauza iwo, ''mukufuna ine ndikuchitileni chani?'' ³⁷Adat, ''Tibvumeni ife kuti tikhale namwe mu ulemelero wanu, m'bodzi ku boko lanu la madidi ndipo winango ku manzere kwanu.''³⁸Ndipo Yesu adawatawira, ''Mukudziwa lini chanu mukukumbira. Kodi imwepo mungakwanise kumwera mkombo ubodzi na ine kapena kubatiziwa na ubatizo omwe nim'batiziwa ine?'' ³⁹Ndipo iwo adamutawira iye kuti, ''Inde tinkwanisa.'' Yesu adawauza kuti, ''Mkombo womwe ninzamwera ine munzaumwerambo, na ubatizo bomwe ine ndidabatiziwa nabo imwepombo munzabatiziwambo nabo. ⁴⁰Koma iwo ndiwo an'khala kuboko langu la madidi na ine an'khala ku la manzere ne wangu wa kupa, koma iwo ndiwo adawakonzera.''⁴¹Ndipo pomwe anyakupfunzira wache khumi adabva bzobzi, adayamba kukalipa kwa Yakobo na Yohani. ⁴²Yesu adawachemera kwa iye achiti, ''Kodi mukudziwa kuti iwo aniyesedwa na mbuya anzachita na iwo, ndipo ukulu wawo ambachita pa iwo.⁴³Koma kwa imwepo bzinzatelepoyo lini. Omwe amfuna kukhala nkulu pa gulu panupa akhale kapolo wanu, ⁴⁴omwe amfuna kukhala wakutoma pa mwensemwe akhale kapolo wa mwense. ⁴⁵Pakuti mwana wa payi alibe kubwera kudzatumikiriwa, koma kudzatumikira, nakupasa moyo wache ngati chuma kwa azinji.''⁴⁶Adafika ku Yeriko. Pakuchoka ku Yeriko na wakupfunzira wache na chithimu cha wanthu, mwana wa Tomeyo, Batumeyo, zimola wakukumbira, adakhala pa nsewu. ⁴⁷Pomwe adabva kuti akhali Yesu waku Nazareno, adayamba kukuwa achiti, ''Yesu, mwana wa Davite, ndichitirenimbo nsisi!'' ⁴⁸Azinji ada mtsimula zimola ule, kumuwuza kuti anyamale. Ndopo adalemwa kukuwa basi, ''Mwana wa Davite, ndimverenimbo nsisi!''⁴⁹Yesu adayima achitonga kuti amuchemere iye. Adamuchemera zimolayo, achiti, ''Limba mtima! Muka! Akukuchemera.'' ⁵⁰Adathusa uko chakubvala chache, achidzudzundika, achiyenda kwa Yesu.⁵¹Yesu adamutawira achiti, ''Umfuna ndikuchitire chani iwepo?'' zimola ule adalewa, ''Rabbi, ndikufuna nditambire kuwona kwangu.'' ⁵²Naterepo Yesu adalewa kwa iye, ''Ndoko. Chikhulupiriro chako chakuchiza.'' Kankulumize adayamba kuwona pomwe, ndipo adamutowera mu njira iye.

Chapter 11

¹Tsapano atafika ku Yerusalemu, kufupi na Betifaje na Betania pa phili la Azitona, tsono Yesu adatuma wakupfunza wache awiri ²achiwauza kuti, ''Ndokoni mmuyi ng'ambu ile. Mukakatondo kapita mwemo,munkaona kamphulu ka bulu komwe kakanati kupakiriwa. Kadamanga kakatsudzuleni mubwere nako kwa ine. ³Winango akakati, Thangwe lanyi mukuchita bzobzi?' Mukamuze kuti Mbuya Yesu akukafuna ndipo tsampanopa ankabweresa kuno.''⁴Adayendadi achikakagumana katamangirira panja pa mu mzinda, tsono adakatsudzula. ⁵Wanthu winango womwe akhadayima pomwepo adawamvunza, ''Mukuchita chiyani, kutsudzula ka mphulu tere?'' ⁶Adawatawira bzomwe Yesu adawawuza, ndipo wanthuwo adawaleka achiyenda.⁷Adayenda nako ka mphulu kale kwa Yesu ndipo adamanika bzakumvala bzawo pakansana pache,ndipo iye adakakhalira. ⁸Wanthu azinji adatandika bzakumvala bzawo munsewumo, ndipo winango adatandika bwitsamba bzomwe adakhwaula mminda. ⁹Iwo omwe akhafamba patsogolo na iwo omwe adatewera baludya, ''Ulemerero! Wakudalisika ndiye wakubwera mudzina la Mbuya. ¹⁰Kudalitsike kubwera kwa ufumu wa Baba Davite! Ulemerero ku dzawulu!''¹¹Kinangoko Yesu adayenda ku Yelusalemu achikapita mtchalitchi achicheuka chilichense. Tsapano kwadoka, adayenda ku Betaniya na wale khumi na awiri. ¹²Mangwana yache pakubula mu Betaniya, akhabva njala.¹³Pakuwona napatali muti Wankuyu omwe akhana masamba, adafendera kukaona penu akhadabala bzipatso, ndipo pomwe adafika , Iye alibe kuona chinthu koma masamba yokhayokha, poti ikhalilini nthawe yakubala Nkhuyu. ¹⁴Iye adawuza mutiyo, ''Palibe anzadyapomwe bzakubala bzako. ''Ndipo wakupfunza wache adamva bzobzo.¹⁵Adafika ku Yerusalemu, ndipo adapita Mtchalitchi achiyamba kuthamangisa wakugulisa na wakugula malonda Mtchalitchimo. Iye adazungunuka achigwinya Meza za kobili na anyachinga na makadera ya wale wakugulisa Nkhangaiwa. ¹⁶Akhamvumizalini aliyense kutakula chirichense chakugulisiwa kuyenda nacho Mtchalitchi.¹⁷Iye adawapfunzisa achiti, ''Bzilibe kunembiwa, ' Nyumba yangu idzachemeriwe nyumba yakupemba wanthu wensene'? ¹⁸Akulu wa nsembe na anyakunemba adamva bzomwe iye adalewa, Ndipo adanyang'ana manera kuti amuphe. Thangwe akhagopa kuti chigulu chensene chikhachita mantha na bzomwe akhapfunzisa. ¹⁹Maulo yatakwana, adabula mzindamo.²⁰Atayenda kukazunga machibese, adagumana muti wa nkuyu ule utauma namizi kubodzi. ²¹Petulo adakumbukira achiti, ''apfunzisi, onani! mkuyu mudautemberera ule wauma.''²²Yesu adawatawira iwo, ''Khalani na chikhulupiliro kwa Mulungu. ²³Bzachadidi ndikukuzani kuti penu winango anzalewa kwa phiri iri, 'Choka ukabzithuse mnyanza; ndipo iye achileka kukayikira mumtima mwache bzomwe walewabzo nkukhulupiriradi ndipo bzinzachitika, ndibzo mulungu anzachita.²⁴Thangwe lache ine ndikulewa kwa imwe: Chirichense mumkhumbira na kupemba,khulupirirani kuti munzapasiwa, ndipo chinzakhala chanu. ²⁵Mukayima mkumpemba, mukhululuke mathangwe yense yomwe munayo kwa wanthu wense,ndipo Mbuya wathu wakudzaulu adzakhululukirambo bzakuphonya bzanu. ²⁶Mabukhu ya Maliko yakalekale yakhalibe mafala yamweya: Koma penu munkhululuka lini, Baba wathumbo wakudzulu anzati khululukirambo lini bzakuphoka bzathu.²⁷Adabwelera pomwe ku Yelusamu. Pomwe Yesu akhafamba mtchalitchi, akulu wa nsembe, anyakunemba, na akulu akulu adabwera kwa iye. Adalewa kwa iye, ²⁸''Nimphamvu zayani ukuchitira bzinthu bzimwebwi, ndipo mbani wakupasani mphamvu zakuchita?''²⁹Yesu adalewa kwa iwo, ''Ndikumvunzeni mvunzo ubodzi. Mundiwuze inembo ninzakuzani komwe ndidatenga mphamvu zangu zakuchitira bzimwebzi. ³⁰Ubatizo bwa Yohani budachoka ku dzaulu kapena kwa wanthu? Nditawireni.''³¹Adakambirana okhaokha achigazana achilewa kuti, ''Tikalewa kuti, 'Budachokera ku dzaulu; iye anilewa kuti, 'Thangwe lanyi tsono mukasaya kukhulupirira?' ³²Tsono tikati, 'Budachoka kwa wanthu; ....''Akhana mantha na wanthu, thangwe aliyense akhadziwa kuti Yohani akhali mneneri. ³³Kinangoka adamutawira Yesu achiti, ''Tinziwa lini. ''Kinangoka Yesu adawauza kuti, ''Tsono ninkuzani lini komwe ndimbatenga mphamvu zakuchitira bzinthu bzimwebzi.''

Chapter 12

¹Tsono Yesu adatoma kupfunzisa iwo bzifanizo. Iye adalewa, ''Munthu adalima munda wa bzipaso,achizunguliza tchinga, achichera pakukonzera bwabwa. Iye adamanga matambiko adaudekesa achiupereka mundayo kwa anyakulima .Tsono iye adayenda ulendo bwache. ²Munthawe yache iye adatuma nyabasa kuti akatambire bzipaso kwa nyakulima. ³Tsono adamutenga iye, achimmenya, achimochosa neye chilichense.⁴Adabwereza pomwe kutuma nyabasa winango, iwo adamudzonga msolo achimuchitisa manyazi. ⁵Iye adtumiza pomwe winango, tsono uyu adamupha. Adachita bzibodzi bodziwi na winangowo, achiwamenya, winango achiwapha.⁶Iye adsala munthu m'bodzi wakumtuma, mwanache wa kubverana naye. Akhali wa kumaliza kumtua kwa iwo. Iye adalewa, 'Iwo adzamu nthenthemerera mwana wangu.' ⁷''Tsono anyakulima wale adalewa , 'Uyu ndiye adzakhala mwenekechilo muyi. Bwerani , tiendeni timuphe uyu, mundayu udzakhala wathu;⁸Adamutenga iye, achimupha, achimutaya kunjakwa munda. ⁹Pomwepa mwenekechilo munda achite tani? Iye adzabwera achidza dzonga anyakulima wense tsono adzapereka mundayo kwa winango.¹⁰Imwepo mulibe kuwerenga malemba? Kuti mwala omwe amisiri anyakumanga nyuma ad adulammba udadzakhala pakhona. ¹¹Ibzi bzakuchukera kwa Mulungu, ateye bzakusaya kuoneka m'maso mwathu.'' ¹²Bzitamala ibzyi akuluakulu wa Yuda adayezera kufuna ku m'manga Yesu thangwe akhasewera bzifanizo bza kuwagaza iwo. Tsono adagopa thangwe la thimu la wanthu. Tsono adamuleka iye mkuyenda.¹³Tsono adtuma Afarisi na a Herodi kuti kuna iye kuti akaphate na mafala. ¹⁴Pomwe iwo adafika, adalewa ibzi kwa iye, ''Pfunzisi, tikudziwa kale kuti ndimwe wa kulungama mumba werenga lini bza munthu , thangwe mumba gopa lini aiyense. Imwe mumba pfunzisa bza chadidi bza Mululngu. Bzaku themera kugwata mtsonkho kwa Kayisala owo neye?Timba gwate owo neye?'' ¹⁵Tsono Yesu akhada dziwa kale kunama kwawo, ''Thangweranyi mukundiyesa? Ndipaseni kobilyo ndiyi yang'ane iyo.''¹⁶Iwo adatenga achimpasa Yesu. Adalewa kwa iwo, ''mchibvulibvuli chayani chili apachi ?''Iwo adalewa, ''Kaisala,'' ¹⁷Yesu adalewa, '' Pelekani bzinthu bza Kaisala bzache bza Kaisala, na bzinthu bza Mulungu kwa mulungu.'' Iwo adabwa naye iye.¹⁸Tsono Asaduki, omwe akhalewa kuti kulibe kumuka, adafika kuna iye. Iwo adambvunza iye, achilewa kuti, ¹⁹''Pfunzisi, Mose adatilera, ' Penu munthu m'bale wache wafa tsono wasiya mkazi ,alibe naye mwana, munthu atenge mkaziyo, kuti abale naye iye m'malo ,mwa m'bale wache.'²⁰Iwo akhalipo anomwe pachibale; wakuyamba adatenga iye mkufa, alibe naye mwana. ²¹Tsono wachiwiri mkutenga iyekufa, neye mwana, wachitatu mkuchita pomwe bzokhabzokhabzo. ²²Anomwe wense neye kusiya mwana. Kumaliza kwache, mkaziyo mkufambo. ²³Tsono pachiukiso mkazi adzakhala wayani? Poti abale wense anomwe adakhala naye mkaziyo.''²⁴Yesu adlewa, ''Nithangwe lini lomwelo mukuphonyesa , thangwe neye mafala ya Mulungu neye mphamvu ya Mulungu? ²⁵Pakuti kumuka kwa wafa,ambalowola lini neye kupasiwa banja, koma alingati angelo wa kudzaulu.²⁶Koma bza kukhudzana na wakufa omwe adzamusiwa, mulibe kulewenga mabukhu ya Mose, kulewa bza thengo lire, momwe Mulungu adamuuzira achiti; 'Ndine Mulungu wa Abulahamu na Mulungu wa Isaki na Mulungu wa Yakobo'? ²⁷Iye ni Mulungu lini wa wanthu wa kufa, koma wa wanthu wa moyo. muli kuphenyesa kwene kwene.''²⁸M'bodzi wa anembi adbvanawo mkambilanoyo; adaona kuti Yesu adawatawila bwino. Adamubvunza iye , ''Ni chitongi chiponi chafunika kuposa chense?'' ²⁹Yesu adtawira , ' Lakufunika kwenekwene ndiri, 'Bvaya, Isaraeri,Mbuya wa Mulungu, Mbuya ni m'bodzi. ³⁰Umukonde Mulungu na mtima wako wense, na mzimu wako wense, na nzeru zako zense na mphamvu zako zanse; ³¹Chitongi chachiwiri nchichi, 'Umukonde mwanzako ninga umbabzikonda wekha.' Palibe chitongi chikulu chiniposa ibzi.''³²Mnembi ule adalewa, ''Pfunzisi Wabwino! Mwalewadi bzachadidi kuti Mulungu ni m'bodzi nakuti palibe winango. ³³Kumukonda iye na mtima wense na kumubvesa bzense na mphamvu zense, na kukonda mwanzako ninga kubzikonda wekha kukuposa nsembe za kuika pa pamoto.'' ³⁴Pomwe Yesu adawona kuti watawira mwanzeru , adamuuza kuti , ''Uli lini kutali na ufumu bwa Mulungu.'' Bzitamala ibzi, palibe adakhumba kum'bvunza pomwe Yesu mibvunzo inango.³⁵Pomwe yesu akha pfunzisa mbuto za tchalitchi,iye adalewa , ''Thangweranyi Afarisi ambalewa kut Khilisitu ni mwana wa Davite? ³⁶Davite yekha, na mphamvu za Mzimu Wachena, adalewa, Mbuya adalewa kwa Mbya wangu, ''Khalani kuboko langu lamadidi ateye ndidzayike adani wanu pansi pa nzayo zanu.'' ³⁷Davite makayo adamuchemera iye 'Mbuya.' tsono khilisitu angakhale tani pomwe mwana wa Davite?'' Chithimu cha wanthu chida mutetekera iye.³⁸Mwa bzaku pfunzisa bzache Yesu adalewa , ''Chenjeran na anembi, amba konda kufamba adabvala mikanjo mitali nakumusiwa bzaulemu mumsika, ³⁹ambafuna kukhala m'makadera yaulemu mtchalitchi na mbuto zaulemu m'madyerero. ⁴⁰Iwo amba pondereza nyuba za akazi wamasiye, ambapemphera mapephero matali kuti wanthu awatende. Wanthu omwewa adzatambira chilango chikulu.''⁴¹Kinangoko Yesuadakhala pambali pa bokosi la chakupereka mtchalitchi; iye akhyang'ana wanthu omwe akhathusa kobiri zawo mbokosi. Wanthu azinji anyaku dala akhathusa kobiri ziinji. ⁴²Tsono kudadwera nkusauka mkazi wamasiye adathusa kobiri ziwiri zangwinjiri, adasala alibe chinthu.⁴³Iye adachemera anyakupfunzira wache achilewa kuna iwo, ''Chadidi ndikukuuzani imwe, uyu nyakusauka wamasiyeyu wathusa zizinji kuposa wense omwe athusa chakupereka m'bokosimu. ⁴⁴Kwa wense apereka malingana na bzomwe anabzo. Tsono mkazi wasiyeyu, mwakusauka kwache, waperka kobiri zense zomwe akhanazo.''

Chapter 13

¹Pomwe Yesu adabula kuchokera mtchalitchi, m'bodzi wa anyakupfunzira wache adalewa kuna iye, ''Apfunzinzisi, onani minyala ya kudeka na nyumba zakudeka!,' ²Yesu adalewa kuna iye, ''Ukuona nyumba zamangiwa zikuluzikuluzi?Palibe mwala ubodzi omwe udzakhala paunzache neye kugwesewa.''³Pomwe iye adakhala pa phiri la Azitona kunyang'anizana tchalitchi, Petulo, Yakobe, Yohani, na Andileya adbvunza iye payekha, ⁴''Tiuuzeni ife, bzimwebzi bzidzachitika liti? Tidzaonela bzizindikilo bziponi kuti nthawie yafendera?''⁵Yesu adayamba kuwauza iwokuti, ''Chenjelani nampodi winango kuti akusocheresen. ⁶Azinji adzabwera mudzina langu achilewa kuti, 'ndine ule; adzasocheresa azinji.⁷Pomwe mudzabva nkhondo na mphekesera za nkhondo, nampodi kudza dzidzimukana chimwechi ,chimalizilo chinati kufika. ⁸Pakuti dziko na dziko lidza nyandukirana ufumu na ufumu nyandukirana. Kudzakhalabzibvomelezi na njala mbuto zinji. Ichi mchiyambi cha bwakuwa.⁹''Mukhale cheru. Iwoadza kuperekani ku mphala, ndipo mudza menyiwa tchalichi, Mudzaima pamaso pa anyaku tonga namafumu thangwe la dzina langu. ¹⁰Koma mafala ya yabwino yayambe kulalikiwa kwa mitundu yense.¹¹Pamene iwo adzakumanga achikuperekani, nampodi kudza dandaula kuti munkalewa chiyani. Panthawe yomweyo, chakuti musewere chidzapasiwa kwa imwe; mudza khala lini imwe wa sewera, koma Mzimu waWakuchena. ¹²Mbale adzapereka m'mbale wache kuti aphedwe , na baba mwana wache. Wana adza pereka abereki wao kukapereka kuti akaphedwe. ¹³Mudza wengiwa thangwe la dzina langu,Koma ndiye adza pilira ateye chimalizilo ndiye adzapulumuka .¹⁴Pomwe mudzaona chinthu chakuipa chakudzonga chitaima pa mbuto ndipo mphache lini ;(anyakuwerenga adzadziwe) ''pomwepo amene ali ku Yudeya athawire kumapiri, ¹⁵Iye ali pa nsodzi ya nyumba nampodi kuti abuluke kuti apite nyumba kukatenga chinthu kubula nacho panja, ¹⁶munthu ali yense ndiye ali kumunda nampodi kubwera kudzatenga chakubvala.¹⁷Koma tsoka kwa azikazi omwe adzakhala na mimba na azikazi wakumamisa nsiku zimwezo! ¹⁸Pembani kutibzimwebzi nampdi kuti bzibza chitike nthawe ya jejera. thangwe nsiku zimwezi zidzakhala za kuwawa, zakusaya kundendemera na zakupita kuyambira pachiyambi,pomwe. ¹⁹Mulungu adalenga dzikoli kufikila lero, ndipo bzidza ndendemera lini na yinango. ²⁰Mbuya angadasaya kuchepesa nsikuzo palibe nam'bodzi angada pulumuka. Tsono thangwe la anyakusankhulika,na omwe iye adawasankhula adazifupikisa nsikuzo.²¹Tsono penu winango anilewa kwa imwe , 'Nyang'anani, 'Khilisitu ali kuno!' pinango 'Nyang'anani, iye ali kuno nampodi kukhulupira. ²²Thangwe a Khilisitu wakunama na aneneri wakunama adzaoneka achidzachita bzizindikilo na bzaku dabwisa kufuna kusocheresa, penu nkhuknisika, nawakusankhulika kubodzi. ²³Khalni tcheru! Ndakuuzani bzensebzi nthawe ikanati kufika.²⁴''Tsono pambuyo pakumala pa masautso nsiku zomwezo, 'dzuwa lidzaleka kugaka, mwezi udzaleka udzaleka kugaka, ²⁵nyenyezi zidzagwa kuchokera kudzaulu na mphamvu zomwe ziri kudzaulu zidza gwededzeka; ²⁶Pomwe adzaona Mwana waMuthu alikubwera m'mitambo na mphamvu zakuwanda na ulemerelo. ²⁷Tsono iye adzatutumiza achidza gwezeka pabodzi wakusankhuliwa kuchokera ku mphepo zinayi, kuchokera kumalezero ya dziko kukafika mapeto inango.²⁸Pfunzilani pfunzilo la muti wa mkuyu.Pomwe songa za nthambi zikhala ziikupuka masamba, mumbadziwa kuti mayinza yayambika. ²⁹Pomwepo, pomwe mudzaona bzizindikiro ibzi bzikuchitika, dziwani kuti ine ndiripa pafupi, ndafendera pamsuwo.³⁰Mchadidi ndikuuzani, m'badwo uyu udzamala lini mpakana bzinthu bzensebzi bzibzaoneke. ³¹Kudzaulu na dziko lapansili bzidzamala koma mafala yanguya yadzamala lini. ³²Tsono bza kulewa bza nsiku kapena nthawe, palibe ndiye adziwa neye penu mba angero wa kudzaulu, neye penu Mwana, koma Baba yekha.³³Khalani tchearu nyang'anani, thangwe mukudziwa lini nthawe. ³⁴Mabukhu yinanango yakale ya chi Herene yadambiiwa kuti; Dikhirani! Nyang'anani pemperani.Bzili ngati munthu wakufamba paulendo -adasiya nyumba yache naksiya anyabasa pamuyipo aliyennse nabasa lache ,achilamula alonda akhale natceru nakupenya.³⁵Terepoyo khalani na kupenya mukudziwa lini nsiku yaku bwera mwenekechilo wanyumba adzafika pamuyi; pinango yadzakhala maulo, pakati pa usiku, penu achonwe alikulira, o pinango machibese. ³⁶Pinango iye adzafika mwakudzidzimusa, nampodi adzaku gumaneni mukugona. ³⁷Bzomwe ndikukuuzanibzi ndikuuza aliyense; Dikhilani.''

Chapter 14

¹Tsopano pakanati kupita nsiku ziwiri pannzakhala Pwando la Pasaka na mikate yakusaya bzakufufukisa. Ndipo akulu wa nsembena anyakunemba adamunyang'ana nyang'ana mwakumcchitira ukambowa bwa kummanga nakumupha. ²Ndipo adalewa kuti, ''Mmapwando neye, kuti panga khale kusokosa kwa wanthu.''³Pomwe yesu akhali kubetaniya mnyumba mwa simoni nyamapere ,pomwe adakhala nkumbadya pa meza ,mkazi adabwera kuna iye na nsupa ya alabasitelo ya mafuta yakunutchira, ya nalido wacadidi ya nsengwa ikulu. Adatsotola nsupa nkhuya khuthulira pamnsolo pache. ⁴Ateye pakhana winango omwe akhadakalipa .Iwo adalewalewa kuti,''Thangwelanyi ukudzonga bzobzi? ⁵Pakuti mafutaya yakadagulisiwa ma denarii ,yakupitilira madzana matatu, nakupasa pomwe anyakusauka.''Tsono adamudandaulira mkaziyo.⁶Tsono yesu adalewa , "Mulekeni yekha.Thangwelanyi mukuboneresa? Wandichitira chinthu chabwino kwenekwene. ⁷Pakuti munawo anyakusauka nsiku zense, ndipo palipense pomwe mungafune kuwachira bza bwino mungachite, koma ine mulilini nande nsiku zense. ⁸Iye wachita bzomwe angakwanise. Walikathupi langu mthenje. ⁹Bzachadidi ninilewa na imwepo, palipense pomwe uthenga bwangu buli kulalikiwa padziko lense, bzomwe mayiyu wachitabzi m'bzalewedwa ningabzakumba kumbukira iye.''¹⁰Tsono Yudasi Isikaliyoti, m;bodzi mwa khumi na awiri, adachoka nkhuyenda kwa akuluakulu wa nsembe kuti akamupereke iye kuna iwo. ¹¹Pomwe mkulu wa nsembe atabva ichi , adakhala wakusangalala ndipo abvana naye kuzampasa iye kobiri. tsono iye adapsagapsaga kuti animuperekatani kuna iwo.¹²Pansiku yakuyamba ya mkate wakusaya chakuwandisa ,pomwe akhakonza pasaka apfunzi wache adalewa kuna iye . ''Kodi mufuna kuti tiyende kuponi kukakonza pasaka, kuti mukadyere pasakayo?'' ¹³Iye adtuma apfunzi awiri ndipo achiwauza kuti, Ndokoni mumzinda, mukagumana na munthu wakusenza tsuko wa madzi . Kamutewereni iye. ¹⁴Pomwe iye amkapita nyumba kamutewereni nkukamuuza mwenekechilo nyumbayo, 'Mpfunzisi alewa, ''Ili kuponi subi yangu ya alendo yakuti ndikadyere Pasaka na apfunzi wangu?''¹⁵Iye adzakuonesani subi ikulu yomwe njakukonza kale. ''Momo mutikonzere ife.'' ¹⁶Tsono apfunzi adachoka nkuyenda kumzinda kule. Adaona bzense ninga aduzidwira mule kokule, ndipo adakonza bzakudya bza pwando la Pasaka.¹⁷Ndipo budafika usiku , adabwera iye pabodzi na khumi na awiriwo. ¹⁸Pomwe adakhala pameza kumbadya, Yesu adalewa, ''Mchadidi ndi ndikukuuzani, m'bodzi omwe tili kudya naye pabodzi adzandipereka ine.'' ¹⁹Iwo wense adaphatiwa na nsisi, ndipo m'bodzi na m'bodzi adatoma kulewa naye, ''Bzachadidi ndine lini?''²⁰Yesu adawatawira kulewa kua iwo, ''Ni m'bodzi wa khumi nawiiri, m'bodzi omwe ndi kunchocha naye mpalato ibodzi. ²¹Poti Mwana wa Munthu ampita mowe bzida nembiwa kale bza iye. Koma ni tsoka kwa munthu omwe wa pereka Mwana wa Muthu! Kungada khala bwino kwa munthuyo angadaleka kubadwa.''²²Pomwe iwo akhali kudya, Yesu adatenga mkate, mkhuudalisa, nkhuu bedula. Adamutenga nkhuwapasa iwo nkulewa, ''Tengani. Ili ni thupi langu.'' ²³Iye adtenga chikho ,adatenda, achiwapasira iwo, ndipo wense adamwa. ²⁴Iye adawauza, ''Uyu ni mulopa wangu wa pangano, mulopa omwe utsanuliwa pa azinji. ²⁵Bzachadidi ndikukuuzani, nidzamwa lini pomwe chakubala cha mpesayu ateye nmsiku yomwe nidzamwa chamwa ufumu bwa mulungu.''²⁶Pomwe iwo adayimba nyimbo, adyenda kuphiri la Azitona. ²⁷Jesu adawauza iwo, ''Mwense mudzawawidwa nakuti bzakunembiwa, 'nidza kuntha nyakabusa ndipo mabira ya dza mwazika.''²⁸²⁹Koma ndikadzamuka, nidzaku tsogolerani imwe ku Galileya.'' Petulo adalewa naiye, ''Neye penu wense adzathawa, koma ine neye.''³⁰Yesu adalewa kuna iwo, ''Nchadidi ndikulewa kuna imwe, lero inde usiku buno chongwe akanati kulira kawiri udzandi lamba katatu.'' ³¹Koma Petulo adalewesesa, penu ine nidzafa namwe, nidzakulambani lini.'' Wensene adauzana tenepoyo.³²Iwo adabwera kumbuto yaku chemeriwa Getsemani, ndipo Yesu na anyakupfunzira wache. ''Khalani pano ndikapemphere.'' ³³Iye adatenga Petulo, Yakobe, na Yohani adayenda nawo pabodzi koma adatoma kubonera nakubva nsisi. ³⁴Iye adalewakuna iwo, ''Mzimu wangu unansisi kwenekwene ateye kusala pang'ono kufa . Dikirani pano nakungwala,''³⁵Adayenda patsogolo pang'ono , Yesu adagwa pansi nkupemphera kuti penu bzingada kwanisika nthawe yimweyi imupte. ³⁶Iye adalewa , ''Aba, baba.bzinthu bzense mpsakukwanika naimwe. Mundi chosere chikho chimwechi.''³⁷Iye atabwerera adawona iwo akugona, ndipo adalewa na Petulo, ''Simoni, kani muku gona? Mwatazira kupenya kwa nthawe ibodzi? ³⁸penyani mupemphere thangwe mungapite mkuyezeriwa Mzimu wangu ulikufuna, koma thupi likulamba.'' ³⁹Kinangokaiye adayenda pomwe nkukapemphera, adaphatisa mafala mabodzibodzi.⁴⁰Pomwe iye adabwera, adawa gugumana atagona, thagwe maso yawo yakhada lemera. Adatazira kudziwa chaku wauza iwo. ⁴¹Iye adabwerera pomwe kachitatu adailewa na iwo, ''Mukugona basi kupuma? Bzakwana! Tnthawe yafika. Nyang'anani! Mwana wa Munthu akuperekiwa m'manja mwa anyaphonya. ⁴²Mukani; tiyendeni. Nyang'anani, m'bodzi wakundipereka ine wafendera.''⁴³Alimkati mwa kusewera ,Yudasi, m'bodzi wa khumi na awiri wale, adafika, na kwimbi la wanthu litanyamula mapsimo na mabonga, kuchokera kwa akulu akulu wa ansembe, na anembi, na wachikulire. ⁴⁴Tsopano nyakumuperka ule adwapasa chizindikilo, kuti, ''Iye nimkamu psopsonayo ngumweyo letu. Kududuluza nkumtengedzana na akulu waboma mphepete mwache.'' ⁴⁵Pomwe Yudasi adafika, kamkulumize iye adafika kuna yesu achilwa, ''Rabbi,'' achimu psopsona iye. ⁴⁶Tsono adamubzatiika manja achimutenga.⁴⁷Koma m'bodzi wa iwo omwe akhadaima pamphepete adasolola chipsimo achimenya nacho nyabasa m'bodzi wa mkulu wa ansembe achigwata khutu lache. ⁴⁸Yesu adalewa kwa iwo, ''Mukuchita kubwera terepayu ninga mukudzaphata mbava, namadipa, namabonga, kudzamanga ine? ⁴⁹Pomwe ndikhanamwe ndichimba pfunzisa tchalitchi, mukhandimanga lini.'' ⁵⁰Wense omwe akhana Yesu adamwazikana kumuthawa.⁵¹Wachinyamata winango, omwe akhadabvala chiguwo chokha mkukhuphira mthupi mwache, adamutewera yesu. Pomwe amuna adam'phata, ⁵²iye adakhundula bzakubvala nkuthamanga pezipezi.⁵³Adayenda naye Yesu kwa akulu wa nsembe. Kumweko akhada gwezekana akulu wa nsembe, akuluakulu, na anembi. ⁵⁴Tsono petulo akhatewera patali, pakhali ngati kumuyi kwa wa mkulu wa nsembe. Iye adakhala pagulu pa wakulondera iye omwe akhaotha moto.⁵⁵Tsono akulu wa nsembe na thimu lense la Yuda adayang'ana umboni bwa mulandu wa Yesu kuti amuphe. Koma alibe kuuona mulandu chaiwo. ⁵⁶Pakuti azinji adbweresa umboni bwakunama kwa iye, tsono umboni bomwebo bulibe kuphata basa.⁵⁷Winango adayima achipereka umboni bwa kunama kwa iye; achilewa, ⁵⁸''Tidamubva iye akulewa, 'Ninga gumule tchalitchi yakumangiwa na manja, pansiku zitatu ndimanga pomwe inango se kumanga namanja.'' ⁵⁹Tsono umboni bumwebu bulibe kuphata .⁶⁰Mkuluwa nsemba adayima pagulu pale achimbvunza Yesu, ''Unitawila lini? Wanthuwa akuchita umboni pa mulandu wanyi paiwe?'' ⁶¹Tsono iye adakhala zii neye kutawila. Mkulu wa nsembe adambza pomwe yesu kuti, ''Ndiwe Mkhilisitu, Mwana Wakudalisika Ule?'' ⁶²Yesu adalewa ,''Ine ndine; ndipo mudzaona Mwana wa Munthu adakhala boko maladidi la mphamvu ndi[po akubwera na mitambo ya kudzaulu.''⁶³Tsono mkulu wa nsembe adang'amba chaku bvala chache mkulewa, ''Tikufunilanyi umboni bwinango? ⁶⁴Mwabva mwano wache. mukukumbuka tani?''Ndipo wense adamugaza iye kuti akuthemera kufa. ⁶⁵Tsono winango adayamba kumupsipira mata akumbamupsinka m'maso nkhumba muuza, ''Vimira!''Ndipo alumbwana adamutenga achi m'menyaiye.⁶⁶Tsono Petulo akhali panyansi pa bwalo, m'bodzi wa anyabasa wa mfumu dende adabwera pana iye. ⁶⁷Adamuona Petulo akubziwamiza tsono iye adumu yang'anisisa achilewa, ''Uyu akhanaye Yesu ku Nazaleti. ⁶⁸''Soma iye adalamba ibzi, achilewa,Ndimudziwa lini neye ndikukubvesesa lini bzomwe ukusewera .''Kinangoko adabula nkhuyenda pamsuwo. Pomwepo chonwe adalira.⁶⁹Koma nyabasa nkazi ul;e adamuona pomwe apo adalewa kwamunthu akhadaima naye, ''Uyu ni m'bodzi wa iwowa!'' ⁷⁰Koma iye adalamba pomwe. Patayenda nthawe pang'ono wanthu wale adalewa kwa Petulo, ''Mchadidi m'bodzi wa iwo, poti ndiwembo waku Galileya.''⁷¹Koma adagundika kubzitemberera yekha nakulumbila , ''Nini mudziwa lini munthuyu mukulewayo.'' ⁷²Pomwepo chongwe adalira kachiwi .Pomwepo Petulo adakumbuka mafala yomwe Yesu adamuuza; ''Chongwe akanati kulira kawiri udzanilamba ine katatu,'' ndipo adtsulima nkhuyamba kulira.

Chapter 15

¹Nthawe yaku machibese, akulu wa nsembe , pabodzi na akuluakulu na anyakunemba na anyakulamula milandu wense apangana pfundo. Adam'phata Yesu achiyenda naye. Kampeleka kwa Pirato. ²Pirato adabvunza iye, ''Iwepo ndiwe pfumu ya yuda?'' Iye adamtawira, ''Mwaterepoyo ndimwepo.'' ³Akulu wa nsembe adamulewera iye bzinthu bzizinji.⁴Pirato adamubvunza pomwe, ''Umnditawira lini? Ona bzizinji bzomwe akukulewela iwebzi!'' ⁵Tsono Yesu alibe kumutawira Pirato, pamwepo adadabwisika na iye.⁶Tsono nthawe yachikondwerero, Pirato adawatsudzulira wakayidi, wakayidi omwe iwo akhamfuna. ⁷Pakhana baba winango dzina lache Balaba mu kayidi pabodzi na wakupanduka omwe adapha wanthu panthawe ya chipolowe. ⁸Ndipo chithimu chawanthu chidabwera kwa Pirato kuti awachitire bzomwe ambawachitira nthawe zense.⁹Pirato adawatawira achiti, ''Mukufuna ndikutsudzulireni mpfumu ya Yuda?'' ¹⁰Pakuti iye adadziwa kuti akulu wa nsembe adamupereka Yesu mwadima kwa iye. ¹¹Tsono akulu wa nsembe adatsudzulira kwa wanthu kuti atsudzule Balala mmalo mwa Yesu.¹²Pirato adawatawira pomwe achiti, ''ndichite naye chiyani mpfumu ya Yudayi?'' ¹³Adakuwa pomwe, ''Mmanikeni iye.¹⁴Pirato adawabvunza iwo, ''Waphonya chani iye?'' Tsono adakuwa kwenekwene, ''Mmanikeni,'' ¹⁵Pirato adafuna kukomedwesa thimulo, tsono adatsudzulira Balaba iwo. Iye adatenga Yesu achimpereka kwa iwo kuti aka mmanike.¹⁶Tsono asilikali adamutengera ku mbuto ya chiyeruzo(komwe kuli ku likulu la boma), adachemerezana wense pabodzi asilikali wa boma. ¹⁷Adabzazika chaku bzala chifwira Yesu, achisona chipewu chaminga achibzazika iye. ¹⁸Achiyamba kusenzeka naye achiti, ''Tikuoneni, mpfumu ya Yuda!''¹⁹Adammenya mu msolo na mphsimbo achipsipira mata iye. Adayenda kamugodamira iye. ²⁰Pomwe adamala kumuchita makiriyado iye, adamukhundula iye chakubvala chifwira achimubvazika chakubvala chache iye, achiyenda naye kammanika iye. ²¹Baba winango, Simoni waku keleni, akhabwela kuchokera kudziko la kwawo(akhali babache wa Alekizanda na Lufasi), adangingimiziwa kunyamula mtanda.²²Asilikali adayenda naye Yesu kumbuto ya kuchemeriwa Gologota(kumasulira kwache ''Ndiye kuti mbuto yachibade''). ²³Adampasa vinyu wakusakaniza na ndilu, koma iye alibe kumwa. ²⁴Adammanika iye ndipo achigawana bzakubzala bzache adagawana bzakubzala bzache pakuchita njunga kuti awone asilikali amtenga chani.²⁵Ikhali nthawi yachitatu pomwe iwo adamumanika iye. ²⁶Pachithabwa adayika chidziwiso chakunembedwa bza mulandu wache , ''Mpfumu ya Yuda.'' ²⁷Pambali pache adamanika mbava ziwiri, ibodzi kuboko la didi inangoyi boko la dzele. ²⁸Tsono bzakunemba bzinango bzimbafotokoza kuti, ''Iye adayikidwa mgulu la wanthu wakuyipa.²⁹Iwo omwe akhapita pafupi na iye, adagunduza misolo yawo achiti, ''Aaa! Iwe omwe ukhalewa kuti unzagwesa tchalitchi m'kudzayimanga nsiku zitatu, ³⁰bzipulumuse wekha buluka kuchoka pamtandapo!''³¹Chibodzi bodzi pomwe akulu wa nsembe adamunyoza iye, pabodzi na afalisi wa nsembe, ndipo achiti, ''Iye adapulumusa anzache, koma angabzi pulumuse lini yekha. ³²Mulekeni kristu , mpfumu ya Isalayeli, abuluke pansi pano kuchoka pa mtanda, kuti tiwone na kukhulukilira.'' Iwo omwe adamanikiwa pabodzi na iye adamu sasatira.³³Panthawi ya chitanthatu, mndima udagwa pa dziko lense lapansi kufikira lachipfemba. ³⁴Panthawi yachi pfemba Yesu adalira namafala makulu, ''Eloi,Eloi, lamasabakata?'' Bzomwe bzikhalewa kuti, ''Mulungu wangu, mulungu wangu, thangwe lanyi mwandisiya ndekha?'' ³⁵Iwo omwe akhali pafipi adabza kukuwa kwache achiti, ''Onani, iye akuchemera Yeliya.''³⁶Winango adathamanga, ikani chibvenje adachiyika icho ku psimbo, adampasa iye kuti amwe. Payi achiti, ''Dikirani tiwone ngati Yeliyayo abwera kudzam'bulusa pansi.'' ³⁷Ndipo Yesu adalira namafala makulu mkufa. ³⁸Chiguwo chatchalitchi chidang'ambika kuchokera pa dzawulu kukafika pansi.³⁹Pomwe Kenturio adabva achiwona Yesu adawona wafa terepoyo, iye achiti, ''Mchadidi munthuyi ni mwana wa mulungu.'' ⁴⁰Pakhana azimayi omwe akhanyang'ana ali patali. mwa omwewo pakhana Maliya wa Magadalena, Maliya(mamache wa Yakobo omwe ni ng'ono wa Yose), payi akuchemeriwa Yose pano ndiye akuchemeriwa Yosefe pa Maliko 6:3.Tsono dzina la Yosefe likuyimira ninga momwe akhali chemerera mchi Hebiri, tsono dzina la Yose limbayimira ninga momwe akhali chemerera muchi Giriki na Salome. ⁴¹Pomwe iye akhali ku Galileya adamutewera iye. Azimayi azinji naye iye ku Yerusalemu⁴²Pomwe usiku mudafika, thangwe ikhali nsiku yakukonzekera, iyi ikhali, nsiku ya chichanu, ⁴³Yosefe waku Arumatiya adafika pamwepo. Iye akhali munthu nkulu wakugopiwa omwe akhadikira ufumu bwa Mulungu. Iye mwa unthu bwache adayenda kuna Pirato achikabvunza thupi la Yesu. ⁴⁴Pirato adadabwisiwa kuti Yesu akhadafa kale; iye adachemera Kenturiyo kuti akabvunze iye penu Yesu adafa.⁴⁵Pomwe pirato adadziwa kuchokera kwa Kenturiyo kuti Yesu adafa, adamupasa thupi yosefe. ⁴⁶Yosefe adagula nguwo yakununtchira. Iye adamubulusa kumuchosa pa mtanda , achimukulungiza iye na nguwo yakununtchira, tsono adamugonesa iye mthenje la mphako yakusemiwa . Iye adagwinyira mwala kufunga pansuwo. ⁴⁷Maliya Magadalena na Maliya mayi wache wa Yose adawona mbuto iyo Yesu adayikiwa.

Chapter 16

¹Pomwe idapita nsiku ya sabudu, Maliya Magadala, Mariya mayi wache wa Yakobe na Salome adagula bzakununkhira nkyenda nabzo kukamu dzoza thupi la Yesu. ²Machibese nsiku yakuyamba ya sumana, adayenda kuthenje dzuwa likuchoka kumene.³Iwo akhasewezana wingo namwanzache, ''Mbani amkati gwinyira mwala ule pa msuwo wa thenje?'' ⁴Pomwe adadza kwiza maso, adawona kuti mwala ule ngwakugwinya kale, poti ukhali ukulu kwenekwene.⁵Pomwe adapita mthenje mwana mng'ono adabvala mkanjo uchena , adakhala pambali kuboko ladidi, ndipo iwo adadabwa naye. ⁶Iye adalewa kunaiwo, '' Nampodi kudabwa. Mukufuna Yesu, waku Nazaleti, amene adapanikiwa. Iye wamuka! Iye kulibe kokuno .Nyang'anani mbuto yomwe mukhadamuika iye. ⁷Tsono ndokoni, kawauzeni anyakupfunzira wache na Petulo, ''Iye amkutsogolerani imwe ku Galilereya. Kumweko mumkamuona iye, ninga momwe adakuuzini imwe.''⁸Iwo adachoka akuthanga mthenjemo ; iwo akhatemera nakudabwa. Iwo alibe kulewa chinthu chili chense thangwe iwo akhana mantha.⁹Machibese ya nsiku yakuyamba yasumana, iye atamuka kale, adawoneka kakuyamba kwa Mariya magadala, omwe iye adamu chosera bziwanda bzinomwe. ¹⁰Iye adayenda kukauuza wale omwe akhanawo , wale omwe akhalira mwansisi. ¹¹Pomwe iwo adabva kuti iye anamoyo nakuti iye amuona, alibe kumukhulupira.¹²Bzitamala bzobzi adawoneka pomwe moda winango kwa awiri wa iwo omwe akhafamba mdzikomo. ¹³Iwo adabwerera achikawauza anzache, tsono iwo alibe kuwa khulupirira.¹⁴Pambuyo pache Yesu adaonekera pomwe khumi na m'bodzi pomwe iwo akhadya pa meza, iye adawatsimula thangwe lakusaya chikhulupiriro, nakulambisisa kwao kukhulupirira iwo pomwe adamuona pakumuka iye. ¹⁵Iye adawauza, ''Ndokoni kudziko mukalalikire mafala ya Mulungu kwa wense. ¹⁶Iye omwe adzakhulupirira nakubatiziwa omwewo adzapulumuka, na wale omwe amkakhulupirira lini adzabonera.¹⁷Bzizindikilo ibzi bzidza watewera iwo wakukhulupirira; Mudzina langu adzachosa bziwanda. Iwo adzasewera malilime. ¹⁸Iwo adzaphata nyoka na manja, adzamwa bzinhtu bzakupha, koma adzafa lini nabzo. Adzasanjika boko nyakudwala, ndipo adzachila''¹⁹Pomwe Mbuya Yesu adamaliza kusewera nawo, adatengiwa kuyenda kudzaulu achikakhala ku boko lamadidi la Mulungu. ²⁰Anyakupfunzira wache adayenda achilalikila palipense, pomwe Mbuya akhaphata nawo pabodzi basa akhatsimikizira mafala na bzizindikiro bzomwe iwo akhachita.

Luke

Chapter 1

¹Azinji akuphata basa la kugwezeka bzinthu bzomwe bzakwanisiwa na manemba pakati pathu, ²ninga ndimo bzidafikirambo kuna ife kuchoka kuna omwe kuyambira pakutoma akhali mboni za chadidi zakuona na maso yawo na akapolo wa mafala. ³Naterepoyo bzidaoneka bzabwino kuna ine pomwe, thangwe ndapsaga bwino bwino letu kucoka pa kutoma, kunemba mwa kandondondo bza imwe, Theofilo wa bwino kwerne kweneyo, ⁴pala kuti mudziwe bzinthu bzomwe mukhapfunzisiwa m'buyomu.⁵Mu nsiku za Mfumu ikulu Herodi ya ku Yudeya pakhana wansembe winango wakuchemeriwa Zakaliya wakuchoka mu mgawaniko wa Abija; mkazi wace Elizabeti akhali pomwe wa dzina la Aaron. ⁶Wense awiriwa akhali wakulungama pamaso pa Mulungu, wakumbafamba seye thangwe m'bzitongi bzense na bzicito pamaso pa Mbuya. ⁷Soma akhalibe mwana thangwe Elizabeti akhali ngomwa, apo wensewa akhadakalamba.⁸Tsapano bzidachitika kuti Zakaliya akhali pamaso pa Mulungu nsiku inango, ali mkati mwa kuphata basa lace la unsembe pa kuteweza mitemo ya mabasa yace. ⁹Malingana na chitewrezo cha mtemo wace wakasankhulidwe ka kuti ni wa nsembenyi wakuti apite m'basa, iye adasankhuliwa na Loti kupita mkachisi wa Mulungu kukathira nsembe. ¹⁰Thimu lense la wanthu likhanamata panja pa nthaqwe yomwe nsembe ire ikhathiriwa.¹¹Tsapano mjero wa Mulungu adaonekewra kuna iye achiima ku boko la madidi la guwa la nsembe lire. ¹²Pomwe Zakaliya adaona iye, adabonera mumtima , apo adagwedwa na mantha. ¹³Soma mjero ule adati kuna iye, ''Nampodi kubva msantha, Zakaliya, thangwe pemphero lako labveka. Mkazi wako Elizabeti amdzakubalira mwana. Umdzamuchemera dzina lache Yohani.¹⁴Umdzakhala uchisekera na kudekedwa, apo azinji pomwe amdzasekera na kubadwa kwache. ¹⁵Thangwe amdzakhala mkulu pa maso pa Mulungu. Nampodi adzamwe vinyo ayai bzakuledzeresa, apo amdzadzaliwa na Mzimu Wakuchena kuchokera mu chiberekero cha mai wace.¹⁶Azinji wa dzina la Isaraeri amdzatembenuziwa kukhala kwa Mbuya Mulungu wao. ¹⁷Amdzafamba pa maso pa Mbuya mu mzimu na mphamvu ya Eriya, kukatembenuza mitima ya abereki wa wana wa kusaya kubvera nzeru za wakulungama___kukonzekera pala kuti Mbuya wa wanthu akonzesere bza iye.''¹⁸Zakaliya adati kuna mjero, ''Bzimebzi nimdzabzidziwa tani? Thangwe ndine nkhalamba na mkazangu pomwre nsiku zace zayenda.'' ¹⁹Mjero ule adamutawira kuti, ''Ndine Gabirieri omwer ndaima kutumiwa na Mulungu. Ndidatumiwa kuti ndilewelewe nawe, kukubweresera nkhani ya bwinoyi. ²⁰Ona! umdzakhala chete kutazira kusewera ate bzobzi bzidzachitike. Thangwera kuti ulibe kukhulupirira mafala yanguya, yomwe yamdzakwanisiwa pa nthawe yache.''²¹Tsapano wanthu panja pale akhadikira basi Zakaliya ule. Adadabwa kuona kuti Zakaliya adakhala nthawe maninge seye nkubula. ²²Soma pomwe iye adabula panja akhakwanisa lini kusewera kuna iwo. Wanthu wale adadziwa kuti iye adaona masomphenya panthawe yomwe akhali zii zii mkati mule. Adapitiriza kumbalewalewa na manja seye nkubveka mafala na pakamwa. ²³Idafika nsiku yakuti wamaliza nsiku za pfoti lache, apo adayenda kumuyi kwache.²⁴Patapita nsiku zozi, mkazi wace Elizabeti adatenga pathupi apo kwa miyezi mishanu adakhala mwa kubisala. Iye adati, '' ²⁵Ibzi ndibzo Mulungu wachita kuna ine pomwe adandinyang'ana na nsisi kuchosa manyazi yangu kuna wanthu.''²⁷Mu mwezi wa chitanthatu, mjero Gabirieri adatumiziwa na Mulungu kuyenda mu mzinda wa dziko la Galileya wakuchemeriwa Nazareti, ²⁶kuna dende ndili likhadatomeriwa na mamuna dzina lace Yosefe, omwe akhali wa dzinza la Davide, apo dzina la dendero likhali Mariya. ²⁸Adabwera kuna iye achiti, ''Mamukom iwe omwe wakonderiwa kwene nkwene! Mbuya ali nawe.'' ²⁹Soma akhali wa kuzunguzika kwene kwene na mafala yache apo adadabwisika na mamuko yale na moda wace omwe yakhaliri.³⁰Mnjero adalewa kuna iye, ''Nampodi kubva mantha, Mariya, thangwe wagumana na nsisi za Mulungu. ³¹Ona, umdzatenga pathupi mu chiberekero chako uchidzabala mwana wachimuna. Umdzamuchemera dzina lache 'Yesu.' ³²Iye amdzakhala mkulu maninge apo amdzachemeriwa mwana wa wakudzaulu mkulu maningeyo. Mbuya Mulungu amdzamupa Ulemerero bwa m'bereki wa ku dzinza lache la Davide. ³³Amdzatonga wa kunyumba ya Yakobo kwa muyaya, apo ufumu bwace bumdzakhala seye malekezero.''³⁴Mariya adati kuna mnjero, ''Bzobzi bzimdzachitika tani, pakuti ndikanati kudziwa mamuna aliyense?'' ³⁵Mnjero adatawira achiti kuna iye, ''Mzimu Wakuchena umdzabwera pa iwepo, apo mphamvu ya mkulu maninge ule imdzagwera pa iwe. Mwakuti wakulemekezekayo amdzacemeriwa Mwana wa Mulungu.³⁶Ona, m'bale wako Elizabeti watenga pomwe pathupi pa mwana wa mamuna pa msinkhu wakukalamba anawo ule. Uno ni mwerzi wachitanthatu ana pathupipo, iye omwe akhacemeriwa ngomwa. ³⁷Pakuti palibe chomwe chimdzasaya kukwanisika na Mulungu.'' ³⁸Mariya adati, ''Onani, ndine kapolo wa chikazi wa Mbuya. Bzimwebzi bzichitike kuna ine ninga momwe mafala yanu yakulewera.'' Kinangoka mnjero ule adamuchokera.³⁹Ndipo Mariya adanyamuka nsiku zimwezo achiyenda kamfulumize ku dziko la, mapiri mu mzinda wa Yudeya. ⁴⁰Iye adayenda mu nyumba ya Zakariya achikapasa mamuko Elizabeti. ⁴¹Tsapano bzidachitika kuti pomwe Elizabeti adabva kupasiwa mamuko na Mariya, mwana wa mmimba mwa Elizabeti adabveka kumoga mchibaliro mwace, apo Elizabeti adadzaziwa na Mzimu Wakuchena.⁴²Adakwiza mafala yace achisewera mwakukuwa,'' Wakudalisiwa ndiwe pakati pa azimayi apo chakudalisiwa ni chipatso ca mchibaliro chako. ⁴³Bzachitikiranyi kuna ine kuti mai wache wa mbuya kubwera terepayu kuna ine? ⁴⁴Thangwe ona, pomwe muungiro wa makuwo yako wapita mmakutu mwangu, mwana wa mchibaliro changu wamoga na kusekera. ⁴⁵Wakudalisiwa ndiye omwe wakhulupirira kuti pamdzakhala chikwaniriso ca bzinthu bzomwe iye adauziwa na Mbuya.''⁴⁶Mariya adati, ''Mzimu wangu ukutenda Mbuya.'' ⁴⁷apo mzimu wangu wadekedwa mwa Mulungu mpulumusi wangu.⁴⁸Pakuti waona kubonera kwa kapolo wace wa chikazi. Thangwe nyang'anani, kuchokera tsapano ate ku mibwado yensene imdzandichemera wakudalisiwa. ⁴⁹Pakuti iye omwe ngwa kudala wachita bzinthu bzikulu kuna ine apo dzina lace ndakuthembiwa.⁵⁰Nsisi zace mzakusaya kumala kuna mibwado na mibwado kuna iwo omwe ambamugopa. ⁵¹Waonesa padecha mphamvu na boko lache; wabalalisa wense omwe akhasamwa na maganizo ya mitima yao.⁵²Wagwesa pansi wana wa mafumu mmipando yao apo wakwiza mipando omwe akhali wakunyozereka. ⁵³Wakhutisa wanjala na bzinthu bzabwino, soma wakudala achiwaleka nkuyenda chimanja manja.⁵⁴Wapereka chithandizo kuna Isaraeri kapolo wace,pala kuti akumbuke kuonesa chifundo ⁵⁵(ninga ndimo adalewera kuna abereki wathu) kuna Abrahamu nawadzinza wache kwa muyaya.''⁵⁶Mariya adakhala na Elizabeti pafupifupi miyezi mitatu kinangoka adabwerera kumuyi kwace. ⁵⁷Tsapano nthawe idakwana kuti Elizabeti abale mwana apo adabala mwana mamuna. ⁵⁸Wapafupi na nyumba yace na adzinza wace adabva kuti Mbuya waonesa chifundo chikulu kuna iye, apo adasekera naye pabodzi.⁵⁹Tsapano bzidachitika kuti nsiku yachisere adabwera kudzamugwata ku maso mwanayo. Akadakhoza kumusandula kuti ''Zakariya,'' dzina la babache. ⁶⁰Soma mai wache adatawira achiti, ''Nada amchemeriwa Yohani.'' ⁶¹Iwo adati kuna iye, ''Kulibe aliyense kudzinza kwathu wakuchemeriwa dzina ninga loli.''⁶²Iwo adachita bzizindikiro bzakusewera na manja kuna babache bzakubvunza dzina la mwanayo kuti limkhala mbani. ⁶³Babache adakumbira kuti awape chakunembera apo adanemba, "Dzina lache ni Yohani.'' Wensene adadabwisika na bzimwebzi.⁶⁴Kamfulumize mulomo wa Zakariya udafunguka apo lirime lache pomwe lidatsudzuka. Adasewera achitenda Mulungu. ⁶⁵Mantha yadaphata wensene wale akhakhala pafupi na iye. Bzakuchitika bzensenebzi bzidabvekera pense pense mdziko la mapiri lire la Yudeya. ⁶⁶Wense omwe adabva adabzikoya mmitima yao, nkumbasimba kuti ''Ndiye kuti mwana umweyo tsono amdzakhala wa moda wanyi?'' Thangwe boko la Mbuya likhali pa iye.⁶⁷Babache Zakaliya akhadadzaliwa na Mzimu Wakuchena achisewera mwa kubvimira, achiti, ⁶⁸''Wakuthembewa ni Mbuya, Mulungu wa Isaraeri, thangwe wabwera kudzathandiza na kukwanirisa chipulumuso kuna wanthu wache.⁶⁹Walamusa nyanga ya chipulumuso kuna ife mu nyumba ya kapolo wache Davide. ⁷⁰(ninga ndimo adasewerera na pakamwa pa aneneri wace wa kulemekezeka kuchokera kalekalelo), ⁷¹chipulumuso kuchoka kuna awengi wathu na mmanja mwa wensene omwe ambatiwenga.⁷²Amdzachita bzobzi kuonesa nsisi kuna azibabathu na kukumbukira mpangano wakunyanya, ⁷³lumbiriro lomwe adalewa kuna Abrahamu babathu. ⁷⁴Adalumbirira kudzatipa kuti ife, pakukhala wakulombolewa kuchoka mmanja mwa wakutiwenga, timdzamutumikira mwa kusaya mantha ⁷⁵mwakulemekeza na kulungama pa maso pache mu nsiku zathu zensene.⁷⁶Inde, apo imwe, mwana, amdzachemeriwa msewe wa wakulemekezekayo, pakuti mumdzayenda pamaso pa Mbuya kukakonzesera njira zace, kukakonzekeresa wanthu bza kubwera kwache, ⁷⁷kudzapereka nzeru za chipulumuso kuna wanthu wace na chilekerero ca bzakuipa bzao.⁷⁸Ibzi bzimdzachitika thangwera nsisi zipsa za Mulungu wathu, thangwe kuti kubula kwa dzuwa pa dzaulu kumdzabwera kudzatithandiza ife, ⁷⁹kutoyera wale wakukhala mu m'dima na mu m'thunzi wa imfa. Amdzachita ibzi kudzatsogolera nzayo zathu munjira ya mtendere.''⁸⁰Tsapano mwana adakula achikhala wa mphamvu mu mzimu, apo adakhala mu chipululu ate nsiku yomwe adaonekera padecha ku Izaraeri.

Chapter 2

¹Tsapano nsiku zire bzidachitika kuti Caesara Augusto adatonga kuti wanthu wense wakukhala mdziko lapansi awerengiwe. ²Ichi cikhali chiwerengero ca kutoma kuchitika pomwe Quiriniasi akhali mtongi wa Siriya. ³Apo aliyense adayenda kumzinda wa kwao kuti akawerengiwe.⁴Yosefe adayendambo kuchoka ku Galileya, mu mzinda wa Nazareti, kuyenda ku Yudea, mzinda wa Davide, wakucemeriwa Beterehemu, thangwe akhali wa dzinza la banja la Davide. ⁵Adaenda kumweko kukanembesa na Mariya omwe akhadamutomera apo akhana pathupi.⁶Tsapano bzidachitika kuti pomwe akhali kumweko, nthawi idakwana kuti abale mwana. ⁷Adabala mwana mamuna, mwana wakutoma, apo adamukulungira mu nguo zitali zakulenza lenza achimuikha mu kangalawa kakudyera ng'ombe, thangwe mu nyumba zakugona alendo mmasubi yache yensene mukhalibe mbuto.⁸Mmathengo ya mbali imweyo mukhakhala amakabusa kumbadyesera mabira kumbagoneratu koko. ⁹Mjero wa Mbuya adaonekera kuna iwo, apo ulemerero bwa Mbuya budatoya kuwazungulira, apo adaphatiwa na mantha makulu.¹⁰Apo mjero adalewa kuna iwo, ''Nampodi kubva mantha, thangwe ndakubwereserani nkhani yabwino yomwe imdzabweresa kudekedwa kuna wanthu wense. ¹¹Lero mpulumusi wabadwa pala imwe mu mzinda wa Davide! Iye ni Mkhirisitu Mbuya. ¹²Ichi ni chizindikiro chomwe cimdzaperekiwa kuna imwe: Mumkaona kamwana kakulungiwa na nguwo za kulenza lenza kagonesiwa mu kangalawa kakudyera ng'ombe.''¹³Mwachidzidzi padafika thimu lizinji la anjero kuchoka kudzaulu kudzayangazana na mwayaoyu achiimbira Mulungu achiti, ¹⁴''Ulemerero kuna Mulungu wa kudzaulu, apo pa dziko lapansi pakhale mtendere pakati pa wanthu omwe akudekedwa naye.''¹⁵Bzidachitika kuti pomwe anjero wale adawachokera kubwerera kudzaulu,, amakabusa wale adasewera kuna wina na mwayache, ''Mbatiye tsapano ku Beterehemu tikaone bzomwe bwachitikabzo, ndibzo m,buya watidziwisa,'' ¹⁶Adanyamuka kamfulumize achikaonadi Mariya, Yosefe na mwanayo adagonesadi mu chakudyera ng'ombe.¹⁷Atamuona, adafokotoza bzomwe adabva bza mwanayu. ¹⁸Wense omwe adabva akhali wakudabwisika na bzomwe amakabusa wale adalewa. ¹⁹Soma Mariya adapitirirabe kumbalingirira bzense bzomwe akhabva, achimbakumbukira mumtima mwache. ²⁰Amakabusa wale adabwerera ali kumbatenda na kumbaimbira Mulungu thangwera bzense bzomwe adabva na kuona, ndendendedi ninga ndimo akhauziwira.²¹Pomwe kukhali kumaliza kwa nsiku ya chisere, pomwe adagwatiwa ku maso, adasanduliwa dzina kuti Yesu, dzina ndilo adapasiwiratu na mjero iye akanati kubzaliwa mchiberekero cha mai wache.²²Pomwe nsiku za kuchenesiwa zitamala, malingana na chitongero cha Mose, adamubweresa kutchalitchi ku Yerusalemu kudzamuonesa kuna Mbuya. ²³Ninga ndimo bzidanembedwera mchitongi ca Mbuya, ''Mwana aliyense wakutoma wachimuna kufungulira chibaliro amdzapambuliwa pala Mbuya.'' ²⁴Natenepo adathira nsembe ninga ndimo bzidalewedwera mchitongi ca Mbuya, ''nkhangaiwa ziwiri ayai tuwana tuwiri twa njiwa.''²⁵Onani pakhana munthu winango mu Yerusalemu dzina lace Simiyoni, apo munthu uyu akhali wakubvera na wakuchena kwa kunyanya. Iye akhadikira cakunyamalizira Izaraeri, apo Mzimu Wakuchena ukhali pa iye. ²⁶Bzidazimbuliwa kuna iye na Mzimiu Wakuchena kuti amdzafa lini akanati kuona Mkhirisitu wa Mbuya.²⁷Mwakutsogoziwa na Mzimu, Simiyoni adabwera kutchalitchi. Pomwe abereki wale adabweresa ka tcheche kale kakuchemeriwa Yesu, kuti adzakachitire bzomwe mtemo wa citongi ukhalewa, ²⁸adakadzusambo mmanja mwace achitenda Mulungu, achiti, ²⁹''Tsapano lekani kapolo wanu anyamuke mu mtendere, Mbuya kuteweza ndimo mudalewera mafala yanu.³⁰Pakuti maso yangu yaona chipulumuso, ³¹chomwe mudakonza pa maso pa wanthu wense. ³²Kutoya kwa cipulumuso kuna wacikunja na ulemerero kuna wanthu wanu wa ku Izaraeri.''³³Babache na mai wace adadabwisiwa na bzomwe bzidaseweriwa bza kuguma iye. ³⁴Simiyoni adawadalisa achiti kuna mai wace, ''Onani, mwana uyu waperekiwa pala kuti wanthu azinji agwe na kumuka mu Izaraeri na chizindikiro ca kulambiwa__apo dipa limdzapsonda mzimu wanu__ ³⁵mwakuti maganizo ya mmitima mizinji yamdzazimbulika.''³⁶Mneneri wachikazi dzina lace Anna akhali popo. Akhali mwana wa Fanuwero wakuchoka ku dzinza la Asha. ³⁷Iye akhali wakukalamba. Iye akhadakhala magole manomwe na bayache atakula kale chinamwali. Apo adakhala mmasiwa kwa magole makumi masere na manai. Akhalova lini kutchalitchi soma kumbakhalira kusala kudya na kunamata, usikun na masikati. ³⁸Pa nthawe imweyo adabwera pafupi na iwo achiyamba kutenda Mulungu kuna aliyense ndiye akhadikhirira cipulumuso ca Yerusalemu.³⁹Pomwe adamaliza bzense ndibzo akhafunika kucita malingana na chitingi ca Mbuya, adabwerera ku Galileya, kumzinda wao wa Nazareti. ⁴⁰Mwana adakula achikhala na mphamvu, kuthimizirika mu nzeru na cifuniro ca Mulungu chikhali pa iye.⁴¹Abereki wace gole lirirense akhayenda ku Yerusalemu pala mwambo wa pasaka. ⁴²Pomwe akhana magole khumi na mawiri, adayenda naye pomwe ku mwambo ule. ⁴³Atakhala ate nsiku zensene za kumaliza mwamboyo, adayamba kubwerera kumuyi: Soma mwana ule Yesu adatsalira mmambuyo mu Yerusalemu abereki wache wale seye nkudziwa bzobzo. ⁴⁴Akhatondo kuganiza kuti akhali mchithimu comwe chikhjafamba nawo, mwakuti adafamba ulendo bwa nsiku yamtero. Kinangoka adayamba kumupsagapsaga mwa abale na ashamwali wao.⁴⁵Pomwe adamusaya, adabwerera pomwe ku Yerusalemu achikayamba kumupsaga ppomwe kumweko. ⁴⁶Bzidachitika kuti patapita nsiku zitatu adamugumana mu tchalitchi, atambinga pampirikiti pa apfunzisi, kumbawatetekera na kumbawabvunza mabvunzo. ⁴⁷Wense omwe akhamubva adadabwisika thangwera kubvesesa kwace na matawiridwe yace.⁴⁸Pomwe adamuona iye, adadabwa. Mai wace adati kuna iye, '' Mwanawe, msabwanyi kucita tenepayu? Ona, babakowa na ine takupsaga kwene kwene.'' ⁴⁹Iye adati kuna iwo, '' Msabwanyi mukhandipsaga? Mulibe kudziwa kuti ndikufunusisa kuphata basa la Baba wakudzaulu? ⁵⁰Soma alibe kubvesesa ndibzo mafala yace yakhalewa.⁵¹Kinangoka adabwerera nawo ku Nazareti apo akhawabvera bwino. Mai wace adakumbukira bzinthu bzense mumtima mwao. ⁵²Soma Yesu adapitirira kukula mu nzeru na msinkhu, apo adapitirira pomwe kutumikira Mulungu na wanthu.

Chapter 3

¹Mugole la khumi na chishanu la utongi bwa mfumu Tiberiyo Caesara ___ pomwe Pontiyo Pilato akhali kazembe wa Yudea, Herodi akhali wachinai mu Galileya, m'bale wace Firipi akhali chiwanga cha mbali ya Itureya apo Traconitisi na Lysania akhalimbo chiwanga ca Abirene, ²pomwe ukulu bwa unsembe bukhali mwa Annasi na Caiaphasi___mafala ya Mulungu yadafikira Yohani mwana wa Zakariya mchipululu.³Adazunga mu mbuto zense za kuzungulira mu Yorodano kukalalikira ubatizo bwa kutoma kulapa kuti bzakuipa bzilekereriwe.⁴Ninga ndimo bzidanembidwira m'bukhu la mafala ya Yesaya mneneri, '' Mkuwe wa m'bodzi kuchemera mchipululu, ' Konzesrrani njira ya Mbuya, thamulani njira zace.⁵Khwawa lirirense limdzanyalaziwa, apo phiri lirirense limdzanyalaziwa, apo miseu yakugonyoka ichidzathamuliwa, ⁶apo minomfu yensene imdzaona chipulumuso cha Mulungu.''⁷Tsapano Yohani adasewera kuna thimu lawanthu lomwe likhadabwera pompale kuti iye alibatize, ''Imwe wana wa nyoka! Mbani adakuchenjezani kuthawa chilango chikulu chomwe chinkubwera?⁸Mthangwe lace, balani bzipatso bzomwe bzingakwanise kudzalapa, apo nampodi kutomeratu kubzithemba mwekha, 'Tina Abrahamu penu babathu, 'thangwe ninkuuzani kuti Mulungu angakwanise kusandusa minyalai ichikhala wana wa Abrahamu.⁹Neye tsapsano mbadzo ayibzatika pa muzu wa miti. Ndiye muti uliwense ndiwo umbabala lini chakubala chabwino unilibuliwa achiuthusa pamoto.''¹⁰Kinangoka mathimu ya wanthu yadapitiriza na kumbamubvunza basi, kuti, ''Tsapano tichite tani?'' ¹¹Adawatawira aciti kuna iwo, '' Omwe ana mikanjo miwiri, ubodziyo ape omwe alibiretu, apo ndiye ana chakudya achitembo tenepo.''¹²Wakukhomesa mitsonkho adabwerambo kudzabatiziwa, apo adati kuna iye, ''Mpfunzisi, ifembo tichite chani?'' ¹³Iye adati kuna iwo, ''Nampodi kumbakhomesa kobiri ndizo zimposa zomwe mwauziwa na boma.¹⁴Achikunda wankhondo adamubzunzambo, kuti, '' Tsapanombo ife? Tichite chani?'' Iye adati kuna iwo, ''Nampodi kumbapsokonyola wanthu bzinthu thangwera mphamvu, apo pomwe nambodi kumbanamizira bzautowa wanthu milandu. Mumbakwanisiwe na kupagaliwi kwanu.''¹⁵Tsapano nakuti wanthu akhali dyoko dyoko kudikhira kubwera kwa Mkhirisitu, wensene akhadabwa zjai mmitima mwao bza Yohani, kuti pinango pense Mkhirisituyo akhali iye letu. ¹⁶Yohani adawatawira wensenewo, ''Ninga mwa ine, nimkubatizani na madzi, soma winango alinkubwera ndiye ana mphamvu za kuposa ine, kuti neye ine ndikuthemera lini neye kutsudzula milau ya shango zace zokha. Iye amdzakubatizani na Mzimu Wakuchena na moto.¹⁷Galufu lache lakukokonolera, liri mmanja mwache kukokonola bzitsotso bzensene bza pansi na kugwezekera tirigu mnyumba mwakukoyera. Soma amdzatentha bzingalale bzakusaya njere pa moto omwe ungadzathimisiwe lini.¹⁸Na malangizo mazinji ya mphamvu, Yohani akhazimbula uthenga bwa bwino kuna wanthu. ¹⁹Pomwe Mfumu Herodi adatsimuliwa thangera kuloola mkazi wa m'bale wace Herodia, na bzakuipa bzense ndibzo Herodi akhadabzichita, ²⁰adathimizira mathangweya kubwezera kuna iwo wense, mwakuti adatsekera Yohani mkaoko.²¹Tsapano bzidachitika kuti pomwe wanthu wensene adamala kiubatiziwa, Yesu adabatiziwambo, apo ndipo akhapemphera, kudzaulu kudafunguka ²²apo mzimu wakuchena udabuluka ninga nkhangaiwa kudzamumbutha, apo mafala yadabvera kucoka kudzaulu, ''Ndiwe mwanangu wapamtima. Nimbadekedwa nawe.''²³Pomwe Yesu adayamba utumiki bwace akhana magole kuthamangira makumi matatu. Akhali mwana mamuna (ninga ndimo bzidalewedwera) wa Yosefe, mwana wa Heli, ²⁴mwana wa Matati, mwana wa Levi, mwana wa Meliki, mwana wa Yanai, mwana wa Yosefe.²⁵Yosefe akhali mwana wa Matatio, mwana wa Amosi, mwana wa Nahumu, mwana wa Esli, mwana wa Naggai, ²⁶mwana wa Maati, mwana wa Matatio, mwana wa Semeini, mwana wa Yosechi, mwana wa Yoda.²⁷Yoda akhali mwana wa Yoanani, mwana wa Resa, mwana wa Zerubaberi, mwana wa Salatieti, mwana wa Neri, ²⁸mwana wa Melki, mwana wa Adi, mwana wa Kosamu, mwana wa Elmadama, mwana wa Ere, ²⁹mwana wa Yoswa, mwana wa Eliezere, mwana wa Yorimu, mwana wa Matati, mwana wa Levi.³⁰Levi akhali mwana wa Simioni, mwama wa Yuda, mwana wa Yosefe, mwana wa Yonama, mwana wa Eliakimu, ³¹mwana wa Meleya, mwana wa Mena, mwana wa Matata, mwana wa Netanu, mwana wa Davide, ³²mwana wa Jese, mwana wa Obode, mwana wa Boazi, mwana wa Salimoni, mwana wa Naasoni.³³Naasoni akhali mwana wa Abinadabu, mwana wa Adimini, mwana wa Arni, mwana wa Hezironi, mwana wa Perezi, mwana wa Yuda, ³⁴mwana wa Yakobo, mwana wa Isaki, mwana wa Abrahamu, mwana wa Tera, mwana wa Nahor, ³⁵mwana wa Serugi, mwana wa Reu, mwana wa Perege, mwana wa Ebere, mwana wa Shera.³⁶Shela akhali mwana wa Kainane, mwana wa Arfaksadi, mwana wa Semu, mwana wa Nowa, ³⁷mwana wa Metusela, mwana wa Enoki, mwana wa Yaredi, mwana wa Malaleeli, mwana wa Kainane, ³⁸mwana wa Enosi, mwana wa Seti, mwana wa Adamu, mwana wa Mulungu.

Chapter 4

¹Kinangaoka Yesu, pakukhala wakudzaziwa na Mzimu Wakuchena, adabwera kuchoka ku Mkulo wa Yorodano atasogoziwa na mzimu wakucena kuyenda mchipululu, ²kumene kwa masiku makumi manai akhaezeriwa na satana. Alibe kudya chinthu nsiku zensenezo, apo pakumala nthaweyo akhabva njala.³Satana adati kuna iye, ''Penu ndiwedi mwana wa Mulungu, tonga kuti mwalayu usanduke mkate.'' ⁴Yesu adamutawira, '' Kudanembiwa, munthu amdzakhalira lini kumbadya mikate yokha.''⁵Kinangoka satana adam,utenga Yesu nkuyenda naye pa katolotolo pa phiri kukamuonesa maufumu yensene ya dziko lapansi mu kanthawe kakucepa. ⁶Satana adati kuna iye, ''Nimdzakupa mphamvu na ulemerero bwense, thangwe bzidapasiwa kuna ine, apo ndikhozambo kupasa aliyense nimfunayo. ⁷Apo tsapano, ukandigodamira na kundinamatira, bzimdzakhala bzako.⁸Soma Yesu adatawira achiti k,una iye, ''Kudanembiwa, 'Udzanamatire Mbuya Mulungu wako, na kudzatumikira yekhayo basi.'''⁹Kinangoka satana adatsogolera Yesu ku Yerusalemu achikamukwiza pa katolotol;o pa nyumba ya Mapemphero, achiti kuna iye, ''Penu ndiwedi ,mwana wa Mulungu, bzithuse pansi kuchokera pano. ¹⁰Thangwe kudanembiwa, 'amdzatumiza anjero wace kuna iwe kudzakukhotcherera,' apo, ' ¹¹'ati amdzakudzusa mmanja mwao, pala kuti nzayo zako nampodi zidzakakwecheke pa minyala.'''¹²Pakumutawira iye, Yesu adati, ''Kudanembiwa, 'Nampodi kuikha mbuya Mulungu wako pa mayezero.''' ¹³Pomwe satana dadamaliza kumuyezera Yesu, adachoka popo nkuyenda ate nthawe zinango.¹⁴Kinangoka Yesu adabwerera ku Galileya mu mphamvu ya Mzimu, apo nkhani yace idabvekera mbali yenseneyo kuzungulira koko. ¹⁵Kinangoka adayamba kupfunzisa mmatchalitci achinamatiwa na wensene.¹⁶Adabwera ku Nazareti, komwe adakulira, apo, ninga bzikhaliri pa mtemo wace, adapita msunagoge nsiku ya sabudu achiima, nkulewalewa mwa kukuwa. ¹⁷Chitsamba chikulu ca mneneri Yesaya chidaperekiwa kuna iye. Adachifuthula achigumana pomwe pakhadanemba,¹⁸''Mzimu wa Mbuya uli pa ine, thangwe adandidzoza pala kuti ndilewelewe mafala yabwino kuna anyakusaya. Wandituma kudzalengeza mtendere kuna akaidi na kubwezeresa kuona kuna azimola, na kudzatsudzula wale ndiwo ali nkutsautsika, ¹⁹kudzalengeza bza gole la chifundo cha Mbuya.''²⁰Kinangoka adafunya chitsamba chire, achichipereka kuna omwe adamupa wale, achikhala pansi. Maso ya wensene mu sunagoge mule yadamunyang'anisisa. ²¹Iye adayamba kulewalewa kuna iwo, ''Lero mafala ya Mulunguya yakwanisiwa na kubva kwanu ndiko mwachitaku.'' ²²Aliyense popo adasewera bzabwino bza iye apo adadabwa na mafala ya chifundo yomwe yakhachoka pakamwa pache, apo adabvunza, ''kodi umweyu ni mwana lini wa Yosefe uyu?''²³Adati kuna iwo, ''Mchadidi mumdzalewa mwambiyu kuna ine, 'Nyabeziwe, bzilimbise wekha. Bzense ndibzo tidabva mudachita mu Caperenao, bzichitenimbo mu mzinda uno wa kwanu.''' ²⁴Soma iye

adati, '' Mchaidi ndikulewa kuna imwe, palibe mneneri amdzatambiriwa mu mzinda wa kwao.

²⁵Soma mu chadidi ndikukuuzani kuti mukhana anyamfedwa azinji wa chikazi mu mzinda wa Izaraeri mu nthawe ya Eliya, pomwe kudzaulu kukhadatsekiwa ate magole matatu na miyezi mitanthatu seye nkugwa mvula kuchigwa kambzombzo mkulu kunyanya ku dziko lensene lire. ²⁶Soma Eliya alibe kutumiwa kuna winango soma ku Zarefati ku Sidoni kokha basi, kuna nyamfedwa wachikazi wakukhala kumweko. ²⁷Mukhana anyamapere azinji mu Izaraeri mu nthawe ya Elisa mneneri, soma palibe omwe adachirisiwa soma Naamani yekha wa ku Siriya.''²⁸Wanthu wense mu sunagoge mule adaphatiwa na ukali pomwe adabva bzinthu bzobzi. ²⁹Iwo adalamuka, achimuthotha mu mzinda mule, achimtengera pa katolotolo pa phiri pomwe pakhana mzinda wao, pala kuti akamponyere kuchiphompho kucokera pa katolotolo pale. ³⁰Soma adawapita pachithimupo achiyenda ku mbuto inango.³¹Kinangoka adabuluka achiyenda ku Caperenao, mzinda wa mu Galileya, achikayamba kuwapfunzisa wanthu nsiku ya Sabubu. ³²Adadabwisika na kapfunzisidwe kache, thangwe akhambasewera na mphamvu.³³Tsapano mu sunagoge mule mukhana munthu omwe akhana mzimu wakuipa wa chiwanda, apo adalira mwa kukuwa achiti, ³⁴''Ah! timchita nawe chiani iwe, Yesu wa ku Nazareti! Kodi wabwera kudzatidzonga? Ndikudziwa kuti ndiwe mbani___Wakulemekezeka wa Mulungu!''³⁶Yesu adatsimula chiwandaco, achiti, Nampodi kusewera! Bula mwa umweyu!'' mmene chiwandaco cidamumenyesera pansi pakati pa iwo, chidabula muna iye, apo seye kumudzonga munjira iriyense. ³⁵Wanthu wensene akhali wakudabwisika zedi apo achiyamba kusewera wina na mwayache kumbaguma bzobzi. Adati, ''Ni mafala moda wanyi yoya? Akutonga mizimu yakunyansa na mphamvu ichibuladi.'' ³⁷Apo nkhani yoyi idayamba kumbabvekera pense pense kuzungulira mphimpha zimwezo.³⁸Kinangoks Yesu adabula msunagoge mule achikapita mnyumba mwa Simoni. Tsapano amabzala wace wa chikazi wa Simoni akhadwala manungo makulu, apo adamukumbira kukadziwisa Yesu mmalo mwa iwo. ³⁹Tsapano adabwera achiima pambali nkutsimula manungo yale, apo yadabula. Kamfulumize adalamuka achiyamba kuwatumikira iwo.⁴⁰Pomwe dzuwa likhamira, wanthu adabweresa kuna Yesu aliyense ndiye akhatsautsika na matenda yaku siyanasiyana. Iye adabzatika boko pa aliyense achiwalimbisa. ⁴¹Bziwanda bzidachoka pomwe mwa wanthu azinjisa popp, kumbalira kuti, '' Ndiwe Mwana wa Mulungu!'' Yesu adabzitsimula bziwandabzo apo alibe kubzibvuma kusewera thangwe bzikhadziwa kale kuti iye akhali mkhirisitu.⁴²Mangwana yace kutachena, iye adayenda pa mbuto ya mderekho. Mathimu ya wanthu yakhamupsaga pa mbuto pomwe iye akhali. Akhadayezeza kuti iye nampodi achoke pakhana iwopo. ⁴³Soma iye adati kuna iwo, ''Nimfuna ndikalalikire pomwe mafala ya Mulungu ku mizinda inango, thangwe nibzomwe ndidatumiziriwa kuno. ⁴⁴Kinangoka adapitiriza kukalalikira mma sunagoge kuzungulira Yudea.

Chapter 5

¹Tsapano bzidachitika pomwe thimu la wanthu likhadamuzungulira Yesu kumbatetekera mafala ya Mulungu, pomwe iye akhadaima mu gombe la nyanza ya Genezareti. ²Adaona mi mwadiya miwiri ikhanuka kunja kuchoka m'bali mwa ,nyanza ire. Akhombwe akhadabula mwemo apo akhatsuka ma khoka yao. ³Yesu adapakira mu mwadiya m'bodzi, wa Simoni, achimukumbira kuti amugwinyire pakatali pang'ono kuchoka mu gombemo.Kinangoka adakhala pansi mu mwadiyamo achipfunzisa wanthu wa kunja kwa mwadiyayo.⁴Pomwe adamaliza kusewera, adati kuna Simoni, ''Tenga mwadiya wako uyende nawo kwakuzika kule ukathuse khoka lako uphe nsomba..'' ⁵Simoni adatawira achiti, ''Mbuya, taphuphudza kuphata basa seye kupha chinthu, soma na mafala yanu, ninkathusa khokali.'' ⁶Atachita bzobzi, adakokonola nsomba zizinji maninge, kuti ate makoka yao kufuna kung'ambika. ⁷Apo adavuzula manja kuna anzao mu mwadia winango kuti adzawathandize. Adabwera achidzadzaza pomwe mwadiya winangoyo, kuti zjai mimwadia ire ikhayamba kumira na kulemera.⁸Soma Simoni Petulo. ataona bzobzi, adagodama pa nzayo za Yesu, nkulewa kuti, ''Nyamukani pana ine pano, thangwe ndine munthu wakuphonya, Mbuya.'' ⁹Thangwe iye na wense ndiwo akhali popo adadabwa nabzo maninge bza kaphedwe kansomba kadachita iwo. ¹⁰Ntenepo pomwe na Yakobo na Yohani, wana wa Zabedayo, omwe akhali pabodzi na Simoni mmadiya winango ule. Yesu adati kuna Simoni, ''Nampodi kugopa, thanwe kuchoka lero ate mtsogolo umdzamba kokonola wanthu.'' ¹¹Atanuna mimwadiya ire kunja, adatula bzense achimtewera iye.¹²Bzidachitika kuti pomwe akhali mu mzinda winango, munthu wina wamapere thupi lense akhali mwemo. Pomwe adaona Yesu, adagodama pa Yesu nkumukumbira, kulewa kuti. ''Mbuya penu mumfuna, mundilimbisembo.'' ¹³Kinangoka Yesu adafuthula boko nkumuphata, nkulewa, '' ndikufuna. Limba.'' Kamfulumize mapere yale yadachokeratu.¹⁴Adamupanganiza kuti nampobi auze munthu soma adamuuza, ''Ndoko uko, ukabzionesere kuna wansembe na kukapereka nsembe ya kulimba kwako, kuteweza ndimo Mose adatongera, pala umboni kuna iwo.''¹⁵Soma bzobzi bzidabvekera basi kutalitsa, apo anthu azinji akhambabwera kuna iye kudzabvesera kupfunzisa kwace na kudzalimbisiwa matsautso yao. ¹⁶Soma akhambachoka kuyenda pa mderekho kukapemphera nkumbabwera pomwe.¹⁷Bzidachitika nsiku ibodzi kuti akhapfunzisa, pomwe Afarisi na apfunzisi wa mitemo ya utongi azinji akhadakhala popo kuchoka mmiyi ya mphimpha za Galileya, Yudea na ku Yerisalemu. Mphamvu ya Mbuya ya kulimbisa ikhali mwa iye.¹⁸Tsapano amuna winango adabwera atatakula mamuna wakufa bziwalo pa makha ya mphasa, apo adayang'ana manera yakumupisira mkati kuti amufikize pakhana Yesupo momo. ¹⁹Adatazira kuona mpata thangwera kuwanda wanthu, tsono adakwira nkupasula pa nsodzi ya kupsumphira na ma tailosi, nkumutsitsira mkatimo pa mpikiti pa wanthu, kutsogolo caiko kwa Yesu.²⁰Pakuona chikhulupiro chao, Yesu adati, ''mamunawre, bzakuphonya bzako bza lekereriwa.'' ²¹Anembi na Afarisi wale adaysamba kubvunmza bzobzi, kuti, ''Mbani umweyu ankusewera makiriyadoyu? Mbani winango angalekerere bzakuipa si Mulungu yekha basi?''²²Soma yesu, pakubvimira bzakukumbuka bzao adati kuna iwo, Msabwanji munkubvunza bzobzi mmitima mwanu? ²³Chapafupi mchani kutondo kulewa, 'Bzakuipa bzako bzalekereriwa' ayai kulewa 'Muka ufambe'? ²⁴Soma chakuti mudziwe mchici Mwana wa Munthu wapasiwa mphamvu yakulekerera bzakuipa pa dziko la pansi pano,''__adati kuna nyakufa bziwalo ule__''Ndikukuuza kuti, lamuka, nyamula mphasa yako ndoko kumui keako.''²⁵Kamkulumize iye adalamuka wanthu akuona nkutakula mphasa akhadagonerayo. Kinangoka adayenda achitenda Mulungu kumui kwao. ²⁶Aliyense adadabwa achitenda Mulungu. Iwo adaphatiwa na mantha, kumbati, ''Taona bzakudabwisa lero.''²⁷Bzitachitika ibzi, Yesu adachoka popo achiona nyakukhomesa mitsonkho dzina lace Levi atakhala pa kanyumba kakukhomesera mitsonkho. Adati kuna iye, ''Nditewere ine.'' ²⁸Apo Levi adalamuka nkumutewera, nkusiya bzensene akhababzo.²⁹Kinangoka Levi adakonza phwando likulu kumui kwache pala Yesu. Padabwera wakukhomesa mitsonkho na wanthu pomwe azinji pampale nkutsamira meza ire iye nkumbadya nao pabodzi. ³⁰Soma Afarisi na anembi adadandaulira wakupfunzira wace, kuti, ''Thangweranyi mukudya pabodzi na anyakukhomesa mitsonkho na anyakuphonya?'' ³¹Yesu adawatawira kuti, Wanthu omwe adalimba ambafuna lini nyabezi; soma okhao omwe akudwala. ³²Ndiribe kubwera kudzachemera wakulungama kale, soma wakuphonya pala kuti akalape bzakuphonya bzao.''³³Iwo adati kuna iye, ''Wakupfunzira wa Yohani ambasala kudya na kupemphera pafupi pafupi, wakupfunzira wa Afarisi ntenepo pomwe. Soma wakupfunzira wanuwa ambatondo kudya na kumbamwerera.'' ³⁴Yesu adati kuna iwo, '' Kodi wina achiloola wanthu ana iye popowo angasale kudya nyakuloolayo akadali naye popo? ³⁵Soma nsiku zinkubwera pomwe nyakuloolayo amdzatengiwa kuchoka pa iwo, nsiku zozo iwo ndipo ati adzasale kudya tsapano.''³⁶Kinangoka Yesu adalewa chifanizo kuna iwo. ''Palibe ambang'amba chakubvala chipsa achiphathika kanguwo koko kukhala chigamba pa chakubvala ca kusakala. Achicita tenepoyo, zjai wang'amba nguo ipsayo, apo chigamba cha nguwo ipsa ire chimdzathemera lini pa chakubzala ca kusakala chire.³⁷Palibe ambatsanulira vinyo mupsa mmitsuko ya kale. Achicita terepoyo, vinyo mupsayo amzaphokesa mitsuko ire, vinyoyo ate angafunthukire, mitsukoyo ichipsekeratu. ³⁸Soma vinyo mupsa kutsanulirambo mmitsuko ipsa. ³⁹Palibe ndiye achimwa vinyo wakale angafune pomwe mupsa, nakuti ambati, 'Zjai wakaleyu nkhasa.''

Chapter 6

¹Tsapano bzidachitika kuti ikhali nsiku ya Sabudu pomwe Yesu akhafamba mminda ya tirigu, apo wakupfunzira wace akhatsudubula ngalale za tirigu, nkumbapsikisa mmanja mao mkumbabwira. ²Soma Afarisi winango adati, ''Thangwe lanyi munkuchita bzinthu bzakulambiziwa kuchita nsiku ya Sabudu?''³Kuwatawira kwace, Yesu adati, ''Mukanatimbo kulewenga bzomwe Davide adachita pomwe iye na wanthu omwe akhanawo akhabva njala? ⁴Iye adayenda mnyumba ya Mulungu achikatenga mikate ya chakupereka achidya inango achipambo wale ndiwo akhanawo kuti adyembo, yomwe pa pamtemo wache akhabvumiziwa kudya akhali wansembe okha basi.'' ⁵Kinangoka adati kuna iwo, ''Mwana wa Munthu ni Mbuya wa Sabata.''⁶Bzidachitika pomwe nsiku ina ya Sabata kuti adayenda mu sunagoge kukapfunzisa wanthu mwemo. Mwamuna winango akhali momo omwe boko lache la madidi likhali la kumpsimpsinika. ⁷Anembi na Afarisi akhamunyang'anisa kuti aone bwino penu angalimbise munthu nsiku ya Sabatayo, pala kuti aone thangwe la kumuzengera mulandu. ⁸Soma adabvimira bzakukumbuka bzao achiti kuna nyakupunduka bokoyo, ''Lamuka uyime pampikiti pa wanthupa.'' Apo munthu ule adalamukadi achiima popo.⁹Yesu adati kuna iwo, ''Nkikubvunzeni, nsiku ya Sabudu mpsakubvumuziwa kuchita bzabwino ayai kudzonga, kupulumusa moyo ayai kuudzonga?'' ¹⁰Kinangoka adachungunuka kuna iwo achiti kuna munthuyo, ''Futhula boko lako.'' Adafuthuladi. apo boko lire lidalimba lichilinganira ninga pa kutoma. ¹¹Soma iwo adadzaliwa na ukali bwakusaya nabo lazau, achisewezana wina na mwayace kupangana bzomwe angachite kuna Yesu.¹²Bzidachitika kuti adayenda kuphiri kukapemphera. Adaphuphudza usiku bwense koko kupemphera kuna Mulungu. ¹³Kutachena, adachemera wakupfunzira wache, achisankhula khumi na awiri, omwe akhambawati atumwi.¹⁴Madzina ya atumwiwo yakhali Simoni (omwe akhamuti pomwer Petulo) na m'bale wace Andreya, Yakobo, Yohani, Filipi, Batumeyo, ¹⁵Mateu, Tomasi, Yakobo mwana wa Alufasi, Simoni omwe akhamuti pomwe zeloti, ¹⁶Yudasi mwana wa Yakobo, na Yudasi Isikariyoti, omwe adasanduka kapirikoni.¹⁷Kinangoka Yesu adabuluka nao pabodzi ku phiri lire achiima pa chithiphwa na thimu lense la wakupfunzira wace na thimu la wanthu azinji wakuchoka mphimpha za ku Yudea, Yerusalemu na ku magombe ya nyanza ya ku Tiro na Sido. ¹⁸Akhadabwera ,kudzabvesera na kudzalimbisiwa matenda. Wanthu wakutsautsika na mizimu ya kuipa adalimbisiwa pomwe. ¹⁹Aliyense popo adayezerayezera kuti atondombo kumukhuya thangwe mphamvu ya kulimbisa zjai ikhammalira, apo adalimbisa wenseo.²⁰Kinangoka adacheukira wakupfunzira wace achiti, ''Wakudalisika ndimwe wakusaya, thangwe ufumu bwa kudzaulu m'bwanu. ²¹Wakudala ndimwe wakubva njala panopa, thangwe mumdzakhuta. Wakudala ndimwe wakulira pano, thangwe mumdzaseka.²²Wakudala ndimwe omwe wina ankuwengani, na kukusankhulani achikulimulani nkulilamba dzina lanu kuti ndakuipa, thangwera Mwana wa Munthu. ²³Sekerani nsiku nyoyo aop mogani na kusekera, thangwe mumdzakhala na mpfupo ikulitsa kudzaulu, thangwe abereki wao adachitambo tenepo kuna ananeri kalekalero.²⁴Soma tsoka kuna imwe wa vida, thangwe mwatambira kale chinyamalizo chanu. ²⁵Tsoka kuna imwe omwe mudakhuta lero, thangwe mumdzabva njala mtsogolo. Tsoka kuna imwe omwe mukuseka lero, thangwe mtsogolo mumdzalira maliro na kubonera.²⁶Tsoka kuna imwe omwe wanthu ambasewera bzabwino bza imwe, thangwe ntenepoyombo ndimo abereki wao wakalekale akhachita kuna aneneri wakunama.²⁷''Soma ndikulewa kuna imwe omwe mukundibva, kondani anyakukuzondani. ²⁸Dalisani iwo wakukutembererani apo pemphererani wakukuboneresani.²⁹Kuna iye wakukumenya phutu libodzi, perekera pomwe amenye linangolo. Penu winango amtenga chakubzala chako, nampodi kusunda kuti akubwezere. ³⁰Pasani aliyense ankukumbiraniyo. Penu winango amtenga chinthu chanu, nampodi kusunda kuti akubwezereni.³¹Ndimo mumfunira kuti wina akuchitireni, chitanimbo tenepoyo kuna iwo. ³²Penu mumbakonda okha omwe ambakukondani , kuna mpfupo yanyi kwa imwe? Thangwe neye anyakuphonya ambakonda omwe ambawakonda. ³³Mukambachita bzabwino kuna okhawo wakukuchitiranimbo bzabwino, kuna mpfupo yanyi kwa imwe? ³⁴Neye wakuphonya ambakumbizambo wakuphonya, kuti atambire pomwe ninga bzomwe adakumbizabzo.³⁵Soma kondani anyakukuwengani apo achitireni bzabwino. Kumbizani, ndipo nampodi kudikhira kuti adzakupenimbo, apo mpfupo yanu imdzakhala ikulu, ndipo mumzakhala Wana wa Mulungu, thangwe iye ngwa chifundo kuna wanthu wakusaya kutenda na wakuipa. ³⁶Khalani wa chifundo, ninga ndimo Baba wanu aliri.³⁷Nampodi kuzenga, apo mumdzazengiwambo lini. Nampodi kutsimula, apo mumdzatsimuliwambo lini. Lekererani chakuipa cha winango, apo mumdzalekereriwambo.³⁸Pasani, ndipo chimdzapasiwa kuna imwe. Mphimo yabwino-yakupondereza, wakugwedezeka pabodzi na wakukhaphwikira-umdzapunguzidwira mmanja mwanu. Thangwe mphimo yomwe mukuyezera, imdzapimidwambo tenepoyo pala imwe.³⁹Kinangoka iye adawauza pomwe chifaniziro. ''Kodi zimola anga tsogolere zimola mwayache? Penu achichita tenepo, adzagwera wense m'dindi, iwo amdzatelepoyo lini ? ⁴⁰Wakupfunzira angakule lini kuposa mpfunzisi, soma aliyense akapfunza kwenekwene ndipo iye ambakhala ninga mpfunzisi wace.⁴¹Thangwe lanyi mukuona kachitsotso kamkiti mdiso la mwayanu, soma neye kuona chitsotso chikulu chili mdiso mwanu? ⁴²Ungauze tani mwayako, 'Mwayangu, bwera ndikuchose chitsotso mdiso mwako; pomwe iwe ukuona lini chitsotso chikulu ndicho chili mdiso lako? Wakubzithusa iwe! Chakutoma yamba kuchosa chitsotso mdiso mwako, kinangoko umdzaona bwino kuti uchose ching'ono chili mdiso la mwayako.⁴³Thangwe palibe muti wabwino ndiwo umbabala bzibalo bzakubvunda, ayai muti wakubvunda kubala bzabwino. ⁴⁴Thangwe muti uliwense umbadziwika na bzibalo bzache. Thangwe wanthu ambatchola lini nkhuyu mmuti wa minja, ayai kutchola mpesa pa mtungwi.⁴⁵Munthu wabwino wakuchokera muchuma chabwino cha mumtima wache ambachosa bzabwino, apo munthu wakuyipa wakuchokera pa chuma chakuyipa cha mtima wache ambachosa bzakuyipa. Thangwe bzomwe bzadzala mumtima mwache ndibzo mulomo wache umbasewera.⁴⁶''Thangweranyi mumbandichemera, 'Mbuya, Mbuya,' pomwe mumbabvera lini bzinthu bzomwe nimbalewa? ⁴⁷Aliyense wakubwera kwa ine achibva mafala yangu achiyaphatisa basa, ninkuuzani ali ninga chiyani. ⁴⁸Ali ninga munthu wakumanga nyumba, omwe adachera kwene kwene pansi achiimanga pa thanthwe lakulimba.Pomwe madzi yakudzala munkulo yadakhaphwikira, yakukhaphwikirayo yadakamenya nyumbayo soma neye kugwedeza, thangwe ikhadamangiwa bwakulimba bwino.⁴⁹Soma munthu wakubva mafala yangu soma neye kuyaphatisa basa, ali ninga munthu wakumanga nyumba padzaulu pamataka seye kuchera. Pomwe madzi yakukhaphwikira kumenya nyumbayo, kankulumize idangwa, ndipo mulundo wache udamaliratu.''

Chapter 7

¹Pomwe Yesu atamala kusewera bzense wanthu akubva adapita mu Caperenawo.²Tsapano kenturiyo akhana kapolo wace wakumukonda zedi ndiye akhadwala mwa penupenu. ³Pomwe kenturiyo adabva bza Yesu, adatuma akulu wa Ayuda, kukamukumbira kuti adzalimbise kapoloyo. ⁴Pomwe adakafika kwa Yesu, adakamukumbira mwakungingimira, kuti, ''Akuthemera kuti imwepo mumuchitire bzobzi, ⁵thangwe ambakonda dziko lathu, apo pomwe ndiye omwe adatimangira sunagoge yathu.''⁶Yesu adapitiriza ulendo kuyenda nao. Soma pomwe adafendera pafupi na nyumba ire, kenturiyo adaatuma anzace kukamuuza kuti, ''Mbuya, nampodi kubziboneresa, thangwe ndikuthemera lini kuti imwe mungabwere mnyumba mwangu. ⁷Na thangwe limweri ndikuthemera lini kubwera kuna imwe, soma tondosewerani na mafala yokha apo nyabasa wanguyo anilimba basi. ⁸Nakuti ine ndina mpandombo wakutonga, ndina achikunda wa nkhondo wakuwanyang'anira. Ningati kwa wina, 'Ndoko,' apo ambayenda, na kuna winango, 'Bwera,' achibwera, na kuna kapolo wangu, Chita ichi,' ambachita.''⁹Pomwe Yesu adabva bzobzi, adadabwa naye, achichungunuka kuna thimu likhana iye lire achiti, ''Ndikulewa kuna imwe, kuti ndazunga mu Isarayeri neye kugumana chikhulupiriro ninga chochi,'' ¹⁰Pomwe akhadatumiwa wale adabwerera kunyumba kukhana mtenda kule, adakagumana zjai mtenda ule walimba.¹¹Kutondo kuchoka popo, Yesu adayenda ku Naini, ndipo wakupfunzira wace na thimu lizinji lidayenda naye. ¹²Atafendera pafupi na msuwo wa mzinda ule, onani wanthu akhadatakula mwamuna wakufa kumbabula naye, mwana yekhayo kwa mai wace (omwe akhali a masiwa), napo thimu lizinji la wanthu wamumzindamo akhamuperekeza maiyo kuthenje. ¹³Pomwe Mbuya adamuona maiyo, adabva naye nsisi maninge achiti kuna iye, ''Nampodi kulira.'' ¹⁴Kinangoka adafendera achiphata baulu la matabwa ndilo akhadaikha thupiro, apo omwe akhadatakula wale adaima pulu. Adati, ''Mwanawe, ndikulewa kuna iwe, lamuka.'' ¹⁵Wakufa ule adalamuka nkukhala thonga nkuyamba kulewalewa, apo Yesu adampereka kwa mai wace.¹⁶Mantha yadawaphata wense, achipitiriza kutenda Mulungu, kuti, ''Mneneri mkulu walamusiwa pakati pathu'' na Mulungu pomwe waona wanthu wace.'' ¹⁷Nkhani ya Yesuyi idabvekera mu Yudeya mwensene na mphimpha za kuzungulira koko.¹⁸Wakupfunzira wa Yohani adamusimbira bzensebzi. Kinangoka Yohani adachemera wakupfunzira wace awiri ¹⁹nkuwatuma kwa Mbuya kukati, ''Kodi ndimwe omwe muli ,mkubwera, ayai tinyang'anire winango?'' ²⁰Pomwer adakafendera pakhana Yesu, amuna wale adati, ''Yohani M'batizi watituma kudzabvunza kuti, ''Kodi ndimwe omwe muli mkubwera, ayai tinyang'anire winango?''²¹Nkanthawe kamwekoletu adalimbisa wanthu azinjitsa ku matenda yao yakusiyana siyana na wa mizimu ya bziwanda, ndipo na kwa azimola azinji pomwe achiwapa kupenya. ²²Yesu adatawira achiti kuna iwo, ''Mungabwerera njira yanu, kuna Yohaniyo mukamuuze bzomwe mwaona na kubva. Azimola akutambira kuona, wakupunduka miyendo akufamba, wamapere akulimba, agonthi akubva, wanthu wakufa akulamuka pomwe achikhala na moyo, wakusaya achiuziwa mafala yabwino. ²³Munthu ndiye anilekeza lini kukhulupirira ine thangwera bzomwe ndinkuchitabzi umweyo ngwakudalisika.''²⁴Atumiki wa Yohani wale atayenda, Yesu adayamba kuuza thimu la wanthu bza Yohani, ''Mudaenda mchipululu mudakaona cani? Mtete kugwedezeka na mphepo? ²⁵Soma mutaenda mudakaona cani? Munthu atabvala chakubvala chakungwerewera? Onani omwe ambabvala bzakuumira achikhala moyo wakusangalala ni omwe ali mu nyumba ya mpfumu. ²⁶Soma mudaenda kukaona cani? Mneneri? Inde,ndikulewa kuna imwe, ndipo kuposa mneneri.²⁷Uyu ni ule omwe kwaiye kudanembiwa, 'Onani, ndikukutumizirani mtumi wangu pa maso panu omwe amdzakonza njira yanu kutsogolo kwanu. ²⁸Ndikulewa kuna imwe, mwa omwe abadwa mwa mkazi palibe ankula kuposa Yohani. Chensecho omwe ali pambuyo mu ufumu bwa Mulungu ni mkulu kuposa iye momwe aliri.''²⁹(Pomwe wanthu wense adabva bzobzi, kuphatikidza na anyakukhomesa mitsonkho, adazindikira kuti Mulungu ngwa kulungama, thangwe adabatiziwa na ubatizo bwa Yohani. ³⁰Soma Afarisi na adziwi wa bza mitemo ya utongi adagaza bzakulinga bza Mulungu pa iwo okha, thangwe akhalibe kubatiziwa na Yohani.)³²''Na cani, tsono, ningandendemezere na wanthu wa mbwado uno? Ali ninga cani? ³¹Ali ninga wana wakusenzeka mu msika, omwe ambatambalala achimbachemerezana kumbati, 'Tidayimba bzitoliro pala imwe soma mulibe kubzina. Tidaimba nyimbo za pa nkhawa soma mulibe kulira.'³³Nakuti Yohani m'batizi pakubwerabwera pache akhadya lini mkate neye kumwa vinyo, apo mukuti, 'Ana chiwanda.' ³⁴Mwana wa munthu adabweta kudzadya achimwa, ndipo mukuti, Onani, ngwadyera ndipo mchiledzerere, mwayao wa anyakukhomesa mitsonkho na anyakuphonya!' ³⁵Soma nzeru zimbaonekera na wana wace wensene.''³⁶Tsapano m'bodzi wa Afarisi adachemera Yesu kukadya naye. Pomwe Yesu adapita mnyumba mwa Mfarisiyo, adatsamira pa meza mkumbadya. ³⁷Onani, mukhana mkazi wa kuphonya mu mzindamo. Atazindikira kuti Yesu ali mnyumba mwa Mfarisiyo tsamire pa tebulo, adabweresa kamtsuko ka mafuta ya alabastero yakununtchira. ³⁸Pomwe adaima kumbuyo pafupi na nzayo zace, nkumbalira, ada jojezera pa nzayo zace na misozi, nkumbapukusa na tsisi lache litali nkumbampsompsona nzayozo nkumbazipalanga mafuta ya kununtchirayo.³⁹Pomwe Mfarisi adachemera Yesu ule adaona bzobzi, adaganiza mwa iye yekha, kulewa kuti, "Penu mamuna umweyu ni mneneri, ndiye kuti amdziwa yekha kuti mkaziyu nimbani na kubvimira pomwe kuti akumuphatayu mbani, kuti pomwe ana bzakuphonya.'' ⁴⁰Yesu adamutawira achiti, ''Simoni, ndina chakuti ndikuuze.'' Adati, Chileweni, Mpfunzisi!''⁴¹Yesu adati, ''Nyakufiyalisi kobiri nwinango akhana wa mangawa awiri. M'bodziyu akhadafiyali ma denani madzana mashanu, winango makumi mashanu. ⁴²Pomwe akhatazira kumubwezera, adawalekerera wensenewo. Tsapano mbani mwa awiriwa omwe amdzamukonda kwene kwene?'' ⁴³Simoni adamutawira achiti, ''Ndikuona kuti ndiye adamulekerera zizinjiyo.'' Yesu afati kuna iye, ''Walewa bwino.''⁴⁴Yesu adacheuka kuna mkaziyo achiti kwa Simoni, ''Ukuona mkaziyu. Ndapita mnyumba mwako. Ulibe kundipa madzi ya kutotesera nzayo zangu, soma iye watotesa nzayo zangu na misozi yace nkupukusa na tsisi lace. ⁴⁵Ulibe kundimpsompsona, soma chipitire muno akanati kulekeza kumpsompsona nzayo zanguzi.⁴⁶Ulibe kudzoza mumsolo mwangu na mafuta, soma iye wadzoza nzayo zangu na mafuta ya ,kununtchira. ⁴⁷Na thangwe lori ndikulewa kuna iwe, bzakuphonya bzace, bzomwe bzikhali bzizinjitsa, bzalekereriwa----thangwe wandikonda maninge. Soma omwe walekereriwa pamkiti ambakondambo pamkiti.''⁴⁸Kinangoka adati kuna mkaziyo, ''Bzakuphonya bzako bzalekereriwa.'' ⁴⁹Omwe akhadatsamira naye pabodzi pa meza pale adayamba kusewezana wina na mwayace, ''Mbani umweyu ate mpakana kambalekerera bzakuipa?'' ⁵⁰Kinangoka Yesu adati kuna mkaziyo, ''Chikhulupiriro chako chakupulumusa. Ndoko njira zako na mtenderer.''

Chapter 8

¹Bzidachitika kuti patapita kanthawe pankiti Yesu adayamba kuzunga mmizinda na mmiyi mizinji, kupfunzisa na kulalikira mafala yabwino ya ufumu bwa Mulungu. Khumi na awiri wale akhali naye, ²na azimai pomwe winango omwe akhadalimbisiwa matenda na mizimu yakuipa: Mariya omwe akhamuti pomwe Magadalene, omwe mwa iye mudabulisiwa bwiwanda bzinomwe; ³Joanna, mkazi wa Chuza, kapitao wa Herodi; Susanna; na azinjisa pomwe winango, omwe, ndibzo bzikhali mwa iwo, bzikhawagumanisa bzakusaya bza moyo wao wa nsikku na nsiku.⁴Pomwe thimu lizinji lidagwezekana, na wanthu winango kumbabwera kuchokera mmizinda ya uku na uku, adawauza chifanizo: ⁵''Mulimi winango adayenda kukafesa mbeu zace. Pomwe akhafesa, zinango zidagwera mmphepetere mwa mseu wina pakupita mkumbaziponda na nzayo, na mbalame pomwe za mdzaulu mkumbazijonkhona. ⁶Zina zidagwera pa thanthwe, apo pomwe zidatondo kukula pankiti, basi zjai zidaunyala thangwe pakhalibe mnyontho.⁷Zinango zidadodera pa uzuzu bwa minga, pomwe minga zire zidakurira pabodzi zidakoloweka mbeu zire. ⁸Soma zinango zidagwera pa mataka ya ndovolo bwino zichibala bzipatso dzana libodzi kuposa zidabzaliwa zire.'' Yesu atamala kusewera bzobzi, adlewa kuti. ''Omwe ana makutu yakubva, abve.''⁹Wakupfunzira wace adabvunza kuthumbudzula kwa chifanizochi. ¹⁰Iye adati, ''Chinsinsi cha kudziwa bza ufumu bwa Mulungu chaperekiwa kuna imwe, soma kuna winango nimbasewera m'bzifanizo basi, pala kuti podi 'kupenya soma nampodi aone, napo podi kubva soma nampodi abvesese.'¹¹Tsapano uku ndiko kuthumbudzula kwache: Njerezo ni mafala ya Mulungu. ¹²Zomwe zidagwera mumseuzo ni wale omwe abva mafala, soma satana ambabwera kudzatenga mafalayo kuchoka mmitima mwao pala kuti nampodi akakhulupirire na kukapulumuka. ¹³Zomwe zidagwera pa thanthwe ni wale omwe, pomwe abva mafala, ambayatambira na nsangala. Mazi yalibe mizi, ambakhulupirira mkamphindi basi, soma munthawe ya mayezero ya satana ambafulumiza kugwa.¹⁴Njere zomwe zidagwera pa minga ni wale omwe ambabva mafala, mazi akatondo kuchoka popo kuyenda, ambakatanganika na bzakusamalira moyo, vida na bzakusangalasa moyo uno, ndipo bzakubala bza mafalayo bzimbakhwima lini. ¹⁵Soma mbeu ndizo zidagwera pa mataka ya ndovolo, awa ni wale, pakubva mafala bza chadidi bzire na mtima wabwino, ambayakoya pa bwino ndipo yambabala bzibalo na kupirira mwa kuderekha.¹⁶Palibe ndiye ambagasa nyale achiigwanankhira pa mtsuko ayai kuiikha kunyansi kwa kama.So, ambaiikha padecha pala kuti aliyense wakupita ambaone kutoya kwache. ¹⁷Nakuti palibe chakumpsinkhika chirichense ndicho chimdzakhala chakubisika basi neye kuonekera padecha. ¹⁸Ndiye tetekerani bwino bwino, thangwe kuna iye ndiye anabzo, amdzapasiwa bzakuthimizira popo, soma iye omwe alibe kale, neye bzomwe akuthemba kuti anabzobzo amdzatengeriwa.''¹⁹Kinangoka mai wache na abale wache adabwera kuna iye, soma adatazira kumufenderera pafupi thangwera thimu la wanthu. ²⁰Iye adauziwa, '' Mai wanu na abale wanu abwera panjapa akudikhira kuti akuoneni.'' ²¹Soma yesu adawatawira, ''Mai wangu na abale wangu ni wale ndiwo akubva mafala ya Mulungu achiyachita.²²Tsapano nsiku ina adapakira mwadiya na wakupfunzira wache, apo adawauza kuti, ''Tiyendeni ng'ambu ire ya nyanza.'' Adanyamuka. ²³Soma pomwe iwo akhachapa mwadiya ule iye adagona tulo. Chonzi cha mphamvu maninge chidapuntha pa nyanza pale, apo mwadiya waoyo zjai udayamba kudzala madzi yakukhaphwikira, mwakuti aklhali pa mphole mphole.²⁴Ndiye wakupfunzira wa Yesu wale adayenda pa iye achimutekenya nkummusa, kulewa kuti, ''Mbuya! Mbuya! Tiri mphole mphole kufa!'' Iye adalamuka achitsimula chonzicho na madzi yakukhaphwikirayo, zjai bzibvekeni nkunyamaliratu nkukhala zii. ²⁵Apo adati kuna iwo, ''Chikhulupiriro chanu chiri paponi?'' Soma akhana mantha na kudabwa, ndipo adabvunzana, ''Munthu umweyu ngwa moda wanyi, wakuti kutondo kutsimula chonzi na madziya bzensene nkumubvera?''²⁶Adayambuka na mwadiya ate ku mphimpha za wanthu wa ku Gerasa, komwe ni ng'ambu ya nyanza kuchoka ku Galileya. ²⁷Pomwe Yesu adaponda ng'ambu ya gombe, adagumana mwamuna winango wakuchoka mu mzindamo omwe akhana bziwanda. Kwa nthawe itali akhambakhala pezi pezi seye kubvala chinthu, apo akhakhala lini mnyumba soma mu nthutu za mnthenje.²⁸Pomwre adaona Yesu, adalira achigwa pafupi na iye achilewa mwakukuwa, ''Mumfuna kundichita chani, Yesu, Mwana wa Mulungu Wakulemekezekayo? Ndikukumbira kuti nampodi kundidzonga. ²⁹Thangwe Yesu akhadatonga kuti chiwandaco chibule mwa munthuyo. Kazinji chikhambati chingagwa mmaso, neye kuchita kumumanga na waya na bzitsulo mmiyendo mwace nkumudikhirira popo, akhabwedza bzensebzo achithamangira mthengo.³⁰Kinangoka Yesu adamubvunza iye, Dzina lako ndiwe yani?'' Iye adati, ''Legiyo,''thangwe bziwanda bzizinji bzikhadapita mwa iye. ³¹Bzidapitiriza kumukumbira kuti nampodi atonge kuti abziyendese kuchiphompho kwakuzika.³²Tsapano thimu la nkhumba zizinji likhadyeseriwa m'phepete mwa phiri. Apo bziwandabzo bzidakumbira kuti abziyendese mwemo apo adabzibvuma. ³³Natenepoyo bziwandabzo bzidabula mwa iye bzichikapita mwa nkhumbazo, apo nkhumba zensenezo zidathamangira kuchiphompho zichikamira mnyanza.³⁴Pomwe amakabusa wa nkhumbazo adaona bzomwe bzachitikabzo, adathamanga kukasimba mmizinda na mmiyi. ³⁵Kinangoko wanhtu adayenda kukatsimikiza bzidachitikabzo achikafika pomwe pakhana Yesupo achikaonadi mwamuna adabulisiwa bziwandayo. Akhali khale pa nzayo za Yesu, atabvala bzakubvala bzali phee; ndipo wanthuwo adachita mantha.³⁶Tsapano omwe akhali popo kumbaona adawasimbira ndimo munthu wabziwandayo adalinmbisidwira. ³⁷Kinangoka wanthu wensene wa mphimpha za ku Gerasako adauza Yesu kuti achoke kumweko, thangwe akhadaphatiwa na mantha makulu. Apodi iye adapakira mwadiya ule achibwerera mmambuyo.³⁸Kinangoka mwamuna omwe adamuchosa bziwandayo adakumbira Yesu kuti ayende naye, soma Yesu adamubweza, nkumuuza kuti, ³⁹''Bwerera kwanu ukalewe bwino ndibzo Mulungu wakuchitira.'' Munthu ule adabwereradi achimbasimba mu mzinda mwense ndibzo Yesu adamuchitira.⁴⁰Tsapano pomwe Yesu adabwerera, thimu la wanthu lidamutambira iye, thangwe likhamudikhirira. ⁴¹Onani, mwamuna winango dzina lache Jairo, omwe akhali m'bodzi wakutsogolera sunagoge, adabwera kudzagodama pa nzayo za Yesu, nkumukumbira kuti afike kumui kwace ⁴²thangwe mwanace mkazi wa magole khumi na mawiri omwe akhali yekhayo basi akhadwala mwa penu penu. Pomwe Yesu akhayenda kumui koko thimu lensero la wanthu lidatsomoka nyomi kumutewera.⁴³Tsapano ,mkazi pomwe winango akhali popo omwe adamala magole khumi na mawi akudwala matenda ya kuchoka mulopa mwakuti aliyense adatazira kumulimbisa . ⁴⁴Adaphathika mmambuyo mwa Yesu achiwenda nkukwanisa kukhuya pa ponta pa chakubvala chache, apo kamkulumize mulopayo udadumiratu kubulako.⁴⁵Yesu adati, ''Mbani wandiphatayu?'' Pomwe wensene adagaza, Petulo adati, ''Mbuya, thimu la wanthu lakuzungulirani kuchita kutinyana terepayu pafupiletu na imwepo.'' ⁴⁶Soma Yesu adati, ''Winango wandiphata utowa, ndadziwa thangwe ndabva mphamvu zangu zabula mwa ine.''⁴⁷Pomwe mkaziyo adadziwa kuti bzafika pakuti angabisike lini seye kumuzindikira, adabwera ali kunjenjemera achigwa pansi patsogolo pa Yesu. Pamaso pa wanthu wense mkaziyo adazimbula zjai thangwe ndiro adaphatira iye na ndimo adalimbira kamkulumize. ⁴⁸Kinangoka adati kuna iye, Mkaziwe, chikhulupiriro chako chakulimbisa. Ndoko mu mtendere.⁴⁹Pomwe akali mkati kulewalewa, winango adafika kuchoka mnyumba ya mkulu wa sunagoge, achiti, ''Mwananu mkazi ule wamalizika. Nampodi kuboneresa pomwe mpfunzisiyu,'' ⁵⁰Soma pomwe Yesu adabva bzobzi, adamutawira Jairo, Nampodi kubva mantha; khulupirirani basi, anilimbisiwa.''⁵¹Pomwe adafika panyumbayo, adalambiza aliyense kupitambo mkatimo, so kupambula Petulo, Yohani, Yakobo na mai wache na babache wa mwanayo basi. ⁵²Tsapano wanthu wensene popo akhalira na kumbadandaula bza mwanayo, soma iye adati, ''Nampodi kulira; alibe kusaika uyu soma watondo kugona.'' ⁵³Soma adayamba kumunyongodola, pakudziwa kuti akhadasaika meju.⁵⁴Kinangoka adamuphata boko lache achimuchemera mwakukuwa, kuti, ''Mwanawe, lamuka!'' ⁵⁵Mzimu wache adabwerera, achilamuka kamkulumize. Adawauza kuti mwanayo amupe chinthu kuti adye. ⁵⁶Abereki wache akhali wakudabwa, soma iye adawatsinda kuti nampodi auze munthu bzomwe bzachitikabzi.

Chapter 9

¹Iye adachemera khumi na awiri wale pabodzi achiwapa mphamvu na ulamuliro kubulisa bziwanda bzense na kulimbisa matenda. ²Adawatuma kukalalikira bza ufumu bwa Mulungu na kulimbisa atenda.³Iye adati kuna iwo, ''Nampodi kutakula chirichense pa ulendo bwanubu----neye mpswimbo, neye chakuikhira kobiri, neye mkate, neye kobiri, neye pomwe nsapato zakumbakachinja. ⁴Nyumba iriyense ndiyo munkapitayo, kakhaleni momo mpakana kudzanyamuka.⁵Mbuto ndiyo ankakutambirani lini, pakukachoka mumzinda umweyo, kakunkhumuleni pfumbi kunzayo zanu ninga umboni kuna iwo pa mangwana. ⁶Kinangoka adanyamukadi kuyenda nkumbapita na mmiyi, kufamba achimbalalika bza mafala ya Mulungu na kumbalimbisa atenda palipense.⁷Tsapano Herodi wachiwanga adabva bzense bzomwe bzikhachitika, ndipo adawawidwa mtima thangwe bzikhabveka kuti nyamuya Yohani walamuka, ⁸apo winango nkumbati Eliya waonekera, apo winango pomwe akhambati nyamuya mneneri winango wa kale maninge walamuka. ⁹Herodi adati, ''Yohani ndidamugwata msolo. Mazi mbani pomwe umweyo ndiri mkubva kuchita bzobzi?'' Apo adayezera yezera kuti mpaka amuone.¹⁰Pomwe atumi wale adabwerera adamusimbira bzensene ndibzo adachita. Kinangoka iye adawatenga iwo nkuyenda nawo mwa kachete chete ku mzinda wa Bitisaida. ¹¹Soma pomwe thimu la wanthu liadabva bzobzi, lidamutewera basi. Iye adawatambira achiwauza mafala ya ufumu bwa Mulungu, achilimbisa wale ndiwo akhafunika kulimbisiwa.¹²Tsapano kukhafamba kuchidoka, apo khumi na awiri wale adabwera kuna iye achidzati, "Balalisani wanthuwa pala kuti ayende mmiyi ya pafupi pano na mdzikomu kukanyang'ana mbuto za kugona na bzakudya, thangwe tiri pano mpa mtetete patekha.'' ¹³Soma adati kuna iwo, ''Apeni ndimwe bzakuti adye.'' Iwo adati, ''Tina mikate minayi yokha na nsomba ziwiri basi---pokha pokha tichite kuyenda kukawagulira bzakudya wensenewa.'' ¹⁴(Pakhana amuna pafupifupi madzana mashanu.) Iye adati kuna wakupfunzira wace, ''Akhazikeni mmagulu ya wanthu makumi mashanu mashanu.''¹⁵Adachitadi bzobzo achiwauza kuti akhale pansi. ¹⁶Nkutenga mikate mishanuyo na nsomba ziwiri zire, achijiguma kudzaulu, achibzidalisa nkubzinyema nyema bzidupsa, achibzipasa kuna wakupfunzira wale mkubzigawa kuna wanthu mmathimu mule. ¹⁷Wensene adadya achikhuta, bzakusala bzichikhongobzewa---ate kudzala bzitundu khumi na bziwiri bza mvululu.¹⁸Bzidachitika pomwe ndipo Yesu akhapemphera payekha, wakuphunzira wache akhali nawo pabodzi. Adawabvunza, kuti, ''Wanthuwa akumbati ndine yani inepano?'' ¹⁹Iwo adatawira achiti, ''Yohani M'batizi. Soma winango akumbati ndimwe Eliya, apo winango pomwe akumbati ndimwe nyamuya mneneri winango wakalekale mwalamuka.''²⁰Kinangoka iye adati kuna iwo, ''Tsono imwepombo mukumbati ndine yani?'' Petulo adatawira, ''Mkhirisitu wa Mulungu.'' ²¹Soma adawachenjeza na kuwapanganiza kuti nampodi ambazimbuliretu kuna wanthu bzimwebzo, ²²kulewa kuti, ''Mwana wa Munthu akufunika kumbabonera kumene na bzinthu bzizinji apo pomwe kuti amdzalambiwa na akulu wa wanthu na akulu wa ansembe na anembi, apo achidzaphiwa ndipo nsiku yachitatu achidzalamusiwa.''²³Kinangoka adati kuna iwo wense, ''Penu winango amfuna kutewera inepano, abzilambe yekha achitakula mtanda wache nsiku zense anditewere bwino. ²⁴Aliyense wakupulumusa moyo wache amdzautaya, soma wakubvuma kutaya moyo wache thangwera ine amdzaupulumusa. ²⁵Kodi phindulo liri paponi munthu kubzitengera bza mdziko mwense, chensecho mkudzataya ayai kupagali moyo wache.²⁶Wakuchita manyazi na inepano na mafala yangu kubodziya, kuna iye Mwana wa Munthu amdzachita nayembo manyazi pakudzabwera mu ulemerero bwa Baba na anjero. ²⁷Soma ndikulewa chadidi kuna imwe, kuti pana winango ndiye aima pano omwe amdzalawidza lini imfa akanati kuona ufumu bwa Mulungu.²⁸Tsapano patapita nsiku zisere Yesu atasewera mafala yoya, adatenga Petulo, Yohani na Yakobo kuyenda nawo kuphiri kukapemphera. ²⁹Pomwe akhapemphera, nkhope yache idachinja maonekedwe, apo bzakubvala bzace pomwe bzidachinja kukhala bzichena mwakutoya.³⁰Onani, amuna awiri akhalewalewa naye,Mose na Eliya ³¹omwe adaonekera mu ulemerero, kumbasewera naye bzakunyamuka kwace, komwe ati adzakamalizire mu Yerusalemu.³²Tsapano Petulo na wale akhanawo akhali mtulo, soma pomwe akhanati kugona adaonadi ulemerero bwache na wanthu awiri omwe akhadaima naye. ³³Pomwe akhayenda kuchoka pakhana Yesupo, Petulo adati kuna iye, ''Mbuya, mbzabwino ife kuoneka mbuto ino. Mbatiye tiomange bzikhuthi bzitatu, chibodzi chanu, chinango cha Mose na chinango cha Eliya.'' ( Akhadziwa lini bzomwe akhalewalewa.)³⁴Pomwe akhalewalewa bzobzi, mtambo udabwera kudzawampsinkha, apo akhabva mantha kupita mumtambomo. ³⁵Mafala yadabveka kuchoka mumtambomo, kulewa kuti , ''Uyu ni, mwanangu omwe adasankhukambo; mutetekereni.'' ³⁶Mafalaya yataseweriwa, Yesu zjai adaoneka ali yekha. Iwo adakhala chete nsiku zimwezo neye kuuza munthu ndibzo adaonabzo.³⁷Tsapano mangwana yache pakubuluka m'phiri mule, thimu la wanthu lidakagumana naye. ³⁸Onani, mamuna wina pa chithimu pale, adakuwa kulewa kuti, ''Mpfunzisi, ndikukumbirambo mukaone mwanangu wachimuna, thangwe ndina mwana m'bodziyo basi. ³⁹Mukuona, ana chiwanda ndipo ambadzidzimuka dzidzimuka nacho; chimbamuchitisa kugwa pansi nkumbachoka thobvu kukamwa. Chimbanesa kunyaula apo chimbamusiya na mpsukuda zakugopsa. ⁴⁰Ndidakumbira wakupsunzira wanu kuti achibulise nsiku zinango atabwera soma adachitazira.⁴¹Yesu adatawira achiti, ''Imwe mbwado wakusaya chikhulupiriro na wa mphumbza, nimdzakhala namwe mpakana lini kumbakulekererani basi? Bweresani mwananuyo kuno.'' ⁴²Pomwe mnyamatayo akhabwera naye, chidamumenyesera pansi na kumng'ambisa. Soma Yesu adatsimula chiwandacho achilimbisa mwanayo, nkumubwezera kuna babache.⁴³Apo wensene adadabwa na ukulu bwa Mulungu. Pomwe wense akhali mkati kudabwa bzomwe bzidachitikabzo, iye adati kuna wakupfunzira wace, ⁴⁴''Bvumani mafalaya yakhazikike mmakutu mwanu: Mwana wa Munthu amdzaperekiwa mmanja mwa wanthu.'' ⁴⁵Soma alibe kubvesesa mafala yoya. Yadabisiwa kuna iwo, pala kuti nampodi adziwe kuthumbudzula kwache, chensecho pomwe adachita mantha kubvunza kuthumbudzula kwacheko.⁴⁶Kinangoka okha okha tsapano adayamba kumbabvunzana kuti mkulu pa wensewo mnbani. ⁴⁷Soma Yesu, pakubvimira bzomwe akhakumbuka mmitima mwaobzo, adatenga kamwana kang'ono achikapfuwira pakhadaima iyepo ⁴⁸achiti kuna iwo, ''Omwe amtambira mwanayu mu dzina langu, watambira ine; apo wakutambira ine, watambirambo iye ndiye adandituma. Thangwe omwe ali mng'ono maninge pa mwensemwe ndiye mkulu umweyo.''⁴⁹Yohani adatawira, ''Mbuya, ife pomwe tidaona winango akhabulisa bziwanda mu dzina lanu tidamuletsa, thangwe tikhalibe kutsagana naye pabodzi pa ulendo bwathubo.'' Yesu adati, ⁵⁰''Nampodi kumbamuletsa,'' ''Thangwe aliyense ndiye akukuwengani lini ngwanu umweyo.''⁵¹Pomwe nsiku zidafendera kuti iye atakuliwe, adafuna kuti nkhope yace ikaonekere ku Yerusalemu. ⁵²Iye adatuma mitumi kutsogoloko, apo idayenda ichikapita mmuyi wa ku Samariya kukakonzesera bzense pala iye. ⁵³Soma wanthu koko alibe kukamutambira thangwe akhadakonza kale bzakukaonekera nkhope yache ku Yerusalemu.⁵⁴Pomwe wakupfunzira wache Yakobo na Yohani adaona tenepoyo, adati, ''Mbuya, mukufuna tichemerese moto kudzaulu udzawadzonge awa?'' ⁵⁵Soma adazungunuka achiwatsimula, ⁵⁶apo basi zjai adaenda muyi winango.⁵⁷⁵⁸Pomwe akhafamba mu mseu, winango adati kuna iye, ''Nimkutewerani kulikwense muniyendako.'' Yesu adati kuna iye, ''Nkhandwe zina mauna yakukhala, apo mbalame za mdzaulu pomwe zina bzitsa, soma Mwana wa Munthu alibe neye pakutsamira msolo wache pokha.⁵⁹Apo adati kuna winango, ''Nditewere,'' Soma adati, ''Mbuya, nditome kuyenda ndikafuchire babangu.'' ⁶⁰Soma adati kuna iye, ''Leka wakusaika afuchirane wakusaika okha okha. Soma pala iwe, ndoko ukalalikire kutali bza ufumu bwa Mulungu.''⁶¹Ndiye winango pomwe adati, ''Nimdzakutewerani, Mbuya, soma nditome kukagoneka wa kumuyi kwangu.'' ⁶²Yesu adamutawira, ''Palibe munthu ambaphata gejo achinyang'ana mmambuyo omwe angathemere mu ufumu bwa Mulungu.''

Chapter 10

¹Tsapano bzitamala ibzi, Mbuya adasankhula winango makumi manomwe (bzakunemba bwinango bzakale bzimbati pomwe makumi manomwe soma bzinango bzimbati makumi manomwe na mawiri) achiwatuma kunja awiri awiri kutsogola mmizinda na mmiyi yentsene komwe iye akhadasala pang'ono kuyenda. ²Iye adati kuna iwo, "Bzakukolola bzawandisa,soma anyabasa achepa. Tsono kumbilani Mbuya wa bzakukololabzo atume anyabasa akakolole.³Ndokoni njira zanu. Onani, ndikukutumani ninga ntchere za mabira pampikiti pa mphumphi. ⁴Nampodi kutakula chola chakuikhira kobiri, ayai chola chapaulendo, ayai shango, apo nampodi kupasa moni munthu munjiramu.⁵Nyumba iriyense munkapitayo, katomeni kulewa kuti, 'Myendere ukhale pa nyuma iyi!' ⁶Penu mwana wa mtendere ali popo, mtendere wanu umdzakhala pa iye, soma penu neye, umdzabwerera kuna imwe. ⁷Kakhaleni mu nyumba yoyo kudya na kumwa bzomwe amkakupanibzo, thangwe nyabasa ambathemera na malipiro yache. Nampodi kumbakachita kubula nyumba iyi mkumbakapita inango.⁸Mzinda uliwense mumkapitayo angakakutambirani, kadyeni ndicho ankakupanicho ⁹apo kalimbiseni atenda omwe mumkawagumana momo. Kaleweni kuna iwo. 'Ufumu bwa Mulungu bwafendera kuna imwe.'¹⁰Mungakapita mumzinda wanthu seye kukutambirani, kayendeni mmiseu yache mukakuwe kuti, ¹¹Neye pfumbi lokha ndiro laphatirira kunzayo kwathuku tikulikunkhumula kuna imwe! Soma dziwani ichi: Ufumu bwa Mulungu bwafendera.' ¹²Ndikulewa kuna imwe kuti pa nsiku imweyo zjai mzinda wa Sodomu ungadzabveriwe nsisi kusiya na mzinda umweyo.¹³Tsoka kuna iwe,Chorazini! Tsoka kuna iwe, Betisaida! Lichikhala basa likulu ndilo lidaphatika kuna imwe lidaphatika ku Tiro na ku Sido, khali zjai wanthu koko atalapa kale, khali akhala kubvala bziguduli na kudzola dotha. ¹⁴Soma Tiro na Sido bzingadzapuse kuwalekerera bzakuipa bzao pa nsiku ya kutonga kusiyana na imwe. ¹⁵Iwe, Caperenao, ukukumbuka umdzakwiziwa kudzaulu? Nada, umdzagwesiwa mu Hade.¹⁶Omwe ambabvera imwe wabvera ine apo omwe ankulambani walamba pomwe ine, apo ndiye anilamba inepano walamba pomwe ndiye adanditumayo.''¹⁷Makumi manomwe wale adabwerera achisekera, kulewa kuti, ''Neye bwiwanda bzikhabula basi mu dzina lanu.'' ¹⁸Yesu adati kuna iwo, '' Ndikhaona Satana akugwa kuchoka kudzaulu ninga mpheni. ¹⁹Onani, ndakupani mphamvu zakufamba pomwe pana nyoka na mphiriri, na pense pomwe pana nyakukuwengani, apo palibe chinthu ndicho chimdzakudzongani munjira iriyense. ²⁰Soma nampodi kusekera na bzokhabzi basi nada, kuti mizimu ikhakubverani, soma sekerani kuti madzina yanu yanembiwa kudzaulu.''²¹Panthawe yokha yokhayo adasekera mu mzimu wakuchena achiti, ''Ndikukuthembani, Baba, Mbuya wakudzaulu na pansi, thangwe mudampsinkha bzinthubzi kuna adziwi na anyakubvesesa muchib zizimbula kuna wale omwe ambapfunzisika lini, ninga wana ang'ono. Inde, Baba, nakuti tenepoyo bzidakudekerani pakubziona.²²Bzinthu bzense bzaperekiwa kuna ine kuchoka kuna Babangu, apo palibe ndiye amdziwa kuti Mwanayu mbani kupambula Baba, apo pomwe palibe ndiye amdziwa kuti Babayu mbani kupambula Mwana na wale omwe Mwanayu wawasankhula pala kuti azimbule bza iye.''²³Apo iye adachungunuka kuna wakupfunzira wache achiwauza mwa kanonono. ''Wakudalisika ndiwo omwe akuona bzomwe mukuonabzi. ²⁴Ndikulewa kuna imwe kuti aneneri azinnjitsa na mafumu makulu yadakhumba kuonambo bzinthu mukuonabzi soma alibe kubziona, na kukhumba kubva bzomwe mukubvabzi, soma alibe kubzibva.''²⁵Onani, mdziwi mkulu wa mitemo ya utongi adaima kuti amuyezere iye, nkulewa kuti, ''Mpfunzisi, ndichite tani kuti ndikapite mmoyo wa muyaya?'' ²⁶Yesu adati kuna iye, ''Mumtemo wautongi mudanemba tani? Mumbalilewenga tani?'' ²⁷Iye adatawira achiti, ''Ukonde Mbuya Mulungu wako na mtima wako wensene, na mzimu wako wensene, na mphamvu zako zensene, na bzakukumbuka bzako bzensene, na mnansi wako na iwepo pomwe mwenekachiro.'' ²⁸Yesu adati kuna iye, ''Watawira bwino.Chita bzobzi tsono, apo umdzakhala na moyo.''.''²⁹Suma iye, pakufuna kubzikomesera yekha adati kuna Yesu, ''Kodi mnansi wangu mbani?'' ³⁰Yesu adamutawira achiti, ''Munthu winango akhafamba kuchokera ku Yerusalemu kuyenda ku Yeriko. Panjira adaphatiwa na akapondolo, omwe adamupsokonyola bzinthu bzache achimmenya, mkumusiya atatsala pang'ono kufa.³¹Mwamwayi wansembe akhafambambo njira imweyo, apo pomwe adamuona, adapandulira kumphepete achipitirira. ³²Ndendende pomwe adafikambo mu Levi, atafika pambutopo mkumuona, adapandulira kumphepete achipitirira pomwe basi.³³Soma Msamariya winango, pakupitambo na njira zache pomwe ninga wale, adafika pomwe ule akhali. Atamuona, adabva naye nsisi. ³⁴Adamufenderera achimumanga ma galagadula bzilonda bzachebzo, atabzithira mafuta na vinyo. Adamupakiza pa nyama yomwe akhadapakira iye yekha achikamutula mmanja mwa wakutchenkha alendo, achimusamala. ³⁵Mangwana yache kutachena adachosa kobiri ziwiri za denarii, nkupagali kuna wenekachiro wa pambutopo, achiti, ' Mutchenkheni uyu, apo chirichense munimudzongeracho, pakubwerera nimdzapagali ine.'³⁶Nguponi pa atatuwa omwe ukukumbuka kuti akhali mnansi wache wa omwe adamenyiwa na akapondolo ule? ³⁷Iye adati, ''Omwe adaonesa nsisi kuna iyeyo.''Yesu adati kuna iye, '' Tsono ndoko umbakachitembo tenepoyo.''³⁸Tsapano pomwe akhafamba, adapita mmuyi winango, apo mkazi winango dzina lache Malita adamutambira mnyumba mwache. ³⁹Akhana nana wache dzina lache Mariya, omwe akhakhala pa nzayo za Mbuya nkumbabva mafala yache.⁴⁰Soma Malita akhadatanganika maninge kukonzesera chakudya. Adabwera kuna Yesu achiti, ''Mbuya, mulibe nabzo basa kani kuti nana wangu ule wandisiyira ndekha basa lense lakuphikali? Muuzeni tsono andithandizembo.'' ⁴¹Soma Yesu adamutawira achiti, ''Malita, ukubziboneresa na bzinthu bzizinji, ⁴²soma chakufunika mchinthu chibodzi. Mariya ule wasankhula chomwe mchabwino maninge, chomwe chimdzatengiwa lini kuna iye.''

Chapter 11

¹Bzidachitika nsiku inango kuti Yesu akhanamata mbuto inango. Atamaliza, m'bodzi wa wakupfunzira wache adati kuna iye, ''Mbuya, tipfunzisenimbo kapempheredwe ninga ndimo Yohani akhapfunzisira wakupfunzira wache.²Yesu adati kuna iwo, ''Pakupemphera lewani kuti, 'Baba, mbalithembeke dzina lanu thangwedi ndakulemekezeka. Ufumu bwanu mbabubwere.³Tipeni ife lero chakudya chathu cha lero. ⁴Tilekerereni bzakuipa bzathu, ningambo ndimo timbalakererera ndiwo tinawo mathangwe. Nampodi kutitengera kwa kukatiyezera.'''⁵Yesu adati kuna iwo, ''Mbani waimwe achikhala na mwayache, nkumuyendera pakati pa tsiku, kukamuuza kuti, 'Mwayangu, ndikumbizembo pau zitatu zamtero, ⁶thangwe mwayangu wabwera kuchoka kumseu, apo ndiribiretu neye kalikense kakumupa'? ⁷Kinangoka ali myumba ule mkumutawira kuti, 'Nampodi kundinesa. Ndafunga kale msuwo, ndipo wana wangu, na ine, tensene zjai tagona kale. Ningakwanise lini kumuka pomwe nkukupa pauzo. ⁸Ndikulewa kuna imwe, neye achikhala kuti iye walamba basi kumuka soma nakuti iye ni mwayanu, muchisaya manyazi nkukumbira pomwe basi, anilamuka achikupani pau zizinji ate zjai kuposa zomwe mukhadafunazo.⁹Ndikulewa pomwe kuna imwe, kumbirani, ndipo mumdzapasiwa; psagani, ndipo mumdzabzigumana; gogodani, ndipo chimdzafunguliwa kuna imwe. ¹⁰Thangwe aliyense wakukumbira amdzapasiwa, ndipo wakupsaga psaga amdzabzigumana; ndipo kuna iye wakugogoda, chimdzafunguliwa.¹¹Mbani baba pa imwepa, mwananu achikukumbirani nsomba, mungamupase nyoka mmalo mwa nsombayo? ¹²Ayai achikumbira dzayi, angampase mphiriri? ¹³Mthangwe lache, penu mudaipa dziwani kupasa mphatso zabwino kuna wana wanu, mtenepo pomwe Baba wanu wakudzaulu amdzapasa Mzimu Wakuchena kuna iwo wakumukumbira?''¹⁴Tsapano Yesu adabulisa chiwanda chakusaya kulewalewa. Pomwe chiwandacho chidabula, mwamuna omwe akhali bewewe ule adayamba kulewalewa, apo thimu lawantu lidadabwa. ¹⁵Soma wanthu winango adati, ''Mthangwera mphamvu ya Berezebule, mtongi wa bziwanda, ndipopa akukwanisa kubulisa bziwanzabzi.''¹⁶Winango adamuyezera achifuna kutoma kuona chizindikiro chakuchokera kudzaulu. ¹⁷Soma Yesu adabvimira bzakukumbuka bzao achiti kuna iwo, ''Ufumu bulibwense bwakugawanika bumdzapasuka, apo muyi wakugawanika okha umdzamala.¹⁸Penu Satana ngwakugawanika yekha, ufumu bwache tsono bumdzalimba tani? Pakuti mwati nimbabulisa bziwanda thangwera mphamvu ya Berezebule. ¹⁹Penu nimbabulisa bziwanda thangweradi Berezebule, tsono wanuwambo ambabulisa na mphamvu yayani? Thangwera ibzi, iwo amdzakhala atongi wanu. ²⁰Soma penu nimbabulisa bziwanda na chala cha Mulungu, ndiye kuti zjai ufumu bwa Mulungu bwafika kuna imwe.²¹Pomwe munthu wamphamvu omwe ana bzida bzakukwana anilindira nyumba yache, bzombo bzache bzimdzakhotchererewa, ²²soma penu panionekambo nyamphamvu kuposa iye achimugonjesa, wamphamvuyo amdzapsokonyola bzensene bzomwe akhathemba achituta bzombo bzace bzensenebzo. ²³Omwe ana lini ine akundiwenga umweyo, apo ndiye ambagwezekana lini na ine amdzamwazikana.²⁴Pomwe mzimu wakuipa wabula mwa munthu, umbakafamba kupita mbuto zakusaya madzi kupsaga kuti ukapume. Ungakasaya mbuto, umbati, 'Zjai ndibwerere kumuyi kwangu ndiko ndikhakhala pakutoma.' ²⁵Ungabwerera, umbakagumana mnyumba mule zjai mudapsairiwa ndipo mudalongosoka. ²⁶Kinangoka umbabwerera kukatengana na inzache minomwe yakuipa maninge kuposa iwo ndipo yensene imbabwera kudzakhala momo. Tsapano mumdzaona kuti khalidwe la munthu ule limbakhala lakuipa kunyanya zjai kuposeratu ndimo akhaliri pakutoma pale.²⁷Bzidachitika kuti pomwe akhasewera bzobzi, mkazi winango adakuwa pa thimu lire achiti kuna iye, ''Chakudalisika chiberekero chidabala imwe na tsuku ndiro mudamama imwe. ²⁸''Soma iye adati, Pomwembo, mbakudalisika ndiwo ambabva mafala ya Mulungu achiyakoya.''²⁹Pomwe thimu likhafamba lichiwanda, Yesu adayamba kulewalewa kuti, ''Mbwado uno ni mbwado wakuipa. Umbapsaga bzizindikiro, seye kudziwa kuti palibe chizindikiro ndicho chimdzaperekiwa kupambula chizindikiro cha Yona. ³⁰Pakuti ninga ndimo Yona adakhalira chizindikiro kuna wanthu wa ku Nineve, mtenepoyombo ndimo Mwana wa Munthu amdzakhalira chizindikiro kuna mbwado uno.³¹Mfumukazi ya ku m'wera imdzalamuka pa nsiku ya kudzatongiwa na wanthu wa mbwado uno ichidzawatsimula, thangwe imdzabwera kuchokera ku malekezero ya dziko lapansi kudzabva nzeru za Solomoni, ndipo onani, winango mkulu kuposa Solomoniyo ali pompano.³²Amuna wa ku Nineve amdzaima pa chitongero na wanthu wa mbwado uno achidzatsimula, thangwe adalapa na kulalika kwa Yona, ndipo onani, winango mkulu kuposa Yona ali pompano.³³Palibe, ndiye angagase nyale, achiyiikha pakumpsinkha ayai pa dengu, soma padecha, pala kuti aliyense wakupita mwemo ambaone kutoya kwache. ³⁴Diso lanu ni nyale ya thupi. Pomwe diso lanu liri bwino, thupimbo lensene limbadzala na kutoya. Soma pomwe diso lanu laipa, thupi lanu lensene limbadzala kupsipa na mdima. ³⁵Tsono, chenjerani kuti kuwala kuli mwa imwe nampodi kusanduke mdima. ³⁶Tsapano thupi lanu lensene lingadzala na kutoya seye nkukhala na mbalawande ya mdima, ndiye kuti thupi lanu lensene limdzakhala ninga ndimo nyale imbangwerewerera kutoya pa imwe.''³⁷Pomwe adamaliza kulewalewa, Mfarisi adamukumbira kuti akadye naye kumuyi kwace, natenepo Yesu adayendadi achikakhala nkutsamira pa meza. ³⁸Mfarisi ule adadabwa kuona kuti Yesu alibe kutoma kusamba mmanja pakulalira pale.³⁹Soma Mbuya adati kuna iye, ''Tsapano, imwe a Farisi mumbatsuka kunja kwa kaneka na palato pamene mkati mwanu mudadzala na umbava na upandu. ⁴⁰Imwe wanthu wakunyansa! Nim'bodzibodziyo lini omwe adalenga kunja ndiye adalenga pomwe mkati? ⁴¹Perekani bzomwe bziri mkati ninga chithandizo, apo bzinthu bzense bzimdzakhala bwino kuna imwe.⁴²''Soma pikado kuna imwe Afarisi, thangwe mumbapereka tumbeu twakununtchira, chitowe na bzense bzakumela bza mmunda, soma mumbadana na chilungamo na chikondi cha Mulungu. Mbzakufunika kuchita bzachilungamo na kukonda Mulungu, seye kutazila kuchita pomwe bzinthu bzinango.⁴³Pikado kuna imwe Afarisi, thangwe mumbakonda bzakukhalira bza kutsogolo mma sunagoge na kumbamusiwa mwa ulemu mmisika. ⁴⁴Tsoka kuna imwe thangwe muli ninga nthutu zakusaya bzizindikiro zomwe wanthu ambaponda nkumbafamba popo seye nkudziwa.''⁴⁵M'bodzi mdziwi mkulu wa mitemo ya utongi adati kuna iye, ''Mpfunzisi, bzomwe mukusewerabzi mukulimula pomwe na ife kubodzi.'' ⁴⁶Yesu adati, ''Pikado kuna imwe, apfunzisi wa bzamitemo ya utongi! Thangwe mumbasenzesa wanthu kachitigu zakunesa kutakula, soma imwe neye kudzusambo chala chibodzi chokhambo kuwathukula kuti apepukidwe kachitiguzo.⁴⁷Pikado kuna imwe thangwe mumbawaka nthutu za anenerri, pomwe mba abereki wanu omwe adawapha. ⁴⁸Tsono ndimwe mboni apo mukutawiriza ku mabasa ya abereki wanuwo, thangwe mchadidi kuti adawapha ndiwo apo mukuwakadi nthutu zaozo.⁴⁹Na thangwe iri pomwe nzeru ya Mulungu idati, ''Nimdzawatumizira ananeri na atumwi, apo amdzawaboneresa ate na kumbadzapha winango.' ⁵⁰Mbwado uno tsono, ndiwo umdzatawira mulandu wa mulopa wensene wa ananeri omwe udajoja kuyambira pa kutoma pa kulenga dzikoli, ⁵¹kuchokera pa mulopa wa Aberi mpakana mulopa wa Zakaliya, ndiye adaphiwa pakati pa guwa la nsembe na nyumba ya kachisi. Inde, ndikuti kuna imwe, mbwado uno umdzatawira milandu imweyi.⁵²Pikado kuna imwe adziwi wa mitemo ya utongi, thangwe mwathawisa chavi cha nzeru; mumbapitambo lini mwemo mwekha, apo mkumbakhotcha pomwe wale wakufuna kupita mwemo.''⁵³Pomwe Yesu adachoka popale, anembi na Afarisi adamugaza achigegedzana naye pa bzinthu bzizinji. ⁵⁴Kukhala kudikhila iye kuti amubve mafala ya pakamwa pache yomwe angasewere.

Chapter 12

¹Panthawe yoyo , pomwe wanthu bzulu bzizinji adagwezekana pabodzi mwakuti kumbachita kupondana, iye afayamba kusewera kuna wakupfunzira wache chakutoma, ''Chenjeani na Afarisi wamtima wa kufufuma kuli kubzithusa.²Soma palibe ndicho chimdzabisika seye nkuzimbulika padecha, apo palibe ndicho chimdzabisala seye kudzadziwika. ³Tsono chirichense chomwe mukusewera mu m'dima chimdzabvekera padecha, napo bzomwe mumsewera pakhutu mmasubi yakumata bzimdzabvekera pansodzi pa nyumba.⁴Ndikulewa kuna imwe, abale wangu, lekani kugopa wale ndiwo amdzapha thupi lanu, apo akamala alibe chakuchita nalo. ⁵Soma ndikukuchenjezani bza ndiye mumbamugope. Gopani ule ndiye, angapha, ana mphamvu yakukuthusani mu ng'anjo ya moto. Inde, ndikulewa kuna imwe, gopani umweyo letu.⁶Nserenga ziwiri kodi zimbagulisiwa lini tungwingwingwi tuwiri tumkiti tumkiti? Chensecho neye ibodzi yokha imdzayebwiwa .lini pa maso pa Mulungu. ⁷Soma neye tsisi lokha la mumsolo mwanu limbadziwika basi kuwanda kwache. Nampodi kugopa. Ndimwe wakufunikira kuposa nserenga zizinjizo.⁸Ndikulewa kuna imwe, aliyense ndiye ambandibvuma pamaso pa wanthu, Mwana wa Munthu amzamubvumambo pamaso pa anjero wa Mulungu, ⁹soma ndiye amndilamba pamaso pa wanthu amndzalambiwambo pamaso, pa anjero wa Mulungu. ¹⁰Aliyense wakusewera makiriyado kuna mwana wa Munthu, amdzalekereriwa, soma iye wakuchitira makiriyado Mzimu Wakuchena amdzalekereriwa lini.¹¹Angadzakupfuwirani mma sunagoge, kuna atongi, na kuboma, nampodi kuchita thupo kuti mumdzakasewera tani pa kubzikhotcherera kwache, ayai kuti mumdzakasewera chiyani, ¹²thangwe Mzimu Wakuchena umdzakupfunzisani pa nthawe yoyo bzakuti mulewelewe.''¹³Apo winango pa thimu pale adati kuna iye, ''Apfunzisi, muuzeni mano wanguyu tigawane vida ya masiyei. ¹⁴Yesu adati kuna iye, ''Munthu iwe, mbani adandiikha mtongi ayai mkhala pakati wanu?'' ¹⁵Iye adati kuna iwo, ''Bzitchenkhe wekha pala kuti ukhale kutali na chilakolako cha dyera, thangwe moyo wa munthu sikuti umbatengera kawandidwe ka vida ndiyo anayo.''¹⁶Tsapano Yesu adawauza chifaniziro, kuti, ''Munda wa munthu winango udabala bzinthu kwenekwene, ¹⁷ndiye adakumbuka mwaiye yekha kulewa kuti, 'Ndichite tani, thangwe ndiribe mbuto ya kukwana kukoyera bzakukololabzi?' ¹⁸Iye adati, 'Nimchita tene, nimpasula magwangwaya ndipakase makulu yache, apo mwemo tsapano ndimo nimdzakoyera mbeu na bzinthu bzinango. ¹⁹Nilewa kuna mzimu wangu, 'Mzimu, unikoya bzombo bzizinji ate magole mazinji. Puma bwino, dyaya, mwaya, khala wa kusekera.'''²⁰Soma Mulungu adati kuna iye, 'Munthu wakupusa iwe, maulo yano mzimu wako wakukwanira, apo tsono bzinthu wakonzekerabzi, bzimdzakhala bza yani?' ²¹Umo ndimo munthu ambakhalira mkumbakhala na vida mwa iye yekha soma mkukhala seye wakusauka pa maso pa Mulungu.'²²Yesu adati kuna wakupfunzira wache, ''Natenepo ndikukuuzani, nampodi kukhala na thupo na moyo wanu, kuti mumdzadya chani, ayai bza thupi lanu, kuti mumdzabvala chani. ²³Thangwe moyo umbaposa chakudya apo thupimbo limbaposa bzakubvala.²⁴Ganizirani mbalame za apsololo, zimbabzala lini ayai kukulola. Ziribe ma gwangwa ayai nkhuti, soma Mulungu ambazidyesa. Ndimwe wakufunikira maninge kuposa mbalame! ²⁵Mbani wa imwe na kudandaula angakwanise kuthimizira kutalika pankiti pokha kwa moyo wache? ²⁶Penu tsono mukukwanisa lini kuchita kachinthu kamkiti kokha, msabwanji tsono mumkukhala na thupo na ndiko kwatsalaku?²⁷Ganizirani maluwa---ndimo yambakulira. Yambaphata lini basa, yambangwereka lini. Tsono nimkuuzani kuti, neye mfumu Solomoni chaiyo muulemerero bwache bwensene iribe kubvala neye ninga dzuluwa libodzi la yamweya. ²⁸Ningati Mulungu ambabvazika upsa bwa mthengo, ndibo bulipo lero lokha, apo mangwana zjai bukutenthiwa, ndiye tani kuna imwe amdzakubvazikani moda wanyi, O wanthu wakuchepa chikhulupiriro imwe!²⁹Nampodi kubonera kupsaga bzakuti mudzadye na bzakuti mudzamwe, apo lekani thupo. ³⁰Pakuti wanthu wensene padziko pano ambapsaga bzinthu bzobzi, neye apo Babanu ambadziwa pomwe kuti imwe mumbabzifunambo.³¹Soma psagani ufumu bwache, apo bxinthu bzobzi bzimdzathimiziriwa kuna imwe. ³²Nampodi kugopa, tumabira imwe, thangwe Babanu akufuna maninge kukupani ufumu.³³Gulisani bzomwe munabzo mupase wakusaya. Bzikonzereni phukusi la kusaya kumala--- vida ya kudzaulu yomwe imdzamala lini. Yomwe neye mbava ingafikire lini, ayai pomwe mchenje kuidzonga. ³⁴Pakuti pomwe pana vida yanu mtima wanumbo umdzakhakla popo.³⁵Khalani wakubzimangira mchiuno apo nyale zanu zikhale zakugaka, ³⁶apo khalani ninga wanthu wakudikhira mbuya wao pomwe akubwera kuchoka ku phwando la maloozi, kuti pomwe wafika achigogoda kamkulumize adzamufungulire.³⁷Wakudala mba anyabasa omwe mbuya wao amdzawagumana adapenya pa kubwera kwa iye. Indetu ndikulewa kuna imwe, iye amdzabzimangira mchiuno achidzawakhazika pansi pa meza bwino, apo amdzabwera kudzawatumikira. ³⁸Apo mbuyayo achibwera pomwe kudzazonda kachiwiri ayai kachitatu, mkudzawagumana adapenya pomwe basi, zjai mbakudalisika anyabasa amweo.³⁹Soma dziwani ichi, achikhala mwenekachiro nyumba akhadziwa nthawe ya kubwera mbava, angadabvumalini nyumba yache kutcholiwa. ⁴⁰Khalanimbo wakukonzeka, thangwe Mwana wa Munthu ankubwera pa nthawe ndiyo mukuidikhira lini.''⁴¹Petulo adati, ''Mbuya, chifanizochi mukuchilewa pala ife tekha ayai kuna aliyense?'' ⁴²Mbuya adati, ''Mbani tsono bwana wakukhulupirika na wanzeru ndiye mbuyache amdzampasa anyabasa wace kuti awapase mbali yao ya chakudya pa nthawe yache. ⁴³Wakudala ni kapolo ndiye mbuya wache amdzamugumana akuchita bzobzi pakudzabwera iye. ⁴⁴Indetu ndikulewa kuna imwe iye amdzamusiira kuti anyang'anire bzinthu bzache bzense.⁴⁵Soma penu kapoloyo anilewa mumtima mwace, 'Mbuyayu akuchedwa kubwera,' achiyamba kumbamenya anyabasa wachimuna na wachikazi nkumbadyerera na kumwa na kumbaledzera, ⁴⁶mbuya wa kapolo umweyo amdzafika nsiku ndiyo iye akhakhulupirira lini na pa nthawe yakuti iye akudziwa lini apo amdzamugwata ma pidaso achidzaikha winango wakusaya kulungama mmalo mwa iye.⁴⁷Kapolo umweyo, pakuchita kudziwa bzikufuna mbuyache soma neye kukonzekera kuchita bzimfuna mbuyachebzo, amdzamenyiwa na mabakera mazinji. ⁴⁸Soma ndiye alibe kudziwa achichita bzakuthemera kumenyiwa nabzo, amdzamenyiwa na mabakera yakuchepa. Soma wense ndiwo apasiwa bzizinji, kuchokerambo kwa iwo bzizinjibzo bzimdzafunika, napo ule ndiye walongesiwa bzizinji, bzizinjimbo amdzakumbiriwa kuchoka kuna iye..⁴⁹''Ndidabwera kudzagasa moto dziko lapansi, apo zjai nimbafuna terepayu litagasiwa kale. ⁵⁰Soma ndina ubatizo bwa kubatiziwa nabo, napo ndimo ndachitisiwira manyazi mpakana bzitamala!⁵¹Mukukumbuka ninga ndidabwerera kudzapereka mtendere pa dziko lapansi? Nada, ndikukuuzani soma kugawanisa pang'ono. ⁵²Pakuti kuchokera tsapano mpakana mtsogolo muno amdzakhala ashanu mnyumba ali wakugawikana---atatu kugandukira awiri, apo awiri kugandukira atatu. ⁵³Amdzagawikana, babamunthu kugandukira mwana napo mwana kugandukira babache, mamunthu kugandukira mwanache wachikazi napo pomwe mwana kugandukira mamache, mabzala wachikazi kugandukira muloola wache napo muloola kugandukira mabzala wache wachikazi.''⁵⁴Yesu adalewa pomwe kuna thimu la wanthu, ''Mungaona mtambo ukuchokera kumadokero, kamfulumize mumbati, mvula ikubwera,' apo bzimbachitikadi. ⁵⁵Chonzi chingambachokera kum'wera, mwati, kunipsa maninge,' apo bzimbachitikadi. ⁵⁶Wachinyengo imwe, mumbadziwa kuzindikira bza nyengo ya dziko lapansi na kudzaulu, soma mumbataza tani kubvimira bza nthawe za tsapanopa lino?⁵⁷Thangweranyi mumbataza kudziwa bzabwino bza imwe wenekachiro. ⁵⁸Pakuti mungatsagana na nyakuphonyerana naye pakuyenda kuna nyakutonga mirandu, panjira chitani bzakuti mukhale naye pansi mwayanuyo pala kuti nampodi akakufikizeni kuna nyakutongayo, na tenepo nyakutonga ule amdzakuperekani lini kuna apolisi, ndipo mpolisiyo amdzakuthusani lini mkaoko. ⁵⁹Ndikulewa kuna imwe, mungadzabule lini pomwe panja mpakana mutapagali kobiri zensene ndizo mumdzatchajiwa.

Chapter 13

¹Panthawe imweyo, wanthu winango popo adamuuza iye bza wanthu waku Galileya winango omwe Pilato adatenga mulopa wao mkusanganiza na nsembe zao. ²Yesu adawatawira kuti, ''Mukukumbuka kuti a Galileya amwewo akhali wakuphonya maninge kuposa a Galileya winango wense thangwera kuti adabonera terepoyo? ³Nada, ndikukuuzani. Soma penu munilapa lini, mwensenemwe mumdzamalambo psiti moda umweyo.⁴Ayai wanthu khumi na asere waku Siloamu wale omwe nsanza idawagwera achiferatu, mukukumbuka kuti akhali wakuphonya maninge kuposa wanthu wense wa mu Yerusalemu? ⁵Nada, ndikukuuzani pano. Soma penu munilapa lini, mwense mumdzamala psiti.''⁶Yesu adalewa fanizo iri, ''Munthu winango akhana muti wa mkuyu ataubwala mmunda mwache mwa mpesa ndiye adayenda pamutiyo kukanyang'ana nkhuyu mwemo soma alibe kukagumana neye ibodzi. ⁷Munthu ule adati kuna nyabasa wache, 'Ona, ate magole matatu tsapano ndikumbabwera kuyezera kuti ndidzatchembo nkhuyu mmutimu soma nimbagumana mulibe basi. Ugwate zjai. Mazi phindu lache ndiponi pala kutondo kusukwisa mataka?'⁸Nyabasa wa mmunda ule adatawira achiti, 'Mbuya , ulekeni gole libodzi lino lokha ndiukonzere mkulekule kuzungulira komanso ndiuthire ndovolo. ⁹Gole la mangwana ungabala nkhuyu, ni bwino; soma ungatazira pomwe, mudzaugwate tsapano!'''¹⁰Tsapano Yesu akhapfunzisa mu sunagoge inango nsiku ya sabudu. ¹¹Onani, mkazi winango akhali popo omwe adamala magole khumi na masere akutsautsika na chiwanda cha kulefula thupi. Akhadagongonyekeratu msana apo zjai akhatha lini pomwe kumbaima bwino bwino dzololo.¹²Pomwe Yesu adamuona, adamchemera achiti, ''Mkaziwe kulefuka kwako kwatsudzuliwa. ¹³''Adamubzatika manja yache, apo zjai kamkulumize udathamuka achitenda Mulungu. ¹⁴Soma mkulu wa sunagoge ire bziribe kumukomera pakuona kuti Yesu adalimbisa munthu nsiku ya sabudu. Apo mkulu ule adatawira achiti kuna thimu lire, ''Pana nsiku zitanthatu zakuthemera kuphata basa. Penu mumfuna kulimbisa wanthu mumbabwere nsiku zozo, neye kuti nsiku ya sabudu nada.¹⁵Mbuya Yesu adamutawira achiti, ''Wanthu wachinyengo imwe! Kodi imwepo mumbatsudzulira lini ng'ombe za pa kalosa ayai mabulu yanu pachingwe muchikazimwesera kumadzi nsiku ya Sabata? ¹⁶Mbzibodzibodzimbo na uyu mwana wa Abrahamu, omwe Satana akhadamumanga ate magole khumi na mawiri yamtero, tsapano mumfuna kuti mfundo zachezo nampodi zitsudzuliwe nsiku ya Sabata''¹⁷Pomwe adasewera bzobzi, wensene omwe akhamugaza wale zjai adachita manyazi, soma thimu lizinji likhasekera na chifundo ndicho adamuchitiracho.¹⁸Ndiye yesu adati, ''Ufumu bwa Mulungu buli ninga chani, apo ningabundendemezere na chani? ¹⁹Buli ninga kanjere ka muti wa mastade ndiko munthu adakatenga achikathusa mmunda mwace, apo kadakula mkusanduka chimuti chikulu, mwakuti mbalame za mdzaulu zidamanga bzitsa mmitawi yace.''²⁰Iye adalewa pomwe, Ningabundendemezere na chani ufumu bwa Mulungu? ²¹Buli ninga bzakufufumisa mkate bzomwe mkazi adatenga achisanganiza na magaba matatu ya ufa bwa tirigu mpakana bwense budafufuma.''²²Kinangoka Yesu adafamba kumbapita mmizinda na mmiyi, kupfunzisa kumbayendera ku Yerusalemu. ²³Munthu winango adati kuna iye, ''Ati amdzapulumuka ni wanthu wakuchepa basi?'' Iye adati kuna iwo, ²⁴''Bonerani pala mudzapite pa kamsuwo kakupsindiza, thangwe, ndikulewa kuna imwe, azinji amdzayezera kuti apitembo, soma amdzatazira kupita.²⁵Mwenekachiro nyumba akadzatondo kumuka mkufunga msuwo, basi mumdzaima panja mkumbadzamenya msuwoyo mkumbadzati, Mbuya, Mbuya, tifungulirenimbo kani.' Iye amdzakutawirani kuti, ' Nimkudziwani lini imwepo neye kuti mwachoka kuponi.' ²⁶Ndiye mumdzati, 'Tikhambadya nkumbamwa namwe ife pale ate muchimbapfunzisa mmiseu yathu mwayebwa zjai.' ²⁷''Soma amdzatawira, 'Ndati, nimkudziwani lini ndiko mwachokera. Bulani popa, imwe mwense wakusaya kulungama!'²⁸Ndiye kumdzakhala kulira na kububuda mano mungadzaona Abrahamu, Isaki, na Yakobo, na aneneri wensene mu ufumu bwa Mulungu, imwe mkudzaponyiwa kunja. ²⁹Amdzabwera kuchoka ku machibese, kumadokero, kumpoto na ku mmwera, achikhala pa meza mu ufumu bwa Mulungu. ³⁰Dziwani ichi, wakunyozekeratu amdzakhala wakutoma, apo ndiye mumbamtenga kuti ngwakufunikira maninge amdzakhala wakumaliziraletu umweyo.''³¹Pa nthawe ibodzibodziyo, Afarisi winango adabwera achiti kuna iye, ''Ndokoni chokani pano thangwe Herodi amfuna kukuphani.'' ³²Yesu adati, ''Ndokoni mukaiuze nkhandweyo, 'Onani, ndikubulisa bziwanda na kulimbisa matenda lero na mangwana, apo nsiku ya chitatu nimdzakwanisa bzomwe nimfuna.' ³³Natenepo, mbzabwino kupitiriza lero, mangwana na mkucha, thangwe mbzakubvumiziwa lini pala mneneri kuphedwera kunja kwa Yerusalemu.³⁴Yerusalemu, Yerusalemu omwe umbapha aneneri na kumbaboma ndiwo atumiziwa kuna iwe. Kazinji nimbafuna kukhongobza wana wako ninga ndimo nkhuku imbakulubzira mtumba wace mmaphapidwe mwace, soma ulibe kufuna bzobzi. ³⁵Ona, nyumba yako yalamwiwa. Ndikulewa kuna iwe, umdzandiona lini pomwe mpakana udzalewe kuti, 'Wakudala ndiye omwe wabwela mdzina la Mulungu.''

Chapter 14

¹Bzidachitika pa nsiku inango ya Sabudu, pomwe adakapita mnyumba mwa mkulu m'bodzi wa Afarisi kukadya mkate, kuti akhamunyang'anisisa maninge. ²Onani, pamwepo pakhana mwamuna wina wakudwala matenda ya edema. ³Yesu adabvunza adziwi wa mitemo ya Ayuda na Afarisi, ''Mbzakubvumiziwa kulimbisa nsiku ya Sabudu, ayai neye?''⁴Soma iwo adakhala chete. Tsono Yesu adamuphata iye boko, achimuuza kuti ambayende. ⁵Iye adati kuna iwo, ''Mbani wa imwe ndiye achikhala na mwana mamuna ayai ng'ombe ya pakalosa yomwe ichikhala yagwera mumchera nsiku ya sabudu angakaichose lini kunja?'' ⁶Iwo adatazira kutawira bzinthu bzobzi.⁷Pomwe yesu adaona omwe akhadachemeriwa atasankhula bzakukhalira bzabwino, adaasewera chifanizo kuna iwo achiti, ⁸''Mungachemeriwa kumadyerero ya maloozi, nampodi kumbafikira kukhalira pakulemekezeka neye, thangwe pinango pense winango amdzakhala wachemeriwambo wakulemekezeka kuposa imwepo. ⁹Munthu ndiye wachemera awiri mwensenemwe ule angadzafika, amdzati kuna imwe, pasani awa mbuto yanu mwakhalayi,' apo zjai na manyazi mumdzapitirira muchikakhala pa pezipezi chaipo.¹⁰Soma mungachemeriwa, ndokoni mukakhale pa pezi pezi, pala kuti ndiye wakuchemeraniyo angabwera, adzachite kukuuzani kuti, 'Mwayangu, ndoko kakhale pabwino pale.' apo tsapano mumdzapasiwa ulemu na wense omwe akhalambo pa mezapo na imwe. ¹¹Thangwe nyakubzikuza yekha napamdzachepesiwa apo wakubzichepesa amdzakwiziwa.''¹²Yesu adati pomwe kuna ule nyakuchemera wanthuyo, ''Mungambapereka chakudya chakulalira ayai phwando, nampodi kumbatondo kuchemera anzanu, azimano wanu, ayai adzinza okhaokha ayai anansi wanu wa vida, thangwe amweo angadzakuchemereranimbo bzao, zjai mumdzakhala ninga mukupagaliwi.¹³Soma mungakonza phwando, chemerani wale wakusaya, wakupunduka, wakudzedzemwa, na azimola, ¹⁴apo mumdzadalisiwa , thangwe amwewo angathe lini kukubwezerani. Na tenepo mumdzapagaliwi pa nsiku ya mmukiro wa anyakulungama.''¹⁵Pomwe mwam'bodzi omwe akhadakhala pa meza pale na Yesu adabva bzobzi, adati kuna iye, ''Wakudalisika omwe amdzadya mkate mu ufumu bwa Muliungu!'' ¹⁶Soma Yesu adati kuna iye, ''Munthu winango adakonza phwando achichemera wanthu azinjitsa. ¹⁷Pa nthawe ya phwandolo adatuma nyabasa wache kukauza omwe akhadawauza kale wale kuti, 'Bwerani, thangwe bzense tsapano bzamala kukonziwa.'¹⁸Wensene adayamba kupereka mathangwe yakutazira kubwera komkule. Wakutoma adati kuna iye, Ndagula kumene munda, ndiye ndikufuna kuyenda kukauona. Pirizi ndikupepesa.' ¹⁹Winango pomwe adati, 'Ndagula kumene ng'ombe khumi za pa kalosa, apo zjai ndikuyenda kukaziyezera. pirizi ndikupepesa.' ²⁰Apo winango adati, 'Ndaloola kumene mkazi, natenepo ningakwaniselini kubwera.'²¹''Nyabasa ule adabwera kudzauza mbuya wache bzobzi. Apo mwenekachiro wa nyumbayo adakalipa achiti kuna nyabasa wache. ''Zjai ndoko kamfulumize mmiseu na mmizinda ukachemere anyakusaya, wakupunduka, azimola na anyakudzedzemwa. ²²''Nyabasa ule adati, 'Bzanu mwatonga bzachitika apo pomwe mbuto ikalipodi.'²³Mwenekachiro ule adati kuna nyabasa wache, 'Ndoko zjai mmiseu na mmaluwa apo ukakuse wanthu abwere muno, pala kuti nyumba yangui idzale. ²⁴Nakuti ndikulewa kuna imwe, wale wense omwe ndikhadawachemera, amdzalawidza lini phwando languli.'''²⁵Apo thimu lizinji likhamutewera, ndiye adazungunuka achiti, ²⁶''Penu alipo wakubwera kuna ine ndiye ambawenga lini, babace, mamace, mkazache, wana wache, azimano wache chaiwo, angathe lini kukhala wakupfunzira wangu umweyo. ²⁷Omwe angakwanise lini kutakula mtanda wache mkunditewera angakwanise lini kukhala wakupfunzira wangu umweyo.²⁸Pakuti mbani wa imwe ndiye angakhumbe kumanga nsaka seye kutoma kukhala pansi kuwerengera kuti wakontcheza bzipangizo bzakukwana kumalizira basa lache lense? ²⁹Seye apo, angachera kuti aimange mkutazira kuimaliza, wensene wakumuona amdzayamba kumunyogodola, ³⁰kuti, 'Munthu uyu akhadayamba kumanga soma adatazira kumalia.'³¹Apo ayi nimfumunyi ingayende kukachita nkhondo na inzache, seye nkutoma kukhala pansi kubvunza nzeru kuti penu ingakwanise na wanthu wache bzulu khumi kukamenyana na mfumu inango ndiyo inambo wache bzulu makumi mawiri? ³²Penu neye yaona kuti ingakwanisanenao lini, nthawe ndiyo thimu lankhondolo likadali kutali, imdzatumiratu mtumi wakukumbira chibverano cha mtendere. ³³Apo tsono, omwe akhathe lini kutula bzense bzomwe anabzo angakwanise lini kukhala wakupfunzira wangu umweyo.³⁴Munyu ngwabwino, Soma penu wamala mphamvu ya kukoma kwace, ungasanduke tani pomwe munyu? ³⁵Bziribe phindu kuti mataka ayai mudwi wa ndovolo. Umbataiwa,. Ndiye ana makutu yakubvera abve bzobzi.''

Chapter 15

¹Tsapano wense wakukhomesa mitsonkho na anyakuphonya adabwera kuna Yesu kudzabvesera. ²Afarisi na anembi adang'ung'dza kuna wina na mwayache, kumbalewa kuti, ''Munthu uyu ambatambira anyakuphonya, ate kufikzana kumbadya nawo pabodzi.''³Yesu adasewera nawo mchifanizo, achiti, ⁴''Mbani wa imwe, achikhala nayo mabira yache dzana libodzi ndiye bira m'bodzi achitayika , angasiye lini makumi mapfemba na mapfemba yale mthengo, mkuyenda kukapsaga m'bodziyo ate mpakana kumugumana? ⁵Ndiye angakamugumana ambamukupika pa phewa achisekera.⁶Akafika pamuyi, ambachemera anzache na anansi, achiwauza, 'Sekera nandeni pabodzi thangwe ndagumana bira wangu ndiye akhadatayika.' ⁷Ndikulewa kuna imwe kuti mdendendembo, kumdzakhala kusekera kudzaulu thangwera nyakuphonya m'bodzi ndiye walapa, kusiyana na makumi mapfemba na apfemba omwe amfuna lini kulapa.⁸Ayai mbani mkazi achikhal na tukobiri khumi twa ngwingwingwi, omwe achitaya kabodzi, angagase lini nyale, achipsaira mnyumbamo, mkupsaga palipense ate kukabulukira. ⁹Angakagumana ambachemera anzache na anansi, kuti, 'Sekera nandenimbo pabodzi, thangwe ndagumana kobiri ndiyo ikhadataika.' ¹⁰Mdendendembo, ndikulewa kuna imwe, kumdzakhala kusekera pamaso pa anjero wa Mulungu pala m'bodzi ndiye watembenuka.'¹¹Apo Yesu adati mwamuna winango akhana wana wachimuna awiri. ¹²Apo mg'onoyo adati kuna babache, 'Baba, ndipasenimbo mbali ya vida yanui ine.' Apo adamugawira vidayo.¹³Tsapano patapita nsiku zakuchepa mg'ono ule adalongedza bzache bzensene achichoka mkuyenda dziko la kutali, apo kumweko adakadzonga vida yache yensenene ire mwa kalabvadza. ¹⁴Tsapano atamala kusakaza bzensene bzire mdiko mule mudagwa kambzombzo mkulu maninge, apo zjai adayamba kubonera.¹⁵Adayenda kukaphata basa kuna munthu winango mdzikomo, omwe adamutumiza kumunda wache kumbakadyesera nkhumba. ¹⁶Akhambaumirizika kudya bzakudya bza nkhumbabzo thangwe pakhaliube munthu wakumupasa chakudya chirichense.¹⁷Soma pomwe adakhala pansi kukumbuka, adati, 'Anyabasa wa baba mbangasi ndiwo ana chakudya chakukwana, soma ndiri kuno kufanayo njala terepayu? ¹⁸Nimnyamuka zjai ndimbabwerere kuna babangu, apo nimkalewa kuti, ''Baba, ndaphonyera kudzaulu na imwe kubodzi. ¹⁹Ndikuthemera lini pomwe kuchemeriwa mwana wanu; mundisanduse ningati m'bodzi wa anyabasa wanu.'''²⁰Apo mnyamata ule adanyamuka kubwerera kumui kuna babache. Pomwe akadali patali, babache wale adamouna achibva naye nsisi, achithamanga kukamukumbatira achimumpsompsona. ²¹Mwana ule adati kuna iwo, 'Baba, ndaphonyera kudzaulu na imwepo kubodzi. Ndikuthemera lini kuchemriwa mwana wanu.'²²''Babache wale adati kuna anyabasa wache, 'Bweresani kamfulumize chakubvala chabwino maninge chire, mumubvazike, mumubvazike pomwe chibangiri ku boko lache na shango kunzayo zache. ²³Kinangoka bweresani kamkono ka ng'ombe kakunenepa kale muphe tichite phwando na kusekera! ²⁴Thangwe mwanayu akhadafa, apo tsapano zjai ana moyo. Akhadatayika, apo tsapano waoneka.' Kinangoka adayamba kusekera.²⁵Tsapano mkulu wace akhali kumunda. Pomwe akhabwera achifendera pa muyi pale, adabva nyimbo na kubzina. ²⁶Adachemera nyabasa m'bodzi achimubvunza chomwe chikhachitika. ²⁷Nyabasa ule adati kuna iye, 'Mano wako wabwera apo babanu apha kamkono kakunenepa kale thangwe wabwera ali bwino bwino.'²⁸''Mkulu wacheyo adakalipa apo alibe kupita momo, apo babache adabula achimuuza kuti apite. ²⁹Soma mkuluyo adatawira babachewo achiti, 'Onani, magole yenseya ndakuphatirani basa pano, apo ndiribe kulamba bzomwe mukhanditonga kuti ndichite, soma mulibe kundipa neyembo kantchere kambuzi kamkiti pala kuti ndisekererembo na anzangu. ³⁰Soma pomwe mwananuyu wabwera, omwe adadzonga vida yanu kukamalira maputa uko, mubveke zjai mkumuphera letu kamkono kakunnepa bwino.'³¹Baba ule adati kuna iye, 'Mwanawe, ukhana ine pano nthawe zensenezi, apo bzangu bzensene mbzako pomwe. ³²Soma mbzabwino kuti ife tisekere thangwe mano wakoyu akhafa, tsono zjai tsapano ana moyo,' akhadatayika, apo tsapano waoneka.'''

Chapter 16

¹Yesu adauza wakupfunzira wache, ''Pakhana munthu winango wakudala omwe akhana nyabasa mkulu wakumbanyang'anirambo anyabasa anzache, apo mwenekachiro ule adauziwa kuti nyabasa mkuluyo akhadzonga vidayo. ²Apo mwenekachiro vida ule adachemera nyabasa mkuluyo achimuuza kuti, 'Mchiyani ndicho ndikubva kuna iwe? Ndipase bzakunemba bzense bza mawerengero ya vida yangu, thangwe zjai ukuthemera lini pomwe kukhala nyabasa wangu iwepo.'³''Nyabasa ule adakumbuka, 'Ndichite tani popa, nakuti zjai mbuya wangu akundichosa basa? Ndiribe mphamvu zakulima, apo pomwe ndina manyazi na kukumbira. ⁴Ndadziwa zjai ndibzo nimchita, pala kuti angandichosa basali, wanthu adzanditambire basi mmiyi mwao.'⁵Kinangoka nyabasa ule adachemera wensene omwe akhana mangawa yache, apo adabvunza wakutoma ule, 'Paja una mangawa zingasi kuna mbuya wangu?' ⁶Adati, 'Dzana libodzi la magaloni ya mafuta ya kudya.' ''Adati kuna iye, 'Tenga nsengwa imweyi, khala pansi kamfulumize, nemba kuti makumi mashanu.' ⁷Kinangoka nyabasa mkulu ule adati pomwe kuna winango, 'Paja iwe unande mangawa zingasi?' ''Adati, 'Malata dzana libodzi ya tirigu.' Adati kuna iye, 'Tenga nsengwa yakoi nemba kuti makumi masere.'⁸Mbuya ule zjai adamutenda nyabasa wakusaya chilungamo ule thangwe adachita bzakudeka. Thangwe wanthu wanthawe zino ambachita bzabwino pa wanthu wawo wakuwadziwa basi kusiyana na wana wachilungamo. ⁹Ndikulewa kuna imwe kuti bzikonzereni mwekha ashamwali thangwera kuchita chilungamo pakobiri, pala kuti zikadzamala adzakutambireni mmiyi mwao.¹⁰Omwe ambakhulupirika pa bzing'ono, ambakhulupirika pomwe pa bzikulu. ¹¹Penu mulibe kukhulupirika pa kobiri zakusaya chilungamo, mbani amdzakukhulupirirani pa kobiri chaizo? ¹²Penu mulibe kukhulupirika pa kuphatisa basa bzinthu bza mwenekachiro, mbani amdzakupani kobiri zanu chaizoizo?¹³Nyabasa angakhale lini na ambuya awiri, thangwe pinango pense amdzakonda m'bodzi pa awiriwo achiwenga winangoyo, ayai amdzatumikira m'bodzi achinyozera bza winangoyo. Mungatumikire lini Mulungu na vida.''¹⁴Tsapano Afarisi omwe akhakonda kobiri, adabva bzensebzi, apo adamulimula iye. ¹⁵Iye adati kuna iwo, ''Mumbabzisandusa wachilungamo pa maso pa wanthu, soma Mulungu ambadziwa mitima yanu. Iybze wakubzithusa pa maso pa wanthu , amdzachepesiwa pa maso pa Mulungu.¹⁶Mitemo ya utongi na aneneri bzikhaphata basa nthawe ndiyo Yohani adabwera. Kuchokera nthawe imweyo ate pano mafala ya ufumu bwa Mulungu yakulalikiwa basi, apo aliyense akuyezera kuterezera. ¹⁷Soma mbzakupusa kuti kudzaulu na dziko lapansi bzimale kusiyana na fala neye libodzi lokha la mtemo kumala basa.¹⁸Aliyense wakuzimbula mkazache mkukaloola winango, wachita chigololo, apo pomwe mamuna nyakukaloola mkazi wakuimbuliwayo wachita pomwe chigololo.¹⁹''Tsapano pakhana mkulu wina wakudala omwe akhambabvala bzakuumira achimbasangalala na vida zace. ²⁰Wakusauka winango wakumbakhalira kukumbira dzina lace Lazaro akhambadzatuliwa pa mpita wa litsito lace, uku thupi lense liri nsungu zokha zokha ²¹achimbadya mvululu zomwe zikhambagwa pa meza ya nyakudala ule. Mbwayambo zikhambabwera kudzanyanguta bzionda bzachebzo.²²Bzidachitika kuti nyakusauka ule adasaika achitakuliwa na anjero mkuyenda naye kuna Abrahamu. Nyakudala ule adasaikambo achikafuchiriwa, ²³apo mu Hade, pakubva kupsa, adajiguma maso yache achiona Abrahamu patali na Lazaro pamphepete pache.²⁴Apo adakuwa kulira kuti, 'Baba Abrahamu, ndichitirenimbo nsisi ine mtumeni Lazaroyo, pala kuti adzabvwike nsonga ya chala chache mmadzi adzajejeresembo lirime languli, thangwe ndikubva kupsa maninge mu moto muno.'²⁵''Soma Abrahamu adati, 'Mwanawe kumbukira mmoyo wako udatambira bzabwino bzensene, apo Lazaro umo akhali ninga wakuchita bzakuipa. Soma tsapano akunyamaliziwa muno, apo iwe uli mu bzakuwawa. ²⁶Pambali pa bzensebzi, chiphompho chakuzika chiri pakatipa, pala kuti wakufuna kuchoka kuno kufika koko atazire, ayai pomwe kuchoka koko pala kufika kuna ife kuno.'²⁷''Nyakudala ule adati, 'Ndikukukumbirani Baba Abrahamu, kuti mumutume kumuyi kwa babangu------- ²⁸thangwe ndinambo abale wangu ashanu-------pala kuti akawachenjeze, kuti nampodi ayezere kudzafikambo mbuto ya matsautso ninga ino.'²⁹''Soma Abrahamu adati, 'Iwo ana maso na aneneri; alekeni abvere amweo.' ³⁰''Nyakudala ule adati, Neye, Baba Abrahamu, soma kuchiyenda nyakuchoka kuna anyamuya kukuwauza, amkalapa.' ³¹Tsapano Abrahanu adati kuna iye, "Penu anibvera lini Mose na aneneriwo, amdzatheka lini kuwanyengerera neye achichita kuyenda ni wakumuka kuna anyamuuayo.'''

Chapter 17

¹Yesu adati kuna wakupfunzira wace, 'Mbzakukwanisika kuti kumdzakhala matsautso soma pikado kuna iye wakudzayabweresa! ²Zjai nkhasa kuna iye kumukolombecha mwala wa mpheyo mkhosi mwache achikathusiwa mu nyanza kusiyana kuti akhumudwise m'bodzi wa ang'ono ang'ono awa.³Chenjerani mwekha. M'bale wanu angaphonya mutsimuleni, apo iye angapepesa mulekerereni. ⁴Penu ankuphonyerani kanomwe pansiku, achimbabwera kanomwe kenseneko kuna imwe, kudzati, 'Ndalapa,' mulekerereni basi!''⁵Wakupfunzira wache adati kuna Mbuya, ''Thimizirani chikhulupiriro chathu.'' ⁶Mbuya adati, ''Mungadakhala na chikhulupiriro ninga kanjere ka muti wa mpiru, mungadalewa kuna muti uyu wa ,mkuyu, 'Uzuleni mukaubzale mnyanza,' ndiye ungadakubverani.⁷Soma mbani wa imwe, ndiye ana nyabasa wakulima ayai wakudyesera mabira, angalewe kuna iye achikhala wabwera kumunda , 'Bwera kamkulumize ukhale pansi udye'? ⁸Amdzachita lini kulewa kuna iye kuti ndikonzerenimbo chakudya ndidye., apo manga bande mchiuno mwako unditumukire mpakana ndimalize kudya na kumwaku. Pakumaliza adzadye bwino na kumwa?⁹Akuthokoza lini nyabasayu thangwera kuti adachita bzomwe adamuuza neye, mtenpoyo? ¹⁰Neye na imwe pomwe mungamaliza kucita bzomwe mukhadatongewa mulewe kuti, 'Ndife akapolo wa pezi pezi. Takwanisa kucita ndibzo tikhathemera kuchita.'''¹¹Bzidacitika kuti pomwe akhayenda ku Yerusalemu, akhafamba mmalire ya Samariya na Galileya. ¹²Atapita mmuyi winango adagumana na amuna khumi wakudwala mapere. Iwo adaima pakatali ¹³na iye achikuwa, kuti, ''Yesu, mbuya, tichitirenimbo ife chifundo.¹⁴Iye ataona iwo adati, ''Ndokoni mukabzionesere kuna wansembe.'' Atazungunuka zjai adaona alimba. ¹⁵Pomwe m'bodzi wa iwo ataona kuti walimbisiwa, adabwerera, achikuwa kutenda Mulungu. ¹⁶Adagwesa nkhope yache achigogama pa nzayo za Yesu kumutenda. Tsapano uyu akhali Msamariya.¹⁷Kinangoka Yesu adati, ''Mwalimbisiwa lini khumi kodi? Apfemba wale ali kuponi? ¹⁸Winangowale neye kubwererambo kudzatenda Mulungu neye. Kupambula mulendo nyakutaliyu basi?'' ¹⁹Iye adati kuna iye, ''Muka ndoko. Chikhulupiriro chako chakulimbisa.''²⁰Pakubvunziwa na Afarisi kuti ufumu bwa Mulungu bumdzabwera liti, Yesu adatawira achiti, ''Ufumu bwa Mulungu bumdzabwera lini kuchita kuonekeratu bwino bwino. ²¹Ayai kuti mwina amdzachita kulewa kuti, 'Onani, ubu!' ayai, Ubo uko!' Nakuti onani, ufumu bwa Mulungu buli mwa imwepo.''²²Iye adati kuna wakuppfunzira, ''Nsiku zikubwera zomwe mumdzakhumba pomwe kuona masiku ya Mwana wa Munthu soma gidu mumdzayaona lini. ²³Apo amdzalewa kuna imwe, 'Onani, apo! Onani, pano!' Soma nampodi kudzabula panja ayai kudzawathamangira, ²⁴thangwe momwe mpheni imbapenyera mwakutoya kuchokera mbali iyi kuyenda mbali inango, mtenepoyombo na Mwana wa Munthu pansikuyo.²⁵Soma pakutoma amfunika abonere na bzinthu bzizinji achilambiwa na mbwado uno. ²⁶Ninga ndimo bzidachitikira nsiku za Nowa, mtenepoyo pomwe nsiku za Mwana wa Munthu. ²⁷Iwo adadya, achimwa, achiloola na kuloodwa., apo adapasiwa mmabanja ate nsiku ndiyo Nowa adapita mu chombo apo chigumula chidafika chichiwadzonga wensenewo.²⁸Ndendembo ninga bzikhachitikira nthawe ya Loti---akhadya na kumwa, kugula na kugulisa, kubzala na kumanga nyumba. ²⁹Soma nsiku ndiyo Loti adayenda kubula mu Sodomu, kudagwa moto na sufuli kuchokera kudzaulu bzichiwadzonga wensenewo.³⁰Bzitamala ninga bzobzi, ndiyo nsiku tsapano Mwana wa Munthu amdzazimbulika. ³¹Nsiku yoyo ule ali padzaulu pa nyumba nampodi adzabuluke pansi kuti akatenge bzombo mnyumba mwace, apo ule amdzakhala ali kumunda nampodi adzabwerere.³²Kumbukirani mkazi wa Loti. ³³Wakupsaga moyo wache amdzautaya, soma ule wakutaya moyo wache amdzaupulumusa.³⁴Ndukulewa kuti, usiku bobo pamdzakhala wanthyu awiri pa kama ibodzi. M'bodzi amdzatakuliwa, apo winango amdzasiiwa.'' ³⁵Pamdzakhala akazi awiri akukonola njera pabodzi. Wina amdzatakuliwa, wina amdzasiiwa.'' ³⁶Pamdzakhala wanthu awiri mmunda; m'bodzi amdzatengiwa apo winangoyo mkusiiwa.³⁷Iwo adamubvunza iye, '' Kuponi Mbuya?'' Iye adati kuna iwo, ''Pomwe pana thupi, pamdzakhala pomwe nkhonye zitagwezekana pabodzi.

Chapter 18

¹Tsapano adawauza chifanizo ca ndimo angambapempherere pala kuti nampodi ambagwesiwe mphwayi, ²kulewa kuti, ''Mumzinda winango mukhana nyakutonga milandu winango omwe akhagopa lini Mulungu ayi kulemekeza wanthu.³Tsapano mukhana mmasiwa mkazi momo, omwe akhambabwera kuna iye, kumbadzati, 'Ndithandizeni kuti ndione chillungamo na ndiye ndaputana naye.' ⁴Kwa nthawe itali akhafuna lini kumuthandiza, soma patapita kanthawe adati, 'Neye apo nimbagopa lini Mulungupo ayai kulemekeza wanthu, ⁵soma thangwera kuti mmasiwayu akundinesa, nimdzamuthandiza kuona chilungamocho, pala kuti nampodi andiondese na kumbabwera bwera kwacheku.'''⁶Kinangoka Mbuya adati, ''Bveserani bzomwe nyakutonga wakusaya chilungamo ule adalewa. ⁷Tsapano kodi Mulunguyo amdzabweresambo lini chilungamo kuna wakusankhuka wace ndiwo ambamulirira masikati na usiku? ⁸Ndikulewa kuna imwe kuti amdzawabweresera chilungamo kamfulumize. Neye kuti apo, pomwe Mwana wa Munthu angadzabwera, amdzaonadi chikhulupiriro pa dziko la pansi?''⁹Kinangoka adasewera pomwe chifanizo kuna winango ndiwo akhambabzithembeza okha kuti akhali wakulungama kale achimbanyoza anzawo, ¹⁰''Amuna awiri adayenda kutchalitchi kukapemphera----wina akhali Mfarisi apo winangoyo akhali nyakukhomesa mitsonkho.¹¹Mfarisi ule adaima achibzipempherera yekha tene, 'Mulungu, ndikukutendani kuti ndiri lini ningati wanthu winangowa ine---wakuba, wanthu wakusaya chilungamo, wakukonda kuchita chigololo----ayai pomwe ninga nyakukhomesa mitsonkhoyu. ¹²Nimbatsotsa kudya kawiri pa sumana. Nimbapereka ca khumi cha bzense ndibzo nimbaphata.'¹³Soma nyakukhomesa mitsonkho ule, adaima patali, alibe neye kujiguma kudzaulu, soma kuguguda pamtima pace, kulewa, 'Mulungu, ndibverenimbo nsisi ine, nyakuphonya.' ¹⁴Ndikulewa kuna imwe, munthu uyu adayenda kumuyi kwace atalekereriwa bzakuphonya bzace kusiyana na winangoyo, thangwe aliyense wakubzikuza yekha amdzachepesiwa, soma ule wakubzichepes amdzakuziwa.''¹⁵Wanthu akhambabweresa wana wamatcheche kuna iye pala kuti awaphate, soma pomwe wakupfunzira adaona adawatsimula. ¹⁶Soma Yesu adawachemera kuna iye, achilewa, ''Abvumizeni wana abwere kuna ine, nampodi kuwaletsa. Thangwe ufumu bwa Mulungu m'bwao. ¹⁷Chadidi ndikulewa kuna imwe, aliyense ndiye amdzatambira lini ufumu bwa Mulungu ninga mwana gidu amdzakabupita lini.''¹⁸Mtongi winango adamubvunza, kuti, ''Mpfunzisi wabwino, ndichite tani pala kuti ndikapitembo moyo wamuyaya?'' ¹⁹Yesu adati kuna iye, ''Msabwanyi ukunditi wabwino? Palibe wabwino, kupambula Mulungu Yekha. ²⁰Umbadziwa bzitongero bwa Mulungu iwepo-----nampodi kuchita chigololo, nampodi kupha, nampodi kuba, nampodi kupereka umboni bwa kunama, lemekeza babako na mai wako.'' ²¹Mtongi ule adati, ''Bzensenebzi nimbabziteweza kale kutoma ndikali mwana mng'ono.²²Pomwe Yesu adabva terepoyo, adati kuna iye, ''Chibodzi ndicho cha sala. Ukagulise bzense ndibzo unabzo ukapase anyakusaya, apo umdzaona umdzakhala na vida kudzaulu---apo bwera, nditewere. ²³Soma pomwe mtongi ule adabva ibzi, adakalipa maninge, thangwe akhali wakudala kwene kwene.²⁴Pomwe Yesu adaona kuti iye wakalipa adati, ''Mbzakunesa kuna nyavida kukapita ufumu bwa Mulungu! ²⁵Thangwe zjai bzidapusa pala ngamira kupi p kadiso ka nsingano, kusiyana na nya vida kukapita mu ufumu bwa Mulungu.''²⁶Omwe akhabva ibzi adati, ''Tsono mbani ndiye amdzakapulumuka?'' ²⁷Yesu adatawira, ''Bzinthu bzakutazika na wanthu mbzakukwanisika na Mulungu.''²⁸Petulo adati, ''Chabwino, tatula bzathu tikhanabzo mkukutewerani.'' ²⁹Yesu kunangoka adati kuna iwo, ''Chadidi, ndikulewa kuna imwe kuti palibe apa ndiye wasiya nyumba, mkazi, ayai abale, ayai abereki, ayai wana, pala ufumu bwa Mulungu, ³⁰wakuti amdzatambira lini bzinthu bzizinji munthawe ino na magole ya mtsogolo, moyo wakusayakumala.''³¹Atagwezeka khumi na awiri wale pakhana iyepo, adati kuna iwo, ''Onani tikuyenda ku Yerusalemu, apo bzense ndibzo aneneri adanemba bza Mwana wa Munthu bzimdzakwanirisiwa. ³²Thangwe amdzaperekiwa kuna wachikunja, apo achidzaboneresiwa, achidzachitisiwa manyazi, achidzapsipiriwa mata. ³³Atamala kumutchanga, amdzamupha, apo pa nsiku yachitatu amdzalamusiwa pomwe.''³⁴Alibe kubvesesa ibzi neye chibodzi, apo fala iri lidabisiwa kuna iwo, apo alibe kubvesesa ndibzo bzikhalewiwa.³⁵Idafika nthawe yakuti, pomwe Yesu adafendera ku Yeriko, zimola winango akhadakhala mkumbakumbira mmphepete mwa mseu, ³⁶apo pakubva chiwowo cha thimu a wanthlu chikugwata, adabvunza chomwe chikhachitika. ³⁷Adamuuza kuti ni Yesu wa ku Nazareni akhagwata.³⁸Apo zimola ule adalira kukuwa, kulewa, ''Yesu, Mwana wa Davide, ndichitirenimbo ine nsisi.'' ³⁹Omwe akhafamba patsogolo adamutsimula zimolayo, kumuuza kuti anyamale. Soma iye adalemweratu kukuwa maninge, ''Mwana wa Davide, ndichitirenimbo chifundo ine.''⁴⁰Yesu adaima pulu achiwauza kuti munthuyo amubwerese kuna iye. Apo zimolayo atafendera, Yesu adamubvunza, ⁴¹Ukufuna ndikuchitire chiyani?'' Iye adati, ''Mbuya, ndikufuna nditambire kupenya kwangu.''⁴²Yesu adati kuna iye, ''Tambira kupenya kwako. Chikhulupiriro chako chakulimbisa.'' ⁴³Kamfulumize adatambira kupenya kwace achimutewera, kumbatenda Mulungu. Wanthu wensene, pomwe adaona bzobzi, adatenda Mulungu.

Chapter 19

¹Yesu adapita apo pomwe akhafamba mu Y,erico. ²Onani, mukhana munthu winango dzina lache Zakeyo. Iye akhali mkulu wa anyakukhomesa misonkho ndipo akhali wakudala.³Iye akhayezera kuti aone kuti Yesu akhali mbani, soma akhatazira thangwera thimu la wanthu, thangwe iye akhali mfupi. ⁴Tsono adathamangira kutsogolo achikakwira mmuti wa mkuyu pala kuti amuone basi, thangwe Yesu akhadasala pang'ono kugwata na njira imweyo.⁵Pomwe yesu adafika pamwepo, adajiguma achiti kuna iye, Zakeyo, buluka kamfulumize, thangwe lero nimkakhala mulendo kumui kwako.'' ⁶Apo adabuluka kamfulumize achimutambira mwakusekera. ⁷Pomwe aliyense adaona ibzi, adadandaula, kulewa kuti, 'Wayenda kukacheza na munthu wakuphonya.''⁸Zakeyo adaima achiti kuna Mbuya, ''Nyang'anani, Mbuya, meya ya bzinthu bzangu ninipasa anyakusaya, napo pomwe penu winango ndidamunyengeza, pa chirichensene, nimdzapagali kanai bzimwebzo.'' ⁹Yesu adati kuna iye, ''Chipulumuso chafika lero mu nyumba ino., thangwe iye pomwe nimwana wa Abrahamu. ¹⁰Thangwe Mwana wa Munthu asabwerera kudzapsaga na kudzapulumusa wanthu wakutayika.''¹¹Pomwe adabva bzobzi, iye adapitiriza kusewera achilewa chifanizo, nakuti akhadafendera zjai ku Yerusalemu, apo wanhu wale akhakumbuka kuti ufumu bwa Mulungu bwafendera. ¹²Mthangwerache adati, ''Munthu wa mtundu wakubvekera adayenda kudziko la kutali kukatambira ufumu pala kuti akamala adzabwerere pomwe.¹³Iye adachemera anyabasa wache winango khumi achiwapa kobiri zakuchemeriwa mina mkuwauza kuti, 'Chitirazi bizi kobirizi ateye ndidzabwerere. ¹⁴Soma wanthu wa mwemo akhamuzonda ndiye adatuma mtumi kuna iye, kukalewa kuti, ' Timfuna lini umweyu kuti adzatitonge ife muno. ¹⁵Bzidachitika kuti pomwe adabwerera Atakatambira ufumu bule, adachemeresa anyabasa adawapa kobiri wale kuna iye, kuti amfuna adziwe phindu ndilo achita nazo pa bizi akhachitalo.¹⁶''Wakutoma adabwera kuna iye, achilewa kuti, 'Mbuya, mina yanu ibodzi ire ndaphindula nayo izi khumi.' ¹⁷Mwenekachiro ule adati kuna iye, 'Wachita bwino nyabasa wabwino. Thangwe wakhulupirika pa bzing'ono, zjaimbo um'batonga mizinda khumi.'¹⁸''Wachiwiri adabwera, mkudzati, 'Mina yanu ibodzi ire, mbuya, yabala zinzache zishanu.' ¹⁹Mwenekachio ule adati kuna iye, 'Um'banyang'anira mizindambo mishanu.'²⁰Winango adabwera, mkudzati, 'Mbuya, mina yanu ire iyi, ndikhadaikoya bwino pa pfundo la nguwo, ²¹thangwe ndikhagopa imwepo, thangwe paja mumbanesa. Mumbatenga ndibzo mulibe kuikha, apo muchikolola ndibzo mulibe kufesa.'²²Ule adati, 'Na mafala yakoya nimkuuuza tere, nyabasa wakuipa moyo iwe. Udadziwa kuti ndidaipa kuti nimbatenga ndibzo ndiribe kuikha, nakukolola ndibzo ndiribe kufesa. ²³Tsono thangweranyi ulibe kukakoyesa kobiri yangui kuna thenthe lakukoyesa kobiri, pala kuti ndingabwera terepayu ndidzazitenge na banyira?'²⁴Mwenekachiro ule adati kuna iwo omwe akhadaima ninga apo, 'Mtengereni mina yanguyo, mupase ule anazo khumi ule.' ²⁵Iwo adati kuna iye, 'Mbuya, ana kale mina khumi umweyu.'²⁶Ndikulewa kuna imwe, ule anabzo amzapasiwa bzizinji, soma kuna iye alibe, neye bzakuchepa anabzobzo bzimdzatengiwa kuna iye. ²⁷Soma anyakundiwengawa omwe adalamba kuti nimbawatonge, abwereseni muwaphe ndikuona.'''²⁸Pomwe adasewera bzobzi, adapitiriza ulendo, kuyenda mpakana ku Yerusalemu.²⁹Bzidachitika kuti pomwe adafendera ku Betipaje na Betaniya, kuphiri la Azitona, adatuma wakupfunzira awiri, ³⁰kuwauza kuti, Ndokoni mmuyi mule. Mungakapita momo, mumkagumana kamphulu ka bulu ndiko kakanati kupakiriwa kale na munthu. Kakatsudzuleni mukabwere nako kuna ine. ³¹Penu winango amkakubvunzani, 'Msabwanji mukutsudzula kamphuluka?' kamutawireni kuti, 'Mbuya akukafuna.''³²Omwe adatumiwao adakagumanadi kamphuluko ndendende ninga momwe Yesu adawapanganizira. ³³Pomwe akhakatsudzula, wenekachiro adati kuna iwo, ''Thangweranyi mukutsudzula kamphuluka?'' ³⁴Iwo adati, ''Mbuya akukafuna.'' ³⁵Adakabweresa kuna Yesu, iwo achitandika bzakubvala bzao pakamsana pachepo achimupakiza Yesu popo. ³⁶Pomwe akhayenda, iwo adatandika bzakubvala bzao mumseumo.³⁷Pomwe adafendera kumbuto kule komwe phiri la Azitona lidapolikira, thimu lensene la wakupfunzira wale lidayamba kumbasekera na kuyimba kutenda Mulungu pa mabasa yensene ndiyo iye adaphata na ndibzo akhabziona, ³⁸kulewa kuti, Yakudalisika ni mfumu ndiyo ikubwera mudzina la Mbuya! Mtendere kudzaulu na ulemerero kuna wakudzauluyo!''³⁹Afarisi winango mchithimu mule adati kuna iye, ''Mpfunzisi, tsimulani wakupfunzira wanuwa kani.'' ⁴⁰Yesu adawatawira achiti, ''Ndikukuuzani kuti, amwewa achitondo kukhala chete, zjai ingasewere ni minyalayi.⁴¹Pomwe Yesu adafendera mu mzinda, adaulirira, ⁴²kuti, ''Mungadatondo kudziwa lero lino, neyembo imwe, bzinthu ndibzo bzimbabweresa mtendere! Soma tsapano bzabisiwa pamaso panu.⁴³Thangwe nsiku zikubwera kuna imwe zomwe wakukuzondani amdzamanga bzakutchinga kukuzungulirani achikukupsindizani kuchokera mbali zensene. ⁴⁴Amdzakumangani mkukugwesani pansi, na wana wanu ndiwo munawo. Amdzasiya lini mwala neye ubodzi okha pa unzache thangwe mulibe kuzindikira nthawe ya kufika kwanu.''⁴⁵Yesu adapita mu tchalitchi achiyamba kufulusa omwe akhagulisa malonda, ⁴⁶kuwauza kuti, ''Kudanembiwa, 'Nyumba yangu imdzakhala nyumba ya kunamatira,' soma mwaisandusa numba ya mbava.''⁴⁷Tsono Yesu akhapfunzisa nsiku zensene mu tchalitchi. Mkulu wa ansembe na anembi akhapsaga kuti amudzonge, ningati pomwe atsogoleri wa wanthu, ⁴⁸soma adasaya njira yakuchitira ibzi thangwe wanthu wensene akhamubvesera mwa chidwi.

Chapter 20

¹Bzidachitika nsiku inango pomwe Yesu akhaphunzisa mu tchalitchi na kupfunzisa mafala ya Mulungu pomwe akulu wa ansembe na anembi adabwera kuna iye na akulu wa wanthu. ²Adalewalewa, kumuuza kuti, "Tiuze bzobzi umbachita na mphamvu yambani, ayai mbani adakupa mphamvu yoyi.''³Adatawira achiti kuna iwo, ''Nimkubvunzanimbo bvunzo, apo mundiuze. ⁴Ubatizo bwa Yohani: Budachokera kudzaulu ayai kuna wanthu?''⁵Iwo adalingirira, kuti, ''Tingati, 'Budachokera kudzaulu,' iye amdzati, 'Tsapano thangweranyi mulibe kumukhulupirira?' ⁶Soma tingati, 'Kuchokera kuna wanthu,' wanthu wensenewa amdzatiboma, thangwe ambadziwa kuti Yohani akhali mneneri.''⁷Tsono adatawira kuti akhadziwa lini komwe budachokera. ⁸Yesu adati kuna iwo, ''Nimkuuzanimbo lini kuti nimbachita na mphamvu yayani bzobzi.''⁹Iye adauza wanthu chifanizo ichi, ''Munthu adabzala munda wa mpesa, achiulogalisi kuna wanthu wakulogali wakufuna kubzala mpesa, achichoka mkuyenda mdziko linango kukakhala nthawe itali. ¹⁰Panthawe yomwe adabverana iye adatuma nyabasa kuna wakulima mpesa wale, kuti akamupase bzipatso bza mpesa wa mmundamo. Soma wakulima mpesa wale adamumenya, achimuthamangisa chimanjamanja.¹¹Kinangoka adatuma pomwe nyabasa winango apo adamumenya pomwe, achimuchitisa manyazi, acimuthotha pomwe seye kumupa chinthu. ¹²Adatuma pomwe wachitatu apo adamupweteka pomwe, achimuthusa kunja.¹³Ndiye mwenekachiro munda ule adati, Ndichite tani? Nimtuma mwanangu wakukondeka. Pinangopense amkamulemekeza.' ¹⁴''Soma pomwe wakulima mpesa wale adamuona, adakambirana, kuti, 'Uyu ni mwanache chaiye. Mbatiye timuphe, pala kuti vidayi ikhale yathu.'¹⁵Adamuthusa kunja kwa munda achimupha. Mwenekachiro munda ule amdzachita tani kuna iwo? ¹⁶Amdzabwera kudzadzonga wakulima mundawa, achidzapereka mundayo kuna winango.'' Pomwe adabva ibzi, adati, ''Nampodi bzidzachitike tsono!''¹⁷Soma yesu adawacheukira, achiti, ''Thumbudzulo la bzomwe bzidanembiwabzi mchiyani: ''mwala omwe wakumanga nyumba adaulamba udasanduka wakufunika maninge'? ¹⁸Aliyense wakudzagwera pa mwala umweyo amdzanyedzeka apo pomwe iye omwe umdzamugwera amdzapeyeka.''¹⁹Tsapano anembi na akulu wa ansembe adapsaga kuti amumange iye pa nthawe yoyo, thangwe adadziwa kuti adasewera chifanizochi kulewa iwo. Soma akhagopa wanthu. ²⁰Kumunyang'anisisa, mwakusamala, adatuma akapirikoni omwe adakanamizira ninga wanthu wachilungamo, kuti anyang'ane mathangwe mubzakusewera bzache, pala kuti amupfuwire kuna wamphamvu za atongi akamutonge.²¹Adamubvunza, kulewa kuti, ''Mpfunsisi tikudziwa kuti mumbasewera na kupfunzisa bzakulungama, apo mumbakondera lini aliyense, soma mumbapfunzisa bzachadidi bza njira ya Mulungu. ²²Mbzakuthemera ifepano kumbapereka mtsonkho kuna Caesara, ayai neye?''²³soma Yesu adabvesesa kunamizira kwaoko, achiti kuna iwo, ²⁴''Ndioneseni kobiri ya dinariyo. Pana dzina na nkhope yayani pamwepo?'' Iwo adati, 'Ya Caesara.''²⁵Iye adati kuna iwo, ''Tsono perekani kuna Caesara bzache bza Caesara, na kuna Mulungu bzache bza Mulungu.'' ²⁶Alibe kugumana bvuto pa bzomwe adalewabzi pa maso pawanthupo, soma pakudabwa na kutawira kwacheko, adakhala chete.²⁷Pomwe asaduki winango adabwera kuna iye, omwe akhambati kulibe mmukiro wa anyamuya, ²⁸adamubvunza, kulewa kuti, ''Mpfunzisi, Mose adatinembera kuti mwamuna angasaika, omwe akhana mkazi, apo seye kusiya mwana, mwamuna podi kuloola mkazi wa mano wacheyo, pala kuti akuze wana wa mano wachewo.²⁹Pakhana wanthu anomwe paubale pawo apo wakutomayo adaloola mkusaika seye mkusiya mwana ³⁰wachiwiri pomwe. ³¹Wachitatu adamutengambo, apo ndendende pomwe wensenewo kusaika seye mkusiya wana. ³²Kinangoka mkaziyo adasaikambo. ³³Pa nsiku ya mmukiro tsono, amdzakhala mkazi wambani? Nakuti anomwe wensene wale adamuloola kukhala mkazao.''³⁴Yesu adati kuna iwo, ''Wanthu wa nsiku zino amaloola apo ambapasiwa mabanja. ³⁵Soma omwe ambayesiwa wakudala mmasiku yoya ambatambira mmukiro kucoka kuna anyamuya amdzaloola ini ayai kutuliwa mmaukwati. ³⁶Ndipo amdzasaika lini pomwe thangwe ali ninga anjero ndipo ni wana wa Mulugu, pakukhala wana wa mmukiro.³⁷Soma kuti wakusaika amdzalamusiwa, neye Mose chaiyeyo adaonesa, kumbuto kwa kuguma bza thengo, komwe adachemera Mbuya Mulungu wa Abrahamu na Mulungu wa Isaki na Mulungu wa Yakobo. ³⁸Tsapano ni Mulungu lini wa anyamuya, soma wa wale wamoyo, thangwe wense ambakhala kuna iye.''³⁹Anembi winango adatawira, 'Mpfunzisi mwatawira bwino.'' ⁴⁰Thangwe alibe kuezera kumubvunza mabvunzo pomwe inango.⁴¹Yesu adati kuna iwo, ''Ambalewa tani kuti Mkhirisitu ni Mwana wa Davide? ⁴²Nakuti Davide mmbukhu la Masalimo adalewa akuti, Mbuya adati kuna Mbuya wangu, 'Khalani kuboko langu lamadidi, ⁴³mpakana ndisanduse wakukuwengani kukhala pakuponda nzayo zanu.' ⁴⁴Davide mthangwerache akhachemera Mkhirisitu 'Mbuya.' tsapano nimwana tani pomwe wa Davide?''⁴⁵Mwakubvekera kuna wanthu wensene adati kuna wakupfunzira wache, ⁴⁶"Chenjerani na anembi, omwe ambakonda kufamba atabvala mikanjo mitali, na kumbakonda kupasiwa moni mmisika na mipando yabwino mma sunagoge na mbuto za kulemekezeka mmaphwando. ⁴⁷Ambatukulira pomwe nyumba za amasiwa, ndipo mwakubzionesera ambapemphera mapemphero matali matali. Wanthu ninga owa amdzatambira chitsimulo chikulu.''

Chapter 21

¹Yesu adakwiza maso achiona wantyu wa vida omwe akhathusa mphatso zao mthungwa. ²Adaona mkazi mmasiwa winango wakusaya akhathusambo tukobiri twace tuwiri twa mite. ³Ndiye adati, ''Indetu ndikulewa kuna imwe, mkazi wakusayayu sapereka zizinji ate kuposa wensene. ⁴Wensenewa apereka mphatso zao mkusala nazo zizinji. Soma mmasiwa uyu, neye apo ali wa kusaya, wathusa zensene ndizo akhadalira.''⁵Pomwe winango akhasewera bza tchalitchi, momwe idadekeseriiwa na minyala ya kudeka na bzakupereka bzire, adati, '' ⁶Bzikakhala ibzi mukuonabzi, nsiku zikubwera ndizo neye mwala ubodzi umdzasiiwa lini padzaulu pa unzache seye mkuchosiwa.''⁷Ndiye adamubvunza, kulewa kuti, ''Mpfunzisi, bzinthu bzobzi bzimdzachitika liti?'' ⁸Yesu adatawira, ''Khalani wa kuchenjera pala kuti nampodi kunamiziwa. Nakuti azinji amdzabwera mdzina langu, kumbadzati, 'Ndine iye,' apo, 'Nthawe yafendera.' Nampodi kudzawatewera. ⁹Mungambadzabva bza nkhondo na maphiringu, nampodi kudzanjenjemera, thangwe ibzi m'bzakuthemera kudzachitika kwa kutoma, soma chimaliziro chimdzachitika lini kamfulumize.''¹⁰Kinangoka adati kuna iwo, ""Dziko na dziko limdzagandukirana, na ufumu na ufumu kugandukirana. ¹¹Kumdzakhala bziteketeke bzikulu, na mbuto zakusiysnasiyana njala na miriri. Kumdzakhala bzakuchitika bzakupasa mantha na bzizindikizo bzakugopsa kuchokera kudzaulu.¹²Soma bzikanati bzensebzi, amdzakumangani achiuboneresani, kukupfuwirani kuma sunagoge yao na kumakaoko, mkukupfuwirani kuna mafumu na atongi thangwera dzina langu. ¹³Bzimdzakulatizani kuchitira umboni kuna imwe.¹⁴Na tenepo tsapano dziwani letu mmitima mwanu kuti nampodi kubonera kudzakonzekera kukabzikhotcherera, ¹⁵thangwe nimdzakupani mafala na nzeru kuti wensene wakudzakuzengani milanduwo amdzakwanisa lini kubzikhotcherera ayai kuchita namwe makani.¹⁶Soma mumdzaperekiwa pomwe na abereki, azimano, abale, na ashamwali, apo winangomwe amdzakuphani. ¹⁷Mumdzawengiwa na aliyense thangwera dzina langu. ¹⁸Soma neye tsisi la mumsolo mwanu limdzamala lini. ¹⁹Mukupirira kwanu mumdzapulumusa miyoyo yanu.²⁰Mungadzaona Yerusalemu kuzunguliriwa na asirikari, ndiye dzadziweni kuti chionongeko chache chafendera. ²¹Ndiye omwe amdzakhala ali mu Yudeya adzathawire kumapiri, omwe ali mmizinda adzabule mwemo, omwe ali kunja kwa mizindayo nampodi adzapite mmizindamo. ²²Thangwe aya ni masiku ya matsautso, pala kuti bzire bzensene bzidanembiwa bzikwanirisiwe.²³Tsoka kuna iwo wamimba, nawale wakumamisa mmasiku yoyo! Thangwe pamdzakhala mazunzo makulutsa padziko, na chilango kuna wanthu awa. ²⁴Amdzagwera kunsonga kwa mapsimo, achiphatiwa ukapolo kuyenda mmadziko yensene, na Yerusalemu amdzapondewa na wachikunja kufikirana nthawe za Wachikunjawa zitakwanirisiwa.²⁵Kumdzakhala bzizindikiro kudzuwa, kumwezi, na kunyenezi, na padziko lapansi. Madziko yamdzakhala pa matsautso, kumala nzeru thangwera kugunda kwa njanja na mafunde. ²⁶Kumdzakhala amuna kukomoka na mantha na bzakudikira bzomwe bzimdzafuna kubwera kutsogolo padziko lapansi. Nakuti mphamvu za kudzaulu zimdzatekenyeka.²⁷Kinangoka amdzaona Mwana wa Munthu akubwera mmitambo na mphamvu na ulemerero bukulu. ²⁸Soma bzinthu ibzi bzingadzayamba kuchitika, dzaimeni na kudzalamusa misolo yanu, thangwe chipulumuso chanu chafendera.''²⁹Yesu adawauza chifanizo, ''Nyang'anani muti wa mkuyu, na miti yensene. ³⁰Ingayamba kuphukira, mumbaona mwekha na kudziwiratu kuti mainza yafendera. ³¹Mtenepoyombo, pomwe mumdzaona bzinthu ibzi kuchitika, zindikirani kuti ufumu bwa Mulungu bwafendera.³²Indetu ndikulewa kuna imwe, mbwado uno umdzamala lini mpakana ibzi bzitachitika. ³³Kudzaulu na pansi bzimdzamala, soma mafala yanguya yamdzamala lini.³⁴Soma khalani tcheru pa imwe mwekha, pala kuti mitima yanu nampodi ilemesewe na kumwa mwakunyanya na kuledzera na ngwete za moyo, apo nsiku iyo nampodi idzakufikireni mwa kudzidzimusa ³⁵ninga mulapu. nakuti imdzafikira kuna aliyense wakukhala pano padziko lensene lapansi.³⁶Soma khalani wakusamala nthawe zensene, pempherani kuti mudzakhale na mphamvu zakukwana kudzathawa bzinthu bzensene bzakudzachitikabzi, na kudzaima pa maso pa Mwana wa Munthu.''³⁷Soma mmasiku ndiyo akhapfunzisa mmatchalitchi, apo usiku adayenda achikakhala pa phiri lakuchemeriwa Azitona. ³⁸Wanthu wensene adabwera machibesebese kudzamubvesera mtchalitchimo.

Chapter 22

¹Tsapano phwando lamkate wakusaya ca kufufumisa likhafendera ndilo likhachemeriwa pasaka. ²Akulu wa ansembe na anembi adapsaga manera ya kuphera yesu, nakuti akhana mantha na wanthu.³Kinangoka Satana adpita mwa Yudasi, wakucheriwa Isikariyoti, omwe akhali m'bodzi wa khumi na awiri wale. ⁴Yudasi adayenda kuna akulu wa ansembe na akapitawo kukapangana nawo ndimo angamperekere yesu kuna iwo.⁵Iwo adadekedwa achipangana bza kumupa kobiri. ⁶Iye adabzuma achipsaga manera yakumperekera kuna iwo kuchokera pa thimu lire.⁷Tsapano nsiku ya mkate wakusaya bzakufufumisa ire idakwana, pomwe ntchere ya bira idaperekiwa nsembe pala pasaka. ⁸Tsapano Yesu adatuma Petulo na Yohani, achiti, ''Ndokoni mukatikonzere chakudya cha pasaka, pala kuti tidye. ⁹Iwo adalewa kuna iye, ''Mumfuna tikakonzere kuponi?''¹⁰Iye adawatawira, ''Nyang'anani, mukapita mumzinda mule, mwamuna wina wakutamula mtsuko wamadzi mumkagumana naye. Kamutewereni mpakana mnyumba ndimo amkapitamo. ¹¹Tsapano kauzeni mwenekachiro nyumbayo, 'Mpfunzisi akubvunza kuna imwe, ''Subi ya alendo njiponi, ndiyo nimdzadyera pasaka na wakupfunzira wangu?''¹²Amkakulaani subi ya mdzaulu yakupfalaza bwino yamadekesero. Mukakonzekere mwemo. ¹³Apo adayendadi achikagumana bzensene ninga ndimo adapanganiziwira. Apo adakakonzeseradi chakudya cha pasaka mwemo.¹⁴Nthawe idakwana, adakhala pansi na wakupfunzira mwemo. ¹⁵Kinangoka adalewa kuna iwo, ''Ndafunisisa kudya pasakai na imwe ndikanati kubonera. ¹⁶Nakuti nilewa kuna imwe, nimdzaidya lini pomwe mpakana itakwanisiwa mu ufumu bwa Mulungu.''¹⁷Kinangoka yesu adatenga kaneka, apo atapereka kutenda, adati, ''Itengeni, muigawane mwensene. ¹⁸Nakuti ndikulewa kuna imwe, nimdzamwa lini pomwe chipatso ichi champesa mpakana ufumu bwa Mulungu kubwera.¹⁹Kinangoka adatenga mkate, apo atapereka kutenda adaubedula, achiwapasa, nakulewa, ''Ili ni thupi langu, ndilo ndikupereka kuna imwe.Chitani tenepa na kudzandikumbukira.'' ²⁰Atamala kudya adatenga kaneka terepoyo pomwe mkulewa, ''Kaneka iyi ni mulopa upsa mu mpangano wangu, ndiwo ukutsanuliwa pa imwe.²¹Soma chenjerani. Boko la omwe amdipereka ine ali naine pa meza pompano. ²²Nakuti Mwana wa Munthu aniyenda ninga ndimo bwidanembiwira. Soma pikado kuna iye omwe pakundipereka anidzera mwa iye!'' ²³Iwo adayamba kusewera wina na mwayache bzakuti nimbani waiwo ndiye amdzachita bzobzi.²⁴Kinangoka padayambika pomwe mkangsno okhaokha kuti mbani wa iwo ndiye nimkulu kuposa wensene. ²⁵Iye adalewa kuna iwo, ''Wachikunja akaona mafumu yao mba azimbuya wao, na wale ndiwo ana mphamvu zakuwatonga ambawachemera wakuchita bzinthu bzabwino.²⁶Soma nampodi bzikhalembo tenepo kuna imwe. Mmalo mwache, ule omwe nimkulu kwene kwene kuna imwe, akhale mng'ono zedi, apo ule wakufunikira zedi akhale ninga wakukutumikirani. ²⁷Kodi mkulu mbani, ule ambakhala pa meza ayai wakutumikira? Tsono ndiri pakati panu ninga wakutumikira.²⁸Soma ndimwe mwapitirira kukhala nande mu mayezero yangu. ²⁹Ndikukuikhani pa ufumu ninga ndimo Baba wangu adandiikhira pa ufumu, ³⁰kuti mudye na kumwa pa meza pangu mu ufumu bwangu, apo mumdzaima pa kadera ya ulemereroa bwangu kutonga mitundu khumi na miwiri ya mu Isaraeri.³¹Simoni,Simoni, chenjera, Satana wakumbira kukhala nawe, pala akutsetsete ninga tirigu. ³²Soma ndakupempherera, kuti chikhulupiriro chako nampodi chitazire. Ukabwerera pomwe, ukalimbikise abale wako.''³³Petulo adalewa kuna iye, ''Mbuya, ndakonzeka kuyenda namwe kwense mkaoko na kuimfa kubodzi.'' ³⁴Yesu adamutawira, ''Ndikukuuza, Petulo, chongwe anilira lini lero, ukanati kundilamba katatu kuti umbandidziwa lini.''³⁵Kinangoka Yesu adalewa kuna iwo, ''Pomwe ndidakutumani kunja seye chakuikhira kobiri, chola cha bzakuikha bzinango, ayai shango, mudakasaya chirichense?'' Adatawira, ''Palibe.'' ³⁶Apo adalewa kuna iwo, ''Soma tsapano ndiye ana chola chakuikha kobiri, atakule, na chola pomwe chakuikha bzinango. Ule ndiye alibe dipa agulise chakubvala chache agule.³⁷Nakuti ndikulewa kuna imwe, bzomwre bzidanembiwa bza ine bzimfunika bzikwanirisiwe, ' Adawerengiwa kubodzi na wakusaya mitemo wale.' Nakuti ndibzo bzidabvimiriwa pala ine bzikukwanirisiwa.'' ³⁸Kinangoka iwo adati, ''Mbuya, onani! Pano pana madipa mawiri.'' Iye adati kuna iwo, ''Bzakwana.''³⁹Yesu adayenda, ninga ndimo akhachitira, kuphiri la Azitona, apo wakupfunzira wache adamutewera. ⁴⁰Pomwe aadakafika, adati kuna iwo, ''Pempherani pala kuti mungapite mmayezero.''⁴¹Iye adayenda pakatali na iwo kuti kuthusa mwala ungafike, achikagodama mkupemphera, ⁴²kuti, ''Mbuya, penu mukufuna, chosani mkombo uyu kuna ine. Sikuti kufuna kwangu, soma kufuna kwanu kuchitike.''⁴³Kinangoka mjero wakudzaulu adamuonekera, kumulimbikisa. ⁴⁴Nakukhala mmatsautso, adapemphera mwakhama, apo misozi yache idakhala ninga mjojo makulu ya mulopa kujojera pansi.⁴⁵Pomwe adalamuka pakupemphera pace pale, adabwera kuna wakupfunzira wace achiwagumana akhagona thanwera nsisi zao ⁴⁶apo adawabvunza, ''Thangweranyi mukugonapa? Mukani mupemphere, kuti mungapite mkuyezeriwa.''⁴⁷Pomwe akhali mkati kulewalewa, onani, thimu lidatulukira, lina Yudasi, m'bodzi wa khumi na awiri wale, kuwatsogolera. Adafendera pafupi na Yesu kudzamumpsompsona, ⁴⁸soma Yesu adati kuna iye, ''Yudasi, ukupereka Mwana wa Munthu na kuchita kumpsompsona?''⁴⁹Pomwe omwe akhali pafupi na Yesu adaona bzomwe bzikhachitikabzi, adati, ''Mbuya, tiwamenye na psimoli? ⁵⁰Kinamgoka M'bodzi adamenya kapolo wa mkulu wa ansembe, mkugwata khutu lache lakumadidi. ⁵¹Yesu adati, ''Bzakwana!'' Adaphata khutulachero, achilibwezeresa.⁵²Yesu adati kuna mkulu wa ansembe, kuna akapitawo watchalitchi, na akulu wa wanthu omwe adabwera kudzathana naye, ''Mukuchita kubwera ninga mukdzalimbana na mbava, na madipa na bzibonga? ⁵³Pomwe ndikhali namwe pabodzi nsiku zensene mtchalitvhi, mulibe kundithira manja. Soma ino ni nthawe yanu, na ulamuliro bwa mdima.''⁵⁴Kumuphata, adamutsogoza achimuyendesa kunyumba ya mkulu wa ansembe. Sonma Petulo adatewera pakatali. ⁵⁵Atamala kuphatiza choto pakati nakati ya kumbutoko apo adakhala pansi pabodzi, Petulo adakhalambo pampikitipo.⁵⁶Nyabasa winango wachikazi adamuona atakhala pakutoyewa na motoyo achimunyang'anisisa mkuti, '' Mwamuna uyu pomwe akhana iye.'' ⁵⁷Soma Petulo adagaza, kuti, ''Mkaziwe, ndikumudziwa lini.'' ⁵⁸Patapita kanthawe pang'ono winango pomwe adamuona, achiti, '' Ndiwe poomwe m'bodzi wa iwo, ''Soma Petulo adati, ''Mamunawe, ndinelini..''⁵⁹Patapita pafupifupi nthawe ibodzi, mwamuna wina adangingimira achiti, ''Chadidiretu mwamuna uyu akhana iye, thangwe ngwaku Galileya umweyu.'' ⁶⁰Soma Petulo adati, ''Mwamunawe, ndikudziwalini bzomwe ukusewera.'' Kamfulumize, ali mkati mwakusewera bzobzi, dzongwe adalira.⁶¹Kuchungunuka, Mbuya, adanyang'anisa Petulo, apo Petulo adakumbukira mafala ya Mbuya, pomwe adati kuna iye, ''Dzongwe akanati kulira lero umdzandilamba katatu.'' ⁶²Petulo adabula panja achikalira kwene kwene.⁶³Kinangoka wanthu omwe akhakoya Yesu mkaoko adamunyongodola achimumenya. ⁶⁴Adamumpsinkha kumsolo achimubvunza, kuti, ''Bvimira! Mbani wakumenya? ⁶⁵Adasewera bzizinjitsa bzakumuipira yesu, bzamakiriyado.⁶⁶Kutatondo kuchena, akulu wa wanthu adagwezekana pabodzi, akulu wansembe na anembi. Adamutsogoza kuyenda naye kwakutongera Milandu ⁶⁷achikati, ''Penu ndiwe Mkhirisitu, tiuze.'' Soma adati kuna iwo,''Ndichikuuzani, mungakhulupirire lini, ⁶⁸apo ndichikubvunzani, munganditawire lini.⁶⁹Soma kuchokera tsapano mpakana mtsogolo, Mwana wa Munthu amdzakhala kuboko la madidi la mphamvu ya Mulungu.'' ⁷⁰Wensene adati, ''Ndiye kuti ndiwedi Mwana wa Mulungu?'' Yesu adati kuna iwo, ''Mwaterepoyo ndimwe.'' ⁷¹Iwo adati, ''Thangweranyi tikufuna pomwe mboni? Pamene tabva kale tekha kuchokera pakamwa pache.''

Chapter 23

¹Thimu lensene la wanthuwo lidalamuka lichibweresa Yesu kuna Pilato. ²Adayamba kumuzenga milandu, kuti, ''Tidamuona akhasocheresa dziko lathu umweyu, kuletsa kukhoma mtsonkho kuna Caesara, na kumbalewa kuti iye ni Mkhirisitu, mfumu.³Pilato adamubzunza, ''Ndiwe Mfumu ya Ayuda?'' Yesu adamutawira kuti, ''Mwatenepo ndimwe.'' ⁴Pilato adati kuna wansembe na wanthuo, ''Ndikuona lini kuphonya kwa munthuyu.'' ⁵Soma akhangingimira, kuti, ''Akhaputa wanthu umweyu, kumbapfunzisa kuzunga mu Yudeya mwensene, kuyambira ku Galileya mpakana kumbuto ino.''⁶Tsapano pomwe Pilto adabva bzobzi, adabzunza penu munthuyo akhali wa mu Galileyadi. ⁷Pomwe adabva kuti akhali wa mbali yakutongewa na Herodi, adamtumiza Yesu kuna Herodi, omwe akhali ku Yerusalemu nsiku zozo.⁸Pomwe Herodi adaona Yesu, adasekera zedi, thangwe akhakhumba kumuona kwa nthawe itali. Akhadabva bza iye apo adadikhira kuona bzizindikiro bzinango bzakuchitika na iye. ⁹Herodi adamubvunza Yesu mmafala mazizinji, soma Yesu alibe kutawira chinthu. ¹⁰Akulu wa ansembe na anembi adaima, mwakunyansidwa kumuzenga mulandu.¹¹Herodi na asirikali wace adaonesa kuipidwa achimunyoza. Kinangoka adamubvazika bzakubvala bzabwino achimutumiza kuna Pilato. ¹²Nakuti Herodi na Pilato adakhala chishamwali pa nsiku imweyo, nakuti nsikui ikanati kufika akhawengana.¹³Pilato kinangoka adachemera akulu wa ansembe na akulu wa wanthu na thimu la wanthu lire ¹⁴achiti kuna iwo, ''Mwabweresa munthuyu kuna ine ningati munthu wakusocheresa wanthu, apo onani, ine, nditamubvunza pamaso panu, ndikuona lini mulandu kuna munthuyu wakukhudza bzomwe mukumuzengabzi.¹⁵¹⁷Neye, Herodi pomwe, nakuti adamutumiza kuna ife, apo onani, palibe chakuthemera kufa chomwe wachita. ¹⁶Tsono nimtondo kumutchanga basi ndimutsudzule.''¹⁸Soma adakuwa pabodzi wensene, kuti, ''Aphiwe munthu umweyu, apo mutitsudzulire Barabba!'' ¹⁹Barabba akhali munthu omwe akhadathusiwa mkaoko thangwera phiringu linango mumzindamo na kupha.²⁰Pilato adawauza pomwe, kukhumba kumutsudzula basi Yesu. ²¹Soma adakuwa, kuti, ''Mmanikeni, mmanikeni.'' ²²Iye adati kuna iwo kachitatu, ''Thangwe, nimulandu wanyi ndio munthuyu wachita? Ndiribe kuona mulandu wakuthemera imfa kuna iye. Tsono ningamala kumulanga, nimmutsudzula.''²³Soma adangingimira mwa kukuwa, kuti amukhomere pa mtanda. Mafala yao yadamulimbikisa Pilto. ²⁴Apo Pilato adabvuma bzakungingimira bzaobzo. ²⁵Adatsudzuladi omwe adakumbira ule omwe akhathemera kukhala mkaoko thangwera phiringu na kupha. Soma adawapasira Yesu kuti achite bzomwe akhafunabzo.²⁶Pomwe adamutsogoza, adaphata Simoni waku Kerene,akhachokera mdziko, apo adamubzatika mtanda kuti atakule, kumbatewera mpambuyo mwa Yesu.²⁷Thimu lizinji la wanthu, na la azimai omwe akhambamulirira, akhamutewera. ²⁸Soma pakuwacheukira, Yesu adati, ''Azimai wa mu Yerusalemu, nampodi kulirira ine, soma bzilireni mwekha na ana wanu.²⁹Nakuti onani, nsiku zikubwera zomwe amdzalewa kuti, 'Wakudalisika ni ngomwa na bzibaliro bzomwe bziribe kubala, na masuku ndiyo yalibe kumamisa.' ³⁰Kinangoka amdzayamba kulewa kuna mapiri, Tigwereni.'' na kuna tumpiri tung'ono, 'Timpsinkheni.' ³¹Ningati ambachita ibzi pomwe muti uli uwisi, chimdzachitika mchiyani ungadzauma?''³²Amuna winango, bzipandu bziwiri, bidatsogoziwa pabodzi na iye kukaphiwambo.³³Pomwe adafika pa mbuto yakuchemeriwa ''Bade,'' pamwepo adamumanika pabodzi na bzipandu bzire---mmbodzi kuumadidi kwace na winango kumadzere. ³⁴Yesu adati, ''Baba, alekerereni, nakuti akudziwalini bzomwe akuchita.'' Kinangoka adatchobva njuga kugawana bzakubvala bzace.³⁵Wanthu adatondo kuima kumbanyang'anisa pomwe atongi akhamunyongodola, kumbati, ''Akhapulumusa winango. Mulekeni abzipulumuse yekha, penudi ni Mkirisitu wa Mulungu, wakusankhuliwayo.''³⁶Achikunda wa nkhondo adamunyoza iye, kumufenderera, mkumumwesa vinyo wakusasa, ³⁷na kumbati, ''Penudi ndiwe Mfumu ya Ayuda, bzipulumuse.'' ³⁸Pakhana pomwe chizindikiro padzaulu pa msolo wace, ''Uyu ni Mfumu ya Ayuda.''³⁹M'bodzi wa bzipandu bzire atakhomewa popo adamunyoza pa kulewa kuti, ''Ndiwe lini Mkhirisitu iwe? Bzipulumuse kani na ife kubodzi. ⁴⁰Soma winangoyo adamutsimula , kuti, ''Umbagopa lini Mulungu iwe eti, pala kuti uli pa chilango chakufana? ⁴¹Ifedi tikuthemera kukhala pano, thangwe ikutambira bzakuthemera mabasa ndiyo tikhachita. Soma munthu uyu alibe kuchita chakuphonya.''⁴²Kinangoka adati, ''Yesu, dzandikumbukireni ine pakudzabwera mu ufumu bwanu.'' ⁴³Yesu adati kuna iye, ''Indetu ndikulewa kuna iwe, lero umdzakhala na ine mu paradaizo.''⁴⁴Ikhali nthawe pafupifupi ya chitanthatu, apo m'dima udagwa pa dziko lense mpakana nthawe yachipfemba ⁴⁵pomwe dzuwa lidapsipa. Kinangoka chinguwo cha mu tchalitchi chidang'ambika pakati nakati.⁴⁶Kukuwa na mafala makulu, Yesu adati, Baba, mmanja mwanu ndikupereka mzimu wangu.'' Atalewa ibzi, adasaika. ⁴⁷Pomwe kenturiyo adaona bzachitikabzi, adatenda Mulungu, kulewa kuti, ''Chadidi meju uyu akhali munthu wakulungama.''⁴⁸Pomwe thimu la wanthu lomwe lidabwera kudzachitira umboni bzakuchita kuonabzi adaonadi bzachitika, adabwerera ali kuguguda bzifuwa bwao. ⁴⁹Soma wensene omwe akhamdziwa iye, na azimai omwe akhamutewera kuchokera ku Galileya, adaima pakatali, kumbang'anisa bzobzi.⁵⁰Onani, pakhana munthu dzina lache Yosefe, omwe akhali m'bodzi wagulu lire. Akhali munthu wabwino wakulungama. ⁵¹Munthu umweyu alibe kugwirizana na mpangano wao na ndibzo adachitabzo. Akhali waku Arimateya, mzinda wa Ayuda, apo akhanyang'anira kubwera kwa ufumu bwa Mulungu.⁵²Munthu uyu, adafenderera Pilato, adakakumbira thupi la Yesu. ⁵³Adalibulusa, mkulikulunga mu nguwo zakuchena, mkuliikha muthenje lagwinza lachimwala, lomwe munthu winango akhanati kuikhiwa kale.⁵⁴Ikhali nsiku yakukonzekera, apo Sabudu likhadasala pang'ono kuyamba. ⁵⁵Azimai omwe adabwera na Yesu kuchokera ku Galileya adatewera achikaona gwinzalo na momwe thupilo adaligonesera. ⁵⁶Iwo adabwerera kukakonzeka bzakununtchira na mafuta yabwino. Kinangoka nsiku ya Sabudu adapuma malingana na chitongero.

Chapter 24

¹Machibesebese ya nsiku ya kutoma ya sumana, adabwera pa thenje pale, kubweresa bzakununtchira bzire bzomwe akhadakonza. ²Adagumana mwala wagudubuziwa kucoka pa gwinzapo. ³Adapita momo, soma alibe kukagumana thupi la Mbuya Yesu.⁴Bzidachitika kuti, pomwe alimkati mwa kudzungaira na bzobzi, mwachidzidzi, amuna awiri adaima pambati pao ali mu bzakubvala bzakuchena makutoya. ⁵Pomwe akazi wale akhachita mantha na kutsulima nkhope zao pansi, adati kuna akaziwo, ''Thangweranyi mukupsaga wamoyo pakati pa anyakusaika?⁶Palibe pano, Soma walamusiwa! Kumbukirani ndimo adalewera pomwe akhali mu Galileya ⁷kulewa kuti Mwana wa Munthu amdzaperekiwa mmnja mwa anyakuphonya achidzakhomeriwa pa mtanda, apo pa nsiku ya chitatu achidzalamuka pomwe.''⁸Akaziwo adakumbuka mafala yace ⁹apo adabwerera kuchoka pa nthutu ire achikasimba bzensebzi kuna khumi na m'bodzi wale na kuna winango wensene. ¹⁰Tsapano Mariya wa Magadalene , Joana, Maria mai ace wa Yakobo, na akazi winango omwe akhanao adakasimba bzobzi kuna atumwi.¹¹Soma mafalaya yakhabveka ninga bzakunama kuna atumwi, mwakuti alibe kukhulupirira akhasewera akazibzo. ¹²Kinangoka Petulo adadzambatuka achithamangira kuthenjeko, apo, kukotama mkusuzumira , adaona nguwo zokha. Petulo kinangoka adanyamuka kubwerera kumui, alikudabwa bzomwe bzidachitikabzo.¹³Onani, awiri waiwo nsiku yoyo akhayenda kumuyi winango wakuchemeriwa Emau, omwe ukhali ma sitadiya matanthatu kuchokera ku Yerusalemu. ¹⁴Akhasimbirana ndibzo bzidachitikabzo.¹⁵Bzidachitika kuti ali mkati mwa kusimbirana na kumbabvunzana pabodzi, Yesu adafendera mkumbayenda nawo. ¹⁶Soma maso yao yadakhotchiwa pala kuti nampodi amuzindikire.¹⁷Yesu adati kuna iwo, ''Mukusimbirana chiyani mukufambapa?'' Iwo adaima popo alikuoneka waukali. ¹⁸M'bodzi waiwo, dzina lache Cleopa, adamutawira, ''Kodi ndiwe wekha mu Yerusalemu omwe ukudziwalini bzomwe bzachitika momo nsiku izi?''¹⁹Yesu adati kuna iwo, ''Bzinthu bzanyi?'' Adamutawira, ''Bza Yesu waku Nazarene, omwe akhali mneneri, wa mphamvu meju mmafala yace kuna Mulungu na kuna wanthu wensene, ²⁰na ndimo akulu wa ansembe na atongi wathu adamperekera kukazengiwa milandu mpaka kufa na kukhomeriwa pamtanda.²¹Soma ndiye tikhakhulupirira kuti angadadzalombola Izaraeri, Inde, apo lero ni nsiku ya chita chichitikireni bzobzi.²²Soma pomwe, akazi winango ndiwo tikhambakhala nawo pabodzi atidabwisa, ²⁴atayenda pa thenjepo machibese. Pomwe akasaya tupi lache, abwera, kudzasimba kuti akona pomwe masomphenya ya anjero omwe awauza kuti iye ana moyo. ²³Amuna winango omwe tikhali nao akhadayendambo pa thanjepo, akaonadi ninga ndimo akaziwo akhadasimbira. Soma alibedi kukamuona.''²⁵Yesu adati kuna iwo, ''O amuna wakupusa imwe na wamtima wakuchedwa kukhulupirira mu bzensene ndibzo aneneri akhasewera! ²⁶Bzikhali lini bzakufunika kuti mkhirisitu abonere na bzobzi, apo mkukapita mu ulemerero bwache. ²⁷Kinangoka kuyambira nthawe ya Mose mpakana ya aneneri wensene, Yesu adazimbula kuna iwo bzinthu bzensene bza iye mmafala yensene ya Mulungu.²⁸Atafendera mmuyi ndiwo akhayendawo, Yesu adachita ninga akhayenda kutali. ²⁹Soma adamukumbira kuti, ''Khalani na ife, thangwe maulo zjai yatsala pang'ono apo pomwe nsiku yatsalla pang'ono kumala.'' Apo Yesu adapita momo achikhala nawo.³⁰Bzidachitika kuti, pomwe adakhala nao pansi kudya, adatenga mkate, achiudalisa, achiubedula, adawapa iwo. ³¹Tsapano maso yadafunguka, adamuzindikira, apo iye adachoka pamaso pawo. ³²Iwo adati kuna wina na mwayache, ''Mtima wathu ukhatitentha lini, apo adatiuza panjira pale, pomwe adatifungulira mafala ya Mulungu?''³³Iwo adalamuka nthawe imweyo letu achiyenda ku Yerusalemu. Adakagumana khumi na awiri wale atagwezekana pabodzi na omwe akhanaombo, ³⁴mkumbati, ''Mbuya walamukadi meju, mwakuti waonekera kuna Simoni.'' ³⁵Tsapano adasimba ndibzo adaona panjira pale, na ndimo Yesu adamuzindikirira pakugebula mkate pale.³⁶Pomwe akhasewera ibzi, Yesu mwenekachiro akhadaima pakati pawo, achiti kuna iwo, ''Mtendere ukhale kuna imwe,'' ³⁷Soma akhanjenjemera achidzaliwa na mantha apo akhakumbuka kuti akhaona mzimu.³⁸Yesu adati kuna iwo, ''Thangweranyi mukubziboneresa? Mabvunzo mumtima mwanu yakubwereranyi? ³⁹Dingani mmanja mwangumu na nzayozi kuti ndinedi. Ndiphateni muone. Thangwe mzimu umbakhala lini na minomfu na mafupa, ninga mukuonera inemu.'' ⁴⁰Atalewa ibzi, adawalatiza mmanja mwache na nzayo zache.⁴¹Alibe kukhulupirira basi thangwera kudekedwa, apo pomwe akhadabwa. Yesu adati kuna iwo, ''Muna chakudya chirichense?'' ⁴²Adamupa chidupsa cha nsomba ya kukazinga ⁴³apo adatenga achidyeratu popo iwo akuona.⁴⁴Iye adati kuna iwo, ''Aya ni mafala yangu ndiyo ndidasewera pomwe ndikhanamwe, kuti bzense ndibzo bzidanembiwa mchitongero cha Mose na aneneri na masalimo bzimfunika bzidzakwanirisiwe.''⁴⁵Kinangoka iye adafungula mitima yao, pala kuti abvesese mafala ya Mulungu. ⁴⁶IYe Adati kuna iwo, ''Paja kudanembiwa kuti Mkhirisitu bzimfunika adzabonere achidzalamuka pomwe kwa anyamuya nsiku ya chitatu. ⁴⁷Kalapidwe na kulekerera kwa bzakuipa kumfunika kulalikiwe mudzina lace kuna madziko yensene, kuyambira mu Yerusalemu.⁴⁸Ndimwe mboni za bzensenebzi. ⁴⁹Onani, ndikukutumizirani ndibzo Babangu adalonjeza. Soma khalani mu mzinda mpakana mutabvazikiwa na mphamvu zakuchokera kuna iye mdzaulu.''⁵⁰Tsapano Yesu adawatsogolera ate kufupi na Betaniya.Adadzusa manja yache achiwadalisa. ⁵¹Bzidachitika kuti, ali mkati kuwadalisa, iye adawachokera achitengiwa kuyenda kudzaulu.⁵²Tsono adamunamata achibwerera ku Yerusalemu na chisekerero chikulu. ⁵³Iwo adapitiriza kukhala mtchalitchi, kudalisa Mulungu.

John

Chapter 1

¹Pakutoma pakhana Mafala, apo Mafalayo yakhana Mulungu, apo Mafalayo yakhali Mulungu. ²Uyu akhali pakutoma na Mulungu. ³Bzinthu bzensene bzidakonziwa kudzera mwa iye, apo pangadasaya iye pakhalibe neye chibodzi chakulengiwa ndicho chingadalengiwa.⁴Mwa iye mukhana moyo, apo moyoyo ukhali kubvunika kwa wanthu. ⁵Kubvunikako kukhatoya mumdima, apo mdimayo ulibe kuugonjesa.⁶Pakhana munthu ndiye adatumiwa kuchoka kuna Mulungu, omwe dzina lache akhali Yohani. ⁷Iye adabwera ninga mboni kudzachitira umboni bza kubvunika, kuti wensene akakhulupirire kudzera mwa iye. ⁸Yohani akhali lini kubvunikako, soma adabwera kuti adzachitire umboni bza kubvunika.⁹Kubvunika kwachadidi, ndiko kumpereka kutoya kuna wanthu wensene, kukhabwera mdziko lapansi.¹⁰Iye akhali padziko lapansi, apo dziko lapansi lidalengiwa na iye, apo dziko liribe kumudziwa iye. ¹¹Iye adabwera kwa iye yekha, apo wache wa chaiwowo alibe kumutambira iye.¹²Soma kuna wensene wakumutambira iye, omwe adakhulupira dzina lache, iye adawapa ufulu bwakukhala wana wa Mulungu. ¹³Awa alibe kubadwa na mulopa, ayai kufuna kwa thupi, ayai na kufuna kwa munthu, soma kwa Mulungu.¹⁴Mafala yadasanduka thupi yachikhazikika pakati pathu. Taona ulemerero bwache, ulemerero ningadi bwa wakubadwa yekha mwa Baba, bwakudzala na chisomo na chadidi. ¹⁵Yohani adachitira umboni bza iye achikuwa, kulewa kuti, "Uyu ngule ndiye ndikhati, 'Iye wakudzabwera pambuyo panguyo nimkulu kuposa ndimo ndiriri, thangwe akhali patsogolo pangu."'¹⁶Nakuti nakudzala kwache tatambira chifundo kuchoka chifundo. ¹⁷Nakuti chitongi chidaperekiwa na Mose. Chifundo na chadidi bzidabwera na Yesu Mkhirisitu. ¹⁸Palibe adaona kale Mulungu; Mulungu yekhayo, omwe ali kumbali ya Baba, iye wachitisa Mulungu pala adziwike.¹⁹Ubu ni umboni bwa Yohani pomwe Ayuda adatumiza ansembe na Alevi kuna iye kuchoka ku Yerusalemu kukamubvunza, "Ndiwe mbani kodi?" ²⁰Iye adatawira---alibe kugaza, soma kutawira---"Ndine lini Mkhirisitu." ²¹Apo iwo adamubvunza, "Ndiwe mbani tsono? Ndiwe Eliya kodi?" Iye adati, "Ndine lini." Iwo adati, "Kodi ndiwe mneneri?" Iye adatawira, "Neye."²²Kinangoka adati kuna iye, "Ndiwe mbani, pala kuti tikwanise kuwatawira ndiwo atituma? Iwepo pawekha umbabziti ndiwe mbani?" ²³Iye adati, "Ndine mafala yakukuwa mchipululu: "Thamulani njira ya Mbuya,' ninga ndimo Yesaya mneneri adalewera."²⁴Tsapano winango wakuchokera kuna Afarisi adatumiwa, ²⁵apo adamubvunza achiti kuna iye, "Thangweranyi tsono ukubatiza penu ndiwe lini Mkhirisitu ayai Eliya ayai mneneri?"²⁶Yohani adawatawira, kulewa kuti, "Nimbabatiza na madzi. Soma pakati panu pana wina mukumudziwa lini. ²⁷Ni omwe akubwera mmambuyo mwangu, neye milawu ya shango zache ndikuthemera lini kuitsudzula." ²⁸Ibzi bzidachitika ku Betaniya ng'ambu ya Yolodano ndiko Yohani akhabatizira.²⁹Mangwana yache Yohani adaona Yesu akubwera kuna iye achiti, "Nyang'anani, pana Mwana wabira wa Mulungu ndiye ambabulisa bzakuipa bza padziko! ³⁰Uyu ngule ndidati, 'Omwe akubwera pambuyo panguyo ngwakuposa ine.' ³¹Ndiribe kumudziwa iye, soma bzikhali kuti adziwike ku Isaraeri kuti ine ndidabwera kudzabatiza na madzi."³²Yohani adaikhira umboni kulewa kuti, "Ndidaona Mzimu ukubuluka ninga nkhangaiwa kuchoka kudzaulu, apo udambutha pa iye. ³³Ndiribe kumuzindikira iye, soma ule adandituma kudzabatiza na madzi adati kuna ine, 'Omwe ndiye mudamuona Mzimu ukubuluka kudzamumbutha ule, ndiye amdzabatiza na Mzimu Wakuchena.' ³⁴Ndaona na kuikhira umboni kubodzi kulewa kuti uyu ni Mwana wa Mulungu."³⁵Mangwana yache, pomwe, pomwe Yohani akhadaima na wakupfunza wache awiri, ³⁶adaona Yesu akhafamba pafupi na iwo, apo Yohani adati, "Nyang'anani, Mwana wabira wa Mulungu!"³⁷Wakupfunza wache awiri adabva iye akulewa terepoyo apo adatewera Yesu. ³⁸Kinangoka Yesu adacheuka achiona iwo akumutewera achiti kuna iwo, "Mukupsaga chani?" Iwo adatawira, *Rabbi" (ndiye kuti "M'pfunzisi"), "Mukumbakhala kuponi?" ³⁹Iye adati kuna iwo, "Bwerani mudzaone." Kinangoka iwo adabwera achiona pomwe iwo akhakhala; iwo adakhala na iye nsiku yoyo, nakuti ikhathamangira nthawe yachikhumi.⁴⁰M'bodzi was awiri ndiwo adabva Yohani akusewera kinangoka mkutewera Yesu akhali Andreya, m'bale wache wa Simoni Petulo. ⁴¹Iye adatoma kugumana na m'bale wache chaiye Simoni achiti kuna iye, "Tagumana Mesiya" (ndiye kuti Mkhirisitu"). ⁴²Adamubweresa kuna Yesu, apo Yesu adamunyang'anisa achiti, "Ndiwe Simoni mwana wa Yohani. Umdzachemeriwa Kefasi" (ndiye kuti "Petulo").⁴³Mangwana yache pomwe Yesu akhafuna kuchoka kuyenda ku Galileya, adagumana Filipi achiti kuna iye, "Nditewere ine." ⁴⁴Tsapano Filipi akhali wa ku Betisaida, muyi wa Andireya na Petulo. ⁴⁵Filipi adagumana Natanieli achiti kuna iye, "Iye omwe Mose adanemba mu mtemo wa utongi, na aneneri, tamugumana iye: Yesu mwana wa Yosefe wa ku Nazareti."⁴⁶Natanieli adati kuna iye,"Chinthu chabwino chingachokerembo mu Nazareti?" Filipi adati kuna iye, "Bwera udzaone." ⁴⁷Yesu adaona Natanieli akubwera kuna iye achiti kuguma iye, "Ona, waku Isaraeri chaiyeiye uyu, omwe mwa iye mulibe chinyengo!" ⁴⁸Natanieli adati kuna iye,"Ukundidziwa tani?" Yesu adatawira achiti kuna iye, "Pomwe Filipi akanati kukuchemera, nthawe ndiyo ukhali patsinde pamuti wamkuyu, ndidakuona."⁴⁹Natanieli adatawira, "Rabbi, ndimwe Mwana wa Mulungu! Ndimwe Mfumu ya Isaraeli!" ⁵⁰Yesu adatawira achiti kuna iye, "Thangwera ndakuuza, 'Ndidakuona patsinde pamuti wamkuyu,' wakhulupiriratu? Uniona bzikulu kuposa ichi." ⁵¹Kinangoka iye adati, "Indetu, indetu, ndikulewa kuna iwe, umdzaona kudzaulu kutafunguka, apo anjero wa Mulungu akubuluka pa Mwana wa Munthu."

Chapter 2

¹Patapita nsiku zitatu, kukhana msinda wa maloozi ku Cana na ku Galileya, apo mai wache wa Yesu akhali nawo popo. ²Yesu na wakupfunza wache adachemeriwa nawo ku malooziko.³Pomwe vinyu akhagawidwa, mayi wa Yesu adati kuna iye, "Alibe vinyu awa." ⁴Yesu adati kuna iye, "Mkaziwe, msabwanyi ukubwera kuna ine? Nthawe yangu ikanati kukhana." ⁵Mayi wache adati kuna wakutumikira, "Chirichense amkuuzanicho, mbachitani."⁶Tsapano pakhana mathenthe matanthatu yakuikhira madzi yakukonzewa na minyala yakuphatizira Ayuda pamisinda ya kufula, lirirense lakutalika maboko mawiri ayai matatu. ⁷Yesu adati kuna iwo, "Dzazani mathentheya na madzi." Apo adayadzaza ate pamulomo. ⁸Tsapano iye adauza wakutumikira, "Bulisani inangoya panja mukapase mkulu wakugawa bzinthu." Apo adachitadi tenepoyo.⁹Mkulu wakugawa ule adalawidza madziyo yomwe yakhadasanduka vinyu, soma alibe kudziwa komwe adachokera (soma wakutumikira omwe adakatunga madzi wale adadziwa). Kinangoka adachemera nyakuloolayo ¹⁰achiti kuna iye, "Munthu aliyense ambatoma kupereka vinyu wakukoma kinangoka wakusaya kukoma wanthu angamala kuledzera. Soma iwe wakoya vinyu wakutapira ate nthawe zino."¹¹Chizindikiro chakutoma Yesu adachitira ku Cana waku Galileya, apo adazimbula ulemerero bwache, apo wakupfunza wache adamukhulupirira iye.¹²Bzitamala ibzi, mayi wache, abale wache na wakupfunza wache adayenda kunyansi ku Caperenawo achikakhala koko nsiku zakuchepa.¹³Tsapano pasaka ya Ayuda idafendera, apo Yesu adayenda ate ku Yerusalemu. ¹⁴Adakagumana wakugulisa ng'ombe zapakalosa na mabira na nkhangaiwa mkachisi, na akasinthesinthe atakhala momo.¹⁵Apo adawatchanga na mnchamu wabzingwe achiwafulusira panja wense kubula mkachisimo, kuphatanidza na mabira na ng'ombe kubodzi. Adambweza kobiri zangwingwingwi za akasinthesinthe achigunkhuliza meza zawo. ¹⁶Kuna wakugulisa nkhangaiwa iye adati, " Chosani ibzi muno. Lekani kusandusa nyumba ya Baba wangu kukhala mbuto ya msika."¹⁷Wakupfunza wache adakumbukira bzomwe bzidanembiwa, "Kamfulumize kanu kamdzandidya ine." ¹⁸Kinangoka Ayuda adatawira achiti kuna iye, "Mumtionesa chizindikiro chanyi, nakuti mukuchita ibzi?" ¹⁹Yesu adatawira, Gwesani kachisiyu, apo nsiku zitatu ndiuyimise."²⁰Kinangoka Ayuda adati, "Kachisi umweyu adamangiwa magole makumi manayi na matanthatu, apo mungauyimise nsiku zitatu?" ²¹Soma, akhalewa bza kachisi wathupi lache. ²²Atalamusiwa kuna wakusaika, wakupfunza wache adakumbukira kuti iye adasewera bzobzi, apo adakhulupirira manemba na mafalaya ndiyo Yesu akhadasewera.²³Tsapano pomwe iye akhali mu Yerusalemu pamsinda wa pasaka, azinji adakhulupirira mdzina lache pomwe adaona chizindikiro ndicho iye adachita. ²⁴Soma Yesu alibe kuwakhulupirira iwo thangwe akhawadziwa wensene, ²⁵thangwe alibe kufuna wina kuti achitire umboni kuna iye bza munthu, thangwe akhadziwa ndibzo bzikhali mwa munthu.

Chapter 3

¹Tsapano pakhana Mfarisi dzina lache Nicodemo, mkulu wa Ayuda. ²Munthu uyu adabwera kuna Yesu usiku achidzati kuna iye, "Rabbi, tikudziwa kuti ndimwe m'pfunzisi wakuchoka kuna Mulungu, thangwe palibe angachite bzizindikiro ndibzo mumbachitabzi pokha pokha Mulungu achikhala ali naye."³Yesu adamutawira, "lndetu, indetu, pokha pokha wina achibadwa pomwe ndiye angaone ufumu bwa Mulungu." ⁴Nicodemo adati kuna iye, "Munthu angabadwe tani pomwe uko iye wakula kale? Angakapite lini pomwe kachiwiri mchiberekero cha mayi wache mkubadwa, angathe?"⁵Yesu adamutawira, "Indetu, Indetu, pokha pokha wina achibadwa pomwe na madzi na Mzimu, ndiye angakapite mu ufumu bwa Mulungu, ⁶Iye wakubadwa kuthupi ni thupi, apo iye wakubadwa mwa Mzimu ni mzimu.⁷Nampodi kudabwa kuti ndakuuza kuti, 'Ukabadwe pomwe.' ⁸Chonzi chimbayenda ndiko chimfuna, mumbachibva kuunga kwache, soma mumbadziwa lini ndiko chikuchokera ayai ndiko chikuyenda. Mtenepoyombo na munthu wakubadwa mwa Mzimu."⁹Nicodemo adatawira achiti kuna iye, "Bzobzi bzingakhale tani?" ¹⁰Yesu adatawira achiti kuna iye, "Mesa ndiwe m'pfunzisi wa Isaraeri iwepo, tsono ukubvesesa lini tani bzobzi? ¹¹Indetu, indetu, ndikulewa kuna iwe, timbasewera ndibzo tim'bzidziwa, tichimbachitira umboni ndibzo tabziona. Soma umbalamba kubvuma umboni bwathu.¹²Ningati ndikukuuza bzinthu bza padziko lapansi pano ukukhulupirira lini, unikhulupirira tani ndichikuuza bzinthu bza kudzaulu? ¹³Palibe ndiye adakwira kale kudzaulu kupambula iye omwe adabuluka kuchoka kudzauluko---Mwana wa Munthu.¹⁴Ninga ndimo Mose adadzusira mdzaulu nyoka mchipululu mule, mchibodzibodzi ndimo Mwana wa Munthu amdzadzusiwira mdzaulu, ¹⁵pala kuti wensene wakukhulupirira iye akhale nawo Moyo wakusaya kumala.¹⁶Nakuti Mulungu adakonda dziko lapansi, natenepo adapereka Mwanache wakubadwa yekha, kuti aliyense wakukhulupirira iye nampodi atayike soma akhale nawo moyo wakusaya kumala. ¹⁷Nakuti Mulungu alibe kutuma Mwanache kuti adzayeruze dziko lapansi, soma kudzapulumusa dziko lapansi kudzera mwa iye. ¹⁸Wakukhulupirira mwa iye amdzayeruziwa lini, soma iye wakusaya kukhulupirira wayeruziwa kale thangwe alibe kukhulupirira mdzina la Mwana yekhayo wa Mulungu.¹⁹Iri ni thangwe la kudzayeruzira: kubvunika kwafika padziko lapansi, apo wanthu adakonda mdima kusiyana na kubvunika thangwe bzakuchita bzawo bzikhali bzakuipa. ²⁰Thangwe aliyense wakuchita chakuipa ambawengana na kubvunika, apo ambabwera lini padecha, palakuti bzakuchita bzache nampodi bzionekere. ²¹Soma, iye wakuchita bzachadidi ambabwera padecha pala kuti bzionekere kuna wense kuti bzakuchita bzache bzachitika mwa Mulungu."²²Bzitapita ibzi, Yesu na wakupfunzira wache adayenda kudziko la Yudeya. Kumweko adakhala kwa kanthawe achibatiza. ²³Tsapano Yohani akhabatizambo ku Anoni kufupi na Salimu thangwe kukhana madzi mazinji kumweko. Wanthu akhabwera kuna iye apo akhadzabatiziwa, ²⁴nakuti Yohani akhanati kuthusiwa kale mkaoko.²⁵Tsapano padayambika mkangano pakati pa wakupfunzira wa Yohani na m'Yuda thangwera msinda wakufula. ²⁶Iwo adayenda kuna Yohani achikati kuna iye, "Rabbi, omwe akhana imwe ng'ambu ya Mkulo wa Yolodano, omwe mudamuchitira umboni ule zjai, nyang'anani, akumbabatiza, apo wensene zjai akumbayenda kuna iye."²⁷Yohani adatawira, "Munthu angatambire lini chirichense pokha pokha chitapasiwa kuna iye kuchoka kudzaulu. ²⁸Imwe mwekha mungachitire umboni kuti ndidalewa kuti, 'Ndine lini Mkhirisitu,' soma mmalo mwache, 'Ndatondo kutumiziwa mwakutsogola.'²⁹Muloodwi ambakhala wache was mulooli. Tsapano mwayache wa mulooli, omwe ambayima achimubva iye, ambasekera kwene kwene thangwera mafala ya mulooli. Ichi, tsono, mchisekerero changu chakukwana. ³⁰Iye akakule, soma ine ndikachepe.³¹Iye wakuchoka kudzaulu ngwakuposa wense. Iye wakuchoka padziko lapansi ngwa dziko lapansi basi apo ambasewerambo bza padziko lapansi. Iye wakuchokera kudzaulu ngwakuposa wense. ³²Ambachitira umboni ndibzo waona na kubva, soma palibe ambabvuma umboni bwache. ³³Iye omwe watambira umboni bwache adaikha chizindikiro chache kuti Mulungu ngwa chadidi.³⁴Nakuti wakutumiwa na Mulungu ambasewera mafala ya Mulungu. Nakuti ambapasa lini Mzimu na mphimo. ³⁵Baba ambakonda Mwana apo wapereka bzinthu bzense mmanja mwache. ³⁶Iye wakukhulupirira Mwana ana moyo wakusaya kumala, soma wakusaya kubvera Mwanayo amdzaona lini moyo, soma ukali bwa Mulungu bumkhala pa iye."

Chapter 4

¹Tsapano pomwe Yesu adadziwa kuti Afarisi akhadabva kuti iye akhatenga na kubatiza wakupfunza azinji kuposa Yohani ²(napo kuti iye Yesu akhabatiza lini, soma wakupfunza wache ndiwo), ³adachoka mu Yudeya mkubwerera pomwe mmambuyo ku Galileya.⁴Soma bzikhali bzakufunika kuna iye kudzera ku Samariya. ⁵Ndiye adabwera mu mzinda wa Samariya, wakuchemeriwa Sika, pafupi na mbuto ndiyo Yakobo akhadapasa mwanache Yosefe.⁶Mchera wa Yakobo ukhali kumweko. Yesu akhadaneta na ulendo bwache ndiye adakhala pafupi na mcherayo. Zikhathamangira nyhawe zitanthatu. ⁷Mkazi wa ku Samariya adabwera kudzatunga madzi, apo Yesu adati kuna iye, "Ndipasembo madzi ndimwe." ⁸Nakuti wakupfunza wache akhadayenda mumzinda kukagula chakudya.⁹Ndiye mkazi wa ku Samariya ule adati kuna iye, "Bzakhala tani kuti imwe, pakukhala mu Yuda, mkukumbira ine, mkazi waku Samariya, chinthu kuti mumwe?" Nakuti Ayuda alibe basa na Asamariya. ¹⁰Yesu adatawira achiti kuna iye, "Ungadadziwa mphatso ya Mulungu, nakuti mbani akusewera, nawe, 'Ndipase chakumwa,' ungadamubvunza, apo angadakupasa madzi ya Moyo."¹¹Mkaziyo adati kuna iye,"Mbuya, mulibe m'golo apo mcherayu pomwe ngwakuzika. Madzi ya moyoyo tsono yali ku? ¹²Ndimwe lini mkulu, neye tenepo,kuposa baba wathu Yakobo, omwe adatipa mcherayu iye achimwambo mwemu, ninga akhachitira wanache na bzifuwo bzache?"¹³Yesu adatawira achiti kuna iye, "Aliyense wakumwa mumchera uyu amdzabva pomwe nyota, ¹⁴soma ndiye animwa madzi ndiyo nimmupa ine amdzabva lini pomwe nyota. Mmalo mwache, madzi ndiyo nimdzamupa yamdzakhala lowe wa madzi kuna iye, kufumphukira ku moyo wakusaya kumala."¹⁵Mkaziyo adati kuna iye, "Mbuya, ndipeni madzi yamweyo kuti nampodi ndidzakhale na nyota na kuti nampodi nimbadzabwere pomwe pano kudzatunga madzi." ¹⁶Yesu adati kuna iye, "Ndoko, ukachemere bayako, apo mukabwere pomwe kuno."¹⁷Mkaziyo adatawira achiti kuna iye, "Ndiribe mwamuna." Yesu adatawira, "Walewa bwino,' ¹⁸thangwe wakhala nawo kale amuna ashanu, apo ndiye uli naye panoyo ni bayako lini. Bzomwe walewabzi mchadidi."¹⁹Mkaziyo adati kuna iye, "Mbuya, ndikuona kuti ndimwe mneneri. ²⁰Azibabathu akhanamatira pa phiri iri, soma mumbati Yerusalemu ndiyo mbuto yakukanamatira."²¹Yesu adati kuna iye,"Khulupirira ine, mkaziwe, kuti nthawe ikubwera ndiyo mumdzanamata Baba sikuti paphiripa ayai mu Yerusalemu. ²²Mumbanamata ndibzo mum'bzidziwa lini. Timbanamata ndiye tikumudziwa, nakuti chipulumuso chimchokera kuna Ayuda.²³Soma, nthawe ikubwera, mwakuti tsapano yafika, pomwe wakunamata bzachadidi amdzanamata Baba mu mzimu na mchadidi, nakuti Baba akupsaga wanthu ninga amwewo kukhala wakunamata wache. ²⁴Mulungu ni Mzimu, apo wanthu wakunamata iye amunamate mu mzimu na mchadidi."²⁵Mkaziyo adati kuna iye, "Ndikudziwa kuti Mesiya akubwera (ule wakuchemeriwa Mkhirisitu) Angabwera, amdzatifokotozera bzensene." ²⁶Yesu adati kuna iye, Ndine letu umweyo, ndikusewera nawe panone."²⁷Pakamphindi kamweko wakupfunza wache adabwerera. Tsapano akhadabwa thangweranyi iye akhalewalewa na mkazi, soma palibe adati, "Mukuchita chani?" ayai "Thangweranyi mukulewalewa naye?"²⁸Tsapano mkaziyo adamusiira mtsuko wamadzi, achibwerera mumzinda, Achikati kuna wanthu, ²⁹"Bwerani, mudzaone mwamuna omwe wandifokotozera bzense bzomwe ndakhala ndikuchita. Umweyu angakhale lini Mkhirisitu ule, si tenepo?" ³⁰Iwo adachoka mumzindamo achibweradi kuna iye.³¹Panthawe yoyo, wakupfunza wache akhamukumbira iye, kulewa kuti, "Rabbi, dyani." ³²Soma iye adati kuna iwo, "Ndina chakudya kuti ndidye chakuti mumchidziwa lini." ³³Ndiye wakupfunza wale adati kuna wina na mwayache, "Palibe ndiye wawabweresera chakudya kuti adye, alipo?"³⁴Yesu adati kuna iwo, "Chakudya changu mkuchita chifuniro cha iye ndiye adandituma na kumaliza basa lache. ³⁵Kodi mumbati lini, 'Pakana miyezi minayi kinangoka bzakukolola bzifike'? Ndikulewa kuna imwe, nyang'anani muone mminda, thangwe bzakhuma kale pala kukolola! ³⁶Iye omwe akukolola ambatambira malipiro achigwezeka bzipatso pala moyo wakusaya kumala, kuti iye. wakufesa na iye wakukolola asekerere pabobdzi.Nakuti adati, 'Wina ngwakufesa, wina ngwakukolola,' mchadidi. Ndakutumani kukamweta chomwe mulibe kuphatira basa. Wina waphata basa, apo mwapita m'basa lawo."³⁹Asamariya azinji mumzindamo adamukhulupirira thangwera kulewa kwa mkaziyo omwe adachitira umboni, "Adandiuza chirichense chomwe ndachita." ⁴⁰Tsapano pomwe Asamariya adabwera kuna iye, adamukumbira kuti akhale nawo, apo adakhala popo nsiku ziwiri.⁴¹Azinji adakhulupirira thangwera mafala ya iye. ⁴²Iwo adati kuna mkaziyo, "Tikukhululupirira lini pomwe thangwera kuti udalewa bzire, soma thangwera kuti ife tabva tekha, apo tikudziwa kuti uyudi ni Mpulumusi wadziko lapansi."⁴³Patapita nsiku ziwirizo, adanyamuka kuchoka pamwepo kuyenda ku Galileya. ⁴⁴Nakuti Yesu mwenekachiro adalewa kuti mneneri ambalemekeziwa lini mphimpha zakwawo. ⁴⁵Pomwe adabwera mu Galileya, wanthu waku Galileya adamutambira. Akhadaona kale bzomwe iye adachita mu Yerusalemu pa madyerero, nakuti iwo akhadayendambo ku madyereroyo.⁴⁶Tsapano adabwera pomwe ku Kana mu Galileya, kule ndiko adasandusa madzi vinyu. Pakhana mkulu waboma omwe mwanache mamuna akhadwala ku Kaperenawo. ⁴⁷Pomwe adabva kuti Yesu wachoka ku Yudeya wabwera ku Galileya, adayenda kuna Yesuko kukamukumbira kuti apolike kunyansi akalimbise mwanache, omwe akhadasala pang'ono kusaika.⁴⁸Kinangoka Yesu adati kuna iye, "Pokha pokha utome waona bzizindikiro na bzakudabwisa, ndiye kuti ungakhulupirire. ⁴⁹"Mkulu ule adati kuna iye, "Mbuya, polikani letu mwanangu akanati kusaikapa." ⁵⁰Yesu adati kuna iye, "Ndoko. Mwanako zjai walimba." Munthuyo adakhulupirira mafala ndiyo Yesu adamuuza, apo adayenda.⁵¹mwe akhayenda kupolika, akapolo wache adagumana naye, mkumuuza kuti mwanacheyo walimba. ⁵²Tsono iye adabvunza nthawe ndiyo adayamba kulimba. Iwo adamutawira kuti, "Dzulo pa nthawe zinomwe manungo yadamuchoka."⁵³Kinangoka babachewa adazindikira kuti ikhalidi nthawe yoyo ndiyo Yesu adati kuna iye, "Mwanako walimba." Tsapano iye na banja lache lensene adakhulupirira. ⁵⁴Ichi chikhali chizindikiro chachiwiri ndicho Yesu adachita atabula mu Yudeya kuyenda ku Galileya.

Chapter 5

¹Bzitamala ibzi pakhana madyerero ya Ayuda, apo Yesu adayenda ku Yerusalemu. ²Tsapano mu Yerusalemu pafupi na mpita wa litsito la mabira pana mchera, ndiwo mu chiseweredwe chachi mchi Heberi ambati Betesda, apo una nsodzi zishanu zakupsumphira bwino. ³Wanthu azinji wakudwala, azimola, wakupunduka, ayai wakujejera bziwalo akhadagonesewa popo. Bzakunemba bzakale bziribe ndime 4 iyi yakumbati, ⁴Nakuti mnjero wa Mbuya adayenda kukabvundula madzi nthawe zina apo aliyense wakupita momo madziyo yakanati kudemba adalimba nthenda iriyense ndiyo akhadwala.⁵Munthu wina akhali popo omwe akhadadwala kwa magole makumi matatu na masere. ⁶Pomwe Yesu adamuona atagonesewa popo, nakuzindikira kuti akhadakhalisa popo, adati kuna iye, "Kodi ukufuna kulimba?"⁷Wakudwalayo adatawira, "Mbuya, ndiribe aliyense wakundipisa mnthawalemu madzi yangabvunduliwa. Ningabwera, wina atsogole kutchithima na nsikadazi." ⁸Yesu adati kuna iye, "Lamuka, takula mphasa yako, ufambe."⁹Kamfulumize munthuyo adalimbisiwa, achitakula mphasa yache mkufamba. Tsapano nsiku yoyo ikhali ya Sabudu.¹⁰Tsapano Ayuda adati kuna ndiye adalimbisiwayo, "Ni Sabudu apo ukubvumiziwa lini kutakula mphasa yakoyi." ¹¹Iye adatawira, "Omwe wandilimbisayo wanditi, 'Takula mphasa yako ufambe.'"¹²Iwo adamubvunza iye, "Ni munthunyi umweyo adakuuza kuti, 'Itakule ufambe'?" ¹³Tsono, munthu adalimbisiwayo alibe kudziwa kuti akhali mbani thangwe Yesu zjai akhadayenda kale kachete chete, thangwe pakhana thimu pambutopo.¹⁴Kinangoka, Yesu adagumana naye iye mkachisi achiti kuna iye,"Ona, zjai walimba! Nampodi kuphonya pomwe, pala kuti chinango chakuposa popa chingadzakuchitikire." ¹⁵Munthuyo adayenda kukawauza Ayuda wale kuti akhali Yesu adamulimbisa ule.¹⁶Tsapano thangwera bzinthu bzobzi Ayuda adaboneresa Yesu, thangwe adachita bzobzi pa Sabudu. ¹⁷Yesu adawatawira, "Baba wangu akuphata basa pakali pano, na ine, pomwe, ndikuphata basa." ¹⁸Thangwera bzobzi, Ayuda zjai adakumbuka bzakumupha iye thangwe alibe kupsa Sabata yokha, soma pomwe adaguma Mulungu kuti ni Babache, zjai kubzindendemeza yekha na Mulungu.¹⁹Yesu adawatawira, "Indetu, indetu, Mwana angachite lini chinthu chayekha, kupambula bzokhabzo achiona Baba akuchita, nakuti chirichense akuchita Baba, Mwanambo ambachita ndendende. ²⁰Nakuti Baba ambakonda Mwana apo ambamuonesa chirichense ndicho iwo ambachita, apo amdzamuonesa mabasa makulu kuposa yoya kuti ate mumdzadabwa.²¹Thangwe ninga ndimo Baba ambalamusira anyamuya achiwapa moyo, m'bzibodzi bodzimbo Mwana ambapa moyo kuna aliyense animfunayo. ²²Nakuti Baba ambayeruza lini aliyense soma adapa chiyeruzo chense kuna Mwana ²³pala kuti aliyense akamulemekeze Mwanayo ninga ndimo ambalemekezera Baba. Omwe ambalemekeza lini Mwanayo ambalemekeza linimbo Baba omwe adamutuma.²⁴Indetu, indetu, iye wakubva mafala yangu na kukhulupirira iye omwe adandituma ana moyo wakusaya kumala apo amdzatongewa lini mulandu, soma wapambana kuchoka kuimfa kuyenda ku moyo.²⁵Idetu, indetu, ndikulewa kuna imwe nthawe ikubwera, apo iripo ndiyo wakufa amdzabva mafala ya Mwana wa Mulungu, apo omwe amdzabvayo amdzakhala na moyo.²⁶Nakuti ninga ba ana moyo mwa iye kha, ndendendembo adapa kuna Mwana moyo kukhala mwa iye yekha, ²⁷apo Baba amupa mphamvu zakutonga thangwe ni Mwana wa Munthu.²⁸Nampodi kudabwa na bzobzi, nakuti iripo nthawe ikubwera yakuti aliyense ndiye ali mu nthutu amdzabva mafala yache ²⁹achidzabula: omwe wachita bwino ku mmukiro wakumoyo, apo wakuchita bzakuipa ku mmukiro wa kukatongiwa.³⁰Ningachite lini chinthu pa ine ndekha. Pomwe ninibva, nimtonga, apo matongedwe yangu ngakulungama thangwe ndikupsaga lini bzakufuna bzangu bzandekha soma bzakufuna bza iye omwe adandituma. ³¹Penu nimchita umboni bwa ine ndekha, umboni bwangubo bumdzakhala lini bwa chadidi. ³²Pana winango omwe ambachitira ine umboni, apo nimdziwa kuti umboni ambachitira inebo m'bwa chadidi.³³Mudatumiza kuna Yohani, apo wachitira umboni chadidi. ³⁴Soma umboni ndibo ndatambira m'bwakuchoka lini kuna munthu. Ndikusewera ibzi kuti mukapulumusiwe. ³⁵Yohani akhali kandiyero yakugaka na kubvunika, apo mukufuna kusekera na kubvunika kwache mkanthawe kakuchepa.³⁶Chensenecho umboni ndibo ndinabo m'bukulu kuposa bwa Yohani, nakuti mabasa ndiyo Baba andipa kuyakwanirisa, ni mabasa yokha yokhayo ndiyo nimbachita, uchitire umboni bza ine kuti ³⁷Baba ndiye andituma. Baba omwe adanditumayo wachitira pomwe yekha umboni bza ine. Mukanati kubva kale mafala yache ayai kumuona maonekedwe yache neye nthawe inangombo. ³⁸Imwe mulibe mafala yache yakutsalira mwa imwe, nakuti mukukhulupirira lini mwa iye omwe adatumiwa.Mumbapsaga mafala ya Mulungu thangwe mumbakumbuka kuti mwemo imwe mumkagumana moyo wakusaya kumala, ³⁹apo mafala mabodzi bodziyo yambachitira umboni bza ine, apo mukufuna lini kubwera kuna ine kuti mukhale na moyo.⁴¹Nimbatambira lini ulemerero kuchoka kuna wanthu, ⁴²soma ndikudziwa kuti mulibe chikondi cha kwa Mulungu mwa imwe mwekha.⁴³Ndabwera mu dzina la Baba, apo mukunditambira lini. Winango angadati abwere mudzina lache chailo, apa mungadamutambira. ⁴⁴Mungakhulupirire tani, imwe omwe mumbabvuma ulemerero bwakuchoka kuna wina na mwayache soma mukupsaga lini ulemerero bwakuchoka kuna Mulungu yekhayo?⁴⁵Nampodi kukumbuka kuti nimdzakulewerani kuna Baba. Wakudzakulewerani ni Mose, omwe mwaiye mwamuthemba. ⁴⁶Penudi mudamkhulupirira Mose, mungadakhulupirira pomwe ine, thangwe iye adanemba bza ine. ⁴⁷Penu mungakhulupirire lini bzakunemba bzache, mungakhulupirire tani mafala yangu?"

Chapter 6

¹Bzitamala ibzi Yesu adayambuka ng'ambu ina ya Nyanza ya Galileya, yakuchemeriwa pomwe kuti Nyanza ya Tiberiyo. ²Thimu lizinji likhamutewera thangwe adaona bzakudabwisa ndibzo iye akhachita kuna atenda. ³Yesu adakwira paphiri achikakhala pansi na wakupfunza wache popo.⁴(Tsapano Pasaka, madyerero ya Ayuda, yakhali pafupi.) ⁵Pomwe Yesu adajiguma achiona thimu lizinji likubwera kuna iye, adati kuna Filipi, "Umkagula kuponi mikate kuti amwewa adye?" ⁶(Soma Yesu adasewera bzobzi kufuna kumuyezera Filipi, thangwe akhadziwa kuti iye ndiye amchita.)⁷Filipi adamutawira iye, "Dinari madzana mawiri kugula mikate ingakwane lini kuti aliyense atambire neye pankiti pankiti pokha." ⁸M'bodzi wa wakupfunza, Andireya, m'bale wache wa Simoni Petulo, adati kuna Yesu, ⁹"Pana mnyamata m'bodzi pano omwe ana mikate zishanu ya tirigu wa barere na nsomba ziwiri, soma zozi mchiyani kuna azinjiwa tere?"¹⁰Yesu adati, "Akhazikeni pansi wanthuwa." Tsapano pakhana upsa buzinji pambutopo. Apo amunawo adakhala pansi, pafupi fupi bzulu bzishanu kuwanda kwao. ¹¹Kinangoka Yesu adatenga pawu zire apo atapereka kutenda, adazigawanisa kuna akhadakhala pansi wale. Adachita bzibodzi bodzi na nsomba zire, mwakuwanda ndimo adafunira. ¹²Pomwe wanthu adakhuta, iye adati kuna wakupfunzira wache, "Khongobzani mvululu zakusalazi, kuti nampodi patayike chinthu."¹³Ndiye adazikhongobza zichidzala bzitundu khumi na bziwri bza mvululu zakuchoka mu mikate mishanu ya barere zakusiiwa na omwe akhadadya. ¹⁴Kinangoka, pomwe wanthu adaona chakudabwisa ichi ndicho iye adachita, adati, "Mchadidi uyu ni mneneri omwe amkubwera mdziko lapansi. ¹⁵Pomwe Yesu adazindikira kuti iwo akhadasala pang'ono kudzamuphata mwa kungingimiza kuti amuikhe ufumu, adathawira pomwe kuphiri yekha.¹⁶Pomwe maulo yadakwana, wakupfunza wache adapolika kuyenda ku nyanza. ¹⁷Adapakira mwadiya, achiyenda napanyanza ku Kaperenawo. Kukhadadoka nthawe yoyi, apo Yesu akhanati kubwerera kuna iwo. ¹⁸Chonzi cha mphamvu chikhakuntha apo nyanzayo ikhagwedezeka.¹⁹Atachapa ma sitadiya makumi mawiri na mashanu ayai makumi matatu, adaona Yesu akufamba pa nyanzapo kumbabwera kufupi na mwadiyayo, apo iwo adabva mantha. ²⁰Soma iye adati kuna iwo, "Ndine! Nampodi kubva mantha." ²¹Kinangoka adabvuma kumutambira mmwadiyamo, apo kamkulumize mwadiyayo udafika ng'ambu ndiyo iwo akhayenda.²²Mangwana yache, thimu ndilo likhadaima ng'ambu ire lidaona kuti pakhalibe mwadiya wina kupambula umweyo, nakudziwa pomwe kuti Yesu akhalibe kupakiriratu na wakupfunza wachewo soma kuti wakupfunzira wachewo akhadatoma kupakira okha. ²³Tsapano, pakhana mimwadiya inango yakuchoka ku Tiberiyo kufupi na kumbuto ndiko akhadadya mikate ire Mbuya atapereka kutenda.²⁴Pomwe thimu lidazindikira kuti neye Yesu ayai wakupfunza wache wense pakhalibe, lidapakira mwadiya lokha mkuyenda ku Kaperenawo kukapsaga Yesu. ²⁵Atakamugumana ng'ambu inango ya nyanzayo, adati kuna iye, "Rabbi, mudabwera liti kuno?"²⁶Yesu adawatawira, kulewa kuti, "Indetu, indetu mukundipsagapa ine, sikuti thangwera mudaona bzakudabwisa, soma mudadya nawo mikate ire muchikhuta. ²⁷Nampodi kubonera na chakudya chakumala, soma bonerani na chakudya chakukhalisa kukufikizani ku moyo wakusaya kumala omwe Mwana wa Munthu amdzakupani, nakuti Mulungu Baba waikha chizindikiro pa iye."²⁸Kinangoka iwo adati kuna iye, "Tichite chani, pala kuti tiphate basa la Mulungu?" ²⁹Yesu adatawira achiti kuna iwo, "Iri ni basa la Mulungu: Kuti mukhulupirire iye omwe wamutuma."³⁰Ndiye adati kuna iye, "Mchizindikiro chanyi tsono ndicho munichita, pala kuti tione na kukukhulupirirani? Munichita chani? ³¹Makolo yathu yadadya mana mchipululu, ninga ndimo bzidanembewera, 'Iye akhawapa mikate kuchoka kudzaulu kuti adye.'"³²Kinangoka Yesu adawatawira, "Indetu, indetu, ni Mose lini ndiye akhakupani mikate kuchokera kudzaulu, soma ni Babangu ndiye akukupani mikate chaiyo kuchoka kudzaulu. ³³Thangwe mkate wa Mulungu ngule umbagwa kuchoka kudzaulu uchipereka moyo kudziko lapansi." ³⁴Ndiye adati kuna iye, "Mbuya, mbatipani mkate umweyu nthawe zense."³⁵Yesu adati kuna iwo, "Ndine mkate wamoyo; iye wakubwera kuna ine amdzabva lini njala, na wakukhulupirira ine amdzabva lini nyota. ³⁶Soma ndidakuuzani kuti chadidi mwandiona ine, apo mukukhulupirira lini. ³⁷Aliyense ndiye Baba amndipasira kubwera kuna ine nimdzamutaya lini kunja.³⁸Nakuti ndabuluka kuchoka kudzaulu, sikuti kudzachita bzakufuna bzandekha, soma bzakufuna bza iye omwe adandituma. ³⁹Uku mkufuna kwa iye omwe adandituma, kuti nampodi nditaye neye m'bodzi omwe wandipasira, soma amdzawalamusa pansiku ya chimaliziro. ⁴⁰Nakuti uku mukufuna kwa Babangu, kuti aliyense wakuona Mwana mkumukhulupirira adzakhale na moyo wakusaya kumala apo nimdzamulamusa pansiku yachimaliziro."⁴¹Kinangoka Ayuda adang'ung'udza bza iye thangwera adati, "Ndine mkate omwe wabuluka kudzaulu." ⁴²Iwo adati, "Ngumweyu lini Yesu Mwana wa Yosefe, omwe Babache na mayi wache tikuwadziwawa? Bzikukhala tani tsono kulewa, 'Ndabuluka kudzaulu'?"⁴³Yesu adatawira achiti kuna iwo "Lekani kung'ung'udza mwekha. ⁴⁴Palibe angabwere kuna ine pokha pokha Baba omwe adandituma kumufendeza, apo nimdzamumukisa pansiku ya chimaliziro. ⁴⁵Bzidanembiwa mwa aneneri, 'Aliyense amdzapfunzisiwa na Mulungu.' Aliyense ndiye wabva na kupfunza kuchoka kuna Baba ambabwera kuna ine.⁴⁶Sikuti kuti aliyense waona Baba, kupambula iye omwe ngwakuchokera kuna Mulungu---ndiye waona Baba. ⁴⁷Indetu, indetu, iye omwe ambakhulupirira ana moyo wakusaya kumala.⁴⁸Ndine mkate wamoyo. ⁴⁹Abereki wanu adadya mana mchipululu, apo adafa.⁵⁰Uyu ni mkate wakubuluka kuchokera kudzaulu, pala kuti munthu adye wina wa iwo kuti nampodi afe. ⁵¹Ndine mkate wamoyo omwe udabuluka kuchoka kudzaulu. Penu wina anidya wina wa mkateyu, amdzakhala kunthawe za nthawe. Mkate ndiwo nimdzaperekayo ni thupi langu kuti ukhale moyo wapadziko lapansi."⁵²Pamwepo Ayuda zjai adakalipa achiyambiratu kung'ung'udza, kulewa kuti, "Munthu umweyu angatipe tani thupi lache kuti tidye?" ⁵³Ndiye Yesu adati kuna iwo, "Indetu, indetu, penu munidya lini thupi la Mwana wa Munthu na kumwa mulopa wache, mumdzakhala lini na moyo mwaimwe mwekha.⁵⁴Omwe anidya thupi langu na kumwa mulopa wangu ana moyo wakusaya kumala, apo nimdzamulamusa pansiku yakumalizira. ⁵⁵Thangwe thupi langu mchakudya chachadidi, apo mulopa wangu ni chakumwa chachadidi. ⁵⁶Iye wakudya thupi langu na kumwa mulopa wangu am'khaliratu mwaine, na ine mwa iye.⁵⁷Ninga Baba wamoyo adandituma ine, apo inembo ndina moyo thangwera Baba, ndendende wakundidya ine, amdzakhalambo thangwera ine. ⁵⁸Uyu ni mkate ndiwo wabuluka kuchoka kudzaulu, sikuti ninga udadya makolo achifawo neye. Iye wakudya mkate uyu amdzakhala ku nthawe za nthawe." ⁵⁹Soma Yesu bzobzi adasewerera mu sunagoge pomwe akhapfunzisa mu Caperenawo.⁶⁰Kinangoka wakupfunza wache azinji omwe adabva ibzi adati, "Mafalaya ngakunesa; Mbani angayabvese?" ⁶¹Yesu, thangwe adadziwa mwa iye yekha kuti wakupfunza wache akhang'ung'udza nayo, adati kuna iwo, "Yakuipirani kani?⁶²Tsono tani muchiona Mwana wa Munthu akuyenda pomwe kudzaulu ndiko akhali pakutoma? ⁶³Ni Mzimu ndiwo umbapasa moyo; thupi limbathandiza lini chinthu. Mafala ndiyo ndasewera kuna imwe ndiyo Mzimu, apo ndiyo moyo.⁶⁴Ndiye pana wina wa imwe omwe mumbakhulupirira lini." Thangwe Yesu adazindikira kuyambira pakutoma kuti akhali aponi omwe amdzakhulupirira lini na ndiye amdzamupereka iye. Iye adati, ⁶⁵"Nithangwera chochi ndidakuuzani kuti palibe angathe kubwera kuna ine pokha pokha chitapasiwa kuna iye na Babangu."⁶⁶Thangwera ichi, wakupfunza wache azinji adabwerera mmambuyo apo alibe kufamba naye pomwe. ⁶⁷Ndiye Yesu adati kuna khumi na awiri wale, "Imwe mukufunambo lini kuchoka, mumfuna?" ⁶⁸Simoni Petulo adamutawira iye, "Mbuya, mkwambani ndiko tingayende? Muna mafala ya kumoyo wakusaya kumala, apo takhulupirira mpaka kufika pakudziwa kuti ndimwe Wakuchena wa ⁶⁹Mulungu."⁷⁰Yesu adati kuna iwo, "Ndiribe kuchita kukusankhulani, khumi na awirimwe, apo zjai m'bodzi wa imwe ni mdyerekezi?" ⁷¹Tsapano iye adasewera bza Yudasi mwana wa Simoni Isikariyoti, thangwe akhali iye, m'bodzi wa khumi na awiri wale, wakumpereka Yesu.

Chapter 7

¹Bzitamala inzi, Yesu adazunga mu Galileya, thangwe akhafuna lini kuyenda ku Yudeya nakuti Ayuda akhamupsaga kuti amuphe. ²Tsapano madyerero ya misasa ya Ayuda yakhali pafupi.³Abale wache tsono adati kuna iye, "Chokani pano ndokoni ku Yudeya, pala kuti wakupfunza wanu akaonembo mabasa mumbachitaya. ⁴Palibe ambachita chinthu mwakubisa angakhala akupsaga kuti adziwike padecha. Penu mumbachita bzobzi, bzionesereni kudziko lapansi."⁵Nakuti neye abale wache alibe kumukhulupirira iye. ⁶Yesu mnthangwerache adati kuna iwo, "Nthawe yangu ikanati kufika, soma nthawe yanu njakufikafika kale nthawe zense. ⁷Dziko lapansi lingakuwengeni lini, soma limbawenga ine thangwe nimbalichitira umboni kuti mabasa yache ngakuipa.⁸Mumbakwira kuyenda ku madyerero; Ine ndikumbayenda lini kumadyerero thangwe nthawe yangu ikanati kukwanirisiwa." ⁹Atamala kulewa bzobzi kuna iwo, iye adakhala mu Galileya.¹⁰Soma pomwe abale wache akhadakwira kuyenda ku madyerero, kinangoka iye adakwirambo, sikuti mwakuonekera soma mwakubisala. ¹¹Ayuda akhamupsaga pa madyereropo achiti, "Iye ali kuponi?"¹²Pakhana bzakuuzana bzizinji pathimupo kumbaguna bza iye. Winango adati, "Ni munthu wabwino." Winango adati, "Neye, ambasocheresa wanthu azinji." ¹³Chensenecho palibe adasewera padecha kuguma iye thangwera kugopa Ayuda.¹⁴Pomwe madyerero yadafika pakati, Yesu adakwira kuyenda mkachisi mkukayamba kupfunzisa. ¹⁵Kinangoka Ayuda adadabwa, mkulewa kuti. "Munthu umweyu ambadziwa tani bzizinji tenepayu? Kupfunza akanati," ¹⁶Yesu adawatawira achiti, "Bzakupfunzisa bzangubzi m'bzaine lini, soma m'bza iye omwe adandituma.¹⁷Penu wina anikhumba kuchita bzakufuna bzache, amdzazindikira bza chipfunzisochi, kuti mchakuchokera kuna Mulungu, ayai nimbatondo kusewera bzangu bzandekha. ¹⁸Omwe ambasewwera bzache bzayekha ambapsaga ulemerero bwache bzayekha, soma ndiye akupsaga ulemerero bwa omwe adamutuma, munthu umweyo ngwachadidi, apo mwaiye mulibe chakusaya kulungama.¹⁹Kodi Mose alibe kukupani chitongi? Soma palibe neye. m'bodzi waimwe ndiye ambachikoya. Mthangweranyi mukupsaga kufuna kundipha?" ²⁰Thimu lire lidatawira, "Muna chiwanda imwe. Mbani akupsaga a kukuphaniyo?"²¹Yesu adatawira achiti kuna iwo, "Ndidachita basa libodzi, apo mwensene mudadabwa nalo. ²²Mose adakupani mgwatidwe (sikuti udachoka kuna Mose, soma kuna makolo), nsiku ya Sabudu mumbagwata munthu.²³Penu munthu anitambira mngwatidwe pa Sabudu mkuti chitongi cha Mose chiribe kupsewa, thangweranyi mukukalipa na ine thangwe ndidalimbisiratu bwino bwino munthuyo pa Sabudu? ²⁴Nampodi kutonga kutengera maonekedwe, soma tongani mwachilungamo."²⁵Wanthu winango wa iwo wakuchokera ku Yerusalemu adati, "Ngumweyu lini akumupsaga kuti amuphe ule? ²⁶Onani, akusewera padecha, apo akumuuza lini chinthu. Bzingakhale lini kuti akulu akuluwa akudziwadi kuti umweyu ni Mkhirisitu, mtenepo lini? ²⁷Soma tikudziwa ndiko iyeyu akuchokera. Soma Mkhirisitu pakudzabwera, palibe ndiye amdzadziwa ndiko amdzachokera."²⁸Kinangoka Yesu adakuwa mkachisi, "Ine mumbandidziwa na ndiko nimbachokera kubodzi. Ndiribe kubwera bzandekha, soma iye omwe adandituma ngwachadidi, apo mumbandidziwa lini. ²⁹Ine nimbamudziwa thangwe nimbachokera mwa iye apo adachita kundituma."³⁰Iwo akhayezera yezera kuti amumange, soma palibe adaikha manja pa iye thangwe nthawe yache ikhanati kufika. ³¹Soma azinji pathimu lire akhamukhulupirira, apo adati, "Mkhirisituyo angabwera, amdzachita bzizindikiro bzizinji kuposa ndibzo wachita uyubzi?" ³²Afarisi adabva thimu lire likusewera kawerewere bzakuguma Yesu, ndiye akulu wa ansembe na Afarisi adatuma anyamata kukamumanga iye.³³Tsapano Yesu adati, "Ndikali namwe kwa kanthawe kakuchepa, kinangoka ndiyende kuna iye omwe adandituma. ³⁴Mum'dzandipsaga soma mum'dzandigumana lini; komwe niyendako, mum'dzakwanisa lini kubwera."³⁵Ayuda tsono adati okha okha, "Munthu umweyu am'dzayenda kuponi ndiko tingadzakwanise lini kumugumana? Kodi am'dzayenda kuna Ahelene wakubalalika wale kukapfunzisa Ahelene? ³⁶Mafala waseweraya nga chani, 'Mum'dzandipsaga soma mum'dzandigumana lini ine; Ndiko nim'dzayendako, mum'dzakwanisa lini kubwera'?"³⁷Tsapano pakumaliza, nsiku ikulu ya madyerero, Yesu adaima achikuwa, kulewa kuti, "Penu wina akubva nyota, abwere kuna ine adzamwe. ³⁸Iye wakukhulupirira ine, ninga ndimo mafala ya Mulungu yambalewera, mikulo ya madzi ya moyo im'dzayerera kubula mmimba mwache."³⁹Soma adalewa ibzi bza Mzimu, wa iwo ndiwo akhakhulupirira iye kuti ati adzatambire; Mzimu ukhanati kuperekiwa thangwe Yesu akhanati kulemekeziwa panthawe yoyo.⁴⁰Wanthu winango wa thimulo, pakubva mafalaya, adati, "Uyu ni mneneri." ⁴¹Winango adati, "Umweyu ni mkhirisitu." Soma winango adati, "Kodi Mkhirisitu ambachokera ku Galileya? ⁴²Manemba yalibe kulewa kuti Mkhirisitu amdzachokera ku dzinza la Davide na ku Beterehemu, muyi ndiwo Davide akhali?"⁴³Ndiye padayambika m'gawaniko pa thimulo thangwera iye. ⁴⁴Winango wa iwo ate angadamumanga iye, soma palibe adaikha manja pa iye.⁴⁵Kinangoka anyamata wale adabwerera kuna akulu wa ansembe na Afarisi, omwe adati kuna iwo, "Thangweranyi mulibe kumubweresa?" ⁴⁶Anyamatawo adatawira, "Palibe adasewera kale tenepayu."⁴⁷Ndiye Afarisi adawatawira iwo, "Kani mwanyengezewambo? ⁴⁸Alipo m'bodzimbo wa akulu ayai Afarisi ndiye adamukhulupirira kale iye? ⁴⁹Soma thimu ili lomwe likudziwa lini chitongi, ndakutembereriwa."⁵⁰Nicodemo (m'bodzi wa Afarisi, omwe adabwera kuna iye mwakuyambirira) adati kuna iwo, ⁵¹"Kodi chitongi chathu chimbatonga munthu tikanati kubva kuchoka kuna iye na kudziwa bzomwe ambachita?" ⁵²Iwo adatawira achiti kuna iye, "Kani ndiwe m'Galileya pomwe iwepo? Saka sakani muone kuti palibe mneneri ambachoka ku Galileya."⁵³[ Kinangoka aliyense adayenda kumuyi kwache.

Chapter 8

¹Yesu adayenda ku phiri la Azitona. ²Machibesebese adabwera pomwe ku kachisi, apo wanthu wensene adabwerambo; iye adakhala pansi achiwapfunzisa. ³Anembi na Afarisi adabweresa mkazi wakuphatiwa akuchita chigololo. Iwo adamuikha pakati.⁴Kinangoka iwo adati kuna iye, "Mpfunzisi, mkazi uyu waphatiwa akuchita chigololo. ⁵Tsapano pachitongi, Mose adatitonga kumbaboma minyala wanthu wakutenepayu; munilewa tani bza iye?" ⁶Adasewera bzobzi pala kunyang'ana thangwe lakumuzengera mulandu, soma Yesu adakotama mkunemba pansi na chala chache.⁷Pomwe iwo adapitiriza kumbamubvunza mabvunzo, iye adaima achiti kuna iwo, "Omwe mwa imwepa alibe chakuphonya, akhale wakutoma kumuboma na mwala." ⁸Adakotama pomwe, mkunemba pansi na chala chache.⁹Pomwe adabva bzobzi, adachoka m'bodzi m'bodzi, wakutoma akhali akulu letu. Pakumaliza Yesu adasala yekha, na mkazi omwe akhali pakati ule. ¹⁰Yesu adaima achiti kuna iye, "Mkaziwe, wakukutonga milandu wako wale ali kuponi?" ¹¹Iye adati, "Palibe, Mbuya." Yesu adati, "Ine ndikukuzengambo lini mulandu. Ndoko nampodi kukaphonya pomwe."]¹²Yesu adasewera pomwe kuna iwo, kulewa kuti, "Ndine kubvunika kwa dziko lapansi; iye wakutewera ine amdzafamba lini mum'dima soma amdzakhala na kibvunika kwa moyo." ¹³Afarisi adati kuna iye, "Mumbabzichitira umboni mwekha; umboni bwanubu m'bwachadidi lini."¹⁴Yesu adatawira achiti kuna iwo, "Napo ndichibzichitira ndekha umboni, umboni bwangubo m'bwachadidi. Ndikudziwa ndiko. ndidachokera na ndiko ndikuyenda, soma imwepo mukudziwa lini ndiko ndidachokera ayai ndiko ndikuyenda. ¹⁵Mumbatonga kutengera kuthupi; ine nimbatonga lini munthu. ¹⁶Chensecho ndichiti nditonge, kutonga kwangu mkwachadidi thangwe ndiri lini ndekha, soma ndina Baba omwe adandituma.¹⁷Inde, apo muchitongi chanu. mudanemba kuti umboni bwa wanthu awiri m'bwachadidi. ¹⁸Ndine iye omwe nimbabzichitira ndekha umboni, app Baba omwe adandituma ambachitirambo umboni bza ine."¹⁹Iwo adati kuna iye, "Babanuwo ali kuponi?" Yesu adatawira, "Mukundidziwa lini ine ayai Babangu; mungadandidziwa ine, mungadadziwa pomwe Babanguwo," ²⁰Adasewera mafala yoya mnyumba ya thenthe la kobiri pomwe akhapfunzisa mkachisi, apo palibe adamumanga thangwe nthawe yache ikhanati kukwana.²¹Tsono iye adalewa pomwe kuna iwo, "Ndikuyenda; Mumdzandipsaga ine apo nimdzafera mu bzakuphonya bzanu. Ndiko ndikuyenda ineko mungakubwere lini." ²²Ayuda adati, "Kodi amdzabzipha yekha kani? Nithangwerache ambati, 'Ndiko ndikuyenda ine mungakubwere lini'?"²³Yesu adati kuna iwo, Ndine wakuchokera kudzaulu. Imwe ndimwe wadziko lapansi lino; ine ndine lini wadziko lapansi lino. ²⁴Nithangwerache, ndikulewa kuna imwe kuti mumdzafera mubzakuphonya bwanu. Nakuti penu munikhulupirira lini kuti NDINEDI, mumdzafa mu bzakuphonya bzanu."²⁵Iwo tsono adati kuna iye. "Imwepo ndimwe mbani?" Yesu adati kuna iwo, "Ndibzo ndakhala ndikulewa kuna imwe kuyambira pakutoma. ²⁶Ndina bzizinji bzakusewera na kutonga bza imwe. Tsono, omwe adandituma ineyo ngwachadidi; apo bzinthu ndibzo ndidabva kuchoka kuna iye, bzinthu bzobzo nimbabzilewa kudziko lapansi. ²⁷Iwo alibe kubvesesa kuti iye akhalewa bza Baba kuna iwo.²⁸Yesu adati, "Mungadzakwiza Mwana wa Munthu, ndiye mumdzadziwa kuti INE NDINE, nakuti nimbachita lini bzandekha. Ninga ndimo Baba adandipfunzisira, nimbasewerabzi. ²⁹Iye omwe adandituma ine alinande, apo alibe kundisiya ndekha, thangwe nthawe zense nimbachita bzakumudekera iye." ³⁰Pomwe Yesu akhalewalewa bzobzi, azinji adamukhulupirira iye.³¹Yesu adati kuna Ayuda omwe adakhulupirira iye, "Mungakhazikika mu mafala yanguya, kinangoka munikhala wakupfunza wangu wachadidi wale; ³²apo chadidi chimdzakutsudzulani." ³³Iwo adamutawira iye, "Ndife dzinza la Abulahamu apo tikanati kale kukhala akapolo wa wina aliyense; mungalewe tani kuti, 'Mumdzatsudzuliwa'?"³⁴Yesu adawatawira iwo, "Indetu, indetu, ndikulewa kuna imwe, aliyense wakuchita. chakuphonya ni kapolo wa chakuphonyacho. ³⁵Kapolo ambakhala lini mnyumba ate muyaya; mwana ambakhala ate muyaya. ³⁶Nithangwerache, penu Mwana amkutsudzulani, mum'dzakhala wakutsudzuliwa bzachadidi bzire.³⁷Ndikudziwa kuti ndimwe wadzinza la Abulahamu; mukupsaga kundiphapa thangwe mafala yangu yalibe mbuto mwa imwe. ³⁸Ndikulewa ndibzo ndaona na Babangu, apo mumbachitambo ndibzo mudabva kuna babanu."³⁹Iwo adatawira achiti kuna iye, "Babathu ni Abulahamu." Yesu adati kuna iwo, "Mungadakhala ndimwe wanache wa Abulahamu, mungadambachita mabasa ya Abulahamu. ⁴⁰Chensenecho, mukupsaga kupha ine, munthu wakuti ndidakuuzani chadidi ndicho ndidabva kuchokera kuna Mulungu. Abulahamu alibe kuchita bzobzi. ⁴¹Mumbachita mabasa ya babanu." Iwo adati kuna iye, "Tiribe kubadwira mchigololo; Tina Babathu m'bodzi: Mulungu."⁴²Yesu adati kuna iwo, "Angadakhala Mulungu ni Babanudi, mungadandikonda ine, thangwe ndidachokera kuna Mulungu apo ndiri pano; nakuti ndiribe kubwera bzandekha, soma adachita kundituma. ⁴³Thangweranyi mumbabvesesa lini mafala yangu? Thangwera kuti mumbayabva lini mafala yanguya. ⁴⁴Ndimwe wa Babanu, mdyerekezi, apo mumbafuna kumbachita bza babanuyo. Akhali wakupha kuyambira pakutoma apo ambaima lini pa chadidi thangwe mwaiye mulibe chadidi. Angasewera chakunama, ambasewwera chakuchoka mchilengedwe chache thangwe ngwakunama na babawo wa bzakunama.⁴⁵Chensecho, thangwera kuti nimbasewera bzachadidi, mumbandikhulupirira lini. ⁴⁶Mbani waimwe ambandigaza pa bzakuphonya? Nimbasewera bzachadidi, thangweranyi tsono mumbandikhulupirira lini? ⁴⁷Iye omwe ngwa Mulungu ambabva mafala ya Mulungu; kusaya kumbayabvaku thangwe ndimwe lini wa Mulungu."⁴⁸Ayuda adatawira achiti kuna iye, "Timbalewa lini chadidi ife kuti ndimwe waku Samariya apo muna chiwanda?" ⁴⁹Yesu adatawira, "Ndiribe chiwanda, soma nimbalemekeza Babangu, apo imwe mkumbandipepusa.⁵⁰Mumbapsaga lini ulemerero; alipo m'bodzi nyakubutewera na kubutonga. ⁵¹Indetu, indetu, ndikulewa kuna imwe, penu wina anikoya mafala yangu, amdzaona lini imfa."⁵²Ayuda adati kuna iye, "Tsapano tikudziwa kuti muna chiwanda. Abulahamu na aneneri adasaika, soma mumbati, 'Penu wina anikoya mafala yangu, amdzalawidza lini imfa.' ⁵³Kodi ndimwe lini mkulu kuposa Abulahamu adasaika ule? Aneneri adasaika pomwe. Imwepo mumbabzitenga kuti ndimwe mbani?"⁵⁴Yesu adatawira, "Penu ine nim'bzilemekeza ndekha ulemerero bwangu m'bwapezi; ni Babangu ndiye ambandilemekeza---omwe mumbalewa bza iye kuti ni Mulungu wanu. ⁵⁵Imwe mumbamudziwa lini iye, soma ine nimbamudziwa. Ningadati, 'Nimbamudziwa lini,' ningadandendemera namwe, nyakunama. Tsono, nimbamudziwa nakukoya mafala yache. ⁵⁶Babanu Abulahamu adadekedwa kuona ntsiku yangu; iye adayiona apo akhali wakudekedwa."⁵⁷Ayuda adati kuna iye, "Mukanati kufikiza magole makumi machanu, ndiye mudamuona Abulahamu imwepo?" ⁵⁸Yesu adati kuna iwo, " Indetu, indetu, ndikulewa kuna imwe, akanati kukhala Abulahamu mkuti, INE NDIRIPO." ⁵⁹Kinangoka iwo adalokota minyala kuti amubome iye, soma Yesu adabzibisa yekha achibula mkachisimo.

Chapter 9

¹Tsapano pomwe Yesu akhapita, adaona munthu zimola kuchokera pachibadwire chache. ²Wakupfunza wache adamubvunza iye, "Rabbi, mbani adaphonya, ngumweyu ayai abereki wache, pala kuti abadwe zimola?"³Yesu adatawira, "Alibe kuphonya ngumweyu, ayai abereki wache, soma pala kuti mabasa ya Mulungu yazimbulike mwa iye. ⁴Bzimfunika tiphatiretu mabasa ya iye omwe adandituma kukadachenapa. Usiku bukubwera bomwe palibe angakwanise kuphata basa. ⁵Pomwe ndiri padziko lapansi pano, ndine kubvunika kwa dziko lapansiri."⁶Yesu atasewera bzobzi, adapswipira pansi, mkumunya tumatope na matayo, achipalanga matopeyo pamaso yache. ⁷Iye adati kuna iye, "Ndoko ukasambe muthawale la Siloamu" (lomwe ndiye kuti "Kutumiwa"). Ndiye munthuyo adayendadi kukasamba, achibwerera zjai akuona.⁸Kinangoka anansi wache wa munthuyo na omwe akhambamuona kale ninga nyakukumbira akhambati, "Ngumweyu lini munthu akhambakhala pansi mkumbakumbira ule?" ⁹Winango adati, "Ndiye inde." Winango adati, "Neye, soma ali ninga iye." Soma iye adati, "Ndine."¹⁰Iwo adati kuna iye, "Tsono maso yakoya yadapenya tani?" ¹¹Iye adatawira, "Munthu wakuchemeriwa Yesu adamumya tumatope achipalanga pa maso yanguya achiti kuna ine, 'Ndoko ku Siloamu ukasambe.' Ndiye ndidayendadi kukasamba, apo ndidatambira kupenya kwangu." ¹²Iwo adati kuna iye, "Iye ali kuponi?" Adatawira, "Ndikudziwa lini."¹³Iwo adabweresa munthu akhali zimolayo kuna Afarisi. ¹⁴Tsapano ikhali nsiku ya Sabudu pomwe Yesu adamumya tumatope achifungula maso yacheyo. ¹⁵Tsono Afarisi adamubvunza pomwe ndimo adatambirira kuona kwacheko. Iye adati kuna iwo, "Adaikha tumatope pamaso yanguya, ndidakasamba, apo zjai tsapano ndikuona."¹⁶Afarisi winango adati, "Munthu umweyu alibe kuchoka kuna Mulungu thangwe ambakoya lini Sabata." Winango adati, "Bzikutheka tani munthu wakuti ngwakuphonya kuchita bzizindikiro bzobzi?" Ndiye pakhana mgawikano paiwo okha okha. ¹⁷Tsono adamubvunza pomwe zimolayo, "Ulikuti tani bza iye, nakuti adafungula maso yako?" Zimolayo adati, "Ni mneneri." ¹⁸Tsapano Ayuda alibe kukhulupirira basi bzaiye kuti akhali zimola apo watambira kuona kwache ate kuchita kuchemeresa abereki waiye adatambira kuona kwacheyo.¹⁹Iwo adabvunza aberekiwo, "Nimwananu uyu omwe mulikuti akhadabadwa zimolayu? Bzakhala tani tsono kuti tsapano zjai akuona?" ²⁰Ndiye abereki wache wale adawatawira, "Tikudziwa kuti uyu ni mwanathu apo akhadabadwadi zimola. ²¹Pala kuti bzakhala tani kuti tsapano awone, tikudziwa lini, na ndiye adamufungula maso yacheyo, tikumudziwa lini pomwe. Mubvunzeni, nimkuluwense umweyu. Angalewelewe yekha."²²Abereki wachewo adasewera bzobzi, thangwe akhana mantha na Ayuda. Nakuti Ayuda akhadapangana kale kuti penu winango anitawiriza kuti umweyu ni Mkhirisitu, animuthusa kunja kwa sunagoge. ²³Thangwera bzobzi, abereki wache adati, "Nimkuluwense umweyu, mubvunzeni."²⁴Tsapano kachiwiri adamuchemera pomwe munthu akhali zimola ule achiti kuna iye, "Pereka ulemerero kuna Mulungu. Tikudziwa kuti munthu umweyu ana bzakuphonya." ²⁵Ndiye munthu ule adatawira, "Ndikudziwa lini kuti ana bzakuphonya. Chinthu chibodzi ndicho ndikudziwa: Ndikhali zimola, apo tsapano zjai ndikuona."²⁶Ndiye iwo adati kuna iye, "Adachita chani kuna iwe? Maso yakoya adayafungula tani?" ²⁷Iye adatawira, "Ndakuuzani kale, apo mulibe kutetekera! Thangweranyi mukufuna kubva pomwe? Mukufunambo lini kukhala wakupfunzira wache, mumfuna?"²⁸Iwo adamulalatira achiti, "Ndiwe wakupfunza wache, soma ife ndife wakupfunza wa Mose. ²⁹Tikudziwa kuti Mulungu walewalewa kuna Mose, soma tikudziwa lini kuti munthu uyu wachokera kuponi."³⁰Munthuyo adatawira achiti kuna iwo, "Ichi mchakudabwisa, kuti mulikudziwa lini kuti ngwakuponi, chensecho adafungula maso yangu. ³¹Tikudziwa kuti Mulungu ambatetekera lini wanthu wakuphonya, soma penu wina aninamata Mulungu mkuchita bzakufuna bzache, ambamutetekera umweyo.³²Chiyambireni cha dziko lapansi bzikanatimbo kubveka kuti wina adafungula kale maso ya munthu wakubadwa zimola. ³³Angadakhala munthu umweyu ngwakuchokera lini kuna Mulungu, angadachita lini chinthu." ³⁴Iwo adatawira achiti kuna iye, "Udabadwira mu bzakuphonya chaimo, ndiye ukutipfunzisa?" Kinangoka adamuthusa panja.³⁵Yesu adabva kuti iwo adamuthusa iye panja pa sunagoge. Adakamugumana iye achiti, "Umbakhulupirira Mwana wa Munthu?" ³⁶Adatawira a chiti, "Iye mbani, Mbuya, kuti ndimukhulupirire?" ³⁷Yesu adati kuna iye, "Si wamuona, apo ndiye letu akusewera kuna iweyu." ³⁸Munthuyo adati, "Mbuya, nimbakhulupirira," apo adamunamata iye.³⁹Yesu adati, "Padziko lapansi ndidabwerera kudzayeruza kuti wakutaza kuona awone nakuti wakuona akhale azimola." ⁴⁰Afarisi winango omwe akhana iye adabva bzobzi achimubvunza iye, "Apa ife ndifembo azimola?" ⁴¹Yesu adati kuna iwo, "Mungadakhala azimola, mungadakhala mulibe chakuphonya, soma tsapano mumbati, 'Timbaona,' soma bzakuphonya bzanu bzikalipo."

Chapter 10

¹Indetu, indetu, ndikulewa kuna imwe, iye omwe anipita lini na pamsuwo kuyenda mkhola la mabira, soma anichita kukwira na kwinango, munthu umweyo ni mbava,na gandanga. ²Omwe anipita na pamsuwo ni makabusa wa mabira.³Wakukhala pamsuwoyo animufungulira. Bira anibva mafala yache, achichemera mabira yacheyo na madzina achiyatsogolera kunja. ⁴Angayabulisa kunja yacheyo, aniyatsogolera, apo mabirayo. yanimutewera, nakuti yambazindikira mafala yache.⁵Yamdzatewera lini mulendo soma mmalo mwache yamdzamuthawa, thangwe yamdziwa lini mafala ya alendo. ⁶Yesu adasewera fanizoli kuna iwo, soma alibe kuzindikira kuti bzikhali chani bzomwe akhasewerabzi kuna iwo.⁷Ndiye Yesu adati pomwe kuna iwo, "Indetu, indetu, ndikulewa kuna imwe, ndine msuwo wa mabira. ⁸Wense wakubwera patsogolo panguwo ni mbava na magandanga, soma mabira yalibe kuwatetekera.⁹Ndine msuwo. Penu aliyense anipita na inepano, amdzapulumusiwa; amdzayenda kunja na mkati kukagumana upsa bwakupsipirira. ¹⁰Mbava imbabwerera lini bzinango kupambula kuba na kupha na kudzonga. Ine ndabwera kuti adzakhale na moyo na kukhala nawo wakuwanda.¹¹Ndine makabusa wabwino. Makabusa wabwino ambataya moyo wache thangwera mabira. ¹²Nyabasa wakupagaliwi ni makabusa lini apo mabirayo ngache lini. Waona mphumphi zikubwera ambasiya mabira mkuthawa, apo mphumphizo zimbazipsokonyola mkuzibalalisa. ¹³Iye ambathawa thangwe ngwakupagaliwi apo ambatchenkha lini mabira.¹⁴Ndine makabusa wabwino, apo nimbazindikira zangu chaizo, apo zangu zimbandizindikira ine. ¹⁵Baba ambandidziwa, apo inembo nimbawadziwa Babawo, apo nimbapereka moyo wangu thangwera mabira. ¹⁶Ndina mabira inango ndiyo ngakuchokera lini mkholamu. Nimfunika ndiyabwerese pomwe, ndiye yamdzabva mafala yangu apo pamdzakhala thimu libodzi na makabusa m'bodzi.¹⁷Ili ni thangwerache Baba ambandikonda: Nimbapereka moyo wangu pambuto pakuti ningakautenge pomwe. ¹⁸Palibe ndiye amnditengera, soma nimbapereka ndekha. Ndina mphamvu yakuutaya, na mphamvu yakuutenga pomwe. Ndatambira chitongi ichi kuchoka kuna Babangu."¹⁹M'gawaniko udaoneka pomwe pakati pa Ayuda thangwera mafala yoya. ²⁰Azinji waiwo adati, "Ana chiwanda uyu apo pomwe ni nyamsala. Thangweranyi mumbamutetekera?" ²¹Winango adati, "Aya ni mafala lini ya munthu wakuphatiwa na chiwanda. Chiwanda chingakwanise kufungula maso ya zimola?"²²Ndiye ikhali nthawe ya Madyerero ya Kukonza pomwe mu Yerusalemu. Yakhali mainza, ²³apo Yesu akhafamba famba mkachisi mkhumbi la Solomoni. ²⁴Ndiye Ayuda adamuzungulira achiti kuna iye, "Ate lini mumdzatiikha ife mwakupenekera basi? Penu ndimwe Mkhirisitudi, tiuzeni padecha."²⁵Yesu adatawira kuna iwo, "Ndidakuuzani, soma mukukhulupirira lini. Mabasa ndiyo nimbachita mudzina la Babangu, aya yambachitira umboni bza ine. ²⁶Chensenecho mumbakhulupirira lini basi thangwe ndimwe lini mabira yangu.Mabira yangu yambabva mafala yangu; ine nimbayadziwa, apo yambanditewera ine. Nimbayapa moyo wamuyaya; yamdzafa lini, apo palibe ndiye amdzayapsokonyola kuyapsomphola mmanja mwangu.²⁹Baba wangu, omwe wandipasa iyo kuna ine, nimkulu kuposa winango wensene, apo palibe ndiye angakwanise kuyapsokonyola mmanja mwa Baba. ³⁰Ine na Baba ndife abodzi." ³¹Kinangoka Ayuda adalokota pomwe minyala kuti amubome.³²Yesu adawatawira iwo, "Ndakulatizani mabasa mazinji yabwino kuchoka kuna Baba. Ndiponi mwa mabasa yoya mukufuna kundibomera nalo?" ³³Ayuda adamutawira iye, "Tikukubomerani lini thangwera basa labwino, soma thangwera makiriyado, thangwe imwe, munthu, zjai mukubziyeseratu Mulungu."³⁴Yesu adawatawira, "Bziribe kunembiwa mchitongi chanu, 'Ndidati, "Ndimwe milungu"'? ³⁵Ningati adawachemera milungu, kuna ndiwo mafala ya Mulungu yadawafikira (apo mafalaya yangapseke lini), ³⁶mukulewa kuna iye omwe Baba adamupambula achimtumiza mdziko lapansi, 'ukuchita makiriyado zjai,' thangwera ndidasewera kuti, 'ndine Mwana wa Mulungu'?³⁷Penu ndikuchita lini mabasa ya Babangu, nampodi kundikhulupirira. ³⁸Soma penu ndikuyachita, neye muchisaya kundikhulupirira, khulupirirani mabasaya kuti muzindikire na kubvesesa kuti Baba ali mwa ine nakutimbo ine ndiri mwa Baba." ³⁹Iwo adayezera kumuphata pomwe, soma adaphuzunyuka mmanja mwao.⁴⁰Adayenderatu pomwe kuyambuka Yolodano kumbuto ndiko Yohani akhabatizira pakutoma, apo adakhala kumweko. ⁴¹Wanthu azinji adabwera kuna iye apo iwo adati, "Yohani indedi alibe kuchita bzizindikiro, soma bzensene ndibzo Yohani akhadalewa bza munthu umweyu m'bzachadidi." ⁴²Wanthu azinji zjai adamukhulupirira iye popo.

Chapter 11

¹Tsapano munthu winango dzina lache Lazalo akhadwala. Akhali wa ku Betania, muyi wa Mariya na nana wache Malita. ²Akhali Mariya omwe adadzoza Mbuya na mafuta yakununchira bwino achipukusa nzayo zache na tsisi lache, omwe mano wache Lazaro akhadwala.³Azinanawa kinangoka adatumiwa kuna Yesu, kukalewa, "Mbuya, onani, mumbamkonda ule akudwala." ⁴Pomwe Yesu adabva bzobzi, adati, "Matendayo ngakuimfa lini soma nga ulemerero bwa Mulungu kuti Mwana wa Mulungu akatambire nayo ulemerero."⁵Tsapano Yesu akhakonda Malita na nana wacheyo na Lazaro. ⁶Tsapano pomwe iye adabva kuti Lazaro akudwala, Yesu adayamba kubakakhala nsiku pomwe ziwiri pambuto akhalipo. ⁷Kinangoka bzitamala ibzi, adati kuna wakupfunzira, "Mbatiye pomwe ku Yudeya."⁸Wakupfunza wale adati kuna iye, "Rabbi, pakalipano Ayuda akuyezera yezera kufuna kukubomani na minyala, ndiye mukubwerera pomwe mmambuyo kumweko?" ⁹Yesu adatawira, "Kodi si pana nthawe khumi na ziwiri zakutoya kwa masikati? Penu wina anifamba masikati, amdzakhukhumudwa lini, thangwe ambaona na kutoya kwa dziko lino lapansi.¹⁰Tsono, penu anifamba usiku, amdzakhukhumudwa thangwe kutoya kuli lini mwaiye." ¹¹Iye adasewera bzobzi, apo atamala bzimwebzi, adati kuna iwo, "Mwayathu Lazaro wagona, soma ndikuyenda pala kuti ndikamulamuse pa kugona pachepo."¹²Wakupfunzawo tsono adati kuna iye, "Mbuya, penu wagona, amkalimba." ¹³Tsapano Yesu akhadasewera bza imfa yache, soma iwo akhakumbuka kuti akhalewa bza kugona kwa kupuma. ¹⁴Kinangoka Yesu adalewa kuna iwo padecha, "Lazaro wasaika.¹⁵Ndine wakudekedwa thangwera imwe, nakuti ndikhali lini koko pala mukhulupirire. Mbatiye kuna iye." ¹⁶Tomaji, wakuchemeriwa Didimo, adati kuna wakupfunzira anzache, Mbatiyembo pala kuti tikafe naye pabodzi Yesu."¹⁷Pomwe Yesu adabwera, adagumana kuti Lazaro zjai akhadafuchiriwa kale mnthenje patapita kale nsiku zinayi. ¹⁸Tsapano Betania akhali kufupi na kufupi na Yerusalemu, pafupifupi mastadiya khumi na machanu. ¹⁹Ayuda azinji akhadabwera kuna Malita na Mariya, kudzaponda masamba bza mano wawoyo. ²⁰Kinangoka Malita pomwe adabva kuti Yesu akhabwera, adayenda kukamuchingamira, soma Mariya akhadakhala mnyumba.²¹Malita kinangoka adati kuna Yesu, "Mbuya, Mungadakhala mukhali pano, mano wangu angadasaika lini. ²²Napo tsapano lino, ndikudziwa kuti chirichense muchikumbira kuna Mulungu, amdzakupani." ²³Yesu adati kuna iye, "Mano wako anilamuka pomwe."²⁴Malita adati kuna iye, "Ndikudziwa kuti amdzalamuka pomwe mu mmukiro pansiku yakumaliza." ²⁵Yesu adati kuna iye, "Ndine mmukiro na moyo; iye wakukhulupirira ine, napo achisaika, amdzakhala pomwe na moyo; ²⁶apo aliyense wakukhala na moyo achikhulupirira mwa ine amdzasaika lini. Kodi ukukhulupirira ichi?"²⁷Iye adati kuna iye, "Inde, Mbuya, ndikukhulupirira kuti ndimwe Mkhirisitu, Mwana wa Mulungu, omwe akubwera kudziko lapansi." ²⁸Pomwe adalewa ibzi, iye adayenda achikachemerera nana wacheyo Mariya pamphepete. Iye adati, "Mpfunzisi ali muno apo akukuchemera." ²⁹Pomwe iye adabva bzobzi, adalamuka kamkulumize achiyenda kuna iye.³⁰Tsapano Yesuyo akhanati kufikiratu mmuyimo soma akhali pambuto pomwe adagumana na Malita pale. ³¹Tsono pomwe Ayuda, omwe akhana iye mnyumbamo kumuponda masamba, adaona Mariya kulamuka kamkulumize kubula panja, adamutewera, kukumbuka kuti akhayenda kuthenje kukalira koko. ³²Pomwe Mariya adabwera pambuto ndipo pakhana Yesupo mkumuona, adagwa pansi panzayo zache achiti kuna iye, "Mbuya, Mungadakhala mukhali pano, mano wangu angadasaika lini."³³Pomwe Yesu adamuona iye kulira, na Ayuda adabwera nayewo kumbalira pomwe, adakhudzika maninge mumtima mwache achibonera; ³⁴iye adati, "Mwamuikha kuponi?" Iwo adati kuna iye, "Mbuya, bwerani mudzaone." ³⁵Yesu adalira.³⁶Kinangoka Ayuda adati, "Onani ndimo akhamukondera Lazaro!" ³⁷Soma wina waiwo adati, "Bzingatheke lini kuti munthu umweyu, omwe adafungula maso ya zimola ule, kuchitisa pomwe kuti munthuyu nampodi asaike?"³⁸Kinangoka pomwe Yesu, pa kukhudzika mwayekha, adayenda kuthenjeko. Tsapano likhali phanga, apo akhadayedzeka chimwala popo. ³⁹Yesu adati, "Gwinyani mwalayu." Malita, nana wache wa Lazaro, omwe adasaikayo, adati kuna Yesu, "Mbuya, nthawe zino thupiro zjai likubvunda penu, thangwe wakhala nsiku zinayi atasaika kale." ⁴⁰Yesu adati kuna iye, "Kodi ndiribe kukuuza kuti, ungakhulupirira, umdzaona ulemerero bwa Mulungu?"⁴¹Ndiye adagwinya mwalayo. Yesu adajiguma maso yache achiti, "Baba, ndikukutendani kuti mudandibvera. ⁴²Ndidadziwa kuti mukhandibvera nthawe zense, soma nithangwera thimu lawanthu lomwe laima kundizungulirali ndipopa ndalewa bzobzipa, pala kuti akhulupirire kuti mudachita kundituma."⁴³Atamala kusewera bzobzi, adalira na mafala makulu, "Lazaro, bula panja!" ⁴⁴Munthu wakusaikayo adabula panja; nzayo na maboko yache yakhadamangiwa na nguwo, apo nkhope yache ikhadampsinkhiwa na nguwo. Yesu adati kuna iwo, "Mutsudzuleni ambayende."⁴⁵Kinangoka azinji mwa Ayuda omwe adabwera kuna Mariya mkuona bzomwe Yesu adachitabzo, adakhulupirira mwa iye. ⁴⁶Soma wina wa iwo adayenda kuna Afarisi kukawauza bzinthu ndibzo Yesu adachitabzo.⁴⁷Kinangoka akulu wa ansembe na Afarisi adakontcheza wakutonga milandu pabodzi achiti, "Timchita chani popa? Munthu umweyu ambachita bzizindikiro bzizinjitsa. ⁴⁸Tingamulekerera yekha tenepayu, wensene amdzakhulupirira mwa iye; Aroma amdzabwera kudzatenga mbuto yathuyi na dziko lathuli kubodzi."⁴⁹Tsono, munthu wina waiwo, Kayafa, omwe akhali mkulu wa ansembe gole limwero, adati kuna iwo, ⁵⁰"Mukudziwa lini chinthu imwepo. Mukulewengera lini kuti zjai nkhasa munthu m'bodzi kufera wanthu kusiyana nakuti mtundu wensene udzadzongeke."⁵¹Tsapano ibzi sikuti adalewa mwayekha. Soma, pakukhala iye mkulu wansembe gole limero, adabvimira kuti Yesu amfunika kudzafera mtundu wa wanthu; ⁵²apo sikuti pala mtundu okha, soma pala kuti wana wa Mulungu ndiwo amwazikana agwezekiwe pabodzi kukhala m'bodzi. ⁵³Ndiye kuchokera nsiku yoyo kuyenda mtsogolo adapangana ndimo angaphere Yesu.⁵⁴Yesu alibe kufamba pomwe padecha pakati pa Ayuda, soma adanyamuka kuchoka popo kuyenda mdziko lakufupi na chipululu mumzinda wakuchemeriwa Eferemu. Kumweko iye adakakhala na wakupfunzira. ⁵⁵Tsapano Pasaka ya Ayuda ikhali pafupi, apo azinji adakwira kuyenda ku Yerusalemu kuchoka mdzikomo Pasaka ikanati kuyamba kuti akabzichenese.⁵⁶Iwo akhapsaga Yesu, achimbasewera wina na mwayache ataima mkachisi, "Mukukumbukambo tani? Mkuti iye amdzanwera lini ku madyerero?" ⁵⁷Tsapano mkulu wa ansembe na Afarisi akhadapereka chitongi chakuti penu wina anidziwa ndiko Yesu ali, alewe pala kuti iwo akamuphate.

Chapter 12

¹Kutasala nsiku zitanthatu kufika Pasaka, Yesu adabwera ku Betania, ndiko Lazaro akhali, omwe Yesu adamulamusa kuna anyamuya. ²Ndiye iwo adamukonzera chakudya pala kulalira koko, apo Malita ndiye akhachikonza, soma Lazaro akhali m'bodzi wawanthu wakuyadzamira pamezapo na Yesu. ³Kinangoka Mariya adatenga javero ya mafuta yakuumira na kununchira kwene kwene, mkuyapalanga nzayo za Yesu, mkupukusa nzayo zachezo na tsisi lache. Nyumbayo idadzala na kununchira kwa mafutayo.⁴Yudasi Isikariyoti, m'bodzi wa wakupfunzira wache, wakudzampereka iye, adati, ⁵Thangweranyi mafutaya yalibe kugulisiwa dinari madzana matatu mkugawira wakusaya?" ⁶Tsapano iye adasewera tenepopo, sikuti akhabvera nsisi wakusayawo, soma thangwera akhali mbava. Akhana chola chakuikhira kobiri ndiye angadaba chakuikhiwa momocho.⁷Yesu adati, "Mulekeni akoye ndibzo anabzobzo pala nsiku yangu yakudzafuchiriwa. ⁸Mumdzakhala nawo basi wakusayawo. Soma ine mumdzakhala lini nande pomwe."⁹Tsapano thimu lizinji la Ayuda lidadziwa kuti Yesu akhali koko, ndiye iwo adabwera, sikuti pala Yesu yekha, soma kudzaona pomwe Lazaro, omwe Yesu adamulamusa kuna anyamuya. ¹⁰Akulu wa ansembe adapangana kuti zjai aphere kubodzi na Lazaro; ¹¹nakuti ni thangwera iye kuti Ayuda azinji atembenuke mkukhulupirira Yesu.¹²Mangwana yacheyo wanthu azinji adabwera ku madyereroyo. Pomwe iwo adabva kuti Yesu akhabwera ku Yerusalemu, ¹³adakhwaula mitawi ya kanjedza achiyenda kakamuchingamira alikukuwa "Hosanna! Wakudalisika ndiye wakubwera mdzina la Mbuya, Mfumu ya Isaraeri."¹⁴Yesu adagumana kamphulu kabulu achikapakira popo; ninga kudanembewira, ¹⁵"Nampodi kugopa, mkazi waku Ziyoni; ona, Mfumu yako ikubwera, itakhala pa kamphulu ka bulu."¹⁶Wakupfunza wache alibe kubvesesa ibzi pakutoma; soma pomwe Yesu adatambira ulemerero, adakumbukira kuti ibzi bzikhadanembiwa bza iye pomwe nakuti iwo akhadachita ibzi kuna iye.¹⁷Tsapano thimulo lidachitira umboni kuti likhadakhala naye nthawe ndizo iye adachemera Lazaro kubula kunja kwa nthutu achimulamusa kuna anyamuya. ¹⁸Ndipopa pomwe kuti thimu liyende kukamuchingamira, thangwe adabva kuti iye akhadachita chizindikirochi. ¹⁹Afarisi tsono adati okhaokha, "Nyang'anani, mungachite lini chinthu chabwino; onani, dziko lapansi lamutewera zjai."²⁰Tsapano Aherene winango akhali wina mwaiwo kukwira kuyenda kukanamata pa madyereroyo. ²¹Awa adayenda kuna Filipi, omwe akhali waku Betisaida mu Galileya, achimukumbira iye, kulewa kuti, "Mbuya, tikufuna kuonambo Yesu." ²²Filipi adayenda kukauza Andireya; Andireya adayenda na Filipi, achikamuuza Yesu.²³Yesu adawatawira iwo achiti, "Nthawe yakwana kuti Mwana wa Munthu atambire ulemerero. ²⁴Indetu, indetu, ndikulewa kuna imwe, penu mbeu ya tirigu inigwa padziko lapansi neye kufa, imbakhala basi yokha; soma penu inifa, imdzabala chipatso chambiri.²⁵Wakukonda moyo wache amdzautaya; soma iye wakuwenga moyo wache mdziko lino lapansi amdzaukoyera kumoyo wakusaya kumala. ²⁶Penu wina anitumikira ine, mulekeni anditewere; apo ndiko ndiri ine, kumwekombo kapolo wanguyo amdzakukhala. Penu wina amnditumikira ine, Baba amdzamuchitira ulemu.²⁷Tsapano moyo wangu wabonera apo ndilewe chani? 'Baba, ndipulumuseni ine nthawe iyi'? Soma na thangwe loli ndafika kunthawe ino. ²⁸Baba, lemekezani dzina lanu." Kinangoka mafala yadabwera kuchoka kudzaulu yachiti, "Ndalilemekeza apo nimdzalilemekeza pomwe." ²⁹Kinangoka thimu ndilo likhadaima pafupi lidabva achiti kudagunda mpheni. Winango adati, "Mnjero adalewalewa naye."³⁰Yesu adatawira achiti, "Mafalaya yalibe kubwerera ine, soma pala imwe. ³¹Tsapano ni chitongero cha dziko lino lapansi: Tsapano mtongi wadziko lino lapansi amdzathusiwa kunja.³²Ningadzatakuliwa kuchoka padziko lapansi, nimdzapfuwa aliyense kuna ine ndekha. ³³Iye adalewalewa ichi kulatiza ni imfa moda wanyi ndiyo iye amdzafa nayo.³⁴Thimulo lidamutawira iye, "Tabva kuchokera mchitongi kuti Mkhirisitu amdzakhala muyaya. Munilewa tani, 'Mwana wa Munthu akufunika kudzusiwa'? Mwana wa Munthu umweyu mbani?" ³⁵Yesu kinangoka adati kuna iwo, "Kubvunika kumdzakhala namwe kwa kanthawe pamkiti. Fambani letu pomwe mukana kubvunikaku, pala kuti m'dima nampodi ukupinzuleni. Iye wakufamba mum'dima ambadziwa lini ndiko akuyenda. ³⁶Pomwe muna kubvunika, khulupirirani kubvunikako pala kuti mukhale wana wa kubvunika." Yesu adalewa ibzi apo kinangoka zjai mkunyamuka apo mkubzibisa kuna iwo.³⁷Napo kuti Yesu akhadachita bzizindikiro bzizinji pamaso pawo, soma alibe kumukhulupirira basi ³⁸pala kuti mafala ya Yesaya mneneri yakwanirisiwe, yomwe adati: "Mbuya, mbani wakhulupirira kulalikira kwathu, apo mkwambani ndiko boko la Mulungu lazimbuliwa?"³⁹Nathangwe iri angadakhulupirira lini, thangwe Yesaya akhadalewa pomwe, ⁴⁰"Iye wapsipiza maso yao, na kulimbisa mitima yao, pala kuti na maso yao awone achibvesa na mitima yao, na kutembenuka, apo ine ningadawalimbisa iwo."⁴¹Yesaya adalewa ibzi thangwe adaona ulemerero bwa Yesu achilewalewa naye. ⁴²Soma kupambula bzobzo, azinji mwa atongi adakhulupirira basi Yesu; soma thangwera Afarisi, iwo alibe kutawira kugopa kuwalambiza msunagoge. ⁴³Iwo kazinji akhakonda ulemerero bwakuchoka kuna wanthu kusiyana na bwa kwa Mulungu.⁴⁴Yesu adakuwa achiti, "Iye wakukhulupirira ine, sikuti wakhulupirira ine ndekha soma wakhulupirira pomwe ndiye adandituma, ⁴⁵apo iye wakuona ine waona iye omwe adandituma.⁴⁶Ndabwera ninga kubvunika pa dziko lapansi, pala kuti omwe anikhulupirira ine nampodi atsalire mum'dima. ⁴⁷Penu wina anibva mafala yangu soma neye kuyakoya, nimmutonga lini; nakuti ndiribe kubwera kudzatonga dziko lapansi, soma kudzalipulumusa.⁴⁸Iye wakulamba ine na omwe anisaya kutambira mafala yangu, ana m'bodzi wakumutonga. Dziko lapansi ndalewali limdzamutonga pansiku yakumaliza. ⁴⁹Nakuti ndiribe kusewera bzandekha, soma ni Baba ndiwo adandituma, omwe adandipa chitongi chakuti ndisewere chani. ⁵⁰Ndikudziwa kuti chitongi chache ni moyo wamuyaya, pala kuti bzomwe nilewa---ningambo ndibzo Baba asewera kuna ine, nimsewera ndendende tenepoyo letu."

Chapter 13

¹Tsapano yakhanati kuyamba Madyerero ya Pasaka. Yesu adadziwa kuti nthawe yache yafika yakuchoka padziko lino lapansi kuyenfa kuna Baba. Atakonda wache omwe akhali padziko lapansi, adawakonda kufikiza kumapeto. ²Tsapano Mdyerekezi akhadachikhazikisa kale mumtima mwa Yudasi Isikariyoti mwana wa Simoni, kupereka Yesu. Ndiye pakulalira,Yesu--- omwe adadziwa kuti Baba ³akhadamutulira chirichense mmanja mwache nakuti adachoka kuna Mulungu apo akhabwerera pomwe kuna Mulungu---- ⁴adalamuka pakularirapo achikhundula chakubvala chache chakunja. Kinangoka adatenga mpango achiutsimpha. ⁵Kinangoka adathira madzi m'basiya achiyamba kutsuka nzayo za wakupfunza wache achimbaumisa na mpango ndiwo akhadautsimpha ule.⁶Iye adabwera kuna Simoni Petulo, apo Petulo adati kuna iye, "Mbuya, munisambisa nzayo zanguzi?" ⁷Yesu adatawira achiti kuna iye, "Bzomwe ndikuchita mukuzindikira lini pakali pano, soma mumdzazindikira bwino patsogolo." ⁸Petulo adati kuna iye, "Nzayo zanguzi munisambisa lini ndipo." Yesu adamutawira iye, "Penu nimkusambisa lini zjai ulibe pomwe mbali na ine." ⁹Simoni Petulo adati kuna iye, "Mbuya, nampodi kundisambisa nzayo zokha, soma manja yanguya na msolo wanguyu kubodzi."¹⁰Yesu adati kuna iye, "Iye omwe wasamba kale amfunika lini kusamba pomwe, kupambula kutondo kusamba nzayo zache, soma ngwakuchena kwene kwene; mudachena soma sikuti aliyense." ¹¹(Nakuti Yesu adadziwa mbani ndiye amdzampereka; Iri ni thangwe lache iye adati, " Sikuti mwensene mudachena neye.")¹²Tsapano pomwe Yesu adasambisa nzayo zawo achitenga bzakubvala bzache mkubvala pomwe, adati kuna iwo, "Kodi mukuzindikira bzomwe ndachitabzi kuna imwe? ¹³Mukumbandichemera 'mpfunzisi' apo mukumbalewa bwino, thangwe ndinedi. ¹⁴Penu tsono, Mbuya na M'pfunzisi wasambisa nzayo zanu, musambisanembo nzayo za wina na mwayache. ¹⁵Nakuti ndakupasani chitewezo pala kuti muchitembo ninga ndimo ndachitiramu kuna imwe.¹⁶Indetu, indetu, ndikulewa kuna imwe, kapolo ambakula lini kuposa mbuyache, ayai nyakutumiwa kukula kuposa ndiye adamutumayo. ¹⁷Penu mukudziwa bzobzi, ndimwe wakudala penu mumbabzichita. ¹⁸Ndikulewa lini bza mwensemwe; ndikudziwa iwo omwe ndawasankhula---soma ibzi bziri tenepa pala kuti manemba yakwanirisiwe: 'Iye omwe anidya mkate wangu adadzusa katendene wache kutsamiza ine.'¹⁹Tsapano ndikukuuzaniletu ichi chikanati kuchitika pala kuti chingachitika, mukhulupirire kuti NDINEDI. ²⁰Indetu, indetu, ndikulewa kuna imwe, iye ndiye anitambira omwe nimmutuma watambira ine, na iye wakutambira ine watambira ndiye adandituma."²¹Pomwe Yesu adasewera ibzi, akhadabonera mumzimu. Iye adachitira umboni achiti, "Indetu, indetu, ndikulewa kuna imwe kuti m'bodzi wa imwe amdzandipereka ine. ²²"Wakupfunzawo adacheukirana, kudabwa bza ndiye akhamulewayo.²³M'bodzi wa wakupfunza wachewo omwe Yesu akhamukonda, akhadayadzamira pamezapo kumbali ndiko Yesu akhali. ²⁴Simoni Petulo adakodola wakupfunza m'bodzi achiti kuna iye, "Abvunzeni mbani akumulewayo." ²⁵Ndiye iye adayadzamira kumbali kukhana Yesuko achiti kuna iye, "Mbuya, mbani umweyo?"²⁶Ndiye Yesu adatawira, "Ni omwe ine nimdzamusaizira msuwa wa mkate ndichimupasa." Ndiye atasaiza msuwa wa mkateyo, adaupereka kuna Yudasi mwana wa Simoni Isikariyoti. ²⁷Kinangoka pambuyo pache pa msuwayo, Satana adapita mwa iye, ndiye Yesu adati kuna iye, "Bzomwe ukuchitabzi, chita kamkulumize."²⁸Tsapano palibe ndiye akhadayadzamira pamezapo omwe adazindikira thangwe ndilo adalewera ibzi kuna iye. ²⁹Winango adakumbuka kuti, nakuti Yudasi akhana chola cha kobiri, Yesu adati kuna iye, "Gula bwomwe tikufuna pala madyereroya," ayai kuti akapase chinthu kuna wakusaya. ³⁰Yudasi atatambira mkateyo, adabula panja kamkulumize. Bukhali usiku.³¹Yudasi atabula, Yesu adati, "Tsapano Mwana wa Munthu walemekezeka, na Mulungumbo walemekezeka mwa iye. ³²Penu Mulungu walemekezeka mwa iye, Mulungu amdzalemekezambo Mwanayo mwa iye yekha, apo amdzamulemekeza iye tsampanopa. ³³Wana ang'ono, ndikanamwe kwa kanthawe kakuchepa basi. Mumdzandipsaga, apo ninga ndidalewera kuna Ayuda, 'Ndiko ndikuyendako, mungakubwere lini.' Tsapano ndikulewa pomwe ichi kuna imwe.³⁴Ndikukupani chitongi chipsa, kuti mukondane wina na mwayache; ninga ndakukonderani inemu, ndendendembo mukondane wina na mwayache. ³⁵Thangwera ichi aliyense amdzazindikira kuti ndimwe wakupfunzira wangu, penu munacho chikondano wina na mwayache."³⁶Simoni Petulo adati kuna iye, "Mbuya, mukuyenda kuponi?" Yesu adatawira, "Ndiko ndikuyendako, unganditewere lini tsampanopa, soma umdzanditewera bwino. ³⁷Petulo adati kuna iye, "Mbuya, thangweranyi ningakwanise lini kukutewerani tsampanopa? Nimdzataya moyo wangu thangwera imwepo." ³⁸Yesu adatawira, "Umdzataya moyo wako thangwera ine? Indetu, indetu, ndikulewa kuna iwe, jongwe anilira lini ukanati kundilamba katatu."

Chapter 14

¹"Mtima wanu nampodi ubonere. Mumbakhulupirira Mulungu; khulupirirani pomwe ine. ²Mnyumba ya Babangu muna masubi mazinji. Bzingadakhala mtenepoyo lini, ningadakuuzani, nakuti ndikuyenda kukakukonzerani imwe mbuto. ³Ningayenda kukakukonzerani mbuto, nimdzabwera pomwe apo nimdzakutambirani imwe kwa ine ndekha, pala kuti ndiko ndiri ineko mukakhalembo.⁴Mukudziwa njira ya ndiko ndikuyenda." ⁵Tomaji adati kuna Yesu, "Mbuya, tikudziwa lini ndiko mukuyenda; tingaidziwe tani njira?" ⁶Yesu adati kuna iye, "Ndine njira, chadidi, na moyo; palibe ambabwera kuna Baba seye kudzera mwa ine. ⁷Mungadandidziwa ine, mungadadziwa pomwe Babangu. Kuyambira lero ate mtsogolo mwamuzindikira iye apo mwamuona iye."⁸Filipi adati kuna Yesu, "Mbuya, tioneseni Babayo, apo bzimtikwana ife." ⁹Yesu adati kuna iye, "Ndakhala nawe kwanthawe itali tenepayu apo ukundidziwa lini basi, Filipi? Omwe waona ine waona Baba. Ungalewe tani kuti, 'Tioneseni Baba'?¹⁰Umbakhulupirira lini kuti ndiri mwa Baba apo Baba ali mwa ine? Mafala ndiyo nimbalewa kuna imwe nimbalewa lini kuchoka mu mphamvu yangu yokha, soma Baba wakukhala mwa ine akuphata basa lache. ¹¹Ndikhulupirireni kuti ndiri mwa Baba, na Baba ali mwa ine, ayai neye khulupirirani thangwera mabasa yokhaya.¹²Indetu, indetu, ndikulewa kuna imwe, iye wakukhulupirira mwa ine amdzachita mabasa ndiyo nimbachita, apo amdzachita mabasa makulu kuposa yoya thangwe ine zjai ndikuyenda kuna Baba. ¹³Chirichense ndicho mumkumbira mdzina langu, nimdzachichita pala kuti Baba atambire ulemerero mwa Mwana. ¹⁴Penu mumndikumbira chirichense mdzina langu, nimdzachichita.¹⁵Penu mumbandikonda koyani bzitongi bzangu, ¹⁶apo nimdzapemphera kuna Baba, apo amdzakupani Wakukunyamalizani winango wakuti mumdzakhala naye kunthawe zense--- ¹⁷Mzimu wa chadidi. Dziko lapansi lingamutambire lini thangwe limbamuona lini ayai kumudziwa, nakuti ambakhala namwe apo amdzakhala namwe.¹⁸Nimdzakusiyani lini ninga wamasiye; nimdzabwerera pomwe kuna imwe. ¹⁹Katsala kanthawe pang'ono apo dziko lapansi limdzandiona lini pomwe. Thangwe ndina moyo, mumdzakhalambo na moyo. ²⁰Pansiku yoyo mumdzadziwa kuti ndiri mwa Baba, nakuti muli mwa ine, nakuti ine ndiri mwa imwe.²¹Iye omwe ana bzitongi bzangu achibzikoya ndiye omwe ambandikonda, apo iye omwe ambandikonda amdzakondewa na Babangu, apo nimdzamukonda ndichidzabzionesera ndekha kuna iye." ²²Yudasi (sikuti Isikariyoti) adati kuna Yesu, "Mbuya, thangweranyi bziri tenepo kuti mumdzabzionesera mwekha kuna ife sikuti kudziko?"²³Yesu adatawira achiti kuna iye, "Penu wina amndikonda ine, amdzakoya mafala yangu. Babangu amdzamukonda, apo timdzabwera kuna iye tichidzamanga muyi wanthu na iye. ²⁴Iye omwe ambandikonda lini ambakoya lini mafala yangu. Mafala ndiyo mumbabvaya yambachokera lini kuna ine soma kuna Baba omwe adandituma ine.²⁵Ndalewa ibzi kuna imwe, pomwe ndikukhala namwe. ²⁶Tsono, Wakunyamalizayo---Mzimu Wakuchena omwe Baba amdzautuma mdzina langu---umdzakupfunzisani chirichense uchidzakukumbusani chirichense ndicho ndidalewa kuna imwe. ²⁷Ndikukusiirani mtendere; ndikukupani mtendere wangu. Ndikukupani lini ninga ndimo dziko lapansi limbaperekera. Mtima wanu nampodi ubonere, apo nampodi kugopa.²⁸Mudabva kuti ndidakuuzani, 'ndikuyenda, apo nimdzabwera pomwe kuna imwe.' Penu mukhandikonda, mungadasekera thangwe ndikuyenda kuna Baba, nakuti Baba mbaakulumbo kuposa ndimo ndiriri ine. ²⁹Tsapano ndakuuzani letu bzikanati kuchitika pala kuti, bzingachitika, mudzakhulupirire.³⁰Nimdzasewera lini namwe pomwe bzizinji, nakuti mtongi wadziko lapansi lino akubwera. Iye alibe mphamvu pa ine, ³¹soma kuti dziko lapansi lidziwe kuti nimbakonda Baba, nimbachita ninga ndimo Baba adanditongera ine. Mbatiye lilamuke tiyende kuchoka pano."

Chapter 15

¹"Ndine mpesa wachadidi, apo Babangu ni mwenekachiro munda. ²Ambakhwaula mtawi uliwense mwa ine ndiwo umbabala lini bzipatso, apo ambatengula mtawi uliwense omwe umbabala bzipatso bzizinji.³Ndimwe wakuchena kale thangwera mafala ndiyo ndasewera kuna imwe. ⁴Khalani mwa ine, na ine mwa imwe. Ninga mtawi ungabale lini chipatso paokha pokha pokha utakhala mumpesa, ndiye mungathe lini, pokha pokha mungakhala mwa ine.⁵Ndine mpesa, imwe ndimwe mitawi. Iye wakukhala mwa ine na inembo mwa iye, ambabala bzipatso bzizinji, nakuti seye ine mungachite lini chinthu. ⁶Penu wina anikhala lini mwa ine, ambatayiwa ninga mitawi achiuma, apo iwo ambakusa mitawiyo mkuyithusa pamoto, apo imbatenthiwa. ⁷Penu munikhala mwa ine, apo mafala yangu mkukhala mwa imwe, kumbirani ndicho mumfunacho, apo chimdzachitiwa pala imwe.⁸Babangu ambatambira ulemu tenepayu, kuti mumbabala bzipatso bzizinji na kuzindikirika kuti ndimwe wakupfunzira wangudi. ⁹Nakuti Baba andikonda, ine ndakukondanimbo. Khalani mchikondi changu.¹⁰Mungakoya bzitongi bzangu, mumdzakhala mchikondi changu, ninga ndimo ndakoyera bzitongi bza Babangu ndichikhaliratu mchikondi chache. ¹¹Ndalewalewa ibzi kuna imwe kuti kusekera kwangu kukhale mwa imwe nakuti kusekerera kwanu pomwe kukhale kwakudzala.¹²Ichi mchitongi changu, kuti mukondane wina na mwayache ninga ndimo ndakukonderani. ¹³Palibe ana chikondi chikulu kuposa ichi---kuti wina kutaya moyo wache pala anzache.¹⁴Ndimwe anzangu penu munichita bzinthu ibzi ndibzo nimkutongani. ¹⁵Nimbakuchemerani lini pomwe akapolo wangu, thangwe kapolo ambadziwa lini ndibzo mbuyache akuchita. Ndakuchemerani kuti anzangu, thangwe chirichense ndicho ndidabva kuna Babangu ndakuzindikirisani.¹⁶Mulibe kundisankhula ine, soma ndidakusankhulani na kukuikhani pala kuti muyende mukabale chipatso, nakuti chipatso chanucho chisalire. lbzi bziri tenepo pala kuti chirichense munikumbira Babacho mdzina langu, adzakupeni. ¹⁷Bzinthu ibzi ndikukutongani, pala kuti mukondane wina na mwayache.¹⁸Penu dziko lapansi limbakuwengani, dziwani kuti lidatoma kuwenga ine likanati kuwenga imwepo. ¹⁹Muchikhala mukhali wadziko lapansi, dziko lapansi lingadakuwengani lini imwe pakukhala wache wailo. Soma thangwe ndimwe lini wadziko lapansi pomwe nakuti ndidakusankhulani kubula mdziko lapansi, nithangwerache dziko lapansi limbakuwenganipa.²⁰Kumbukirani mafala ndiyo ndidakuuzani, 'Kapolo ambakula lini kuposa mbuyache.' Penu adaboneresa ine, imwe amdzakuboneresanimbo; penu adakoya mafala yangu, yanu amdzayakoyambo. ²¹Iwo amdzachita bzensenebzi kuna imwe thangwera dzina langu, nakuti ambamudziwa lini iye ndiye adandituma. ²²Ningadakhala ndiribe kubwera kudzalewalewa nawo, angadakhala alibe chakuphonya, soma tsapano alibe chakuwiningula na chakuphonya chawo.²³Iye wakundiwenga wawenga pomwe Baba. ²⁴Ningadakhala ndiribe kuchita basa lakuti palibe adalichita pakati pawo, akhadakhala alibe chakuphonya, soma tsapano awona ine na kundiwengeratu na Babangu kubodzi. ²⁵Soma uku mkukwanirisa mafala ndiyo yadanembiwa mchitongi, 'Adandiwenga ine seye thangwe.'²⁶Nyakunyamaliza angabwera---omwe nimdzamutumiza kuchoka kuna Baba, ndiwo, Mzimu wachadidi, omwe umbabula kuchoka mwa Baba---Iye amdzachitita umboni bza ine. ²⁷Imwe pomwe bzimfunika muchitire umboni, thangwe mwakhala nande kuyambira pakutoma.

Chapter 16

¹Ndasewera bzinthu ibzi kuna imwe pala kuti nampodi mubwerere mmambuyo. ²Amdzakuthusani kunja kwa ma sunagoge. Soma nthawe ikubwera yakuti aliyense wakudzakuphaniyo amdzaona ninga akuphatira Mulungu basa.³Amdzachita bzinthu bzobzi thangwe akanati kudziwa Baba ayai ine. ⁴Ndaseweratu ibzi pala kuti nthawe yawo ingafika, mudzakumbukire kuti ndidakuuzani bza bzimwebzi. Ndiribe kukuuzani bzobzi pakutoma, thangwe ndikhalinamwe.⁵Soma tsapano ndikuyenda kuna iye omwe adandituma, ⁶soma palibe waimwe wandibvunza, 'Mukuyenda kuponi?' Soma thangwe ndalewa ibzi kuna imwe, nsisi zadzala mumtima mwanu. ⁷Soma chadidi ndikukuuzani, zjai bziri nkhasa kuna imwe kuti ndiyende. Thangwe ningasaya kuyenda, Wakukunyamalizani amdzabwera lini kuna imwe, soma ningayenda, nimdzamutumiza kuna imwe.⁸Angabwera, Wakunyamaliza amdzabulukira kuti dziko lapansi laipa na bzakuphonya, bza chilungamo, na bza chitongero--- ⁹bza kuphonya, thangwe iwo ambandikhulupirira lini; ¹⁰bza chilungamo, thangwe ndikuyenda kuna Baba, apo mumdzandiona lini pomwe; ¹¹na bza chitongero, thangwe mtongi wadziko lapansi zjai watongewa.¹²Ndina bzizinji bzakulewa kuna imwe, soma mungabziphatise lini basa pakali pano. ¹³Soma pomwe Mzimu wa Chadidi, wabwera, umdzakutsogolerani ku bzachadidi bzense, nakuti umdzalewalewa lini bzaokha. Soma umdzasewera chirichense ndicho umdzabva, apo umdzakuuzani bzinthu ndibzo bziri mkubwera. ¹⁴Umdzandilemekeza ine, thangwe umdzatenga bzangu mkudzakuuzani.¹⁵Chirichense ndicho Baba alinacho mcha ine. Nithangwerache, ndidalewa kuti Mzimu umdzatenga bzangu mkudzakuuzani. ¹⁶Mkanthawe kakuchepa mumdzandiona lini pomwe, apo pangadzapita kanthawe pomwe kakuchepa mumdzandiona."¹⁷Kinangoka wakupfunzira wache winango adati kuna wina na mwayache, "Mchiyani akumbalewabzi kuna ife, 'Mkanthawe kakuchepa mumdzandiona lini mkanthawe kakuchepa mumdzandiona,' na, 'Thangwe niyenda kuna Baba'?" ¹⁸Ndiye iwo adati, "Mchani akumbalewabzi, 'Mkanthawe kakuchepa'? Ife tikudziwa lini bzomwe akulewalewa."¹⁹Yesu adaona kuti akhafuna kumubvunza, apo iye adati kuna iwo, "M'bzimwebzi mukubzunzanabzo, chomwe ndikhalewa pakulewa kuti, 'Mkanthawe kakuchepa' apo mumdzandiona lini pomwe, na mkanthawe kakuchepa pomwe apo mumdzandiona'? ²⁰Indetu, indetu, ndikulewa kuna imwe, mumdzalira na kudandaula, soma dziko lapansi limdzadekedwa. Mumdzabva nsisi, soma nsisi zanuzo zimdzasandulika kusekera. ²¹Pomwe mkazi akubala ambabva nsisi thangwe nthawe yache yafika, soma angabala mwana, ambakumbukira lini pomwe kubonera kwache kule thangwera kusekera kuti munthu wabadwa mdziko lapansi.²²Ndiye muna nsisi tsapano, soma nimdzakuonani pomwe, apo mtima wanu umdzasekera, apo palibe amdzatenga chisekerero chanu kuna imwe. ²³Pansiku yoyo mumdzandibvunza lini chirichense. Indetu, indetu, ndikulewa kuna imwe, ²⁴ate pano mukanati kukumbira kale chinthu mdzina langu. Kumbirani apo mumdzatambira, pala kuti chisekerero chanu chikwanirisiwe.²⁵"Ndalewa bzinthu ibzi kuna imwe mmaphiphiriso, soma nthawe ikubwera kuti nimdzasewera lini pomwe kuna imwe mmaphiphiriso, soma nimdzakuuzani bzakubveka bza Baba.²⁶Pansiku yoyo mumdzakumbira mdzina langu apo ndikulewa lini kuna imwe kuti nimdzakupemphererani kuna Baba, ²⁷nakuti Baba paokha ambakukondani thangwe mwandikonda na thangwe mwakhulupirira kuti ndidachokeradi kuna Mulungu. ²⁸Ndidachokera kuna Baba, apo ndabwera kudziko lapansi. Ndikuchoka pomwe padziko lapansi apo ndikuyenda kuna Baba."²⁹Wakupfunza wache adati, "Onani, tsapano mukusewera letu bzakubveka apo mukuphatisa lini basa kaseweredwe ka maphiphiriso. ³⁰Tsapano tikudziwa kuti mukudziwa bzinthu bzensene, apo mumfuna lini wina akubvunzeni pomwe mabvunzo. Thangwera bzobzi, tikukhulupiriradi kuti mwachokera kuna Mulungu," ³¹Yesu adawatawira, "Mukukhulupirira tsapano na?³²Onani, nthawe ikubwera, inde, apo chadidi yafika, yomwe mumdzabalalikana, aliyense kumuyi kwache, muchidzandisiya ndekha. Soma ndiri lini ndekha thangwe Baba ali nande. ³³Ndasewera bzinthu ibzi kuna imwe pala kuti mudzakhale na mtendere mwaine. Mdziko lapansi muna masada, soma limbikani mtima, ndagonjesa dziko lapansi."

Chapter 17

¹Yesu atalewa bzobzi, adajiguma maso yache kudzaulu mkulewa kuti, "Baba, nthawe yakwana, lemekezani Mwana wanu kuti Mwanayo adzakulemekezeni--- ²ninga ndimo mudamupasira utongi bwathupi pala kuti apereke moyo wakusaya kumala kuna aliyense omwe mwamupa iye.³Uyu ni moyo wakusaya kumala: Mulungu yekhayo wachadidi, na iye ndiye mudamutuma Yesu Mkhirisitu. ⁴Ine ndidalemekeza imwe padziko lapansi. Ndamaliza basa ndilo mwandipa kuti ndiphate. ⁵Tsapano, Baba, lemekezani ine na imwe mwekha na ulemerero ndibo ndikhali nabo na imwe likanati kukhala dziko lapansi.⁶Ndidalionesera dzina lanu kuna wanthu omwe mudandipa kudziko lapansi. Iwo akhali wanu, apo mudawapa kuna ine, apo akoya mafala yanu. ⁷Tsapano akudziwa kuti chirich ense mudandipa ine mchakuchokera kuna imwe, ⁸thangwe ndawapa mafala yensene ndiyo mudandipa ine. Ayatambira achizindikira chadidi kuti ndidachokera kuna imwe, apo akhulupirira kuti imwe mudanditumadi ine.⁹Nimbawapempherera iwo. Nimbapempherera lini dziko lapansi soma iwo omwe mwandipa, nakuti mbanu. ¹⁰Bzaine bziribzense m'bzanu, apo bzanu m'bzangu, apo ndadalisika mwa iwo. ¹¹Ndiri lini pomwe mdziko lapansi, soma wanthuwa ali mdziko lapansi, apo ndikubwera kuna imwe. Baba Wakuchena, akoyeni mdzina lanu lomwe mwandipa kuti akakhale abodzi, ninga tiririmbo abodzi.¹²Pomwe ndikhali nawo, ndidawatchenkha mdzina lanu, ndicho mwandipa. Ndidawalindira, apo palibe neye m'bodzi ndiye adadzongeka, kupambula mwana wa chionongeko, kuti manemba yakwanirisiwe. ¹³Tsapano ndikubwera kuna imwe, soma ndikulewa bzinthu ibzi kudziko lapansi kuti akhale na chisekerero changu chakukwanirisiwa mwa iwo. ¹⁴Ndawapa iwo mafala yanu, apo dziko lawawenga thangwe iwo mbadziko lini lapansi, ninga ine ndiririmbo lini wadziko lapansi.¹⁵Ndikukukumbirani lini kuti muwachose padziko lapansi, soma kuti imwe muwatchenkhe iwo kuna wakuipayo. ¹⁶Iwo ali lini wadziko lapansi, ninga inembo ndiriri lini wadziko lapansi. ¹⁷Pambulani iwo muchadidi. Mafala yanuya ndiyo chadidi.¹⁸Ninga ndimo mudanditumira kudziko lapansi, ndendendembo ndawatuma kudziko lapansi. ¹⁹Thangwera iwo ine ndabzipambula ndekha, kuti iwombo abzipambule okha mchadidi.²⁰Ndikupempherera lini pala okhawa neye, soma pomwe na ndiwo amdzandikhulupirira ine kudzera mmafala ²¹kuti wensene akhale abodzi, ninga ndimo imwe, Baba, muliri mwa ine, apo ine ndiriri mwa imwe. Mbaakhalembo mwa ife iwo kuti dziko lapansi likhulupirire kuti mwachita kundituma.²²Ulemerero ndibo mudandipa, ndawapa iwo, pala kuti akhale abodzi, ninga ndimo tiririmbo abodzi: ²³Ine mwa iwo, na imwe mwa ine---kuti akabweresewe ku ubodzi bwachaiboibo, pala kuti dziko lapansi lidziwe kuti mudachita kundituma, na kuti mwawakonda ninga ndimo mudakondera ine.²⁴Baba, ndikufuna omwe imwe mwandipa ambakhale na inepano pomwe ine ndiri, na kuona ulemerero bwangu, ulemerero mudandipabu thangwe mudandikonda yakanati kukhazikiwa maziko yadziko lapansi.²⁵Baba wachilungamo, dziko lapansi liribe kukudziwani, so ine ndikukudziwani; soma amwewa akudziwa kuti mudachita kundituma. ²⁶Ndidachitisa dzina lanu kudziwika kuna amwewa, apo nimdzachitisa kuti alidziwe basi pala kuti chikondi mudakonda nacho ine chikhale mwa iwo, apo ine nimdzakhala mwa iwo."

Chapter 18

¹Yesu atamala kusewera mafalaya, adayenda na wakupfunza wache ku ng'ambu ya Kamkulo ka Kedroni, komwe kukhana munda ndiwo iye na wakupfunza wache adakapita. ²Tsapano Yudasi, omwe akhayenda kukampereka iye, adadziwambo mbutoyo, thangwe Yesu akhamanzamanza kumbakagumana popo na wakupfunza wache. ³Kinangoka Yudasi atatsogolera thimu la achikunda na anyamata winango wakuchokera kuna akulu wa ansembe na Afarisi, mkuyenda kumweko na makandiyero, bzakubvunikira, na bzida.⁴Kinangoka Yesu, omwe adadziwa bzinthu bzense ndibzo bzikhachitika kuna iye, adafendera kutsogolo mkuwabvunza, "Kodi mukupsaga mbani imwepo?" ⁵Iwo adamutawira, "Yesu waku Nazareti." Yesu adati kuna iwo, "Ndinepano." Yudasi, omwe adampereka iye, akhadaimambo na achikundawo.⁶Tsono pomwe adalewa kuna iwo, "Ndinepano," Iwo adafundukira mmambuyo achigwa pansi. ⁷Kinangoka iye adawabvunza pomwe, "Kodi Mukupsaga mbani imwepo?" Iwo adalewa pomwe, "Yesu waku Nazareti."⁸Yesu adatawira, "Ndakuuzani kuti ndine. Ndiye penu mukupsagadi ine, awa ambayende." ⁹Uku kukhali kukwanirisa bzomwe adalewa: "Pala iwo omwe mwandipasira, ndiribe kutaya neye m'bodzi yekha."¹⁰Kinangoka Simoni Petulo ndiye akhana dipa, adalimolola achimenya nalo kapolo wa mkulu wansembe achitsengeratu khutu lache lakumadidi. ¹¹Tsapano dzina la kapoloyo likhali Malko. Yesu adati kuna Petulo, "Bwezeresa dipa mchakuikhira mwache. Kodi ine nim'wera lini mkombo ndiwo Baba wandipa?"¹²Ndiye thimu la achikunda na msupayi, na anyamata wa Ayuda, adaphata Yesu achimumanga. Pakutoma ¹³Adamutsogolera kuna Anasi thangwe akhali mabzala wache wa Kayafa, omwe akhali mkulu wansembe gole limwero. ¹⁴Tsapano Kayafa ndiye akhadalewa kulangiza Ayuda kuti zjai nkhasa munthu m'bodzi afere wanthu wensene.¹⁵Simoni Petulo adatewera Yesu, na wakupfunza pomwe m'bodzi. Tsapano poti wakupfunzayu akhadziwika kuna mkulu wansembeyo, adapita mkati mu mbuto ya mkulu wansembeyo; ¹⁶soma Petulo akhadaima panja pamsuwo. Ndiye wakupfunza winangoyo omwe akhadziwika kuna mkulu wansembeyo, adabula panja mkukasewera na wakufungula pamsuwo, apo iye adabweresa Petulo momo.¹⁷Kinangoka nyabasa wachikazi, wakumbafungula pamsuwo, adati kuna Petulo, "Ndiwe lini m'bodzi pomwe wa wakupfunza wa munthuyu?" Iye adati, "Ndinepano lini." ¹⁸Tsapano anyabasa na anyamata akhadaima popo, apo akhadakombeza choto cha masimbe, nakuti kukhajejera, apo zjai mkumbaotha. Petulo akhali nawombo popo, ataima popo mkumbaothambo.¹⁹Mkulu wa ansembe kinangoka adabvunza Yesu bza wakupfunza wache na chipfunziso chache. ²⁰Yesu adamutawira, "Ndasewera bzakubveka kudziko lapansi. Ndikhapfunzisa nthawe zensene mmasunagoge nammakachisi ndimo Ayuda akhambabwera pabodzi. Ndiribe kusewera chinthu mwakubisa. ²¹Mwandibvunziranyi? Bzunzani omwe abva ndibzo ndidalewa. Nyang'anani, wanthuwa akudziwa ndibzo ndidalewa."²²Pomwe Yesu adalewa ibzi, m'bodzi wa anyamata wakuima popo adamenya Yesu achiti, "Mkulu wansembe ungamutawire terepoyo?" ²³Yesu adamutawira, 'Penu ndamutawira kuipa, chitira umboni bzakuipako, soma penu mmwabwino, thangweranyi ukundimenya?" ²⁴Kinangoka Anasi adamutumiza iye ali wakumanga kuna Kayafa mkulu wa ansembe.²⁵Tsapano Simoni Petulo akhadaima kumbaotha moto. Wanthu kinangoka adati kuna iye, ²⁶"Kodi ndiwe lini pomwe m'bodzi wa wakupfunza wache iwepo?" Adagaza achiti, "Ndinepano lini." M'bodzi wa anyabasa wa mkulu wansembe omwe akhali m'bale wache wa ndiye adagwatiwa khutu na Petulo ule, adati, "Ndiribe kukuona mmunda mule naiye iwepo?" ²⁷Kinangoka Petulo adagaza pomwe; apo kamkulumize chongwe adalira.²⁸Kinangoka iwo adatsogolera Yesu kuchoka kuna Kayafa kuyenda kulikulu la boma. Yakhali machibesebese, apo alibe kupita mulikulu la bomalo kuti nampodi apsipiziwe soma kuti akwanise kudya Pasaka. ²⁹Ndiye Pilato adabula kunja kuna iwo achikati, "Ni thangwe liponi ndilo mukumuzengera mulandu munthuyu?" ³⁰Iwo adatawira achiti kuna iye, "Angadakhala munthuyu ngwakuphonya lini, tingadamupereka lini kuna imwe."³¹Pilato tsono adati kuna iwo, "Mutengeni mwekha, mukamutonge malingana na chitongi chanu." Ayuda adati kuna iye, "Mbzakubvumiziwa lini kupha munthu aliyense ife." ³²Iwo adasewera ibzi pala kuti mafala ya Yesu yakwanirisiwe ndiyo akhadasewera kulatiza ni imfa yanyi ndiyo iye amdzafa nayo.³³Kinangoka Pilato adapita pomwe mu likulu labomamo achichemera Yesu apo iye adati kuna iye,"Kodi ndiwe Mfumu ya Ayuda?" ³⁴Yesu adatawira, "Kodi mukusewereratu mwekha, ayai winango achita kukuuzani bza ine?" ³⁵Pilato adatawira, "Ndine lini m'Yuda, ndine? Wanthu wanu chaiwo na akulu wa ansembe ndiwo adakuperekani kuna ine. Mudachita chani?"³⁶Yesu adatawira, "Ufumu bwangu sikuti m'bwadziko lapansi lino. Bungadakhala ufumu bwangu m'bwadziko lapansi lino, anyamata wangu angadalimbika nkhondo mwakuti ningadaperekiwa lini mmanja mwa Ayuda. Soma ufumu bwangu m'bwapano lini." ³⁷Pilato kinangoka adati kuna iye, "Ndimwe mfumu tsono?" Yesu adatawira, "Mwalewa ndimwe kuti ndine mfumu. Nithangwe loli ndilo ndikhadabadwira, ni thangwe loli ndilo ndidabwerera padziko lapansi, kudzachitira umboni chadidi. Aliyense wakukhala mwachadidi ambabvesera mafala yangu."³⁸Pilato adati kuna iye, "Chadidi ndiye kuti chani?" Pomwe atalewa ibzi, adabula pomwe kunja kuna Ayuda achikati kuna iwo, "Ndikuona lini chakuphonya mwa munthuyu. ³⁹Soma muna mtemo kuti ndikutsudzulireni munthu m'bodzi pa pasaka. Ndiye mukufuna ndikutsudzulireni Mfumu ya Ayuda?" ⁴⁰Kinangoka adakuwa pomwe achiti, "Munthu umweyu neye, soma Barabba." Tsapano Barabba akhali gandanga.

Chapter 19

¹Kinangoka Pilato adatenga Yesu achimutchanga. ²Achikunda adapakasa kankhata kaminga. Adakabvazika pamsolo pa Yesu achimubvazika chakubvala chifwira. ³Iwo adabwera kuna iye achiti, "Tikuoneni, Mfumu ya Ayuda!" apo adamumenya.⁴Kinangoka Pilato adayenda pomwe panja achikati kuna iwo, "Onani, ndikumubweresa panja pano kuna imwe pala mudziwe kuti ndiribe kugumana thangwe mwa iye. ⁵Ndiye Yesu adabula panja, atabvala nkhata yaminga na chakubvala chifwira. Pilato adati kuna iwo, "Nyang'anani, munthuyu!" ⁶Nthawe ndizo akulu wa ansembe na anyamata wao adaona Yesu, adakuwa achiti, "Mmanikeni, mmanikeni!" Pilato adati kuna iwo, "Mtengeni mwekha mukammanike, thangwe ine ndikugumana lini thangwe mwa iye."⁷Ayuda adamutawira iye, "Tina chitongi, ndiye malingana na chitongicho afe thangwe akhabziyezezera kuti ni Mwana wa Mulungu." ⁸Pomwe Pilato adabva mafalaya, adaphatiwa na mantha, ⁹achipita pomwe mu likulu la bomalo achiti kuna Yesu, "Mumbachokera kuponi?" Soma Yesu alibe kumutawira?"¹⁰Kinangoka Pilato adati kuna iye, "Munilewalewa lini na ine kodi? Mukudziwa lini kuti ndina mphamvu yakukutsudzulani, na mphamvu ya kukumanikani?" ¹¹Yesu adamutawira, "Mungadakhala mulibe mphamvu pa ine imwe mungadakhala mulibe kuchita kupasiwa kuchoka kudzaulu. Nithangwerache, iye omwe adandipereka kuna imwe ana pikado ikulu,"¹²Nakutawira koku, Pilato adayezera kumutsudzula, soma Ayuda adakuwa kulewa kuti, "Penu munimutsudzula umweyu, ndimwe lini mwayache wa Kaesara. Aliyense wakubziikha yekha mfumu ambasewera bzakugazana na Kaesara." ¹³Pomwe Pilato adabva mafalaya, adabulisa Yesu panja achikhala pakadera yakutongera milandu pambuto pakuchemeriwa "Mbuto yaminyala," soma mchiseweredwe chachi Heberi "Gabata."¹⁴Tsapano ikhali nsiku yakukonzekera Pasaka, pafupifupi nthawe zitanthatu. Pilato adati kuna Ayuda, "Onani, Mfumu yanu!" ¹⁵Iwo adakuwa, "Mbaachoke, Mbaachoke; mmanikeni!" Pilato adati kuna iwo, "Ndimanike Mfumu yanuyi?" Akulu wa ansembe adatawira, "Tiribe mfumu ife soma Kaesara." ¹⁶Kinangoka Pilato adapereka Yesu kuna iwo kuti amumanike.¹⁷Kinangoka iwo adamtenga Yesu, achibula naye panja, atabzitakulira yekha mtanda kuyenda kumbuto yakuchemeriwa, "Mbuto yabade," yomwe mchi Heberi imbachemeriwa" Gologota." ¹⁸Adamumanika Yesu popo, apo pabodzi na iye wanthu pomwe awiri, wina uku wina uku, Yesu pakati.¹⁹Pilato adanemba pomwe chizindikiro mkuchiikha pamtandapo. Pamwepo chikhadanembiwa: YESU WA KU NAZARETI, MFUMU YA AYUDA. ²⁰Azinji mwa Ayuda adalewenga chizindikirochi thangwe mbuto ndiyo Yesu adamanikiwayi ikhali pafupi na muyi. Chizindikirochi chidanembiwa mchi Heberi, mchi Roma na mchi Herene.²¹Kinangoka akulu wa ansembe wa Ayuda adati kuna Pilato, "Nampodi kunemba, 'Mfumu ya Ayuda,' soma, 'Umweyu adati, "Ndine Mfumu ya Ayuda,"'" ²²Pilato adatawira, "Bzomwe ndanembabzi ndanemba basi."²³Pomwe achikunda adamumanika Yesu, adatenga bzakubvala bzache achibzidedza mbuto zinayi, chibodzi aliyense; na malaya pomwe. Tsapano malayayo yakhalibe msono, mabodzi na mabodzi kuchokera padzaulu. ²⁴Ndiye adati okha okha, "Nampodi tiyang'ambe, soma mbatiye timenye njuga tione yamkhala yambani," Ibzi bzidachitika kuti manemba yakwanirisiwe ndiyo yadati, "Amdzagawana bzakubvala bzangu okha okha achidzamenya njuga pala chakubvala changu."Ibzi ndibzodi achikunda adachita.²⁵Tsapano wakuima pambali pa mtanda wa Yesu akhali mayi wache, nana wao wa mayi wache, Mariya mai wache wa Kleopa, na Mariya Magadalene. ²⁶Pomwe Yesu adaona mayi wache na wakupfunza ndiye akhamukonda ataima pafupi, adati kuna mayi wache, "Mkaziwe, ona, mwanako!" ²⁷Kinangoka adati kuna wakupfunzayo, "Ona, mayi wako!" Kuchokera nthawe yoyo wakupfunzayo adatakula mayiyo kuyenda naye letu kumuyi kwache.²⁸Bzitamala ibzi, pakudziwa kuti chirichense chamala nakuti manemba yakwanirisiwa, Yesu adati, "Ndikubva nyota." ²⁹Chakutengera chakudzala na vinyu wakusasa chidaikhiwa popo, ndiye adabvwika chibvenje chakudzala na vinyu wakusasa pa phesi la hisope achidzusa mkumubzatika pakamwa pache. ³⁰Pomwe Yesu adamwa vinyu wakusasayo, iye adati, "Bzamala." Iye adatsulimisa msolo wache achipereka mzimu wache.³¹Kinangoka Ayuda, thangwe ikhali nsiku yakukonzekera, kuti matupiyo yangadakhala lini popo nsiku ya Sabata (thangwe Sabata ikhali makamaka yakufunikira), adakumbira Pilato kutchola miyendo yawo mkuyabulusa. ³²Kinangoka achikunda adabwera kudzatchola miyendo ya munthu wakutoma na ya wachiwiri omwe akhadamanikwa pabodzi na Yesu. ³³Pomwe adafika pa Yesu, adaona kuti iye khadafa kale, ndiye alibe kutchola miyendo yache.³⁴Tsono, m'bodzi wa achikunda adapsonda mbali yache na psimo, apo kamkulumize mulopa na madzi bzidabula. ³⁵Omwe adaona ibzi wachitira umboni, apo umboni bwachebo m'bwachadidi. Akudziwa kuti bzidalewa iye m'bwachadidi Pala kuti imwe mukhulupirirembo.³⁶Thangwera bzinthu ibzi bzidachitika kufuna kukwanirisa manemba, "Neye libodzi la mafupa yache limdzatcholewa lini," ³⁷Pomwe, mafala inango yambati, "Iwo amdzamubzokola iye omwe wapsondewayo."³⁸Bzitamala bzinthu ibzi, Yosefe wa ku Arimateya, nakuti akhali wakupfunza wa Yesu (soma mwakanonono kugopa Ayuda)' adakumbira Pilato penu angatengembo thupi la Yesu. Pilato adamubvumiza. Ndiye Yosefe adabwera achitakula thupi la Yesu. ³⁹Nicodemo adabwerambo, ule ndiye pakutoma adabwera kuna Yesu usiku. Adabweresa chisanganizo cha mure na aloe, pafupi fupi miyezo dzana libodzi.⁴⁰Ndiye iwo adatenga thupi la Yesu achilitsedengera na nguwo zabafuta na bzakununtchira, kuteweza ukhaliri mtemo wa Ayuda pakufuchira matupi. ⁴¹Tsapano pambuto ndipo adakhomewera pale pakhana munda; apo mmundamo mukhana gwinza la tsampanopa lakuti palibe munthu akhadaikhiwa kale. ⁴²Thangwe ikhali nsiku yakukonzekera ya Ayuda apo nakuti gwinzalo likhali pafupi, iwo adamugonesa Yesu momo.

Chapter 20

¹Tsapano machibese ya nsiku yakutoma ya Sumana, kukana mdima, Mariya Magadalene adabwera pagwinzapo mkuona chimwala chitagwinyiwa kuchoka pagzinzapo. ²Ndiye adathamanga kubwera kuna Simoni Petulo na kuna wakupfunza winango ndiwo Yesu akhawakonda, apo adati kuna iwo, "Adamuchosa Mbuya pagwinza pale, apo tikudziwa lini ndiko akamuikha."³Kinangoka Petulo na wakupfunza winango adabula, apo akhayenda pa gwinzapo. ⁴Wense awiri adathamangira pabodzi, apo wakupfunza winangoyo adathamanga kamkulumize patsogolo pa Petulo mkutoma kukafika ndiye pagwinzapo. ⁵Kinangoka kukotama adaona nguwo zabafuta, zitatandika momo, soma iye alibe kupita mkatimo.⁶Simoni Petulo adakafika pambuyo pa iye achipita mkati mwa gwinzalo. Adaona nguwo zabafuta zitatandika momo ⁷na nguwo ndiyo ikhali kumsolo kwache. Ikhalibe kutandika pabodzi na nguwo za bafutazo soma ikhadafunya pambuto payokhambo.⁸Kinangoka wakupfunza winangoyo, omwe adatoma kukafika pagwinza ule, adapitambo mkatimo, apo adaona achikhulupirira. ⁹Thangwe ate kufika nthawe zozo akhanati basi kudziwa manemba kuti iye amdzalamuka kuna anyamuya. ¹⁰Ndiye wakupfunza wale adabwerera pomwe kumuyi.¹¹Soma Mariya akhadaima panja pa gwinzalo kumbalira. Pomwe akhalira, akhadakotamira mgwinzamo. ¹²Iye adaona anjero awiri atabvala bzichena atakhala pansi, winango kumisolo, na winango kunzayo kwa pale ndipo akhadagonesa thupi la Yesu. ¹³Iwo adati kuna iye, "Mkaziwe, msabwanyi ukulira?" Iye adati kuna iwo, "Thangwe adachosa Mbuyangu, apo ndikudziwa lini ndiko akamuikha."¹⁴Pomwe iye adalewa ibzi, adazungunuka achiona Yesu ataima popo, soma alibe kudziwa kuti akhali Yesu. ¹⁵Yesu adati kuna iye, "Mkaziwe, msabwanyi ukulira? Ukupsaga mbani?" Iye akhakumbuka kuti akhali wammunda, apo adati kuna iye, "Mbuya, penu mwamutenga ndimwe, ndiuzeni ndiko mwamuikha, apo ndikamutenge."¹⁶Yesu adati kuna iye, "Mariya." Mariya adazungunuka achiti kuna iye mchi Heberi, "Rabboni" (ndiye kulewa kuti "M'pfunzisi"). ¹⁷Yesu adati kuna iye, "Nampodi kundiphata, thangwe ndikanati kuyenda kudzaulu kuna Baba, soma ndoko kuna abale wangu ukawauze kuti niyenda kudzaulu kuna Babangu na Babanu, na Mulungu wangu na Mulungu wanu." ¹⁸Mariya Magadalene adabwera kudzauza wakupfunzira, "Ndamuona Mbuya," nakuti iye akhadalewa ibzi kuna mkaziyo.¹⁹Maulo ya nsiku yoyo, nsiku yakutoma ya Sumana, misuwo ikhali chitsekere ndiko kukhakhala wakupfunzirako thangwera kugopa Ayuda, Yesu adabwera achidzaima pakati pawo achiti kuna iwo, "Mtendere kuna mwe." ²⁰Atamala kulewa ibzi, adawaonesa manja yache na mbabvu zache. Wakupfunza adasekera pomwe adaona Mbuya.²¹Yesu adalewa pomwe kuna iwo, "Mtendere kuna imwe. Ninga ndimo Baba wanditumira, ndendende ndikukutumanimbo." ²²Pomwe Yesu akhadalewa ichi, adawapumira achiti kuna iwo, "Tambirani Mzimu Wakuchena. ²³Bzakuphonya bza aliyense mum'bzilekererabzo, bzinilekereriwa; bzakuipa bza aliyense mum'bzikoyabzo, bzinikoyeka."²⁴Tomaji, m'bodzi wa khumi na awiri wale, wakuchemeriwa Didimo, akhali lini nawo ndipo Yesu adabwera. ²⁵Wakupfunza winango pambuyo pache adati kuna iye, "Ife tamuona Mbuya." Iye adati kuna iwo, "Pokha pokha nditaona mmanja mwache mbonje za perego, nakubzatika boko langu mu mbabvu zache, ndiye nimkhulupirira bwino."²⁶Patapita nsiku zisere wakupfunza wache akhali mkati pomwe, apo Tomaji akhali nawo. Yesu adabwera nthawe ndizo misuwo ikhadafunga, achiima pampikiti pawo, achiti, "Mtendere kuna imwe." ²⁷Kinangoka iye adati kuna Tomaji, "Fika pano na boko lakolo ubzatike mumbabvu zanguzi. Nampodi kumbakhala wakusaya kukhulupirira,soma mbakhulupirira."²⁸Tomaji adatawira achiti kuna iye, "Mbuyangu na Mulungu wangu." ²⁹Yesu adati kuna iye, "Zjai thangwera kuti wandiona ine, ndiye wakhulupirira. Wakudalisika ni wale akhanati kuona, na kukhulupirira."³⁰Tsapano Yesu adachita bzizindikiro bzina bzizinji pamaso pa wakupfunza, bzizindikiro bzakuti bzikhanati kunembiwa kale m'bukhuli, ³¹soma ibzi bzanembiwa pala mukhulupirire kuti Yesudi ni Mkhirisitu, Mwana wa Mulungu, apo kuti kukhulupirira, mungadakhala na moyo mudzina lache.

Chapter 21

¹Bzitamala bzinthu ibzi Yesu adabzidziwisa pomwe yekha kuna wakupfunza wache panyanza ya Tiberiyo. Umu ndimo iye adabzidziwisira yekha: ²Simoni Petulo akhali pabodzi na Tomaji wakuchemeriwa Didimo, Natanieri waku Kana mu Galileya, wana wa Zebedayo, na wakupfunzira winango wa Yesu. ³Simoni Petulo adati kuna iwo, "Ndikuyenda kukapha nsomba." Iwo adati kuna iye, "Ife, tinibwera namwembo." Adayenda achikapita mumwadiya, soma alibe kupha chinthu usiku bwense.⁴Tsapano, pomwe machibesebese yakhadakwana kale, Yesu adaima pagombe, soma wakupfunza alibe kudziwa kuti akhali Yesu. ⁵Ndiye Yesu adati kuna iwo, "Wanamwe, kodi muna chinthu kuti mkudya?" Iwo adamutawira iye, "Neye." ⁶Iye adati kuna iwo, "Thusani makoka yanu mbali yakumadidi kwa mwadiya wanu, apo mumdzazigumana." Ndiye adathusadi makoka yawo apo alibe kukwanisa kuyapfuwa thangwera kuwanda kwa nsomba.⁷Tsapano wakupfunza ndiwo akhamkonda Yesu adati kuna Petulo, "Ni Mbuya." Pomwe Simoni Petulo adabva kuti akhali Yesu, adabzibvazika malaya mnthupi thangwe (nakuti akhali wakusaya kubvala), achibzithusa mnyanza. ⁸Wakupfunza winangowo adabwera mumwadiya (thangwe akhali lini kutali na gombe, pafupi fupi ma cubiti madzana mawiri kunja), apo akhapfuwa makoka yakudzala na nsomba. ⁹Pomwe adabula kunja kumataka. adaona moto wa masimbe popo na kansomba katabzatikiwa popo na mkate.¹⁰Yesu adati kuna iwo, "Bweresani zina mwansomba mwapha tsampanopazo." ¹¹Simoni Petulo kinangoka adayenda kukanula khokalo kunja, lakudzala na nsomba zikulu zikulu, 153 za izo, soma na zizinji pomwe, khokalo liribe kuphadzuka.¹²Yesu adati kuna iwo. "Bwerani mudzadye matabitchu." Palibe neye wakupfunza m'bodzi adayezera kubvunza, "Ndimwe mbani?" Adadziwa akhali Mbuya. ¹³Yesu adabwera, kutenga mkate, achiwapa iwo, na nsomba pomwe. ¹⁴Aka kakhali kachitatu Yesu kubzidziwisa yekha kuna wakupfunza atalamuka kuna anyamuya.¹⁵Iwo atamala kudya matabitchu, Yesu adati kuna Simoni Petulo, "Simoni mwana wa Yohani, umbandikonda kuposa awa?" Petulo adati kuna iye, "Inde Mbuya, mukudziwa nimbakukondani ine." Yesu adati kuna iye, "Dyesa wana wangu wamabirawa." ¹⁶Adati pomwe kuna iye kachiwiri, "Simoni mwana wa Yohani, umbandikonda?" Petulo adati kuna iye, "Inde Mbuya, mukudziwa kuti nimbakukondani." Yesu adati kuna iye, "Usa mabira yanguya."¹⁷Adati kuna iye kachitatu, "Simoni mwana wa Yohani ine umbandikonda ?" Simoni adaphatiwa na nsisi thangwe Yesu adalewa kachitatu, "Umbandikonda kodi?" Adati kuna iye, "Mbuya, mukudziwa bzense, ¹⁸mukudziwa nimbakukondani." Yesu adati kuna iye, "Dyesa mabira yangu. Indetu, indetu, ndikulewa kuna iwe, pomwe ukhali mnyamata, ukhabzimangira wekha mchiuno mkumbafamba kulikwense ukhafunako, soma pomwe wakulapa, umdzafuthula manja yako, apo munthu winango amdzakumangira mchiuno achimbadzayenda nawe ndiko umfuna lini kuyenda."¹⁹Tsapano Yesu adasewera ibzi kufuna kulatiza ni moda wanyi wakafedwe ndiwo Petulo angadzalemekeze nawo Mulungu. Atamala kulewa ibzi, adati kuna Petulo, "Nditewere ine."²⁰Petulo adazungunuka achiona wakupfunza ndiye Yesu akhamukonda akuwatewera,ule ndiye akhadayadzamira kumbali kukhadakhala Yesu pakulalira ndiye akhadalewa kuti, "Mbuya, mbani amdzakuperekaniyo?" ²¹Petulo adamuona iye kinangoka achiti kuna Yesu, "Mbuya, munthu umweyu amdzachita chani?"²²Yesu adati kuna iye, "Penu nimfuna kuti iye akhale ate ine kubwera, iwepo unabzo basa lanyi?" Nditewere ine." ²³Ndiye mafalaya yadabveka pakati pa abalewo, kuti wakupfunza umweyo amdzafa lini. Chensecho Yesu alibe kulewa kuna Petulo kuti wakupfunza winango amdzafa lini, soma, "Penu nimfuna kuti iye akhale ate ine kubwera, iwepo unabzo basa lanyi?"²⁴Uyu ngwakupfunza ndiye ambachitira umboni bwa bzinthu ibzi, na ndiye adanemba bzobzi, apo tikudziwa kuti umboni bwachebu m'bachadidi. ²⁵Pana bzinthu pomwe bzinango bzizinjitsa ndibzo Yesu adachita. Chingadakhala chirichense chidanembiwa, nimganiza kuti neye dziko lapansi palokha lingadakwanisa lini kukhala na mbuto ya mabukhu ndiyo yangadanembiwayo.

Acts

Chapter 1

¹Mafala ya kutoma ndidanemba, Teofilo, adalewa bzense ndibzo Yesu adatoma kuchita na kupfunzisa, ²ate nsiku ndiyo iye adatakuliwa kuyenda kudzaulu, atapereka bzitongi kudzera mwa Mzimu Wakuchena kuna wakupfunzira ndiwo akhadawasankhula. ³Kutamala kubonera kwache, adabzionesera yekha wamoyo kuna iwo na bzitsimikizo bzizinji bzakuphata moyo. Kwa nsiku makumi manayi iye adaonekera kuna iwo, achisewera bza ufumu bwa Mulungu.⁴Pomwe iye adagwezekana nawo pabodzi, adawatonga iwo kuti nampodi abule mu Yerusalemu, soma kudikhira lonjezo la Baba, bza ndiye adamuti, ''Mudabva kuna ine ⁵kuti Yohani akhabatizadi na madzi, soma imwe mumdzabatiziwa na Mzimu Wakuchena nsiku zakuchepa zikudzazi.''⁶Pomwe iwo adagumana pabodzi adamubvudza iye, "Mbuya, kodi nthawe ino mumdzabwezeresa ufumu ku Isaraeri?'' ⁷Iye adati kuna iwo, ''Mbzakuti lini pala imwe mudziwe nthawe na nyengo ndizo Baba adaziikha mu utongi bwa iye yekha. ⁸Soma mumdzatambira mphamvu nthawe ndizo Mzimu Wakuchena umdzagwera pa imwe, apo mumdzakhala mboni zangu mu Yerusalemu na mu Yudeya mwense kubodzi na mu Samariya, na kumalekezero ya dziko lapansi.''⁹Pomwe Mbuya Yesu adalewa bzimwebzi, pomwe iwo akhanyang'anisa kudzaulu, iye adatakuliwa, apo mtambo udamumpsinkha iye mmaso mwawo. ¹⁰Pomwe iwo akhanyang'anisisa kudzaulu pomwe iye akhayendapo, mwachidzidzi, amuna awiri adaima pambali pawo atabvala bzichena. ¹¹Iwo adalewa, ''Imwe amuna wa mu Galileya, thangweranyi mukuima apa kunyang'anisa kudzaulu? Yesu uyu ndiye watakuliwa kuyenda kudzaulu, amdzabwerera pomwe kulingana ninga tenepayu mwamuona akuyendera kudzaulupa.''¹²Kinangoka iwo adabwerera ku Yerusalemu kuchoka kuphiri lakuchemeriwa Azitona, ndilo liri kufupi na Yerusalemu, ulendo bwa nsiku ya Sabudu. ¹³Pomwe iwo adafika, adakwira msubi ya mdzaulu, komwe akhakhala. Akhali Petulo, Yohani, Yakobo, Andireya, Filipi, Tomaji, Batumeyo, Mateu, Yakobo mwana wa Alifeyu, Simoni wa Zelote, na Yuda mwana wa Yakobo. ¹⁴Iwo wensene akhakangalika na chakulinga chibodzi cha pemphero, pabodzi na akazi, na Mariya mai wache wa Yesu, na abale wache.¹⁵Nsiku zimwezo Petulo adaima pampikiti pa abale, pafupifupi madzina dzana na makumi mawiri 120, achilewa, ¹⁶''Abale, bzikhalibwino kuti manemba yakwanisiwe, kuti Mzimu Wakuchena udaseweratu pakutoma na pakamwa pa Davide bzakuguma Yudasi, omwe adsatsogolera omwe adakamanga Yesu.¹⁷Pakuti iye akhali m'bodzi wa ife, achitambira nawo mbali ya utumiki ubu.'' ¹⁸(Tsapano munthu uyu adagula munda na bzomwe adatambira pa kuipa kwache, apo popo adagwa chamsolo, thupi lache lichitumbuka, apo matumbo yache yensene yadafwantchuka panja. ¹⁹Wense wakukhala mu Yerusalemu adabva bzimwebzi, ndiye mundayo mchiseweredwe chawo adauchemera ''Akeldama,'' ndiko kuti, ''Munda wa Mulopa.'')²⁰"Nakuti bzidanembiwa mu Bukhu la Masalimo, 'Munda wache mbaukhale matere, apo nampodi kubvuma neye munthu m'bodzi yekha kukhala momo'; 'Winango mba apite nkhankha yache ya unyang'aniro.'²¹Mpsakufunika, tsono, kuti m'bodzi wa amuna ndiwo adaperekeza nafe panthawe yense ndiyo Mbuya Yesu akhapita achibula pakati pathu ife, ²²kutoma pa ubatizo bwa Yohani kufikizana nsiku ndiyo iye adatakuliwa kuyenda kudzaulu kuchoka pakati pathu, akhale mboni na ife ya mmukiro wache.'' ²³Iwo adaikha patsogolo amuna awiri, Yosefe wakuchemeriwa Barsaba, omwe akhachemeriwa pomwe Yusto, na Matiya.²⁴Iwo adapemba achiti, ''Imwe, Mbuya, mumbazindikira mitima ya wanthu wensene, ndiye zimbulani nguponi mwa awiriwa ndiye imwe mwamusankhula ²⁵kupita nkhankha ya utumiki na utumwi ndipo Yudasi adapanduka achiyenda kumbuto yakudziwa yekha.'' ²⁶Iwo adatchita m'bvimo, apo udalatiza Matiya, achimulewengera na wakupfunza khumi na m'bodzi wale.

Chapter 2

¹Pomwe nsiku ya Pentekositi idakwana, wense akhali pabodzi pambuto ibodzi. ²Mwachidzidzi, mafala ninga kuvunga kwa chonzi champhamvu yadabveka kuchoka kudzaulu, yachidzala mnyumba yense ndiyo iwo akhadakhala. ³Yadaoneka kuna iwo ninga malirime ya moto ndiyo yadagawikana, yachikhala pa munthu aliyense payekha payekha. ⁴Wensene adadzaziwa na Mzimu Wakuchena apo adayamba kulewalewa malirime inango, nakuti Mzimu udawapa kukwanisa.⁵Tsapano mukhana Ayuda wakukhala mu Yerusalemu, amuna wakunamata, kuchokera dziko lirilense lapansi. ⁶Pomwe mafalaya yadabveka, thimu lawanthu lidabwera pabodzi lichidzungaira thangwe aliyense adabva iwo zjai akusewera chiseweredwe chache chache. ⁷Iwo adadabwa achisewera; achiti, ''Chadidi, wensene akusewerawa mba a Galileya lini amwewa?⁸Thangweranyi tikuwabva iwo, aliyense ali mchisewerredwe chathu ndicho tidabaliwa nacho? ⁹Aparti na Amedi na Aelami, na wale wakukhala mu Mesopotamia, m'Yudeya, na m'Kapadokiya, mu Ponto na mu Asiya, ¹⁰Frugiya na Pamfuliya, mu Aigupto na mphimpha ya Libya kufupi na Kurene, na alendo wakuchokera ku Roma, ¹¹Ayuda na wakupanduka, Akrete, na Aarabu, tikuwabva akusewera bziseweredwe bzathu kuguma mabasa makulu ya Mulungu.''¹²Wense adadabwisika achimalidwa nzeru; achiti kuna wina na mwayache, "Kodi bzimwebzi bzikuthanthauza chani?'' ¹³Soma winango akhawaseka, achilewa, "Akhuta vinyu walero."¹⁴Soma Petulo adaima pabodzi na khumi na m'bodzi wale, iye adalewa mwa kukwiza mafala, achilewa kunaiwo, "Amuna wa m'Yudeya na imwe mwense wakukhala ku Yerusalemu, ibzi mbabzidziwike kuna imwe; bveserani mafala yanguya. ¹⁵Thangwe wanthuwa alibe kuledzera ninga ndimo imwepo mukuganizira, pakuti ikadali nthawe yachitatu yansiku.¹⁶Soma ibzi ndibzo bzidaseweriwa kudzera mwa mneneri Yoeli: ¹⁷'Zimdzakhala nsiku zakumaliza,' Mulungu wati, 'Nimdzatsanulira Mzimu wangu pa thupi lirilense. Wana wanu wachimuna na wachikazi amdzabvimira, anyamata wanu amdzaona masomphenya, na akulu amdzalota matulo.¹⁸Chadidi pa akapolo wangu na akapolo wachikazi mu nsiku zozo nimdzatsanulira Mzimu wangu, apo amdzabvimira. ¹⁹Nimdzaonesa bzakudabwisa mu thambo la kudzaulu na bzizindikiro padziko lapansi, mulopa, moto, na mphepo ya utsi.²⁰Dzuwa limdzasandulika mdima na mwezi kukhala mulopa ikanati kufika nsiku ikulu na yakuonekera ya Mbuya. ²¹Bzimdzakhala kuti aliyense wakudzachemera padzina la Mbuya amdzapulumusiwa.'²²Amuna wa mu Isaraeri, bveserani mafalaya: Yesu waku Nazareti akhali munthu wakuchokera kwa Mulungu na bzakuchita bzamphamvu na bzakudabwisa na bzizindikiro bzomwe Mulungu adabzichita kudzera mwa iye pakati panu, ninga ndimo imwe mwekha mukudziwira. ²³Munthu umweyu adaperekiwa na uphungu bwakuikhiwa na kudziwikiratu na Mulungu; apo imwe, na boko la wanthu wakusaya kuyeruzika, mudamupha pakumukhomera pa mtanda. ²⁴Soma Mulungu adamulamusa, kumutsudzula ku bzakuwawa bza imfa, thangwe bzikhali bzakusaya kukwanisika kuna iye kuphatiwa nayo.²⁵Nakuti Davide akulewa bza iye, 'Ndidaona Mbuya nthawe zense pamaso pangu, thangwe ali ku boko langu la madidi kuti ningasinthike. ²⁶Mwa ichi mtima wangu udadekedwa na lirime langu kusekera. Thupi langu pomwe limdzakhala mchidikiriro.²⁷Thangwe mumdzasiya lini moyo wangu ku Hade, ayai kubvuma Wakuchena Wanu kukaona kubvunda. ²⁸Mwandidziwisa ine njira za moyo; mumdzandidzala na chisekerero pa maso panu.'²⁹Abale, mpsabwino kuna ine kusewera kuna imwe padecha bza m'bereki ule Davide, kuti iye adafa na kufuchiriwa kubodzi, apo nthutu yache ikana ife mpakana nsiku ya lero lino. ³⁰Ndiye iye akhali mneneri apo adadziwa kuti Mulungu akhadalumbirira na lumbiro kuti amdzaikha m'bodzi wachipaso cha mchiuno mwache pa kadera yache ya ufumu. ³¹Iye adaoneratu bzakudzachitika kutsogolo na kulewalewa bza mmukiro wa Mkhrisitu, kuti alibe kumulekerera ku Hade, ayai thupi lache kuona kubvunda.³²Yesu umweyu---Mulungu adamulamusa, omwe ife tensene ni mboni. ³³Ndiye, pakukwiziwa kuboko lamadidi la Mulungu na pakutambira lonjezo la Mzimu Wakuchena kuchoka kuna Baba, watsanulira bzomwe mukuona na kubva.³⁴Nakuti Davide alibe kukwira kudzaulu, soma adati yekha, 'Mbuya adati kuna Mbuyangu, ''Khalani kuboko langu la madidi ³⁵ate ndiikhe awengi wako kukhala kadera yakupondera nzayo zako.'' ³⁶Tsono, alekeni wa nyumba ya Isaraeri akadziwe kuti Mulungu wamuikha iye kukhala Mbuya na Mkhirisitu kubodzi, yesu uyu ndiye imwe mudamukhomera pomtanda.''³⁷Tsapano pomwe iwo adabva bzobzi, adalasiwa mmitima yawo, achiti kuna Petulo na atumwi wensene, ''Abale, tichite chani?'' ³⁸Ndiye Petulo adati kuna iwo, ''Lapani mubatiziwe, aliyense wa imwe, mudzina la Yesu Mkhirisitu pala chikhululukiro cha bzakuphonya bzanu, apo mumdzatambira mphaso ya Mzimu Wakuchena. ³⁹Nakuti lonjezo liri kwa imwe na wana wanu na kwa wense ndiwo ali kutali, wense ndiwo Mbuya Mulungu wathu amdzawachemera.''⁴⁰Na mafala mazinji adawachitira umboni achiwadandaulira iwo, kuti, ''Mubzipulumuse kuna mbwado uyu wakugonyoka gonyoka.'' ⁴¹Ndiye iwo adatambira mafalayo achibatiziwa, apo kuwaphatanidza nsiku yoyo pafupifupi wanthu madzana matatu. ⁴²Iwo adabzipereka kuna atumwi mchipfunziso na mchiyanjano, mu kunyema kwa mkate na mmapembo.⁴³Mantha yadagwera munthu aliyense apo bzakudabwisa na bzizindikiro bzizinjitsa bzidachitika kudzera mwa atumwi. ⁴⁴Wense omwe adakhulupirira akhali pabodzi achimbakhala nabzo bzense bzakudyerana, ⁴⁵achimbagulisa bzombo na bzinthu bzao mkumbabzigawa kuna wense, malingana na kusaya ndiko aliyense akhanako.⁴⁶Tenepo nsiku na nsiku akhali chikhalire na chakulinga chibodzi mkachisi. Iwo adabedula pomwe mkate mnyumba zawo, achigawana chakudya pabodzi mwa nsangala na mitima yakukomedwa, ⁴⁷kutenda Mulungu na kuchitira bzabwino wanthu wense, apo nsiku zense Mbuya akhawathimizira kuwanda kwawo wale wakuti apulumusiwe.

Chapter 3

¹Tsapano Petulo na Yohani akhakwira kuyenda kukachisi pa nthawe yampembo, nthawe zipfemba. ²Tsapano munthu wakupunduka kuchokera mchiberekero cha mayi wache akhadamutakula kuyenda pa msuwo wa kachisi wakuchemeriwa Wakudeka. Akhamutula popo nsiku zense kuti ambakumbire wale wakugwata kuyenda mkachisimo. ³Pomwe iye adaona Petulo na Yohani atasala pang'ono kupita mkachisimo, adatchatcha kuwakumbira.⁴Petulo, pakumunyang'anisisa maso yache, na Yohani, adati, ''Tinyang'anise ife.'' ⁵Wakupundukayo adawanyang'anisa, kudikhirira kutambira chinthu kuchoka kuna iwo. ⁶Soma Petulo adati, ''Ndiribe siriva na golide, soma chomwe ndinacho, nimkupa. Mudzina la Yesu Mkhirisitu waku Nazareti, famba.''⁷Kumuphata boko lamadidi, Petulo adamulamusa, apo kamkulumize nzayo na mpfundo zamunthuyo zidalimba. ⁸Kunzandamuka, munthu wakupundukayo adalamuka achiyamba kufamba; achipita pabodzi na Petulo na Yohani mkachisimo, kufamba, kumogamoga, na kumbatenda Mulungu.⁹Wanthu wense adamuona akufamba zjai na kutenda Mulungu, ¹⁰Iwo adamuzindikira kuti ngumweule akhakumbira wanthu pa Msuo Wakudeka wakachisiyo; apo adadzaziwa na kudabwa na kudabwisika thangwera ndibzo bzidachitika kuna iye.¹¹Pomwe akhadaphatamira kwa Petulo na Yohani, wanthu wense adathamanga pabodzi kuna iwo mkhumbi lakuchemeiwa la Solomoni, uku akudabwa maninge. ¹²Pomwe Petulo adaona ibzi, adawatawira wanthuwo, ''Imwe amuna waku Isaraeri, thangweranyi mukudabwa? Thangweranyi mukunyang'anisa maso yanu paife, ninga kuti tamuchitisa kufamba na mphamvu yathu yatekha ayai chinamato chathu?¹³Mulungu wa Abraham, na Isaki, na Yakobo, Mulungu wa makolo yathu, walemekezeka mtumiki wache Yesu. Ngule omwe mudampereka na kumulamba pamaso pa Pilato, pomwe iye akhadakumbuka bza kumtsudzula. ¹⁴Mudalamba Wakuchena na Wakulungama, muchikumbila kuti akupasireni munthu wakupha.¹⁵Imwe mudapha Mwenekachiro moyo, omwe Mulungu adamulamusa kuna wakufa apo ife ndife mboni ya bzimwebzi. ¹⁶Mukhulupiriro la mudzina lache, dzina lache lidakonza munthuyu, omwe mumbamuona na kumudziwa, wamphamvu zache. Chikhulupiriro ndicho mkudzera mwa Yesu chamupasa chikhulupiro ichi chabwino pamaso pa imwe mwense.¹⁷Tsapano, abale, ine ndikudziwa kuti imwe mudachita mwakusaya kudziwa, ninga ndimo adachitira atongi wanu. ¹⁸Soma bzinthu ndibzo Mulungu adasewereratu na milomo ya aneneri wense, kuti Mkhirisitu wache anzabonera, tsapano wakwanirisa.¹⁹Lapani, tsono, bwererani, kuti bzakuipa bzanu bzipfudziwe, ²⁰nakuti nthawe yakutsitsimuka ibwere kuchoka kuna mbuya; nakuti angatumize Mkhirisitu omwe adasankhuliwa pala imwe.²¹Iye ni M'bodzi ndiye kudzaulu kumutambire ate nthawe ya kubwezeresa bzinthu bzense, ndibzo Mulungu adasewera kuchoka kunthawe zakale na pakamwa pa aneneri wache wakuchena. ²²Mose chadidi adati, 'Mbuya Mulungu anzalamusa mneneri ninga mine pakati pa abale wanu. Mudzamutetekere bzense ndibzo amdzakuuzani. ²³Bzinzachitika kuti munthu aliyense ndiye amdzabvera lini mneneri umweyo amdzadzongeka kwenekwene kuchoka pampikiti pa wanthu.'²⁴Inde, aneneri wense kuyambira Samueri na omwe adabwera pambuyo pa iye, adasewera na kulengeza bza nsiku zimwezi. ²⁵Imwe ndimwe wana wa aneneri na wampangano ndiwo Mulungu adachita na abereki wanu, Ninga ndimo adati kuna Abulahamu, 'Mumbeu yako mabanja yense ya padziko lapansi yamdzadalisiwa.' ²⁶Mulungu atalamusa wakutumikira wache, adamutumiza iye kwakutoma kuna imwe, kuti akudaliseni pakubweza aliyense wa imwe ku bzakuphonya bzanu."

Chapter 4

¹Pomwe Petulo na Yohani akhalewalewa kuna wanthu, wansembe na mdindo wa mkachisi na Asaduki adabwera pa iwo. ²Iwo adaipidwa kwenekwene thangwe Petulo na Yohani akhalalikira wanthu na kupfunzisa mwa Yesu bza kulamuka kwa anyamuya. ³Iwo adawaikha manja achiwathusa mkaoko ateye machibese yache, nakuti zjai yakhali maulo. ⁴Soma wanthu azinji omwe akhadabva mafalayo adakhulupirira; apo kuwanda kwa amuna omwe adakhulupirirawo akhali pafupifupi madzana machanu.⁵Bzidachitika kuti machibeseyo atongi wao, akulu, na anembi adagwezekana pabodzi mu Yerusalemu. ⁶Anasi mkulu wa ansembe akhali popo, na Kayafa, na Yohani, na Alesandro, na wensene omwe akhali abale wa mkulu wansembe. ⁷Pomwe adakhazika Petulo na Yohani pakati pawo, adawabvunza, ''Na mphamvu zayani, ayai mmudzina la mbani, mwachitira ibzi?''⁸Kinangoka Petulo, pakudzaliwa na Mzimu Wakuchena, adati kuna iwo, ''Imwe atongi wawanthu, na akulu, ⁹penu tirikutongewa lero thangwera mabasa yabwino ndiyo tidachita kuna wakudwala ule, na manera yanyi ndiyo yadalimbisa munthuyu, ¹⁰chidziwike kuna imwe na kuna wanthu wense wa mu Israeri kuti munthuyu waima apayu walimba mudzina la Yesu Mkhirisitu waku Nazareti, omwe mudamumanika ule, soma omwe Mulungu adamulamusa kwa anyamuya.¹¹Yesu Mkhirisitu ni mwala ndiwo amisiri adaulamba soma udasanduka wakufunikira. ¹²Mulibe chipulumuso mwa winango aliyense, nakuti palibe dzina linango pansi pa thambo lakudzaulu lakupasiwa pa wanthu ndilo tikuthemera kupulumuka nalo.''¹³Tsapano ataona kulimbika mtima kwa Petulo na Yohani nakuzindikira kuti akhali wakusaya kupfunza na wakupulukira, adadabwa, pakuzindikira kuti Petulo na Yohani adakhala na Yesu. ¹⁴Thangwe adaona munthu omwe adalimbisiwayo ataima na iwo, iwo alibe kuuona mulomo wakugaza.¹⁵Soma atawatonga kuti abule pa mbuto ya kutongerayo, adasewera okhaokha. ¹⁶Adati, "Tichite nawo tani wamthu amwewa? Thangwe chizindikiro chakuzindikirika chachitiwa na iwo, apo ni umboni kuna wanthu wensene wakukhala mu Yerusalemu, mwakuti tingagazembo lini. ¹⁷Soma pakufuna kuti nampodi yafike kutali kuna wanthu, mbatiye tiwachenjeze kuti nsampodi asewere pomwe kuna munthu aliyense mdzina loli.'' ¹⁸Kinangoka adawachemera achiwatonga kuti nampodi kulewalewa ayai kupfunzisa pomwe mdzina la Yesu.¹⁹Soma Petulo na Yohani adatawira achiti kuna iwo, ''Tongani, penu pamaso pa Mulungu mbzakuthemera kubvera imwepo ayai iyeyo. ²⁰Tingakwanise lini kulekeza kusewera bzomwe taona na kubzibva.''²¹Atapitiriza kuchenjeza Petulo na Yohani, adawaleka ayende. Iwo alibe kukwanisa kugumana thangwe lirilense la kuwalangira, thangwe wanthju wensene akhalemekeza Mulungu pa bzense bzidachitika. ²²Munthu ndiye adatambira chizindikiro cha kulimbisiwayu akhali wakuposa magole makumi manayi.²³Atsatsudzuliwa, Petulo na Yohani adabwera kuna wanthu wawo achidzasimba ndibzo akulu wa ansembe wensene na akulu adalewa kuna iwo. ²⁴Pomwe adabva, adakwiza mafala yawo na mtima ubodzi kuna Mulungu achiti, ''Mbuya, mudalenga kudzaulu na dziko lapansi na nyanza, na bzense bziri momo. ²⁵Mudasewera na Mzimu Wakuchena na pakamwa pa mtumiki wanu, babathu Davide, 'Thangweranyi madziko ya Wamitundu yadakalipa, na wanthu kulingirira bzakusaya basa?'²⁶Mudati, 'Mafumu yadziko lapansi yadakontchezana pabodzi, na atongi kugwezekana pabodzi kulimbana na Mbuya, na kulimbana na Mkhirisitu wache.'²⁷Mchadidi, Herodi na Pontiyo Pilato, pabodzi na Wachikunmja na wanthu wa Isaraeri, adagwezekana pabodzi mumzinda uyu kulimbana na mtumiki wanu Yesu, omwe mudamudzoza. ²⁸Iwo adagwezekana pabodzi kuchita bzense ndibzo manja yamu na nzeru zanu zidakumbukiratu bzimdzachitika.²⁹Tsapano, Mbuya, adaona machenjezo yawo achiyapereka kuna atumiki wanu kuyasewera mafala yanu na mtima. ³⁰Futhula boko lako kuti ulimbise na kupereka bzizindikiro na bzakudabwisa kudzera mwa mtumiki wanu wakuchena mtima Yesu.'' ³¹Atamala kupemphera, pambuto ndipo akhadagwezekanapo padatekenyeka, apo adadzaziwa na Mzimu Wakuchena achisewera mafala ya Mulungu mwakulimbika mtima³²Azinji wa wanthu wakukhulupirirawo akhali wa mtima ubodzi na moyo ubodzi. Palibe ndiye adalewa kuti chomwe akhanacho mchache cha iye yekha, soma akhanabzo bzense bzachidyerano. ³³Na mphamvu zizinji atumwi akhalalika bza umboni bwawo bwa mmukiro wa Mbuya Yesu, apo chisomo chikulu chikhali pa iwo wense.³⁴Pakhalibe munthu pakati pawo wakusaya chinthu, nakuti wense akhana minda neye ming'ono tani ayai nyumba akhagulisa achibweresa kobiri zache zomwe adagulisazo ³⁵achidzazitula panzayo pa atumwi, apo zikhagawidwa kuna aliyense malingana na kusaya kwawo.³⁶Yosefe, omwe atumwi akhamuchemera Banaba (omwe kuthumbusula kwache ni Mwana wa chilimbikiso), mu Levi, mwamuna waku Kupro, ³⁷adagulisa munda wache achibweresa kobiri mkudzazitula panzayo za atumwi.

Chapter 5

¹Tsapano munthu winango dzina lache Hananiya, na Safira mkazi wache, adagulisa mbali ya bziinthu bzawo, ²achipambula zinango mwa kobiri zomwe adagulisazo (mkazi wache adadziwambo bzimwebzi), achibweresa zinango zakusalazo achidzazitula panzayo za atumwi.³Soma Petulo adati, Hananiya, thangweranyi Satana wadzala mumtima mwako mkunyengeza Mzimu Wakuchena kubisa nsengwa yamunda? ⁴Pomwe ukhanati kuugulisa, ukhali lini wako kodi, apo utagulisa ukhali lini mmanja mwako? Thangweranyi chidapita ichi mumtima mwako kuchita terepayu? Ulibe kunyengeza wanthu, soma Mulungu.'' ⁵Pakubva mafalaya, Hananiya adagwa pansi achipuma kakumaliza, apo mantha makulu yadagwera wensene ndiwo adabva ibzi. ⁶Alumbwana adalamuka achimutsedengera tsedengera, ndipo iwo adamutakulira panja achikamufuchira iye.⁷Patamala pafupifupi nthawe zitatu, mkazache adabwera momo, neye kudziwa ndicho chidachitika. ⁸Petulo adati kuna iye, ''Ndiuze ndimo mudagulisira munda kuti njakuti.'' Iye adati, "Inde, njakuti.''⁹Ndiye Petulo adati kuna iye, ''Thangweranyi kuti mudaphatizana pabodzi kuyezera Mzimu na Mbuya? Nyang'ana, nzayo za amuna ndiwo afuchira bayako ziri pamsuwo, apo amdzakutakulira panja iwepo. ¹⁰''Iye kamkulumize adagwa pansi panzayo zache achipuma kakumaliza. Pomwe alumbwana adabwera momo, adagumana iye zjai wasaika, achimutakulira panja mkumufuchira pamphepete pa bayache. ¹¹Mantha makulu yadaphata mpingo wense na kuna wensene wakubva bzinthu bzobzo.¹²Bzilatizo bzizinjitsa na bzakudabwisa bzidachitika pakati pa wanthu kudzera mmanja mwa atumwi. Iwo akhali wensene na mtima ubodzi Mkhumbi la Solomoni. ¹³Soma palibe wakusalawo adalimba mtima kuphatizana nawo; soma, wanthu adawakuza.¹⁴Wakukhulupirira azinji adathimizirika basi kuna Mbuya, mathimu ya amuna na akazi, ¹⁵mwakuti akhambanyamula wanthu kuyenda nawo mmisewu mkuwagonesa pa makama na mphasa, pala kuti Petulo angambagwata, chibvulubvuli chache chikhuye pa wina waiwo. ¹⁶Padagwezekana pomwe wanthu azinji kuchoka mmizinda yakuzungulira Yerusalemu, kubweresa atenda na wakutsautsika na mizimu yakunyansa, apo wensene adalimbisiwa.¹⁷Soma mkulu wansembe adaima pabodzi na wensene ndiwo akhali nawo (omwe akhali wachipambuko cha Asaduki); ¹⁸achidzaziwa na kuipidwa mkuikha manja pa atumwi, achiwathusa mkadeya ya wanthu wapezi.¹⁹Ndiye nthawe ya usiku mngero wa Mbuya adafungula misuwo ya kadeyayo achiwabulisa panja, achiti, ²⁰''Ndokoni, mukaime mkachisi mukalewelewe kuna wanthu mafala yensene ya moyo uno.'' ²¹Pomwe iwo adabva bzobzi, adakapitadi mkachisi machibese kukapfunzisa. Soma mkulu wa ansembe adabwera, na iwo akhanawo omwe na wakutonga milandu pabodzi, akulu wensene wa wanthu wa Isaraeri, achiwatuma kukadeya kukabweresa atumwi.²²Soma anyamata omwe adayendawo alibe kukawagumana iwo mkaokomo, apo adabwerera kudzalewa, ²³''Takagumana kaoko iri chifungire na alindiri ataima pamsuwo, soma pomwe taifungula, tiribe kugumana munthu mkatimo.''²⁴Tsapano pomwe kapitawo wa kachisi na mkulu wa ansembe adabva mafala yoya, nzeru zidawamalira kuti bzachitika tani. ²⁵Kinangoka winango adabwera kudzawauza, ''Wanthu mudawafungira mkaoko wale adaima mkachisi akupfunzisa wanthu.''²⁶Tenepo kapitawo adayenda na alumbwana kukawabweresa, soma mwakusaya chiwawa, thangwe akhagopa wanthu, kuti angawabome na minyala. ²⁷Pomwe adawabweresa iwo, adawakhazika pambuto yakutongera milandu. Mkulu wa ansembe adawabvunza iwo, ²⁸kulewa kuti, ''Tidakutongani na chitongi nampodi kupfunzisa mdzina iri, soma nyang'anani mwadzala Yerusalemu na chipfunziso chanu na kufuna kutibweresera mulopa wa munthu ule kuna ife.''²⁹Soma Petulo na atumwi adatawira, ''Timfunika kubvera Mulungu kuposa wanthu. ³⁰Mulungu wa abereki wathu adalamusa Yesu, omwe mudamupha pakumumanika pamuti. ³¹Mulungu adamukwiza kuboko lache la madidi kukhala mtsogoleri na mpulumusi, kuti apereke kulapa ku Isaraeri, na kulekerera bzakuipa. ³²Ndife mboni ya bzinthu bzobzi, mtenepo pomwe na Mzimu Wakuchena, omwe mulungu wapa omwe ambamubvera iye.''³³Pomwe atongi wakutonga milandu adabva bzobzi, adakalipa mwakuti akhafuna kuwapheratu atumwiwo. ³⁴Soma Mfarisi wakuchemeriwa Gamarieri, mpfunzisi wa mitemo ya utongi omwe akhalemekeziwa na wanthu wensene, adaima pamaso pa wakutonga milanduwo achitonga kutenga wanthuwo kuwabulisa panja kwa kanthawe kakuchepa.³⁵Kinangoka adalewa kuna iwo, ''Amuna waku Isaraeri, chanjerani bwino na ndibzo mumkufuna kuchita na wanthu amwewa. ³⁶Nakuti zikanati kufika nsiku zino adabvekera Teuda adaima achilewa kuti iye akhale winango, ndiye wanthu wina adaphathikana naye, pafupi fupi madzana manayi, yadaphathikana naye. Iye adaphiwa, apo wense ndiwo akhamubvera adamwazikana achimala. ³⁷Atamala munthu iweyu, Yuda waku Galileya adabvekera munsiku za kanembera achikusa wanthu kumutewera iye. Iye adadzongewa, na wensene akhamubverawo adabalalikana.³⁸Tsapano ndikulewa kuna imwe, khalani kutali na wanthu awa alekeni, thangwe penu uphungu ayai basali ndakuchoka kuna wanthu, muniligonjesa. ³⁹Soma penu nda Mulungu, munikwanisa lini kuwagonjesa; zjai munioneka kuti mukulimbana na Mulungu.'' Ndye iwo adanyengerereka.⁴⁰Kinangoka adachemera atumwi wale mkutondo kuwatchanga mkuwatonga kuti nampodi alewelewe pomwe mdzina la Yesu, achiwaleka kuyenda. Iwo ⁴¹adabula pamaso pa wakutonga milanduwo alikusekera kuti adayesiwa wakuthemera kubonera thangwera Dzina lache. ⁴²Atamala popo adapitiriza basi mkachisi na nyumba na nyumba kupfunzisa na kulalikira mafala yabwino kuti Mkhirisitu ni Yesu.

Chapter 6

¹Tsapano nsiku zozo pomwe wakupfunza akhafamba achiwanda, dandaulo la Ayuda wa chi Heleniste lidayambika pa Aheberi, thangwe wamasiye wawo adayebweka pa chithandizo cha bzakugawa gawa bza nsiku na nsiku.²Khumi na awiriwo adachemera thimu la wakupfunzira kuna iwo achiti, ''Mpsabwino lini kuti ife titule pansi mafala ya Mulungu kutumikira pakudyera. ³Ndiye musankhule, abale, amuna khumi kuchoka mwa imwepo, amuna wa mbiri yabwino, wakudzala na Mzimu na nzeru, omwe tiwaikhe kukoya basa iri. ⁴Tingakhala ife, timdzalimbika mmapembo na kutumikira mabasa ya Mbuya.''⁵Kusewera uku kudakomera thimu lensene. Ndiye padasankhula Sitifano, munthu wakudzala na chikhulupiriro na Mzimu Wakuchena, na Filipi, Prokoro, Nikanora, Timo, Parmena na Nikolao ndiye wakupanduka waku Antiokea. ⁶Wakukhulupirirawa adawabweresa wanthu amwewa pamaso pa atumwi, omwe adapemba achiwabzatika manja.⁷Ndiye mafala ya Mulungu yadalemwa kumwazika, apo mbogo ya wakupfunza mu Yerusalemu idanyanyiratu kuwanda chaibzo, apo mbogo izinji ya wansembe adasanduka wakubvera ku chikhulupiriro.⁸Tsapano Sitifano, wakudzala na chisomo na mphamvu, akhachita bzakudabwisa na bzizindikiro bzizinji pakati pa wanthu. ⁹Soma padayambika wanthu winango wakusunagoge yakuchemeriwa sunagoge ya Wanthu wakutsudzuliwa, wa Akurenayo na Aalesandreyo, na wina wakuchoka ku Kilikiya na Asiya. Wanthu amwewa akhambagazana na Sitifano.¹⁰Soma alibe kukwanisa kulimbana na nzeru na Mzimu omwe Sitifano akhasewerera. ¹¹Kinangoka adadicha amuna winango kuti alewe, ''Tabva Sitifano akusewera makiriyado kuguma Mose na Mulungu.''¹²Iwo adanyosa wanthu, akulu, na anembi, apo adafenderera Sitifano achimuphata mkumubweresa pakati wa mbuto ya wakutonga milandu, ¹³Iwo adabweresa mboni zakunama, zomwe zidati, ''Munthu umweyu akulekeza lini kusewera mafala yakunyoza mbuto yakupambulika na chitongi. ¹⁴Thangwe tamubva akusewera kuti Yesu waku Nazareti amdzadzonga mbuto ino na kuchinja mitemo ndiyo Mose adatisiira ife.'' ¹⁵Aliyense ndiye akhadakhala pa mbuto yakutongera milandupo adanyang'anisisa maso yawo pa iye achiona nkhope yache zjai ninga ya mnjero.

Chapter 7

¹Mkulu wansembe adati, ''Kodi bzimwebzi mpsachadidi?'' ²Sitifano adati, ''Abale na azibaba bveserani: Mulungu wa ulemerero adaonekera kuna m'bereki wathu Abulahamu pomwe akhali ku Mesopotamiya, akanati kukhala mu Harani; ³adati kuna iye, 'Siya dziko lako na abale wako, uyende kudziko ndilo nimkulatiza ine.'⁴Kinangoka adachoka mu dziko la Akaldayo achikakhala ku Harani; kuchoka koko, babache atasaika, Mulungu adamubweresa mdziko iri, ndilo mukukhala pakali pano. ⁵Alibe kumupa cholowa chache momo, neye, neye pakukwana kuponda nzayo zache zokha. Soma adalonjeza---napo kuti Abulahamu akhanati kukhala na mwana---kuti angadamupa dziko ngati chache cha iye na kuna mbeu yache atapita iye.⁶Mulungu akhasewera kuna iye ninga tenepayuletu, kuti mbeu yache imdzakhala kwa kanthawe mdziko lachilendo, nakuti wakukhala momo amdzawatenga ukapolo na kumbawaboneresa kwa magole madzana manayi. ⁷Soma nimdzayeruza dziko ndilo akutumikiralo,' adatenepo Mulungu, 'apo pambuyo pache amdzabula mkubwera kuna ine kudzandinamata mbuto ino.' ⁸Kinangoka Mulungu adapa Abulahamu mpangano wa mgwatidwe, ndiye Abulahamu adakhala babache wa Isaki achimugwata pansiku ya chisere; Isaki adakhala babache wa Yakobo, na Yakobo baba wa abereki khumi na awiri wale.⁹Thangwera kuti abereki khumi na awiriwa akhaipidwa naye Yosefe, adamugulisa ku Aigupto; soma Mulungu akhali naye basi ¹⁰achimupulumusa ku matsautso yache yensene. Iye adapa Yosefe chisomo na nzeru pamaso pa Falao, mfumu yaku Aigupto, omwe adamuikha iye kazembe wa Aigupto na wa nyumba yache yense.¹¹"Tsapano kambzombzo na matsautso makulu yadagwa mu Aigupto mwense na ku Kenani, mwakuti abereki wathu alibe kuona chakudya. ¹²Soma pomwe Yakobo adabva kuti kukhana tirigu ku Aigupto, adatuma abereki wathu pa ulendo bwao bwakutoma. ¹³Pa ulendo bwao bwachiwiri Yosefe adabzizindikirisa yekha kuna abale wache, apo banja la Yosefe lidadziwika kuna Falao.¹⁴Yosefe adatuma abale wache kukachemera Yakobo babache kubwera ku Aigupto, pabodzi na abale wache wensene, wanthu makumi manomwe na achanu wense pabodzi. ¹⁵Ndiye Yakobo adapolika kuyenda ku Aigupto, achikafa, iye na abereki wathu. ¹⁶Adatakuliwa kiuyenda ku Sukemu achiwaikha muthenje ndilo Abulahamu akhadagula na kakobiri kuchoka kuna wana wa Emori mu Sekemu.¹⁷Pomwe nthawe yalonjezo idafendera, lonjezo ndilo Mulungu adalichita kuna Abulahamu, wanthu adakula achiwanda mu Aigupto, ¹⁸mpakana padayambika mfumu inango mu Aigupto, mfumu ndiyo iribe kudziwa bza Yosefe. ¹⁹Iyo idanyengeza wanthu wathu na kuboneresa abereki wathu, kuwangingimiza kuonesa padecha wana wao wamatcheche kuti nampodi akoyewe na moyo.²⁰Panthawe yoyo Mose adabadwa; akhali wakudeka kwenekwene pamaso pa Mulungu apo adalerewa miyezi mitatu mnyumba mwa babache. ²¹Pomwe adakaikhiwa kunja, ntchembere ya Falao idamutenga kukamukuza ninga mwanache chaiye.²²Mose adapfunzira munzeru zense za Aigupto, apo akhali wakupambana mu mafala yache na mabasa. ²³Soma pomwe akhali pafupi kukwana magole makumi manayi yakubadwa, chidabwera mumtima mwache kukazonda abale wache, mbeu ya Aisaraeri. ²⁴Pakuona munthu waku Isaraeri akuboneresewa, Mose adamuteteza achibwezera pakumenya waku Aigupto akhaboneresa mwayacheyo: ²⁵iye akhakumbuka kuti abale wache anibvesesa kuti Mulungu, na boko lache, akhawapa chipulumuso, soma iwo alibe kumubvesesa.²⁶Mangwana yache iye adaonekera kuna iwo nthawe ndizo iwo akhamenyana achiyezera kuwaletsetsa, kulewa kuti, 'Amunamwe, ndimwe ubale bwanu; thangweranyi mukuchitirana bzakuipa ?' ²⁷''Soma omwe adaputa mwacheyo adamugwinyira uko, achiti, ²⁸'Mbani adakuikha kukhala mtongi na mkulu waife? Kodi ukufuna kundipha ine , ninga ndimo udaphera waku Aigupto ule dzulo?'²⁹Mose adathawiratu atabva mafala yoya, adakakhala mulendo mdziko la Midyani, komwe adakakhala baba wa wana awiri wachimuna. ³⁰Magole makumi manayi yatapita, mnjero adaonekera kuna iye mchipululu pa Phiri la Sina, mchilambi cha moto mchitsamba.³¹Pomwe Mose adaona motoyo, adadabwa nawo pakuuona; apo pomwe iye adafendera kukaona, mafala ya Mbuya yadabwera, kulewa kuti, ³²'Ndine Mulungu wa abereki wako, Mulungu wa Abulahamu, na wa Isaki na wa Yakobo.' Mose adanjenjemera apo alibe kulimba mtima kunyang'anisisa.³³Mbuya adati kuna iye, 'khundula chango kunzayo kwako, nakuti mbuto waimayo ni mbuto yakulemekezeka. ³⁴Ndaona kubonera kwa wanthu wangu wamu Aigupto; ndabva kung'ung'udza kwawo, ndabuluka kudzawapulumusa; tsapano bwera, nimdzakutumiza ku Aigupto.'³⁵''Mose omwe adamulambayu, pomwe adati, 'Mbani adakuikha mtongi na mkulu waife?'---iye akhali omwe adamutuma kudzakhala mtongi na wakudzaombola. Mulungu adamutumiza na boko la mnjero omwe adaonekera kuna Mose mchitsamba. ³⁶Mose adawatsogolera kubula mu Aigupto, atamala kuchita masalamusi na bzizindikiro mu Aigupto na pa Nyanza ya Mitete, na mchipululu mkati mwa magole makumi manayi. ³⁷''Mpsibodzibodzi Mose adalewa kuna wanthu wamu Isaraeri, 'Mulungu amdzalamusa mneneri pala imwe kuchoka pakati pa abale wanu, mneneri ninga ine.'³⁸Uyu ni ,munthu ndiye akhali mumpingo mchipululu na mnjero omwe akhadalewalewa kuna iye pa phiri la Sina, omwe akhana abereki wathu, na omwe adatambira mafala ya moyo yakudzatipa ife. ³⁹Soma abereki wathu adalamba kumubvera iye; adamugwinyira uko kuchoka pakhana iwo, apo mmitima mwao mudabwerera pomwe mmambuyo ku Aigupto. ⁴⁰Panthawe yoyo iwo adati kuna Aroni, 'Tikonzereni milungu yakuti ititsogolere. Nakuti bzingakhala bza Moseyu, omwe adatitsogolera kubula mdziko la Aigupto, zjai tikudziwa lini ndicho chamchtikira iye.'`⁴¹Ndiye adakonza mwana wa ng'ombe nsiku zozo achibweresa nsembe kuna fanolo, achisekrera thangwera basa la manja yawo. ⁴²Soma Mulungu adatembenuka achiwapereka kunamata nyenyezi za kudzaulu, ninga bzidanembedwera m'bukhu la aneneri, 'Kodi mudandibweresera imwe nyama zakuphewa na nsembe mkati mwa magole makumi manayi mchipululu, nyumba ya Isaraeri?⁴³Mudabvuma chihema cha Moleki na nyenyezi ya mulungu Refani, na bzibvuluibvuli bzomwe mudabzibvuma kubzinamata: apo nimdzakutengani kukupitiirizani kutsogolo kwa Babulo.'⁴⁴Abereki wathu akhana chihema cha umboni mchipululu, ninga ndimo Mulungu adatongera atasewera na Mose, kuti achikonze icho mwakulingana na chibvulibvuli ndicho akhadachiona. ⁴⁵Pambuyo pache, abereki wathu, na Yoswa, adatambira chihema achichibweresa pabodzi na iwo pomwe adatenga mbuto yakukhala. Mulungu adatenga mbuto kuchoka kuna wamitundu achiwafulusa iwo pamaso pa abereki wathu. Chihema chidakhala basi pambutopo mpakana nthawe ya Davide, ⁴⁶omwe adagumana chisomo pamaso pa Mulungu, achikumbira penu angagumanembo mbuto yakukhala nyumba ya Yakobo.⁴⁷Soma akhali Solomoni ndiye adamanga nyumba ya Mulungu. ⁴⁸''Soma, Wamdzauluyo ambakhala lini nyumba zakumangiwa na manja, ninga ndimo mneneri adalewera, ' ⁴⁹Kudzaulu mkwa kadera yangu ya chifumu, apo padziko lapansi mpakuponda nzayo zangu. Ninyumba moda wanyi mungandimangire inepano? watenepo Mbuya, ayai nimbuto yanyi yakupumira ine? ⁵⁰Kodi niboko lini langu lidakonza bzinthu bzensebzi?'⁵¹''Wanthu wakuuma khosi, wakusaya kugwatiwa mumtima na makutu imwe, mumbalamba Mzimu Wakuchena nthawe zense; mumbachita ndimo adachitira abereki wanu. ⁵²Mba aneneri aponi ndiwo abereki wanu alibe kuwaboneresa? Adapha aneneri ndiwo adaoneseratu bza kubwera kwa Wakulungamayo; apo tsapano mwakhala wakumpereka na kumupha pomwe iye, ⁵³imwe wanthu omwe mudatambira chitongi ndicho chidaikhiwa na angero, soma mulibe kuchikoya.''⁵⁴Tsapano pomwe wakutonga milandu wale adabva bzinthu bzobzi, adakalipa mmtitima mwao achimkukutira mano Stefano. ⁵⁵Soma iye, pakukhala wakudzaziwa na Mzimu Wakuchena, adajiguma mwakunyang'anisisa kudzaulu achiona ulemerero bwa Mulungu; apo adaona Yesu ataima kuboko la madidi la Mulungu. ⁵⁶Stefano adati, ''Nyang'anani, ndikuona kudzaulu kwafunguka, apo Mwana wa Munthu waima kuboko lamadidi la Mulungu.''⁵⁷Paichi wakutonga milandu wale adaziwa makutu yawo, achikuwa na mafala makulu, achitsomokera kuna iye na mtima ubodzi. ⁵⁸Adamuthusa kunja kwa muyi achimuboma na minyala. Mboni zidatula bzakubvala bwawo bzakubvala kunja panzayo pa mnyamata winango wakuchemeriwa Saulo.⁵⁹Pomwe akhamuboma Stefano, iye akhakuwa kuchemera Mbuya kumbati, ''Mbuya Yesu, tambirani mzimu wangu.'' ⁶⁰Iye adagodama achikuwa na mafala makulu, ''Mbuya, nampodi kuwaikhira chakuipa ichi kuna iwo.'' Pomwe adalewa ichi, adagona tulo.

Chapter 8

¹Saulo adatawizana nawo pa imfa yacheyo. Ndiye nsiku yoyo padayambika matsautso makulu kuna wampingo wa mu Yerusalemu; apo wense wakukhulupirira adamwazikana mphimpha zense za Yudeya na Samariya, kupambula atumwi basi. ²Wanthu wakunamata adamufuchira Stefano achimulira nkhawa kwenekwene. ³Soma Saulo adayezera kupasula mpingo. Akhapita nyumba na nyumba, kududuluza amuna na akazi, kumbawathusa mkaoko.⁴Chensecho wakukhulupirira omwe adamwazikanawo akhafamba achilalikira basi mafala. ⁵Filipi adapolika kuyenda kumuyi wa Samariya achiwalalikira iwo Mkhirisitu.⁶Mathimu mazinji ya wanthu yakhatetekera bwino bzomwe Filipi akhasewera; iwo adamubva iye na mtima ubodzi, achiona bzizindikiro ndibzo adachita. ⁷Mizimu yakunyansa idabula mwa azinji ndiwo adanayo, kumbakuwa na mafala makulu, apo azinjitsa wakupuwala na kupunduka adalimbisiwa. ⁸Ndiye mukhana chisekerero chikulutsa mmuyimo.⁹Soma mukhana munthu winango mmuyimo wakuchemeriwa Simoni, omwe kale kale akhambachita bzamasalamusi; akhambadabwisa wanthu wamu Samariya pomwe akhambabziti ni munthu wakufunikira. ¹⁰Msamariya aliyense , kuyambira mwanaletu na mkululetu, akhambamutetekera iye; kumbati, ''Munthu uyu ni mphamvu za Mulungu zakuchemeriwa Zikulu,'' ¹¹Iwo akhamutetekeradi iye thangwe adakhala nthawe itali ali mkumbawadabwisa na masalamusi yache.¹²Soma pomwe adamukhulupirira Filipi nthawe ndizo adalalikira bza ufumu bwa Mulungu na dzina la Yesu Mkhirisitu, adabatiziwa, amuna na akazi kubodzi. ¹³Neye Simoni chaiyeyo adakhulupirira, apo atabatiziwa adakhala na Filipi mwakuphathikana naye. Pomwe adaona bzizindikiro na mabasa makulu yalimkuchitika, adadabwa.¹⁴Tsapano pomwe atumwi mu Yerusalemu adabva kuti Samariya adatambira mafala ya Mulungu, adawatumizira Petulo na Yohani. ¹⁵Pomwe iwo adapolika, adakawapempherera, kuti atambire Mzimu Wakuchena. ¹⁶Thangwe ate nthawe yoyo, Mzimu Wakuchena ukhanati kugwa pa wina waiwo; akhadatondo kubatiziwa mdzina la Mbuya Yesu. ¹⁷Kinangoka Petulo na Yohani adabzatika manja pa iwo, achitambira Mzimu Wakuchena.¹⁸Tsapano pomwe Simoni adaona kuti Mzimu Wakuchena Udaperekiwa na kubzatika manja kwa atumwi, adapereka kobiri. ¹⁹Iye adati, ''Mundipasembo mphamvu yoyi, pala kuti omwe nimmubzatika manjayo ambatambirembo Mzimu Wakuchena.''²⁰Soma Petulo adati kuna iye, ''Kobiri yakoyo mbaidzongeke kubodzi na iwepo, thangwe udakumbuka kukhalambo na mphaso ya Mulungu kuperekera kobiri. ²¹Ulibe phathi ayai mbali na nkhani yoyi, thangwe mtima wako uli lini wakulungama kuna Mulungu. ²²Mthangwerache lapa chakuipa chako ichi, na kupemba kuna Mbuya, pala kuti pinango pense angakulekerere iwe pa malingiriro ya mumtima mwako. ²³Thangwe ndaona kuti waphatiwa na chakuwawa na nsinga za wakusaya kulungamayo.''²⁴Simoni adatawira achiti, ''Ndipemberenimbo kuna Mbuyayo, kuti ndibzo mwasewerabzi nampodi bzindichitikire ine.''²⁵Pomwe iwo atachitira umboni achisewera mafala ya Mbuya, Petulo na Yohani adabwerera ku Yerusalemu, kulalikira mafala ya Mulungu mmiyi mizinji ya aSamariya.²⁶Tsapano mnjero wa Mbuya adasewera na Filipi achiti, ''Lamuka uyendere mphimha zaku mwera kumseu wakuyendera kunyansi kuchoka ku Yerusalemu kuyenda ku Gaza.'' (mseu umweyu uli mchipululu) ²⁷Iye adalamuka achiyenda. Onani, mukhana mamuna waku Etiopia, mdindo wamphamvu wa Kandake, mfumukazi ya ma Etiopia. Iye akhali wakukoya mathungwa yache yense. Akhadabwera ku Yerusalemu kudzanamata. ²⁸Iye akhabwerera atakhala pa galeta yache, achimbalewenga mneneri Yesaya.²⁹Mzimu udati kuna Filipi, ''Ndoko ukakhale pafupi na galetali,'' ³⁰Ndiye Filipi adathamanga kuna iye, achimubva akulewenga Yesaya mneneri, achiti, ''Kodi ukubvesesa ndibzo ukulewengabzi?'' ³¹Ndiye iye adati, ''Ningakwanise tani, pokhapokha winango anditsogolere?'' Iye adachemera Filipi kubwera kudzapakira mgaletamo mkukhala naye.³²Tsapano ndime ya mafafa ya Mulungu ndiyo waku Etiopiyayu akhalewenga ikhali iyi, ''Iye adatsogoleriwa ninga bira kwakukaphiwa, apo ninga mwana wabira ali du pamaso pa nyakumusenga, mwakuti alibe kufungula pakamwa pache. ³³Mwakubzichepesa kwache chiyeruziro chache chidachosiwa. Mbani angapereke ndondomeko yensene ya mbwado wache. Nakuti moyo wache udachosiwa padziko lapansi.''³⁴Ndiye waku waudindoyo adabvunza Filipi, ''Ndikukukumbirani, mbani mneneri amkulewedwayo, ndiyeletu, ayai winangombo?'' ³⁵Filipi adayamba kusewera, nakuyamba na mafala ya Mulungu adalalikira mafala ya Yesu kuna iye.³⁶Pomwe akhayenda mumseu, adafika pa madzi inango apo waudindoyo adati, ''Nyang'anani pana madzi pano. Chingatazise mchani kuti ine ndibatiziwe?'' ³⁷Bzakunemba bzakale bziribe ndime imweyi, Filipi adalewa, ''Penu unikhulupirira na mtima wako wense, ungabatiziwe.'' Waku Etiopiayo adatawira, ''Ndikukhulupirira kuti Yesu Mkhirisitu ni Mwana wa Mulungu.'' ³⁸Ndiye waku Etiopiayo adatonga kuti galeta liime. Iwo adayenda mmadzimo, Filipi na mdindoyo kubodzi, apo Filipi adamubatiza iye.³⁹Pomwe adabula kunja mmadzimo, Mzimu wa Mbuya udamtakula Filipi kuyenda naye, apo waudindoyo alibe kumuona pomwe iye, soma adayenda njira zache alikusekera. ⁴⁰Soma Filipi zjai adakaoneka ku Azotu achizunga mphimpha yoyo, kulalikira mafala ya Mulungu kumiyi yensene mpakana adabwera ku Kaisareya.

Chapter 9

¹Soma Saulo, alikusewera basi bzakugopsa ate kupha wakupfunza wa Mbuya, adayenda kuna mkulu wansembe ²achikakumbira chitsamba pala ma sunagoge mu Damasiko, pala kuti angakagumana aliyense wakutewera Njira, mwamuna ayai mkazi, akamubwerese wakumanga ku Yerusalemu.³Pomwe akhafamba, bzidachitika kuti atafendera ku Damasiko, mwachidzidzi padatoya kumuzungulira iye kubvunika kwakuchoka kudzaulu; ⁴apo iye adagwa pansi achibva mafala kulewa kuna iye, ''Saulo, Saulo, thangweranyi ukunditeweratewera ine?''⁵Saulo adatawira, ''Ndimwe mbani, Mbuya?'' Mbuya adati, ''Ndine Yesu, omwe ukunditeweratewera; ⁶soma lamuka, pita mumzindamo, apo chimdzauziwa chakuchita kuna iwe.'' ⁷Amuna omwe akhafamba naye Saulo adaima du kuusaya mulomo, kubva mafala, soma neye kuona aliyense.⁸Saulo adalamuka pansi pale, apo pomwe adafungula maso yache, alibe kuona chinthu; apo adamuphata

boko mkumutsogolera kumubweresa mu Damasiko.

⁹Kwansiku zitatu akhali wakusaya kuona, apo alibe kudya ayai kumwa.¹⁰Tsapano mukhana wakupfunza mu Damasiko wakuchemeriwa Hananiya. Mbuya adati kuna iye mmasomphenya, ''Hananiya!'' Iye adati, ''Ona, ndiri pano, Mbuya.'' ¹¹Mbuya adati kuna iye, ''Lamuka, apo ndoko kumseu omwe umbachemeriwa Kubzatika, apo pamuyi pa Yuda ukabvunze munthu waku Tariso wakuchemeriwa Saulo, thangwe akupemba. ¹²Iye waona masomphenya munthu wakuchemeriwa Hananiya alikubwera momo achidzamubzatika manja pala kuti akwanise kuona pomwe.''¹³Soma Hananiya adatawira, ''Mbuya, ndabva kuna wanthu azinji bza munthu umweyu, ndimo wachitira bzakuipa kuna wanthu wanu wakuchena mtima mu Yerusalemu. ¹⁴Ana utongi bwakuchoka kuna akulu wansembe kumanga aliyense pano omwe anichemerera padzina lanu.'' ¹⁵Soma Mbuya adati kuna iye, ''Ndoko, thangwe zjai ni chipangizo changu chakusankhuliwa, kutengera dzina langu pamaso pa Wachikunja na mafumu na wana wa Isaraeri; ¹⁶nakuti nimdzamuonesa ndimo ati abonerere thangwera dzina langu.''¹⁷Hananiya adanyamuka, achikapita mnyumba. Mkubzatika manja yache pa iye, iye adati, ''M'bale Saulo, Mbuya Yesu, omwe adakuonekera panjira pomwe ukhabwera, wandituma kuti utambire kuona kwako nakuti udzaziwe na Mzimu Wakuchena.'' ¹⁸Kamfulumize bzinango bzakukhala ninga makakanamba bzidadoda kuchoka mmaso mwa Saulo, apo adatambira kuona kwache; adalamuka achibatiziwa; ¹⁹achidya achikhala na mphamvu. Iye adakhala na wakupfunza mu Damasiko kwa nsiku zizinji.²⁰Kuchoka popo adalalikira bza Yesu mmasunagoge, kulewa kuti ni Mwana wa Mulungu. ²¹Wensene omwe adamubva iye adadabwa achimbati, ''Ngumweyu lini munthu ule ndiye akhadzonga wale mu Yerusalemu omwe akhachemera dzina iri? Wabwera kuno kudzatenga wakumanga iwo kuyenda nawo kuna akulu wansembe.'' ²²Soma Saulo adafamba achikula kula mu mphamvu, apo akhambakalipisa Ayuda wakukhala mu Damasiko pakuwatchimikizira kuti Yesu ni Mkhirisitu.²³Patapita nsiku zizinji, Ayuda adapangana pabodzi kumupha iye. ²⁴Soma chiwembu chawo chidadziwika kuna Saulo. Adadikhirira mmisuwo ya litsito masikati na usiku kuti amuphe basi. ²⁵Soma wakupfunza wache adamutenga usiku achimutsitsira na kulitsito, mkumutsetseresera na mchitundu.²⁶Pomwe adabwera ku Yerusalemu, Saulo adayezera kuphathikana na wakupfunza, soma wensene akhachita naye mantha, neye kukhulupirira kuti akhalidi wakupfunza. ²⁷Soma Banaba adamutenga iye kuyenda naye kuna atumwi, achiwauza ndimo Saulo adaonera Mbuya panjira pale nakuti Mbuya akhadasewera naye, na ndimo ku Damasiko Saulo adasewerera mwakulimbika mtima mdzina la Yesu.²⁸Iye akhali nawo, kumbayenda kunja na mkati mwa Yerusalemu. Adasewera mwakulimbika mtima mdzina la Mbuya Yesu ²⁹achigazana na Ayuda waku Heleniste; soma adayezera basi kumupha iye. ³⁰Pomwe abale adadziwa bzobzi, adamubweresa kunyansi ku Kaisareya achimutumiza kutali ku Tariso.³¹Ndiye tsono, mpingo mu Yudeya mwense, Galileya, na Samariya ukhana mtendere uchikhazikika; na, kufamba mwakugopa Mulungu na mchinyamalizo cha Mzimu Wakuchena, uchikula mwakuwanda. ³²Tsapano bzidachitika kuti, pomwe Petulo akhafamba kuzunga mphimpha yenseneyo, adafika pomwe kunyansi kukhana wanthu wakuchena mtima wa Mulungu wakukhala ku Luda.³³Kumweko adagumana munthu wina wakuchemeriwa Eneya, omwe akhali pakama pache kudwala kwa magole masere, nakuti akhali wamanjenje. ³⁴Petulo adati kuna iye, ''Eneya, Yesu Mkhirisitu wakulimbisa iwe. Lamuka tandukula mphasa yako.'' apo pamwepo letu iye adalamuka. ³⁵Ndiye aliyense wakukhala mu Luda na mu Sarona adaona munthuyo iwo achitemnbenukira kuna Mbuya.³⁶Ndiye kukhana ku Yopa wakupfunza wina wakuchemeriwa Tabita (ndiye kuti ''Dolika''). Mkazi umweyu akhali wakudzaziwa na mabasa yabwino na bzichito bzachifundo ndibzo akhachitira wakusaya. ³⁷Bzidachitika nsiku zozo kuti adadwala achisaika; pomwe atamusambika, adakamugonesa msubi ya mdzaulu.³⁸Nakuti Luda akhali kufupi na Yopa, apo wakupfunza akhadabva kuti Petulo akhali koko, adamutumizira wanthu awiri, kukamukumbira iye, ''Bwerani kuna ifeku mwakusaya kuchedwa.'' ³⁹Petulo adalamuka achiyenda nawo. Pomwe adafika, adamubweresa msubi ya mdzaulu, apo wamasiye wensene akhadaima pamphepete kumbalira, kumbamuonesa malaya na bzakubvala ndibzo Dolika akhasona nthawe ndizo iwo akhali naye.⁴⁰Petulo adawabulisa wensene panja pasubiyo, mkugodama pansi, mkupemba; kinangoka, kuchungunukira kuna thupiro, adati, ''Tabita, lamuka.'' Kinangoka adafungula maso yache, apo pakuona ⁴¹Petulo iye adakhala tsonga. Petulo kinangoka adamupa boko lache achimulamusa; apo pomwe adachemera wanthu wakuchena mtima wa Mulungu na wamasiye, adamupereka iye wamoyo kuna iwo. ⁴²Nkhani imweyi idadziwika mu Yopa mwensene, apo wanthu azinji adakhulupirira pa Mbuya. ⁴³Bzidachitika kuti Petulo adakhala kwa nsiku zizinji mu Yopa na munthu wakuchemeriwa Simoni, wakufukuta makhanda.

Chapter 10

¹Tsapano mukhana munthu wina mumzinda wa Kaisareya, Korneliyo dzina lache, kenturiyo wakuchemeriwa wa Thimu la Achikunda wa Italia. ²Iye akhali munthu wakunamata, omwe akhagopa Mulungu na banja lache lensene, adapereka kuna wanthu bzachifundo bzizinji achimbapemba kuna Mulungu mwakusaya kulekeza.³Iri pafupi kukwana nthawe yachipfemba yamasikati, iye adaona padecha mmasomphenya mnjero wa Mulungu alikubwera kuna iye. Mnjeroyo adati kunma iye, ''Korneliyo!'' ⁴Korneliyo adanyang'anisa mnjeroyo apo akhana mantha maninge achiti, ''Mchiyani, mbuya?'' Mnjero adati kuna iye, ''Mapembo yako na bzachifundo bzako bzakwira kudzaulu ninga chakupereka chachikumbuso pamaso pa Mulungu. ⁵Tsapano tuma amuna ku mzinda wa Yopa kukabweresa munthu wakuchemeriwa Simoni omwe ambamuti pomwe Petulo. ⁶Akukhala na wakufukuta makhanda wakuchemeriwa Simoni, omwe nyumba yache iri m'bali mwa nyanza.''⁷Pomwe mnjero adalewalewa na iye ule adachoka, Korneliyo adachemera awiri mwa anyabasa wache, na mchikunda wakunamata bzachadidi kuchokera mwa omwe akhamutumikira iye. ⁸Korneliyo adawauza bzense ndibzo bzidachitika achiwatuma ku Yopa.⁹Tsapano mangwana yache papufifupi nthawe zitanthatu, pomwe akhali paulendo bwawo achifendera kumzindayo, Petulo adayenda padzaulu panyumba kukapemba. ¹⁰Ndiye kinangoka iye adabva njala achifuna chinthu kuti adye, soma pomwe wanthu akhaphika chakudya, iye adagwa chikomo, ¹¹apo adaona kudzaulu kutafunguka apo chakutakulira chinango chikubuluka, chinthu china ninga chinguwo chikulu chikubuluka kugwa pamataka, chikubulusiwa na maponta yache manai. ¹²Mwemo mukhana nyama zaminyendo minayi zamitundu yense na bzense bzakukwawa bzapadziko lapansi, na mbalame za mdzaulu.¹³Kinangoka mafala yadasewera kuna iye: ''Lamuka, Petulo, phaya udye.'' ¹⁴Soma Petulo adati, ''Neye mtenepo lini, Mbuya; nakuti ndikanati nakale lense kudya chirichense chapezi na chakusaya kuchena.'' ¹⁵Soma mafala yadabwera pomwe kuna iye kachiwiri: ''Ndicho Mulungu wachichenesa, nampodi kuchichemera chapezi.'' ¹⁶Ibzi bzidachitika katatu; kinangoka chakutakulira chire chidatakuliwa kamkulumize kubwerera kudzaulu.¹⁷Tsapano petulo akadali mkati mwa kudzungaira na ndibzo masomphenya adaonayo yakhalewa, onani, amuna ndiwo adatumiwa na Korneliyo adaima pamsuwo wa litsito, atabvunza njira yakuyenda kunyumbako. ¹⁸Adachemera kuti pinango Simoni, omwe akhamti pomwe Petulo, akhali momo.¹⁹Pomwe Petulo akali mkati mwa kukumbuka basi bza masomphenyayo, Mzimu udati kuna iye, ''Ona, amuna atatu akukupsaga iwepo. ²⁰Lamuka upolike uyende nawo. Nampodi kiuchedwa kuyenda nawoko, thangwe ndachita kuwatuma.'' Ndiye Petulo adapolikadi kuna amunawo achiti, ²¹''Ndine iye omwe mukumupsagayo. Thangweranyi mwabwerapa?''²²Iwo adati, ''Kenturiyo wakuchemeriwa Korneriyo, munthu wakulungama na wakugopa Mulungu, apo ambasimbiwa bzabwino na wadzinza lensene la Ayuda, adachenjeziwa na mnjero wakuchena kutuma iwepo kubwera kumuyi kwache, pala kuti iye abve uthenga bwakuchoka kuna iwepo.'' ²³Ndiye Petulo adawachemera kubwera mwemo kudzakhala nawo, apo abale winango wakuchoka ku Yopa adamuperekeza iye.²⁴Mangwana yache iwo adapita mu Kaisareya. Korneliyo akhawadikhira iwo; akhadachemera pabodzi abale wache na anzache chaiwoiwo.²⁵Bzidachitika kuti pomwe Petulo adapita, Korneliyo adagumana naye achigwa panzayo zache kumunamata iye. ²⁶Soma Petulo adamulamusa, kulewa kuti, ''Lamuka! Inembo ndine munthu pomwe.''²⁷Nthawe ndizo Petulo akhalewalewa naye, adapita momo achikagumana wanthu azinji atagwezekana. ²⁸Iye adalewa kuna iwo, ''Imwe mwekha mumdziwa kale kuti mpsakulambiziwa kuti m'Yuda ambaphathikane ayai kuzungirana na wadzinza lina. Soma Mulungu wandionesera kuti nampodi ndichemere munthu aliyense wapezi ayai wakunyansa. ²⁹Nithangwerache ndabwera seye kulamba, pomwe ndidatumiziwa, kuna imwe. Tenepo ndikukubvunzani kuti mwandi chemereranyi.''³⁰Korneliyo adati, ''Nsiku zinayi zapitazi nthawe pomwe ninga ino, ndikhapemba mnyumba mwangu pa nthawe zipfemba, ndiye onani, munthu adaima pamaso pangu ali mubzakubvala bzakuyetima. ³¹Iye adati, 'Korneliyo, pembo lako labveka na Mulungu, na bvachifundo bzako bzamkumbusa Mulungu bza iwepo. ³²Ndiye tuma winango ku Yopa, akachemere munthu wakuchemeriwa Simoni omwe ambamti pomwe Petulo. Iye akukhala mnyumba mwa wakufukuta makhanda wakuchemeriwa Simoni, m'bali mwa nyanza.' ³³Ndiye kamkulumize ndikukutumizirani. Mwachita bwino kubweraku. Tsapano ndiye, tiri tense pano kuonekera pamaso pa Mulungu kubva chirichense ndicho Mbuya adakutongani kusewera.''³⁴Kinangoka Petulo adafungula mulomo wache achiti, ''Chadidi ndikuzindikira kuti Mulungu alibe tsankhulo. ³⁵Soma, mmadzidza mwensene aliyense ndiye ambamugopa achichita bzakulungama ngwakutambiriwa naye.³⁶Mukudziwa mafala ndiyo adatumiza kuna wana wa Isaraeri, pomwe atalalikira uthenga bwabwino bwa mtendere kudzera mwa Yesu Mkhirisitu, omwe ni Mbuya wa wensene--- ³⁷imwe mwekhambo ate mukudziwa bzinthu ndibzo bzidachitika, bzomwe bzidachitika mu Yudeya mwensene, pakutoma ku Galileya, utamala ubatizo ndibo Yohani adalalikira; ³⁸bzakuchitika bza Yesu waku Nazareti, ndimo Mulungu adamudzozera na Mzimu Wakuchena na mphamvu. Iye adafamba achizunga kumbachita bzabwino na kumbalimbisa wensene ndiwo akhatsautsika na mdyerekezi, nakuti Mulungu akhali naye.³⁹Ndimwe mboni za bzense ndibzo Yesu adachita, mzdiko la Ayuda na mu Yerusalemu kubodzi. Iwo adamupha iye pakumumanika pa muti, ⁴⁰soma mulungu adamulamusa pansiku yachitatu achichita bzakuti aonekere, ⁴¹sikuti na wanthu wensene, soma kwa mboni ndizo zidasankhuliwiratu na Mulungu---na ife omwe tidadya na kumwa naye pomwe adalamuka kuna anyamuya.⁴²Iye adatitonga kulalikira kuna wanthu na kuchitira umboni kuti uyu ndiye wasankhuliwa na Mulungu kukhala wakuyeruza wamoyo na wakusaika. ⁴³Bza iye aneneri wense achitira umboni, kuti aliyense wakukhulupirira mwa iye ambatambira chilekerero cha bzakuipa kudzera mdzina lache.''⁴⁴Nthawe ndiyo Petulo ali chisewerere bzobzi, Mzimu Wakuchena udagwa pa wensene ndiwo akhabvesera mafala yacheyo. ⁴⁵Wanthu ndiwo akhali wa gulu lakugwatiwa la wakukhulupirira---wensene waiwo omwe adabwera na Petulo---adadabwisika, thangwe mphaso ya Mzimu Wakuchena idatsanuliwa pa Wachikunja.⁴⁶Thangwe adabva zjai Wachikunjawa akusewera malirime kukwiza Mulungu. Kinangoka Petulo adatawira, ⁴⁷''Pana wina ndiye angakwanise kulambiza madzi kuti wanthu awa nampodi abatiziwe, wanthu awa wakuti atambirambo Mzimu Wakuchena ninga ife?'' ⁴⁸Ndiye iye adatonga iwo kuti abatiziwe mdzina la Yesu Mkhirisitu. Kinangoka iwo adamukumbira iye kuti akhale nawo kwa nsiku zizinji.

Chapter 11

¹Tsapano atumwi na abale omwe akhali mu Yudeya adabva kuti Wachikunja adatambirambo mafala ya Mulungu. ²Pomwe Petulo adakwira kuyenda ku Yerusalemu, wale omwe akhali wakagulu kakugwatiwa adagazana naye; ³iwo adati, ''Mudapita kwa wanthu wakusaya kugwatiwa ate kudya nawo!''⁴Soma Petulo adayamba kuwafokotozera nkhaniyo mwakubveka bwino, kulewa kuti, ⁵''Ndikhapemba mmuyi wa Yopa, apo ndidagwa chikomo ndichiona masomphenya ya chakutengera chiri kubuluka, ninga chinguwo chikulu chikubulusiwa kuchoka kudzaulu na maponta yache manayi. Chidabuluka pana ine. ⁶Ndidachinyang'anisisa ndichikumbuka bzaicho. Ndidaona nyama zamiyendo minayi zapadziko lapansi, bzilombo bzakuthengo, bzinthu bzakukwawa, na mbalame za mdzaulu.⁷Kinangoka ndidabva mafala kulewa kuna ine, 'Lamuka, Petulo; phaya udye!' ⁸ndidati, 'Neye mtenepo lini, Mbuya; thangwe palibe chakusaya kuchena ayai chakunyansa chidapita kale pakamwa pangu.' ⁹Soma mafala yadatawira pomwe kuchoka kudzaulu, 'Ndicho Mulungu wachichenesa, nampodi kuchichemera chakupsipiziwa.' ¹⁰Ibzi bzidachitika katatu kense, ndiye kinangoka bzensene bzidatakuliwa kubwerera pomwe kudzaulu.¹¹Onani, pamwepo letu pakhana wanthu atatu ataima kutsogolo kwa nyumba ndiyo tikhaliyo; akhadatumiziwa kuchoka ku Kaisarea kubwera kuna ine. ¹²Mzimu udanditonga kuyenda nawo wanthuwo, nakuti iwo nampodi ndiwasiyanise. Abale atanthatuwa adayenda nande, apo tidayenda mnyumba ya munthuyo. ¹³Iye adatifokotozera ndimo mnjero adaimira mnyumba mwache achilewa, ' Tuma wanthu ku Yopa akachemere Simoni omwe ambamti pomwe Petulo. ¹⁴Iye amdzasewera mafala yakuti umdzapulumuka nayo---iwe na wabanja lako wensene.'¹⁵Pomwe ndiyayamba kusewera kuna iwo, Mzimu Wakuchena udawagwera, ninga ndimo udachitira kuna ife pakutoma. ¹⁶Ndidakumbukira mafala ya Mbuya, ndimo adalewera, 'Yohani mchadidi adabatiza na madzi; soma imwepo mumdzabatiziwa na Mzimu Wakuchena.'¹⁷Ndiye penu Mulungu adawapambo mphaso ninga adatipa ire nthawe ndizo tidakhulupirira Mbuya Yesu Mkhirisitu pale, ndikhali mbani ine kuti ningagaze Mulungu?'' ¹⁸Pomwe iwo adabva bzinthu bzobzi, alibe kuuona mulomo wakutawira, soma adalemekeza Mulungu achiti, ''Ndiye Mulungu waperekambo kutembvenuka mtima ku moyo kuna wachikunja.''¹⁹Tsapano omwe adabalalikana na matsautso ndiyo yadabwera pa Stefano adamwazikana ate ku Foinika, Kupro, na ku Antiokeya, kumbasewera mafala kuna Ayuda okha. ²⁰Soma wina waiwo, amuna waku Kupro na ku Kerene, adabwera ku Antiokeya achidzasewera pomwe kuna a Helene, kuwalalikira mafala yabwino ya Mbuya Yesu. ²¹Boko la Mbuya likhanawo; azinjitsa adakhulupirira achitembenukira kuna Mbuya.²²Mbiri yao idabveka mmakutu ya wampingo wa mu Yerusalemu, apo adatuma Barnaba kukafika ku Antiokeya. ²³Pomwe iye adabwera achiona chisomo cha Mulungu, adadekedwa apo adawadandaulira wensene kukhalabe na Mbuya na chakulinga cha mtima ubodzi. ²⁴Nakuti akhali munthu wabwino na wakudzaziwa na Mzimu Wakuchena na chikhulupiriro, apo wanthu azinji adathimizirika kwa Mbuya.²⁵Barnaba kinangoka adayenda ku Tariso kukapsaga Saulo mwamderekho. ²⁶Pomwe adamugumana, adabwera naye ku Antiokeya. Bzikhali kuti kwa gole lamtero adagwezekana pabodzi na mpingo achipfunzisa wanthu azinji. Wakupfunza adayambira ku Antiokeya kuchemeriwa kuti Akhirisitu.²⁷Tsapano nsiku zozo aneneri winango adapolika kuchoka ku Yerusalemu kuyenda ku Antiokeya. ²⁸M'bodzi waiwo , Agabo dzina lache, adaima achibvimira mwa Mzimu kuti njala ikulu imdzaoneka padziko lensene lapansi. Ibzi bzidachitika munsiku za Klaudiyo.²⁹Ndiye wakupfunza, ninga aliyense adakwanisira, adatsimikiza mtima kutumiza bzakuthandizira abale wakukhala mu Yudeya. ³⁰Iwo adachita bzobzi; adatumiza kobiri kwa akulu pamanja ya Barnaba na Saulo.

Chapter 12

¹Tsapano panthawe yoyo Herodi mfumu adaikha manja pa winango omwe akhali wa mpingo kuti awabonerese. ²Iye adapha Yakobo m'bale wa Yohani na lupanga.³Pakuona kuti bzobzi Ayuda akomedwa nabzo, adapitiriza mkumanga pomwe Petulo. Zozo zikhali nsiku za mkate wakusaya chakufufumisa. ⁴Atamumanga, adamuikha mkadeya, adamuikhira mathimu manai ya anyankhondo kumbamudikhirira iye; akhafuna bzakuti amubwerese kuna wanthu Pasaka ingamala.⁵Apo Petulo adakoyewa mkaoko, soma pembo lache lidachitiwa mwanyongo kwa Mulungu na wale wamu mpingo. ⁶Usiku Herodi akanati kumubulisa kunja kukamutonga, Petulo akhadagona pakati pa anyankhondo awiri, atamangiwa na njema ziwiri, pomwe alindiri pamsuwo akhanyang'anira mkadeya.⁷Onani, mngero wa Mbuya mwachidzidzi adaonekera pambali pache, apo kutoya kudaoneka msubi ya mkadeya. Iye adamenya Petulo mumbabvu achimulamusa achiti, ''Lamuka kamangumangu,'' apo njema zache zidadoda kumanja kwache. ⁸Mngero adati kuna iye, ''Bzimangire mchuno ubvale chango zako.'' Petulo adachita tenepo. Mngero adalewa kuna iye, ''Bvala chakubvala chako chakunja unditewere ine.''⁹Apo Petulo adatewera mngeroyo achibula panja. Iye alibe kukhulupirira kuti ndibzo wachita mngeroyo mpsachadidi. Akhakumbuka akuona masomphenya. ¹⁰Atagwata pa mulindiri wakutoma na pa wachiwiri, adafika pa msuwo wafero omwe ukhanyang'ana mumzinda; udafunguka okha. Iwo adabula achipolika kumsewu, apo mngeroyo adamuchokera.¹¹Pomwe Petulo adatsitsimuka, adati, ''Tsapano ndakhulupiriradi kuti Mbuya watuma mngero wache kudzandiletsetsa mmanja mwa Herodi, na kuna chirichense ndicho Ayuda akhadikhira.'' ¹²Pomwe iye adazindikira ibzi, adayenda kwa Mariya mayi wache Yohani, omwe akhamti pomwe Marko, pomwe wanthu azinji akhadagwezekana apo akhapemba.¹³Pomwe iye adagogodza pamsuwo walitsito, nyabasa dende wakuchemeriwa Roda adabwera kudzatawira. ¹⁴Pomwe iye adazindikira mafala ya

Petulo, nakudekedwa adatazira kufungula msuwoyo; soma, adabwerera ali kuthamanga msubimo; adalewa kuti Petulo waima pamsuwo.

¹⁵apo iwo adalewa kuna iye, ''Una msala.'' Soma iye adangingimira kuti mchadidi. Iwo adalewa, ''Ni mngero wache umweyo.''¹⁶Soma Petulo adapitiriza kugogodza basi, apo pomwe iwo adafungula msuwoyo, adamuonadi iye apo iwo achidabwisika nabzo . ¹⁷Petulo adavuzula boko lache kuna iwo kuti anyamale, apo adawafokotozera ndimo Mbuya adamubulisira kunja kwa kadeya. Iye adalewa, ''Mukalewe bzobzi kuna Yakobo na abale wache.'' Kinangoka iye adachoka achiyenda kumbuto inango.¹⁸Tsapano pomwe kudachena, pakhana lini baludya pang'ono pakati pa achikunda pa bzomwe bzidachitika kuna Petulo. ¹⁹Herodi atamala kumupsaga seye kumugumana iye, adabvunzisisa alindiri achitonga kuti iwo aphiwe. Kinangoka Herodi adapolika kuyenda ku Kaisareya achikakhala koko.²⁰Tsapano Herodi adaipidwa kwene_kwene na wanthu waku Tiro na Sido. Iwo adayenda kuna iye na mtima ubodzi, achinyengerera Blasto, m'dindo wa mfumu, kuwathandiza iwo, adakumbira mtendere thangwe dziko lawo likhatambira chakudya kuchoka mdziko la mfumuyo. ²¹Pansiku yakuikhika Herodi adabvala chakubvala chachifumu achikhala pakadera yachifumu; achiwauza mafala.²²Wanthuwo adakuwa, ''Aya ni mafala ya mulungu, sikuti ya munthu neye!'' ²³Kamkulumize mngero wa Mbuya adammenya iye, thangwe alibe kupereka ulemerero kuna Mulungu; iye adadyewa na nkhonye achifa.²⁴Soma mafala ya Mulungu yadawanda basi yachithimizirika. ²⁵Ndiye pomwe Barnaba na Saulo akhadamaliza utumiki bwawo, adabwerera kuchoka ku Yerusalemu, kubweresa Yohani, omwe amkhamti pomwe Marko.

Chapter 13

¹Tsapano mumpingo waku Antiokeya, kukhana aneneri na apfunzisi. Iwo akhali Barnaba, Simeoni (omwe akhamti pomwe Nigeri), Lukiya waku Kurene, Manayeni (wakulerewa pabodzi na Herodi wachinayi) na Saulo. ²Ali mkati mwa kutumikira Mbuya na kusala kudya, Mzimu Wakuchena udalewa, ''Mundipambulire ine Barnaba na Saulo, kuti achite basa ndilo ndawachemerera.'' ³Atamala kusala kudya, na kupemba, achibzatika manja pa wanthu amwewa, iwo adawatumiza.⁴Ndiye Barnaba na Saulo, pakutumiziwa na Mzimu Wakuchena, adayenda ku Selukeya; atachoka koko adayambuka na mwadiya kuyenda ku Kupro,. ⁵Pomwe akhali mumzinda wa Salamisi, adalalikira mafala ya Mulungu mma sunagoge ya Ayuda. Iwo akhana pomwe Yohani wakuwathandizira.⁶Atamala kuzunga pansuwa yensene ku Pafo, adagumana na nyamatsenga winango, mneneri wakunama wachi Yuda, omwe dzina lache akhali Bar-Yesu. ⁷Nyamatsengayu akhambabverana na kazembe, Sergio Paulo, omwe akhali munthu wanzeru. Munthu umweyu adanembera tsamba Barnaba na Saulo, thangwe akhapsaga kubva mafala ya Mulungu. ⁸Soma Elima ''nyamatsengayo'' (umu ndimo dzina lache limbathumbudzulidwira) adawalambiza; iye adayezeza kumusocheresa kazembeyo ku kuchikhulupiriro.⁹Soma Saulo, omwe ambamti pomwe Paulo, pakudzaziwa na Mzimu Wakuchena, adamunyang'anisisa ¹⁰achiti, ''Iwe mwana wa mdyerekezi, ndiwe wakudzala na chinyengo na bzakunyansa bza moda wensene. Umbawengana na chilungamp chirichense. Umdzalekeza lini kugonyolesa njira za Mbuya , umdzaleka iwepo ?¹¹Tsapano nyang'ana, boko la Mbuya liri pa iwepo, apo unzakhala zimola. Unzaona lini dzuwa kwa kanthawe.'' Mwachidzidzi Elima idamugwera nkhungu na m'dima; adayamba kufamba famba kupsaga wanthu kuti amuphate boko. ¹²Kazembe ule ataona ndibzo bzidachitikabzo, adakhulupirira, thangwe akhali wakudabwisika pa chipfunziso cha Mbuya.¹³Tsapano Paulo na anzache adayambuka na mwadiya kuchoka ku Pafo ,kuyenda ku Perge waku Pamfuliya. Soma Yohani adawasiya achibwerera ku Yerusalemu. ¹⁴Paulo na anzache wale adafamba kuchoka ku Perge achibwera ku Antiokeya waku Pisidiya. Kumweko adayenda mu sunagoge nsiku ya sabudu achikhala pansi. ¹⁵Atamala kulewenga chitongi cha aneneri, atsogoleri wa sunagoge adawatumira mtumi, kulewa kuti, ''Abale, penu muna mafala pano yakudandaulira wanthu yaleweni.''¹⁶Ndiye Paulo adaima achivuzula boko lache; achiti, ''Amuna wamu Isaraeri na imwe wakugopa Mulungu, bveserani. ¹⁷Mulungu wa wanthu awa wamu Isaraeri adasankhula abereki wathu achikwiza wanthuwo nthawe ndizo akhadagonekera mdziko la Aigupto, apo na boko lakudzusira adawatsogolera kubula mwemo. ¹⁸Nakuti kwa pafupifupi magole makumi manayi adawalekerera mchipululu.¹⁹Atadzonga madzinza manomwe mu Kanani, adapasa wanthu wathu dziko lawo ninga chakusiyiriwa. ²⁰Bzensenebzi bzidachitika pa magole madzana manayi na makumi machanu. Bzitamala bzinthu bzensebzi, Mulungu adawapa wakuyeruza ate mneneri Samueri.²¹Kinangoka wanthu adakumbira mfumu, apo Mulungu adawapa Sauli mwana wa Kisi, munthu wa dzinza la Benjamini, kukhala mfumu kwa magole makumi manayi. ²²Mulungu atamuchosa iye pa ufumu, adamukwiza Davide kukhala mfumu yawo. Bzikhali bza kuguma Davide ndipo Mulungu adachitira umboni, kulewa kuti, ''Ndagumana Davide mwana wa Jese kukhala munthu wapamtima pangu, omwe ambachita bzensene ndibzo nimbafuna iye kuti achite.'²³Kuchoka mu mbeu yache Mulungu wabweresa mpulumusi ku Isaraeri, Yesu, ninga ndimo adalonjezera kuchita. ²⁴Yesu akanati kufika, Yohani adalalikira ubatizo bza kulapa kuna wanthu wensene wa mu Isaraeri. ²⁵Pomwe Yohani akhamaliza basa lache, adati, 'Imwepo mumbakumbuka kuti ndine mbani? Ndine lini iye. Soma bveserani, winango akubwera pambuyo pangu, chango zache zokha neye ine milawu yache ningaikwanise lini kuitsudzula.'²⁶Abale, wana wa mbadwa ya Abulahamu, na wale waimwe wakugopa Mulungu, mkwaife ndiko mafala ya chipulumusoya yatumiziwa. ²⁷Thangwe iwo wakukhala mu Yerusalemu na atongi wawo alibe kumutawiriza iye, apo iwo adakwanirisa mafala ya aneneri ndiyo yambalewengiwa la Sabata lirilense la kutsimula iye.²⁸Napo kuti iwo adagumana thangwe lakumuphera, adakumbira Pilato kupha iye. ²⁹Pomwe iwo adamaliza bzinthu bzense ndibzo bzidanembiwa bza iye, adamubulusa kuchoka pamutipo achimugonesa mphanga.³⁰Soma Mulungu adamulamusa kwa anyamuya. ³¹Adaonedwa kwa nsiku zizinji na wale ndiwo akhadabwera naye pabodzi kuchoka ku Galileya kufika ku Yerusalemu. Wanthu amwewa lero lino ni mboni zache kuna wanthu.³²Apo tikukuuzani mafala yabwino: Lonjezo ndilo lidabwera kuna abereki wathu ³³Mulungu wakwanirisa kuna ife, wana wawo, pa kulamusa Yesu. Ninga ndimo bzidanembewera mu Masalimo wachiwiri: 'Ndiwe mwanangu, lero ndasanduka Babako.' ³⁴Bzingakhala bzakumulamusa kuna anyamuya, neye kubwerera pomwe kukabvunda, wasewera tenepayu: 'Nimdzakupani madaliso yakuchena na yakukhulupirika yakulonjezewa kwa Davide.'³⁵Nithangwerache iye akusewera pomwe mu masalimo winango, ' Mumdzalekerera lini Wakuchena wanu kuona chibvunde.' ³⁶Nakuti pomwe Davide adatumikira chifuniro cha Mulungu mu m'bwado wache chaiwo, adagona; adaikhiwa na abereki wache achiona chibvunde. ³⁷Soma iye omwe Mulungu adamulamusa alibe kuona chibvunde.³⁸Apo mbabzidziwike kuna imwe, abale, kuti mwa munthu uyu chilekerero cha bzakuipa chalalikiwa kuna imwe. Chitongi cha Mose chingadakusandusani lini wakulungama. ³⁹Soma na munthu uyu Mulungu anisandusa wakulungama aliyense omwe anikhulipirira.⁴⁰Apo khalani wakuchenjera kuti bzinthu ndibzo aneneri adasewera nampodi bzichitike kuna imwe: ⁴¹'Nyang'anani, wakupepusa imwe, apo dabwisikani mumale psiti; Thangqwe ndikuchita basa munsiku zanu, basa ndilo mungadakhulupirira lini, neye angadakhala winango kukuuzani.''⁴²Pomwe Paulo na Barnaba adachoka, wanthu adawakumbira kuti adzasewere pomwe mafala mabodzibodziyo Sabudu linzachero. ⁴³Pomwe wakugumana wa sunagoge adabalalikana, azinji wa Ayuda na wakuphinduka mkunamata adatewera paulo na Barnaba, omwe akhasewera kuna iwo achimbawa nyengerera kupitiriza mchisomo cha Mulungu.⁴⁴Pansiku ya Sabata, pafupifupi muyi wensene udagwezekana kudzabva mafala ya Mbuya. ⁴⁵Pomwe ayuda adaona thimu la wanthulo, adaphatiwa na nsanje achisewera mwakugazana na ndibzo Paulo akhasewera achimuchita makiriyado.⁴⁶Soma Paulo na Barnaba adasewera mwakulimbika mtima achiti, ''Bzikhali bzakufunika kuti mafala ya Mulungu yatome kusewerewa kuna imwe. Pakuona kuti mudayagwinyira uko mwekha muchibzisandusa wakusaya kuthemera kutambira moyo wakusaya kumala, onani, timdzatembenukira kuna Wachikunja. Nakuti tenepo Mbuya watitonga ife, kulewa kuti, ⁴⁷'Ndakuikha iwe ninga mbvuniki wa Wachikunja, kuti ubwerese chipulumuso kufikira ku malekezero yadziko lapansi.'''⁴⁸Pomwe wachikunja adabva bzobzi, adadekedwa achitenda mafala ya Mbuya. Azinjitsa omwe adaikhiwa kumoyo wakusaya kumala adakhulupirira. ⁴⁹Mafala ya Mbuya yadayenderera mu mphimpha zensenezo.⁵⁰Soma Ayuda adangingimiza akazi wakunamata wakubvekera na akulu wamuyiyo. Iwo adanyosera chitsautso Paulo na Barnaba achiwatenda kunja kwa mphimpha yawoyo. ⁵¹Soma Paulo na Barnaba adawakunkhumulira pfumbi la kunzayo zawo. Kinangoka iwo adayenda kumuyi wa Ikoniyo. ⁵²Apo wakupfunza adadzaziwa na kudekedwa na Mzimu Wakuchena.

Chapter 14

¹Bzidachitika mu Ikoniyo kuti Paulo na Barnaba adapita pabodzi mu sunagoge ya Ayuda achisewera mwakuti thimu lizinji lawanthu Ayuda na a Helene kubodzi adakhulupirira. ²Soma Ayuda wakusaya kukhulupirira adanyosa mitima ya Wachikunja achiwakalipisa kuukira abalewo.³Apo adakhala popo nthawe ikulu, kusewera mwakulimbika mtima na mphamvu ya Yesu, pomwe akhapereka umboni bwa mafala ya chisomo chache. Iwo adachita ibzi pakupereka bziratizo na bzakudabwisa kuti bzichitike na manja ya Paulo na Barnaba. ⁴Soma wanthu wammuyimo akhadagawikana; winango akhali kumbali ya Ayuda, winango kwa atumwi.⁵Wachikunja na Ayuda kubodzi (pabodzi na atsogoleri wawo) adachita manera kuti awabonerese awabome na minyala, ⁶soma atatondo kudziwa bzobzi, adathawira ku mizinda ya ku Lukaoniya waku Lustro na Derbe na mphimpha yakuzungulira, ⁷komwe adakapitiriza kulalika mafala ya Mulungu.⁸Pa Lustro munthu winango akhadakhala pansi, nzayo zache zikhalibe mphamvu, wakupunduka kuchoka mchiberekero cha mayi wache, omwe akhanati kufamba kale. ⁹Munthu umweyu adabva Paulo akulewalewa. Paulo adamunyang'anisisa achiona kuti iye akhana chikhulupiriro chakulimbisiwa. ¹⁰Apo iye adalewa kuna iye mwakukuwa, ''Ima na nzayo zakozi.'' Kinangoka munthuyo adamoga achifambafamba kumbazungulira.¹¹.Pomwe thimulo lidaona ibzo Paulo adachitabzo, adakuwa mafala yawo, kulewa mchiseweredwe chachi Lukaoniya, ''Milungu yabwera ninga wanthu apo yabuluka kuna ife.'' ¹²Adachemera Barnaba ''Zeu na Paulo ''Herme,'' thangwe akhali wakutsogola kusewera. ¹³Wansembe wa Zeu, omwe kachisi wache akhali kunja kwa mzinda, adabweresa ng'ombe yapangolo na nkhata yapa misuwo; iye na thimulo akhafuna kupereka nsembe.¹⁴Soma pomwe atumwi, Barnaba na Paulo, adabva bzobzi, adang'amba bzakubvala bzawo kamkulumize achithamangira pathimu lawanthulo, kumbakuwa, ¹⁵''Wanthumwe, thangweranyi mukuchita bzinthu bzimwebzi? Ifepanombo ndife wanthu pomwe, wakulengiwambo ninga imwepo. Tikukuuzani nkhani yabwino kuti mutembenuke kubzinthu bzapezipezi kuna Mulungu wamoyo, omwe adalenga kudzaulu, na dziko lapansi, na nyanza, na bzense ndibzo bziri mmwemo. ¹⁶Kalekale, adabvuma wamadzinza yensene kumbafamba munjira zakufuna kwawo.¹⁷Soma tenepo, alibe kubzisiira yekha seye mboni, mukutenepo iye adachita bzabwino achipa mvula kuchokera kudzaulu na nyengo zakubala bzipaso, achidzaza mitima yanu na chakudya na chisekerero.'' ¹⁸Neye namafala yoya, Paulo na Barnaba padecha adakhotcha thimulo kuwaperekera nsembe.¹⁹Soma Ayuda winango wakuchoka ku Antiokeya na Ikoniyo adabwera kudzanyengerera thimulo. Iwo adaboma Paulo na minyala achimuthusira kunja kwa muyiyo, kukumbuka kuti iye wafa. ²⁰Soma pomwe atumwi adaima kumuzungulira iye, adalamuka achipita mumzindamo. Mangwana yache, adayenda ku Derbe na Banabasi.²¹Atamala kulalika mafala ya Mulungu mumzinda umweyo achisandusa azinji wakupfunza, iwo adabwerera ku Lustro, ku Ikoniyo, na ku Antiokeya. ²²Iwo adapitiriza kulimbikisa mitima ya wakupfunza na kuwadandaulira kuti apitirize mchikhulupiriro, kulewa kuti, ''Timfunika kupita mu ufumu bwa Mulungu kudzera mu bzitsautso bzizinji.''²³Pomwe iwo adawasankhira akulu wampingo uliwense, achipemphera na kusala kudya, adawapereka kwa Mbuya, mwa omwe adamukhulupirira. ²⁴Kinangoka adapita kudzera mu Pisidiya achibwera ku Pamfuliya. ²⁵Pomwe iwo adasewera mafala mu Perga, adapolika kuyenda ku Ataliya. ²⁶Kuchoka popo adapakira mwadiya kuyenda ku Antiokeya, komwe adaikiziwa ku chisomo cha Mulungu pa basa lomwe iwo akhadalimaliza²⁷Pomwe iwo adafika ku Antiokeya achigwezeka wampingo pabodzi, achiwauza bzinthu bzense ndibzo Mulungu adawachitira, na ndimo adafungulira msuwo wachikhulupiriro kuna Wachikunja. ²⁸Iwo adakhala nthawe itali na wakupfunzawo.

Chapter 15

¹Amuna winango adapolika kuchoka ku Yudeya kuyenda ku Antiokeya apo akhapfunzisa adzinza, achilewa kuti, ''Penu mumgwatiwa malingana na chitongi cha Mose, imwe mungapulumusiwe lini.'' ²Ibzi bzidanyosa Paulo na Barnaba kusaya kubvana nawo na kuchita nawo makani. Paulo na Barnaba pabodzi na winango omwe akhanawo, adasankhuliwa kukwira ku Yerusalemu kukagumana na atumwi na akulu bza abvunzo limweri.³Tenepo iwo, pakukhala wakutumiwa na mpingo, adapita na mu Foinike na mu Samariya kubodzi achilengeza bza kutembenuka kwa Wachikunja. Adabweresa kudekedwa kukulu pakati pa abale wensene. ⁴Pomwe iwo adabwera ku Yerusalemu, adatambiriwa na wampingo na atumwi na akulu, achilengeza bzinthu bzensene ndibzo Mulungu adawachitira iwo.⁵Soma wanthu winango omwe adakhulupirira, omwe akhali thimu la Afarisi, adaima achiti, ''Mpsabwino kuwagwata amwewa na kuwatonga kuti akoye chitongi cha Mose.'' ⁶Apo atumwi na akulu wa mpingo adagwezekana pabodzi kuti awuwone mulanduyo.⁷Tsapano pomwe pakhana mabvunzano makulu, Petulo adaima achiti kuna iwo, ''Adzinza, mukudziwa kuti pambuyopa Mulungu adasankhula mkati mwa imwepo, kuti na pamulomo pangu Wachikunja abve mafala ya Mulungu na kukhulupirira. ⁸Mulungu, omwe akudziwa mtima, wawachitira umboni pakuwapa Mzimu Wakuchena, ninga ndimo iye adachitira kuna ife. ⁹Alibe kulekanisa ife na iwo atachenesa mitima yathu na chikhulupiriro.¹⁰Tenepo tsapano thangweranyi mukumuyezera Mulungu, kuti muikhe goli mkhosi mwa atumwi lakuti neye abereki wathu ayai ife tingakwanise lini kulitakula. ¹¹Soma tikukhulupirira kuti timdzapulumuka mwa chisomo cha Mbuya Yesu, ninga iwo akhaliri.'¹²Thimu lensene lidanyamala pomwe akhabvesera Barnaba na Paulo kufokotoza bzizindikiro na bzakudabwisa bzomwe Mulungu adachita kuna Wachikunja kudzera mwaiwo.¹³Iwo atalekeza kulewalewa, Yakobo adatawira, kulewa kuti, ''Wadzinza, nditetekereni ine. ¹⁴Simoni walewa ndimo Mulungu adathandizira mwachisomo Wachikunja mwakuyambirira kuti atenge mwaiwowo wanthu wa dzina lache.¹⁵Mafala ya aneneri yakugwirizana na bzobzi, ninga ndimo bzidanedwera, ¹⁶'Bzikadzamala bzobzi nimnzabwerera, apo nimnzamanga pomwe chihema cha Davide, chomwe chagwa pansi; nimdzamanga pomwe bzakupasuka bzache ndichidzachiimisa pomwe, ¹⁷pala kuti wanthu wakusalira adzakwanise kupsaga Mbuya, kuphatanidza na Wachikunja wensene ndiwo achemeriwa na dzina langu.' ¹⁸Ibzi ndibzo mbuya walewa, omwe wachita bzensenebzi bzomwe bzakhala bzikudziwika kuchoka kalekaletsa.¹⁹Ndiye tsono, ndaganiza kuti nampodi tibonerese wachikunja ndiwo atembenuka kwa Mulungu. ²⁰Soma tiwanembere kuti akhale kutali na mafano , kutali na chigololo, na kudya nyama za kufa, na mulopa. ²¹Thangwe Mose walalikiwa mmizinda yensene kuyambira mmibwado yakalekale apo ambalalalikiwa mma sunagoge nsiku ya Sabata iriyense.''²²Tsapano bzidaoneka bzabwino kuna atumwi na kuna akulu, na kumpingo kwensene, kusankhula Yudasi omwe ambamti pomwe Barsaba, na Sila, omwe akhali atsogoleri wa abale, mkuwatuma ku Antiokeya pabodzi na Paulo na Barsaba. ²³Adanemba ibzi na manja yawo, ''Kuchoka kuna atumwi na akulu, abale wanu ife, kuyenda kuna abale Wachikunja ku Antiokeya, Suriya, na Kilikia: Kulimba!²⁴Nithangwe tabva kuti wanthu winango atichokera, seye kuchita kuuziwa na ife, achikusocheresani na mafala na kuboneresa mitima yanu, ²⁵bzidaoneka bzabwino kuna ife omwe takhala na mtima ubodzi, kusankhula wanthu nkuwatumiza kuna imwe na wakukondeka wathu Barsaba na Paulo, ²⁶wanthu omwe apereka miyoyo yawo thangwera dzina la Mbuya Yesu Mkhirisitu.²⁷Ndiye tatuma Yudasi na Sila, omwe anzakuuzani bzokhabzokhabzi na mafala yawo chaiyo. ²⁸Thangwe bzidaoneka bzabwino kuna Mzimu Wakuchena na kuna ife, neye kukusenzesani chipsinjo chakuposa bzinthu ndibzo bzimfunika: ²⁹kuti mukhale kutali na bzinthu ndibzo bzaperekiwa ku mafano yakutsema, mulopa, bzinthu bzakuchita kuchipiwa, na bzachigololo. Mungalamba bzinthu bzobzi, mumdzachita bwino. Ndokoni bwino.''³⁰Ndiye iwo, pomwe adanyamuka, adapolika ku Antiokeya; atakagwezeka thimu pabodzi, adapereka tsamba. ³¹Atailewenga, adasekera thangwera chilimbikiso. ³²Yudasi na SIla, na aneneri pomwe, adalimbikisa abalewo na mafala mazinji na kuwapasa mphamvu iwo.³³Atakhala kwa kanthawe popo, adatumiziwa mwa mtendere kuchoka pa abalewa kuyenda kuna ndiwo akhadawatuma. ³⁴Soma Sila adasakhula kuti akhale kumweko ³⁵Soma Paulo na Barsaba adakhala basi mu Antiokeya, kupfunzisa na kulalika (pabodzi na winango azinji) mafala ya Mbuya.³⁶Patamala nsiku zinango Paulo adalewa kuna Barsaba, ''Mbatiye tibwerere tikazondere adzindza mmiyi yensene ndiyo tidalalika mafala ya Mbuya, na kukawaona ndimo aliri.'' ³⁷Barsaba akhafuna kuti ayende pabodzi na Yohani, omwe akhamti Marko. ³⁸Soma Paulo adakumbuka kuti mpsabwino lini kutenga Marko, omwe akhadawasiya ku Pamfuliya apo alibe kuphata nawo basa kuyenda patali.³⁹Kinangoka padakhala kusaya kubvana, mwakuti adamwazana wina na mwayache, apo Barnaba adatenga Marko achiyambuka naye kuyenda ku Kupro. ⁴⁰Soma Paulo adasankhula Sila achinyamukambo, wakuikhiziwa na abale ku chisomo cha Mbuya. ⁴¹Kinangoka iye adayenda kudzera mu Suriya na Kilikiya, kulimbikisa mipingo.

Chapter 16

¹Paulo adabwera pomwe ku Derbe na ku Lustro, apo onani, wakupfunza winango wakuchemeriwa Timoteo akhali kumweko, mwana wa mkazi winango m'Yuda omwe akhali wakukhulupirira, soma babache akhali Mhelene. ²Iye akhali wakusimbiwa bzabwino na abale wa mu Lustro na Ikoniyo. ³Paulo akhafuna iye afambe naye, apo adamutakula achimugwata thangwera Ayuda omwe akhali kumbuto zimwezo, nakuti wensene akhadziwa kuti babache akhali Mhelene.⁴Pomwe iwo akhafamba mmiyi, akhapereka bzitongi bzakuti abziteweze bzomwe bzidaganiziwa n a atumwi na akulu omwe akhali mu Yerusalemu. ⁵Apo mipingo idalimbikisiwa mchikhulupiriro na kuthimizirika kuwanda kwawo nsiku na nsiku.⁶Paulo na anzache adayenda kudzera mphimpha za Frugiya na Galatiya, thangwe akhadalambiziwa na Mzimu Wakuchena kulalikira mafala mchigawo cha Asiya. ⁷Pomwe adafendera ku Musiya, adayezera kuyenda ku Bituniya, soma Mzimu wa Yesu udawalambiza. ⁸Apo pakudzera iwo na mu Musiya, adapolika kumzinda wa Trowa.⁹Masomphenya yadamuonekera Paulo usiku: Munthu waku Makedoniya akhadaima popo, kumukumbira kumbati, ''Bwerani ku Makedoniya mudzatithandizembo ife.'' ¹⁰Pomwe Paulo ataona masomphenyayo, kamkulumize tidakumbuka bzakuyenda ku Makedoniya, kukumbukiratu kuti Muliungu adatichemerera kukawalalikira mafala ya kuna iwo.¹¹Tidachoka na mwadiya ku Trowa, tidafamba kulatiza ku Samotrake, apo mangwana yache tidabwera ku Neapoli. ¹²Kuchoka popo tidayenda ku Filipi, omwe ni mzinda wa ku Makedoniya, mzinda wakufunika maninge m'boma limwero na dzikondilo kale lidatongewa na Aroma, apo tidakhala mumzinda umweyo kwa nsiku zizinji. ¹³Pansiku ya Sabudu tidayenda kunja kwa gedi m'bali mwa mkulo, ndiko tikhakumbuka kuti kukhana mbuto ya mapembo. Tidakhala pansi tichisewera na azimayi omwe akhadagwezekana pabodzi.¹⁴Mkazi winango wakuchemeriwa Lidiya, wakugulisa chibakuwa wakumuyi wa Tiyatira, omwe akhanamata Mulungu, adatibva. Mbuya adafungula mtima wache kutetekera ndibzo bzikhalewiwa na Paulo. ¹⁵Pomwe iye na wanyumba yache adabatiziwa, adatikumbira ife, kulewa kuti, ''Penu mutandiyezera mwaona kuti ndine wakukhulupirika mwa Mbuya, bwerani mudzakhale mnyumba mwangu.'' Apo iye adatingingimiza ife.¹⁶Bzidachitika kuti, pomwe tikhayenda kumbuto kwa mapembo, tidagumana na nyabasa winango dende omwe akhana mzimu wambwebwe. Akhabweresa phindu likulutsa kuna omwe akhawaphatira basawo lakumbabwebweta bzakubvimira. ¹⁷Mkazi umweyu adatewera Paulo na ife achikuwa, kulewa kuti, ''Wanthu awa mba atumiki wa Mulungu Mkulu. Akulalikira kuna imwe njira yakuchipulumuso.'' ¹⁸Iye adachita bzobzi nsiku zizinji. Soma Paulo, pakukalipa naye, adachungunuka achiti kuna mzimuyo, ''Ndikukutonga mdzina la Yesu Mkhirisitu kubula mwa iye.'' Apo udabuliratu nthawe yoyo.¹⁹Pomwe akhawaphatira basawo adaona kuti mwayi wawo wakuchita phindu wapfudzika, adaphata Paulo na Sila achiwaduduluzira mumsika pamaso pa waboma. ²⁰Pomwe adawabweresa kuna wakutonga milandu, iwo adati, ''Wanthu awa akunyosa mabvuto mmuyi mwathumu. ²¹Mba Ayuda amwewa. Akulalikira mitemo yakulambiziwa kuitambira ayai kuichita ife Aroma.''²²Kinangoka thimu lensene lidaukira Paulo na Sila; wakutonga milanduwo adawang'ambira bzakubvala bzawo achitonga kuti awabute na miti. ²³Pomwe atawamenya bzibakera bzizinji, adawathusa mkaoko achitonga mdindo wakaokoyo kuwakoya bwino. ²⁴Atamala iye adatambira chitongichi, adawathusa msubi ya mkati achimanga nzayo zawo mchigologolo.²⁵Kati na kati ya usiku Paulo na Sila akhapemba na kuyimba mingoli ya Mulungu, apo akaidi winango akhawabvesera iwo. ²⁶Mwachidzidzi pakhana chiteketeke chikulu, mwakuti maziko ya kaokoyo yadagwedezeka; apo mwachidzidzi misuwo yensene idafunguka, apo aliyense njema zache zidatsudzuka.²⁷Mdindo wakaoko ule adalamuka patulo achiona misuwo yakaoko yakufunguka; adathusa pansi dipa lache apo akhali pafupi kubzipha yekha, thangwe akhakumbuka kuti akaidi athawa. ²⁸Soma Paulo adakuwa na mafala makulu, kulewa kuti, ''Nampodi kubzidzonga wekha, thangwe tensene tikali muno.''²⁹Mdindoyo adachemeresa bzakubvunikira achithamangira momo apo, nakunjenjemera na mantha, adagwa panzayo za Paulo na Sila, ³⁰achiwabulisa panja achiti, ''Mbuya, ndichite chani kuti ndikapulumuke?'' ³¹Iwo adati, ''Khulupirira mwa Mbuya Yesu Mkhirisitu, apo umdzapulumuka, iwe na banja lako lensene.''³²Iwo adasewera mafala ya Mbuya kuna iye, pabodzi na wensene wa banja lache. ³³Kinangoka mdindoyo adawatenga panthawe yoyo letu yausikubo, achikawatsuka bzilonda bzawo, apo iye na wensene wamnyumba mwache adabatiziwa kamkulumize. ³⁴Apo pomwe adatengera paulo na Sila mnyumba mwache adawaikhira chakudya, iye na wanyumba yache adasekera kwene kwene, kuti iye wakhulupirira Mulungu.³⁵Tsapano pomwe kudachena, wakutonga milandu adatumiza mafala kuna alindiri, kulewa kuti, ''Alekeni wanthu wale ambayende.'' ³⁶Mdindoyo adakalewa kuna Paulo, kulewa kuti, ''Wakutonga milandu anditumiza mafala ati mumbayende. Tenepo tsapano bulani panja, apo muyende mu mtendere,''³⁷Soma Paulo adalewa kuna iwo, ''Atimenya menya padecha seye mkutitonga mulandu, napo kuti ndife waku Roma---apo adatithusa mkaoko basi. Ndiye amfuna kuti timbayende kachetechete? Neye! mbaabwere okha adzatibulise panja.'' ³⁸Alindiri wale adakalewa mafalaya kuna wakutonga milanduwo, apo atabva kuti Paulo na Sila akhali waku Roma, adaphatiwa na mantha. ³⁹Wakutonga milanduwo adabwera kudzapepesa kuna iwo achiwabulisa panja, achiwakumbira kuti ayende kunja kwa muyiyo.⁴⁰Apo Paulo na Sila adabula panja pa kaokoyo achibwera panyumba ya Lidiya. Pomwe Paulo na Sila adaona abalewo, achiwalimbikisa iwo achinyamuka bwino kubula mmuyimo.

Chapter 17

¹Tsapano atapita kudzera mu mzinda wa Amfipoli na Apoloniya, adabwera ku mzinda wa Tesalonika, komwe kukhana sunagoge ya Ayuda. ²Paulo, ninga mwa mtemo wache ukhaliri, adayenda kuna iwo, apo kwa nsiku zitatu za Sabata adasewera nawo bza mmanemba achiyathumbudzulira.³Iye adafungula manemba achifokotoza kuti bzikhali bza kufunika kuti Mkhirisitu abonere apo achilamuka pomwe kuchoka kwa wakufa. Iye adalewa, ''Uyu ni Yesu omwe ndikukulalikiraniyu ni Mkhirisitu.'' ⁴Ayuda winango adatengeka achibziphathika kwa Paulo na Sila, kuphatikidza na a Helene azinji wakunamata, apo na akazi akulu sikuti wakulewengeka.⁵Soma Ayuda wakusaya kukhulupirira, pakukhala na njiru, adatenga wanthu winango wakuipa kuchoka mumsika, achigwezeka thimu lawanthu pabodzi, achiyambisa phiringu mmuyimo. Achigumukira kunyumba ya Yasoni, akhapsaga kuti abwerese Paulo na Sila padecha pa wanthu. ⁶Soma pomwe alibe kuwagumana, adaduduluzira Yasoni na abale winango pamaso pa akulu akulu wa mmuyimo, uku akumbakuwa, ''Wanthu awa ndiwo asanduliza dzikoli tsono abwera pomwe kuno. ⁷Wanthu amwewa ndiwo Yasoni wawatambira akuchita bzakulamba chitongi cha Kaisara; akuti pana mfumu pomwe inango---Yesu.''⁸Adabvutisa thimu lawanthulo na akulu wamuyi omwe adabva bzobzi. ⁹Soma pomwe iwo adatambira chitetezo kuchoka kuna Yasoni na winangowo, adawatsudzula kumbayenda.¹⁰Usiku bumwebo abalewo adatumiza Paulo na Sila ku Bereya. Pomwe adafika koko, adakapita msunagoge ya Ayuda. ¹¹Tsapano wanthu awa akhali waufulu kuposa wa mu Tesalonika, thangwe adatambira mafala na kukonzekera kwensene kwa mtima, achisankhula manemba nsiku zense kuona penudi bzinthu bzikhali tenepo. ¹²Nithangwerache azinji waiwo adakhulupirira, kuphatanidza na azimayi azinji wachi Helene wakubvekera na amuna pomwe azinji.¹³Soma pomwe Ayuda waku Tesalonmika adabva kuti Paulo akhalalikira pomwe mafala ya Mulungu ku Bereya, adayenda kumweko achikanyosa na kubvutisa thimu lawanthulo. ¹⁴Apo mwachidzidzi, abalewo adachosa Paulo mkuyenda ku nyanza, soma Sila na Timoteo adakhala basi koko. ¹⁵Iwo omwe akhatsogolera Paulo adamutenga mpakana kutali ku Atene. Pomwe adakamusiya Paulo koko, adatambira kuchoka kuna iye malangizo yakukauza Sila na Timoteyo kuti abwere kuna iyeko kamangumangu.¹⁶Tsapano pomwe Paulo akhawadikhira ku Atene. mtima wache udabonera pakuona muyi wensene kudzala na mafano. ¹⁷Apo adagazana na Ayuda nsiku zensene mma sunagoge na wina omwe akhanamata Mulungu, na wina pomwe mmisika omwe akhali momo.¹⁸Soma wanzeru wina waku Epikureya na Stoiki adamupingiza. Wina akhati, ''Kodi mchiyani ndicho wakubwebweta uyu akulewa?'' Wina mkumbati, ''Akuoneka ninga ule wakumbakopa wanthu kutewera milungu yachilendo,'' thangwe iye akhalalikira mafala yakumbaguma Yesu na mmukiro.¹⁹Adamuphata Paulo mkumubweresa ku Areopagi, kulewa kuti, ''Timfuna tidziwe chipfunziso ichi ndicho ukulewalewachi? ²⁰Thangwe ukubweresa bzinthu bzachilendo mmakutu mwathumu. Tenepo, timfuna tidziwe kuti bzinthu bzobzi bzikuthandauza chiyani.'' ²¹(Tsapano wamu Atene wense na alendo kubodzi adakakhala nthawe yawo mwemo neye kulewalewa ayai kutetekera pomwe bzinthu bzinango soma bzinthu bzipsa.)²²Apo Paulo adaima pakati pa wanthu waku Areopagi achiti, ''Imwe wanthu waku Atene, ndikuona kuti ndimwe wanthu wakunamata mchirichensene. ²³Thangwe pomwe ndikhambapita ndaona bzinthu ndibzo mumbanamata, Ndaona guwa lansembe lakunemba tenepa, ''Kwa Mulungu Wakusaya kudziwika.'' Bwomwe bzikulatiza kuti mumbanamata seye mkudziwa, chomwe nimkulalikirani imwe.²⁴Mulungu ndiye adalenga dziko lapansi na bzensene ndibzo bziri momo, nakuti iye ni Mbuya wa kudzaulu na dziko lapansi, ambakhala lini mmakachisi yakumangiwa na manja. ²⁵Pinango pomwe kutumikiriwa na manja ya wanthu, ninga nyakusaya chinthu, thangwe iye ndiye ambapa wanthu moyo na mphuye yakupuma na chirichensene.²⁶Kuchoka mwa munthu m'bodzi adachitisa dzinza lirilensene la wanthu kukhala padziko lapansi, atakonzeratu nthawe zawo na malekezero ya pakukhala pawo, ²⁷pala kuti apsage Mulungu nakuti pinangopense angabzibve iwo kukhala pafupi na iye na kumugumana. Napo kuti iye ali lini kutali na ife.²⁸Pakuti mwa iye timkhala na moyo na kufambafamba na kugumana mkhalidwe wathu, ninga wabzinzano wanu wina adalewa, 'Nakuti ife pomwe ndife mbadwa zache.' ²⁹Ndiye, nakuti ndife mbadwa za Mulungu, timfunika lini kukumbuka kuti umulungu buli bwakulingana na golide, ayai siliva, ayai mwala---bzifani bzakukonziwa na madu yekutsema na nkhumbukira za wanthu.³⁰Ndiye munthawe yakusaya kudziwa Mulungu adalekerera, soma tsapano akutonga wanthu wense kulikwense kulapa. ³¹Iri n'thangwera kuti waikha nsiku ndiyo anzatonga dziko lapansi mchilungamo na munthu wache ndiye wamuikhiratu. Mulungu wapasa chitsimikizo cha munthuyu kuna aliyense pakumulamusa iye kuna wakufa.''³²Tsapano pomwe wanthu wa ku Atene adabva bza mmukiro wa wakufa, wina adamunyongodola Paulo; soma winango adati, ''Timkutetekerani pomwe imwe bza nkhani imweyi.'' ³³Atamala popo, Paulo adawachokera iwo. ³⁴Soma wanthu winango adamuphathika achikhulupirira, kuphatanidza Dionisiyo wa ku Aeropagi, na mkazi dzina lache Damarisi, na winango pomwe pabodzi.

Chapter 26

¹Apo Agripa adalewa kuna Paulo, ''Unkwanisa kubzisewerera wekha.'' Apo Paulo adafuthula boko lache achibzikhotcherera. ²''Ndikubzitenga wamwayi, Mfumu Agripa, kuima na mulandu wangu kubzigazira pamaso panu lero lino pa bzensene ndibzo Ayuda andilewera ine, ³lemwelemwe kuti ndimwe mdziwi wa mitemo na mabvunzo. Apo ndikukukumbirani kundibvesera mwakuderekha.⁴Mchadidi, Ayuda wensene akudziwa ndimo ndakhalira kuchokera pa ubwana bwangu mu dzinza langu na mu Yeusalemu. ⁵Andidziwa amwewa kuchokera pakutoma, penu akufuna kutawiriza bzobzi, kuti ndidakhala ninga Mfarisi, chipambuko chakukhwimisisa cha chipembedzo chathu.⁶Tsapano ndaima pano kutongiwa thangwera cidikiriro cha lonjezo lidachita mulungu kuna abereki wathu. ⁷Ni lonjezo limweri ndilo madzinza yathu khumi na mawiri yale yakudikhirira kutambira pomwe akunamata Mulungu mwanyongo masikati na usiku, ndipo ni chidikiriro chochi, mfumu, ndicho Ayuda akundilewera mulandu ine. ⁸Thangweranyi aliyense wa imwe akukumbuka kuti mpsakusaya kukhulupirika kuti Mulungu ambalamusa wakusaika?''⁹Tsapano mchadidi, ine ndidakumbukadi kuti nimbachite bzinthu bzakugazana na Yesu waku Nazareti. ¹⁰Ndidachita ibzi mu Yerusalemu chaimomo. Ndidatsekera mkaoko wanthu azinji wakuchena mtima wa Mulungu na mphamvu yakuitambira kuna akulu wansembe; apo pomwe iwo adaphiwa, ndidatawiriza. ¹¹Ndidawalanga kazinjitsa mmasunagoge yensene ndichiyezera kuwangingimiza kusewera makiriyado. Ndidakalipa nawo kwenekwene ndichiwalondalonda iwo ate ku miyi yakunja.¹²Pa nthwe ndiyo ndikhachita bzobzi, ndidayenda ku Damasiko na mphamvu ya akulu wansembe; ¹³apo pakuyenda koko, masikati chaiyoiyo, mfumu, ndidaona kutoya kuchoka kudzaulu komwe kukhatoya kuposa dzuwa, apo kudatoya kuzungulira ine na wanthu ndiwo ndikhafamba nawo kubodzi. ¹⁴Nthawe ndizo tensene tidagwa pansi, ndidabva mafala kusewera kuna ine mchiseweredwe chachi Hebri, 'Saulo, Saulo, thangweranyi ukundilondalonda ine? Mpsakunesa kusaya kubzidzonga wekha pomwe ukulimbana na ine.'¹⁵Kinangoka ndidati, 'Ndimwe mbani, Mbuya?' Mbuya adatawira, 'Ndine Yesu ¹⁶ukundilondalondane.Tsapano lamuka uyime pa nzayo zako; thangwe na chakulinga chochi ndidaonekera kuna iwe, kukuikha iwe kukhala mtumiki na mboni wabzinthu ndibzo ukudziwa bza inepano tsapanolino na bzinthu ndibzo nimdzakuonesa mtsogolo; ¹⁷apo nimdzakuletsetsa kuna wanthu na kuna Wachikunja ndiko ndikukutumizako, ¹⁸kufungula maso yawo na kuwatembenuza kuchoka mumdima kuyenda kwakubvunika na kuchoka kwa utongi bwa Satana kuyenda kuna Mulungu, pala kuti akatambire chilekerero cha bzakuipa kuchoka kuna Mulungu na chakusiiriwa ndicho nimpereka kuna iwo wakuchenesiwa na chikhulupiriro cha mwa ine.'¹⁹Tsono, Mfumu Agripa, ndiribe kusaya kubvera masomphenya yakudzaulu; ²⁰soma, kuna waku Damasiko pakutoma, na waku Yerusalemu, na kuzungulira mdziko lensene la Yudeya, na Wachikunja pomwe, ndidawapa mafala kuti alape na kutembenukira kuna Mulungu, kuchita bzinthu bzakuthemera kulapa. ²¹Na thangwe lori Ayuda adandimanga ine mkachisi achifuna kundipha.²²N'thangwerache ndatambira chithandizo chakuchoka kuna Mulungu ate lero lino, apo ndaima kuchitira umboni kuna ang'ono na akulu kubodzi bza bzinthu lini bzinango soma ndibzo aneneri na Mose adasewera kuti bzimdzachitika--- ²³kuti Mkhirisitu amdzabva bzakuwawa, apo pakukhala wakutoma kumuka kwa wakusaika amdzalalikira kubvunika kuna wanthu wathu chaiwo na kuna Wachikunja."²⁴Nthawe ndizo Paulo adamaliza kubzikhotcherera kwache, Festo adati na mafala makulu, ''Paulo, una msala; kulewenga maninge kwako kwakuchitisa msala.'' ²⁵Soma Paulo adati, ''Ndiribe msala, wakubvekera Festo, soma ndikusewera mafala yachadidi na yakubzilambiza. ²⁶Thangwe mfumu ikudziwa bzinthu bzobzi; ndiye ndikusewera mwakusaya kugopa kuna iye, nakuti ndikudziwadi kuti palibe cha ichi chakubisika kuna iye; thangwe ichi chiribe kuchitikira mtseri.²⁷Kodi mumbakhulupirira aneneri, Mfumu Agripa? Ndikudziwa kuti mumbakhulupirira.'' ²⁸Agripa adati kuna paulo, ''Mkhanthawe kakuchepa kodi ungandinyengerere ate kundisandusa Mkhirisitu?'' ²⁹Paulo adati, ''Pembani kuna Mulungu, kuti penu munthawe yakuchepa ayai itali, sikuti imwe mwekha neye, soma na winango wensene alikundibva lero, akhale ninga ndiriri inepanomu, soma seye njema zamkaokozi.''³⁰Kinangoka mfumuyo idaima, na kazembe, na Benesi pomwe, na iwo omwe akhadakhala nawo; ³¹pomwe adachoka pachinyumbapo, adasewera kuna winango na mwayache achiti, ''Munthuyu alibe kuchita chinthu chakuthemera imfa ayai kumangiwa.'' ³²Agripa adati kuna Festo, ''Munthuyu angadatsudzuliwa angadakhala kuti alibe kukakachali kuna Kaisara.''

Chapter 27

¹Pomwe bzidatchimikizika kuti tiyambuke pamwadiya kuyenda ku Italiya, adampepera Paulo na wamkaoko winango kuna kenturiyo wakuchemeriwa Yuliyo, omwe akhali phathi la achikunda wa Augusto. ²Tidapakira chombo cha mmadzi kuchokera ku Adramutiyo chomwe chikhadasala pang'ono kuyenda mbaliya ku gombe la Asiya. Apo tidayenda kunyanza. Aristarko waku Tesalonoka mdziko la Makedoniya adayenda nafe.³Mangwana yache tidakafika pa muyi wa Sido, pomwe Yuliyo adatambira Paulo mwansangala achimubvumiza kuyenda kuna anzache kukatambira udidi bwawo. ⁴Kuchoka popo tidayenda ku nyanza mkukayambuka pamadzi na kutseri kwa Kupro, pafupi na nsuwo, thangwe chonzi chikhakuntha mwa malinkhuma. ⁵Nthawe ndizo tikhadayambuka nyanza kupitirira Kilikiya na Pamfiliya, tidafika pa Mura, muyi wa Lukiya. ⁶Pamwepo, kenturiyo adagumana chombo chapamadzi chakuchoka ku Alesandriyo chomwe chikhayenda kukatsama ku Italiya. Adatiikha ife momo.⁷Pomwe tidayandama pang'ono pang'ono kwa nsiku zizinji apo tichifika mwakubonerera kufupi na Knido apo chonzi chiribe kutibvuma pomwe kumbayendera njira yoyo, tidayandama kutewera mumphepete mwa Krete, mwakuyang'anizana na Salmone. ⁸Tidayandama kutsetsemba gombe mwakubonerera, ate tidabwera kumbuto inango yakuchemeriwa Pakucheza Pabwino, yomwe iri pafupi na muyi wa Laseya.⁹Tsapano tikhadatenga nthawe itali, nthawe ya kusala kudya kwa Ayuda ikhadapita pomwe, ndiye tsapano kukhali kwakugopsa kuyandama. Apo Paulo adawachenjeza iwo, ¹⁰achilewa, ''Wanthumwe, ndikuona kuti ulendo timfuna kunyamukabu mumdzakhala na kubzidzonga na kuluza kuzinji, na miyoyo yathu kubodzi.'' ¹¹Soma kenturiyo adakhulupirira kwene_kwene wa tsigiro na mwenekachiro ngalawa kusiyana na bzinthu ndibzo Paulo adasewera,¹²Thangwea kuti pagombepo pakhathemera lini kugona nthawe yakujejera, azinji wakuyandama pamadzi adalangiziwa kuchoka popo, apo pinangopense tikhathemera kukafika pa muyi wa Foinika, kukagona nthawe yakujejerayo koko. Foinika, ni doko laku Krere, kunyang'ana kumwera chakumaulo kwache na kumpoto chakumaulo kwache . ¹³Nthawe ndizo chonzi chakumwera chidayamba kukuntha pang'ono pang'ono, wakuyandama pamadziwo adakumbuka kuti agumana nzibzo akhafuna. Apo adafunya chakumangiririra chombo achiyandama kuyenda ku Krete, kufupi na gombe.¹⁴Soma patamala nthawe yakuchepa chonzi champhamvu chakusanganiza na mvula, chakuchemeriwa Eurokulo, chidayamba kumenya kuchokera pansuwapo. ¹⁵Pomwe chombo chidaphatiwa na chonzi cha mvulacho apo chingadakwanisa lini kufamba pomwe mchonzimo, tidagonjesewa na chonzicho tichigwinyiwa nacho. ¹⁶Tidayandama kutseri kwa nsuwa ing'ono ya Kauda, apo mwa kubonerera tidakwanisa kumangisa chiyandamiso cha mwadiyayo.¹⁷Pomwe adakwiza chiyandamisi cha mwadiyayo mdzaulu, adaphatisa basa bzingwe bzache kukulunga mwadiyayo. Iwo akhana mantha kuti anigunsa mchenga wa pa Surti, ndiye adakotamisa chakumangirira pa nyanza achigwinyika kutsogolo. ¹⁸Tidafamba mu kukuntha kwakunyanya kwa chonzicho mwakuti mangwana yache adayamba kupunguza mkutaya mitolo.¹⁹Pansiku yachitatu wakupakirawo adataya bzipangizo bza chombocho na manja yawo. ²⁰Nthawe ndizo dzuwa liribe kutitoyera kwa nsiku zizinji, apo chonzicho chikukuntha basi paife, chidikiriro chomwe tikadapulumusiwa nacho chidatayika.²¹Pomwe adakhala nthawe itali seye mkudya chinthu, Paulo adaima pakati pa wakupakirawo achiti, ''Wanthumwe, mungadanditetekera, tingadakhala tiribe ku Krete kule, mphsino tiribe kudzongeka na kuluza tenepa. ²²Tsapano ndikukukumbirani mulimbike mtima, pala kuti nampodi pakhale kutayika miyoyo pakati panu, soma kuchikhala kuluzika mwadiyayu.²³Thangwe usikubu mngero wa Mulungu omwe ndiri mmanja mwache, omwenso nimbamunamata ine---mngero wache adaima pambali pangu ²⁴achilewa, 'Nampodi kubva mantha, Paulo. Ungaima pamaso pa Kaisara, apo ona, Mulungu mwa kukoma mtima kwache wakupasa wensene ndiwo ukufamba nawo m'wadiyawa.' ²⁵Tsono limbikani mtima, amunamwe! Thangwe nimbakhulupirira Mulungu kuti bzimdzachitika ninga ndimo adandiuzira ine. ²⁶Soma tinitayika pa nsuwa inango.''²⁷Pomwe usiku bwa khumi na bunayi budafika, pomwe tidagwinyikira kwinango na kwinango mu Nyanza ya Adriya, tiri pafupi pakati patsiku wakupakirawo adakumbuka kuti afendera ku gombe. ²⁸Adatenga bzakupimira mmadzi achiona miyezo makumi mawiri; patapita kanthawe pang'ono, adatenga pomwe bzakupimira bzinango achiona miyezo khumi na michanu. ²⁹Akhana thupo kuti tingagunse mathanthwe, ndiye adatereza bzakukolowekera bzinayi kuchoka ku mwadiya achipempherera kuti machibese mbayafike kamangu.³⁰Wakupakirawo akhapsaga njira yakuthawira mwadiyamo apo zjai akhadatereza mnyanza bzakuyandamisa mwadiya, achinamizira kuthusa bzakukolowekera kuchoka kumwadiya. ³¹Soma Paulo adalewa kuna kenturiyo na kuna achikunda, ''Pokhapokha wanthu awa akhale basi mmwadiya muno, mungapulumuke lini.'' ³²Kinangoka achikunda adagwata bzingwe bza mwadiyayo achiuleka kuyandama.³³Pomwe manyika yakhafendera, Paulo adawadandaulira kudya chakudya. Iye adalewa, ''Lero ni nsiku yakhumi na chinayi yomwe mwabzinyang'anira apo mwakhala seye mkudya chinthu---mulibe kudya chinthu chirichense. ³⁴Apo ndikukukumbirani kugawana chakudya, thangwe mpsakufunikira pala mukhale na moyo. Nakuti palibe m'bodzi waimwe ndiye amnzataya tsisi kuchoka mumsolo mwache.'' ³⁵Pomwe iye adasewera bzobzi, adatenga mkate achitenda Mulungu aliyense akuona. Kinangoka adanyema mkateyo achiyamba kudya.³⁶Kinangoka wensene adalimbikisika apo achidya pomwe chakudya. ³⁷Tikhalipo miyoyo 276 mmwadiyamo. ³⁸Pomwe iwo adadya mwakukwana, adapepusa mwadiyayo nakuchita kuthusa tirigu mnyanza.³⁹Pomwe kudachena, alibe kuzindikira mbutoyo, soma adaona gombe likhana mbuto yakusenzekera, apo adakambirana penu angadafambisa mwadiyayo popo. ⁴⁰Apo iwo adagwata bzakumangira achibzisiya mnyanza. Panthawe ibodzibodziyo adathethesa tsigiro achikwiza chinguwo mdzaulu pala chonzi; achiyendera mbali za kugombe lakusenzekera. ⁴¹Soma mwadiyayo udakhuya mudwi wamchenga uchitcherera. Chakunyansi kwache chidakhuya chichitazika kugwinyika, ku makaliro kudapseka na mphamvu ya kugwedera kwa madzi.⁴²Nzeru ya achikunda ikhali yakupha wamkaoko wensene pala kuti nampodi awoneke winango waiwo kuthawa. ⁴³Soma Kenturiyo akhafuna kupulumusa Paulo, apo iye adawaletsa kukumbuka kumweko; apo adauza omwe angadakwanisa kuntchayira kuti ayambe kumogere kunja akafike kunja. ⁴⁴Kinangoka amuna winangowo abwere pambuyo, winango pa matabwa, winango pa bzinthu bzinango bza mmwadiyamo. Bzidachitika tenepoyo letu ate tensene kuponda kunja bwino bwino.

Chapter 28

¹Pomwe tidapulumuka bwino bwino, tidadziwa tsapano kuti nsuwayo ikhachemeriwa Malita. ²Wanthu wa popo alibe kutipa chifundo chabwino chokha, soma adaphatiza moto achititambira ife tensene thangwera mvula yakusaya kulekeza na kujejera.³Soma pomwe Paulo adagwezeka mtolo wankhuni achiziikha pamoto, nyoka ya bvumbwe idabula thangwera kupsa ichitsedengera kuboko lache. ⁴Pomwe wenekachiro popo adaona chilombocho kutsedengera kuboko lachero, adati kuna winango na mwayache, ''Munthu umweyu ngwakupha omwe wapulumusiwa mnyanza; chilungamo chikumunesa lini kuti akhale namoyo pomwe.''⁵Soma adakutumulira chilombocho pamoto seye mkulumiwa. ⁶Iwo akhadikhirira iye kugwera ayai mwachidzidzi kugwa pansi kufa. Soma pomwe adamunyang'anisa nthawe itali mkuona kuti palibe chakuchitika kuna iye, adachinja maganizo yawo achilewa kuti pinango iye akhali ka mulungu.⁷Tsapano pafupipo pakhana minda ya mkulu wapansuwapo, munthu wakuchemeriwa Popliyo. Iye adatitambira achitichezesa nsiku zitatu. ⁸Bzidatenepo kuti babache wa Pupliyo akhadagona kuphatiwa na manungo na kamwazi. Pomwe Paulo adayenda kuna iye, adapemba, kubzatika manja paiye, achimulimbisa. ⁹Bzitachitika ibzi, wanthu wensene pansuwapo omwe akhadwala adabwerambo achidzalimbisiwa. ¹⁰Wanthu adatilemekeza na ulemu buzinji. Pomwe tikhakonzekera kuyandama pa mwadiya, adatipa ndibzo tikhafuna.¹¹Patamala miyezi mitatu tidanyamuka na mmwadiya omwe ukhadakhala mainza yense pansuwapo, mwadiya waku Alesandriya, wakunemba ''wana wa pamphase'' ninga chilatizo chache chakunembiwa padzaulu. ¹²Titafika pa muyi wa Surakusa, tidakhala popo nsiku zitatu.¹³Titachoka popo tidanyamuka na mwadiya tichikafika pa muyi wa Regio. Itamala nsiku ibodzi chidayambika chonzi cha mwera, apo kwa nsiku ziwiri tidafika pa muyi wa Potiyolo. ¹⁴Pamwepo tidagumana abale tichiumiriziwa kukhala nawo kwa nsiku zinomwe. Mtenepoyo letu ndimo tidafikira ku Roma. ¹⁵Kuchoka popo abalewo atamala kubva bza ife, adabwera kudzagumana nafe ku Mbuto ya Apiyo na ku Nyumba za alendo Zitatu. Pomwe Paulo adaona abalewo, adatenda Mulungu achilimbika mtima.¹⁶Pomwe tidapita mu Roma, Paulo adabvumiziwa kukhala yekha na mchikunda m'bodzi wakumulindira iye. ¹⁷Kinangoka bzidati kuti patamala nsiku zitatu Paulo adachemera pabodzi wale omwe akhali akulu pakati pa Ayuda. Pomwe iwo adabwera pabodzi, iye adati kuna iwo, ''Abale, napo ndiribe kuchita chakuipa kuna wanthu wamtemo wa abereki wathu, ndidaperekiwa ninga wakumangiwa kuchoka ku Yerusalemu kuyenda mmanja mwa Aroma. ¹⁸Atandibvunza bvunza, akhadafuna kunditsudzula, thangwe pakhalibe thangwe lakuphiwira mmulandu wanguyo.¹⁹Soma pomwe Ayuda adawagaza maganizo yawoyo, ndidaumiriziwa kukakachali kuna Kaisara, napo kuti bzili lini ninga kuti ndikhakachaliri wadzinza wangu. ²⁰Na thangwe limweri, tsono, ndakuchemerani kuti ndikuoneni na kulewalewa namwe, nakuti ni thangwera la chidikiriro cha Isaraeri kuti ndabvala njema izi.''²¹Kinangoko iwo adati kuna iye, ''Tiribe kutambira masamba kuchoka ku Yedeya yakuguma imwepo, ayaimbo m'bale wina kubweresa mtumi ayai kulewa bzakuipa bza imwepo. ²²Soma ndikufuna kubva kuchoka kuna imwe kuti mukukiumbuka tani bza mpambukoyu, thangwe tikudziwa kuti bzidaseweriwa bzakuipa kulikwense.''²³Pomwe iwo adakhazikisa nsiku ya iye, wanthu azinji adabwera pakhakhala iyepo. Adapereka nkhaniyo kuna iwo, achichitira umboni bza ufumu bwa Mulungu. Adayezera kuwanyengerera bza Yesu, kuchoka kuchitongi cha Mose na cha aneneri kubodzi, kuchoka machibese ate maulo. ²⁴Winango adakopeka na bzinthu ndibzo bzida seweriwabzo, pomwe winango alibe kukhulupirira basi.²⁵Pomwe alibe kuphatizana wina na mwayache, adabalalikana pomwe Paulo adasewera fala libodzi iri: ''Mzimu Wakuchena udasewera kudzera mwa Yesaya mneneri kuuza abereki wanu. ²⁶Iye adalewa, 'Ndoko kuna wanthu awa ukawauze, ''Kubva mumdzabva, soma mumdzabvesesa lini; kuona, mumdzaona, soma mumdzadziwa lini.²⁷Thangwe mtima wa wanthu awa wafa, na makutu yawo yambabva lini, apo aphophoma maso yawo. Pinango angambaone na maso yawo, na kumbabva na makutu yawo, na kumbabvesesa na mtima wawo mkutembenuka pomwe, apo nimdzawalimbisa iwo.'''²⁸Mthangwerache, mudziwe kuti chipulumuso cha Mulungu chatumiziwa kuna Wachikunja, apo iwo amdzatetekera.'' ²⁹Paulo adalewa mafala yamweya, Ayuda wale adachoka alikugazana kwene_kwene³⁰Paulo adakhala magole pomwe mawiri mnyumba yache yakulogali yekha, apo akhatambira wensene ndiwo akhambabwera kuna iye. ³¹Iye akhalalikira ufumu bwa Mulungu achimbapfunzisa bzinthu bza Mbuya Yesu Mkhirisitu na kulimbika mtima kwensene mwakusaya kuphingiziwa.

Romans

Chapter 1

¹Paulo, mtumiki wache wa Yesu Mkhilistu, wakuchemeriwa kukhala ntumwi na kupambuliwa thangwera mafala yadidi ya Mulungu, ²yomwe iye adayasewera kudzera mwa aneneri wache mmalemba ya Mulungu, ³yakulewa bza Mwana wache omwe akhali wa mbewu ya Davite ninga kuthupi.⁴Kudzera mwa Mzimu wakuchena omwe adatsimikiziwa na mphamvu kuti adzakhala Mwana wa Mulungu pakumuka kwache kwa wa kufa, Yesu Khilisitu Mbuya wathu. ⁵Kudzera kuna iye ife tidatambila mwayi na utumiki bwa kuchemera wanthu kuchoka pakati pa madzinza yense, kukabvera dzina lache. ⁶Pakati pa madzinza yoya, imwe mwachemeriwambo kudzera mwa Yesu Mkhilisitu.⁷Kuna wense waku Roma omwe ndiwo ngwakukondewa na Mulungu na kuchemeliwa kukhala wanthu wache wakuchena: Chifundo na mtendere kuna imwe kuchokera kuna Mulungu Baba wathu na Mbuya Yesu Mkhilisitu.⁸Chakutoma, ine ndikutenda Mulungu wangu kudzera kuna Yesu Khilisitu pala imwe mwense, thangwe chikhulupiliro chanu chikusewerewa dziko lense lapansi. ⁹Mulungu ni mboni yangu, omwe ine nimbamutumikila na mtima wangu pa kulalikila mafala ya Mwana wache, pa nthawe zense nimbakugumirani imwe. ¹⁰Ine nthawe zense nimbakumbila m'mapembo yangu kuti mwa njira iriyense ndikapambane pakumaliza tsapano na chifuniro cha Mulungu.¹¹Nakuti ine ndikukhumbira kukuonani imwepo, kuti ndikupenimbo bzithu bzabwino bza uzimu, kuti bzikupaseni mphamvu imwepo. ¹²Ibzi ndibzo, ndikulewa kuna imwe kuti bzikulimbikiseni, kudzera mchikhulupililo cha winango na mwanzache, chaimwe na ine.¹³Tsono ine ndikufuna lini kuti mukhale neye kudziwa, abale wangu, ine nthawe zizinji ndikhafuna kuti ndibwere kuna imwepo (soma ndakhala ndikutazira ateye nsiku zino), pala kuti ndikhale pomwe na bzipaso pakati panu, ninga ndimo bzikhalili pakati pa wa Wachikunja winango. ¹⁴Inepano ndine wakungingimiziwa kuna Ahereni pabodzi na wa kunja, pabodzi pomwe kuna wanzeru na wakupusa. ¹⁵Tsono, ninga ine, ndine wakukonzeka kuti ndilalikile mafala kuna imwe naiwo omwe aliku Roma.¹⁶Thangwe ine nimbachita lini manyazi na mafala ya Mulungu, nakuti ni mphamvu ya Mulungu na chipulumuso kuna wense omwe ambakhulupilila, chakutoma kuna Ayuda pabodzi na Ahelene. ¹⁷Nakuti mwa iyo chilungamo cha Mulungu chachikhulupililo chabzilatiza kuchoka ku chikhulupililo kuyenda ku chikhulupililo, ninga kudanembiwa, ''Anyakulungama adzakhala na moyo na chikhulupililo.''¹⁸Thangwe ukali bwa Mulungu buli kuoneka kuchokera kudzaulu kugazana na wanthu wense wakusaya kunamata omwe kudzera mkusaya kulungama ambaletsa chikhulupililo. ¹⁹Ili nithangwe lakuti ndicho chimbadziwika cha Mulungu chimbawoneka kuna iwo. Nakuti Mulungu waabvunikira iwo.²⁰Kuyambira chilengedwere cha dziko la pansi, bzinthu bzakusaya kuoneka, bzawoneka bwino na mphamvu yache ya chilengedwe chache, poti bzidadziwika kuchokera ku bzinthu bzomwe dzidakonziwa pamwepo. bzomwe iwo angakwanise lini kulamba. ²¹Ili ni thangwe lache, napo kuti iwo ambadziwa bza Mulungu, alibe kumulemekeza Mulunguyo, ayai ku kumutendambo. M'malo mwache, iwo adamunyoza m'mitima mwawo, apo mitima yawo yapezpeiziyo idapsipiziwa.²²Iwo akhabzitenga ninga wa nzeru, soma asanduka wakupusa. ²³Iwo ambasinthanisa ulemelero bwa Mulungu wakusaya kufa na bzifanizo bzakukonziwa kuti bzioneke ninga munthu omwe ambafa, bza mbalame, na bzinyama bza minyendo minayi, na bzinthu bzakukwawa.²⁴Thanngwe lache Mulungu adawapeleka iwo kuna bzidyokodyoko bza bzakuipa bza mmitima mwawo, bzakunyansa bza chigololo kunyazisa mathupi yawo winango na mwayache. ²⁵Ndiwowo adasinthanisa bza chadidi bza Mulungu na gunkha, kunamatira na kutumikila bzinthu bza kulengewa kusiya Mulengi, omwe ambatendiwa nthawe zense. Ameni.²⁶Thangwera ibzi , Mulungu adawapereka iwo kuna bzidyokodyoko bzakuchitisa manyazi, napo akazi wawo adasinthanisa kachitilo kachibaliwile kachikhala ninga machitilo inango yachikhalidwe. ²⁷Chibodzibodzi pomwe , amuna adaleka machitiwe yachibaliwe ya chikwati na akazi ndipo ambafunana winango na mwayache. Awa akhali amuna ndiwo adachita bzakusaya manyazi na amuna kutambira mwa iwo okha chilango ndicho akhathemera kuphonya kwawo.²⁸Pomwepo iwowo alibe kuwona kuti mkwakufunika kukoya chidziwiso cha Mulungu, iye adawapeleka iwowo kumalingiliro yakugonyoka, kuti achite bzinthu bzomwe bzakubvumizika lini kuchitiwa.²⁹Iwo mbakudzaliwa na mtundu uliwense wa chikhalidwe chakuipa, bzakuipisisa, umbombo, na dumbo. Iwo mbakudzala na nsanje, kupha, ndeu, chinyengo na kukhumba bwakuipa. Iwo mbamagunkha, ³⁰watsinjililo, wakuzondana na Mulungu, achipongwe, wakubzikuza na kubzithusa, iwo ambagumana njira yakuchitila bzakuipa; iwo ambabva lini bzakulewa abereki wawo. ³¹Iwo mbakusaya nzeru, wakusaya chikhulupiro, wakusaya kukhudziwa mumoyo na wakusaya nsisi.³²Iwo ambadziwa chiyeluzo chadidi cha Mulungu, kuti iwo wakuchita bzinthu bzimwebzo akuthemera kufa. Soma ambatondo kupitilila tenepoyo kuchita bzinthu bzimwebzi, napo pomwe ambatawiliza awo ndiwo ambachita bzimwebzi,

Chapter 2

¹Thangwe lache ndiwe wakusaya chilungamo, munthu iwe, iwe wakuyeluza, poti bzinthu bzomwe iwe ukuyeruza munthu mwanzako, umbabzigaza wekha. Nakuti pomwe iwe ukuyeluza chitambo bzinthu bzomwebzo. ²Soma ife timbadziwa kuti chiyeruzo cha Mulungu mcha iwo wachilungamo pamene iwo ambagaza bzinthu bzomwe iwo ambachita.³Tsono kumbuka ibzi, munthu iwe, iwe omwe umbayeluza iwo wakuchita bzinthu bzomwebzi terepo iwe umbachitambo bzomwebzo. Iwepo udzapulumuka pa chiyeruzo cha Mulungu? ⁴Ayai ukukumbuka bzakuchepa bza vida ya ubwino bzache, kugwesa mtima kwache, na kupilila kwache? Apa umbadziwa kuti kukoma mtima kwache kumbatitsogolera iwepo ku kulapa?⁵Tsono nakuuma mtima kwako na kusaya kulapa mtima ukumbabzigwezekera wekha ukali pa nsiku ya ukali, nakuti, pa nsiku ya bvumbuluso la chiyeruzo Mulungu. ⁶Iye amdzapereka malipiro kuna aliyense maninga na bzakuchita bzache; ⁷kuna iwo omwe malingana na chipiriro cha mabasa ya bwino na bzichito bzakuyang'ana ulemerelo, ulemu, nakusaya kudzongeka, iye amdzakupani moyo wakusaya kumala.⁸Tsono kuna iwo omwe ambanyang'ana bza iwo wenekechilo, na omwe anilamba bzachadidi mkumbatewera bzakuipisisa, mkukhala waukali na kugaka mtima kudzafikila. ⁹Mulungu adzamubvesa kuwawa namazunzo munthu ali yense omwe amchita bzakuipisisa, chakutoma kuna Ayuda kinangoko kuna Aheleni.¹⁰Soma ulemelero, ulemu ,na mtendere kuna aliyense omwe anchita bzabwino, pakutoma kuna M'yuda kinangoko kuna M'heleni. ¹¹Kuti Mulungu alibe tsankho. ¹²Wense omwe ambaphonya seye kudziwa bzitongi amdzadzongewa soma neye na malamulo, apo wense omwe ambaphonya achidziwa bzitongi amdzayeluziwa na bzitongi.¹³Ni omwe lini ambabva mulamuyo omwe ali anyakulungama pa nkhope ya Mulungu, soma na iwo omwe ambabvela malamulo, omwe amdzalewedwa anyakulungama. ¹⁴Pomwe Wachikunja, omwe alibe malamulo, chibadwire ambachita bzinthu bza malamulo, ambafuna iwo ni bzakutonga kuna iwo okha, napo kuti iwo alibe bzitongi.¹⁵Na ibzi iwo ambabzionesera bzichito bza malamulo bzakunembiwa m'mitima mwao. Nachikumbumtima chawo chikuchitila pomwe umboni kuna iwo, Na malingalilo yawo yakugazana ayai kutawizana okha ¹⁶pa nsiku yomwe Mulungu amdzayeruza bzinsinsi bza wanthu wense, malingana na uthenga bwangu bwa bwinobu, kudzera mwa Yesu Mkhirisitu.¹⁷Soma penu iwe umbzithusa wekha kuti ndiwe mu Yuda mkudalila bzitongi na kubzithusa mwa Mulungu, ¹⁸uchidziwa bzakufuna bzache na kutawiliza bzinthu bzomwe bzakuposa thangwera kuti iwe udapfunzisiwa bza malamulo; ¹⁹napo penu iwe umbabzitsimikiza kuti iwepo wekha umbatsogolera azimola, kubvunika kuna wale omwe ali mumdima, ²⁰nyakulangiza anyakusaya nzeru, mpfunzisi wa tuwana tung'ono tung'ono, iwe uchikhala wamalamulo uchiyadziwa bza chadidi, ibzi bzingadzonge tani njira yako ya ku moyo?²¹Iwe omwe umbapfunzisa winango, tani umbabzipfunzisa lini wekha? Iwe omwe umbalalika nampodi kuba, umbaba? ²²Iwe omwe umbauza anzako nampodi kuchita uputa, umbachita uputa? Iwe omwe umbayipidwa na bzamafano, tani umbaba pomwe bza tchalitchi?²³Iwe omwe umbabzithemba na malamulo, umbanyazisa Mulungu na kusaya kubvera malamulo? ²⁴Nakuti ''dzina la Mulungu likuchitisiwa manyazi pakati pa Wachikunja thangwela imwe'' malingana na momwe bzidanembelewa.²⁵Nakuti mgwatiwe umbakhala wadidi kuna iwe penu iwepo ukukoya malamulo, penu iwepo ndiwe wakubvera lini malamulo, iwepo mgwatiwe wako umkhala ninga ulibe mgwatiwe. ²⁶Penu, munthu, wakusaya kugwatiwa akukoya malamulo, kusaya kugwatiwa kwacheko kungatengiwe lini ningati kugwatiwa? ²⁷Iye ndiye alibe kugwatiwa chibadwire soma ambabvera malamulo iye amdzakugaza lini iwe, penu iye wakwanilisa lamulo? Ili ni thangwera kuti imwe muna chitongi chakuchita kunembiwa na mgwatiwe, chensecho ndimwe wakuphonyera chitongi!²⁸Myuda chayiyeyiye ni omwe lini angawoneke ninga Myuda pankhope za wanthu; apo mgwatiwe chayiyeyiye ni omwe lini ungachitike mthupi pa nkhope za wanthu. ²⁹Soma munthu omwe ni Myuda penu iye ali telepai mu mtima apo mgwatiwe uli mgwatiwe wa mu mtima, mwa mzimu, sikuti wakunembewa. Kutenda kwa munthu umweyu kumbachokera lini kuna wanthu soma kuchokera kuna Mulungu.

Chapter 3

¹Tsono pana phindulanyi pakukhala Myuda? Apo phindu lakugwatiwa mchiani? ²Kodi mpsikulu mu njira zense? mu njira zense. Chakutoma, Ayuda adapasiwa mafala kuchoka kuna Mulungu.³Tsono tani achikhala Ayuda winango alibe chikhulupililo? kodi kusaya kukhulupirira kwaoko kumkhala kwakusaya basa ku chikhulupiriro cha Mulungu? ⁴Bzingakhale lini telepoyo. M'malo mwache, mulekeni Mulungu akhale wachadidi, napo munthu aliyense ngwakunama. Ninga ndimo kudanembiwira, ''Kuti imwe mukayezeziwe ninga wakulungama na mafala yanu, kuti imwe mukhale wakupambana pomwe chiyeruzo chikubwera.''⁵Tsono penu kusaya kulungama kwathu kuniwonesera kulungama kuna Mulungu, ife tingalewe chiyani? Apa Ife tingalewe kuti Mulungu ngwakuphonya kubweresa chilango pa ife? (Apa ndasewera ninga munthu.) ⁶Bzingakhale lini telepoyo! Tsono Mulungu adzayeruza tani dziko la pansi?⁷Tsono penu kunama kwangu kumthumizira chilungamo kuna ulemelero bwa Mulungu, thangweranyi ine niyeluziwa ninga nyakuphonya? ⁸Thangweranyi neye kulewa, tsono ife tinilewa bzakuipa, kuti bzabwino bzikalewiwe, ''Tilekeni ife tichite bzakuipa, kuti bzabwino bzibwere''? Kulanga kwawo mkwachadidi.⁹Mchiyani tsono? Apa tikubzigaza tekha? Neye terepoyo. Thangwera tidawagaza kale wense Ayuda na Ahelene, wense pabodzi, pakukhala pansi pa bzakuipa.¹⁰Ibzi bzili ninga momwe bzidanembiwira: ''Palibe wakulungama, neye m'bodzi;¹¹palibe m'bodzi ndiye ambadziwa; palibe m'bodzi omwe ndiye ambapsaga Mulungu. ¹²Iwo wense anyang'ana kumbali; wense pabodzi akhala ninga wakusaya basa. Palibe neye m'bodzi omwe ambachita bzabwino, neye, neye na m'bodzi.''¹³''Ngololo zawo zakufungula ninga manda. Lilime lawo ndakunama. Ndulu ya nyoka ili m'milomo yawo.'' ¹⁴''Mkamwa mwawo mudadzala na bzakutembelera na bzakuwawa.''¹⁵''Nzayo zawo zikufulumiza kuchosa mulopa. ¹⁶Kudzonga na kusaya kuli pa njira zawo. ¹⁷Wanthu omwewa njira ya ufulu ambayidziwa lini.'' ¹⁸''Palibe kugopa Mulungu pa nkhope zawo.''¹⁹Tsapano ife tikudziwa bzense bomwe lamulo limbalewa, limbasewera kuna omwe ali pansi pa lamulo, kuti mulomo uliwense usaye chakusewera, nakuti dziko lense likagaziwe na Mulungu. ²⁰Nakuti palibe munthu amdzadziwika na mabasa ya lamulo pa maso pache. Thangwera kudzera mu lamulo ndiye kumbadziwisa chakuipa.²¹Soma kupambula chilamulo chilungamo cha Mulungu chawonekera. Chomwe malamulo na aneneri achitira umboni_ ²²chilungamo ichi chakuchoka kuna Mulungu chimbabwela kudzela na mchikhulupilo mwa Yesu Khristu kuna aliyenseyo omwe amkhulupira. Naku telepoyo palibe kusiyana,²³poti wense adaphonya nkupelewera pa ulemelelo bwa Mulungu, ²⁴apo iwo adayesewa wakulungama kwa fovolo na mwayi wache kudzera kuna matsudzuliwe ya mwa Mkhiristu Yesu.²⁵Nakuti Mulungu adapereka Mkhiristu Yesu akhale chakutetezera mwa kukhulupila mu mulopa wache. Iye adapeleka Mkhiristu kuwonesa chilungamo chache, thangwera kusaya kukumbuka bzakuphonyeka bza m'mambuyo ²⁶Mu kukhosoma kwache. Kuwonesa chilungamo chache pa nthawe ino, kuti iye akhale nyakulungama na kumuyesa iye omwe ana chikhulupiro mwa Yesu.²⁷Kuli kuponi tsono kubzithusako? Apa kwachosewa. Nalamulo la moda uponi? Na mabasa? Neye, soma kudzera na lamulo lachikhulupiro. ²⁸Ife tinimaliza nakuti munthu ambadziwika na chikhulupiro chakusaya basa la lamulo.²⁹Ayai Mulungu ni Mulungu wa Ayuda okha? Mesa iye ni Mulungu pomwe wa Wachikunja inango? Inde, ngwawo pomwe Wachikunjawo. ³⁰Penu, chadidi, Mulungu ni m'bodzi, iye amdziwika na m'gwatiwe na chikhulupiro, na kusaya m'gwatiwe kudzera ku chikhulupiro.³¹Apa ifepano tikuchepesa mphamvu lamulo kudzera mchikhulupilo? Niterepoyo lini! m'malo mwache, ife timbakoye lamulo.

Chapter 4

¹Mchianimbo tsono ndicho timdzalewa kuti Aburahamu, kholo lathu ninga kuthupi, adachigumana? ²Apa penu Aburahamu adayezewa wakulungama na mabasa, iye akhana thangwe la kuchitira madumwa, soma sikuti pamaso pa Mulungu. ³Tsono mafala ya Mulungu yambalewa chiyani? ''Aburahamu adakhulupira Mulungu, apo bzidalewengiwa kuna iye ninga wakulungama.''⁴Tsapano kuna ndiye ambaphata basa, malipilo yache yambalewengiwa lini ninga mpfupo, soma bzichikhala bzache bzache angadatambira. ⁵Soma kuna ule wakusaya kuphata basa soma mmalo mwache ambakhulupirira mwa wakusaya umulungu kuti ngwa lazau, chikhulupiriro chache chimbalewengiwa kuti ngwachilungamo.⁶Davite akulewa pomwe bza kudala kuna munthu ule omwe Mulungu animulewengera chilungamo neye kuti kuchokera kubasa. ⁷Iye adalewa, ''Wakudala ni wale omwe bzakuipa bzawo bzakhululukiwa, na omwe bzakuphonya bzao bzalekereriwa, na omwe bzakuphonya bzao bzampsinkhika ⁸Ngwakudala munthu omwe bzakuphonya bzache Mbuya ambzilewengera lini pomwe.''⁹Tsono apa madalitso yomweya yali kuna anyakugwatiwa wokha, ayayi na anyakusaya kugwatiwa kubodzi? Ife pano tikulewa, ''Chikhulupililo cha Abulahamu chidalewengiwa ninga chakulungama.'' ¹⁰Tsono chidalewengiwa tani kuna iye? Iye akhadagwatiwa kale pinango akhanati kugwatiwa? Neye kuti akhadagwatiwa, soma akhanati kugwatiwa!¹¹Abulahamu adatambira mgwatiwe ninga chizindikilo na chitsimikizo cha chilungamo ndicho iye akhanacho pomwe iye akhanati kugwatiwa. Chakulinga chikhali kumukonza iye kuti akhale baba wa wense omwe iwo akhulupila neye penu alibe kugwatiwa, soma iye ana chikhulupilo adzamulewengera kuna iwo. ¹²Iye ni baba wa anyakugwatiwa neye kuti adagwatiwa kokha soma ndiye anifamba mu nzayo za chikhulupilo chomwe babathu Abulahamu akhanacho iye akanati kugwatiwa.¹³Tsono pangano la Abulahamu na azukulu wache lakuti amdzatambila dziko lapansi lilibe kudza na malamulo soma kudza na chilungamo cha chikhulupilo. ¹⁴Tsono awo ndiye akhala na moyo mwa malamulo na wakupita m'mbuto, chikulupilo chilibe phindu, napo pangano ndakusaya basa. ¹⁵Nakuti malamulo yambabweresa chilango, soma pomwe palibe lamulo, palibe kuphonya.¹⁶Na thangwe limweri pangano limbabwera na chikhulupilo , terepo likhale na mwayi nakudziwika kuna azukulu wache wense_neye kuti wale okha omwe ana chikhulupililo cha Abulahamu. ¹⁷ninga ndimo kudanembedwera, ''Iye ni baba wa ife tense, ninga momwe bzidanembiwa, ''Ine ndakusankha iwe kukhala baba wa madzinza yensene.'' Abulaham akhali pa maso pa iye omwe akhamukhulupilila, ibzi ndibzo, Mulungu niye ambapasa moyo kuna wakufa achichemera bzinthu bzomwe palibe bzichikhala ninga bzilipo.¹⁸Mchikhulupililo iye adakhulupirira bzakusaya kudikhilirika, kuti iye akhale baba wa adzinza azinji, ninga momwe bzidalewidwa, ''Mbewu yako imdzakhala terepoyo.'' ¹⁹Kusaya kuofoka mchikhulupilo, iye thupi lache likhale ninga la kufa (thangwe iye amdzakhala magole ninga dzana libodzi), na kufa kwa chibaliro ya Sala.²⁰Soma thangwera pangano la Mulungu, Aburahamu alibe kuchedwa mchikhulupiriro. M'malo mwache, iye adalimbikisika na chikhulupiro achipereka ulemu kuna Mulungu. ²¹Iye adakhulupilika pa bzomwe adapangana naye, apo iye adakwanisa kubzichita. ²²Thangwera bzobzi ''chidalewengiwa kuna iye ninga chilungamo.''²³Soma mafala ''yomwe yadalewengiwa kuna iye'' yalibe kunembiwa kuna iye yekha. ²⁴Ayo yadanembiwa pala ife pomwe, yali kulewengiwa kuna tense omwe timkhulupila mwa iye omwe adalamusa Mbuya wathu Yesu kuchoka kuna wakufa. ²⁵Iye ni amene adapelekewa thangwera bzakuphonya bzathu napo adamukisiwa kuti ife tikhale wakulungama.

Chapter 5

¹Nakuti tikutengiwa wakulungama thangwera chikhulupiriro, tina ufulu mwa Mulungu kudzera mwa Mbuya Yesu Mkhirisitu. ²Kudzera mwa iye tina mwayi wathu pomwe mchifundo ndicho taima, apo tikusamwira mchikhulupiriro cha ulemerero bwa Mulungu.³Mpsimwebzi lini bzokha, soma timkomedwa pomwe m'mazunzo. Nakudziwa kuti ife chizunzo chinchita chipiliro na chipiliro chinchita chizerewezi. ⁴Na chizerewezi chinchita chidikhiriro, na chidikhiriro, ⁵chikhulupiriro chimbachitisa lini manyazi thangwe chikondi cha Mulungu chatsanuliwa mmitima mwathu kudzera mwa Mzimu Wakuchena, omwe waperekiwa kuna ife..⁶Nakuti pomwe tikhali chikhalire wakulefuka, pa nthawe yache ya Mkhiristu adawafera wakusaya kupemba. ⁷Nakuti mpsakunesa wina kufera munthu wakulungama, napo pinango wina angafere munthu wabwino.⁸Soma Mulungu amtsimikiza kuna ife chikondi chache cha iye yekha, telepoyo kuti pakukhala ife anyakuipa, Mkhilistu adatifera ife. ⁹Soma tsono, tidayesewa wakulungama na mulopa wache, nakuti makamaka, timdzapulumuka mu ukali bwa Mulungu bwa iyeyo.¹⁰Nakuti penu, pakukhala ife anyakuwengiwa wache, tidabveranisiwa na Mulungu mwa imfa ya Mwana wache, makamaka, pomwe ife tidabveranisiwa, timdzapulumuka na moyo wache. ¹¹Tsono mtelepoyo lini bzokha, soma ife tinikomedwa na Mulungu mwa Mbuya wathu Yesu Mkhilistu, tinikomedwa naye tsapano na chibveraniso.¹²Thangwerache, ninga uchimo budapita m'dziko lapansi, na munthu m'bodzi na imfa na uchimo. Telepoyo imfa idafikira wanthu wense, thangwe lakuti wense adaphonya. ¹³Nakuti kufikira nthwe ya lamulo, uchimo bukhali padziko la pansi, soma bulibe kulewengiwa pakusaya lamulo.¹⁴Pabzensenebzi, imfa idatandika mphasa kuyambira pa Adamu kufikira pa Mose, neye penu iwo omwe alibe kuphonya ninga maphonyedwe ya Adamu, ndiye chakuyezezera cha iye nyakubwerayo. ¹⁵Soma mpfupo ya fovolo imbandendemera lini na bzakuphonya. Nakuti penu azinji adafa thangwera kuphonya kwa m'bodziyo, makamaka pomwe chisomo cha Mulungu na mphatso ya fovolo yakuchokera kwa munthuyo, Yesu Mkhilistu, bzidawandira wanthu azinji!¹⁶Thangwe mpfupo ili lini ninga chakudza na chakuphonya cha munthuyo. Chiyeruzo chidatewera chakuphonya chibodzi kudzera mchitsimulo, soma mpfupo idadza kutewera bzakuphonya bzizinji ichidza na chilungamo. ¹⁷Thangwe penu, na mphumbza za ule, imfa idatonga kudzera muna iye, mtani tsono kuna iwo ndiwo amdzatambira chifundo chikulutsa apo mpfupo yakulungama ikutenga mbuto mmoyo kudzera mwa iye, Yesu Mkhirisitu.¹⁸Ndiye tsono, ninga kuphonya kabodzi kudadza na chitsimulo cha wanthu wense, nitenepoyo pomwe chilungamizo chibodzi chidadza chilungamo chamoyo kuna wanthu wense. ¹⁹Nakuti ninga nakusaya kubvera kwa munthu m'bodzi azinji adasanduka wakuphonya, tenepoyo pomwe nakubvera kwa munthu m'bodzi azinji adayesiwa wakulungama.²⁰Tsono lamulo lidabwerakudzathimizira bzakuphonyeka. Tsono pomwe kuphonya kudawanda, chisomo chidanyanyambo kuwanda. ²¹Ibzi bzidachitika pala, kuti kuphonya kudachika ufumu pa imfa, tenepoyo chisomo chikachite ufumu pa chilungamo kufikira moyo wakusaya kumala mwa Yesu Mkhiristu Mbuya wanthu.

Chapter 6

¹Tidzalewa chiyani pomwe? Tinichita bzakuphonya basi kuti chisomo chiwande? ²Nampodi kuterepoyo. Ife omwe ndife wakufa mu bzakuphonya, timdzakhala tani chikhalire momwemo? ³Mumbadziwa lini kuti ife tense omwe tidabatiziwa na Mkhiristu Yesu tidabatiziwa mu imfa yache?⁴Tidafuchiliwa mthenje, pabodzi na iye na ubatizo kudzera mu imfa. Kuti ninga Mkhirisitu adalamusiwa kuna wakufa na ulemelero bwa Baba, telepoyo ife pomwe tifambe na moyo watsapano. ⁵Nakuti penu ife timkhala wakuphatanidziwa na iye mchilinganiro cha imfa yache, telepoyo timdzakhala pomwe mchilinganilo cha kulamuka kwache.⁶Tikudziwa ichi, umunthu bwathu bwakale mudamanikiwa pabodzi na iye kuti thupi lakuphonyalo likadzongewe. Kuti ife nampodi tikhale anyabasa wa chakuipa. ⁷Nakuti iye amene adafa adamasuliwa ku chakuphonya.⁸Tsono penu ife tidafa na Mkhilistu, tikukhulupilira kuti timdzakhala pomwe na moyo na iye. ⁹Nakuti tikudziwa kuti Mkhilistu adalamusiwa kuna wakufa, amdzafa lini pomwe ; imfa idzakhala lini pomwe na ufumu pa iye.¹⁰Nakuti pakufa iye, adafa na kuphonya kabodzi kuna wanthu wense, Tsono, pakukhala iye na moyo, adakhala wamoyo kuna Mulungu. ¹¹Nakutelepoyo, imwepo mubzilewengere imwe mwekha wakufa mu uchimo, soma wamoyo kuna Mulungu mwa Mkhiristu Yesu. .¹²Thangwe lache nampodi kumbabvuma bzakuphonya kuchita ufumu pathupi lanu la imfa kubvera bzakufuna bzache . ¹³Tsono nampodi kupereka bziwalo bzanu mu bzakuphonya, bzikhale bzida bzakusaya kulungama. Soma mubzipereke imwe mwekha kuna Mulungu ninga wamoyo adachoka mwa wakufa, na bziwalo bzanu kuna Mulungu bzikhale bzida bza chilungamo. ¹⁴Nampodi kubvuma bzakuphonya bzichite ufumu pa imwe. Nakuti muli lini walamulo, soma wachisomo.¹⁵Chinango nchiyani? Timbaphonya thangwe tili lini pansi pa lamulo, soma pa chisomo? Nampodi kuterepoyo. ¹⁶Mumbadziwa lini kuti mungabzionesera mwekha kuti ndimwe akapolo, ndimwe kapolo wa iye omwe mumbamubverayo? Ndimwe akapolo wa chakuphonya, chomwe chimbatsogolera ku imfa, ayai akapolo ku chakubvera, chomwe chimbatsogolera ku chilungamo.¹⁷Soma kutenda kukhale kuna Mulungu! kuti penu mudakhala akapolo wa chakuphonya, tsapano mwabvera makhalidwe yale ya chipfunziso chomwe mudaperekewa nacho. ¹⁸Mwatsudzuliwa ku chakuphonya, apo mwakhala akapolo wa chilungamo.¹⁹Ndikulewa kuna imwe ninga munthu thangwera kulefuka kwa thupi lanu. Nakuti ninga imwe mudapereka bziwalo bzanu bzikhale kapolo wabzakuipa nakusaya kuyeruzika kuti bzichite kusaya kuyeruzika, inde telepoyo tsapano perekani bziwalo bzanu bzikhale akapolo wachilungamo, kuti bzikhale bzakuchena. ²⁰Nakuti pomwe imwe mukhali akapolo wabzakuipa, mukhali anyakusaya kutumikira chilungamo. ²¹Tsono mukhanabzo bzipaso bzanyi nthawe ire, bzinthu bzanyi bzomwe mukuchita nabzo manyazi tsapano? Nakuti chimaliziro cha bzinthu ibzi ni imfa.²²Soma tsono pomwe mudatsudzuliwa ku chakuphonya nakukhala anyabasa wa Mulungu, muli nacho chakubala chanu chakufikira kuchicheneso. Na chimaliziro chache ni moyo wakusaya kumala. ²³Nakuti mpfupo yache ya chakuphonya ni imfa, soma mphaso ya fovolo ya Mulungu ni moyo wakusaya kumala mwa Mkhirisitu Yesu Mbuya wathu.

Chapter 7

¹Pinango imwe mukudziwa lini kodi , adzinza (kuti ine ndikukewalewa nawanthu omwe akudziwa bza malamulo), kuti malamulo yana chilamulo pokhapokha penu munthu anamoyo?²Thangwe mkazi wakulowodwa ambamangiwa na lamulo kuna bayache pomwe iye ana moyo, soma penu mwamunayo wafa, iye amba tsudzuliwa kuna lamulo la kulowodwalo. ³Napo thangwe lache, pamene bayache ana moyo, penu iye anikhala na mamuna winango, mkazi omweyo adzachemerewa wachigololo. Soma penu mamunayo wafa, mkaziyo adzatsudzuliwa kuna lamulo, iye adza lewedwa lini wa chigololo penu ani lowodwa na mamuna winango.⁴Telepoyo, abale wangu, imwepo pomwe mudayesewa wakufa na lamulo na thupi la Khilistu. Ndipopa kuti mukhale wache wa winango, ndipopa, iye omwe adamusiwa kuna wakufa, kuti ife tikabale bzipatso kwa Mulungu. ⁵Tsono pomwe ife tikhali mu thupi, bzilakolako bza machimo, bzomwe bzikhali bza chilamulo, bzikhachita bziwalo bzathu kuti bzibale bzipatso bza imfa.⁶Soma tsapano tida tsudzuliwa kuna chilamulo. Tidafa kuna chimwechi chomwe tida phatiwa nacho kalekale. Telepoyo kuti titumikile mu Mzimu watsapano, neye kuti m'chilembo cha kalekale.⁷Pamwepa tidzalewa tani tsono? Apa chilamulo ni tchimo palokha? Ni terepoyo lini. Soma, ine ndikadadziwa lini tchimo, ndikadasaya kudziwa lamulo. Poti ndikadadziwa lini chilakolako chikanati kulewa chilamulo. ''Imwepo nampodi kusilira,'' ⁸Soma uchimo pomwe budagumana lamulo umbachita mkati mwangu bzilakolako bzense mwa lamulo. Nakuti pakusaya lamulo, uchimo nibwa kufa.⁹Tsono kalekale ine ndikhali wamoyo pakusaya lamulo, soma pomwe lamulo lidabwera, uchimo buda tsitsimuka moyo tsono ine ndidafa. ¹⁰Tsono lamulo lomwe likhali lakupasa moyo lidandigumana lakupasa imfa ine.¹¹Nakuti pomwe uchimo budagumana thangwe mwa lamulo budandi nyengeza ine. Na lamulo lidandipha ine. ¹²Tetepo chilamulo m'chichena, na chilangizo chache m'chichena, na chilungamo, m'chabwino.¹³Tsono tsapano chabwino chile chidasanduka imfa kuna ine? Ni terepoyo lini. Soma uchimo, kuti buwoneke kuti ni uchimo, bwandichtila imfa mwachabwino chile, kuti uchimo bukakhale bwakuku phonyesa kudzera na lamulo. ¹⁴Nakuti tinidziwa kuti chilamulo m'chauzimu, soma ine ndili mwa thupi. Ine ndidagulisiwa ku ukapolo bwa uchimo.¹⁵Nakuti chomwe nim'chita, nim'chidziwa lini. Nakuti chomwe ndikufuna, nimbachita lini, chomwe ndikufuna lini, ndicho ndimbachita. ¹⁶Tsono penu nimbachita bzomwe ine ndikufuna lini, ine ndikutawizana nacho chilamulo kuti chilamulo nichabwino.¹⁷Tsono tsapano ndine lini omwe ndimbachita bzobzi, soma uchimo bomwe bukukhala mkati mwangu. ¹⁸Nakuti ine ndimbadziwa mkati mwangu, chomwe chili m'thupi mwangu, chimbakhala lini chinthu chabwino. Nakuti kufuna chabwino ndinako, soma ine ndimbachita lini .¹⁹Poti chabwino chomwe ine ndimbachifuna, ine ndimbachichita lini, soma chakuipa chomwe ine nimbachifuna lini, ndicho nimbachita. ²⁰Soma penu ine nim'chita bzomwe ine ndikufuna lini kuchita, tsono ndine lini pomwe omwe ndikuchita, soma ni tchimo lomwe lili kukhala mkati mwangu. ²¹Tsono, ine ndagumana na lamulo: Panthawe yomwe ndikufuna kuchita chabwino, chakuipa chimba gumanika na ine.²²Tsono ine nimbakomedwa na chilamulo cha Mulungu na umunthu bwa m'kati mwangu. ²³Soma ndikuona lamulo linango m'bziwalo bzangu. Lili kumenyana nakugazana na lamulo lipsa mu mtima mwangu. Lili kunditengera ine ku ukapolo bwa lamulo la tchimo lomwe ni bziwalo baza thupi langu.²⁴Ndine munthu nyakusauka! Mbani adzandiletsetsa ku thupi lakufali? ²⁵Tsono kutenda kuyende kuna Mulungu kudzera kuna Yesu Khilistu Mbuya wathu! Tsono kinangoko, ine ndekha ndisunge chilamulo cha Mulungu m'kati mwa mtima wangu. Soma pomwe, na thupi ine ndisunge lamulo la uchimo.

Chapter 8

¹Nithangwe lache tsapano iwo wakukhala na Khilistu Yesu alibe kugaziwa. ²Nakuti chilamulo cha mzimu wa moyo mwa Khilistu Yesu chidanditsudzula ine kulamulo la bzakuipa na imfa.³Nakuti chomwe chilamulo chilibe kukwanisa kuchichita thangwe chidafooka mwa thupi, Mulungu adakwanisa. Iye adatumiza mwana wache muchiyezezero cha thupi la uchimo, na thangwe la uchimo kugazana na thupi. ⁴Iye adachita ibzi kuti chakuikika chache chikakwanisiwe kuna ife, pamene ife tini famba lini ninga mwa thupi, soma ninga kufuna kwa mzimu. ⁵Iwo omwe anikhala ninga mwa thupi ambaikha malingalilo yawo mubzinthu bza thupi, soma iwo omwe ali ninga mwa Mzimu ambaikha bzinthu bzawo ninga bza Mzimu.⁶Nakuti chisamalilo cha thupi ni imfa, soma chisamalilo cha Mzimu ni moyo na mtendere. ⁷Thangwe lache chisamalilo cha thupi chidaipa kuna Mulungu, nakuti chimba kwanisa lini kuchilamulo cha Mulungu, poti chimba kwanisa lini kutelepoyo. ⁸Iwo omwe ali kuthupi anga kwanise lini kukomedwesa Mulungu.⁹Pinango pense, imwe muli lini wa thupi soma mu Mzimu, chadidi penu Mzimu wa Mulungu unikhala mwa imwe. Tsono penu winango alibe Mzimu wa Khilistu, iye ali lini mwa iyeyo. ¹⁰Penu Khilisitu ali mwa imwe thupilo ni lakufa thangwe la uchimo, soma mzimu niwa moyo thangwe la chilungamo.¹¹Penu Mzimu wa iye omwe udamukisa Yesu kuna wakufa unikhala mwa imwe, iye omwe adamukisa Khilistu kuna wakufa adzakupasani moyo m'mathupi yanu yakufa na Mzimu wache, omwe ukukhala mwa imwe.¹²Thangwe lache, abele, ife tina mangawa, soma neye yale yathupi kukhala na moyo ninga mwa thupi. ¹³Nakuti penu imwe munikhala moyo ninga mwa thupi, imwe munidzafa, soma penu na Mzimu munibzala bzakuchita bzache bzathupi, mudzakhala na moyo.¹⁴Ninga wense omwe anitsogozewa na Mzimu wa Mulungu, omwe ni wana wache wa Mulungu. ¹⁵Imwe mulibe kutenga mzimu wa ukapolo kuti munga khale pomwe na mantha; soma mudatambila Mzimu waumwana, omwe ife tinikuwa nawo kuti, ''Abba, Baba!''¹⁶Mzimu yekha adachita umboni pabodzi na mzimu wathu kuti ndife wana wa Mulungu. ¹⁷Penu ife ndife wana, pomwepo pomwe pakupita m'nyumba, indem'yumba yache ya Mulungu. Ndife anyakupita naye pabodzi na Khilistu, penu ife tinibva bzakuwawa pabodzi na iye kuti tikatambile pomwe ulelmero pabodzi na iye.¹⁸Nakuti ine ndikuyesa kuti mazunzo ya nthawe ino yaku kwana lini kulinganiziwa na ulemerero bomwe bukudzawosewa kuna ife. ¹⁹Nakuti chidikiliso chakulengiwa chimbachokera kubvumbulutso la mwanawa Mulungu.²⁰Nakuti chakulengiwacho chidagonjesewa kuupsilu, chakusaya kufuna mwene kechilo, soma thangwe la iye omwe adachigonjesa, nachidikiliso ²¹kuti chakulengiwa chomwe chida tsudzuliwa ku ukapolo bwa chibvunde, nakupita mu ufumu bwa ulumelero bwa wana wache wa Mulungu. ²²Nakuti ife timbadziwa kuti chakulengiwa chense chimba buula nakuphatiwa na bzakuwawa²³Bzomwebzo lini bzokha, neye penu tekha, tinabzo bzipatso bzakuyamba bza Mzimu, inde ife pomwe timba buula mkati mwathu, nakudikira umwana bwathu, ndibzo bzakuombolera bza thupi lathu. ²⁴Nakuti ife tidapulumusiwa nachidikizo chache. Soma chidikikizo chomwe chinioneka chili lini chidikizo neye. ²⁵Nakuti achidikila mbani chomweiye akuchiona? Soma penu ife tinidikira chomwe tiku chiona lini, pomwepo ife tikudikirira na kupilira.²⁶Tsono pamwepa pomwe, Mzimu umbathandiza kufooka kwathu. Tsono ife timbadziwa lini kuti tinipemphera tani, soma Mzimu yekha ambati pempherera bzakuwawa bzathu. ²⁷Iye omwe ambanyang'ana mtima ambadziwa bza Mzimu, thangwe iye amba pempherera wanthu wakuchena wa Mulungu ninga momwe Mulungu ambafunira.²⁸Ife tinidziwa kuti omwe ambakonda Mulungu, iwo na bzinthu bzense ambathandizana kuwachitira bza bwino, iwo ndiwo ambachemeriwa ninga mwakutsimikiza mwa mtima wache. ²⁹Thangwe iwo omwe iye adawadziwa iye adawalamulilatu andendemeziwe na chindendemezo cha mwana wache, kuti iye akhale ninga mwana wache wakuyamba kuna adzinza azinji. ³⁰Iwo omwe adawalamulilatu, awa iye adawachemera. Iwo omwe iyeadawachemera, iwowa adawayesa pomwe wakulungama. Na iwo iye adawayesa wakulungama, omwewa iye adawapasa pomwe ulemerero.³¹Nitani, tsono tidzachita tani, ife tingalewe tani bzinthu bzimwebzi? Penu Mulungu ana ife, mbani angatigaze ife? ³²Iye omwe alibe kutimana mwana wache soma adamupereka iye thangwe la ife tense, anilekeranyi iye kutipasa pomwe ife bzinthu bzense bza fovolo?³³Mbani adzalewera wakusankhiwa wa Mulungu? Mulungu ndiye m'bodzi wakulungama. ³⁴Mbani m'bodzi mbaniadzawagaza? Khilisitu Yesu ndiye m'bodzi omwe adafa_ inde kwenekwene, iye omwe adamukisiwa_ iye omwe ali kuboko la madidi laMulungu, iye pomwe ambitikumbulila ife.³⁵Mbani adzitilekanisa ife na chikondi cha Khilistu? mazunzo, pinango kupanikiziwa mtima, pinango kusautsika, pinango njala, pinango usiwa, pinango bzakugopswa, pinango chisu? ³⁶Ninga momwe bzidanembiwa, ''Thangwe la imwe tili kuphewa dzuwa lense. ife tidayesiwa ninga mabila yakuphewa.''³⁷Mubzinthu bzensenebzi tikulakalaka kuna iye omwe ni m'bodzi ambatikonda ife. ³⁸Nakuti ine ndakopeka mtima kuti penu ni imfa, penu pakhale moyo, penu mba angero, penu ni mafumu, penu bzikhale bzinthu bzilipo, penu ni bzinthu bzakubwera, penu ni bzamphamvu, ³⁹penu pakhala pakutalika, penu pakhala pakuzika, penu pangapkhale chakulengiwa chili chense, chidza kwanisa lini kutilekanisa ife na chikondi cha Mulungu, chomwe chili mwa Khilistu Yesu Mbuya wathu.

Chapter 9

¹Ndikulewa bzachadidi mwa Mkhilistu . nimbanama lini neye, chikumbumtima changu chikundichitira umboni ine na Mzimu Wakuchena ²kuti pala ine ndaphatiwa na nsisi zikulu zense nakuwawidwa moyo kwakupitirira.³Thangwe ndikutondo kukhumba kuti ine nditatembereriwa na kuikhiwa pambali kuna Mkhirisitu pala udidi bwa abale wangu, wadzinza wangu malingana na kuthupi. ⁴Iwo mbaa Isaraeli .Ana chiterezera, ulemerero, mpangano, mpfupo ya chitongi, utumiki mtchalitchi. na lonjezo. ⁵Waiwo mba abereki omwe adachokera kuna Mkhirisitu wabwera na ulemu ku thupi---iye omwe ni Mulungu wawense. Athembiwe kwa muyaya. Amen.⁶Soma kulilini ninga mafala ya Mulungu akhala yakutaza, Nakuti ni wense lini wakuchokera ku Isaraeri omwe mba Aisarayeri. ⁷Pinango niwense lini wa mbeu ya abrahamu ali wana wache. ''Soma, ''Kudzera mwa Isaki mbeu yako imdzachemeriwa.''⁸Tsono kuti, wana wa kuthupi ambakhala lini wana wa Mulungu. Soma wana wakulonjezewa ambalewengiwa mbewu yache . ⁹Nakuti mafala yadalonjeziwa ngomweya: ''Pa nthawe iyi ine nimdzabwera, apo mwana wachimuna amdzaperekiwa kuna Sara.''¹⁰Tsono mpsokhabzo lini, soma Rabeka adakhala na mimba na mamuna m'bodzi, m'mbereki wathu Isaki_ ¹¹thangwe wana akanati kubaliwa ayai apo akhanati kuchita bzinthu bzabwino pinango bzakuipa, nakutsimikizika mtima na Mulungu ninga kusankhula bzikakhale bzakuima mwakuchemeriwa, ¹²neye thangwe la basali, soma thangwera iye wakuchemerayo_terepo kudanembiwa kuna iye, ''Mkuluyo amdzakhala wakubonera kuna mng'ono.'' ¹³Bziri ninga ndimo bzidanembiwira: ''Yakobo nimmukonda, soma Esau ine nimmuwenga."¹⁴Apa tsono tinilewa chiyani? Apa chilipo chakusaya kulungama na Mulungu? Nampodi kuterepoyo. ¹⁵Poti iye adalewa kuna Mose, ''Nidzachitira chifundo kuna iye omwe nimdzakhala naye chifundo, napo nidzakhala na nsisi kuna iye omwe nimkhala naye nsisi.'' ¹⁶Naterepo, ni thangwe lini la iye omwe ambapha, ayai thangwera iye omwe ambathamanga, soma thangwera Mulungu, omwe ambaonesa chifundo.¹⁷Thangwera manemba yakulewa kuna Farao, ''Thangwera ibzi ndidakulamusa iwepo, kuti ndikaonesere mphamvu yangu mwa iwepo, nakuti dzina langu likabvekere pa dziko lense la pansi.'' ¹⁸Tsono kinangoko, Mulungu anichitira chifundo omwe Mulunguyo wafuna, kuna omwe iye akufuna, iye animuumira mtima.¹⁹Pomwepo iwe umdzalewa kuna ine, ''Thangweranyi iye akudandaula? Thangwe mbani adalambiza bzakufuna bzache?'' ²⁰Tsono munthu, iwepo, ndiwe mbani kuti ugazane mafala na Mulungu? Chinthu chakukonzewa chimdzalewa na omwe adachikonza, ''Thangweranyi wandikonza terepayu?'' ²¹Kodi nyakuumba mitsuko alibe ufulu bwa kuumba na dongo lokha lokhalo mtsuko wakuphatizira bzakulemekezeka, na mtsuko winango pomwe wakuphatizira bzakusaya kulemekezeka?²²Mulungu mchiyani, omwe akufuna kuwonesa ukali bwache na kudziwisa mphamvu yache, adabzilekelera na kubzilekelereratu kwenekwene bzakutengera bzakukalipa bzakukonzekera ku chidzongeko? ²³Tani tsono achikhal kuti adachita bzobzi kuti akadziwise vida ya ulemerero pa bzakutengera bza chifundo, bzomwe pakutoma akhadabzikonzekera pala ulemerero? ²⁴Tani achikhala kuti adachita pomwe bzobzi kuna ife, omwe iye adawachemera pomwe sikuti kuchokera pakati pa Ayuda okha, soma kuchokera pomwe pakati pa Wakuchikunja?²⁵Ninga ndimo adalewa pomwe mu Hoseya: Ine nimdzachemera wanthu wangu omwe akhali lini wanthu wangu, na iye wakukondeka wache omwe akhali lini wakukondeka. ²⁶Poti kukhali pa mbuto yomweyo kudalewiwa kuna iwo, 'Ndimwe lini wanthu wangu,' pamwepo iwo amdzachemeriwa 'wana wachimuna wa Mulungu wa moyo.'''²⁷Yesaya adalirira bza Isaraeli, ''Napo wana wa Isaraeli akhadawanda ninga mchenga wa mu nyanza, amdzakhala wakusalira ndiwo amdzapulumusiwa, ²⁸nakuti Mbuya anzalewa mafala yache pa dziko lapansi na kuyamaliza mwachigwatira,'' ²⁹Ninga Yesaya adalewa kale, ''Akadakhala ninga Mbuya akhalibe kutisiyira ife mbeu, tingadakhala ninga Sodomu, tikadandendemerana na Gomora.''³⁰Nchiyani chomwe ife tingalewe? Kuti wanthu Wachikunja, omwe akhapsaga lini chilungamo, adakhotcha chilungamo, chilungamo mwa chikhulupiro. ³¹Soma Isarayeri, omwe akhapsaga chilamulo cha chilungamo, alibe kukafikira pa lamulo limwero.³²Thangwelanyi neye? Thangwela kuti alibe kupsaga nachikhulupiro, soma penu na mwa mabasa. Adakhukhumudwa pa mwala wakukhukhumudwisa, ³³ninga pomwe kwanembewera, ''Nyang'anani, ine ndatula mu Ziyoni mwala wakukhukhumudwisa na thanthwe lakukhukhumudwisa . Iye wakukhulupirira ilo amdzachita lini manyazi."

Chapter 10

¹Abale wangu, kufuna kwa moyo wangu na kukumbira kwangu kwa Mulungu niniwakumbirira iwo, thangwera chipulumuso chawo. ²Thangwe niwachitira ine umboni bza iwo kuti iwo ana kachangu ka basa la kwa Mulungu, soma sikuti mwakudziwiratu. ³Thangwera kutaza kudziwa bzakulungama bzakuchokera kuna Mulungu, na kupsaga kukhazikisa chilungamo chawo chawo, iwo ambakwanisa lini kufikira bzachilungamo bza Mulungu.⁴Nakuti Khilisitu anacho chimaliziro cha lamulo malingana na chilungamo cha aliyense omwe anikhulupilira. ⁵Thangwe Mose wanemba bza chilungamo kuti chimbabwera kuchokera ku lamulo: ''Munthu omwe anichita bzinthu ibzi anzakhala na moyo nabzobzi.''⁶Soma chilungamo chakuchokera ku chikhulupiriro chimbati, ''Nampodi kumbalewa mumtima mwako, 'Mbani amdzakwira kudzauluko?' ( tsono kuti, anzam'bulusa pansi Mkhilistu); ⁷nampodi kulewa pomwe, 'Mbani amdzatchithimira mdindimo?'' (uku ndiko, kubweresa Mkhirisitu kuchoka kuna wakufa).⁸Soma bzikulewa chiyani? ''Mafala yali pafupi na iwe, mkamwa mwako na mumtima mwako.'' Aya nimafala ya chikhulupiliro, yomwe ife tiku yafalisa. ⁹Nakuti penu unzatawiriza mkamwa mwako Yesu ni Mbuya, na kukhulupila mumtima mwako kuti Mulungu adamulamusa iye kuchoka kuna wakufa, udzapulumuka. ¹⁰Nakuti namtima munthu akhulupilira mkukhala pomwe na chilungamo, na mkamwa mkutawiliza adzapulumuka.¹¹Thangwe mafala yambalewa kuti, ''Aliyense omwe anikhulupila iye anzachita lini manyazi.'' ¹²Thangwe palibe kusiyana pakati pa M'yuda na M'herene. Thangwe umweyo ni Mbuya wa Mbuya wensene, iye ngwakudala kuna wense omwe anichemera pa dzina lache. ¹³Thangwe aliyense omwe anzachemera pa dzina la Mbuya amdzapulumusiwa.¹⁴Tsono iwowo amdzachemera tani pa iye omwe iwo akukhulupira lini? Tsono iwo amdzakhulupila tani mwa iye omwe akanati kumubva kale? Tsono iwo amdzabva tani pakusaya nyaku walalikira? ¹⁵Tsono iwo adza lalikira tani, pokhapokha iwo atumiwe?_ Ninga momwe bzida nembiwa, ''Zabwino ninzayo zawale omwe ambalalika mafala yabwino!''¹⁶Soma akhali lini wense akhabvera uthenga bwa bwino. Thangwe Yesaya akulewa, ''Mbuya, mbani akhulupira bza kulewa bzathu?" ¹⁷Chikhulupilo chimbabwera na kubva, na kubvera mafala ya Mkhiristu.¹⁸Soma inepano ndikulewa, ''Kodi iwowo alibe kubva?'' Inde, m'bzachadidiretu. ''Fala lawo lidayenda ku dziko lensene lapansi, na bzakulewa bzawo bzakumalekezero ya dziko."¹⁹Tsono, Ine ndikulewa, ''Kodi Aisrayeli alibe kudziwa?'' Pakutoma Mose adalewa, ''Ine nimdzachitisa imwe nsanje na iwo omwe ankhalalini dzinza. Na dzinza lakusaya kubva, nimdzakukalipisani imwe.''²⁰Tsono Yesaya adakhumisa moyo bzachadidi pomwe iye akhalewa, ''Ine ndidagumanika na iwo omwe akhandipsaga lini ine. Ndidaoneka kuna iwo omwe alibe kundibvunza.'' ²¹Soma kwa Israyeli iye akulewa, ''Dzuwa lensene ndidafuthula manja yangu kwa wanthu wakusaya kubvera na wakulamba.''

Chapter 11

¹Thangwe lache nilewa, Kodi Mulungu adalamba wanthu wache? Nampodi kuchita tenepoyo. Nakuti inembo ndine mu Israyeli, wambewu ya Abrahamu, wa dzinza la Benjamini. ²Mulungu alibe kulamba wanthu wache, omwe iye adawadziwiratu. Ayai mumdziwa lini bzomwe bzakulemba bzinilewa bza Eliya, ndimo dangingimila Mulungu pakugaza Israyeli? ³"Mbuya, iwo adawapha aneneli wanu, adagwesa maguwa yanu ya nsembe, tsono ine ndasala ndekha, apo akupsaga moyo wangu.''⁴Soma kutawila kwa Mulungu kudalewa tani kuna iye? ''Ine ndidabzisiyila ndekha amuna bzulu bzinomwe omwe alibe kugodamila Bala.'' ⁵Telepo pomwe, nthawe zino alipo wakusalira ninga mwa chisankhulo cha chisomo.⁶Tsono penu kuna mwayi, kulibe pomwe na basa. Neye tsono pakusaya mwayi zjai umkhala lini mwayi. ⁷Apo mchiyani tsono? Chinthu chomwe a Israyeli akhachipsaga, alibe kuchiwona, soma wakusankhuliwa adachiwona, tsono wakusalawo adaumisiwa moyo. ⁸Ninga kudanembewa: ''Mulungu adawapasa iwo mzimu wa tulo, maso pala kuti nampodi iwo awone, na makutu pala nampodi kuti iwo abve, ateye kufika lero.''⁹Tsono Davide adalewa, ''lekani meza yawo ikhale kuna iwo ninga ukhulira na mulapu, na chakukalipisa na chakuwabwezela chilango iwo. ¹⁰Lekani maso yawo yapsipiziwe kuti nampodi yawone, na kotamisa misana yawo nsiku zense.''¹¹Thangwe lache ninilewa, ''Kodi adakhukhumudwa kuti agwe?'' Nampodi kuchita telepoyo. Mmalo mwache, nakuphonya kwawo, kupulumusiwa kudabwela kuna wanthu Wachikunja, kumdzachitisa iwo nsanje. ¹²Tsono penu kuphonya bzao ni vida ya dziko lapansi lapansi, apo penu kuluza kwao ni zida ya Wachikunja, kukwanirisa kwao tsono kumdzakhala tani?¹³Tsono pano ndikusewera kuna imwepo Wachikunja, thangwe ine pakukhala mtumiki wa wanthu Wachikunja, ine ndimbanyadira mu utumiki bwangu. ¹⁴Pinango pense nimdzanyosa nsanje kuna wale wathupi langu langu.Pinango timdzawapulumusa wina mwa iwo.¹⁵Napo penu kutayana kwao ndiko kuphatana manja kwa dziko la pansi, apa kutambiliwa kwao kumdzatani tsono chadidi ni moyo kuna wakufa? ¹⁶Penu bzipaso bzakutoma bza kupambuliwa, nchibodzibodzi na muti, penu mizi yache njakupambuliwa, nchibodzbodzi powe na mitawi yache.¹⁷Tsono penu mitawe inango idakhoboka, penu ndiwe, mtawe wa muti wa azitona, omwe udameresiwa mwaiwo, penu iwepo udagawana nawo bzabwino bzamuzi wa muti wa azitona, ¹⁸nampodi kubzithemba na mitawiyo. Tsono penu iwe umbzithemba, ndiwepo lini omwe unithandizira mphamvu muziyo, soma muzi ndiwo unithandizira iwepo.¹⁹Ndiye iwe umdzalewa , ''Mitawe yakhoboka ndiye kuti inepano nimkameresiwa nawo.'' ²⁰Bzobzo mchadidi. Thangwe omwewo adakhoboliwa na kusaya kukhulupilika kwawo, tsono iwepo umbakwanisa kuima thangwera chikhulupilo chako. Nampodi kumbabzithusa mumtima mwako, soma umbagope. ²¹Nakuti penu Mulungu amdzakoya lini mitawe yamitundu yache, iye amdzaleka lini iwepo.²²Nyang'anani, tsono, kudelekha na kulimba moyo kwache kwa Mulungu: kulimba moyo kudabwera kwa Ayuda omwe adagwa, soma kudelekha kwa Mulungu kudabwera kuna imwe, penu imwe mumkhala telepoyo wakuderekha. Pinango mumchita lini bzobzo mumdzagwatiwa.²³Tsono penu iwo, akhala lini nachipirilo chawo, amdzawameresa lini. Soma Mulungu adzakwanisa kuwameresa pomwe iwo mu njere. ²⁴Tsono penu iwe udagwatiwa kumuti wa azitona wa kuthengo, tsono nkudzaphatanidziwa na muti waazitona wabwino, bzimdzakhala bza kukoma tani, mitawe ya mutiyo, umdzamelesiwa pomwe kumuti wache wa azitona chaiye?²⁵Tsono inepano ndikufuna lini kuti imwepo mukhale neye kudziwa, abale, bzinsinsi bzobzi, nakuti imwepo nampodi kubziyesa anyanzeru m'makumbukidwe yanu; Nakuti kulimba moyo kudabwera panng'ono kwa Aisalaeri ateye kuwanda kufika kuna wanthu Wachikunja.²⁶Terepoyo Ayisalaeri wense amdzapulumusiwa, ninga momwe bzidanembiwa; ''Amdzachokera ku Ziyoni Mpulumusiyo. Iye adzachosa bza makiliyado kuna Yakobo, ²⁷apo ili ni pango langu na iwo, pomwe ine nimdzachosa bzakuipa bzawo.''²⁸Ninga ndimo mafala ya Mulungu yambalewera, iwo ali ninga awengi thangwera imwepo. Soma kulewa bza kusankhuka, iwo adakondewa thangwe la makolo yawo. ²⁹Thangwe mpfupo na kuchemeriwa kwache kwa Mulungu bzinilapika lini.³⁰Ninga imwepo kalekale mukhabvera lini Mulungu, tsono nsiku zino mudatambila chifundo thangwera kusaya kubvera kwawo. ³¹Mpsibozibodzi, tsapano Ayuda wale alibe kuti abvere. Nakutenepo iwo akatambile pomwe chisomo thangwe la chisomo cha kuna imwe. ³²Nakuti Mulungu adawafungila wense nakusaya kubva kuti iye awonese chifundo kuna wense.³³O, kuzika kwache kumdadzala mbali zense na nzeru na kudziwika kuna Mulungu! Nampodi kutembenuza mayeruzo yache, na njira zache mzakusaya kutewezeka! ³⁴Nakuti mbani adadziwa bzamumtima mwache mwa Mbuya pinango mbani amdzakhala tsaphungu wache?³⁵Ayai mbani amdzatoma kutambila bzinthu kuna Mulungu, kuti Mulungu akamupase iye?'' ³⁶Nakuti kuchoka kuna iye kudzera kuna iye mwa iye bzinthu bzense bzilipo. Kuna iye kulemekezewe kunthawe zense. Ameni.

Chapter 12

¹Thangwe lache, nimkukumbirani abale wangu , mwa chisomo cha Mulungu, kuti mathupi lanu muyapereke nsembe, ya mumoyo, yakupambuliwa kuna Mulungu. Ndipo kumukumbira kwanu kumkwanisiwa. ²Tsono nampodi kundendemeziwa na makhaliro yapansi pano, soma mukhale wakutembenuziwa mwa kukonza pomwe mwa moyo wanu. Chitani ibzi kuti mukakumbukire chomwe chili chifundo chabwino, chakupambuliwa na chakudekera Mulungu.³Thangwe na chifundo ndicho chidaperekiwa kuna ine ndikulewa kuna aliyense wa imwe; Mumbabzikumbukira mwakukula mwekha kuposa ndimo mukuthemera kukhala, kumbukani mwa chiyeruzo chachadidi,aliyense malingana na mphimo ya chikhulupilo chomwe Mulungu adakupasirani imwe.⁴Pakuti mthupi libodzi tilinabzo bziwalo bzizinji, soma sikuti bziwalo bzensenezo bzina basa lakundendemera neye. ⁵Ndendembo, ife ndife azinji omwe tili thupi libodzi mwa Mkhiristu, na bziwalo bzinzache winango na mwayache.⁶Ife tina mphaso zakusiyana malingana na chisomo chakupasiwa kuna ife. Penu m'bodzi wapasiwa mphatso yakulewera alewere ninga mwa chikhulupiliro. ⁷Penu winango mphatso yache nja utumiki, mulekeni iye atumikile. Penu winango mphatso yache njakupfunzisa, mulekeni iye apfunzise. ⁸Penu winango mphatso yache m kulimbikisa, mulekeni alimbikise. M'bodzi akapasiwa mphatso, achite na moyo wachadidi. Penu winango mphatso yache njakuyeruza, mulekeni ayeruze mwakufulumiza, Iye wakuchita chifundo, mulekeni achite na kukondwa moyo.⁹Chigwirizano chikhale chakusaya dima. Uyipidwe nacho chakuipa ; komedwa nacho chabwino. ¹⁰Mubverane na anzanu mwachikondi chaicho, mutsogolerane winango na mwayache. Kulewa bza ulemu, lemekezanani winango na mwayache.¹¹Kumbali ya basa, nampodi kukhala wautofu. Bzakuchita bzanu khalani wakukulumikiza mumzimu, na changu. Kumbali ya Mbuya, tumikirani, iye nthawi zense . ¹²Komedwani pakudikhira, limbikirani pakubonera, limbikani nakupemba. ¹³Perekani ndibzo wina akusaya kuna wanthu wache wa Mulungu wakuchena moyo. Psagani njira zizinji zakuonesera chikondi.¹⁴Muwachitire bzabwino iwo wakukulondalondani imwe; adaliseni nampodi kuwatembelera. ¹⁵Sekani nawo iwo wakusekera; lirani nawo omwe akulira. ¹⁶Khalani nawo moyo ubodzi winango na mwayache. Nampodi kumbakumbuka mwakusamwa, soma bvumani kukhala na wakusaya. Nampodi kubziyesa wanzeru mwa imwe mwekha.¹⁷Nampodi kubwezera aliyense chakuipa ku chakuipa. Chitani bzinthu bzabwino padecha pamaso pa wanthu wensene. ¹⁸Penu mbzakukwanisika, ninga momwe mungakwanisire khalani na ufulu bwa imwe, sunngani mtendere kuna wanthu wense.¹⁹Nampodi kubwezera chakuipa, wakukondewa, soma perekani njira kuna Mulungu. Nakuti kudanembiwa, 'Kubwezera kuna ine; Nimdzabwezera; adalewa telepo Mbuya" ²⁰Soma ''penu nyakuwengana namwe akubva njala, mumudyese. Penu akubva nyota, mumupase iye amwe. Nakuterepoyo, umdzakhala wamutulila masimbe ya moto pamsolo pache.'' ²¹Nampodi kuneta na chakuipa, soma na chabwino kumalisa chakuipa.

Chapter 13

¹Lekani munthu aliyense abvere malamuro ya akulu akulu, pakuti palibe ulamuliro bwinango soma bwakuchoka kuna Mulungu. Malamulo yomwe yalipoya yadasankhuliwa na Mulungu. ²Tsono munthu ndiye amgazana na lamulo iye akulambiza chakuikhiwa cha Mulungu; na omwe akulambizawo amdzatambira chilango cha kwaiwo okha.³Atongi ambakhala lini wakugopsa kuna wakuchita bzabwino soma kuna wale wakuchita bzakuipa. Kodi umfuna kukhala wakusaya mantha na lamulo? Chita chabwino apo umdzatambira m'dalitso wache. ⁴Nakuti iye ni kapolo wa Mulungu kuna imwe pa bzabwino . soma ukachita chakuipa , ukhale wakugopa; Thangwe iye ambatenga lini lupanga pakusaya thangwe. Pakuti iye ni kapolo wa Mulungu, omwe ambabwezera chakuipa kuna iye omwe wachita bzakuipa. ⁵Tsono tikufunika tikhale wakubvera, sikuti thangwera kuipidwa kokha, soma thangwe kukumbuka kwa mumtima.⁶Thangwera ichi mumbapereke mtsonkho. Nakuti waboma mba akapolo wa Mulungu, omwe ambaganizira chinthu chochi mwakupitiriza. ⁷Perekani mangawa kuna munthu aliyense omwe munaye mangawa: Msonkho kuna iwo omwe ambatambira msonkho, pagalini kuna iwo omwe ambapagaliwi, gopani wakuthemera kugopiwa, perekani ulemu kuna wakuthemera kupasiwa ulemu.⁸Nampodi kufiyali chinthu kuna aliyense, kupambula kukondana wina na mwayache. Thangwe kuna iye omwe animkonda mwayache wakwanisa lamulo. ⁹Malamulo yakuti, ''Nampodi kuchita chigololo, nampodi kupha, nampodi kuba, nampodi kusilira," na lamulo lililense lidamangiliriwa pa lamulo lakuti" Konda mwayako ninga umbabzikondera mwenekachiro." ¹⁰Chikondi chimbadzonga lini mwayako. Koma chikondi chimbakwanisa lamulo.¹¹Thangwera ichi mukudziwa nthawe, kuti ni nthawe yakuti timuke pa kugona. Nakuti tsapano chipulumuso chili pafupi kusiyana na ndimo tikhakhulupilira pakutoma pale. ¹²Tsono bwerani tileke mabasa yathu ya mum'dima, thangwe nsiku yafendera. Bwerani tikhundule mabasa ya mum'dima, ndipo tiikhe bzinthu bzanthu padecha.¹³Bwerani tifambe mwakuthemera, ninga masikati, neye mwa bzisangalaro bza kumwa ayai kuledzera; nampodi tifambe m'makhalidwe ya chigololo ayai bza ndewu, nampodi timbachite nsanje. ¹⁴Soma tibziikhe mwa Mbuya Yesu Mkilisitu, nampodi kukumbuka bzakuthupi kuti lichite bzakufuna bzache.

Chapter 14

¹Tambirani munthu aliyense wa chikhulupiliro chakusaya mphamvu, nampodi kumupasa chiyeruzo cha kugaza kwache. ²Munthu m`bodzi ana chikhulupiliro chakuti ambadye bzilibzense, winango wakuchepa chikhulupiliro ambadye masamba yokha.³Tsono iye womwe ambadya chilichense nampodi anyoze mwanzache womwe ambadyalini; na uyu womwe ambadyalini chilichenseyu nampodi aweruze winangoyi womwe ambadya bzilibzenseyo. Pakuti Mulungu adamubzumiza. ⁴Ndiwe yani? iwe ukuweruza nyabasa wa mwanzako? Wakuyamba ni yavu wache womwe ambamuimilira na kumugodamira. Soma amdzamukonza kuti ayime, Pakuti Mbuya angakwanise kumukonza kuti ayime.⁵Munthu winango ambakumbuka kuti nsiku ibodzi imbaposa inzache. Winango ambakumbuka kuti nsiku zense nzakulingana. ⁶Munthu omwe akukoya nsiku, mwa Mbuya; na iye womwe akudya, ambadye mwa Mbuya thangwe iye ambatenda kwa Mulungu. Munthu womwe ambadyalini, ambadya lini mwa Mbuya; na iye pomwe ambapereka kutenda kwa Mulungu.⁷Kulibe m'bodzi wa ife omwe ambakhala na moyo yekha, apo palibe omwe ambabzifera yekha. ⁸Penu timbakhala na moyo, timbakhala na moyo mwa Mbuya, pinango timbafa, koma timbafa mwa Mbuya. Ndiye penu tina moyo ayayi tafa, koma ndife wache wa Mbuya. ⁹Na thangwe limweli Mkhirisitu adafa achilamuka pomwe , bzomwe bzikutilatiza kuti iye ni Mbuya kwa wense wakufa na anyamoyo.¹⁰Soma iwepo, thangwe lanyi umbayeruza m'bale wako? Thangwe lanyi iwepo umbanyoza m'bale wako? Pakuti tense timdzakaima pa kadera ya wakutonga wa Mulungu. ¹¹Pakuti ibzi bzidanembiwa, ''Pomwe ine ndinamoyo'' Mbuya akulewa , "Kuna ine mabondo yense yamdzandigodamira na lilime lilirense limdzatawiriza kwa Mulungu.''¹²Tsono pomwe, munthu aliyense amdzabzipasa chilewengero yekha kwa Mulungu. ¹³Tenepo tileke kumbatongana tekhatekha, koma timbakumbuke ichi, kuti palibe munthu ndiye amdzaikhira m'bale wache mwala panjira ayai kumuchitira bzinthu bzakumuipira.¹⁴Nimbadziwa apo mpsakukhazikika mwa Mbuya Yesu kuti palibe chinthu ndicho chimbakhala chakuipa pachokha. Soma kuna iye omwe ambaona chilichense kuti ntchakuipa, kwa iye chimbakhala chakuipa. ¹⁵Penu wamudzonga m'bale wako thangwera chakudya, popo chikondi ukuchikwanisa lini. Nampodi kumudzonga munthu omwe Mkhirisitu adamufera na chakudya chako.¹⁶Lekani kubvuma kuti chabwino cha imwepo ambachirewere bzakuipa. ¹⁷Nakuti umambo bwa Mulungu bulirini mu bzakudya na bzakumwa, soma buli mu chadidi, mtendere, na chisangalaro mu Mzimu Wakuchena.¹⁸Thangwe munthu ndiye anitumikila Mkhirisitu muibzi anikomedwesa Mulungu apo wanthu ambatawiriza. ¹⁹Tsono, tilonde bzinthu bzamtendere na bzinthu bzakutibweresa pabodzi munthu na mwanzache.²⁰Nampodi kudzonga basa la Mulungu thangwela chakudya. Bzinthu bzense bzilibwino, soma nkhuphonya kuti munthu ambadye chilichense chomwe chingachitise kuti mwanzache asaye kudekedwa . ²¹Bzilibwino kukhala ne kudya nyama, kumwa bwadwa ayai kuchita chinthu ndicho m'bale wako angadekedwe lini nacho.²²Chikhulupiliro ndicho unacho, uchikoye pakati pa iwepo na Mulungu. Nyakudalitsika ni munthu omwe ambabzitsimula lini yekha pa chinthu ndicho wachitiliwa . ²³Munthu omwe ambabzikaikira pa kudya ambabzigaza yekha, thangwe bzikuchoka lini muchikhulupiliro. Apo chilichese ndicho chimbachoka lini muchikhulupiliro ni tchimo.

Chapter 15

¹Tsapano wamphamvufe titakule bzakufooka bza anyakusaya mphamvu, tisabzikomedwese tekha . ²Tendeni aliyense wa ife an'komedwese mwanzache pakumuchitira bzabwino, pala kumulimbikisa.³Pakuti Yesu alibe kubzikomedwesa yekha. Soma bzidanembiwa , ''Kuti bzakuipa ndibzo adakulewani bzidzagwa kuna ine.'' ⁴Tenepo bzense bzidanembiwa kale kuti bzimbatilangize pala kuti kudzela mkuderekha timbakhale wa chiyembekezero mwa chikondi na kulimba mtima.⁵Tsapano Mulungu wachikondi na kulimbisa mtima akufuna mwense mukhale wakulingana mwa Yesu Mkhiristu. ⁶Iye mbaachite bzobzi pala kuti bzakukumbuka bzakulingana na mulomo ubodzi tingakwanise kulemekeza Mulungu Baba wa Mbuya Yesu Mkhirisitu. ⁷Tenepo tambiranani munthu na mwanzache, pakuti yesu adakutambiranimbo imwepo , ku ulemelero bwa Mulungu.⁸Ndikulewa kuti Mkhilisitu adakhala kapolo wa m'gwatiso kuti alatize chadidi cha Mulungu , kuti atchimikizire bzomwe adalonjeza kuwapasa abereki wathu, ⁹na kuti Wachikunja alemekeze Mulungu pa chikondi chache. Pakuti kudanembiwa , ''Tsono nidzakunamatirani pamaso pa wanthu Wachikunja apo nim'dzaimba kunamata dzina lanu.''¹⁰Yakulewa pomwe kuti, ''Sekerani imwe wanthu Wakunja, pabodzi na wanthu wache." ¹¹Tenepo, ''Namatilani Mulungu, mwense wanthu Wakunja; tendeni tense tim'namatire iye".¹²Tenepo, Yesaya akulewa , " Muzi wa Jese umdzabwera, uchidzatonga wanthu Wachikunja; umweyu wanthu Wachikunja adzamudikhilira.''¹³Tsono Mulungu wachiyembekezero akudzazeni na chisangalaro chense na mtendere mwa chikhulupiliro, kuti mphamvu ya Mzimu Wakuchena akuwandiseni mwachiyembekezero.¹⁴Inepano ndekha ndakomedwa namwe, abale wangu . Ndine wakukomedwa thangwe imwepo pomwe ndimwe wakudzala na bzabwino , wakudzaziwa na mzeru. Ndakomedwa pomwe na imwepo thangwe mukukwanisa kulangizana.¹⁵Soma ndikukunemberani mwakulimbamtima kuti ndikukumbuseni pomwe chinthu chinango, thangwera chisomo ndicho ndapasiwa na Mulungu. ¹⁶Mphatso imweyi njakuti ukhale kapolo wa Mkhilisitu Yesu kutumiziwa kuna Wachikunja, kubzipereka ninga wansembe wabwino wa Mulungu, kuti bzakupereka bza wanthu Wachikunja bzikhale bzakutawiriwa na Mzimu Wakuchena.¹⁷Mwa Yesu Mkhrisitu ndinalo thangwe lakusamwira basa langu mu bzinthu bza Mulungu. ¹⁸Ine nim'dzakwanisa lini kulewa chirichense kupambula chokhacho ndicho Yesu adaikha mwa inepano pa kubvera kwa wanthu Wachikunja. Pana bzinthu bzomwe bzimbakwanisika na mafala na pomwe kubzichita, ¹⁹na mphamvu ya bzizindikiro na bzakudabwisa na mphamvu ya Mzimu wa Mulungu . Ibzi bzidachokera ku Yerusalemu kuzungulira ku Iluriko kufalisa uthenga bwabwino bwa Mkhiristu.²⁰Mu njira yoyi, ndidafunisisa nimbalengeze uthenga bwabwino, soma sikuti kumbuto ndiko Mkhirisitu akudziwika kale dzina lache ayai, kuchitira kuti ningaikhe maziko yangu pa mbuto pa munthu kale winango. ²¹Bzili ninga ndimo bzidanembiwira; "Kuna wanthu ndiwo alibe kuuziwa am'dzamuona na omwe alibe kubva amdzabvesesa.²²Tenepo ndikhatazira kubwera nthawe zizinji kuti ndibwere kuna imwepo . ²³Soma pano, ndilibe pomwe mbuto kuno, ndakhala ndikufuna kazinjitsa kubwera kwa imwepo kwa magore mazinji²⁴Ndina chidikhiliro chakuti ndikuoneni pa nthawe ndiyo nimpita kuyenda ku Spania, nakuti nim'thandiziwa na imwepo pa ulendo bwangu, ndekha ndingadekedwa na kukhala namwe kanthawe kakuchepa. ²⁵Soma tsapano ndikuyenda ku Yerusalemu, kukathandiza wanthu wakuchena wa Mulungu.²⁶. Thangwe chikhali chakukomera wakuMakedoniya na Akaya kuchita mtsonkhatsonkha winango pala wakusaya pa wanthu wakuchena mtima wa Mulungu omwe ali mu Yerusalemu. ²⁷Inde chikhali chakuwakomera, apo awafiyalisi iwo. Thangwe penu Wachikunja agawana mu bzinthu bzao bza uzimu, aniwafiyalisi Ayuda kuwathandiza iwo na bzinthu bzao.²⁸Mthangerache, ningamaliza basali na kuonesesa kuti iwo atambira bzense ndibzo bzidakontcheziwa, nimdzayenda ku Spania na kukuzondani panjira. ²⁹Ndikudziwa kuti ningabwera kuna imwe nimdzabwera mwakudzala mwa mdaliso wa Mkhirisitu.³⁰Tsono ndikudandaulira kuna imwe abale mwa Mbuya wathu Yesu , na chikondi cha Mzimu, kuti mulimbike pabodzi nande mmapembo kuna Mulungu . ³¹Namatani kuti ndikapulumusiwe kuna iwo wakusaya kubvera wa ku Yudeya , soma pomwe kuti basa langu laku Yerusalemu likatawiriwe kuna wanthu wakuchena mtima wa Mulungu . ³²Mupembe kuti ndidzabwere kuna imwe kudzera mchifuniro cha Mulungu, na kuti ndikhale, pabodzi namwe, pumani.³³Mulungu wa mtendere mbaakhale na imwe mwense. Amen.

Chapter 16

¹Ndikumpereka kuna imwe Foebe nana wathu, omwe ni kapolo wa mpingo wa ku Senkileya, ²kuti imwepo mumutambire mwa Mbuya. Chitani ichi mu dongosolo la wanthu wakuchena wa Mulungu, apo mumupe chithandizo chense ndicho amfuna kuchoka kuna imwe pakuti iye wathandiza wanthu azinji na inepano kubodzi.³Kulimba kuna Purisika na Akulla, anyabasa anzangu mwa Yesu Mkhiristu, ⁴omwe adapereka miyoyo yawo thangwela ine. Ndikupereka kutenda kuna iwo, sikuti ndinepano ndekha, soma mipingo yense ya wanthu Wachikunja. ⁵Kulimba kuna mpingo omwe uli mnyumba mwawo. Kulimba kuna Epineto wakukondeka wangu, omwe ni chipatso chakutoma cha Mkhirisitu ku mpingo waku Asia .⁶Kulimba kuna Maria, omwe adaphata basa mwakulimbika kuna imwe. ⁷Kulimba kuna Androniko na Yunia , anzangu pomwe na akaidi anzathu. Iwo ambadziwika bwino na anyakupfunza, apo ndiwo adanditsogolera kuna Mkhiristu. ⁸Kulimba nuna Ampliato, wakukondewa wangu mwa mbuya.⁹Kulimba kuna Uribano, nyabasa mwayathu mwa Mkhirisitu na Sitaku, wakukondeka wangu. ¹⁰Kulimba kuna Apele, omwe ngwakutawiriwa mwa Mkhilistu. Kulimba kuna wakubanja la Aristobola. ¹¹Kulimba kuna Herodiana, m'bale wangu. Kulimba kuna wakubanja la Narikiso omwe ali mwa Mbuya.¹²Kulimba kuna Trufena na Trufaso, omwe ambaphata basa kwenekwene mwa Mbuya. Musewere na Perisi wakukondeka wangu, omwe adaphata basa lizinji mwa mbuya. ¹³Musewere na Rufo , wakusankhika mwa mbuya, na mayi wache na wangu. ¹⁴Kulimba kuna Asunkrito , Felego, Hermo, Patroba, Henna na abale wense omwe muli nawo.¹⁵Kulimba kuna Filologo na Yulia, Nerea na nana wache, Olumpa na wanthu wakuchena mtima wa Mulungu wense na abale omwe munawo. Mumusane munthu na mwanzache na chimpsompsonano chakuchena. ¹⁶Mipingo yense ya Mkhirisitu ikupereka kulimba.¹⁷Tsapano ndikukudandaulirani, abale, kuti muchenjere na iwo wakumbayambisa mgawanikano na bzakukhukhumudwisa kusemphana na chipfunziso ndicho mwapfunzachi. Chokani pana iwo. ¹⁸Wanthu ninga amwewa ambatumikira lini Mbuya wathu Mkhirisitu, soma kukhutisa mimba zawo. Na mafala yawo yakunyodoka na kupumpsa ambanyengeza mitima ya wakusaya kuphonya.¹⁹Na chiyezezero chanu chakubvera kumbafika kwa wanthu wense. Ndikukomedwa, tsono, pa imwe, soma ndikufuna mukhale wanzeru zakuti mchabwino, na lazawu ku chakuipa. ²⁰Mulungu amdzadzonga Satana pansi pa nzayo zanu. Chisomo cha Mbuya Yesu Mkhirisitu chikhale namwe.²¹Timoteo, wakuphata naye basa, akupereka kulimba, na Lusias, Yason, na Sosipateri, azinzangu. ²²Ine, Teritias, omwe ndidanemba tsambali, ndikupereka kulimba mwa Mbuya .²³Gayo, mulendo kwa ine na mpingo wense akupereka kulimba. Erasto, wakukoya bzinthu bza mzinda akupereka kulimba, na Kwalito m'bale. ²⁴Chisomo cha ambuye wanthu yesu chikhale na imwe mwense . Amen.²⁵Tsono kuna iye omwe angakwanise kukupasani mphamvu thangwera uthenga bwangu bwabwino na ulaliki bwa Yesu Mkhirisitu, thangwera bvumbuluso lomwe lidabisiwa kalekale ²⁶soma tsapano bzazimbulika apo bzadziwika ku madziko yense thangwera bzakunembanemba bza aneneri, na utongi bwa Mulungu wamoyo, pa kubweresa chikhulupiliro cha kubvera .²⁷kuna Mulungu yekhayo wanzeru, kudzera mwa Yesu Mkhilistu, ulemelero bukhale kwa nthawe za nthawe. Ameni.

1 Corinthians

Chapter 1

¹Paulo, wakuchemeriwa na Khilistu kuti akhale wakutumikira mwakufuna kwa Mulungu, na Sositeni m'bale wache, ²ku tchalitchi ya Mulungu ya ku Akorinto, iwi ndiwo adachenesiwa kuna Yesu Khilistu na kuchemelewa kuti akhale wakuchena, pabodzi na wense omwe ali pa mbuto ikulu omwe ambachemera pa dzina la Mbuya wathu Yesu Khilistu, omwe ni Mbuya wawo na ifepano. ³Chisomo na mtendere bzikhale na imwe bzakuchoka kuna Mulungu Baba wathu na Mbuya Yesu Khilistu⁴Nthawe zense nimbatenda kuna Mulungu wangu thangwe la chisomo cha Mulungu chomwe Khilistu Yesu adapereka kuna imwe. ⁵Iye adakuchitisani imwepo mukhale anyakudala mu njira ninga imweyi. Mu mafala yense na nzeru zense, ⁶ninga umboni bwa Khilistu budatsimiziriwda ninga chadidi kuna imwe.⁷Thangwe lache musaikiralini mphatso ya mzimu pomwe mukudikhilira m`zimbulo wa Mbuya wathu Yesu Khilistu. ⁸Iye omwe adzakukhazikani imwepo mpakana kumamaliziro, kuti mudzakhale anyakusaya kuphonya pa nsiku ya Mbuya wathu Yesu Khilistu. ⁹Mulungu ngwakukhulupirika, omwe adakuchemerani imwepo ku chibverano cha Mwana wache, Yesu Khilistu Mbuya wathu.¹⁰Tsapano nimkudandaulirani , imwe adzinza, kuna dzina la Mbuya wathu Yesu Khilistu, kuti mwense mubverane, ndipo pasakhale kumwazana pakati panu. Ine nimkundaulirani imwe kuti mukhale wakugumana pabodzi na bzakukukmbuka bzibodzi na bzakufuna bzakulingana. ¹¹Nakuti ine ndidauziwa bzaimwepo, adzinza wangu, na wanthu wa ku Kloe kuti pa pana makani pakati pa imwepo.¹²Ine ndikulewa ichi, kuti penu winango wa imwe anilewa, ''kuti ine ndili pabodzi na paulo,'' Ine ndili pabodzi na apolo, ''Pinango kuti ine ndili pabodzi na Khilistu." ¹³Kodi khilistu adagawanika? Kodi Paulo adamanikiwa pa muti thangwe la imwe? Kodi imwepo mudabatiziwa na dzina la Paulo?¹⁴Ndikutenda Mulungu tangwe ndilibe kubatiza winango wa imwepo, kupambula Krispo na Gayo. ¹⁵Ibzi bzili telepoyo kuti palibe m`bodzi omwe angalewe kuti adabatiziwa na dzina langu. ¹⁶( Ine ndidabatiza pomwe banja la Sitifano. Kupitilira popo, ndikudziwalini penu ndidabatiza pomwe wanthu winango.)¹⁷Pakuti Khilistu alibe kundituma ine kuti ndidzabatize soma kuti ndilalikire mafala yabwino__neye na mafala ya nzeru, kuchitira kuti mtanda wa Khilistu usakayeziwe ninga ulibe chinthu mu mphamvu yache.¹⁸Nakuti mafala ya mtanda yadapusa kuna iwo wakutayika. Soma kuna iwo ndiwo adapulumusiwa, ni mphamvu ya Mulungu. ¹⁹Nakuti bziodanembiwa, ''Nidzadzonga nzeru za anyanzeru. Nidzasokoneza kubvesesesa kwa wakuchenjera.''²⁰Alikuponi munthu wa nzeru? Alikuponi nyakunemba? Alikuponi wakugazana na dziko lino lapansi? Kodi Mulungu alibe kusintha nzeru za dziko zichikhala za kupusa? ²¹Kuchokera nthawe ndiyo dziko lapansi na nzeru zache likhadziwalini Mulungu, Mulungu adakomedwa kupulumusa iwo ndiwo ambakhulupilira chakupusa cha kulalika.²²Nakuti Ayuda ambabvunza bzizindikiro bzakudabwisa ndipo Ahelene ambabvunza nzeru. ²³Soma ife timbalalika kuti Khilistu adamanikiwa, kuna Ayuda nchakupsomesa ndipo kuna wanthu wakunja nchakupusa.²⁴Soma kuna iwo ndiwo Mulungu adawachemera, wense Ayuda na Ahelene, timbalalikira bzakhilistu ninga mphamvu na nzeru za Mulungu. ²⁵Thangwe lakuti chakupusa cha Mulungu chimbaposa wanthu, na chitofu cha Mulungu china mphamvu kuposa wanthu.²⁶Nyang`anani machemeredwe yanu, adzinza. Niwazinjilini wa imwe omwe akhana nzeru tikatengera ku thupi. Niwazinjilini wa imwe ndiwo akhana mphamvu. Niwazinjilini wa imwe ndiwo nimfulu. ²⁷Soma Mulungu adasankhula bzinthu bzakupusa bza dziko la pansi kuti achitise manyazi anyanzeru. Mulungu adasankhula adasankula chinthu chakusaya mphamvu cha dziko la pansi kuti achitise manyazi chomwe china mphamvu.²⁸Mulungu adasankhula bzinthu bzakusaya basa nabzakunyozeka bza dziko la pansi. Iye adasankula bzinthu bzomwe bzimbakhala ninga kulibe, kuti abwerese bzinthu bzakusaya basa ninga bzabwino. ²⁹Iye adachita bzobzi kuti thupi lilirense lisakhale na thangwe lakubzitamandira pamaso pa iye.³⁰Thangwe la bzomwe adachita Mulungu, tsapano muli mwa Khilistu Yesu, omwe adakhala nzeru kuna ife yakuchokera kuna Mulungu.Iye adakhala chadidi chathu, kuchena kwathu, na chipulumuso chathu; ³¹Ninga kutawiriza, ninga bzidanembidwira, ''Lekani munthu ndiye akubzitamanda, abzitamande mwa Mbuya."

Chapter 2

¹Pomwe ndida bwera kuna imwe, adzinza,ndiribe kubwera nakuposa kwa mafala pinango na nzeru pomwe ndikha lalikira bzakubisika bza chadidi bza Mulungu. (Mabukhu inango yadanemba kuti, pomwe ndikha lalikila umboni bwa Mulungu.) ²Nakuti ndidakumbuka kutindikhale munthu wakusaya kudziwa chili chense panthawe yomwe ndikhanamwe pabodzi kupambiula Yesu Khilistu, na iye ndiye adamanikiwa.³Ine ndikhanamwe imwepo munthawe yakufooka na mantha na kunjenjemera kwenekwene. ⁴Tsono mafala yangu nakulalioka kwangu kulibe kukhala mafala yakukopa mwa nzeru, soma yachikhala yachidziwiso cha Mzimu na cha mphamvu, ⁵kuti chikhulupiro chanu chisakhale cha nzeru za umunthu, soma cha mphamvu ya Mulungu.⁶Tsono ife tinisewera nzeru kuna imwe wakukhuma, soma ni nzeru lini za dziko la pansi, pinango za anyakutonga wa nsiku zino, omwe mbaku mala kufa. ⁷M'malo mwache, ife tinisewera nzeru za Mulungu zachadidi zomwe nizakubisika, nzeru zakubisika za zomwe Mulungu adaziyiki pakanati kukhala pansi pano ulemereeo bwathu.⁸Palibe m'bodzi wa anyakutonga wa dziko lino adzabvesesachimwechi, nakuti akadakhalak kuti adabvesesa chimwechi iwo akadamanika lini Mbuya wa ulemerero. ⁹Soma ninga kudanembiwa, ''Palibe diso ndiroliniona, palibe khutu ndiro linibva, palibe mtima wa munthu omwe bzidapita bzomwe Mulungu adawakonzera iwo omwe ambawakonda iye''__¹⁰Soma Mulungu adatizimbulira bzinthu bzobzi kuna ife kudzera mwa Mzimu. Nakuti Mzimu umbanyang'ana chili chense chakunja, bzinthu bza pansi bza Mulungu. ¹¹Nakuti mbani adziwa bza kukumbuka bza munthu kupambula mzimu wamunthu omwe una iye? Tsono, palibe m'bodzi ndiye adziwa bzinthu bza pansi pa Mulungu kupambula mzimu.¹²Soma tilibe kutambira mzimu wa dziko la pansi soma Mzimu omwe niwakuichokera kuna Mulungu,kuti ife tidziwe bzinthu bzakupasiwa bza fovolo na Mulungu kuna ife. ¹³Tikusewera bza bzinthu bzimwebzi mu mafala neye kupfunzisiwa na nzeru za munthu soma Mzimu, kuzimbula bzinthu bza mzimu kuna wanthu wa mzimu.¹⁴Munthu wakusaya mzimu angatambire lini bzinthu bzakuchokera kuna mzimu wa Mulungu, nakuti iwo ambaoneka wakupusa kuna iye.Iye ambawa bvesesa lini iwo thangwe iwo ambayeziwa na zimu. ¹⁵Munthu ndiye ana mzimu ambayeruza bzinthu bzense, soma iye ambayeruziwa lini na winango. ¹⁶''Nakuti mbani angadziwe bzakukumbuka bza Mbuya, kuti akamuyeluze iye?''Soma ife tina mtima wa Khiolistu.

Chapter 3

¹Tsono ine, adzinza, ninisewera lini na imwepo ninga wanthu wa mzimu, soma m'malo mwache ninga wanthu kuthupi, ninga wana ang'ono mwa Khilistu. ²Ine nimbaku mamisani mkaka, neye bzakudya bzakuuma, mukhali lini waku konzeka pa bzimwebzi; neye pakali pano imwepo mukanati kukonzeka.³Nakuti pamene mukhali waku thupi. Nakuti pamene pakhana nsanje nakuipidwa pakati panu,Kodi mukukhala lini na moyo kutengera kuthupi, napo imwe mukufamba lini mwa makhalidwe ya wanthu? ⁴Nakuti pamene winango anilewa kuti, ''Ine ndikutewera Paulo,'' winango anilewa kuti, ''Ine ndikutewera Apolo,'' kodi imwe ndimwe lini wanthu? ⁵Tsono Apolo mbani? Paulo ni mbani? Nyabasa kudzera kuna imwe omwe mumbamu khulupira, ninga momwe Mbuya adaperekera kuna aliyense.⁶Ine ni bzala napo Apolo adzathilizira madzi soma Mulungu adzabzi kulisa. ⁷Tsono, kulibe chinthu kuna nyakubzala pinango nyakuthilizira madzi. Soma ni Mulungu omweambpereka na kukuza.⁸Tsapano iye omwe adabzala na iye omwe adathilizira madzki niabodz, aliyense adzatambira malipiro yache nakutengera basa lomwe adaphata. ⁹Nakuti ife ndife anyabasa wa Mulungu. Imwe ndimwe munda wa Mulungu, chakumangiwa cha Mulungu.¹⁰Ninga mwa chisomo cha Mulungu chomwe chidapasiwa kuna ine mwenekechiro nyakumanga wa luso, ine ndidayikha maziko ndipo winango akumanga pamwepo. Soma lekani munthu aliyense akhale wakusama na momwe iye akumangira pamwepa. ¹¹Nakuti palibe munthu aliyense omwe adayika maziko yinango kuposa m'bodzi omwe adayikayo, umweyo ni, Yesu Khilistu.¹²Tsapano penu winango animanga pa maziko yamweya na golide, siliva, minyala yakuumira, miti, uswa, pinango bziputu, ¹³basa lache lidza zimbuluwa, nakuti pa nsikuyo bzi dzazimbuliwa ibzi. Nakuti bzidza zimbuliwa na moto. Moto udzayeza chilichense ndicho munthu adachita.¹⁴Penu basa la munthu winango lidzasala, iye adzatambira pfupo; ¹⁵soma penu basa lamunthu winango lidzapsa, iye adzabonera nakudzongeka, soma iye payekha adzapulumuka, ninga mwakuthawa kudzera pamoto.¹⁶Kodi imwe kudziwa lini kuti imwe ndimwe kachisi wa Mulungu napo kuti Mzimu wa Mulungu umbakhala mwa imwepo? ¹⁷Penu winango anidzonga kachisi wa Mulungu, Mulungu adzamudzonga munthu umweyo. Nakuti kachisi wa Mulungu ngwakuchena, na imwembo ndimwe wakuchena.¹⁸Nampodi munthu aliyense abzinamize yakha. Penu winango wa imwepo ambakumbuka kuti iye ana nzeru pa dziko lino, mulekeni umweyo asanduke ''chilema'' kuti iye akhale nyanzeru. ¹⁹Nakuti nzeru ya dziko lino njakupusa na nzeru ya Mulungu. Nakuti kwanembewa, ''Iye aniphata nzeru mwa kuchenjera kwache.'' ²⁰Kinango, ''Mbuya ambadziwa kuti mathangwe ya nzeru ngakusaya basa.''²¹Nakuti thangwe la bzimwebzi, lekani munthu aliyense abzitamandire kuna wanthu. Bzinthu bzense ni bzanu, ²²pinango Paulo, pinango Apolo, pinango Kefa, pinango dziko, pinango moyo, pinango imfa, pinango bzinthu bzakugumanika, pinango bzinthu ndibzo bzikubwera. Bzinthu bzense nibzanu, ²³ndipo imwe ndimwe wa Khilistu, na Khilistu gwa Mulungu.

Chapter 4

¹Tenepayu ndibzo bzimfunika kuti munthu atiyeze ife, ninga anyabasa wa Khilistu na atongi wa bzinsinsi bza chadidi bza Mulungu. ²Tsapano chiyani chakufunikira atongi kuti iwo akhale wakukhulupirika.³Soma kuna ine nichinthu ching'ono kuti ine ndiyeruziwe na imwe pinango na mbuto iliyense ya nutongi. ⁴Nakuti ine ninga bziyeruze lini ndekha. Ine ndikuchita lini mantha na chakutongiwa chilichense chomwe chingandi gaze ine, soma kuti nampodi kundiyeruza ine. M'bodzi omwe angandiyeruze ine ni Mbuya.⁵Thangwe lache lekani kuyeruza chinthu chili chense ikanati kufika nthawe, Mbuya akanati kubwera. Iye adzabweresa padecha bzinthu bza kubisika bza mum'dima na kuzimbula bzakutsimikiza bza mtima. Kinangoko munthu aliyense adzatambira pfupo yache kuchokera kuna Mulungu.⁶Tsapano, adzinza, ndabziyikhila bzaku phimbilidzira ndekha na Apolo thangwe la imwe, kuti kuchokera kuna ifepano muka pfunzire tanthauzo la kusewera, ''Nampodi kupitirira bzomwe bzida nembiwa.'' Ibzi bzili terepayu kuti palibe m'bodzi wa imwe waku bzikuzira mwanzache na winango. ⁷Nakuti mbani ambaona kusiyana pakati pa imwe na winango? Chiyani chomwe munacho chomwe imwe mulibe kutambira? Penu imwe muda tambira, thangwe lanyi mukubzikuza ninga imwe mulibe kutambira?⁸Mwakhala nabzo kale bzense bzomwe mukufuna! Imwe mwakhala kale anyakudala! Imwe mwayamba kale kutonga__ife kulibe! Chadidi, ndikhakumbuka kuti munichita ufumu, kuti ifembo tichite namwe pabodzi. ⁹Nakuti ndikukumbuka kuti Mulungu adatiika ife atumiki padecha ninga wakumalizira, ninga tinilewera ife na ninga wanthu wakuweruzira ku imfa.Takhala wakuonesewa kudziko lapansi__ kuna angelo, na kuna wanthu.¹⁰Ife ndife bzilema thangwe la khilistu, soma imwe ndimwe wanzeru kuna Khilistu. Ife ndife anyakusaya mphamvu, soma imwe ndimwe anyamphamvu. Imwe ndimwe wakulemekezeka, soma ife ndife wakunyozeka. ¹¹Kufika nthawi ino tikubva njala na nyota, ife ndife wakusaya bzakubvala, tamenyiwa, ndipo tilibe pakukhala.¹²Tiphata basa kwenekwene, kuphata basa na manja yathu. Panthawe ndiyo adatizuna, ife tidawa dalisa. Panthawe ndiyo tinilala tilidwa, timbalisiwa. ¹³Panthawe ndiyo timbabonelesiwa, ife timbasewera mwa kukoma mtima. Tasanduka ninga wakunyansa wa dziko lapansi na tsuzu la bzinthu bzense, kuchokerapamwepo na pano.¹⁴Ndilibe kunemba bzinthu ibzi kuti ndikuchitiseni manyazi imwepo, soma kukuchenjezani ninga wana wangu wakukondeka. ¹⁵Nakuti penu munawo apfunzisi bzulu khumi kuna Khilistu, mulibe azi baba azinji. Nakuti ine ndidakhala babanu kuna Khilistu Yesu kudzera mu mafala yabwino. ¹⁶Tsono nimkukumbirani kuti mukhale wakutewezera wa inepano.¹⁷Thangwe lache ndakutumizirani Timoteyo, mwanangu wakukondeka na wakukhulupilika kuna Mbuya. Iye adzakukumbusani imwepo njira zangu mwa Khilistu, ninga ndidawapfunzira iwo kulikwenseko na tchalitchi iliyense. ¹⁸Tsapano winango wa imwepo mwayamba kubzikuza, kuchita ninga ndikhalibe kubwera kuna imwepo.¹⁹Soma nidzabwera kuna imwe tsapanopa, Mbuya angafuna. Ndipo ine nidza zindikira lini mafala ya wale wakubzithusa, soma nidzaona mphamvu zawo. ²⁰Nakuti ufumu bwa Mulungu buli lini mu mafala soma mu mphamvu. ²¹Mchani munifuna kodi? kodi ndibwere kuna imwe na mpsimbo pinango mwachikondi na nzimu wakudelekha?

Chapter 5

¹Ife tikubva kuti chadidi pakuchitika bza chigololo pakati pa imwepo, bza chigololo bzomwe bzimbabveka lini kuna anzinza wa mitundu inango: Munthu alinaye mkazi wa babache. ²Imwe mukubzikuza! kodi imwe munilira lini m'malo mwache, kuti iye omwe anichita achosiwe pakati panu?³Nakuti ngakhale kudzera kuna ine thupi langu kulibe, soma ine ndilipo mwa mzimu. Ine ndidakwanisa kale kutongiwa kuna m'bodzi omwe adachita bzobzi, ninga kuti ine ndikhanawo kumweko. ⁴Panthawe yomwe imwe muniyikiwa mwa dzina la Mbuya wathu Yesu ine nidzakhala namwe mwa mzimu, na mphamvu ya Mbuya wathu Yesu idzagumanika, ⁵achimu pereka munthu umweyu kuna Satana kuti thupi likadzogiwe, soma kuti mzimuwache ukapulumusiwe pa nsiku ya Mbuya.⁶Kubzikuza kwanu mkwabwino lini. Kodi imwe mukudziwa lini kuti chakufufumisa ching'onong'ono chimbafufumisa bzakudya bzense? ⁷Bzitsukeni mwekha kuna chakufufumisa chakale kuti imwe mukakhale chakukonziwa chabwino, wakusaya kufufuma, ninga imwe mukhalili. Nakuti Khilistu, bila wa Pasika wathu, iye adaphewa. ⁸Tsono lekeni ife tisekerere Pasika, neye kuti chaku fufumisa cha kale, chaku fufumisa chama khalidwe yakuipa na chakuchepa mphamvu. M'malo mwache, tilekeni ife tisekerere na mkate wakusaya chaku fufumisa wa kuchene mtima na chadidi.⁹Ine ndidanemba kuna imwe tsamba langu lire kuti nampodi kusanganikira nawo wanthu wa chigololo. ¹⁰Neye njira zense zomwe ine ndikulewa za wanthu wa chigololo padziko lapansi, pinango kusirira, pinango mbava, pinango wa bzifanifani, tenepo mukakhale nabzo kutali imwe mukufunika kuti mufambe kunja kwa dziko lapansi.¹¹Soma tsapano ine ndikunemba kuna imwe kuti nampodi kusanga nikirana na aliyense omwe ani chemeriwa dzinza soma iye ambakhala na moyo wa chigololo, pinango wakusirira, pinango wa bzifanifani, pinango wakulewa lewa, pinango wakuledzera, pinango mbava. Nampodi kudya naye pabodzi bzakudya munthu umweyo. ¹²Nakuti ine nimkahala nawo tani ni nzeru zanyi zomwe ninga khale nazo wakunja kwa mpingo akawayeruza iwo? M'malo mwache, imwepo muniwa yeruza lini omwe ali mkati mwa mpingo? ¹³Soma Mulungu aniwatonga iwo omwe alikunja. ''Chosaniwanthu wense wakuchita bzakuipa pakati panu.''

Chapter 6

¹Kodi penu winango wa imwepo ana mulandu na mwanzache, kuyenda kukatongiwa kwa atazi akanati kuyenda kuna wachilingamo pinango kuna wanthu wakuchena moyo wa Mulungu? ²Pinango kodi mumdziwa lini kuti wanthu wakuchena moyo wa Mulungu anzatonga dziko lapansi? penu ninga dziko lapansi limdzatongiwa na imwe, muli wakutaza kutonnga tunkhani tung'ono tung'ono? ³Kodi mumdziwa lini kuti mudzatonga angelo? Bzikulu tani, tsono, ife kutonga bzinthu bza moyo uno?⁴Peni pinango imwe munikonza ninga bzinthu bza moyo uno, thangwe lanyi imwe milandu yomweyi muntongesa iwo ninga omwe aniyezewa mbali mutchalitchi? ⁵Nilewa bzimwebzi kukuchitisani imwepo manyazi. Kodi pakati panu palibe m'bodzi m'dziwi omwe angakwanise kutonga milandu pakati pa abale? ⁶Soma m'bale anilewa milandu na abale _ nachibodzi bodzi wakusaya kukhulupira!⁷Soma pomwepo pana bzakusaya lamulo kuna imwe kuti munayo milandu winango namwayache. Thangwe lanyi mumbasankhula kubvuma kuipisiwa? Thangwe lanyi mumbasnkhula kubvuma kunamiziwa? ⁸Soma imwepo mwekha mukuchita bza kuipa nakunyengeziwa, napo imwepo mukuchita bzimwebzi kuna abale wanu!⁹Kodi imwepo mum'dziwa lini kuti wakusaya kulungama amdzatambila lini ufumu bwa Mulungu? Nampodi kunamiziwa: Wakusaya kuchena, pinango wakupembedzela bzifani, pinango wachigololo, pinango mtofu nabzakuipa, pinango wakufambizana na amuna? ¹⁰Pinango mbava, pinango wakuledzela, pinango wakusilira, pinango wakulewalewa, pinango wakutenga bza wenekechilo am'dzayenda lini ufumu bwa Mulungu. ¹¹Winango wa imwe akhali telepoyo, soma mudasambikiwa, soma mudachenesewa, mwa dzina la Mbuya Yesu khristu na mwa mzimu wa Mulungu wathu.¹²''Bzinthu bzense mpsakubvumiziwa kuna ine,'' tsono ni bzense lini bzindi thandiza ine. ''Bzinthu bzense mpsakubvumiziwa kuna ine,'' tsono ine nimdzalamuliwa lini nacho chibodzi. ¹³Bzakudya bzidakonzewera m'mimba, ndipo mimba zidakonzewera bzakudya.'' tsono Mulungu anzatonga bzensebzo. Thupi lilibe kukonzewera chigololo. M'malo mwache, thupi ni la Mbuya, ndipo Mbuya ni mwenekechilo wa thupi.¹⁴Mulungu mu bzense adamusa Mbuya terepo iye adzatimusa tense na mphamvu yache. ¹⁵Kodi imwe mukudziwa lini kuti thupi lanu ni chiwalo cha Khilistu? tsono ine ninga tenge bziwalo bza Khilistu kubzisandusa ibzo bza chigololo? Bzinga kwanisike lini!¹⁶Kodi imwe mukudziwa lini kuti iye omwe ambafambizana na mkazi wa chigololo ali ninga thupi libodzi na iye? Ninga bzakunembera bzikulewa, ''Awiriwo adzakhala thupi libodzi.'' ¹⁷Soma iye omwe aphathikana na Mbuya akhala mzimu ubodzi na iye.¹⁸Thawani chigololo! Bzakuyipa bzense bzomwe munthu ambachita bziri kunja kwa thupi, soma munthu wakuchita bzakuipa bza chigololo iye waphonyera thupi lache.¹⁹Pinango mumdziwalini kuti thupi lanuli ni kachisi wa Mzimu Wakuchena, omwe uli mwa imwepo, omwe muli naye kuna Mulungu? Apo mumbakhalalini mwa imwe mwekha? ²⁰Nakuti mudaguliwa na muti wache wapatali. thangwe lache lemekezani Mulungu na thupi lanu na mu mzimu, omwe ukuimira mulungu.

Chapter 7

¹Soma bza ibzi mudanembabzi: ''Kuli kwachadidi kuna munthu kusaya kukhuya mkazi.'' ²Soma thangwe la madama, munthu aliyense akhale naye mkazache wache yekha, na mkazi aliyense akhale naye bayache wache yekha.³Mamunayo apase kuna mkazache mangawa, na telepo pomwe mkazi kuna bayache. ⁴Mkazi alibe utongi kuna thupi lache la iye yekha, Soma mamuna ndiye anautongi. Soma telepo pomwe, mamuna alibe utongi kuna thupi lache la iye yekha, Soma mkazi anabo.⁵Neye kulambizana, Soma na kutawilizana kwanu ndiko kwa nthawe. Chitani ibzi kuti mukabzipereke kuna kupemphera. Kinangoko kukakhala pomwe pabodzi, kuti satana angakuyezeni thangwe la kubzilambiza kwanu. ⁶Soma ibzi ndikulewalewa ninga mwa kubvuma neye ninga mwa kutonga. ⁷Ndikadabva kukoma aliyense akadakhala ninga momwe ndilili inepano. Soma munthu aliyense alinayo mphatso yache ya iye yekha kuna Mulungu. Winango mphatso ina, na winango yamtundu winango.⁸Soma nilewalewa kuna wakusaya kulowola na kuna akazi amasiye kuti kukhali kwadidi kuna iwo akhale wakusaya kulowola, ninga ine. ⁹Soma penu amdziwalini kubzilambiza, alowozesewe. Poti mkwadidi kulowola kuposana na kuwawidwa mtima.¹⁰Soma wakulowodwesewawo niwalamulira__ neye ine, Soma Mbuya__kuti mkazi asaleke bayache ¹¹(soma penu amuleka bayache, akhale wakusaya kulowodwa pinango ayanjanisiwe pomwe na mamuna), apo mamunayo asalekane naye mkazi wache.¹²Soma kuna wakusalawo niwalewa__ ine, neye Mbuya__ ninga mdzinza winango alinaye mkazi wakusaya kukhulupira, apo iye adamutawira mumtima akhale naye pabodzi, asalambane naye. ¹³Apo mkazi omwe ali naye mamuna wakusaya kukhulupira, adamutawira mumtima iye akhale naye pabodzi asalambane nye mamunayo. ¹⁴Nakuti mamuna wakusaya kukhulupirayo anichenesewa mwa mkaziyo, na mkazi wakusaya kukhulupilrayo anichenesewa mwa mdzinzayo. Ninga kukada telepoyo lini wana wanu akadakhala wakusaya kukonzeka, Soma tsapano akhala wakuchena.¹⁵Soma wakusaya kukhulupirayo anichoka, mulekeni achoke. Mmilandu yakutelepa, ambamangiwa lini ukapolo mdzinzayo pinango nanayo. Soma Mulungu watichemera ife mu ufulu. ¹⁶Nakuti unidziwatani, mkazi, iwe ninga udzapulumusa mamunayo? Pinango unidziwatani, mamuna, iwe ninga udzapulumusa mkazi?¹⁷Soma, momwe Mbuya wagawira kuna wense, momwe Mulungu wachemelera wense momo afambe. Apo telepo niika m'mipingo yense. ¹⁸Kodi wakuchemeliwa winango wagwatiwa? Asakhale wakusaya kugwatiwa kodi wachemeliwa winango wakusaya kugwatiwa. Nampodi agwatiwe thangwe iye wachemeriwa na chikhulupiro? Iye alibe kugwatiwa. ¹⁹Nakuti mgwatiwe ulibe basa na kusaya kugwatiwa kulibe basa. Soma kukoya kwa malamulo ya Mulungu.²⁰Aliyense akhale m'machemeliwe ya iye momwe Mulungu adachemeliwamo. ²¹Kodi udachemeliwa uli kapolo? Ibzi nampodi bzikubonereseni. Soma ngati mungakwanise kutsudzuka, tsudzukani. ²²Nakuti iye omwe akhale kapolo pomwe adachemelewa na Mbuya ni mfulu ya kuna Mbuya. Telepo pomwe, omwe akhali mfulu pomwe adachemelewa ni kapolo wa mbuya. ²³Ndimwe wakuguliwa nampodi kukhala akapolo a wanthu. ²⁴Adzinza aliyense pakukhala wache wa mulungu adamuchemera.²⁵Tsopano bza madende, ine ndilibe lamulo lakuchoka kuna Mbuya. Soma ni nipereka malingiliro yangu ninga munthu omwe, mwa chifundo cha Mbuya, kukhala wakukhulupilika. ²⁶Nakuti, ndikukumbuka kuti thangwe la bzakunesa ndili nsiku zino, nakuti mkwadidi kuna munthu kakhala momwe ali.²⁷Kodi wamangiwa kuna mkazi? Nampodi kutsudzuka. Penu mwatsudzuka kuna mkazi, nampodi kufuna mkazi. ²⁸Soma ngati unilowola, ulibe kuphonya, apo penu ni dende linilowodwa, lilibe kuphonya. Soma awo wakupita m'banja amdzagumana na bzakunesa bzizinji mthupi, apo nimkulekani.²⁹Soma nilewa ibzi, adzinza: Nthawe yafupika, Kuchokera tsapano awo akukhala nawo akazi akhale ninga ngati alibe. ³⁰Wakulira akhale ninga wakusayakulira, wakudekedwa akhale ninga wakusaya kudekedwa, wakugula chinthu akhale ninga nkwanisa lini kukuyenera kukoya, ³¹wakuphatisa basa bzadziko lapansi lino akhale ninga bzikuwakhudzalini. Poti momwe dziko lapansi lino lili pali pano lili kuyenda.³²Ine ninifuna kuti imwe mutsudzuke kuna bza kukumbuka. Munthu wakusaya kulowola ambatondo kukumbikira bza Mbuya, momwe angadekezele mbuya. ³³Soma wa pa banja ambakumbukira bza dziko lapansi lino, momwe angadekezere mkazache__ ³⁴na mkazi wakulowodwa. Na dende ambasiyana uyo wakusaya kulowodwa ambakumbukira bza mbuya, pala akhale wakuchena m'thupi na mzimu. Soma wakulowodwayo ambakumbukira bza dziko lapansi kuti akomedwese bayache.³⁵Soma ibzi ndikulewa mwa kuphindula kwanu, kuna imwe mwekha neye kuti ndikukuteyela mulapu. Soma kukuthandzizani kuchita bzomwe bziniyenera, na kutewera chitewerere Mbuya pakusaya kupanikiziwa.³⁶Penu winango ankumbuka akumuchitira mwa kuphonya dende lomwe atomelana nalo ubwenzi apo__ngati dendelo lapita bzaka apo aniwona kuti__mkwakufunika. Kumulowola aniyenera kuchita telepo. Ninga wafunira nkuphonyalini alowolane. ³⁷Soma uyo omwe aniyima wakukhazikika mumoyo mwache, wakusaya chakukakamiza soma ali nabo ulamuliro wapachakufuna cha iye yekha, nkutsimikiza ichi mmoyo, mwache kukoya mwanache wa mkazi, amdzachita bwino. ³⁸Telepo tsono omwe anilowoza dendeli anichita bwino, telepo pomwe omwe anilowozalini dendelo anichita bwino kwenekwene.³⁹Mkazi ngwakumangika kuna bayache pomwe mamunayo akanamoyo. Soma ngati mamunayo anifa, anikhala wakutsudzuka kulowodwa na winango omwe angamufuna, Soma mamunayo akhale wa kuna Mbuya. ⁴⁰Soma anikhala wakudekedwa kwenekwene ngati anikhala ninga momwe ali. Ninga mwa kuyeza kwangu apo nimkumbuka pala inepano pomwe ndili naye mzimu wa Mulingu.

Chapter 8

¹Tsapano bza nyama yakupelekewa nsembe kuna bzifanifani: Ife tidziwa kuti tense tina chidziwiso. Chidziwiso chibzikuza, soma chikondi chibzi mangilira. ²Munthu omwe ankumbuka kuti ambadziwa chinthu, kinango ambadziwa lini ninga momwe ambafunira kudziwira. ³Soma mumthu omwe ambakonda Mulungu, ambadziwika na Mulungu iyeyo.⁴Telepo, kulewa bza kudya nyama yaku pelekewa ninga nsembe kuna bzifanifani; Ife tikudziwa kuti bzifani nchinthu lini napa ng'onopo pa dziko lapansi nakuti palibe Mulungu winango soma m'bodzi yekha. ⁵Tsono ngakhale pomwe pana bzaku lewedwa milungu, penu nkudzaulu pinango padziko lapansi (poti ilipodi ''milungu'' mizinji na ''ambuya azinji''), ⁶soma kuna ife pana Mulungu mbodzi yekha, Baba, kuna iye bzinthu bzense bzida chokera nakuti iye ifepano tin ikhala, ndipo pana Mbuya mbodzi Yesu khristu, omwe bzinthu bzense bzida chokera, na mwa iye ife tina moyo.⁷Nthawe zinango, nzeru zozi zimbakhalalini na aliyense. M'malo mwache, wanthu winango amba pempherera bzifanizo, iwo ambadya nyama na bzakudya bzobzi ninga penu nyamayo idaperekiwa nsembe ya bzifanifani. Iwo chakukumbuka chawo chaku pswipisiwa thangwe mchakusaya mphamvu.⁸Soms bzakudya bzimbati fendeza lini chifupi na Mulungu. Ife tini tayika lini penu ife tinidya lini, pinango kukhala bwino penu tinidya. ⁹Soma chenjerani kuti ufulu bwanu pakuchita bzinthu nampodi ufike paku khumudwisa wanthu omwe mbakusaya mphamvu pa chikhulupilo. ¹⁰Nakuti nyang'anani kuti winango akakuonani, omwe munacho chidziwiso, mukudyra bzakudya mkachisi wa bzifanifani. Kodi nyakusaya mphamvu adzalimbikisiwa tani kudya bzomwe bzaku perekiwa nsembe ku bzifanifani?¹¹Thangwe la chidziwiso chanu cha chadidi chomwe munacho pa bzifanifani, iye nyakusaya, Mdzinza omwe Khilistu adamufera, ani dzongeka. ¹²Bzomwebzo, pomwe mukuwa phonyera adzinza wanu na kubaya chikumbu mtima chawo chakusaya mphamvu, mukuphonyera Khilistu. ¹³Thangwe lache, penu bzakudya bzini khumudwisa dzinza wangu, ine nidzadya pomwe nyama, kuti ningamu khumudwise dzinza wangu.

Chapter 9

¹Kodi ndine lini waku tsudzuka?Kodi ndine lini mtumiki? Kodi ine ndikanati kuona Yesu Mbuya wathu? Kodi ndimwe lini anyabasa wangu mwa Mbuya? ²Penu ine ndine lini mtumiki kwa winango, tsono ndiri namwe imwe. Nakuti imwepo ndimwe chizindikiro cha utumiki bwangu mwa Mbuya.³Uku nikubzi teteza kwangu kuna omwe akufuna kundizenga milandu ine: ⁴Kodi ifepano tiribe utongi bwa kudya pinango kumwa? ⁵kodi ifepano tilibe utongi bwakutenga mkazi omwe niwaku khulupira,ninga akhachitira atumiki winango, na adzinza wa Mbuya, na kefa? ⁶Pinango kodi ine ndekha na Baranaba tilibe utongi bwaku phata basa kuti tigumane thandizo?⁷Mbani msocha ambaphata basa kuti abzigumanire yekha bzakufunika? Mbani amba bzala munda wa bzipatso neye kudya bzipatso bzache? Mbani ambafuwa mabira neye kumwa mkaka kuna mabirayo? ⁸Kodi ndiku lewa bzinthu bzobzi na ulamuliro bwaku thupi? Kodi malamulo yambalewa lini bzobzi nthawe zense?⁹Nakuti ibzi bzida nembiwa mu malamulo ya mose, ''Nampodi kumanga ng'ombe kukamwa pamene iyo ili kutapfuna bzakudya.'' Ibzi bzachadidi kuti Mulungu ambakumbukira ng'ombe? ¹⁰Bzobzi Mulungu akulewera lini ife pano? Ibzi adabzi nembera ife pano, thangwe pomwe waku galauza ani galauza na chidikizo, na pomwe nyaku puntha ani puntha na chidikizo cha kudzagawana pa kukolola. ¹¹Penu ife tini bzala bzinthu bza mzimu pakati panu, ibzi bzikhala bzakunesa kuna ife kuti tikolole bzinthu bzaku thupi kuna imwe.¹²Penu winango ana ufulu bwakuthandiziwa na imwe, kodi ife tingakhalelini nabo ufulu buzinji? Soma ifepano tilibe kuphatisa basa ufulu bomwebu. M'malo mwache ife timba bvuma chinthu chili chense pinango pakusaya kufungira mafala ya bwino ya Khilistu. ¹³Kodi mukudziwa lini kuti iwo omwe amba phata basa mkachisi ambadya bza momwemo? Kodi mumba dziwa lini kuti iwo omwe ali kukonza pa guwa la nsembe amba gawana nawo bzomwe bzimba perekewa pa guwapo? ¹⁴Nanjira yomweyi, Mbuya adati lamula kuti iwo omwe ani lalikira mafala yabwino akhale na moyo kuchokera ku mafala yabwino.¹⁵Soma ine ndilibe kuphatisa ufulu bulibwense. Ndipo ndilibe kukunembelani ibzi kuti chinhtu chinango chikwanisike thanbwe la ine. Bzikhali bwino kuti inepano ndife kusiyana nakuti__ Winango ayese chinthu ndicho nimbabzitamandira nacho ninga chakusaya basa! ¹⁶Nakuti penu ine ninilarika mafala yabwino, ndilibe thangwe la kubzitamandira, thangwe ine nin'kufunika kuchita bzobzi. Ndipo thembelero likhale kuna ine penu ninilalika lini mafala yabwino!¹⁷Pakuti penu ninchita ibzi mwakufuna kwangu, nidzatambira mphotho. Soma penu nimfunalini, ndikali nyauudindo ndiwo udapasiwa kuna ine. ¹⁸Tsono mphotho yangu mchiyani? Kuti panthawe ndiyo nilalika, ndikupereka mafala yabwino mwafovolo nakuti nampodi ndiphatise basa ufulu bwangu mu mafala yabwinoya.¹⁹Napo ndine mfulu kuna wense, nimbabzi sandusa nyabasa wa aliyense momwe ninga kwanisire. ²⁰Kuna Ayuda ndidakhala ninga Ayuda, kuti ndikopse Ayuda. Kuna wakumangika na utongi, nimbakhala ninga wakumangika nawo pabodzi ndida khala ninga wakumangika na utongi. Ine ndida chita bzobzi ngakhale ine ndekha ndine lini wakumangika na utngi.²¹Kuna anyakusaya utongi, ndidakhala ninga wakusaya utongi, ngakhale ine ndine lini wakutsudzuka ndekha kuna utongi bwa Mulungu, soma ndiri pansi pa utongi bwa Khilistu. Ndida chita bzobzi kuti ndikopse anyakusaya utongi. ²²Kuna anyakusaya mphamvu ndida khala ninga wakusaya mphamvu, kuti ndikakopse anyakusaya mphamvu. Ndida chita bzinthu bzili bzense kuna wanthu wense, kuti mwa njira iliyense ndikwanise kupulumusa wanthu winango. ²³Ndidachita bzensebzi thangwe la mafala yadidi, kuti ine ndigawane nawo madalitsoyache.²⁴Kodi imwe mumba dziwa lini kuti pa mpikisano waku thamanga liwiro, soma m'bodzi yekha ndiye ambatambira pfupo? Tsono thamangani kuti mukatambire pfupo. ²⁵Aliyense wakuchita nawo mpikisano ambakonzekera yekha bzakulimba pa bzinthu bzense. Iwo ambachita terepoyo kuti akatambire kolona omwe niwa kubvunda. Tsono ifepano timba chita bzobzi kuti tikatambire kolona wakusaya kumala. ²⁶Thangwe lache ine nimba thamanga lini, ninga munthu wakusaya chakulinga; napo pomwe nimbachita mpikisano wakumenyana, nimbatondo lini kumenya papezi. ²⁷Soma ine ndikupanikiza lini thupi langu naku liyika pa ukapolo. kuti pakumaliza kulalikira winango, kuti nampodi ndichosiwe neye kutambila pfupo.

Chapter 10

¹Nakuti ine ndikufuna lini kuti imwe mukhale wakusaya kudziwa, adzinza, makolo yathu yakhali pansi pa mtambo adayambuka wense pa nyanza. ²Iwo wense adabatiziwa mwa Mose mu mtambo namu nyanza, ³iwo wense adadya chakudya chibodzi cha uzimu. ⁴Wense adamwa na mzimu ubodzi. Nakuti iwo adamwa kuchokera ku thanthwe la mzimu lomwe adafamba nalo. ndipo thanthwe limwe ilkhali Khilistsu.⁵Soma Mulungu alibe kudekedwa nawo, nakuterepo azinji wa iwo adasochera chipululu. ⁶Tsono bzinthu iabzi bzidachitika ninga chakuyezezera na ife, kuti ife nampodi tiyike mitima yathu ku bzinthu bzakuipa ninga iwo adachitira.⁷Nampodi kupembeda bzifani fani, ninga adachitira winango wa iwo. ibzi bzili ninga bzida nembiwa, ''Wanthu adakhala pansi chidya na kumwa, adamuka achisenzeka.'' ⁸Ife nampodi kuti tichite chigololo, ninga azinji wa iwo adachitira. Pa nsiku ibodzi, wanthu bzulu makumi mawiri na matatu adafa thangwe labzobzi.⁹Nampodi kumuyeza Khilistu, ninga azinjiwo adachitira kumuyeza iye ndipo iwo adadzongeka na nyoka. ¹⁰Nakuti nampodi kumba dandaula, ninga azinji wa iwo adadzongeka na angero wa kupha.¹¹Tsapano bzinthu bzobzi bzidachitika kuna iwo ninga chaku yezezerakuna ife. Iwo adanemba ninga chenjezo__ kuna ifepano kukwanilisiwa kwa nthawe kwafika. ¹²Telepo pala mukukumbumbuka kuti muli chiimire samalani kuti mungagwe. ¹³Palibe mayezero yomwe mwagumana nayo yakugopsa yomwe wanthu winango wense adagumana nayo. M'malo mwache Mulungu ngwakukhulupilika. Adzabvumalini kuti imwe muyeziwe mpakana muyezo omwe mungakwanise kupilira. Soma pomwe mudzayeziwa, iye adzakupasani njira yakuti mukwanise kupilira.¹⁴Thangwe lache, wakukondeka wangu thawani kuchoka kwa kunamatira bzamafano. ¹⁵Ine ndili nkusewera kuna wanthu ndiwo ana nzeru, kuti mukwanise kuweruza mwekha bzomwe ndikulewabzi. ¹⁶Chikho cha m'dalitso ndicho tinidalitsa, kodi nchakuphatanalini na mulopa wa Khilistu? Kodi mkate ndiwo timbanyema ngwakuphatanalini na thupi la Khilistu? ¹⁷Thangwe pana mkate ubodzi, ife napo tilipo azinji soma ndife thupi libodzi. Nakuti tense pabodzi timbadya mkate ubodzi.¹⁸Nyang`anani Asrayeri ninga mwa thupi. Kodi ndiwolini akudya nsembezo alibe kuphatana na guwa la nsembe? ¹⁹Kodi ndikulewa chiyani tsono? Kuti fano ni chinthu chilichense? Pinango kuti chakudya chakupekewa nsembe kuna fano nichilichense?²⁰Soma ninilewa kuti bzomwe adzinza apeleka nsembe, ambabzipeleka kuna bziwanda neye kuna Mulungu. Ndipo nimbafunalini kuti imwepo mumbaphatane na bziwanda! ²¹Mungamwelini chikho cha Mbuya nkukamwa pomwe chikho cha bziwanda. Mungadyelini pa meza ya Mbuya mkukadya pomwe pa meza ya bziwanda. ²²Pinango tikufuna kunyosa Mbuya kuti atichitire nsanje? Kodi ife tinamphamvu kuposa mmene iye alili?²³''Chilichense nchakubvumiwa," soma nichilichenselini chomwe china phindu. ''Chilichense nchakubvumiziwa," soma nchilichenselini chomwe chimbathandiza wanthu. ²⁴Palibe, munthu aliwenseyo asanyang`ane bzabwino bza iye yekha. M'malo mwache, munthu aliwense anyangàne bzabwino bza mwanzache.²⁵Dyani chilichense chakugulisiwa pa nsika wa nyama mwakusaya kubvunza na kukumbuka. ²⁶Pakuti ''dziko la pansi nda Mbuya, ndipo lidadzala na bzobzo" ²⁷Penu nyakusaya kukhulupilira wakuchemerani imwepo kuti mukadye chakudya, ndipo mukufuna kuyenda, kadyeni chilichense chomwe akukonzerani lekani kubvunza mibvunzo ya chikumbumtima.²⁸Soma winango akalewa kuna imwe kuti, ''ibzi bzaperekewa nsembe'' lekani kudya bzobzo, kuti muthandize omwe wakuuzani ule na chikumbumtima__ (Mabukhu inango yadathimizira kunemba kuti dziko lapansi na bzense bzili momo bza Mulungu. Soma mabukhu inango yakalekale yakhalibe ibzi. anyakupfunza azinji ambaona ninga ibzi bzakutengera ndime 26) ²⁹ndikulewa, chikumbumtima cha winangoyo, osati cha imwepo. Thangwe lanyi ufulu bwangu bukuweruziwa na chikumbumtima cha munthu winango? ³⁰Penu ine ninidya chakudyacho na chisomo, thangwe lanyi ine ningalewedwe bzakuipa pakuti ine ndapereka kutednda.³¹Thangwe, chilichense ndicho munidya pinango kumwa, pinango chilichensecho ndicho munichita, chitani na ulemelero bwa Mulungu. ³²Lekani kukhala wakuphonya kuna wanthu wense Ayuda na Ahelene, na ku tchalitchi ya Mulungu. ³³Munjira ninga imweyi ine ndikuyezera kukomemedwaesa munthu aliwense mu bzinthu bzense. Ndikunyang'analini phindu langu, soma phindu la wanthu azinji. Ndikuchita ibzi kuti iwo akapulumusiwe.

Chapter 11

¹Khalani waku nditewezera ine, ninga ine nimba tewezera Khilistu. ²Tsapano ndikukutdani imwe thangwe imwe mumbandi kumbukaine pa chili chense. Ndikuku tendani pomwe thanwe la kukoya bwino bzipfunziso ninga ndida kuuzirani imwe. ³Tsapano nikufuna imwe mudziwe kuti Khilistu ndiye msolo wanthu aliyense, nakuti mamuna ndiye msolowamkazi nakuti Mulungu ndiye msolo wa Khilistu. ⁴Mamuna aliyense waku pemphera pinango kunenera atabisa msolo wache wanyoza msolo wache.⁵Tsono mkazi aliyense ani pemphera pinango kunenera wakusaya kubisa msolo wache iye wanyoza msolo wache. Nakuti ibzi bzili chibodzibodzi na kumetewa mu msolo mwache. ⁶Nakuti penu mkazi anibisa lini msolo wache, iye amete tsisi lache. Penu nicha manyazi kuti mkazi kumeta mpala pinango kuyepula tsisi mu msolo mwache, mulekeni abise msolo wache.⁷Nakuti bzikufunika lini mamuna kuti abise msolo wache, poti iye ni chifaniziro cha ulemerero bwa Mulungu. Soma mkazi ni ulemerero bwa mamuna. ⁸Nakuti mamuna alibe kukonziwa kuchoka kuna mkazi. M'malo mwache, mkazi adakonziwa kuchoka kuna mamuna.⁹Nakuti pinango mamuna alibe kukonzeriwa mkazi. M'malo mwache, mkazi adakonzeriwa mwamuna. ¹⁰Ili ni thangwe lache mkazi alibe chizindikiro cha utongi pa msolo wache, thangwe la angero.¹¹¹²Mwaku terepoyo, mwa Mbuya, mkazi nampodi akhale wakusaya mamuna, pinango mamuna nampodi akhale wakusaya mkazi. Nakuti mkazi adachokera kuna mamuna, terepo mamuna adachokera kuna mkazi. Ndipo bzinthu bzense bzikuchokera kuna Mulungu¹³Bziyeruzeni mwekha:Kodi dzachadidi kuna mkazi kuti apemphere kuna Mulungu wakusaya kubisa msolo wache? ¹⁴Kodi nichikhalidwe lini pachokha kupfunzisa imwe kuti penu mamuna anatsisi litali, bzakuchitisa manyazi kuna iye? ¹⁵Kodi ni chikhalidwe kukupfunzisani kuti mkazi asunge tsisi litali, ubu ni ulemerero bwache? Nakuti tsisilawo adapasiwa kuti abisire msolo wao. ¹⁶Soma penu winango akufuna kugaza bzobzi, ife tilibe bzakuchita bzinango, pinango mpingo wa Mulungu ulibe bzakuchita.¹⁷Tsono ndikufuna ndikuzeni malangizo aya,ndikufuna lini kukutendani imwe. Nakuti pomwe imwe muda bwera pabodzi, mumumbachita lini bza bwino soma bzakuipa. ¹⁸Chakutoma, ndikubva kuti mukagumana ninga mpingo, pakumbakhala kugawana pakuti panu, nimkhulupira bzachadidi. ¹⁹Nakuti pakumba khala pomwe bzakuchitika pakati panu, kuti omwe mbaku tawilizika aonesesiwe pakati pa imwe.²⁰Nakuti pmwe munigumana pabodzi, mumbadya lini bzakudya bza Mphamvu ya Mbuya. ²¹Pamene muli kudya, aliyense ambadye bzakudya bzache akanati kukhala na bzakudya bza mwanzache. Winango ambakhala na njala, pomwe winango ambakhala aledzera. ²²Kodi imwe mulibe nyumba yakudyera na ku yaku mwera? Kodi imwe mukupepusa mpingo wa Mulungu na kuchitisa manyazi omwe alibe chilichense? Kodi ndingalewe chiyani kuna imwe? Kodi ine ndikutendeni imwepo? Ine nidzakutendani lini imwepo thangwe la bzobzi!²³Nakuti ine ndida tambira kuchokera kuna Mbuya chomwe ine nichipereka kuna imwe,chinichokera kuna Mbuya Yesu, usiku bule pomwe adaperekewa, adatenga mkate. ²⁴Pomwe adamaliza kutenda, iye adabedula achilewa, ''Ili ni thupi langu, lomwe lili kuna imwe, mumba chite bzobzi kuti mumbandi kumbukire ine..''²⁵Adachita chibodzibodzi iye atamala kudya adatenga mkombo, achilewa, ''Mkombo umweyu nipangano langu la mulopa wangu. Mumbachite bzobzi pamene imwe mukumwa, kuti mumbandi kumbukire ine.'' ²⁶Nakuti nthawe zense pamene mukudya mkate na mkombo umweyu, imwepo muni lalikira imfa ya Mbuya ateye iye adzabwere.²⁷Thangwe lache, aliyense, wakudya mkate na kumwa mkombo wa Mbuya minjira yakusaya kutawizika adzakhala wakuphonyera thupi na mulopa wa Mbuya. ²⁸Lekani munthu abziyeze yekha chakutoma, nanjira imweyi mulekeni iye adye mkate na kumwa bzamu mkombo. ²⁹Nakuti iye omwe anidya na kumwa mwakusaya kudziwa thupi la mbuya wadya na kumwa chiweruzo chache. ³⁰Nithange lache pakati panu azinji ambafooka na kuduwala, nawinango waimwe ambagona tulo.³¹Soma penu tibzi yezeza tekha, tiniyeruziwa lini. ³²Soma pamene ife tiniyeruziwa na Mbuya, ndiye kuti akutikonza chikhalidwe chathu, kuti ife tisaye kugaziwa na dziko la pansi.³³Thangwe lache, adzinza wangu, pamene mukugumana pabodzi kuti mudye, mudikirane winango na mwanzache. ³⁴Penu winango ana njala, mulekeni iye adye pamuyi, kuti pamene mukugumana pabobzi nampodi kuti afike paku yeruziwa. Tsono bza bzinthu bzinango bzomwe muda nemba, ine nidzakupasani malangizo panthawe yomwe nidza bwera.

Chapter 12

¹Soma bza mphatso ya uzimu, adzinza, nifunalini kuti mukhale neye kudziwa. ²Imwe mukudziwa pomwe mukhali wakunja, mukhali wakutengeka njira zakulekana lekana na kugonyosiwa na bzifani bzomwe bzimba sewera lini, mwanjira yinango imwe mukha lamuliwa nayo . ³Telepo ine ndikufuna mudziwe kuti palibe munthu omwe angasewere na Mzimu wa Mulungu omwe ungalewe, ''Yesu atembereredwe.'' Apo palibe nyakusewera kuti, ''Yesu ni Mbuya,'' kupambula na mzimu wakuchena.⁴Pana mphatso zakulekanalekana, soma mzimu omweyo. ⁵Pana mautumiki yakulekana lekana, soma Mbuya omweyo; ⁶pana maphatiwe ya basa wakulekana lekana, soma Mulungu omweyo amphata basa mwensenemo mwa wanthu wense.⁷Tsopano mzimu adapasa mphatso kuna aliyense kuti ikapindulire wense. ⁸Nakuti aliyense adapasiwa mzimu wa kusewera mwa nzeru, kuna winango kusewera kwa chidziwitso mwa mzimu ubodzi omweyo.⁹Kuna winango adapasiwa chikhulupiliro mwa mzimu womweyo, kuna winango mphatso yakuchiza na mzimu omweyo. ¹⁰Kuna winango mphamvu zakuchita bzakudavwisa, kuna winango kunenera. Kuna winanango luntha lakukwanisa kusiyanisa mizimu, kuna winango luntha lakusewera bzinenero bzakulekanalekana, napo pomwe kuna winango kumasuliramalilime. ¹¹Bzensebzi ni basa la mzimu m'bodzi omweyo, ndipo ambapasa mphatso kuna munthu aliyense, ninga momwe mzimuyo wafunira.¹²Nakuti thupi ni libodzi lakonziwa na bziwalo bzizinji napo bziwalo bzache bzense bzizinji zakukonza thupi libodzi, telepo pomwe na momwe alili Khilistu. ¹³Nakuti tense tidabatiziwa na Mzimu ubodzi mu thupi libodzi, penu mu Yuda, pinango mu Hereni, pinangi ni nyabasa pinango mfulu, kuti tense takonziwa timwe mzimu ubodzi omwewo.¹⁴Tsapano thupi lilibe kukonziwa na chiwalo chibodzi, soma na bziwalo bzizinji. ¹⁵Penu nzayo lichilewa kuti, ''Thangwe ine ndinelini boko, ndili lini mu thupi,'' bzinga kwanisike lini na thangwe limweli kuti lileke kukhala chiwalo cha thupi, ¹⁶Penu khutu lichilewa, ''Thangwe ine ndinelini diso, ndili lini mu thupi,'' bzinga kwanisike lini na thangwe limweli kuti lileke kukhala chiwalo cha thupi. ¹⁷Penu thupi lense likadakhala diso, tsono tikadambabvera chiyani? tsono penu thupi lense likadakhala khutu, tsono tikadambanunkhiza na chiyani?¹⁸Soma Mulungu adaika bziwalo mthupi, chilichense cha ibzo, ninga momwe iye adafunira kuti bzikhale. ¹⁹Penu bzense bzikadakhala chiwalo chibodzi, apo thupi likadakhala kuponi? ²⁰Tsapano pana bziwalo bzizinji, soma thupi libodzi.²¹Diso lingauzelini boko, kuti ''Ndinkufunalini iwe.'' Apo msolo ungauzelini nzayo kuti, ''Ndinkufuna lini iwe.'' ²²Mwalo mwache bziwalo bzathupi bzomwe bzimbaoneka ninga bzakufooka ndibzo bzili bzakufunika, na ²³bziwalo bzomwe timbziyesa bzakuchepa ulemu, ndibzo timbzi lemekeza, mwapambali ndipo bziwalo bzakusaya kuwoneka mwadidi ndibzo bzimbatambira ulemu. ²⁴Tsono pomwe bziwalo bzathu bzakufunika bziniyenera chisamaliro chapambali. Pinango, Mulungu walumikidza bziwalo bza thupi, wapereka ulemu bwakuposa kuna bziwalo bzomwe bzikhausaya.²⁵Iye adachita bzobzi kuti pasaye kukhala kugawanikana mu thupi, soma kuti bziwalo bzache bzimbadalilane chinango na chinzache. ²⁶Penu chiwalo chibodzi chikubonera, bziwalo bzinango bzense bzibonele nacho pabodzi, penu chiwalo chinango chatambira ulemu, bziwalo bzense bzinkomedwa nabzo pabodzi. ²⁷Tsapano imwe ndimwe thupi la khilistu apo aliyense mwa imwe ni chiwalo pathupilo.²⁸Nakuti Mulungu chakutoma mu mpingo adaika atumiki, kachiwiri aneneri, kachitatu ampfunzisi, kinangoka wakuchita bzakudabwisa, kinangoko wamphatso ya kuchiza, na iwo waku pereka chithandizo, na iwo pomwe wa mphatso yakulongosola basa, na pakumaliza awo wakusewela malilime. ²⁹Kodi wensewa ni atumwi? Kodi wensewa ni aneneri?Kodi wensenewa ni apfunzisi? Kodi wensewa ambachita bzakudabwisa?³⁰Kodi wensewa ana mphatso ya machiziro? kodi wensewa ambasewera malilime? Kodi wensewa ambatsudzulira malilime? ³¹Soma funisisani mphatso yakupitisira patsogolo. Apo tsapano ninkuonesani njira yachadidi kwakunyanya.

Chapter 13

¹Napo kuti nimsewela malirime ya wanthu na ya angelo.Soma ndilibe chikondi, ndili ninga chinganga chabaludya telepo pinango chitsulo chakutondokulira. ²Ngati ndina mphatso ya uneneri nkumbazindikila bzinsinsi na kumbadziwa bzense, ndipo ngati ndina chikhulupilo kuchosa mapili. Soma wakusaya chikondi ine ndine lini chinthu. ³Ngati nimpeleka bzangu bzense kuna wa kusauka, na kupeleka thupi langu alitenthe. Soma penu ndilibe chikondi ine niphindulalini chinthu. (Mubzakuneba bza kale bza Chiherene na bza kutsudzulira bzimbati nimpeleka thupi langu kuti litenthewe. Mubzakuneba bzakuchepa bza Agiliki na bza kutsudzulira, bzimbalewa " nimpeleka thupi langu pala ndikule ).⁴Chikondi nchakuleza na chakukoma moyo. Chikondi chilibe nsanje nakuti chimbabzikuza lini.Chimbabzitamandira lini ⁵pinango chilibe mwano. Chimbabzikonda lini. Chimbakalipalini kamangu, chimbakoya lini mangawa. ⁶Chimbakomedwa lini na bzakuipa. Mmalo mwache, chimbakomedwa na bza chadidi. ⁷Chikondi chimbafuchila bzinthu bzense, Chimbatchinjiliza nthawe zense, chimbakhala na chidikizo nthawe zense, chimbapilira nthawe zense.⁸Chikondi chimbamala lini. Soma ngati pana mphatso ya mauneneri, imdzamala. Pomwe pana bzakusewera malirime, bzimdzamala. Pomwe pana chidziwiso, chimdzamala. ⁹Poti timbadziwa pangono telepo na kulewera pangono telepo. ¹⁰Soma chipulumira chikadzabwera, chakusaya kukwanacho chimdzachoka.¹¹Pomwe ndikhali mwana, ndikhasewera ninga mwana, ndikhakumbuka ninga mwana, ndikhalingirira ninga mwana, pomwe ndidakula, bzinthu bzense bzachimwana ndidabzileka. ¹²Nakuti tsapano tikuona bzinthu mwakusaya kuoneka bwino ninga m`galasi lakunyang`anira, soma kenangoka tidzabziona maso na maso. Soma tsapano nidziwa mwakusaya kukwana, soma pano nidzadziwa mwakukwana ninga momwe ndidadziwikira. ¹³Soma tsapano bzasala nibzitatu: chikhulupiliro, chidikizo, na chikondi. Soma chikulu cha bzinsebzi ni chikondi.

Chapter 14

¹Tewerani chikondi na funisisa mphatso ya mzimu, makamaka kuti muka lewere. ²Nakuti munthu ndiye ambasewera malilime ambasewera lini kuna wanthu soma kuna Mulungu. Nakuti palibe munthu ambamubva iye thangwe iye ambasewera bzinsinsi bza Mzimu. ³Soma iye omwe ambalewera ambasewera kuna wanthu kuti amangirire iwo, na walimbikisa iwo, na kuwa komedwesa iwo. ⁴Iye omwe ambasewera malilime ambabzi mangirira yekha, soma iye omwe ambalewera ambamangilira tchalitchi.⁵Tsapano ine ndikufuna imwe mwense musewere malilime. soma kwene kwene kuposa bzense, ine ndikufuna kuti muka lewere. Munthu omwe ambalewera nimkulu ambaposa wakusewera malilime (pokhapokha winango achimasulira kuti tchalitchi itambire bzaku mangiririka) ⁶Soma tsapano, mdzinza, penu ine nibwera kuna iwe ndi kusewera malilime, nidza pindula chiyani kuna imwe? Palibe ndicho ninga pindule, pokhapokha ine ndisewere mwa bvumbuluso, pinango mwa chidziwiso, pinango mwakulewera, pinango mwachipfunziso.⁷Nanjira yokha yokhayo, pamene bzinthu bzakusa moyo bzimba chosa mafala__ ninga chitiliro, pinango sansi__ penu bzini chosa lini malilidwe yakusiyana, bzidza dziwika tani kuti chikuliziwa ni chitolliro pinango sansi? ⁸Nakuti penu ni lupenga lini liziwa na malilidwe yinango, munthu aliyense adzadziwa tani kuti nthawe ya nkhondo ya kwana achikonzeka? ⁹Bzili chibodzibodzi na imwe omwe muna malilime. Penu imwe munisewera bzakusaya kubveka bwino, bzomwe bziku seweredwabzo bzidzabveka tani? Imwe mukusewera bzidzakhala dzakuyenda na mpepo.¹⁰Bzilipo bzakusewera bzamitundu mizinji pa dziko lapansi, napo palibe chinthu chakusaya thandauzo. ¹¹Soma penu ninidziwa lini thandauzo la chiseweredwe, nidzakhala mulendo kuna nyakusewerayo, nanyakusewera adzalhala mulendo kuna ine.¹²Bzili terepoyo na imwepo. Kuchokera pamene imwe mudalonjeza bza Mzimu, nyang'anani kuti muwandise kumangililika kwa tchalitchi. ¹³Thangwe lache wakusewera malilime apemphere kuti amasulire. ¹⁴Nakuti penu ine ninipemphera na malilime, mzimu wangu unipemphera nachidziwiso, soma chidziwiso changu chinikhala lini wa kubala chinthu.¹⁵ndichite chiyani tsono? Nidzapemphera na mzimu wangu, soma nidzapemphera pomwe na mzimu wangu. Nidzaimba na mzimu wangu, nidzaimba pomwe na mtima wangu. ¹⁶Nithangwe lache penu nimdalisa Mulungu na mzimu, anyakunja adzalewa tani ''Ameni'' pamene imwe mukupereka kutenda penu iye adziwalini kuti imwe mukusewera?¹⁷Nakuti iwe uniyang'ana bwino, soma wanthu winango animangililikalini. ¹⁸Nimbapereka kutenda kuna Mulungu kuti ine nimbasewera malilime kuposa imwe mwense. ¹⁹Soma mu tchalitchi ndikufuna kusewera mafala machanu na kudziwa kwangu kuti ine ndikalangize winango, kinangoka bzulu khumi bza mafala pamalilime.²⁰Adzinza, nampodi kukumbuka ninga wana. Pinango, kunyang'anira bzakuipa, khalani ninga tuwana. Soma mukumbuke ninga wakukhuma. ²¹Ninga bzidanembiwa mwa malamulo, ''Na wanthu wamalilime wakugopsa na milomo ya kugopsa nidzasewera nawo wanthu omwewa. Ngakhale iwo adzandibveralini ine,'' walewa Mbuya.²²Telepo, malilime yambakhala nachizindikiro, neye kwa iwo anyakukhulupilira, soma kuna wakusaya kukhulupilira. Soma kulewera, kuna chizindikiro, neye kuna anyakusaya kukhulupilira, soma kuna anyakukhulupilira. ²³Penu, mtelepo, matchalitchi yense yadzabwera pabodzi napo wense achisewera malilime ndipo anyakunja na anyakusaya kukhulupilira amdzabwera, iwo adzalewalini kuti imwe mwayaluka?²⁴Soma penu wense anilewera na anyakusaya kukhulupilira na anyakunja anibwera, iye adzagaziwa na wense wakubva. Iye adzaweruziwa na wense wakulewa. ²⁵Bzakubisika bzamoyo wache bzidzazimbuliwa. Nakutelepo, iye adzagwa pakhope pache achipemphedza Mulungu. Iye adzadziwa kuti Mulungu mgwachadidi pakati pa panu.²⁶Chinango chasala nchiyani, adzinza? pa nthawi yomwe mwabwera pabodzi, aliyense analo salimo , alinalo pfunziro , alinalo fumbuluso , alinalo lilime, alinacho chimasuliro. chitani bzilibzense kuti mukamange mpingo. ²⁷Penu winango anisewera malilime, lekani iwo akhale awiri pinango atatu, pomwe winango anibwerera, winango animasulira bzomwe iye anisewera. ²⁸Soma penu palibe nyakumasulira, lekani wense akhale chete mu tchalitchimo. Lekani bodzi asewere yekha na mulungu wache.²⁹Lekani awiri pinango atatu alewere na kusewera, na winango abvesere na kuzindikira bzomwe bzikuseweledwa. ³⁰Soma penu pana mavumbuluso kuna bodzi omwe adakhala, lekani nyakutoma akhale chete.³¹Nakuti aliyense wa imwe angalewere bodzi na bodzi kuti aliyense apfunzire nakuti wense achosiwe. ³²Nakuti mzimu wakulewera nichipfunziso kuna wakulewera. ³³Nakuti Mulungu ni Mulungu lini wakuphonyesa, soma Mulungu wamtendere. Iye ninyakutonga watchalitchi yense ya wanthu wakuchena wa Mulungu.³⁴Akazi akhale chete tchalitchi. Nakuti iwo mbakubvumiziwalini kusewera. Mmalo mwache, akhale wakubvera, ninga na malamulo yakulewera. ³⁵Penu pana chilichense chomwe iwo angafune kupfunza, alekeni iwo apfunze kuna ambayo. Nakuti

nicha kunyazisa kuna mkazi kusewera mtchalitchi.

³⁶Chitani mafala ya Mulungu. Kodi mafala ya Mulungu yanbachokera kuna imwe? Kodi ndimwe abodzi omwe mudafika?³⁷Penu winango anikumbuka iye yekha kuti ni mneneri pinango ni wauzimu, iye abzidziwe kuti bzinthu bzomwe ndabzinemba kuna imwe nimalamulo yakuchoka kuna Mbuya. ³⁸Soma penu winango akhali wakusaya kudziwa, mulekeni akhale nyakusaya kudziwa³⁹Thangwe lache, adzinza, funisisani kulewera, ndpo nampodi kuletsa aliyense omwe akufuna kusewera malilime. ⁴⁰Soma lekani bzinthu bzense bzichitike mwadidi na mwakulongosoka.

Chapter 15

¹Tsapano ine ndikufuna kukonza kuti mudziwe imwe, adzinza, mafala yabwino yomwe ine ndikulalika kuna imwe, yomwe imwe mumbatambira napomwe imwe imwe muniyimira, ²na mwe imwe munga pulumusiwire, penu imwe muniphata bwino mafala yomwe ine nini lilikira kuna imwe, pokha pokha imwe muka khulupira bzobzi.³Nakuti chakutoma ine ndidapereka kuna imwe chakufunika chomwe ine ndida tambira, kuti Khilistu adafa thangwe la bzakuipa bzathu malingana na bzakunembera, ⁴kuti iye adafuchiriwa, nakuti iye adamuka nsiku yachitatu malingana na bzakunumbera.⁵Khilistu adawoneka kuna Kefa, na kinangoko kuna khumi na awiri wale; ⁶kinangoko iye adawoka kuna kuna azinji ninga adzinza madzana machanu paka bodzi. Azinji wa iwo akana moyo, soma winango adagona wakufa. ⁷Kinangoko iye adawoneka kuna Yakobo, kinagoko kuna atumiki wense.⁸Pakumalizira pa bzense, iye adawoneka kuna ine, ninga mwana m'bodzi wakubadwa kumene. ⁹Nakuti ine ndiri nawo pandandanda wa atumiki. Ine ndine lini wakudala pa kuchemeriwa thangwe ine ndidazunza tchalitchi ya Mulungu.¹⁰Soma na chisomo cha Mulungu ine ndiri ninga m'mene ndiririmu, na chisomo chomwe chili mwa ine chilibe kukhala chakusaya basa. M'mali mwache, ine ndidaphata basa kupitilira wense wa iwo. Pamwepo ndikhali lini ine, soma chisomo cha Mulungu ndicho chikhana ine. ¹¹Terepo penu ndikhali ine pinango mbawewo, tsono ife tida lalikila na imwe muda khulupira.¹²Tsapano peenu Khilistu akufalisiwa kuti adamuka kuna wakufa, winango wa imwe anilewa tani kuti kulibe kumuka kuna wakufa? ¹³Soma penu penukumusiwa kuna wakufa, ndiye kuti ngakhale Khilistu alibe kumusiwa; ¹⁴ndipo penu Khilistu alibe kumusiwa, ndiye kuti kulalika kwathu mkwakusaya basa, na chikhulupiro chathu chakusaya basa pomwe.¹⁵Ngakhale pomwe, ife tini woneka tikukhala mboni zakunama kuna Mulungu, thangwe ife tidachitira umboni kuti Mulungu adamukisa Khilistu kuna wakufa. Soma iye alibe kumukisa iye,penu bza chadidi wakufayo alibe lumusiwa. ¹⁶Nakuti penu wakufa alibe kumusiwa, ndiye kuti powe Khilistu alibe kumusiwa; ¹⁷penu Khilistu alibe kumusiwa, chikhulupiro chanu chakusaya basa na imwe mukali nayo machimo yanu.¹⁸Tsono wale omwe akugona mwa Khilistu ndiye kuti adzongiwa. ¹⁹Penu moyo uno okha ife tikhulupira mwa Khilistu, pa wanthu wense ife anyakusauka.²⁰Soma tsapano Khilistu wakhala wakumusiwa kuna wakufa ninga bzipatso bzakutoma kuna omwe adagona. ²¹Nakuti kuchokera pamene imfa idabwera na munthu, na munthu pomwe padabwera chimukiso cha wa kufa.²²Nakuti ninga Adamu wense anifa, tsono pomwe na Khilistu wense adzakhala na moyo. ²³Soma aliyense na dongosolo lache: Khilistu, omwe ni chipatso chakutoma, na wale omwe ali mwa Khilistu adzakhala na moyo pa kubwera kwache.²⁴Kinangoka kudzala chimaliziro, pamene iye adzapereka utongi bwache kuna Mulungu Baba, pamene iye adzafudza malamulo yense na ulamuliro bwense na mphamvu. ²⁵Nakuti iye ngwakuthemera kuchita ufumu kufikira iye ayike adani wache wense pansi pa nzayo zache. ²⁶Mdani wakumalizira adzamu dzongeka ku imfa.²⁷Nakuti ''iye wayika chilichense pansi pa nzayo zache.'' Soma pamene alewa ''iye wayika chilichense,'' bzakubveka kuti ibzi bzikuphata nidziwa lini na ule omwe ayika bzense pansi pa nzayo zache. ²⁸Pamene bzinthu bzense bza gongesewa kuna iye, kinangoko Mwana iye yekha adzagongesewa pansi ule omwe aniyika bzinthu bzense mu chigonjeso chache iye, kuti Mulungu akhala mubzense kwa bzense.²⁹Pinango chiyani chomwe chidzachitika kuna wale omwe ali kubatiziwa thangwe la wakufa? Penu wakufa adzamusiwa lini kwense, thangwe lanyi iwo ali kubatiziwa? ³⁰Nithangwe linyi tsono tili wa kugopesiwa nthawe zense?³¹Ine imbafa nthawe zense! uku mkuku tsimikizirani kubzi themba kwangu kuna imwe, komwe ine ndinako mwa Khilistu Yesu Mbuya wathu. ³²Ine nidzapindula chiyani, kuchoka kuna munthu wakusakhuliwa achiwonesiwa, penu ine ndida menyana na bzilombo ku Efenso, penu wakufa alibe kumusiwa? Tilekeni ife tidye na kumwa, nakuti mangwana ife tinifa.''³³Lekani kuna miziwa: '''Magulu yakuipa yambawonesa makhalidwe yabwino.'' ³⁴Mukani! Khalani wachilungamo! Nampodi kukhala wakuphonya. Nakuti winango wa imwe alibe nzeru za chidziwiso cha Mulungu. Ine nimbalewa ibzi na manyazi yanu.³⁵Soma winango adzalewa, ''Wakufa adzamusiwa tani, iwo adzabwera na thupi la ntunduwanyi?'' ³⁶Iwe wakupusa! Bzomwe imwe muni bzala bzidzabwera lini na moyo pokhapokha bzikafa.³⁷chimene imwe unibzala nithupi lini lomwe lidzakhala, soma nimbewu. Angakhale tiligu pinango chinthu chili chense. ³⁸Soma Mulungu adzatipasa thupi ninga iye akufuna, ndipo mbewu iliyense thupi lache. ³⁹Nimathupi yense yali chibodzibodzi. M'malo mwache, pana thupi libodzi la munthu, na thupi linango bzinyama, na linango la mbalame, na t linango la nsomba⁴⁰Pana matupi pomwe yakudzaulu na matupi ya pansi pano. Soma ulemelero bwa thupi la wakudzaulu ni mtundu ubodzi ndipo na ulemwlero bwa pansi ni bwinango. ⁴¹Pana ulemelero bubodzi bwa dzuwa, na ulemelero bwinango bwa mwezi, na ulemelero bwinango bwa nyenyezi. Nakuti nyenyezi ibodzi imbasiyana na nyenyezi zinango mu ulemelero.⁴²Soma pana chimukiso cha wakufa. chomwe chabzaliwa na chidzongeko, ni chomwe chini muka na nachi kufudzika. ⁴³Chomwe chini bzaliwa na nyozo, chini musiwa na ulemerero. Chomwe chini bzaliwa na kuchepa mphamvu, chini musiwa na mphamvu. ⁴⁴Chini bzaliwa na thupi la chilengedwe; chini musiwa na thupi la mzimu. Penu pana thupi la chilengedwe, pana thupi la mzimu.⁴⁵Tsono bzidanembiwa pomwe, ''Munthu wakutoma Adamu adakhala na mzimu wa moyo.'' Adamu wakumalizira adakhala na moyo wakupereka mzimu. ⁴⁶Soma mzimu ulibe kubwera pakutoma soma mzimu chilengedwe, napo kinangoka mzimu.⁴⁷Munhtu wa kutoma niwa dziko la pansi , wakukonziwa na mataka. Munthu wa chiwiri niwa kuchokera kudzaulu. ⁴⁸Ninga m'bodzi wakukonziwa na mataka alili, tsono pomwe ni wale omwe adakonziwa na mataka, napo ninga munthu wa kudzaulu alili, tsono pomwe niwale omwe ali kudzaulu. ⁴⁹Ninga ife takhala wakubaliwa na chifaniziro cha munthu wa mataka, ife tidzabvala pomwe na chithunzi cha munthu wa kudzaulu.⁵⁰Tsopano ine ndikulewa ibzi, adzinza, kuti yhupi na mulopa bzingapite lini mu ufumu bwa Mulungu. Pinango pense chakubvunda kupita mu chakusaya kubvunda. ⁵¹Nyang'anani! Ine ndikukuuzani imwe bzakubisika: Ife tidza gona lini, soma ife tense tidza sinthiwa⁵²Ife tidzasinthawa mkanthawe, mukuphethira kwa diso, pa chitoliro chakumaliza. Nakuti chidzalira chitolilo, apo wanthu wakufa adzamuka kuchidzongeko, apo ife tidzasinthiwa. ⁵³Nakuti thupi lathu laku dzongekali likuthemera kuyikiwa chakusaya kudzongeka, na thupi lakufali lidzayikiwa chakusaya kufa⁵⁴Soma pomwe thupi la kudzongekali lidzayikiwa chakusaya kudzongeka, likudzongekali laikhiwa pa lakusaya kudzongeka, ndipo pomwe thupi ili lakufali liniyikhiwa kuna lakusaya kufa, popo panzachitika mafala ya kunembiwa, ''Imfa inikhudyuliwa na chigonjeso''. ⁵⁵''Imfa, chigonjeso chako chilikuponi imfa, uli nkukhala paponi''.⁵⁶Pakukhala pa imfa ni chakuphonya, ndipo mphamvu yachakuphonya ni lamulo. ⁵⁷Soma kutenda kuyende kuna Mulungu, omwe ambatipasa ife chigonjeso kupitila mwa Mbuya wathu Yesu Khristu!⁵⁸Telepo, abale wangu wakukondewa, khalani wakukhazikika na wakusaya kufambafamba.Na wakuwonza mabasa ya Mbuya, thangwe mukudziwa kuti basa lanu kuna Mbuya lili lini lakusaya basa.

Chapter 16

¹Tsapano bza chakupeleka cha wanthu wa Mulungu wakuchena moyo; ninga momwe ndidatongela makachisi ya ku Galatia, natelepo imwepo chitani pomwe. ²Pansiku yakutoma ya pa sumana, aliyense waimwe akoye yekha ninga momwe adaphindula. Chitani bzobzi pala nampodi padzakhale bzakupeleka pomwe ine ndili nkubwela.³Pomwe nimfika, kuna wale mudawayesa wakuchena, nimdzapeleka matsamba ya chidziwiso kuna iwo ndipo nimdzawatuma na mphatso zanu ayende nazo ku Yelusalemu. ⁴Penu kuli kwakufunika kuna ine pomwe ndiyende, anzayenda nande.⁵Soma nimdzabwela kuna imwe pomwe nimdzapita kudzela na ku Makedoniya. Thangwe lakuti ninzadzela ku Makedoniya. ⁶Pinango pense nidzakhala kwenekwene na imwe neye kukhala nthawe yense yakujejelayi, kuti mungandi thandize pa ulendo bwangu, kuli kwense komwe niyenda.⁷Pakuti ndililini kutondo kufuna kukuwonani pakalipano paulendo bwa kutondo pita. Pakuti nimbakhulula kukhala na nanthawe izinji na imwe, penu Mbuya anibvumiza. ⁸Soma nidzakhalisa ku Efeso ateye Pentekositi, ⁹nakuti pandifungukila pamsuwo ukulu kuna ine, napo alipo anyakugazana nafe mbazinji.¹⁰Tsopano pamene Timuteyo alikubwela , yangananisa kuti asaye kukhala namwe mantha , pakuti akuphata basa la Mbuya, ninga ndilikuchita. ¹¹Aliyense asamunyoze iye. muthandizeni iye panjira yache mwa ntendele, ku pinango pense abwele kunaine. Nakuti ndilikudikilira iye kubwela pabodzi na abale. ¹²Tsapano kulewa bza adzinza wathu Apolo, ine ndamungingimiza iye, abwele kuna imwe pabodzi nadzinza. Soma kukhali lini kufuna kwache kubwela tsapano. Natelepoyo, iye anzabwela pa nthawe yache yabwino.¹³Khalani wakudikila , imani mwa changu m'chi

khulupiliro, chitani ninga amuna, khalani wamphamvu.

¹⁴Bvumani kuti bzense mun'chita imwe bzichitike muchikondi.¹⁶Imwe mukudziwa banja la stefano, kuti alichipatso chakutoma kuna Akaya, ndipo kuti adabziyika wokha kutumikira wanthu wa Mulungu wa kuchena. Tsopano ndikukumbi lani imwe, adzinza, ¹⁵kukhala wakubzipeleka kuna wanthu womwewa na pomwe kuna aliwense womwe anithandizana mu mabasa na yife.¹⁷Ine ninidekedwa pakubwera kwa stefano, fortunato, na Akayiko. Iwo adabzikonzera chakutazila chanu. ¹⁸Nakuti iwo adapasa mphamvu mzimu wangu na wanu. Natelepo tsono, muwazindikilise wanthu wakutelepawa.¹⁹Matchalitchi ya ku Asiya inkusewezani imwe. Akula na Pulisika alikukupasani moni mwa Mbuya, na tchalitchali yomwe ili m'muyi mwawo. ²⁰Adzinza wense alikukupasani moni imwe. Pasanani moni wakumphsomphsonana wakuchena winango na mwanzache.²¹Ine, pawulo, wakunemba ichi na boko langu. ²²Penu aliyense ambakonda lini Mbuya, agaziwe. Mbuya wathu, bwelani! ²³Chisomo cha Mbuya Yesu chikhale na imwe. ²⁴Chikondi changu chikhale na imwe Yesu Khilisitu.

2 Corinthians

Chapter 1

¹Paulo, mtumiki wa Khilistu Yesu mwakufuna kwa Mulungu, na Timoteyo dzinza wathu, kuna mpimgo wa Mulungu omwe uli mu akolinto, na wanthu wense wakuchena wa Mulungu wamzinda wa Akaya. ²Chisomo ckhikhale kuna imwe namtendere wakuchokera kwa Mulungu Baba na Mbuya Yesu Khilistu.³Mulungu wathu na Baba wathu Mbuya Yesu Khilistu atamandiwe.Iyeni Baba wa chifundo na Mulungu wakunnyamaliza wense. ⁴Mulungu watinyamaliza ife tense wakusautsika, kuti ife tikanyamalize wale omwe ali mkusautsika. Ife tinyamalize winango na chinyamalizo ndicho Mulungu adaphatisa basa kutinyamaliza ife.⁵Ninga mwakubonera kwa khiilstu kutiwandira ife, tenepo kunyamalizana kutiwandire kudzera kwa Khilistu. ⁶Soma penu ife tini sautsiwa, ni thangwe lachinyamalizo na chipulumuso; penu ife tini nyamaliziwa, ni thangwe la chinyamalizo chanu. Chinyamalizo chanu nichimene chinichitisa kupirira pakubonera komwe ife tikubonera. ⁷Chidikizo chathu nichakukhazikika pa imwe, nakuti ife tikudziwa kuti imwe mumbayanjana pakubonera, nakuti imwe mumbayanjana pomwe pa kunyamalizana kwathu.⁸Tsono ife tikufuna lini kuti imwe mukhale wakusaya kudziwa, adzinza, bza masautso yomwe tidagumana nayo ku Asiya. Ife tidazunzika kwenekwene kuposana na mphamvu zathu, tenepo ife tikhadapsipa moyo. ⁹Chadidi, ife tikhanacho chisautso chakusala pangóno kufa. Soma bzidatichitisa ife kuti nampodi tikhale na chikulupilo chathu chokha, soma cha pa Mulungu, omwe ambamukisa wakufa. ¹⁰Iye adatipulumusa ife kuimfa ikulu ninga imweyi, ndipo iye adatipulumusadi ife. Mwa iye ife tidatambira chidikizo chathu chakuti iye adzatipulumusa ife.¹¹Iye adzachita bzobzi malingana imwe mungatithandiza ife na mapemphero yanu. Kinangoka azinji adzapereka bzakutenda m'malo mwa ife kuti ife tikatambire kukondewa kudzera na kunamata kwa azinji.¹²Ife kubzitamandira kwathu mkuku: Umboni bwathu na chikumbu mtima chomwe tinacho tidabzi phatanida tekha kudziko lapansi na nachisomo chakuchena, neye kuti nzeru yakuchokera kuthupi soma ni chisomo cha Mulungu. ¹³Ife tilibe kunemba chinthu kuna imwe chomwe mulibe kulewenga nakudziwa, ndinacho chidikizo chakuti imwe muni dziwisisa ¹⁴ninga imwe mumbadziwa kale bzobzi, kuti imwe muda bzitamandira kuna ife pa nsiku ya Mbuya wathu Yesu, naterepo ife tikudza bzitamandira thangwe la imwe.¹⁵Thangwe ine ndikhalimbika na bzobzi, chakutoma ine ndikhafuna ndi bwere kuna imwe, kuti imwe mudzatambire chisomo chachiwiri. ¹⁶Ine ndikhakumbuka kuti ndikufambireni imwe paulendo bwangu bwakuyenda ku Makedoniya. Nakuti ine ndikhafuna kuti ndikufambireni pomwe paulendo bwangu bwaku chokera ku Makedoniya, thangwe la imwe mudandituma ine pa ulendo bwakuyenda ku Yudeya.¹⁷Pomwe ine ndidadza kumbuka terepayi, ine ndidadza bzigaza?Kodi ndikukumbuka ninga mwa thupi, ine ndidalewa ''Inde, inde'' na ''neye, neye'' pa nthawe yokha yokhayo? ¹⁸Soma ninga mwa chikhulipiro cha Mulungu, mafala yathu kuna imwe nampodi yakhale ''Inde'' na ''Neye.''¹⁹Nakuti Mwana wa Mulungu,Yesu Khilistu, omwe silivano, Timoteyo na ine ndidakhala namwe, ndilebe ''Inde'' na ''Neye.'' ²⁰M'malo mwache, iye nthawe zense ni ''Inde'' Nakuti bzense bzomwe Mulungu adalonjeza bzimbakhala ''Inde''²¹Tsopano ni Mulungu omwe akutitsimikizilara ife kuti na imwe mwa Khilistu, na iye adatidzoza ife, ²²iye adakhazika chizindikiro pa ife na iye adatipasaife Mzimu m'mitima mwathu ninga wakukhazikika kuna bzomwe bzikubwera.²³Soma ine ndidachenera Mulungu ninga mboni ya moyo wangu kuti ine ndisaye kubwera ku Akolinto thangwe ine ndikhada kusungira imwe. ²⁴Ili nithagwe lini kuti ife tikufuna ufumu bwanu bwa chikhulupirilo.M'malo mwache, ife tini khala wakuthandizana namwe chisekerero chanu, ninga momwe imwe mumbaimira pa chikhulupiro chanu.

Chapter 2

¹Soma ine ndikhada kumbuka mwaine ndekha kuti ndisa bwere pomwe kuna imwe na nsisi. ²Penu ine nimkubvesani nsisi, mbani omwe adzandikomedwesa ine soma aliyense omwe adzandi bvesa nsisi ine?³Ine ndanemba ninga nimba chitira kutipomwe ine ndiku bwera kuna imwe ndisapase nsisi wanthu omwe akundichitisa kuti ine ndikomedwe. Ine ndikukhulupira kuti imwe mwense omwe mumbandi komedwesa ni chibodzibodzi kukomedwa komwe imwe munako. ⁴Nakuti ndanemba kuna imwe kuchokera kuchizunzo chikulu, na kuwawiwa mtima, na misozi yangu. Ndiribe kunemba kuna imwe kuti mukhale na nsisi. M'malo mwache, ndikufuna kuti imwe mudziwe chikondi chikulu chomwe ine ndinacho kwa imwe.⁵Penu winango anichitisa nsisi ine, iye alibe kuchitisa nsisi ine ndekha, soma nampodi kuti__ndikutakuliseni imwe __mwense. ⁶Chilango chochi nichakukwana wanthu azinji. ⁷Tsopano kusyana na kumulnga iye, imwe mumukhulukire na chinyamalizo chache. Chitani bzobzi kuti iye nampodi kuti amiziwe na nsisi zakuwanda.⁸Nithangwe lache ine ndikuku tsikizirani chikondi chanu kuna iye. ⁹Ili nithangwe lache ndadanemba, kuti ndikuyezeni imwe mudziwe kuti imwe ndimwe wakubvera pa bzense.¹⁰Imwe penu muni khululukila aliyense, Ine ndidza kukhululukirambo munthu omweyo. Chomwe ine ndakhululuka__penu ine ndakhululuka chinthu chili chense__chomwecho chakhululukiwa kwa imwe pamaso pa Khilistu. ¹¹Ibzi ndiye kuti Satana antigwesa lini ife. Nakuti ife ndife lini wakupusa pa bza kuchita bzache.¹²Msuwo udandi fungukira ine mwa Mbuya pomwe ine ndikhabwera ku mzinda wa Trowa kudzalika mafala yabwino ya Khilistu kumweko. ¹³Ndikhalibe kutsudzuliwa mu mzumu wangu thangwe ndikhalibe kumgumana nzinza wangu Tito kumweko. Tsono ine ndidawasiya iwo kumweko ndichipitirira kuyenda ku Makedoniya.¹⁴Soma kutenda kuyende kuna Mulungu, omwe mwa Khilistu nthawe zense umbatitsogolera ife kuchigonjeso. Kudzera mwa ife iye adati zimbulira bza kutapira na pa pfungo la chidziwiso cha iye pali pense. ¹⁵Nakuti ife wakutapila wa Mulungu pa pfungo la Khilistu, tense pakati pa wense omwe adapulumusiwa na pakati wense omwe adadzengewa.¹⁶Kuna wanthu omwe adzongeka, kuna pfungo lakuchera imfa na imfa. Kwaule omwe wa pulumusiwa, ana pfungo lakuchokera ku moyo na moyo. Mbani abzikwanisa bzinthu bzobzi? ¹⁷Nakuti ife tili lini ninga wanthu azinjiwo omwe amba gulisa mafala ya Mulungu kuti achite phindu. M'malo mwache, ninga mwakuona mtima, ife tikusewera mwa Khilistu, ninga wakutumiwa na Mulungu, pamaso pa Mulungu.

Chapter 3

¹Kodi tayamba pomwe kubzitawiriza tekha? Ife tikufuna lini tsamba lakutawiwiza kuna imwe pinango lakuchokera kuna imwe, ninga ambachitira wanthu winango, bzabveka? ²Imwepo pamwekha ndimwe tsamba laku tawirizika, lakunembiwa m'mitima yathu,lakudziwika na kulewengiwa na wanthu wense. ³Imwe muku oneseratu kuti ndimwe tsamba lakuchokera kwa Khilistu, wathandizana kutumikila na ife. Ibzi bziribe kunembiwa na tinta soma na Mzimu wa Mulungu wa moyo. Ibzi bziribe kunembiwa pa khoma la mwala soma pa khoma la mitima ya wanthu.⁴Uku ndiko kulimbika komwe ife tinako mwa Khilistu kuchokera kwa Mulungu. ⁵Ife ndife lini wakukwana patekha kuti kuyezera chinthu chomwe chikuchokera kwa ife. Pinango, kulimbika kwathu kwachokera kwa Mulungu. ⁶Mulungu ni omwe anichitisa ife kuwanisa kuti ife tikhale anyabasa wa pangano la tsapano. Pangano limweri liribe kunembiwa pa tsamba soma na Mzimu. Poti lakunemba linipha, soma la Mzimu limbapasa moyo.⁷Tsapano utumiki bwa kufa__bwanembiwa pa m'minyala__ulemerero bobu budabwera kuti wana wa Isaraeri nampodi kuti abunyangáne pankhope ya Mose. Thangwe ulemerero bobu bwa nkhope yache, ni ulemerero bomwe budza chosewa. ⁸Ni ulemerero bukulu tani bomwe budzakhala na utumiki bwaMzimu?⁹Nakuti penu utumiki bwakugaziwa bukhali ulemerero, ni kukula kwanyi komwe utumiki bwa chilungamo budzakhala ulemerero! ¹⁰Nakuti bzachadidi, kuti bzomwe bzidachitisa ulemerero kuti busakhale ulemerero bwakugopiwa, thangwe ulemerero bumwebo budaposewa. ¹¹Nakuti penu chomwe ni chakuchosewa chakhala ulemerero, ni kukula tani komwe kudzakhala na ulemerero bwaku khazikika!¹²Kuchokera pomwe tidakhala nacho chidikizo, ife tidakhazikika kwenekwene. ¹³Ife tili lini ninga Mose, omwe adayika bzakuyipa pankhope pache kuti wana wa isarayeri asaye kukwanisa kunyangánisisa chimalizilo cha ulemerero bomwe budachosiwa.¹⁴Nakuti iwo akhada umisa mitma yawo. Na nsiku zino, pomwe iwo ali kulewenga pangano lakale, bzakuipa bzobzire bzasalira. Bzilibe kuchosiwa, thangwe chini chosewa na Khilistu yekha. ¹⁵Soma pakali pano, pamene Mose ali kulewengiwa, bzakuipa bza bisa mitima yawo. ¹⁶Soma pamene munthu ani bwerera kuna Mbuya, bzakuipa bzini chosewa.¹⁷Tsapano Mbuya ni Mzimu. kumene kuna Mzimu wa Mbuya, kumweko kuna ufulu. ¹⁸Tsapano ife tense, tasambisiwa nkhope, taona ulemerero bwa Mbuya. Ife tasandulika mu ulemerero bumwebu ninga kuchoka kuulemerero kuyenda mu ulemerero bwinango, ninga ngati kuchoka kwa Mbuya, omwe iye ni Mzimu.

Chapter 4

¹Tsono, thangwe ife tina utumiki bumwebu, ninga ife tida tambira chifundo, ife tini khala lini wakufooka. ²M'malo mwache ife tidalamba bzachinsinsi bza kuchitisa manyazi. Ife tini famba lini mwa kuchenjera, ife tini chita lini bzakusaya kulongoka na mafala ya Mulungu, soma tidzachita bza chadidi, ife tidzabzi tawiriza tekha chikumbu mtima kuna aliyense pamaso pa Mulungu.³Soma penu uthenga bwathu tini bubisa, bunibisika kuna wale omwe mmbakutayika. ⁴Nankhani imweyi,mulungu wa dziko la pansi wawachitisa uzimola maganizo yawo kusaya kukhulupira, mapeto yache, iwoanikwanisa lini kuona kugaka kwa mafala yabwino ya ulemerero bwa Khilistu, omwe ni chubvulibvuli cha Mulungu.⁵Nakuti ife tikulikira lini bza ife tekha, soma Khilistu Yesu ninga Mbuya, na ife tekha ninga anyabasa wanu wa malo mwa Yesu. ⁶Nakuti Mulungu ndiye m'bodzi omwe adalewa, ''Kugaka kudza ngwerewera mu m'dima.'' Iye adza oneka mitima yathu, adzatipasa kugaka kwa kudziwa ulemerero bwa Mulungu pamaso pa Yesu Khilistu.⁷Soma ife tilinacho chuma mu bzakutengera bzamadongo, bzomwe bzikuwoneseratu kuti ukulu bwakuposa mphamvu bwakuchokera kuna Mulungu bwakuchekera lini kuna ife. ⁸Ife ndife wakupanikizika mbali zense, soma nampodi kusautsika. Ndife waku kumbuka soma nampodi kuchita mchikha. ⁹Ndife waku londewa soma neye wakutayika; ndife waku gwesiwa soma neye waku dzongeka; ¹⁰nthawe zense tikuzungulira tatakula m'thupi mwathu kufa kwa Yesu, kuti moyo wa Yesu uwoneke m'thupi mwathu.¹¹Kuna ife omwe tina moyo nthawe zense tini tambira bzakuwawa bza imfa ya Yesu, kuti moyo wa Yesu uwoneke kuna ife m'thupi lathu lakufali. ¹²Terepo imfa iniphata basa pa ife, soma moyo uphate basa pa imwe.¹³Soma ife tirinawo mzimu wakundendemera wachikhulupiro, kutengera ninga bzida nembiwa: ''Ine nimba khulupira, ndipo nimba lewalewa.'' Ndipo ife timbakhulupira, ndipo ife timba sewera, ¹⁴thangwe ife timbadziwa kuti m'bodzi omwe adamusa Mbuya Yesu adzatimusa ife pabodzi na Yesu ndipo adzatitenga ife na imwe pa nkhope yache. ¹⁵Nakuti bzense bzi bzakuchokera kuna imwe, kuti chisomo cha ulemerero chizinji na wanthu azinji apeleke kutenda mwakuwanda kuthumizira ulemerero bwa Mulungu.¹⁶Tsono ife tinifooka lini. Ngakhale umunthu bwathu bwakunja buni bvunda, soma bwa mkati mwathu bunikonzewa nsiku na nsiku. ¹⁷Nakuti chisautso chimwechi, chapepuka kanthawechinichitira ife ulemerero bwakusaya kumala bomwe bunikula kwenekwene. ¹⁸Nakuti ife tikunyang'ana lini bzinthu bzakuoneka, soma bzinthu bzakusaya kuoneka. Bzinthu bzomwe ife tikubziona bzakuyezeza, soma bzinthu bzomwe bzikuoneka lini bzakusaya kumala.

Chapter 5

¹Ife tense tikudziwa kuti penu nyumba yathu ya pansi pano ni__ khumbi__lidza fudzika, ife tamananga yakwa Mulungu. Iyi ni nyumba yakusaya kumangiwa na manja ya munthu, soma nyumba yakusaya kumala, kudzaulu. ²Nakuiti mkhumbimu tining'ng'u dzika, kunyang'ana bzakubvala nachikhaliwe chathu cha kudzaulu. ³Ife timbaphonya pabzobzi thangwe ife tikabvala tidzagumanika lini tili pezi.⁴Nakuti chadidi ife tikhala mkumbi, timba ng'ung'udzika, nakubva kuwawa. Ife timbafuna lini tikhale pezi. M'malo mwache, ife timbafuna tikhale wakubvala, kuti chomwe chiri chakufacho chikhudyuliwe na moyo. ⁵M'bodzi wakutikonzesa ife pa chili chense ni Mulungu, omwe ambatipasa ife Mzimu wakukhazikika wa omwe ukubwerayo.⁶Tsono nthawe zense khalani wakulimbika, nakudziwa kuti pamene tikukhala kwathu kuno kuthupi, tili kutali na Mbuya. ⁷Nakuti tifamba mwa chikhulupilo neye kuti mwamaonekewe. ⁸Tenepo tinikhala nako kulimbika. Ife tinikomedwa kukhala kutali na thupi tichikhala pafupi na Mbuya.⁹Nakuti ife timbakonza bzakufuna bzathu, pamene tiri kwathu pinango kutali, kuti timukomedwese iye. ¹⁰Nakuti ife tense tidzaonesiwa kumpando wa kuyeluza wa Khilistu, kuti aliyense akatambire malingana na mmene adachitira bzinthu ku thupi, pinango bzabwino pinango bzakuipa.¹¹Tsapano, dziwani kugopsa kwa Mbuya, ife tinikopsa wanthu. Kuti ife tionesewe bwino kuna Mulungu, napo ndikhale na chidikizo kuti ndimwe wakuchena chikumbumtima chanu. ¹²Ife tini tawiliza lini tekha kuna imwe, soma ife timkupasani imwe thangwe kuti mutende pa ife, kuti imwe mukakhale na kutawira kuna wale omwe ambabzikuza mawonekedwe yawo soma alibe chinthu mumtima.¹⁴Nakuti penu ife tachoka m'maganizo mwathu, ni bza Mulungu; penu ife tiri mwa nzeru yathu, ni bzimene imwe muli. ¹³Nakuti chikondi ch Khilistu chimbati konza ife, thangwe ife taphathikana pabodzi; Munthu m'bodzi adafera tense, naterepoyo tense tidzafa. ¹⁵Iye adafera tense, kuti iwo omwe ana moyo nampodi kuti akhale na moyo bza iwo okha soma kuna iwo omwe adawafera achimuka.¹⁶Nathangwe limweli, kuchera tsapano ife tiningána lini aliyense ninga mwa thupi, terepoyo ife tini nyangána Khilistu ninga mwa thupi. Soma tsapano ife tini nyangána lini pomwe iye terepoyo. ¹⁷Thangwe lache, penu aliyense ali mwa Khilistu, iye ngwakulengiwa mwa tsapano. Bzinthu bzakale bzayenda. Nyangánani bzasala bza tsapano.¹⁸Bzinthu bzensebzi bzakuchokera kwa Mulungu. Iye adati phatanisa ife kuna iye yekha kudzera kuna Khilistu adatipasa ife utumiki bwa chiyanjaniso. ¹⁹Ibzi bzili terepoyo, Mulungu mwa Khilistu wa kuyanjanisa dziko la pansi yekha, wakusaya kulewenga bzakuphonya bzawo. Iye adaiyikiza ife mafala ya chiyanjano.²⁰Tsono ife tidasankhiwa ninga wakuyimirira wa Khilistu, ninga pomwe Mulungu ali kutidandaulira kudzera mwa ife. Tikuku nginginmizani imwe, m'malo mwa Khilistu: ''Yanjanani mwa Mulungu!'' ²¹Iye adakonza iwo omwe alibe kudziwa tchimo na kuyezera tchimo kuna ife, m'malo mwache ife tinikhala wachilungamo mwa Mulungu yekha.

Chapter 6

¹Kuphata basa pabodzi na iye, ife tikuku kumbirani imwe kuti nampodi kutambira chisomo cha Mulungu pakusaya basa. ²Nakuti iye akulewa, ''Panthawe yakutambirika ndidapereka ulemu kuna imwe, ndipo pansiku ya chipulumuso ndida kuthandizani imwe.'' Nyang'anani, tsapano ni nthawe ya bwino yakutambilika. Nyang'ánani, tsapano ni nsiku yachipulumuso. ³Ife tiniyika lini chinthu chakunesa kutsogolo kwa aliyense, nakuti ife tikufuna lini kuti utumiki bwathu bulewedwe.⁴M'malo mwache, pa bzense ife tikutsimikiza tekhaninga anyabasa wa Mulungu kwenekwene pa kupirira, pakubonera, bzikakamizo, paku panikiziwa, ⁵paku menyiwa, mukadeya, pakuzunziwa, pakuphatisiwa basa, pasaya pakugona, pakusaya bzakudya, ⁶pama chenedwe, pa bzidziwiso, paku lekelerewa, paku komamtima, pa Mzimu Wakuchena, pa chikondi cha chayicho, ⁷pa mafala ya chadidi, mu mphamvu ya Mulungu. Ife tina chamuna cha chilungamo yaku boko la madidi na ladzere.⁸Iwi tiniphata basa mwa ulemerero na mwakunyoza, mu bzakuipa na bzabwino, ninga wakusocheresa chikhala wa chadidi. ⁹Ife tini phata ninga ife tikudziwira, ngakhale ife tikubzidziwa kale bwino, ninga penu tinifa, lekani__nyang'anani!__ ife tinamoyo, ninga ife wakulangiwa na bzakuchita bzathu, soma wakusaya kuphewa. ¹⁰Timba phata basa ninga wansisi, soma ife timbasekera nthawe zense, ninga anyakusauka, soma ndife anyakudala kwenekwene, ninga tilibe chinthu, soma tinabzo bzinthu bzense.¹¹Ife tida sewera bzense bzachadidi kuna imwe, Akolinto, napo mitima yathu njakufunguka. ¹²Imwe muni panikizika lini na ife, soma imwe muni panikizika na mitima yanu. ¹³Tsapano pakusinthana kwabwino__ine ndikulewa ninga kuna wana__fungulani mwekha mukuziwe.¹⁴Nampodi kumangiwa pabodzi na anyakusaya kukhulupira. Nakuti nimgwilizano wanyi omwe wachilungamo angakhale nawo na anyakusaya kulungama? Nakuti mchiphatano chanyi chomwe kubvunika kungakhale na mdima? ¹⁵Mchitawilizo chanyi chomwe Khilistu angakhale nacho na Beliyali? Pinango wakukhulupira angapasane chiyani pabondzi na nyakusaya kukhulupira? ¹⁶Mchitawirizo chanyi chomwe chilipo pakati pa kachisi wa Mulungu na bzifaniziro? Nakuti ife ndife kachisi wa Mulungu wa moyo, ninga momwe Mulungu adalewa: ''Nidza khala pana iwo ndipo nidza famba pana iwo, Ine nidza khala Mulungu wao, na iwo adzakhala wanthu wangu.''¹⁷Tsapano, ''Bulani pakati pawo, khala naoni kutali,''

Mbuya walewa. ''Nampodi kuphata bzinthu bzakupsipa, ndipo ine nidzabwera kuna imwe.

¹⁸Ine nidzakhala Baba wa imwe, na imwe mudzakhala wana wangu wachimuna nawa chikazi,'' walewa ni Mbuya Wamphamvuyense.

Chapter 7

¹Wakukondewa, ife pakukhala nayo malonjezano yomweya, bwerani tibzikonze tekha kuleka bzakuipa bza thupi na bza mzimu. Bwerani timalize chakuchena na kugopa Mulungu.²Tikonzereni mbuto yathu! ife tidzaphonyera lini munthu aliyense. Ife tidzachenjeresa lini munthu aliyense pinango kumutengera chinthu chili chense. ³Ndikulewa lini bzobzi kuti ndikugazeni imwe. nakuti inendidalewa kale kuti imwe muli mumtima mwathu, kuti ife tikafe pabodzi na kukhala na moyo pabodzi. ⁴Ine ndikulimbika mtima kwenekwene na imwe, na kubzitenda kwangu pa imwe mkukulu. Ndadzaziwa nacho chinyamalizo. Ngakhale pachitsautso chense chisekeso chikutayikira.⁵Pamene tikhabwera ife ku Makedoniya, matupi yathu yakhali yakuneta. M'malo mwache, ife tidabonera munjira yensene na kulimbana kunja na kugopa mkati. ⁶Soma Mulungu, omwe ambanyamaliza wakusaya mphamvu, adatinyamaliza ife mpakana tidafika kuna Tito. ⁷Bzomwebzo lini bzokha nakufika kuna Mulungu adatinyamaliza ife. Nachinyamalizo chomwecho Tito adatitambira kuna imwe. Iye adatiuza ife bza kufunisisa kwanu, nsinsi zanu, nakufulumiza kwanu kuna ine. Ine ndidasekera kwenekwene.⁸Ngakhale kuti tsamba languli limkubvesani nsisi, nie ninileka lini kuwawidwa mtima. Soma niniwawidwa mtima pamene niniwona tsamba langu limkubvesani nsisi, ngakhale kanthawe kang'onong'ono. ⁹Tsopano ine nini sekera, neye thangwe lakuti imwe muna nsisi, soma thangwe lakuti nsisi zanu zakutengerani kwa kutembunuka mtima. Imwe mwabvesa nsisi Mulungu, soma muni bonera pakusaya chinthu thangwe la ife. ¹⁰Nakuti nsisi za Mulungu zintitengera ife kwaku tembenuka mtima komwe kumtitengera chipulumuso chakusaya kuwawa. Nsisi za dziko lapnsi, zimbachitisa imfa, nthawe zense.¹¹Nyang'anani chikulu ichi chomwe mudabvesewa nacho nsisi chakwa Mulungu chidachoka kwa imwe. Nikhama likulu tani lidachoka kwa imwe lichitsimikiziwa kuti ndimwe wakuderekha. Kuipidwa kwanu mkukulu tani, kugopa kwanu, kubzikonza kwanu, kukulumiza kwanu, nakufunisisa kwanu kutimunyang'ane chilango chomwe chichitike! Pa bzensebzi imwe mwabzitawiliza mwekha kuti ndimwe waku derekha pankhani yimweyi. ¹²Ngakhale ndanemba kuna imwe, ndiribe kunemba thangwe lakuti mwachita bzakuipa, pinango thangwe la iye omwe adachitiwa bzakuipa, soma kuti kufulumiza kwanu kuna ife kudziwike kuna imwe pamaso pa Mulungu.¹³Na thangwe limweli kuti ife tikalimbikisiwe. kusanjikidza pa chinyamalizo chathu, ife tikusekera pomwe kwenekwene thangwe la kusekerera kwa Tito, thangwe mzimu wache watsitsimuka na imwe mwense. ¹⁴Thangwe penu ine nintamandiwa kuna iye bza imwe, ine ninichita lini manyazi. Na bzobzi, ninga bzense tidasewera kale kuna imwe bzachadidi, kubzitamanda bza imwe kuna Tito kwatitsimikizira bzachadidi.¹⁵Chikondi chache kuna imwe mchikulu ninga iye angakumbuka kubvera kwa imwe mwense, Mmene mudamutamirira iye na kugopa naku nthunthumira. ¹⁶Ine ndikusekera thangwe ndamaliza na kulimbika mtima pa imwe.

Chapter 8

¹Ife tikufuna imwe mudziwe, adzinza, bzakukhudzana na chisomo cha Mulungu chomwe chida perekewa ku mipingo yaku Makedoniya. ²Panthawe yakuyezewa chitsautso chikulu, kuchosiwa kwa kusekerera kwao, na kuwanda kwa kusauka kwao kudachitisa kuwanda kulemera kwa mtima kwao.³Nakuti ine ndikuchita umboni kuti iwo adatipasa ife bzizinji ninga bzomwe iwo adakwanisa, ngakhale adaposa bzomwe iwo akadakwanisa, iwo adachita ninga adafunira ⁴iwo adatikumbira ife na kutingingimira na kutidandaulira kugawana chisomo cha Mulungu kuna wanthu wakuchena. ⁵Ibzi bzilibe kuchitika ninga ife tikhadikirira, soma chakutoma iwo adabzipereka okha kuna Mbuya kinangoko kuna ife mwakufuna kwa Mulungu.⁶Tsono ife tiku kumbira Tito, omwe adayambaka kale chinthu chimwechi, kuti amalizise chisomo chimwechi kuna imwe. ⁷Soma imwe muwande pa bzinthu bzense__pa chikhulupiro, pakusewera, pa bzidziwiso, na khama lense, na chikondi chanu pa ife. Tsono nini onesesa kuti muwandise chisomo chimwechi.⁸Ine ndikulewa lini mwa kulamula soma nakuyezeza chikondi chanu cha chadidi na khama la wanthu winango. ⁹Nakuti imwe mukudziwa chisomo cha Mbuya wathu Yesu Khilistu. Ngakhale kuti iye akhali wakudala, soma iye adasauka thangwe la imwe, soma kudzera mukusauka kwache imwe mudakhala wakudala.¹⁰Nankhani imwe nimkupasani malangizo yakuti yakuthandizeni imwe, Gole lamalali, mukanati kuyamba kuchita chinthu chili chense, soma mukhakumbuka kuchita icho. ¹¹Tsapano malizani. Ninga momwe tikha tawiliza na kufuna kuchita ibzi, imwepo tsono takulani chimalizilo, ninga nomwe munga kwanisire. ¹²Nakuti penu imwe munitawiliza kuchita bzobzi, ni chinthu chabwino na chakutawirizika. Bzikutengera na m'mene munthu alili, neye kuti m'mene alibe kuchitira.¹³Nakuti ibzi bzikuchitisa lini kuti winango akamasuke kumasautso yanu, soma bzabwino bwino. ¹⁴Kusaya kwanu nthawe yino kunikwanisa kuchita bzomwe iwo akufuna. Ibzi bzini chitisa pomwe kuti kusaya kwawo kunichitisa kukwanisa bza kufuna bzanu, ndiye kuti ibzi bzidzakhala bwino. ¹⁵Ninga momwe bzida nembiwa: '' munthu ndiye anabzo bzizinji adzakha adzakhala alibe chinthu, naiye omwe na bzing'onong'ono adzakhala alibe chakusaya,''¹⁶Soma kutenda kuyende kuna Mulungu, omwe adyika mumtima mwa Tito khama lomwe lida chengeta imwe. ¹⁷Nakuti iye alibe kutambila kudandaula kwathu, soma iye adakhala nalo khama lakunyanya. Iye adabwera kuna imwe nakufuna kwache.¹⁸¹⁹Ife tidatumiza na iye m'dzinza omwe adalalikira mafala ya bwino kuna mipingo yense bza basa lache. Bzomwebzi lini bzokha, soma iye adasankhuliwa pomwe na mipingo kuti afambe nayo pabodzi na kuchita chisomo, chimene chinitumikiriwa na ife mu ulemerero bwa Mbuya yekha na kufuna kwathu bzabwino.²⁰Ife tikufuna kulamba bzakuchitisa kuti winango adandaule na bzichito bzomwe tikuchita bomwe ife tatakula. ²¹Ife tikukonzeratu kuchita bzinthu bza bwino, neye kuti thangwe pana Mbuya, soma kuti pana wanthu.²²Tatumiza pomwe m'dzinza winango pabodzi na iye. Ife tawayezera iwo munjira zizinji ndipo taona kuti iwo anikwanisa njira zizinji. Iye watsimikizika kwenekwene tsapano thangwe la chitsimikizo chikulu chomwe iwo anacho pa imwe. ²³Ninga kuna Tito, iye ni mwanzangu nyakuphata naye basa. Ninga mwa adzinza wathu, iwo mbatumiki kuchokera kumipingo. iwo mbaulemerero mwa Khilistu. ²⁴Tsono awoneseni iwo chitsimikizo cha chikondi chanu, ndipo onesani kumipingo mathangwe yanu ya kubzitamandira kwanu.

Chapter 9

¹Kulewa bza wanthu wakuchena wa Mulungu, bzakunikira lini kuna ine kuti ndinembe kuna imwe. ²Ine ndiku dziwa kukumbuka kwanu, komwe ine ndikubzitamdira kuna wanthu waku Makedoniya. Ine ndidawauza iwo bza Akaya kuti adakonzekeratu gole lamalali. Kukulumiza kwanu kwawachitisa iwo kuti amuke.³Tsapano ine ndatumiza m'dzinza kuti kubzitamandilakwathu pa imwe kusakhale kwakusaya chinthu, soma kuti imwe mukhale wakukonzeka, ninga ndidalewa kale kuti mukhale. ⁴Pinango pense, penu niwaku Makedoniya ninibwera naye mkudzakugumanani mukanati kukonzeka, ife tidzachita manyazi__nidza sewera lini chinthu kuna imwe__thangwe la kulimbikila komwe imwe munako. ⁵Tsono ndikukumbuka kuti bzakufika kukumbira adzinza kuti abwere kuna imwe kuti adzakonzeretu ikanati kufika mphatso ndiyo mudalonjeziwa. Ibzi nikuti bzikonziwe ninga madalitso, niye ninga chinthu chakuumiliziwa.⁶Chakulinga ni ich: Iye omwe anibzala bzing'ono ng'ono adzachosa bzing'onong'ono, na iye omwe anibzala bzizinji adzachosambo bzizinji. ⁷Lekani aliyense apereke ninga mtima wache wafunira, neye mwa nsisi pinango mwakupanikizika, nakuti Mulungu ambakonda wakupereka namtima wense.⁸Napo Mulungu ambakwanisa kukonza chisomo chense kuna imwe, tsono kuti, nthawe zense, mubzinthu bzense, imwe mudzakhala nabzo bzimene mukubzifuna. ⁹Ninga momwe bzida nembiwa: ''Iye adzakonza kudala kwache achipasa anyakusauka. Nachilungamo chache chidzamala lini nthawe zense.''¹⁰Iye omwe ambapereka mbeu kana nyakulima omwe ambabzala na mikate kukhala bzakudya ambakwanisa pomwe kupereka nakuthumizira mbeu yanu kuti mubzale. Iye adzathumizira bzakukolola bzanu bzachilungamo. ¹¹Imwe mudzakhala wakudala mbali zense kuti imwe mukakwanise kukhala. Ibzi bzidzatakula bzakutenda kupereka kuna Mulungu kudzera mwaife.¹²Nakuti kutakula utimiki bumbwebu bzifunika lini kugumana nabzakufuna bzawanthu wachena wa Mulungu, soma kuti bzidzawanda bzinthu bzomwe bzidzachitisa kupereka kutenda kuna Mulungu. ¹³Thangwe la kuyeziwa kwanu na kutawizika pa utumiki bobu, imwe mudza lemekeziwa na Mulungu thangwe la kubvera komwe imwe mudachita pa mafala ya bwino ya Khilistu. Imwe mudza lemekezewa pomwe na Mulungu na kugawana kwanu kuna iwo na kuna aliyense. ¹⁴Kuna iwo na imwe, iwo ali kuku namatilani imwe. Iwo alikuchita bzobzi thangwe la chisomo chikulu cha Mulungu chomwe anacho pa imwe. ¹⁵Kutenda kuyende kuna Mulungu thangwe la mphatso yache yakusaya kukwanisika kuleweka.

Chapter 10

¹Ine, Paulo, ndekha ndkukumbilani imwe, mwa umunthu bwangu na kufatsa kwa Khilistu. Ine omwe pamaso panu nikhala wakubzichepesa, soma ine pakukhala wakubzi chepesa pakati pa imwe pomwe ine ndiri kwinango. ²Ine ndikukumbilani imwe kuti, pamene ine ndikugumanika naimwe, ndikifuna lini kulimbika mtima na kulimbika komwe ndinako kuti ine ndikukumbuka kuti bzikufunika kulimba pomwe ine ndiku nyang'anizana na bzomwe bzikukumbuka kuti ife tinifamba ninga mwa thupi.³Nakuti ngakhale ife tinifamba na thupi, ife tinichita lini nkhondo na thupi. ⁴Nakuti bzipangizo bzomwe ife tinimenya nabzo bzathupi lini. Pinango, iwo anamphamvu yakudzona bzakunanga. Iwo adzachita lini chinthu chilichense.⁵Ife tikudzonga chinthu chakukwizika chichense chomwe chini muka kugazana na kudziwa kwa Mulungu. Tini gazana kukumbuka kuli kwense komwe kunibvera Khilistu. ⁶Nakuti ndife wakonzeka kulanga machitachita yense yakusaya kubvera, nakufulumiza kubvera kwanu kudzamaliziwa.⁷Nyang'anani bzomwe bzini oneka kutsogolo kwanu. penu aliyense anilimbika payekha kuti ni Khilistu, mulekeni abzikumbuse yekha kuti ninga iye Khilistu, ife ndife. ⁸Nakuti penu ine nibzi tamandira bza bzhinthu bzizinji nza ulamuliro, bzimene Mbuya adatipasa ife bzakunangirira imwe kuti musaye kudzongeka, ine nidzachita lini manyazi.⁹Ine ndikufuna lini ndioneke ninga ndikuku gopsani imwe na tsamba languli. ¹⁰Soma wanthu winango akulewa, '' Tsamba lache ndamphamvu na kulemerera, soma thupi lache ndakuoneka lakusaya mphamvu. Mafala yache ngakusaya kulemerera mukayabvesera.''¹¹Lekaniwanthu omwewa adziwisiwe kuti achite ninga momwe ife timbachita mumafala ya tsamba lathu pomwe ife palibe nipamene ife tinichita ninga ife tili pamwepo. ¹²Ife tilibe kulimba mtima kubzi lewengera ife tekha pinango kubzi linganiza tekha na omwe amba bzilinganiza okha. Soma pamene iwo aniyezeza okha wina na mwanzache ambabzi linganiza okha winango na mwanzache, iwo amba kumbuka lini.¹³Ife, pinango pense,tini bzitamandira lini mwakupitira muyezo. M'malo mwache, ife tinichita bzomwe tinga kwanise bzomwe Mulungu wati pasira ife, muyezo wakufira ninga momwe tinga kwanisire kuna imwe. ¹⁴Nakuti ife tinikwanisa lini kuginchimira tekha ninga ife tinga fikire kunaimwe. Ife tikhali wakutoma kufika ninga imwe pa mafala ya bwino ya Khilistu.¹⁵Ife tilibe kubzitamandira mwakupitira muyezo pamabasa ya wanthu winango. Pinango, chidikizo chathu ndicho chikhulupiro chanu chipitire kuwanda, mabasa yathu pakati panu yapitilire kuwanda, ¹⁶nakuti tilalikire mafala yabwino kuyenderatu kumizinda yense komwe kuna imwe, mwakusaya kubzitamandira pa mabasa yomwe yaphatiwa kale mbali zinango.¹⁷''Soma lekani iye omwe abzitamandira, abzitamandire mwa Mbuya.'' ¹⁸Nakuti iye omwe abzaitandira lini yekha anitawirizika, soma iye omwe Mbuya animutawiliza.

Chapter 11

¹Ine ndikhafuna mukadandiyika ninga wakupusa, Soma imwe mudandiyika chadidi ine! ²Nakuti ine ndikuchita nsanje na imwe. Ndina nsanje yakwa Mulungu na imwe, kuchokerapomwe ina ndidaku lonjezani imwe bza kuloodwa na mwamuna m'bodzi. Ine ndidaku lonjezani kutiimwe mukhale ninga dende mwa Khilistu.³Soma ine ndikugopa kuti pinango pense, ninga nyoka idanyengerera Heva na kuchenjera kwache, kukumbuka kwanu pinango kungaipisiwe kusiyana na kuchena mtima kwa Khilistu. ⁴Nathangwe limweri winango angabwere achilalikila bza Yesu winango kulekana na omwe ife tini lalikira. Pinango kukhala ninga imwe mudatambira mzimu wakusiyana na omwe imwe mudatambira. Pinango kukhala ninga imwe mudatambira mafala yakusiyana na yomwe imwe mudatambira.⁵Nakuti ine ndiku kumbuka kuti ndiri lini mgulu la atumiki omwe adachemeriwa. ⁶Soma penu ndikuoneka ninga nyakusaya kumpfunza, ndine lini nyakupfunza na chidziwiso. Mwa njira iliyense na bzinthu bzense ife tidakonziwa kuti tikudziweni imwe.⁷Kodi ndidaphonya nakubzichepesa ndekha kuti imwe mukakuziwe? Nakuti ine ndida tsudzuka kulalikira mafala yabwino ya Mulungu kuna imwe. ⁸Ine ndidatenga bza mipingo inango nakutambira malipiro kuna iwo kuti ine ndikawa namatire iwo. ⁹Pomwe ine ndikha namwe imwe inde ndikha na imwe, ndiribe kusausa munthu aliyense. Nakuti bzakufuna bzangu bzida gumana nabza adzinza omwe akhabwera kuchokera Makedoniya. Nabzense bzomwe ndikhada koya ndekha kuchokera kwakukusautsani imwe, ndini pitiriza kuchita bzobzi¹⁰Ninga cha chadidi cha Khilistu chili mwa ine, kubzitamandira ndinakoku kudzaletsiwa lini kumbali yaAkaya. ¹¹Thangweranyi? Thangwe ine ndilibe kukukondani imwe? Mulungu ndiye amdziwa.¹²Napo chomwe ine ndimbachita nimdzachichita pomwe, kuti ine ndikagwate bzomwe bzimbachitika kuna wale omwe ambafuna kuchita bzachigwatira kutiakagumanike ninga ife mubzinthu bzomwe iwo ambabzitamandira nabzo. ¹³Nakuti wanthu omwewa ni atumiki wakunana wakuchita bzakuchenjeresa. Iwo ambabzionesa okha ninga waku tumikira waKhhilistu.¹⁴Ibzi bzakudabwisa lini, nakuti ngakhale Satana adabzionesa yekha ninga mngero wakubvunika. ¹⁵Ibzi bzakudabwisa lini kwenekwene nakuti anyabasa wache adabzionesa pomwe okha ninga anyabasa wachilingamo. Nakuti chimaliziro chawo chidzakhala ninga bzakuchita bzawo.¹⁶Ine ndikulewa pomwe: Lekani munthu akumbuke ninga ndine nyakusaya nzeru. ¹⁷Soma penu imwe minichita, ndtambireni ninga wakusaya nzeru kuti ine ndikabzitamandire pang'ono. Bzomwe ndikusewerabzi ndikusewera lini ninga wakulimbika kubzitamandira__ ine ndikusewera lini ninga Mbuya angachitire__ ine ndikusewera ninga nyakusaya nzeru. ¹⁸Kuchokera pamene wanthu akhabzitamandira ninga mwa thupi, inembo ndidabzitamandira.¹⁹Tsono imwe munibvuma kukhala wakusekerera wakusaya nzeru. Pakukhalaimwe wanzeru zanu! ²⁰Nakuti imwe munibvuma winango akuyeseni nyabasa, penu iye amkudyani, penu iye anitenga bzanu, penu iye abzikuza, pinango penu iye amku menyani kunkhope. ²¹Ine nimdzalewa na manyazi yathu kuti ife ndife wakusaya mphamvu kuchita bzobzi. Ngakhale penu winango anilimbika mtima__ine nimsewera ninga wakusaya nzeru__ inembo nidza limbika mtima.²²Apa omwewa mba Ahebri? Inembo ni tenepo. Apa omwewa mba Aisrayeri? Inembo ni tenepo. Apa omwewa ni mbeu ya Abulahamu? Inembo ni tenepo. ²³Apa omwewa ni anyabasa wa Khilistu? (ndku sewera ninga nyakuyaluka.) Kwenekwene ine: ndinabzizinji bzakuku boneresani, bzaku kadeya bzizinji, bza kuku menyani mwaku pitirira muyezo, bzakuti mugumane na bza kupha bzizinji.²⁴Kuchekera kwa Ayuda ndida tambira kachanu ''makumi manayi ya bzakuwawa kupambula kabodzi.'' ²⁵Ndida menyiwa katatu na mchamu. Adandi thusira minyala kabodzi. Katatu ndida tayika. Ine ndidakhala pakuzika usiku na masikati. ²⁶Ndikali pa ulendo bwa kamphindiza, m'mikulo mwaku gopsa, mwa mbava zaku gopsa, mwa wanthu waku gopsa wa m'muyi, mwa wanthu waku gopsa wa mtundu winango, mu mizinda yakugopsa, muchipululu chaku gopsa, munyanza zaku gopsa, kuchokera kuna adzinza waku gopsa.²⁷Ndida pulumuka kubza kunesa bza kuipa, usiku bwa kunesa, mu njala na nyota, ngakhale pakusaya kudya, mwakujejera na pamene ndiri pezi. ²⁸Kupambula chinthu chili chense, pana chakundi tsimikizira nsiku na nsiku kulewa bza mipingo yense. ²⁹Mbani alibe mphamvu, ine ndine lini wakusaya mphamvu? Mbani aniyambisa bzaku khumudwisa, ine ndiya mbisa lini?³⁰Penu ine nibzi tamandira, nibzi tamandira na kusaya mphamvu kwangu. ³¹Mulungu na Baba wa Mbuya Yesu, iye omwe ani lemekeziwa nthawe zense, akudziwa kuti ine ndiku nama lini!³²K u Damasiko, mkulu wankhondo wa Mfumu Areta akha nyang'anira mzinda wa Damasiko adandi manga ine. ³³Soma ndida thusiwa m'dengu kudzera pa zyanera ya nyumba, ndipo ndida pulumuka m'manja mwawo.

Chapter 12

¹Ine ndimba bzitamandira, ngakhale ndiribe phindu. soma ninifamba na masomphenya na mavumbulutso yakuchokera kuna Mbuya. ²Ine nimba mudziwa munthu wa Khilistu omwe magole khumi na mayi yapitayo omwe__ ninga thupi pinango kunja kwathupi, ndiku dziwa lini, Mulungu akudziwa__ ada nyamuliwa kuyenda naye kudzaulu kwachitatu.³Ine ndikudziwa pomwe munthu umweyu__ pinango ni mkati mwa thupi, pinango ni kunja kwa thupi,ine ndikudziwa lini, Mulungu akudziwa__ ⁴adanyamuliwa kuka khala ku paradaiso achibva masewerebwe yakusaya kukwanisika yomwe wanthu anga kwanise lini kusewera. ⁵M'malo mwa munthu omweyo ine nidza bzitamandira. Soma pa ine ndekha nimkwanisa lini kubzitamandira, kupambula bzaku fooka bzangu.⁶Penu ine nisankhula kubzitamandira, nidzakhala lini nyakusaya nzeru, thangwe ine nidza sewera bza chadidi. Soma ine nibzi koyera kubzitamandira, napo palibemunthu anikumbuka bzi zinji kuna ine kusiyana na bzomwe aniona kuna ine pinango kubva kuchokera kuna ine. ⁷Kuti ndikakuziwe ine kwenekwene ndekha thangwe la ukulu bwa kunyanya na mavumbuluso, na minga mthupi zidaperekiwa kuna ine, tsono mnero wakuchoka kwa Satana adandi menya ine__ kuti ine ndikabzikuze ndekha.⁸Ndida namata katatu kwa Mbuya pachochi, kuti iye atenge bzense kuna ine. ⁹Soma iye adalewa kuna ine, ''Chisomo changu chaku kwana kuna iwe, nakuti mphamvu yangu inimala.'' Nithangwe lache nidzabzi tamandira na kusaya mphamvu kwangu, nakuti mphamvu ya khilistu ikhale ine. ¹⁰Thangwe lache ine ndikusekera mwa khilistu nakusaya mphamvu kwangu, mu bzakuwawa, paku bonera, paku panikizika, pa bzaku pinga. Nakuti ndine wakusaya mphamvu, pamwepo ndina mphamvu.¹¹Ine ndakhala nyakusaya nzeru! Imwe mudandi ngingimiza ine kuchita bzobzi, nakuti ine ndida tawirizika na inwe. Nakuti ndiribe pomwe kuperewera na atumiki_ wakucheriwa, ngakhale ndikhalibe chinthu. ¹²Chinthu chaicho cha chadidi chaku zindikilika pakati pa atumiki chida chitika pa imwe na chipiriro chense, bzizindikiro, bzaku dabwisa, na bza mphamvu. ¹³Nakuti kuna chiyani chomwe imwe muda chepesiwa nacho na mipingo inango yakusala, kupambula yomwe ine ndikhalibe kuyisaukisa imwe? Ndikhululukireni ine pa chaku phonyeka chimwechi!¹⁴Nyang'anani! Ine ndakonzeka kubwera kna imwe kachitatu. ine nidzaku saukisani lini imwe, nakuti ine ndikufuna lini chinthu chomwe ni chanu. Ine ndikufuna imwepo. Nakuti wana amb fuwa lini makolo. M'malo mwache, makolo ndiyo yamba fuwa wana. ¹⁵Ine nidzasekera paku pereka na kupereka moyo wanu. Penu ine nimba kukondani kwenekwene, nimba kukondani pang'ono?¹⁶Soma ninga bziliri, ine nimku saukisani lini imwe. Soma poti ine ndine wakuchenjera, ndine m'bodzi omwe nimku phatani imwe pa bzakunama. ¹⁷Kodi ndidaku chenjeresani imwe pamene ndidatuma winangi kuna imwe? ¹⁸Ine ndida kumbila Tito kubwera kuna imwe, napo ndidatuma pomwe m'dzinza winango pabodzi na iye. Kodi Tito adaku chenjeresani imwe? Kodi ife tilibe kufamba na mzimu ubodzi? Kodi ife tilibe kufamba matanya ma bodzi?¹⁹Kodi imwe muku kumbuka nthawe zensezi ife timbakhala tikubzi khocherera tekha kuna imwe? Bzili pamaso pa Mulungu bzomwe ife timbasewera bza khilistu, na bzense bza kumangilira kwanu, bzakukondewa.²⁰Nakuti ine ndigopa kuti pameneine nidza bwera kuna imwe ine nidzaku gumanani lini imwe ninga ndikufunira. Ine ndikugopa kuti imwe mundi gumana lini ninga imwe mukufunira. Ine ndikugopa. Ine ndikugopa kuti padzakhala kulewana, njiru, kaduka, kukalipa, bzilekaniso, kusaya kubva, ukapilikoni, kubzikuza, na kuchita ndewu. ²¹Ine ndiku gopa kuti pomwe nidza bwerera, Mulungu wangu adzandi chepesa ine kuna imwe. Ine ndiku gopa kuti angandirire azinji omwe adaphonya kuyambira tsapano omwe alibe kulapa bzakuipa na chigololo na kukhumba bzakuipa bzomwe ambachita.

Chapter 13

¹Iyi ni nthawe yachitatu ndikubwera kuna imwe. ''Nkhani ieyense imbakhala na pakamwa pa mboni ziwiri pinango zitatu.'' ²Ini ndidalewa kale kuna omwe ambachita bzakuipa akanati kuchita na omwe adachita kale pamene ine ndikhanawo nthawe yachiwiri, ndipo ine ndidalewa pomwe: Pamene ine ndzabwera pomwe, ine nidzawa koya lini iwo.³Ine ndikuku uzani bzobzi thangwe imwe muku nyang'ana chitsimikizo cha Khilistu chomwe chikusewera kudzera mwa ine. Iye alibe kufooka kuna imwe. Pinango, ana mphamvu mwa imwe. ⁴Nakuti iye adamanikiwa mwakusaya mphamvu, soma ana iye ana moyo mwa mphamvu ya Mulungu. Nakuti ife tilibe mphamvu mwaiye, soma ife tidzakhala na moyo naiye mwa mphamvu ya Mulungu pa imwe.⁵Bziyezezeni mwekha, kuti muone penu imwe muna chikhulupiro. Bziyezeni mwekha. Kodi imwepo mukubzi dziwa lini mwekha, kuti Yesu Khilistu ali mwa imwe?_pokhapokha, muchitise, imwe mukhale wakusaya kudziwa. ⁶Tsono ine ninizindikila kuti imwe munidziwa kuti ife tilibe kutaza mayezezo.⁷Tsapano ife tini pemphera kuna Mulungu kuti imwemusaye kuchita chaku phonyeka chili chense. Ine ni mpephera lini bzobzi kuti ife tioneke waku kwanisa ku mayezezo. Pinango, ine ni mpemphera kuti imwemuchite bzakulongosoka, ngakhale ife timbaoneka wakutaza mayezezo. ⁸Nakuti ife timbakwanisa lini kuchita chinthu chakugazana na chilungamo, soma chilungamo chokha.⁹Nakuti ife timba sekera pamwe ife tilibe mphamvu napo imwe muna mphamvu. Ife tini pemphera pomwe kuti imwe mukachite mwaku maliza. ¹⁰Ine ndiku nemba bzinthu bzobzi pamene ine ndiri kutali na imwe kuti pamene ine ndina imwe ndisaye kuchita bzakuku wawani kuti na imwe ndika phatise basa lamulo__ lomwe Mbuya adapereka kuna ine kuti ine ndikakumangirireni imwe, neye kuti ndika kulizeni imwe.¹¹Pakumaliza, adzinza, sekererani! Phatani basa bzabwino, munyamaliziwe, kumbukani bzadidi, khalani na ufulu. Mulungu wa chikondi na ufulu akhale namwe. ¹²Musanani winango na mwanzache na chipsopsono chakupa mbulika. Wanthu wense wakuchena wa Mulungu akuku musani imwe.¹³Chisomo cha Mbuya wathu Yesu Khilistu, na chikondi cha Mulungu, na chiyaphatano cha Mzimu Wakuchena chikhala na imwe mwense.

Galatians

Chapter 1

¹Paulo, mtumiki-- neye mtumiki wakuchokera kuna wanthu pinango mwa munthu, soma mwa Yesu khilisitu na Mulungu Baba wathu, ndiye adamulamukisa iye kwakufa-- ²na adzinza ndiwo alipabodzi na ine, ku matchalitchi ya ku Agalatiya:³Chisomo kuna imwe na mtendere wakuchoka kuna Mulungu Baba wathu na Mbuya Yesu khilisitu, ⁴womwe adabzipereka yekha thangwe la bzakuphonya bzathu kuti akatiletsetse ife ku nthawe ya bzakuipa bzathu, ninga chakuna cha Mulungu na Baba wathu, ⁵kuna iye kukhale ulemelero bwa nthawe za nthawe. Amen.⁶Ndikudabwisika kuti mukupupsika kamangu kuchoka kuna iye ndiye adakuchemelani imwe na chisomo cha Khilistu. Ndikudabwisika kuti mukupupsikira ku uthenga bwakusiyana, ⁷neye thangwe lakuti kuna uthenga bwinango, soma kuti kuna amuna winango ndiwo ambayambisa mabvuto na kupotoloza uthenga bwa Khilsitu.⁸Soma penu ndifepano pinango angero wakuchokera kuna kudzulu akukulalikirani uthenga bwakusiyana na ndimo tidakulalikirani, iye am'khala wa kutembelelewa. ⁹Ninga ndimo tidalewa kale, tsapano ndikulewa pomwe, ''Penu winango amkulalikirani uthenga bwakusiyana na bomwe mudabutambira, iye am'khala wakutembelelewa.'' ¹⁰Nakuti tsapano ndikunyang'ana kukondelewa kuna wanthu pinango Mulungu? Ndikunyang'ana kukomedwesa wanthu? Penu nimpitiliza kuyezera kukomedwesa wanthu, ndinelini nyabasa wa Khilisitu.¹¹Pakuti nimfuna kukudziwisani, adzinza, kuti uthenga ndibo ndidalalika neye bwamunthu. ¹²Ndilibe kubutambira kuchoka kuna munthu waliwense, pinango kukupfunzisa. M'malo mwache, ni thangwe la kuvumbulusiwa kwa Yesu Khilistu kuna imwe.¹³Imwe mudabva kale bza makhalidwe yangu mwa chiyuda, kuti ndidalondalonda mpingo wa Mulungu kwelekwene na kuuyezera kuti ndiupfudze. ¹⁴Ndidawaposa na kutsogola mwa achi Yuda azinji ndiwo ali wa misensela yangu, kuchokera kuna wanthu wa thundu wangu. Apo ndidakhal wa kutsogola kuposa miymbo ya abeleki wangu.¹⁵Soma pomwe Mulungu, adandisankula ine kundipambula kuchoka m'mimba mwa mayi wangu na kundichemera kudzera mu chisomo, kuti azimbure ¹⁶mwana wache kuna ine, kuti ndimulalikire iye kuna Wanthu wa Mitundu, ndilibe kubvunzana na thupi na mulopa. ¹⁷Ndilibe kuyenda ku Yerusalemu ndiko kuna iwo ndiwo adakhala atumiki ndikanati kukhala ine. M'malo mwache, ndidayenda ku Arabiya kinangoko ndidabwelela ku Damasiko.¹⁸Kenangoka padapita magole matatu ndidayenda ku Yerusalemu kukadziwana na Kefa ndipo ndidakhala naye mnsiku khumi na zichanu. ¹⁹Soma ndilibe kuona winango mwa atumiki kupambula Yakobo, m'dzinza wa Mbuya. ²⁰Mu bzomwe ndidanemba kuna imwe, ndikukutsimikzirani pamaso pa Mulungu kuti ndikunamalini.²¹Kinangoko ndidayenda kumbari za ku Siriya na ku Kilisiya. ²²Soma ine ndikhali wakusaya kudziwika nkhope yangu ku matchalitchi ya ku Yudeya ndiyo yakhali mwa Khilisitu. ²³Akhandokubva bzikulewedwa, ''Kuti ule ndiye akhatilondalonda kalekale lire tsapano akulalalikira nkhani yabwino ya chikhulupiliro ndichoadayezera kuchidzonga.'' ²⁴Ndipo akulemekeza Mulungu thangwe la ine.

Chapter 2

¹Kinangoka padapita magole khumi na manayi ndidayenda pomwe ku Yerusalemu pabodzi na Banaba, ndidantenga pomwe Tito pabodzi na ine. ²Ndidayenda thangwe la kuzimbuliwa nakuti ndikawauze uthenga bwabwino ndibo ndilalikira kuna wanthu wa Mitundu wasaya kupemphera. Ndidasewera mkabisila kuna iwo ndiwo akhaoneka kuti mbakufunikira kuti ndiwatsimikizire kuti ndikuthamanga lini--pinango ndikumanga_lini bzakusaya basa.³Soma neye Tito, ndiye akhali pabodzi na ine na omwe akhali M'herene, omwe adakakamiziwa kuti agwatiwe. ⁴Adzinza wakunamizira adabwera mkabisira kudzazondera ufulu ndibo tikhanabo mwa Khilisitu Yesu. Iwo akhafunisisa kutisandusa anyabasa ife, ⁵soma tilibe kuwafundukira mwakuwatazira neye nakabodzi, kuti choonadi cha uthenga bwabwino chikhale na imwepo nampodi chichoke.⁶Soma iwo wakuoneka kuti mbakufunikirai(chilichense ndicho anacho chilibe basa kuna ine, Mulungu ambatambiralini nkhope ya munthu)_iwo, ndikulewa, iye ndiye anioneka wakufunikira alibe kuthimizira chinthu kuna ine. ⁷Pakunyang'anasisa, adaona kuti adaikha kuna ine uthenga bwabwino kuna ndiwo alibe kugwatiwa, ninga Petulo adaikhiliwa uthenga bwabwino kuna iwo ndiwo adagwatiwa. ⁸Nakuti Mulungu, omwe adaphata basa kuna Petulo kumtuma kuna iwo wakugwatiwa, umweyo waphata pomwe basa kwa ine kundituma kuna wanthu wa Mitundu.⁹Pomwe Yakobo, Kefa, na Yohani, omwe adayeziwa ninga ma khoma, adazindikira chisomo ndicho chipasiwa kuna ine, adamupasa Banaba boko la madidi la chibvelano na ine. Iwo adatawiliza kuti ife tiyende kuna wamitundu na wakugwatiwa. ¹⁰Iwo adakumbira pokhapo kuti tikumbuke anyakusauka, chinthu chokhacho chomwe ndidakulumiza kuchichita.¹¹Soma ndipo Khefa adabwera ku Antiyokeya, ndidagazana naye iye pa nkhope yache thangwe adaima mwakuphonyeka. ¹²Pomwe akhanati kufika amuna winango kuchokera kuna Yakobo, Kefa omwe akhadya pabodzi na wa Mitundu. Soma ndipo adafika amuna amwewa, iye adabzipambula ndipo adakakhala kutali na wa Mitundu wale. Iye akhachita mantha na wale ndiwo adagwatiwa.¹³Ndiye pale Ayuda wakusala wale adaphata pomwe m'maso pabodzi naye. Neye Banaba adatengiwa na kuphata m'maso pabodzi na iwo kuna iwo. ¹⁴Soma pomwe ndidaona kuti khalidwe lawo lilkulondalini chadidi cha uthenga bwabwino, ine ndidasewera kuna Kefa kutsogolo kwa wanthu wense, ''Penu imwepo ndimwe Ayuda soma mukukhala ninga wa mitundu neye ninga ayuda, mungawauze tani wa Mitundu kuti akhale ninga Ayuda?''¹⁵Ife patekha ndife ayuda mwakubalidwa ndifelini wakuphonyeka kuna wa Mitundu; ¹⁶nakuti inkudziwa kuti palibe munthu adzayeziwa wakusaya kuphonya na basa la lamulo soma kudzera mwa chikhulupiliro cha Khilisitu Yesu. Tsono ife tidakhulupiliradi mwa Khilisitu Yesu kuti tikayesewe wakulungamira na chikhulupiliro cha Khilistu neye kut na basa la lamulo. Nakuti na basa la lamulo. Nakuti na basa la lamulo palibe ndiye angayeziwe wakulungama.¹⁷Soma penu, tikunyang'ana kuyeziwa wakulungamira kuna Khilisitu, ife tense tidzagumanika wakuphonya, kodi Khilisitu ni mtumiki wa tchimo? Ndikuhulupilira kuti neyee! ¹⁸Nakuti penu ndikumangapomwe bzinthu ndibzo ndidabzidzonga, nditsimikizira kuti ni dzamanga pomwe ndekha. ¹⁹Nakuti kudzera mwa lamulo ndidafa mwa lamulo, kuti ndikakhale na moyo mwa Mulungu. Ndidamanikiwa pa mtanda pabodzi na Khilisitu.²⁰Ndine lini pomwe wa moyo, soma Khilisitu omwe ali mwa ine. Moyo ndiye tsapano ndinawo mwathupi ndilinawo mwa chikhulupiliro cha Mwana wa Mulungu, omwe adandikonda achibzipeleka yekha kuna ine. ²¹Ine ndikuchiyesa lini chakupambana chisomo cha Mulungu, nakuti penu chikhulupiro chimbachoka ku lamulo, ndiye kuti Khilisitu adafa pakusaya basa!

Chapter 3

¹Agalatiya wakupusa imwe! Mbani adakulodzani imwe? Pakhali pomwe Yesu Khilisitu akhanati kuonesiwa pa maso panu ninga wakumanikiwa pa mtanda. ²Ichi ni chinthu chokhacho ndicho ndikhafuna kuti ndipfunzire kuchokera kuna imwe: Kodi mudatambira Mzimu thangwe la basa la lamulo pinango thangwe la bzakubva bzachikhulipiliro? ³Kodi ndimwe wakupusa? Wakuti mudayamba na Mzimu, tsapano mufuna kumaliza na bzakuipa bza thupi?⁴Kodi im we mudabva bzakuwawa bzizinji pakusaya basa_ penu mterepoyo mpsakusaya basa? ⁵Apa iye omwe adakupasani Mzimu wa basa achichita mwa imwe bza mphamvu na mabasa ya lamulo pinangokubva bza chikulupilo?⁶Ninga Abulahamu ''adakhulupila Mulungu iye adayesiwa wachilungamo,'' ⁷na terepoyo, dziwani, kuti, iwo omwe anachikhulupiro ni wana wa Abulahamu. ⁸Bza kunemba, bzikuoesa kuti Mulungu adzayesa wakulungama wanthu wa Mitundu na chikhulupiro, adayamba kale kulalika mafala ya bwino ya Abulahamu, akulewa, ''Mwa imwe mitundu yense idza dalisiwa.'' ⁹Na terepoyo, iwo omwe anachikhulupiro adzadalisiwa pabodzi na Abululahamu, munthu wachikhulupiro.¹⁰Wense omwe ambatenda mabasa ya lamulo ali pansi pa themberero; ninga momwe bzida nembiwa, ''Ngwakutembereriwa aliyense omwe ambakondwa lini na bzinthu bzakunembiwa m'tsamba ya malamulo, achiyachita iwo.'' ¹¹Tsapano psakudziwikiratu kuti palibe munthu angayesiwe wa wakulungama pamaso pa Mulungu na lamulo, thangwe, ''kungama kumbakhala na chikhulupiro.'' ¹²Tsono lamulo limba chokera lini kuchi khulupiro, soma, ''Munthu omwe ndiye ambachita mabasa ya lamulo adzakhala na moyo na bzobzi.''¹³Khilistu adatiombola ife ku themberero la lamulo na themberero mkukhala m'malo mwa ife_ ninga kuda nembiwa, ''Wakutembererewa aliyense ni omwe adamanikiwa pa muti''_ ¹⁴soma na madalitso ya Abulahamu yadabwera kuna wanthu wa Mitundu na Khilistu Yesu, soma na chikhulupiro tidatambira lonjezo la Mzimu.¹⁵Adzinza, lekani ine ndisewere ninga munthu. Munthu adakonziwa kuti kukhale na lamulo, palibe munthu ndiye aniyezera pinango kuthumizira. ¹⁶Tsapano aya ni malonjezo yomwe yadaseweredwa kuna Abulahamu na mbewu yache. Iyo yalibe kulewa, ''kuna mbewu,'' yakuyenda kuna azinji, m'malomwache kuna m'bodzi, ''na mbewu yako,'' omwe ni khilistu.¹⁷Tsapano chomwe ine ningasewere ni ichi: Lamulo, lomwe lidaiyikiwa magole madzana manayi namakumi matatu yapitayo, lilibe kuti likhale laku ndendemera na pangano lakuikiwa kale na Mulungu, kuti likhale lonjezo. ¹⁸Nakuti penu nyakupita manyumba anibwera na lamulo, ndiye kuti palibe pomwe kubwera na lonjezo. Soma Mulungu adapereka fovolo lonjezo kuna Abulahanu.¹⁹Chasala, nchiyani, nichakulinga cha lamulo? Bzida thumizirika thangwe labzakuphonya kufikizana mbewu ya Abulahamu idza bwera kuna omwe lonjezo lidawa konzewera. Lamulo lidakonzewera angero na m'manja mwa nkhopse. ²⁰Tsapano nkhopse mba zinji neye munthu m'bodzi. Soma Mulungu ni m'bodzi.²¹Apa lamulo likugazana nalonjezo la Mulungu? Mwachidziwire neye! Nakuti penu lamulo lidaperekiwa kuti lika pereke moyo, na chilungamo chikukonza kwera na lamulo. ²²Soma bzakunemba bzidatsekereza chili chense pansi pa tchimo soma kuti lonjezo na chikhulupiro mwa Yesu Khilistu chikaperekiwe kuna omwe akhulupira.²³Tsapanochikhanati kubwera chikhulupiro, ife tikhadasungiwa pansi pa lamulo, tikhadafungiriwa kufikana chikhulupiro chidadzati tsudzula. ²⁴Tsono apa lamulo lidadzakhala phungu wathu kutifikisa kuna Khilistu, na ibzi ife tidakhala wa chilungamo na chikhulupiro. ²⁵Soma tsapano chikhulupiro chidabwera, ife tikhala lini pomwe na pansi pa phungu. ²⁶Nakuti imwe mwense ndimwe wana wa Mulungu kudzera na chikhulupilo cha Khilistu Yesu.²⁷Nakuti azinji wa imwe omwe muda batiziwa na khilistu muda bzivazika mwekha na Khilistu. ²⁸Apa palibe pomwe Myuda pinango Mherene, apa palibe pomwe nyabasa pinango nyaumfulu, apa palibe pomwe mamuna pinango mkazi, nakuti imwe mwense ndimwe m'bodzi mwa Khilistu Yesu. ²⁹Kinangoka penu ndimwe Khilistu, ndimwe mbuya ya Abuluhamu, wamanyumba omwe adalonjezewa.

Chapter 4

¹Ine ndikulewa kuti wakupita manyumba, panthawe yomwe iye akhali mwana, akhalibe kusiyana na nyabasa, ngakhale iye akhali mwenekechilo wa bzinthu bzense. ²Soma iye akhali pansi pa phungu na nyakutonga kufikana pansiku zomwe zidayikiwa na baba.³Tsono pomwe, pamene ife tikhali wana, ife tikhali anyabasa wakubvera miyambo ya dziko lansi. ⁴Tsono pomwe nthawe idakwana, Mulungu adatumiza mwana wache, achibaliwa na mkazi, kubaliwa pansi pa lamulo ⁵kuti iye atichoserebzense bza lamulo, kuti ife tikatambire mzimu wakukhala ninga mwana.⁶Na thangwe lakuti ndife wana, Mulungu adatumiza Mzimu wa Mwana wache m'mitima mwathu, omwe timbakuwa nao kuti, ''Abba, Baba.'' ⁷Tsono ndimwe lini pomwe nyabasa, soma mwana, penu mwana, kinangoka imwe ndimwe wakupita manyumba kuna Mulungu.⁸Tsono panthawe yomweyo, pomwe imwe mukhadziwa lini Mulungu, imwe mukhali nyabasa wa bzomwe mukhali, soma na mphamvu yawo yakulengiwa, neye milungu yawo. ⁹Soma tsapano mudabwera nakudziwa Mulungu, pinango kuti imwe mudadziwika na Mulungu, tani apa imwe mukubwerera pomwe mbuyo kufooka na kutewera pomwe miyambo yakusauka? Kodi mwe mukufuna kubwerera pomwe kukhala nyabasa?¹⁰Imwe mumbasunga nsiku na miyezi nthawe na magole! ¹¹Ine ndikuchita mantha na imwe kuti pinango ndatondo kubonera namwe palibe ndicho ndachita.¹²Ine ndikukumbirani imwe, adzinza, khalani ninga ine, nakuti ine ndiri ninga imwe. Mumbandi chitira lini chakuipa. ¹³Soma imwe mukudziwa kuti thangwe la kufooka kwa thupi ine ndidakulalikirani bza mafala yabwino kuna imwe pa nthawe yakutoma, ¹⁴na cha thupi langu chidaku yezezani imwe, mulibe kuchipepusa pinango kundi lamba ine. M'malo mwache imwe mudandi tambira ine ninga ndikhali ngero wa Mulungu, ninga ndikhali Khilistu Yesu ndekha.¹⁵Yali kuponi pomwe madalitso yanu tsapano? Nakuti ine ndikukutsikizilani imwe kuti, penu ibzi bzakukwanisika, mukada konopfola maso yanuyo muchindipasa ine. ¹⁶Kinangoka, ndikadakhala nyakuipa kuna imwe thangwe ine ndikukuuzani imwe bzachadidi?¹⁷Iwo achita kankulumize kukupisulani imwe, soma bzabwino lini bzobzi. Iwo akufuna kukufungilani panja kuti imwe mutazire kufulumiza na iwo. ¹⁸Nthawe zense bzabwino kufulumiza pakuchita bza bwino, neye kuti poti ndili namwe pabodzi imwe.¹⁹Tuwana twangu,ndikuleza pomwe kubvza bzakuwawa bzakukubalani imwe kufikila Khilistu adakonziwa mwa imwepo. ²⁰Ine ndikhafuna ndikadakhala namwe pabodzi tsapano kuti ndikwanise kuchinja fala langu, thangwe ndikukumbukakumbuka bza imwe.²¹Ndiuzeni ine, imwe omwe mukufuna kukhala wakubvera, kodi mukubva imwe lini lamulo? ²²Nakuti ibzi bzida nembiwa kuti Abulahamu akhana wana awiri, m'bodzi wa nyabasa wache mkazi na winango adabala na mkazache wakutoma. ²³Mbodzi omwe adabaliwa kuna nyabasa wache mkazi akhali ninga kuthupi, soma winango omwe adabaliwa kuna mkazache wakutoma akhali wa kulonjeziwa.²⁴Bzinthu bzobzi adabzi thandauzira mwaku phimbilidza, kuti akazi omwewa akhana mapakangano mawiri. M'bodzi mwa omwewa akhali wawakuchokera ku Phiri la Sinai iye adabala wana ninga nyabasa. Uyu ndiye Hagara. ²⁵Tsapano Hagara ndiye akundendemera na Phiri la Sinai ku Arabiya; iye akundendemera na Yerusalemu wa tsapano, nakuti iye ni nyabasa pabodzi na wana wache.²⁶Soma Yerusalemu wa pakudzaulu ngwaufulu, iye ndiye mamathu. ²⁷Nakuti bzanembiwa, ''Sekerera, ngomwa nyakusaya kubala iwe; kuwa kwenekwene na kuimaba nthungulu yakusekera, iwe omwe ulibe kubva kuwawa na kubala; thangwe wana wache omwe ni mbeta awanda kuposa wana wache wa iye omwe adalowodwa.''²⁸Soma imwe, adzinza, ninga Isaki, ndife wana wakukulonjeziwa. ²⁹Panthawe yomweire iye omwe adabaliwa ninga mwa thupi admuzunza iyeomwe adabaliwa ninga mwa Mzimu. Bziri terepoyo tsapano.³⁰Tsono bzakunemba bzikulewa kutitani? ''Thamangisa nyabasa wako mkazi na mwana wache. Nakuti mwana wa nyabasa adzapita lini manyumba pabodzi na mwana wa mkazi mfulu.'' ³¹Thangwe lache, adzinza,ife ndife lini wana wa mkazi nyabasa, soma wa mkazi mfulu.

Chapter 5

¹Na ufulu bwa Khilistu adatisandusa ife kuhala wa ufulu. Imani bzakulimba, thangwe, nampodi kumangiwa pomwe tsinga zaunyabasa. ²Nyang'anani, ine, Paulo, ndikulewa kuna imwe kuti penu imwe mubvuma mwekha kugwatiwa, Khilisitu mudzapinula lini naye chinthu chili chense.³Ine ndikuchita pomwe umboni kuti munthu aliyense wakubvuma yekha gwatiwe iye namangawa yakuchita malamulo yense. ⁴Imwe mwabzi lekanisa na Khilistu, imwe omwe mudayesiwa wakulungama na lamulo; imwe muniyesiwa lini pomwe wa chisomo.⁵Nakuti ife kudzera mea mzimu, na chikhulupiliro, tikudikira chitawirizo cha chilungamo. ⁶Nakuti mwa Yesu Khilistu pinango wakugwatiwa pinango wakusaya kugwatiwa bzilibe basa, soma chikhulupiliro chabasa kudzera mwachikondi. ⁷Imwe mudathamanga bzabwino. Mbani omwe adakuletsani imwe kuti musaye kubvera bzachadidi? ⁸Kukopa kumweku kukuchokeralini kuna iye omwe adakuchemerani!⁹Chakufufumisa pang'ono chimbafufumisa mnsuwa wense. ¹⁰Ine ndikukhulupilira imwe mwa Mbuya kuti mudzakhalalini nawo mtima winango wakukumbuka bzakusiyana. Soma iye omwe ankuzunzani imwe iye adzamva kuwawa pa tsiku lachiyeruzo, kulikwense komwe iye ali.¹¹Adzinza, penu ine ninilalikira bza mgwatiwe, ine nidzazunzikiranyi? Nankhani yomweyi pomwepo nidzaipidwa na mtanda omwe umdzachosiwa. ¹²Ninga iwo omwe adakugwesani imwe, ine ndikufuna iwo adzabzigwate okha!¹³Nakuti imwe adakuchemerani mwa ufulu, adzinza. Soma nampodi kuphatisa basa ufulu bwanu ninga chakuthandizira ku thupi; pinango, nachikondi chitirani winango. ¹⁴Nakuti chilamulo chense chidakwanisiwa na mafala: "Umbakonde mwanzako ninga umbabzikondera iwepo wekha." ¹⁵Soma penu munilumana na kudyana winango na mwanzache, nyang'anani kuti nampodi kudzongana winango na mwanzache.¹⁶Soma ine ndikulewa, fambani na mzimu soma nampodi kunyamula bzilakolako bza thupi. ¹⁷Nakuti bzilakolako bza thupi bzimbagazana na mzimu, na bzilakolako bza mzimu bzimbagazana na thupi. Na thangwe lomweli chilichense, imwe mungachitelini bzinthu bzomwe imwe munfuna. ¹⁸Soma penu mzimu ankutsogolerani imwe, ndimwelini wakubvera lamulo.¹⁹Tsopano mabasa ya thupi yambawoneka: uputa, bzakuipa, kukhumba bzakunyansa, ²⁰kupembedza mafano, nyanga, kuipidwa, kuchita ndewu, kununkhidwa, kubva chiya, bzakulewana, kufuna bzakuipa, kugawanikana, ²¹njiru, kuledzera, kusenzeka na kumwa, na bzinthu ninga ibzi. Ine ndikukuzani, ninga ndidakuuzani kale pakuyamba, kuti omwe ndiwo ambachita bzinthu ibzi amdzapitalini mu ufumu bwa Mulungu.²²Soma bzipatso bza Mzimu ndicho chikondi, kuseka, mtendere, kuleza mtima, chifundo, kuchita bzabwino, chikhulupiliro, ²³kupfatsa, kubzilambiza wekha; mukagazana na bzinthu bzimwebzi palibe lamulo. ²⁴Iwo omwe ali mwa Yesu Khilistu adamanikiwa na thupi na bzakukhumba bzache na bzilakolako bzache.²⁵Penu ife tinikhala na moyo mwa Mzimu, lekani ife tifambe na Mzimu. ²⁶Nampodi kuti tikhale wakubzikuza, wakugazana winango na mwanzache, nampodi kukhala na njiru winango na mwanzache.

Chapter 6

¹Adzinza, penu winango wa imwe aphatiwa nako kuphonya kwakuti, imwe omwe muna mzimu mumubweze na mzimu wakupfatsa. Nakubzi nyang'anisisa mwekkha, kuti imwe nampodi kuyeziwa. ²Munyamulirane bza kutaza mwanzanu, kuti mukwanise malamulo ya Khilistu.³Soma penu winango anikumbuka ninga iye anachinthu pomwe iye alibe chinthu, iye ali kubzinamiza yekha. ⁴Aliyense abziyeze yekha na basa lache, kinangoko iye adzabzikuza yekhayekha neye thangwe la winango. ⁵Nakuti aliyense adzatakula mtolo wache.⁶Iye omwe ambaapfunzisa mafala akhale wakucheza bzinthu bza bwinino na omwe aniwa pfunzisa. ⁷Nampodi kunyengeziwa. Mulungu ambanyoziwa lini, soma chomwe munthu wabzala, chomwecho iye adzanyamula. ⁸Nakuti iye omwe abzala mbewu yache na thupi, na thupi adzatuta bzakungeka. Iye omwe abzala mbewu na Mzimu, na mzimu adzatutamoyo wakusaya kumala.⁹Tiyendeni tisamale nakuchita bza bwino ,nakuti pa nthawe yache ife tidzatuta bzakukolola, penu ife tini neta lini. ¹⁰Penu ife tinichita ninga tina nthawe, tiyendeni tichitire wanthu wense bzakukoma, makamaka kuna wale omwe tinawo nyumba ibodzi mwa chikhulupilo.¹¹Nyang'anani bzakunemba bzikulubzikulu bzomwe ine ndanemba kuna imwe na boko langu. ¹²Iwo omwe amfuna kuoneka ninga wabwino kuthupi amkungingimizani imwe kumgwatisa. Akuchita bzobzi kuti angakule na mtanda wa Khilistu. ¹³Nakuti wale omwe adagwatisa okha anisunga lina lamulo, soma iwo akufuna imwepo mugwatise kuti iwo abzikuze na thupi lanu.¹⁴Soma ine nibzikuza lini kupambula na mtanda wa Mbuya Yesu Khilistu,kudzera mwa iye dziko lapansi lidamanikiwira ine, na ine kuna dziko lapansi. ¹⁵Nakuti penu ni mgwatiwe ulibe basa penu mkusaya kugwatiwa kulibe pomwe basa, soma kulengiwa pomwe papsa ndiko kuni lewengiwa. ¹⁶Kuna wense omwe ambafamba achitewera chilangizo chochi, mtendere na chifundo bzikhale na iwo, bzikhale pomwe napa Isarayeri wa Mulungu.¹⁷Kuyambira tsapano ine palibe munthu ndiye andinesa, nakuti tsapano ine m'thupi mwangu ndatakula bzizindikiro bza Yesu. ¹⁸Chisomo cha Mbuya wathu Yesu Khilistu chikhale na msimu wanu, adzinza. Ameni.

Ephesians

Chapter 1

¹Paulo, nyakutumiwa na Yesu mkhrisitu na kufuna kuna Mulungu, kuyenda kuna wanthu wakuchena moyo mu Aefeso, wale omwe wakukhulupilika muna Yesu mkhrisitu. ²Mtendere namwayi wakuchoka kuna Baba wathu Mulungu na Mbuya Yesu mkhirisitu.³Tinitenda Mulungu na Baba wa Mbuya wathu Yesu Mkhirisitu, ule omwe adatipa ife mpfupo ya mzimu uliwense wakudzaulu muna Mkhirisitu. ⁴Mulungu adatisankhula ifepano mwa iye kuchokera pakutoma pa dziko lapansi , kuti tikhale wakuchena moyo na wakusaya kuphonyeka pamaso pache mu chikondi.⁵Mulungu adatikonzeratu ifepano pakuwoneseriwa na wakuthumbudzulira winango kuchokera mu bukhu la Aefeso kumamaliziro kwache kwa msolo 1:4 paku ndendemera pomwe kuna ndime zishanu tenepo pambalewa telepayi, Mukufuniwa tidasankhuliwiratu na Mulungu. Pakuyambisa kukhala ninga wana kuchoka kuna Yesu mkhrisitu, malingana na kukoma moyo kwabwino mukufuna kwache. ⁶Kufuwiwa kwathu kudachitisa kunamata kuna ulemerero bwa chifundo chache ndicho watipa fovolo mwa Ndiye ambamukonda.⁷Mwa Yesu Mkhrisitu tina chipulumuso thangwera mulopa wache na chikhululukiro cha bzakuphonya bzathu, malingana na kuwanda kwa chifundo chache. ⁸Iye adawanzisa chifundo chache kuna ifepano na nzeru zense na kubvesesa.⁹Mulungu adatizindikirisa ifepano chinsinsi cha chifuniro chache, malingana na ndibzo bzakumukomera iye, na bzire pomwe adabziwonesera muna mkhrisitu, ¹⁰na pamakonzedwe ya makhalidwe ya kukwana kwa nthawe , pakubweresa bzinthu bzense pabodzi, bzinthu bzense bzakudzaulu na pansi pano, pakunyang'aniriwa na m'bodzi, mwa Mkhrisitu.¹²Mwa Mkhrisitu tidapasiwa chakusiiriwa, popeza tidakonzekeratu ninga mwa chikonzero cha iye wakuphata basa ninga mwa chakulinga cha chifuniro chache. ¹¹Mulungu adatiikha ife ninga wakumunamata wache pala ife, omwe ndife wakutoma kukhulupirira mwa Mkhirisitu, tikakhale wakukhulupirira ulemerero bwache.¹³Mwa mkhrisitu, imwepo pomwe, mudabva mafala yachadidi, mafala ya chipulumuso chanu, mudakhulupilira mwa iye apo mudaikhiwa chilatizo na Mzimu Wakuchena wakulonjeziwa, mzimu wakuchenayo ¹⁴ndiye chikole cha cholowa chathu mpakana chipulumuso cha bzinthu bzathu, kuna wakutenda ulemerero bwache.¹⁵Nathangwe limweli, kuyambila nthawe imweyo ndidabva chikhulupiriro chanu mwa Mbuya Yesu mkhirisitu na chikondi chanu kuna wanthu wensene wakuchena mtima wa Mulungu, ¹⁶Ndiribe kulekeza kutenda Mulungu thangwera imwe ningambakugumani mu mapemphero yangu.¹⁷Ndikupemphera kuti Mulungu wa Mbuya wathu Yesu Mkhrisitu, Baba wa ulemerero, ankupani mzimu wanzeru na chibvumbuluso kuti mukamudziwe iye. ¹⁸Ndikupemphera kuti maso ya mtima wanu yakabvunikiriwe, kuti muikadziwe chidikiriro ndicho akuchemererani imwe na vida ya ulemerero bwa chakusiiriwa mwa wanthu wakuchena mtima wensene nwa Mulungu.¹⁹Mumapemphero yangu ndikukumbira kuti mudziwe mphamvu yakusaya kundendemezeka ya ukulu bwache kuna ife wakukhulupirira, malingana na kuphata basa kwa mphamvu yache yakulimba. ²⁰Iyi ni mphamvu ibodzibodziyo ndiyo adaphatisa basa mwa Mkhirisitu pomwe adamulamusa kuna anyamuya achimukhazika kuboko lache lamadidi kudzaulu. ²¹Iye adakhazika Mkhirisitu padzaulu pa ulamuliro na mphamvu na ufumu, na dzina lirirense lakuchemeriwa. Mkhirisitu amdzatonga, sikuti mu mbwado uno okha, soma na munthawe pomwe ziri mkubwera.²³Mulungu adapereka bzinthju bzensene pansi pa nzayo za Mkhirisitu achimuikha pa mpingo ninga mkulu wa bzinthu bzensene. ²²Mpingo ni thupi lache, madzalidwe ya iye omwe ambadzala bzense mu bzense.

Chapter 2

¹Apo ninga kuna imwepo, mukhali wakufa mu bzakuphonyeka bzanu na bzakuphonya, ²momwe mudafamba kale, ninga mwa mafambidwe ya dziko lapansi lino. Mukhakhala malingana na mtongi wa mphamvu za mdzaulu, mzimu ndiwo ukuphata basa mwa wana wakusaya kubvera. ³Pomwe tikhakhala mwa wanthu awa, kukwanirisa bzakukhumba bza thupi lathu, na kuchita bzifuniro bza kuthupi na maganizo. Tikhali ninga mwachibadwire wana wa ukali, ninga mwa wanthu wakutsalawo.⁴Soma Mulungu ngwakudzala na chifundo thangwera chikondi chache chakudzala chomwe ambatikonda nacho. ⁵Pomwe tikhali wakufa mu bzakuphonya, adatipa moyo pabodzi mwa Mkhirisitu--- na chifundo mwapulumusiwa. ⁶Mulungu adatilamusa pabodzi na Mkirisitu, apo Mulungu adatikhazika pabodzi mdzaulu mwa Mkhirisitu Yesu, ⁷kuti mu nthawe ya mtsogolo akationesere ife vida yakudsaya kundendemezeka ya chifundo chache chakuonesiwa mchikondi kuna ife mwa Mkhirisitu Yesu.⁸Nakuti na chisom,o mwapulumusiwa mu chikhulupiriro, apo ichi chiribe kuchokera kuna imwe, ni mpfupo ya Mulungu, ⁹sikuti bzakuchokera kumabasa, kuti munthu aliyense nampodi abzithembeze. ¹⁰Nakuti ife ndife wakuphata basa wa Mulungu, wakulengiwa mwa Mkhirisitu Yesu kuchita bzichito bzabwino bzomwe Mulungu adabzilengeratu pala ife, kuti tikafambe mwemo.¹¹Mthangwerache kumbukurani kuti mukhali Wachikunja kuthupi. Mukuchemeriwa ''wakusaya kugwatiwa'' na iwo wakuchemeriwa wa ''kugwatiwa'' mthupi omwe udachitika na manja. ¹²Nakuti panthawe yoyo mukhadalekanisiwa na Mkhirisitu, alendo na mbumba ya Isaraeri, alendo ku mapangano ya malonjezano, yakusaya chidikiriro na yakusaya Mulungu mdziko lapansi.¹³Soma tsapano mwa Mkhirisiyu Yesu imwe omwe mukhali kutali na Mulungu mwabweresewa pafupi thangwera mulopa wa Mkhirisitu. ¹⁴Nakuti iye ndiye mtendere wathu, thangwe adatichitisa tensene awiri kukhala m'bodzi. Nathupi lache adagumula litsito la kugwatisa pakati. ¹⁵Iye adachosa lamulo na bzitongi bzache na malangizo kuti alenge mwa iye yekha munthu m'bodzi mupsa mwa awiri, mwaicho mkubweresa mtendere. ¹⁶Mkhirisitu adaphatanidza wanthu awiriwo kuna Mulungu mthupi libodzi kudzera pa mtanda, kupha kuwengana.¹⁸Yesu adabwera achidzalengeza mafala yabwino ya mtendere kuna imwe omwe mukhali kutali na mtendere kuna wale akhali pafupi. ¹⁷Nakuti kudzera mwa Yesu tensene tina mwayi wa Mzimu ubodzi kuna Baba.¹⁹Apo tsono, tsapano imwe Wachikunja zjai ndimwe lini pomwe wakunja, ayai alendo. Soma kuti ndimwe mbumba pabodzi na wanthu wakuchena mtima wa Mulungu na wana wa banja la Mulungu. ²⁰Mwamangiwa pa maziko ya atumwi na aneneri, na Mkhirisitu Yesu mwenekachiro mwala wakufunika maninge. ²¹Mwa iye chakumangiwa chensene chinilumikidzika pabodzi na kukuila ninga kachisi wakuchena mwa Mbuya. ²²Ni mwa iye kuti imwe pomwe mukumangika pabodzi ninga chakukhala Mulungu mwa Mzimu.

Chapter 3

¹Na thangwe iri, ine, Paulo, mkaidi wa Mkhirisitu Yesu pala imwe Wachikunja--- ²ndikukhulupirira kuti mudabva bza basa la chisomo cha Mulungu lomwe adandipa ine pala imwe..³Chinsinsi chidadziwika kuna ine kudzera mu kuzimbulika, ninga ndimo ndidanembera mwa chigwatira. ⁴Mungalewenga bzobzi, mumdzakwanisa kubvesesa chidziwiso changu mu chinsinsi cha Mkhirisitu. ⁵Mmibwado ina chinsinsi chimwechi chidadziwika kuna wana wa wanthju. Soma tsapano chazimbuliwa na Mzimu kuna atumwi wache wakuchena mtima na aneneri.⁶Chadidi chakubisika ichi mchakuti Wachikunja ni bziwalo bzinzathu, na wakutambira nafe pabodzi pa lonjezano la mwa Mkhirisitu Yesu kudzera mmafala ya Mulungu. ⁷Nakuti ndidakhala kapolo wa mafala ya Mulunguya thangwera mphatso ya chifundo cha Mulungu yakuperekiwa kuna ine kudzera mkuphata basa kwa mphamvu yache.⁸Kuna ine---napo ndine wakuchepesesa mwa wakuchena mtima wensene wa Mulungu---chifundo ichi chidaperekiwa, kulalikira kuna Wachikunja bza vida yakusaya kulondolozeka ya Mkhirisitu ⁹na kubweresa padecha nzeru ya aliyense kuti----adziwe chinsinsi chakubisika cha kale na kale cha Mulungu, omwe adalenga bzinthu bzense.¹⁰Nzeru iyi idadziwika kudzera kumpingo natenepo akulu na mautongi mdzaulu adzadziwe nzeru ya moda na moda ya bzakuchita bza Mulungu. ¹¹Ibzi bzidachitika malingana na nzeru zachikhalire ndizo adachita mwa Mkhirisiotu Yesu Mbuya wathu.¹²Nakuti mwa Mkhirisitu ndimo tina kulimbika na mwayi na chikhulupiriro pakukhala na chikhulupiriro mwa iye. ¹³Mthangwerache ndikukukumbirani kuti nampodi kugwesewa utofu na matsautso yangu pala imwe, yomwe ni ulemerero bwanu.¹⁴Nathangwe lori ndikufunya mabondo yangu kuna Baba, ¹⁵omwe kuchokera kuna iye banja lirilense kudzaulu na padziko lapansi ambaliguma dzina. ¹⁶Ndikupemphera kuti iye akupeni imwe, malingana na vida ya ulemerero bwache, na kulimbikisiwa na mphamvu kudzera mwa Mzimu, omwe uli mkati mwanu.¹⁷Ndikupemphera kuti Mkhirisitu akhale mmitima yanu kudzera mchikhulupiriro nakuti muzikike mizi na kugumanika mchikondi chache, ¹⁸pala kuti mukwanise kubvesesa, pabodzi kusangana na wanthu wensene wakuchena mtima wa Mulungu, bzomwe bziri mulifupi, mulitali, kutalika mdzaulu, na kuzika , ¹⁹na kuzindikira chikondi cha Mkhirisitu, chakuposa mazindikiridwe, kuti mudzaziwe na chidzalo chense cha Mulungu.²⁰Tsapano kuna iye wakukwanisa kuchita kuposa bzense tikukumbirabzi ayai kukumbukabzi, malingana na mphamvu yache ndiyo inkuphata basa mwa ife, ²¹kuna iye ,kukhale ulemerero mu mpingo na mwa Mkhirisitu Yesu kuna mibwado yensene kunthawe zanthawe. Amen.

Chapter 4

¹Ine, mthangerache, ninga mkaidi mwa Mbuya, ²ndikukudandaulirani mufambe mwakuthemera mchichemero ndicho mudachemeriwa nacho. Ndikukudandaulirani mukhale wa kubzichepesa kukulu na kuderekha nakupirira, kuphatizana wina na mwayache mchikondi. ³Chitani bzakuti mukoye ubodzi bwa Mzimu mchimangiriro cha mtendere.⁴Pana thupi libodzi na Mzimu ubodzi ninga ndimombo adakuchemerani mchidikiriro chibodzi cha machemeredwe yanu. ⁵Apo pana pomwe Mbuya m'bodzi, chikhulupiriro chibodzi, ubatizo bubodzi, ⁶na Mulungu m'bodzi na Baba wa wense, omwe ali padzaulu pa wensene na mwa wense na mkati mwa wense.⁷Kupfunzisa m'bodzi wa ife chifundo chaperekiwa malingana na mphimo ya mpfupo ya Mkhirisitu. ⁸Ni mafala ya Mulungu yambati: ''Pomwe iye adakwira kudzaulu, adatsogolera wakaidi ku ukaidi, apo achipa mpfupo kuna wanthu.''⁹Tanthauzo lakuti, ''iye adakwira,'' kupambula kuti adabuluka kumphimpha zakunyansi kwa dziko lapansi? ¹⁰Iye omwe adabulula ndendende ni munthu m'bodzibodziyo omwe adakwira kutali kupitirira mdzaululu mwense, kuti akadzaze bzinthu bzense.¹¹Mkhirisitu adapa winango kukhala atumwi, wina ninga aneneri, wina ninga alaliki, apo wina ninga azibusa na apfunzisi ¹²kuti akonzere wakuchena mtima ku basa la utumiki, kumangirira thupi la mkhirisitu, ¹³kufikira ife tense titafika ku ubodzi mchikhulupiriro na kudziwa kwa Mwana wa Mulungu, pala kuti tikhume na kufika ku mphimo ya chidzalo cha Mkhirisitu.¹⁴Mkhirisitu wachita bzakuti nampodi tikhale wana watcheche wakumbagwedezekera mmbuyo na kutsogolo na magwede ya madzi, wakumbatengeka na chonzi chirichense cha bzipfunziso na kutewerera kwa wanthu mu bzakuipa bzawo. ¹⁵Mmalo mwache, kusewera chadidi mchikondi, timfunika tikule munjira iriyense mwa iye omwe ni msolo, omwe ni Mkhirisitu. ¹⁶Mkhirisitu ambalumikidza thupi lense, apo limbaphatanidzika na kuphatika pabodzi pa kuthandizana mfundo zense, apo pomwe mbali zensene ziniphata basa pabodzi, kuchitisa thupi kukula pala kuti limangike mchikondi.¹⁷Mnthangwerache, nimbasewera na kungingimira pa ichi mwa Mbuya, kuti nampodi mumbafambe ninga ndimo Wachikunja ambafambira, mu uchitsiru bwa mitima yawo. ¹⁸Wakupsipiziwa mmaganizo yawo, wakuyesewa alendo pa moyo wa Mulungu thangwera chipulukiro chiri mwa iwo, thangwera kulimbisa kwa mitima yawo. ¹⁹Asanduka wakusaya manyazi apo akukhumba iwo okha bzakunyansa, na kuchita bzakuwapsipiza bzensene na mingululi.²⁰Soma umu ndimo lini momwe mudapfunzirira bza Mkhirisitu. ²¹Ndikukhulupirira kuti mwabva bza iye, apo kuti mudapfunzisiwa mwa iye, mongadi kuti chadidi chiri mwa Yesu. ²²Mudapfunzisiwa kukhundula bza makhaliro yanu ya moyo wakale, kukhundula munthu wakale. Nimunthu wakale omwe ni wakubvunda na wakutewera bzikhumbo bzachinyengo.²³Mudapfunzisiwa kukhala watsapano mu mzimu wa mitima yanu, ²⁴na kubvala munthu mupsa wakulengiwa mchifaniziro cha Mulungu---mchilungamo na machenedwe.²⁵Mwa ichi, tayani bzakunama, aliyense na mwayache asewere bza chadidi kuna mwayache, thangwe ndife abodzi wina na mwayache. ²⁶Psomani soma nambodi kuphonya. Nampodi kubvuma dzuwa limire mukali chipsomere. ²⁷Nampodi kupasa mwayi kuna mdyerekezi.²⁸Omwe akhaba nampodi abe pomwe. Soma, aphate basa, kuphata basa labwino na manja yache, pala kuti akwanise kupasambo wakusaya. ²⁹Nampodi kubvuma kaseweredwe kakubvunda kubula mkamwa mwanu. Phatisani basa mafala yokhayo yabwino pala yapase mwayi kuna iwo wakuyafuna, kuti mafala yanu yapereke mwayi kuna wakuyabva. ³⁰Apo nampodi kubvesa nsisi Mzimu Wakuchena wa Mulungu, ndiwo wakupani chizindikiro pa nsiku ya kudzalombolewa.³¹Tayani uko bzakuwawa bzense, kubvunduka mtima, kukalipa, kupoka, na makiriyado, pabodzi na chakuipa chirichense. ³²Khalani wachikondi kuna wina na mwayache, wamtima wachifundo, wakumbalekererana chakuipa, ninga ndimo Mulungu mwa Yesu adakulekererani imwe.

Chapter 5

¹Mntangwerache khalani wakuterezera Mulungu, na wana wakukondeka. ²Apo fambani mchikondi, ninga ndimo Mkhirisitu adakondera ife achibzipereka yekha thangwera ife, chakupereka chapfungo lakununchira bwino na nsembe kuna Mulungu.³Soma chigololo ayai chirichense chakunyansa ayai cha mingululi nampodi neye kuchiguma kokha pakati panu, nakuti ibzi mbzakulambiziwa kuna wanthu wakuchena mtima wa Mulungu. ⁴Nampodi pakhale chakunyansa, neye kulewalewa bzakupusa neye nthabwala zatsinjiriro---bzenze bzomwe m'bzakusaya kuthemera. Soma pakhale kupereka kutenda.⁵Thangwe mukudziwa kale kuti chigololo, wachipsipizo ayai wakalisirira, ayai wamingululi----ndiye kuti pomwe , omwe aninamata mafano--- alibe mpfupo mu ufumu bwa Mkhirisitu na kuna Mulungu. ⁶Nampodi wina akunyengezeni na mafala yapezipezi, nakuti thangwera bzobzi ukali bwa Mulungu bukubwera kuna wana wakusaya kubvera. ⁷Mnthangwerache, nampodi kusanganizikana nawo.⁸Nakuti kale kale mukhali mdima, soma tsapano ndimwe kubvunika mwa Mbuya. Fambani ninga wana wakubvunika ⁹( nakuti chipatso cha kubvunika timchigumana mu bzabwino bzense, mchilungamo na mchadidi), ¹⁰apo yezerani na kutsimikiza chakudekera kuna Mbuya. ¹¹Nampodi kusangana nayo mabasa yamdima yakusaya kubala bzipatso, soma muyagaze. ¹²Nakuti m'bzakuchitisa manyazi kubziguma ndibzo ambachita mtseri.¹³Soma pomwe bzense bzinionekera na kubvunika, bzimbakhala padecha. ¹⁴Nakuti chirichense chomwe chimbakhala chakuonekera mnthangwera kutoya. Mthangwerache ambati, Muka, wakugonawe, apo muka kuna anyamuya, apo mkhirisitu amdzatoya pa iwe.''¹⁵Nyang'anani bwino ndimo mumbafambira---sikuti ninga wakusaya nzeru soma ninga wanzeru. ¹⁶Pulumusani nthawe thange nsiku zaipa. ¹⁷Mthangwerache, nampodi kukhala wakupusa, soma bvesesani chifuniro cha Mbuya mchiyani.¹⁸Apo nampodi kuledzera naye vinyu, nakuti ambachitisa chikhalidwe chakutayika. mmalo mwache, mudzale nawo Mzimu Wakuchena, ¹⁹nakubzisewerera mwekha mu masalimo na mkutenda na mubzimbo bzauzimu, kuyimbira na kuyimba mmalimba ya Mbuya na mtima wanu wense, ²⁰nthawe zense kumbapereka kutenda mu bzense, mudzina la Mbuya wathu Yesu Mkhirisitu kuna Mulungu Baba, ²¹nakubverana winango na mwayache mukugopa Mkhirisitu.²²Akazi, bverani abayanu, ndendende na kuna Mbuya. ²³Thangwe mamuna ni msolo wa mkazi ninga pomwe Mkhirisitu aliri mkulu wa mpingo, iye ni Mpulumusi wathupi. ²⁴Soma ninga ndimo mpingo umbabverera Mkhirisitu, mtenepo pomwe akazi ambabvere abayawo mu bzinthu bzense.²⁵Amuna, kondani akazanu, ninga ndimo Mkhirisitu adakondera mpingo achibzipereka yekha kuna iye ²⁶kuti akamupambule iye, atamuchenesa iye nakumusambisa na madzi na mafala, ²⁷kuti akabzionesere yekha kumpingo ninga wakuchena, wakusaya mbalawande ayai tsinya ayai chirichense chakulingana, soma chakuchena na chakusaya chirema.²⁸Ndendendembo amuna akuthemera kukonda akazawo ninga ndimo iwo ambakondera matupi yawo. Iye wakukonda mkazache wabzikonda yekha. ²⁹Nakuti palibe adawenga kale thupi lache, soma ambalilera achirikoya mwakulitchenkha, ninga ndimo Mkhirisitu adalerera na kukoya mpingo mwakuutchenkha. ³⁰Thangwe ndife bziwalo bza thupi lache.³¹''Na thangwe limweri mwamuna amdzasiya babache na mamache mkudzaphathika kwa mkazache, apo awiriwo amdzakhala thupi libodzi.'' ³²Chadidi chakubisika ichi mchikulu---soma ndikusewera bza Mkhirisitu na bza mpingo. ³³Soma pomwe, aliyense waimwe akonde mkazache ninga iye mwenekachiro, apo mkazi agope bayache.

Chapter 6

¹Wana, bverani abereki wanu mwa Mbuya, thangwe ichi mchabwino. ²''Lemekezani babanu na mai wanu''( chomwe mnchitongi chakutoma chakukhala nalo lonjezano), ³kuti bzikhale bwino kuna imwe nakuti mukhale na moyo utali padziko lapansi.''⁴Azibaba, nampodi kunyosa wananu kuti akalipe. Mmalo mwache, akuzeni mchikhalidwe chabwino na malangizo ya Mbuya.⁵Akapolo imwe, khalani wakubvera ambuyanu ninga mwa thupi na kuwagopa na kunthunthumira, na mtima wanu wakusaya kukumbuka chinthu china. Abvereni iwo ninga ndimo mungachitire na Mkhirisitu. ⁶Abvereni sikuti angakhala ambuyanuwo ali kuona kokha neye, pala kutondo kufuna kuti adakedwe. Soma, khalani wakubvera ninga akapolo wa Mkhirisitu, omwe ambachita chifuniro cha Mulungu kuchoka pansi pa mtima wao. ⁷Tumikirani na mtima wanu wensene, ningati kuti mukutumikira Mbuya sikuti wanthu, ⁸thangwe tikudziwa kuti chabwinio chirichense ndicho ambachita munthu, amdzatambira nacho mpfupo kuchoka kuna Mbuya, penu ni kapolo ayai mfulu.⁹Azimbuya, chitirani akapolo wanu bzibodzibodzi. Nampodi kuwagopsa. Mukudziwa kuti iye omwe ni Mbuya wao na wanu ali kudzaulu, apo mulibe kupondera mwa iye.¹⁰Pakumaliza, limbikani mwa Mbuya na kulimba kwa mphamvu yache. ¹¹Bvalani bzida bzensene bza Mulungu. Pala kuti mukwanise kulimbana na machenjerero ya mdyerekezi.¹²Nakuti kulimbana kwathu tikulimbana lini na thupi na mulopa, soma maukulu, kulimbana na mphamvu za utongi, kulimbana na mphamvu za mdima uno, kulimbana na mphamvu za uzimu bwakuipabo kudzaulu. ¹³Mthangwerache bvalani bzida bzense bza Mulungu, pala kuti mudzakwanise kujirika pa nsiku yakuipayo, apo mungamala kuchita bzense, mumdzaima njii.¹⁴Imani njii tsono, mutabzimangira mu mchuno mwanu na chadidi mutabvala pomwe cha pakadedema cha chilungamo, ¹⁵apo, mutabvazika nzayo zanu na makonzekeredwe ya mafala bwabwino ya mtendere. ¹⁶Mu bzakuchita bzense,mutabzitengera pomwe khanda la chikhulupiriro, lomwe mumdzakwanisa nalo kuthimisa madipa yensene yakugaka moto ya nyakuipayo.¹⁷Apo tengani chipeu cha chipulumuso na dipa la Mzimu, lomwe ni mafala ya Mulungu. ¹⁸Na pemphero lirilense na pembedzero, pempherani nthawe zense mu Mzimu. Kumapeto kuno, khalani wakudikhira nthawe zense na kupirira kwense ninga mumbapempherera kuna wanthu wense wakuchena mtima wa Mulungu.¹⁹Apo ndipemphereni ine, kuti andipe mafala pomwe nimfungula pakamwa pangu. Pempherani kuti ndizindikirise mwakulimbika chadidi chakubisika cha mafala yabwino. ²⁰Nithangwera mafala yabwino kuti ndine mtumiki wa munjema, pala kuti ndikasewere mwakulimbika, ninga ndimo nimthemera kusewera.²¹Tukiko, m'bale wakukondewa na mtumiki wakukhulupirika mwa Mbuya, amdzakudziwisani chirichense, pala kuti mudziwe ndimo ndiriri. ²²Ndamutuma kuna imwe pa chakulinga chibodzi bodzichi, pala kuti mudziwe ndimo tiriri, kuti akalimbikise mitima yanu.²³Mtendere ukhale kuna abale, na chikondi na chikhulupiriro chakuchokera kuna Mulungu Baba na Mbuya Yesu Mkhirisitu. ²⁴Chisomo chikhale na wensene wakukonda Mbuya wathu Yesu Mkhirisitu na chikondi chakusaya kudzongeka.

Philippians

Chapter 1

¹Paulo na Timoteo, akapolo wa Yesu mkhirisitu, kuna wanthu wa Mulungu wensene wakuchena mtima mwa Yesu mkhirisitu wakukhala ku Filippi, pabodzi na wakunyang'anira na atumiki. ²Chidalitso mbachikhale kuna imwe na mtendere wakuchokera kwa Mulungu na Baba wathu na Mbuya Yesu mkhirisitu.³Ndikutenda Mulungu wangu nthawe zensene pakukumbukira imwe, ⁴nthawe zensene, mu pemphero langu kuna mwensemwe, nimchita pemphero langu na nsangala ⁵thangwera chibverano chanu cha kuthandizira uthenga bwabwino kuchoka pa nsiku ya kutoma ate lero lino. ⁶Ndine wakukhutira na chinthu chochi, kuona kuti iye omwe adayamba mabasa yabwino amdzayamaliza kufikira nsiku ya Yesu mkhirisitu.⁷M'bzakuthemeradi ine kubva moda umweyu kuna imwe thangwe ndinamwe mumtima mwangumu. Nakuti imwe mwakhala anzangu mu chifundo na mkaoko kubodzi na pomwe ndikhabwikhotcherera pale na kuzindikira bza mafala ya bwinoya. ⁸Nakuti Mulungu ndiye mboni yangu, kuti ndikulakalaka imwe mwensene mu nsisi zache za Yesu Mkhirisitu.⁹Tsapano ili ni pemphero langu: kuti chikondi chanu chifambe chichiwanda mu kudziwa kwanu na kubvesesa kwense ¹⁰pakuti mukadziwe bzachaibzo, kuti mukakhale wa mtima wa chadidi wakusaya kuphonya kufikira pa nsiku yakubwera Mkhirisitu, ¹¹kudzaziwa na chipatso ca kulungama ndicho chinibwera kudzera mwa Yesu Mkhirisitu na kuchitira ulemerero na kutenda kwa Mulungu.¹²Tsapano ndikufuna mudziwe, abale, kuti ndibzo bzandichitikira inebzi bzatumikira zedi kuti mafala ya Mulungu yaende patsogolo. ¹³Mwakuti, bzakumangira bzangu bzidaonekera mu mbuto ya alindiri na kuna wensene. ¹⁴Abale azinji tsapano ana chikhulupiriro mwa Mbuya thangwera bzakumangira bzangubzi, apo tsapano ana kulimbika mtima pa kulewalewa mafala mwakusaya kugopa.¹⁵Winango chadidi ambalalikira nkumbaguma bza Yesu mwa makiriyado na ndeu, na winango pomwe wakumufuniradi bzabwino. ¹⁶Winango ambachitadi thangwera chikondi na kudziwa kuti ndidaikhiwa pano pala kukhotcherera mafala ya Mulungu. ¹⁷Soma wina ambalalikira bzakuguma Mkhirisitu mwa thangwe la kubzikonda, sikuti bza chadidi neye, akukumbuka kuti ningagumane chitsautso pomwe ndiri wakumangiwapo.¹⁸Mchani tsono? Chokha chakuti munjira iriyense----penu m'bzakunama ayai bza chadidi---Mkhirisitu anilalikiwa, apo tenepoyo ni m'dekedwa. Inde, apodi nimdzasekera, ¹⁹nakuti nimdziwa kuti mapeto yache ngakuti bzimdzandichitira ine chipulumuso kudzera mwa mapemphero yanu na chithandizo cha Mzimu wa Yesu Mkhirisitu.²⁰Mwa kulakalaka na chidikiriro changu na chikhulupiro kuti nimdzachitisiwa lini manyazi, soma mwa kulimbika mtima kwense, tsapano lino na kunthawe zense, Mkhirisitu amdzakwiziwa mthupi langu, pinango mwa moyo ayai mu impfa. ²¹Pakuti kuna ine kukhala na moyo ndiye Mkhirisitu na kusaika ndiye kuphindula.²²Soma penu nimkhala na moyo ku thupi, ndiye kuti ni chipatso cha basa pala ine. Kuti ndisankhule chiponi? Ndikudziwa lini. ²³Pakuti nimpaniwa nabzo bziwiribzi. Chakukhumba changu mchakunyamuka kukakhala na Mkhirisitu, chomwe mchabwino maninge, ²⁴soma kukhazikika mu thupi mkwakufunika kwene kwene pala imwe.²⁵Pakukhulupirira ichi, nimdziwa kuti nimdzapitirira kukhala na imwe mwense, na kuthimizira kukomedwa na mchikhulupiriro ²⁶pala kuti kubzithemba kwanu kuwande mwa Yesu Mkhirisitu pomwe nimdzabwera pomwe. ²⁷Chakufunika mchakuti mukhale na makhaliro yakuthemera bwino mu mafala ya Mkhirisitu, pala kuti neye ndibwere kudzakuonani ayai neye, ndiri pano basi pala imwe, kuti mwaima nji mu mzimu wachiphatano, na nzeru pomwe zibodzi kulimbana pabodzi pala chikhulupiro cha mafala ya Mulungu.²⁸Nampodi kugopa anyakukuwengani mu njira iriyense. Icho ni chizindikiro cha chionongeko kuna iwo, soma kuna imwe mchipulumuso---apo ichi mchakuchoka kuna Mulungu. ²⁹Thangwe chaperekiwa fovolo kuna imwe pala Yesu sikuti pala kukhulupirira iye kokha nada, soma pala kubva bzakuwawa pomwe thangwera iye, ³⁰nakukhala imwe pa chikangano chibodzibodzichi ndico mudaona mwa ine, apo tsapano mumchibva mwa ine.

Chapter 2

¹Penu pana chilimbikiso mwa Mkhirisitu, penu pana chinyamalizo cha mchikondi, penu pana chibverano na mzimu, penu pana nsisi, ²apo kwanirisani chisekerero changu chidzale pakukhala cha moda wa kufanana, chakukhala na chikondi chakufanana, chachiphatano mu mzimu, na kukhala na chakulinga chibodzi pomwe.³Nampodi kuchita cha bzakukhumba bzanu ayai bzakutsangalaza moyo wanu. Mmalo mwache mwakubzichepesa mtima ganiziranimbo anzanu mwakuwatenga kuti mbakufunikira ate zjai kuposa imwepo wenekachiro. ⁴Chitani bzakuti aliyense wa imwe nampodi ambabzilewengere bzakufuna bzache yekha neye, soma na bzakufunambo bza anzache.⁵Khalani na mtima mwa imwe ninga omwe ukhali mwa Mkhirisitu Yesu, ⁶omwe, mwakukhala nayo maonekedwe ya Umulungu, alibe kubzitenga kuti ngwa kundendemereratu na Mulunguyo. ⁷Soma, adabzikhuthula yekha kubzindendemeza na kapolo, apo adabadwa mwakundendemera na munthu. Na kuoneka mwakukhala ninga munthu, ⁸adabzichepesa achikhala wakubvera na kukhosoma mpakana kufa kwache, ate impfa ya pamtanda!⁹Mthangwe lache Mulungu adamukwiza maninge achimupa dzina ndiro limposa madzina yansene, ¹⁰pala kuti mu dzina la Yesu bondo lirilense lidzamugodamire, kudzaulu na pansi pano na kunsi kwa dziko, ¹¹pomwe kuti lirime lirilense litawirizedi kuti Yesu Mkhirisitu ni Mbuya, pa ulemerero bwa Mulungu Baba.¹²Apo, tsono, wakukondeka wangu, ninga mwakubvera kwanu kwa nsiku zense, sikuti pokhapokha ningakhala popo neye soma na nthawe ndiyo ine palibe kubodzi, phatani basa na chipulumuso chanu na mantha na kunjenjemera. ¹³Nakuti ni Mulungu ndiye akuphata basa mwa imwe mu bzakufuna na mmabasa kubodzi ya kudeka mtima kwace.¹⁴Chitani bzobzi mwakusaya kudandaula ayai kuchita makani ¹⁵kuti mudzakhale wakusaya kuphonya na wangwiro, wana wa Mulungu wakusaya kupunduka pampikiti pa wanthu wa mbwado wakugongonyeka na kuphongonyoka, momwe mukutoya ninga maluju mdziko. ¹⁶Phatisani mafala ya moyo pala kuti pa nsiku ya Mkhirisitu nimdzakunyadirirani kuti ndiribe kubonera kuthamanga pa pezi ayai kuphata basa pa pezi.¹⁷Soma neye apo kuti ndikukhuthuliwa kuna imwe ninga nsembe na chikhulupiriro cha mabasa yanu, ndiri wakudekedwa na kusekera na imwe mwense. ¹⁸Munjira yoi terezeranimbo kukhala wakudekedwa na kusekera na ine.¹⁹Soma ndikukhulupirira mwa Mbuya Yesu pa kutumiza Timoteo kuna imwe tsampanopali, pala kuti ndikalimbikisike mtima pakudziwa bzinthu bza imwe. ²⁰Nakuti ndiribe winango ninga iye, wakuikhira mtima bzachadidi kuna imwe. ²¹Nakuti wensene ambapsaga bzakukomera iwo okha basi, sikuti bza Yesu Mkhirisiti neye.²²Soma mumzindikira matsimimikizidwe yache, ninga mwana wachimuna na babache, na tenepo adatumikira na ine mu uthenga bwabwino. ²³Tsono ndikukhulupirira bza kumutuma pa nthawe ndiyo nitondo kuona momwe bzinthu bzafambira kuna ine. ²⁴Soma ndina chikhulupiro mwa Mbuya kuti nimdzabwera pomwe tsampanopali.²⁵Soma ndikukumbuka kuti m'bzabwino kutuma Epafrodito kubwerera kuna imwe. Ni m'bale wangu na nyabasa mwayangu na msirikali mwayangu, na mtumi wanu na kapolo wa bzakufuna bzangu. ²⁶Nakuti adabonera mumtima, achikhumba kukhala namwe mwense, thangwe mudabva kuti akhadwala. ²⁷Nakuti akhadadwala chadidi mwa penu penu kutsala pang'ono kusaika. Soma Mulungu adamuchitira chifundo, sikutinso kuchitira iye yekha neye , soma na ine kubodzi, pala kuti nampodi ndikhale na nsisi za kuthimizira pa nsisi.²⁸Na tenepo ndidamtuma iye mwa kufunisisa kamfulumize, pala kuti mungamuona pomwe musekere, kuti ndikhale na nsisi zakuchepa. ²⁹Mthangwe lache, mutambireni mwa Ambuye na chisekerero chense. Chitirani ulemu wanthu ninga iye. ³⁰Nakuti thangwera mabasa ya Mkhirisitu adafikira pafupi impfa. Adaikha moyo wache pamphole mphole kubweresa pa mpikisano bzomwe bzikhasaika utumiki bwanu kuna ine.

Chapter 3

¹Chakumalizira, abale, sekerani mwa Mbuya. Pala ine kunemba bzokha bzokhabzi kuna imwe ni bvuto lini

kuna ine nada, apo bzimbakukoyesani pakutchenkheka.

²Chanjerani na mbwaya. Chenjerani pomwe na anyabasa wakuchita bzakuipa. Chenjerani na wa bzakugwata gwata. ³Thangwe ife ndiye wenekachiro mgwatidweyo-----wenekachiro wa kupembedza Mzimu wa Mulungu, apo nyadirani mwa Yesu Mkhirisitu, na kuleka kukhala na chikhulupiriro ku thupi.⁵Neyembo inepano, ndiri nako kukhulupirira muthupi. Penu wina akukumbuka kuti ana chikhulupiriro mu thupi, ine ndiye nyanye kukhala naco ⁴.Ndidatambira mgwatidwe pansiku ya chisere, wa mbwado wa a Isarayeri, wa pfuko la Abenjamini, mu Heberi wa mwa Ahaberi; ninga mwa chitongi cace, Mfarisi.⁶Ninga mwa kamfulumize, ndidalonda londa kuzunza wakupemphera, ninga mwa chilungamo mwa chitongi, nakukhala wakusaya kuphonya. ⁷Soma bzinthu ndibzo bzidaoneka bzaphindu kuna ine, ndabzitenga kuti ni chitayiko thangwera Mkhirisitu.⁸Somatu, tsapano bza chaibzo ibzo pomwe ni mbzitenga bzikhale chitayiko thangwera mapambanidwe ya chizindikiriso ca Mkhirisitu Yesu Mbuyangu. Thangwera iye ndipopa ndidataya bzinthu bzense---kubziyesa lisho zjai----pala kuti ndiganyali makhalidwe ya Mkhirisitu ⁹na kuoneka mwa iye, sikuti kukhala na chilungamo mwa ine ndekha kuchoka mchitongi neye, soma chikhulupiriro chire chakuchokera mwa Mkhirisitu---chilungamo cha kwa Mulungu chomwe mcha mchikhulupirodi. ¹⁰Na tenepo tsapano ndikufuna kumudziwa iye na mphamvu ya kumuka kwace na chibverano cha bzakuwawa bzace, pa kufaniziwa na impfa yace, ¹¹pala kuti pinangopense bzichikwanisika ndikafikire kumuka kuna wakusaika.¹²Sikuti ndagumana kale bzinthu bzobzi, ayai kuti ndiri bwino kale, soma nilimbika kumuphatisisa ninga mule ndimo ndidaphatisisira Yesu Mkhirisitu. ¹³Abale, ndikubzilewa lini kuti ndaphatisa kale. Soma chibodzi nimchita ine: Kuyebwa bza mmambuyo na kufunisisa bzire bza mtsogolo, ¹⁴ndikung'ananisisa chakulinga na kuona bza mpfupo ya kuchemeriwa kwace kwa Mulungu mwa Yesu Mkhirisitu.¹⁵Ife tense ndiye takhwima mu chikhirisitu, mbatiye tiganize terepayu; apo penu mukukumbuka mwakusiyana pa bzobzi, Mulungu amdzazimbula chimwechi kuna imwe. ¹⁶Na tenepo, mbatiye tikhale wakulinganira ninga ndimo timbakhalira kale.¹⁷Khalani wakuterezera ine, abale. Nyang'anisisani bwino omwe ankufamba na chitewezo ndico munacho mwa ife. ¹⁸Azinji ankufambawa---ni azinji wale ndiwo ndikhambakuuzani, apo tsapano ndikukuuzani na msozi mmaso mwangu---ninga adani wa mtanda wa Mkhirisitu. ¹⁹Mamaliziro yao mchidzongeko. Nakuti mulungu wao ni mimba zao, apo pomwe ulemerero bwao ni manyazi yokha yokha. Pamkhala iwo ambakumbuka bza dziko lapansi bzokha basi.²⁰Soma unzika bza ufulu bzathu buli kudzaulu, kuchokera komwe tikudikhira Mpulumusi, Mbuya Yesu Mkhirisitu. ²¹Amdzasanduliza matupi yathu kukhala ningati thupi la ulemerero bwache, ya kukonzewa na mphamvu zache kubzigonjesera nayo bzinthu bzense.

Chapter 4

¹Mthangwe lace,abale na alongo wakukondeka, chisekerero changu kuna imwe mchikulutsa kwene kwene, tenepayu chaima nji mwa Mbuya, anzangu wa kukondeka. ²Ndikudandaulira Euodiya, ndikudandaulira pomwe Suntuke, khalani na mtima ubodzi mwa Mbuya. ³Inde, ndikukukumbirani, anzangu chaiwo, kuthandiza akazi awa omwe aphata basa na ine kufalisa uthenga bwabwino, pabodzi na Klementoso na wense anzangu wakuphata nao basali, omwe madzina yao yali Mbukhu la Moyo.⁴Sekerani nsiku zense mwa Mbuya. Ndikubwereza pomwe kuti, sekerani. ⁵Chitani bzakuti kukhosoma kwanu kudziwike kuna wanthu wense. Mbuya ali pafupi. ⁶Nampodi kuchita thupo na chirichense. Mmalo mwache, mu mapemhero yanu yense kumbirani Mulungu pa bzomwe mumfuna, chitani bzakuti bzakukumbira bzanu bzidziwike kuna Mulungu, ⁷apo mtendere wa Mulungu, omwe umposa kubvesesa kwense kwa munthu, kumdzalindira mtima wanu na maganizo yanu mwa Mkhirisitu Yesu.⁸Pakumalizira ninti, abale, bzense bzomwe m'bzachadidi, bzinthu bza kulemekezeka, bza kulungama, bza kudeka, bzakukondeka, bzakukoma kubzisewera, penu pana china chabwino maninge, chakuthemera kuchinamatira, ganizirani bzinthu bzobzi. ⁹Bzinthu ndibzo mwabziphunzira na kubzitambira na kubzibva na kubziona mwa ine, chitani bzobzi, apo Mulungu wa mtendere amdzakhala namwe.¹⁰Ndikusekera maninge mwa Mbuya thangwe tsapano mudatsitsimusa pomwe kulingirira mtima bza kwa ine. Mukhalingirira kale bza ine nthawe ndiyo ndikanati kubwera, soma pakhalibe mwai kuna imwe wakuthandiziwa. ¹¹Ndikusewera lini ibzi thangwera kuti ndikufuna chiithandizo neye. Thangwe ndapfunzira kukhala wakukhutira mu bzinthu bzense. ¹²Nimdziwa kuti kusaya mchiyani, apo nimdziwa pomwe kukhala nabzo bzakuwanda mchiyani. Mu njira iriyense na bzense ndapfunzira chinsinsi chakukhala wakukhuta nakukhala wanjala, na ndimo ningakhalire nabzo bzizinji ayai kukhala wakusaya. ¹³Ningachite bzensebzi kudzera mwa iye omwe ambandipa mphamvu.¹⁴Na tenepo, mudachita basa labwino kukhala nande mmatsautso yangu. ¹⁵Imwe wakukhala ku Filippi mukudziwa pa kutoma pa mafala ya bwinoya, pomwe ndidachoka ku Macedonia, palibe mpingo udaonesa kundithandiza mu kutambira na kupereka ninga imwe. ¹⁶Neye nthawe ndiyo ndikhali mu Atessalonica, mudanditumizira chithandizo kazinjitsa sikuti kabodzi neye. ¹⁷Sikuti nimbachita kupsaga bzakuti wanthu andipe. Soma, nimbapsaga chipatso chakuwandira ku chiwerengero chanu.¹⁸Ndatambira bzense mwa kudzala, na mwakuwanda kunyanya. Popeza ndatambira bzense kuchoka kuna Epafrodito ndibzo imwe mudatumiza. Bzakununtchira pfungo_ labwino, nsembe yakutambirika ya kukondesesa Mulungu. ¹⁹Mulungu wangu amdzakwanirisa bzakusaya bzanu bziribzense ninga mwa vida yache mu Mkhirisitu Yesu. ²⁰Apo tsapano kuna Mulungu na Baba wathu kukhale ulemerero bwa kunthawe za nthawe. Amen.²¹Mutiperekere kulimba kuna wanthu wakuchena mtima mwa Yesu Mkhirisitu. Abale omwe ndinao kuno akupereka kulimba kuna imwe. ²²Wanthu wense wakudala wa Mulungu akupereka pomwe kulimba kuna imwe, makamaka wakubanja kwa Caesara. ²³Chisomo cha Mbuya Yesu Mkhirisitu chikhale na mzimu wanu.

Colossians

Chapter 1

¹Paulo, mtumiki wa Khilistu Yesu kudzera mwa kufuna kwa Mulungu, Timoteyo m'dzinza wathu, ²kuna wanthu waku chena wa Mulungu na m'bale wakukhulupilika mwa Khilistu omwe ali ku Akolose. Chisomo chikhale na imwe, na mtendere wakuchokera kuna Mulungu Baba wathu. ³Ife tikupereka kutenda kuna Mulungu, Baba wa Mbuya wathu Yesu Khilistu, ife nthawe zense timku pemphererani imwe.⁴Ife tidabva bza chikhulupilo cha mwa Khilistu Yesu na chikondi chomwe imwe munacho kuna wanthu wense wakuchena wa Mulungu, ⁵thangwe la chidikizo chomwe chakoyedwera imwe kudzaulu, cimene imwe mudabva mufala ya chadidi, ya uthenga bwa mafala bwino ⁶chimene chidabwera kuna imwe. Chibodzi bodzi na njira imweyi uthenga bobu bwa mafala ya bwino yabala chipatso na iyo yakula pomwe padziko lense la pansi__ninga momwe bzikha chitikira pakati panu kuchokera nsiku yomwe imwe mudabva ibzi na kudziwa bza chisomo cha Mulungu mwa chadidi.⁷Aya ni mafala yabwino ninga yomwe imwe muda pfunza kuchokera kuna Epafala, nyabasa mwanzathu wakukondewa, omwe ni nyabasa wakukhulupilika wa Khilistu m'malo mwathu. ⁸Epafala adakonza kudziwika kuna ife chikondi chanu kuna Mzimu.⁹Thangwe la chikondi chimwechi, kuchokera nsiku yomwe ife tidabva ibzi ife tilibe kuyimisiwa kukunamatirani imwe. Ife tikunamata kuti imwe mudzaziwe na chidziwiso cha kufuna kwache mu nzeru zense na mzimu wa chidziwiso, ¹⁰kuti imwe muka fambe mubza kukoma bzomwe ni bza ulemerero bwa Mbuya na kumu komedwesa iye mwa njira iliyense: na kubala chipatso mu mabasa ya bwino yense na kukula mu nzeru ya Mulungu,¹¹nakukhala wa kulimbisiwa mu mphamvuzense, kutengera mu ulemerero bwache, kuti imwe mukhale wakukula pachipirilo na kukoma mtima na kusekerera ¹²nakupereka kutenda kuna Baba, omwe anikonza bzanu bzense kukwanisika kuti mukhale nakugawana na mbewu ya wanthu wakuchena wa Mulungu pa decha.¹³Iye adati pulumusa ife kuchoka ku ulumuliro bwa mdima achitiyendesa ife ku ufumu bwa mwana wache waku kondeka, ¹⁴mwa iye ife tapulumusiwa, nakukhululukiwa ku bzakuipa.¹⁵Iye ni chifaniziro cha Mulingu wakusaya kuoneka, mwana wache wakutoma pa bzaku lengiwa bzense. ¹⁶Nakuti mwa iye bzinthu bzense bzida lengewa, bzomwe bzili kudzaulu na bzomwe bzili pa dziko lapansi, bzakuoneka na bzinthu bzakusaya kuoneka. Pinango mipando yaufumu pinango ufumu pinango ukulu pinango ulamuliro, bzinthu bzense bzida lengewa kudzera mwa iye na kwa iye. ¹⁷Iye payekha ni wakutoma pa bzinthu bzense, ndipo mwa iye bzinthu bzense bzili pabodzi¹⁸Iye ni msolo wa thupi, tchalitchi. Iye ni wakutoma kubaliwa kuchokera kuna wakufa, tsono iye ali pa mbuto yakutoma pa bzinthu bzense. Nakuti ¹⁹Mulungu bzidamukomera kukhala na iye chikudzala chense kukhala mwa Mwana, ²⁰na kudzera mwa Mwana kuyanjanisiwa bzinthu bzense mwa iye yekha, wakonza mtendere kudzera ku mulopa wache pa mtanda, pinango bzinthu bza dziko la pansi pinango bzinthu bza kudzaulu.²¹Kale kale imwe mukhali alendo na anyakuipa m'malingalilo na bzakuchita bzakuipa. ²²Soma tsopano iye waphatanisa imwe na thupi lache kudzera mu imfa kuti muoneke imwe wa wakuchena, wakusaya chilema, na wakusaya kugaziwa nacho pamaso pache, ²³penu imwe munikhaladi na chikhulupiro, wakukhazikika na kulimbika, neye kuchosewa kuchoka pa chidikizo cha mafala ya bwino yomwe imwe mudabva, yomwe yada lalikiwa kuna munthu aliyense walengewa pansi pa kudzaulu. Aya ni mafala yadidi yomwe ine, Paulo, ndakhalirira mtumiki.²⁴Tsapano ine ndikukomedwa na kubonera kwangu thangwe la imwe, napo ine ndiku kwanisa thupi langu chomwe chikha perewera pa chizunzo cha Khilistu thangwe la thupi lache, lomwe ni tchalitchi. ²⁵Ni tchalitchi yomweyi ndidakhala nyabasa wache, ninga mwa udindo bwa Mulungu omwe mudandipasa ine wakuchitila imwepo, wakukwanilisa mafala ya Mulungu. ²⁶Ichi ni chinsinsi chomwe chidakhala chikubisiwa kwa nthawe na kwa mibadwe soma tsapano chidaululiwa kuna wakuchena moyo. ²⁷Kuna awo omwe Mulungu adawasankhula kuti awadziwise pakati pa amitundu, ulemelero bwa chuma cha chinsinsi ichi omwe ni Khristu mwa imwe, chidikizo cha ulemelero.²⁸Ifepano tinilalika iyeyo, kulangiza na kumpfunzisa aliyense mwa nzeru zense, telepo ife tinimupeleka munthu aliyense wangwiro mwa Khristu. ²⁹Na chakulinga chimwechi ine ndikuphata basa mwakulimbika na mwamphamvu yense yomwe iyeyo anichita mwa inepano.

Chapter 2

¹Nakuti ine ndimfuna palkuti imwe mudziwe nkhawa yomwe ndinayo kuna imwepo, na awo aku Laodikaya, na wense omwe akanati kundiwona nkhope yangu kuthupi. ²Chakulinga changu ni chakuti iwo alimbikisike mu mtima na kuphatizana pabodzi mchikondi telepo kuti akhale na chuma chense chachidziwiso nakuti pakutelepo adziwe, chinsinsi cha Mulungu chomwe chomwe chili mwa Khristu. ³Mwa iyeyo chuma chense cha nzeru na chidziwiso chidabisiwa.⁴Ine ndikukuwuzani kuti aliyense nampodi akunamizeni na mafala yakukukopani. ⁵Ngakhale kuti ndili lini namwe pabodzi kuthupi, ine ndinamwe pabodzi mumzimu. Apo ndikukomedwa kuwona kuti mukulongosola bzense bwino napo pomwe kuti chikhulupilo chanu mwa Khristu ni chakukhazikika.⁶Tsono ninga momwe mudatambilira Khrisu Yesu Mbuya, mupitilize kukhala mwa iyeyo. ⁷Mukhale wakukhazikika, na wakumangililika kuna iye, na waku khazikka m'chikhulupiro ninga momwe muda mpfunzisiwila, na kuwandisa na kupeereka kutenda.⁸Nyang'anisisani pala winango nampodi akutengeni kudzela mnzeru za wanthu na chinyengo, bzomwe bzimbadalila miyambo ya wanthu, na malingiliro ya wanthu wa dziko lapansi neye kuna Khristu. ⁹Nakuti mwa iye chilichense chikhale chakudzala na thupi la moyo wakuchokera kuna Mulungu.¹⁰Nakuti ndimwe wakudzaliwa mwa iyeyo, iye ndiye msolo wa ukulu bwense na utongili. ¹¹Mwa iye imwepo pomwe mudagwatiwa pa kukhundula chikhalibwe chanu cha machimo neye kuti ni mgwatiwe wakuchitiwa na manja ya wanthu, soma ni mgwatiwe wakuchitiwa na Khristu. ¹²Imwe muda fuchiliwa naye iye mu ubatizo, na iye kulamuka naye pabodzi mwa chikhulupiro m'mphamvu ya Mulungu, omwe adamulamukisa iye kuna kufa.¹³Nthawe yomwe imwe mukukhala wakufa mdzakuphonyeka na kusaya kugwatiwa kwa thupi lanu, iye adakupasani moyo pabodzi na iye ndipo ife adatikhululukira bzakuphonyeka bzathu bzense. ¹⁴Iye adafudza bzakunembewa pabodzi na mfundo zache zomwe zikhali zakutigaza ife ndipo bzidaima kugazana nafe. Iye adatichosela nkukabzikhomela pa mtanda. ¹⁵Iye adakhundula maukulu na mautongili adawawonesera padecha, nakupambana thangwe la mtanda.¹⁶Thangwe lache, munthu aliyense nampodi akuyeluzeni imwe na chakudya pinango chakumwa, pinango kulewa bza nsiku ya phwando, pinango nsiku yakukhala mwezi, pinango bza nsiku Sabata. ¹⁷Ibzi ni chibvulibvuli cha bzinthu bzomwe bzikhabwela, soma chachadidi chaichoicho chikuoneka mwa Khristu.¹⁸Nampodi kubvuma aliyense omwe ambakonda kubzichepesa mwa gunkha na nakupembedzera angelo akutaziseni mu kutambila mphatso. Munthu wakutelepo adalewalewa mwa chadidi bza bzinthu bzomwe ati adabziwona wakubzikuza m'malingiliro omwe mpsauzimu lini pa mfundo zache za pezi. ¹⁹Waku telepoyo ambataza lini pomwe kuphatizana na mtsogoleri. Omwe ambatsogolela thupi lense lakuzungulira na kumangililiwa pabodzi mu uzingo bwache na m'nomfu; lomwe limbakula ninga momwe Mulungu waperekera.²⁰Penu imwe mudafa pabodzi na Khilistu kulekana nabzo bza mzimu wa dziko lapansi, thangwe lanyi imwe mukukhala wakugonjera kuna dziko lapansi: ²¹''Nampodi kuphata na manja, pinango kulawidza, pionango kulakhuya''? ²²Bzinthu bzensene bzidza dzongeka pakubzi phatisa basa, pakutengera malamulo nama pfunsiro ya wanthu. ²³Malamulo yomweya yana mawonekedwe ya nzeru, na kutumikira kwa chifuniro chache na kubzichepesa na kusaya kubzi tengera ku thupi. Soma iwo alibe mphamvu yakugazana na bzakufuna bza thupi.

Chapter 3

¹Penu ninga Mulungu adakumusani imwe mwa Khilistu, nyang'anani bzinthu bza kudzaulu, kumene kuna Khilistu adakhala wakulungama kuboko la Mulungu. ²Kumbukani bzinthu bza kudzaulu, neye bzinthu bzapa dziko lapansi. ³Nakuti imwe mudafa, na moyo wanu wabisala na Khilistu mwa Mulungu. ⁴Panthawe yomwe Khilistu waoneka, omwe ni moyo wanu, kinangoko imwe mudzaoneka pomwe na iye mu ulemerero.⁵Bzife bziwalo bzanu, kinangoko, bziwalo bzomwe bzili bza dziko lapansi__ bza chigololo, bzakuipa, kukumbuka kwakuipa, naku sirira, na bzaku chita mafano. ⁶Na bzinthu bzobzi bzini kuza kukali bwa Mulungu kuna wana wakusaya kubvera omwe alikubwera. ⁷Mubzinthu bzobzi bzomwe imwe mukha famba kale panthawe yomwe imwe mukhana moyo mwa iwo. ⁸Soma tsapano imwe mutaye bzinthu bzense__ bzaukali, bzaku wawisa mtima, kukhala na nsanje, mwano, na kusewera bzakunyansa bzakuchokera pa mulomo wanu.⁹Nampodi kumbanamizana winango na mwayache, nakuti mudachosa munthu wakalekale pabodzi na bzakuchita bzache, ¹⁰napo mudabvala watsapano omwe akukonzeka mwatsapano kuti akhale nacho chidziwiso ninga mwa chifanizo cha iye omwe adamulenga iye, ¹¹pomwe palibe Mhelene na Myuda, mgwatiwe na kusaya kugwatiwa, wakuchemeriwa wakunja, Mskuti, nyabasa, mfulu, soma Khristu ndiye bzense kwabzense.¹²Thangwe lache, Mulungu adasakhula m'bodzi, wa chena na kudekwdwa, wakuyika mtima wa chifundo, wakunda, waumnthu, wabzichepesa, na wakuderekha. ¹³Wakutawirizana na winango. Wakukhulu pirilana na winango. Penu winango ani dandaula kugazana na winango, mukhululukirane na njira yimweyi kuti Mbuya adakukhululukilani imwe. ¹⁴Padzaulu pa bzinthu bzensebzi, mukhale na chikondi, chomwe chakumangilila mitima wense.¹⁵Lekani mtendere wa khilistu ulamulire mitima yanu, ni thanwe la mtendere umweyu omwe imwe mudachemeriwa mu thupi libodzi. Napo khalani wakutenda. ¹⁶Lekani mafala ya Khilistu yakhale na kuwanda kwanu, kupfunzisa na kulangizana winango na mwanzache na nzeru zense, kuyimba masalimo, kuyimba bza kutenda, na nyimbo za uzimu na kutenda m'mitima yanu kuna Mulungu. ¹⁷Chnthu chili chense chika chitika kuna imwe, mu mafala pinango bzakuchita, muchite bzense na dzina la Mbuya Yesu. Perekani kutenda kuna Mulungu Baba kudzera mwa iye.¹⁸Akazi walulowodwa, mumbabvere abayanu, ninga nibza kufika kuna Mbuya. ¹⁹Amunamwe mukonde akazanu, napo nampodi kuwa bvesa kuwawa iwo. ²⁰Wana, ambalekemekeze makolo mubzinthu bzense, thangwe bzobzi bzimba komedwesa Mbuya. ²¹Baba nampodi kuwaputa wana, kuti iwo angatayike mitima.²²Anyabasa, mulemekeze mabwana yanu bbzinthu bzense ninga mwakuthupi, nampodi ninga maso yakuwonera, ninga ambakomedwesera wanthu, soma na mtima wachadidi. Gopani Mbuya. ²³Chilichense ndicho imwe muni chita, phatani basa kuchokera pansi pa mtima ninga kuna Mbuya neye ninga kuna wanthu. ²⁴Imwe mukudziwa kuti imwe mudatambira kuchokera kuna Mbuya mphatso yachakulowa. Ni Mbuya Khilisitu omwe ambakufuwani imwe. ²⁵Nakuti aliyense omwe anichita bzakusaya kulungama adzatambira chigamulo chakusaya kulungama cha bzomwe iye akhachita, napo palibe kusankhula

Chapter 4

¹Imwe ma bwana, perekani kuna anyabasa wanu chomwe chili chakulungama na chakulinganira, nakudziwa kuti imwembo muna bwana wanu kudzaulu.²Pitilizani kulimbika pa kunamata, khalani wakudikila na kupereka kutenda, ³namatirani pabodzi thangwe la ife, kuti Mulungu afungule msuwo wa mafala, kuti tisewere bzakubisika bza Khilistu, thangwe la bzobzi ndine wakumangiwa. ⁴Namatani kuti ine ndikaonesiwe bwino, ninga momwe ine ndikufunira kusewera.⁵Fambani mwa nzeru na iwo wa kunja, kulumizani kuchitira nthawe ingamale. ⁶Lekani mafala yanu khale ya chisomo nthawe zense. yalekeni yakhale yakukwana munyu, kuti imwe mukadziwe momwe imwe munga mutawirire munthu aliyense.⁷Ninga mwabzinthu bzense bza kukhudza ine, Tikiko adzawakonza iwo kuti imwe mudziwike. Iye ni m'dzinza wangu wakukondeka, nyabasa wakukhulupilika, na kapolo mwanzangu mwa Mbuya. ⁸Ine ndamutumiza iye kuna imwe thangwe la bzobzi, kuti imwe mukadziwe bwana waku khudzana na ife, na kuti iye akalimbikise mitima yanu. (Mabukhu inango yakale yachi Herene yadanemba terepa: Ine ndidatuma iye kuna imwe thangwe la chimwechi, kuti adziwe bza kukhudza imwepo, nakulimbisa mitima yanu). ⁹Ine ndamutuma iye pabodzi na Onesimasi, waku khulupilika na mdzinza waku kondewa, omwe ni m'bodzi wa imwe. Iwo adzakonza kukudziwisani imwe chinthu chili chense chomwe chidzachitika kuno.¹⁰Arisitarika, nyakadeya mwayangu, akupereka kulimba kuna imwe, chibodzibodzi ninga Maliko, mng'ono wache wa Banaba (bza iye omwe adatambira bzakufunikira; penu iye ani bwera kuna imwe, mutambireni iye), ¹¹na pomwe Yesu omwe akuchemeriwa Yasitasi. Omwewa mbaku gwatiwa paokha ali anyabasa anzangu mu ufumu bwa Mulungu. Iwo adakhala na chitsimikizo pa ine.¹²Epafala akupereka kulimba kuna imwe. Iye ni m'bodzi wa imwe na nyabasa wa Khilistu Yesu. Iye nthawe zense akubonerera imwe m'manamato, kuti imwe mukayime mwa kumaliza na chikhulupililo chense mu bzense bzakufuna Mulungu. ¹³Thangwe lache ine ndikuchita umboni kuti iye akuphata basa kwenekwene thangwe la imwe, na iwo omwe ali ku Laodikeya, na iwo omwe ali ku Hirapoli. ¹⁴Luka mng'anga waku kondewa na dema akupereka kulimba kuna imwe.¹⁵Akupereka kulimba kuna adzinza waku Laodikeya, Nifa, na tchalictchi yommwe ili mnyumba mwache. ¹⁶Panthawe yomwe tsamba limweri liku lewengiwa pakati panu, imwe mulewengembo mu tchalitchi ya ku Leodikeya. ¹⁷Lewa kuna Arikipasi, ''Nyang'anisa utumiki bomwe iwe watambira kuna Mbuya, kuti iwe ukwanise.''¹⁸Kupasana kulimba uku kuli m'manja mwangu__ Paulo. Kumbukani kumangiwa kwangu. Chisomo chikhale na imwe.

1 Thessalonians

Chapter 1

¹Paulo Silivalo, na Timoteo ku mpingo wa ku Atesolonika kuna Mulungu Baba Mbuya Yesu Khilisitu. Chisomo na mtendere bzikhale na imwe. Bzakunembera bzinango bza kale bza chi Heleni bzidanemba kuti, Chisomo na mtendere ukhale namwe kuchokera kuna Mulungu Baba wathu naMbuya Yesu Khilisitu.²Nthawe zense timbalemba kwa Mulungu pa bzense bzanu bzomwe timbatchula m'mapemphero yathu kawirikawiri. ³Ife timbakumbuka basa la chikhulupiliro chathu pamaso pa Mulungu Baba, kupilira kwa chikondi, na chiyembekezero chathuu mwa Mbuya Yesu Khilistu.⁴Adzinza adakondiwa na Mulungu, tikudziwa kuti adakusankhulani imwe, ⁵thangwe lakuti uthenga bwathu bwabwino bulibe kubwera kwa imwe m,mafala yokha, koma budabwera pomwe mu mphamvu, na Mzimu Wakuchena, na kuwanda kuzinji. Munjira ninga iyi, tingadziwe pomwe kuti nimtundu wanyi wa munthu omwe tinaye pabodzi.⁶Mudakhala wakutewezera wanthu na pomwe Mbuya mu nthawe ndiyo mudatambira mafala mu nthawe yakubonera kukulu na kukondwa kwakuchokera kwa Mzimu wa Kuchena. ⁷Pambuyo, pache mudadzakhala chilatizo cha wense wa ku Makedoniya na Akaya ndiwo ambakhulupilira.⁸Kuchoka kwa imwepo mafala ya Mbuya yadabula kunja, neye kwaokhawo waku Makedonia na Akaya, koma chikhulupiliro chanu mwa Mulungu chidayenda palipense. Tsono tikufunikalini kufewera chilichense pabzimwebzi ⁹.Nakuti okhawo wakulewa kuna ife mapitidwe yathu kwa imwe na kuti tidasandulika tani kuna Mulungu kuchoka ku bzamafano kubwera kwa Mulungu, ¹⁰nakuti mukudikira Mwana wache kuchoka kudzaulu, iye omwe adalamusa_ Yesu, iye ndiye adzatipulumusa ife pano ku chiyeruziro chomwe chikubweracho.

Chapter 2

¹Adzinza, paimwe mwekha mudziwe, kuti kubwera kwathu kwa imwe sikuti nkhwakusaya basa. ²Tsono, penu mukudziwa, kuti ngakhale tidabonera na kuchitiwa manyazi pakuyamba pale ku Afilipi, soma tidakonziwa mwa Mulungu kuti tilewe kuna imwe uthenga bwabwino bwa Mulungu mwakugazana kwenkwene.³Pakuti kudandaula kwathu kukuchokalini kwa katza pinango kwa chakusipa, neye kwachinyengo. ⁴Koma nakuti, tidabvumiwa na Mulungu kuti tikhulupililidwe na uthenga bwabwino. Tsono tikusewera neye kuti tikomedwese munthu soma Mulungu. Ngomweyo omwe ambayeza mitima yathu.⁵Nakuti mumdziwa kuti tilibe kubwera na mafala yakunyengeza, poti mukudziwa, na kupsinyira kusilira umboni_ bwa Mulungu. ⁶Neye kunyang'ana ulemelero kuchoka kwa wanthu, aya kuchoka kwa imwe ayai winango.⁷Nakuti tinkanayo mphamvu ninga wakupfunzira wa Khilistu. Soma, tikhale ninga wakudelekha kuna imwepo ninga mayi wakuderekhesa mwana wache. ⁸Mabukhu yinango yakalekale yadanembiwa telepayi soma tikhale ninga mwana kuna imwe ninga nthawe ndiyo mayi ambaderekhesa mwanache. Munjira yomweyi tikhana chifundo koma neye . Tikhadekedwa kugawana namwe nee kuti uthenga bwa Mulungu bokha soma napomwe miyoyo yathu. Thangwe mudasanduka wakukondedwa kuna ife. ⁹Thangwe lache mukumbuke, adzinza, bvuto na chiphatiso chathu . Tidaphata basa usiku na masikati kuti nampodi tilemese m'bodzi wa imwe pomwe tikhalalika uthenga bwabwino bwa Mulungu kuna imwe.¹⁰Imwepo ndimwe mboni, napomwe Mulungu mkhuchena kwanyi, kulungamira na kusaya kuphonya kwa makhalidwe yathu kuna imwe wakukhulupilira. ¹¹Munjira imweyi mukudziwa kuti tikhali wakutani kuna imwe, ninga baba na mwana wache, ¹²kukulangizani imwepo nakukudekhesani na kukukonzani kuti mufambe mwakulongosokera Mulungu, iye omwe akukuchemerani mu ufumu na ulemelero bwache .¹³Thangwe la bzimwebzi timbatenda Mulungu mwakukhazikika, kuti nthawe yomwe mwatambira uthenga bwa Mulungu bomwe mabva kuchokera kwa ife, mumbatambire neye mwakuti mafala ya munthu, soma kuti ngachadidi, mafala ya Mulungu, yomwe yakuphata pomwe basa kuna imwe wakukhulupilira.¹⁴Kuna imwe, adzinza, tikhale chilatizo cha mipingo wa Mulungu yomwe ili ku Yudeya mwa Khilistu Yesu. Nakuti tidabonera pomwe mu bzinthu ninga bzimwebzi kuchokera kwa wanthu wakudziko lanu, ninga bzomwe adachita kwa Ayuda ¹⁵omwe adawapha wense wa Mbuya Yesu na aneneri ,na iwo omwe adatichosa kunja. Alibe kunkomedwesa Mulungu. M'malo mwache, akhali wakugazana na wanthu wense. ¹⁶Adatilambiza ife kuti tisewere na wanthu wakusaya kupemphera kuti akapulumusiwe. M'malo mwache nthawe zense akhadzaza matchimo yawo. Soma kupsoma kukubwera kuna iwo kuchimaliziro kwache.¹⁷Soma ife, adzinza, tidagawanikana kuchokera kuna imwe kwa kanthawe pang'ono, muthupi nee mumtima. Tidayezera kazinji,naku funisisa kukulu, kuona nkhope zanu. ¹⁸Tikhafuna kubwera pomwe kuna imwe_inde ine paulo, soma pomwe_ Satana akhatilambiza ifepano. ¹⁹Nakuti chiyembekezero chathu, pinango kusekererera, pinango kolona wa kubzithusa kutsogolo kwa Mbuya Yesu pakubwera pache? Ndimwepo lini? ²⁰Kuna imwe ni ulemelero na chimwemwe chathu.

Chapter 3

¹Thangwe lache, yomwe tilibe kulekelera, tidakumbuka kuti bzikhali bzabwino Atene atileke tekha. ²Tidatuma Timoteo, m'bale wathu na pomwe nyabasa mwanzathu mwa Mulungu mu uthenga bwabwino bwa Khilistu, kuti akulimbikiseni na kukudekhesani muchikhulupiliro chanu, mabuku inango yakalekale yadanembiwa kuti (tidatuma Timoteo m'bale napomwe nyabasa wa Mulungu mu uthenga bwabwino bwa Khilistu). ³Kuti munthu nampodi atekenyeke na kubonera komweku. Nakuti pamwekha mukziwa kuti na bzobzi tidasankhuliwa.⁴Chadidi nthwe ndiyo tikhali pabodzi na imwe, tidakuuzani letu kuti tasala pang'ono kuti tibonere, ninga mudziwa, ndimo bzidachitikira. ⁵Thangwe la ibzi, pakusaya kulekelera, ndidatuma kuti ndidziwe chikhulupiliro chanu . Kuti nyakuyezeyo angakuyezereni imwepo, na kuti mabvuto yathu yakadakhala yakusaya basa.⁶Soma Timoteo adabwera kuna ife kuchokera kwa imwe na kutibweresera nkhani yabwino ya chikondi na chikhulupiliro chanu. Adatiuza kuti nthawe zense mukhakumbuka bzabwino bza ifepano, nakuti mukumbukire kutiona ifepano ninga ifembo tikufuna kukuonani imwepo. ⁷Thangwe la ichi, adzinza, tidalimbikisiwa na imwe thangwe la chikhulupiliro, chanu mwa kubonera na kupsinyika kwathu kwense.⁸Pakuti tsapano tinamoyo, penu imwepo munilimbika mwa Mbuya. ⁹Nikutenda kwanyi komwe tingapereke kwa Mulungu thangwe la imwe, thangwe la chimwemwe ndicho tinkanacho kwa Mulungu kwa imwepo? ¹⁰Usiku na masikati tikhapemphera mwakulimbika kuti penu tingaonembo nkhope zanu na kukupasani ndicho muchisaya chikhulupiliro chanu.¹¹Mulungu wathu baba mwa iye yekha, na Mbuya Yesu atitsogolele nanjira yathu ya kwa imwe. ¹²Soma Mbuya akukuzeni kuti mukhale azinji na kukondana munthu na mwanzache na kuna wanthu wense, ninga tidachitira ife kuna imwe. ¹³Akulimbikiseni mitima yanu yakusaya thangwe pamaso pamaso pa Mulungu Baba pakubwera pa Mbuya wathu Yesu na wanthu wense wakuchena.

Chapter 4

¹Pakumalizira, adzinza tikukumbirani na kukudandaulirani mwa Mbuya Yesu. Nakuti mudatambira malangizo kwa ife kuti mungafambe tani na kumkomedwesa Mulungu, munjira yoyi mumbafambe, na kumkomedwesa Mulungu kuposera pakuyamba. ²Pakuti mukudziwa malangizo ndiyo tidakupasani kudzera mwa Mbuya Yesu.³Pakuti ichi nchifuniro cha Mulungu, kubzichenesa kwanu, kuti mudabzichosa ku uputa, ⁴kuti aliwense adziwe chakubzitengera chacho na kuchena kwache na ulemu, ⁵neye mwabzakunyansa (ninga wanthu wakusaya kudziwa Mulungu). ⁶Nampodi kuti munthu aliyense apsomese wa dzinza wache munjira imweyi . Pakuti Mbuya ndiye nyakubwezera bzenzebzi, ninga tidakuzaniletu na kukhala mboni.⁷Nakuti Mulungu akuchemeralini ku chakuipa, soma ku bzakuchena. ⁸Tsono iye, ndiye ambachosa bzobzi neye wanthu, soma Mulungu, omwe ambapereka Mzimu Wakuchena kuna imwe.⁹Pakutengera chikondi cha paudzinza, bzikufunika lini munthu winango kuti akunembereni kuti pa imwe mwekha, mudapfunzisiwa na Mulungu kuti mumba kondane munthu na mwanzache. ¹⁰Mchadidi, muchite ibzi kuna adzinza wense wakuhala ku Makedonia. Soma ndikuku limbikisani imwe, adzinza, kuti muchite bzobzi kwenkwene. ¹¹Tikuku limbikisani pomwe kuti mukhale wakudelekha, wakusamalira mipingo yanu na basa la maboko yanu, ninga ndimo tidaku tongerani imwe, ¹²kuti mumbafambe mwakulongosoka pamaso pa wanthu wakunja nakuti nampodi musaye chinthu.¹³Abale, tikufunalini kuti mukhale anyakusaya kudziwabza, wale ndiwo adagona, kuti imwembo mungalirembo ninga wense anyakusala, wale ndiwo alibe chiyembekezero. ¹⁴Nakuti timbakhulupilira kuti Yesu adafa achilamuka pomwe, tenepo Mulungu adzawatenga na Yesu wense omwe adasaika na iye. ¹⁵Thangwe lache tikulewa na mafala ya Mbuya, yakuti ife anyamoyofe, omwe tasalafe ate kubwera kwa Mbuya, tidzakhala lini wakutoma kuposera anyakufa.¹⁶Nakuti Mbuya adabuluka yekha kuchoka kudzaulu. Iye adzabwera achipfuula, na fala la angero, na pomwe chitoliro cha Mulungu, ndipo wale ndiwo adasaika ali mwa Khilisitu ndiwo adzatoma kulamuka. ¹⁷Kinangoko ife tsapano anyamoyofe, omwe tikhadasalafe, tidzakagumana nawo m'mitambo kuti tikagumane na Mbuya m'dzaulumu. Munjira imweyi tidzakhala nthawe zense na Mbuya. ¹⁸Tsono, tinyamalizane munthu na mwanzache na mafala yamweya.

Chapter 5

¹Tsapano bza nthawe na nyengo, adzinza, bzinkufunika lini chinango chache chakuti akunembereni. ²Nakuti imwe mukudziwa kale kuti nsiku ya Mbuya idzabwera ninga mbava usiku. ³Nthawe ndiyo adzalewa kuti, ''Mtendere na chitetezo,'' Kenangoko kudzabwera kudzonga kuna iwo. Bzidzakhala bzakuwawa ninga ndimo ambabvera mkazi pa nthawe ya kubala. Padzakhala palibe njira yakuthawira.⁴Soma imwe, adzinza , mulilini mu m'dima kuti nsiku imweyi idzakugwerani ninga mbava. ⁵Nakuti mwense ndimwe wana wakugaka wana wa masikati. Ndife lini wana wa mdima na usiku. ⁶Tsono, nampodi tigone ninga adachitira wakusalawo. M'malo mwache, tendeni tikhale tidapenya na wakusaya kuledzera. ⁷Nakuti iwo omwe nigona ambagona usiku, nawale aniledzera ambaledzera usiku.⁸Soma pakuti ifepano tili wa ku masikati, nampodi tiledzere ndipo tikhale nachikhulupiliro na chikondi ninga chakubvala cha pakadedema, na chapewu cha chiyembekezero cha chipulumutso. ⁹Nakuti Mulungu alibe kutisankhula kuti tikayeruziwe soma kuti tikapulumusiwe mwa Mbuya wathu Yesu Khilistu, ¹⁰ngumweyo ndiye adafa thangwe la ifepano, kuti penu tinamoyo pinango tafa, tikakhale pabodzi na iye. ¹¹Tsono chenjezanani na kumangirilana munthu na namwanzache, ninga moda mukuchitayi.¹²Tinkukumbirani imwe, adzinza, kuti mudziwa wanthu ndiwo nkaphata nawo basa na iwo ndiwo ali akuluakulu wanu ndiwo ambakulangizani mwa Mbuya, ¹³tikukubvunzani kuti mumbawapase ulemu mwa chikondi thangwe la basa lawo. Khalani mwa mtendere pa imwe mwekhamwekha. ¹⁴Tili nkukudandaulirani imwe, adzinza: Achenjezeni iwo ndiwo mbaatofu, alimbiseni asaye kugopa, limbasani mitima kwa wanthu wense .¹⁵Nyang'anani kuti palibe ndiye ambabwezele chakuipa thangwe la chakuipa kuna munthu mwanzache. Soma, londani ndicho chili chabwino kuna anzanu na kuna wense. ¹⁶Komedwani nthawi zense. ¹⁷Namatani nampodi kuwodzira. ¹⁸Pachili chense mbatendani. Nakuti ibzi ndibzo anfuna Mulungu mwa Khilistu Yesu kuna imwe.¹⁹Nampodi kuthimisa Mzimu. ²⁰Nampodi kunyoza bzakulewa aneneri. ²¹Yezelani bzinthu bzense. ²²Phatisisani chinthu ndicho nchabwino. Khalani kutali na chilichense chakuipa.²³Mulungu wa mtendere akucheneseni mwakumaliza. Mzimu wanu, moyo wanu, na thupi lanu bzikoidwe bzakusaya kuphonya pakubwera kwa Mbuya Yesu Khilistu. ²⁴Wakuchemera imwe ngwakukhulupilika, ni omweyo omwe adzachita pomwe terepoyo .²⁵Adzinza, muti namatire ifepano. ²⁶Muwaseweze adzinza wense na mphsomphsono wakuchena. ²⁷Ndikukulamurilani mwa Mbuya kuti tsambali lilewengiwe na adzinza wense. ²⁸Chisomo cha mbuya wathu Yesu Khilistu chikhare na imwe.

2 Thessalonians

Chapter 1

¹Paulo,Silivano, na Timoteyo, ku tchalitchi ya ku Atesalinika mwa Mulungu Baba wathu na Mbuya Yesu Khilistu. ²Chisomo kuna imwe na mtendere kuchoka kuna Mulungu Baba wathu na Mbuya Yesu Khilistu.³Tikufunika kuti timbapereke kutenda kuna Mulungu thangwe la imwe, adzinza, nakuti mphsakufinikila, Thangwe la chikhulupilo chanu chininyaya kulakula, napo chinyanyire kuwanda chikondi cha imwe mwense chikhale cha winango na mwanzache. ⁴Tsono bza ife tekha timbabzitamandira bza imwe m'matchalitchi ya Mulungu thangwe la kupilira na chikhulupilo na kudeka mtima kwanu, nakubonera kwanu kwense na masautso muli kuyabva. ⁵Ichi ni chitsimikizo cha chiyeruzo chakulungama cha Mulungu, kuti mudzakhale waku lewengedwa wakuchena mu utongi bwa Mulungu, nomomwe mukubvera bzakuwawa.⁶Nakuti chadidi, ibzo bzakulungama kuna Mulungu kubwereza bzakuipa kuna wale omwe ambakuchitilani bza kuipa, ⁷nakupuma kuna imwe omwe kuwawa pabodzi na ife, mu nthawe ndiyi Mbuya Yesu adzabuluka kuchoka kudzaulu na angero wache wamphamvu ⁸na kugaka kwa moto, anidza bwezera chilango kuna wale omwe ambamudziwa lini Mulungu na wale omwe ambabveralini mafala ya bwino ya Mbuya wathu Yesu.⁹Iwo adzabva kuwawa nachilango na chidzonongeko chakusaya kumala kutali nankhope ya Mbuya na ulemerelo bwa mphamvu yache. ¹⁰Iye adzachita ibzi pa nthawe yomwe iye adzabwera pa nsiku imweyo kuti akalemekezewe kuna wanthu wache wakuchena na kukhala wakudabwisa kuna wense omwe ambakhulupila, thangwe umboni bwathu kuna imwe mudabu khulupila kale.¹¹Thangwe la ibzi ife timbakunamatilani imwe, kuti Mulungu wathu akulewengereni imwe wakuchena kumchemereso wanu na mphamvu yache iye akakwanise bzabwino bzense na basa la chikhulupilo. ¹²Ife timbanamata terepayi kuti dzina Mbuya wathu Yesu lika lemekeziwe na imwe, na imwe kuna iye, malingana na chisomo cha Mulungu wathu na Mbuya Yesu Khilistu.

Chapter 2

¹Tsapano malingana nakubwera kwa Mbuya wathu Yesu Khilistu na kugumaniwa kwathu pabodzi kuti tikhale na iye, ife tili kukumbira imwe, adzinza, ²kuti nampodi mitima yanu itekenyeke kamangu pinango kubonera, penu na mzimu pinango mafala, pinango na tsamba ndilo limbawoneka ninga likuchoka kuna ife, ninga nsiku ya Mbuya yafika kale.³Nampodi kubvuma munthu winango akunyengezeni imwe nanjira iliyense. poti nsiku idzafika lini pokhapokha ufike mpanduko nakuti azimbuliwe munthu nyakuphonya, mwana wa chidzongeko. Mabukhu inango yakale ya chi Herene yadanemba kuti, munthu nyakuchita chakuipa azimbuliwe. ⁴Iye ndiye omwe ambagazana na kubzikuza yekha pa bzense bzomwe bzimba chemeriwa Mulungu pinango ndibzo bzimbanamatiwa. Kumamalizilo yache, iye ambakhala tchalitchiya Mulungu achibzi onesera yekha kuti ni Mulungu.⁵Imwe mukukumbuka lini kuti pa nthawe yomwe ine ndikhanamwe ndidakuuzani bzinthu bzobzi? ⁶Tsapano imwe mukudziwa chakumulambiza iye, kuti akazimbuliwe yekha pa nthawe yache. ⁷Nakuti chinsinsi cha kusaya kuyeruzika chikuphatakale basa, pana kale winango omwe akumulambiza iye kufila adzamuchose iye pakati pathu.⁸Ndipo popo nyakusaya kuyeluzikayo amdzazimbuliwa, omwe Mbuya Yesu amdzamumaliza na mzimu wapakamwa pache amdzamudzonga iye namawonekedwe kubwela kwache. ⁹Kubwela kwache iye kuli ninga machitiwe yasatana na mphamvu yense, bzizindikilo, nabzakudabwisa bzakunama, ¹⁰nabzachinyengo bzense nabzakusayakulungma koma iwo wakudzongeka thangwe chikondi chawo alibe kuchitambila kuti akapulumusiwe iwo.¹¹Na thangwe lomweli Mulungu anitumiza kuna iwo bzakukusocheresa bzamphamvu tsono kuti akakhulupirire bzakunama ¹²nakuti akaweluziwe wense omwe ambakhupira lini bzachadidi malo mwache ambakomedwa nabzakusaya kulungama.¹³Soma ife nthawe zense timbapeleke kutenda kuna Mulungu thangwe la imwe, adzinza wakukondeka na mbuya, thangwe Mulungu adakusankhulani imwepo ninga chipatso chakuyamba kuti mupulumusiwe mwa kuchena kwa Mzimu na chikhulupiliro m'chadidi. (Mabukhuinango yakale adanembewa kuti, pakuti Mulungu adakusankhulani pakuyambilira kuti mukapulumusiwe.) ¹⁴Iye adakuchemelani imwe kuchi kudzera mu mafala yabwino, kuti mutambire ulemelero bwa Mbuya wanthu Yesu Khilisitu. ¹⁵Tsono, adzinza, imani mwakulimbika nakumangika mwa kuchena phatisisani miyambo ndiyo tidakupfunzisani, pinango mwa mafala ayayi mwa tsamba lathu.¹⁶Tsopano Mbuya wathu Yesu Khilisitu iye yekha na Mulungu Baba wathu, ndiye adatikonda ife pano na kutipasa mphamvu zakusaya kumalana chiyembekezo chabwino mwa chisomo, akukhazikiseni ¹⁷nakudekedwesani mitima yanu mu basa lense labwino na mafala.

Chapter 3

¹Tsono, adzinza, tinamatilireni ifepano, kuti mafala ya Mbuya yakulumize nakuti yalemekeziwe, ninga kuna imwembo, ²nakuti tikachosiwe m'manja ya wanthu wakuipa na wakusaya chilungamo, nakuti sikuti niwense ndiwo ana chikhulupiliro. ³Soma Mbuya ni nyakukhulupilika, ndiye anzakupasa mphamvu na na kukudikilirani imwepo kuti alimbise nyakuipa.⁴Tina chikhulupilo mwa Mbuya bza imwe, kuti imwe mwense muchite bzense nakupitiliza kuchita bzinthu bzomwe ife tidakulamulani. ⁵Na Mbuya akutsogolereni mitima yanu kuna chikondi cha Mulungu na chipiliro cha Khilisitu.⁶Tsapano ife tikukulamulani imwe, adzinza, mu dzina la Mbuya wathu Yesu Khilisitu, kuti imwe mumba gope wanthu omwe akufamba lini bwino na iye ndiye ambakhala mwakusemphana na miyambo ndiyo mudauziwa na ife. ⁷Tsono imwepo pa mwekha dziwani kuti nibwino kuna imwe kutewezera ifepano, thangwe ife tinikhala lini wakuipa munthawe yomwe ife tinikhala na imwe. ⁸Ife tilibe kudya mkate wa munthu aliyense mwakusaya kulipila, soma ife tini phata basa usiku na masikati mubzakuwawa na mazunzo, kuti nampodi winango wa imwepo alemedwe. ⁹Ife tidachita ibzi neye thangwe ife tikhalibe ulamulilo, soma tida chita ibzi kuti tikhale chakuya yang'anira chanu, kuti imwe ,ukhale wakutewezera ife.¹⁰Nakuti mu nthawe yomwe tikhanamwe imwe, ife tidakulamulani imwe, ''Iye ndiye aphata lini basa nampodi kuti adye.'' ¹¹Thangwe ife tikubva kuti winango wa imwe akumbando kufamba, akufuna lini kuphata basa, soma akuchita bzinango na bzinango. ¹²Tsono wanthu omwewa tikuwauza na kuwadandaulira Mbuya wayhu Yesu Khilisitu, kuti iwo ambaphate basa mwakusaya kusewera sewera ndipo ambadye bzakudya bzawo.¹³Soma imwe, adzinza, nampodi kuneta nakuchita bza bwino. ¹⁴Napo penu iwo anibvela lini mafala yathu mu tsamba limweri, muwa nyang'ane iwo napo nmpodi kukhala nawo mbuto ibodzi iwo, kuti iwo achite manyazi. ¹⁵Soma nampodi kuwaona ninga wakuwawenga, soma mucheze nawo iwo ninga adzinza.¹⁶Tsono Mbuya wathu wamtendere pa iye yekha akupaseni mtendere nthawe zense munjira zense. Mbuya akhale namwe mwense. ¹⁷Ine, Paulo, ndanemba ibzi na boko langu, chomwe nichizindikilo cha tsamba lili lense ndiro ndanemba. ¹⁸Chisomo cha Mbuya wathu Yesu Khilistu chikhale na imwe mwense. Ameni.

1 Timothy

Chapter 1

¹Paulo,mtumwi wa Mkhirisitu Yesu malingana na chitongi cha Mulungu Mpulumusi wathu na chikhulupiriro chathu mwa Yesu, ²kuna Timoteo, mwana wa chadidi mchikhulupiriro: Chifundo, nsisi, na mtendere wakuchoka kuna Mulungu Baba na Yesu Mkhirisitu Mbuyathu.³Ninga ndimo ndidakudandaulirira pomwe ndikhagoneka kuyenda ku Macedoniya, tsala mu Aefeso pala kuti uwuze wanthu winango kuti nampodi apfunzise chipfunziso chakusiyana. ⁴Neye pomwe kuti atetekere nkhani zapezipezi na mawerengedwe yakusaya kumala ya chi makolo. Ibzi bzimbanyosa kusaya kubverana zjai kusiyana na udindo bwa Mulungu, bwa Mchikhulupiriro.⁵Tsapano chimaliziro cha chitongi ni chikondi chakuchoka mumtima wakuchena, na chikum bumtimma chabwino, na chakuchoka kuchikhulupiriro chachadidi. ⁶Wanthu wina asochera nabzo apo zjai asanduka wakumbasewera mbwambwa. ⁷Akufuna kukhala apfunzisi wa mitemo ya utongi, soma akumbabvesesa lini bzomwe akulewa ayai bzomwe akungingimirabzi. ⁸Soma tikudziwa kuti chitongi mchabwino ungambachiphatisa basa mwakuchiteweza.⁹Tikudziwa tere, kuti chitongi chiribe kuikhiwira munthu wakulungama, soma pala wanthu wakusaya kuyeruzika na wakusaya kubvera, wakusaya kuchena mtima, wakusaya kunamata, wakuphonya, wakunyoza, wakumbapha azibabawo na azimayi wao, wakupha anzao, ¹⁰wanthu wachigololo, wakumbachita chigololo na amuna anzao, wakumbaba wanthu kukawaphatisa ukapolo, pala wakunama, wakumbachita umboni bwakunama, na wensene wakumbagaza chipfunziso chachadidi. ¹¹Uthenga ubu m'bwaulemerero bwa kwa Mulungu wakulemekezeka bomwe iye adatikoyesa ine.¹²Ndikutenda Mkhirisitu Yesu Mbuya wathu. Adandipa mphamvu, nakuti ambanditenga wakukhulupirika, achindiikha ku utumiki. ¹³Napo kuti kalekale ndikhali wamakiriyado, wakuboneresa, na maluku. Soma adandichitira chifundo thangwe ndikhachita mwakusaya kudziwa na mwakusaya kukhulupirira. ¹⁴Soma chifundo cha Mbuya wathu chidawanda pabodzi na chikhulupiriro na chikondi cha mwa Mkhirisitu Yesu.¹⁵Mafalaya ngakukhulupirika na yakuthemera kuna wensene kuyabvuma, kuti Yesu adabweradi padziko lapansi kudzapulumusa wakuphonya waiwowa omwembo ine ndine mkulu. ¹⁶Soma na thangwe loli adandichitira chifundo, kuti mwaine, mkulu, Mkhirisitu Yesu akaonesere kugwesa mtima kwache kwense. Iye adachita bzobzi kuti chikhale chitewezo kuna wale wakukhulupirira iye mtsogolo ku moyo wakusaya kumala. ¹⁷Tsapano kwa mfumu yakusaya kumala, yakusaya kubvunda, yakuti imbaoneka lini, Mulungu yekhayo, kukhale ulemu na ulemerero kufikira nthawe zanthawe. Amen.¹⁸Ndikuikha chitongi ichi kuna iwe, Timoteo, mwanangu, malingana na kusewera kwa kubvimira ndiko kudaseweriwa kalekale bza iwe, kuti ulimbane nayo nkhondo yabwino, ¹⁹kuphatisa chikhulupiriro na chikumbumtima chabwino. Pakulamba ibzi, winango adabwedza achitaya chikhulupiriro chawo. ²⁰Amwewo ni Humenayo na Alesandriyo, omwe ndawapereka kuna Satana pala kuti akapfunzisiwe kulekeza kusewera makiriyado.

Chapter 2

¹Mthangwerache, pakutoma, ndikukumbira kuti kukumbira kwangu kwakubzichepesa, mapemphero, bzakukumbira, na kupereka kutenda bzichitike kuna wanthu wensene ²kuna mafumu na wensene wale ana mphamvu zakutonga, pala kuti tikhale mumtendere na moyo waphee mwa kulemekeza Mulungu na kulemekeza wensene. ³Ichi mchabwino na chakutambiriwa pamaso pa Mulungu Mpulumusi wathu. ⁴Iye akufuna kuti wanthu wensene akapulumuke nakufika pakuzindikira chadidi.⁵Nakuti pana Mulungu m'bodzi, apo na mkhotchererii m'bodzi wa Mulungu na wanthu, munthuyo ndiye Mkhirisitu Yesu. ⁶Adabzipereka yekha ninga chakulombolela kuna wensene, ninga mboni panthawe yache. ⁷Nathangwe limweri ndidasankhuliwa mulaliki na mtumwi----ndikulewa chadidi, ndikunama lini----nakukhala pomwe mpfunzisi wa Wachikunja mchikhulupiriro na mchadidi.⁸Mthangwerache, ndikufuna amunawo mbuto zensene kuti apemphere nakukwiza manja yakuchena seye kukalipa ayai kuchita makani. ⁹Ndendende pomwe, na akazi abzibvazike bzakubvala bzakudekera, mwakumbabva manyazi na kubziletsa, sikuti kuikha tsisi lakupakasa ayai oro ayai ngale ngale ayai bzakubvala bzakuumira, ¹⁰soma bzomwe m'bzakuthemera pala akazi wakutawira kulemekeza Mulungu na mabasa yabwino.¹¹Mkazi apfunzire kukhala wachete, mkubvera kwensene. ¹²Nimbabvumiza lini mkazi apfunzise ayai kutonga mamuna, soma kukhala mwakunyamala.¹³Nakuti Adamu adalengiwa pakutoma, kinangoka Hava. ¹⁴Adam alibe kunyengeziwa. soma mkazi adanyengeziwa achipita mukuphonya. ¹⁵Soma, amdzapulumusiwa kudzera mwa kubala wana, penu iwo ampitiriza mchikhulupiriro na chikondi na chicheneso pabodzi na kubzilambiza.

Chapter 3

¹Mafala aya ngakukhulupirika: Penu wina anikhumba basa lakunyang'anira, wakhumba basa lakudeka. ²Tsono wakunyang'anira akhale na mbiri yabwino. Akhale mamuna wamkazi m'bodzi. Akhale wakubzikoya, wakubzilambiza, wakulongosoka, na wakukonda kuchezesa alendo. Wakukwanisa kupfunzisa. ³Nampodi akhale wakumbaledzera, sikuti wakumbapoka, soma akhale, wakuderekha, wamtendere. Nampodi akhale wakukonda kobiri.⁴Akhale wakumbatonga bwino muyi wache, apo awonesese kuti wana wache ambamubvera na kumulemekeza munjira iriyense. ⁵Thangwe penu munthu amtaza kudziwa kutonga pamuyi pache, amdzakoya tani mpingo wa Mulungu?⁶Nampodi akhale wakutembenuka kumene, pala nampodi akhale na madumwa apo angagwe mukutsimuliwa ninga Satana. ⁷Akhale pomwe na mbiri yabwino kuna wale wakunja, pala kuti nampodi agwe mmanyazi na mmatchera wa Satana.⁸Ndendende pomwe, atumiki akhale wakulemekezeka, wakusaya kumbasewera pawiri. Nampodi ambamwe vinyu ayai kukhala wa mingululi. ⁹Wakukhala na chinsinsi cha chikhulupiriro na chikumbumtima cha chadidi. ¹⁰Iwo pomwe atome ayezeriwa, apo tsapano atumikire bwino nakuti zjai alibe mathangwe.¹¹Mtenepo pomwe, na akazawo akhale wakulemekezeka, wakusaya kumbasasata, soma wakubzikoya na wakukhulupirika mu bzense. ¹²Atumiki akhale amuna wamkazi m'bodzi. Wakutonga bwino wana wao na iwo mnyumba zaiwo okha. ¹³Nakuti iwo angatumukira bwino am'bzitengera okha mbiri yabwino na kulimbika kukulu mwa chikhulupiriro cha mwa Mkhirisitu Yesu.¹⁴Pomwe ndikunemba ibzi kuna iwe, ndikudikhira kubwera kuna iwe tsampanopa. ¹⁵Soma penu nimchedwa, ndikunembatu kuna iwe pala ubakadziwe kufambisa wekha m'banja la Mulungu, lomwe ni mpingo wa Mulungu wamoyo, nsandamira na chakujirikira cha chadidi.¹⁶Tensene pakutawiriza kuti chinsinsi chakuchitira Mulungu mchikulu: ''Iye omwe adaonekera kuthupi adayezeriwa wakulungama mu Mzimu, adaoneka na anjero, chidalalikiwa kuna wamitundu, wakukhulupiriwa mdziko lapansi, na wakutambiriwa mu ulemerero.''

Chapter 4

¹Tsono Mzimu ukulewa mwakulewesesa kuti munthawe yakumaliza wina amdzataya chikhulupiriro achidzapumpsika na mizimu yakusocheresa na mapfunziro ya bziwanda ²na maonekedwe yakunyengeza ya iwo wakusewera bzakunamawo, chikumbumtima chao chimdzapumpswika.³Amdzalambiza wanthu kukhala na mabanja na kawalambiza bzakudya bzomwe Mulungu adabzilenga pala wachikhulupiriro na wakuzindikira chadidi kuti abzitambire mwakutenda kwao. ⁴Nakuti chakulengiwa na Mulungu chirichense mchabwino, apo palibe kachinthu kakuthemera kutayika kakuti kadatambiriwa mwakutenda ndiko kanilambiwako. ⁵Nakuti kambachenesiwa na mafala ya Mulungu na pemphero.⁶Penu unikumbusa abale bzinthu ibzi, umdzakhala mtumiki wabwino wa Yesu Mkhirisitu. Wakuleredwa mmafala yachikhulupiriro na malangizo yabwino ndiyo udayatewera. ⁷Soma lamba nkhani zapezi pezi zakukondewa na akazi wakukalamba. Soma, bzizereweze kuchita chinamato. ⁸Thangwe chizerewezi cha thupi chimbaphindula pang'ono, soma chinamato chimbaphindula mu bzense. Popeza chimbakhala nalo lonjezano la moyo uno na ndiwo ukubwera.⁹Mafalaya ngakukhulupirika na yakuthemera kutambiriwa mwakudzala. ¹⁰Nakuti nithangwe lache timbaphata basa na kuyezeza. Nakuti chidikiriro chathu tiri nacho pa Mulungu wamoyo, omwe ni mpulumusi wa wanthu wensene, maka maka wa anyakukhulupirira.¹¹Langiza wanthu uchiwapfunzisa bzobzi. ¹²Wina nampodi apepuse umwana bwako, soma ukhale chitewezo kuna iwo wakukhulupirira mmafala, mmafambidwe, mchikondi, mchikhulupiriro, na mkuchena mtima. ¹³Ate ndidzabwere ine, uwanze kulewenga, kuchenjeza, na kulangiza.¹⁴Nampodi kumpswinkha mphatso ndiyo iri mwa iwe, yomwe idaperekiwa mwa iwe kudzera muuneneri, na kubzatika manja kwa akulu. ¹⁵Tchenkha bwio ibzi. Khala mwa ibzi, pala kuti kupitiriza kwako kukhale umboni kuna wanthu wensene. ¹⁶Bzinyang'anisire wekha na chipfunzisocho. Pitiriza mu ibzi. Nakuti pakuchita tenepoyo, umdzabzipulumusa iwe wekha na iwo wakukutetekera iwe

Chapter 5

¹Nampodi kutsimula mumthu mkulu. Soma, umudandaulire ninga ni babako. Maswaka ninga abale, ²akazi akulu ninga azimai, na akazi ang'ono ninga azinana, m'kuchena mtima kwensene.³Lemekezani akazi wamasiye, wamasiye chayiwoiwo. ⁴Soma penu wamasiyeyo ana wana ayai azukulu, atome iwo kupfunzira kuchitira ulemu wam'banja mwao. Nakubwezela kuna abereki thangwe ichi m'chakudeka pamaso pa Mulungu.⁵Soma iye omwe ni wamasiye chaiyeiye, wasiyiwa yekha, waikha chikhulupiliro chache mwa Mulungu nakupitiriza kubzipereka mwanyongo na mmanamato usiku na masikati, ⁶soma mkazi wakukhala mwakubzikomedwesa ngwakusaika napo iye ana moyo.⁷Alangizeni pomwe iwo bzobzi, kuti akhale wakusaya thangwe. ⁸Soma penu winango anithandiza lini abale wache makamaka wale wapabanja pache chaiwo, iye walamba chikhulupiliro apo aniyipa kuposa wakusaya kukhulupilira.⁹Nampodi kumulewengela wamasiye omwe akanati kufikiza magole makumi matanthatu, angakhala mkazi wamwamuna m'bodzi. ¹⁰Iye a khale wa mbiri ya kuchita bzichito bzabwino, penu wafuwa wana ayai watambila bwino alendo, ayai wasambisa nzayo za wanthu wakuchena mtima wa Mulungu, ayai wathandiza wakutsautsika ayai penu adatewezadi mabasa yensene yabwino.¹¹Soma wamasiye ang'ono ang'ono, alambeni kuwanemba pa mndandanda. Nakuti pomwe aniyamba kubva bzilakolako bza kuthupi anichitira Mkhirisitu makiriyado, angafuna kuloodwa. ¹²Ndendende pomwe pakukhala nacho chakugaza thangwe adataya chikhulupiriro chawo chakutoma. ¹³Panthawe ibodzibodziyo, ambapfunzira pomwe kukhala wautofu apo ambafamba nyumba na nyumba. Ambakhala lini na utofu bokha, soma ambasewera pomwe bzapezipezi achichita bzinango na bzinango, kusewera bzinthu bzomwe akuthemera lini kusewera.¹⁴Mthangwerache ndikufuna aloodwe wamasiye ang'ono ang'ono, abale wana, ayeruze nyumba, apo nampodi kupasa mpata muwengi kutisasatira. ¹⁵Nakuti winango adayamba kupambuka kutewera Satana. ¹⁶Penu mkazi winango wakukhulupirira ali nawombo akazi wamasiye, iye awathandize, pala kuti mpingo nampodi ukhale pa mpanipani, kuti ukwanisembo kuthandiza wamasiye chaiwo.¹⁷Akulu wakutonga bwino mbakuthemera kupasiwa ulemu buzinji, makamaka wale wakuchita mafala na chipfunziso. ¹⁸Nakuti manemba yambati, ''Nampodi kufunga kukamwa kwa ng'ombe ndiyo ikupuntha tirigu'' nakuti ''Nyabasa ngwakuthemera kutambira malipiro yache.''¹⁹Nampodi kutambira mirandu yakuguma munthu mkulu pokha pokha pakhale mboni ziwiri ayai zitatu. ²⁰Tsimulirani wakuphonya padecha pala kuti winango akhale na mantha.²¹Ndikukutonga chaibzo iwe , pamaso pa Mulungu na pa Mkhirisitu Yesu na anjelo wakusankhuliwa, kukoya bzitongi bzimwebzo mwakusaya tsankhulo, nampodi kuchita bzinthu mwatsankhulo. ²²Nampodi kukulumiza kubzatika manja pa munthu. Nampodi kuphatizana nabzo bzakuipa bzamunthu winango. Ukhale wakubzikoya wekha mwakuchena.²³Uleke kumwa madzi yokha. Mwalo mwache, umwe pomwe vinyu pankiti thangwera bvuto la mmimba na kudwala kwako kwa pafupi pafupi. ²⁴Bzakuphonya bza wanthu winango bzimbadziwika padecha, apo iwo ambayenda nabzo kukatongiwa. Soma bzakuphonya bzinango bzimbabwera pambuyo pache. ²⁵Ndendende pomwe, mabasa inango yabwino yambadziwika padecha, soma inango yangabisike lini.

Chapter 6

¹Wensene omwe ali pa ngwete ya ukapolo atenge kuti ambuyayo mbakuthemera kuwapa ulemu bwensene. Achite ibzi kuti dzina la Mulungu na chipfunziso chache nampodi bzitambire makiriyado. ²Akapolo omwe ana ambuya wao wakukhulupirira nampodi kuwapepusa thangwe zjai mbubale bwawo. Soma, apitirize kuwatumikira basi. Nakuti wakupindulawo mbakukhulupirira na kukondeka. Upfunzise na kuchenjeza ibzi.³Penu winango anipfunzisa chipfunziso chakunama chakusaya kuphatizana na mafala ya chadidi ya Mbuya wathu Yesu mkhirisitu na cha umulungu, ⁴umweyo zjai akubzithusa apo akubvesesa lini chinthu. Wayalukira pa mabvunzo na makani ya mafala kumene kumbachokera njiru, ndeu, bza makiriyado, bzakuganizirana bzakuipa, ⁵na kupokana pakati pa wanthu omwe ana mitima ya chinyengo. Iwo ataya chadidi apo akuyesa kuti chinamato ni njira yakuphatira kobiri zizinji.⁶Tsapano chinamato pabodzi na kuderekha kumbapindulisa kukulu, ⁷nakuti tiribe kutakula chinthu pakupita mdziko lapansi, apo pakubula pano pomwe tingatenge lini chinthu. ⁸Soma, mbatiye tikhutisiwe na chakudya na kubvala.⁹Tsapano iwo wakufuna kukhala wavida ambagwera mmayezero, na mmatchera. Ambagwa m'bzikhumbo bzizinjitsa bzakupusa na bzakupwetekesa, na bzinango bzomwe bzimbamiza wanthu mchidzongeko na mchitayiko. ¹⁰Nakuti chikondi chapa kobiri ni muzi wa bzakuipa bzense. Wanthu wina wakuchikhumba adasochera achitaya chikhulupiriro, achibziphaya na bzakuwawa bzizinji.¹¹Soma iwe, munthu wa Mulungu, thawa ibzi. Psaga chilungamo, chinamato, chikhulupiriro, chikondi, chipiriro na chipfatso. ¹²Menya nkhondo yabwino ya chikhulupiriro. Phata moyo wakusaya kumala ndiwo adakuchemerera, na omwe udatawira chitawiro chabwino pamaso pamboni zizinji.¹³Ndikukutonga ibzi pamaso pa Mulungu, omwe ampapa moyo bzinthu bzense, na pamaso pa Mkhirisitu Yesu, omwe adachitira umboni chitawiro chabwino pamaso pa Pontiyo Pilato, ¹⁴kukoya chitongicho chakusaya mbalawande ayai chirema kufikira maonekero ya Mbuya wathu Yesu Mkhirisitu.¹⁵Mulungu amdzazimbulira maonekedwe ya Mkhirisitu nthawe yabwino----Mulungu, wakudalisika Wakutonga yekhayo, Mfumu yakutonga na Mbuya wakutonga. ¹⁶Omwe iye yekha ali nawo moyo wakusaya kumala omwe ambakhala mkubvunika kwakusaya kufikika. Palibe munthu ambamuona ayai angakwanise kumuona. Kuna iye kukhale ulemu na mphamvu yakusaya kumala. Amen.¹⁷Langizani wavida mdziko lino nampodi ambasamwe nakuti pomwe nampodi ambathembe vida, yomwe imdziwika lini kukhala kwache, soma, akhulupirire mwa Mulungu. Iye ambapereka kuna ife vida chaiyo pala tidekedwe nayo. ¹⁸Awuzeni kuchita bzabwino, adale na mabasa yabwino, ambasekere kupasa wina na kumbabverana. ¹⁹Munjira ninga yoyi amdzabzigwezekera okha maziko yakukoma kunthawe ikubwerayi, pala kuti akaphate moyo chaiwoiwo.²⁰Timoteo, tchenkha ndicho chidapasiwa kuna iwe. Lamba bzakusewera bzapezipezi na bzakusaya msolo na maganizo yakunyosa baludya bzomwe mwakunama ambati ndiko kudziwa. ²¹Wanthu winango ambabzitawira bzobzi apo asochera mchikhulupiriro. Chisomo mbachikhale nawe.

2 Timothy

Chapter 1

¹Paulo, mtumiki wa Yesu Mkhirisitu kudzera mu chifuniro cha Mulungu, malingana na chilonjezo cha moyo ndiwo uli muna Mkhirisitu Yesu, ²kuyenda kuna Timoteo, mwana wa kukondeka: Chifundo, nsisi, na mtendere wakuchoka kuna Mulungu Baba na Mkhirisitu Yesu Mbuya wathu.³Ndikutenda Mulungu ndiye ndamutumikira kucoka kuna abereki wa kale, na nzeru zakuchena, ndimo nimkukumbukirani mmapemphero yangu ya usiku na maasikati. ⁴Pomwe ndikukumbukira misozi yanu, ndikufuna kukuonani, kuti ndidzaziwe na kudekedwa,. ⁵Ndakumbusiwa bza cikhulupiriro chanu ca chadidi comwe cikhali mwa yavu wanu wachikazi Loisi na mai wanu Yunisi, apo nimziwa kuti chiri pomwe mwa imwe.⁶Iri ni thangwe lace ndikukukumbusa kuti ukoleze mphatso ya Mulungu ndiyo iri mwa iwe kudzera mwa kuikha manja yangu pa iwe. ⁷Nakuti Mulungu alibe kutipa mtima wa mantha, soma wa mphamvu na cikondi na wakubzilambiza.⁸Apo lekani manyazi pa kuchita umboni bza mbuya wangu ayai na ine pano Paulo, mkaidi wace. Mmalo mwace gawanani kubonera uku pala mafala ya Mulungu malingana na mafala ya Mulungu. Ni Mulungu ⁹ndiye adatipulumusa na kutichemera na machemeredwe ya kulemekezeka. Adacita ibzi sikuti thangwera mabasa yathu, soma thangwera manera yache na chifundo. Adatipa bzinthu ibzi mwa mkhirisitu Yesu kutoma kwa nthawe kukanati. ¹⁰Soma tsapano chipulumuso ca Mulungin cha zimbulika na kuonekera kwa Mkhirisitu Yesu. Ni Mkhirisitu ndiye adamalisa kufa achibweresa moyo wakusaya kumala kuti auikhe kudzera mmafala ya ¹¹Mulungu.Thangwera ibzi ndidasankhuliwa kukhala mulaliki, mtumwi wa mpfunzisi.¹²Na thangwe iri ndidabva bwa kuwawa ibzi. Soma nimchita lini manyazi, thangwe nimmudziwa ndiye ndamukhulupirirayo. Ndakopeka mtima kuti ambatha kukoya ibzo ndibzo ndakoyesa kuna iye mpakana nsiku iyo. ¹³Koyani chifanizo ca mafala ndiyo mudabva kuna ine na chikhulupiriro na cikondi ndicho chiri mwa Mkhirisitu Yesu. ¹⁴Chinthu ca bwino ndicho Mulungu adachita kuna imwe, chitchenkheni kudzera mwa Mzimu wa Kucena, ndio uli mkukhala muna ife.¹⁵Munkudziwa ici kuti wense wa kukhala ku Asia adandipandukira. Mmathimu yoya muna a Phygelusi na a Herimogene. ¹⁶Mbuya mbaapereke cifundo kuna banja la Onesiforo, nakuti adatsitsimusa ine kazinji napo pomwe alibe kuchita manyazi na njema zangu. ¹⁷Mmalo mwace pomwe akhali ku Roma adandipsaga ine na nyongo achindigumana. ¹⁸Mbuya mbaampase iye agumane chifundo kucoka kuna iye nsiku imweyo. Njira zensene ndizo adandithandiza mu Aefeso mumzidziwa bwino.

Chapter 2

¹Mthangwe lace mwanangu limbikisika na chifundo ndico chiri muna Mkhirisitu Yesu. ²Bzinthu ndibzo ndabva kucok,a kuna mboni zizinji, bzimbawaikha mu cikhulupiriro ca wanthu omwe amdzakwanisa kupfunzisambo anzao.³Kubonera nande pabodzi mmasada ninga mchikunda wa nkhondo wabwino wa mkhirisitu Yesu. ⁴Palibe mchikunda ambatumikira pamene wa tangwanika na bzichito bza moyo uno, pala kuti akomese mbuya wace mkulu. ⁵Apo pomwe penu winango anipikisana mmasenzeko ya kuthamanga, ambapasiwa lini chibangiri ca kumutenda , ate ateweze mitemo yace.⁶M'bwakufunika kuti mulimi wakulimbika atambire chigawo ca bzakukolola bzace pa kutoma. ⁷Kumbukani bwino ndibzo ndikulewabzi, nakuti Mbuya amdzakupani kubvesesa pa chirichense.⁸Kumbukani Yesu Mkhirisitu, wa ku dzinza la Davide, ndiye adalamusiwa kuna anyamuya. Ibzi mthangwera utumiki bwangu bwa mafala ya Mulungu, ⁹bomwe ndikubonera nabo kufikizana ate kumangiwa na njema ninga nya kupalamula. Soma mafala ya mulungu yalibe kumangiwa. ¹⁰Natenepo nimbapirira bzinthu bzense pala iwo ndiwo asankhuliwa, pala iwo pomwe akaone cipulumuso ndico ciri muna Mkhirisitu Yesu na ulemerero bwa muyaya.¹¹Ngakukhulupirika mafalaya: "Penu tafa naye pabodzi, timdzakhala pomwe na moyo naye. ¹²Tingapirira timdzacitambo ufumu na iye. Tingamulamba, iye amdzatilambambo. ¹³Penu ndife wakusaya kukhulupirika , iye amdzakhala wa kukhulupirika basi, thangwe angabzilambe lini yekha.''¹⁴Pitirizani kumbawakumbusa bzobzi. Achenjezeni pa maso pa Mulungu bza kumbapokana kuguma mafala; bziribe phindu, apo bzimbalulisa iwo wakubzibva. ¹⁵Chitani kamfulumize bza cadidi bzire kubzionesera kuna Mulungu wa kudziwika, nyabasa wa kusaya manyazindiye ambapfunzisa bwino mafala ya cadidi.¹⁶Pewani kusewera mbwebwe za pezipezi, komwe kumbasandusa munthu kunyanya kukhala wakusaya chipembedzo. ¹⁷Bzakusewera bzao bzimdzaenderera ninga chironda cha khansa. Mwa iwo ali Humenayo na Fileto. ¹⁸ndiwo asochera pa kuchita cadidi. Ambati mmukiro wa anyamuya udachitika kale, apo ambadzonga chikhulupiriro ca wanthu winango.¹⁹Soma meju, maziko ya Mulungu yaimisiwa pa kukhazikika. Yana cizindikiro ici: ''Mbuya ambazindikira wace wale'' apo ''Aliyense wakumbaguma dzina la mbuya abule pana anyakusaya cilungamo.'' ²⁰Soma neye mnyumba ya kuumira tani sikuti mumbakhala bzakutakulira oro na siriva bzokha nada. Mumbakhala pomwe bzakutakulira bza kukonziwa na kusema na bza kumunya na mataka. Bzinango mwa bzobzi so pala kuphatizira bza ulemu apombo bzinango bzakusaya ulemu. ²¹Penu winango ambzicenesa kuna cinthu ca kuphatiziwa mwa kusaya ulemucho, amkhala ninga cakutakulira ca ulemu. Ambapambuliwa pa mphepete, na mbuyace kuti ngwa phindu apo ambakhala wakuthemera pa basa lensene la bwino.²²Thawa bzilakolako bza uswaka. Psaga chilungamo, cikhulupiriro, cikondi, na mtendere na ndiwo ambacemera Mbuya na chadidi ca mtima uchena. ²³Soma lambani mabvunzo ya kupusa na yakusaya malango. Mumdziwa kale yambanyosa ndewo.²⁴Kapolo wa Mbuya nampodi kumbapoka. So ambakhale wa kuderekha pa bzense, wakukwanisa kupfunzisa, na wakuderekha. ²⁵wakukwanisa kulangiza mwa kupfatsa wale ndiwo ambamugaza Mbuya. Mulungu pinango pense angadzawape nzeru yakulapa thangwera kudziwa chadidi chace. ²⁶Apo akabzipulumuse ku matchera ya satana mdyerekezi, pomwe adaphatiwa naye, ku chifuniro chace.

Chapter 3

¹Soma dziwani ichi: Munsiku za kumaliza kumdzakhala nthawe za masada. ²Nakuti wanthu amdzakhala wakubzikonda, wakukonda kobiri, wakubzithusa, wakusamwa, wamakiriyado, wakusaya kubvera abereki wao,wakusaya kutenda na wakusaya kubzilemekeza. ³Amdzakhala wakusaya chikondi ca cibadidwe, wakusaya kuyanjanisika, wakumbadyerekezera pala kuti wina agumane bvuto, wakutaza kubzilambiza, waukali, wakusaya kukonda wabwino. ⁴Amdzakhala wakumbapereka anzao, wakusaya kusamala, wakukula mtima, wakukonda bzakudekera munthu sikuti bzakudekera Mulungu.⁵Wakukhala nayo maonekedwe ya chinamato soma mphamvu yache adailamba. Pana wanthu wakutenepayi ubzipambule. ⁶Nakuti winango ni amuna wa kumbadzatukulira akazi wakupusa mnyumba nkumbawaphata. Wakusenza mitolo ya bzakuipa bzao achikhala wakutengeka na bzilakolako bza mtundu na mtundu. ⁷Akazi amwewa mba kumbapfunza nsiku na nsiku soma neye basi kukwanisa kudziwa chadidi mchiponi.⁸Ninga ndimo Yane na Yambre akhambagazira bzakusewera Mose, apfunzisi wa cinyengowa ambawenganambo na bza chadidi. Ni wanthu wa katangale mumtima, wakusaya kutsimikiza cikhulupiriro. ⁹Soma amdzafika lini nabzo patali. Thangwe kupusa kwao kumdzadziwika kuna wense, ninga pomwe bza wanthu amweo.¹⁰Soma pala iwe, wateweza cipfunziso cangu, mafambidwe, chitsimikizo mtima, chikhulupirito, kugwesa mtima, chikondi, chipiriro. ¹¹masada, kubva bzakuwawa, na ndibzo bzidandichitikira ku Antiokea, ku Iconia, na ku Lustro. Ndidapirira ku masada. Pamapeto pache, mbuya adandipulumusa. ¹²Wensene wakufuna kukhala mchinamato mwa Mkhirisitu Yesu amdzaboneresiwa. ¹³Wanthu wakuipa na wakunama ndiye lemweretu kudzafamba achiipa basi, kudzasocheresa anzao achisocheresiwa pomwe iwo.¹⁴Soma ninga iwe, khazikika pa ndibzo wapfunza na ndibzo wakhala ukukhuliupirira na kale lense. ¹⁵Unkudziwa kuti kuyambira pa utcheche bwako wadziwa manemba ya kupambulika. Yakukhoza kukupa cipulumuso cha ma Mkhirisitu Yesu.¹⁶Manemba aya adayafulizira Mulungu. Ya mpindulisa pa chipfunziso, cigazano, chikonzero, chilangizo ca mchilungamo. ¹⁷Uku mkuti munthu wa Mulungu akhale wakuthemera, wakukonzeka kuchita basa lirirense la bwino.

Chapter 4

¹Ndinkuchitira umboni pamaso pa Mulungu na Mkhirisitu Yesu, ndiye amdzatonga wa moyo na wa kufa, na thangwe la maonekedwe yache na ufumu bwache. ²Lalikani mafala; chita nayo pa nthawe yache apo pakusaya nthawe yace, gaza, tsimula, chenjeza, gwesa mtima na chipfunziso.³Nakuti nthawe inkubwera ndiyo wanthu amdzapirira lini ku chipfunziso cha kubva na makutu. Mmalo mwace, amdzabzigwezekera apfunzisi pala bzakukhumba bza iwo okha, wakumbadzasewera ndibzo makutu yao yakupfikayo yamdzafuna kubva. ⁴Amdzaleka utowa kutetekera bza chadidi achidzapambuka nkumbadzatewera magunkha ya pezipezi. ⁵Soma iwe, khala wa kupenya pa bzense. Bvaya bza kuwawa; chita mabasa ya ulaliki bwa bwino; kwanirisa utumiki bwako.⁶Thangwe ndiri nkuthiriwa nsembe tsapano. Nthawe yangu ya kunyamuka ya kwana. ⁷Ndalimbana nako kulimbana kwa bwino; ndamaliza njirayo; ndakoya chikhulupiriro. ⁸Wandibvazika korona wa chilungamo, ndiye Mbuya , mtongi wa chilungamo, amdzandipa pa nsikuyo, apo sikuti kuna ine ndekha, soma na kuna pomwe wensene ndiwo akhakonda maonekedwe yache.⁹Chita bzakuti ubwere kuna ine kamangu. ¹⁰Nakuti Dema wandisiya ine. Wakonda dziko lapansi apo zjai wayenda ku Atesalonica.Kresite adayenda ku Agalatiya, na Tito ku Dalimatiya.¹¹Ni Luka yekha ndiye ndinaye. Tenga Maliko ubere naye thangwe adazerewera kale kuphata basa na ine. ¹²Soma Tukiro ndamutuma ku Aefeso. ¹³Chakufunika changu ndicho ndidachisiya ku Trowa kuna Karipo, ubwerese pa kubwera, na mabukhu, na ma makhanda yakunembiwa yale.¹⁴Alesandriyo wakusula mkua adandichitira bzakuipa bzizinji. Mbuya mumdzamubwezera iye kuteweza bzichito bzache. ¹⁵Iwe pomwe uchenjere naye, thangwe adagaza maninge mafala yathu. ¹⁶Pakubzikhotcherera kwangu kwa kutoma, palibe ndiye adaima nande kundithandizambo. Mmalo mwace wensene adandithawa. So bzobzi bzamala basi nampodi kubzikoyera kumtima pala iwo nada.¹⁷Soma Mbuya adaima nande achindipa mphamvu mwa kuti, kudzera mwa ine, chilalikiro chibvekere kwense kwense mwakukwana, kuti neyembo wachikunja abve basi. Apo ndidapulumusiwa mkamwa mwa mphondolo. ¹⁸Mbuya amdzandipsokonyolesa kuna cakuipa chirichense apo achidzandipulumusa ine kupita mu ufumu bwace bwa kudzaulu. Kuna iye kukhale ulemerero bwa nthawe na nthawe zakusaya kumala. Amen.¹⁹Undiperekere kulimba kuna Prisikila, Akila, nabanja la Onesiforo. ²⁰Erasto adasalira ku Corinto, soma Trofimo ndamsiya wakufesuka ku Mileto. ²¹Chita bzakuti ubwere mainza yakujejera yakanati kufika. Eubulo akupereka kulimba kuna iwepo, ndendende pomwe na Pude, Linu, Claudiya, na famidya zensene. ²²Mbuya mbaakhale na mzimu wako. Chifundo chikhale na iwe.

Titus

Chapter 1

¹Paulo, kapolo wa Mulungu na mtumiki wa Yesu Mkhirisitu pala chikhulupiriro cha wanthu wakusanhkuliwa wa Mulungu na kudziwa cadidi ndico chiri mu chinamato, ²na chidikiriro ca moyo wakusays kumala, ndio Mulungu omwe ambanama liniyo, adalonjeza kalekalero. ³Pa nthawe yace adaulula mafala yace kudzera mwa ulaliki bomwe adandisungiza ninga mwa chitongero cha mpulumusi wathu Mulungu.⁴Kuna Tito, mwana wangu chaiyeiye, ninga mwa chikhulupiriro cha ifepano tense. Nsisi na mtendere wa kwa Mulungu Baba na Mkhirisitu mpulumusi wathu. ⁵Na thangwe limweri ndipopa ndidakusiya ku Krete, pala kuti ulongosole mu mndando mwace bzinthu ndibzo bzikhanati kumaliziwa na kuikha akulu mmiyi yakuthemera ninga ndimo ndidakupanganizira.⁶Mkulu wa mpingo akhale wakusaya uchilema, mwamuna wa mkazi m'bodzi yekha, na wana wa chikhulupiriro wakusaya kumbatongewa milandu ya kusaya kusamala ayai ya kusaya kumbabvera. ⁷Mpsakufunika kuti wakunyan'ganira mpingo akhale wakusaya uchilema, ninga nyabasa wa Mulungu, wakusaya mirandu. Nampodi akhale wakumbaumira, wakumbafulumiza kukalipa, wa kumbamwa bwadwa, wa kumbapoka na wanthu, nampodi pomwe akhale wa kalisirira ka bzakunyansa , nampodi pomwe akhale wamingululi.⁸Soma, akhale wakuchezesa alendo, wakukonda bza kudeka, wakumbabzitonga, wakulungama, wakuchena mtima, wakubzilambiza. ⁹Wakuphata mafala ya kukhulupirika ninga mwa chipfunziso, kuti akakwanise kuchenjezambo winango mchipfunziso cha chadidi chire na kuthamula maganizo ya omwe animugaza.¹⁰Nakuti alipo azinjitsa wakusaya kubvera mafala, wakusewera mwa kusasata bza pezipezi, wakunyenjeza, maka maka omwe adatambira mgwatidwe. ¹¹Mpsakufunika kumbawatseka pakamwa wamaseweredwe yoya. Ambapasula mabanja ya anzao na kupfunzisa bza pezipezi thangwera kalisirira kao ka bzakunyansa.¹²M'bodzi wa iwo omwe akhali mneneri adati, ''Akerete basa lao mkunama, bzilombo bzakuipa, atofu wa mingululi.'' ¹³Umbonibu m'bwa chadidi. Natenepo uwatsimule mwa kukalipa kuti akhale wakudziwa chikhulupiriro ca chadidi, ¹⁴wakumbanyansidwa angabva magunkha ya Chiyuda ayai bzitongi bza wanthu wakupanduka mnjira ya chadidi.¹⁵Kuna iwo wakuchena mtima, bzense kuna iwo m'bzichenambo. Soma kuna iwo wakupsipiziwa wakatangale na kusaya kukhulupirika kulibe chao chakuchena, soma adziwe kuti nzeru zao na chikumbumtima chao bzense bza psipiziwambo. ¹⁶Ambatawira kuti Mulungu ambamudziwa, soma na mabasa yamchita iwo yambalatiza kumulamba. Popeza mbakunyansisisa na kusaya kubvera kwaoko na wapezipezi pa mabasa yense yabwino.

Chapter 2

¹Soma imwe sewerani bzakuthemera chipfunziso cachadidi. ²Pfunzisani wakukalamba akhale wakubzikoya, wakulemekeza, wakubzilambiza na wakudziwa chadidi mchiponi, mchikondi, na mchipiriro.³Ndendende pomwe na azimai wakukalamba apfunziseni kukhala mmakhalidwe yakuthemera wanthu wakuchena, wakusaya kumbabzidyekerezera ayai wakusaya kuzerewera chikondi cha pa bwadwa, soma wakupfunzisa bzakudeka, ⁴ntenepo pomwe pfunzisani wana wa chikazi kukonda azibayao na kumbakonda pomwe wana wao, ⁵akhale wa kubzilambiza, wakuderekha, wakuchena, wakudziwa bzakufunika mnyumba mwao, wakubvera azibayao wa iwo okha, pala kuti mafala ya Mulungu nampodi yatambire makiriyado.⁶Ntenepo pomwe, anyamata uwadandaulire akhale wakubzilambiza. ⁷Mu bzense ubzionesere chilatizo cha chitewezi cha mabasa yabwino. Mu chipfunziso chako, ubzionesere kukhala wa umunthu na kubzilemekeza, ⁸na mafala ya chaiyo yakusaya kugazika pala kuti iye wakufuna kukugaza achite manyazi thangwera kusaya thangwe lakutilewera ife bzakuipa.⁹Akapolo abvere azimbuyao wa iwo okha mu bzense, kumbawasangalasa seye kumbakekedzana nawo, ¹⁰wakusaya kumbawabera, soma mmalo mwace ambaonese chikhulupiriro chense chabwino, kuti akakomese chipfunziso ca Mulungu Mpulumusi wathu.¹¹Nakuti chifundo cha Mulungu chaonekera pala chipulumuso kuna wanthu wense. ¹²Chimbatipfunzisa ife kulamba chisanamato na bzikhumbokhumbo bza dziko lapansi, na kumbakhala wakubziletsa, na wakulungama na wakunamata mu mbwado uno, ¹³pomwe tikudikhira chidikhiriro chakudala, na maonekedwe ya ulemerero bwa Mulungu Mpulumusi wathu mkulu na Yesu Mkhirisitu.¹⁴Yesu adabzipereka yekha kuna ife pala kuti atilombole ku bzakuipa bzense na kubzichenesa yekha wanthu akhale wache chaiwo iwo wakachangu pakuchita mabasa yabwino.¹⁵Sewerani ibzi, limbikisani wanthu kubzichita, tsimulani na ulamuliro bwense. Munthu wina nampodi akupepuseni.

Chapter 3

¹Uwakumbuse iwo agonjere kuna akulu na wale ana mphamvu za utongi, akhale wakubvera, wakukonzeka pa basa lirirense labwino, ²nampodi achitire makiriyado munthu aliyense, nampodi akhale wa ndeu, akhale wakukhosoma, wakuonesa chiderekho kuna wanthu wensene.³Nakuti kalekale ife tikhali wakupusa na wakusaya kubvera, wakumbanyengezeka, wakuchitira ukapolo bzilako lako na bzakudekesera moyo bza mitundu mitundu. Wakumbakhala wakununkhidwa na njiru. Wakuwengiwa na wakuwengana wina na mwayache.⁴Soma pomwe kukoma mtima na chikondi ca pawanthu na mpulumusi wathu Mulungu bzidaoneka, ⁵neye kuti thangwera bzichito bza mabasa yachilungamo ndiyo tidachita nada, soma thangwera chifundo cache ndico chidatipulumusa ife, kudzera mwakusambikiwa kwa kubadwa mwa tsapanopa na makonzedwe ya Mzimu Wakuchena.⁶amene Mulungu adatsanurira pa ife mwakuwanda kudzera mwa Yesu Mkhirisitu mpulumusi wathu, ⁷nakuti pa kuyezeriwa wakulungama na chisomo cha iye, tikatengidwe wakupita mnyumba ninga mwa chidikiriro ca moyo wakusaya kumala.⁸Ngakukhulupirika mafalaya. Pa bzobzi ndikufuna ulimbise mafalaya, pala kuti iwo wakukhulupirira mwa Mulungu asamalire akhalebe atsogoleri basi wa mabasa yabwino. Ibzi m'bzakudeka nakupindulisa wanthu.⁹Soma lambani mabvunzo yakupusa ya pezipezi na mawerengedwe ya mibwado na ndeu na makani ya pa malamulo. Bzinthu ibzi m'bzakusaya phindu apo m'bzapezi pezi. ¹⁰Munthu wakuyambisa phiringu pakati panu, mungamuchenjeza kawiri basi mulambizeni, ¹¹pakudziwa kuti wakuterepoyoyo zjai wasandulika, achiphonya na kubzigaza yekha.¹²Pomwe ndidatuma Artema ayai Tukiko kuna imwe, chitani kamkulumize mubwere kuno ku Nikapoli pakuti ndatsimikiza mtima kugonera koko mu nthawe ya mainza yakujejera. ¹³Ezezani mmene mungakwanisire kutumiza kamfulumize Zena wakuimira mirandu ya wanthu na Apollo , pala kuti pa ulendo bwaobo nampodi asaye chinthu.¹⁴Apo wanthu wathu apfunzire pomwe kukoya basa la bwino lakufunika maninge kuti nampodi akhale seye kubala bzipatso.¹⁵Wense omwe ndinao pabodzi kuno akupereka kulimba kuna imwe. Mupereke kulimba kuna iwo omwer ambatikonda mu chikhulupiriro. Chisomo chikhale pa imwe mwensene.

Philemon

Chapter 1

¹Paulo, wamuperezo na thangwe la Khilistu Yesu, mdzinza wache wa Timoteo, kuna Filimoni, mwanzathu ule wakuphata naye basa pabodzi, ²tichiyenda pomwe kuna Afiya nana wathu, na Arikipo nyakhondo mwayathu, na watchalitchi omwe ambagumana munyumba mwako. ³Mulungu Baba wathu na Mbuya Yesu Khiristu akuchitire bzabwino achikupasani mtendere.⁴Mumapemphero yanu nthawe zense nimbatenda Mulungu, ⁵nakuti inepano ndidabva bzachikhulupiliro chaka chino kuna Mbuya Yesu nakufuna kwako pomwe wanthu wense wakuchena moyo . ⁶Inepano ndikukumbira kuti chikhulupiliro chire mukuchipasana chiphate basa kwenekwene, tenepo kuti ubvetsetse chilichense chabwino chile ifepano tinacho muna Khilistu. ⁷Nakuti ine pano ndikhali wakukomedwa nachilimbikiso kwenekwene na thangwe lakufuna kwako, nakuti mitima ya wanthu wakuchena moyo wa Mulungu yatendewusiwa na thangwe la iwepo, mdzinza.⁸Tenepo, nichadidi kuti inepano ningakhale nako kulimba mtima muna Khilistu pakukuuza iwepo kuchita bzomwe ungabzichite, ⁹tenepo na thangwe lachikondi, inepano ndikukudandaulira iwepo m'malomwa__ ine pano, Paulo, na nkhalamba, ndichikhala pomwe wamuperezo na thangwe la Yesu Khilistu.¹⁰Ine ndikukudandaulira na thangwe la mwanangu Onesimo, wakubaliwa muperezo na inepano. ¹¹Nakuti akhali wa kusaya basa kuna iwepo, apo tsapano niwakufunika kuna tensepano. ¹²Inepano ndikumutuma pomwe kuna imwepo, ule omwe ali ninga mtima wangu. ¹³Ndikadafunisisa kukhala naye inepano kuno kuti ambandithandize pambuto pa iwepo pomwe ndili mperezo na thangwe la mafala yabwino ya Mulungu.¹⁴Soma ndikufuna lini kuchita chilichense ndikanati kukubvunza iwepo. Inepano ndikufunalini kuti mabasa yako yabwino yakhale ninga yakukakamiziwa soma yakhale yamtendere. ¹⁵Pinango na bzobzi iye adatondo kukusiyanisa na imwe kanthawe pangóno tenepo kuti udzakhale naye nthawe zense. ¹⁶Ule ninyabasa lini pomwe, soma wabwinombo kusiyana nanyabasa, m'bale wakufuniwa. Iye niwakukondewa na ine, ambamufuna kwenkwene, apo nitenepoyombo kuna iwepo, pabodzi ku thupi na muna Mbuya.¹⁷Pamwepo iwepo una inepano ninga mwanzanu, umutambire umweyo ninga inepano. ¹⁸Penu adakuphonyerani imwe pinango anamangawa yaliyense nayiwepo, udzasunde inepano. ¹⁹Inepano, Paulo, ndikulemba bzobzi na boko langu. Inepano, ndekha ninzapereka__ m'psakufuna lini pomwe kukumbusa kuti iwepo udabzifiyalisi moyo wako kuna inepano wekha! ²⁰Inde, m'dzinza, inepanombo ndipindulembo na iwepo mwa Mbuya; komedwesa mtima wangu mwa Khilistu.²¹Nakukhulupilira kubvera kwako, ndikukunembera iwepo. Ndikudziwa inepano kuti unzachita kwenekwene kusiyana na mule ninga ndidakukumbilira inepano. ²²Panthawe ibodziyi, undikonzere mbuto yakugona inepano, nakuti inepano ndikukumbuka malingana na mapemphero yanu inepano nidzabwera pomwe kuna iwepo.²³Epafra, mwayangu wa muperezo mwa

Khilistu Yesu, akukumusa iwepo.

²⁴Ukumusiwa pomwe na Maliko, Aristarko, Dema, Luka, na anyabasa anzangu. ²⁵Mukhale mu mwayi na Mzimu wa Mbuya wathu Yesu Khilistu. Ameni.

Hebrews

Chapter 1

¹Kale kale Mulungu adasewera na abereki wathu kudzera mwa aneneri mmaseweredwe mazinji na munjira zizinjitsa. ²Soma munsiku zino zakumaliza, wasewera kuna ife kudzera mwa Mwana, omwe adamuikha kukhala wakupita m'buto wa bzinthu bwensene. Mkudzera pomwe mwa iye kuti Mulungu adamuikha wakuposa wensene. ³Iye ni kubvunika kwa ulemerero bwa Mulungu, na chizindikiro chaichoicho cha chikhalidwe chache. Iye watakula bzensene pabodzi na mafala ya mphamvu yache. Pomwe adachita chicheneso cha bzakuipa, adakhala pansi kuboko la madidi la Ukulu mdzaulu.⁴Iye wakhala ninga mkulu kuna anjero ninga dzina ndilo adalibvala kuti ndakuposa dzina lawo. ⁵Nakuti mkwa mjero uponi ndiye Mulungu adalewa kalembo kuti, ''Ndiwe Mwanangu, lero ndasanduka Babako''? Ayai mkuna mnjero uponi ndiye Muluingu adalewa kalembo kuti, ''Nimdzakhala Baba kuna iye, apo iye amdzakala Mwana kuna ine''?⁶Soma, pomwe Mulungu anibweresa Mwanache wakutoma kudziko lapansi, adati, ''Anjero wensene wa Mulungu amunamate iye.'' ⁷Bzakuguma anjero iye adati, ''Iye ndiye omwe aniyesa anjero wache mizimu, apo na akapolo wache malambi ya moto.⁸Soma pakulewa bza Mwana iye adati, ''Kadera yanu ya chifumu, Mulungu, njakunthawe za nthawe. Mpsimbo yachilungamo ni mpsimbo ya ufumu bwanu. ⁹Mwakonda chilungamo muchiwengana na chakuipa. Nithangwerache Mulungu, Mulungu wanu wakudzozani na mafuta ya chisekerero chaicho kuposa anzanu.''¹⁰''Pakutoma, Mbuya, mudaikha maziko ya dziko lapansi. Mdzaulumu ni basa la manja yanu. ¹¹Iwo amdzamala, soma imwe mumdzakhalisa. Wensene amdzasakala ninga chakubvala. ¹²Mumdzawafunya ninga chakufunika, apo adzachinjiwa ninga chakubvala. Soma ndimwe umweyo, apo magole yanu yamdzamala lini.''¹³Soma mkuna mnjero uponi ndiye Mulungu adalewambo kale nthawe inanngo kuti, ''Khala kuboko .langu la madidi ate ndidzasanduse awengi wako kukhala kadera yakuponda nzayo zako''? ¹⁴Kodi ni mizimu lini ya anjero wensene ndiyo imbatumikira, na ndiyo imbatumiwa kutchenkha iwo omwe amdzapita mchipulumuso?

Chapter 2

¹Ni thangwerache tikufunika titchenkhe kwene kwene kundibzo timbabva, pala kuti nampodi tithawane nabzo.²Nakuti penu mafala ndiyo yadaseweriwa na anjero yadziwika kuti ngakukhazikika, na chakuphonyeka ichi chense chakusaya kubvera chatambira mpfupo yakubwezera yakulungama, ³tingathawe tani tsono penu tinilamba chipulumuso chikulu? Ichi mchipulumuso ndicho chidatoma kuseweriwa na Mbuya pakuchitira umboni kuna ife pala iwo wakuchibva. ⁴Panthawe yokhayokhayo Mulungu adaichitira umboni na bzizindikiro, bzakudabwisa, na mphamvu za moda na moda, na kugawira mpfupo za Mzimu Wakuchena malingana na chifuniro chache.⁵Nakuti alibe kugonjesera anjero dziko likubweralo, lomwe tikulewali. ⁶Soma wina adachitira umboni kwinango, kulewa kuti, ''Munthu mchiyani, kuti mumkumbukire iye? Ayai mwana wa munthu, kuti mucheze naye iye?⁷Mudamchepsa munthu pang'ono na anjero; mudamubvazika korona wa ulemerero na ulemu. ⁸Mudagonjesa bzensene pansi pa nzayo zache.'' Thangwe mkwa iye ndiko Mulungu adagonjesera bzinthu bzense. Alibe kusiya chinthu chakusaya kugonjesiwa kuna iye. Soma tsapano apa tiribe kuona bzense kugonjera kuna iye.⁹Soma tikuona iye omwe adamchepsa pang'ono na anjero kwa kanthawe kakuchepa, Yesu, wakubvazikiwa korona wa ulemerero na ulemu thangwera kubonera kwache na imfa, pala kuti na chifundo cha Mulungu akalawidze imfa thangwera aliyense. ¹⁰Nakuti kudamukomera Mulungu, thangwe chirichense chiripo pala iye na thangwera iye, kubweresa wana azinji ku ulemerero. Bzikhali bwino kuna iye kukonza mtsogoleri wakutoma wa chipulumuso chawo wakudzala kudzera mkubonera kwache.¹¹Nakuti iye wakuchena na ule wakuchenesiwa wensene akuchokera mwa m'bodzi. Thangwera ichi iye alibe manyazi kuwachemera abale. ¹²Iye ambati, ''Nimdzalalikira dzina lanu kuna abale wangu, nimdzaimba bza imwe kuchokera mkati mwa thimu lawanthu.''¹³Apo pomwe, ''Nimdzamukhulupirira iye.'' Apo pomwe. ''Onani, ndiri pano na wana ndiwo Mulungu wandipa ine.'' ¹⁴Mnthangwerache, nakuti wana ndiwo nyama na mulopa, adagawana bzinthu bzobzo munjira ibodzi bodziyo, pala kuti kudzera mu imfa akadzonge ndiye ana mphamvu yakuimfa, iye ni, mdyerekezi. ¹⁵Ibzi bzikhali tenepo kuti akatsudzule wense ndiwo mkudzera mkugopa kwa imfa adakhala miyoyo yao yensene atamangiwa ukapolo.¹⁶Mchadidi letu ni anjero lini ndiwo iye ambawathandiza, soma mbumba ya Abulahamu.

¹⁷Ndiye bzikhali bzakufunika kuti iye akhale ninga abale wache munjira zense, pala kuti akhale mkulu wa ansembe wachifundo na wakukhulupirika mwakuphatizana na bzinthu bza Mulungu, kuti apereke malipiro ya bzakuipa bza wanthu. ¹⁸Thangwe Yesu mwenekachiro adabonera achiyezeriwa, ambakwanisa kuthandizambo iwo ndiwo aniyezeriwa.

Chapter 3

¹Nakuterepoyo, abale wakuchena mtima, mukutambirana nayo machemeredwe ya kudzaulu. Kumbukani bza Yesu , mtumwi na mkulu wa ansembe wa chitawiro chathu. ²Iye akhali wakukhulupirika kuna Mulungu, omwe adamuikha, ninga Mose ndimo akhaliri wakukhulupirika mu bzensene mnyumba ya Mulungu. ³Nakuti Yesu akhadatengiwa wakuthemera ulemerero bukulu kuposambo Mose, nakuti nyakumanga nyumba ambalemekeziwa kuposa nyumba chaiyoyo. ⁴Nakuti nyumba iriyense ina omwe adaimanga, soma ambamanga bzensene ni Mulungu.⁵Nakuti Mose akhali nyabasa wakukhulupirika mnyumba yense ya Mulungu, nyakumbachitira umboni bza ndibzo bzimdzaseweriwa mtsogolo, ⁶Soma mkhirisitu ngwakukhulupirika ninga Mwana omwe ngwakukoya nyumba yache ya Mulungu. Ndife nyumba yache penu tiniphatisa kulimbika mtima na kubzithemba kwa chidikirirocho.⁷Mtenepo, ninga unilewera Mzimu Wakuchena: Lero, penu mumdzabva mafala yache ⁸nampodi kuumisa mitima yanu ninga mwakuukira, mu nthawe ya mayezero mchipululu.⁹Ichi chikhali ndipo abereki wanu adandiukira pa kundiyezera ine, ataona bzichito bzangu ¹⁰kwa magole makumi manayi. Nithangwerache ndidakalipa nawo mbwado umweule. Ndidati, 'Akhambasochera mmitima yawo. Akanati k,udziwa njira zangu.' ¹¹Ninga ndidalumbirira mu ukali bwangu: 'Amdzapita lini mu mpumo wangu.'''¹²Khalani tcheru, abale, kuti nampodi waimwe awoneke na mtima wakusaya kukhulupirira, mtima wakuchungunuka kumbali na Mulungu wamoyo. ¹³Soma limbikisanani mwekha mwekha nsiku na nsiku, na pomwe pamchemeriwa ''lero'' kuti nampodi waimwe awumisiwe na chenjerero la chakuphonya.¹⁴Nakuti takhala wakutambirana wa Mkhirisitu penu tiniphatisisa kubzithemba kwathu mwa iye kuyambira pakutoma ate kumamaliziro. ¹⁵Bza ibzi bzalewiwa kuti, ''Lero, penu munibva mafala yache, nampodi kulimbisa mitima yanu, ninga mwakuukira.''¹⁶Mbani ndiwo adabva mafala ya Mulungu achikalipa mtima? Mbale lini ndiwo adabula mu Iguputo na Mose? ¹⁷Adandunduma na mbani magole makumi manayi? Kodi si na wale ndiwo adaphonya, ndiwo matupi yawo yadagwa mchipululu? ¹⁸Kodi iye adalumbirira mbani kuti amdzapita lini mu mpumo wache, penu mkwaiwo lini omwe adasaya kubvera iye? ¹⁹Taona kuti alibe kukwanisa kupita mu mpumo wache thangwera kusaya kukhulupirira.

Chapter 4

¹Na tenepo, nakuti lonjezano lakupita mu mpumo wache likubvumiziwa basi kuima, mbatigopeni, kuti wina waimwe angaoneke ninga adaliperewera. ²Nakuti kuna ife yalalikiwa mafala yabwino ninga iwombo. Soma mafala yoyo yalibe kupindulira wale omwe alibe kutsudzuka mchikhulupiriro mwa wale ndiwo adayabvera.³Nakuti ife omwe takhulupirira tinipita mu mpumoyo, ninga ndimo adalewera iye, ''Ninga ndimo ndalumbirira mu ukali bwangu, Iwo amdzapita lini mu mpumo wangu.'' Neye achikhala kuti, mabasa yache yadamaliziwa kuchokera pa maziko ya dziko lapansi. ⁴Nakuti walewa pinango bza nsiku ya chinomwe: ''Apo mulungu adapuma pansiku ya chinomwe kumabasa yache yensene.'' ⁵Apo pomwe munkhaniyi iye adati, ''Iwo amdzapita lini mu mpumo wangu.''⁶Nithangwerache tsono, kwasala kuti winango akapite ku mpumo, na wale ndiwo kalekale mafala yabwino yatalalikiwa kuna iwo alibe kupita thangwera kusaya kubvera. ⁷Tsono Mulungu adaikha pomwe nsiku ina, kuichemera ''Lero,'' pomwe adasewera kudzera kuna Davide patapita nthawe ikulu mmafala ndiyo ndayabva kale: Lero penu munibva mafala yache, nampodi kuumisa mitima yanu.''⁸Nakuti penu Yoswa akhadawapa mpumo, Mulungu angadasewera lini pomwe bza nsiku inango. ⁹Tsapano wasalira mpumo wa Sabata wa kuna wanthu wa Mulungu. ¹⁰Nakuti iye wakukapita mu mpumo wache wa Mulungu wapuma pomwe mu bzakuchita bzache, ningambo Mulungu adachitira bza iye. ¹¹Nithangwerache mbatikhale wakukhumba kudzapita mu mpumo umweyo, kuti winango nampodi adzagwe mu kusaya kubvera ndiko iwo adachita.¹²Nakuti mafala ya Mulungu yana moyo ya kuchita chita na yakuthwa kuposa dipa lakuthwa kwense kwense. Yambapsonda ate kwakugawira moyo na mzimu, na mumfundo na mmafuta ya mmafupa, apo yambakwanisa kuzindikira bzakukumbuka na bzakulinga bza mtima. ¹³Palibe chinthu chakuchita kulengiwa chimbabisala pamaso pa Mulungu, soma chirichense chiri padecha na pakuonekera pamaso ya ndiye timfunika kumbachita naye.¹⁴Nithangwerache, nakuti tinaye mkulu wa ansembe mkulutsa ndiye wapita mdzaulu, Yesu Mwana wa Mulungu, mbatiye tiphatisise chitawiro chathu. ¹⁵Nakuti tiribe mkulu wansembe omwe angabve lini nsisi na bzakulefuka bzathu. Soma, tinaye omwe munjira zense wayezeriwa ninga ndimo tiriri, kupambula kuti alibe bzakuphonya. ¹⁶Mbatiye tsono tiyende mwakulimbika mtima kukadera yachifumu yachifundo, kuti tikatambire nsisi na kugumana chifundo chakutithandiza munthawe ndiyo tasaya.

Chapter 5

¹Nakuti mkulu wansembe aliyense wakusankhuliwa pakati pa wanthu, ambaikhiwa kuphatira basa wanthu mubzinthu bza Mulungu, kuti apereke mpfupo na nsembe kubodzi za bzakuphonya. ²Wakukwanisa kuchita chifundo kuna wale wakusaya kudziwa na wakunyengeziwa, thangwe iye ana bzakulefuka. ³Thangwera bzobzi, amfunika pomwe kumbapereka nsembe ya bzakuphonya bzache chaibzo, ninga ndimo ambachitira na bzakuphonya bza wanthu.⁴Palibe munthu ambabzitengera ulemerero bzaiye yekha. Soma, iye omwe anichemeriwa na Mulungu, ninga ndimo Aloni akhaliri. ⁵Ndendendembo, Mkhirisitu alibe kubzitengera ulemetrero bzayekha kubziikha mkulu wa ansembe. Soma, omwe adalewalewa na iye adati, ''Ndiwe Mwanangu; lero ndasanduka Babako.''⁶Bziri ninga ndimo ambalewera pomwe mbuto zinango, ''Ndiwe wansembe wa nthawe zense litamala dongosolo la Melikizedeki.''⁷Munsiku za thupi lache, Mkhirisitu adapereka mapemphero na makumbiro kubodzi na mafala yakukuwa na misozi kuna Mulungu, iye wakukwanisa kumupulumusa ku imfa, apo adamubvera thangwera moyo wache wakugopa Mulungu. ⁸Napo kuti akhali Mwana, adapfunzira kubvera thangwera bzomwe adabva nabzo kuwawa.⁹Adakonzewa mpulumira achikhala, wa aliyense omwe adabvera iye, thangwera chipulumuso chakusaya kumala. ¹⁰Iye adasankhuliwa na Mulungu ninga mkulu wa ansembe litamala dongosolo la Melikizedeke. ¹¹Tina bzizinji bzakulewa bza Yesu, soma m'bzakutinesa kufokotoza nakuti kubva kwanu kudagontha.¹²Nakuti napo nthawe zino mumfunika kukhala apfunzisi, mukufunika kuti winango akupfunzisenimbo bzakutoma bza chiyambidwe cha mafala ya Mulungu. Mukufunika mkaka sikuti chakudya chakulimba! ¹³Nakuti aliyense wakutondo kumbamwa mkaka okha ali chizerewezi cha mafala ya chilungamo, thangwe akadali mwana mng'ono. ¹⁴Soma chakudya chakulimba mcha wanthu akulu misinkhu. Awa ndiwo wale omwe thangwera kukula kwao adazoloweresa kubvesesa kuti asiyanise bzabwino na bzakuipa.

Chapter 6

¹Apo tsapano, mbatiye tileke bzachiyambi cha mafala ya Mkhirisitu tipitirire kulewa bza kukula msinkhu. Nampodi kuikha pomwe maziko ya kutembenuka mtima kusiyana nayo mabasa yakufa na ya chikhulupiriro cha mwa Mulungu, ²ayai maziko ya kupfunzisa bza ubatizo, kubzatika manja na kumuka kwa anyamuya, na chiweruziro chakusaya kumala. ³Timdzachita pomwe bzobzi angatibvuma Mulungu.⁴Nakuti m'bzakukwanisika lini pomwe kuna wale omwe akhadabvunikiriwa, omwe adalawidza mpfupo yakudzaulu, achitambirana nawo Mzimu wakuchena, ⁵na ndiwo adalawidza mafala yache yabwino na mphamvu ya nthawe irimkubwera, ⁶soma iwo pomwe adagwa mchisochero----mpakusaya kukwanisika kuwabwezeresa pomwe ku chilapo. Ichi nithangwera kuti adabzimanikira pomwe okha Mwana wa Mulungu, nakumuchitisa manyazi padecha.⁷Nakuti mataka ndiyo yambamwa mvula pafupi pafupi, yachibala chipatso chakufunikira kuna ndiwo adaphata basa pa matakayo---aya ni mataka ndiyo yambatambira mdaliso kuchoka kuna Mulungu. ⁸Soma yangabala minga na mitungwi, zjai njapezipezi apo yali pafupi kutembereriwa. Chimaliziro chache chiri mkutenthiwa.⁹Soma takopeka na bzinthu bzabwino bza imwe, wakukondeka, bzinthu bza chipulumuso, napo kuti tikusewera tenepayu. ¹⁰Nakuti Mulungu alilini wakusaya kulungama. Iye amdzayebwa lini mabasa yanu na chikondi ndicho mudaonesa ku dzina lache, thangwe mudatumikira wanthu wache wakuchena mtima, apo mukuwatumikira basi.¹¹Tikukhumbisisa kuti aliyense wa imwe awonese kuchita kamangumangu kamweka ate kumapeto, kuti chidikiriro chanu chikhale chaicho. ¹²Uku mkuti nampodi mubve utofu, soma wakuterezera wa iwo omwe na chikhulupiriro na kugwa mtima apite mmalonjezano.¹³Thangwe ndipo Mulungu adalonjezana naye Abulahamu, adalumbirira pa iye yekha, nakuti angadalumbirira lini wina mkulumbo kuposa iye. ¹⁴Iye adati, ''Nimdzakudalisa iwe na kukupa dzinza lizinjisa.'' ¹⁵Munjira yoyi, Abulahamu adatambira ndibzo bzidalonjeziwa atadikhirira mwakupirira.¹⁶Nakuti wanthu ambalumbirira wina mkulu kuposa iwo. Pamapeto pa kupokana kwao, lumbiro limbamalizira kupherezera. ¹⁷Pomwe Mulungu adaganiza kuonesa bwino bwino kuna wakupita wa lonjezano la kusaya kusinthika kwa chakulinga chache, adalijirikira na chilumbiro. ¹⁸Iye adachita ichi kuti na bzinthu bziwiri bzakusaya kusinthika---bzomwe m'bzakusaya kukwanisika pala Mulungu kunama---ife, omwe tathawira kwinango, timdzakhala na chilimbikiso chikulu kuphatisisa chidikiriro chakuikhika pamaso pathu.¹⁹Tinacho ichi ninga chikhotcherero na chakumangira chakudalirika cha moyo, chilimbikiso chakupita mkati kati kutseri kwa chakumpsinkha, ²⁰ndiko Yesu, omwe adatoma kuyenda, wapita mwemo m'buto mwa ife. Iye wakhala mkulu wa ansembe wakunthawe yakusaya kumala ninga mwa dongosolo la Melikizedeke.

Chapter 7

¹Akhali Melikizedekiyu, mfumu ya ku Salemu, wansembe wa Mulungu Mkulukulu, omwe adagumana na Abulahamu akubwerera kucoka kukapha mafumu achimudalisa. ²Kukhali kwa iye ndiko Abulahamu adapereka chachikhumi cha chirichense. Kuyamba, kuthumbudzula kwa dzina lache ni, ''Mfumu ya chilungamo''; soma pomwe ni ''Mfumu ya ku Salemu,'' ndiye kuti, ''mfumu ya mtendere.'' ³Iye alibe baba, ngwakusaya mayi, wakusaya mawerengewe ya chibadwidwe chache, alibe chiyambi cha nsiku zache ayai chimaliziro cha moyo wache. Apo ambandendemera na Mwana wa Mulungu, anikhala basi wansembe kwakusaya kulekeza.⁴Onani makulidwe ya munthuyu ndimo yakhaliri omwe Abulahamu m'bereki mkulu adamupa chachikhumi cha ndibzo adakatenga kunkhondo. ⁵Wana wa Levi omwe ambatambira basa la kupereka nsembe ana chitongi malingana na mtemo kutambira chachikhumi kuchoka kuna wanthu, ndiye kuti, kuchoka kuna abale wao, napo kuti iwo, pomwe, ali mbumba pomwe yakuchoka kuna Abulahamu. ⁶Soma Melikizedeki, omwe mawerengedwe yachibadidwe chache yalibe kuchokera kuna iwo, adatambira chachikhumi kuchoka kuna Abulahamu, achimudalisa, omwe akhanayo malonjezano.⁷Palibe kugaza kuti munthu mng'ono ambadalisiwa na munthu mkulu. ⁸Apo tsono, wanthu wakufunikira ndiwo ambatambira chachikhumi, soma tenepoyo bzikuchitira umboni kuti ana moyo. ⁹Apo, kuli ninga kulewa, Levi, omwe adatambira chachikhumi, adapereka pomwe chachikhumi kudzera mwa Abulahamu, ¹⁰thangwe Levi akhali mthupi la babache pomwe Melikizedeki adagumana na Abulahamu.¹¹Tsapano, pangadakhala ungwiro bukhali bwakukwanisika mu unsembe bwa Alevi (nakuti mwemo ndimo wanthu adatambirira chitongi), pangadakhala kufunikira kwanyi pomwe kuti wansembe amuke mu dongosolo la Melikizedeki, lakusaya kuwerengiwa litamala dongosolo la Aloni? ¹²Nakuti pomwe unsembe bwachinja, chitongi chimbafunika chichinjembo.¹³Nakuti iye omwe ibzi bzinilewedwa pala iye ngwa dzinza linango, lakuti kulibe kale kuchokera munthu wakutumikira paguwa lansembe. ¹⁴Tsapano mwapadecha bzaonekeratu kuti Mbuya wathu adabadwira mu Yudeya, dzinza ndilo Mose alibe kuliguma bza ansembe.¹⁵Ndibzo tikulewabzi bzimbabveseseka bwino pomwe wansembe wina wakundendemera na Melikizedeke anionekera. ¹⁶Umweyu adasanduka wansembe sikuti thangwera bzakuthemera pachitongi chakuthupi, soma na mphamvu yamoyo wakunthawe zanthawe. ¹⁷Thangwe manemba yambaikhira umboni bza iye: ''Ndiwe wansembe wakunthawe zanthawe malingana na dongosolo la Melikizedeke.¹⁸Nakuti chitongi chakale chiribe kutayiwa thangwera kuti chikhali chakulefuka na kusaya basa kokha--- ¹⁹nakuti chitongicho chiribe kuchita chinthu chabwino---soma pomwe kuti chidikiriro chabwino chikhazikisiwe, ndicho timfendeza nacho kufupi na Mulungu.²⁰Apo kukhali lini kwakusaya lumbiriro! Winango adasanduka ansembe seye chilumbiriro chirichense, ²¹soma iye adakhala wansembe na chilumbiriro cha ule omwe adati kuna iye, ''Mbuya walumbira apo amdzachinja lini kakumbukidwe koka.'' Ndiwe wansembe wamuyaya.'''²²Na bzobzi pomwe zjai Yesu wapereka chijirikiro cha mpangano omwe uli nkhasambo. ²³Ansembe wakale akhali azinji, nakuti imfa idawatazisa kupitiriza. ²⁴Soma nakuti Yesu akupitirira kukhala kunthawe zanthawe, ana unsembe bwakusaya kumala.²⁵Nithangwerache ambakwanisa pomwe kupulumusa kwachadidi wale omwe anifendeza kuna Mulungu mwa iye, thangwe iye ali nawo moyo wa nthawe zense wakuwakumbirira kuti awalekerere iwo. ²⁶Nakuti bzikhathemera meju kuti tikhale na mkulu wansembe waterepoyo, wakuchena mtima, walazawu, wakusaya kupsipiziwa, wakulekanisiwa kuna wakuphonya, na wakukwiziwa kupitirira bzamdzaulu.²⁷Akufunika lini, kukhala ninga akulu wansembe, kumbapereka nsembe nsiku na nsiku, kuyambira pala bzakuchita bzache bzayekha, apo kinangoko pala bzakuphonya bza wanthu. Adachita ibzi pala wense mkabodzi basi pomwe iye adabzipereka yekha. ²⁸Nakuti chitongi chimbaikha akulu wansembe wanthu ndiwo ana bzakulefuka. Soma mafala ya chilumbiro, ndiyo yadabwera chitapita chitongi, yadaikha Mwana, omwe waikhiwa wabwino kunthawe zanthjawe.

Chapter 8

¹Tsapano msolo wa ibzi talewabzi nguyu: Tina mkulu wansembe ndiye wakhala pansi kuboko lamadidi la kadera yachifumu ya Ukulu mdzaulu. ²Iye ni mtumiki mu mbuto yakupambulika, na chihema cha chadidi ndicho Mbuya, adachimanga, sikuti kumanga nimunthu neye.³Nakuti mkulu wansembe aliyense ambaikhiwira kuti ambapereke mpfupo na nsembe kubodzi. Nithangwerache mbzakufunikira kukhala nachinthu china chakupereka. ⁴Tsapano angadakhala Mkhirisitu ali padziko lapamsi, angadakhala lini wansembe pomwe, thangwe alipo kale wakupereka mpfupo mchitewezo chachitongi. ⁵Omwe ambatumikira chifanizo na mthunzi wa bzinthu bzakudzaulu. Bziri ninga Mose adachenjezewa na Mulungu pomwe akhadasala pang'ono kumanga chihema: Mulungu adati, "Chenjera kuti uchite chirichense malingana na chitewexo ndicho chidaonesewa kuna iwe paphiri."⁶Soma tsapano Mkhirisitu watambira chitumikiro chakuti zjai nkhasa, ninga ndimo aliri iye nkhopse ya mpangano wabwino, ndiwo umdzakhazikika pa malonjezano yabwino. ⁷Nakuti mpangano wakutoma ule ungadakhala ukhalibe bzakunesa, angadakumbuka lini pomwe bzakupsaga mbuto ya wachiwiriyo.⁸Nakuti nthawe ndizo Mulungu adagumana bvuto na wanthu, adati, "Onani, zikubwera nsiku---watenepo Mbuya---pomwe nimdzachita mpangano upsa na wanyumba ya Isaraeri na nyumba ya Yuda. ⁹Umdzakhala lini mpangano ninga ule ndidachita na abereki wawo pansiku ndiyo ndidawaphata boko kuwatsogolera kubula mdziko la Iguputo. Thangwe iwo alibe kubvera mpangano wanguyo mwamkhomeko, apo inembo zjai ndiribe kudzawalewengera pomwe iwo---watenepo Mbuya.¹⁰Uyu ni mpangano ndiwo nimdzachita na nyumba ya Isaraeri zitapita nsiku zijazi---watenepo Mbuya. Nimdzaikha bzitongi bzangu mmitima yawo, apo nimdzabzinemba pomwe pamitima yawo. Nimdzakhala Mulungu wawo, apo iwo amdzakhala wanthu wangu.¹¹Iwo amdzapfunzisana lini wina na mfulu mwayache apo wina na m'bale wache, kulewa kuti, 'Zindikira Mbuya.' Thangwe wensene amdzandidziwa ine, kuyambira mng'ono ate mkulu letu waiwo. ¹²Thangwe nimdzakhala wachifundo pabzichito bzawo bzakuipa, apo bzakuipa bzawo nimdzabzikumbuka lini pomwe.''¹³Pakuchemera mpangano uyu "upsa," adagugisa wakutomayu, apo ndicho chikuguga na kusukulukacho chafendeza kuti zjai chinioneka lini pomwe.

Chapter 9

¹Neye mpangano wakaleyo ukhanabzo bzakuikhika bza kunamatira na mbuto yakupambulika padziko lapansi. ²Nakuti chihema chidakonziwa. Subi yakutoma, ni momwe mukhana bzakumanikira kandiyero, meza, na mkate wakuonekera padecha, ikhachemeriwa mbuto yakupambulika.³Kuseri kwa chakumpsinkha chachiwiri kukhana subi inango mu chihema, yakuchemeriwa mbuto yakupambulikisisa. ⁴Ikhana guwa la oro la bzakufukiza. Likhana pomwe chitsamba cha mpangano, chakugugudiziwa na oro yekha yekha. Mkati mwache mukhana kamtsuko ka oro komwe kakhaikhiwa mana, Mpsimbo ya Aroni idaphuka ire, na meza za mpangano. ⁵Padzaulu pa chitsamba cha mpanganowo, akerubi wa ulemerero akuchitisa mthunzi pa chakutakuliracho, chakuti tingalewe lini pachokha pachokha.⁶Ibzi bzitamala kukonzewa, ansembe akhambapitapita msubi yakutoma ya chihema kukaphata mabasa yawo. ⁷Soma mkulu wansembe yekha ndiye akhambapita msubi yachiwiri, kabodzi pagole, sikuti seye mulopa ndiwo akhaupereka pala iye yekha na wabzakuphonya bzawanthu bzakusaya kuchita utowa.⁸Mzimu Wakuchena udaonesa chimwecho pomwe chihema chakutoma chikadali chiimire mnjira yakusubi yakupambulika pomwe ikanati kuonekera. ⁹Ichi chikhali chiphiphiriso chakunthawe yoyo. Mpfupo na nsembe zomwe pakali pano zikuperekiwa zikukwanisa lini kuchitisa wakunamata kukhala na chikumbumtima chabwino. ¹⁰Zimbakhala za kubzakudya na kumwa na misinda mizinji ya masambidwe, mapanganizo yakuthupi ate kunthawe yakukonza pomwe.¹¹Mkhirisitu adabwera ninga mkulu wansembe wa bzinthu bzabwino ndibzo bzabwera. Iye adayenda mchihema chikulu na chabwino ndicho chiribe kukonziwa na manja yamunthu, ndicho mchakudzikolini lakulengiwa lapansi lino. ¹²Sikuti na mulopa wambuzi na wa wana wang'ombe, soma na mulopa wache chaiwo mwakuti iye adapita mbuto yakulemekezeketsetsa kabodzi na kuteteza kuombolewa kwathu kwakusaya kumala.¹³Nakuti mulopa wambuzi na ng'ombe zimuna na kupalanga kwa dotha la tumphulu twa ng'ombe zimuna kwa wale wakupsipiziwa ukuthiriwa nsembe zakuwachenesa kuthupi, ¹⁴kuna tani mulopa wa Mkhirisitu, omwe mwa Mzimu wakusaya kumala wabzipereka okha wakusaya chirema kuna Mulungu, umdzachenesa chikumbumtima chathu kuchisiyanisa na mabasa yakufa kukatumikira Mulungu wamoyo? ¹⁵Na thangwe limweri, iye ni nkhopse ya mpangano upsa. Ichi mchimwecho lini, nakuti imfa yatenga mbuto kuombola iwo wa mpangano wakutoma kuchoka ku bzakuphonya bzao, iwo wakuchemeriwa amdzatambira lonjezano la bzakusiiriwa bzakusaya kumala.¹⁶Nakuti pomwe pana chakunemberatu, imfa ya omwe adachinembayo imbafunika ifike. ¹⁷Nakuti chakunemberatucho chimbaona mphamvu pangakhala imfa, thangwe chimbakhala chiribe mphamvu angakhala omwe adachinembayo akana moyo.¹⁸Ndiye kuti neye mpangano wakutoma ulibe kukhazikisiwa seye mulopa. ¹⁹Nakuti pomwe Mose akhadakhazikisa chitongi chirichense mumtemo kuna wanthu wensene, adatenga mulopa wa wana wang'ombe na wambuzi, na madzi, ukuse bufwira, na hisope, mkupalanga bukhu chailolo na wanthu wensene. ²⁰Ndiye iye adati, "Uyu ni mulopa wa mpangano wa Mulungu ndiwo adakutongerani.''²¹Munjira yoyi, adapalanga mulopa pa chihema na pa bzakutengera bzensene bzomwe akhaphatizira pa utumikiro. Malingana na mtemo, pafupifupi chirichense chikhachenesiwa na mulopa. ²²Pangasaya kugoga mulopa zjai palibe chilekerero.²³Natenepo bzikhafunika kuti bzifanizo bza bzinthu bzakudzaulu bzichenesiwe na nsembe zanyama zozi. Tsono, bzinthu bzamdzaulu bzikhafunika kuchenesiwa na nsembe zakuti zikhali nkhasambo. ²⁴Nakuti Mkhirisitu alibe kupita mbuto yakulemekezeka yakumangiwa na manja, yomwe ni fanizo la yachaiyoyo. Soma iye adapita mdzaulu chaimo, kuonekera tsapano pamaso pa Mulungu thangwera ife.²⁵Iye alibe kuyenda koko kuti akabzipereke kazinjitsa, ninga ambachitira mkulu wansembe, omwe ambapita mnyumba yakulemekezeka gole na gole na mulopa wakuti ngwache lini. ²⁶Bzingadakhala tenepoyo, angadakhala adabonera kazinjitsa kuyambira mmaziko yadziko lapansi. Soma tsapano waonekera pamapeto pa nthawe kuchosa bzakuipa na nsembe ya iye yekha.²⁷Ninga ndimo kwaikhiwira pala munthu kufa kabodzi, kinangoko mkubwera chiweruziro, ²⁸mtenepoyombo, Mkhirisitu adaperekiwa nsembe kabodzi kusenza bzakuipa bza azinji, apo amdzaonekera kachiwiri, sikuti kudzalimbana na bzakuipa, soma pala chipulumuso cha wale ndiwo akumudikhira iye.

Chapter 10

¹Nakuti chitongi ndicho mthunzi wa bzinthu bzabwino ndibzo bzirikubwera, sikuti chifanizo chaichoicho cha bzinthubzo. Iwo mwe ambafendera kuna Mulungu sikuti angachenesiwe na nsembe ndizo wansembe ambapitiriza kupereka gole na gole. ²Pinangopense, nsembezo zingadalekeza kuperekiwa? Nakuti wakunamatawo angadachenesiwa nthawe ibodzi apo angadakhala lini pomwe na chikumbumtima cha kuphonya. ³Soma na nsembezo pana chikumbuso cha bzakuphonya gole na gole. ⁴Thangwe m'bzakukwanisika lini kuti mulopa wa ng'ombe na mbuzi ungabulise bzakuipa.⁵Nthawe ndizo Mkhirisitu adabwera padziko lapansi, adati, ''Nsembe na chakupereka mulibe kubzifuna, soma thupi mwandikonzera ine; ⁶na nsembe zakupserereza na bzakupereka bza chakuphonya mulibe kudekedwa nabzo. ⁷Ndiye ndidati, 'Onani, ndiri pano---ninga ndimo bzidanembewera m'bukhu---kuchita bzakufuna bzanu, Mulungu.'''⁸Pakutoma iye adati, ''Zikhali lini nsembe, ayai bzakupereka, ayai bzakupereka bzakupsererezeratu, ayai chakupereka cha chakuphonya nzibzo mudabzifuna. Ayai kuti mukhadekedwa nabzo.'' Izi ni nsembe zakuperekiwa mwakuteweza chitongi. ⁹Ndiye iye adati, ''Onani, ndafika kudzachita chakufuna chanu.'' Adachosa chakutomacho kuti akhazikise chachiwiri. ¹⁰Nachakufuna chimwecho, tachenesiwa na chakupereka chathupi la Yesu Mkhirisitu kabodzi bzamala.¹¹Nsiku na nsiklu wansembe aliyense ambaima na kupereka, nsembe zibodzibodzizo ndizo----zingabulise lini bzakuphonya. ¹²Soma nthawe ndiyo Mkhirisitu adapereka kwa nthawe zense nsembe ibodzi ya bzakuphonya, adakhala kuboko lamadidi la Mulungu. ¹³Iye akudikhira ate awengi wache aikhiwe kukhala kadera ya kunzayo zache. ¹⁴Thangwe na chakupereka chibodzi wachenesa kwa muyaya wale omwe ali wakuchenesiwa.¹⁵Mzimu wakuchena udatichitira pomwe umboni. Pakutoma iye wati, ¹⁶''Uyu ni mpangano omwe nimdzachita nawo zitapita nsiku zire, watenepo Mbuya. Nimdzaikha bzitongi bzangu mmitima yawo, apo nimdzabzinemba pa nzeru zao.''¹⁷Kinangoka adathimizira, ''Bzakuphonya bzao na kusaya kuyeruzika kwao nimdzakukumbukira lini pomwe.'' ¹⁸Tsapano ndipo pana chilekerero cha bzobzi, palibe pomwe nsembe ya chakupereka cha chakuphonya..¹⁹Nithangwerache, abale, tinacho chilimbikiso chakupita mbuto yakupambulika thangwera mulopa wa Yesu. ²⁰Iyo ni njira ipsa na yamoyo ndiyo iye watikonzera mwa chakutchinga, ndicho, chiri kudzera mthupi lache. ²¹Thangwe tina wansembe mkulu wakukoya nyumba ya Mulungu, ²²mbatiye tifendere na mitima yachadidi ya chikhulupiriro chakukwana, na mitima yathu yakuwaziwa kuyichosera chikumbumtima chakuipa na matupi yathu yakusambisiwa na madzi yakuchena.²³Mbatiye tiphasise chidikiriro ndicho tatawira, nakuti iye wakulonjeza ngwakukhulupirika. ²⁴Mbatiye tikumbuke mwabwino ndimo tingawachitisire kuti akondane wina na mwayache na bzichito bzabwino. ²⁵Nampodi tilekeze kumbagumana pabodzi, ninga wina ndimo amchitira. Soma, tidandaulirane, apo pomwe ninga mukuona kale nsiku kufendera.²⁶Thangwe penu tinipitiriza kumbakhala tichiphonya basi uko tadziwa bza chadidi, nsembe ya kubzakuphonya inisala lini pomwe. ²⁷Soma, pana chidikiriro chinango chokhacho chakugopsa cha kutongewa, na kupsa kwa moto ndiwo umdzadzonga awengi wa Mulungu.²⁸Aliyense ndiye walamba chitongi cha Mose anifa seye kubverewa nsisi pamaso pa mboni ziwiri ayai zitatu. ²⁹Mukumbuka kuti chilango chache mchakugopsa moda wanyi kuna iye wakupondereza Mwana wa Mulungu, omwe adatenga mulopa wa mpangano kuti ngwakusaya kuchena--- mulopa ndiwo iye adachenesiwa nawo---nakuchitira pomwe makiriyado Mzimu wachifundo?³⁰Nakuti tikumdziwa ndiye adati, ''Kubwezera mkwa ine; nimdzabwezera.'' Apo pomwe, ''Mbuya amdzatonga wanthu wache.'' ³¹Mchinthu chakugopsa kugwa mmanja mwa mulungu wamoyo!³²Soma kumbukirani nsiku zakale, mutamala kubvunikiriwa, ndimo mudapiririra ku masada makulu yakubonera. ³³Nthawe zinango mukhachitiwa makiriyado na chitonzo cha padecha, na nthawe zina kuphatikidziwa na wakuchitiwa bzimwebwowo. ³⁴Nakuti mukhana nsisi na wa mkaoko, apo mudabvuma mwakusekera kupsokonyoliwa bzombo bzanu. Mudadziwa kuti imwe mwekha ndiye mukhana bzombo bzabwino na bzakusaya kumala.³⁵Natenepo nampodi kutaya kulimbika kwanu, komwe kuna mpfupo ikulu. ³⁶Nakuti mukufunika kupirira pala kuti pomwe mwachita chakufuna cha Mulungu, mudzatambire ndicho iye wakulonjezani. ³⁷Nakuti tsampanopanopa, omwe akubwerayo akubwera chadidi apo anichedwa lini.³⁸Soma wakulungama wanguyo amdzakhala na moyo wakuchokera mchikhulupiriro. Penu anibwerera mmambuyo, moyo wangu unidekedwa lini naye. ³⁹Soma ndife lini wina wa wale omwe abwerera mmambuyo kuchitayiko, soma ndife wina wa wale wakukhala nacho chikhulupiriro cha ku chipulumuso cha miyoyo yawo.

Chapter 11

¹Tsapano chikhulupiriro ndiko kukhala mchidikiriro cha bzinthu ndibzo ukukhumba pabzinthu bzakusaya kuoneka. ²Nakuti thangwera bzobzi akulu adachitiriwa umboni bza chikhulupiriro chawo. ³Na chikhulupiriro tikuzindikira kuti madziko na yakudzaulu kubodzi yadalengiwa na mafala ya Mulungu, kuti bzomwe bzikuoneka bziribe kukonzewa kuchokera ku bzinthu bzakuoneka.⁴Chikhali chikhulupiriro kuti Abeli apereke nsembe yakuti ikhali nkhasa kusiya na ya Kaini, yomwe adachitiriwa nayo umboni kuti aklhali wakulungama, apo Mulungu adasewera bzabwino bza iye thangwera chakupereka chachecho, apo na chikhulupiriro Abeli akusewera basi, napo iye adasaika.⁵Chikhali chikhulupiriro kuti Inoki atakuliwe kuyenda kudzaulu mwakuti alibe kuona imfa. ''Alibe kuoneka, thangwe Mulungu adamutakula.'' Nakuti

iye akanati kutakuliwa, bzidachitira umboni kuti adachitira bzabwino Mulungu.

⁶Tsapano seye chikhulupiriro bzingakwanisike lini kumudekedwesa iye. Nakuti mbzabwino kuti aliyense wakubwera kuna Mulungu akhulupirire kuti iye alipodi nakuti iye ngwakupereka mpfupo kuna wale wakumupsaga.⁷Chikhali chikhulupiriro kuti Nowa, pakuchenjezewa na Mulungu pabzinthu bzakusaya kuoneka, na mantha adatsema chimwadiya kupulumusa wanyumba yache. Pakuchita ichi, iye adagaza dziko lapansi achikhala wakupita mnyumba wachilungamo ndicho chiri ninga mwachikhulupiriro.⁸Chikhali chikhulupiriro kuti Abulahamu, pomwe adachemeriwa, adabvera achibula kuyenda kumbuto ndiko akhakatambira ninga chakusiiriwa. Iye adabula, seye kudziwa ndiko akhayenda. ⁹Chikhali chikhulupiriro kuti adakhala mdziko lalonjezano ninga mulendo. Adakhala mmizulumbi na Isaki na Yakobo, pabodzi na anzache walonjezano pomwe lokhalokhalo. ¹⁰Nakuti akhalindira muyi wakukhala na maziko, omwe misiri wache na nyakuumanga wache ni Mulungu.¹¹Chikali chikhulupiriro, napo Sara akhali ngomwa, kuti adatambira kukwanisika kwa kutenga pathupi. Ibzi bzidachitika nthawe ndizo iye akhali wakukalamba kwene kwene, thangwe adamukhulupirira wakumupa lonjezoyo. ¹²Nithangwerache, kuchoka pa munthu mbodziyo---wakuti akhali ninga wakufa---adabadwa azinjitsa ninga nyenyezi za kudzaulu na wakusaya kulewengeka ninga mchenga wa m'phepete mwa nyanza.¹³Chikhali chikhulupiriro kuti wensewa adasaika seye kutambira malonjezo. Soma, adawaona na kuwaseweza kuchokera patali, achitawiriza kuti akhali alendo na wakukhala mwakudikhirira padziko lapansi. ¹⁴Nakuti iwo wakulewa bzobzo awoneseratu kuti akuona dziko lawo.¹⁵Penu akhambakumbukira bza dziko ndilo akhadabulalo, angadakhala na mwayi wakubwerera. ¹⁶Soma ndimo bziririmu, akufuna dziko lakuti liri nkhasa, ndiye, lakudzaulu. Nakuti Mulungu alibe manyazi kuchemeriwa Mulungu wawo, thangwe wawakonzera muyi.¹⁷Chikhali chikhulupiriro Abulahamu, pomwe adayezeriwa, adapereka Isaki. Akhali mwanache yekhayo omwe adaperekayo, iye omwe akhadatambira malonjezo. ¹⁸Akhali abrahamu omwe kuna iye kukhadalewedwa, ''Mbumba yako imdzachemeriwa kudzera mwa Isaki .'' ¹⁹Abulahamu adayezera kuti awone penu Mulungu angadakwanisa kulamusa Isaki kuna anyamuya, na kusewera mwakuphiphirisa, chikhali kuchokera kuna iwo kuti adamutambira pomwe.²⁰Chikhali pomwe chikhulupiriro cha bzinthu bzakubwera kuti Isaki adadalisa Yakobo na Esau. ²¹Chikhali chikhulupiriro kuti Yakobo pomwe akhasaika, adadalisa wana wense wa Yosefe paekha paekha. Yakobo adanamata, kuyadzamira pamsolo pa mpsimbo yache. ²²Chikhali chikhulupiriro kuti Yosefe, pomwe mapeto yache yakhali pafupi, adasewera bza kabulidwe ka wana wa Isaraeri kuchoka ku Iguputo na kuwalangiza bza mafupa yache.²³Chikhali chikhulupiriro kuti Mose, pomwe adabadwa, adabisiwa ate miyezi mitatu na abereki wache thangwe adaona kuti akhali mwana wakudeka. Iwo akhalibe mantha na chitongi cha mfumu. ²⁴Chikhali chikhulupiriro kuti Mose, atakula, adalamba kuchemeriwa mwana wa ntchembere ya Falao. ²⁵Iye adasankhula kubonera pabodzi na wanthu wa Mulungu sikuti kudekedwa na chakuphonya cha kanthawe kakuchepa. ²⁶Adabzitenga kuti mbzamanyazi thangwera Mkhirisitu ninga iye akhali waphindu likulu kuposa vida ya mu Iguputo, nakuti akhadikhira mpfupo yache.²⁷Chikhali chikhulupiriro kuti Mose adabula mu Iguputo. Alibe kugopa ukali bwa mfumu, nakuti adapirira ninga akhaona wina wakusaya kuoneka. ²⁸Chikhali chikhulupiriro kuti adachita Madyerero na kupalanga mulopa, pala kuti wakudzadzonga wana wakutoma nampodi akhuye wana wakutoma wa Isaraeri.²⁹Chikhali chikhulupiriro kuti iwo adayambuka pa nyanza ya mitete ninga pamataka pakuuma. Nthawe nzizo a Iguputo adayezerambo kuchita tenepo, adakhudyuliwa. ³⁰Chikhali chikhulupiriro kuti malitsito ya yeriko yadagwa, yatazunguliriwa kwa nsiku zinomwe. ³¹Chikhali chikhulupiriro kuti Rahabu puta alibe kufa pabodzi na omwe akhali wakusaya kubvera, thangwe adatambira wakudzazonderawo mwa mtendere.³²Mchiyani china ningalewe? Nakuti nthawe ingandiperewere ningafokotoza bzense bza Gidiyoni, Baraki, Samisoni, Yefita, Davide, Samueri, na bza aneneri. ³³Chikhali chikulupiriro kuti adagonjesa maufumu, adachita chilungamo, na kutambira malonjezano. Adaletsa pakamwa pa mphondolo zire, ³⁴achithimisa mphamvu ya moto, adapulumuka ku nsonga yadipa, adalimbikisiwa nthawe nzizo akhadalefuka, adakula mphamvu ku nkhondo, adagonjesa wankhondo wachilendo.³⁵Akazi adatambira wakufa wao mwa kulamuka kwa anyamuya. Winango adatchangiwa, neye kubvuma kuombolewa, kuti akatambire kulamuka kwabwino. ³⁶Winango adagumana na kulimuliwa na bzakutchangira, na njema na kuthusiwa mkaoko. ³⁷Adabomewa na minyala. Adachekiwa pakati. Adaphiwa na dipa. Adazunga zunga atabvala makhanda ya mabira na ya mbuzi. Adakhala wakusaya, wakuboneresiwa, wakuchitiwa bzakuipa. ³⁸Dziko lapansi liribe kuwathemera iwo, Iwo akhasochera mbzipululu na mmapiri, na mmaphanga na mmagwinza ya pansi.³⁹Napo wanthu wensenewa adachitiriwa umboni na Mulungu thangwera chikhulupiriro chawo, alibe kutambira lonjezo. ⁴⁰Mulungu adatikonzera ife kachinthu kabwino, pala kuti kusaya ife, iwo angadakonzewa lini wabwino.

Chapter 12

¹Tsono nakuti tazunguliliwa nawo mtambo ukulu tere wa mboni, titaye chirichense chakulemera na chakuipa chakutizungulira ife. Tithamange na chipiriro pa liwiro ndilo laikhiwa pamaso pathu. ²Mbatiye timbakumbuke bza Yesu, nyakuyambisa na nyakutsogolera wa chikhulupiriro. Thangwera chisekerero ndicho chidaikhiwa pamaso pache, adapirira mtanda, achinyoza manyazi, achikhala ku boko lamadidi la kadera yachifumu ya Mulungu. ³Ndiye kumbukani bza iye, iye omwe adapirira kuna wakuphonya wakugazana naye, pala kuti nampodi munete na kutaya mtima.⁴Mukanati kulamba ayai kubonera nacho chakuphonya kufikizana mulopa; ⁵apo mwayebwa zjai dandauliro ndilo likulewa namwe ninga imwe wana: ''Mwanangu, nampodi kuyesa chakupepuka kulanga kwa Mbuya, ayai kuneta na kutsimuliwa na iye. ⁶Thangwe Mbuya ambalanga ndiye ambamukonda, na kutchanga mwana aliyense ndiye ambamutambira.''⁷Pirirani kubonera thangwe mchilango. Mulungu anichitira imwe ninga wana. Nakuti nguponi mwana ndiye alipo wakuti babache ambamulanga lini? ⁸Soma penu muli walusaya kulangiwa, chomwe wanthu wense adachilawidza, zjai ndimwe lini wakuthemera apo sikutinso wana wache neye.⁹Kuthimizira apo, tikhanawo ababathu wakuthupi omwe adatilanga apo tidawalemekeza iwo. Mtani tsono kubzipereka kwache kuna Baba wa mizimu na kukhala na moyo! ¹⁰Ababathu adatilanga nsiku zakulewengeka pomwe adakumbuka bwino. Soma Mulungu adatilanga pala kukatipindulisa, kuti tikatambirane naye pa kuchena kwache. ¹¹Palibe chilango ndicho chimbapereka chisekerero panthaweyo, soma kubvesa kuwawa. Soma pambuyo pache chimbabala chipatso chamtendere wa chilungamo kuna iwo omwe adachizerewera.¹²Ndiye limbisani manja yakulobwa na mabondo yakugoboka. ¹³Konzani njira zakuthamuka pala nzayo zanu, kuti chakugwidomacho nampodi chipambuliwe soma kuti chilimbisiwe.¹⁴Psagani mtendere na aliyense, na chicheneso, thangwe kusaya icho palibe amdzaona Mbuya. ¹⁵Khalani wakunyang'anira kuti wina nampodi aperewere nsisi za Mulungu, apo nampodi muzi wa chakuwawa umere kuyambisa ngwete, kuti azinji nampodi apsipiziwe nawo, ¹⁶nakuti nampodi wina akhale wachigololo ayai wamakiriyado, ninga Esau, omwe adagulisa ukulu bwache na mtanda ubodzi wa chakudya. ¹⁷Nakuti mukudziwa kuti pambuyo pache, pomwe adakhumba bzakutenga mdalisoyo, adalambiwa, thangwe alibe kugumana mwayi wakulapa, napo kuti adaupsaga na misozi na misozi.¹⁸Nakuti mukanati kubwera paphiri ndilo lingaphatike, phiri la moto wakugaka, mdima, lipsipa bii na chonzi. ¹⁹Mukanati kubwera kumafala ya lipenga, ayai malewedwe ya kusewera kwa mafala ndiyo wakuyabvawo adakumbira kuti mafala inango nampodi yasewerewe pomwe kuna iwo. ²⁰Thangwe angadapirira lini ndibzo bzidatongewabzo: ''Penu neyembo kuti nyama inikhuya phiriro, imdzabomewa na minyala.'' ²¹Maonekedwe ayo yakhali yakugopsa kuti Mose adati, ''Ndikugopa na kunjenjemera.''²²Soma, mwabwera ku phiri la ziyoni na kumzinda wa Mulungu wamoyo, Yerusalemu wa mdzaulu, na kuna bzulu makumi bza anjero ali mu mtsonkhano wachisekerero. ²³Mwabwera ku mtsonkhano wa mwana wakutoma, omwe wanembesiwa mdzaulu. Mwabwera kuna Mulungu, mtongi wawensene, na kumizimu ya wachilungamo omwe ayesewa wadidi. ²⁴Apo mwabwera kuna Yesu, nkhopse ya mpangano upsa, na kumulopa wakupalangiwa wakusewera chakukoma zjai kuposa mulopa wa Abeli.²⁵Onani kuti mukulamba lini iye omwe akulewalewayu. Nakuti penu alibe kupulumuka pakumulamba iye ndiye adawachenjeza padziko lapansi, kwakuposatu timdzapulumuka lini ife kuna iye omwe akutichenjeza kuchokera kudzaulu. ²⁶Panthawe ibodzi, mafala yache yadagwedeza dziko lapansi. Soma tsapano walonjeza achiti, ''Kabodzi pomwe nimdzagwedeza sikuti dziko lapansi lokha neye, soma na kudzaulu kubodzi.''²⁷Mafalaya, ''Kabodzi pomwe,'' yakulewa kuchosa kwa bzinthju ndibzo bzingagwedezeke, ndiye kuti, pabzinthu ndibzo bzalengiwa, pala kuti bzinthu bzakusaya kugwedezeka bzikhale. ²⁸Na tenepo, kutambira ufumu ndibo bungagwedezeke lini, tikhale wakutenda na ichi tikanamate Mulungu mwa kumudekedwesa na ulemu na kugopa. ²⁹Nakuti Mulungu wathu ndiye moto wakugaka kusandusa dotha.

Chapter 13

¹Chikondi chapaubale chikhalebasi. ²Nampodi kuyebwa kuchezesa alendo. Thangwe naterepayu winango adachezesa anjero seye mkudziwa.³Kumbukirani wamkaoko ninga kuti mudamangiwambo nawo pabodzi. Kumbukirani wakuchitiwa bzakuipa ninga kuti imwembo mukhali nawo pabodzi mnthupi. ⁴Msinda wa maloozi upasiwe ulemu na wensene, na pakugona pa wakuloolanawa pakhale pakusaya mphitcha, nakuti Mulungu amdzatonga mulandu wanthu wachigololo na wakubzioneresa.⁵Bzakuchita bzanu nampodi bzikhale bzakukonda kobiri. Kwanisiwani na bzinthu ndibzo munabzo, nakuti Mulungu mwenekachiro adati, ''Nimdzakusiyani lini, ayai kukulekererani.'' ⁶Mbatiye timbakwanisiwe kuti tikhale wakulimbika mtima kumbati, ''Mbuya ndiye mthandizi wangu; nimdzachita lini mantha. Munthu angandichite chani?''⁷Kumbukirani atsogoleri wanu, ndiwo adasewera namwe mafala ya Mulungu, apo kumbukani bzakudza na mafala yawo. Tewezerani chikhulupiriro chawo. ⁸Yesu ngumweyo basi dzulo, lero na kunthawe za nthawe.⁹Nampodi kupumpsika na bzipfunziso bzachilendo bzamoda na moda. Thangwe mbzabwino kuti mtima ukhazikike na chisomo, sikuti na bzakudya bzakuti neye iwo wakubzitewerawo bziniwathandiza lini. ¹⁰Tina guwa la nsembe lakuti iwo wakutumikira mchihema alibe ufulu bwakudya. ¹¹Thangwe mulopa wa nyama zakuphiwa na bzakuphonya umbabweresiwa na akulu wansembe mnyumba ya kupambulika, uku matupi yache yakutenthiwa kunja kwa tsasa.¹²Ndiye Yesu adabva bzakuwawa kunja kwa msuwo wa mzinda, kuti akachenese wanthuwo na mulopa wache waiye yekha. ¹³Mbatiye tsono kuna iye kunja kwa tsasa, titasenza chitonzo ndicho iye adapiriracho. ¹⁴Nakuti tiribe mzinda wakukhalisa pano. Soma, tikupsaga winango ndiwo ulimkubwera.¹⁵Mwaiye, tsono, mbatiye tipereke nsembe zakutenda Mulungu, kutenda ndicho chipatso cha milomo yakutawiriza dzina lache. ¹⁶Nampodi tiyebwe kuchita bzabwino na kumbagawira wina, nakuti ni nsembe ninga zozo ndizo Mulungu adadekedwa nazo kwene kwene. ¹⁷Bverani na kugonjera atsogoleri wanu, thangwe ambalindira miyoyo yanu ninga iwo wakukuwerengerani. Bverani pala kuti atsogoleri wanu adzachite ibzi na chisekerero, sikuti na kung'ung'udza, bzomwe bzimdzakuthandizani lini.¹⁸Mutipempherere ife, nakuti zjai tapumpsika mtima kuti tina chikumbumtima chabwino nakuti tikhale nayo makhalidwe yabwino mu bzinthu bzense. ¹⁹Ndikukudandaulirani kwene kwene kuti muchite bzobzi, pala kuti kubwera kwangu kuna imwe kufulumize.²⁰Tsapano Mulungu wamtendere, omwe adabweresa wakubula kwa anyamuya m'busa mkulu wamabira, Mbuyathu Yesu, na mulopa wa mpangano wakusaya kumala, ²¹akulongedzeseni na chirichense chabwino kuchita bzimfuna iye, kuphata basa mwaife ndicho mchakumudekera iye, kudzera mwa Yesu Mkhirisitu, kuna iye kukhale ulemerero kunthawe zanthawe. Amen.²²Tsapano ndikukudandaulirani imwe, abale, bvumani mafala ya chidandauliro ndiyo ndakunemberani mwa chigwatira. ²³Dziwani kuti m'bale wathu Timoteo watsudzuliwa, omwe nimdzabwera naye kudzakuonani penu anibwera kamangu.²⁴Mupereke kulimba kuna atsogoleri wanu wensene na wanthu wensene wakuchena wa Mulungu. Wale wakuchokera ku Italiya wale alikuti kulimba kuna imwe. ²⁵Chisomo mbachikhale kuna imwe mwensene.

James

Chapter 1

¹Yakobe, nyabasa wa mulungu na mbuya yesu khilistu, kuna mitundu khumi na miwiri ya kumwazikana: Ninkusewezani! ²Abale ninga wangu, muone kuti bzense psakudeka, nthawi ndiyo mulikuona mavuto yakusiyanasiyana. ³Nakuti mudziwe kuti kuyeziwa kwa chikhulupiliro chanu kumbabweresa kupilira.⁴Lekani chipiliro chimalize basa lache kuti imwe mukhale wabwino na kusaya kulumala, nakuti nampodi musaye chinthu chilichese. ⁵Soma penu wina wa imwe anfunikira nzeru, akumbire kuna Mulungu, iye ndiye ambapereka mwakudzala na mwakusaya kupunza kuna wense ndiye anikumbira, ndipo adzapereka kuna iye.⁶Soma munthuyo ambakumbire na chikhulupiliro, neye mwakukaikira. Nakuti munthu ndiye ambakaikira ambnakhala ninga pfunde la panyanza ndilo limbatengiwa na mphepo yakubvunduka. ⁷Munthu umweyo nampodi akumbuke kuti adzapasiwa chilichense kuchokera kwa Mbuya; ⁸umweyo ni munthu wakumbuka pawiripawiri, wakusaya kukhala mbuto ibodzi mu njira zache zense.⁹Lekani m'bale wakusaya chinthu abzitamandire na ukulu bwache, ¹⁰na nyabzinthu abzitamandire na kusauka thangwe adzachosiwa ninga duwa la upswa bwakuthengo. ¹¹Nakuti dzuwa limbabula na kupsa ndipo limbachontha upswa. Duwa limbadoda pansi, ndipo kudeka kwache kumbachoka. Na njira imweyi nyakudala adzafota mkati mwa mafambidwe yache.¹²Nyakudala munthu ndiye anipilira pa kuyeziwa. Nakuti angamala kuyeziwa, adzatambira kolona wa moyo, omwe adalonjeziwa kuna iwo ndiwo ambafuna Mulungu. ¹³Nampodi winango alewe pomwe iye akuyeziwa ''Ndkuyeziwa na Mulungu," thangwe Mulungu ambayeza lini na bzakuipa, ayayi iye kuyeza munthu.¹⁴Soma munthu aliyense ambayeziwa na chakufuna chache, ndicho chimbapfuwa na kumunyengeza iye. ¹⁵Ndipo popo chakufunacho chikaima, chimbabala tchimo, ndipo tchimo likakula, limbala ipfa. ¹⁶Abale wangu, nampodi kunyengeziwa.¹⁷Mphatso iliyense yabwino na mphatso iliyense ya chadidi imbachoka kudzaulu. Imbabuluka pansi kuchoka kuna Baba wakubvunika. Na iye kulibe kusintha ayayi chibvulibvuli thangwe la kubwerera. ¹⁸Mulungu adasankhula kutipsasa kubaliwa na mafala ya chadidi, kuti tikhale wakukoma mtima wa bzakubereka bzakuyamba bza bzinthu bzense ndibzo adabzilenga.¹⁹Abale wangu mudziwe ichi: Lekani munthu aliyense ambabve kamangu, kuchedwa kusewera, nakuchedwa kundunduma. ²⁰Nakuti kundunduma kwa munthu kumbachitalini bzakulungama bza Mulungu. ²¹Mwa bzimwebzi kundunduma na bzense bzakunyansa na kudzala kwa bzakuipa. Mwakuderekha tambirani mafala ya likoko, ndiyo yangakwanise kupulumusa moyo wanu.²²Khalani wakuchita mafala neye wakutondo kubva, na kubzinyenga mwekha. ²³Nakuti ninga aliyense ndiye anibva mafala neye kuchita, iye akulingana na munthu ndiye ambabziyeza nkhope yache yachilengedwe pa gilazi. ²⁴Iye ambabziyeza yekha kenangoko ambayenda achi yebweratu nthawe yokhayokhayo kuti iye akhaoneka tani, ²⁵Soma iye wakunyang'anisisa pa lamulo ladidi ndiro la ufulu, achipitiliza chita bzobzo, neye kukhala wakutondo kubva omwe ambayebwa, munthu umweyi adzakhala wakudalisiwa m'bzakuchita bzache .²⁶Nakuti winango ambakumbuka ninga ambanamata soma ambamanga lini lilime lache, umweyo akubzinyenga mu mtima mwache ndipo kunamata kwache m'kwakusaya basa. ²⁷Kunamata ndiko kuli kwa kuchena na kwa kusaya kupsipa pamaso pa Mulungu Babandiko kucheza na wana wasiye na akazi wamasiye mu kubonera kwawo, na kubzikoya wekha wasaya kuchita mawale na dziko lapnsi.

Chapter 2

¹Adzinza wangu, nampodi kukhala na chikhulupiliro kuna Mbuya wathu Yesu Khistu, Mbuya wa ulemelero, na kunyang`ana maonekedwe ya munthu. ²Kumbukani kuti munthu winango wapita m`tchalitchi mwanu wabvala mphete za golide na bzakubvala bzabwino, wapita pomwe winango nyakusauka wa bzakubvala bzamansanza. ³Mukanyang`ana nyakubvala bwino ule mumbalewa, "Bwerani mukhale apa mbuto yabwino,'' soma mumbalewa kuna nyakusaka ule, "Iwe ima uko'' ayayi ''Khala pansi pa mpando wanguyi,'' ⁴kodi mukuweruzana lini mwekhamwekha? Kodi mulibe kukhala anyakuweruza wakukumbuka bzakuipa?⁵Bverani, adzinza wangu wakukondeka, kodi Mulungu alibe kusankhula anyakusauka wa dziko la pansi kuhkhala anyakudala mwa chikhulupiliro na kukhala wakupita m`nyumba ya ufumu ndiyo adailonjeza kuna iwo ndiwo ambam`funa iye? ⁶Soma imwe mumbanyoza anyakusauka! Kodi mbanyakudala lini ndiwo ambakuboneresani? Kodi ndiwolini omwe ambakuyendesani ku mbuto za mphamvu za umangi? ⁷Kodi ndiwolini omwe ambanyoza dzina lanu labwino lomwe mumbacheriwa nalo?⁸Soma, penu mum`chita, mukwanise lamulo ninga ndimo bzidanembidwira, ''Kuti umukonde mwanzako ninga umbabzikondera iwepo," iwembo uchite bzibodzi bodzibzo. ⁹Soma penu mumbanyang`ana kudala kwache, mukuphonya, ndipo mudzagaziwa na lamulo ninga wakuphonya.¹⁰Pakuti munthu angakwanise malamulo yense, soma angaphonyana na libodzi, waphonyana na yense. ¹¹Thangwe omwe adalewa kuti, "Nampodi kuchita chigololo," ngumweyo pomwe omwe adalewa kuti, "Nampodi kupha." Penu umchita lini chigololo, soma unipha, ukhala wakuphonyera lamulo.¹²Sewerani terepoyo ndipo chitani telepoyo ninga wanthu ndiwo adzaweruziwa na lamulo la ufulu. ¹³Nakututi chiweruzo chidzakhala chakusaya chifundo kuna wale omwe alibe kuonesa chifundo. Chifundo chimbabzitamandira kugazana na chiweruzo.¹⁴Adzinza wangu, kodi phindu nchiyani, munthu winango akalewa kuti anacho chikhulupiliro, soma alibe mabasa yache? Kodi chikhulupiliro chimwechi chingamupulumuse? ¹⁵Kumbukani kuti mchimwene pinango nana alibe bzakubvala bzabwino ndipo akusaya chakudya cha nsiku ibodzi. ¹⁶Yezezani kuti m`bodzi wa imwepo akulewa kuna iwo kuti, ''Ndokoni na mtendere, mukafunike, ndipo mukakhute." Soma mulibe kuwapasa bzinthu ndibzo akubzisaya pa thupi lawo, phindu nchiyani? ¹⁷Munjira imweyi chikhulupiliro pachokha chasaya mabasa yache, mchakufa.¹⁸Soma winango akalewa kuti, "Iwe unacho chikhulupiliro, soma ine ndinayo mabasa" Ndiwonese chikhulupiliro chako chakusaya mabasacho, inembo ndikuonese chikhulupiliro changu na mabasa yache. ¹⁹Iwe ukakhulupilira kuti Mulungu alipo bodzi basi; unichita bwino. Soma neye bziwanda bzimbakhulupilira telepoyo, ndipo bzimbanjenjemera. ²⁰Bzilema imwe, mukufuna kudziwa, kuti chikhulupiliro chakusaya mabasa chilibe basa? (Mabukhu inango yakalekale yadanemba kuti, ukufuna kudziwa, chilema iwe, kuti chikhulupiliro chakusaya mabasa nchakufa?²¹Neye Abrahamu m`beleki wathu alibe kuoneka wakulungama na mabasa yache panthawe ndiyo adapereka mwanache Isaki pa guwa la nsembe? ²²Mudaona kuti chikhulupiliro chidaphata basa pabodzi na mabasa yache ndipo na mabasa yamweya chikhulupiliro chache chidakwanisika. ²³Ndipo manemba yadakwanisika yomwe yambalewa kuti, "Abrahamu adakhulupilira Mulungu, ndipo adawelengiwa kuna iye ninga wachadidi," ndipo akhachemelewa kuti ni mwanzache wa Mulungu. ²⁴Muniona kuti bzidachitika thangwe la mabasa kuti munthu akhale nyakulungama, neye kuti na chikhulupiliro chokha.²⁵Munjira ninga imweyi pomwe, Rahabi puta ule alibe kukhala wakulungama na mabasa panthawe ndiyo adawatambira anyamithenga ndipo achiwayendesa na njira inango? ²⁶Nakuti thupi lakusaya mzimu ndakufa, napomwe chikhulupiliro chakusaya mabasa mchakufa.

Chapter 3

¹Adzinza wangu, nampodi azinjife tikhale apfunzisi, pakuti mukudziwa kuti omwe tikhala apfunzisi ndife tidzaweruziwa kwenekwene. ²Nakuti tense timbapsoma munjira zizinji. Soma penu winango ambapsomalini na mafala, omweyo ni munthu wabwino, omwe angakwanise kumanga pomwe thupi lache.³Tsapano penu tiniikha bzakuphatira kumulomo kwa bulu kuti ambatibvere ifepano, ife tingakwanise kupotoloza thupi lache lense. ⁴Dziwani pomwe kuti chombo cha m'madzi, neye bzikulubzikulu ndipo bzimbafambisiwa na mphepo ya mphamvu, soma zimbatembenuziwa na kachingwe kang'onong'ono kuyenda kulikwense ndiko nyakufambisayo alikufuna.⁵Munjira imweyi, lilime nkachiwalo kang'ono, soma limbabzikuzira bzinthu bzizinji. Nyang'anani kamoto kang'ono tani soma kambagasa thengo likulu. ⁶Lilime ni moto, bzakuipa bza dziko bzidaikhiwa pa bziwalo bzathu. lilime limbapsipisa thupi lense, limbagasa moto mafambidwe ya moyo, ndipo lidzatenthiwa na gehena.⁷Nakuti mtundu uliwense wanyama za mthengo, mbalame, na bzakukwawa, nabzakulengiwa bzanyanja bzimba zerewera nakuzeleweziwa na wanthu. ⁸Soma palibe munthu ndiye adalizelewera lilime. Ilo lidaipa, lidadzala nandulu yakupha.⁹Na lilime limbanamatira Mbuya na Baba, nalo khalokhalo timbatembelera nalo wanthu, omwe adakonziwa nchifaniziro cha Mulungu. ¹⁰Pamulomo popa pambachoka bzabwino napomwe thembelero. Adzinza wangu, bzinthu bzimwebzi nampodi bzimbachitike.¹¹¹²Kodi lowe angachose madzi yakutapila na yakuwawa pa una bubodzi? Adzinza wangu, kodi muti wa mkuyu, ungabare zitona? Pinango tiligu, angabare mnkhuyu? Bzingachitikelini kuti madzi ya munyu yangachose madzi yabwino.¹³Mbani omwe ana mzeru na kubvesesa pakati pa imwepo? Lekani munthu omweyo awonese moyo wabwino na mabasa yache ya nzeru za umunthu. ¹⁴Soma penu muna kaduka kakuwawa na bzakulewana mu mtimamo, nampodi kubzitambira ndipo nampodi kuchita gunkha kugazana na chadidi.¹⁵Nzeru zimwezi m'zakuchokalini kudzaulu. Soma, m'zapadziko lapansi pano, zakusaya mzimu, za bziwanda. ¹⁶Nakuti pambuto ndipo pana mnsanje na bzakulewana popo pambakhala chisokonezo ndipo chakuipa chilichense chimbachitika. ¹⁷Soma nzeru zachoka kudzaulu zimbakhala zakuchena, zimbakhala za mtendere_nachikondi, zafovolo, zakubvera, zakudzala na chifundo, na bzipaso bzabwino bzakusaya kusankhulana na bzakusaya kubzikomedwesa. ¹⁸Soma bzakubala bza chadidi bzibzaliwa mu mtendere kuna iwo ndiye anichita mtendere.

Chapter 4

¹Zinichokera kuponi nkhondo na kuyambana kunichokera kuponi pakatipanu? Bzobzi bzini chokera lini kubzakukumbuka bzanu bzomwe bzimbachita nkhondo mkati mwa bziwalo bzanu? ²Imwe mumbafuna, soma mumbabzitaza. Imwe mumbapha nakuchita kaduka, napo mukukwanisa lini kubzigumana. Imwe mukuyambana naku menyana. ³Imwe mulibe chinthu thangwe imwe muku kumbira lini. Imwe muku kumbira soma mukutambira lini thangwe muku kumbira kuipa, kuti mukabzimwaze nakuchita bzakukhumba bzanu.⁴Akazi maputa imwe! kodi mumbadziwa lini kuti kukondana na dziko lapansi psakuipa kuna Mulungu? Terepoyo iye omwe amfuna kukhala wa kukondana na dziko lapansi abziika yekha kukhala wakuipa na Mulungu. ⁵Pinango mukumbuka kuti yakutondo kulewa bzakusaya basa, ''Mzimuyo yekha ambchitisa ife kukhala na moyo nakuchita nsanje''?⁶Soma Mulungu ambatipassa ife chisomo, na bzakunembera bzikulewa, ''Mulungu ambalamba nyakubzikuza, soma ambapereka chisomo kuna wakubzichepesa.'' ⁷Nakuterepoyo bverani Mulungu. Mulambizeni wakuipa, napo iye adzaku thawani imwe.⁸Bwerani pafupi na Mulungu, ndipo iye adzabwera pafupi na imwe. Sambani m`manja, imwe anyakuphonya, ndipo chenesani mitima yanu, imwe wamitima_miwiri. ⁹Lilani, lilani, ndipo lilani mpakana muchoke misozi! Lekani kuseka kwanu kukhale kulira na kukomedwa kwanu kukhale nsisi. ¹⁰Bzichepeseni mwekha pamaso pa Mbuya, ndipo iye adzakukuzani imwe.¹¹Adzinza, lekani kumbalewana munthu na mwanzache. Munthu ndiye anilewa bzakuipa bza mwanzache pinango kuweruza wa dzinza wache iye walewa lamulo ndipo wayeluza lamulo. Penu uniweruza lamulo, ndiwe wakusaya kubvera lamulo, soma ndiwe nyakuweruza. ¹²Nim`bodzi ekha ndiye ambapereka lamulo. Ni m'bodziyo ndiye angakwanise kupulumusa na kudzonga. Ndiwe yani iwepo, kuti ungaweruze mwanzako?¹³Tsapano bverani, imwe omwe mumbalewa kuti, ''Lero pinango mangwana tidzayenda kumzinda wakuti, nidzakakhala gole libodzi kumweko, kugulisa bzinthu, tichiona phindu.'' ¹⁴Mbani ambadziwa bzakuchitika mangwana, nakuti moyo wanu udzakhala tani? Nakuti imwe ndimwe utsi bomwe bumbaoneka kwa kanthawe kang`ono kinangoko bumbachoka.¹⁵Soma, mumbalewe kuti, ''Mulungu angafuna, tidzakhala ndipo tidzachita ibzi ayayi bzakuti.'' ¹⁶Koma tsapano mukubzitamandira na kubzikuza kwanu. Kubzikuza kwense uku m`kwakuipa. ¹⁷Tsono kuna munthu waliwense ndiye ambadziwa kuchita bzabwino soma ambachitalini, m`nkhuphonya kuna iye.

Chapter 5

¹Bwerani tsapano, imwe omwe ndimwe anyakudala, lilani thangwe la kubonera komwe kukubwera kuna imwe. ²Chuma chanu cabvunda, na bzakubvala bzanu bzadyewa_natulombo. ³Golide na Siliva wanu bzachita fuluzyu ndipo fuluzyu yacheyo idzakhala mboni yakulewela imwepo, Ndipo idzadya nyama ya thupi lanu ninga moto. Mwabziikhira chuma chanum`nsiku za kumaliza.⁴Nyang`anani, malipilo ndiyo mudakoya kuchoka kuna anyabasa ndiwo adakolola minda yanu akulira kuna imwepo. Ndipo kulira kwa anyakukololawo kwafika m`makutu ya Mbuya wa wanthu wense. ⁵Mwadyelera pa dziko lapansi ndipo mwachita bzinthu bzakudekera imwepo mwekha. ⁶Imwe mwadyesa mitima yanu pa nsiku ya kupha. Imwe mudagaza na kupha munthu nyakulungama. Iye alibe kugazana namwe.⁷Adzinza, khalani wakudelekha mtima, kinangoko dikirani, mpakana Mbuya adzabwere. Nyang`anani ndimo mulimi ambadikhilira chakubala kuchokera ku dziko la pansi ndipo ambakhala wakudelekha mtima pachimwecho, mpakana chitambire mvula ya kuyamba na yakumalizira. ⁸Imwepombo, khalani, wakudelekha mtima. Mitima yanu ikhale ya yakulimba thangwe Mbuya ali pafupi kubwera.⁹Lekani kudandaula, adzinza, kugazana munthu na mwanzache, kuti nampodi mudzagaziwe. Nyang`anani, nyakutonga waima pa m`suwo. ¹⁰Tewezerani, adzinza, kuchokera pa kubonera na kudelekha mtima ndiko adachita aneneri, iwo omwe adasewera mudzina la Mbuya. ¹¹Nyang`anani, tikuwaona ninga wakudala iwo ndiwo adapilira. Imwe mudabva bza kupilira kwa Yobu, ndipo mukudziwa kumalizira kwache kwa Mbuya, kuti iye akhali wa wachikondi tani na wakudzala na chifundo.¹²Padzaulu pa bzensenebzi, adzidza, lekani kulumbira, pinango bzakudzaulu, pinango bzapansi, pinango chinthu chilichense. Soma lekani ''Kutawira'' kwanu kukhale ''Kutawira'' ndipo ''Kulamba'' kwanu kukhale ''Kulamba,'' kuti nampodi mukagwe pa chiyeruzo.¹³Kodi pana winango wa imwepo ndiye akubva kuwawa? Mulekeni iye anamate. Kodi pana winango wa imwe akusangalala? Mulekeni iye ayimbe. ¹⁴Kodi pana winango wa imwe akuduwala? mulekeni iye achemere akulu wa mpingo wa kutchalitchi, ndipo alekeni iwo amunamatire iye. Lekani iwo amupsingisire mafuta mu dzina la Mbuya. ¹⁵Kunamata kwa chikhulupiliro kumbachiza munthu ndiye akuduwala, ndipo Mbuya adzamulamusa umweyo. Penu iye ankana bzakuphonya, Mulungu adzamukhululukira iye.¹⁶Tsono tawilizani kuphonya kwanu kuna munthu na mwanzache ndipo munamatirane kuti muchiziwe. Kunamata kwa munthu wakulunga mkwamphamvu na basa lache. ¹⁷Eliya akhali munthu ninga ife. Iye adanamata neye kulekeza kuti mvula isaye kubvumba, mvulayo ilibedi kubvumba pansi kwa magole matatu na miyezi mitanthatu. ¹⁸Kinangoka Eliya adanamata pomwe. Kudzaulu kudapereka mvula, ndipo dziko la lapansi lidabala bzakubala bzache.¹⁹Adzinza wangu, penu winango wa imwe anisochera kuphonyana na chadidi, winango wa imwe amubweze iye abwerere, ²⁰munthu umweyo adziwe kuti iye amubweza kwaku phonya na njira yache yaku imfa yapulumusiwa ndipo adzabisa machimo mazinji.

1 Peter

Chapter 1

¹Petulo, mtumiki wa Yesu Khilistu, kuna alendo wakumwazikila, omwe adasankhuliwa, ku Ponto, Galatiya, Kapadokiya, Asiya, na Bituniya. ²Ninga momwe Mulungu Baba adakudziwani, kuchoka pakutoma mwa basa la chicheneso cha Mzimu, wakuchena, kuti mubvere nakutsukiwa na mulopa wa Yesu Mkhirisitu. Chisomo chikhale na imwe, na mtendere wanu uthumizilike.³Alemekiziwe Mulungu na Baba wa Mbuya wathu Yesu Khilistu! Ninga chifundo chache chikulu, iye adatibala mwa tsapano nkudikhira moyo pakumukisa Yesu Khilistu kuchoka kwa kufa. ⁴Kuti tikatambile chuma ndicho chidzongeka lini, chini kuipisiwa lini, pinango kufota. Chomwe akukoyelani imwepo kudzaulu. ⁵Imwe akukuyani namphabvu za Mulungu kudzera kuchikhulupiro na chipulumuso chomwe chidakonzewa kale kuonesewa pa nthawe yakumaliziro.⁶Mubzimwebzi mukomedwe kwenekwene, neye kuti tsapano, kuna kanthawe kang'onong'ono, imwepo munibva bzakuwawa m'mayezero yakusiyana siyana. ⁷Mayezeroya yanifika na chakulinga cha chikhulupiliro chanu, chomwe ni chakuumira kuposa golide omwe ambamala, ngakhale kuti ambayengiwa na moto. Ibzi bzidzachitika kuti chikhulupiliro chanu chikaoneke kuti ni cha chaicho kuti mudzatambire kutenda, ulemelero, na ulemu pomwe Yesu Khilisitu amdzaoneka.⁸Imwe mulibe kumuona iye, soma mumbamukonda iye. Imwe mukumuona lini iye lero, soma mumbamu khulupilira iye napo mumbadekedwa na chimwemwe chikulu na chakusaya kuleweka na ulemerelo. ⁹Imwe tsapano mukutambiriratu mwekha chakulinga cha chikhulupiliro chanu, ndicho chipulumuso cha moyo wanu. ¹⁰Kulewa bza chipululumuso, aneneri omwe adasewera bza mwayi ndiwo udabwera kuna imwe, adafunisisa kunyang'ana bza chipulumusocho bwinobwino,¹¹kufuna kudziwa bza munthu uponi pinango nthawe ya Mzimu wa Mkhiristu wakhala kuna iwo omwe ambalewera bza kubonera kwa Mkhilistu na ulemelero ndibo amdzakhala nabo. ¹²Bzidazimbuliwa kuna iwo kuti akhatumikira lini okha, soma imwe, pamene iwo adasewera bza bzinthu bzomwe imwe mudauziwa tsapano kuchoka kuna iwo omwe ambalalika mafala yabwino kuna imwe mwa mphamvu ya Mzimu Wakuchena wakutumiwa kuchoka kudzaulu_ bzinthu bzomwe angero ambafunisisa kuwonambo bzikuchitika.¹³Thangwe lache konzani bzakukumbuka bzanu. Khalani kulambiza. Ikhani chizindikiro chanu kwakumaliratu ku chifundo chomwe chidzapasiwe kuna imwe pomweYesu Mkhirisitu amdzaoneka. ¹⁴Ninga wana wakubvera, nampodi kutewera bzilakolako bzakuipa bzomwe mukhanabzo pome mukhali anyakusaya kudziwa.¹⁵Soma nakuti omwe adakuchemeraniyo ngwakuchena, imwembo, pomwe, khalani wakuchena mu bzakuchita bzanu bzense. ¹⁶Thangwera kwanembiwa, ''Khalanimbo wakuchena, thangwe ine ndine wakuchena.'' ¹⁷Nakuti penu imwe mumbachemera ''Baba'' iye omwe ambayeluza basa la munthu aliyense, bzikhaliseni mwekha wa mantha pa nthawe yanu yomwe ndimwe alendo kuno.¹⁸Tsono imwe mudziwe kuti mulibe kuomboledwa na bzinthu bzomwe bzimbadzongeka ninga siliva pinango golide kuchoka kuchikhalidwe chanu cha pezipezi ndicho mudatambira kuna abereki wanu, ¹⁹soma na mulopa wa dipo la patali wa Mkhilistu, ninga mwana wa bira wakusaya banga pinango kupunduka.²⁰Mkhirisitu adasankhuliwa likanati kukonzewa dziko lapansi, soma tsapano iye waonesewa kwa imwe pa nthawe ino yakumaliza. ²¹Kudzera mwa iye mumbakhulupilira Mulungu, omwe adamulamusa iye kuna wa kufa achimupasa iye ulemelero, tsono kuti chikhulupiliro na chidikizo chanu chili kuna Mulungu.²²Mumbachenesa miyoyo yanu pakubvera chadidi. Ibzi bzikhali telepo thangwe chikondi cha chadidi cha abale; ndiye mukondane winango na mwayache kuchokera pansi pa mtima. ( Mabukhu inango yakalekale yadanemba kuti, mungakonze mzimu wanu kukhala wadidi pa kuteweza kuchita bza chadidi kudzera kuna Mzimu Wakuchena). ²³Pakuti imwe mwabaliwa pomwe, neye kuti na mbewu ndiyo imbadzongeka, soma ndiyo imbadzongeka lini, kudzera mu mafala ya Mulungu yomwe ngakukhalisa.²⁴Nakuti, ''Thupi lense liri ninga uswa, apo ulemelero bwache buli ninga dzuluwa lakuthengo la uswa Uswa bumbafota na duwa limbathothoka, ²⁵soma mafala ya Mbuya yambakhala nthawe zense.'' Mafala aya ni uthenga bomwe tidalalika kuna imwe.

Chapter 2

¹Mthangwe lache tayani bzakuipa bzense, bzachinyengo bzense, madumwa, na njiru, kuipidwa, na kusinjilila kuli kwense. ²Ninga wana wakubaliwa kumene, mumbakhumbire mkaka wa uzimu, kuti kudzera momwemo imwe mukakule mchipulumuso, ³penu imwe mwalawidzadi kuti Mbuya ngwachifundo.⁴Bwerani kuna iye omwe ni mwala wamoyo omwe udalambiwa na wanthu , soma iwo ukhali wakusankhuliwa na Mulungu ninga wakufunikira na iye. ⁵Imwepo pomwe muli ninga minyala ya moyo yomwe mukumangiwa kukhala nyumba ya uzimu kuti mukakhale ansembe wakuchena mtima omwe akakuperekeni nsembe zauzimu zakubvumiziwa na Mulungu kudzera mwa Yesu Mkhiristu.⁶Bzakunemba bzikulewa ibzi: ''Onani, ine ndayika mwala wakufunikira mu Ziyoni, wakusankhulika na kuumira. Aliyense wakhulupilira mwa iye amdzachita lini manyazi.''⁷Tsono kuumira, kuna imwe, omwe mukukhulupilira. Soma kuna wale omwe ambakhulupira lini, ''Mwala omwe misili adaulamba, ndiwo udadzasandulika kukhala wapakufunika,'' ⁸apo, "Mwala wakukhukhumudwisa na thathwe lomwe limdzachitisa iwo kuti agwe.'' Iwo akukhukhumudwa thangwe iwo akubvera lini mafala_ yomwe ni iwo adasankhuliwa nayo kuchita.⁹Soma imwe ndimwe wanthu wakusankhuliwa, wamsembe wachifumu, dzinza lakupambulika, wanthu wache chaiwo wa Mulungu, mudasankhuliwa kuti mukalalike bzakupitilira bza iye omwe adakuchemerani kuti imwe mubule mumdima na kupita mkuchena kwache kwakudabwisa. ¹⁰Kale mukhali lini wanthu wache, soma tsapano ndimwe wanthu wa Mulungu. Imwe mukhalibe kutambira chifundo, soma tsapano imwe mwatambira chifundo.¹¹Wakukondewa, ine ndikukudandaulirani ninga alendo tchenkhani bzilakolako bza bzakuipa, bzomwe bzimbachita nkhondo na moyo wanu. ¹²Khalidwe lanu pakati pa wanthu Wachikunja likhale lakulemekezeka, kuti podiya akusinjilireni kuti bzakuchita bzanu mbzakuipa, iwo ambaona lini mabasa yanu yadidi apo kuti adzalemekeze Mulungu pa nsiku yomwe iye adzaoneka.¹³Gonjerani mautongi yense ya wanthu thangwera Mbuya. Perekani ulemu kuna mafumu ninga makulu ¹⁴na akuluakulu pomwe, omwe atumiwa na mfumu kuti alange wense omwe anichita bzakuipa na kuyamikira wense omwe achita bzadidi. ¹⁵Thangwe ndibzo Mulungu akufuna, kuti nakuchita bzadidi muwakhazike zii anyakusewera mwakusaya kudziwa na wanthu wakupusa. ¹⁶Mukhale ninga wanthu mfulu, soma nampodi kuphatisa ufulu bwanu ninga chakumpsinkhira bzakuipa, soma mukhale ninga atumiki wa Mulungu. ¹⁷Chitilani ulemu wanthu wense. Kondani abale wakukhulupira. Gopani Mulungu. Apo Chitirani ulemu mfumu.¹⁸Anyabasa imwe, gonjerani mabwana yanu na kuwachitira ulemu bwense. Neye kuti kuna iwo okha omwe ni adindo na wakubvera bzinthu, soma pomwe kuna iwo omwe ni anyakuipa. ¹⁹Thangwe ni chinthu chakukoma ninga, thangwe iye akudziwa kuti Mulungu alipo, munthu ambapirira kuwawa bzomwe bzikumuthema lini, . ²⁰Thangwe ni mpfupo yanyi ndiyo iripo mungaphonya imwepo kinangoka mkupirira pomwe mukuwawidwa ndimwe? Soma penu imwe mwachita bwino apo kunangoko mkumbabonera pomwe mukulangiwa, ichi mchakuthemera kuthembiwa nacho kuchoka kuna Mulungu.²¹Thangwe mudachemelewa kudzachita bzobzi, thangwe Mkhiristu adabva bzakuwawa thangwe la imwe. Iye adakusiyirani chiyezezo kuti imwe mutewere nzayo zache. ²²''Iye alibe kuchita chakuphonya, pinango kugumanika na chinyengo pakamwa pache.'' ²³Pomwe wanthu akhamuchita makiriyado, iye alibe kuwabwezera makiriyado. Pomwe iye adabva bzakuwawa, alibe kuwagopsa, m'malo mwache adabzipereka yekha kuna iye omwe ambayeruza mwakulungama.²⁴Iye mwenekachiro adatakula bzakuphonya bzathu mthupi mwache pa muti kuti ife tikafe ku bzakuipa na kukhala na moyo pa kuteweza chilungamo. Na bzilonda bzache imwe mwalimbisiwa. ²⁵Thangwe mukhali ninga mabira yakutaika, soma tsapano mwabwerera kuna m'busa na wakunyang'anira miyoyo yanu.

Chapter 3

¹Na njira ninga imweyi, imwe omwe ndimwe akazi wakulowodwa gonjerani abayanu wa imwe mwekha. Chitani bzobzi kuti penu wanthu winango ambabvera lini mafala, iwo akopeke nakusaya mafala, kudzera ku makhalidwe ya akaziwo, ²pakuona na maso yawo ulemu bwanu, na chikhalidwe chabwino.³Nampodi kuti kubzidekesera kwanu kukhale kwa chikunja_ninga kupakasa tsitsi, na kubvala bzakudekesera bza golide, ayai bzakubvala bzomwe mumbabvala. ⁴Mwalo mwache, kubzidekesa kwanu kukhale kwa mkati mwa mtima wa munthu na kudelekha kwakusaya kumala kuna moyo wakudelekha na mzimu wakudelekha, omwe ni wa kuumira pa nkhope ya Mulungu.⁵Thangwe umo ndimo akazi anyakuchena moyo wakalekale omwe adaikha chidikizo chao mwa Mulungu adabzidekezera okha, mwakugonjera kwa abayawo. ⁶Munjira yoyi Sara adabvera Aburahamu achimuchemera iye mbuya wache. Imwe tsapano ndimwe wana wache penu munichita bzabwino na penu munigopa lini mabvuto.⁷Tenepoyo pomwe, amuna imwe khalani na akazanu mwanzeru, Akazi, ninga chakutengela wakufowoka. Imwe muwapase iwo ulemu ninga wakutambira nawo pabodzi mpfupo ya moyo wakusaya kumala. Chitani bzobzi kuti nampodi pakhale chinthu chakutsekereza mapemphero yanu.⁸Pakumaliza, imwe mwense, khalani na moyo ubodzi, wakubverana nsisi, kondanani ninga abale, muchitirane chifundo, na kubzichepesa. ⁹Nampodi kubweera chakuipa kuna chakuipa ayai kutukwana kwa kutukwana. Kwinangoku, mupitirize kuwadalisa, nakuti thangwera bzobzi mudachemeliwa, kuti imwe mukatambire madalitso .¹⁰''Thangwe iye omwe angafune kukonda moyo nakuwona nsiku zabwino aletse lirime lache kuna chakuipa na milomo yache kulewalewa bza chinyengo. ¹¹Mulekeni iye atembenuke kuleka kuchita bzakuipa kuti ambachite bzabwino. Anyang'ane mtendere nakuyezera kuwutewera. ¹²Maso ya Mbuya yamba nyang'ana pa anyakulungama, apo makutu yache yambabva mapemphero yawo. Soma nkhope ya Mbuya imbagazana nawo omwe ambachita bzakuipa.''¹³Mbani m'bodzi omwe amdzakuchitirani chakuipa penu imwe munkulumiza kuchita bzabwino? ¹⁴Soma napo mutabva bzakuwawa thangwera chilungamo, ndimwe wakudala. Nampodi kugopa magopsero yawo. Nampodi kuchita mantha.¹⁵M'malo mwache, lemekezani Mbuya Khilistu m'miyoyo yanu ya kuchena. Khalani wakukonzeka nthwe zense kutawira aliyenseyo omwe akubvunzeni bza chidikizo chomwe muli nacho_ ¹⁶soma, chitani ibzi mwakuderekha na mwaulemu. Mukhale nacho chikumbukilo chabwino pala kuti mchirichense chakulewiwa ninga wakuipa wanthu wakusasata moyo wanu wabwino mwa Mkhirisitu achite okha manyazi. ¹⁷Nkwabwino, ninga na chifuniro cha Mulungu, kuti imwe mubve bzakuwawa thangwera kuchita bzabwino kulekana nakubva bzakuwawa thangwera kuchita bzakuipa.¹⁸Mkhiristu adabvambo bzakuwawa kabodzi thangwera bzakuipa. Iye omwe ngwakulungama kubonerera ife, omwe tiri wakusaya kulungama, kuti akatifikise ife kuna Mulungu. Iye adaphewa kuthupi, soma adapasiwa moyo mu Mzimu, ¹⁹Na Mzimu, iye adayenda na kulalika kuna mizimu yomwe ili mkadeya. ²⁰Iwo omwe alibe kubvera pomwe kuderekha mtima kwa Mulungu kukhadikhira mu nsiku za Nowa, panthawe yomwe ankakonza mwadiya, Mulungu adapulumusa wanthu wakuwerengeka okha_miyoyo mishanu na mitatu__ na madzi.²¹Chimwechi ni chizindikilo cha ubatizo omwe ukupulumusa imwe lero_ neye kuti thangwe lakusamba kuchosa tsuzu la mthupi, soma thangwe la mtima wa chadidi pa nkhope ya Mulungu_ kudzera kuchipulumuso cha Yesu Khilistu . ²²Mkhirisitu ali kuboko lamadidi la Mulungu. Iye adayenda kudzaulu. Angero, mautongi, na mphamvu zikumubvera iye.

Chapter 4

¹Tsono, thangwe Mkhilisitu adabva bzakuwawa mthupi lache, mukhale nawombo imwepo moyo omwewu. Thangwe iye omwe anibva bzakuwawa thupi lache walekana nacho chakuipa. ²Bzakutewera bzache, munthu omweyo, mu nthawe ya moyo wache wense, ambachitalini bzilakolako bza thupi, soma ambachita chifuno cha Mulungu.³Thangwera nthawe yomwe yatayika njizinji kuti imwe muchite bzomwe wanthu Wachikunja ambachita, kukhala na moyo wakukhumbira, bzakunyansa, bzakuledzera, misinda ya kuledzera, bzakuchitika bzakuipa bza pa phwando, na kupempherera bzifanifani bzakunyansa. ⁴Iwo ambakumbuka kuti mpsachilendo kuti mukuphathikana lini nawo mu chikhalidwe chakuchitika mwakulekererachi, ndiye iwo ambasewera bzakuipa bza imwe. ⁵Iwo amdzamulewengera iye omwe ngwakukonzeka kutonga wamoyo na wakufa. ⁶Na thangwe limweri mafala yabwinoyo yadalalikiwa pomwe kuna wakufa, pala kuti, napo alangiwa kuthupi ninga wanthu, amdzakhala mu uzimu ninga ndimo Mulungu ambachitira.⁷Chimaliziro cha bzinthu bzense chili pafupi. Thangwe lache khalani wa nzeru, apo dikhirani na kupemba. ⁸Padzaulu pa bzinthu bzense, mukhale nacho chikondi chaicho pa imwe na anzanu, nakuti chikondi chimbafuchira bzakuphonya bzizinji. ⁹Muchezerane winango na mwayache seye kudandaula.¹⁰Ninga aliyense wa imwe watambira mpfupo, muiphatise basa kuti mutumikirane nayo ninga m'dindo wakukoma wachisomo cha mitundu mitunndu cha Mulungu. ¹¹Akasewela winango, mulekeni asewere ninga mwamafala ya Mulungu. Penu winango angatumikire, achite ninga mphamvu yomwe Mulungu amupasa. Chitani bzinthu ibzi kuti mubzense Mulungu akalemekezewe mwa Yesu Mkhilistu. Kwa Yesu Mkirisitu kukhale ulemerero na mphamvu kwa nthawe za nthawe. Amen.¹²Wakukondewa, nampodi kuyesa chachilendo mayezero na moto ndiwo wabwera pakati panu, ninga kuti chinthu chachilendo chikhachitika kuna imwe. ¹³Mmalo mwache, tsono mwadziwa kwene kwene kubonera kwa Yesu, sekerani, pala kuti musekere na kudekedwa pomwe ulemerero bwache bwaonekera. ¹⁴Penu munitukwaniwa thangwera dzina la Yesu, ndimwe wakudalisika, thangwe Mzimu wa ulemerero na bwa Mulungu buli pa imwe.¹⁵Soma nampodi kubvuma abve bzakuwawa winango wa imwe ninga wakupha, mbava, wakuchita bzakuipa, ayai wakususukira. ¹⁶Tsono penu winango anibva bzakuwawa ninga Mkhiristu, nampodi kuti achite manyazi; m'malo mwachhe, mulekeni alemekeze Mulungu na dzina limweli.¹⁷Thangwe nthawe yafika kuti chiyeruzo chiyambe pa nyumba ya Mulungu. Penu chiniyamba na ife, kuna tani bzakutsatira kuna anyakusaya kubvera mafala yabwino ya Mulungu?'' ¹⁸Tsono ''Penu bzakunesa kuna munthu nyakulungama kuti apulumuke, chidzachitika nchiyani kuna wale wakusaya kupemphera na anyakuphonya?'' ¹⁹Telepo lekani wale omwe akubva bzakuwawa thangwera chifuniro cha Mulungu aike moyo wawo nakuchita_ bzakukoma m'manja mwa Nyakulenga wakukhulupilika.

Chapter 5

¹Ine ndikukuikhirani akulu pakati panu, ine, mkulu mwayanu, na mboni yakubva bzakuwawa bza Mkhilisitu, ndine pomwe m'bodzi wakulawa nawo ulemelro bomwe bumdzabvumbulisiwabo: ²Fuwani gulu la Mulungu lili mwa imwe, na kuliyang'anira_ neye kuti mwakulingingimiza, soma mwaufulu, ninga Mulungu akukufuwirani imwe__ nampodi kutewera mwamanyazi soma mwakufuna ³Nampodi kuchita ninga wakudziwa kuposa wanthu omwe akuku yang'anirani. M'malo mwache khalani wachitewezo kuna gulu. ⁴Tsono pakuwonekera M'busa Mkulu, imwe mudzatambira korona wa ulemelero wakusaya kuunyala.⁵Mndendende pomwe, imwe anyamata, bverani akulu. Imwe mwense, mubvale kubzichepesa kuti mutumikirane. Thangwe Mulungu ambalamba kusamwa, soma ambapereka chisomo kuna wa kubzichepesa, ⁶Tenepo bzichepeseni pansi pa boko la mphamvu la Mulungu kuti nthawe yache akukukuliseni. ⁷Tayirani thupo lanu lense kuna iye thangwe iye ambakutchenkhani imwe.⁸Khalani wakubzikoyela, dikhirani. Muwengi wanu mdyerekezi ninga mphondolo yakulira, kufambafamba kunyang'ana winango amukhudyule. ⁹Umweyo mumulambize. Khalani wamphamvu mchikhulupiliro chanu. Imwe mukudziwa kuti bzakuwawa bzili kukwanisiwa kuna abale wanu ali m'dziko.¹⁰Mungamala kubonera mkanthawe kang'onong'ono, Mulungu wa chisomo chense, omwe adakuchemerani imwe mu ulemelero bwache bwakusaya kusamala mwa Mkhilistu, adzakulemekezani imwe, amdzakudziwani, achiku limbikisani imwe, aipo amdzakukhazikisani imwe. ¹¹Kuna iye kukhale mphamvu ku nthawe na nthawe. Ameni.¹²Silivano nimbamtenga kuti ni m'bale wakukhulupilika, apo ine ndanembela kuna imwe mwachigwatira kudzera mwa iye. Na kukudandaulira iwe na kukuchitira umboni iwe kuti chomwe ine ndanemba mchisomo chachadidi cha Mulungu. Muime mu chimwechi. ¹³Mkazi omwe ali ku Babulo, omwe wasankhuliwa pabodzi na imwe akupereka kulimba kuna imwe. Mariko pomwe, mwanangu wachimuna, ¹⁴Sewezanani na anzanu na chimpsopsono cha chikondi. Mtendere ukhale na imwe mwense omwe muli mwa MKhiristu.

2 Peter

Chapter 1

¹Simoni Petulo, nyabasa na mtumiki wa Yesu Khilistu,kuna iwo omwe adatambira chikhulupiro cha muti wache ninga ife tidatambira, chikhulupilo na bza kulungama bza Mulumgu wathu na Mpulumusi Yesu Khilistu. ²Chisomo na mtendere bziwande naku thumizilika kuna Mulungu na Yesu Mbuya wathu.³Na mphamvu ya umulungu bwache, bzinthu bzense bza moyoadatipasa ife na kukumbila kudzera mwakudziwisa na iye omwe adatichemera ife kudzera mu ulemero bwache na kudeka kwache. ⁴Kudzera mu ibzi iye adatipasa ife bzakutilonjeza bza muti weche bzikulu, na ibzi kuti mukakhale na makhalidweninga ya umulungu bwache, mukapulumuke kubza kubvunda bzomwe bzili pa dziko lapansi bzakunyosewa na kusirira.⁵Tsono na thangwe limweri, chitani bzakudeka bzanu kuthumizira pomwe kudeka kwa chikhulupiliro chanu, na kudeka kuthumizira bzidziwiso, ⁶na bzidziwiso kuthumizira kubzilambiza_wekha, na kubzilambiza_wekha kuthumizira kupirira, na kupilira kuthumizira kupemphera, ⁷na kupemphera kuthumizira chikondi cha paudzinza, na chikondi cha paudzinza chithumizira chikondi.⁸Penu bzinthu bzobzi bziri mwa imwepo bziniwanda mwa imwepo, iwo adzakusungani kuti nampodi kukhala wautofu pinango wakusaya bzipatso pakudziwisa kuna Mbuya wathu Yesu Khilistu. ⁹Tsono ule omwe alibe bzinthu bzobzi ngwakusaya kuona iye ni zimola, iye ambayebwa kubzichenesa na kutaya bzakuipa bzache bzakale.¹⁰Tilepoyo, adzinza, chitani bzabwinobzanu kuti mukonze kuchemeriwa kwanu na kusankhuliwa kwachadidi, tsono penu imwe muni chita bzinthu bzobzi, imwepo mudza bonera lini. ¹¹Na njira yimweyi kudza thumizilika kulemera kwanu pamsuwo wa kupita mu ufumu bwa Mbuya wathu na Mpulumusi Yesu Khilisitu.¹²Na nthangwe limweri nthawe zense nidzakhala wakukonzeka kuku kumbusani imwe bzinthu bzobzi, neye penu imwe mukudziwa kale, neye penu ndimwe wakulimbika na chilungamo ndicho imwe munacho. ¹³Ine ndikukumbuka kuti mpsabwino kuna ine, neye penu ine ndikukhala mchikhumbi, ndikupulumuseni na kukukumbusani. ¹⁴Nakuti ine ndikudziwa kuti kusiya khumbi langu kuli pafupi, thangwe Mbuya wathu Yesu Khilistu adandilangiza kale bzobzi kuna ine. ¹⁵Soma ine nidzachita pomwe kumkulumize kukuonani kuti pakuchoka kwangu imwe mwense mudzakwanise kukumbukira bzinthu bzobzi.¹⁶Tsono ife tilibe kutewera kuchenjera na miyambo yache yapezipezi pomwe ife tidakonza bzakukudziwisani imwe bza mphamvu nakubwera kwache kwa Mbuya wathu Yesu Khilisitu, soma ife tikhali mboni zakuona na maso bza ukulu bwache. ¹⁷Nakuti iye adatambira ulemu na ulemerero kuna Mulungu Baba pomwe mafala yadabwera kuna iye na Ulemero Bukulu, achilewa, ''Uyu ndiye Mwanangu wakukondewa, na iyeyu nimbakomedwa naye.'' ¹⁸Ife tekha pomwe tidabva mafala yomweya yakubwera kuchoka kudzaulu pomwe ife tikhanaye pabodzi iye ku phiri lakupambuliwa.¹⁹Soma ife tina mafala yaku lewera yakukhazikika kwenekwene, yomwe imwe munga chite nayo bwino muchiyateweza ninga chakubvunikila pa mbuto ya mdima kufikizana kukuyamba kuchena ninga nthanda ya kumachibese ikubvunika mumtima mwanu. ²⁰Padzaulu pa bzensebzi, imwepo muyambe kubvesesa kuti palibe chilewedwe chakunembiwa chakale chomwe chidabwera na winango kuthandauziwa chokha. ²¹Nakuti palibe kulewera komwe kudabwera thangwe la kufuna kwa munthu, soma wanthu ambasewera kuna Mulungu pomwe iwo aphatiwa na Mzimu wa Kuchena.

Chapter 2

¹Wakulewera wakunama adabwera pomwe kuna wanthu, na anyakupfunzisa wakunana adabwera pomwe kunaiwo. Iwo adzatengera kumbali iwo chipambuko chakudzongeka, iwo adzalamba mbuya omwe adzawagula iwo. Iwo adzabzitengera kamangu chidzongeko cha iwo okha. ²Azinji adzatewera bzakuipa bzawo, na kudzera kuna iwo njira ya chadidi idzanyoziwa. ³Na kusirira kwao adzakuyesani malonda na mafala yakunama. Chiyeruzo chawo chidzatenga lini nthawe kubwera, nachidzongeko chawo chini odzira lini.⁴Nakuti penu Mulungu alibe kuwafuwa angero omwe adaphonya, M'malo mwache iye adawathusa iwo kumoto achiwaikha iwo naunyolo kudindi la mdima kufikira adzayeruziwe, soma bzakunemba bzakale bza Chihereni bzidanemba kuti, adawaikha mdindi lakuzika lamdima kudikhila chiyeluzo, ⁵napo iye alibe pomwe kuwakoya dziko lapansi lakale, soma adakoya Nowa, achilalikira bza chilungamo, pabodzi na anzache achanu na awiri kufikila pomwe iye adabweresa chigumula pa dziko lapansi kuna wanthu wakusaya kukhululpila. ⁶Mulungu adasungunula pomwe mizinda ya Sodomu na Gomola achiyisandusa dotha achiwagwesa pomwe iwo kuchidzongeko ninga chakuyezezera cha bzomwe bzingachitike kuna wakusaya kupemphera,⁷soma adapulusa nyakulungama Loti, omwe adilimba namakhalidwe yakuipa ya wanthu wakusaya kutewera malamulo_ ⁸nakuti munthu wachilungamo, omwe ambakhala nawo pabodzi nsiku zense, iye adazunzika na chilungamo pakuona na kubva bzakuchita bzawo bzakusaya kuyeluzika_ ⁹penu Mbuya akada chita bzinthu bzobzi, iye akadadziwa kupulumusa wanthu wache wakupemphera mubzakuyesa nakudziwa kuwakoya kwache wanthu ndiwo ambapemphera lini mukadeya kuti iwo akalangiwe pansiku ya chiyeruzo.¹⁰Ibzi bzachadidi kuna wale omwe ambafamba achitambira bzakufuna bza thupi lawo omwe ambapepusa utongi. Ambagopa lini ambchita bzomwe iwo akufuna, ambachita lini mantha akafuna kunyoza akuluakulu wao. ¹¹Angero anamphamvu zakulimba, soma iwo ambalewa lini mulandu wakuyeluza kugazana na Mbuya.¹²Soma wanthu awa ali ninga nyama zakusaya nzeru, wakubiliwa kuti akomedwe na kudzongeka. Iwo ambadziwa lini bzakuphonya bzawo. Pachidzongeko iwo adzangeka, ¹³adzabonera ninga kulipila pakuchita bzakuipa. Iwo akukumbuka ninga bzabwino kudyerera masikati. Iwo ndiwo anamabanga na kupunduka. Iwo ambadyerera madyerero yabzachikondi pomwe iwo akudya namwe. ¹⁴Iwo ana maso yakudzaza na bza uputa; iwo ambakwanisa lini kuleka bzakuipa. iwo ali kuwanyerera iwo na moyo wakusaya kulongosoka, iwo ana mitima yakuzolowera kusilira. Iwo ni wana wakutembererewa!¹⁵Iwo adaleka njira zakulungamaachitaika,achitewra njira ya Balamumwana wa Beori,omwe akhakonda kutambira malipilo ya kusaya kungama. ¹⁶Tsono iye adagaziwa na bzakuphonya bzache_bulu wakusaya mafala adasewera mafala yamunthu achimuletsa mneneriyo kupitilira.¹⁷Wanthu omwewa ali ninga mathawale yakusaya madzi na nkhungu yakumbuluka namphepo yachonzi. Mdima wakupsipa psii ukuwadikira iwo. ¹⁸Iwo ambasewera mafala yakupepuka yakusaya nzeru.Na bzilakolako bzathupi, na bzakuipa, iwo akhanyengerera wanthu omwe akhayezeza kufuna kupulumuka kuchoka kubzakuphonyabzomwe akhachita. ¹⁹Akhawauza bzaufulu iwo, soma iwo okha mbanyabasa wa bzakubvunda. Nakuti munthu ndiye nyabasa chili chense ambachita cha iye.²⁰Angadakhala iwo adakwanisa kuthawa bzakuipa bza dziko lapansi nachidziwiso cha Mbuya na Mpulumusi Yesu Khilistu angada kondwa na iwo achigonjesiwa, bzakumaliza bzawo bzikadaposa bzakuyamba. ²¹Bzingadakhala bwino kuna iwo neye kukhala achidziwa njira ya chadidi kusiyana na kudziwa nkhubwera njira ya malamulo yakuchena lakuperekiwa kuna iwo. ²²Mwambo umweyu ngwachadidi kuna iwo: ''Mbuwaya yabwerera pomwe kumasanzi yache, na Nkhumba yakusambisiwa yabwerera pomwe kukunkhulika pa mataka.''

Chapter 3

¹Wakukondewa, ili ni tsamba langu lachiwiri lomwe ine ndanemba kuna imwe, Mwa mwensenemwe muli kukumbusiwa kutsitsimuka kwa pansi pa mtima wanu ²kuti imwe mukakumbuke mafala ndiyo yadaseweredwa kale na anyakunenera na malamulo ya Mbuya wathu Mpulumusi adapasiwa na atuki wanu.³Chakuyamba dziwa ibzi, anyakukusinjirirani adzabwera nsiku zakumaliza. Iwo adzakusinjirirani nkumbatewera ninga momwe iwo akufunira. ⁴Iwo adzalewa, ''Lili kuponi pangano lakubwera kwache? Kuchokera pomwe azi babathu adafa, bzinthu bzikukhala chibodzibodzi, kuchokera pakutoma kulengiwa.''⁵Iwo aayebwa kuti bzakulengiwa bzidakhala kale kale na mafala ya Mulumgu kuti kudzaulu na dziko lapansi bzidakonziwa kuchokera kumadzi na kudzela kumadzi, ⁶kudzera kubzobzi dziko nthawe yomweyo lidadzongeka, nakumiziwa na madzi. ⁷Na mafala yomweyo kudzaulu na dziko lapansi adzikoyeyera kumoto, adzikoya kufikila nsiku za chiyeruzo na kudzongeka kwa wanthu wasaya kupemphera.⁸Soma nampodi kuyebwa chinthu chibodzi, wakukondewa, kuti nsiku ibodzi kuna Mbuya ili ninga magole chulu, na magole chulu ili ninga nsiku ibodzi. ⁹Mbuya ambachedwa lini nalo lonjezo lache, ninga winango ambachiona chakuchedwesa icho. Somatu, iye ambachita nsisi na imwe. Iye akufuna lini kuti winango wa imwe akadzongeke, soma kuti tense tikafike na kulapa.¹⁰Pinango pomwe nsiku ya Mbuya idzabwera ninga mbava: Kudzaulu kudzayenda na kukuwa kukulu. Bzinthu dzidza ngaka na moto, na dziko lapansi na bzakuchita bzache lidzapserera.¹¹Nakuti bzinthu bzensenebzi bzidza dzongeka nanjira imweyi, tsono mukhakhale wanthu wamtundu wanyi? Mukhale wanthu wakupumbulika na kupemphera. ¹²Imwe mukhale wakudikila nakufulumiza nsiku ya kubwera kwa Mulungu. Nsiku imweyo, kudzaulu kudzadzongeka na moto, na bzinthu bzidza sungunuka na kupsa kukulu. ¹³Soma malingana na kulonjeza kwache ife tikudikila kudzaulu kwa tsapano na dziko lapansi la tsapano, lomwe wakulungama adzakhalisa.¹⁴Pamwepa, wakukondewa, ngakhale mukudikira bzinthu bzobzi, chitani bzabwino bzanu kuti mugumanike wakusaya banga na chipsera kuna iye, na mtendere. ¹⁵Pomwe, yezezani kukumbuka Mbuya wathu na chipulumuso, ninga pomwe wakukondewa dzinza wathu Paulo adanemba kuna imwe, ninga bza nzeru zomwe zidaperekiwa kuna iye. ¹⁶Paulo adalewa bza bzinthu bzobzi m'matsamba yache yense, mu ibzi muna nzinthu bzinanango bzakunesa kubzibvesesa. Wanthu anyakusaya kupfunza na anyakusaya kukhazikika ambapotoza bzinthu bzobzi, ninga iwo adachitira bzakunembera bzinango, iwo adabzidzonga okha.¹⁷Tsono, wakukondewa, imwe mukudziwiratu bza bzinthu bzobzi, bzinyang'anileni mwekha kuti imwe nampodi kutengeka nakuphonya kuna wanthu wale wakusaya kuyeruzika nakuti imwe mungaleke kuchita bzakulungama bzanu. ¹⁸Soma kulani na chisomo nakudziwa bza Mbuya wathu Mpulumusi Yesu Khilistu. Kuna iye kukhale ulemerero tsapano na kunthawe zense. Ameni!

1 John

Chapter 1

¹Icho ndicho chikhalipo kuchoka pakutoma--- ndicho tachibva, ndicho tachiona na maso yathu, ndicho tachinyang'anisa apo manja yathu yachichiphata-- chakukhudza Mafala ya moyo. ²Moyo, pomwe udadziwika, apo tauona iwo na kuchitira umboni. Tikulalika moyo wakusaya kumala kuna imwe, omwe ukhana Baba, na ndiwo wadziwika kuna ife.³Icho ndicho ife tachiona na kubva tikuchilalika pomwe kuna imwe, kuti imwembo muphatizane nafe. Chiphatano chathu china Baba na Mwanache, Yesu Mkhirisitu. ⁴Tikunemba pomwe, bzinthu ibzi kuna imwe kuti chisekerero chathu chikhale chamtero.⁵Ubu ni uthenga ndibo ife tabva kuchoka kuna iye apo bukulalika kuna imwe: Mulungu ndiye kubvunika, apo mwa iye mulibe m'dima. ⁶Tingalewa kuti tina chiphatizano na iye mkumbafamba mu m'dima, tikunamiratu apo tikuchita lini bzachadidi. ⁷Soma penu tikufamba mkubvunika ninga iye alirimbo mkubvunika, tina chiphatizano kuna wina na mwayache, apo mulopa wa Yesu Mwanacheyo umtitsuka ife kutichosera bzakuphonya bzathu bzense.⁸Tingalewa kuti tiribe bzakuphonya, tikubzinyengeza tekha, apo chadidi chiri lini mwa ife. ⁹Soma tingatawira bzakuphonya bzathu, iye ngwakukhulupirika na kulungama kutilekerera bzakuphonya bzathubzo na kutitsuka ife ku bzakugonyoka bzense. ¹⁰Tingalewa kuti tikanati kale kuphonya, tikumuchitisa iye kukhala wakunama, apo mafala yache yali lini mwa ife.

Chapter 2

¹Wanamwe, ndikunemba bzinthu ibzi kuna imwe pala kuti nampodi muphonye. Soma penu wina aniphonya, tinaye tsaphungu na Baba, Yesu Mkhirisitu, omwe ngwakulungama. ²Iye ngwakulombola wa bzakuphonya bzathu, apo sikuti bzathu bzokha neye, soma pomwe ku dziko lensene lapansi. ³Tikudziwa kuti tabwera kumuzindikira iye, tingakoya bzakutonga bzache.⁴Iye omwe ambati ''Nimbamdziwa Mulungu'' soma ambakoya lini bzakutonga bzache ngwakunama umweyo, apo chadidi chili lini mwa iye. ⁵Soma iye wakukoya mafala yache, mwa iye mchadidi chikondi cha Mulungu mchakudzala. Na ichi tikudziwa kuti tiri mwa iye: ⁶omwe ambati ali mwa Mulungu iyembo afambe ninga ndimo iye ambafambira.⁷Wakukondeka, ndikunemba lini chitongi chipsa kuna imwe, soma chitongi ndicho mwakhala nacho kuyambira pakutoma. Chitongi ni mafala ndiyo mudabva. ⁸Chensecho ndikunemba chitongi chipsa kuna imwe, chomwe chiri chachadidi mwa Mkhirisitu na mwa imwe, thangwe m'dima ukubanganuka, apo chadidi chaicho zjai chikubvunika kale.⁹Omwe ambalewa kuti ali mkubvunika apo ambawenga m'bale wache akadali mum'dima umweyo ate tsapano lino. ¹⁰Omwe ambakonda m'bale wache ambakhala basi mkubvunika apo mwa iye mulibe chakupsomesa neye. ¹¹Soma omwe ambawenga m'bale wache ali mum'dima umweyo apo ali kufamba mum'dima; akudziwa lini ndiko ali kuyenda thangwe m'dima wampsinkha maso yache.¹²Ndikunemba kuna imwe, wanamwe, thangwe bzakuphonya bzanu bzalekereriwa thangwera dzina lache. ¹³Ndikukunemberani imwe, abereki, thangwe mukumdziwa omwe adakhala pakutoma. Ndikukunemberani, maswakamwe, thangwe mwagonjesa wakuipayo. Ndakunemberani imwe, wanamwe, thangwe mukumdziwa Baba. ¹⁴Ndanemba kuna imwe , abereki, thangwe mukumdziwa iye wakuchoka pakutoma. Ndakunemberani, maswakamwe thangwe ndimwe wa mphamvu, apo mafala ya Mulungu yali mwa imwe, apo mwagonjesa wakuipayo.¹⁵Nampodi kukonda dziko lapansi ayai bzinthu ndibzo bziri mdziko lapansi. Penu wina anikonda dziko lapansi, chikondi cha Baba chili lini mwa iye. ¹⁶Thangwe chinthu chirichense chakukhala mdziko lapansi--chikhumbokhumbo cha kuthupi, chikhumbo khumbo cha maso, na bzakukonda bza moyo---mpsakuchoka lini kuna Baba soma mpsakuchoka mdziko lapansi. ¹⁷Dziko lapansi na bzakukhumba bzache mpsakumala. Soma iye wakuchita chifuniro cha Mulungu amdzakhala kwa muyaya.¹⁸Wanamwe, ni nthawe yakumaliza iyi. Ninga ndimo mudabva kuti wakuwengana na Mkhirisitu akubwera. Na ichi tikuzindikila kuti ni nthawe yakumaliza. ¹⁹Iwo adachoka mwa ife, soma akhali lini wa ife. Thangwe angadakhala akhali wathu angadakhala wa ife basi. Soma pomwe iwo adachoka, bzidalatiza kuti iwo akhali lini wakuchoka mwa ife.²⁰Soma mulinako kudzozewa kuchoka kuna Wakuchenayo, apo mukudziwa mwense. ²¹Ndiribe kunemba kuna imwe kuti thangwera mukuchidziwa lini chadidi, soma thangwera mukuchidziwa apo palibe kunama kwakuchokera mchadidi.²²Mbani wakunama soma ndiye wakulamba kuti Yesu ni Mkhirisitu lini? Munthu umweyo ngwakuwengana na Mkhirisitu, nakuti ambalamba Baba na Mwana. ²³Palibe wakulamba Mwana ndiye ana Baba. Iye wakutawira Mwana ana pomwe Baba.²⁴Mungakhala imwepo, bvumani ndibzo mwabva kuyambira pakutoma bzikhale mwa imwe. Penu ndibzo mudabva pakutoma bzinikhala basi mwa imwepo, munikhalambo mwa Mwana na mwa Baba. ²⁵Ili ni lonjezo iye adatipa ife--- moyo wamuyaya. ²⁶Ndanemba bzinthu ibzi kuna imwe bza iwo wakusocheresa imwe.²⁷Mungakhala imwepo, kudzozewa ndiko mudatambira kuchoka kuna iye kukalipo mwa imwe, apo mumfuna lini wina kukupfunzisani. Soma ninga kudzoza kwache kukukupfunzisani imwe chirichense apo mkwachadidi apo mkunama linimbo neye, apo ninga ndimo chakupfunzisirani imwe, chinikhazikika mwa iye. ²⁸Tsapano, wanamwe, khazikikani mwa iye pala kuti iye angadzaonekera tidzakhale na kulimbika mtima apo sikuti kudzakhala na manyazi pamaso pache pakubwera kwache. ²⁹Penu mumdziwa kuti iye ngwakulungama, mukudziwa kuti aliyense wakuchita chakulungama wabadwa kuchoka mwa iye.

Chapter 3

¹Onani mchikondi chanyi ndicho Baba watipa ife, kuti tichemerewe wana wa Mulungu, apo umu ndimo ife tiliri. Na thangwe limweri, dziko lapansi likutidziwa lini ife, thangwe ilo liribe kumudziwa iye. ²Wakukondeka, tsapano ndife wana wa Mulungu, apo bzikanati kuzindikirika kuti timdzakhala chani. Tikudziwa kuti Mkhirisitu angadzaonekera, timdzalingana naye, thangwe timdzamuona iye ninga ndimo aliri. ³Aliyense omwe ana chidikhiriro ichi pa iye am'bzichenesa yekha ninga ndimo iye aliri wakuchena.⁴Aliyense wakuchita bzakuphonya akuchita kusaya kuyeruzika, thangwera chakuphonya ndicho kusaya kuyeruzika. ⁵Mukudziwa kuti Mkhirisitu adaonekera kudzachosa bzakuphonya, apo mwa iye mulibe chakuphonya. Palibe wakukhala mwa iye ambapitiriza kuphonya. ⁶Aliyense wakupitiriza kuphonya akanati kale kumuona iye ayai kumdziwa iye.⁷Wanamwe, nampodi kubvuma wina akusochereseni. Iye wakuchita chakulungama ngwakulungama, ninga Mkhirisitu aliri wakulungama. ⁸Iye wakuchita chakuphonya ngwakuchoka kuna mdyerekezi, thangwe mdyerekezi adaphonya kuchokera pakutoma. Na thangwe limweri Mwana wa Mulungu adaonekera, pala kuti adzadzonge mabasa ya mdyerekezi.⁹Iye wakubaliwa kuchoka mwa Mulungu ambapitiriza lini kuphonya, thangwe mbeu ya Mulungu iri mwa iye. Iye angapitirize lini kumbaphonya basi thangwe adabaliwa mwa Mulungu. ¹⁰Mwa ichi wana wa Mulungu na wana wa mdyerekezi ambadziwika: Omwe ambachita lini chakulungama ngakuchoka lini kuna Mulungu, ayai omwe ambakonda lini m'bale wache.¹¹Thangwe ubu ni uthenga ndibo mwabva kuchoka pakutoma: Tikondane wina na mwayache. ¹²Nampodi tikhale ninga Kaini, omwe akhali wakuchoka kuna wakuipayo achipha m'bale wache. Thangweranyi adamupha iye? Thangwera mabasa yache yakhali yakuipa apo ya m'bale wacheyo yakulungama.¹³Nampodi kudabwa, abale wangu, dziko lapansi lingakuwengani. ¹⁴Tikudziwa tagwata na mu imfa kupita mmoyo, thangwe timbakondana na abale. Aliyense wakusaya kukonda amkhala basi mu imfa. ¹⁵Aliyense wakuwenga m'bale wache ngwakupha umweyo. Mukudziwa palibe wakupha ana moyo wakusaya kumala wakukhala mwa iye.¹⁶Na ichi timbadziwa chikondi, thangwe Mkhirisitu adapereka moyo wache pala ife. Ife timkuthemerambo kupereka miyoyo yathu thangwera abale wathu. ¹⁷Soma omwe ana vida ya dziko lapansi, mkuona m'bale wache wakusaya, achifunga mtima wache wa nsisi kuna iye, chikondi cha Mulungu chingakhale tanimbo muna iye? ¹⁸Wanangumwe, nampodi ife tikonde na mafala ayai lirime, soma mu bzakuchitika na mchadidi.¹⁹Umo timdzazindikira kuti ndife wakuchoka mchadidi, apo timdzakhazikisa mtima wathu pamaso pache. ²⁰Thangwe penu mtima wathu umtitsimula ife, Mulungu ni mkulu kuposa mitima yathu, apo iye ambadziwa bzinthu bzense. ²¹Wakukondeka, penu mitima yathu imbatitsimula lini, tili nako kulimbika mtima mwa Mulungu. ²²Chirichense timkumbiracho timdzatambira kuchoka kuna iye, thangwe timbakoya bzakutonga bzache na kuchita bzinthu bzakumudekera iye pamaso pache.²³Ichi mchitongi chache: kuti tikhulupirire mdzina la Mwanache Yesu Mkhirisitu na kukondana wina na mwayache, ninga ndimo iye adatipasira chitongi chochi. ²⁴Iye wakukoya bzakutonga bza Mulungu ali mwa iye, apo Mulungu alimbo mwa iye. Umo timdziwa kuti iye ali mwa ife, na Mzimu ndiwo iye adatipa ife.

Chapter 4

¹Wakukondeka, nampodi kutondo kukhulupirira mzimu uliwense. Mmalo mwache, iyezereni mizimuyo kuti muzindikire kuti njakuchokadi kuna Mulungu, thangwe aneneri azinji wakunama ayenda mdzikomu. ²Na ichi mumdzadziwa Mzimu wa Mulungu---mzimu uliwense ndiwo umbatawiriza kuti Yesu Mkhirisitu wabwera kuthupi ngwakuchoka kuna Mulungu umweyo, ³apo mzimu uliwense ndiwo umbatawiriza lini Yesu ngwakuchokera lini kuna Mulungu. Uyu ni mzimu wakuwengana na Mkhirisitu, omwe mwakhala mukubva ukubwera, apo tsapano wafika kale mdzikomu.⁴Ndimwe wakuchoka kuna Mulungu, wanamwe, apo mwagonjesa iwo, thangwe omwe uli mwa imwepo ngukulumbo kuposa omwe uli mdziko lapansi. ⁵Iyo njakuchokera mdziko lapansi; mthangwerache bzomwe imbalewa mpsakuchokerambo ku dziko lapansi. apo dziko lapansi limbayitetekera. ⁶Ndife wakuchoka kuna Mulungu. Aliyense wakumdziwa Mulungu ambatetekera ife. Iye omwe ngwakuchokera lini kuna Mulungu ambatitetekera lini ife. Na ichi timbazindikira mzimu wa chadidi na mzimu wa chisochereso.⁷Wakukondeka, mbatiye tikondane wina na mwayache, thangwe chikondi chimbachokera kuna Mulungu, apo aliyense wakukonda ngwakuchoka kuna Mulungu apo iye ambadziwa Mulungu. ⁸Munthu wakusaya kukonda ambadziwa lini Mulungu, thangwe Mulungu ndiye chikondi.⁹Thangwera ichi chikondi cha Mulungu chidaonekera pa ife, kuti Mulungu adatuma Mwanache yekhayo mdziko lapansi kuti tikakhale na moyo thangwera iye. ¹⁰Mu ichi mchikondi, sikuti tidakonda Mulungu, soma kuti iye adatikonda ife, na kuti iye adatuma Mwanache kudzakhala chakutilombola ku bzakuphonya bzathu.¹¹Wakukondeka, penu Mulungu adatikonda ife, ifembo tikondane wina na mwayache. ¹²Palibe adaona kale Mulungu. Penu timbakondana wina na mwayache, Mulungu ali mwa ife, apo chikondi chache mchangwiro mwa ife. ¹³Pa ichi timdziwa kuti tili mwa iye apo iye ali mwa ife, thangwe iye watipa wina wa Mzimu wache. ¹⁴Taona pomwe, na kuchitira umboni kuti Baba adatuma Mwana kudzakhala Mpulumusi wa dziko lapansi.¹⁵Omwe ambatawiriza kuti Yesu ni Mwana wa Mulungu, Mulungu ali mwa iye na iye mwa Mulungu. ¹⁶Tadziwa, pomwe na kukhulupirira chikondi ndicho Mulungu ali nacho mwa ife, Mulungu ndiye chikondi, apo omwe anikhala mchikondi chochi anikhala mwa Mulungu, na Mulungu anikhala mwa iye.¹⁷Thangwera ichi, chikondichi chakhala changwiro pakati pathu, pala kuti tidzakhale nako kulimbika mtima pa nsiku yakutongewa mlandu, thangwe ninga iye aliri, ndimombo ife tiliri mdziko lino lapansi. ¹⁸Mchikondi mulibe mantha. Mmalo mwache, chikondi chaicho chimbataya kunja mantha, thangwe mantha yambadza na chilango. Soma iye wakugopa ali lini wangwiro mchikondi.¹⁹Timbakonda thangwe Mulungu adatoma ndiye kutikonda ife. ²⁰Penu wina amti, ''Nimbakonda Mulungu ine'' soma ambawenga m'bale wache, ngwakunama umweyo. Thangwe omwe ambakonda lini m'bale wache, wakuti wamuona, angakonde lini Mulungu, omwe akanati kumuona kale. ²¹Pomwe, ichi mchitongi tinacho kuchoka kuna iye: Aliyense wakukonda Mulungu akonde pomwe m'bale wache.

Chapter 5

¹Aliyense wakukhulupirira kuti Yesu ni Mkhirisitu ngwakubaliwa kuchoka kuna Mulungu, apo aliyense wakukonda baba wakonda pomwe mwana wakubaliwa kuchoka kuna iye. ²Umu ndimo timbadziwira kuti timbakondadi wana wa Mulungu: pomwe tinikonda Mulungu na kubvera malamulo yache. ³Thangwe ichi mchikondi cha Mulungu: kuti tikoye malamulo yache. Apo malamulo yacheyo ngakupasa lini ngwete.⁴Thangwe aliyense wakubaliwa kuchoka kuna Mulungu ambagonjesa dziko lapansi. Apo ichi mchipambano ndicho chagonjesa dziko lapansi, neye chikhulupiriro chathu chaicho. ⁵Mbani ndiye ambagonjesa dziko lapansi? Omwe ambakhulupirira kuti Yesu ni Mwana wa Mulungu.⁶Uyu ni omwe adabwera na madzi na mulopa: Yesu Mkhirisitu. Alibe kubwera na madzi yokha neye, soma pomwe na madzi na mulopa. Mzimu ndiwo umbachitira umboni, thangwe mzimu ndiye chadidi. ⁷Thangwe pana bzitatu ndibzo bzimbachitira umboni: ⁸Mzimu, madzi, na mulopa. Bzitatubzi bziri pa chibverano.⁹Penu timtambira umboni bwa wanthu, umboni bwa Mulungu m'bukulu. Thangwe ubu ni umboni bwa Mulungu kuti wachitira umboni kukhudza bza Mwanache. Aliyense wakukhulupirira mwa Mwana wa Mulungu ana umboni mwa iye. ¹⁰Aliyense wakusaya kukhulupirira Mulungu wamuchitisa iye kukhala wakunama, thangwe alibe kukhulupirira umboni ndibo Mulungu wapereka bwakukhudza Mwanache.¹¹Apo umbonibo ni ubu: Mulungu adatipa ife moyo wakusaya kumala, apo moyo umweyu uli mwa Mwanache. ¹²Iye omwe ana Mwana ana moyo. Iye omwe alibe Mwana wa Mulungu alibe moyo.¹³Ndanembera imwepo bzinthu ibzi pala kuti mudzadziwe kuti muna moyo wakusaya kumala--- kuna imwe wakukhulupirira mdzina la Mwana wa Mulungu. ¹⁴Pomwe, uku mkulimbika mtima ndiko tinako kwa iye, kuti tingakumbira chirichense mchifuniro chache, amtibvera. ¹⁵Pomwe, penu timdziwa kuti iye watibvera ife--- chirichense timmukumbiracho-- timdziwa kuti tirinacho ichi ndicho tachikumbira kuna iye.¹⁶Penu wina aniona m'bale wache akuchita chakuipa ndicho chikhamtengere lini ku imfa, iye apembe, apo Mulungu amdzamupa iye moyo. Ndikulewa iwo omwe chakuphonya chawo chingawatengere lini ku imfa. Pana chakuphonya chakuti kuphampha kwache ni imfa; ndikulewa lini kuti apembe bza chimwecho neye. ¹⁷Chakusaya kulungama chirichense mchakuphonya, soma pana chakuphonya ndicho mamaliziro yache ni imfa lini.¹⁸Tikudziwa kuti aliyense wakubaliwa kuchoka mwa Mulungu ambaphonya lini. Soma iye adabaliwa kuchoka kuna Mulungu ambabzikoya pakulimba, apo wakuipayo angamudzonge lini iye. ¹⁹Tikudziwa kuti ndife wakuchokera kuna Mulungu, apo timbadziwa kuti dziko lense lapansi lagona mmanja mwa wakuipayo.²⁰Soma tikudziwa kuti Mwana wa Mulungu wafika apo watipa ife kubvesesa pala kuti tidziwe iye omwe ngwa chadidi. Pomwe, tiri mwa iye omwe ngwachadidi, mwa Mwanache Yesu Mkhirisitu. Uyu ni Mulungu wachadidi na moyo wakusaya kumala. ²¹Wanamwe, bzikoyeni mwekha kulamba bzilinganizo bzakutsema.

2 John

Chapter 1

¹Kuchoka kuna mkulu kuyenda kuna mkazi wa kusankhuliwayo na wana wace, ndiye nimbamukonda mu choonadi cha chadidi chire - ndiponso sikuti ine ndekha, soma na wense pomwe ndiwo achidziwa chadidi- ²thangwera chadidi ndico chatsalira mwa ife apo chimdzakhala mwa ife basi ate kalekale. ³Chifundo, mwai na mtendere bzimdzakhala na ife kuchoka kwa Mulungu Babathu na kuchoka kuna Yesu Mkhirisitu, Mwana wa Baba, mu chadidi cha chikondi.⁴Ndasekera kwene kwene kuti ndaona wana wanu winango ankufamba mu chadidi, ninga ndimo tatambirira chitongi ichi kuchoka kuna Baba. ⁵Tsapano ndikukumbira, mkazi wakubvekera iwe__se ninga kuti kukunemberani chitongi chipsa, soma ndico tikhanacho kale pakutoma___ pala kuti tikondane wina na mwayache. ⁶Ichi ni chikond, kuti tifambe naco malingana na bzitongero bzace. Ichi ni chitongi, ninga ndimo mudabvera pa kutom kuti mufambe momo.⁷Nakuti wakunama azinji ali balala balala kifamba mdzikomu, ndiwo ambatawira lini kuti Yesu Mkhirisitu adabweradi ku thupi.Umweyo ndiye wakunama na wakulamba Yesu. ⁸Ubzinyang'anire wekha, pala kuti nampodi utaye bzinthu ndibzo tabzichita, soma pala kuti udzatambire mpfupo yako yamtero.¹¹Ule ndiye anipitirira basi kutsogolo seye kukhala muchipfunziso ca Yesu alibe Mulungu. Ndiye amkhala mu chipfunziso, umweyu ana Baba na Mwana letu pabodzi. ¹⁰Penu winango am'bwera kuna imwe seye chipfunziso chochi, nampodi kumutambira mnyumba mwanu neye kumupasa moni kokha. ⁹Thangwe ndiye animupasa moni yekhayo wandendemerambo na wakuchita bzimwebzoyo.¹²Ndina bzizinji bzakuti ndinembe kuna imwe, soma ndiribe kufuna kubzinemba pa tsamba na tinta. Soma, ndikudikhira kuchita kubwera kuna imwe ndichidzasewera pa maso na maso, pala kuti kusekera kwathu kukhale kwa mtero. ¹³Wana wa m'bale wanu wakusankhuliwayu akupereka kulimba kuna imwe.

3 John

Chapter 1

¹Mkuluyo kuyenda kuna wa kukondeka Gayo, omwe nimbamukonda bza chadidi. ²Wakukondeka, ndikupemphera kuti bzensene bzifambe bwino kuna iwe nakuti ukhale wakulimba, ninga ndimo mzimu wako ulirimbo bwino. ³Nakuti ndidasekera maninge pomwe abale adabwera kudzaikhira umboni bza chadidi cha iwe. ⁴Ndiribe chimwemwe chikulu kuposa ichi, kubva kuti wana wangu ankufamba mu chadidi.⁵Wakukondeka, ukuchita chakukhulupirika nacho chirichense, umbawacitira abale na alendo ⁶omwe achitira umboni bza chikondi chako pamaso pa mpingo. Umdzachita bwino kuwaperekeza pa ulendo bwao pa kuthemera kwa Mulungu, nakuti ⁷thangwera dzinali adabula seye nkutambira chinthu kuna wa chikunja. ⁸Mthangwe lache ife tikuthemera kutambira wakuterepayu, kuti tikakhale wakuthandizana nacho chadidi.⁹Ndidanemba chinthu kuna mpingo, soma Dioterefe ule, wakukonda kukhala mkulu wa wense, alibe kutitambira. ¹⁰Tsono ningabwera, nimdzakumbusa bzichito bzache ndibzo ankuchitabzi, kumbasewera bza pezi pezi k,una ife na mafala ya kuipa, apo popeza ibzi bzikumukwana lini akutambira lini abale iye yekha, apo wakufuna kuwatambira zjai awaletsa achiwataya kunja kuwachosa mu mpingo.¹¹Wakukondeka, nampodi kutewezera bzakuipa soma bza bwino. Ndiye ambachita bza bwino ngwa bwino; wakuchita chakuipa alibe kuona Mulungu. ¹²Demetriyo adatambira umboni bwa bwino kucoka kuna aliyense na chadidi pomwe chaicho. Tikumuchitira pomwe umboni bza iye, apo mukudziwadi kuti umboni bwathu m'bwa chadidi.¹³Ndikhanabzo bzizinjisa bzakuti ndinembe kuna imwe, soma nimfuna lini ndikunembereni na chakunembera na tinta. ¹⁴Soma nimdziwa tsampanopa nimkuonani pomwe, apo tichidza lewalewa pa maso na maso. ¹⁵Mtendere ukhale kuna imwe. Anzathu akupereka kulimba kuna imwe. Mupereke kulimba kuna anzathuwo muchite kuwaguma madzina yawo.

Jude

Chapter 1

¹Yuda, nyabasa wa Yesu Khilistu na m'mbale wache wa yakobe , kuna iwo wakuchemelewa , wakukondewa kuna Mulungu Baba , na wakusungiwa na Yesu Khilistu; ²Chifundo changu na mtendere na chikondi bzikuwandileni imwe.³Wakukondewa, pakuchita bzakamkulumize bzense bzakunemberani bza kupulumusiwa, bza ife tense ndakulumiziwa moyo inepano kukunemberani naro chapasiwa kabodzi kwa wakuchena moyo waMulungu. ⁴Nakuti pana wanthu wale omwe adakumpzeneraniimwe. Wanthu omwewa adanembiwa madzina yawo kale iwo ndiwo wanthu wakusaya , kukumbira Mulungu wathu kukhala chilakolako chakunyasa tsono iwo ambalamba Yesu , Khilistu omwe ndiye Mfumu yathu na Mbuya.⁵Tsapano ndikufuna ndikukumbuseni_ imwe napo mukuziwa kale ibzi _nakuti mbuya adapulumusa wanthu wache nakuwabulisa m'ziko la Aigupto , soma pa mbuyo pache adadzonga iwo omwe alibe kukhulupilira. ⁶Ndipo angelo , omwe alibe kukwanisa kutenda bzawo na udindo bwawo tsono iwo adasiya mbuto zawo_ Mulungu adamanga na maunyolo yakusaya kumala, tsono iwo akuwakoya mbuto zam'dima, kufikirana nsiku ikulu ya kuweruza.⁷Ningaa pomwe sodom na Gomorrah na miyi ya kuzungulira polondana nayo idabzipereka kuchigololo na akutewera zachilakolako bzakudabwisa . Bziniyikiwa mwakuyezeza pakuchitiwa bzilango bza moto wakusaya kumala . ⁸Tenepoyo pomwe, iwo khalota adapsipiza mathupi yawo . Adanyoza ufumu wawo adachitira , bzakuphonya ulemelero⁹Soma Mikaeli mkulu wa angero pakuchita ngunga na mdyerekezi nakugazana bza thupi la Mose, alibe kulimbika moyo kulewera thangwe kumulewera mwano, "Soma adati mbuya atsudzuleni!'' ¹⁰Soma iwowa bzomwe ambadziwalini ambachitira makiliyado napo bzomwe ambadziwa chibadwire, ninga bzamoyo bzakusaya mzeru , ambataika na ibzi. ¹¹Tsoka kuna iwo! Nakuti adafamba njira ya Kaini tsono adabzidzonga mchisokonokero cha Balamu. Thangwe la kulipira nakutaika chizunzo cha kole.¹²Iwo ndiwo ambakhala namawanga pamaphwando yanu yachipangano, pakudya namwe pabodzi_ akubzifuwa wokha wasaya mantha. Mitambo yakusaya madzi yakutengekatengeka ninga mphepo; ninga miti yamayinza, yakusaya bzinthu_ yakufafa kawirikawiri, yakuzu mizi. ¹³Iwo ali ninga mafunde yakugopsa ya panyanza , akubvundunduka thobvu lamanyazi la iwo wokha; nyenyezi za kuchokera, bzimene m'dima wakupsipa bii ikubzikoyera wakusaya kumala.¹⁴Tsono kuna iwo Henoki , wa chinomwe kuchokera kwa adamu , alewera kuti "Nyang'anani! Mbuya akuwabwera nawakuchena wache bzuru makumi makumi. ¹⁵Iye akubwera kudzachitira wense chiyeruzo . Nakugaza wa kusaya kupemphera omwe ambabzichita bza kusaya kupemphera, nabzakulimba bzomwe anyakuipa anyakusawa kupemphera adabzisewera kuna iye . ¹⁶Iwo ndiwo anyakudandaula, anyakunyoza, anyakufamba ninga mwa bzikhumbokhumbo bzawo. Napa pamulomo pawo ambasewera bzikulukulu, akutenda wanthu thangwe lakupindula kwao, iwo ambanyoza anzawo .¹⁷Tsono imwe, abalewangu mukumbukire mafala yakulewedwa kale, amtumwi wa mbuya wathu yesu Khilistu. ¹⁸Nakuti adalewa kuna imwe, ''Panthawe yakumaliza panzagumanika anyakunyoza anyakufamba ninga mwabzikhumbokhumbo bzakusaya kupemphera pa iwo okha''. ¹⁹Iwo ndiwo anyakupambukisa; wanthu wamakhalidwe yachibadwidwe wakusaya kukhala naye Nzimu.²⁰Tsono imwe, wakukondewa, mangirirani pabodzi mwekha chikhulupiliro chanu, cha Kuchena nakupemphera na Mzimu Wachena. ²¹Mubzikoye mwekha muchikondi cha Mulungu, nakudikira chifundo cha Mbuya wathu Yesu Khilistu kufikira moyo wakusaya kumala.²²Napo winango wakukumbukakumbuka muwachitire chifundo. ²³Soma winango; muwapulumuse nakuwachosa kumoto; kuna winango muwachitire chifundo namantha, muwenganenawo pomwe malaya yakuchita mawanga mthupi.²⁴Tsono kuna iye omwe amkwanisa kukudikirani mungakhumudwe nakuimisa pamaso paulemelero pache wakusaya bvuto nakukomedewa , ²⁵Kuna Mulungu yekha Mpulumusi wathu kupitira mwa Yesu Khilistu Mbuya wathu, wamphamvu, na ulemelero, nawaulamulilo, zikanati kuyamba nthawe na tsopano ate kufika nthawe zense, Amen.

Revelation

Chapter 1

¹Ichi ni chibvumbuluso cha Yesu Mkhirisitu omwe Mulungu adampereka pala kuonesera akapolo wache bzomwe bzimfuna kuchitika tsapanopali. Adamudziwisa pakutumiza anjero wache kuna kapolo wache Yohani, ²Omwe adaikhira umboni bza mafala ya Mulungu na umboni bwa Yesu Mkhirisitu, bzinthu bzense ndibzo iye adabziona. ³Wakudalisika ndiye ambalewenga mwakukuwa bza uneneri ubu na wale ndiwo ambatetekera mafala ya uneneri bwache na omwe ambabvera ndibzo bzidanembiwa mwemo, thangwe nthawe yafendera.⁴Yohani, kuna mipingo minomwe mu Asia: chifundo mbachikhale kuna imwe na mtendere kuchokera kuna iye ndiye ali, na ndiye akhali, na iye ali nkubwera, na kuchoka ku mizimu minomwe yomwe iri pa chikadera chache, ⁵na kuchoka kuna Yesu Mkhirisitu, omwe ni mboni yakukhulupirika, wakutoma kubadwa kuna anyamuya, na mtongi wa mafumu ya pa dziko lapansi. Kuna iye wakutikonda omwe watitsudzula ku bzakuphonya bzathu thangwera mulopa wache---- ⁶watichitisa kukhala ufumu, wansembe wa Mulungu wache na Baba--kuna iye kukhale ulemelero na mphamvu zaku nthawe za nthawe . Amen.⁷Nyang'anani, akubwera na mitambo; diso lirirense limdzamuona, kuphatanidza pomwe na wense omwe adamupha. Mitundu yensene yapadziko lapansi imdzalira nkhawa thangwera iye. ⁸''Ndine Alefa na Omega,'' Watenepo Mbuya Mulungu, ''omwe ali, akhali, na ndiye alikubwera, wamphamvu zense.'' Bwakunembera bzinango bzachi Herene bzimbati, Ndine Alefa na Omega, wakutoma na wakumaliza, watenepo Mbuya Mulungu.⁹Ine, Yohani--m'bale wanu na omwe ndili namwe pabodzi mu kubonera na ufumu na kupilira kwa kuderekha ndiko kuli mwa Yesu--akhali pa nsuwa yakuchemeriwa Patimo thangwera mafala ya Mulungu na umboni bwa Yesu. ¹⁰Ndikhali mu Mzim u wa nsiku ya Mbuya. Ndidabva mmambuyo mwangu mkuwe ukulu ninga lipenga. ¹¹Udati, ''Nembani bzomwe mulikuona m'bukhu, apo mubzitumize kumipingo minomwe---ku Aefeso, ku Smurina, ku Pergamo, ku Tiyatira, ku Sarde, ku Filadelfeya na ku Laodikaya.''¹²Ndidazungunuka pala ndione kuti mafala yakhasewera kuna ineyo yakhali ya mbani, apo pomwe ndidazungunuka ndidaona bzakumanikira kandiyero bzinomwe bza oro. ¹³Pakati nakati pa bzakumanikira kandiyerobzo ndidaona winango ninga Mwana wa Munthu, atabvala mkanjo utali wa, kufika mu nzayo zache na bande wa golide kuzungulira pa kadedema pache.¹⁴Msolo wache na tsisi bzikhali bzicena ninga ukuse---bzichena ninga matalala---apo maso yache yakhali ninga bzibvuli bza moto. ¹⁵Nzayo zache zikhali ninga mkuwa wakuyetima, ninga mkuwa wakuvukutiwa kachiwiri mu ng'anjo, apo mafala yache yakhali ninga madzi mazinji yakuthamanga. ¹⁶Akhana nyenyezi zinomwe m'boko lache lakumadidi, na psimo lakukhala na nsonga ziwiri zakuthwa likhabula mkamwa mwace. Nkhope yache ikhatoya ninga dzuwa lakupsa maninge.¹⁷Pomwe ndidaona, ndidagwa panzayo zace ninga munthu wakufa. Iye adabzatika boko lace lakumadidi pa ine achiti, ''Nampodi kubva mantha. Ndine wakutoma na wakumaliza ¹⁸na wamoyo. Ndikhali wakufa, soma nyang'anani nimkhala ku nthawe za nthawe. Apo ndina bzavi bza imfa na bza Hade.¹⁹Mthangwe lache nembani ndibzo mwaona, bzatsapano lino, na ndibzo bzimdzachitika bzikamala bzobzi. ²⁰Soma pala thumbudzulo la bzakubisika bza nyenyezi zinomwe zomwe mudaziona kuboko langu la madidi, na bzakukhazikira kandiyero bzinomwe: Nyenyezi zinomwezo ni anjero wa mipingo minomwe apo bzakukhazikira kandiyero bzinomwebzo ni mipingo minomwe.''

Chapter 2

¹Kuna mnjero wampingo waku Ayefeso nemba: 'Mafala ya ule omwe adaphata nyenyezi zinomwe ku boko lache lamadidi na ndiye ankufamba pakati pa bzakuikhira kandiyero bzinomwe bza oro, ²''Ndikudziwa bzichito bzako, basa lako lakukhuma, kupirira kwako kwakuderekha, nakuti ungabvume lini wale wakuipa, soma wawayezera wale omwe ambati mba atumwi uko neye, apo wawabulukira kuti mbakunama.³Uli kupirira mwakuderekha apo ulibe kuneta thangwera dzina langu. ⁴Soma ndinacho chakukugaza thangwe udataya chikondi chako chapakutoma. ⁵Kumbukira tsono pomwe wayambira kugwa. Lapa apo uchite bzinthu ndibzo ukhachita pakutoma. Pokha pokha ungalapa ndiye nimdzabwera kuna iwe ndichidzachosa chakukhazikira kandiyero chako pambuto pache.⁶Soma una ichi: Umbaipidwa na bzakuchita bza Anikolai bzomwe nimbawengana nabzombo. ⁷Omwe ana khutu, abve bzomwe Mzimu ukulewa ku mipingo. Kuna iye wakugonjesa nimdzamupa udidi bwakudya bza mmuti wa moyo, bomwe buli mu paradaizo wa Mulungu.'''⁸''Kuyenda kuna mnjero wampingo wa Smurina nemba: 'Mafala ya ule omwe ngwakutoma na kumaliza, omwe akhali wakusaika achisanduka pomwe wamoyo: ⁹''Ndikudziwa kubonera kwako na kusaya kwako, soma ndiwe wakudala. Ndikudziwa bza makiriyado ya wale omwe ambabziti Ayuda, uko neye. Mba asunagoge wa Satana.¹⁰Nampodi kugopa bzomwe bziri pafupi kuti bzikubonerese. Nyang'ana! Satana ali pafupi kufuna kukuthusani winangomwe mkaoko pakuti mukuyezeriwa, apo mumkabonera kwa nsiku khumi. Khalani wakukhulupirika kufikira imfa, nimdzakupani korona wamoyo. ¹¹Wakukhala na khutu, abve ndibzo mzimu ukulewa kumipingo. Iye wakugonjesa amdzadzongeka lini na imfa yachiwiri.'''¹²Kuyenda kuna mnjero wa mpingo wa Pergamo nemba: 'Mafala ya iye wakukhala na psimo la nsonga ziwiri zakuthwa: ¹³Ndikudziwa ndiko umbakhala, kule komwe kadera yachifumu ya Satana iri. Chensecho umbaphatisisa dzina langu. Ndikudziwa ulibe kulamba chikhulupiriro chako mwa ine, neye mu nsiku za Antipa mboni yangu, wakukhulupirika wangu, omwe adaphiwa pakati panu, kule komwe Satana ambakhala.¹⁴Soma ndina bzinthu bzakuchepa bza kukugaza: Uli nawo koko omwe ambaphatisisa chipfunziso cha Balaamu, omwe adapfunzisa Balaki kuthusa chakupsomesa pa wana wa Isaraeri pala kuti akadye chakudya chakuperekiwa kuna mafano yakutsema na kukhala wakuchita chigololo. ¹⁵Munjira ninga yoyi, muna pomwe winango wakuphatisisa chipfunziso cha Anikolai.¹⁶Lapa, tsono! Ungasaya kutenepo, nimdzabwera kamangu kuna iwe, apo nimdzawathira nkhondo na psimo la mkamwa mwangu. ¹⁷Wakukhala na khutu, abve ndibzo Mzimu ukulewa ku mipingo. Kuna iye wakugonjesa, nimdzamupa mwala uchena wa dzina lipsa lakunemba pamwalapo, dzina lakuti palibe wina anilidziwa soma omwe anilitambirayo.'''¹⁸''Kuyenda kuna mnjero wa mpingo waku Tiyatira nemba: ''Aya ni mafala ya Mwana wa Mulungu omwe ana maso ninga malambi ya moto na nzayo za mkuwa wakuyetima. ¹⁹''Ndikudziwa bzakuchita bzako: Chikondi chako na chikhulupiriro na mabasa na kupirira kwakuderekha. Ndikudziwa bzomwe wachita tsampanopali bzikuposa ndibzo udachita pakutoma.²⁰Soma ndina ichi chakukugaza: Ukubvuma mkazi Yezeberi, omwe ambabzichemera mneneri. Na chipfunziso chache ambanyengeza akapolo wangu kumbachita chigololo na kumbadya bzakudya bzakuperekiwa kuna mafano yakutsema. ²¹Ndidamupa nthawe yakulapa soma akufuna lini kulapa kulekana nacho chigololo chache.²²Nyang'anani! Nimdzamuthusa pa kama wamatenda na wale omwe ambachita chigololo na iye mu chitsautso chikulutsa, pokha pokha alape bzichito bzao. ²³Nimdzamenya wana wache kupha, apo mipingo yensene imdzadziwa kuti ndine ule omwe nimbapsaga psaga mu bzakukumbuka na mmitima. Nimdzapa kuna aliyense waimwe malingana na bzichito bzanu.²⁴Soma kuna winango mwensene ku Tiyatira, kuna aliyense omwe ambaphatisa lini chipfunziso ichi na ndiye ambadziwa lini bzomwe wina ambachemera mkati mwa bzinthu bza Satana-----kuna imwepo nilewa kuti, 'Nimkuikhirani lini chakuwawa chirichense kuna imwe.' ²⁵Mu njira iriyense, phatisisani chaibzo ate ndidzabwere.²⁶Omwe ambagonjesa achichita bzichito bzangu ate kumapeto, kuna iye nimdzamupa kadera yakutonga wamitundu. ²⁷'Amdzatonga na mpsimbo ya fero, apo ninga dongo mmitsuko amdzawapsa m'bzidupsa.' ²⁸Ninga ndimo ndatambirira kuchoka kuna Baba, nimdzamupa pomwe nyenyezi ya kumachibese. ²⁹Omwe ana khutu, abve ndibzo Mzimu ukulewa kuna mipingo.'''

Chapter 3

¹Kuyenda kuna mpingo wa ku Sarde nemba: "Mafala ya omwe adaphata mizimu minomwe ya Mulungu na nyenyezi zinomwe. Ndikudziwa bzakuchita bzako. Una dzina lakuti ndiwe wamoyo, soma ndiwe wakusaika. ²Lamuka ulimbikise chomwe chasala soma chiri pafupi kusaika, thangwe ndiribe kugumana bzichito bzako bzakumaliza pamaso pa Mulungu wangu.³Kumbukira, tsono, bzomwe watambira na kubva. Bvera, na kulapa. Soma penu unilapa lini, nimdzabwera ninga mbava, apo umdzadziwa lini nthawe ndiyo nimdzabwera kuna iwe. ⁴Soma una madzina yakuchepa mu Sarde ya omwe alibe kupsipiza bzakubvala bzawo, apo amdzafamba nande, atabvala bzakuchena, nakuti mbakuthemera.⁵Iye wakugonjesa amdzabvazikiwa bzakubvala bzichena, apo nimdzapfudza lini dzina lache m'bukhu la moyo, ndichidzabvuma dzina lache pamaso pa Baba, na pamaso pa anjero wache. ⁶Omwe ana makutu, abve ndibzo Mzimu ukulewa kuna mipingo.'''⁷''Kuyenda kuna mpingo waku Filadefeya nemba: ''Mafala ya iye wakulemekezeka na wachadidi-----wafumbata chavi cha Davide, wafungula pomwe palibe angafunge, angafunga palibe anifungula. ⁸'''Ndikudziwa bzakuchita bzako. Nyang'ana, ndaikha paiwe msuwo wakufunguka wakuti palibe ndiye angafunge. Ndikudziwa kuti una mphamvu zakuchepa, soma wabvera mafala yangu apo ulibe kulamba dzina langu.⁹Nyang'ana! Nimdzachitisa wale waku sunagoge ya Satana, omwe ambabzichemera Ayuda uko neye, mbakunama----nimdzawachitisa kubwera achidzagodama panzayo zako, apo amdzadziwa kuti nimbakukonda. ¹⁰Nakuti wakoya bzitongi bzangu kupirira mwakuderekha, nimdzakukhotcherera kunthawe ya mayezero yomwe inkubwera padziko lense, kudzayezera omwe ankukhala padziko lapansi. ¹¹Ndikubwera tsampanopa. Phatisa bzomwe ulinabzo pala kuti wina nampodi atenge korona wako.¹²Omwe anigonjesa nimdzamanga nsandamira mkachisi mwa Mulungu wangu. Amdzayenda lini pomwe kunja kwa kachisiyo, apo nimdzanemba pa iye dzina la Mulungu wangu, dzina la mzinda wa Mulungu wangu (Yerusalemu mupsa, omwe anibuluka kuchoka kudzaulu kuna Mulungu wangu), na dzina langu lipsa. ¹³Omwe ana khutu, abve ndibzo Mzimu ukulewa ku mipingo.'''¹⁴''Kuyenda kuna mnjero waku mpingo waku Laodikeya nemba: Mafala ya a Amen, mboni yakuthembeka na yachadidi, mtongi wachilengedwe cha Mulungu. ¹⁵Ndikudziwa bzakuchita bzako kuti ndiwe lini wakujejera ayai wakupsa. Ndikukhumba kuti uchikhala sikuti wakujejera ayai wakupsa! ¹⁶Tsono, thangwera kuti ndiwe wakuthuma ----sikuti wakupsa ayai wakujejera----ndasala pang'ono kukusanza kubula mkamwa mwangu.¹⁷Thangwe umbati ndidadala, ndina kale bzombo bzizinjitsa, apo nimfunalini chinthu.' Soma ukudziwa lini kuti ndiwe wapikado yakunyanya, wakupasa nsisi, wakusaya, zimola, na nyakukhala pezi. ¹⁸Bvesera langizo langu: Gula kuna ine oro wakuvukutiwa na moto pala kuti ukhale na vida, na wakubvala bzakuchena zedi pala kuti ubzibvazike sikuti kubzionesera manyazi ya kukhala pezi kwako, na mankhwala yakupaka mmaso mwako pala kuti uwone.¹⁹Ndikutsimula na kulapisa aliyense omwe nimbamukonda. Mthangwelache khala wanyongo na kulapa. ²⁰Nyang'ana ndaima pamsuwo pako apo ndikugugudza. Penu wina anibva mafala yangu achifungula, nimdzapita mnyumba mwache na kudya naye, apo iye kudya nandembo.²¹Omwe anigonjesa nimdzamupa udidi mwakukhala pansi na ine pakadera yangu yachifumu, ninga ndimo ndidagonjesera pomwe ndichikhala pansi na Baba wangu pa kadera yache yachifumu. ²²Omwe ana khutu, abve ndibzo Mzimu ukulewa ku mipingo.''''

Chapter 4

¹Bzitamala bzinthu ibzi ndidanyang'anisa apo ndidaona msuwo wakufunguka kudzaulu. Mafala yakutoma ndiyo ndidabva yakhasewera kuna ine ninga lipenga, kuti, ''Bwera kuno, apo nimdzakuonesa ndibzo bziti bzidzachitike bzingapita bzinthu ibzi,'' ²Mwachidzidzi ndikhali mu Mzimu, apo ndidaona kadera yachifumu itakhazikiwa kudzaulu winango atakhala pamwepo. ³Omwe akhadakhala pamwepoyo, akhaoneka ninga mwala wa yasipi na sardiyo ( kaneriyo). Pakhana chitalaleza kuzungulira kadera yachifumuyo. Chitalalezacho maonekedwe yache ninga simaragido.⁴Kuzungulira kadera yachifumuyo pakhana makadera yachifumu makumi mawiri na manayi, apo wakukhala mmakadera yamweyo akhali akulu akulu makumi mawiri na awiri, wakubvala bzakubvala bzichena, na makorona ya oro pa misolo pawo. ⁵Kuchokera kumakaderako kudaoneka kupenya kwa mpheni, na mafala ya kugunda kwa chiphaliwali. Kandiyero zinomwe za ngundu ngundu zikhagaka kutsogolo kwa kadera yachifumuyo, kandiyero zomwe zikhali mizimu minomwe ya Mulungu.⁶Kutsogolo kwa kadera yachifumuyo kukhana nyanza ya mandala, ninga krustalo. Pakati nakati pa kadera yachifumuyo na kuzungulira kaderayo pakhana bzamoyo bzinayi, bzakudzala na maso, kutsogolo na kumbuyo.⁷Chamoyo chakutoma chikhali ninga mphondolo, chamoyo chachiwiri chikhali ninga kamwana ka ng'ombe, chamoyo chachitatu chikhana nkhope ninga munthu, apo chamoyo chachinai chikhali ninga chiombankhanga chakumbuluka. ⁸Bzamoyo bzinaibzo, chirichense chikhana maphapidwe matanthatu, bzakudzala na maso padzaulu na kunyansi. Usiku na masikati bziribe kunyamala kumbati, ''Wakuchena, wakuchena, wakuchena ni Mbuya Mulungu wamphamvu zense, omwe akhali, na ndiye amdzakhala.''⁹Pomwe bzamoyobzo bzikhapereka ulemerero, ulemu na kutenda kuna iye wakukhala pakadera yachifumu, iye wakukhala namoyo kunthawe zanthawe, ¹⁰akulu makumi mawiri na anayi adagwa pansi kuna wakukhala pakadera yachifumuyo kumunamata iye omwe amdzakhala kufikira kunthawe zanthawe. Iwo adatula makorona yao kukadera yachifumuyo, kulewa kuti, ¹¹''Wakuthemera ,ndimwe, Mbuya wathu na Mulungu wathu , kutambira ulemerero na ulemu na mphamvu, nakuti mudalenga bzinthu bzensene, apo na chifuniro chanu bzidakhala na kulengiwa.''

Chapter 5

¹Kinangoka ndidaona boko lamadidi la ule omwe akhadakhala pa kadera yachifumu lina bukhu lakunemba kunja na mkati, lakukhala na bzizindikiro bzinomwe bzakudindiwa. ²Ndidaona mnjero mkulu akukuwa na mafala makulu, ''Mbani wakuthemera kufununkhula bukhu na kutsudzula bzizindikiro bzace?''³Palibe kudzaulu ayai padziko lapansi ayai kutseri kwa dziko lapansi omwe adatha kufununkhula bukhulo ayai kulilewenga. ⁴Ndidalira zedi thangwe pakhalibe ndiye adaoneka wakuthemera kufununkhula bukhulo ayai kulilewenga. ⁵Soma mkulu m'bodzi adati kuna ine, ''Nampodi kulira. Nyang'ana! Mphondolo ya dzinza la Ayuda, Muzi wa Davide wagonjesa. Anikwanisa kufununkhula ,bukhulo na bzizindikiro bzache bzinomwe.''⁶Ndidaona Mwana wabira ataima pakati nakati pa kadera yachifumu na pampikiti pa bzamoyo bzinai na pa akulu. Akhaoneka ninga kuti kalekale akhadaphiwa. Akhana nyanga zinomwe na maso manomwe, yomwe ikhali mizimu minomwe ya Mulungu yakutumiziwa kuna wense padziko lapansi. ⁷Adayenda kukatenga bukhulo kuchoka kuboko lamadidi la m'bodzi wa anomwe omwe akhadakhala pa kadera yachifumu.⁸Atatenga bukhulo, bzamoyo bzinayi bzire na akulu makumi mawiri na anayi wale adagwa pamaso pa Mwana wabirayo. Aliyense waiwo akhana azeze na palato za oro zakudzala na bzakufukiza bzomwe ni mapemphero ya wanthu wakuchena mtima wa Mulungu.⁹Adaimba chimbo chiipsa: ''Mwathemera kutenga bukhu na kutsudzula bzizindikiro bzache. Nakuti mudaphiwa, apo na mulopa wanu mudagula wanthu pala Mulungu kuchokera kudzinza lirirense, chiseweredwe, wanthu na dziko. ¹⁰Mudawasandusa ufumu na ansembe kutumikira Mulungu wathu, apo amdzatonga padziko lapansi.¹¹Kinangoka ndidanyan'gana ndichibva mafala ya anjero azinji omwe adazungulira kadera yachifumu na bzamoyo bzire na akulu wale. Kuwanda kwawo wense akhakwana bzulu khumi bza bzulu khumi na bzulu bza bzulu. ¹²Iwo adati na mafala ya kukuwa, ''Wakuthemera ni Mwana wabira, omwe waphiwa, kutambira mphamvu, vida, nzeru, kulimba mtima, ulemu, ulemerero, na kuthembiwa.''¹³Ndidabva chakulengiwa chirichense chomwe chikhali kudzaulu na padziko lapansi na panyanza---- bzensene bzakukhala mwemo----kulewa kuti, ''Kuna iye wakukhala pa kadera yachifumu na kuna Mwana wabira kukhale kuthembiwa, ulemerero, na ufumu ku nthawe zanthawe.'' ¹⁴Bzamoyo bzinai bzire bzidati, ''Amen!'' apo akulu wale adagwa pansi achinamata.

Chapter 6

¹Ndidanyan'ganisa pomwe Mwana wabira adatsudzula bzizindikiro bzinomwe, apo ndidabva chibodzi cha bzamoyo bzinayi chikulewa na mafala yakubveka ninga mpheni, ''Bwerani!'' ²Ndidanyang'anisa apo pakhana kavalo ichena. Wakuipakira wache akhadaphata uta, achipasiwa korona. Adatulukira monga ninga iye wakugonjesa kuti agonjese.³Pomwe Mwana wabira adatsudzula chizindikiro chachiwiri, ndidabva chamoyo chachiwiri chire chikulewa kuti, ''Bwerani!'' ⁴Kinangoka kavalo inango idatulukira-----yakufwira. Wakuipakira wache adabvumiziwa kuchosa mtendere padziko lapansi, pala kuti wanthu aphane. Wakupakira uyu adapasiwa psimo likulu.⁵Pomwe Mwana wabira adatsudzula chizindikiro chachitatu, ndidabva chamoyo chachitatu chikulewa kuti, ''Bwerani!'' Ndidaona kavalo ipsipa, apo wakuipakira wache adaphata mphimo ziwiri mmanja mwache. ⁶Ndidabva yomwe yakuoneka ninga mafala pampikiti wa bzamoyo bzinayi kulewa kuti, ''Mphimo yatirigu yakukwana kobiri ibodzi ya lupiya, na mphimo zitatu za barere pala lupiya ibodzi. Soma nampodi kudzonga mafuta na vinyu.⁷Pomwe Mwana wabira adatsudzula chizindikiro chachinayi, ndidabva mafala ya chamoyo chachinayi kulewa kuti, ''Bwerani!'' ⁸Kinangoka ndidaona kavalo yapfumbu. Wakuipakirayo dzina lache Imfa, apo Hade ikhamutewera. Iwo adapasiwa utongi pambuto yakukula kuti ingapite kanayi mdziko lapansi, bwakupha na dipa, na njala na matenda, na nyama zakuthengo zapadziko lapansi.⁹Pomwe Mwana wabira adatsudzula chizindikiro chachishanu, ndidaona pansi pa guwa lansembe mizimu yawanthu ndiwo adaphiwa thangwera mafala ya Mulungu na umboni bomwe adaphata. ¹⁰Iwo adalira na mafala makulu, ''Kufikira Mtongi wa wense, wakulemekezeka na wachadidi, kufikira mutawatonga wense wakukhala padziko lapansi, apo pomwe mpakana mutabwezera mulopa wathu kuna iwo wakukhala padziko lapansi?

¹¹Kinangoka aliyense waiwo adapasiwa mkanjo uchena, achiuziwa kuti adikhire kanthawe pang'ono mpakana kuwanda kwa akapolo anzao wensene na abale wao omwe akhati aphiwe, ninga momwe akhadaphewera iwo, kundendemere.¹²Pomwe Mwana wabira adatsudzula chizindikiro chachitanthatu, ndidaonerera apo padachitika chiteketeke chikulutsa. Dzuwa lidasanduka lipsipa ninga chiguduli, apo mwezi wabulungire ule udasanduka ninga mulopa. ¹³Nyenyezi zakudzaulu zidagwa padziko lapansi, ninga ndimo muti wamkuyu umbadodezera nkhuyu zache zitete ungatekenyeka na chonzi chikulu. ¹⁴Kudzaulu kudachoka ninga bukhu ndilo likhafunyiwa. Phiri lirirense na nsuwa bzidagwinyika m'buto mwache.¹⁵Kinangoka mafumu yadziko lapansi na wanthu wakufunikira, na akuluakulu wankhondo, na wavida, na wamphamvu, na aliyense, kapolo na mfulu, adabisala mmaphanga na m'phakapaka mwa minyala mikulu ya mmapiri. ¹⁶Iwo adati kuna mapiri na minyala mikulu, ''Tigwereni! Timpsinkhenimbo tibisale pamaso pa ule ndiye wakhala pakadera yachifumu na kuna chilango chikulu cha Mwana wabira. ¹⁷Nakuti nsiku ikulu ya chilango chawo chikulu yafika. Mbani angakwanise kujirika?''

Chapter 7

¹Kinangoka bzitapita ibzi ndidaona anjero anayi ataima pamphepo zinai zadziko lapansi, ataphata mphepo zinai zapadziko pala kuti nampodi chonzi chikunthe padziko lapansi, panyanza ayai pamuti uliwense. ²Ndidaona mnjero winango akhachokera kumachibese, wakukhala na chizindikiro cha Mulungu wamoyo. Iye adakuwa na mafala makulu kuna anjero anayi wale omwe adabvumiziwa kudzonga dziko lapansi na nyanza: ³''Nampodi kudzonga dziko lapansi, nyanza ayai miti mpakana titaikha chizindikiro pa mikuma ya akapolo wa Mulungu wathu.''⁴Ndidabva kuwanda kwa wale omwe adaikhiwa bzizindikiro: 144,000, omwe adaikhiwa bzizindikiro kuchokera mmadzinza yensene ya wanthu wamu Isaraeri: ⁵Bzulu khumi na bziwiri kuchokera kudzinza la Ayuda adaikhiwa bzizindikiro, bzulu khumi na bziwiri kuchokera kudzinza la Rubeni, bzulu khumi na bziwiri, kuchokera kudzinza la Gadi, ⁶bzulu khumi na bziwiri kuchokera kudzinza la Aseri, bzulu khumi na bziwiri kuchokera kudzinza la Nafitali, bzulu khumi na bziwiri kuchokera ku dzinza la Manasse.⁷bzulu khumi na bziwiri kuchokera ku dzinza la Simeoni, bzulu khumi na bziwiri kuchokera kudzinza la Levi, bzulu khumi na bziwiri kuchokera kudzinza la Isakara, ⁸bzulu khumi na bziwiri kuchokera kudzinza la Zebuloni, bzulu khumi na bziwiri kuchokera kudzinza la Yosefe, na bzulu khumi na bziwiri kuchokera kudzinza la Benjamini adaikhiwa bzizindikiro.⁹Bzitapita ibzi ndidanyang'anisa, apo pakhana thimu lizinji lakuti palibe angadakwanisa kulilewenga---kuchokera kudziko lirirense, dzinza, wanthu, na chiseweredwe---kuima pamaso pa kadera yachifumu na pamaso pa Mwana wabira. Akhadabvala mikanjo michena ataphata mitawi ya kanjedza mmanja mwao, ¹⁰apo akhakuwa na mafala makulu: Chipulumuso chiri mmanja mwa Mulungu wathu, omwe wakhala pakadera yachifumu, na kuna Mwana wabira!''¹¹Anjero wense akhadaima kuzungulira kadera yachifumu na kuzungulira akulu na bzamoyo bzinayi bzire, apo adakotamisa nkhope zao kuna kadera yachifumu. Iwo adanamata Mulungu, ¹²kulewa kuti, ''Amen! Kuthemba, ulemerero, nzeru, kupereka kutenda, ulemu, chilimbiko na mphamvu bzikhale kuna Mulungu wathu kunthawe zanthawe! Amen!''¹³M'bodzi wa akulu adandibvunza, ''Awa mbani, abvala mikanjo michenawa, apo tsono adachokera kuponi?'' ¹⁴Ndidati kuna iye, ''Mbuya, mukudziwa,'' apo iye adati kuna ine, ''Awa ni omwe achokera mchitsautso chikulu. Iwo afula mikanjo yao achiyichenesa mmulopa wa Mwana wabira.¹⁵Nathangwe limweri, ali pamaso pa kadera yachifumu ya Mulungu, apo ambamunamata masikati na usiku mu kachisi wache. Iye wakukhala pakadera ya chifumu amdzawachitira iwo mnthunzi. ¹⁶Amdzabva lini pomwe njala, ayai kudzabva pomwe nyota. Dzuwa limdzawatentha lini ayai chithuthu chirichense. ¹⁷Thangwe Mwana wabira pakati nakati pa kadera yachifumu amdzawafuwa achidzawatsogolera ku alowe wa madzi ya moyo, apo Mulungu amdzapukusa misozi yensene kuchoka mmaso mwao.''

Chapter 8

¹Pomwe Mwana wabira adatsudzula chizindikiro chachinomwe, kudzaulu kudakhala chete pafupifupi mphindi makumi matatu. ²Kinangoka ndidaona anjero anomwe ataima pamaso pa Mulungu, apo malipenga manomwe yadaperekiwa kuna iwo.³Mnjero winango adabwera atanyamula palato ya oro ya bzakufukiza. ataima paguwa la bzakufukiza. Bzakufukiza bzizinji bzidaperekiwa kuna iye pala kuti abzipereke na mapemphero ya wanthu wense wakuchena mtima wa Mulungu paguwa la oro la bzakufukiziwa pamaso pa kadera yachifumu. ⁴Utsi bwa bzakufukizabzo----na mapemphero ya wanthu wakuchena mtima wa Mulungu----bzidakwira kuna Mulungu kuchoka mmanja mwa anjero. ⁵Mnjero adatenga palato ya bzakufukiza achiyidzaza na moto wakupala paguwa. Kinangoka adauthusa padziko lapansi, apo padabveka kuphoka kwa mpheni, mafala, ching'aning'ani, na chiteketeke.⁶Anjero anomwe omwe akhana malipenga manomwe adakonzekera kuyaliza. ⁷Mnjero wakutoma adaliza lipenga lache apo padayambika matalala na moto wakusanganiza na mulopa. Udathusiwa padziko lapansi mwakuti ibodzi mwa mbali zitatu idapsa, ubodzi mwa miti mitatu udapsa, na upsa bwensene bwakubiriwira budapserera.⁸Mnjero wachiwiri adaliza lipenga lache, apo chinango ninga phiri likulu la kugaka na moto chidathusiwa mnyanza. Mbali ibodzi ya mbali zitatu za nyanza idasanduka mulopa, ⁹Ibodzi ya mbali zitatu ya bzamoyo bza mnyanza idafa, apo pa bzombo bzitatu bziribzense bzakupakira panyanza chibodzi chidadzongeka.¹⁰Mnjero wachitatu adaliza lipenga lache, apo nyenyezi ikulu idagwa kuchokera kudzaulu, ikugaka ninga muunikiro, pa mbali ibodzi ya matatu ya mikulo na alowe wamadzi. ¹¹Dzina la nyenyeziyo ni Chakuwawa. Ibodzi ya mbali zitatu ya madzi idasanduka chakuwawa, na wanthu azinji adafa na madzi yomwe yadasanduka yakuwawa.¹²Mnjero wachinayi adaliza lipenga lache, apo mbali ibodzi ya mbali zitatu za dzuwa idamenyiwa, bzibodzibodzi pomwe na mbali ibodzi ya mbali zitatu za mwezi na ibodzi ya mbali zitatu za nyenyezi zensene. Tsapano mbali ibodzi ya zitatu za ibzo idasandulika ipsipa; mbali ibodzi ya mbali zitatu yamasikati na mbali ibodzi ya mbali zitatu za usiku ikhalibe kutoya kwache.¹³Ndidanyang'anisa, apo ndidabva chiomba nkhanga chomwe chikhambuluka pamsolo mdzaulu chikulewa na mafala makulu, ''Tsoka, tsoka, tsoka, kuna iwo wakukhala padziko lapansi, thangwera mafala ya lipenga lakutsalira yomwe yasala pang'ono kuti ayalize anjero atatu.''

Chapter 9

¹Kinangoka mnjero wachishanu adaliza lipenga lache. Ndidaona nyenyezi yakuchokera kudzaulu yomwe ikhadagwa pandziko lapansi. Nyenyeziyo adaipa chavi cha dindi lakusaya malekezero. ²Iye adafungula chakufungira pa dindi lakusaya malekezerolo, apo utsi budabula na pakufungira pale kuyenda mdzaulu ninga utsi bwakuchokera mu ng'anjo ikulu. Dzuwa na mitambo bzidasanduka bzipsipa thangwera utsi bwakubula mdindimo.³Bziwala bzidabula kuchoka muutsimo kubwera padziko lapansi, apo bzidapasiwa mphamvu ninga mphiriri za padziko. ⁴Bzidauziwa kuti nampodi bzidzonge upsa bwa padziko ayai mbeu iriyense iwisi ayai muti, soma wanthu okha omwe akhalibe chizindikiro cha Mulungu pamikuma yao.⁵Bziribe kubvumiziwa kupha wanthu amweo, soma kuwaboneresa ate miyezi mishanu. Mawawidwe yache yakhali ninga kupfondewa na mphiriri kwa munthu. ⁶Nsiku zomwezo wanthu amdzapsaga imfa soma amdzaigumana lini. Amdzafunisisa atafa, soma imfa imdzawathawa.⁷Bziwala bzikhaoneka ninga akavalo wakukonzeka kukachita nkhondo. Pamisolo pao pakhana chinthu ninga makorona ya oro, apo nkhope zao ninga zawanthu. ⁸Bzikhana tsisi ninga la azimai, apo mano yao ninga ya mphondolo. ⁹Bzikhana makhanda pakadedema ninga makhanda ya bzitsulo, apo kaungidwe ka maphapidwe yao ninga kaungidwe ka magaleta mazinji na akavalo wakuthamangira kunkhondo.¹⁰Bzikhana michira yabzakupfondera ninga michira ya mphiriri; mmichira yao mukhana liolera la mphamvu yakudzongera wanthu kwa miyezi mishanu. ¹¹Bzikhana mfumu yao mnjero wa dindi lakusaya malekezero. Dzina lache muchi Heberi likhali Abadoni, apo muchi Helene likhali Apoliyoni. ¹²Tsoka lakutoma lapita. Nyang'anani! Bzitamala ibzi pakana matsoka pomwe mawiri kuti yabwere.¹³Mnjero wachitanthatu adaliza lipenga lace, apo ndidabva mafala kuchoka kunyanga za guwa lansembe la oro zomwe zikhali pamaso pa Mulungu, ¹⁴kulewa kuna mnjero wachitanthatu omwe akhana lipenga, "Tsudzulani anjero anai omwe adamangiwa pa mkulo ukulu wa Firate." ¹⁵Anjero anai omwe akhadakonzeka pa nthawe imweyi, nsiku yoyo, mwezi umweyo, na gole limwelo adatsudzuliwa kukapha libodzi la magao matatu ya wanthu.¹⁶Kuwanda kwa asirikali wakupakila akavalo akhali 200, 000, 000. Ndidabva kuwanda kwao. ¹⁷Umu ndimo ndidaonera akavalo mmasomphenya yangu apo na iwo wakuwapakira: Makhanda yao yapakadedema yakhali mafwira, bza azuri wakupsipira na sufule wakuyendera kusafalawu. Misolo ya akavalowo ikhalingana na misolo ya mphondolo, apo mkamwa mwao mukhabula moto, utsi, na sufule.¹⁸Ibodzi ya mbali zitatu zawanthu idaphiwa na miriri mitatu ire: moto ,utsi, na sufule bzomwe bzikhabula mkamwa mwao. ¹⁹Thangwera mphamvu ya akavalowo ikhali mkamwa mwao na kumichila kwao_ thangwe michira yao ikhali ninga nyoka, yakukhala na misolo ndiyo ikhakwanisa kuyambisa bzilonda pa wanthu.²⁰Wanthu wensene wakusalawo, wale omwe alibe kuphiwa na miriri ire, alibe kulapa pa mabasa ya manja yao, ayai kuleka kunamata bziwanda na mafano yabzakutsema bza oro, siriva, mkuwa, mwala na bza miti yakutsema_ bzinthu bzomwe bzingaone lini, kubva, ayai kufamba. ²¹Alibe neye kulapa kuna wakuwapha, nyanga zao, bzigololo bzao ayai mchitidwe wao waumbava.

Chapter 10

¹Kinangoka ndidaona mnjero mkulu akubuluka kuchoka kudzaulu. Wakubvala mtambo, apo pamsolo pache pakhana chitalaleza. Nkhope yache ikhali ninga dzuwa apo nzayo zache zikhali ninga nsandamira zamoto. ²Ataphata bukhu ling'ono lomwe lidafununkhuliwa mmanja mwache. Adaponda nzayo yache yamadidi panyanza na nzayo yache yamadzere pamataka.³Kinangoka iye adakuwa na mafala makulu ninga kubuma kwa mphondolo. Pomwe iye adakuwa, mpheni zinomwe zidabveka kusewera na mafala yawo pakugunga. ⁴Pomwe mpheni zinomwe zidasewera, ndikhadasala pang'ono kunemba, soma ndidabva mafala kuchoka kudzaulu kuti, ''Dinda bzizindikiro bzomwe mpheni zimomwe zalewa. Nampodi kunemba.''⁵Kinangoka mnjero omwe ndidamuona ataima mkuponda pa nyanza na pamataka ule adadzusa boko lache lamadidi kutosa kudzaulu. ⁶Iye adalumbira kuna ule wakukhala kunthawe zanthawe, omwe adalenga kudzaulu na bzense bziri mwemo, dziko lapansi na bzense bziri mwemo, nyanza na bzense bziri mwemo, apo mnjero adati, ''Pamdzakhala lini pomwe kuchedwa. ⁷Soma pansiku yomwe mnjero wachinomwe ali pafupi kuliza lipenga lache, tsapano matsautso ya Mulungu yamdzakwanirisiwa, ninga ndimo adalewera uthenga bwabwino kuna akapolo wache aneneri.''⁸Mafala ndiyo ndidabva kuchokera kudzaulu yadalewa pomwe kuna ine kuti: ''Ndoko, tenga bukhu lakufununkhula lomwe liri mmanja mwa mnjero omwe waima kuponda panyanza na pamataka.'' ⁹Kinangoka ndidayenda kuna mnjeroyo kukamuuza kuti andipe bukhu ling'onolo. Iye adati kuna ine, ''Tenga bukhuli ulidye. Limdzamonyesa mmimba mwako, soma mkamwa mwako mumdzatapira ninga uchi.''¹⁰Ndidatenga bukhu ling'onolo kuchoka mmanja mwa mnjeroyo mkulidya. Likhatapira ninga uchi mkamwa mwangu, soma nditamala kulidya, mmimba mwangu mudamonya. ¹¹Kinangoka wina adati kuna ine, ''Ubvimire pomwe bza wanthu azinji, madziko, bziseweredwe, na mafumu.''

Chapter 11

¹Adandipa mtete kuti ndiyese mpsimbo yakupimira. Ndidauziwa," Muka upime kachisi wa Mulungu na guwa, na wense wakunamata mwemo. ²Soma nampodi kupima mbuto yakuzungulila kachisi, thangwe yaperekiwa kuna Wachikunja. Amdzapondedza mzinda wakupambulika kwa miyezi makumi manayi na miwiri.³Nimdzapa mboni zangu ziwiri utongi bwakubvimira kwa nsiku 1,260, zakubvala chiguduli. ⁴"Mboni ziwirizi ndizo miti miwiri ya azitona na bzakukhazikira kandiyero bziwiri bzomwe bzaima pamaso pa mbuya padziko. ⁵Winango angasankhula kuwadzonga, moto umdzabula pakamwa pawo nkudzadzonga awengi wawo. Aliyense wakukhumba kuwadzonga aphiwe moda umweyu.⁶Mbonizi zina utongi bwakufunga kudzaulu pala kuti mvula nampodi kugwa nsiku adabvimirazo. Ana mphamvu kusandusa madzi mulopa na kulanga dziko lapansi na muliri uliwense nthawe ndiyo amfuna. ⁷Pomwe amdzamaliza umboni bwaobo chilombo chomwe chimdzabula m'dindi lakusaya malekezero chimdzanyosa nkhondo yakumenyana nawo. Icho chimdzawagonjesa chichiwapha.⁸Matupi yawo yamdzakhala thapsa _thapsa mmiseu ya munzinda ukulu (wakuchemeriwa Sodomu na Iguputo) komwe Mbuya wao adakhomerewa. ⁹Kwa nsiku zitatu na meya winango wakuchokera kuna wanthu wense, dzinza, chiseweredwe na dziko amdzanyang'anisa matupi yaoyo. Amzawabvumiza lini kuyafuchira munthutu.¹⁰Iwo wakukhala padziko amdzakomedwa achidzasekerera. Amdzatumizirana mpfupo thangwe aneneri awiri amwewa akhaboneresa wanthu wakukhala padziko. ¹¹Soma patapita nsiku zitatu nameya mzimu wamoyo wakuchokera kuna Mulungu umdzapita mwa iwo, apo amdzaima na nzayo zao. Mantha makulu yamdzawaphata anyakuwaona. ¹²Kinangoka amdzabva mafala makulu yakuchokera kudzaulu yamdzati kuna iwo, "Bwerani kuno!" Kinangoka amdzakwira kuyenda kudzaulu mu mtambo,, uko awengi wao akunyang'anisa.¹³Panthawe yoyo pamdzakhala chiteketeke chikulu, apo mbali ibodzi yakupita kakhumi mumzindayo imdzagwa. Wanthu bzulu bzinomwe amdzafa na chiteketekecho, apo wakupulumuka amdzaphatiwa na mantha achidzapereka ulemerero kuna Mulungu wakudzaulu. ¹⁴Tsoka lachiwiri lapita. Nyang'anani! Tsoka lachitatu likubwera tsampanopali.¹⁵Kinangoka mnjero wachinomwe adaliza lipenga lache, apo mafala makulu yadalewalewa kudzaulu kuti, "Ufumu bwa padziko bwasanduka ufumu bwa Mbuya wathu na bwa Mkhirisitu wache, apo amdzatonga kunthawe za nthawe."¹⁶Kinangoka akulu makumi mawiri na anayi, wakukhala pa kadera yachifumu pamaso pa Mulungu, adagwesa nkhope zao achinamata Mulungu. ¹⁷Iwo adati, "Tikupereka kutenda kuna imwe, Mbuya Mulungu wa mphamvu zense, omwe muli, apo mukhali, thangwera mwatenga mphamvu zanu zikulu apo zjai mwayamba kutonga.¹⁸Wamitundu adakalipa, soma ukali bwanu bwafika. Nthawe yakwana kuti wakusaika atongiwe apo na imwe mupe mpfupo akapolo wanu aneneri na wanthu wakuchena mtima wa Mulungu, na wense ndiwo akhagopa dzina lanu, ang'ono na akulu. Nthawe yakwana kuti mudzonge wense ndiwo akudzonga dziko lapansi."¹⁹Kachisi wa Mulungu kudzaulu adafunguliwa apo lidaoneka likasa la chipangano chache mkachisi wache. Pakhana kupenya kwa ching'aning'anii, mafala, kugwa kwa mpheni, chiteketeke, na matalala mazinji.

Chapter 12

¹Chizindikiro chikulu chidaoneka kudzaulu: Mkazi wakubvazikiwa dzuwa, wakukhala na mwezi kutseri kwa nzayo zache na korona wa nyenyezi khumi na ziwiri pamsolo pache. ²Iye akhana pathupi, apo akhalira na kuwawa kwa kubala, na kubva kuwawa kwa kabalidwe ka mwana.³Kinangoka chizindikiro chinango chidaoneka pomwe kudzaulu: Nyang'anani! Pakhana chinyoka chikulu chifwira chomwe chikhana misolo minomwe na manyanga khumi, apo pamsolo pache pakhana makorona manomwe. ⁴Mchira wache udapsaira mbali ibodzi ya mbali zitatu za nyenyezi kudzaulu chichizithusa pa dziko lapansi. Chinyokacho chidaima pamaso pamkaziyo omwe akhadasala pang'ono kubala mwana, pala kuti angabala, chikhudyule mwanayo.⁵Mkaziyo adabala mwana mamuna, omwe angadadzatonga madziko yensene na mpsimbo ya fero. Mwana wacheyo adapsokonyoliwa nkuyenda kuna Mulungu na kukadera yache yachifumu, ⁶apo mkaziyo adathawira mchipululu momwe Mulungu akhadamkonzera iye mbuto, kuti akatchenkhiwe kwa nsiku 1.260.⁷Tsapano kukhana nkhondo kudzaulu. Mikaeri na anjero wache adamenyana na chinyokacho apo chinyokacho na anjero wache akhabwezera. ⁸Soma chinyoka chikhalibe mphamvu zizinji zakuganyali. Tsapano kukhalibe pomwe mbuto kudzaulu pala icho na anjero wache. ⁹Chinyoka chikulucho----chinyoka chakukalambacho chakuchemeriwa Mdyerekezi ayai Satana. Ndicho chimbanyengeza dziko lense----chidathusiwa padziko lapansi, apo na anjero wache adathusiwa nacho pabodzi.¹⁰Kinangoka ndidabva mafala yakukuwa kuchoka kudzaulu: ''Tsapano chafika chipulumuso na mphamvu za ufumu bwa Mulungu wathu, na utongi bwa Mkhirisitu wache. Thangwe wakumbagaza abale wathu wathusiwa pansi, omwe akhawagaza pamaso pa Mulungu wathu masikati na usiku.¹¹Adamugonjesa iye na mulopa wa Mwana wabira na mafala ya umboni, nakuti alibe kukonda miyoyo yawo neye kuimfa. ¹²Mthangwerache sekerani, mdzaulu imwe na wense wakukhala mwemo! Soma tsoka kuna dziko lapansi na nyanza thangwe Satana wabulukira kuna imwepo. Wadzaziwa na ukali bukulu apo ankudziwa kuti watsala na kanthawe kakuchepa!¹³Pomwe chinyokacho chidazindikira kuti chathusiwa padziko lapansi, chidapsaga mkazi adabala mwana wachimuna ule. ¹⁴Soma mkaziyo adapasiwa maphapidwe mawiri ya chiombankhanga chikulu pala kuti athawire kumbuto ndiyo adamukonzera mchipululu. Iyi ikhali mbuto ndiyo angadakatchenkhiwa, kwa nthawe ibodzi, nthawe zizinji, na meya ya nthawe----seye kuona chinyokacho.¹⁵Chinyokacho chidapswipa madzi kubula mkamwa mwache ninga mkulo pala k,uti yakhaphwikire kukokonola mkaziyo. ¹⁶Soma dziko lapansi lidamuthandiza, Dziko lidafungulambo kukamwa kwache lichikhudyula mkulo omwe chinyokacho chidapswipa madzi kubula mkamwa mwache. ¹⁷Tsapano chinyokacho chidabva ukali na mkaziyo chichiyenda kukachita nkhondo na adzinza wache wensene, omwe akhabvera bzitongi bza Mulungu na kukoya umboni bwa Yesu. ¹⁸Kinangoka chinyokacho chidaima pamchenga wa m'gombe mwa nyanza.

Chapter 13

¹Kinangoka ndidaona chirombo chikubula mnyanza. Chikhana manyanga khumi na misolo minomwe. Panyanga zache pakhana makorona khumi, apo pamsolo wace uliwense pakhadanembiwa dzina la makiriyado. ²Chilombo ndidaonachi chikhalingana na Nyalugwe. Nzayo zace zikhali ninga za thika apo pakamwa pache pakhali ninga pakamwa pa mphondolo. Chinyokacho chidachipasa mphamvu zace, kadera yache yachifumu, na mphamvu zikulu za kutonga.³Ubodzi mwa misolo ya chilombocho ukhana chironda chakufikiza kuimfa, soma chironda chakuimfacho chikhada pola. Wapadziko lense lapansi adadabwa pomwe akhatewera chirombocho. ⁴Akhanamata pomwe chinyoka, thangwe chikhadapereka mphamvu zace kuchirombocho. Adanamata chirombo, pomwe, mkumbati, "Mbani ali ninga chirombo?" apo "Mbani angamenyane nacho?"⁵Chirombocho chidapasiwa pakamwa pa kukwanisa kusewera mafala yakusamwa na ya makiriyado. Chidapasiwa kuyezera utongi bwace kwa miyezi makumi manai na miwiri. ⁶Tsapano chirombo chidafungula pakamwa pache kulewalewa makiriyado kuna Mulungu, kuchitira makiriyado dzina lache na chihema chache, iwo wakukhala kudzaulu.⁷Chirombocho chidabvumuziwa kuchita nkhondo na wanthu wakuchena mtima wa Mulungu na kuwagonjesa. Soma kuti pomwe, mphamvu zidaperekiwa kuna icho kuna wadzindza wensene, wanthu, chiseweredwe, na wamitundu. ⁸Wense wakukhala padziko amdzachinamata, aliyense omwe dzina lace liribe kunembiwa mbukhu la moyo, la Mwana wabira omwe akhadaphiwa kuchokera pakutoma pa dziko lapansi.⁹Penu winango anakhutu, abve. ¹⁰Penu winango amtengewa ukapolo, ku ukapolo ati adzayende. Penu winango aniphiwa na dipa, na dipa ati iye adzaphiwembo nalo.¹¹Kinangoka ndidaona chirombo chikubula kunja kuchoka pansi pamataka. Chikhana manyanga mawiri ninga mwana wabira, apo chikhasewera ninga chinyoka. ¹²Chidayezera utongi bwense bwa chirombo chakutoma pamaso pache , apo chidachitisa dziko lapansi na wensene wakukhala mwemo kunamata chirombo chakutoma chiie--- chomwe chilonda chache chakupha chikhadapola.¹³Chidachita bzakudabwisa bzikulu. Chidachitisa ate moto kugwa padziko kuchoka kudzaulu pamaso pa wanthu. ¹⁴Na bzizindikiro chidapasiwa mphamvu m'buto mwa chirombo, chidanyengeza iwo wakukhala padziko lapansi kuwauza kukhazikisa fano la chirombo chire_chomwe chidapasiwa chirombo na dipa, soma chikhana moyo basi.¹⁵Chidabvumiziwa kupa fano la chirombo pala kuti fanolo lilewelewe nakuchitisa kuti wense wakulamba kunamata chirombo aphiwe. ¹⁶Chidangingimiza pomwe aliyense mg'ono na nkulu, wakudala na wakusaya, mfulu na kapolo, kutambira chidindo paboko lamadidi ayai pamkuma. ¹⁷Bzikhali bzakusaya kukwanisika kuna aliyense kugula ayai kugulisa pokha pokha ana chidindo cha chirombo, ndiye kuti, mbogo yakuyimirira dzina lache'¹⁸Pano pana nzeru. Iye wakukhala nacho chidziwiso, alewengere nambala ya chilombocho. Nakuti chiwerengero chace mchamunthu. Nemba lache ni 666.

Chapter 14

¹Ndidanyang'anisa ndichiona Mwana wabira ataima pa Phiri la Ziyoni. Akhana wanthu 144,000 omwe akhana dzina lache na dzina la Baba wache bzitanembiwa pamikuma yao. ²Ndidabva mafala kuchokera kudzaulu kuunga ninga madzi mazinji na kugunda kukulu. Kuunga ndidabvako kukhali ninga kuti anyakuyimba azeze akuyimba azeze wawo.³Adayimba chimbo chipsa pamaso pakadera yachifumu na pamaso pa bzamoyo bzinayi na akulu. Palibe adapfunzira chimbocho kupambula wale 144,000 omwe adaguliwa kuchoka dziko lapansi. ⁴Awa ni wale omwe akanati kubzipsipiza na akazi, thangwe akhadabzitchenkha neye kuchita chigololo. Mbamwewa wakutewera Mwana wabira kulikwense kukhayenda iye. Iwowa adaguliwa kuchoka pa wanthu ninga bzipatso bzakutoma kukhuma kuna Mulungu na Mwana wabira. ⁵Alibe kugumanika na kunama pakamwa pao; alibe mathangwe.⁶Apo ndidaona mnjero winango akumbuluka mdzaulu, wakukhalanayo mafala yabwino yakusaya kumala ali kuyalalikira kuna iwo wakukhala padziko lapansi_ na kudziko lilirense, dzinza, chiseweredwe na wanthu. ⁷Adalewa na mafala makulu, "Gopani Mulungu mpaseni ulemerero, Nakuti nthawe yachitongero chache yafika. Munamateni iye adalenga kudzaulu, dziko lapansi, nyanza, na alowe wamadzi."⁸Mnjero winango_ mnjero wachiwiri _ adatewera, kumbati, "Wagwa, wagwa ni Babulo mkulu, omwe akhanyengerera wamadzinza yense kumbamwa vinyu wakukalipa wachigololo chace."⁹Mnjero winango_ wachitatu_ adawatewera, kulewa na mafala makulu, "Winango anganamata chirombo na chifanizo chache na kutambira chidindo pankuma pache ayai paboko pache, ¹⁰amdzamwa pomwe winango wa vinyu wa ukali bwa Mulungu, vinyu omwe watsanuliwa wakusaya kusungunula mu mkombo wa ukali bwache. Munthu wakudzaumwayo amdzabonera na moto na safule pamaso pa anjero wakuchena mtima wa Mulungu na pamaso pa Mwana wabira.¹¹Utsi bwakubonera kwao bumdzakwira kwa nthawe za nthawe, apo amdzapuma lini masikati na usiku_ awa wakunamata chirombo na fano lache, na aliyense omwe adatambira chidindo cha dzina lache. ¹²Pano pana mchemero wa chipiriro chawanthu wakuchena mtima wa Mulungu, wakukoya bzitongi bza Mulungu na chikhulupiriro mwa Yesu.''¹³Ndidabva mafala kuchoka kudzaulu kulewa kuti, ''Nembani ichi: Wakudala mbakufa ndiwo afa mwa Mbuya.'' ''Inde,'' watenepo Mzimu, ''pala kuti akapume mmabasa yao, thangwe bzichito bzawo bzimdzawatewera.''¹⁴Ndidanyang'anisa, pakhana mtambo uchena. Omwe akhadakhala pamtambopo akhaoneka ninga mwana wamunthu. Akhana korona wa oro pamsolo pache na chikwakwa chakuthwa mmanja mwache. ¹⁵Kinangoka mnjero winango adabula mkachisi achikuwa na mafala makulu kuna ule wakukhala pa mtambo: ''Tumizani chikwakwa chanu mumwete. Thangwe nthawe yakumweta yafika, nakuti bzakukolola bzapadziko bzakhuma.'' ¹⁶Kinangoka wakukhala pamtambo adavuzulira chikwakwa chache padziko lapansi, apo bzinthu bzapadziko bzidamwetiwa.¹⁷Mnjero wina adabula mkachisi kudzaulu; iye akhana pomwe chikwakwa chakuthwa. ¹⁸Mnjero pomwe winango adabula kuchoka mu bzakufukiza pa guwa, omwe akhana utongi kuna moto. Iye adakuwa namafala makuliu kuna ule akhana chikwakwa chakuthwa, ''Tenga chikwakwa chako chakuthwacho umwete mpesa kuchoka kumpesa wapadziko, nakuti bzakubala bzache bzakhuma.''¹⁹Mnjero adavuzula chikwakwa chache padziko achimweta mpesa mdziko. Adauthusa mu chakupondera mpesa wa ukali bwa Mulungu. ²⁰Chakupondera mpesa chidapondewa kunja kwa muyi, apo udatsanuliwa kubula momo kukwira ninga pakulekeza mulomo wa kavalo. omwe ni mastadia1,600.

Chapter 15

¹Kinangoka ndidaona pomwe chizindikiro mdzaulu, chikulu maninge na chakudabwisa: Pakhana anjero anomwe na miliri minomwe; yomwe ikhali miliri yakumaliza, thangwe na iyo bwamalizika ukali bwa Mulungu.²Ndidaona chakuoneka kuti ikhali nyanza ya maupsa yakusanganiza na moto. Wakuima pamphepete pa nyanzayo akhali wale omwe adagonjesa chilombo na fano lache na omwe adaposa chiwerengero cha anyakufuna dzina la icho. Akhadanyamula azeze omwe adapasiwa na Mulungu.³Iwo akhayimba chimbo cha Mose, kapolo wa Mulungu, na nyimbo ya Mwana wabira: ''Bzikulu na bzakudabwisa m'bzakuchita bzanu. Mbuya Mulungu, wamphamvu zense. Njira zanu mzachadidi na zakulungama, Mfumu ya madzinza. ⁴Mbani ndiye amdzakugopani lini, Mbuya, na kusaya kulemekeza dzina lanu? Nakuti imwe mwekha ndiye wakuchena. Mitundu yense imdzabwera ichidzanamata pamaso panu thangwe bzichito bzanu bzakulungama bzaonesiwa padecha.''⁵Bzitamala ibzi ndidanyang'anisa, apo adafunguka kachisi wa chihema cha umboni mdzaulu. ⁶Mkachisimo mudabula anjero anomwe wakukhala nayo miliri minomwe. Atabvala mwala uchena wakuyetima, atamangira mabande ya maonekedwe ya golide pa makadedema pao.⁷Chibodzi cha bzamoyo bzinayi chidapa anjero anomwe wale palato zinomwe zakudzala na ukali bwa Mulungu, wakukhala na moyo kunthawe zanthawe. ⁸Kachisi adadzala na utsi bwakuchoka ku ulemerero bwa Mulungu na kumphamvu yache. Palibe ndiye adakwanisa kupita mkachisimo ate miliri minomwe ya anjero anomwewo kumala.

Chapter 16

¹Ndidabva mafala makulu kuchoka mkachisi yachiti kuna anjero anomwe, ''Ndokoni mukatsanulire kudziko lapansi, palato zinomwe za ukali bwa Mulungu.''²Mnjero wakutoma adayenda kukatsanulira palato yache padziko lapansi: apo kudakhala bzilonda bzakuipa na bzakuwawa kuna wanthu omwe akhana chidindo cha chirombo, wale omwe akhanamata fano lache.³Mnjero wachiwiri adatsanulira palato yache mnyanza. Idasansuka mulopa, ninga mulopa wawanthu wakusaika, apo chamoyo chirichense mnyanza chidafa.⁴Mnjero wachitatu adatsanulira palato yache mmikulo na mmalowe yamadzi, apo bzidasanduka mulopa. ⁵Ndidabva mnjero wamadzi achiti, ''Ndimwe wakulungama----omwe muli, apo mukhali, Wakuchena, imwe nakuti mwatonga bzinthu ibzi. ⁶Thangwe iwo omwe adatsanulira mulopa wawanthu wakuchena mtima wa Mulungu pa aneneri, mwawapa mulopa kuti amwe; ndibzo akuthemera.'' ⁷Ndidabva guwa likutawira, ''Inde Mbuya Mulungu wamphamvu zense, bzitongi bzanu m'bzachadidi na bzakulungama.⁸Mnjero wachinayi adatsanulira palato yache kudzuwa, apo lidabvumiziwa kubvula wanthu namoto. ⁹Iwo adabvuliwa na chithuthu chakugopsa, achisewera makiriyado kudzina la Mulungu, omwe ana ulamuliro pa miliri yense. Iwo alibe kulapa ayai kumupa ulemerero iye.¹⁰Kinangoka mnjero wachishanu adatsanulira palato yache pa kadera yachifumu ya chirombo, apo mdima udabvazika ufumu bwaicho. Iwo adajenkhwena malirime yao na ululu. ¹¹Iwo adachitira makiriyado Mulungu wakudzaulu thanwera kuwawa kwa bzironda bzao, soma adalamba basi kulapa bzichito bzao.¹²Mnjero wachitanthatu adatsanulira palato yache mumkulo ukulu, Firate. Madzi yache yadaumisiwa pakufuna kukonzekera njira ya mafumu yomwe yati yadzabwere kuchokera kumachibese. ¹³Ndidaona mizimu mitatu yakunyansa yakuoneka ninga achule wakuchokera mkamwa mwa chinyoka, na mwa chirombo, na kwa aneneri wakunama. ¹⁴Thangwe ni mizimu ya mdyerekezi ikumbachita masalamusi yakudabwisaya. Iyo ikhabula mwa mafumu yapadziko lense kuti awakontcheze pabodzi kukonzekera nkhondo yapansiku ikulu ya Mulungu Wamphamvu zense.¹⁵(Nyang'anani! Ndikubwera ninga mbava! Wakudala ndiye wakudikhira, kukoya bzakubvala bzache pala kuti nampodi adzafambe ali pezi apo nakuti pomwe nampodi adzaone kuchitisiwa manyazi kwache.'') ¹⁶Adawabweresa pabodzi pambuto yakuchemeriwa Amagedo mchi Heberi.¹⁷Kinangoka mnjero wachinomwe adatsanulira palato yache mu mphuye. Ndiye mafala makulu yadabula kuchoka mkachisi wa kadera yachifumu, kulewa kuti, ''Chachitika!'' ¹⁸Pakhana kupenya kwa kugunda, mafala, na kugwa kwa mpheni na chiteketeke chikulu chakuti chikhanati kuchitika kale chikhalire cha wanthu padziko lapansi, Chiteketeke ichi chikhali chikulitsa maninge. ¹⁹Mzinda ukulu udagwatikana mbali zitatu, apo mizinda ya wamitundu idagwa. Kinangoka Mulungu adakumbusira bza Babulo mkulu pamaso pache achipa mzindayo kaneka yakudzala na vinyu waukali wakuchokera ku ukali bwache.²⁰Nsuwa iriyense idapfudzika apo mapiri yalibe kuoneka pomwe. ²¹Matalala makulu, yakulemera pafupifupi ninga talenti, yadagwa kuchoka kudzaulu kugwera pawanthu. Iwo adachitira Mulungu makiriyado thangwera matalalayo nakuti muliri umweyo ukhali wakugopsa.

Chapter 17

¹Mnjero m'bodzi pa anomwe wale omwe akhadaphata palato zinomwe ule adabwera achiti kuna ine, ''Bwera, ndidzakuonese chitsimulo kuna mkazi mkulu wachigololo omwe wakhala pamadzi mazinji, ²na omwe mafumu ya padz lapansi yadachita naye chigololo, apo wanthu wakukhala padziko lapansi adaledzera na vinyu wa chigololo chache.''³Kinangoka mnjero adanditakula mu Mzimu kuyenda nande mchipululu, apo ndidakaona mkazi alikukhala pa chirombo chifwira chomwe chikhadadzala na manemba ya makiriyado. Chirombocho chikhana misolo minomwe na manyanga khumi. ⁴Mkaziyo atabvala chakubvala chachibakuwa na chakufwira chamadekesero ya oro na minyala yakuumira, na ngale ngale. Mmanja mwache akhadaphata kaneka ya maonekedwe ya golide yakudzala na bzakunyansa na bzakupsipiziwa bza chigololo chache. ⁵Pamkuma pache pakhadanembiwa dzina lakubisika; ''Babulo mkulu mamunthu wa anyachigololo na wabzinthu bzakunyansa bzapadziko.''⁶Ndidaona mkazi ataledzera na mulopa wa wanthu wakuchena mtima wa Mulungu na mulopa wamboni za Yesu. Pomwe ndidamuona mkaziyo, ndidadabwa maninge. ⁷Soma mnjeroyo adati kuna ine, ''Thangweranyi ukudabwa? Nimdzakufokotozera thumbudzulo la kubisika la mkazi na la chirombo chomwe chamutenga iye. Chirombo chamisolo minomwe na manyanga khumi.⁸Chirombo udaona chikhadakhalisacho, tsapano lino kulibe, apo chasala pang'ono kubula mdindi lakusaya malekezero. Kinangoka chimdzayenda kuchidzongeko. Iwo wakukhala padziko lapansi, iwo omwe madzina yao yalibe kunembiwa m'bukhu lamoyo chiyambire chadziko lapansi----amdzadabwa pakuona chirombo, thangwe icho chikhalipo, soma tsapano kulibe, mazi chimdzabwera.⁹Pano pana mtima wakukhala na nzeru. Misolo minomwe ni mapiri manomwe yomwe mkaziyo wakhalira. ¹⁰Yakuimirira pomwe mafumu manomwe. Mafumu mashanu yagwa, ibodzi ikalipo, apo ibodzi inangoyo ikanati kubwera, apo ingabwera, imdzakhala kanthawe kakuchepa.¹¹Chirombo chomwe chikhalipo, soma lero kulibe, tsapano ni mfumu yachisere. Iri mwa manomwe yale apo ikuyenda kuchidzongeko chache.¹²Mayanga khumi ndiyo mudaonayo ni mafumu khumi yomwe yakanati kutambira ufumu, soma amdzatambira ulamuliro ninga mafumu kwa nthawe ibodzi yokha pabodzi na chirombo. ¹³Awa mbamtima ubodzi, apo ambapereka mphamvu zao na ulamuliro kuna chirombo. ¹⁴Amdzanyosa nkhondo kulimbana na Mwana wabira. Soma Mwana wabira amdzawagonjesa thangwe ni Mbuya wa ambuya na Mfumu ya mafumu-----apo iwo na iye mbakuchemeriwa, wakusankhuliwa, na wakukhulupirika.''¹⁵Mnjero adati kuna ine, 'Madzi ndiyo udaonayo, yomwe putayo akhadakhalira, ni wanthu, mathimu, na madzinza na bziseweredwe.¹⁶Nyanza khumi udaonazo----izo na chirombo bzimdzawengana na mkazi putayo. Bzimdzamuchitisa kukhala wakusaya na kukhala ali pezi, iwo amdzadya minomfu yache, achidzamutentha kupserera na moto. ¹⁷Nakuti Mulungu adawapa mumtima mwao kuchita bza mumtima mwache, na kuchita chamtima ubodzi na kupa ufumu bwao kuna chirombo kufikira yatakwanisiwa mafala ya Mulungu.¹⁸Mkazi udaonayo ni muyi ukulu wakukhala na mphamvu zakutonga mafumu yapadziko lapansi.''

Chapter 18

¹Bzitamala ibzi ndidaona mnjero winango akubuluka kuchoka kudzaulu. Wakukhala na ulamuliro bukulu, apo dziko lapansi lidabvunikiwa na ulemerero bwache. ²Iye adakuwa na mafala yamphamvu, kuti, ''Wagwa, wagwa Babulo mkulu! Wasanduka mwakukhala bziwanda, mwakukoyera mizimu yensene yakunyansa, na mwakukoyera mbalame zense zakunyansa. ³Thangwe mitundu yense yamwa vinyu wachigololo chache. Mafumu yadziko lapansi yachita naye chigololo. Wakuchita malonda wapadziko adala na mphamvu ya njira yachigololo cha moyo wache.''⁴Kinangoka ndidabva mafala inango yakuchoka kudzaulu kulewa kuti, ''Bulani mwamkaziyo, wanthu wangu, pala kuti mungakhale naye pabodzi mubzakuipa bzache, apo kuti pomwe nampodi kutambira uliwense wa miliri yache. ⁵Bzakuipa bzache bzagwezekana mudwi kufika kudzaulu, apo Mulugu wakumbukira bzichito bzache bzakuipa. ⁶Mumubwezere ninga ndimo iye wabwezerera, apo mupagalini kawiri na bzichito bzache; mumkombo adasanganiza, kusanganiza kawiri kense kawandidwe kache pala iye.⁷Ninga ndimo adabzipasira ulemerero iye yekha nakukhala mwakudyerera, mchitireni chakuboneresa na chakupasa nsisi. Nakuti mumtima mwache ambati, 'Ndakhala ine ninga mfumu; ndine lini mmasiwa, apo nimdzalawidza lini kulira nkhawa. ⁸Mthangwerache iripo nsiku ibodzi miliri yache imdzabwera: imfa, kulira nkhawa, na njala. Amdzapserera na moto, nakuti Mbuya Mulungu ngwamphamvu zense, apo ni mtongi wache wakulimba.''⁹Mafumu yadziko lapansi yomwe yadachita naye chigololo yachifika pakususukwa naye yamdzamulirira kumubvera nsisi nakuona utsi bwa kugaka kwache. ¹⁰Iwo amdzaima patali, kubva mantha na kubonera kwache, kulewa kuti, ''Tsoka, tsoka ku muyi ukulu. Babulo, mzinda wamphamvu! Nakuti mukanthawe kabodzi chilango chako chafika.''¹¹Wakuchita malonda wapadziko lapansi amdzalira na kudandaulira iye nakuti palibe ndiye amdzawagula pomwe malonda yao---- ¹²malonda ya oro, siriva, minyala yakuumira, ngale ngale, nguwo ya bafuta, chibakuwa, nguwo ifwira yakuyetima, mlangani na miti yense yapfungo, chakutakulira chirichense cha mnyanga wa nzowu, chakutengera chakuumira, chamkuwa, chafero, na chansongolobwe. ¹³kinanomo, bzakununtchira, bzakufukiza, bzakudzola, libano, vinyu, mafuta, ufa bwakunyalala, tirigu, ng'ombe, mabira, akavalo na magaleta na wanthu na mizimu ya wanthu.¹⁴Bzipatso bzomwe moyo wako ukhakhumba namphamvu zako zense bzachosewa kuna iwe. Bzakudyerera bzako bzense na bzakukomesesa bzamala, palibe kudzaoneka pomwe.¹⁵Wakuchita malonda yoya omwe adadala naye amdzaima patali thangwera mantha ya kubonrera kwache nkumbalira mwakukuwa na kubva nsisi. ¹⁶Iwo amdzati, ''Tsoka, tsoka kumzinda ukulu omwe ukhadabvala bafuta na chibakuwa, na mlangani, wamadekesero ya oro, mwala wakuumira na ngalengale! ¹⁷Munthawe ibodzi yokha vida ikulu tereyi imzdasanduka lisho.'' Nyakufambisa chombo pamadzi aliyense, aliyense wakupakira bza mmadzi, amalinyero, na wensene wakuthemba nyanza pamoyo wao wansiku nansiku adaima pulu patali.¹⁸Iwo adalira nakuona utsi bwa kuotchiwa kwache. Adati, ''Nimzinda uponi ndiwo uli ninga mzinda ukuluyu'?' ¹⁹Iwo adathusa pfumbi mmisolo mwao, achikuwa, kudandaula na kulira, ''Tsoka, tsoka kumzinda ukulu omwe wense omwe akhana bzombo pamadzi adadala thangwera vida yache. Nakuti nthawe ibodzi amdzasandusiwa lisho.'' ²⁰''Sekerani kuna iye, kudzaulu, imwe wanthu wakuchena na atumwi na aneneri, thangwe Mulungu wabweresa chigamuio pa iye!''²¹Mnjero mkulu adatenga mwala wampheyo ukulu mkuuthusa mnyanza, mkulewa kuti, ''Ninga terepayu letu , Babulo, mzinda ukulu, amdzauthusa pansi mwamphamvu apo umdzaoneka lini pomwe. ²²Mafala ya bzakuimbira bza azeze, wakuimba nyimbo, wakuliza bzitoliro na malipenga amdzabveka lini pomwe mwa iwe. Palibe wakusema bzinthu ndiye amdzaoneka pomwe mwa iwe. Kuunga kwa chigayo kumdzabveka lini pomwe mwa iwe.²³Kubvunika kwa muuni kumdzaoneka lini pomwe mwa iwe. Mafala ya mulooli na muloodwi yamdzabveka lini pomwe mwa iwe, nakuti wamalonda wako akhali wakubanja lachifumu wapadziko, na mitundu yawanthu ikhanyengeziwa na matsenga yako. ²⁴Mwa iye mulopa wa aneneri na wawanthu wakuchena mtima wa Mulungu udagumanika, na mulopa wawanthu wensene omwe aphiwa padziko lapansi.''

Chapter 19

¹Bzitamala ibzi ndidabva chakubveka ninga mafala makulu ya wanthu azinji kudzaulu kuchemera kuti, 'Aleluya! Chipulumuso, ulemerero, na mphamvu bziri kuna Mulungu wathu. ²Bzigamulo bzache m'bzikulu na bzakulungama nakuti watonga puta mkulu ule omwe akhanyengeza dziko lapansi na chigololo chache.''Wabwezera mulopa wa akapolo wache kuchoka mmanja mwache.''³Adasewera pomwe kachiwiri: ''Aleluya! Utsi bwakwira kuchoka kuna mkaziyo kwa nthawe za nthawe.'' ⁴Akulu makumi mawiri na anayi wale na bzamoyo bzinayi bzidagwa pansi kunamata Mulungu, omwe akhadakhala pa kadera ya ufumu. Iwo akhati, ''Amen. Aleluya!''⁵Kinangoka mafala yadabveka kuchoka kukadera yachifumu, kulewa kuti, ''Tendani Mulungu wathu, akapolo wache wensene, imwe wakumugopa, ang'ono na akulu.''⁶Kinangoka ndidabva mafala ninga ya wanthu azinji, ninga kuunga kwa madzi mazinji, ninga pomwe muungiro ukulu wa kugwa kwa mpheni, kulewa kuti, ''Aleluya! Nakuti Mbuya ambatonga, Mulungu wathu, Wamphamvu zense.⁷Mbatiye tisekere na kudekedwa na kumpasa ulemerero! Nakuti chisekerero cha maloozi ya Mwana wabira chafika, apo na muloodwi wache wakonzeka. ⁸Adabvumiziwa kubvala bzakubvala bzakutoya bza chibakuwa''( nakuti chibakuwa ni chakuchitika chakulungama cha wanthu wakuchena mtima wa Mulungu).⁹Mnjero adati kuna ine, ''Nemba ichi: ''Wakudala ni omwe achemeriwa kuphwando la maloozi ya Mwana wabira.'' Iye adati pomwe kuna ine, ''Aya ni mafala yachadidi ya Mulungu.'' ¹⁰Ndidagwa panzayo zache kumunamata, soma adati kuna ine, ''Nampodi kuchita ichi! Ndine kapolo mwayako na iwe pabodzi na abale wako omwe aphatisa umboni bwa Yesu. Namatani Mulungu thangwe umboni bwa Yesu ni mzimu wa uneneri.''¹¹Kinangoka ndidaona kudzaulu kudafunguka, apo ndidanyang'anisa kukhana kavalo ichena. Wakuipakirayo akhachemeriwa wakukhulupirika na wachadidi. Ni chilungamo ndicho ambatongera milandu na kumenyera nkhondo. ¹²Maso yache ninga moto wakugaka, apo pamsolo pache pakhana makorona mazinji. Akhana dzina lakunembiwa pa iye lakuti palibe adalidziwa soma iye yekha. ¹³Atabvala mkanjo wakubvwikiwa mmulopa, apo dzina lache ni Mafala ya Mulungu.¹⁴Wankhondo wakudzaulu akhamutewera pa makavalo machena, atabvala bzakubvala bzachibakuwa bzichena bzakudeka. ¹⁵Mkamwa mwache mudabula dipa lakuthwa lomwe adamenyera wamitundu, apo amdzawatonga na mpsimbo yafero. Ambaponda mwakupsinyira vinyu waukali wa kukalipa kwa Mulungu Wamphamvu zense. ¹⁶Ana dzina lakunembiwa pamkanjo wache na pantchafu pache: ''Mfumu ya mafumu na Mbuya wa azimbuya.''¹⁷Ndidaona mnjero ataima padecha padzuwa. Iye adakuwa na mafala makulu kuna mbalame zense zakumbuluka mdzaulu, ''Bwerani, gwezekanani pabodzi kuphwando likulu la Mulungu. ¹⁸Bwerani mudye nyama ya mafumu, nyama ya akapitawo, nyama ya wanthu wamphamvu, nyama ya akavalo na ya wakufambisa wache, na nyama yawanthu wense, afulu na akapolo kubodzi, ang'ono na akulu.''¹⁹Ndidaona chirombo na mafumu yache yadziko lapansi na wankhondo wao. Akhakontchezana kuti ayambe nkhondo kumenyana na ule wakupakira pa kavalo na wankhondo wachembo. ²⁰Chirombocho chidaphatiwa pabodzi na mneneri wakunama omwe akhambachita masalamusi pamaso pache. Na masalamusi yacheya adakwanisa kunyengeza ndiwo akhadatambira nemba la chirombo na wakunamata fano lache. Iwo awiri adathusiwa wamoyo mnyanza yamoto yakupsa ya sufule.²¹Wakusalawo adaphiwa na dipa lakuchoka mkamwa mwa m'bodzi wa anyakupakira kavalo wale. Mbalame zense zidadya nyama yao yakufa.

Chapter 20

¹Kinangoka ndidaona mnjero akubuluka kudzaulu. Iye akhana chavi chakudindi lakusaya malekezero, na njema zikulu mmanja mwache. ²Adaphata chinyoka, chinyoka chakukalamba, ndiye mdyerekezi, ayai Satana, achimumanga magole chulu chibodzi. ³Adamuthusa iye mdindi lakusaya malekezero. Adalifunga achidinda chizindikiro padzaulu pache. Uku kukhali kuti nampodi adzanyengeze pomwe wanthu padziko mpakana magole chulu yatapita. Kinangoko, adzatsudzuliwe kanthawe kakuchepa.⁴Kinangoka ndidaona makadera yachifumu. Patakhala omwe adapasiwa mphamvu yakutonga. Ndidaona pomwe mizimu ya omwe adagwatiwa misolo thangwera umboni bwa Yesu na mafala ya Mulungu. Akhalibe kunamata chirombo na fano lache, apo pomwe adalamba kutambira nemba la chirombo pamkuma pawo ayai paboko. Adalamuka, achichita ufumu na Mkhirisitu ate magole chulu chibodzi.⁵Wakufa wakusalawo amdzalamusiwa lini ate magole chulu yadzamale. Uyu ni mmukiro wakutoma. ⁶Wakudala na wakuchena mtima ngule omwe anichita nawo pakumuka kwakutoma! Pa iwowo imfa yachiwiri iribe mphamvu yakutonga. Iwo amdzakhala wansembe wa Mulungu na wa Mkhirisitu apo amdzachita naye ufumu kwa magole chulu.⁷Magole chulu yangadzamala, Satana amdzatsudzuliwa mkaoko mwache. ⁸Amdzabula kunja kukasocheresa mitundu ku mphepo zensene zinai zadziko---Gogo na Magogo-----kudzawakontcheza adzachite nkhondo. Amdzakhala azinji ninga mnchenga wamunyanza.⁹Iwo adayenda mkudzala dziko lapansi achizungulira tsasa lawanthu wa Mulungu wakuchena mtima----muyi wakukondekayo. Soma udabuluka moto wakudzaulu mkuwapserereza. ¹⁰Mdyerekezi, omwe adawasocheresa, adathusiwa mnyanza yakugaka na sufule, komwe chirombo na mneneri wakunama ule adathusiwa. Amdzabonera masikati na usiku kwa nthawe zanthawe.¹¹Kinangoka ndidaona chikadera chikulu chichena wina atakhala popo. Dziko lapansi na kudzaulu bzidathawa pamaso pache, soma kukhalibe kwakuyenda ibzo. ¹²Ndidaona wakufa----- akulu na ang'ono-----ataima pamaso pakadera yache, apo mabukhu yadafununkhuliwa. Ndiye bukhu linango lidafununkhuliwa------Bukhu la Moyo. Wakufa adatongiwa na bzomwe bzikhanembiwa mmabukhu, malingana na bzichito bzao.¹³Nyanza idapereka wakufa omwe akhali mwemo. Imfa na Hade bzidapereka wakufa omwe akhali mwemo, apo wakufawo adatongiwa malingana na bzichito bzawo. ¹⁴Imfa na Hade bzidathusiwa mnyanza ya moto. Iyi ni imfa yachiwiri-----nyanza ya moto. ¹⁵Penu dzina lawinango liribe kugumanika M'bukhu la Moyo, adathusiwa mnyanza ya moto.

Chapter 21

¹Tsapano ndidaona kudzaulu kwa tsapano na pansi pa tsapano, nakuti kudzaulu kwakutoma na pansi pakutoma zjai bzikhadamala, mwakuti neye nyanza kukhalibe pomwe. ²Ndidaona mzinda wakuchena, Yerusalemu mupsa, omwe udabuluka kuchoka kudzaulu kuna Mulungu, wakukonzeka ninga muloodwi wakuikhiwa madekesero pala bayache.³Ndidabva mafala makulu yakuchoka kukadera yachifumu kulewa kuti, ''Nyang'anani! Chihema chakukhala Mulungu chiri mwa wanthu, apo iye amdzakhala nawo. Amdzakhala wanthu wache, apo Mulunguyo amdzakhala na iwo achidzakhala Mulungu wao. ⁴Amdzapukusa misozi yense mmaso mwao, apo pamdzakhala lini pomwe imfa, ayai nkhawa, ayai kulira, ayai bzakuwawa. Bzinthu bzakutoma bzamala.⁵Omwe akhadakhala pakadera yachifumuyo adati, ''Nyang'anani! Nimbakonza bzinthu bzense kukhala bzipsa.''Iye adati, ''Nembani bzobzi thangwe mafala yoya ngakukhulupirika na yachadidi.'' ⁶Adati kuna ine, ''Bzinthu ibzi bzachitika! Ndine Alefa na Omega., wakutoma na wakumaliza. Kuna iye wakubva nyota nimdzamupa amwe lowe wa madzi ya moyo.⁷Iye wakugonjesa amdzatambira bzinthu ibzi, apo ine nimdzakhala Mulungu wache, apo iye amdzakhala mwanangu. ⁸Soma wamantha, na wakusaya kukhulupirika, na wakunyansa, na wakupha, na wachigololo, na wakunamata mafano, na wensene wakunama, mbuto yao imdzakhala mnyanza yakupsa ya moto wa sufuie. Imweyo ni imfa yachiwiri.⁹Mnjero m'bodzi wa anomwe wale adabwera kuna ine, omwe akhana palato zinomwe zakudzala na miliri minomwe yakumaliza, apo iye adati, ''Bwera kuno. Ndidzakuonese muloodwi, mkazi wa Mwana wabira.'' ¹⁰Tsapano adanditenga mu Mzimu kuyenda kuphiri likulu litali kukandionesa mzinda wakuchena Yerusalemu ukubuluka kuchoka kudzaulu kwa Mulungu.¹¹Yerusalemu akhana ulemerero bwa Mulungu, apo kubvunika kwache kukulingana na mwala wakuumira kwenekwene, ninga mwala wa yaspi, wakuyetima ninga krustalo. ¹²Ukhana litsito likulu, litali na misuwo khumi na miwiri, na anjero khumi na awiri pamisuwo. Pamisuwopo pakhadanembiwa madzina khumi na mawiri ya madzinza ya wana wa Isaraeri. ¹³Kumabvadzuwa kukhana misuwo mitatu, kumpoto kukhana misuwo mitatu, kum'wera misuwo mitatu, na kumadokero misuwo mitatu.¹⁴Litsito la mzindayo likhana maziko khumi na mawiri, apo mwensenemo mukhana madzina ya atumwi khumi na awiri wa Mwana wabira. ¹⁵Omwe adalewalewa nandeyo akhana mpsimbo ya mphimo ya oro kupimiira mzindayo, misuwo yache, na litsito lache.¹⁶Mzindayo ukhali wakulingana, kutalika mbali zense zense; mulitali mukhali ndendende na kupingasa kwache. Adapima mzindayo na mpsimbo yakupimira, mastadiya bzulu khumi na bziwiri mulitali ( mulitali, mulifupi, na kutalika khache kuyenda mdzaulu bzikhali ndendende). ¹⁷Adapima pomwe ntchinya ya litsitolo, maboko 144 mphimo ya munthu (yomwe ikhali pomwe mphimo ya mnjero)¹⁸Litsitolo lidamangiwa na yaspi apo ukhali mzinda wa oro wakusungunuliwa bwino, ninga mandala machena. ¹⁹Maziko ya litsitolo yakhana madekesero ya minyala ya moda na moda. Wakutoma ukhali yaspi, wachiwiri ni safiro, wachitatu ukhali kalikedo, wachinai ukhali smaragido, ²⁰wachishanu ni sardomu, wachitanthatu sardiyo, wachinomwe ni krusolito, wachisere ni berulo, wachipfemba topaziyo, wakhumi ni krusoprazo, wakhumi na ubodzi ni huakinto, wakhumi na chiwiri ni ametusto.²¹Misuwo khumi na miwiri ndizo ngale ngale khumi na ziwiri; msuo uliwense paokha ukhadakonziwa na ngale ngale ibodzi. Miseu yamumzindamo ikhali ya oro wakusungunuliwa bwino, mandala ya mbee kuonekera. ²²Ndiribe kuona kachisi mumzindamo, nakuti Mbuya Mulungu wamphamvu zense na Mwana wabira ndiwo kachisi wache.²³Mzindayo ukhafunika lini pomwe dzuwa ayai mwezi kuti bzibvunike thangwe ulemerero bwa Mulungu bukhabvunika kale, apo kandiyero yache ni Mwana wabira. ²⁴Madzinza yamdzafamba mkubvunika kwamzindayo. Mafumu yapadziko yamdzabweresa ulemerero bwao kumzindayo. ²⁵Misuwo yache imdzafungiwa lini masikati, apo kumdzakhala lini usiku kumweko.²⁶Iwo amdzabweresa ulemerero na ulemu bwa madzinza kudzapita nabzo mmwemo, ²⁷soma palibe chakusaya ,kupambuliwa chomwe chimdzapita mwemo, ayai aliyense wakuchita chakunyansa ayai chakunama, soma okhawo ndiwo madzina yao yadanembiwa M'bukhu la Moyo la Mwana wabira.

Chapter 22

¹Tsapano mnjero adandionesa mkulo wa madzi yamoyo, yakuyetima ninga krustalo. Yakhabula kukadera yachifumu ya Mulungu na ya Mwana wabira ²kudzera pakati pa miseu ya mzindayo. Kung'ambu zense za mkuloyo kukhana muti wa moyo, wakubala bzipatso bzamoda khumi na uwiri, na kubala bzipatso bzache mwezi na mwezi. Masamba yamutiyo yakhali yakuchiza madzinza.³Pamdzakhala lini pomwe themberero lirilense. Kadera yachifumu ya Mulungu na ya Mwana wabira imdzakhala mu mzindamo, apo akapolo wache amdzamutumikira. ⁴Iwo amdzaona nkhope yache, apo dzina lache limdzakhala pa mikuma pao. ⁵Kumdzakhala lini pomwe usiku; amdzafuna lini kubvunika kwa kandiyero ayai kutoya kwa dzuwa thangwe Mbuya Mulungu amdzawabvunika iwo. Iwo amdzachita ufumu kunthawe za nthawe.⁶Mnjero adati kuna ine, ''Mafalaya ngakukhulupirika na yachadidi. Mbuya, Mulungu wa mizimu ya aneneri, adatuma mnjero wache kukaonesa akapolo wache bzakufuna kuchitika tsampanopali. ⁷''Nyang'anani! Ndikubwera tsampanopali! Wakudala ndiye wakukoya mafala ya uneneri bwa bukhu iri.''⁸Ine, Yohani, ndine omwe ndidabva na kuona bzimwebzi. Pomwe ndidabzibva na kubziona, ndidagwa pansi kunamata panzayo za mnjero omwe akhambandionesa bzinthu bzobzi. ⁹Iye adati kuna ine, ''Nampodi kuchita terepoyo! Ndine kapolo mwayako na abale wako aneneri, apo na iwo wakubvera mafala ya bukhu iri. Namatani Mulungu!''¹⁰kinangoka adati kuna ine, ''Nampodi kudinda chizindikiro cha mafala ya uneneri ubu, thangwe nthawe yamala. ¹¹Iye wakusaya kulungama, achite basi bzakusaya kulungamabzo. Iye wakulungama, mulekeni apitirize kuchita bzakulungama. Iye wakuchena mtima, akhale basi wakuchenesiwa.¹²''Onani! Ndikubwera tsampanopa. Mpfupo yangu ndirinayo, yakupa aliyense malingana na bzichito bzache. ¹³Ndine Alefa na Omega, wakutoma na wakumaliza, chiyambi na chimaliziro.¹⁴Wakudala ni wale wakufula mikanjo yao kuti adzakhale na udidi kudya bza muti wamoyo na kupita mumzinda kudzera mmisuwo. ¹⁵Kunjaku kuna mbwaya, na wanyanga, na wachigololo, wakupha, wakunamata mafano, na wense wakukonda na kuchita bzakunama.¹⁶Ine, Yesu ndatuma mnjero wangu kukuchitirani umboni bza ibzi mmipingo. Ndine muzi wa dzinza la Davide, nyenyezi yakutoya ya kumachibese.¹⁷Mzimu na muloodwi ukulewa, ''Bwerani!'' Wakubva nyota, mulekeni abwere, apo iye wakuyafuna, mulekeni mwafovolo atenge madzi yamoyo.¹⁸Ndikuchitira umboni kuna aliyense wakubva mafala ya uneneri bwa bukhu iri: Penu wina aniyathimizira, Mulungu amdzamuthimizirambo miliri ndiyo yanembiwa m'bukhumu. ¹⁹Penu winango anichosa mafala inango ya bukhu la uneneri ubu, Mulungu amdzachosera mbali yache ya muti wamoyo na mzinda uchena na pa ibzi bzakunembiwa m'bukhumu.²⁰Iye wakuchitira umboni bzinthu ibzi anilewa, ''Inde! Ndikubwera tsampanopa.'' Amen! Bwerani, Mbuya Yesu! ²¹Chifundo cha Mbuya Yesu chikhale na wakuchena mtima wensene. Amen.